
        
            
                
            
        

    ΠΡΟΛΟΓΟΣ
Το καστανό μυρμήγκι είχε ήδη ξεχάσει πού βρισκόταν το σπίτι του. Για τη Γη, που εκείνη την ώρα σουρούπωνε, και για τ’ αστέρια που μόλις είχαν αρχίσει να ξεπροβάλλουν στον ουρανό, το χρονικό διάστημα μπορεί να ήταν αμελητέο, όμως για το μυρμήγκι έμοιαζε με αιώνες. Τις μέρες του παρελθόντος, που είχαν πια ξεχαστεί, ο κόσμος του είχε ανατραπεί. Το χώμα είχε φύγει από τη θέση του, αφήνοντας ένα πλατύ και βαθύ χάσμα, και μετά είχε επιστρέψει για να το γεμίσει. Στη μια άκρη του αναστατωμένου εδάφους υψωνόταν ένας μοναχικός μαύρος σχηματισμός. Τέτοια φαινόμενα συνέβαιναν συχνά μέσα σ' εκείνο το απέραντο βασίλειο: το χώμα τιναζόταν ψηλά και ξανάπεφτε, χάσματα άνοιγαν και ξανάκλειναν, και πετρώδεις σχηματισμοί εμφανίζονταν σαν ορατά οροθέσια κάθε καταστροφικής αλλαγής.
Κάτω από το φως του ήλιου που έδυε, το μυρμήγκι, μαζί με εκατοντάδες άλλα αδέλφια του, είχαν μετακινήσει τη βασίλισσά τους που είχε επιβιώσει, έτσι ώστε να ξεκινήσουν μια νέα αυτοκρατορία κάπου αλλού. Η διαδρομή της επιστροφής ήταν τυχαία και οφειλόταν μόνο στην αναζήτηση τροφής. Το μυρμήγκι έφτασε στη ρίζα του σχηματισμού και με τις κεραίες του αισθάνθηκε την αδυσώπητη παρουσία του. Παρατηρώντας ότι η επιφάνεια ήταν σκληρή και γλιστερή, αλλά βατή, αποφάσισε να την ανεβεί, χωρίς άλλο σκοπό στον νου του πέρα από την τυχαία αναταραχή του απλοϊκού νευρικού του συστήματος. 
Η αναταραχή υπήρχε παντού, μέσα σε κάθε φύλλο χορταριού, κάθε σταγόνα δροσιάς, κάθε σύννεφο στον ουρανό, κάθε αστέρι. Η αναταραχή δεν είχε κάποιον ιδιαίτερο λόγο, αλλά μέσα σε τεράστιες ποσότητες άσκοπης αναταραχής τα πράγματα αποκτούσαν σκοπό.
Το μυρμήγκι αισθάνθηκε δονήσεις στο έδαφος και από τον τρόπο που δυνάμωναν κατάλαβε πως μια ακόμη γιγάντια παρουσία πλησίαζε από κάπου. Χωρίς να δώσει σημασία, το μυρμήγκι εξακολούθησε να σκαρφαλώνει πάνω στον σχηματισμό. Στην ορθή γωνία που δημιουργούσε ο σχηματισμός στο σημείο όπου συναντούσε το έδαφος, υπήρχε ένας ιστός αράχνης. Το μυρμήγκι το γνώριζε και έκανε μια προσεκτική παράκαμψη για να αποφύγει τους κολλώδεις κρεμασμένους ιστούς και την αράχνη που παραμόνευε, με τα πόδια της απλωμένα για να νιώθει τις δονήσεις του ιστού. Το κάθε πλάσμα γνώριζε για την παρουσία του άλλου, αλλά —όπως συνέβαινε για εκατομμύρια χρόνια— δεν υπήρχε καμιά επικοινωνία μεταξύ τους.
Οι δονήσεις έφτασαν στην κορύφωσή τους και μετά σταμάτησαν. Το γιγάντιο ον είχε φτάσει στον σχηματισμό. Ήταν πολύ ψηλότερο από το μυρμήγκι και έκρυβε το μεγαλύτερο μέρος του ουρανού. Το μυρμήγκι είχε δει κι άλλες φορές τέτοιου είδους όντα. Γνώριζε πως ήταν ζωντανά, πως παρουσιάζονταν συχνά σε εκείνη την περιοχή και πως οι εμφανίσεις τους είχαν στενή σχέση με τα χάσματα που εξαφανίζονταν γοργά και τους σχηματισμούς που πολλαπλασιάζονταν.
Το μυρμήγκι συνέχισε την αναρρίχησή του γνωρίζοντας ότι τα όντα, εκτός λίγων εξαιρέσεων, δεν αποτελούσαν απειλή. Ωστόσο, η αράχνη από κάτω του αντιμετώπισε μια τέτοια εξαίρεση όταν το ον, το οποίο είχε προφανώς εντοπίσει τον ιστό που απλωνόταν ανάμεσα στον σχηματισμό και το έδαφος, παρέσυρε την αράχνη και το δίχτυ της με τα κλωνάρια του μπουκέτου των λουλουδιών που κρατούσε στο ένα άκρο του, κάνοντάς τα να πέσουν διαλυμένα πάνω σε ένα σωρό από αγριόχορτα. Στη συνέχεια, το ον ακούμπησε ευγενικά τα λουλούδια μπροστά στον σχηματισμό.
Μια άλλη δόνηση, που αρχικά ήταν αδύναμη μα ολοένα και δυνάμωνε, αποκάλυψε στο μυρμήγκι ότι ένα δεύτερο ζωντανό ον του ίδιου είδους με το πρώτο πλησίαζε στον σχηματισμό. Την ίδια στιγμή, το μυρμήγκι συνάντησε μια μακριά τάφρο, μια εσοχή πάνω στην επιφάνεια του σχηματισμού με πιο τραχιά υφή και διαφορετικό, σχεδόν λευκό χρώμα. Το έντομο ακολούθησε την τάφρο· η τραχύτητά της έκανε την αναρρίχηση ευκολότερη. Σε κάθε άκρη υπήρχε μια μικρότερη, λεπτότερη τάφρος: μια οριζόντια βάση από την οποία υψωνόταν η κεντρική τάφρος, αλλά και μια μικρότερη που εκτεινόταν σε οξεία γωνία από την κεντρική.
Μέχρι να ξαναβγεί στη λεία μαύρη επιφάνεια, το μυρμήγκι είχε αποκτήσει μια γενική εντύπωση του σχήματος των τάφρων: «]». 
Ύστερα, το ύψος του όντος που στεκόταν μπροστά στον σχηματισμό κόπηκε στη μέση και βρέθηκε σχεδόν στο ίδιο ύψος με τον σχηματισμό. Προφανώς είχε πέσει στα γόνατα, αποκαλύπτοντας ένα κομμάτι του θαμπού μπλε ουρανού μέσα στον οποίο τα αστέρια είχαν αρχίσει να αποκαλύπτονται. Τα μάτια του όντος στράφηκαν προς την κορυφή του σχηματισμού, κάνοντας το μυρμήγκι να διστάσει στιγμιαία για ν’ αποφασίσει αν έπρεπε να παρεισφρήσει μέσα στο οπτικό του πεδίο. Τελικά, προτίμησε ν’ αλλάξει κατεύθυνση κι άρχισε να έρπει παράλληλα με το έδαφος, φτάνοντας γρήγορα σε μια άλλη αυλακιά και παραμένοντας μέσα στην τραχιά εσοχή της καθώς απολάμβανε την ευχάριστη αίσθηση της κίνησης. Το χρώμα της θύμιζε τα αυγά που περιτριγύριζαν τη βασίλισσά του.
Χωρίς να διστάσει, το μυρμήγκι ακολούθησε την τάφρο προς τα κάτω. Μετά από λίγο, η μορφή της έγινε πιο περίπλοκη — μια καμπύλη που εκτεινόταν κάτω από έναν πλήρη κύκλο. Θύμιζε στο μυρμήγκι τη διαδικασία της αναζήτησης οσφρητικών πληροφοριών και την επιστροφή στη φωλιά. Στο νευρικό του σύστημα καταγράφηκε ένα σχήμα: «9». 
Μετά, το ον που είχε γονατίσει μπροστά στον σχηματισμό έβγαλε έναν ήχο ή, μάλλον, μια σειρά από ήχους που ξεπερνούσαν κατά πολύ τις δυνατότητες κατανόησης του μυρμηγκιού. «Η ζωή είναι ένα θαύμα. Αν δεν το νιώθεις, πώς μπορείς να αναζητάς οτιδήποτε βαθύτερο;» 
Το ον έβγαλε έναν ήχο σαν το φύσημα του ανέμου που περνά πάνω από το χορτάρι και μετά σηκώθηκε.
Το μυρμήγκι συνέχισε να κινείται παράλληλα με το έδαφος και μπήκε σε μια τρίτη τάφρο, η οποία ήταν σχεδόν κάθετη μέχρι που έστριψε κάπως έτσι: «7». Το συγκεκριμένο σχήμα δεν άρεσε καθόλου στο μυρμήγκι. Μια απότομη, ξαφνική στροφή σήμαινε συνήθως κίνδυνο ή μάχη. Η φωνή του πρώτου όντος είχε καλύψει τις δονήσεις κι έτσι μόλις εκείνη τη στιγμή το μυρμήγκι αντιλήφθηκε ότι το δεύτερο ον είχε φτάσει κοντά στον σχηματισμό. Ήταν πιο κοντό και αδύνατο από το πρώτο κι είχε λευκά μαλλιά που ξεχώριζαν πάνω στο σκούρο μπλε φόντο του ουρανού και αναδεύονταν στον άνεμο, μοιάζοντας με κάποιο τρόπο να συνδέονται με τ’ αστέρια που ολοένα και πλήθαιναν.
Το πρώτο ον σηκώθηκε για να την καλωσορίσει. «Είστε η δόκτωρ Γιέ, σωστά;»
«Είστε ο... Σιάο Λούο;»
«Λούο Τζι. Ήμασταν συμμαθητές στο γυμνάσιο με την Γιάνγκ Ντονγκ. Γιατί βρίσκεστε... εδώ;»
«Είναι ένα όμορφο μέρος και μπορείς να έρθεις εύκολα με το λεωφορείο. Τον τελευταίο καιρό έρχομαι αρκετά συχνά για περίπατο.»
«Τα συλλυπητήριά μου, δρ. Γιέ.»
«Όλα αυτά είναι πλέον παρελθόν...»
Πάνω στον σχηματισμό, το μυρμήγκι ήθελε να στραφεί προς τον ουρανό, αλλά μετά ανακάλυψε μπροστά του μια άλλη τάφρο, ακριβώς ίδια με την τάφρο σε σχήμα «9» που είχε διασχίσει πριν περάσει από το «7». Έτσι, συνέχισε οριζόντια μέσα από το «9», το οποίο έβρισκε καλύτερο τόσο από το «7» όσο και από το «]», αν και δεν μπορούσε να εξηγήσει γιατί. Η αισθητική του αντίληψη ήταν πρωτόγονη και μονοκύτταρη. Η δυσδιάκριτη απόλαυση που είχε αισθανθεί όταν είχε συρθεί μέσα από το «9» έγινε πιο έντονη. Μια αρχέγονη, μονοκύτταρη κατάσταση ευτυχίας. Τα δύο αυτά πνευματικά μονοκύτταρα, η αισθητική και η απόλαυση, δεν είχαν ποτέ εξελιχθεί, αλλά είχαν παραμείνει τα ίδια επί ένα δισεκατομμύριο χρόνια και θα παρέμεναν τα ίδια για ένα ακόμη δισεκατομμύριο χρόνια στο μέλλον.
«Σιάο Λούο, η Ντονγκ Ντονγκ μιλούσε συχνά για σένα. Έλεγε πως ασχολιόσουν με την... αστρονομία;»
«Κάποτε. Τώρα διδάσκω κοινωνιολογία, και μάλιστα στη δική σας σχολή, αν και εσείς είχατε ήδη συνταξιοδοτηθεί όταν ανέλαβα τη θέση.»
«Κοινωνιολογία; Μεγάλο άλμα αυτό.»
«Πράγματι. Η Γιάνγκ Ντονγκ έλεγε πάντα πως το μυαλό μου δεν μπορεί να επικεντρωθεί κάπου.»
«Δεν αστειευόταν όταν υποστήριζε ότι είστε ευφυέστατος.»
«Απλώς έξυπνος. Καμιά σχέση με το επίπεδο της κόρης σας. Ένιωθα ότι η αστρονομία ήταν για μένα ένα αδιαπέραστο κομμάτι σίδερου. Η κοινωνιολογία, πάλι, είναι μια ξύλινη σανίδα και θα πρέπει να έχει κάποιο σημείο αρκετά λεπτό για να μπορείς να τη διαπεράσεις. Είναι ευκολότερη.»
Ελπίζοντας ότι θα έφτανε σε ένα άλλο «9», το μυρμήγκι συνέχισε να κινείται οριζόντια, αλλά το επόμενο πράγμα που συνάντησε ήταν μια εντελώς ευθεία οριζόντια γραμμή, όπως η πρώτη τάφρος, με τη διαφορά ότι ήταν μακρύτερη από το «]» και στραμμένη στο πλάι. Στις άκρες της δεν υπήρχαν μικρότερες τάφροι. Είχε ένα σχήμα «—».
«Δεν πρέπει να το θέτετε έτσι. Είναι μια φυσιολογική ζωή. Δεν μπορεί όλοι να είναι σαν την Ντονγκ Ντονγκ.»
«Δεν έχω τέτοιου είδους φιλοδοξίες. Πηγαίνω όπου με πάει ο άνεμος.»
«Έχω να σας κάνω μια πρόταση. Γιατί δεν μελετάτε συμπαντική κοινωνιολογία;»
«Συμπαντική κοινωνιολογία;»
«Είναι μια ονομασία που διάλεξα στην τύχη. Υποθέστε ότι υπάρχει ένας τεράστιος αριθμός πολιτισμών διασκορπισμένων σε ολόκληρο το σύμπαν, ανάλογος με τον αριθμό των ορατών αστεριών. Πάρα πολλοί, δηλαδή. Αυτοί οι πολιτισμοί αποτελούν το αντικείμενο μιας συμπαντικής κοινωνιολογίας. Συμπαντική κοινωνιολογία είναι η μελέτη της φύσης αυτής της υπερ-κοινωνίας.»
Το μυρμήγκι δεν είχε διανύσει μεγάλη απόσταση πάνω στον σχηματισμό. Έλπιζε πως, αφότου έβγαινε από την εσοχή «—», θα έβρισκε ένα ευχάριστο «9», μα αντί γι' αυτό συνάντησε ένα «2», με μια άνετη αρχική καμπύλη, αλλά μια απότομη στροφή στο άλλο άκρο της, εξίσου τρομακτική με εκείνη του «7». Ήταν το προαίσθημα ενός αβέβαιου μέλλοντος. Το μυρμήγκι συνέχισε στην επόμενη τάφρο που είχε εντελώς κλειστό σχήμα: «θ0». Το μονοπάτι της έμοιαζε σαν κομμάτι ενός «9», αλλά ήταν παγίδα. Η ζωή είχε ανάγκη από ομαλότητα, αλλά και από κατεύθυνση. Κανένας δεν μπορούσε να επιστρέφει συνεχώς στο σημείο εκκίνησης. Και το μυρμήγκι το καταλάβαινε. Μολονότι υπήρχαν δύο ακόμη τάφροι μπροστά του, είχε χάσει το ενδιαφέρον του. Κινήθηκε πάλι κάθετα.
«Μα... ο δικός μας είναι ο μόνος πολιτισμός που γνωρίζουμε αυτή τη στιγμή.»
«Αυτός είναι κι ο λόγος για τον οποίο κάτι τέτοιο δεν έχει ξανασυμβεί. Έχετε την ευκαιρία δική σας.»
«Αυτό είναι συναρπαστικό, δόκτωρ Γιε. Συνεχίστε, σας παρακαλώ.»
«Σκεφτόμουν πως θα μπορούσατε να συνδυάσετε τις δύο επιστήμες σας. Η μαθηματική δομή της συμπαντικής κοινωνιολογίας είναι πολύ πιο ξεκάθαρη από την ανθρώπινη κοινωνιολογία.»
«Γιατί το λέτε αυτό;»
Η Γιέ Γουέντζι έδειξε προς τον ουρανό. Το σούρουπο φώτιζε ακόμα τη δύση και μπορούσαν να μετρήσουν τα αστέρια που είχαν βγει, κάνοντάς τους να θυμηθούν πώς έμοιαζε το στερέωμα λίγα λεπτά πριν: μια τεράστια έκταση, ένα γαλάζιο κενό, σαν μάτια χωρίς κόρες σε ένα μαρμάρινο άγαλμα. Τώρα όμως, αν και τα αστέρια ήταν ακόμα λιγοστά, τα γιγάντια μάτια είχαν αποκτήσει κόρες. Το κενό είχε γεμίσει. Το σύμπαν είχε αποκτήσει όραση. Τα αστέρια ήταν μικροσκοπικά, απλά ασημένια σημαδάκια που λαμπύριζαν, υπονοώντας κάποια ανησυχία εκ μέρους του δημιουργού τους. Ο συμπαντικός γλύπτης είχε αισθανθεί την παρόρμηση να ζωγραφίσει κόρες στα μάτια του κόσμου, αλλά ταυτόχρονα ένιωθε έναν τεράστιο τρόμο επειδή, έτσι, του παραχωρούσε όραση. Αυτή η ισορροπία φόβου και επιθυμίας είχε ως αποτέλεσμα το μικροσκοπικό μέγεθος των αστεριών απέναντι στην απεραντοσύνη του διαστήματος και, πάνω απ’ όλα, μια εκδήλωση προσοχής.
«Βλέπεις πώς τ’ αστέρια μοιάζουν με σημαδάκια; Οι παράμετροι του χάους και της τυχαιότητας στις περίπλοκες διαρθρώσεις κάθε πολιτισμένης κοινωνίας του σύμπαντος φιλτράρονται από την απόσταση, άρα εκείνοι οι πολιτισμοί μπορούν να λειτουργούν ως σημεία αναφοράς που ο χειρισμός τους θα είναι σχετικά εύκολος από μαθηματικής άποψης.»
«Μα δεν υπάρχει τίποτα συγκεκριμένο προς μελέτη σε αυτή τη συμπαντική κοινωνιολογία που αναφέρετε, δρ. Γιέ. Θα είναι αδύνατο να γίνουν στατιστικές έρευνες ή πειράματα.»
«Αυτό σημαίνει πως το τελικό σου συμπέρασμα θα είναι καθαρά θεωρητικό. Όπως συμβαίνει στην ευκλείδεια γεωμετρία, θα ορίσεις αρχικά μερικά απλά αξιώματα και μετά θα στήσεις ένα γενικότερο θεωρητικό σύστημα χρησιμοποιώντας ως θεμέλιο τα αξιώματα αυτά.»
«Ακούγεται γοητευτικό, αλλά ποια μπορεί να είναι τα αξιώματα της συμπαντικής κοινωνιολογίας;»
«Πρώτον: Η επιβίωση είναι η πρωταρχική ανάγκη του πολιτισμού. Δεύτερον: Ο πολιτισμός εξακολουθεί να μεγεθύνεται και να εξαπλώνεται, αλλά η συνολική ύλη μέσα στο σύμπαν παραμένει σταθερή.»
Το μυρμήγκι δεν είχε φτάσει μακριά πριν καταλάβει ότι από πάνω του υπήρχαν και άλλες τάφροι, και πολλές μάλιστα, σε μια δομή που έμοιαζε με πολύπλοκο λαβύρινθο. Το μυρμήγκι ήταν ευαίσθητο στα σχήματα και πίστευε ότι θα μπορούσε να τον αντιμετωπίσει, αλλά η περιορισμένη δυνατότητα αποθήκευσης του μικροσκοπικού νευρικού του συστήματος σήμαινε πως είχε ήδη ξεχάσει τα σχήματα μέσα από τα οποία είχε συρθεί. Δεν ένιωθε κάποια θλίψη επειδή είχε ξεχάσει το «9», γιατί η συνεχής λήθη αποτελούσε κομμάτι της ζωής του. Τα πράγματα που θα έπρεπε να θυμάται μονίμως ήταν λίγα, και αυτά είχαν αποτυπωθεί μέσα στα γονίδιά του, στον αποθηκευτικό χώρο που ήταν γνωστός ως ένστικτο.
Έχοντας καθαρίσει τη μνήμη του, το μυρμήγκι μπήκε στον λαβύρινθο. Αφού αντιμετώπισε τους έλικες και τις στροφές του, στην απλοϊκή του αντίληψη χαράχτηκε ένα άλλο σχήμα: το κινέζικο ιδεόγραμμα μου, που σήμαινε τον τάφο, αν και το μυρμήγκι αγνοούσε τόσο το ιδεόγραμμα όσο και τη σημασία του. Πιο πάνω υπήρχε ένας άλλος συνδυασμός τάφρων, πολύ απλούστερος αυτή τη φορά, αλλά, για να συνεχίσει την εξερεύνησή του, το μυρμήγκι δεν είχε άλλη επιλογή από το να καθαρίσει τη μνήμη του και να ξεχάσει το μου. Μετά μπήκε σε μια θαυμάσια γραμμική τάφρο - ένα σχήμα που του θύμιζε το υπογάστριο ενός νεκρού γρύλλου που είχε ανακαλύψει πρόσφατα. Γρήγορα αντιλήφθηκε τη νέα δομή: τζι, ο κινέζικος χαρακτήρας για την κτητική αντωνυμία. Μετά, καθώς συνέχιζε πιο πάνω, συνάντησε δύο ακόμη συνδυασμούς τάφρων, από τις οποίες η πρώτη αποτελούνταν από δύο εσοχές σε σχήμα ρανίδας και μια κοιλιά γρύλλου: το ιδεόγραμμα ντονγκ, που σήμαινε «νικητής». Το κορυφαίο σχήμα χωριζόταν σε δύο μέρη, τα οποία σε συνδυασμό σχημάτιζαν το ιδεόγραμμα γιάνγκ, που σήμαινε «λεύκα». Αυτό ήταν το τελευταίο σχήμα που θυμόταν το μυρμήγκι και το μόνο που είχε συγκρατήσει από ολόκληρο το ταξίδι του. Τα ενδιαφέροντα σχήματα που είχε συναντήσει μέχρι τότε είχαν ξεχαστεί εντελώς.
«Τα δύο αυτά αξιώματα είναι αρκετά σταθερά από κοινωνιολογικής άποψης... όμως τα είπατε τόσο γρήγορα σαν να τα είχατε ήδη επεξεργαστεί», είπε ο Λούο Τζι, κάπως ξαφνιασμένος.
«Τα σκέφτομαι στο μεγαλύτερο μέρος της ζωής μου, αλλά ποτέ μέχρι τώρα δεν είχα μιλήσει γι’ αυτά σε άλλο άτομο. Πραγματικά, δεν ξέρω γιατί... Και κάτι ακόμα: για να συναγάγεις μια βασική εικόνα της συμπαντικής κοινωνιολογίας από τα δύο αυτά αξιώματα, χρειάζεσαι δύο άλλες σημαντικές έννοιες: αλληλουχίες υποψίας και τεχνολογική έκρηξη.»
«Ενδιαφέροντες όροι. Θα μπορούσατε να μου τους εξηγήσετε;»
Η Γιέ Γουέντζι κοίταξε το ρολόι της. «Δεν έχουμε χρόνο. Είσαι όμως αρκετά έξυπνος για να τους φανταστείς από μόνος σου. Χρησιμοποίησε αυτά τα δύο αξιώματα ως αφετηρία για την επιστήμη σου και ίσως καταλήξεις να γίνεις ο Ευκλείδης της συμπαντικής κοινωνιολογίας.»
«Δεν θα μπορούσα να γίνω Ευκλείδης. Όμως, θα θυμάμαι όσα μου είπατε και θα τα επεξεργαστώ. Ίσως χρειαστεί να σας επισκεφτώ για να σας συμβουλευτώ.»
«Φοβάμαι ότι δεν θα υπάρξει τέτοια ευκαιρία... Αν είναι έτσι, καλύτερα να ξεχάσεις οτιδήποτε μόλις είπα. Σε κάθε περίπτωση, εγώ εκπλήρωσα το καθήκον μου. Και τώρα, Σιάο Λούο, πρέπει να φύγω.»
«Καλό δρόμο, κυρία καθηγήτρια.»
Η Γιέ Γουέντζι χάθηκε μέσα στο σούρουπο για τον τελικό προορισμό της.
Το μυρμήγκι συνέχισε την ανάβασή του και έφτασε σε μια στρογγυλή εσοχή στην πέτρινη πρόσοψη, όπου πάνω στη λεία επιφάνειά της ήταν αποτυπωμένο ένα εξαιρετικά περίπλοκο σχέδιο. Γνώριζε ότι το μικροσκοπικό νευρωνικό του δίκτυο δεν είχε τρόπο να αποθηκεύσει κάτι τέτοιο, αλλά, αφού προσδιόρισε το γενικό σχήμα της εικόνας, η αρχέγονη μονοκύτταρη αισθητική του διεγέρθηκε ακριβώς όπως και με την αίσθηση του «9». Με κάποιο τρόπο φάνηκε να αναγνωρίζει ένα μέρος της εικόνας: ένα ζευγάρι μάτια. Το μυρμήγκι ήταν ευαίσθητο απέναντι στα μάτια, επειδή το βλέμμα τους σήμαινε κίνδυνο. Ωστόσο, εκείνη τη στιγμή δεν ένιωθε κανένα άγχος επειδή ήξερε πως τα μάτια ήταν άψυχα. Είχε ήδη ξεχάσει πως εκείνα τα μάτια κοίταζαν το γιγάντιο ον που ονομαζόταν Λούο Τζι όταν είχε γονατίσει σιωπηλά μπροστά στον σχηματισμό. Το μυρμήγκι σκαρφάλωσε έξω από την εσοχή και έφτασε στην κορυφή του σχηματισμού. Δεν είχε την παραμικρή αίσθηση ότι υψωνόταν πάνω από τα αντικείμενα που το περιτριγύριζαν, επειδή δεν φοβόταν μην πέσει. Ο άνεμος το είχε ρίξει πολλές φορές από σημεία ακόμα ψηλότερα, χωρίς να του προξενήσει τον παραμικρό τραυματισμό. Χωρίς την υψοφοβία, δεν μπορεί κανείς να εκτιμήσει την ομορφιά των ψηλών σημείων.
Στη βάση του σχηματισμού, η αράχνη, που ο Λούο Τζι είχε πετάξει με τα λουλούδια του, είχε αρχίσει να ξαναφτιάχνει τον ιστό της. Κόλλησε την άκρη ενός γυαλιστερού ιστού στην επιφάνεια της πέτρας και μετά αιωρήθηκε σαν εκκρεμές προς το έδαφος. Με τρεις ακόμη αιωρήσεις, ο σκελετός του ιστού είχε ολοκληρωθεί. Ο ιστός θα μπορούσε να καταστραφεί δέκα χιλιάδες φορές και δέκα χιλιάδες φορές η αράχνη θα τον ξανάφτιαχνε από την αρχή. Δεν ένιωθε ούτε ενόχληση, ούτε απελπισία, μα ούτε και καμιά χαρά· ακριβώς όπως συνέβαινε επί ένα δισεκατομμύριο χρόνια.
Ο Λούο Τζι στάθηκε για λίγο αμίλητος και μετά έφυγε. Όταν οι δονήσεις στο έδαφος έσβησαν, το μυρμήγκι κατέβηκε τον σχηματισμό από μια διαφορετική διαδρομή για να επιστρέψει βιαστικά στη φωλιά του και να αναφέρει την τοποθεσία ενός νεκρού σκαθαριού. Τα αστέρια είχαν πυκνώσει στον ουρανό. Όταν το μυρμήγκι προσπέρασε την αράχνη στη βάση του σχηματισμού, το ένα έντομο αισθάνθηκε την παρουσία του άλλου, αλλά δεν επικοινώνησαν μεταξύ τους.
Ο μακρινός κόσμος κρατούσε την ανάσα του για να αφουγκραστεί, ούτε το μυρμήγκι ούτε η αράχνη συνειδητοποιούσαν ότι αυτά, από όλα τα πλάσματα πάνω στη Γη, είχαν σταθεί οι μόνοι μάρτυρες της γέννησης των αρχών του συμπαντικού πολιτισμού.
Λίγο νωρίτερα, μέσα στη μαύρη νύχτα, ο Μάικ Έβανς στεκόταν στην πλώρη του πλοίου Ημέρα της Κρίσης καθώς ο Ειρηνικός ωκεανός γλιστρούσε από κάτω τους σαν ένα κομμάτι από μετάξι.
Κάτι ώρες σαν κι αυτές, ο Έβανς απολάμβανε τις συνομιλίες με τον μακρινό κόσμο, επειδή το κείμενο που το σοφόνιο πρόβαλλε πάνω στους αμφιβληστροειδείς του ξεχώριζε θαυμάσια με φόντο τον ουρανό και τη θάλασσα της νύχτας.
«Αυτή είναι η εικοστή δεύτερη συνομιλία μας σε αληθινό χρόνο. Συναντήσαμε κάποιες δυσκολίες στην επικοινωνία μας.»
«Ναι, Κύριέ μου. Έμαθα ότι δεν μπορείς να κατανοήσεις ένα σημαντικό μέρος του ενημερωτικού υλικού που σου έχουμε στείλει σχετικά με την ανθρωπότητα.»
«Ακριβώς. Εξήγησες τα μέρη πολύ καθαρά, αλλά δεν μπορούμε να κατανοήσουμε το σύνολο. Κάτι είναι διαφορετικό.»
«Μόνο ένα πράγμα;»
«Ναι. Αλλά μερικές φορές φαίνεται λες και στον κόσμο σας λείπει κάτι, ενώ άλλες φορές έχει κάτι επιπλέον, και δεν ξέρουμε τι.»
«Ποιος είναι ο τομέας που προκαλεί σύγχυση;»
«Μελετήσαμε προσεκτικά τα έγγραφά σας και ανακαλύψαμε ότι το κλειδί στην κατανόηση του προβλήματος κρύβεται σε ένα ζευγάρι συνωνύμων.»
«Συνωνύμων;»
«Υπάρχουν πάρα πολλά συνώνυμα και σχεδόν συνώνυμα στις γλώσσες σας. Στην πρώτη γλώσσα που πήραμε από εσάς, τα κινεζικά, υπήρχαν λέξεις που χαρακτήριζαν την ίδια έννοια, όπως "κρύος" και "ψυχρός", "βαρύς" και "δυσκίνητος", "μακρύς" και "μακρινός".»
«Και ποιο ζευγάρι συνωνύμων δημιούργησε το εμπόδιο στην κατανόηση που μόλις ανέφερες;»
«"Σκέφτομαι" και "λέω". Μόλις μάθαμε, προς μεγάλη μας έκπληξη, ότι οι δύο αυτές λέξεις δεν είναι συνώνυμες.»
«Ασφαλώς και δεν είναι!»
«Σύμφωνα με τη δική μας αντίληψη, θα έπρεπε να είναι: "Σκέφτομαι" σημαίνει χρησιμοποιώ όργανα της σκέψης για να προκαλέσω νοητική δραστηριότητα. "Λέω" σημαίνει επικοινωνώ το περιεχόμενο των σκέψεων σε ένα άλλο ον. Αυτό το τελευταίο, στον δικό σας κόσμο, επιτυγχάνεται μέσα από τη διαμόρφωση των δονήσεων του αέρα που δημιουργούν οι φωνητικές χορδές. Είναι σωστοί αυτοί οι ορισμοί;»
«Είναι. Μα αυτό ακριβώς δεν αποδεικνύει ότι οι λέξεις "σκέφτομαι" και "λέω" δεν είναι συνώνυμες;»
«Σύμφωνα με τη δική μας αντίληψη, αυτό δείχνει ότι είναι συνώνυμες.»
«Μπορώ να σκεφτώ λίγο πάνω σ' αυτό το θέμα;»
«Πολύ καλά. Και οι δυο πρέπει να το σκεφτούμε.»
Επί δύο λεπτά, ο Έβανς κοίταζε σκεπτικός τα κύματα που αναδεύονταν κάτω από την αστροφεγγιά.
«Κύριέ μου, με ποια όργανα επικοινωνείτε εσείς;»
«Δεν διαθέτουμε όργανα επικοινωνίας. Οι εγκέφαλοί μας μπορούν να προβάλλουν τις σκέψεις μας στον εξωτερικό κόσμο και με τον τρόπο αυτό επιτυγχάνεται η επικοινωνία.»
«Να προβάλλουν σκέψεις; Πώς γίνεται αυτό;»
«Οι σκέψεις των εγκεφάλων μας εκπέμπουν ηλεκτρομαγνητικά κύματα σε όλες τις συχνότητες, συμπεριλαμβανομένων και εκείνων του ωραίου, για εμάς, φωτός. Μπορούν να προβληθούν σε σημαντική απόσταση.»
«Άρα για σας σκέψη σημαίνει και ομιλία;»
«Γι' αυτόν τον λόγο οι λέξεις είναι συνώνυμες.»
«Τα πράγματα είναι διαφορετικά για μας, αλλά ακόμα κι έτσι αυτό δεν θα έπρεπε να αποτελεί εμπόδιο στην κατανόηση των πληροφοριών που έχουμε αποστείλει!»
«Πράγματι. Σε θέματα σκέψης και επικοινωνίας, οι μεταξύ μας διαφορές δεν είναι μεγάλες. Και τα δύο είδη διαθέτουμε εγκεφάλους και οι εγκέφαλοί μας δημιουργούν έλλογη σκέψη μέσα από έναν τεράστιο αριθμό νευρωνικών συνάψεων. Η μόνη διαφορά είναι πως τα εγκεφαλικά μας κύματα είναι ισχυρότερα και μπορούν να γίνουν απευθείας δεκτά από τους ομοίους μας, εξαλείφοντας την ανάγκη για όργανα επικοινωνίας. Αυτή είναι η μόνη διαφορά.»
«Όχι. Υποπτεύομαι πως μπορεί να παραβλέπουμε μια σημαντική διαφορά. Κύριέ μου, επίτρεψέ μου να σκεφτώ ξανά για λίγο.»
«Πολύ καλά.» Ο Έβανς άφησε την πλώρη και περπάτησε πάνω στο κατάστρωμα. Πέρα από την κουπαστή, ο Ειρηνικός αναδευόταν σιωπηλά μέσα στη νύχτα. Τον φαντάστηκε ως έναν σκεπτόμενο εγκέφαλο.
«Κύριέ μου, άφησέ με να σου διηγηθώ μια ιστορία. Για να σε προετοιμάσω, πρέπει να κατανοήσεις τις εξής έννοιες: λύκος, παιδί, γιαγιά και σπίτι στο δάσος.»
«Οι έννοιες αυτές είναι εύκολες στην κατανόησή τους, εκτός από τη λέξη "γιαγιά". Γνωρίζω ότι υπάρχουν δεσμοί αίματος μεταξύ των ανθρώπων και πως συνήθως η λέξη υπονοεί μια γυναίκα προχωρημένης ηλικίας. Όμως, η πραγματική συγγενική σχέση απαιτεί περισσότερες εξηγήσεις.»
«Κύριέ μου, αυτό δεν έχει σημασία. Το μόνο που χρειάζεται να ξέρεις είναι πως αυτή και τα παιδιά έχουν μια στενή σχέση. Είναι ένας από τους λίγους ανθρώπους που τα παιδιά εμπιστεύονται.»
«Κατανοητό.»
«Θα το κάνω πιο απλό. Η γιαγιά πρέπει να βγει έξω και έτσι αφήνει τα παιδιά στο σπίτι, λέγοντάς τους πως πρέπει να βεβαιωθούν ότι η πόρτα είναι κλειστή και να μην την ανοίξουν παρά μόνο σ’ εκείνη. Στο δρόμο, η γιαγιά συνάντησε έναν λύκο, που την έφαγε και μετά φόρεσε τα ρούχα της και πήρε την όψη της. Ύστερα, ο λύκος πήγε στο σπίτι, στάθηκε έξω από την πόρτα και είπε στα παιδιά: "Είμαι η γιαγιά σας. Γύρισα. Ανοίξτε μου την πόρτα." Τα παιδιά κοίταξαν από μια χαραμάδα της πόρτας, είδαν κάτι που έμοιαζε με τη γιαγιά τους, άνοιξαν την πόρτα και ο λύκος μπήκε μέσα στο σπίτι και τα έφαγε. Κατάλαβες την ιστορία αυτή, Κύριέ μου;»
«Ούτε στο ελάχιστο.»
«Τότε, ίσως η υπόθεσή μου να ήταν σωστή. Πρώτα απ’ όλα, ο λύκος ήθελε από την αρχή να μπει στο σπίτι και να φάει τα παιδιά, σωστά;»
«Σωστά.»
«Επικοινώνησε με τα παιδιά, σωστά;»
«Σωστά.»
«Εδώ είναι το δυσνόητο κομμάτι. Για να πετύχει τον σκοπό του, δεν έπρεπε να μεταδώσει στα παιδιά τον σκοπό αυτό.»
«Γιατί;»
«Δεν είναι προφανές; Αν υπήρχε επικοινωνία μεταξύ τους, τα παιδιά θα γνώριζαν ότι ο λύκος ήθελε να μπει μέσα για να τα φάει και δεν θα άνοιγαν την πόρτα.»
Ο Έβανς έμεινε για λίγο αμίλητος. «Καταλαβαίνω, Κύριέ μου. Καταλαβαίνω.»
«Τι καταλαβαίνεις; Δεν είναι προφανή τα όσα είπα;»
«Οι σκέψεις σας είναι εντελώς εκτεθειμένες στον έξω κόσμο. Δεν μπορείτε να κρυφτείτε.»
«Μα πώς μπορούν οι σκέψεις να κρυφτούν; Οι ιδέες σας προκαλούν σύγχυση.»
«Θέλω να πω ότι οι σκέψεις και οι αναμνήσεις σας είναι φανερές στον έξω κόσμο, σαν ένα βιβλίο που παρουσιάζεται δημόσια ή σαν μια ταινία που προβάλλεται σε μια πλατεία ή σαν ένα ψάρι μέσα σε μια διαφανή γυάλα. Εντελώς εκτεθειμένες. Διαβάζονται με μια ματιά. Ίσως κάποια από τα στοιχεία που μόλις ανέφερα είναι...»
«Τα κατανοώ όλα. Μα δεν είναι όλα αυτά εντελώς φυσιολογικά;»
Ο Έβανς έμεινε και πάλι αμίλητος. «Ώστε αυτό είναι...», είπε τελικά. «Κύριέ μου, όταν επικοινωνείτε πρόσωπο με πρόσωπο, όλα όσα μεταδίδετε είναι αλήθεια. Είναι αδύνατο για σας να εξαπατήσετε ή να πείτε ψέματα και έτσι δεν μπορείτε να ακολουθήσετε μια περίπλοκη στρατηγική σκέψη.»
«Μπορούμε να επικοινωνήσουμε και σε μεγάλες αποστάσεις, όχι μόνο πρόσωπο με πρόσωπο. Οι λέξεις "εξαπατώ" και "ψεύδομαι" είναι άλλες δύο, τις οποίες δυσκολευόμαστε να κατανοήσουμε.»
«Τι είδους κοινωνία είναι αυτή στην οποία η σκέψη είναι εντελώς διαφανής; Τι είδους πολιτισμό μπορεί να δημιουργήσει κάτι τέτοιο; Τι είδους πολιτική; Χωρίς μηχανορραφίες, χωρίς προσποιήσεις;»
«Τι είναι οι "μηχανορραφίες" και οι "προσποιήσεις";»
Ο Έβανς δεν απάντησε. Τα ανθρώπινα όργανα επικοινωνίας δεν είναι παρά ένα εξελικτικό έλαττωμα, μια αναγκαία αποζημίωση για το γεγονός ότι οι εγκέφαλοί σας δεν μπορούν να εκπέμψουν αρκετά ισχυρά κύματα.
«Είναι μια από τις βιολογικές αδυναμίες σας. Η άμεση εκπομπή της σκέψης είναι μια ανώτερη και πιο αποτελεσματική μορφή επικοινωνίας.»
«Ελάττωμα; Αδυναμία; Όχι, Κύριέ μου, κάνεις λάθος. Αυτή τη φορά κάνεις μεγάλο λάθος.»
«Είναι έτσι; Για να το σκεφτώ. Κρίμα που δεν μπορείς να δεις τις σκέψεις μου.»
Αυτή τη φορά, η παύση κράτησε περισσότερο. Όταν είχαν ήδη περάσει είκοσι λεπτά και δεν εμφανίστηκε άλλο κείμενο μπροστά του, ο Έβανς περπάτησε αργά από την πλώρη μέχρι την πρύμνη, παρατηρώντας ένα κοπάδι ψαριών που αναπηδούσαν στο νερό, δημιουργώντας πάνω στην επιφάνειά του τόξα που γυάλιζαν ασημένια κάτω από το φως των αστεριών. Αρκετά χρόνια πριν, είχε περάσει μερικές εβδομάδες μέσα σε ένα ψαροκάικο στη Θάλασσα της Νότιας Κίνας, ερευνώντας τα αποτελέσματα της υπεραλίευσης στη θαλάσσια ζωή των παράκτιων περιοχών. Οι ψαράδες αποκαλούσαν το φαινόμενο «το πέρασμα των δράκων στρατιωτών». Στον Έβανς έμοιαζαν με κείμενο που προβαλλόταν πάνω στο μάτι του ωκεανού. Μετά, το κείμενο εμφανίστηκε ξανά μπροστά στα μάτια του.
«Έχεις δίκιο. Τώρα που ξαναδιαβάζω αυτά τα έγγραφα, τα καταλαβαίνω κάπως καλύτερα.»
«Κύριέ μου, ο δρόμος μέχρι την πραγματική κατανόηση των ανθρώπων είναι μακρύς. Θα μπορούσα να πω ότι φοβάμαι πως ποτέ δεν θα καταφέρετε να τον διανύσετε.»
«Πράγματι, είναι περίπλοκοι. Το μόνο που γνωρίζω τώρα είναι το γιατί δεν τους καταλάβαινα πιο πριν. Έχεις δίκιο.»
«Κύριέ μου, μας χρειάζεστε.»
«Σε φοβάμαι.»
Η συζήτηση σταμάτησε. Ήταν η τελευταία φορά που ο Έβανς έλαβε μήνυμα από τον Τρισήλιο. Στάθηκε στην πρύμνη και κοίταζε το κατάλευκο σκαρί της Ημέρας της Κρίσης να απλώνεται μέσα στη θαμπή νύχτα, όπως ο χρόνος που κυλάει και φεύγει.




ΜΕΡΟΣ ΠΡΩΤΟ
Οι τοιχοπρόσωποι
Έτος 3 της Εποχής της Κρίσης
Απόσταση του Τρισήλιου Στόλου από το Ηλιακό Σύστημα της Γης: 4,21 έτη φωτός
Δείχνει τόσο γέρικο... Αυτή ήταν η πρώτη σκέψη του Γου Γιούε καθώς κοίταζε το Τανγκ, το ογκώδες σκάφος που βρισκόταν υπό κατασκευή μπροστά του, λουσμένο από τα τρεμάμενα φώτα βολταϊκών τόξων. Ασφαλώς, η εντύπωση ήταν απλώς το αποτέλεσμα αμέτρητων ασήμαντων λεκέδων πάνω στις πλάκες από κράμα μαγγανίου και χάλυβα που αποτελούσαν το σχεδόν ολοκληρωμένο κύτος του πλοίου και που είχαν προκαλέσει οι συσκευές της εξελιγμένης μορφής συγκόλλησης που είχαν χρησιμοποιηθεί. Προσπάθησε ανεπιτυχώς να φανταστεί πόσο γερό και καινούργιο θα έμοιαζε το Τανγκ αν το περνούσαν με ένα χέρι γκρίζο χρώμα.
Ο τέταρτος κύκλος στρατιωτικών γυμνασίων του Τανγκ σε ανοιχτή θάλασσα είχε μόλις ολοκληρωθεί. Στη διάρκεια αυτής της δίμηνης περιόδου, οι κυβερνήτες του Τανγκ, ο Γου Γιούε και ο Ζανγκ Μπεϊχάι, ο οποίος στεκόταν ακριβώς πλάι στον Γου Γιούε, διαδραμάτιζαν άβολους ρόλους. Σχηματισμοί αντιτορπιλικών, υποβρυχίων και πλοίων ανεφοδιασμού κατευθύνονταν από τους διοικητές μάχης, αλλά το Τανγκ παρέμενε ακόμα υπό κατασκευή στο ναυπηγείο, με αποτέλεσμα τη θέση του αεροπλανοφόρου να κατέχει το εκπαιδευτικό σκάφος Ζενγκ Χε ή απλώς η θέση να παραμένει κενή. Στη διάρκεια των γυμνασίων, ο Γου Γιούε συχνά κοίταζε με απλανές βλέμμα ένα άδειο τμήμα της θάλασσας του οποίου η επιφάνεια αναδευόταν από το πέρασμα των άλλων πλοίων, ταραγμένη όπως και η διάθεσή του. Θα γεμίσει ποτέ αυτό το άδειο σημείο; είχε αναρωτηθεί πολλές φορές.
Κοιτάζοντας το μισοτελειωμένο Τανγκ, αυτό που έβλεπε δεν ήταν μόνο η ηλικία, αλλά το πέρασμα του ίδιου του χρόνου. Έμοιαζε με ένα πανάρχαιο, γιγάντιο, εγκαταλειμμένο κάστρο. Το διάστικτο σώμα του ήταν σαν ένα πέτρινο τείχος και οι σπίθες που εκτοξεύονταν σε πίδακες από τα μηχανήματα συγκόλλησης, ψηλά στις σκαλωσιές, έμοιαζαν με φυτά που κάλυπταν τις πέτρες του... λες και το μέρος ήταν περισσότερο αρχαιολογικός χώρος και λιγότερο ναυπηγείο. Φοβούμενος να επιμείνει σε τέτοιες σκέψεις, ο Γου Γιούε έστρεψε την προσοχή του στον Ζανγκ Μπεϊχάι που στεκόταν πλάι του.
«Είναι καλύτερα ο πατέρας σου;» τον ρώτησε.
Ο Ζανγκ Μπεϊχάι κούνησε ελαφρά το κεφάλι του. «Όχι. Απλώς κρατιέται στη ζωή.»
«Θα πρέπει να ζητήσεις άδεια.»
«Τη ζήτησα όταν μπήκε για πρώτη φορά στο νοσοκομείο. Με δεδομένη την κατάστασή του, θα πρέπει να αντιμετωπίσω τα πράγματα όταν έρθει η ώρα.»
Ύστερα έμειναν αμίλητοι. Κάθε κοινωνική επαφή ανάμεσα στους δύο τους ήταν κάπως έτσι. Σε θέματα δουλειάς είχαν, ασφαλώς, να πουν περισσότερα, αλλά πάντα υπήρχε ένα τείχος ανάμεσά τους.
«Μπεϊχάι, τα πράγματα δεν θα μείνουν όπως ήταν. Από τη στιγμή που μοιραζόμαστε πλέον αυτή τη θέση, νομίζω ότι θα πρέπει να επικοινωνούμε περισσότερο.»
«Επικοινωνούσαμε μια χαρά στο παρελθόν. Οι ανώτεροί μας μάς έβαλαν μαζί στο Τανγκ, σίγουρα χάρη στην επιτυχημένη μας συνεργασία πάνω στο Τσανγκ’αν.» Ο Ζανγκ Μπεϊχάι γέλασε καθώς το είπε, μα ήταν το είδος του γέλιου που ο Γου Γιούε δεν μπορούσε να ερμηνεύσει. Τα μάτια του Ζανγκ Μπεϊχάι μπορούσαν εύκολα να διαβάσουν τις μύχιες σκέψεις του καθενός πάνω στο πλοίο, είτε ήταν κυβερνήτης είτε απλός ναύτης. Ο Γου Γιούε του ήταν εντελώς διαφανής, αλλά ο ίδιος δεν μπορούσε να διαβάσει τη σκέψη του Ζανγκ. Ήταν σίγουρος ότι το χαμόγελο του άνδρα έβγαινε από μέσα του, μα δεν είχε καμιά ελπίδα ότι θα μπορούσε να τον καταλάβει. Εντούτοις, μια επιτυχής συνεργασία δεν απαιτούσε κατ’ ανάγκη και μια επιτυχημένη κατανόηση. Δεν υπήρχε καμιά αμφιβολία ότι ο Ζανγκ Μπεϊχάι ήταν ο πιο ικανός πολιτικός επίτροπος πάνω στο σκάφος και ήταν άμεσος στη δουλειά του, εξετάζοντας κάθε ζήτημα με απόλυτη ακρίβεια. Όμως ο εσωτερικός του κόσμος ήταν μια απύθμενη γκρίζα άβυσσος για τον Γου Γιούε, που ένιωθε λες και ο Ζανγκ Μπεϊχάι έλεγε: «Απλώς κάν’ το μ’ αυτό τον τρόπο. Αυτός ο τρόπος είναι ο καλύτερος ή ο πιο σωστός. Όμως δεν είναι αυτός που πραγματικά θα ήθελα.» Είχε ξεκινήσει ως ένα ενστικτώδες συναίσθημα που σταδιακά γινόταν ολοένα και πιο προφανές. Ασφαλώς, ό,τι κι αν έκανε ο Ζανγκ Μπεϊχάι ήταν πάντοτε το καλύτερο ή το πιο σωστό, αλλά ο Γου Γιούε δεν είχε ιδέα τι ήταν αυτό που πραγματικά επιθυμούσε.
Ο Γου Γιούε ακολουθούσε μια αρχή: Η διακυβέρνηση ενός πολεμικού σκάφους ήταν μια επικίνδυνη θέση, άρα οι δύο κυβερνήτες έπρεπε ο ένας να καταλαβαίνει τον άλλον. Κάτι τέτοιο δημιουργούσε στον Γου Γιούε ένα ακανθώδες πρόβλημα. Στην αρχή πίστευε ότι ο Ζανγκ Μπεϊχάι ήταν απλώς επιφυλακτικός, πράγμα που πρόσβαλλε τον Γου. Στη δύσκολη θέση του κυβερνήτη ενός αντιτορπιλικού, υπήρχε κάποιος που να ήταν πιο ευθύς και άδολος από εκείνον; Για ποιο λόγο να είναι επιφυλακτικός απέναντί μου;
Στη διάρκεια της περιόδου κατά την οποία ο πατέρας του Ζανγκ Μπεϊχάι είχε διατελέσει προϊστάμενος αξιωματικός του, ο Γου Γιούε τού είχε μιλήσει σχετικά με τις δυσκολίες που είχε στην επικοινωνία με τον επίτροπό του. «Δεν αρκεί να γίνεται η δουλειά σωστά; Για ποιο λόγο πρέπει να ξέρεις πώς σκέφτεται;» τον είχε ρωτήσει ευγενικά ο στρατηγός και στη συνέχεια είχε προσθέσει, ίσως άθελά του: «Να σου πω την αλήθεια, ούτε κι εγώ ξέρω».
«Ας ρίξουμε μια ματιά από πιο κοντά», είπε ο Ζανγκ Μπεϊχάι, δείχνοντας το Τανγκ μέσα από τις σπίθες. Την άλλη στιγμή, τα κινητά τους τηλέφωνα ήχησαν ταυτόχρονα: ένα γραπτό μήνυμα τούς καλούσε πίσω στο αυτοκίνητό τους. Αυτό συνήθως σήμαινε κάποια επείγουσα κατάσταση, αφού μόνο στο όχημα υπήρχε εξοπλισμός ασφαλών συνομιλιών. Ο Γου Γιούε άνοιξε την πόρτα του αυτοκινήτου και σήκωσε το ακουστικό. Ήταν μια κλήση από έναν σύμβουλο και ερχόταν από το αρχηγείο της ομάδας μάχης.
«Κυβερνήτη Γου, η Διοίκηση του Στόλου έστειλε επείγουσες διαταγές για σας και τον επίτροπο Ζανγκ. Θα πρέπει και οι δύο να παρουσιαστείτε αμέσως στο Γενικό Επιτελείο».
«Στο Γενικό Επιτελείο; Και τι θα γίνει με την εκπαιδευτική άσκηση του πέμπτου στόλου; Οι μισές μονάδες βρίσκονται ήδη στη θάλασσα και τα υπόλοιπα πλοία θα τις φτάσουν αύριο».
«Δεν το γνωρίζω αυτό. Η διαταγή είναι απλή και μόνο μία. Μπορείτε να εξετάσετε τις λεπτομέρειες όταν επιστρέψετε».
Ο κυβερνήτης και ο κομισάριος του ημιτελούς Τανγκ αλληλοκοιτάχτηκαν. Ήταν μια από τις σπάνιες εκείνες στιγμές κατά τις οποίες οι σκέψεις τους συντονίστηκαν: Μάλλον εκείνη η θαλάσσια έκταση θα παραμείνει άδεια.
Στο Οχυρό Γκρίλι, στην Αλάσκα, αρκετά ελάφια που κινούνταν νωθρά μέσα στη χιονισμένη πεδιάδα, τινάχτηκαν ξαφνικά από το έδαφος, καθώς ένιωσαν δονήσεις κάτω από το χιόνι. Μπροστά τους, ένα λευκό ημισφαίριο άνοιξε ξαφνικά. Πολύ καιρό πριν, ένα γιγάντιο αβγό είχε μισοθαφτεί στο χώμα, αλλά τα ελάφια πάντα θεωρούσαν ότι δεν ανήκε σε εκείνον τον παγωμένο κόσμο. Το αβγό άνοιξε στη μέση, βγάζοντας πυκνό καπνό και φλόγες. Ύστερα, με ένα μουγκρητό, ξεπετάχτηκε από μέσα του ένας κύλινδρος που υψώθηκε με επιτάχυνση στον ουρανό, βγάζοντας φωτιές από το κάτω μέρος του. Από την έκρηξη, το γύρω χιόνι εκτοξεύτηκε στον αέρα και ξανάπεσε με τη μορφή βροχής. Όταν ο κύλινδρος απέκτησε αρκετό ύψος, οι εκρήξεις που είχαν τρομοκρατήσει τα ελάφια έδωσαν και πάλι τη θέση τους στη σιωπή. Ο κύλινδρος χάθηκε στον ουρανό, αφήνοντας πίσω του μια μακριά λευκή ουρά, λες και το χιονισμένο τοπίο ήταν ένα πελώριο κουβάρι απ’ το οποίο το χέρι ενός αόρατου γίγαντα είχε τραβήξει ένα νήμα προς τον ουρανό.
«Ανάθεμά το! Μερικά δευτερόλεπτα ακόμα και θα είχα επιβεβαιώσει την ακύρωση της εκτόξευσης!» είπε ο αξιωματικός ελέγχου στόχων Ρέντερ καθώς πετούσε στο πλάι το ποντίκι του. Ο Ρέντερ βρισκόταν χιλιάδες χιλιόμετρα μακριά, στην Αίθουσα Ελέγχου του Αμυντικού Συστήματος Πυρηνικών Πυραύλων, στο Κέντρο Διοίκησης NORAD, τρεις χιλιάδες μέτρα κάτω από το όρος Σέγιεν, κοντά στο Κολοράντο Σπρινγκς.
«Εγώ κατάλαβα πως δεν ήταν τίποτα μόλις είδα την προειδοποίηση να εμφανίζεται στο σύστημα», είπε ο αξιωματικός του συστήματος τροχιακής παρακολούθησης Ιζόουνς, κουνώντας το κεφάλι.
«Τότε για ποιο λόγο επιτίθεται το σύστημα;» ρώτησε ο στρατηγός Φιτζρόι. Το αμυντικό σύστημα πυρηνικών πυραύλων ήταν ένα μόνο από τα καθήκοντα της νέας του θέσης και δεν είχε ακόμα εξοικειωθεί εντελώς μαζί του. Κοιτάζοντας τις οθόνες που κάλυπταν τον τοίχο, ο στρατηγός προσπάθησε να εντοπίσει τις εύληπτες γραφικές αναπαραστάσεις του κέντρου ελέγχου της NORAD: μια κόκκινη γραμμή που κινούνταν σαν φίδι πάνω στον παγκόσμιο χάρτη, δημιουργώντας μια καμπύλη ημιτόνου πάνω στην απεικόνιση του πλανήτη. Οι καινούριοι το έβρισκαν ανεξήγητο, αλλά, αν μη τι άλλο, σου έδειχνε ότι κάτι είχε εκτοξευτεί στο διάστημα. Στη συγκεκριμένη περίπτωση, τα πράγματα δεν ήταν τόσο απλά. Οι γραμμές πάνω στις οθόνες δημιουργούσαν ένα περίπλοκο αφηρημένο συνονθύλευμα που δεν του έλεγε τίποτα. Τα πράγματα γίνονταν ακόμα χειρότερα από τις οθόνες με τους ατέλειωτους αριθμούς που κυλούσαν γοργά και είχαν νόημα μόνο για τους αξιωματικούς της Υπηρεσίας Πυρηνικής Άμυνας.
«Στρατηγέ, θυμάστε όταν αντικατέστησαν την ανακλαστική μεμβράνη στο τμήμα πολλαπλών χρήσεων του Διεθνούς Διαστημικού Σταθμού; Την χρονιά που μας πέρασε; Την παλιά την έχασαν. Αυτή ήταν. Μαζεύεται κουβάρι και μετά ξετυλίγεται από τον ηλιακό άνεμο.»
«Μα... θα έπρεπε να συμπεριλαμβάνεται στη βάση δεδομένων των στόχων παρακολούθησης.»
«Και όμως περιλαμβάνεται. Να...» Ο Ρέντερ εμφάνισε μια σελίδα χρησιμοποιώντας το ποντίκι του. Κάτω από σωρούς περίπλοκων κειμένων, δεδομένων και σχημάτων υπήρχε μια αθώα φωτογραφία, πιθανώς παρμένη από κάποιο γήινο τηλεσκόπιο.
Ἔδειχνε ἕναν ακανόνιστο λευκό λεκέ πάνω σε μαύρο φόντο. Ἡ ἔντονη αντανάκλαση ἕκανε δύσκολο να ξεχωρίσεις λεπτομέρειες.
«Ταγματάρχα, ἀπό τὴ στιγμή που λάβατε αὐτό, γιατί δεν ἀκύρωσατε το πρόγραμμα ἐκτόξευσης;»
«Τὸ σύστημα θα ἔπρεπε να ἔχει ἐλέγξει αὐτομάτως τὴ βάση δεδομένων στόχων», εἶπε ὁ Ῥέντερ. «Μερικές φορές, οἱ χρόνοι τῆς ἀνθρώπινης ἀντίδρασης δεν εἶναι ἀρκετά γρήγοροι. Ὅμως, τὰ δεδομένα ἀπό τὸ παλιὸ σύστημα δεν περάστηκαν στὸ καινούριο καὶ ἔτσι δεν ἦταν συνδεδεμένο μὲ τὸ τμήμα ἀναγνώρισης». Ἡ φωνή του ἤταν κάπως ἐνοχλημένη, σαν νὰ ἔλεγε: Σοῦ ἔδειξα τὶς ἱκανότητες μου καταφέρνοντας νὰ τὸ ἐμφανίσω χειροκίνητα ὅταν ὁ ὑπερ-υπολογιστής τῆς Πυρηνικῆς Ἄμυνας δὲν μποροῦσε νὰ τὸ κάνει καὶ ὅμως πρέπει νὰ ἀνέχομαι καὶ τὶς ἄσχετες ἐρωτήσεις σου.
«Στρατηγέ», εἶπε ἕνας ἀξιωματικὸς ὑπηρεσίας, «δόθηκε διαταγή νὰ περάσουμε σε κατάσταση πραγματικῶν ἐπιχειρήσεων ἀφὸτου ἡ Πυρηνικὴ Ἄμυνα μετακινήσει τοὺς πυραύλους ἀναχαίτισης στὸ διάστημα, ἀλλὰ πριν ὁλοκληρωθεῖ ὁ ἐπαναπρογραμματισμὸς τοῦ λογισμικοῦ».
Ὁ Φιτζρόι δὲν εἶπε τίποτα. Ἡ φασαρία τῆς αἴθουσας ἐλέγχου τὸν ἐνοχλοῦσε. Μπροστά του εἶχε τὸ πρῶτο πλανητικὸ ἀμυντικὸ σύστημα τῆς ἀνθρωπότητας, ἀλλὰ δὲν ἦταν τίποτα περισσότερο ἀπὸ τὸ ὑπάρχον πυραυλικὸ σύστημα, τοὺ ὁποίου οἱ κεφαλὲς εἶχαν μετακινηθεῖ ἀπὸ διάφορες χερσαίες περιοχὲς στὸ διάστημα.
«Θὰ πρότεινα νὰ τραβήξουμε μία φωτογραφία γιὰ ἐνθύμιο», εἶπε ὁ Τζόουνς. «Αὐτό εἶναι τὸ πρῶτο χτύπημα τῆς Γῆς ἐναντίον ἑνὸς κοινοῦ ἐχθροῦ».
«Οἱ φωτογραφίες ἀπαγορεύονται», εἶπε ὁ Ῥέντερ ψυχρά.
«Μα τὶ λες τώρα, λοχαγέ;» ρώτησε ὁ Φιτζρόι μὲ ξαφνικὸ θυμό. «Τὸ σύστημα δὲν ἐντόπισε κανέναν ἐχθρικό στόχο. Δὲν πρόκειται γιὰ πρῶτο χτύπημα».
Μετὰ ἀπὸ ἕνα διάστημα ἄβολης σιωπῆς, κάποιος εἶπε: «Οἱ πύραυλοι ἀναχαίτισης φέρουν πυρηνικὲς κεφαλές».
«Ναι, 1,5 μεγατόνων. Καὶ λοιπόν;»
«Ἔξω κοντεύει νὰ σκοτεινιάσει. Με δεδομένη τὴν τοποθεσία τοῦ στόχου, θὰ μπορέσουμε νὰ δούμε τὴ λάμψη».
«Μπορεῖς νὰ τὴ δεις καὶ στὴν ὁθόνη».
«Ἔξω θὰ ἔχει περισσότερη πλάκα», εἶπε ὁ Ῥέντερ.
Ὁ Τζόουνς σηκώθηκε νευρικά. «Στρατηγέ... ἡ βάρδια μου τελείωσε».
«Καὶ ἡ δική μου», εἶπε ὁ Ῥέντερ, μὲ τὸν τόνο αὐτὸν ἀπλὰ μιᾶς κίνησης ἀβροφροσύνης. Ὁ Φιτζρόι ἦταν ἕνας ἀνώτερος συντονιστὴς τοῦ Συμβουλίου Πλανητικῆς Ἄμυνας καὶ δὲν εἶχε ἐξουσία πάνω στὴ ΝΟΒΑ καὶ τὰ μέλη τῆς Πυρηνικῆς Ἄμυνας τῶν ἩΠΑ.
Ὁ Φιτζρόι ἔγνεψε μὲ τὸ χέρι. «Δὲν εἶμαι διοικητὴς σας. Κάντε ὅ,τι σας ἀρέσει. Θὰ πρέπει ὅμως νὰ σᾶς θυμίσω ὅτι στὸ μέλλον μπορεῖ νὰ περνάμε πολλὲς ὧρες δουλεύοντας μαζί».
Ὁ Ῥέντερ καὶ ὁ Τζόουνς ἔφυγαν τρέχοντας. Ἀφοῦ πέρασαν ἀπὸ τὴ βαριὰ πόρτα τῶν πολλῶν τόνων ποὺ προστάτευε τὴν αἴθουσα ἀπὸ τὶς ἐπιβλαβεῖς ἀκτινοβολίες, βγήκαν στὴν κορυφὴ τοῦ Ὄρους Σεγιέν. Ἦταν σούρουπο, ὁ οὐρανὸς ἦταν ἀσυννέφιαστος, ἀλλὰ δὲν εἶδαν τὴ λάμψη μιᾶς πυρηνικῆς ἔκρηξης στὸ διάστημα.
«Θὰ ἔπρεπε νὰ φανεῖ ἀκριβῶς ἐκεῖ», εἶπε ὁ Τζόουνς, δείχνοντας πρὸς ἕνα σημεῖο τοῦ οὐρανοῦ.
«Μπορεῖ νὰ μὴν τὴν προλάβαμε», σχολίασε ὁ Ῥέντερ. Δὲν κοίταξε ψηλά. Μετὰ, χαμογέλασε εἰρωνικά καὶ εἶπε: «Πιστεύουν πραγματικὰ πὼς τὸ σοφόνιο θὰ ξεδιπλωνόταν σε κατώτερες διαστάσεις;»
«Μάλλον ἀπίθανο», εἶπε ὁ Τζόουνς. «Διαθέτει εὐφυΐα καὶ δὲν πρόκειται νὰ μᾶς δώσει μιᾶ τέτοια εὐκαιρία».
«Τὰ μάτια τῆς Ὑπηρεσίας Πυρηνικῆς Ἄμυνας εἶναι στραμμένα στὸν οὐρανό. Νομίζεις πὼς δὲν ὑπάρχει τίποτα ἀπέναντι στὸ ὁποῖο νὰ χρειάζεται νὰ ἀμυνθοῦμε ἐδῶ στὴ Γῆ; Ἀκόμα κι ἂν ὅλοι οἱ τρομοκράτες ἔχουν μεταμορφωθεῖ σε ἀγίους, ὑπάρχει ἀκόμα ἡ Γαιοτρισηλιανὴ Ὀργάνωση, σωστά;» Ῥουθούνισε. «Καὶ τὸ Συμβούλιο Πλανητικῆς Ἄμυνας. Εἶναι ὁλοφάνερο π
ὼς αὐτοὶ οἱ τύποι τοῦ στρατοῦ θέλουν νὰ καταγράψουν ἕνα γρήγορο ἐπίτευγμα. Ὁ Φιτζρόι εἶναι ἕνας ἀπὸ δαύτους. Τώρα εἶναι σὲ θέσῃ νὰ δηλώσουν ὅτι τὸ πρῶτο στάδιο τοῦ Συστήματος Πλανητικῆς Ἄμυνας ἔχει ὁλοκληρωθεῖ, ἔστω κι ἂν δὲν ἔχουν οὐσιαστικὰ ἀλλάξει τίποτα στὸν ἐξοπλισμό. Ὁ μοναδικὸς σκοπὸς τοῦ συστήματος εἶναι νὰ ἐμποδίσει ἕνα σοφόνιο ἀπὸ τὸ νὰ ξεδιπλώσει τὶς κατώτερες διαστάσεις του κοντὰ στὴν τροχιὰ τῆς Γῆς. Ἡ τεχνολογία εἶναι ἀκόμα ἀπλούστερη ἀπὸ αὐτὴν ποὺ ἀπαιτεῖται γιὰ τὴν ἀναχαίτιση τηλεκατευθυνόμενων πυραύλων, ἐπειδή, ἂν ὁ στόχος τελικὰ ἐμφανιστεῖ, θὰ καλύπτει μία τεράστια ἔκταση... Λοχαγέ, αὐτὸς ἦταν ὁ λόγος ποὺ σὲ ζήτησα νὰ ἀνεβεῖς ἐδῶ πάνω. Μιλώντας γιὰ φωτογραφίες τοῦ πρῶτου χτυπήματος, φέρθηκες σὰν παιδί. Νὰ ξέρεις πὼς ἡ συμπεριφορά σου ἀναστάτωσε τὸν στρατηγό. Δὲν βλέπεις πὼς εἶναι μικρόψυχος ἄνθρωπος;»
«Μα... δὲν ἦταν ἕνα ἐπίτευγμα;»
«Εἶναι ἕνας ἀπὸ τοὺς καλύτερους διαχειριστές δημοσίων σχέσεων μέσα στὸν στρατό. Ἀποκλείεται νὰ ἀνακοινώσει στὴ συνέντευξη Τύπου ὅτι ἐπρόκειτο γιὰ σφάλμα τοῦ συστήματος. Θὰ πεῖ πὼς ἦταν ἕνας ἐπιτυχὴς ἐλιγμός, ὅπως ἀκριβῶς θὰ κάνουμε κι ἐμεῖς οἱ ὑπόλοιποι... Περίμενε καὶ θὰ τὸ δεις. Ἔτσι θὰ γίνουν τὰ πράγματα». Καθὼς μιλούσε, ὁ Ῥέντερ κάθισε κάτω καὶ μετὰ ξάπλωσε ἀνάσκελα, κοιτάζοντας μὲ λαχτάρα τὸν οὐρανό ὅπου τὰ ἀστέρια εἶχαν ἤδη φανερωθεῖ. «Ξέρεις, Τζόουνς, ἂν τελικὰ ξεδιπλωθεῖ ξανά, θὰ μᾶς δώσει μία εὐκαιρία νὰ τὴν καταστρέψουμε. Δὲν θὰ ἦταν αὐτὸ κάτι σπουδαῖο;»
«Τί θὰ ὠφελήσει; Τὸ γεγονός εἶναι πὼς ἔχουν ἤδη ξεκινήσει γιὰ τὸ ἡλιακὸ μας σύστημα. Ποιός ξέρει πόσοι εἶναι;... Μα, τώρα ποὺ τὸ σκέφτομαι, γιατί εἶπες “τὴν” καὶ ὄχι “τὸ” ἢ “τὸν”;»
Τὸ πρόσωπο τοῦ Ῥέντερ πήρε μία ὀνειροπόλα ἔκφραση.
«Χθες, ἕνας Κινέζος συνταγματάρχης ποὺ μόλις εἶχε φτάσει στὸ κέντρο, μού εἶπε ὅτι στὴ γλώσσα του τὸ σοφόνιο ἔχει ἕνα γιαπωνέζικο γυναικεῖο ὄνομα: “Τόμοκο”».
Τὴν προηγούμενη μέρα, ὁ Ζανγκ Γιουαντσάο εἶχε συμπληρώσει τὰ χαρτιά τῆς συνταξιοδότησής του καὶ εἶχε φύγει ἀπὸ τὸ ἐργοστάσιο χημικῶν ὅπου δούλευε γιὰ περισσότερες ἀπὸ τέσσερις δεκαετίες. Σύμφωνα μὲ τὰ λόγια τοῦ γείτονά του, τοῦ Λάο Γιάνγκ, ἡ μέρα ἐκείνη ἦταν τὸ ξεκίνημα τῆς δεύτερης παιδικῆς του ἡλικίας. Ὁ Λάο Γιάνγκ τοῦ εἶχε πεῖ ὅτι τὰ ἑξήντα, ὅπως καὶ τὰ δεκάξι, ἦταν ἡ καλύτερη ἡλικία, μία ἡλικία κατὰ τὴν ὁποία οἱ ὑποχρεώσεις τῶν σαράντα καὶ τῶν πενήντα εἶχαν παραμεριστεῖ, ἀλλὰ οἱ δυσκολίες καὶ οἱ ἀρρώστιες τῶν ἑβδομήντα καὶ τῶν ὀγδόντα δὲν εἶχαν φτάσει ἀκόμα. Μία ἐποχή γιὰ νὰ ἀπολαύσεις τὴ ζωή. Ὁ γιὸς καὶ ἡ νύφη τοῦ Ζανγκ Γιουαντσάο εἶχαν μόνιμες δουλειές καὶ, μολονότι ὁ γιὸς του εἶχε ἀργήσει νὰ παντρευτεῖ, σύντομα θὰ κρατοῦσε ἕνα ἐγγονὸ στὴν ἀγκαλιά του. Αὐτὸς καὶ ἡ γυναίκα του δὲν θὰ εἶχαν ποτέ ἀρκετὰ χρήματα γιὰ νὰ ἀγοράσουν τὸ διαμέρισμα στὸ ὁποῖο εἶχαν μετακομίσει, ἀλλὰ τοὺς τὸ εἶχαν δώσει μὲ ἀντιπαροχὴ ὅταν εἶχαν γκρεμίσει τὸ παλιὸ τους σπίτι.
Ζοῦσαν στὴ νέα τους κατοικία σχεδὸν ἕνα χρόνο...
Ὅταν ὁ Ζανγκ Γιουαντσάο καθόταν να το καλοσκεφτεῖ, ὅλα πήγαιναν ἀπολύτως ἰκανοποιητικά. Ἔπρεπε νὰ παραδεχθεῖ πὼς ὁ Λάο Γιάνγκ εἶχε δίκιο. Καὶ πάλι, ὅμως, καθώς κοίταζε ἀπὸ τὸ παράθυρο τοῦ ὀγδόου ὀρόφου τὸν καθαρὸ οὐρανό πάνω ἀπὸ τὴν πόλη, δὲν ἔνιωθε κανένα φῶς στὴν καρδιά του, πόσο μᾶλλον μία δεύτερη παιδικὴ ἡλικία.
Ὁ Λάο Γιάνγκ, ποὺ τὸ μικρὸ του ὄνομα ἦταν Τζινγουέν, ἦταν ἕνας συνταξιοῦχος καθηγητὴς τοῦ Γυμνασίου, ποὺ συχνὰ συμβούλευε τὸν Ζανγκ Γιουαντσάο νὰ μάθει καινούρια πράγματα ἂν ἤθελε νὰ ἀπολαύσει τὰ γεράματά του. Για παράδειγμα: «Τὸ Διαδίκτυο. Ἀκόμα καὶ τὰ μωρὰ μποροῦν νὰ μάθουν νὰ τὸ χειρίζονται, γιατὶ λοιπόν ὄχι κι ἐσύ;» Ἔφτανε σὲ σημείο νὰ τονίζει πὼς τὸ μεγαλύτερο πρόβλημα τοῦ Ζανγκ Γιουαντσάο ἦταν ὅτι δὲν εἶχε κανένα ἀπολύτως ἐνδιαφέρον γιὰ τὸν ἐξωτερικὸ κόσμο: «Ἡ γυναίκα σου, ἂν μὴ τί ἄλλο, μπορεῖ νὰ σκουπίζει τὰ δάκρυά της βλέποντας κακόγουστες τηλεοπτικὲς σειρές. Ἐσὺ, ὅμως, δὲν βλέπεις καν τηλεόραση. Θὰ ἔπρεπε νὰ δίνεις σημασία στὰ ἐθνικὰ καὶ διεθνῆ ζητήματα. Αὐτὸ εἶναι ἀναπόσπαστο κομμάτι μιᾶς ὁλοκληρωμένης ζωῆς».
Ὁ Ζανγκ Γιουαντσάο εἶχε γεννηθεῖ καὶ ζήσει ὅλη του τὴ ζωὴ στὸ Πεκίνο, μὰ δὲν τὸ ἔδειχνε. Ἕνας ταξιτζὴς θὰ μποροῦσε ἄνετα νὰ ἀνοίξει μία συζήτηση γιὰ τὴν κατάσταση τῆς χώρας καὶ τὰ παγκόσμια προβλήματα. Ὅμως, ἔστω κι ἂν ἤξερε τὸ ὄνομα τοῦ τωρινοῦ προέδρου, ὁ Ζανγκ Γιουαντσάο σίγουρα δὲν ἤξερε ἐκεῖνο τοῦ πρωθυπουργοῦ. Ἀπὸ μία ἄποψη, ἔνιωθε περήφανος γι' αὐτό. Ὅπως ἔλεγε, ζοῦσε τὴ σταθερὴ ζωὴ ἑνὸς ἁπλοῦ ἀνθρώπου καὶ δὲν ἔμπαινε στὸν κόπο νὰ ἀσχολεῖται μὲ τέτοια ἄσχετα θέματα.
Δὲν εἶχαν σχέση μὲ αὐτὸν καὶ μὲ τὸ νὰ τὰ ἀγνοεῖ, εἶχε γλιτώσει ἀπὸ πολλὰ πονοκεφάλια στὴ ζωὴ του. Ὁ Γιάνγκ Τζινγουέν ἔδινε σημασία στὰ κρατικὰ ζητήματα καὶ φρόντιζε νὰ παρακολουθεῖ τὸ ἐσπερινὸ δελτίο εἰδήσεων καθημερινά, λογομαχώντας μὲ σχολιαστὲς τοῦ διαδικτύου μέχρι νὰ γίνει κατακόκκινος ἀπὸ τὰ νεύρα του, σχετικά μὲ τὴν ἐθνικὴ ὁικονομικὴ πολιτικὴ καὶ τὴ διεθνὴ ἐξάπλωση τῶν πυρηνικῶν. Ὅμως, τί εἶχε κερδίσει μὲ ὅλα αὐτά; Ἡ κυβέρνηση δὲν εἶχε αὐξήσει τὴ σύνταξή του οὔτε μία δεκάρα.
«Εἶσαι γελοῖος. Νομίζεις πὼς ὅλα αὐτὰ εἶναι ἄσχετα; Ἄκου, Λάο Ζανγκ. Κάθε σοβαρὸ ἐθνικὸ καὶ διεθνὲς ζήτημα, κάθε σημαντικὴ ἐθνικὴ πολιτικὴ καὶ κάθε ψήφισμα τοῦ ΟΗΕ συνδέεται μὲ τὴ ζωὴ σου, τόσο ἄμεσα ὅσο καὶ ἔμμεσα. Νομίζεις πὼς ἡ εἰσβολὴ τῶν ἩΠΑ στὴ Βενεζουέλα δὲν σὲ ἀφορά; Θὰ ἔλεγα πὼς ἔχει κάτι παραπάνω ἀπὸ μιᾶς δεκάρας ἐπίδραση στὴ σύνταξή σου».
Τὴ συγκεκριμένη φορά, ὁ Ζανγκ εἶχε ἀπλῶς γελάσει μὲ τὸ ξέσπασμα τοῦ Λάο Γιάνγκ, τὸν ὁποῖο θεωροῦσε σπασίκλα. Ὅμως, τώρα ποὺ τὸ σκέφτεται, ἤξερε πὼς ὁ γείτονάς του εἶχε δίκιο.
Ὁ Ζανγκ Γιουαντσάο χτύπησε τὸ κουδούνι τοῦ Γιάνγκ Τζινγουέν, καὶ ὁ Γιάνγκ ἄνοιξε. Ἡ ἐμφάνισή του ἔδειχνε πὼς μόλις εἶχε ἐπιστρέψει. Φαινόταν ἰδιαίτερα χαλαρός. Ὁ Ζανγκ Γιουαντσάο ἔμοιαζε σαν ταξιδιώτης στὴν ἔρημο ποὺ εἶχε συναντήσει ἕναν ἄλλον ἄνθρωπο καὶ δὲν ἤθελε νὰ τὸν ἀφήσει νὰ φύγει ἀπὸ κοντὰ του.
«Σ᾽ ἔψαχνα. Ποὺ εἶχες πάει;»
«Μία βόλτα μέχρι τὴν ἀγορὰ. Εἶδα καὶ τὴ γυναίκα σου, ποὺ ψώνιζε τρόφιμα».
«Γιατί τὸ κτήριό μας εἶναι τόσο ἄδειο; Μοιάζει μὲ... μαυσωλεῖο».
«Σήμερα δὲν εἶναι ἀργία. Αὐτὸ εἶναι ὅλο». Γέλασε. «Εἶναι ἡ πρῶτη μέρα τῆς συνταξιοδότησής σου. Τὸ συναίσθημα εἶναι ἀπολύτως φυσιολογικό. Τουλάχιστον δὲν κατείχες ἡγετικὴ θέση. Αὐτοὶ νιώθουν χειρότερα ὅταν βγαίνουν στὴ σύνταξη. Σύντομα θὰ τὸ συνηθίσεις. Ἔλα, πάμε στὸ κέντρο δραστηριοτήτων τῆς γειτονιᾶς, μὴν πῶς καὶ βροῦμε κάτι γιὰ νὰ διασκεδάσουμε».
«Ὄχι, ὄχι. Δὲν εἶναι ἐπειδὴ πήρα σύνταξη. Εἶ
ναι ἐξαιτίας... Πῶς νὰ τὸ πω; Ἐξαιτίας τῆς κατάστασης στὴν ὁποία βρίσκεται ἡ χώρα ἤ, μάλλον, ὁ κόσμος ὁλόκληρος».
Ὁ Γιάνγκ Τζινγουέν ἔδειξε πρὸς τὸ μέρος του γελώντας. «Μιλᾷς ἐσὺ γιὰ παγκόσμια κατάσταση; Ποτέ δὲν πίστευα ὅτι θὰ ἄκουγα αὐτὰ τὰ λόγια νὰ βγαίνουν ἀπὸ τὸ στόμα σου».
«Ἔχεις δίκιο, δὲν ἔδινα καμιὰ σημασία στὰ μεγάλα ζητήματα, ἀλλὰ τώρα παράγιναν μεγάλα. Ποτέ δὲν φανταζόμουν ὅτι κάτι θὰ μποροῦσε νὰ γίνει τόσο μεγάλο!»
«Λάο Ζανγκ, εἶναι πραγματικὰ ἀστεῖο, μα φαίνεται πὼς ἐγὼ εἶμαι αὐτὸς ποὺ ἄρχισα νὰ ὑιοθετῶ τὸν δικό σου τρόπο σκέψης. Δὲν μὲ ἐνδιαφέρουν πια αὐτὰ τὰ ἄσχετα ζητήματα. Εἴτε τὸ πιστεύεις εἴτε ὄχι, δὲν ἔχω δεῖ εἰδήσεις τὶς τελευταῖες δύο ἑβδομάδες. Κάποτε ἐνδιαφερόμουν γιὰ τὰ μεγάλα ζητήματα ἐπειδὴ μὲ ἔνοιαζαν οἱ ἄνθρωποι. Μποροῦσαμε νὰ ἀσκήσουμε κάποια ἐπιρροὴ στὴν ἐξέλιξη τῶν γεγονότων. Ὅμως, κανείς δὲν ἔχει τὴ δύναμη νὰ ξεπεράσει αὐτὸ τὸ συγκεκριμένο πρόβλημα. Για ποιο λόγο, λοιπόν, ἀνησυχεῖς;»
«Μὰ δὲν εἶναι δυνατόν νὰ ἀδιαφορεῖς. Σὲ τετρακόσια χρόνια, ἡ ἀνθρωπότητα θὰ ἀφανιστεῖ!»
«Χμφ! Σε σαράντα τὸ πολύ χρόνια, κι οἱ δυο μας θὰ ἔχουμε φύγει ἀπὸ αὐτή τὴ ζωή».
«Καὶ οἱ ἀπόγονοί μας; Θὰ ἐξαλειφθοῦν».
«Αὐτὸ δὲν με ἀπασχολεῖ ὅσο ἐσένα. Ὁ γιος μου, ποὺ βρίσκεται στὴν Ἀμερική, εἶναι παντρεμένος, ἀλλὰ δὲν θέλουν παιδιά, κι ἔτσι δὲν με νοιάζει. Ὅμως, ἡ ὁικογένεια Ζανγκ θὰ ἀντέξει ἄλλες δώδεκα γενιές, ἔτσι δὲν εἶναι; Δὲν φτάνουν τόσες;»
Ὁ Ζανγκ Γιουαντσάο κοίταξε ἐπίμονα τὸν Γιάνγκ Τζινγουέν γιὰ μερικὲς στιγμὲς καὶ μετὰ ἔριξε μιὰ ματιὰ στὸ ρολόι του. Ἄνοιξε τὴν τηλεόραση στὸ κανάλι τῶν εἰδήσεων, ὅπου παρουσιάζονταν τὰ σημαντικότερα γεγονότα τῆς ἡμέρας:
Τὸ ρεπορτάζ ἀνέφερε ὅτι στις 6:30 μ.μ. Ἀνατολική Ζώνη Ὥρας τῆς εἰκοστῆς ἐνάτης, τὸ Ἐθνικὸ Σύστημα Πυραυλικῆς Ἄμυνας τῶν ἩΠΑ ὁλοκλήρωσε ἐπιτυχῶς τὴ δοκιμαστικὴ καταστροφή ἑνὸς ξεδιπλωμένου σοφονίου κατωτέρων διαστάσεων σὲ τροχιὰ πλησίον τῆς Γῆς. Αὐτὴ εἶναι ἡ τρίτη δοκιμὴ ἀναχαίτισης τοῦ Συστήματος Πυραυλικῆς Ἄμυνας ἀπὸ τότε ποὺ οἱ στόχοι του μετατοπίστηκαν στὸ Διάστημα. Ὁ τελευταῖος στόχος ἦταν μία ἀνακλαστικὴ μεμβράνη, ποὺ εἶχε ἀπορριφθεῖ ἀπὸ τὸν Διεθνῆ Διαστημικὸ Σταθμὸ τὸν περασμένο Ὀκτώβριο. Ἐκπρόσωπος τοῦ Συμβουλίου Πλανητικῆς Ἄμυνας ἀνακοίνωσε ὅτι ἡ πυρηνικὴ κεφαλὴ κατέστρεψε ἐπιτυχῶς τὸν στόχο ἐκτάσεως τριῶν χιλιάδων τετραγωνικῶν μέτρων. Αὐτὸ σημαίνει ὅτι, πολύ πρὶν τὸ τρισδιάστατο ξεδίπλωμα τοῦ σοφονίου ἐπεκταθεῖ σημαντικὰ καὶ πρὶν δημιουργήσει μία ἀνακλαστικὴ ἐπιφάνεια ποὺ θὰ μποροῦσε νὰ ἀπειλήσει ἀνθρώπινους στόχους στὸ γήινο ἔδαφος, τὸ σύστημα Πυραυλικῆς Ἄμυνας θὰ εἶναι ἱκανὸ νὰ τὸ καταστρέψει».
«Ἄσκοπες ἐνέργειες», εἶπε ὁ Γιάνγκ, καθώς ἄπλωνε τὸ χέρι γιὰ νὰ πιάσει τὸ τηλεχειριστήριο ποὺ κρατοῦσε ὁ Ζανγκ. «Κανένα σοφόνιο δὲν πρόκειται νὰ ξεδιπλωθεῖ. Ἄλλαξε κανάλι. Μπορεῖ νὰ ξαναδείξει τὸν ἡμιτελικὸ τοῦ Εὐρωπαϊκοῦ Κυπέλλου. Χθὲς βράδυ μὲ πήρε ὁ ὕπνος στὸν καναπέ...»
«Να τὸ δεις στὸ σπίτι σου». Ὁ Ζανγκ Γιουαντσάο ἄρπαξε τὸ τηλεχειριστήριο καὶ ἀρνήθηκε νὰ τοῦ τὸ ξαναδώσει. Οἱ εἰδήσεις συνεχίστηκαν:
«Ὁ γιατρὸς τοῦ 301 Στρατιωτικοῦ Νοσοκομείου, ποὺ ἦταν ὑπεύθυνος γιὰ τὴ θεραπεία τοῦ ἀκαδημαϊκοῦ Τσία Γουεϊλίν, ἐπιβεβαίωσε ὅτι ὁ θάνατος τοῦ Τσία προήλθε ἀπὸ αἱματολογικὴ κακοήθεια, γνωστὴ καὶ ὡς λευχαιμία, καὶ ἡ κύρια αἰτία θανάτου ἦταν ἡ κατάρρευση τῆς λειτουργίας τῶν ζωτικῶν ὀργάνων καὶ ἡ ἀπώλεια αἵματος στὸ προχωρημένο στάδιο τῆς ἀσθένειας. Δὲν παρουσιάστηκαν ἀνωμαλίες. Ὁ Τσία Γουεϊλίν, διάσημος εἰδικὸς τῆς ὑπεραγωγιμότητας, ποὺ εἶχε κάνει σημαντικὲς μελέτες στὸν τομέα τῶν ὑπεραγώγων σὲ θερμοκρασία δωματίου, πέθανε στὶς δέκα. Οἱ φήμες ὅτι ὁ Τσία πέθανε ἀπὸ τὸ χτύπημα ἑνὸς σοφονίου εἶναι ἀνυπόστατες».
Σὲ μία διαφορετικὴ ἀναφορά, ἕνας ἐκπρόσωπος τοῦ ὑπουργείου ὑγείας ἐπιβεβαίωσε πὼς ἀρκετοὶ ἄλλοι θάνατοι, ποὺ φημολογεῖται ὅτι προήλθαν ἀπὸ τὸ σοφόνιο, στὴν πραγματικότητα ὀφείλονταν σὲ συνηθισμένες ἀσθένειες ἢ ἀτυχήματα. Ὁ σταθμὸς μας μίλησε γιὰ τὸ ζήτημα αὐτὸ μὲ τὸν διάσημο γιατρὸ Ντινγκ Γι.
Δημοσιογράφος: Ποιά εἶναι ἡ γνώμη σας σχετικά μὲ τὸν πανικὸ ποὺ ἔχει προκληθεῖ ἀπὸ τὰ σοφόνια;
Ντινγκ Γι: Ὁφείλεται στὴν ἔλλειψη κοινῆς γνώσης σχετικά μὲ ζητήματα Φυσικῆς. Οἱ ἐκπρόσωποι τῆς κυβέρνησης καὶ τῆς ἐπιστημονικῆς κοινότητας τὸ ἔχουν ἐξηγήσει πολλές φορές: ἕνα σοφόνιο εἶναι ἀπλῶς ἕνα μικροσκοπικὸ σωματίδιο, τὸ ὁποῖο, παρά τὸ γεγονὸς ὅτι διαθέτει ὑψηλὴ εὐφυΐα, ἐξαιτίας τῆς μικροσκοπικῆς του κλίμακας, ἔχει δυνατότητες μόνο γιὰ περιορισμένη ἐπίδραση πάνω στὸν μακρόκοσμο. Οἱ σημαντικότερες ἀπειλὲς γιὰ τὴν ἀνθρωπότητα ἔγκεινται στὴν ἐσφαλμένη καὶ τυχαία παρεμβολὴ του σὲ πειράματα φυσικῆς ὑψηλῆς ἐνέργειας καὶ στὸ δίκτυο κβαντικῆς διεμπλοκῆς, ποὺ παρακολουθεῖ τὴ Γῆ. Στὴ μικροσκοπικὴ του
κατάσταση, ἕνα σοφόνιο δὲν μπορεῖ νὰ σκοτώσει, οὔτε καὶ νὰ ἐμπλακεῖ σὲ κάποια ἄλλη κακόβουλη ἐπίθεση. Ἄν ἕνα σοφόνιο θελήσει νὰ ἐπιδράσει ἐντονότερα πάνω στὸν μακρόκοσμο, μπορεῖ νὰ τὸ κάνει μόνο ἄν ξεδιπλωθεῖ στὶς κατώτερες διαστάσεις του. Ἀκόμα καὶ σὲ αὐτὴ τὴν περίπτωση, ἡ ἐπενέργειά του θὰ εἶναι πολύ περιορισμένη, ἐπειδὴ ἕνα σοφόνιο ποὺ ξεδιπλώνεται σὲ κατώτερες διαστάσεις καὶ σὲ μακροσκοπικὴ κλίμακα εἶναι πολύ ἀδύναμο. Τώρα, ποὺ ἡ ἀνθρωπότητα ἔχει ὁλοκληρώσει ἕνα ἀμυντικὸ σύστημα, τὰ σοφόνια δὲν μποροῦν νὰ ἐπιχειρήσουν κάτι τέτοιο χωρὶς νὰ μᾶς προσφέρουν μία ἐξαιρετικὴ εὐκαιρία νὰ τὰ καταστρέψουμε.
«Πιστεύω ὅτι τὰ ΜΜΕ θὰ ἔπρεπε νὰ φροντίσουν καλύτερα γιὰ τὴ μετάδοση αὐτῶν τῶν ἐπιστημονικῶν πληροφοριῶν, ὥστε τὸ κοινὸ νὰ ἀπαλλαγεῖ ἀπὸ ἕναν πανικό ποὺ δὲν ἔχει κανένα ἔρεισμα στὴν ἐπιστήμη».
Ὁ Ζανγκ Γιουαντσάο ἄκουσε κάποιον νὰ μπαίνει στὸ καθιστικὸ χωρὶς νὰ χτυπήσει τὴν πόρτα, φωνάζοντας «Λάο Ζανγκ» καὶ «Δάσκαλε Ζανγκ». Ἤξερε ποιος ἦταν ἀπὸ τὰ βήματα ποὺ εἶχε ἀκούσει στὴ σκάλα. Ὁ Μιάο Φουκουάν, ἕνας ἄλλος γείτονας ἀπὸ τὸν ὄροφο τους, μπῆκε στὸ δωμάτιο. Ἦταν ἕνας βιομήχανος ἀνθρακωρυχείων ἀπὸ τὴ Σανσί, ποὺ διεύθυνε ἀρκετὰ ὀρυχεῖα τῆς ἐπαρχίας καὶ ἦταν μερικὰ χρόνια νεότερος ἀπὸ τὸν Ζανγκ Γιουαντσάο. Διέθετε μία μεγαλύτερη κατοικία σὲ ἄλλο σημεῖο τοῦ Πεκίνου καὶ χρησιμοποιούσε τὸ συγκεκριμένο διαμέρισμα γιὰ νὰ φιλοξενεῖ τὴν ἐρωμένη του, ἡ ὁποία καταγόταν ἀπὸ τὴν ἐπαρχία Σέτσουαν καὶ εἶχε τὴν ἡλικία τῆς κόρης του. Ὅταν εἶχε μετακομίσει ἐκεῖ, οἱ ὁικογένειες Ζανγκ καὶ Γιάνγκ τὸν ἀγνοοῦσαν, ἐκτὸς ἀπὸ μία λογομαχία ποὺ εἶχαν σχετικά μὲ κάποια πράγματα ποὺ εἶχε ἀφήσει στὸν κοινόχρηστο διάδρομο. Τελικὰ ὅμως εἶχαν ἀνακαλύψει πως, μολονότι κάπως χυδαῖος, ἦταν εἰλικρινὴς καὶ φιλικός. Μόλις ἡ διαχείριση τοῦ κτηρίου διευθέτησε τὴ διαφορά, οἱ σχέσεις τῶν τριῶν ὁικογενειῶν ἔγιναν ἀρμονικές. Ἄν καὶ ὁ Μιάο Φουκουάν ἔλεγε πὼς εἶχε παραδώσει τὴ διαχείριση τῶν ἐπιχειρήσεών του στὸν γιὸ του, ἦταν ἀκόμη πολυάσχολος καὶ σπάνια περνοῦσε χρόνο στὴν «κατοικία» του. Ἔτσι, στὸ διαμέρισμα μὲ τὰ τρία ὑπνοδωμάτια ἔμενε συνήθως μόνο ἡ γυναίκα ἀπὸ τὸ Σέτσουαν.
«Λάο Μιάο, ἔχουμε μήνες νὰ σὲ δούμε», εἶπε ὁ Γιάνγκ Τζινγουέν. «Ποὺ ἦσουν καὶ πλούτιζες αὐτὴ τὴ φορά;»
Ὁ Μιάο Φουκουάν σήκωσε ἀδιάφορα ἕνα ποτήρι, τὸ γέμισε ὡς τὴ μέση μὲ νερὸ ἀπὸ τὸν ψύκτη καὶ τὸ ἤπιε. Ὕστερα, σκούπισε τὸ στόμα του μὲ τὴν ἀνάστροφη τοῦ χεριού του καὶ εἶπε: «Κανείς δὲν πλουτίζει. Ὑπάρχουν προβλήματα στὰ ἀνθρακωρυχεῖα καὶ πρέπει νὰ ξεκαθαρίσω τὴν κατάσταση. Οὐσιαστικὰ βρισκόμαστε σὲ περίοδο πολέμου, καὶ αὐτὴ τὴ φορά ἡ κυβέρνηση τὸ ἐννοεῖ. Οἱ νόμοι γιὰ τὴν ἐξόρυξη σὲ τυχαῖα σημεῖα δὲν εἶχαν ποτέ πραγματικὸ ἀποτέλεσμα, ἀλλὰ τὰ ὀρυχεῖα δὲν πρόκειται νὰ ἐξακολουθήσουν νὰ λειτουργοῦν γιὰ πολύ ἀκόμα».
«Ἔχουν ἔρθει ἄσχημες μέρες», εἶπε ὁ Γιάνγκ Τζινγουέν, χωρὶς νὰ τραβήξει τὸ βλέμμα του ἀπὸ τὸν ἀγῶνα ποὺ ἔδειχνε ἡ τηλεόραση.
Ὁ ἄνδρας εἶχε παραμείνει ξαπλωμένος στὸ κρεβάτι γιὰ ἀρκετὲς ὥρες. Τὸ φῶς περνοῦσε μέσα ἀπὸ τὸ παράθυρο τοῦ ὑπογείου, τὴ μοναδικὴ πηγὴ φωτισμοῦ τοῦ δωματίου, καὶ εἶχε πλέον μετατραπεῖ σὲ φεγγαρόφωτο, ποὺ οἱ ψυχρὲς ἀκτῖνες του ἔριχναν λαμπεροὺς λεκέδες στὸ πάτωμα. Μέσα στὶς σκιὲς, ὅλα φαίνονταν σκαλισμένα πάνω σὲ γκρίζα πέτρα, λὲς κι ὁλόκληρο τὸ δωμάτιο ἦταν ἕνα μαυσωλεῖο.
Κανένας δὲν ἤξερε τὸ ἀληθινὸ ὄνομα τοῦ ἄνδρα, ἀλλὰ τελικὰ εἶχαν ἀρχίσει νὰ τὸν ἀποκαλοῦν «Δεύτερο Τοιχοθραύστη».
Ὁ Δεύτερος Τοιχοθραύστης εἶχε περάσει ἀρκετὲς ὥρες ἀναπολώντας τὴ ζωή του μέχρι ἐκεῖνη τὴ στιγμή. Ἀφοῦ ἐπιβεβαίωσε ὅτι δὲν εἶχε παραλείψει τίποτα, κίνησε τοὺς μῦες τοῦ μουδιασμένου του σώματος, ἔχωσε τὸ χέρι κάτω ἀπὸ τὸ μαξιλάρι, ἔβγαλε ἕνα πιστόλι, καὶ σημάδεψε ἀργὰ τὸν κρόταφό του. Ἀκριβῶς ἐκεῖνη τὴ στιγμή, τὸ κείμενο ἀπὸ ἕνα σοφόνιο ἐμφανίστηκε μπροστὰ στὰ μάτια του.
Μην τὸ κάνεις. Σὲ χρειαζόμαστε.
«Κύριε; Κάθε νύχτα ἐπὶ ἕναν ὁλόκληρο χρόνο ὀνειρευόμουν ὅτι μὲ καλούσες, ἀλλὰ τὸν τελευταῖο καιρό τὰ ὄνειρα ἔπαψαν. Σκέφτηκα ὅτι εἶχα πάψει νὰ ὀνειρεύομαι, ἀλλὰ φαίνεται πως τὰ πράγματα δὲν εἶναι ἔτσι».
Δὲν πρόκειται γιὰ ὄνειρο, ἀλλὰ γιὰ ἐπικοινωνία σὲ πραγματικὸ χρόνο μαζί σου.
Ὁ Τοιχοθραύστης ἔβγαλε ἕνα παγερό γέλιο. «Ὦραία. Τελειώσαμε, λοιπόν. Μετὰ τὸν θάνατο δὲν βλέπει κανείς ὄνειρα».
Χρειάζεσαι ἀπόδειξη;
«Ἀπόδειξη πὼς δὲν βλέπεις ὄνειρα μετὰ τὸν θάνατο;»
Ἀπόδειξη ὅτι εἶμαι πραγματικὰ ἐγώ.
«Τέλεια. Πες μου κάτι ποὺ δὲν ξέρω».
Τὰ χρυσόψαρά σου ψόφησαν.
«Χα! Αὐτὸ δὲν ἔχει καμιὰ σημασία. Σὲ λίγο θὰ τὰ συναντήσω σὲ ἕνα μέρος ὅπου δὲν ὑπάρχει σκοτάδι».
Θὰ πρέπει νὰ ρίξεις μία ματιὰ. Σήμερα τὸ πρωί, μέσα στὴν ἀφηρημάδα σου, πέταξες ἕνα μισοκαπνισμένο τσιγάρο, καὶ ἔπεσε μέσα στὴ γυάλα. Ἡ νικοτίνη πέρασε στὸ νερό καὶ αὐτὸ ἦταν μοιραῖο γιὰ τὰ ψάρια σου.
Ὁ Δεύτερος Τοιχοθραύστης ἄνοιξε τὰ μάτια του, ἄφησε κάτω τὸ πιστόλι του, καὶ σηκώθηκε ἀπὸ τὸ κρεβάτι, ἔχοντας διώξει ἐντελῶς τὴ ληθαργικότητά του. Ἀναζήτησε τὸν διακόπτη τοῦ πορτατίφ καὶ μετὰ πήγε νὰ κοιτάξει τὴ γυάλα, ποὺ ὑπῆρχε πάνω στὸ μικρὸ τραπέζι. Πέντε χρυσόψαρα μὲ πεταχτὰ μάτια ἐπέπλεαν ἀνάσκελα, ἀποκαλύπτοντας τὶς λευκὲς κοιλιὲς τους, ἐνῶ ἀνάμεσά τους ὑπῆρχε ἕνα μισοκαπνισμένο τσιγάρο.
Τώρα θὰ κάνω μία ἐπιπλέον ἐπιβεβαίωση. Ὁ Ἔβανς σοῦ ἔδωσε κάποτε μία κρυπτογραφημένη ἐπιστολή, ἀλλὰ ἡ κρυπτογράφηση ἔχει ἀλλάξει. Πέθανε πρὶν προλάβει νὰ σοῦ ἀποκαλύψει τὸν καινούριο κωδικὸ καὶ ἔτσι ποτέ δὲν μπόρεσες νὰ διαβάσεις τὴν ἐπιστολή. Θὰ σοῦ ἀποκαλύψω τὸν κωδικό: (ΑΜΕΙ͂), ἡ μάρκα τοῦ τσιγάρου μὲ τὸ ὁποῖο δηλητηρίασες τὰ ψάρια σου.
Ὁ Δεύτερος Τοιχοθραύστης ἔτρεξε νὰ βρεῖ τὸν φορητὸ ὑπολογιστή του καὶ περίμενε τὴν ἐκκίνηση, ἐνῶ δάκρυα κυλοῦσαν στὸ πρόσωπό του. «Κύριέ μου, εἶσαι ἐσύ; Εἶσαι πράγματι ἐσύ;» τραύλισε μέσα στους λυγμούς του. Ὅταν ὁ ὑπολογιστὴς ξεκίνησε, ἄνοιξε τὸ πρόγραμμα τοῦ ἠλεκτρονικοῦ ταχυδρομείου μέσα στὸ ἰδιωτικὸ πρόγραμμα ἀνάγνωσης τῆς Γαιοτρισηλιανῆς Ὀργάνωσης.
Ἔγραψε τὸν κωδικὸ στὸ παράθυρο ποὺ ἄνοιξε καὶ ὅταν τὸ κείμενο ἀποκαλύφθηκε, δὲν εἶχε πια τὴν ψυχραιμία νὰ τὸ διαβάσει προσεκτικά. Ἔπεσε στὰ γόνατα καὶ φώναξε δυνατά: «Εἶσαι πράγματι ἐσύ, Κύριέ μου!» Ὅταν ἡρέμησε κάπως, σήκωσε τὸ κεφάλι καὶ, μὲ τὰ μάτια ἀκόμα ὑγρά, εἶπε: «Δὲν εἰδοποιηθήκαμε ποτέ γιὰ τὴν ἐπίθεση στὴ συνάντηση ὅπου παραβρέθηκε ὁ ἐπικεφαλής ἢ γιὰ τὴν ἐνέδρα στὴ Διώρυγα τοῦ Παναμά. Γιατί μᾶς παραμέρισες;»
Σᾶς φοβόμαστε.
«Ἐπειδὴ οἱ σκέψεις μας δὲν εἶναι διαφανεῖς; Αὐτὸ δὲν ἔχει καμιὰ σημασία, ξέρεις. Θὰ μποροῦσαμε νὰ χρησιμοποιήσουμε ἐμεῖς, γιὰ λογαριασμό σας, ὅλες τὶς δεξιότητες ποὺ λείπουν ἀπὸ ἐσᾶς: ψέμα, ἀπάτη, μεταμφίεση, καὶ παραπληροφόρηση».
Δὲν ξέρουμε ἀν αὐτὸ εἶναι ἀλήθεια. Ὅμως, ἀκόμα κι ἂν εἶναι, ὁ φόβος μας παραμένει. Στὴ Βίβλο σας ἀναφέρεται ἕνα ζῶο ποὺ ὀνομάζεται φίδι. Ἄν ἕνα φίδι ἔρποντας ἀνέβαινε ἐπάνω σας καὶ σας ἔλεγε πὼς θὰ σας ὑπηρετήσει, θὰ ἔπαυαν ὁ φόβος καὶ ἡ ἀηδία ποὺ θὰ νιώθατε γι᾽ αὐτό;
«Ἄν ἔλεγε τὴν ἀλήθεια, θὰ ξεπερνοῦσα τὴν ἀηδία καὶ τὸν φόβο μου καὶ θὰ τὸ ἀποδεχόμουν».
Αὐτὸ θὰ εἶναι δύσκολο.
«Ἀσφαλῶς καὶ θὰ εἶναι. Ξέρω πως, στὸ παρελθόν, σᾶς δάγκωσε ἕνα φίδι. Ὅταν ἔγινε δυνατὴ ἡ ἐνημέρωση σὲ πραγματικὸ χρόνο καὶ ἔδωσες λεπτομερεῖς ἀπαντήσεις στὶς ἐρωτήσεις μας, δὲν ὑπῆρχε λόγος νὰ μᾶς ἀποκαλύψεις τόσες πολλές πληροφορίες, ὅπως τὸ πῶς λάβατε τὸ πρῶτο μῆνυμα ἀπὸ τὴν ἀνθρωπότητα καὶ μὲ ποῖον τρόπο κατασκευάζονται τὰ σοφόνια. Δυσκολευτήκαμε νὰ καταλάβουμε. Ἀφοῦ ἐμεῖς δὲν ἐπικοινωνοῦμε μὲ τὴν ἀπροκάλυπτη ἐκπομπὴ σκέψεων, γιατί δὲν εἶστε πιὸ ἐπιλεκτικοὶ ὡς πρὸς τὶς πληροφορίες ποὺ στέλνετε;»
Ἡ ἐπιλογὴ αὐτὴ ὑπάρχει, ἀλλὰ δὲν καλύπτει τόσα πολλά ὅσα φαντάζεσαι. Στὴν πραγματικότητα, ὑπάρχουν καὶ στὸν κόσμο μας μορφὲς ἐπικοινωνίας ποὺ δὲν ἀπαιτοῦν ἀποκάλυψη τῆς σκέψης, εἰδικά στὴν ἐποχὴ τῆς τεχνολογίας. Ὅμως ἡ διαφανὴς σκέψη ἔχει γίνει πολιτιστικὴ καὶ κοινωνικὴ συνήθεια. Ἴσως νὰ δυσκολεύεστε νὰ τὸ κατανοήσετε, ἀκριβῶς ὅπως εἶναι δύσκολο γιὰ ἐμᾶς νὰ καταλάβουμε ἐσᾶς.
«Δὲν μπορῶ νὰ φανταστῶ ὅτι ἡ ἀπάτη καὶ ἡ μηχανορραφία ἀπουσιάζουν ἐντελῶς ἀπὸ τὸν κόσμο σας».
Ὑπάρχουν, ἀλλὰ μὲ μορφὲς πολὺ ἀπλούστερες ἀπὸ τὶς δικές σας. Για παράδειγμα, στὸς πολέμους ποὺ διεξάγονται στὸν κόσμο μας, οἱ ἀντίπαλες παρατάξεις χρησιμοποιοῦν μεθόδους ἀπόκρυψης, ἀλλὰ ἄν ἕνας ἐχθρὸς ὑποπτευθεῖ τὴν ἀπόκρυψη καὶ ρωτήσει ἄμεσα γι᾽ αὐτήν, συνήθως μαθαίνει τὴν ἀλήθεια.
«Ἀπίστευτο».
Τὸ ἴδιο ἀπίστευτους θεωροῦμε κι ἐμεῖς ἐσᾶς. Στὴ βιβλιοθήκη σοῦ ἔχεις ἕνα βιβλίο μὲ τίτλο "Ἡ Ἱστορία τῶν Τριῶν Βασιλείων".
«Τὸ Μυθιστόρημα τῶν Τριῶν Βασιλείων». Δὲν πρόκειται νὰ τὸ καταλάβεις».
Καταλαβαίνω ἕνα μικρὸ μέρος του, ἀκριβῶς ὅπως ἕνα συνηθισμένο ἄτομο, ποὺ δυσκολεύεται νὰ κατανοήσει μία μονογραφία στὰ Μαθηματικά, μπορεῖ νὰ βγάλει κάποια συμπεράσματα μὲ τεράστια πνευματικὴ προσπάθεια καὶ ἀπελευθερώνοντας πλήρως τὴ φαντασία του.
«Πραγματικά, τὸ βιβλίο αὐτὸ παρουσιάζει τὰ ἀνώτατα ἐπίπεδα τῆς ἀνθρώπινης μηχανορραφίας καὶ στρατηγικῆς».
Μὰ τὰ σοφόνια μας κάνουν ὅλα τὰ πράγματα τοῦ κόσμου τῶν ἀνθρώπων διαφανῆ.
«Ἐκτὸς ἀπὸ τὶς σκέψεις τους».
Ναι. Τὸ σοφόνιο δὲν μπορεῖ νὰ διαβάσει τὶς σκέψεις.
«Θὰ πρέπει νὰ ξέρεις γιὰ τὸ Σχέδιο Τοιχοπρόσωπο».
Περισσότερα ἀπ᾽ ὅσα ἐσύ. Πρόκειται νὰ ἐνεργοποιηθεῖ. Αὐτὸς εἶναι κι ὁ λόγος ποὺ ἤρθαμε σὲ ἐσένα.
Το Μυθιστόρημα τῶν Τριῶν Βασιλείων, ἕνα ἱστορικὸ μυθιστόρημα ποὺ ἀποδίδεται στὸν Λούο Γκουανζόνγκ (περ. 1330-1400), περιγράφει τὶς διαμάχες ἀνάμεσα σὲ τρεῖς περιφερειακὲς δυνάμεις κατὰ τὶς μέρες παρακμῆς τῆς Δυναστείας τῶν Ἀνατολικῶν Χαν (184) καὶ τὴν ἐπανένωση τῆς αὐτοκρατορίας κάτω ἀπὸ τὴ Δυναστεία τῶν Τζιν (280). Εἶναι γνωστὸ γιὰ τοὺς χαρακτηριστικοὺς πρωταγωνιστές, τὶς σκηνὲς τῶν μαχῶν καὶ τὶς πολιτικὲς μηχανορραφίες ποὺ περιγράφει * (Σ.τ.Μ.).
«Τί σκέφτεστε γιὰ τὸ σχέδιο;»
Ἔχουμε τὸ ἴδιο συναίσθημα ποὺ ἔχετε κι ἐσεῖς ὅταν κοιτάζετε τὸ φίδι.
«Μὰ τὸ φίδι στὴ Βίβλο βοήθησε τοὺς ἀνθρώπους νὰ ἀποκτήσουν τὴ γνώση. Τὸ Σχέδιο Τοιχοπρόσωπος θὰ δημιουργήσει ἕναν ἢ περισσότερους λαβυρίνθους ποὺ θὰ σας φαίνονται ἰδιαίτερα περίπλοκοι καὶ ἀπατηλοί. Μποροῦμε νὰ σας βοηθήσουμε νὰ βρεῖτε τὸν δρόμο σας μέσα ἀπὸ αὐτούς».
Αὐτὴ ἡ διαφορὰ στὴν πνευματικὴ διαφάνεια μᾶς δίνει ἀκόμα μεγαλύτερη ἀποφασιστικότητα νὰ ἀφανίσουμε τὴν ἀνθρωπότητα. Σᾶς παρακαλοῦμε, βοηθήστε μᾶς νὰ ἀφανίσουμε τὴν ἀνθρωπότητα καὶ μετὰ θὰ ἀφανίσουμε καὶ ἐσᾶς.
«Κύριέ μου, ὁ τρόπος ποὺ ἐκφράζεσαι εἶναι προβληματικός. Σίγουρα προσδιορίζεται ἀπὸ τὸν τρόπο ποὺ ἐπικοινωνεῖτε μὲ τὴν ἐπίδειξη διαφανῶν σκέψεων, ἀλλὰ, στὸν κόσμο μας, ἀκόμα κι ὅταν ἐκφράζεις τὶς ἀληθινὲς σου σκέψεις, πρέπει νὰ τὸ κάνεις μὲ τὸν κατάλληλο εὐφημισμό. Για παράδειγμα, μολονότι τὰ ὅσα εἶπες συμφωνοῦν μὲ τὰ ἰδανικὰ τῆς ΓΑΙΤΟ, ἡ ἀπόλυτα ἄμεση διατύπωσή τους μπορεῖ νὰ ἀπωθήσει κάποια ἀπὸ τὰ μέλη μας, προκαλώντας ἀπρόβλεπτες συνέπειες. Ἴσως ποτέ δὲν καταφέρεις νὰ μάθεις νὰ ἐκφράζεσαι σωστά».
Αὐτὴ ἀκριβῶς ἡ ἔκφραση τῶν διαστρεβλωμένων σκέψεων κάνει τὴν ἀνταλλαγὴ πληροφοριῶν στὴν ἀνθρώπινη κοινωνία, καὶ εἰδικά στὴν ἀνθρώπινη λογοτεχνία, νὰ μοιάζει μὲ ἕναν περίπλοκο λαβύρινθο. Ὅπως γνωρίζω, ἡ ΓΑΙΤΟ βρίσκεται στὰ ὅρια τῆς κατάρρευσης.
«Αὐτὸ συμβαίνει ἐπειδὴ μᾶς ἐγκαταλείψατε. Τὰ δύο αὐτὰ χτυπήματα ἦταν μοιραῖα, καὶ τώρα πια οἱ Οπαδοὶ τῆς Ἐξιλέωσης ἔχουν διαλυθεῖ, καὶ μόνο οἱ Οπαδοὶ τῆς Ἔλευσης διατηροῦν κάποια ὀργανωμένη ὕπαρξη. Σίγουρα τὰ γνωρίζεις ὅλα αὐτά, ἀλλὰ τὸ πιὸ μοιραῖο πλήγμα ἦταν ψυχολογικό. Ἡ ἐγκατάλειψή σου σημαίνει πως ἡ ἀφοσίωση τῶν μελῶν μας στὸν Κύριό μας δοκιμάζεται. Γιὰ νὰ διατηρηθεῖ αὐτὴ ἡ ἀφοσίωση, ἡ ΓΑΙΤΟ χρειάζεται ἀπεγνωσμένα τὴν ὑποστήριξη τοῦ Κυρίου μας».
Δὲν μποροῦμε νὰ σᾶς παράσχουμε τεχνολογία.
«Αὐτὸ δὲν θὰ εἶναι ἀναγκαῖο. Ἀρκεῖ νὰ μᾶς μεταδίδετε πληροφορίες μέσω τῶν σοφονίων».
Ἀσφαλῶς. Πρῶτα, ὅμως, αὐτὸ ποὺ πρέπει νὰ κάνει ἡ ΓΑΙΤΟ εἶναι νὰ ἐκτελέσει τὴν κρίσιμη διαταγὴ ποὺ μόλις διάβασες. Τὴ στείλαμε στὸν Ἔβανς πρὶν ἀπὸ τὸν θάνατό του καὶ σὲ διέταζε νὰ τὴν ἐκτελέσεις, ἀλλὰ ἐσὺ ποτέ δὲν μπόρεσες νὰ σπάσεις τὴν κρυπτογράφηση.
Ὁ Τοιχοθραύστης θυμήθηκε τὴν ἐπιστολὴ ποὺ μόλις εἶχε ἀποκρυπτογραφήσει στὸν ὑπολογιστή του καὶ τὴ διάβασε προσεκτικά.
Δὲν εἶναι ἀπλὴ στὴν ἐκτέλεσή της;
«Δὲν εἶναι πολύ δύσκολη. Ἔχει ὅμως πράγματι τόση σημασία;»
Κάποτε ἦταν σημαντική. Τώρα, ἐξαιτίας τοῦ Σχεδίου Τοιχοπρόσωπος ποὺ ἐτοιμάζει ἡ ἀνθρωπότητα, εἶναι ἀπίστευτα σημαντική.
«Γιατί;»
Για λίγη ὥρα δὲν ἐμφανίστηκε κείμενο.
Ὁ Ἔβανς ἤξερε τὸ γιατί, ἀλλὰ προφανῶς δὲν μίλησε σε κανένα. Εἶχε δίκιο. Ἦταν εὐτυχὲς γεγονός. Τώρα δὲν χρειάζεται νὰ σοῦ πούμε γιατί.
Ὁ Τοιχοθραύστης ἐνθουσιάστηκε. «Κύριέ μου, ἔμαθες πῶς νὰ ἀποκρύπτεις! Αὐτὸ εἶναι πρόοδος!»
Ὁ Ἔβανς μᾶς δίδαξε πολλά, ὅμως εἴμαστε ἀκόμα στὴν ἀρχὴ ἢ, σύμφωνα μὲ τὰ δικά του λόγια, στὸ ἐπίπεδο ἑνὸς ἀπὸ τὰ πεντάχρονα παιδιά σας. Ἡ διαταγὴ ποὺ σοῦ ἔδωσε ἐμπεριέχει μία ἀπὸ τὶς στρατηγικὲς ποὺ δὲν μποροῦμε νὰ μάθουμε.
«Ἐννοεῖς τὴ φράση: “Για νὰ μὴν τραβήξεις τὴν προσοχὴ, δὲν πρέπει νὰ ἀποκαλύψεις ὅτι ἔγινε ἀπὸ τὴ ΓΑΙΤΟ”; Ἀφοῦ ὁ στόχος εἶναι σημαντικός, ἡ ἀπαίτηση αὐτὴ ἦταν ἀπλῶς ἀναμενόμενη».
Για μᾶς εἶναι ἕνα περίπλοκο σχέδιο.
«Ωραία. Θὰ τὸ φροντίσω σύμφωνα μὲ τὶς ἐπιθυμίες τοῦ Ἔβανς. Κύριέ μου, θὰ σᾶς ἀποδείξουμε τὴν ἀφοσίωσή μας».
Σε κάποια ἀπέραντη θάλασσα πληροφοριῶν τοῦ Διαδικτύου, ὑπῆρχε μία ἀπόμακρη γωνιὰ καὶ, σὲ μία ἀκόμα πιο ἀπόμακρη γωνιὰ ἐκεῖνης τῆς γωνιᾶς, καὶ στη συνέχεια, σὲ μία ἀκόμα πιο ἀπόμακρη γωνιὰ αὐτῆς τῆς ἀπόμακρης γωνιᾶς —δηλαδή στὸ βάθος τῆς πιο ἀπόμακρης γωνιᾶς ἀπ᾽ ὅλες— ἕνας εἰκονικὸς κόσμος πήρε ζωή.
Κάτω ἀπὸ μία παράξενη, ψυχρὴ αὐγή, δὲν ὑπῆρχε πυραμίδα, κτήριο τῶν Ἡνωμένων Ἐθνῶν ἢ ἐκκρεμές, ἀλλὰ μόνο μία πλατιὰ καὶ σκληρὴ ἄδεια ἔκταση, σαν ἕνα πελώριο κομμάτι παγωμένου μετάλλου.
Ὁ βασιλιᾶς Γουέν τοῦ Τζο ἐμφανίστηκε στὸν ὁρίζοντα. Φοροῦσε ἕνα κουρελιασμένο χιτῶνα, κουβαλοῦσε ἕνα ὀξειδωμένο μπρούντζινο σπαθὶ καὶ τὸ πρόσωπό του ἦταν ἐξίσου βρομερὸ καὶ ζαρωμένο ὅσο καὶ τὸ τομάρι μὲ τὸ ὁποῖο ἦταν τυλιγμένος. Ὅμως, στὰ μάτια του κρυβόταν δύναμη, καὶ οἱ κόρες τους καθρέφτιζαν τὸν ἥλιο ποὺ ἀνέτελλε.
«Εἶναι κανείς ἐδῶ;» φώναξε. «Κανείς;»
Ἡ ἐρημιὰ κατάπιε σχεδὸν ἀμέσως τὴ φωνὴ του. Συνέχισε νὰ φωνάζει γιὰ λίγο, καὶ μετὰ κάθισε κουρασμένος στὸ ἔδαφος καὶ ἐπιτάχυνε τὸ πέρασμα τοῦ χρόνου, παρατηρώντας τοὺς ἥλιους νὰ μετατρέπονται σὲ πεφταστέρια καὶ τὰ πεφταστέρια νὰ ξαναγίνονται ἥλιοι. Οἱ ἥλιοι τῶν Σταθερῶν Περιόδων σάρωναν τὸν οὐρανὸ σαν ἐκκρεμῆ ρολογιῶν, ἐνῶ οἱ μέρες καὶ οἱ νύχτες τῶν Χαοτικῶν Περιόδων μετέτρεπαν τὸν κόσμο σὲ μία πελώρια σκηνὴ θεάτρου, ὁ φωτισμὸς τῆς ὁποίας βρισκόταν ἐκτὸς ἐλέγχου. Ὁ χρόνος περνοῦσε, ἀλλὰ τίποτα δὲν ἄλλαζε. Τὸ μέρος παρέμενε ἡ αἰώνια, μεταλλικὴ ἔρημος. Τὰ τρία ἀστέρια χόρευαν στὸν οὐρανὸ καὶ, μέσα στὸ κρύο, ὁ βασιλιᾶς Γουέν μεταμορφώθηκε σὲ μία στήλη πάγου. Μετὰ, ἕνα πεφταστέρια μετατράπηκε σὲ ἥλιο, καὶ ὅταν ὁ διάπυρος, πελώριος δίσκος του πέρασε ἀπὸ πάνω του, ὁ πάγος τοῦ κορμιοῦ του ἔλιωσε, καὶ τὸ σώμα του μεταμορφώθηκε σὲ στήλη φωτιάς. Λίγο πρὶν μετατραπεῖ ἐντελῶς σὲ στάχτη, ἔβγαλε ἕναν μακρόσυρτο ἀναστεναγμὸ καὶ μετὰ βγήκε ἀπὸ τὸν κόσμο.
Τριάντα ἀξιωματικοὶ τοῦ στρατοῦ, τοῦ πολεμικοῦ ναυτικοῦ καὶ τῆς πολεμικῆς ἀεροπορίας εἶχαν καρφώσει τὰ μάτια τους στὸ σύμβολο πάνω στὴ σκοροκόκκινη ὁθόνη: ἕνα ἀσημένιο ἀστέρι ποὺ ἐκτόξευε ἀκτῖνες πρὸς τέσσερις κατευθύνσεις. Οἱ ἀκτῖνες, ποὺ εἶχαν τὴ μορφὴ κοφτερῶν σπαθιῶν, εἶχαν δεξιὰ καὶ ἀριστερὰ τους τὰ κινεζικὰ ἰδεογράμματα ποὺ συμβόλιζαν τὸ ὀκτὼ καὶ τὸ ἕνα. Ἦταν τὸ σύμβολο τοῦ Κινεζικοῦ Διαστημικοῦ Σώματος.
Το σύμβολο τοῦ Κινεζικοῦ Λαϊκοῦ Ἀπελευθερωτικοῦ Στρατοῦ εἶναι ἕνα ἀστέρι μὲ τὰ ἰδεογράμματα γιὰ τὸ 8 καὶ τὸ 1, ποὺ παραπέμπουν στὴν 1η Αὐγούστου 1927, ἡμερομηνία ὅπου ξεκίνησε οὐσιαστικά στὴν Κίνα ὁ ἐμφύλιος κομμουνιστῶν-ἐθνικιστῶν, μὲ τελικὴ ἐπικράτηση τῶν πρώτων. (Σ.τ.Μ.)
Ὁ στρατηγὸς Τσανγκ Γουαϊσάι ἔκανε νόημα σὲ ὅλους νὰ καθίσουν. Μετὰ, τοποθετώντας τὸ πηλήκιό του πάνω στὸ συνεδριακὸ τραπέζι, εἶπε: «Ἡ τελετὴ ἱδρυσης τοῦ Διαστημικοῦ Σώματος θὰ λάβει χώρα αὔριο τὸ πρωί, ὁπότε θὰ δοθοῦν σὲ ὅλους στολὲς καὶ κονκάρδες. Ὡστόσο, σύντροφοι, ἤδη ἀπὸ αὐτὴ τὴ στιγμὴ ἀνήκουμε ὅλοι στὸν ἴδιο στρατιωτικὸ κλάδο».
Ἀλληλοκοιτάχτηκαν, προσέχοντας ὅτι ἀνάμεσα στους τριάντα ὑπῆρχαν δεκαπέντε ντυμένοι μὲ στολὲς τοῦ πολεμικοῦ ναυτικοῦ, ἐννιὰ μὲ στολὲς τῆς πολεμικῆς ἀεροπορίας, καὶ ἕξι μὲ στολὲς τοῦ στρατοῦ. Ὅταν ἔστρεψαν ξανά τὴν προσοχὴ τους στὸν στρατηγὸ Τσανγκ, δυσκολεύον
ταν πολὺ νὰ κρύψουν τὴ σύγχυσή τους.
«Παράξενη ἀναλογία, σωστά;» εἶπε ὁ Τσανγκ Γουαϊσάι. «Δὲν μπορεῖς νὰ χρησιμοποιήσεις τὴν κλίμακα τοῦ σημερινοῦ προγράμματος γιὰ τὸ ἀεροδιάστημα, ὥστε βάσει αὐτοῦ νὰ ἐξελίξεις τὶς διαστημικὲς δυνάμεις τοῦ μέλλοντος. Τὰ διαστημόπλοια, ὅταν ἔρθει ἡ ἐποχή τους, πιθανὸν νὰ εἶναι μεγαλύτερα καὶ νὰ μεταφέρουν μεγαλύτερο πλήρωμα ἀπὸ τὰ σημερινὰ ἀεροπλανοφόρα. Ὁ μελλοντικὸς διαστημικὸς πόλεμος θὰ βασίζεται σὲ ὀγκώδεις ἐξέδρες μάχης ὑψηλῆς ἀντοχῆς, καὶ οἱ συγκρούσεις θὰ μοιάζουν περισσότερο μὲ ναυμαχίες παρά μὲ ἀερομαχίες, ἂν καὶ τὸ πεδίο τῆς μάχης θὰ ἔχει τρεῖς διαστάσεις ἀντὶ γιὰ δύο. Γιὰ αὐτὸ, ὁ στρατιωτικὸς διαστημικὸς κλάδος θὰ πρέπει νὰ βασίζεται στὸ πολεμικὸ ναυτικό. Ξέρω πὼς ὅλοι ὑποθέταμε ὅτι τὸ θεμέλιο θὰ ἦταν ἡ πολεμικὴ ἀεροπορία, καὶ αὐτὸ σημαίνει ὅτι οἱ σύντροφοί μας ἀπὸ τὸ πολεμικὸ ναυτικὸ μπορεῖ νὰ εἶναι ἀπροετοίμαστοι. Θὰ πρέπει νὰ προσαρμοστεῖτε ὅσο τὸ δυνατόν πιο γρήγορα».
«Δὲν εἴχαμε ἰδέα, σύντροφε στρατηγέ», εἶπε ὁ Ζανγκ Μπεϊχάι. Ὁ Γου Γιούε στεκόταν πλάι του ἀκίνητος καὶ εὐθυτενὴς, σὰν νὰ εἶχε καταπιεῖ σιδερόβεργα, μὰ ὁ Ζανγκ Μπεϊχάι εἶχε τὴν ἔντονη αἴσθηση ὅτι κάτι μέσα στὸ ψύχραιμο βλέμμα του εἶχε σβήσει.
Ὁ Τσανγκ Γουαϊσάι ἔγνεψε. «Στὴν πραγματικότητα, τὸ πολεμικὸ ναυτικὸ δὲν εἶναι καὶ τόσο ἄσχετο μὲ τὸ διάστημα. Γιατί ἀποκαλοῦν τὰ διαστημικὰ ὀχήματα "διαστημόπλοια" καὶ ὄχι "διαστημοπλάνα"; Αὐτὸ συμβαίνει ἐπειδὴ, στὴ λαϊκὴ φαντασία, τὸ διάστημα καὶ ἡ θάλασσα εἶναι συνδεδεμένα ἀπὸ παλιά».
Ἡ τεταμένη ἀτμόσφαιρα μέσα στὴν αἴθουσα φάνηκε νὰ χαλαρώνει κάπως, καὶ ὁ στρατηγὸς συνέχισε: «Σύντροφοι, αὐτὴ τὴ στιγμή, ἐμεῖς οἱ τριάντα εἷς εἶμαστε οἱ μόνοι ποὺ ἀπαρτίζουμε αὐτὸν τὸν καινούριο κλάδο τοῦ στρατοῦ. Ὅσο γιὰ τὸν μελλοντικὸ διαστημικὸ στόλο, βασικὲς ἔρευνες διεξάγονται ἤδη σὲ ὅλους τοὺς ἐπιστημονικοὺς κλάδους, μὲ ἰδιαίτερη ἔμφαση στὸν διαστημικὸ ἀνελκυστῆρα καὶ στὶς μηχανὲς πυρηνικῆς σύντηξης γιὰ διαστημόπλοια μεγάλης κλίμακας... Ὅμως, τὸ ἔργο τοῦ Διαστημικοῦ Σώματος δὲν εἶναι αὐτό. Καθήκον μας εἶναι νὰ δημιουργήσουμε ἕνα θεωρητικὸ πλαίσιο γιὰ πόλεμο στὸ διάστημα. Εἶναι ἕνα δύσκολο καθήκον, ἀφοῦ ἔχουμε μηδενικὲς γνώσεις γιὰ τὴ διεξαγωγὴ ἑνὸς τέτοιου πολέμου, ὅμως μὲ βάση αὐτὸ τὸ πλαίσιο θὰ κατασκευαστεῖ ὁ μελλοντικὸς διαστημικὸς στόλος. Ἔτσι, λοιπόν, στὸ προκαταρκτικὸ στάδιο, τὸ Διαστημικὸ Σῶμα θὰ ἔχει πρὸς τὸ παρὸν περισσότερο τὴ μορφὴ μίας στρατιωτικῆς ἀκαδημίας. Ὅσοι ἔχουμε συγκεντρωθεῖ ἐδῶ, ἔχουμε ὡς κύρια ἀποστολὴ νὰ ὁργανώσουμε αὐτὴ τὴν ἀκαδημία καὶ στη συνέχεια νὰ προσκαλέσουμε μία ἀξιόλογη ὁμάδα ἀκαδημαϊκῶν καὶ ἐρευνητῶν γιὰ νὰ συμμετάσχουν».
Ὁ Τσανγκ σηκώθηκε καὶ κινήθηκε πρὸς τὸ σύμβολο, ἀπὸ ὅπου ἀπευθύνθηκε στους συγκεντρωμένους ἀξιωματικοὺς μὲ λόγια ποὺ θὰ θυμοῦνταν γιὰ ὅλη τὴν ὑπόλοιπῃ ζωή τους: «Σύντροφοι, τὸ Διαστημικὸ Σῶμα ἔχει μπροστὰ του ἕναν δύσκολο δρόμο. Οἱ ἀρχικὲς προβλέψεις διαβλέπουν ὅτι ἡ βασικὴ ἔρευνα θὰ ἀπαιτήσει τουλάχιστον πενήντα χρόνια σὲ ὅλους τοὺς ἐπιστημονικοὺς τομεῖς καὶ τουλάχιστον ἄλλα ἑκατὸ χρόνια πρὶν γίνει δυνατὴ ἡ ὑλοποίηση τῆς τεχνολογίας ποὺ ἀπαιτεῖται γιὰ διαστημικὰ ταξίδια μεγάλης κλίμακας. Στὴ συνέχεια, μετὰ τὴν ἀρχικὴ κατασκευή του, ὁ διαστημικὸς στόλος θὰ χρειαστεῖ ἄλλα ἑκατὸν πενήντα χρόνια γιὰ νὰ ἀναπτυχθεῖ στὴ σχεδιασμένη κλίμακα. Αὐτὸ σημαίνει ὅτι γιὰ τὴν πλήρη μαχητικὴ ἱκανότητα τοῦ Διαστημικοῦ Σώματος θὰ χρειαστοῦν τρεῖς αἰῶνες ἀπὸ τὴν ἴδρυσή του. Σύντροφοι, εἶμαι σίγουρος πὼς ὅλοι καταλαβαίνετε τί σημαίνει αὐτό. Κανείς ἀπὸ ὅσους καθόμαστε ἐδῶ δὲν θὰ προλάβει νὰ φτάσει στὸ διάστημα, πόσο μᾶλλον θὰ ἔχει τὴν εὐκαιρία νὰ ἀντικρίσει τὸν διαστημικὸ μας στόλο, καὶ ἴσως νὰ μὴν προλάβουμε καν νὰ δούμε ἕνα ἀξιόπιστο μοντέλο πολεμικοῦ διαστημόπλοιου. Ἡ πρώτη γενιὰ ἀξιωματικῶν καὶ πληρωμάτων δὲν πρόκειται νὰ γεννηθεῖ παρά δύο αἰῶνες ἀπὸ σήμερα, καὶ δυόμισι αἰῶνες μετὰ ἀπὸ αὐτὸ τὸ γεγονὸς ὁ στόλος τῆς Γῆς θὰ συναντήσει τοὺς ἐξωγήινους εἰσβολεῖς. Πάνω σὲ ἐκεῖνα τὰ σκάφη θὰ ἐπιβαίνει ἡ δέκατη πέμπτη γενιὰ τῶν ἐγγονῶν μας».
Πάνω ἀπὸ τοὺς συγκεντρωμένους ἀπλώθηκε μία παρατεταμένη σιωπή. Μπροστὰ τους ἀπλωνόταν ὁ μολυβένιος δρόμος τοῦ χρόνου, ποὺ κατέληγε κάπου μέσα στὶς ὁμίχλες τοῦ μέλλοντος, ὅπου τὸ μόνο ποὺ μποροῦσαν νὰ διακρίνουν ἦταν τρεμάμενες φλόγες καὶ τὸ χρῶμα τοῦ αἵματος. Ἡ συντομία τῆς ἀνθρώπινης ζωῆς τοὺς βασάνιζε ὅσο ποτέ ἄλλοτε, καὶ οἱ καρδιὲς τους ὑψώθηκαν πάνω ἀπὸ τὸν θόλο τοῦ χρόνου, γιὰ νὰ ἐνωθοῦν μὲ τοὺς ἀπογόνους τους καὶ νὰ ἀνακατέψουν αἷμα καὶ φωτιὰ μέσα στὸ παγερὸ διάστημα: τὸ τελικὸ σημείο συνάντησης γιὰ τὶς ψυχὲς ὅλων τῶν στρατιωτῶν.
Ὅπως συνήθως, ὅταν ὁ Μιάο Φουκουάν ἐπέστρεψε, ζήτησε ἀπὸ τὸν Ζανγκ Γιουαντσάο καὶ τὸν Γιάνγκ Τζινγουέν νὰ πάρουν ἕνα ποτὸ στὸ διαμέρισμά του, ὅπου ἡ γυναίκα ἀπὸ τὸ Σιτσουάν εἶχε ἤδη στρώσει ἕνα πολυτελὲς τραπέζι. Τὴν ὥρα ποὺ ἔπιναν, ὁ Ζανγκ Γιουαντσάο ἀνέφερε τὸ ζήτημα τῆς ἐπίσκεψής του Μιάο Φουκουάν ἐκεῖνο τὸ πρωΐ στὴν Κατασκευαστικὴ Τράπεζα, ὅπου ε
ἶχε σκοπὸ νὰ κάνει μία μικρὴ ἀνάληψη.
«Δὲν τὰ ἔμαθες;» εἶπε ὁ Μιάο Φουκουάν. «Οἱ ἄνθρωποι ποδοπατοῦνται μέχρι θανάτου στὶς τράπεζες. Μπροστὰ στὸ ταμεῖο, ὁ ἕνας πατοῦσε τὸν ἄλλον σὲ πάχος τριῶν σωμάτων!»
«Καὶ τὰ λεφτά σου;» ρώτησε ὁ Ζανγκ Γιουαντσάο.
«Μπόρεσα νὰ σηκώσω ἕνα μικρὸ μέρος. Οἱ ὑπόλοιπες καταθέσεις μου ἔχουν παγώσει. Εἶναι ἔγκλημα!»
«Τὰ μαλλιὰ ποὺ σοῦ ἔπεσαν εἶναι περισσότερα ἀπ᾽ ὅσα ἔχουν ἀπομείνει σὲ ἐμᾶς τοὺς δύο μαζί», εἶπε ὁ Ζανγκ Γιουαντσάο.
«Οἱ εἰδήσεις εἶπαν ὅτι μόλις ὁ πανικὸς καταλαγιάσει κάπως, ἡ κυβέρνηση θὰ ξεπαγώσει σταδιακὰ τοὺς τραπεζικοὺς λογαριασμούς», εἶπε ὁ Γιάνγκ Τζινγουέν. «Ἀρχικά, μέχρι κάποιο ποσοστό, ἀλλὰ ἡ κατάσταση τελικὰ θὰ ὁμαλοποιηθεῖ».
«Τὸ ἐλπίζω», εἶπε ὁ Ζανγκ Γιουαντσάο. «Ἦταν λάθος τῆς κυβέρνησης νὰ κηρύξει ἀπὸ τόσο νωρὶς τὴ χώρα σὲ κατάσταση πολέμου καὶ νὰ πανικοβάλει τὸν πληθυσμό. Τώρα ὁ καθένας σκέφτεται μονάχα τὴν πάρτη του. Πόσοι λες νὰ εἶναι αὐτοὶ ποὺ σκέφτονται τὴν ἄμυνα τῆς Γῆς τετρακόσια χρόνια στὸ μέλλον;»
«Δὲν εἶναι αὐτὸ τὸ μεγαλύτερο πρόβλημα», εἶπε ὁ Γιάνγκ Τζινγουέν. «Τὸ εἶχα πεῖ καὶ παλιότερα, καὶ τὸ ξαναλέω. Τὰ κινεζικὰ ἐπιτόκια καταθέσεων μοιάζουν μὲ μία τεράστια νάρκη. Δὲν ἔχω δίκιο; Μεγάλες καταθέσεις, κακὴ κοινωνικὴ ἀσφάλιση. Οἱ ἀποταμιεύσεις μιᾶς ζωῆς βρίσκονται στὶς τράπεζες, καὶ ἡ μαζικὴ ὑστερία ξεσπᾶ μὲ τὸ παραμικρὸ φύσημα τοῦ ἀνέμου».
«Πῶς νομίζετε πὼς θὰ εἶναι ἡ οἰκονομία σὲ αὐτὴ τὴν περίοδο πολέμου;» ρώτησε ὁ Ζανγκ Γιουαντσάο.
«Ήταν όλα πολύ ξαφνικά. Δεν νομίζω πως κάποιος έχει μια πλήρη εικόνα μέχρι σήμερα, και οι καινούριες οικονομικές πολιτικές βρίσκονται ακόμη στα χαρτιά. Όμως ένα πράγμα είναι βέβαιο: μας περιμένουν δύσκολες μέρες».
«Αρχίδια δύσκολες μέρες», είπε ο Μιάο Φουκουάν. «Οι άνθρωποι της ηλικίας μας το έχουν ξαναζήσει. Μάλλον θα είναι πάλι κάτι σαν τη δεκαετία του εξήντα».
«Τα παιδιά σκέφτομαι εγώ», είπε ο Ζανγκ Γιουαντσάο αδειάζοντας το ποτήρι του.
Ακριβώς εκείνη τη στιγμή, η μουσική από ένα έκτακτο δελτίο ειδήσεων τράβηξε την προσοχή τους στην τηλεόραση. Ήταν πλέον ένας γνώριμος ήχος που έκανε τους πάντες να αφήνουν ό,τι έκαναν και να στρέφουν τα μάτια τους στην οθόνη για να παρακολουθήσουν ένα από τα πολλά έκτακτα δελτία που παρουσιάζονταν εκείνη την περίοδο. Οι τρεις ηλικιωμένοι άνδρες θυμούνταν παρόμοια δελτία να εκπέμπονται συχνά από το ραδιόφωνο και την τηλεόραση πριν τη δεκαετία του 1980, αλλά στη διάρκεια της μακράς περιόδου ευημερίας και πλεονάσματος που είχε ακολουθήσει, είχαν σχεδόν εξαφανιστεί.
Το δελτίο ξεκίνησε:
«Σύμφωνα με τον απεσταλμένο του καναλιού μας στη Γραμματεία των Ηνωμένων Εθνών, σε μια συνέντευξη Τύπου που μόλις ολοκληρώθηκε, ένας εκπρόσωπός τους ανακοίνωσε ότι μια ιδιαίτερη συνεδρίαση της Γενικής Συνέλευσης θα λάβει χώρα στο άμεσο μέλλον ώστε να συζητηθεί το ζήτημα του Κινήματος Απόδρασης. Η ειδική συνεδρίαση, στην οποία θα παρευρεθούν και τα μόνιμα μέλη του Συμβουλίου Πλανητικής Άμυνας, θα έχει ως στόχο να ωθήσει τη διεθνή κοινότητα να φτάσει σε μια κοινή συμφωνία απέναντι στο Κίνημα Απόδρασης και να ψηφίσει ανάλογους διεθνείς νόμους.
Ας ρίξουμε μια σύντομη ματιά στην εμφάνιση και εξέλιξη του Κινήματος Απόδρασης.
Το δόγμα της Απόδρασης παρουσιάστηκε μαζί με την Τρισήλιανη Κρίση. Το κύριο επιχείρημά του είναι πως, με δεδομένη την παγωμένη κατάσταση των εξελιγμένων επιστημών της ανθρωπότητας, δεν έχει κανένα νόημα να σχεδιάζουμε μια άμυνα για τη Γη και το ηλιακό σύστημα διακόσια πενήντα χρόνια από τώρα. Με δεδομένη την έκταση στην οποία μπορεί να αναπτυχθεί η ανθρώπινη τεχνολογία στους επόμενους τέσσερις αιώνες, ένας πιο ρεαλιστικός στόχος θα ήταν η κατασκευή διαστημοπλοίων που θα επέτρεπαν σε ένα μικρό τμήμα της ανθρώπινης φυλής να καταφύγει στο διάστημα, αποφεύγοντας έτσι την πλήρη εξάλειψη του ανθρώπινου πολιτισμού.
Η Απόδραση έχει τρεις πιθανούς προορισμούς. Η πρώτη επιλογή θα ήταν ένας Νέος Κόσμος, δηλαδή, η αναζήτηση ανάμεσα στα άστρα ενός κόσμου πάνω στον οποίο η ανθρωπότητα θα μπορούσε να επιβιώσει. Αναμφίβολα, κάτι τέτοιο θα ήταν το ιδανικό, αλλά απαιτεί εξαιρετικά υψηλές ταχύτητες πλοήγησης, ενώ το ταξίδι θα είναι πολύ μακρύ. Με δεδομένο το επίπεδο στο οποίο θα μπορούσε να φτάσει η ανθρώπινη τεχνολογία κατά τη διάρκεια της περιόδου της Κρίσης, η επιλογή αυτή είναι μάλλον απίθανο να πραγματοποιηθεί.
Η δεύτερη επιλογή θα ήταν ένας Πολιτισμός Διαστημοπλοίων, δηλαδή, η ανθρωπότητα να χρησιμοποιήσει τα διαστημόπλοια διαφυγής ως μόνιμη κατοικία, ώστε ο ανθρώπινος πολιτισμός να αντέξει μέσα σε ένα αέναο ταξίδι στο διάστημα. Αυτή η επιλογή αντιμετωπίζει τις ίδιες δυσκολίες με εκείνη του Νέου Κόσμου, αν και δίνει μεγαλύτερη έμφαση στη δημιουργία τεχνολογιών κλειστών οικοσυστημάτων. Ένα σκάφος γενεών που θα λειτουργεί ως μια απόλυτα κλειστή βιόσφαιρα βρίσκεται πολύ μακριά από τις σημερινές τεχνικές δυνατότητες της ανθρωπότητας.
Η τρίτη επιλογή είναι το Προσωρινό Καταφύγιο. Όταν ο Τρισήλιος ολοκληρώσει τον αποικισμό του ηλιακού μας συστήματος, ίσως μπορέσουν να υπάρξουν ανταλλαγές ανάμεσα στην κοινωνία του Τρισηλίου και τους ανθρώπους που θα έχουν καταφύγει στο διάστημα. Ζητώντας χαλάρωση των πολιτικών αντιμετώπισης όσων ανθρώπων θα έχουν απομείνει στο διάστημα, οι επιζήσαντες αυτοί θα μπορέσουν τελικά να επιστρέψουν στο ηλιακό μας σύστημα και να συνυπάρξουν σε μια μικρότερη κλίμακα με τους Τρισήλιους. Αν και το Προσωρινό Καταφύγιο θεωρείται το πιο ρεαλιστικό σχέδιο, ενέχει υπερβολικά πολλές παραμέτρους.
Λίγο μετά την εμφάνιση των θεωριών της Απόδρασης, πρακτορεία ειδήσεων από όλο τον κόσμο ανέφεραν ότι οι Ηνωμένες Πολιτείες και η Ρωσία, ηγέτιδες δυνάμεις στον τομέα της διαστημικής τεχνολογίας, έχουν ξεκινήσει μυστικά σχέδια για απόδραση στο διάστημα. Αν και οι κυβερνήσεις των δύο χωρών διέψευσαν την ύπαρξη τέτοιων σχεδίων, η κατακραυγή της διεθνούς κοινότητας δημιούργησε ένα κίνημα "κοινωνικής τεχνολογίας". Στην τρίτη ειδική συνέλευση, ένας μεγάλος αριθμός αναπτυσσόμενων χωρών απαίτησαν από τις Ηνωμένες Πολιτείες, τη Ρωσία, την Κίνα, την Ιαπωνία και την Ευρωπαϊκή Ένωση να απελευθερώσουν την τεχνολογία τους και να προσφέρουν δωρεάν τις εξελιγμένες γνώσεις τους, συμπεριλαμβανομένης και της τεχνολογίας του αεροδιαστήματος, στη διεθνή κοινότητα, ώστε όλα τα έθνη της ανθρωπότητας να έχουν ίσες ευκαιρίες αντιμετώπισης της Τρισήλιανης Κρίσης.
Οι υποστηρικτές του κινήματος κοινωνικής τεχνολογίας επικαλούνται ένα ιστορικό προηγούμενο. Στις αρχές του αιώνα, αρκετές μεγάλες ευρωπαϊκές φαρμακευτικές εταιρίες απαιτούσαν καταβολή πανάκριβων αδειών από αφρικανικές χώρες για την παρασκευή εξελιγμένων θεραπειών του AIDS, οδηγώντας σε πολύκροτους δικαστικούς αγώνες. Κάτω από την πίεση της κοινής γνώμης και τη γοργή εξάπλωση της ασθένειας στην Αφρική, οι εταιρίες αποποιήθηκαν τα δικαιώματα ευρεσιτεχνίας λίγο πριν τη δίκη. Η υπέρτατη κρίση, που αντιμετωπίζει σήμερα η Γη, σημαίνει ότι η ανοιχτή τεχνολογία είναι η αναπόφευκτη ευθύνη που οι ανεπτυγμένες χώρες έχουν απέναντι σε ολόκληρη την ανθρωπότητα.
Το κίνημα της κοινωνικής τεχνολογίας βρήκε ομόφωνη ανταπόκριση στις αναπτυσσόμενες χώρες, καθώς και την υποστήριξη ορισμένων μελών της Ευρωπαϊκής Ένωσης, αλλά όλες οι σχετικές πρωτοβουλίες απορρίφθηκαν κατά τη σύσκεψη ΟΗΕ-ΣΠΑ. Στην πέμπτη ειδική συνεδρίαση της Γενικής Συνέλευσης του ΟΗΕ, μια πρόταση εκ μέρους της Κίνας και της Ρωσίας για ένα σχέδιο "περιορισμένης κοινωνικής τεχνολογίας" που θα πρόσφερε δωρεάν τεχνολογία σε όλα τα μόνιμα μέλη του ΣΠΑ καταψηφίστηκε με βέτο από τις ΗΠΑ και
τη Μεγάλη Βρετανία. Η κυβέρνηση των ΗΠΑ δήλωσε ότι καμιά μορφή κοινωνικής τεχνολογίας δεν ήταν ρεαλιστική, ότι πρόκειται για μια αφελή ιδέα και ότι, κάτω από τις παρούσες περιστάσεις, η εθνική ασφάλεια των ΗΠΑ αποτελεί προτεραιότητα που "έρχεται δεύτερη μόνο μετά την πλανητική άμυνα". Η αποτυχία της πρότασης για περιορισμένη κοινωνική τεχνολογία δημιούργησε ένα ρήγμα ανάμεσα στις τεχνολογικές δυνάμεις και οδήγησε στην κατάρρευση του σχεδίου για την ίδρυση ενός Διαστημικού Σώματος της Ενωμένης Γης.
Οι επιπτώσεις του αποτυχημένου κινήματος κοινωνικής τεχνολογίας φτάνουν μακριά, και κάποιοι συνειδητοποιούν ότι, ακόμη και μπροστά στην καταστροφική Τρισήλιανη Κρίση, η ενότητα της ανθρώπινης φυλής εξακολουθεί να παραμένει ένα μακρινό όνειρο.
«Το κίνημα της κοινωνικής τεχνολογίας είχε ως αφετηρία τους οπαδούς της Απόδρασης. Μόνο όταν η διεθνής κοινότητα φτάσει σε μια κοινή συμφωνία σχετικά με το Κίνημα της Απόδρασης, θα μπορέσει να γεφυρώσει το χάσμα μεταξύ ανεπτυγμένων και αναπτυσσόμενων εθνών και ανάμεσα στις ίδιες τις ανεπτυγμένες χώρες. Αυτό είναι το περιβάλλον μέσα στο οποίο αναμένεται να αρχίσει η ειδική συνέλευση των Ηνωμένων Εθνών».
«Τώρα που το είδα, θυμήθηκα κάτι!», είπε ο Μιάο Φουκουάν. «Η πληροφορία που σου έδωσα πριν από μερικές μέρες στο τηλέφωνο είναι αξιόπιστη».
«Ποια είναι αυτή;»
«Το ταμείο απόδρασης».
«Λάο Μιάο, πώς μπορείς να πιστεύεις τέτοια πράγματα;» είπε ο Γιάνγκ Τζινγουέν αποδοκιμαστικά. «Δεν μου φαίνεσαι για κορόιδο».
«Όχι, όχι», είπε ο Μιάο Φουκουάν, χαμηλώνοντας τη φωνή και κοιτάζοντας μια τον έναν και μια τον άλλον. «Αυτός ο νεαρός ονομάζεται Σι Σιαομίνγκ. Έλεγξα το παρελθόν του με διάφορους τρόπους και έμαθα πως ο πατέρας του, ο Σι Τσιάνγκ, εργάζεται για την υπηρεσία ασφαλείας του Συμβουλίου Πλανητικής Άμυνας. Κάποτε ήταν επικεφαλής μιας δημοτικής αντιτρομοκρατικής ομάδας και τώρα είναι πρόσωπο-κλειδί μέσα στο ΣΠΑ, υπεύθυνος για την καταπολέμηση της ΓΑΙΤΟ. Έχω εδώ έναν αριθμό τηλεφώνου της υπηρεσίας του. Μπορείτε να το ελέγξετε και μόνοι σας».
Οι άλλοι δύο αλληλοκοιτάχτηκαν, και ο Γιάνγκ Τζινγουέν γέλασε καθώς έπιανε το μπουκάλι για να ξαναγεμίσει το ποτήρι του.
«Και γιατί να μας νοιάζει αυτό, ακόμα κι αν είναι αλήθεια; Ποιος ενδιαφέρεται για το αν υπάρχει ένα ταμείο απόδρασης; Πώς θα έχεις αρκετά χρήματα για να συμμετέχεις;»
«Αυτό είναι σωστό», είπε ο Ζανγκ Γιουαντσάο μέσα από τα δόντια του. «Αυτά είναι για τους πλούσιους».
Ο Γιάνγκ Τζινγουέν φάνηκε ξαφνικά να ανάβει. «Αν είναι αλήθεια, τότε το κράτος κυβερνιέται από ηλίθιους! Αν κάποιοι πρόκειται να δραπετεύσουν, αυτοί θα πρέπει να είναι οι καλύτεροι των απογόνων μας. Γιατί να προσφέρουν μια τέτοια δυνατότητα σε οποιονδήποτε μπορεί να πληρώσει; Ποιο το νόημα;»
Ο Μιάο Φουκουάν έδειξε προς το μέρος του και γέλασε. «Ωραία, λοιπόν, Γιάνγκ. Πες αυτό που πραγματικά σκέφτεσαι. Θέλεις αυτοί που θα φύγουν να είναι οι δικοί σου απόγονοι, σωστά; Κοίτα τον γιο σου και τη νύφη σου: έχουν και οι δύο διδακτορικό, είναι επιστήμονες και ανήκουν στην ελίτ. Άρα τα εγγόνια και τα δισέγγονά σου είναι πολύ πιθανό να ανήκουν επίσης στην ελίτ». Σήκωσε το ποτήρι του και συνέχισε. «Όμως, αν το καλοσκεφτείς, όλοι θα έπρεπε να είναι ίσοι, σωστά; Δεν υπάρχει λόγος οι ελίτ να, πώς να το πούμε, τρώνε τζάμπα, σωστά;»
«Τι εννοείς;»
«Όλα έχουν ένα κόστος. Είναι ένας νόμος της φύσης. Θα πληρώσω λεφτά για να εξασφαλίσω ένα μέλλον για τους Μιάο. Κι αυτό είναι νόμος της φύσης!»
«Γιατί αυτό να είναι κάτι που μπορεί να αγοραστεί; Αν κάποιοι αποδράσουν, θα το κάνουν ώστε να συνεχιστεί ο ανθρώπινος πολιτισμός. Ασφαλώς θα θέλουν την αφρόκρεμα αυτού του πολιτισμού».
Ο Γιάνγκ Τζινγουέν ρουθούνισε περιφρονητικά. «Τι θα καταφέρουν αν στείλουν στο διάστημα μια παρέα πλουσίων; Χμμφ!»
Το αμήχανο χαμόγελο έσβησε από το στόμα του Μιάο Φουκουάν καθώς έδειχνε με το χοντρό του δάχτυλο τον Γιάνγκ Τζινγουέν. «Πάντα το 'ξερα ότι με περιφρονείς. Όσο πλούσιος και να γίνω, για σένα θα είμαι πάντοτε ένας αγράμματος παραλής, σωστά;»
«Ποιος νομίζεις πως είσαι;» ρώτησε ο Γιάνγκ Τζινγουέν, ξαναμμένος από το ποτό.
Ο Μιάο Φουκουάν χτύπησε την παλάμη του στο τραπέζι και σηκώθηκε. «Γιάνγκ Τζινγουέν, δεν θα ανεχθώ άλλο τη χολή σου. Θα...»
Ο Ζανγκ Γιουαντσάο χτύπησε το χέρι του στο τραπέζι τρεις φορές δυνατά, αναποδογυρίζοντας δύο από τα ποτήρια και κάνοντας τη γυναίκα από το Σιτσουάν να βγάλει μια κραυγή έκπληξης. «Ωραία, λοιπόν, ο ένας είναι η ελίτ του πνεύματος και ο άλλος έχει τα λεφτά. Μένω μονάχα εγώ. Τι στο διάβολο έχω; Μόνο και μόνο επειδή είμαι φτωχός, πρέπει να θεωρήσω ότι η γενιά μου πρέπει να σβήσει;» Συγκρατήθηκε με ολοφάνερη προσπάθεια να μην αναποδογυρίσει το τραπέζι με μια κλοτσιά και μετά βγήκε έξω φουριόζος. Ο Γιάνγκ Τζινγουέν τον ακολούθησε.
Ο Δεύτερος Τοιχοθραύστης έριξε προσεκτικά καινούρια χρυσόψαρα μέσα στη γυάλα. Όπως και ο Έβανς, απολάμβανε τη μοναξιά, αλλά είχε ανάγκη τη συντροφιά άλλων όντων εκτός από ανθρώπους. Μιλούσε συχνά στα χρυσόψαρα όπως μιλούσε στους Τρισήλιους: σε αυτές τις δύο μορφές ζωής που ευχόταν να μακροημερεύσουν πάνω στη Γη.
Ακριβώς εκείνη τη στιγμή, το κείμενο του σοφόνιου εμφανίστηκε πάνω στους αμφιβληστροειδείς του:
«Μελετούσα πρόσφατα την Ιστορία των Τριών Βασιλείων και, όπως είπες, το ψέμα και η απάτη είναι είδη τέχνης, ακριβώς όπως και τα σημάδια ενός φιδιού».
«Κύριέ μου, πάλι αναφέρεις το φίδι».
«Όσο πιο όμορφα είναι τα σχέδια ενός φιδιού, τόσο πιο τρομαχτικό δείχνει. Στην αρχή δεν μας ενδιέφερε αν η ανθρωπότητα κατάφερνε να αποδράσει, με την προϋπόθεση ότι θα έπαυε να υπάρχει μέσα στο ηλιακό σύστημα, όμως τώρα προσαρμόσαμε τα σχέδιά μας και αποφασίσαμε να εμποδίσουμε την ανθρωπότητα να αποδράσει. Είναι πολύ επικίνδυνο να αφήσουμε έναν εχθρό με εντελώς αδιαφανείς σκέψεις να διαφύγει στο σύμπαν».
«Έχεις κάποιο συγκεκριμένο σχέδιο κατά νου;»
«Ο στόλος διόρθωσε τη διάταξη που θα λάβει μέσα στο ηλιακό σύστημα. Μόλις φτάσει στη Ζώνη του Κούιπερ, θα κάνει τέσσερις παρακάμψεις και θα περικυκλώσει το ηλιακό σύστημα».
«Αν η ανθρωπότητα κατορθώσει πραγματικά να αποδράσει, ο στόλος σας θα φτάσει υπερβολικά αργά για να κάνει οτιδήποτε».
«Αυτό είναι αλήθεια, και γι' αυτό αποζητούμε τη βοήθειά σας. Η επόμενη αποστολή της ΓΑΙΤΟ θα είναι να σταματήσει ή να καθυστερήσει τα σχέδια απόδρασης της ανθρωπότητας».
Ο Τοιχοθραύστης χαμογέλασε. «Κύριέ μου, δεν χρειάζεται να ανησυχείς γι' αυτό. Η ανθρωπότητα δεν θα μπορέσει ποτέ να πετύχει μια απόδραση μεγάλης κλίμακας».
«Ακόμα και με τα σημερινά, περιορισμένα όρια για τεχνολογική ανάπτυξη, η ανθρωπότητα θα μπορούσε να κατασκευάσει διαστημόπλοια γενεών».
«Το μεγαλύτερο εμπόδιο της απόδρασης δεν είναι η τεχνολογία».
«Είναι λοιπόν οι διαφωνίες ανάμεσα στις χώρες; Αυτή η ειδική σύσκεψη του ΟΗΕ μπορεί να λύσει το πρόβλημα και αν δεν τα καταφέρει, οι ανεπτυγμένες χώρες μπορούν άνετα να παρακάμψουν την αντίδραση των αναπτυσσόμενων χωρών και να επιβάλουν ένα σχέδιο».
«Το μεγαλύτερο εμπόδιο της απόδρασης δεν είναι ούτε οι διαφωνίες ανάμεσα στις χώρες».
«Τι είναι, τότε;»
«Οι διαφωνίες ανάμεσα στα άτομα, σχετικά με το ποιος θα φύγει και ποιος θα μείνει».
«Δεν νομίζω πως αυτό είναι πρόβλημα για μας».
«Έτσι πιστεύαμε κι εμείς στην αρχή, αλλά το εμπόδιο αποδεικνύεται ανυπέρβλητο».
«Μπορείς να μου εξηγήσεις τι εννοείς;»
«Μπορεί να γνωρίζεις κάποια πράγματα για την ανθρώπινη ιστορία, αλλά μάλλον αυτό θα δυσκολευτείς να το καταλάβεις: το ποιος θα φύγει και ποιος θα μείνει αφορά τις ανθρώπινες αξίες, αξίες οι οποίες στο παρελθόν υπέθαλπαν την πρόοδο της ανθρώπινης κοινωνίας, αλλά που, μπροστά στην απόλυτη καταστροφή, αποδεικνύονται παγίδα. Αυτή τη στιγμή, η πλειονότητα της ανθρωπότητας δεν έχει συνειδητοποιήσει πόσο βαθιά είναι αυτή η παγίδα. Κύριέ μου, σε παρακαλώ να πιστέψεις τα λόγια μου. Κανένας άνθρωπος δεν μπορεί να ξεφύγει από αυτή την παγίδα».
«Θείε Ζανγκ, δεν είναι ανάγκη ν' αποφασίσεις τώρα. Έθεσες όλες τις απαραίτητες ερωτήσεις και, σε τελευταία ανάλυση, το χρηματικό ποσό δεν είναι μικρό», είπε ο Σι Σιαομίνγκ στον Ζανγκ Γιουαντσάο, με απόλυτα γαλήνιο πρόσωπο.
«Δεν είναι αυτό. Το σχέδιο είναι πράγματι αληθινό; Στην τηλεόραση λένε...»
«Μη δίνεις σημασία σε όσα λένε στην τηλεόραση. Πριν από δυο εβδομάδες, ο κυβερνητικός εκπρόσωπος απέκλειε το πάγωμα των τραπεζικών λογαριασμών και κοίτα τι έγινε... Σκέψου λογικά. Είσαι ένας συνηθισμένος άνθρωπος και νοιάζεσαι για τη συνέχιση της γενιάς σου. Τι θα κάνουν όμως ο πρόεδρος και ο πρωθυπουργός; Δεν θα σκέφτονται τη συνέχιση του κινεζικού λαού; Ο ΟΗΕ δεν θα σκέφτεται τη συνέχιση της ανθρώπινης φυλής; Στην πραγματικότητα, η ειδική σύσκεψη του ΟΗΕ είναι ένα διεθνές σχέδιο συνεργασίας που θα ενεργοποιήσει το Σχέδιο της ανθρώπινης Απόδρασης. Πρόκειται για ένα πολύ επείγον ζήτημα».
Ο Λάο Ζανγκ έγνεψε αργά. «Έτσι δείχνει όταν το σκέφτεσαι. Και πάλι όμως αισθάνομαι λες και η απόδραση να απέχει πολύ ακόμα. Θα έπρεπε πράγματι ν' ανησυχώ γι' αυτήν;»
«Θείε Ζανγκ, παρεξηγείς τα πράγματα. Η Απόδραση δεν μπορεί να είναι τόσο μακριά. Νομίζεις πως τα σκάφη απόδρασης θα ξεκινήσουν μόνο μετά από τριακόσια ή τετρακόσια χρόνια; Αν ίσχυε κάτι τέτοιο, τότε ο Στόλος των Τρισήλιων θα τα έφτανε πολύ εύκολα».
«Δηλαδή, πότε θα ξεκινήσουν αυτά τα σκάφη;»
«Έχεις έναν εγγονό, έτσι δεν είναι;»
«Ναι».
«Ο εγγονός σου θα προλάβει να δει αυτά τα διαστημόπλοια να κατασκευάζονται».
«Και θα επιβαίνει σε κάποιο από αυτά;»
«Όχι, αυτό είναι αδύνατο. Μπορεί όμως να επιβαίνει ο δικός του εγγονός».
«Αυτό θα συμβεί...», ο Ζανγκ έκανε υπολογισμούς, «σε εβδομήντα ή ογδόντα χρόνια».
«Θα πάρει πιο πολύ. Σε καιρό πολέμου, η κυβέρνηση θα κάνει πιο αυστηρό έλεγχο στον πληθυσμό και θα αυξάνει ακόμα περισσότερο τους περιορισμούς των γεννήσεων, οπότε κάθε γενιά θα διαρκεί σαράντα χρόνια. Τα διαστημόπλοια θα ξεκινήσουν το ταξίδι τους σε περίπου εκατόν είκοσι χρόνια».
«Σύντομο χρονικό διάστημα. Θα προλάβουν να τα κατασκευάσουν έγκαιρα;»
«Θείε Ζανγκ, σκέψου πώς ήταν τα πράγματα πριν από εκατόν είκοσι χρόνια. Είχαμε ακόμα τη δυναστεία των Τσινγκ! Χρειαζόταν πάνω από ένας μήνας για να ταξιδέψεις από το Χανγκτσόου μέχρι το Πεκίνο, και ο αυτοκράτορας έπρεπε να περάσει μέρες ολόκληρες κλεισμένος στο φορείο του για να φτάσει στη θερινή κατοικία του. Τώρα, κάνουμε το ταξίδι Γη-Σελήνη σε λιγότερο από τρεις ημέρες.
Η τεχνολογία αναπτύσσεται γρήγορα, πράγμα που σημαίνει ότι ο ρυθμός ανάπτυξης θα αυξάνεται συνεχώς. Αν προσθέσεις το γεγονός ότι ολόκληρος ο κόσμος διοχετεύει όλους τους πόρους του στη διαστημική τεχνολογία, δεν υπάρχει καμιά αμφιβολία ότι τα διαστημόπλοια αυτά μπορούν να ολοκληρωθούν σε περίπου εκατόν είκοσι χρόνια».
«Δεν είναι επικίνδυνα τα διαστημικά ταξίδια;»
«Αυτό είναι αλήθεια, αλλά τότε πια δεν θα είναι επικίνδυνη και η ίδια η Γη; Κοίτα πώς αλλάζουν τα πράγματα. Το μεγαλύτερο μέρος της οικονομικής δύναμης της χώρας χρησιμοποιείται για την κατασκευή ενός διαστημικού στόλου, πράγμα που δεν είναι καλό από εμπορικής άποψης και δεν πρόκειται να φέρει κανένα απολύτως κέρδος. Η ζωή των ανθρώπων συνεχώς θα χειροτερεύει. Αν προσθέσεις και τον τεράστιο όγκο του πληθυσμού μας, ακόμα και η εξασφάλιση της καθημερινής τροφής γίνεται πρόβλημα. Δες τώρα τη διεθνή κατάσταση. Οι αναπτυσσόμενες χώρες δεν έχουν τη δυνατότητα διαφυγής και οι αναπτυγμένες χώρες αρνήθηκαν να κοινωνικοποιήσουν την τεχνολογία τους. Όμως, οι φτωχότερες και μικρότερες χώρες δεν θα το βάλουν κάτω τόσο εύκολα. Δεν απειλούν ότι θα αποσυρθούν από τη Συνθήκη περί της Μη Διάδοσης των Πυρηνικών Όπλων; Ίσως στο μέλλον να προχωρήσουν σε πιο ακραίες ενέργειες. Ποιος ξέρει... σε εκατόν είκοσι χρόνια, και πριν ακόμα μας φτάσει ο εξωγήινος στόλος, ο κόσμος μπορεί να τυλιχτεί στις φλόγες ενός πολέμου. Κανένας δεν μπορεί να γνωρίζει τι είδους ζωή θα κάνει ένας άνθρωπος της γενιάς του δισέγγονου σου. Εξάλλου, τα σκάφη απόδρασης δεν είναι ακριβώς όπως τα φαντάζεσαι. Η σύγκρισή τους με το διαστημόπλοιο Σενιζού και τον Διεθνή Διαστημικό Σταθμό είναι γελοία. Τα σκάφη θα είναι μεγάλα, το καθένα από αυτά σε μέγεθος μιας μικρής πόλης, και θα διαθέτουν ένα πλήρες οικοσύστημα. Θα μοιάζουν με μια μικροσκοπική Γη. Η ανθρωπότητα θα μπορεί να ζει μέσα σ' αυτά για πάντα, χωρίς εξωτερικές προμήθειες. Το πιο σημαντικό, όμως, είναι πως οι επιβάτες θα πέφτουν σε χειμερία νάρκη. Μπορούμε να το πετύχουμε ακόμα και σήμερα. Οι επιβάτες θα περνούν τον περισσότερο χρόνο τους σε νάρκη, μέσα στην οποία ένας αιώνας θα μοιάζει με μια μέρα, μέχρι που να φτάσουν σε κάποιο καινούριο κόσμο ή να έρθουν σε συμφωνία με τους Τρισήλιους για να επιστρέψουν στο ηλιακό μας σύστημα. Τότε θα ξυπνήσουν. Δεν είναι αυτό προτιμότερο από το να υποφέρει κανείς πάνω στη Γη;»
Ο Ζανγκ Γιουαντσάο έμεινε για λίγο συλλογισμένος και αμίλητος. Ο Σι Σιαομίνγκ συνέχισε: «Ασφαλώς, για να είμαι απόλυτα ειλικρινής μαζί σου, τα διαστημικά ταξίδια είναι πραγματικά επικίνδυνα. Κανένας δεν γνωρίζει τι είδους εμπόδια μπορεί να συναντήσουμε στο διάστημα. Ξέρω πως εσύ σκέφτεσαι περισσότερο τη διαιώνιση της γενιάς των Ζανγκ, αλλά μη σε ανησυχεί αυτό...».
Ο Ζανγκ τον αγριοκοίταξε σαν να τον είχε τσιμπήσει καρφίτσα. «Πώς είναι δυνατόν εσείς οι νέοι να λέτε τέτοια πράγματα; Για ποιο λόγο δεν πρέπει ν’ ανησυχώ;»
«Άσε με να τελειώσω, θείε Ζανγκ. Δεν το εννοούσα με αυτόν τον τρόπο. Αυτό που ήθελα να πω είναι πως, ακόμα κι αν δεν σχεδιάζεις να στείλεις τους απογόνους σου στο διάστημα, αξίζει εγγυημένα να αγοράσεις μια συμμετοχή σε αυτό το ταμείο. Μόλις γίνει διαθέσιμο στο ευρύ κοινό, οι τιμές θα εκτοξευτούν στα ύψη. Υπάρχουν πολλοί πλούσιοι, οι τρόποι επενδύσεων είναι ελάχιστοι και η αποθησαύριση είναι παράνομη. Εξάλλου, όσο περισσότερα χρήματα έχεις, τόσο περισσότερο θέλεις να διαιωνίσεις τη γενιά σου, έτσι δεν είναι;»
«Σωστά. Το ξέρω καλά αυτό».
«Θείε Ζανγκ, σου μιλώ με απόλυτη ειλικρίνεια. Το ταμείο απόδρασης βρίσκεται αυτή τη στιγμή σε προκαταρκτικό στάδιο και διαθέτει μόνο έναν μικρό αριθμό εξειδικευμένων εσωτερικών πωλητών. Δεν ήταν εύκολο για μένα να εγγραφώ. Σε κάθε περίπτωση, όταν το σκεφτείς καλά, τηλεφώνησέ μου κι εγώ θα σε βοηθήσω να συμπληρώσεις την αίτηση».
Όταν ο Σι Σιαομίνγκ έφυγε, ο Λάο Ζανγκ στάθηκε στο μπαλκόνι του κοιτάζοντας τον ουρανό που, πάνω από τα φώτα της πόλης, ήταν κάπως θαμπός. «Παιδιά μου», μονολόγησε, «μήπως πράγματι ο παππούς σας θα σας στείλει κάπου όπου η νύχτα διαρκεί για πάντα;»
Όταν ο βασιλιάς Γουέν του Τζόου ξαναπάτησε το πόδι του στην ερημιά του κόσμου των Τριών Σωμάτων, ένας μικρός ήλιος ανέτελλε. Αν και δεν έδινε πολλή ζέστη, φώτιζε καθαρά την έρημο, που ήταν εντελώς άδεια.
«Είναι κανείς εδώ; Κανείς;»
Μετά, το βλέμμα του φωτίστηκε καθώς είδε κάποιον να έρχεται από μακριά, καβάλα σε ένα άλογο που κάλπαζε. Καθώς πλησίαζε προς το μέρος του κάνοντας ζωηρές χειρονομίες, αναγνώρισε πως ήταν ο Νεύτων. Ο Νεύτων σύντομα έφτασε στο πλάι του, τράβηξε τα χαλινάρια του αλόγου του, ξεπέζεψε και έφτιαξε βιαστικά την περούκα του.
«Για ποιο λόγο φωνάζεις; Και ποιος ξεκίνησε ξανά αυτό το αναθεματισμένο μέρος;»
Ο βασιλιάς Γουέν δεν απάντησε στην ερώτησή του, αλλά έπιασε το χέρι του και είπε με βιασύνη: «Σύντροφε, άκουσέ με. Ο Κύριός μας δεν μας εγκατέλειψε ή, μάλλον, μας εγκατέλειψε για έναν συγκεκριμένο λόγο και στο μέλλον θα μας χρειαστεί. Θα...»
«Τα ξέρω όλα αυτά», είπε ο Νεύτων, παραμερίζοντας εκνευρισμένα το χέρι του βασιλιά Γουέν. «Τα σοφόνια έστειλαν μήνυμα και σε μένα».
«Αυτό σημαίνει ότι ο Κύριος έστειλε μήνυμα σε πολλούς από εμάς ταυτόχρονα. Θαυμάσια. Η επαφή της οργάνωσης με τον Κύριο δεν θα μονοπωληθεί ποτέ ξανά από κανέναν».
«Δηλαδή η οργάνωση υπάρχει ακόμα;» Ο Νεύτων σκούπισε τον ιδρώτα του με ένα μαντίλι.
«Ασφαλώς και υπάρχει. Οι οπαδοί της Εξιλέωσης κατέρρευσαν εντελώς μετά το παγκόσμιο χτύπημα και οι οπαδοί της Επιβίωσης αποχωρίστηκαν και δημιούργησαν μια ανεξάρτητη δύναμη. Στην οργάνωση απομένουν πια μονάχα οι οπαδοί της Έλευσης».
«Το χτύπημα καθάρισε την οργάνωση. Αυτό είναι καλό».
«Αφού βρίσκεσαι εδώ, θα πρέπει να είσαι οπαδός της Έλευσης. Όμως, φαίνεται να έχεις βγει από τον βρόχο. Ενεργείς μόνος;»
«Η μοναδική μου επαφή είναι με έναν άλλο σύντροφο και αυτός δεν μου είπε τίποτ' άλλο πέρα από αυτή την ηλεκτρονική διεύθυνση. Με τα βίας ξέφυγα ζωντανός από το τρομερό παγκόσμιο χτύπημα».
«Απέδειξες το ένστικτο απόδρασης που διαθέτεις στη διάρκεια της περιόδου του Τσιν Σι Χουάνγκ».
Ο Νεύτων κοίταξε γύρω του. «Είμαστε σε ασφαλές σημείο;»
«Ασφαλώς. Βρισκόμαστε στον πάτο ενός πολυεπίπεδου λαβυρίνθου και είναι πρακτικά αδύνατο να μας ανακαλύψουν. Οποιοσδήποτε κατόρθωνε να φτάσει με τη βία εδώ μέσα δεν θα μπορούσε να εντοπίσει τις τοποθεσίες των χρηστών. Για λόγους ασφαλείας, μετά το χτύπημα, η οργάνωση απομόνωσε το κάθε παρακλάδι της, διατηρώντας την αμοιβαία επικοινωνία στο ελάχιστο. Έχουμε ανάγκη από ένα σημείο συνάντησης και από μια ασφαλή περιοχή. Ετούτο το μέρος είναι πιο ασφαλές από τον αληθινό κόσμο».
«Έχεις προσέξει ότι οι επιθέσεις εναντίον της οργάνωσης στον πραγματικό κόσμο έχουν χαλαρώσει σημαντικά;»
«Φέρονται έξυπνα. Ξέρουν ότι η οργάνωση είναι ο μόνος τρόπος για να αποκτήσουν πληροφορίες σχετικά με τον Κύριο, αλλά και η ευκαιρία να βάλουν χέρι στην τεχνολογία που μας μεταδίδει ο Κύριος, έστω κι αν υπάρχει μόνο μια απειροελάχιστη πιθανότητα να συμβεί κάτι τέτοιο. Αυτός είναι ο μόνος λόγος για τον οποίο αφήνουν την οργάνωση να συνεχίζει να υφίσταται μέχρις ένα σημείο, αλλά πιστεύω ότι τελικά θα μετανιώσουν που το έκαναν».
«Ο Κύριος δεν είναι και τόσο έξυπνος. Δεν κατανοεί καν την ικανότητα της εξυπνάδας».
«Και έτσι μας έχει ανάγκη. Η ύπαρξη της οργάνωσης είναι πολύτιμη και όλοι οι σύντροφοι θα πρέπει να το γνωρίσουν το συντομότερο δυνατό».
Ο Νεύτων καβάλησε το άλογό του. «Πολύ καλά. Πρέπει να φύγω. Θα μείνω περισσότερο όταν βεβαιωθώ ότι το μέρος αυτό είναι πραγματικά ασφαλές».
«Σου εγγυώμαι ότι υπάρχει απόλυτη ασφάλεια».
«Αν είναι αλήθεια, τότε την άλλη φορά θα μαζευτούν περισσότεροι σύντροφοι. Γεια χαρά». Λέγοντας αυτά, ο Νεύτων απομακρύνθηκε με το άλογό του. Μέχρι να σβήσει ο ήχος των οπλών, ο μικρός ήλιος είχε μεταμορφωθεί σε πεφταστέρι, και ένας μανδύας από σκοτάδι σκέπασε τον κόσμο.
Ο Λούο Τζι ήταν αραχτός στο κρεβάτι, παρακολουθώντας τη γυναίκα που, αφού είχε κάνει ένα ντους, φορούσε τα ρούχα της. Τα μάτια του ήταν ακόμα θολά από τον ύπνο. Ο ήλιος είχε ήδη σηκωθεί ψηλά στον ουρανό και περνούσε μέσα από τις κουρτίνες, μετατρέποντας τη γυναίκα σε μια χαριτωμένη σιλουέτα, σαν σκηνή από κάποια ασπρόμαυρη ταινία της οποίας είχε ξεχάσει το όνομα. Πώς την έλεγαν; Έπρεπε να διατηρήσει την ψυχραιμία του. Πρώτα το επίθετό της. Αν ήταν Ζανγκ, τότε θα ήταν η Ζανγκ Σαν. Ή μήπως ήταν Τσεν; Τότε θα ήταν η Τσεν Τζινγκτιζίνγκ... όχι, όχι, αυτές ήταν προηγούμενες. Σκέφτηκε να κοιτάξει το κινητό του, μα βρισκόταν ακόμα στην τσέπη του και τα ρούχα του ήταν πεταμένα στο χαλί. Εξάλλου, γνωρίζονταν πολύ λίγο και δεν είχε ακόμα περάσει τον αριθμό της στο τηλέφωνό του. Το σημαντικό τώρα ήταν να μην την πατήσει όπως την άλλη φορά που την είχε ρωτήσει άμεσα: οι συνέπειες ήταν καταστροφικές. Έτσι, γύρισε προς την τηλεόραση, την οποία είχε ανάψει εκείνη, αλλά κρατούσε στο αθόρυβο. Στην οθόνη, τα μέλη του Συμβουλίου Ασφαλείας των Ηνωμένων Εθνών συνεδρίαζαν γύρω από ένα μεγάλο στρογγυλό τραπέζι—δεν λεγόταν βέβαια πια Συμβούλιο Ασφαλείας, αλλά δεν μπορούσε να θυμηθεί το καινούριο του όνομα. Το μυαλό του ήταν πραγματικά μπερδεμένο.
«Δυνάμωσε τη φωνή», είπε. Τα λόγια του ακούγονταν από μακριά, χωρίς καμιά τρυφερότητα, αλλά εκείνη τη στιγμή δεν τον ένοιαζε.
«Φαίνεται να ενδιαφέρεσαι πραγματικά». Κάθισε για να χτενίσει τα μαλλιά της, αλλά δεν δυνάμωσε την ένταση.
Ο Λούο Τζι άπλωσε το χέρι του στο κομοδίνο, πήρε έναν αναπτήρα και τσιγάρο, και το άναψε καθώς τέντωνε τα γυμνά του πόδια έξω από την πετσέτα, κουνώντας τα μεγάλα του δάχτυλα με ικανοποίηση.
«Κοίτα χάλια. Και αποκαλείς τον εαυτό σου διανοούμενο;» Τον κοίταζε στον καθρέφτη και έβλεπε να κουνάει τα δάχτυλα των ποδιών του.
«Νεαρό διανοούμενο με λίγα επιτεύγματα», τη διόρθωσε εκείνος. «Όμως αυτό συμβαίνει επειδή δεν καταβάλλω μεγάλη προσπάθεια. Είμαι όμως γεμάτος έμπνευση. Μερικές φορές, με ένα λεπτό σκέψης, μπορώ να βρω αυτό που κάποιοι άλλοι επεξεργάζονται μια ολόκληρη ζωή... Είτε το πιστεύεις είτε όχι, κάποτε ήμουν σχεδόν διάσημος».
«Εξαιτίας αυτής της ιστορίας με τις υποκουλτούρες;»
«Όχι, όχι αυτό. Την ίδια εποχή ασχολιόμουν και με ένα άλλο θέμα. Ίδρυσα τη συμπαντική κοινωνιολογία».
«Τι πράγμα;»
«Είναι η κοινωνιολογία των εξωγήινων».
Η γυναίκα γέλασε ειρωνικά και μετά άφησε στην άκρη τη χτένα της και άρχισε να βάζει μέικ απ.
«Δεν έχεις ακουστά για την τάση της ακαδημαϊκής κοινότητας να αναζητά διασημότητες; Θα μπορούσα να είχα γίνει σταρ».
«Στις μέρες μας, οι ερευνητές εξωγήινων είναι αμέτρητοι!».
«Μόνο αφότου κυκλοφόρησε αυτή η καινούρια βλακεία», είπε ο Λούο Τζι, δείχνοντας τη βουβή τηλεόραση, που έδειχνε ακόμα το μεγάλο τραπέζι με τους ανθρώπους γύρω του. Η μετάδοση τραβούσε σε μάκρος. Να ήταν ζωντανή;
«Στον παλιό καιρό, οι ακαδημαϊκοί δεν συνήθιζαν να μελετούν εξωγήινους. Σκάβανε μέσα σε στοίβες από παλιά χαρτιά και με αυτόν τον τρόπο γίνονταν διάσημοι. Όμως, τελευταία, το κοινό είχε βαρεθεί την πολιτιστική νεκροφιλία αυτών των ξεπερασμένων, και τότε εμφανίστηκα εγώ». Τέντωσε τα χέρια του προς την οροφή. «Συμπαντική κοινωνιολογία, εξωγήινοι και πολλές εξωγήινες φυλές. Περισσότερες από τον αριθμό των ανθρώπων πάνω στη Γη, δεκάδες δισεκατομμύρια! Ο παραγωγός της εκπομπής “Αίθουσα Διαλέξεων” σκεφτόταν να γυρίσει μια σειρά μαζί μου, αλλά τότε αυτό συνέβη στην πραγματικότητα και...» Έκανε έναν κύκλο με το δάχτυλο και αναστέναξε.
Η γυναίκα δεν του έδινε ιδιαίτερη σημασία, προτιμώντας να διαβάζει τους υπότιτλους στην τηλεόραση. «Διατηρούμε το δικαίωμα όλων των επιλογών απέναντι στο Κίνημα Απόδρασης...». «Τι σημαίνει αυτό;»
«Ποιος μιλάει;»
«Φαίνεται να είναι ο Καρνόφ».
«Υποστηρίζει ότι οι οπαδοί της Απόδρασης πρέπει να αντιμετωπιστούν το ίδιο σκληρά με τη ΓΑΙΤΟ και ότι θα πρέπει να ρίξουν έναν τηλεκατευθυνόμενο πύραυλο πάνω σε οποιονδήποτε κατασκευάζει μια Κιβωτό του Νώε».
«Αυτό είναι μάλλον υπερβολικό».
«Όχι», απάντησε εκείνος με πάθος. «Είναι η σοφότερη στρατηγική. Τη σκέφτηκα πολύ καιρό πριν. Ακόμα κι αν δεν φτάσουμε σε τέτοια άκρα, κανένας δεν πρόκειται να πετάξει μακριά έτσι κι αλλιώς. Έχεις διαβάσει ένα βιβλίο του Λιάνγκ Σιαοσένγκ με τίτλο "Η Πόλη του Πάγου";»
«Ναι. Είναι αρκετά παλιό, ε;»
«Σωστά. Το διάβασα όταν ήμουν παιδί. Η Σαγκάη ήταν έτοιμη να βουλιάξει στη θάλασσα και μια ομάδα ανθρώπων πήγαινε από σπίτι σε σπίτι, αρπάζοντας τα σωσίβια και καταστρέφοντάς τα μαζικά, με μοναδικό σκοπό να εξασφαλίσουν ότι, αν δεν καταφέρναν να σωθούν όλοι, δεν θα γλίτωνε κανένας. Θυμάμαι ειδικά ένα μικρό κοριτσάκι που οδήγησε την ομάδα μέχρι την πόρτα ενός σπιτιού και φώναξε: "Αυτοί κρύβουν ακόμα ένα"».
«Είναι το είδος του ανθρώπου που πάντοτε αντιμετωπίζει την κοινωνία σαν σκουπίδι».
«Λες βλακείες. Το θεμελιώδες αξίωμα της οικονομίας είναι το ένστικτο του μισθοφόρου. Χωρίς αυτή την προϋπόθεση, ολόκληρο το πεδίο θα κατέρρεε. Στην κοινωνιολογία δεν υπάρχει ακόμα κάποιο θεμελιώδες αξίωμα, όμως, αν βρεθεί, ίσως να είναι σκοτεινότερο από εκείνο της οικονομίας. Η αλήθεια πιάνει πάντα σκόνη. Ένας μικρός αριθμός ανθρώπων θα μπορούσε να διαφύγει στο διάστημα, αλλά, αν ξέραμε πως θα καταλήγαμε εκεί, γιατί μπήκαμε σε τόσο κόπο;»
«Τόσο κόπο για ποιο πράγμα;»
«Γιατί να υπάρξει Αναγέννηση; Γιατί η Μάγκνα Κάρτα; Γιατί η Γαλλική Επανάσταση; Αν η ανθρωπότητα είχε παραμείνει χωρισμένη σε κοινωνικές τάξεις, τις οποίες θα επέβαλλε η σιδερένια κυριαρχία του νόμου, τότε, όταν θα ερχόταν η στιγμή, εκείνοι που έπρεπε να φύγουν θα έφευγαν και εκείνοι που έπρεπε να μείνουν πίσω θα έμεναν. Αν αυτό γινόταν κατά την περίοδο της δυναστείας των Μινγκ ή των Τσινγκ, τότε, ασφαλώς, εγώ θα έφευγα κι εσύ θα έμενες πίσω. Όμως, τώρα πια, κάτι τέτοιο είναι αδύνατο».
«Δεν θα με πείραζε αν απογειωνόσουν και τώρα αμέσως», του είπε η γυναίκα.
Αυτή ήταν, ουσιαστικά, η αλήθεια. Είχαν φτάσει στο σημείο όπου οι δρόμοι τους χώριζαν. Σε αυτό το σημείο έφτανε και με όλες τις προηγούμενες ερωμένες του· ποτέ υπερβολικά νωρίς ή υπερβολικά αργά. Τον ικανοποιούσε ιδιαίτερα ο έλεγχος που ασκούσε πάνω στον βηματισμό της σχέσης. Την ήξερε μονάχα μια εβδομάδα και ο χωρισμός προχωρούσε ομαλά, τόσο κομψά όσο ένα διαστημόπλοιο αποβάλλει μία από τις δεξαμενές των καυσίμων του.
Επέστρεψε σε κάποιο προηγούμενο θέμα συζήτησης. «Δεν ήταν δική μου ιδέα να ιδρύσω την επιστήμη της συμπαντικής κοινωνιολογίας, ξέρεις. Θέλεις να μάθεις ποιανού ιδέα ήταν; Θα είσαι η μόνη στην οποία θα το πω, γι' αυτό κοίτα να μην τρομάξεις».
«Πες ό,τι θέλεις. Έτσι κι αλλιώς, δεν πιστεύω στα περισσότερα απ’ αυτά που λες, πέρα από ένα πράγμα».
«Αχ... ξέχνα το, τότε. Και ποιο είναι αυτό το πράγμα;»
«Άντε, σήκω. Πεινάω». Μάζεψε τα ρούχα του από το χαλί και τα πέταξε πάνω στο κρεβάτι.
Έφαγαν πρωινό στο κεντρικό εστιατόριο του ξενοδοχείου. Οι περισσότεροι από όσους κάθονταν στα γύρω τραπέζια έδειχναν σοβαροί, και κατά καιρούς μπορούσαν να ακούσουν σκόρπια λόγια από τις συνομιλίες τους. Ο Λούο Τζι δεν ήθελε ν’ ακούσει, αλλά έμοιαζε με αναμμένο κερί μια καλοκαιρινή νύχτα. Οι λέξεις, σαν έντομα γύρω από μια φλόγα, συνέχιζαν να μπαίνουν μέσα στο μυαλό του: Απόδραση, κοινωνικοποιημένη τεχνολογία, ΓΑΙΤΟ, μετάβαση σε οικονομία πολέμου, βάση του σημερινού, τροποποίηση καταστατικού χάρτη, ΣΠΑ, περίμετρος αρχικής προειδοποίησης και άμυνας της Γης, ανεξάρτητη ενσωματωμένη λειτουργία...
«Η εποχή μας έχει γίνει πολύ ανιαρή, δεν νομίζεις;» είπε ο Λούο Τζι. Σταμάτησε να κόβει το αυγό του και άφησε κάτω το πιρούνι του.
Η γυναίκα έγνεψε. «Συμφωνώ. Χθες άκουσα σε ένα τηλεπαιχνίδι μια ερώτηση που ήταν πραγματικά βλακώδης. Τα χέρια σας στα κουμπιά». Έδειξε με ένα πιρούνι τον Λούο Τζι, παριστάνοντας την παρουσιάστρια. «Εκατόν είκοσι χρόνια πριν από τη μέρα του ολέθρου, θα ζει η δέκατη τρίτη γενιά μετά από τη δική σας. Αλήθεια ή ψέμα;»
Ο Λούο Τζι ξανάπιασε το πιρούνι του και κούνησε το κεφάλι του πέρα-δώθε. «Η δική μου γενιά δεν πρόκειται να συνεχιστεί μετά από μένα». Ένωσε τα χέρια του σαν να προσευχόταν. «Η μεγάλη μου οικογενειακή γραμμή θα σβήσει μαζί μου».
Η γυναίκα ρουθούνισε απορριπτικά. «Με ρώτησες ποια από τα λόγια σου πιστεύω. Να, κάποια απ’ αυτά. Το έχεις ξαναπεί. Τέτοιου είδους άνθρωπος είσαι».
Άρα γι’ αυτό τον άφηνε; Δεν ήθελε να ρωτήσει λεπτομέρειες από φόβο μήπως περιπλέξει την κατάσταση, μα εκείνη φάνηκε να διαβάζει τις σκέψεις του και είπε: «Κι εγώ τέτοιος τύπος είμαι. Είναι πραγματικά ενοχλητικό να βλέπεις στοιχεία του εαυτού σου σε άλλους ανθρώπους».
«Ειδικά σε εκπρόσωπο του αντίθετου φύλου», είπε ο Λούο Τζι, γνέφοντας καταφατικά.
«Μα αν χρειαστεί να την υπερασπιστείς, είναι μια εντελώς υπεύθυνη συμπεριφορά».
«Ποια συμπεριφορά; Να μην κάνεις παιδιά; Ασφαλώς και είναι!» Ο Λούο Τζι έδειξε με το πιρούνι του τους ανθρώπους γύρω του που συζητούσαν για τις αλλαγές της οικονομίας. «Ξέρεις τι είδους ζωή θα ζουν οι απόγονοί τους; Θα περνούν τις μέρες τους δουλεύοντας σαν σκλάβοι στα ναυπηγεία των διαστημοπλοίων και μετά θα μπαίνουν στην ουρά στην καντίνα και οι κοιλιές τους θα γουργουρίζουν καθώς θα απλώνουν τις καραβάνες τους για μια κουτάλα χυλό... Κι όταν θα μεγαλώσουν κι άλλο, τότε ο Μπάρμπα Σαμ θα σε θέλει ή, μάλλον, η Γη θα σε θέλει στο στρατό, κι εσύ θα τρέχεις να καταταγείς για να βρεις τη δόξα».
«Τα πράγματα θα καλυτερέψουν για την τελευταία γενιά».
«Να παίρνεις σύνταξη για να περιμένεις την ημέρα της κρίσης... Πόσο αξιοθρήνητο! Εξάλλου, οι παππούδες εκείνης της τελευταίας γενιάς ίσως δεν έχουν ούτε καν να φάνε. Ακόμα όμως κι αυτό το μέλλον, μάλλον τελικά δεν πρόκειται να συμβεί. Κοίτα πόσο πεισματάρηδες είναι οι κάτοικοι της Γης. Θα αντιστέκονται μέχρι το τέλος, οπότε το αληθινό ερώτημα θα είναι με ποιον τρόπο θα πεθάνουν τελικά».
Έφυγαν από το ξενοδοχείο μετά το φαγητό και βγήκαν στη ζεστή αγκαλιά του πρωινού ήλιου. Ο αέρας είχε μια μεθυστική γλυκύτητα.
«Πρέπει να μάθω πώς να ζω», είπε ο Λούο Τζι καθώς κοίταζε τα αυτοκίνητα που περνούσαν. «Αν δεν τα καταφέρω, θα είναι μεγάλο κρίμα».
«Κανένας από τους δυο μας δεν πρόκειται να μάθει!», απάντησε εκείνη, αναζητώντας κάποιο ταξί.
«Τότε...» Ο Λούο Τζι την κοίταξε εξεταστικά. Προφανώς δεν θα υπήρχε ανάγκη να θυμηθεί το όνομά της.
«Αντίο». Έγνεψε προς το μέρος του και μετά αντάλλαξαν χειραψία και ένα γρήγορο φιλί.
«Μπορεί και να ξανασυναντηθούμε». Μετάνιωσε για τα λόγια του τη στιγμή που τα ξεστόμιζε. Αφού όλα είχαν πάει μια χαρά μέχρι εκείνο το σημείο, γιατί να ρισκάρει και να δημιουργήσει προβλήματα; Ωστόσο, η ανησυχία του ήταν αβάσιμη.
«Αμφιβάλλω». Έκανε μια γρήγορη μεταβολή και η τσάντα που είχε κρεμασμένη στον ώμο της υψώθηκε στον αέρα. Ήταν μια λεπτομέρεια που, από τότε, ο Λούο Τζι ανακαλούσε συνεχώς στη μνήμη του, σε μια προσπάθεια να συμπεράνει αν η κίνηση ήταν εσκεμμένη ή όχι. Ήταν μια ευδιάκριτη τσάντα Louis Vuitton και την είχε δει πολλές φορές να αιωρείται την ώρα που εκείνη έκανε μεταβολή. Όμως, αυτή τη φορά, η τσάντα εκτινάχθηκε κατευθείαν στο πρόσωπό του και, καθώς έκανε ένα βήμα πίσω για να την αποφύγει, παραπάτησε στον πυροσβεστικό κρουνό που βρισκόταν πίσω του και έπεσε ανάσκελα.
Αυτή η πτώση του έσωσε τη ζωή.
Στο μεταξύ, στο δρόμο μπροστά τους, δύο αυτοκίνητα συγκρούστηκαν μετωπικά, αλλά πριν ο θόρυβος της σύγκρουσης σβήσει, ένα SUV έκανε ελιγμό για ν' αποφύγει το σημείο του ατυχήματος και ήρθε κατευθείαν προς το μέρος όπου στέκονταν οι δυο τους. Η πτώση του Λούο Τζι αποδείχθηκε ένας επιτυχημένος ελιγμός αποφυγής. Ο μπροστινός προφυλακτήρας του SUV έξυσε ένα από τα πόδια του, εκείνο που ήταν ακόμα σηκωμένο στον αέρα, γυρίζοντας το σώμα του σε γωνία ενενήντα μοιρών πάνω στο έδαφος, έτσι ώστε βρέθηκε να κοιτάζει το πίσω μέρος του αυτοκινήτου. Δεν άκουσε τον βαρύ γδούπο της επόμενης πρόσκρουσης, αλλά είδε το σώμα της γυναίκας να τινάζεται πάνω από την κορυφή του αυτοκινήτου και να ξαναπέφτει στο δρόμο πίσω του, σαν πάνινη κούκλα. Καθώς κατρακυλούσε, τα ίχνη του αίματος που άφηνε πίσω της έμοιαζαν σαν να σήμαιναν κάτι. Κοιτάζοντας κατάπληκτος το ματωμένο σύμβολο, ο Λούο Τζι θυμήθηκε επιτέλους το όνομά της.
Η νύφη του Ζανγκ Γιουαντσάο ετοιμαζόταν να γεννήσει. Είχε μεταφερθεί στην αίθουσα τοκετού, ενώ η υπόλοιπη οικογένεια ήταν συγκεντρωμένη στην αίθουσα αναμονής, όπου μια τηλεόραση έδειχνε ένα βίντεο με πληροφορίες για την υγεία της μητέρας και του νεογέννητου. Όλα αυτά του έδιναν ένα συναίσθημα ζεστασιάς και ανθρωπιάς που δεν είχε νιώσει ποτέ πριν, τα απομεινάρια από τη θαλπωρή ενός περασμένου Χρυσού Αιώνα που συνεχώς διαβρωνόταν από την κρίση που ολοένα και χειροτέρευε.
Ο Γιάνγκ Τζινγουέν μπήκε στο δωμάτιο. Η πρώτη σκέψη του Ζανγκ Γιουαντσάο ήταν να επωφεληθεί από την ευκαιρία και ν’ αναθερμάνει τη σχέση τους, αλλά η έκφραση του Γιάνγκ Τζινγουέν απέκλειε ένα τέτοιο ενδεχόμενο. Χωρίς καν να χαιρετίσει, ο Γιάνγκ Τζινγουέν τον έβγαλε τραβώντας τον από την αίθουσα αναμονής μέχρι τον διάδρομο. «Πραγματικά μπήκες κι εσύ στο ταμείο απόδρασης;» ρώτησε.
Ο Ζανγκ Γιουαντσάο τον αγνόησε και πήγε να κάνει μεταβολή, σαν να του έλεγε: Αυτό δεν σε αφορά.
«Κοίτα εδώ», είπε ο Γιάνγκ Τζινγουέν, δίνοντάς του μια εφημερίδα. «Είναι σημερινή». Ο τίτλος του πρωτοσέλιδου ξεχώριζε κατάμαυρος μπροστά στα μάτια του.
ΤΟ ΨΗΦΙΣΜΑ 117 ΤΗΣ ΕΙΔΙΚΗΣ ΣΥΝΟΔΟΥ ΤΟΥ ΟΗΕ ΚΗΡΥΣΣΕΙ ΠΑΡΑΝΟΜΟ ΤΟ ΚΙΝΗΜΑ ΑΠΟΔΡΑΣΗΣ
Ο Ζανγκ Γιουαντσάο διάβασε προσεκτικά την αρχή του άρθρου κάτω από τον τίτλο:
Με συντριπτική πλειοψηφία, μια ειδική σύνοδος της Γενικής Συνέλευσης των Ηνωμένων Εθνών πέρασε ένα ψήφισμα που κηρύσσει την Απόδραση παραβίαση του Διεθνούς Δικαίου. Με έντονη γλώσσα, το ψήφισμα καταδικάζει τη διάσπαση και την αναστάτωση που έχει προκαλέσει το Κίνημα Απόδρασης εντός της ανθρώπινης κοινωνίας και περιγράφει την Απόδραση ως έγκλημα κατά της ανθρωπότητας σύμφωνα με το Διεθνές Δίκαιο. Το ψήφισμα καλεί τα κράτη-μέλη να περάσουν το συντομότερο δυνατό νομοθετήματα που θα βάζουν τέλος στο Κίνημα Απόδρασης. Σε μια δήλωσή του, ο Κινέζος εκπρόσωπος επανέλαβε τη στάση της κινεζικής κυβέρνησης απέναντι στην Απόδραση και δήλωσε πως υποστηρίζει σθεναρά το Ψήφισμα 117 του ΟΗΕ. Επίσης, μετέφερε την υπόσχεση της κινεζικής κυβέρνησης να αναλάβει άμεσα δράση ώστε να ψηφιστούν ή να αλλάξουν οι ισχύοντες νόμοι και να υιοθετηθούν αποτελεσματικά μέτρα για να σταματήσει η εξάπλωση του Κινήματος και κατέληξε λέγοντας: «Σε αυτή την περίοδο της κρίσης, πρέπει να διατηρήσουμε την ενότητα και την αλληλεγγύη της διεθνούς κοινότητας και να στηρίξουμε την αρχή που αναγνωρίζει η διεθνής κοινότητα, δηλαδή ότι όλοι οι άνθρωποι έχουν ίσο δικαίωμα στην επιβίωση. Η Γη είναι το κοινό σπίτι των κατοίκων της και δεν πρέπει να την εγκαταλείπουμε».
«Μα γιατί... γιατί το κάνουν αυτό;» τραύλισε ο Ζανγκ Γιουαντσάο.
«Δεν είναι προφανές; Σκέψου το λιγάκι και θα καταλάβεις πως η απόδραση από τη Γη προς το σύμπαν δεν πρόκειται ποτέ να έχει αποτέλεσμα. Το κρίσιμο ερώτημα είναι ποιος θα φύγει και ποιος θα μείνει. Δεν πρόκειται για μια συνηθισμένη ανισότητα. Είναι ζήτημα επιβίωσης, και όποιος κι αν καταφέρει τελικά να φύγει—η ελίτ, οι πλούσιοι ή οι κοινοί άνθρωποι—από τη στιγμή που κάποιοι μείνουν πίσω, αυτό θα σημάνει την κατάρρευση του θεμελιώδους συστήματος αξιών της ανθρωπότητας και την ηθική καταβαράθρωση. Τα ανθρώπινα δικαιώματα και η ισότητα έχουν βαθιές ρίζες. Η ανισότητα στην επιβίωση είναι το χειρότερο είδος ανισότητας, και οι άνθρωποι ή οι χώρες που θα μείνουν πίσω δεν πρόκειται απλώς να καθίσουν και να περιμένουν τον θάνατο ενώ οι άλλοι θα το σκάνε. Θα υπάρχουν ολοένα και πιο ακραίες συγκρούσεις ανάμεσα στις δύο πλευρές, θα επικρατήσει παγκόσμιο χάος, και τότε δεν πρόκειται να φύγει κανείς! Το ψήφισμα του ΟΗΕ είναι σοφό. Πόσα ξόδεψες, Λάο Ζανγκ;»
Ο Ζανγκ Γιουαντσάο έψαξε σπασμωδικά για το τηλέφωνό του. Κάλεσε τον αριθμό του Σι Σιαομίνγκ, αλλά έδειχνε να βρίσκεται εκτός σύνδεσης. Τα πόδια του δεν τον κρατούσαν· κόλλησε την πλάτη του στον τοίχο και γλίστρησε προς τα κάτω μέχρι που κάθισε στο πάτωμα. Είχε ξοδέψει 400.000 γιουάν .
«Κάλεσε την αστυνομία. Αυτός ο πιτσιρικάς, ο Σι, δεν ξέρει κάτι. Ο Λάο Μιάο έψαξε και βρήκε την υπηρεσία όπου δουλεύει ο μπαμπάς του. Δεν θα ξεφύγει, το λαμόγιο!»
Ο Ζανγκ Γιουαντσάο παρέμεινε στη θέση του, κουνώντας σκεπτικά το κεφάλι. «Ασφαλώς και μπορούμε να τον βρούμε», είπε με έναν αναστεναγμό, «αλλά τα λεφτά θα έχουν χαθεί προ πολλού. Τι να πω τώρα στην οικογένειά μου;»
Ακούστηκαν κλάματα μωρού και μετά μια νοσοκόμα φώναξε «Το Νούμερο Δεκαεννιά. Είναι αγόρι!» Ο Ζανγκ Γιουαντσάο πετάχτηκε όρθιος και έτρεξε στην αίθουσα αναμονής, καθώς ξαφνικά όλα τα άλλα είχαν γίνει ασήμαντα.
Στη διάρκεια της μισής ώρας που περίμενε, δέκα χιλιάδες καινούρια μωρά είχαν γεννηθεί στον κόσμο, και τα συνδυασμένα κλάματά τους δημιουργούσαν μια τρομερή χορωδία. Είχαν αφήσει πίσω τους τη Χρυσή Εποχή, τα καλά χρόνια που είχαν ξεκινήσει στη δεκαετία του 1980 και είχαν τελειώσει με την Κρίση.
Μπροστά τους ετοιμάζονταν ν’ αρχίσουν τα δύσκολα χρόνια της ανθρωπότητας.
Το μόνο που ήξερε ο Λούο Τζι ήταν πως ήταν κλειδωμένος σε ένα μικροσκοπικό υπόγειο δωμάτιο. Το υπόγειο ήταν βαθύ και είχε αισθανθεί την κατάβαση του ανελκυστήρα (ενός από τους σπάνιους, πια, παλιούς ανελκυστήρες που είχαν χειροκίνητο μοχλό) την ώρα που ο μηχανισμός επιβεβαίωνε τις αισθήσεις του, μετρώντας αντίστροφα μέχρι το μείον δέκα. Δέκα ορόφους κάτω από το έδαφος! Για άλλη μια φορά παρατήρησε το μικρό του δωμάτιο. Το διπλό κρεβάτι, τα απλά έπιπλα και ένα πανάρχαιο ξύλινο γραφείο έδιναν στον χώρο την όψη ενός φυλακίου και όχι ενός κελιού φυλακής. Προφανώς κανένας δεν είχε μείνει σε εκείνο το μέρος για πολύ καιρό, και, μολονότι τα σεντόνια ήταν καινούρια, τα υπόλοιπα έπιπλα ήταν σκεπασμένα με σκόνη και ανάδιναν μια μυρωδιά μούχλας και πολυκαιρίας.
Η πόρτα άνοιξε και μπήκε ένας γεροδεμένος, μεσόκοπος άνδρας. Έγνεψε με κουρασμένο ύφος στον Λούο Τζι. «Δρ. Λούο, ήρθα για να σου κρατήσω συντροφιά, αλλά, αφού μόλις τώρα ήρθες κι εσύ, δεν φαντάζομαι ότι έχεις καβαλήσει ακόμη τους τοίχους».
«Μόλις ήρθες». Η φράση τέντωσε τα νεύρα του· η διατύπωση «σε έστειλαν εδώ κάτω» θα ήταν πιο ακριβής. Η καρδιά του Λούο Τζι σφίχτηκε. Όλα έδειχναν πως η υπόθεσή του είχε επαληθευτεί. Αν και οι άνδρες που τον είχαν μεταφέρει εκεί ήταν ευγενικοί, ήταν προφανές πως ήταν κρατούμενος.
«Είσαι αστυνομικός;»
Ο άνδρας έγνεψε. «Ήμουν παλιότερα. Με λένε Σι Τσιάνγκ». Κάθισε στην άκρη του κρεβατιού κι έβγαλε ένα πακέτο τσιγάρα. Ο Λούο Τζι σκέφτηκε ότι ο καπνός δεν θα είχε χώρο για να διαλυθεί μέσα στο σφραγισμένο δωμάτιο, αλλά δεν τόλμησε να πει λέξη.
Σαν να είχε διαβάσει το μυαλό του, ο Σι Τσιάνγκ κοίταξε γύρω του και είπε: «Θα πρέπει να υπάρχει μηχανισμός εξαερισμού». Μετά, τράβηξε ένα κορδόνι πλάι στην πόρτα και ένας ανεμιστήρας άρχισε να βουίζει. Ήταν πια σπάνιο να βλέπει κανείς διακόπτη που να ενεργοποιείται με το τράβηγμα ενός κορδονιού. Ο Λούο Τζι πρόσεξε επίσης ένα παρωχημένο κόκκινο τηλέφωνο με καντράν, αφημένο σε μια γωνιά και καλυμμένο με σκόνη. Ο Σι Τσιάνγκ του έδωσε ένα τσιγάρο, το οποίο εκείνος δέχθηκε μετά από έναν στιγμιαίο δισταγμό.
Όταν άναψαν τα τσιγάρα τους, ο Σι Τσιάνγκ είπε: «Είναι ακόμα νωρίς. Να κουβεντιάσουμε λίγο;»
«Ρώτα, λοιπόν», αποκρίθηκε ο Λούο Τζι, σκύβοντας το κεφάλι καθώς έβγαζε από το στόμα του ένα σύννεφο καπνού.
«Να ρωτήσω τι;» Ο Σι Τσιάνγκ κοίταξε τον Λούο Τζι με έκπληξη.
Ο Λούο Τζι πετάχτηκε από το κρεβάτι και έριξε το τσιγάρο στο πάτωμα. «Πώς είναι δυνατόν να με υποπτεύεστε; Θα πρέπει να γνωρίζετε ότι ήταν απλώς ένα αυτοκινητιστικό ατύχημα! Τα δύο αυτοκίνητα συγκρούστηκαν, και μετά εκείνη χτυπήθηκε από το άλλο που ερχόταν πίσω τους και που έκανε απότομο ελιγμό για να αποφύγει τη σύγκρουση. Είναι ηλίου φαεινότερο». Άπλωσε τα χέρια σαν να μην έβρισκε άλλα λόγια για να εκφραστεί.
Ο Σι Τσιάνγκ σήκωσε το κεφάλι και τον κοίταξε. Τα κουρασμένα μάτια του φωτίστηκαν ξαφνικά, λες και κάποια αόρατη μοχθηρία, ακονισμένη από την εμπειρία, ήταν κρυμμένη πίσω από το συνηθισμένο χαμόγελό του. «Εσύ το είπες αυτό, όχι εγώ. Οι ανώτεροί μου δεν θέλουν να πω κάτι περισσότερο και δεν ξέρω κάτι περισσότερο. Κι εγώ που ανησυχούσα πως δεν θα είχαμε θέματα για συζήτηση. Έλα, κάθισε κάτω».
Ο Λούο Τζι δεν κάθισε. Στάθηκε μπροστά στον Σι Τσιάνγκ και συνέχισε: «Την ήξερα μονάχα μια εβδομάδα. Γνωριστήκαμε σε ένα μπαρ κοντά στο πανεπιστήμιο, και τη στιγμή που έγινε το δυστύχημα δεν μπορούσα καν να θυμηθώ το όνομά της. Πες μου, τι θα μπορούσε να υπάρχει ανάμεσά μας για να οδηγήσει τις σκέψεις σου προς αυτή την κατεύθυνση;»
«Δεν μπορούσες καν να θυμηθείς το όνομά της. Δεν είναι περίεργο που δεν έδωσες καμιά σημασία όταν πέθανε. Είσαι ολόιδιος με μια άλλη μεγαλοφυΐα που έχω γνωρίσει». Χασκογέλασε. «Η υπέροχη ζωή του δόκτορα Λούο, που γνώριζε μια καινούρια γυναίκα σε κάθε γωνία. Και τι γυναίκες!»
«Είναι έγκλημα αυτό;»
«Ασφαλώς όχι. Απλώς ζηλεύω. Στη δουλειά μου έχω έναν κανόνα: ποτέ μην κρίνεις κάποιον για ζητήματα ηθικής. Οι τύποι με τους οποίους έχω να κάνω στη δουλειά μου είναι άλλο πράγμα. Αν πάω και τους γκρινιάξω, λέγοντας: “Κοίτα τι έκανες! Σκέψου τους γονείς σου και την κοινωνία...” σίγουρα θα χάνω τα λόγια μου».
«Προτιμώ να μιλήσω για εκείνη, αστυνόμε Σι. Πραγματικά πιστεύεις πως τη σκότωσα εγώ;»
«Βλέπεις τι κάνεις τώρα; Ανακινείς το θέμα από μόνος σου. Είναι σαν να ομολογείς ότι θα μπορούσες να την είχες σκοτώσει. Εμείς απλώς κάναμε μια χαλαρή κουβέντα. Ποιος ο λόγος να βιάζεσαι; Είναι ολοφάνερο πως είσαι καινούριος σε τέτοιου είδους ιστορίες».
Ο Λούο Τζι κοίταξε τον Σι Τσιάνγκ και για μια στιγμή το βουητό του ανεμιστήρα ήταν ο μόνος ήχος που ακουγόταν. Μετά χαχάνισε και σήκωσε από κάτω το τσιγάρο του. «Λούο, αγόρι μου», είπε ο Σι Τσιάνγκ. «Η μοίρα μάς έφερε μαζί. Ξέρεις κάτι; Έχω αναμειχθεί σε δεκαέξι υποθέσεις που κατέληξαν στη θανατική ποινή. Συνόδευσα προσωπικά εννιά απ’ αυτούς στην εκτέλεση».
Ο Λούο Τζι έδωσε ένα τσιγάρο στον Σι Τσιάνγκ. «Εγώ δεν πρόκειται να σ’ αφήσω να με συνοδεύσεις. Αν είχες, λοιπόν, την καλοσύνη, θέλω να επικοινωνήσω με τον δικηγόρο μου».
«Θαυμάσια, αγόρι μου», είπε ο Σι Τσιάνγκ, χτυπώντας φιλικά τον Λούο Τζι στον ώμο. «Η αποφασιστικότητα είναι ένα χαρακτηριστικό που θαυμάζω». Μετά, τον πλησίασε και, μέσα από ένα σύννεφο καπνού, είπε: «Μπορείς να συναντήσεις κάθε είδους καταστάσεις, μα αυτό που σου συνέβη είναι πραγματικά...» Άφησε τη φράση του στη μέση. «Αν θες να ξέρεις την αλήθεια, είμαι εδώ για να σε βοηθήσω. Ξέρεις το αστείο; Ένας καταδικασμένος εγκληματίας παραπονιόταν ότι θα βρέξει, και ο δήμιος του είπε: “Γιατί ανησυχείς; Εμείς είμαστε εκείνοι που θα βραχούμε γυρίζοντας!" Αυτή είναι η στάση που πρέπει να έχουμε εγώ κι εσύ για ό,τι ακολουθήσει. Ωραία, λοιπόν. Έχουμε λίγο χρόνο πριν ξεκινήσουμε. Μπορούμε να ρίξουμε έναν ύπνο».
«Να ξεκινήσουμε;» Και πάλι ο Λούο Τζι κοίταξε με έκπληξη τον Σι Τσιάνγκ.
Ακούστηκε ένα χτύπημα στην πόρτα κι ένας νεαρός με ξύπνιο βλέμμα μπήκε μέσα και άφησε μια βαλίτσα στο πάτωμα. «Αστυνόμε Σι», είπε, «το πρόγραμμα άλλαξε. Φεύγουμε».
Ο Ζανγκ Μπεϊχάι άνοιξε αργά την πόρτα του θαλάμου όπου νοσηλευόταν ο πατέρας του. Μισοξαπλωμένος, με ένα μαξιλάρι πίσω από την πλάτη, ο πατέρας του έδειχνε καλύτερα απ’ όσο είχε φανταστεί. Οι χρυσές ακτίνες του ήλιου που έδυε περνούσαν μέσα από το παράθυρο, δίνοντας στο πρόσωπό του λίγο χρώμα και κάνοντάς τον να μοιάζει λιγότερο με ετοιμοθάνατο. Ο Ζανγκ Μπεϊχάι κρέμασε το πηλήκιό του στην κρεμάστρα πλάι στην πόρτα και κάθισε δίπλα στο κρεβάτι. Δεν ρώτησε τον πατέρα του για την κατάστασή του, επειδή ο ηλικιωμένος στρατιώτης θα του έδινε ξεκάθαρη απάντηση και εκείνος δεν ήθελε να την ακούσει.
«Μπαμπά, μετατέθηκα στο Διαστημικό Σώμα».
Ο πατέρας του έγνεψε, αλλά δεν μίλησε. Ανάμεσα σε πατέρα και γιο, η σιωπή μετέφερε περισσότερες πληροφορίες απ’ ό,τι τα λόγια. Καθώς μεγάλωνε, ο πατέρας του χρησιμοποιούσε περισσότερο τη σιωπή και λιγότερο τα λόγια για να τον εκπαιδεύσει, και οι λέξεις ήταν απλά τα σημεία στίξης. Ο αμίλητος πατέρας του ήταν αυτός που τον είχε κάνει τον άνδρα που ήταν σήμερα.
«Ακριβώς όπως το φαντάστηκες, κατασκευάζουν έναν διαστημικό στόλο με βάση το πολεμικό ναυτικό. Πιστεύουν πως ο διαστημικός πόλεμος θα μοιάζει περισσότερο σε μορφή και θεωρία με τον πόλεμο στη θάλασσα».
Ο πατέρας του έγνεψε. «Πολύ ωραία».
«Τι πρέπει να κάνω, λοιπόν;» επιτέλους ρώτησα, μπαμπά. Πέρασα μια νύχτα άγρυπνος μέχρι να βρω το κουράγιο να ρωτήσω. Δίστασα μόλις σε είδα, επειδή ξέρω πως η ερώτηση αυτή είναι που θα σε απογοητεύσει περισσότερο. Θυμάμαι, όταν τελείωσα τη Σχολή και μπήκα στο πολεμικό ναυτικό ως ανθυποπλοίαρχος, που ήρθες και μου είπες: «Μπεϊχάι, έχεις μια μεγάλη πορεία μπροστά σου. Το λέω αυτό επειδή μπορώ ακόμα να σε καταλάβω εύκολα, και το γεγονός ότι σε καταλαβαίνω σημαίνει ότι το μυαλό σου είναι ακόμα υπερβολικά απλό και όχι αρκετά πολυπλεγμένο. Τη μέρα που δεν θα μπορώ πια να καταλάβω τι σκέφτεσαι, αλλά εσύ θα μπορείς να καταλάβεις εμένα, θα είναι η μέρα που θα έχεις επιτέλους ενηλικιωθεί». 
Κι έτσι μεγάλωσα όπως ακριβώς έλεγες, και δεν μπορούσες πια να καταλάβεις τόσο εύκολα τον γιο σου. Ξέρω ότι θα πρέπει να ένιωσες κάποια θλίψη γι’ αυτό το γεγονός. Όμως ο γιος σου έγινε πραγματικά το άτομο που έλπιζες, κάποιος όχι ιδιαίτερα αγαπητός, αλλά ικανός να επιβιώσει στον περίπλοκο και επικίνδυνο κόσμο του πολεμικού ναυτικού. Τώρα λοιπόν που σου κάνω αυτή την ερώτηση, σίγουρα να αισθάνεσαι ότι η εκπαίδευση που μου έδινες επί τρεις δεκαετίες απέτυχε την κρίσιμη στιγμή. Όμως, πες μου τι πρέπει να κάνω, μπαμπά. Ο γιος σου δεν είναι τόσο σπουδαίος όσο φαντάζεσαι. Πες μου, έστω μονάχα αυτή τη φορά.»
«Σκέψου λίγο ακόμα», είπε ο πατέρας του.
«Ωραία, μπαμπά. Μου έδωσες μια απάντηση. Αυτές οι τρεις λέξεις μου είπαν πολλά, περισσότερα απ' όσα θα μπορούσαν να ειπωθούν με τριάντα χιλιάδες. Πίστεψέ με, τις άκουσα με όλη μου την καρδιά, αλλά και πάλι έχω ανάγκη να γίνεις πιο σαφής, επειδή το θέμα είναι υπερβολικά σημαντικό.»
«Και αφού σκεφτώ;» ρώτησε ο Ζανγκ Μπεϊχάι σφίγγοντας το σεντόνι με τα δυο του χέρια. Οι παλάμες και το μέτωπό του είχαν ιδρώσει. 
«Μπαμπά, συγχώρα με. Αν σε απογοήτευσα για τελευταία φορά, άσε με να πάω πέρα και να γίνω πάλι παιδί.»
«Μπεϊχάι, το μόνο που μπορώ να σε συμβουλέψω είναι πρώτα να σκεφτείς σοβαρά και για πολύ χρόνο», απάντησε ο πατέρας του.
«Ευχαριστώ, μπαμπά. Μου το ξεκαθάρισες και καταλαβαίνω.» Ο Ζανγκ Μπεϊχάι άφησε το σεντόνι και έπιασε το κοκαλιάρικο χέρι του πατέρα του. «Μπαμπά, δεν πρόκειται να ξαναβγώ στη θάλασσα. Θα έρχομαι και θα σε βλέπω συνέχεια.»
Ο πατέρας του χαμογέλασε, αλλά κούνησε αρνητικά το κεφάλι. «Δεν είναι κάτι σοβαρό. Κοίτα να επικεντρωθείς στη δουλειά σου.»
Μίλησαν για αρκετή ώρα ακόμα, πρώτα για οικογενειακά θέματα και μετά για την ίδρυση του διαστημικού σώματος. Ο πατέρας του έδωσε πολλές δικές του ιδέες, συμβουλεύοντας τον Ζανγκ Μπεϊχάι για τη μελλοντική δουλειά του. Φαντάστηκαν το σχήμα και το μέγεθος των πολεμικών διαστημόπλοιων, συζήτησαν για τα όπλα που θα μπορούσαν να χρησιμοποιηθούν σε έναν διαστημικό πόλεμο, ακόμα και για το αν η θεωρία του Μαχάν σχετικά με τη ναυτική ισχύ είχε εφαρμογή και στις διαστημικές μάχες.
Όμως δεν υπήρχε κάποια ουσιαστική σημασία στη συνομιλία τους. Ήταν απλώς ένας πατέρας και ένας γιος που έκαναν μαζί έναν λεκτικό περίπατο. Η σημασία βρισκόταν στις τρεις φράσεις που είχαν ανταλλάξει οι καρδιές τους.
«Σκέψου λίγο ακόμα.» 
«Κι αφού σκεφτώ;» 
«Μπεϊχάι, το μόνο που μπορώ να σε συμβουλέψω είναι να σκεφτείς σοβαρά και για πολύ χρόνο.»
Ο Ζανγκ Μπεϊχάι αποχαιρέτισε τον πατέρα του. Την ώρα που έβγαινε από το δωμάτιο, γύρισε και τον κοίταξε. Ήταν πλέον βυθισμένος στις σκιές, αφού το φως του ήλιου που έδυε είχε χαθεί. Τα μάτια του διέσχισαν τις σκιές και πρόσεξαν ένα τελευταίο απομεινάρι φωτός στον απέναντι τοίχο. Αν και ήταν έτοιμο να σβήσει, αυτή ήταν η ομορφότερη στιγμή του ήλιου που έδυε. Αυτές οι τελευταίες ακτίνες φώτιζαν επίσης και τα κύματα που αναδεύονταν ακατάπαυστα μέσα στην αγριεμένη θάλασσα. Φωτεινές στήλες διέσχιζαν τα μαζεμένα σύννεφα στη δύση, δημιουργώντας πελώριες χρυσές ταινίες στην επιφάνεια του νερού, σαν πέταλα που είχαν πέσει από τον ουρανό. Πέρα από τα πέταλα, σκοτεινά σύννεφα δέσποζαν πάνω από έναν κόσμο μαύρο σαν τη νύχτα και η καταιγίδα πλανιόταν ανάμεσα σε ουρανό και γη σαν το παραπέτασμα των θεών. Μόνο περιστασιακές αστραπές φώτιζαν τους αφρούς των κυμάτων που έμοιαζαν με χιόνι. Μέσα σε μια χρυσή ταινία, ένα θωρηκτό προσπαθούσε να σηκώσει την πλώρη του από την τάφρο ενός κύματος και μετά το κύμα έσπασε με έναν βροντερό θόρυβο. Ο αφρός απορρόφησε αχόρταγα το φως σαν ένα γιγάντιο όρνεο που άπλωνε τα πελώρια γυαλιστερά φτερά του προς τον ουρανό.
Ο Ζανγκ Μπεϊχάι φόρεσε το πηλίκιό του, που έφερε το σήμα του Κινεζικού Διαστημικού Σώματος. Νομίζω πως εμείς οι δύο μοιάζουμε, μπαμπά, σκέφτηκε από μέσα του. Σε αυτό ήμουν τυχερός. Δεν πρόκειται να σου φέρω δόξα, μα θα σου χαρίσω ανάπαυση.
«Κύριε Λούο, σας παρακαλώ, φορέστε αυτό», είπε ο νεαρός που είχε γονατίσει για ν’ ανοίξει μια βαλίτσα, αμέσως μόλις είχε μπει στο δωμάτιο. Αν και ο άνδρας φαινόταν πολύ ευγενικός, ο Λούο Τζι ένιωθε μια περίεργη δυσφορία, λες και είχε καταπιεί μια μύγα. Όταν όμως είδε τα ρούχα που έβγαλε έξω ο άνδρας, κατάλαβε πως δεν θα τον έβαζαν να φορέσει τη στολή ενός κατάδικου.
Φαινόταν να είναι ένα συνηθισμένο καφέ σακάκι. Το 'πιασε και εξέτασε το χοντρό υλικό από το οποίο ήταν φτιαγμένο. Ο Σι Τσιάνγκ και ο νεαρός φόρεσαν παρόμοια σακάκια με διαφορετικά χρώματα. 
«Φόρεσέ το», του είπε ο Σι Τσιάνγκ. «Είναι άνετο και αναπνέει. Δεν είναι σαν τα παλιά ρούχα που φορούσαμε κάποτε και που κολλούσαν επάνω μας σαν δαίμονες».
«Είναι αλεξίσφαιρο», είπε ο νεαρός.
Μα ποιος θα ήθελε να με σκοτώσει; αναρωτήθηκε ο Λούο Τζι αλλάζοντας σακάκι.
Βγήκαν και οι τρεις από το δωμάτιο και ακολούθησαν τον διάδρομο μέχρι τον ανελκυστήρα. Η οροφή ήταν καλυμμένη από ορθογώνιους μεταλλικούς αγωγούς και προσπέρασαν αρκετές βαριές, σφραγισμένες πόρτες. Ο Λούο Τζι πρόσεξε πως σε έναν από τους διάστικτους τοίχους ήταν γραμμένο αχνά ένα ρητό. Διάβασε μόνο ένα κομμάτι του, αλλά το αναγνώρισε: «Σκάβε βαθιές σήραγγες, γέμιζε τεράστιες αποθήκες με σιτηρά, μην αναζητάς την ηγεμονία».
Από τα τέλη της δεκαετίας του 1960, οι κάτοικοι των μεγάλων πόλεων της Κίνας είχαν αρχίσει να σκάβουν τεράστια υπόγεια δίκτυα σηράγγων, δημιουργώντας καταφύγια για την περίπτωση πυρηνικού πολέμου. Το ρητό, στην αρχική του μορφή, είχε δοθεί ως συμβουλή στον ιδρυτή της Δυναστείας των Μινγκ, Τσου Γιουάν Τσανγκ, από έναν ταοϊστή ερημίτη το 1357, και έλεγε: «Χτίσε ψηλά τείχη, αποθήκευε σιτηρά παντού και μην διστάσεις να κηρύξεις τον εαυτό σου ηγέτη». Ο Μάο το παράφρασε, παρουσιάζοντάς το ως σύνθημα για την καινούρια χρονιά, στο άρθρο του στην εφημερίδα Καθημερινή του Λαού, τον Ιανουάριο του 1973. (Σ.τ.Μ.)
«Είναι κομμάτι της Πολιτικής Προστασίας;» ρώτησε.
«Όχι του συνηθισμένου είδους. Η άμυνα απέναντι στις ατομικές βόμβες έχει πλέον ξεπεραστεί. Την εποχή εκείνη, όμως, έπρεπε να είσαι πολύ σημαντικό πρόσωπο για να μπεις εδώ μέσα».
«Είμαστε... στους Δυτικούς Λόφους;» ρώτησε ο Λούο Τζι, αλλά ο Σι Τσιάνγκ και ο νεαρός άνδρας δεν απάντησαν. Ο Λούο Τζι είχε ακούσει αρκετές ιστορίες σχετικά με το μυστικό κέντρο διοίκησης.
Μπήκαν στον παλιομοδίτικο ανελκυστήρα που ξεκίνησε αμέσως. Η ανάβασή του συνοδευόταν από ένα απαίσιο τρίξιμο. Ο χειριστής ήταν ένας στρατιώτης της Λαϊκής Ένοπλης Αστυνομίας, οπλισμένος με υποπολυβόλο. Φαινόταν να είναι η πρώτη του φορά σε εκείνη τη δουλειά και αναγκάστηκε να ψαχουλέψει λίγο τα κουμπιά πριν ο ανελκυστήρας σταματήσει τελικά.
Βγαίνοντας από τον ανελκυστήρα, ο Λούο Τζι είδε ότι βρίσκονταν σε μια μεγάλη αίθουσα με χαμηλό ταβάνι, σαν ένα υπόγειο γκαράζ. Αρκετά διαφορετικά αυτοκίνητα ήταν παρκαρισμένα εκεί, κάποια με τις μηχανές αναμμένες, γεμίζοντας τον αέρα με αποπνικτικές εξατμίσεις. Λιγοστοί άνθρωποι στέκονταν δίπλα στα παρατεταγμένα αυτοκίνητα ή περπατούσαν ανάμεσά τους. Μόνο ένα φως σε μια μακρινή γωνιά ήταν αναμμένο. Το μέρος ήταν κακοφωτισμένο και οι άνθρωποι έμοιαζαν με σκούρες σκιές. Όταν κάποιοι πέρασαν μπροστά από το φως της λάμπας, ο Λούο Τζι κατάλαβε πως ήταν πάνοπλοι στρατιώτες. Ορισμένοι μιλούσαν σε ασύρματους, προσπαθώντας να ακουστούν μέσα στο θόρυβο των αναμμένων μηχανών. Οι φωνές τους ήταν αγχωμένες.
Ο Σι Τσιάνγκ οδήγησε τον Λούο Τζι ανάμεσα σε δυο σειρές αυτοκινήτων, ενώ ο νεαρός ακολουθούσε στο κατόπι τους. Το φως της λάμπας και τα κόκκινα πίσω φώτα που έλαμπαν μέσα από τα κενά στις σειρές των αυτοκινήτων έριχναν αεικίνητα χρώματα πάνω στο σώμα του Σι Τσιάνγκ, θυμίζοντας στον Λούο Τζι το μισοφωτισμένο μπαρ μέσα στο οποίο είχε γνωρίσει τη γυναίκα που είχε σκοτωθεί.
Ο Σι Τσιάνγκ οδήγησε τον Λούο Τζι σε ένα αυτοκίνητο, άνοιξε την πόρτα και του είπε να μπει μέσα. Το εσωτερικό ήταν ευρύχωρο, αλλά τα περιθώρια των αφύσικα μικροσκοπικών παραθύρων του αποκάλυπταν το πάχος που είχε το σασί του. Ήταν ένα ενισχυμένο όχημα, με σκούρα τζάμια στα μικρά του παράθυρα, πιθανώς ως μέτρο αντιμετώπισης κάποιας βομβιστικής επίθεσης. Η πόρτα του αυτοκινήτου ήταν μισάνοιχτη και ο Λούο Τζι μπορούσε να ακούσει τον Σι Τσιάνγκ και τον νεαρό να συζητούν απ' έξω.
«Αστυνόμε Σι, μόλις τώρα μας κάλεσαν για να μας πουν ότι έχουν ελέγξει όλη τη διαδρομή. Όλες οι θέσεις φύλαξης έχουν καταληφθεί».
«Η διαδρομή είναι υπερβολικά περίπλοκη. Μπορέσαμε να κάνουμε μονάχα μια-δυο γρήγορες δοκιμές που δεν αρκούν για να αισθανθώ άνετα. Και όσο για τις θέσεις φύλαξης, όπως είπα, θα πρέπει να σκέφτεστε σαν κι αυτούς. Αν ήσασταν με το μέρος τους, πού θα κρυβόσασταν; Συμβουλευτείτε ξανά τους ειδικούς της Λαϊκής Ένοπλης Αστυνομίας. Και ποιο ακριβώς είναι το σχέδιο για τη μεταφορά;»
«Δεν είπαν».
Ο Σι Τσιάνγκ ύψωσε τη φωνή του. «Ηλίθιοι. Δεν είναι δυνατόν ν' αφήνουν ένα τόσο σημαντικό ζήτημα στον αέρα».
«Αστυνόμε Σι, φαίνεται πως οι υψηλόβαθμοι θέλουν να ακολουθήσουμε τον κύριο Λούο σε όλη τη διαδρομή».
«Μπορώ να τον ακολουθώ σε όλη μου τη ζωή, αλλά, αφού θα πρέπει να γίνει μια μεταφορά, μόλις βρεθούμε εκεί, θα πρέπει ο καθένας να γνωρίζει επακριβώς τις ευθύνες του. Θα πρέπει, επίσης, να υπάρχει μια διαχωριστική γραμμή. Ό,τι συμβεί πριν από αυτήν θα είναι δική μας ευθύνη και ό,τι συμβεί μετά, δική τους».
«Δεν είπαν...» Ο νεαρός έδειχνε να νιώθει άβολα.
«Ζενγκ, ξέρω πως από τη στιγμή της προαγωγής του Τσανγκ Γουαΐσάι αισθάνεσαι άσχημα για τον εαυτό σου. Είναι σαν να μην υπάρχουμε πια για τους πρώην υφισταμένους του. Μα θα έπρεπε να έχουμε λίγη αξιοπρέπεια. Ποιοι νομίζουν πως είναι, γαμώτο; Αντιμετώπισαν ποτέ αληθινά πυρά ή έχουν ποτέ πυροβολήσει οι ίδιοι κανέναν; Στην τελευταία επιχείρηση, αυτή η ομάδα χρησιμοποίησε τόσα πολλά κόλπα υψηλής τεχνολογίας που έμοιαζε με τσίρκο. Προσπάθησαν να εκμεταλλευτούν ακόμα και το σύστημα έγκαιρης προειδοποίησης αεροπορικών επιδρομών. Τελικά, όμως, ποιους χρησιμοποίησαν για να εντοπίσουν το σημείο της συνάντησης; Εμάς. Έτσι πήραμε κι εμείς κάποια εύσημα. Ζενγκ, χρειάστηκε πολλή πειθώ για να σας φέρω όλους εδώ. Μα αναρωτιέμαι μήπως αυτό καταλήξει να σας βλάψει».
«Αστυνόμε Σι, μη λέτε τέτοια πράγματα».
«Ζούμε σε έναν ανήσυχο κόσμο. Το καταλαβαίνεις; Η ηθική δεν είναι αυτή που ήταν κάποτε. Ο καθένας ρίχνει την ευθύνη για τις αναποδιές του στις πλάτες άλλων, άρα θα πρέπει να φυλάγεσαι... Σου μιλάω έτσι επειδή ανησυχώ και δεν ξέρω πόσο ακόμα θ᾽ αντέξω. Φοβάμαι πως, σύντομα, όλα αυτά πρόκειται να τα φορτωθείς εσύ».
«Αστυνόμε Σι, θα πρέπει να ενδιαφερθείτε για την ασθένειά σας. Δεν έχουν σχεδιάσει οι ανώτεροι να σας θέσουν σε χειμερία νάρκη;»
«Έχω πρώτα να φροντίσω για πολλά άλλα πράγματα: οικογένεια, δουλειά. Και λες να μην ανησυχώ για όλους εσάς εδώ πέρα;»
«Να μην ανησυχείτε για μας. Στη δική σας κατάσταση, δεν είναι δυνατόν να το αναβάλλετε. Σήμερα το πρωί, τα ούλα σας αιμορραγούσαν ξανά».
«Δεν είναι τίποτα. Ήμουν τυχερός. Πρέπει να το ξέρεις. Τρία από τα όπλα με τα οποία με πυροβόλησαν είχαν άσφαιρα πυρά».
Τα αυτοκίνητα στην άλλη άκρη της μεγάλης αίθουσας είχαν αρχίσει να φεύγουν. Ο Σι Τσιάνγκ μπήκε μέσα και έκλεισε την πόρτα. Όταν το διπλανό τους αυτοκίνητο άρχισε να κινείται, το δικό τους ακολούθησε. Ο Σι Τσιάνγκ έκλεισε τα παραπετάσματα και από τις δύο πλευρές και το αδιαφανές διαχωριστικό ανάμεσα στα πίσω και τα μπροστινά καθίσματα έκρυψε εντελώς τη θέα του έξω κόσμου στον Λούο Τζι. Καθώς ταξίδευαν, ο ασύρματος του Σι Τσιάνγκ φλυαρούσε ασταμάτητα, αλλά ο Λούο Τζι δεν μπορούσε να ξεχωρίσει τα σχόλια στα οποία ο Σι Τσιάνγκ απαντούσε με κοφτές φράσεις.
Όταν είχαν πλέον διανύσει κάποια απόσταση, ο Λούο Τζι είπε στον Σι Τσιάνγκ: «Τα πράγματα είναι πιο περίπλοκα απ' ό,τι είπες».
«Σωστά. Τα πάντα είναι πια περίπλοκα», είπε ο Σι Τσιάνγκ μηχανικά, έχοντας στραμμένη την προσοχή του στον ασύρματο.
Δεν μίλησαν άλλο για το υπόλοιπο του ταξιδιού. Η διαδρομή ήταν ομαλή και απρόσκοπτη. Μετά από μια ώρα, σταμάτησαν. Ο Σι Τσιάνγκ βγήκε από το αυτοκίνητο, έκανε νόημα στον Λούο Τζι να περιμένει μέσα και μετά έκλεισε την πόρτα. Ο Λούο Τζι άκουσε ένα μουγκρητό που φαινόταν να έρχεται από τον ουρανό πάνω από το όχημα. Μετά από μερικά λεπτά, ο Σι Τσιάνγκ άνοιξε και πάλι την πόρτα και είπε στον Λούο Τζι να βγει έξω. Στο σημείο αυτό, ο νεαρός κατάλαβε ότι βρίσκονταν σε ένα αεροδρόμιο. Το μουγκρητό έγινε εκκωφαντικό. Σήκωσε το κεφάλι και είδε δύο ελικόπτερα να αιωρούνται από πάνω τους, στραμμένα προς αντίθετες κατευθύνσεις, λες και προσπαθούσαν να ελέγξουν την ανοιχτή θάλασσα. Μπροστά του υπήρχε ένα μεγάλο αεροσκάφος που έμοιαζε πολιτικό, με τη μόνη διαφορά ότι δεν διέκρινε πουθενά κάποιο σήμα της εταιρείας. Μπροστά στην πόρτα του αυτοκινήτου υπήρχε μια σκάλα αεροσκάφους που ο Σι Τσιάνγκ και ο Λούο Τζι έσπρωξαν μέχρι το αεροπλάνο. Όταν, αφού μπήκαν, ο Λούο Τζι έριξε μια ματιά έξω, το πρώτο πράγμα που τράβηξε την προσοχή του ήταν τα μαχητικά αεριωθούμενα που ήταν παρατεταγμένα σε μια μακρινή λωρίδα στάθμευσης, πράγμα που του αποκάλυπτε ότι δεν επρόκειτο για πολιτικό αεροδρόμιο. Ο ήλιος έδυε ρίχνοντας μια μακριά σκιά που έμοιαζε με τεράστιο θαυμαστικό στον διάδρομο μπροστά στο αεροσκάφος.

Ο Λούο Τζι και ο Σι Τσιάνγκ μπήκαν στην καμπίνα. Τρεις άνδρες ντυμένοι με μαύρα κοστούμια τούς καλωσόρισαν και τους οδήγησαν πέρα από την μπροστινή καμπίνα, που ήταν εντελώς άδεια αλλά έμοιαζε με χώρο πολιτικού αεροπλάνου και διέθετε τέσσερις σειρές καθισμάτων. Στη μεσαία καμπίνα, ο Λούο Τζι είδε ένα αρκετά ευρύχωρο γραφείο και πλάι του μια άλλη σουίτα, που από τη μισάνοιχτη πόρτα της μπορούσε να διακρίνει ένα υπνοδωμάτιο. Τα έπιπλα δεν ήταν πολυτελή, αλλά ήταν λειτουργικά και τακτοποιημένα. Αν δεν υπήρχαν οι πράσινες ζώνες ασφαλείας στον καναπέ και στα καθίσματα, δεν θα καταλάβαινες ότι βρισκόσουν μέσα σε αεροπλάνο. Ο Λούο Τζι ήξερε πως στη χώρα του υπήρχαν ελάχιστα παρόμοια αεροσκάφη.
Δύο από τους τρεις άνδρες που τους είχαν οδηγήσει μέχρι εκεί χάθηκαν σε μια πίσω καμπίνα, αφήνοντας μόνο τον νεότερο, ο οποίος είπε: «Μπορείτε να καθίσετε οπουδήποτε θέλετε, αλλά θα πρέπει να έχετε τις ζώνες σας συνεχώς δεμένες, όχι μόνο κατά την απογείωση και την προσγείωση αλλά και στη διάρκεια ολόκληρης της πτήσης. Αν κοιμηθείτε, πρέπει να δεθείτε και με τη ζώνη του ύπνου. Τίποτα που δεν είναι προσκολλημένο στο εσωτερικό του αεροπλάνου δεν μπορεί να μένει ελεύθερο στον χώρο. Παραμείνετε συνεχώς στο κάθισμα ή στην κουκέτα σας και, αν θέλετε να μετακινηθείτε, σας παρακαλώ να ενημερώσετε πρώτα τον κυβερνήτη. Εδώ υπάρχει ένα κουμπί ενδοεπικοινωνίας. Υπάρχει ένα σε κάθε κάθισμα και σε κάθε κουκέτα. Κρατήστε το πατημένο για να μιλήσετε. Αν χρειαστείτε οτιδήποτε, μη διστάσετε να μας καλέσετε οποιαδήποτε στιγμή».
Ο Λούο Τζι κοίταξε μπερδεμένος τον Σι Τσιάνγκ, που είπε: «Το αεροσκάφος μπορεί να κάνει και κάποιους ιδιαίτερους ελιγμούς».
Ο άνδρας έγνεψε. «Σωστά. Σας παρακαλώ, ενημερώστε με για οποιοδήποτε πρόβλημα. Ονομάζομαι Σιάο Ζανγκ. Θα σας φέρω φαγητό μετά την απογείωση».
Όταν ο Σιάο Ζανγκ έφυγε, ο Λούο Τζι και ο Σι Τσιάνγκ κάθισαν στον καναπέ και έδεσαν τις ζώνες τους. Ο Λούο Τζι κοίταξε γύρω του. Πέρα από τα στρογγυλά φινιστρίνια και τα ελαφρώς καμπυλωτά τοιχώματα, το δωμάτιο έμοιαζε τόσο κοινότοπο και γνώριμο ώστε ένιωθε κάπως άβολα, σαν να έπρεπε να φοράει ζώνη ασφαλείας μέσα σε ένα συνηθισμένο γραφείο.
Όμως, σύντομα, ο θόρυβος και η δόνηση της μηχανής τού υπενθύμισαν ότι βρισκόταν μέσα σε ένα αεροσκάφος που έτρεχε στον διάδρομο απογείωσης και, μερικά λεπτά αργότερα, ο ήχος της μηχανής άλλαξε και οι δύο τους βρέθηκαν με την πλάτη κολλημένη στον καναπέ. Μετά, οι δονήσεις του εδάφους σταμάτησαν και το πάτωμα του γραφείου πήρε κλίση. Καθώς το αεροπλάνο έπαιρνε ύψος, ο ήλιος, που είχε ήδη χαθεί πίσω από τον ορίζοντα, επέστρεψε και διαπέρασε με τις ακτίνες του το παράθυρο. Ήταν ο ίδιος ήλιος που, δέκα λεπτά πριν, είχε στείλει τις τελευταίες ακτίνες της μέρας μέσα στο θάλαμο του νοσοκομείου όπου νοσηλευόταν ο πατέρας του Ζανγκ Μπεϊχάι.
Μέχρι που το αεροπλάνο με τον Λούο Τζι να φτάσει στην ακτή, δέκα χιλιάδες μέτρα πιο κάτω, ο Γου Γιούε και ο Ζανγκ Μπεϊχάι κοίταζαν για άλλη μια φορά το ημιτελές Τανγκ. Ο Λούο Τζι δεν θα έφτανε ποτέ πιο κοντά στους δύο στρατιωτικούς.
Όπως και στην προηγούμενη επίσκεψή τους, το πελώριο σκαρί του Τανγκ ήταν τυλιγμένο στο θαμπό φως του σούρουπου. Οι σπίθες που ξεπηδούσαν από τις οξυγονοκολλήσεις δεν φαίνονταν πια τόσο πολλές και οι ηλεκτρικές λάμπες που φώτιζαν το σκάφος είχαν χαμηλώσει κατά πολύ το φως τους. Επίσης, σε αυτή τους την επίσκεψη, ο Γου Γιούε και ο Ζανγκ Μπεϊχάι δεν ανήκαν πια στο σώμα του πολεμικού ναυτικού.
«Άκουσα πως η Υπηρεσία Γενικών Εξοπλισμών αποφάσισε να τερματίσει το πρόγραμμα Τανγκ», είπε ο Ζανγκ Μπεϊχάι.
«Και τι σχέση έχει αυτό μαζί μας;» ρώτησε ψυχρά ο Γου Γιούε, στρέφοντας το βλέμμα από το Τανγκ προς τα τελευταία ίχνη φωτός στη δύση. «Από τότε που μπήκες στο διαστημικό σώμα έχεις πολύ κακή διάθεση».
«Θα 'πρεπε να ξέρεις το λόγο. Μπορείς πάντα να διαβάζεις τις σκέψεις μου, μερικές φορές πιο καθαρά κι από εμένα τον ίδιο, έτσι ώστε να μου υπενθυμίζεις τι είναι αυτό που πραγματικά σκέφτομαι».
Ο Ζανγκ Μπεϊχάι στράφηκε προς το μέρος του. «Νιώθεις κατάθλιψη επειδή συμμετέχεις σε κάτι που αναπόφευκτα θα είναι ένας χαμένος πόλεμος. Ζηλεύεις την τελευταία εκείνη γενιά που θα είναι αρκετά νέα για να πολεμήσει στην τελική μάχη με τη διαστημική δύναμη και να θαφτεί μέσα στο σύμπαν μαζί με τον στόλο της. Δυσκολεύεσαι να αποδεχθείς ότι πρέπει να αφιερώσεις μια ολόκληρη ζωή προσπαθειών σε ένα μάταιο εγχείρημα».
«Έχεις κάποια συμβουλή να μου δώσεις;»
«Όχι. Ο τεχνοφετιχισμός και η τεχνολογική υπεροψία είναι βαθιά ριζωμένα μέσα στο νου σου και έχω καταλάβει εδώ και καιρό ότι δεν μπορώ να σε αλλάξω. Μπορώ μόνο να προσπαθώ να ελαχιστοποιήσω τη ζημιά που προκαλεί μια τέτοιου είδους νοοτροπία. Εξάλλου, δεν θεωρώ ότι αυτός ο πόλεμος είναι χαμένος από χέρι για την ανθρωπότητα».
Ο Γου Γιούε έδιωξε την ψυχρή μάσκα από το πρόσωπό του και κοίταξε τον Ζανγκ Μπεϊχάι κατάματα. «Μπεϊχάι, κάποτε ήσουν πρακτικός άνθρωπος. Διαφώνησες με την κατασκευή του Τανγκ και σε πολλές περιπτώσεις είναι καταγεγραμμένοι οι ενδοιασμοί σου σχετικά με τη δημιουργία μιας ναυτικής δύναμης ανοιχτής θαλάσσης, με το επιχείρημα ότι κάτι τέτοιο ήταν ασύμβατο με την εθνική μας ισχύ. Πίστευες ότι οι ναυτικές μας δυνάμεις έπρεπε να παραμένουν στις παράκτιες περιοχές, με την υποστήριξη και την προστασία χερσαίων δυνάμεων πυρός. Ήταν μια ιδέα που οι νεαρότεροι θερμοκέφαλοι λοιδόρησαν, θεωρώντας τη στρατηγική του καβουκιού της χελώνας. Όμως εσύ επέμεινες... Από πού, λοιπόν, αντλείς τώρα τη σιγουριά για μια νίκη στο διάστημα; Πιστεύεις πραγματικά ότι οι ξύλινες βάρκες μπορούν να βυθίσουν ένα αεροπλανοφόρο;»
«Μετά την ανεξαρτησία, το πρόσφατα δημιουργημένο πολεμικό ναυτικό μας χρησιμοποίησε ξύλινα σκάφη για να βυθίσει αντιτορπιλικά των εθνικιστών. Ακόμα παλαιότερα, υπήρξαν φορές που ο στρατός μας χρησιμοποίησε το ιππικό για να καταστρέψει τεθωρακισμένα».
«Και πιστεύεις σοβαρά ότι αυτά τα θαύματα μπορούν να θεωρηθούν τμήμα της βασικής στρατιωτικής θεωρίας;»
«Σε αυτό το πεδίο της μάχης, ο γήινος πολιτισμός δεν χρειάζεται απαραίτητα να ακολουθήσει την κοινότοπη στρατιωτική θεωρία». Ο Ζανγκ Μπεϊχάι σήκωσε ψηλά ένα δάχτυλο. «Μια εξαίρεση αρκεί».
Ο Γου Γιούε χαμογέλασε ειρωνικά. «Θα ήθελα ν’ ακούσω πώς φαντάζεσαι ότι θα πετύχεις αυτή την εξαίρεση».
«Ασφαλώς δεν ξέρω τίποτα για τον πόλεμο στο διάστημα, αλλά, αν θέλεις να κάνεις τη σύγκριση με την ξύλινη βάρκα εναντίον του αεροπλανοφόρου, νομίζω πως είναι απλώς ζήτημα θάρρους και πεποίθησης για τη νίκη. Μια ξύλινη βάρκα θα μπορούσε να μεταφέρει μια μικρή ομάδα δυτών που θα περιμένουν το αεροπλανοφόρο σε κάποιο σημείο της διαδρομής του. Όταν ο εχθρός πλησιάσει, αυτοί θα βουτήξουν και η βάρκα θα απομακρυνθεί. Μετά, όταν το αεροπλανοφόρο έρθει κοντά, θα κολλήσουν μια βόμβα στον πάτο της καρίνας του και θα το βυθίσουν... Μπορεί να είναι εξαιρετικά δύσκολο, αλλά δεν είναι ακατόρθωτο».
Ο Γου Γιούε έγνεψε. «Καλή σκέψη. Κάποιοι το έχουν δοκιμάσει και στο παρελθόν. Κατά τον Δεύτερο Παγκόσμιο Πόλεμο, οι Βρετανοί το έκαναν στην προσπάθειά τους να βυθίσουν το Τίγρις, μόνο που εκείνοι χρησιμοποίησαν ένα μίνι υποβρύχιο. Στη δεκαετία του 1980, στη διάρκεια του πολέμου στις Μαλβίνες, μια χούφτα Αργεντινοί στρατιώτες των ειδικών δυνάμεων μετέφεραν παλιές μαγνητικές νάρκες στην Ισπανία και προσπάθησαν να ανατινάξουν ένα βρετανικό πολεμικό σκάφος αραγμένο στο λιμάνι του Γιβραλτάρ. Ξέρεις τι τους συνέβη».
«Μα αυτό που έχουμε εμείς δεν είναι μια μικρή ξύλινη βάρκα. Μια πυρηνική βόμβα του ενός ή των δύο χιλιάδων τόνων μπορεί να γίνει αρκετά μικρή ώστε ένας ή δύο δύτες να τη μεταφέρουν κάτω από το νερό. Αν προσκολληθεί στην καρίνα ενός αεροπλανοφόρου, όχι μόνο θα το βυθίσει, αλλά θα το κάνει κομματάκια».
«Μερικές φορές η φαντασία σου οργιάζει», είπε ο Γου Γιούε με ένα χαμόγελο.
«Έχω τη βεβαιότητα της νίκης μας», είπε ο Ζανγκ Μπεϊχάι, κοιτάζοντας το Τανγκ. Οι μακρινές σπίθες από τις οξυγονοκολλήσεις καθρεφτίζονταν μέσα στις κόρες των ματιών του σαν μικροσκοπικές φλόγες.
Ο Γου Γιούε κοίταξε κι αυτός το Τανγκ κι ένιωσε να τον συνεπαίρνει ένα νέο όραμα. Το πλοίο δεν ήταν πια ένα ερειπωμένο αρχαίο κάστρο, αλλά ένας προϊστορικός γκρεμός με μια πλειάδα από βαθιές σπηλιές στην επιφάνειά του, ενώ οι διάσπαρτες σπίθες ήταν το τρεμάμενο φως από φωτιές στο εσωτερικό τους.
Μετά την απογείωση και σε όλη τη διάρκεια του φαγητού, ο Λούο Τζι απέφυγε να ρωτήσει τον Σι Τσιάνγκ οτιδήποτε σχετικά με τον προορισμό τους, με τη σκέψη πως, αν ο Σι Τσιάνγκ είχε σκοπό να του πει οτιδήποτε, θα το είχε ήδη κάνει. Κάποια στιγμή, έλυσε τη ζώνη του και σηκώθηκε για να κοιτάξει έξω από το φινιστρίνι της καμπίνας, μολαταύτα ήξερε πως δεν θα μπορούσε να δει τίποτα μέσα στο σκοτάδι. Ο Σι Τσιάνγκ τον ακολούθησε και κατέβασε το σκίαστρο του παραθύρου, λέγοντάς του πως δεν υπήρχε τίποτα που θα μπορούσε να δει εκεί έξω. «Τι θα 'λεγες αν κουβεντιάζαμε λίγο ακόμα και μετά πηγαίναμε για ύπνο;» ρώτησε ο Σι Τσιάνγκ βγάζοντας ένα τσιγάρο. Αμέσως μετά, θυμήθηκε ότι βρίσκονταν μέσα σε αεροπλάνο και το ξανάβαλε γρήγορα στο πακέτο του.
«Να κοιμηθούμε; Ώστε τόσο μεγάλη θα είναι η πτήση;»
«Ποιος νοιάζεται; Είναι αεροπλάνο με κρεβάτια, οπότε λέω να τα εκμεταλλευτούμε».
«Είσαι υπεύθυνος μόνο για να με οδηγήσεις στον προορισμό μου, σωστά;»
«Γιατί παραπονιέσαι; Έχουμε και το ταξίδι της επιστροφής!» Ο Σι Τσιάνγκ χαμογέλασε πλατιά, λες και ένιωθε μια απέραντη ικανοποίηση για τον εαυτό του. Το καυστικό χιούμορ φαινόταν να του δίνει μεγάλη χαρά. Ύστερα όμως σοβάρεψε: «Δεν ξέρω πολύ περισσότερα από σένα για το ταξίδι σου. Εξάλλου, δεν έχει έρθει ακόμη η ώρα για να σου πω οτιδήποτε. Ηρέμησε. Θα υπάρχει κάποιος στο σημείο παράδοσης για να σου εξηγήσει τα πράγματα».
«Κάνω υποθέσεις εδώ και ώρες, αλλά έχω καταλήξει ότι υπάρχει μόνο μία πιθανή εξήγηση».
«Άς την ακούσω, λοιπόν, για να δούμε αν είναι η ίδια που σκέφτομαι κι εγώ».
«Η γυναίκα που πέθανε δεν ήταν ένα συνηθισμένο άτομο, και αυτό σημαίνει ότι θα έπρεπε να είχε κάποιες ιδιαίτερες κοινωνικές ή οικογενειακές διασυνδέσεις». Ο Λούο Τζι δεν ήξερε τίποτα για την οικογένειά της, έχοντας την ίδια άγνοια που είχαν και οι υπόλοιποι εραστές της. Δεν τον ενδιέφερε και είχε ξεχάσει οτιδήποτε είχε ακούσει.
«Ποια; Α, αυτή, η ερωμένη σου; Βγάλ' την από το μυαλό σου, αφού έτσι κι αλλιώς δεν νοιάζεσαι. Ή, πάλι, αν θέλεις, γιατί δεν συγκρίνεις το όνομα και το πρόσωπό της με αυτά κάποιων διασήμων;»
Το μυαλό του Λούο Τζι έκανε κάποιες συγκρίσεις, αλλά δεν βρήκε τίποτα που να ταιριάζει.
«Λούο, άνθρωπέ μου, μπορείς να μπλοφάρεις;» ρώτησε ο Σι Τσιάνγκ. Ο Λούο είχε προσέξει μια συνήθεια στον τρόπο με τον οποίο του απευθυνόταν ο αστυνομικός. Όταν αστειευόταν τον έλεγε «αγόρι μου», αλλά όταν ήταν λίγο πιο σοβαρός έλεγε «άνθρωπέ μου». «Θα πρέπει να μπλοφάρω με κάποιον;»
«Ασφαλώς και θα πρέπει... Μήπως θέλεις να σε μάθω πώς να το κάνεις; Δεν είμαι, βέβαια, κι εγώ κανένας δάσκαλος της μπλόφας. Η δουλειά μου έχει να κάνει περισσότερο με την αποκάλυψη της απάτης. Θα σου πω όμως μερικά κόλπα από το δωμάτιο των ανακρίσεων. Ίσως τα βρεις χρήσιμα αργότερα, όταν καταλάβεις τι συμβαίνει. Ασφαλώς, είναι τα πιο βασικά και συνηθισμένα, αφού είναι δύσκολο να σου εξηγήσω οτιδήποτε πιο περίπλοκο. Θα ξεκινήσουμε με το πιο ανώδυνο, που τυχαίνει να είναι και το απλούστερο: τον Κατάλογο. Αυτό σημαίνει ότι πρέπει να φτιάξεις έναν ολόκληρο κατάλογο από ερωτήσεις που σχετίζονται με την υπόθεση και μετά να τις κάνεις μία-μία στον ανακρινόμενο, καταγράφοντας τις απαντήσεις του. Ύστερα, ξαναρχίζεις πάλι απ’ την αρχή, καταγράφοντας κι αυτή τη φορά τις απαντήσεις. Οι ερωτήσεις μπορούν να τεθούν όσες φορές χρειάζεται, ώστε μετά να συγκρίνεις τις απαντήσεις και να ανακαλύψεις αν ο ανακρινόμενος λέει ψέματα σε κάποιο σημείο, αφού σε αυτό οι απαντήσεις του θα είναι κάθε φορά διαφορετικές. Η τεχνική είναι απλή, αλλά μην την περιφρονείς. Κανένας μη εκπαιδευμένος σε τεχνικές αντίστασης στην ανάκριση δεν μπορεί να τις ξεγελάσει. Ο πιο αποτελεσματικός τρόπος για να αντιμετωπίσεις τον Κατάλογο είναι να μη μιλάς καθόλου».
Καθώς μιλούσε, ο Σι Τσιάνγκ πασπάτευε ασυνείδητα το τσιγάρο του, αλλά μετά το ξανάβαλε στο πακέτο του χωρίς να το ανάψει.
«Ρώτα τους. Είναι ιδιωτική πτήση, άρα θα πρέπει να επιτρέπουν το κάπνισμα», είπε ο Λούο Τζι.
Ο Σι Τσιάνγκ είχε ενθουσιαστεί καθώς μιλούσε και φάνηκε να ενοχλείται κάπως από τη διακοπή του Λούο Τζι. Ο Λούο Τζι σκέφτηκε πως ο αστυνομικός ίσως μιλούσε σοβαρά ή, ίσως, πάλι, να είχε μια περίεργη αίσθηση του χιούμορ. Ο Σι Τσιάνγκ πάτησε το κόκκινο κουμπί της ενδοεπικοινωνίας στο πλάι του καναπέ και ο Σιάο Ζανγκ του είπε πως μπορούσε να κάνει ό,τι ήθελε. Έτσι, άναψαν και οι δύο τους τσιγάρο.
«Η επόμενη τεχνική δεν είναι τόσο ανώδυνη. Φτάσε το τασάκι... είναι κολλημένο στη θέση του, πρέπει να το τραβήξεις. Έτσι».
«Η τεχνική αυτή ονομάζεται "Μαύρο και Άσπρο". Απαιτεί τη συνεργασία πολλών ανθρώπων και είναι λίγο πιο περίπλοκη. Πρώτα εμφανίζονται οι κακοί μπάτσοι, τουλάχιστον δύο στις περισσότερες περιπτώσεις, και σου φέρονται πολύ άσχημα. Κάποιοι σου επιτίθενται λεκτικά, άλλοι σωματικά, αλλά όλοι δείχνουν κακία. Όλο αυτό κρύβει μια στρατηγική: όχι μόνο να σε φοβίσει αλλά, το πιο σημαντικό, να σε κάνει να νιώσεις μόνος, λες και ολόκληρος ο κόσμος θέλει να σε καταβροχθίσει. Μετά εμφανίζεται ο καλός μπάτσος. Είναι μονάχα ένας, έχει ευγενικό πρόσωπο, σταματάει τους κακούς μπάτσους και τους λέει πως είσαι άνθρωπος, έχεις δικαιώματα και δεν πρέπει να σου φέρονται έτσι. Οι κακοί μπάτσοι του λένε να φύγει επειδή τους χαλάει τη δουλειά. Ο καλός μπάτσος επιμένει και λέει: “Δεν γίνεται να συνεχίσετε αυτό το πράγμα!" Οι κακοί μπάτσοι λένε: “Πάντα το ήξερα πως δεν έχεις τα κότσια γι’ αυτή τη δουλειά. Αν δεν αντέχεις, δίνε του". Ο καλός μπάτσος σε προστατεύει με το σώμα του και λέει: “Θα προστατέψω τα δικαιώματά του, τη δικαιοσύνη και τον νόμο!" Οι κακοί μπάτσοι λένε: “Αύριο θα έχεις πάρει μετάθεση: περίμενε και θα δεις!" Μετά φεύγουν με φασαρία. Μένουν λοιπόν οι δυο σας, και ο καλός μπάτσος σκουπίζει το αίμα και τον ιδρώτα σου και σου λέει να μη φοβάσαι, και πως έχεις το δικαίωμα να παραμείνεις σιωπηλός. Στη συνέχεια, όπως μπορείς να φανταστείς, γίνεται ο μοναδικός φίλος σου στον κόσμο, άρα όταν αρχίσει να σε ψαρεύει, εσύ παύεις να κρατάς το στόμα σου κλειστό... Αυτή η τεχνική είναι πιο αποτελεσματική σε διανοούμενους, αλλά διαφέρει από τον Κατάλογο, επειδή χάνει κάθε αποτελεσματικότητα όταν ο ανακρινόμενος γνωρίζει το κόλπο εκ των προτέρων».
Μιλούσε ζωηρά και φαινόταν έτοιμος να λύσει τη ζώνη του και να σηκωθεί όρθιος. Ο Λούο Τζι πλημμύρισε τρόμο και αγωνία, νιώθοντας σαν να είχε πέσει μέσα σε ένα λάκκο με πάγο. Βλέποντας τη δυσφορία του, ο Σι Τσιάνγκ σταμάτησε. «Ας σταματήσουμε να μιλάμε για ανακρίσεις, αν και μπορεί να σου φανεί χρήσιμο. Δεν μπορείς να τα χωνέψεις όλα αμέσως. Εξάλλου, σκόπευα να σου πω με ποιο τρόπο να εξαπατάς ανθρώπους, γι’ αυτό να θυμάσαι μόνο ένα πράγμα: η αληθινή πονηριά σημαίνει πως δεν αφήνεις τον άλλον να καταλάβει την πονηριά σου. Δεν είναι όπως στις ταινίες. Οι πραγματικά οξυδερκείς δεν ποζάρουν μέσα στις σκιές από το πρωί ως το βράδυ. Δεν επιδεικνύουν την εξυπνάδα τους. Δείχνουν ξέγνοιαστοι και αθώοι. Κάποιοι παριστάνουν τους κακόγουστους ή τους υπερευαίσθητους, κάποιοι άλλοι τους αδιάφορους και τους ελαφρόμυαλους. Αυτό που έχει σημασία είναι να μην δώσεις στους άλλους να καταλάβουν ότι είσαι κάποιος... Άφησέ τους να σε περιφρονούν ή να σε απορρίπτουν, οπότε δεν θα σε βλέπουν ως εμπόδιο. Για αυτούς θα είσαι μόνο μια σκούπα στη γωνία. Το αποκορύφωμα της τέχνης είναι να τους κάνεις να μην σε προσέχουν καν, σαν να μην υπάρχεις, μέχρι την τελευταία στιγμή πριν πεθάνουν στα χέρια σου».
«Θα έχω ποτέ την ανάγκη ή την ευκαιρία να μεταμορφωθώ σε τέτοιο άτομο;» τον ρώτησε ο Λούο Τζι.
«Όπως σου ανέφερα, δεν ξέρω περισσότερα από σένα γι’ αυτή την υπόθεση. Έχω όμως το προαίσθημα ότι θα χρειαστεί να γίνεις ένα τέτοιο άτομο. Λούο, άνθρωπέ μου, πρέπει να το κάνεις!» Ο Σι Τσιάνγκ ενθουσιάστηκε ξανά και τον χτύπησε στον ώμο με αρκετή δύναμη ώστε να τον κάνει να μορφάσει. 
Μετά κάθισαν αμίλητοι, κοιτάζοντας τα σύννεφα του καπνού να ανεβαίνουν προς την οροφή και να χάνονται μέσα από μια ρωγμή που υπήρχε εκεί. 
«Δε γαμιέται», είπε ο Σι Τσιάνγκ, σβήνοντας το τσιγάρο του μέσα στο τασάκι. «Πάμε να την πέσουμε για ύπνο». Κούνησε το κεφάλι και χαμογέλασε. «Φλυαρούσα τόση ώρα σαν ηλίθιος. Όταν το ξανασκεφτείς, μη γελάσεις μαζί μου».
Όταν βρέθηκαν στο υπνοδωμάτιο, ο Λούο Τζι έβγαλε το αλεξίσφαιρο σακάκι του και χώθηκε μέσα στον υπνόσακο ασφαλείας. Ο Σι Τσιάνγκ τον βοήθησε να σφίξει τα λουριά που τον συγκρατούσαν πάνω στο κρεβάτι και μετά ακούμπησε στο κομοδίνο ένα μικρό μπουκαλάκι.
«Είναι υπνωτικά χάπια. Πάρε μερικά αν δεν μπορείς να κοιμηθείς. Ζήτησα αλκοόλ, μα μου είπαν ότι δεν υπάρχει».
Ο Σι Τσιάνγκ υπενθύμισε στον Λούο Τζι ότι έπρεπε να ειδοποιήσει τον κυβερνήτη πριν σηκωθεί από το κρεβάτι και μετά γύρισε για να φύγει.
«Αστυνόμε Σι», του φώναξε ο Λούο Τζι. Έχοντας φτάσει στην πόρτα, ο Σι Τσιάνγκ μισογύρισε για να τον κοιτάξει.
«Δεν είμαι μπάτσος. Η αστυνομία δεν εμπλέκεται σ’ αυτή την υπόθεση. Και όλοι με φωνάζουν Ντα Σι».
«Ωραία, λοιπόν, Ντα Σι. Λίγο πριν που μιλούσαμε, πρόσεξα το πρώτο πράγμα που είπες ή, μάλλον, το πρώτο πράγμα που μου απάντησες. Είπα “η γυναίκα” κι εσύ δεν κατάλαβες ούτε μια στιγμή για ποια μιλούσα. Αυτό σημαίνει πως δεν αποτελεί σημαντικό μέρος της υπόθεσης».
«Είσαι ένας από τους πιο ήρεμους ανθρώπους που έχω συναντήσει».
«Η ηρεμία προέρχεται από τον κυνισμό. Δεν νοιάζομαι για πολλά πράγματα στον κόσμο».
«Ό,τι κι αν είναι, δεν είδα ποτέ κάποιον που να μπορεί να παραμείνει ήρεμος σε μια κατάσταση όπως αυτή. Ξέχνα όλα όσα σου είπα μέχρι τώρα. Απλώς μου αρέσει να αστειεύομαι με διάφορα πράγματα».
«Ψάχνεις κάτι για να κρατήσεις την προσοχή μου έτσι ώστε να μπορέσεις να ολοκληρώσεις χωρίς προβλήματα την αποστολή σου».
«Αν έκανα τη φαντασία σου να οργιάσει, σου ζητώ συγγνώμη».
«Τι πιστεύεις πως θα 'πρεπε να σκέφτομαι αυτή τη στιγμή;»
«Από την εμπειρία μου, οποιαδήποτε σκέψη μπορεί να εκτροχιαστεί. Καλύτερα να πέσεις απλώς για ύπνο».
Ο Σι Τσιάνγκ έφυγε. Μόλις έκλεισε την πόρτα, το δωμάτιο βυθίστηκε στο σκοτάδι, με μόνη εξαίρεση μια μικρή κόκκινη λάμπα στο κεφαλάρι του κρεβατιού. Το πανταχού παρόν μουγκρητό της μηχανής γινόταν ιδιαίτερα αντιληπτό, λες και ο αχανής νυχτερινός ουρανός πέρα από τα τοιχώματα του αεροσκάφους έβγαζε έναν βαθύ βόμβο.
Ύστερα, ο Λούο Τζι ένιωσε πως δεν επρόκειτο για ψευδαίσθηση και ότι ο ήχος προερχόταν πραγματικά από κάπου μακριά, έξω από το αεροπλάνο. Έλυσε τον υπνόσακό του, σύρθηκε έξω και σήκωσε το κάλυμμα του παραθύρου πλάι στο κρεβάτι του. Έξω, το φεγγάρι έλαμπε μέσα σε μια θάλασσα από σύννεφα, δημιουργώντας έναν τεράστιο ασημένιο ωκεανό. Ο Λούο Τζι συνειδητοποίησε ότι πάνω από τα σύννεφα υπήρχαν κι άλλα πράγματα που γυάλιζαν με ασημένιο φως: τέσσερις ολόισιες γραμμές που τραβούσαν το μάτι στο φόντο του ουρανού της νύχτας. Κινούνταν με την ίδια ταχύτητα όπως το αεροπλάνο και οι άκρες τους έσβηναν και γίνονταν ένα με τη νύχτα, λες και τέσσερα ασημένια ξίφη πετούσαν πάνω από τα σύννεφα. Ο Λούο Τζι κοίταξε τις άκρες και πρόσεξε πως τις ασημένιες γραμμές άφηναν πίσω τους τέσσερα αντικείμενα με μεταλλική λάμψη: τέσσερα μαχητικά αεριωθούμενα. Δεν ήταν δύσκολο να υποθέσει ότι υπήρχαν άλλα τέσσερα από την άλλη πλευρά του αεροπλάνου.
Ο Λούο Τζι κατέβασε το κάλυμμα και ξαναχώθηκε στον υπνόσακό του. Έκλεισε τα μάτια και πίεσε το μυαλό του να χαλαρώσει. Δεν ήθελε να κοιμηθεί, αλλά να ξυπνήσει από τον εφιάλτη του.
Μέσα στην άγρια νύχτα, η συνεδρίαση του διαστημικού σώματος συνεχιζόταν ακόμα. Ο Ζανγκ Μπεϊχάι παραμέρισε το σημειωματάριο και τα έγγραφα που υπήρχαν πάνω στο γραφείο μπροστά του και σηκώθηκε όρθιος, κοιτάζοντας ερευνητικά τα κουρασμένα πρόσωπα των αξιωματικών πριν στρέψει το βλέμμα προς τον Τσανγκ Γουαΐσάι.
«Διοικητά, πριν δώσουμε αναφορά για τη δουλειά μας, θα ήθελα να μοιραστώ κάποιες από τις απόψεις μου. Πιστεύω ότι η στρατιωτική ηγεσία δεν έδωσε αρκετή προσοχή στο πολιτικό και ιδεολογικό έργο μεταξύ των σωμάτων. Για παράδειγμα, το πολιτικό τμήμα είναι το τελευταίο από τις έξι υπηρεσίες που έχουν ιδρυθεί και που παρουσιάζει την αναφορά του σε αυτή τη συνεδρίαση».
Ο Τσανγκ Γουαΐσάι κούνησε το κεφάλι του. «Συμφωνώ. Οι πολιτικοί επίτροποι δεν έχουν ακόμη παρουσιαστεί για να αναλάβουν καθήκοντα και έτσι η επίβλεψη του πολιτικού έργου έχει πέσει στις πλάτες μου. Τώρα που, τελικά, αρχίσαμε να εργαζόμαστε σε όλους τους τομείς, είναι δύσκολο να δοθεί η δέουσα προσοχή. Για τον μεγάλο όγκο της δουλειάς, θα πρέπει να βασιστούμε σε εσένα και στους άλλους υπεύθυνους των τομέων».
«Διοικητά, κατά τη γνώμη μου, η παρούσα κατάσταση είναι επικίνδυνη». Η παρατήρηση αυτή τράβηξε την προσοχή αρκετών αξιωματικών και ο Ζανγκ Μπεϊχάι συνέχισε: «Σας παρακαλώ να με συγχωρήσετε που μιλώ τόσο δηκτικά. Κατ’ αρχάς, βρισκόμαστε σε συνεδριάσεις όλη τη μέρα και είμαστε όλοι εξαντλημένοι, άρα κανείς δεν θα προσέξει τα λόγια μου αν δεν είμαι ωμός». Μερικοί γέλασαν, μα οι υπόλοιποι ήταν ακόμα νωθροί από την κούραση. «Το πιο σημαντικό είναι πως ανησυχώ πραγματικά. Η μάχη που έχουμε να αντιμετωπίσουμε παρουσιάζει στις δυνάμεις των αντιπάλων μια ανισότητα άνευ προηγουμένου στην ιστορία του ανθρώπινου πολέμου. Έτσι, πιστεύω πως, για το απροσδιόριστο μέλλον, ο μεγαλύτερος κίνδυνος που αντιμετωπίζει το διαστημικό σώμα είναι η απάθεια. Η απειλή της είναι τεράστια. Η εξάπλωσή της όχι μόνο θα διαβρώσει το ηθικό των ανδρών, αλλά μπορεί να οδηγήσει και στην πλήρη κατάρρευση του διαστημικού στρατιωτικού σώματος».
Ο Τσανγκ Γουαΐσάι έγνεψε ξανά. «Συμφωνώ. Η απάθεια είναι προς το παρόν ο μεγαλύτερος εχθρός μας. Η στρατιωτική διοίκηση το γνωρίζει καλά και αυτός είναι ο λόγος για τον οποίο το πολιτικό και ιδεολογικό έργο θα παίξει κρίσιμο ρόλο. Μόλις οι βασικές μονάδες του διαστημικού σώματος βρεθούν στις θέσεις τους, το έργο θα γίνει πιο περίπλοκο».
Ο Ζανγκ Μπεϊχάι άνοιξε το σημειωματάριό του. «Ιδού η αναφορά έργου», είπε και άρχισε να διαβάζει: «Από τη στιγμή της ίδρυσης του διαστημικού σώματος, το κυριότερο σημείο του πολιτικού και ιδεολογικού έργου μας μέσα στο στράτευμα ήταν η διεξαγωγή μιας έρευνας σχετικά με τη γενικότερη ιδεολογική κατάσταση των αξιωματικών και των οπλιτών. Επειδή η οργάνωση αυτού του νέου κλάδου είναι επί του παρόντος απλή, με λίγα μέλη και λίγα διοικητικά επίπεδα, η έρευνα διεξήχθη μέσα από άτυπες συναντήσεις και προσωπικές επαφές, ενώ ένα αντίστοιχο φόρουμ στήθηκε στο διαδίκτυο. Τα αποτελέσματα της έρευνας είναι ανησυχητικά».
«Η ηττοπάθεια φαίνεται να επικρατεί και να εξαπλώνεται μέσα στο στράτευμα. Ένα μεγάλο ποσοστό των συντρόφων μας βλέπει με τρόμο τον εχθρό και δεν έχει καμιά βεβαιότητα για τη μελλοντική εξέλιξη του πολέμου.
Η πηγή αυτής της ηττοπάθειας προέρχεται κυρίως από τη λατρεία της τεχνολογίας και την υποτίμηση ή την απόλυτη απόρριψη του ρόλου της ανθρώπινης πρωτοβουλίας και του ανθρώπινου πνεύματος στον πόλεμο. Είναι μια εξέλιξη και προέκταση της επικράτησης της τεχνολογίας και της θεωρίας ότι "όλα εξαρτώνται από τα όπλα", που έχει εμφανιστεί τα τελευταία χρόνια στις ένοπλες δυνάμεις. Αυτή η τάση είναι ιδιαίτερα έντονη μεταξύ των αξιωματικών με ανώτατη μόρφωση. Η πιτοπάθεια μέσα στο στράτευμα παίρνει τις εξής μορφές:
Πρώτον. Η υπηρεσία στο διαστημικό σώμα αντιμετωπίζεται ως μια συνηθισμένη δουλειά. Παρά το γεγονός ότι πολλοί εργάζονται με αφοσίωση και ευθύνη, υπάρχει έλλειψη ενθουσιασμού και μιας αίσθησης απόλυτου στόχου, ενώ γεννιούνται και αμφιβολίες σχετικά με την τελική σημασία του έργου που επιτελείται.
Δεύτερον. Παθητική αναμονή: πιστεύεται πως το αποτέλεσμα του πολέμου θα εξαρτηθεί από τους επιστήμονες και τους μηχανικούς. Επικρατεί η αντίληψη ότι, πριν από τις μεγάλες ανακαλύψεις στη βασική έρευνα και στις τεχνολογίες-κλειδιά, το διαστημικό σώμα είναι μια απλή φαντασίωση και ως εκ τούτου υπάρχει σύγχυση σχετικά με τη σημασία της δουλειάς στο παρόν. Αρκούνται να ολοκληρώνουν τις υποχρεώσεις που σχετίζονται με τον στρατιωτικό κλάδο και δεν υπάρχει καμιά καινοτομία.
Τρίτον. Διατηρούν παράλογες φαντασιώσεις: απαιτούν τη χρήση τεχνολογίας αναστολής των ζωτικών λειτουργιών ώστε να περάσουν τέσσερις αιώνες στο μέλλον και να πάρουν μέρος στη Μάχη της Αποκάλυψης. Ένας αριθμός νεαρών συντρόφων έχει ήδη εκφράσει αυτή την επιθυμία και ένας από αυτούς έχει υποβάλει επίσημα αίτηση. Επιφανειακά, πρόκειται για μια θετική νοοτροπία, μια επιθυμία για μάχη στην πρώτη γραμμή, αλλά στην πραγματικότητα είναι άλλη μια μορφή πιτοπάθειας. Μην έχοντας πεποίθηση στη νίκη και αμφιβάλλοντας για τη σημασία του έργου που επιτελούμε στο παρόν, οι στρατιώτες αυτοί καταφεύγουν στην αξιοπρέπεια ως τη μοναδική κολόνα που στηρίζει τη δουλειά και τη ζωή τους.
Τέταρτον. Το αντίθετο από τα παραπάνω: αμφιβολίες σχετικά με την αξιοπρέπεια του στρατιώτη, πεποίθηση πως ο παραδοσιακός στρατιωτικός κώδικας ηθικής δεν είναι πλέον κατάλληλος για το πεδίο της μάχης και πως η μάχη μέχρι θανάτου δεν έχει κανένα νόημα. Πιστεύεται ότι η στρατιωτική αξιοπρέπεια υφίσταται μόνο όταν υπάρχει κάποιος για να τη δει· και όταν μια μάχη καταλήγει σε ήττα χωρίς άλλους ανθρώπους ζωντανούς μέσα στο σύμπαν, τότε η αξιοπρέπεια αυτή χάνει τη σημασία της. Αν και μόνο μια μειοψηφία διατηρεί τέτοιες αντιλήψεις, η αμφισβήτηση της ίδιας της αξίας του διαστημικού σώματος είναι εξαιρετικά βλαπτική».
Στο σημείο αυτό, ο Ζανγκ Μπεϊχάι κοίταξε προς το μέρος των συγκεντρωμένων και είδε πως, μολονότι η ομιλία του είχε προκαλέσει κάποιο ενδιαφέρον, δεν είχε καταφέρει να διώξει την κούραση από την αίθουσα των συνεδριάσεων. Ήταν όμως σίγουρος ότι αυτό που θα έλεγε στη συνέχεια θα άλλαζε την κατάσταση. «Θα σας δώσω ένα συγκεκριμένο παράδειγμα για έναν σύντροφο, ο οποίος επιδεικνύει μια τυπική μορφή ηττοπάθειας».
«Αναφέρομαι στον συνταγματάρχη Γου Γιούε». Ο Ζανγκ Μπεϊχάι έδειξε με το δάχτυλο προς το σημείο όπου καθόταν ο Γου Γιούε, που, όμοιος με την προσωποποίηση της ηρεμίας, του ανταπέδωσε το βλέμμα ατάραχα.
«Ο Γου Γιούε κι εγώ έχουμε δουλέψει μαζί στο πολεμικό ναυτικό για αρκετό καιρό και ξέρουμε πολύ καλά ο ένας τον άλλον. Έχει ένα έντονο κόλλημα με την τεχνολογία και ως κυβερνήτης είναι ο τύπος του τεχνοκράτη ή, αν θέλετε, ένας μηχανικός. Αυτό από μόνο του δεν είναι κάτι κακό, αλλά, δυστυχώς, η στρατιωτική σκέψη του βασίζεται υπερβολικά στην τεχνολογία και, μολονότι δεν το λέει φωναχτά, υποσυνείδητα πιστεύει ότι η τεχνολογική πρόοδος είναι ο βασικός και ίσως ο μόνος καθοριστικός παράγοντας της αποτελεσματικότητας στη μάχη. Παραβλέπει εντελώς τον ανθρώπινο ρόλο, ειδικά επειδή δεν κατανοεί τα μοναδικά πλεονεκτήματα που έχει αποκτήσει ο στρατός μας μέσα από δύσκολες ιστορικές συνθήκες. Όταν έμαθε για την Τρισπηλιανή Κρίση, έχασε κάθε σιγουριά για το μέλλον και μόλις μετατέθηκε στο διαστημικό σώμα, η απελπισία αυτή απλώς τονίστηκε περισσότερο. Η πιτοπάθεια του συντρόφου Γου Γιούε είναι τόσο μεγάλη και βαθιά ριζωμένη, ώστε δεν έχουμε καμιά ελπίδα να τον τραβήξουμε μακριά της. Πρέπει να υιοθετήσουμε το συντομότερο δυνατόν ισχυρά μέτρα για να σταματήσουμε την εξάπλωση της ηττοπάθειας μέσα στο στράτευμα, και γι' αυτό πιστεύω ότι ο σύντροφος Γου Γιούε δεν είναι πλέον κατάλληλος για να συμμετέχει στο διαστημικό σώμα».
Όλα τα μάτια είχαν πλέον στραφεί προς τον Γου Γιούε, ο οποίος κοίταζε το έμβλημα του διαστημικού σώματος πάνω στο πηλήκιό του, που ήταν ακουμπισμένο στο τραπέζι. Παρέμενε το ίδιο ήρεμος όπως και πριν. Στη διάρκεια της ομιλίας του, ο Ζανγκ Μπεϊχάι δεν είχε κοιτάξει ούτε μια φορά προς την κατεύθυνση του Γου Γιούε. Συνέχισε:
«Διοικητά, σύντροφε Γου Γιούε, και εσείς οι υπόλοιποι, ζητώ την κατανόησή σας. Όλα αυτά τα λέω μόνο από ενδιαφέρον για την παρούσα ιδεολογική κατάσταση των στρατιωτών. Σαφώς, ελπίζω επίσης να ξεκινήσω έναν ανοιχτό και ειλικρινή διάλογο με τον Γου Γιούε, πρόσωπο με πρόσωπο».
Ο Γου Γιούε σήκωσε το χέρι ζητώντας την άδεια να μιλήσει και, μόλις ο Τσανγκ Γουαΐσάι έγνεψε, είπε: «Αυτό που είπε ο σύντροφος Ζανγκ Μπεϊχάι σχετικά με την πνευματική μου κατάσταση είναι ακριβές και αποδέχομαι τα συμπεράσματά του. Δεν είμαι πια ικανός να υπηρετώ στο Διαστημικό Σώμα. Θα δεχθώ οποιαδήποτε απόφαση της οργάνωσης».
Η ατμόσφαιρα έγινε τεταμένη. Αρκετοί από τους αξιωματικούς κοίταζαν το σημειωματάριο μπροστά στον Ζανγκ Μπεϊχάι και αναρωτιούνταν τι άλλο μπορούσε να αφορά το περιεχόμενό του.
Ένας σμήναρχος της πολεμικής αεροπορίας σηκώθηκε και είπε: «Σύντροφε Ζανγκ Μπεϊχάι, αυτή εδώ είναι μια κοινή συνάντηση εργασίας. Θα έπρεπε να περάσετε μέσα από τους κατάλληλους διαύλους της ιεραρχίας αντί να φέρνετε θέματα σαν κι αυτό εδώ. Θεωρείτε πρέπον να το συζητάτε έτσι ανοιχτά;»
Με τα λόγια του έδειξαν να συμφωνούν πολλοί άλλοι αξιωματικοί.
«Ξέρω ότι οι παρατηρήσεις μου παραβιάζουν τις οργανωτικές αρχές και είμαι έτοιμος να αναλάβω κάθε ευθύνη», απάντησε ο Ζανγκ Μπεϊχάι. «Ωστόσο, πιστεύω πραγματικά ότι πρέπει, πάση θυσία, να σας ενημερώσω για τη σοβαρότητα της παρούσας κατάστασης».
Ο Τσανγκ Γουαΐσάι σήκωσε το χέρι για να εμποδίσει άλλες απαντήσεις. «Πρώτα-πρώτα, η αίσθηση ευθύνης και επείγοντος που έχει επιδείξει ο σύντροφος Ζανγκ Μπεϊχάι στη δουλειά του είναι αξιέπαινη. Η πιτοπάθεια μέσα στο στράτευμα είναι ένα γεγονός και θα πρέπει να αντιμετωπιστεί με λογική. Όσο το χάσμα της τεχνολογίας παραμένει ανάμεσα στις δύο πλευρές, η πιτοπάθεια δεν πρόκειται να εξαφανιστεί. Δεν είναι ένα πρόβλημα που μπορεί να λυθεί με απλές μεθόδους: θα χρειαστεί μακρόχρονη και επίπονη δουλειά, όπως επίσης περισσότερη επικοινωνία και διάλογο. Ωστόσο, θα συμφωνήσω και με την πρόταση του σμήναρχου: ζητήματα που αφορούν την προσωπική ιδεολογία θα πρέπει να επιλύονται κυρίως μέσω της επικοινωνίας και της ανταλλαγής απόψεων και, αν μια αναφορά θεωρείται αναγκαία, αυτή θα πρέπει να υποβάλλεται μέσω των κατάλληλων διαύλων».
Οι αξιωματικοί αναστέναξαν με ανακούφιση. Στη συγκεκριμένη συνεδρίαση, τουλάχιστον, ο Ζανγκ Μπεϊχάι δεν θα ανέφερε και τα δικά τους ονόματα.
Καθώς φανταζόταν τον απέραντο ουρανό της νύχτας πίσω από τα σύννεφα, ο Λούο Τζι πάσχιζε να συγκεντρώσει τις σκέψεις του. Άθελά του, θυμήθηκε τη γυναίκα: η φωνή της και το γελαστό της πρόσωπο εμφανίστηκαν μέσα στο μισοσκόταδο και η καρδιά του βάρυνε από μια θλίψη που δεν είχε νιώσει ποτέ στο παρελθόν.
Το συναίσθημα αυτό ακολούθησε μια περιφρόνηση για τον εαυτό του, μια απέχθεια που είχε αισθανθεί και σε αμέτρητες άλλες προηγούμενες περιστάσεις, αλλά ποτέ τόσο έντονα. Γιατί αυτή η γυναίκα είχε μπει στο μυαλό του; Μέχρι εκείνη τη στιγμή, η μοναδική του αντίδραση στον θάνατό της, πέρα από τον φόβο και την κατάπληξη, ήταν η απαλλαγή του εαυτού του από κάθε ευθύνη, και μόνο τώρα, που είχε μάθει πως ο ρόλος της στην κατάσταση ήταν αμελητέος, είχε βρει λίγη από την πολύτιμη θλίψη του για να της χαρίσει. Τι είδους άνθρωπος ήταν, τελικά;
Μα και τι άλλο μπορούσε να κάνει; Δεν γινόταν ν' αλλάξει χαρακτήρα.
Έτσι ξαπλωμένος καθώς ήταν, οι ανεπαίσθητες ταλαντεύσεις του αεροπλάνου έδιναν στον Λούο Τζι την αίσθηση πως βρισκόταν μέσα σε μια κούνια. Όταν ήταν μωρό, θυμόταν ότι κοιμόταν σε κούνια. Και μια μέρα, όταν είχε πια μεγαλώσει, μέσα στο υπόγειο των γονιών του είχε δει, σκεπασμένα με σκόνη κάτω από ένα παλιό παιδικό κρεβάτι, τα καμπυλωτά ξύλα αυτής της βρεφικής κούνιας. Καθώς έκλεινε τα μάτια και φανταζόταν το ζευγάρι να κουνά την κούνια του, αναρωτήθηκε: Από τη μέρα που βγήκες από εκείνη την κούνια, νοιάστηκες ποτέ για οποιονδήποτε άλλο πέρα από εκείνους τους δύο ανθρώπους; Έφτιαξες ποτέ έστω και τον ελάχιστο μόνιμο χώρο μέσα στην καρδιά σου για κάποιον άλλο;
Ναι, κάποτε είχε φτιάξει χώρο. Πέντε χρόνια πριν, το χρυσαφένιο φως του έρωτα είχε φωτίσει την καρδιά του. Όμως ήταν μια εξωπραγματική εμπειρία. Όλα είχαν ξεκινήσει με την Μπάι Ρονγκ, μια συγγραφέα εφηβικών μυθιστορημάτων. Τα έγραφε τον ελεύθερο χρόνο της, αλλά είχε δημιουργήσει ένα αρκετά μεγάλο αναγνωστικό κοινό, ώστε τα κέρδη από τα πνευματικά δικαιώματα να είναι μεγαλύτερα από τον μισθό της. Από όλες τις γυναίκες που είχε συναντήσει, τον περισσότερο χρόνο τον είχε περάσει με την Μπάι Ρονγκ και μάλιστα είχε φτάσει στο σημείο να σκέφτεται να την παντρευτεί. Η σχέση τους ήταν συνηθισμένη, όχι ιδιαίτερα έντονη ή αξέχαστη, όμως ένιωθαν ότι μαζί ήταν χαλαροί και ευτυχισμένοι. Παρά έναν κάποιο φόβο απέναντι στον γάμο, θεωρούσαν πως έπρεπε να κάνουν μια προσπάθεια.
Μετά από απαίτηση της Μπάι Ρονγκ, είχε διαβάσει όλα τα έργα της και, παρ' όλο που δεν μπορούσε να πει ότι τα εκτιμούσε ιδιαίτερα, δεν τα έβρισκε τόσο κουραστικά όσο άλλα του είδους αυτού της λογοτεχνίας που είχε ξεφυλλίσει κατά καιρούς. Η Μπάι Ρονγκ διέθετε ένα κομψό ύφος και μια ώριμη διαύγεια που έλειπε από τους ομοίους της. Όμως το ύφος δεν ταίριαζε με το περιεχόμενο των μυθιστορημάτων. Η ανάγνωσή τους έμοιαζε με την παρακολούθηση δροσοσταλίδων στους θάμνους: ήταν καθαρές και διάφανες, αλλά ξεχώριζαν μεταξύ τους μόνο από τον τρόπο με τον οποίο διαθλούσαν το φως και από την πορεία τους καθώς κυλούσαν πάνω στα φύλλα. Γίνονταν ένα όταν συναντιόντουσαν και χωρίζονταν πάλι όταν έσταζαν, μέχρι που εξατμίζονταν εντελώς, λίγα λεπτά μετά την ανατολή του ήλιου. Κάθε φορά που διάβαζε ένα από τα βιβλία της, πέρα από το χαριτωμένο ύφος, του έμενε μόνο μια απορία: Με τι ζούσαν εκείνοι οι άνθρωποι όταν ήταν αφιερωμένοι στον έρωτά τους εικοσιτέσσερις ώρες το εικοσιτετράωρο;
«Πιστεύεις ότι αυτός ο έρωτας για τον οποίο γράφεις, υπάρχει και στον πραγματικό κόσμο;» τη ρώτησε μια μέρα.
«Το πιστεύω».
«Είναι κάτι που έχεις δει ή που έχεις ζήσει η ίδια;»
Του έσφιξε τον αυχένα. «Σε κάθε περίπτωση, σου λέω ότι υπάρχει», του ψιθύρισε με μυστηριώδη τρόπο στο αυτί.
Μερικές φορές της έδινε ιδέες για τα μυθιστορήματα πάνω στα οποία δούλευε ή ακόμα και τη βοηθούσε να τα ανασκευάσει.
«Δείχνεις να έχεις μεγαλύτερο ταλέντο απ' ό,τι εγώ», του είχε πει κάποτε. «Εσύ δεν αναθεωρείς την πλοκή, αλλά τους χαρακτήρες, κι αυτό είναι το δυσκολότερο. Κάθε φορά, προσθέτεις τις πινελιές που κάνουν τους ήρωες πιο ζωντανούς. Η ικανότητά σου να δημιουργείς λογοτεχνικούς χαρακτήρες είναι καταπληκτική».
«Θα πρέπει ν' αστειεύεσαι. Εγώ έχω σπουδάσει Αστρονομία».
«Μην ξεχνάς ότι και ο Γουάνγκ Σιαομπό είχε σπουδάσει Μαθηματικά».
Στα γενέθλιά της, την προηγούμενη χρονιά, του είχε ζητήσει ένα συγκεκριμένο δώρο. «Μπορείς να γράψεις ένα μυθιστόρημα για μένα;»
«Ένα ολόκληρο μυθιστόρημα;»
«Τουλάχιστον πενήντα χιλιάδων λέξεων».
«Μ' εσένα ως πρωταγωνίστρια;»
«Όχι. Επισκέφτηκα πρόσφατα μια ενδιαφέρουσα έκθεση ζωγραφικής στην οποία άνδρες καλλιτέχνες είχαν ζωγραφίσει τις ομορφότερες γυναίκες που μπορούσαν να φανταστούν. Η πρωταγωνίστρια του μυθιστορήματός σου θα πρέπει να είναι κάτι παρόμοιο. Άφησε κατά μέρος τον ρεαλισμό και δημιούργησε έναν άγγελο βασισμένο αποκλειστικά στην ιδεατή σου εικόνα για τη γυναικεία τελειότητα».
Μέχρι την ημέρα εκείνη, ο Λούο Τζι δεν είχε την παραμικρή ιδέα για το κίνητρο που την είχε σπρώξει σε αυτή την απαίτηση.
Ίσως δεν το γνώριζε και η ίδια. Τώρα που το ξανασκεφτόταν, του φαινόταν πως η διάθεσή της, την εποχή εκείνη, ήταν ένα μείγμα πονηριάς και διφορούμενων συναισθημάτων.
Έτσι, άρχισε να δημιουργεί μια πρωταγωνίστρια. Πρώτα φαντάστηκε το πρόσωπό της, μετά σχεδίασε τα ρούχα της κι ύστερα σκέφτηκε το περιβάλλον και τα άτομα γύρω της. Τελικά, την τοποθέτησε μέσα σε αυτό το περιβάλλον και της επέτρεψε να κινηθεί και να μιλήσει—ουσιαστικά να ζήσει. Σύντομα, όμως, η όλη κατάσταση έγινε βαρετή και αποφάσισε να μιλήσει στην Μπάι Ρονγκ για τις δυσκολίες που είχε συναντήσει: «Μοιάζει με μαριονέτα. Κάθε λέξη και πράξη της προέρχεται από τον σχεδιασμό της, αλλά της λείπει η σπίθα της ζωής».
«Η προσέγγισή σου είναι λανθασμένη», του είπε εκείνη. «Εσύ μάλλον γράφεις δοκίμιο παρά δημιουργείς μια λογοτεχνική μορφή. Τα όσα κάνει ένας λογοτεχνικός χαρακτήρας μέσα σε δέκα λεπτά μπορεί να είναι το καθρέφτισμα δέκα χρόνων εμπειρίας. Δεν μπορείς να περιορίζεσαι στην πλοκή ενός μυθιστορήματος: θα πρέπει να φανταστείς ολόκληρη τη ζωή της και να σκέφτεσαι πως ό,τι καταγράφεις με λόγια είναι μονάχα η κορυφή του παγόβουνου».
Έτσι, ακολούθησε τη συμβουλή της. Πέταξε στα σκουπίδια όλα όσα ήθελε να γράψει και φαντάστηκε ολόκληρη τη ζωή της πρωταγωνίστριάς του με κάθε λεπτομέρεια. Τη φαντάστηκε να βυζαίνει το στήθος της μητέρας της, το μικροσκοπικό σώμα της να ρουφάει με ενέργεια και να γαργαρίζει με ικανοποίηση. Την είδε να προσπαθεί να πιάσει ένα κόκκινο μπαλόνι που κατρακυλούσε στη μέση του δρόμου, κάνοντας ένα μόνο βήμα πριν πέσει στο έδαφος. Έκλαιγε καθώς έβλεπε το μπαλόνι να παρασύρεται από τον αέρα, χωρίς να συνειδητοποιεί ότι μόλις είχε κάνει το πρώτο της βήμα. Την είδε να περπατά στη βροχή και, από μια παρόρμηση, να κλείνει την ομπρέλα για να νιώθει τις σταγόνες να την χτυπάνε. Φαντάστηκε την πρώτη μέρα της στο δημοτικό σχολείο, ολομόναχη μέσα σε μια ξένη τάξη. Δεν μπορούσε να δει τους γονείς της από τα παράθυρα ή την πόρτα και σχεδόν άρχισε να κλαίει, αλλά τότε πρόσεξε ότι η καλύτερη φίλη της από το νηπιαγωγείο καθόταν σε ένα διπλανό θρανίο κι έτσι άρχισε να κλαίει από χαρά. Τη φαντάστηκε την πρώτη της νύχτα στο πανεπιστήμιο, ξαπλωμένη στο κρεβάτι της φοιτητικής εστίας, να κοιτάζει τις σκιές από τα κλαδιά των δέντρων που έριχνε το φανάρι του δρόμου στο ταβάνι. Φαντάστηκε το καθένα από τα αγαπημένα της φαγητά, το χρώμα και το στιλ κάθε ρούχου μέσα στην ντουλάπα της, τη διακόσμηση του κινητού της.
Φόρεσε κάποια ρούχα και μετά πήγε και κάθισε στον καναπέ. Αναρωτιόταν αν έπρεπε να καπνίσει, αλλά θυμήθηκε πως εκείνη σιχαινόταν τη μυρωδιά του καπνού κι έτσι έφτιαξε ένα φλιτζάνι καφέ και τον ήπιε αργά. Έπρεπε να την περιμένει. Η χιονοθύελλα και η παγωμένη νύχτα βάραιναν την καρδιά του. Ήταν η πρώτη φορά που είχε αισθανθεί την καρδιά του να πονάει για κάποια με τόση λαχτάρα.
Καθώς το μυαλό του τρεμόσβηνε, εκείνη μπήκε αθόρυβα. Το μικρό κορμί της ήταν τυλιγμένο σε μια στρώση κρύου που έφερνε μαζί της από έξω, αλλά μαζί με την ψύχρα υπήρχε και μια υποψία άνοιξης. Οι νιφάδες στα μαλλιά της μετατράπηκαν γρήγορα σε γυαλιστερές σταγόνες καθώς ξετύλιγε το φουλάρι της και έφερνε τα χέρια στο στόμα για να τα χουχουλιάσει. Έκλεισε τα χέρια της μέσα στα δικά του για να ζεστάνει την παγερή τους απαλότητα και εκείνη τον κοίταξε με ενθουσιασμό και του έκανε την ερώτηση που ετοιμαζόταν να της κάνει ο ίδιος: «Είσαι καλά;»
Μπόρεσε απλά να γνέψει μουδιασμένα. Μετά, καθώς τη βοηθούσε να βγάλει το παλτό της, της είπε: «Έλα να ζεσταθείς». Της έτριψε τους απαλούς ώμους και την οδήγησε κοντά στο τζάκι.
Ανάθεμά με! Τι μου συμβαίνει; μονολόγησε στη μέση του άδειου δωματίου. Δεν θα αρκούσε να σκεφτεί πενήντα χιλιάδες λέξεις, να τις τυπώσει σε ποιοτικό χαρτί, να φτιάξει με το Ρμοίοβηορ ένα πανέμορφο εξώφυλλο με αυτιά, να το στείλει για επαγγελματική βιβλιοδεσία και μετά να το τυλίξει ως δώρο και να το χαρίσει στην Μπάι Ρονγκ στα γενέθλιά της; Γιατί είχε μπλεχτεί τόσο άσχημα σ' αυτή την παγίδα; Όταν συνειδητοποίησε πως είχε βουρκώσει, ξαφνιάστηκε. Μετά κατάλαβε και κάτι άλλο: Τζάκι; Πού στο διάβολο βρήκα εγώ το τζάκι; Για ποιο λόγο να φανταστώ ένα τζάκι; Ύστερα όμως κατάλαβε. Αυτό που ήθελε δεν ήταν ένα τζάκι, αλλά η λάμψη της φωτιάς, επειδή μέσα σε αυτή τη λάμψη μια γυναίκα είναι ακόμα πιο όμορφη. Θυμήθηκε πώς έμοιαζε η κοπέλα μέσα στο λαμπύρισμα της φωτιάς...
Όχι! Μην τη σκέφτεσαι. Θα είναι καταστροφικό! Τράβα να κοιμηθείς!
Αντίθετα με τις προσδοκίες του, δεν την ονειρεύτηκε εκείνη τη νύχτα. Κοιμήθηκε καλά, φαντάζοντας το μονό κρεβάτι σαν ένα μικρό κιβώτιο που επέπλεε μέσα σε μια ροδαλή θάλασσα. Όταν ξύπνησε το άλλο πρωί, ένιωθε ξαναγεννημένος, λες και ήταν ένα κερί που είχε μείνει για χρόνια σκεπασμένο από τη σκόνη, πριν το ανάψει εκείνη η μικροσκοπική φλόγα μέσα στη χιονοθύελλα της προηγούμενης νύχτας. Περπάτησε με ενθουσιασμό μέχρι το κτήριο με τις αίθουσες μαθημάτων και, μολονότι ο αέρας ήταν θολός μετά τη χιονόπτωση, αισθανόταν ότι θα μπορούσε να δει χίλια μίλια μακριά. Δεν υπήρχε χιόνι πάνω στις λεύκες στις πλευρές του δρόμου. Τα γυμνά κλαδιά τους υψώνονταν προς τον κρύο ουρανό, αλλά στα μάτια του φάνταζαν πιο ζωντανές απ’ ό,τι την άνοιξη.
Ανέβηκε στο βήμα του ομιλητή και, όπως ακριβώς ήλπιζε, την είδε ξανά, καθισμένη στο πίσω μέρος του αμφιθεάτρου. Ήταν μοναδική σε μια άδεια σειρά, σε αρκετή απόσταση από τους υπόλοιπους φοιτητές. Είχε ακουμπισμένα το λευκό παλτό και το κόκκινο φουλάρι της στο κάθισμα δίπλα της και φορούσε ένα μπεζ ζιβάγκο. Δεν είχε το κεφάλι σκυφτό, ούτε και ξεφύλλιζε το εγχειρίδιό της όπως οι άλλοι φοιτητές, αλλά τον παρατηρούσε, χαρίζοντάς του ένα ακόμη χαμόγελο που έμοιαζε με ανατολή του ήλιου μέσα στα χιόνια. Ένιωσε νευρικότητα. Ο σφυγμός του δυνάμωσε και αναγκάστηκε να βγει από μια πλαϊνή πόρτα και να σταθεί στον εξώστη για να ηρεμήσει μέσα στον παγωμένο αέρα. Οι μοναδικές άλλες φορές που είχε βρεθεί σε παρόμοια κατάσταση ήταν κατά την υπεράσπιση των δύο διδακτορικών διατριβών του. Στη διάλεξή του είχε βάλει όλα του τα δυνατά για να επιδείξει τις γνώσεις του, και οι εκτεταμένες αναφορές του, μαζί με την παθιασμένη ομιλία του, είχαν προκαλέσει ένα σπάνιο ξέσπασμα χειροκροτημάτων από το ακροατήριο.
Εκείνη δεν συμμετείχε, απλώς του χαμογελούσε και του γνέφε.
Μετά το μάθημα, περπάτησε πλάι της, στην άκρη της δεντροφυτεμένης λεωφόρου που δεν πρόσφερε καμιά σκιά, ακούγοντας το τρίξιμο που έκαναν οι γαλάζιες μπότες της πάνω στο χιόνι. Οι απογυμνωμένες λεύκες αφουγκράζονταν σιωπηλά την ειλικρινή τους συζήτηση. 
«Η διάλεξή σου ήταν πολύ καλή, αλλά δεν κατάλαβα και πολλά», του είπε εκείνη. 
«Δεν ανήκεις σ’ αυτό το τμήμα, σωστά;» 
«Όχι». 
«Και πηγαίνεις συχνά να παρακολουθείς διαλέξεις άλλων τμημάτων;» 
«Μόνο τις τελευταίες μέρες. Μπαίνω σε μια τυχαία αίθουσα και κάθομαι για λίγο. Μόλις αποφοίτησα και σύντομα θα πρέπει να φύγω. Ξαφνικά συνειδητοποίησα πως είναι πολύ όμορφα εδώ, κι εγώ φοβάμαι τον έξω κόσμο...» 
Στη διάρκεια των επόμενων τριών ή τεσσάρων ημερών, περνούσε τον περισσότερο χρόνο του μαζί της, αν και στους άλλους φαινόταν πως περνούσε τον περισσότερο χρόνο του μόνος, κόβοντας βόλτες εδώ κι εκεί. Του ήταν πολύ εύκολο να δικαιολογηθεί στην Μπάι Ρονγκ. Της είπε ότι σκεφτόταν συνεχώς το δώρο των γενεθλίων της και, πράγματι, αυτό δεν ήταν ψέμα.
Την παραμονή της Πρωτοχρονιάς, αγόρασε ένα μπουκάλι κόκκινο κρασί, μιας μάρκας που δεν είχε δοκιμάσει ποτέ πριν, επέστρεψε στον κοιτώνα του, έσβησε το φως και άναψε μερικά κεριά στο τραπέζι πλάι στον καναπέ. Όταν και τα τρία κεριά είχαν ανάψει, εκείνη ήρθε και κάθισε αθόρυβα πλάι του. 
«Κοίτα!» φώναξε, δείχνοντάς της το μπουκάλι του κρασιού με παιδικό ενθουσιασμό. 
«Τι είναι;» 
«Από το σημείο αυτό, το φως των κεριών φέγγει μέσα από το μπουκάλι. Το κρασί είναι υπέροχο». 
Περνώντας μέσα από το κρασί, το φως των κεριών αποκτούσε ένα βαθύ, κρυσταλλικό κόκκινο χρώμα, σαν εκείνο που βλέπει κανείς μονάχα σε όνειρα. 
«Είναι σαν ένας νεκρός ήλιος», της είπε. 
«Μη σκέφτεσαι έτσι», απάντησε εκείνη με μια ειλικρίνεια που έκανε την καρδιά του να λιώνει. «Εγώ το βλέπω σαν... τα μάτια του σούρουπου». 
«Και γιατί όχι τα μάτια της αυγής;» 
«Προτιμώ το σούρουπο». 
«Γιατί;» 
«Όταν το σούρουπο σβήνει, βγαίνουν τ᾽ αστέρια. Όταν σβήνει η αυγή, το μόνο που απομένει...» 
«Το μόνο που απομένει είναι το τραχύ φως της πραγματικότητας». 
«Ναι, έτσι ακριβώς». 
Μιλούσαν για τα πάντα και μοιράζονταν μια κοινή γλώσσα ακόμα και για τα πιο μικρά πράγματα, μέχρι που το μπουκάλι που περιείχε τα μάτια του σούρουπου άδειασε μέσα στο στομάχι του.
Απόμεινε ληθαργικά στο κρεβάτι, κοιτάζοντας τα κεριά που έκαιγαν ακόμα στο τραπέζι. Η κοπέλα είχε εξαφανιστεί, μα αυτό δεν τον ανησυχούσε. Όσο αυτός ήταν δεκτικός, μπορούσε να επανεμφανιστεί οποιαδήποτε στιγμή.
Ύστερα άκουσε ένα χτύπημα στην πόρτα. Ήξερε πως το χτύπημα προερχόταν από την πραγματικότητα και δεν είχε καμιά σχέση μαζί της, κι έτσι το αγνόησε. Η πόρτα άνοιξε και η Μπάι Ρονγκ μπήκε μέσα. Μόλις άναψε το φως, ήταν σαν να άπλωνε γύρω της το γκρίζο της πραγματικότητας. Έριξε μια ματιά στο τραπέζι με τα κεριά και μετά κάθισε στο προσκέφαλο του κρεβατιού του και αναστέναξε ελαφρά. «Ακόμα πάνε καλά τα πράγματα».
«Τι εννοείς;» Χρησιμοποίησε την παλάμη του για να προστατέψει τα μάτια του από το τραχύ φως.
«Δεν έχεις φτάσει στο σημείο να βάζεις ποτήρι και για εκείνη».
Σκέπασε τα μάτια του, μα δεν είπε τίποτα. Εκείνη παραμέρισε τα χέρια του και στη συνέχεια, κοιτάζοντάς τον κατάματα, ρώτησε: «Είναι ζωντανή, σωστά;»
Της έγνεψε και ανακάθισε. «Ρονγκ, πίστευα πως η πρωταγωνίστρια μιας ιστορίας θα έπρεπε να ελέγχεται από τον δημιουργό της, να είναι ό,τι εκείνος θέλει και να κάνει ό,τι εκείνος θέλει, όπως ακριβώς κάνει ο Θεός μ᾽ εμάς». 
«Λάθος», του απάντησε. Σηκώθηκε κι άρχισε να βηματίζει μέσα στο δωμάτιο. «Τώρα πια κατανοείς ότι έκανες λάθος. Αυτή είναι η διαφορά ανάμεσα σε έναν συνηθισμένο γραφιά κι έναν λογοτέχνη. Η υψηλότερη μορφή λογοτεχνικής δημιουργίας είναι όταν οι πρωταγωνιστές ενός μυθιστορήματος αποκτούν ζωή μέσα στο μυαλό του συγγραφέα. Ο συγγραφέας αδυνατεί να τους ελέγξει και ίσως να μην μπορεί καν να προβλέψει την επόμενη ενέργειά τους. Απλώς τους ακολουθούμε με δέος για να παρατηρούμε και να καταγράφουμε τις μικρές λεπτομέρειες της ζωής τους, σαν ηδονοβλεψίες. Έτσι γράφεται ένα κλασικό έργο». 
«Αποδεικνύεται λοιπόν ότι η λογοτεχνία είναι μια διεστραμμένη ενασχόληση». 
«Αυτό τουλάχιστον ίσχυε για τον Σαίξπηρ, τον Μπαλζάκ και τον Τολστόι. Οι κλασικές φιγούρες που δημιούργησαν γεννήθηκαν μέσα στις πνευματικές μήτρες τους. Όμως, στις μέρες μας, όσοι ασχολούνται με τη λογοτεχνία έχουν χάσει αυτή τη δημιουργικότητα. Τα μυαλά τους γεννούν μονάχα θραύσματα και φρικιά, οι σύντομες ζωές των οποίων δεν είναι παρά κρυπτικοί σπασμοί στερημένοι από κάθε λογική. Μετά μαζεύουν αυτά τα κομμάτια σε ένα σακούλι και τα πουλάνε με την ετικέτα ‘μεταμοντέρνο’ ή ‘αποδομητικό’ ή ‘συμβολιστικό’ ή ‘παράλογο’». 
«Εννοείς πως έχω γίνει συγγραφέας της κλασικής λογοτεχνίας;» 
«Δεν θα το έλεγα. Απλά το μυαλό σου εγκυμονεί μια εικόνα και αυτό είναι το ευκολότερο. Τα μυαλά εκείνων των κλασικών λογοτεχνών έχουν δώσει ζωή σε εκατοντάδες και χιλιάδες μορφές. Απαρτίζουν την εικόνα μιας ολόκληρης ιστορικής περιόδου, και αυτό είναι κάτι που μόνο ένας υπεράνθρωπος μπορεί να πετύχει. Όμως, ακόμα κι αυτό που έκανες δεν είναι εύκολο. Δεν πίστευα ότι θα τα κατάφερνες». 
«Εσύ τα έχεις καταφέρει ποτέ;» 
«Μόνο μια φορά», του απάντησε κοφτά και δεν επέμεινε στο θέμα. Άρπαξε τον σβέρκο του και του είπε: «Ξέχνα το. Δεν θέλω πια δώρο γενεθλίων. Γύρνα πίσω στην κανονική ζωή, εντάξει;» 
«Και τι θα γίνει αν... αυτό συνεχιστεί;» 
Τον κοίταξε εξεταστικά για μερικές στιγμές και μετά τον άφησε και κούνησε το κεφάλι της πέρα δώθε, χαμογελώντας. «Το ήξερα πως ήταν πολύ αργά». Πήρε την τσάντα της από το κρεβάτι κι έφυγε. 
Ύστερα, άκουσε ανθρώπους έξω από το δωμάτιο να μετρούν αντίστροφα: τέσσερα, τρία, δύο, ένα. Από το κτήριο των παραδόσεων, όπου μέχρι πριν από λίγο ακουγόταν μουσική, αντήχησαν τρανταχτά γέλια. Στο στάδιο κάποιοι είχαν αρχίσει ν' ανάβουν πυροτεχνήματα. Κοιτάζοντας το ρολόι του, είδε πως το τελευταίο δευτερόλεπτο εκείνης της χρονιάς είχε μόλις περάσει. 
«Αύριο είναι αργία. Πού θες να πάμε;» ρώτησε. Ήταν ξαπλωμένος στο κρεβάτι, μα ήξερε πως η πρωταγωνίστρια του μυθιστορήματός του είχε ήδη εμφανιστεί πλάι στο ανύπαρκτο τζάκι. 
«Δεν πιστεύω να πάρεις μαζί σου αυτήν», τον ρώτησε, όλο αθωότητα, δείχνοντας την πόρτα που είχε μείνει ανοιχτή. 
«Όχι. Μιλάω για τους δυο μας. Πού θα ήθελες να πάμε;» 
Εκείνη ρούφηξε τις αεικίνητες φλόγες του τζακιού και είπε: «Δεν έχει σημασία πού θα πάμε. Νομίζω πως το γεγονός ότι θα είμαστε σε ταξίδι είναι από μόνο του ένα υπέροχο συναίσθημα». 
«Τότε να ξεκινήσουμε και να δούμε πού θα καταλήξουμε;» 
«Θαυμάσιο». 
Το άλλο πρωί έφυγε με το αυτοκίνητό του από την πανεπιστημιούπολη και κατευθύνθηκε δυτικά, κατεύθυνση που επέλεξε μόνο και μόνο για να αποφύγει να διασχίσει ολόκληρη την πόλη. Αισθάνθηκε για πρώτη φορά την υπέροχη ελευθερία ενός ταξιδιού χωρίς συγκεκριμένο προορισμό. Καθώς τα κτίρια αραιώνουν αργά και άρχισαν να εμφανίζονται χωράφια, άνοιξε λίγο το τζάμι του παραθύρου για να αφήσει τον κρύο αέρα να μπει μέσα στο αυτοκίνητο. Αισθάνθηκε τα μακριά μαλλιά της να ανεμίζουν και κάποιες τρίχες της να παρασύρονται και να γαργαλούν τον δεξιό του κρόταφο. 
«Το πράσινο είναι θαμμένο στους αγρούς και περιμένει την άνοιξη. Το χειμωνιάτικο σιτάρι θα φυτρώσει όσο ακόμα κάνει πολύ κρύο και μετά αυτό το μέρος θα γίνει μια πράσινη θάλασσα. Φαντάσου όλη αυτή την έκταση...» 
«Δεν έχει ανάγκη το πράσινο. Είναι πανέμορφη κι έτσι. Αλήθεια, δεν μοιάζει η χώρα με μια μεγάλη αγελάδα που κοιμάται κάτω από τον ήλιο;» 
«Πώς;» Κοίταξε με έκπληξη, πρώτα αυτήν και μετά το χιόνι που σκέπαζε τις δυο πλευρές του δρόμου. «Ναι, υπάρχει πράγματι μια ομοιότητα. Ποια είναι, λοιπόν, η αγαπημένη σου εποχή;» 
«Το φθινόπωρο». 
«Γιατί όχι η άνοιξη;» 
«Η άνοιξη... έχει στριμωγμένες μέσα της υπερβολικά πολλές αισθήσεις. Γίνεται κουραστική. Το φθινόπωρο είναι καλύτερο». 
Σταμάτησε το αυτοκίνητο και βγήκε έξω μαζί της ως την άκρη του χωραφιού για να δουν τις κάργιες που έψαχναν τροφή στο έδαφος μέχρι που πλησίασαν πολύ κοντά τους, οπότε και πέταξαν προς κάποια μακρινά δέντρα. Μετά κατέβηκαν μέχρι την κοίτη ενός σχεδόν ξεραμένου ποταμού. Μόνο ένα λεπτό ρυάκι νερού κυλούσε στο κέντρο του. Όμως δεν έπαυε να είναι ένας ποταμός του βορρά κι έτσι μάζεψαν μικρά, παγωμένα, λεία βότσαλα από την κοίτη και άρχισαν να τα πετούν μέσα, κοιτάζοντας το θολό και θλιμμένο νερό να αναβλύζει στα σημεία όπου τα βότσαλα άνοιγαν τρύπες στον λεπτό πάγο. Βρέθηκαν σε μια κωμόπολη και πέρασαν αρκετή ώρα στην υπαίθρια αγορά της. Εκείνη γονάτισε πλάι σε έναν πωλητή χρυσόψαρων. Τα ψάρια που κολυμπούσαν μέσα στις γυάλες τους έμοιαζαν με υγρές φλόγες κάτω από τον ήλιο, κι εκείνη αρνιόταν να φύγει. Της αγόρασε δύο και τα έβαλαν, μαζί με το νερό, σε πλαστικές σακούλες στο πίσω κάθισμα του αυτοκινήτου. Μπήκαν σε ένα χωριουδάκι, αλλά δεν βρήκαν τίποτα που να θυμίζει εξοχή. Τα σπίτια και τα συγκροτήματα ήταν ολοκαίν
ουρια, αυτοκίνητα ήταν παρκαρισμένα μπροστά σε πολλές εξώπορτες, οι τσιμεντένιοι δρόμοι ήταν φαρδιοί και οι άνθρωποι ντυμένοι όπως και στις πόλεις. Ακόμα και τα σκυλιά ήταν τα ίδια μαλλιαρά κοντοπόδαρα παράσιτα που ζουν και στις πόλεις. Το πιο ενδιαφέρον ήταν η μεγάλη ανοιχτή σκηνή· απορούσαν που ένα τόσο μικρό χωριό μπορούσε να διαθέτει μια τόσο μεγάλη θεατρική σκηνή. Ήταν άδεια, κι έτσι με μια μικρή προσπάθεια ανέβηκε επάνω και κοίταξε τη μοναδική παρευρισκόμενη. Τραγούδησε μια στροφή από το «Τοπιάγα Βγαδίπα», ένα ρωσικό δημοτικό τραγούδι, σχετικά με το λεπτό φυτό λευκάγκαθα. Το μεσημέρι έφαγαν σε μια άλλη κωμόπολη, όπου το φαγητό ήταν λίγο ως πολύ ίδιο με αυτό της πόλης, μόνο που οι μερίδες ήταν διπλάσιες. Μετά το φαγητό, κάθισαν ληθαργικά κάτω από τη ζεστασιά του ήλιου, σε ένα παγκάκι έξω από το δημαρχείο, και μετά συνέχισαν χωρίς να έχουν κάποιο συγκεκριμένο προορισμό κατά νου. 
Πριν το καταλάβουν, ο δρόμος είχε φτάσει στα βουνά: ήταν κοινότοπα, με συνηθισμένο σχήμα, χωρίς άλλη βλάστηση πέρα από ξεραμένο χορτάρι και κάποιες λυγαριές μέσα στις ρωγμές των γκρίζων βράχων. Στη διάρκεια εκατοντάδων εκατομμυρίων ετών, τα βουνά, κουρασμένα από την ορθοστασία, είχαν ξαπλώσει, είχαν πατικωθεί από τον χρόνο και το ηλιόφωτο και έκαναν εξίσου οκνηρό οποιονδήποτε περπατούσε ανάμεσά τους. 
«Τα βουνά στο σημείο αυτό είναι σαν γέροι χωρικοί που λιάζονται», είπε εκείνη. Μα δεν είχαν δει κανέναν από αυτούς τους γέρους στα χωριά από τα οποία είχαν περάσει. Κανένας δεν ήταν πιο χαλαρός από τα ίδια τα βουνά. Συχνά, κάποιο κοπάδι πρόβατα που διέσχιζε τον δρόμο τους ανάγκαζε να σταματήσουν το αυτοκίνητο. Επιτέλους, στην άκρη του δρόμου εμφανίστηκε το είδος των χωριών που είχαν φανταστεί, με κατοικίες μέσα σε σπηλιές, λωτούς και καρυδιές, χαμηλά κτήρια από πέτρινες πλάκες με οροφές γεμάτες από απογυμνωμένα κότσαλα καλαμποκιού. Ακόμα και τα σκυλιά ήταν εκεί πιο μεγαλόσωμα και πιο άγρια.
Σταματούσαν κάθε τόσο ενώ περνούσαν μέσα από τα βουνά και, πριν το καταλάβουν, το απόγευμα είχε περάσει. Ο ήλιος έγερνε στη δύση του και ο δρόμος είχε ήδη βυθιστεί στις σκιές. Ακολούθησαν έναν χωματόδρομο γεμάτο λακκούβες μέχρι που βγήκαν σε μια ψηλή ράχη όπου ο ήλιος έλαμπε ακόμα και αποφάσισαν αυτό να είναι το τέρμα του ταξιδιού τους. Θα έβλεπαν τον ήλιο να δύει και μετά θα γύριζαν πίσω. Τα μακριά μαλλιά της ανέμιζαν στην απαλή αύρα του δειλινού και ήταν λες και πάσχιζαν να παγιδέψουν τις τελευταίες χρυσές ακτίνες.
Μόλις είχαν προλάβει να επιστρέψουν στην εθνική οδό, όταν το αυτοκίνητο χάλασε. Είχε σπάσει ο πίσω άξονας και έπρεπε να καλέσουν οδική βοήθεια. Μετά από λίγο, εκείνος μπόρεσε να μάθει το όνομα του μέρους από τον οδηγό ενός μικρού περαστικού φορτηγού. Ένιωθε ανακουφισμένος που το τηλέφωνό του είχε σήμα. Όταν έδωσε τη θέση του στον τηλεφωνητή της οδικής βοήθειας, πληροφορήθηκε ότι ο γερανός θα έκανε τουλάχιστον τέσσερις ή πέντε ώρες μέχρι να φτάσει εκεί.
Μόλις έπεσε ο ήλιος, ο αέρας στο βουνό πάγωσε πολύ γρήγορα. Όταν το γύρω τοπίο άρχισε να σκοτεινιάζει, εκείνος μάζεψε μερικά κοτσάνια καλαμποκιού από ένα γειτονικό ορεινό χωράφι και άναψε φωτιά.
«Ωραία και ζεστά», είπε εκείνη, κοιτάζοντας τη φωτιά, το ίδιο ευτυχισμένη όπως και εκείνη την πρώτη νύχτα μπροστά στο τζάκι. Και πάλι εκείνος ένιωσε να υπνωτίζεται από την όψη της πλάι στο φως της φωτιάς και να πνίγεται σε συναισθήματα που δεν είχε γνωρίσει ποτέ ξανά. Ήταν λες και είχε γίνει κι ο ίδιος μια φωτιά, που ο μόνος σκοπός ύπαρξής του ήταν να της προσφέρει ζεστασιά. 
«Λες να έχει λύκους εδώ γύρω;» τον ρώτησε, εξερευνώντας το σκοτάδι που μαζευόταν γύρω τους.
«Όχι. Η Βόρεια Κίνα δεν παύει να βρίσκεται στο εσωτερικό της χώρας. Το μέρος μπορεί να δείχνει έρημο, αλλά στην πραγματικότητα είναι μια από τις πιο πυκνοκατοικημένες περιοχές. Κοίταξε τον δρόμο. Κατά μέσο όρο, περνάει ένα αυτοκίνητο κάθε δύο λεπτά». 
«Εύχομαι να μου έλεγες ότι υπάρχουν λύκοι», του είπε μ' ένα γλυκό χαμόγελο και μετά έστρεψε το βλέμμα προς τις σπίθες που εκτοξεύονταν σαν αστέρια μέσα στη νύχτα. 
«Ωραία, λοιπόν. Υπάρχουν λύκοι, μα είμαι εδώ για να σε προστατέψω».
Δεν είπαν τίποτα περισσότερο, αλλά κάθισαν αμίλητοι μπροστά στη φωτιά, ρίχνοντας κάθε τόσο άλλο ένα μάτσο από κοτσάνια. Αργότερα, δεν ήξερε πόσο αργότερα, χτύπησε το τηλέφωνό του. Ήταν η Μπάι Ρονγκ.
«Είσαι μαζί της;» τον ρώτησε ευγενικά. 
«Όχι, είμαι μόνος», της απάντησε, σηκώνοντας το βλέμμα. Δεν έλεγε ψέματα. Ήταν πραγματικά ολομόναχος, δίπλα σε μια πρόχειρη φωτιά, πλάι σε έναν δρόμο των βουνών Ταϊχάνγκ. Το φως της φωτιάς αποκάλυπτε γύρω του μονάχα πέτρες και από πάνω του υπήρχε μόνο ο έναστρος ουρανός. 
«Το ξέρω πως είσαι μόνος. Είσαι όμως μαζί της;»
Κοντοστάθηκε για λίγο και μετά της απάντησε σιγανά: «Ναι». Όταν κοίταξε πλάι του, την είδε εκεί, να ρίχνει κοτσάνια στη φωτιά και να χαμογελάει βλέποντας τις φλόγες να φωτίζουν την περιοχή όπου ήταν καθισμένοι.
«Πιστεύεις τώρα ότι ο έρωτας για τον οποίο γράφω στα μυθιστορήματά μου υπάρχει πραγματικά;» 
«Ναι, το πιστεύω».
Την ώρα που έλεγε αυτές τις τρεις λέξεις, συνειδητοποίησε πόσο μεγάλη ήταν η απόσταση που τους χώριζε. Έμειναν αμίλητοι για πολλή ώρα, στη διάρκεια της οποίας τα ραδιοκύματα ύφαιναν τους λεπτούς ιστούς τους ανάμεσα στα βουνά για να διατηρήσουν αυτή την τελευταία τους επικοινωνία. 
«Έχεις κι εσύ έναν δικό σου, έτσι δεν είναι;» τον ρώτησε.
«Ναι. Εδώ και πολύ καιρό».
«Και πού είναι τώρα;»
Την άκουσε να γελάει σιγανά. «Πού αλλού θα μπορούσε να είναι, δηλαδή;»
Γέλασε κι εκείνος. «Πού αλλού, πράγματι;»
«Ωραία, λοιπόν. Να περνάς καλά. Γεια». Η Μπάι Ρονγκ έκλεισε το τηλέφωνο, κόβοντας το νήμα που απλωνόταν στον νυχτερινό ουρανό και αφήνοντας τα άτομα στις δυο άκρες του λίγο θλιμμένα, αλλά τίποτα περισσότερο.
«Κάνει πολύ κρύο εδώ έξω», της είπε. «Ας κοιμηθούμε μέσα στο αυτοκίνητο».
Εκείνη έγνεψε αρνητικά με μια απαλή κίνηση του κεφαλιού της. «Θέλω να είμαι εδώ έξω, μαζί σου. Σου αρέσω πλάι στη φωτιά, έτσι δεν είναι;»
Όταν το φορτηγό της οδικής βοήθειας έφτασε από το Σιγιατσουάνγκ, ήταν ήδη μεσάνυχτα. Ο οδηγός ξαφνιάστηκε όταν τον βρήκε καθισμένο πλάι σε μια φωτιά. «Θα έχετε παγώσει εδώ έξω, κύριε», του είπε. «Η μηχανή δεν έχει πάθει τίποτα. Δεν θα ήταν πιο ζεστά αν καθόσασταν μέσα στο αυτοκίνητο με το καλοριφέρ αναμμένο;»
Όταν το αυτοκίνητο επιδιορθώθηκε, ο Λούο Τζι έφυγε τρέχοντας μέσα στη νύχτα, επέστρεψε από τα βουνά στην πεδιάδα και έφτασε στο Σιγιατσουάνγκ με το ξημέρωμα. Μέχρι να επιστρέψει στο Πεκίνο, η ώρα είχε πάει δέκα το πρωί.
Ο Λούο Τζι ξύπνησε το πρωί με το κεφάλι γεμάτο σκέψεις. Αντί να πάει στη σχολή, οδήγησε κατευθείαν στον ψυχολόγο.
«Μπορεί να χρειαστείτε κάποια μικρή προσαρμογή, αλλά δεν είναι τίποτα το σοβαρό», του είπε ο γιατρός, αφού άκουσε την μακροσκελή αφήγησή του.
«Τίποτα το σοβαρό;» Τα κοκκινισμένα μάτια του Λούο Τζι άνοιξαν διάπλατα. «Είμαι τρελά ερωτευμένος με ένα φανταστικό πρόσωπο από ένα μυθιστόρημα που έγραψα ο ίδιος. Έχω βρεθεί μαζί της, έχω ταξιδέψει μαζί της, έφτασα στο σημείο να χαλάσω για χάρη της τη σχέση μου με την πραγματική μου κοπέλα. Τίποτα απ' όλα αυτά δεν είναι σοβαρό για εσάς;»
Ο γιατρός χαμογέλασε μειλίχια.
«Δεν το καταλαβαίνετε; Έχω προσφέρει την πιο θερμή μου αγάπη σε μια ψευδαίσθηση!»
«Έχετε την εντύπωση πως το αντικείμενο του έρωτα οποιουδήποτε άλλου ανθρώπου υπάρχει στην πραγματικότητα;»
«Τίθεται καν τέτοιο ερώτημα;»
«Ασφαλώς. Για τους περισσότερους ανθρώπους, αυτό με το οποίο είναι ερωτευμένοι υπάρχει μόνο μέσα στη φαντασία τους. Το αντικείμενο του έρωτά τους δεν είναι ο άνδρας ή η γυναίκα της πραγματικότητας, αλλά αυτό που έχουν δημιουργήσει οι ίδιοι. Το κάθε άτομο δεν είναι τίποτα περισσότερο από ένας καμβάς που χρησιμεύει στη δημιουργία του ιδανικού εραστή. Τελικά, όλοι ανακαλύπτουν τις διαφορές ανάμεσα στο ονειρικό τους ταίρι και τον καμβά. Αν μπορέσουν να συνηθίσουν αυτές τις διαφορές, μπορούν και να μείνουν μαζί. Αν όχι, τότε χωρίζουν. Εσείς διαφέρετε από την πλειονότητα μόνο από μια άποψη: δεν χρειαστήκατε καμβά».
«Δηλαδή αυτό δεν είναι αρρώστια;»
«Μόνο με τον τρόπο που το περιέγραψε η φίλη σας: έχετε ένα φυσικό συγγραφικό ταλέντο. Αν θέλετε να το αποκαλέσετε αρρώστια, μπορείτε να το κάνετε».
«Και δεν είναι κάπως υπερβολική μια φαντασία τέτοιου βαθμού;»
«Δεν υπάρχει τίποτα το υπερβολικό στη φαντασία, ειδικά σε ό,τι έχει να κάνει με τον έρωτα».
«Τι πρέπει να κάνω, λοιπόν; Με ποιο τρόπο θα την ξεχάσω;»
«Κάτι τέτοιο είναι αδύνατο. Δεν μπορείτε να την ξεχάσετε, άρα μην προσπαθήσετε καν. Αυτό θα οδηγήσει σε παρενέργειες, ίσως ακόμη και σε ψυχικές διαταραχές. Αφήστε τη φύση να ακολουθήσει την πορεία της. Το τονίζω για άλλη μια φορά: μην προσπαθήσετε να την ξεχάσετε. Δεν πρόκειται να πιάσει. Όσο όμως θα περνά ο καιρός, η επιρροή της πάνω στη ζωή σας θα ελαττώνεται. Και ομολογώ ότι σας θεωρώ πολύ τυχερό. Είτε αυτή η κοπέλα υπάρχει στην πραγματικότητα είτε όχι, είστε τυχερός που έχετε ερωτευτεί».
Αυτή ήταν η πιο ρομαντική εμπειρία του Λούο Τζι: ένας έρωτας που έρχεται μονάχα μια φορά στη ζωή ενός ανθρώπου. Μετά από εκείνο το συμβάν, ακολούθησε έναν ανέμελο τρόπο διαβίωσης, πηγαίνοντας όπου τον οδηγούσε η ζωή, ακριβώς όπως τη μέρα που είχαν ξεκινήσει για την εκδρομή με το αυτοκίνητο. Όπως τον είχε διαβεβαιώσει ο ψυχολόγος, η επιρροή της πάνω στη ζωή του μειώθηκε. Όταν βρισκόταν πλάι σε αληθινή γυναίκα, εκείνη δεν εμφανιζόταν, και τελικά κατέληξε να εμφανίζεται μπροστά του σπάνια, ακόμα και τις στιγμές που ήταν ολομόναχος. Όμως γνώριζε ότι το πιο κρυφό κομμάτι της ψυχής του τής ανήκε και πως θα παρέμενε εκεί για πάντα. Μπορούσε ακόμα και να δει καθαρά τον κόσμο στον οποίο είχε την κατοικία της: ένα ακίνητο χιονισμένο τοπίο όπου ο ουρανός ήταν πάντα στολισμένος με ασημένια αστέρια και ένα μισοφέγγαρο, ενώ χιόνιζε ασταμάτητα.
Μέσα στη σιωπή μπορούσες κυριολεκτικά ν' ακούσεις τις χιονονιφάδες να ακουμπούν στο έδαφος, λεΐες σαν λευκή ζάχαρη. Μέσα στην υπέροχη καλύβα της, καταμεσής του χιονιού, η Εύα που είχε δημιουργήσει από τα πλευρά του νου του καθόταν ήσυχη μπροστά σε ένα αρχαίο τζάκι, κοιτάζοντας τις φλόγες να χορεύουν.
Ο Λούο Τζι άπλωσε το χέρι στο μπουκαλάκι που υπήρχε δίπλα στο κρεβάτι, με τη σκέψη να πάρει ένα υπνωτικό χαπάκι για να κοιμηθεί, αλλά τη στιγμή που τα δάκτυλά του άγγιξαν το μπουκαλάκι, αυτό πέταξε από το κομοδίνο και τινάχτηκε στο ταβάνι, όπως και τα ρούχα που είχε ρίξει στην καρέκλα. Έμειναν στο ταβάνι για ένα-δύο δευτερόλεπτα. Αισθάνθηκε και το σώμα του ν' αφήνει το κρεβάτι, αλλά ο υπνόσακος μέσα στον οποίο βρισκόταν ήταν δεμένος κι έτσι δεν αιωρήθηκε πολύ μακριά. Όταν το μπουκαλάκι έπεσε στο πάτωμα, έπεσε κι ο ίδιος βαρύς πάνω στο κρεβάτι. Για λίγες στιγμές ήταν λες και το σώμα του πιεζόταν προς τα κάτω από ένα βαρύ αντικείμενο και δεν μπορούσε να κουνηθεί. Η ξαφνική έλλειψη βαρύτητας και στη συνέχεια η υπερβαρύτητα τον έκαναν να νιώθει ζαλάδα, μια κατάσταση που συνεχίστηκε για λιγότερο από δέκα δευτερόλεπτα πριν όλα επιστρέψουν στο φυσιολογικό.
Άκουσε ανάλαφρες πατημασιές στο χαλί έξω από την πόρτα. Αρκετοί άνθρωποι κινήθηκαν εδώ κι εκεί και τελικά ο Σι Τσιάνγκ έχωσε το κεφάλι του μέσα στο δωμάτιο. «Λούο Τζι, είσαι καλά;»
Όταν ο Λούο Τζι παραδέχθηκε πως ήταν εντάξει, ο Τσιάνγκ έκλεισε την πόρτα χωρίς να μπει μέσα. Έξω από το δωμάτιο, ένας διάλογος συνεχίστηκε χαμηλόφωνα.
«Μάλλον ήταν μια παρεξήγηση στη διάρκεια της αλλαγής συνοδείας. Τίποτα άξιο ανησυχίας».
«Και τι είπαν οι ανώτεροι σχετικά με το τηλεφώνημα που έγινε νωρίτερα;» Αυτή ήταν η φωνή του Σι Τσιάνγκ.
«Είπαν ότι ο σχηματισμός συνοδείας θα χρειαστεί ανεφοδιασμό σε καύσιμα εν ώρα πτήσης σε μισή ώρα από τώρα και ότι δεν πρέπει να ανησυχούμε».
«Το σχέδιο δεν ανέφερε μια τέτοια αναταραχή, σωστά;»
«Ούτε κατά διάνοια. Μέσα στο χάος που προκλήθηκε πριν από λίγο, επτά από τα αεροσκάφη συνοδείας άδειασαν τις βοηθητικές δεξαμενές καυσίμων».
«Γιατί όλη αυτή η νευρικότητα; Τέλος πάντων, ξέχνα το. Πρέπει να ξαναπέσεις για ύπνο. Μην τσιτώνεσαι τόσο πολύ».
«Μα πώς να κοιμηθεί κανείς σε μια τέτοια κατάσταση;» 
«Άφησε κάποιον να φυλάει σκοπιά. Τι θα προσφέρεις αν είσαι εξαντλημένος; Μπορεί να προσπαθούν να μας κρατούν σε εγρήγορση όλη την ώρα, αλλά εγώ διατηρώ τη δική μου γνώμη για τα θέματα ασφαλείας: όταν έχεις σκεφτεί όλα όσα θα έπρεπε να σκεφτείς και έχεις κάνει όλα όσα θα έπρεπε να κάνεις, άσε να συμβεί ό,τι είναι να συμβεί. Κανένας πια δεν μπορεί να κάνει τίποτα. Μην εξουθενώνεσαι χωρίς λόγο.»
Στο άκουσμα των λέξεων «αλλαγή συνοδείας», ο Λούο Τζι άπλωσε το χέρι, άνοιξε το παράθυρο και κοίταξε έξω. Μια θάλασσα από σύννεφα εξακολουθούσε να σκεπάζει τον νυχτερινό ουρανό. Το φεγγάρι έγερνε προς τον ορίζοντα και μπορούσε να διακρίνει τα ίχνη που άφηνε στον αέρα ο σχηματισμός των μαχητικών αεροσκαφών, αυτή τη φορά με έξι επιπλέον γραμμές.
Εξέτασε τα μικροσκοπικά αεροσκάφη που βρίσκονταν στην κορυφή του κάθε ίχνους και παρατήρησε ότι ανήκαν σε διαφορετικό μοντέλο από τα τέσσερα που είχε δει νωρίτερα.
Η πόρτα του υπνοδωματίου άνοιξε και ο Σι Τσιάνγκ έχωσε το μισό του σώμα μέσα και είπε: «Λούο, άνθρωπέ μου, αντιμετώπισαμε ένα προβληματάκι. Μην ανησυχείς. Από εδώ και στο εξής δεν θα συμβεί τίποτε άλλο. Ξανακοιμήσου.»
«Υπάρχει ακόμα χρόνος για ύπνο; Καλά, πόσες ώρες πετάμε;» 
«Έχουμε ακόμα μερικές ώρες πτήσης μπροστά μας. Πέσε για ύπνο.» Έκλεισε την πόρτα και έφυγε.
Ο Λούο Τζι επέστρεψε στο κρεβάτι του και σήκωσε από κάτω το μπουκαλάκι με τα χάπια. Ο Σι είχε φροντίσει να περιέχει μόνο ένα χάπι. Το ήπιε και αποκοιμήθηκε κοιτάζοντας το μικρό κόκκινο φως κάτω από το παράθυρο. Φανταζόταν ότι έβλεπε τις φλόγες ενός τζακιού.
Όταν ο Σι Τσιάνγκ ξύπνησε τον Λούο Τζι, εκείνος κοιμόταν ήδη έναν ύπνο δίχως όνειρα για περισσότερες από έξι ώρες και αισθανόταν αρκετά καλά.
«Πλησιάζουμε. Σήκω και ετοιμάσου.»
Ο Λούο Τζι πήγε στο μικρό μπάνιο για να πλυθεί και, όταν επέστρεψε στο γραφείο για ένα απλό πρόγευμα, αντιλήφθηκε ότι το αεροπλάνο κατέβαινε. Δέκα λεπτά αργότερα, μετά από μια πτήση δεκαπέντε ωρών, το ιδιωτικό αεροπλάνο προσγειώθηκε.
Ο Σι Τσιάνγκ είπε στον Λούο Τζι να περιμένει στο γραφείο και μετά βγήκε έξω. Επέστρεψε με έναν άνδρα που είχε ευρωπαϊκά χαρακτηριστικά. Ήταν ψηλός, ντυμένος στην τρίχα, και έμοιαζε με υψηλόβαθμο αξιωματούχο. 
«Αυτός είναι ο δρ. Λούο;» ρώτησε ο αξιωματούχος, κοιτάζοντας προς το μέρος του. Καταλαβαίνοντας ότι ο Σι Τσιάνγκ δυσκολευόταν με τα Αγγλικά, επανέλαβε την ερώτησή του στα Κινεζικά.
«Ναι, αυτός είναι ο Λούο Τζι», αποκρίθηκε ο Σι Τσιάνγκ και μετά έκανε σύντομες συστάσεις. 
«Αυτός είναι ο κύριος Κεντ. Ήρθε για να σε καλωσορίσει.» 
«Τιμή μου», είπε ο Κεντ με μια υπόκλιση.
Την ώρα που αντάλλασσαν χειραψία, ο Λούο Τζι διαισθάνθηκε ότι ο άνδρας είχε απίστευτα μεγάλη πείρα. Πολλά κρύβονταν πίσω από την εμφάνισή του, όμως η λάμψη στα μάτια του πρόδιδε την παρουσία μυστικών. Ο Λούο Τζι ένιωθε υπνωτισμένος από το βλέμμα του άνδρα. Έμοιαζε με δαίμονα και άγγελο, με ατομική βόμβα και με πελώριο πολύτιμο πετράδι... Μέσα στις πολύπλοκες πληροφορίες που μετέφεραν εκείνα τα μάτια, ο Λούο Τζι μπορούσε να διακρίνει μόνο ένα πράγμα: η στιγμή εκείνη είχε τεράστια σημασία στην πορεία της ζωής του άνδρα.
Ο Κεντ στράφηκε προς τον Σι Τσιάνγκ. 
«Τα πήγατε πολύ καλά. Το δικό σας τμήμα βγήκε πιο άθικτο από όλα. Οι υπόλοιποι συνάντησαν κάποια προβλήματα καθ' οδόν.» 
«Ακούσαμε τους ανωτέρους μας», είπε ο Τσιάνγκ. «Η αρχή που ακολουθήσαμε ήταν να ελαχιστοποιήσουμε τον συνολικό αριθμό σταδίων της επιχείρησης.» 
«Πράξατε πολύ σωστά. Στις παρούσες καταστάσεις, η ελαχιστοποίηση των σταδίων προσφέρει τη μέγιστη ασφάλεια. Και τώρα θα ακολουθήσουμε την ίδια αρχή και θα πάμε κατευθείαν στην αίθουσα συνεδριάσεων.»
«Πότε ξεκινά η σύσκεψη;» 
«Σε μια ώρα.» 
«Τόσο πολύ αργήσαμε;» 
«Το ξεκίνημα της σύσκεψης ορίζεται από την άφιξη του τελευταίου υποψηφίου.»
«Πολύ ωραία. Να παραδώσουμε, τότε;» 
«Όχι. Παραμένετε υπεύθυνος για την ασφάλεια αυτού του προσώπου. Όπως είπα και πριν, είστε ο καλύτερος.»
Ο Σι Τσιάνγκ έμεινε για δυο στιγμές αμίλητος, κοιτάζοντας τον Λούο Τζι. Μετά, έγνεψε καταφατικά. «Καθώς εγκλιματιζόμασταν στην κατάσταση κατά τη διάρκεια των τελευταίων λίγων ημερών, οι δικοί μου συνάντησαν πολλά εμπόδια.»
«Σας εγγυώμαι ότι τίποτα τέτοιο δεν πρόκειται να συμβεί από εδώ και στο εξής. Θα έχετε την πλήρη υποστήριξη της τοπικής αστυνομίας και του στρατού. Ωραία, λοιπόν», ολοκλήρωσε ο Κεντ, κοιτάζοντας τους δύο άνδρες. «Μπορούμε να ξεκινήσουμε.»
Βγαίνοντας από την πόρτα του αεροπλάνου, ο Λούο Τζι συνειδητοποίησε πως ήταν ακόμα νύχτα. Όταν σκέφτηκε την ώρα απογείωσης, μπόρεσε να υπολογίσει με αρκετή ακρίβεια σε ποια περιοχή της υδρογείου είχαν προσγειωθεί. Η ομίχλη ήταν πυκνή και τα φώτα έφεγγαν με ένα θαμπό κίτρινο χρώμα, ενώ γεγονότα από την ώρα της απογείωσής τους έμοιαζαν να επαναλαμβάνονται μπροστά στα μάτια τους: τα ελικόπτερα περιπολίας στον αέρα, μόλις ορατά μέσα στην ομίχλη, σαν σκιές με έντονα φώτα. Το αεροσκάφος περικυκλώθηκε γρήγορα από έναν κλοιό στρατιωτικών οχημάτων και στρατιωτών στραμμένων προς το εξωτερικό του κύκλου. Αρκετοί αξιωματικοί με ασύρματους συγκεντρώθηκαν γύρω από την ομάδα, συζητώντας κάτι και ρίχνοντας κάπου-κάπου κλεφτές ματιές προς την κατεύθυνση της σκάλας του αεροσκάφους.
Ένα βούισμα που ακούστηκε από ψηλά έκανε το τριχωτό της κεφαλής του Λούο Τζι να ανατριχιάσει. Ακόμα και ο ατάραχος κύριος Κεντ βούλωσε τ' αυτιά του. Υψώνοντας τα βλέμματα, μπόρεσαν να διακρίνουν ένα ασαφές φως που πετούσε χαμηλά πάνω από τα κεφάλια τους. Ήταν ο σχηματισμός συνοδείας που έκανε ακόμη κύκλους. Οι εξατμίσεις τους δημιουργούσαν έναν μεγάλο κύκλο που ήταν αμυδρά ορατός μέσα από την ομίχλη, λες και κάποιος συμπαντικός γίγαντας σημάδευε με κιμωλία τη Γη σε εκείνο ακριβώς το σημείο.
Οι τέσσερίς τους επιβιβάστηκαν σε ένα εμφανώς αλεξίσφαιρο αυτοκίνητο που περίμενε στην άκρη της σκάλας και ξεκίνησαν αμέσως. Οι κουρτίνες των παραθύρων ήταν κλειστές, αλλά, κρίνοντας από το φως που έμπαινε στο εσωτερικό, ο Λούο Τζι ήξερε πως βρίσκονταν στο μέσο μιας πομπής. Η σιωπή βασίλευε σε όλη τη διαδρομή, σε έναν δρόμο προς το απόλυτο άγνωστο. Αν και χρειάστηκε μόνο σαράντα λεπτά, αισθάνθηκε αυτό το κομμάτι της διαδρομής ατελείωτο.
Όταν ο Κεντ ανακοίνωσε ότι έφτασαν, ο Λούο Τζι μπόρεσε να διακρίνει ένα σχήμα μέσα από τις κουρτίνες, φωτισμένο από το ομοιόμορφο φως του κτηρίου που υψωνόταν στο πίσω μέρος του και έριχνε τη σιλουέτα του πάνω στην κουρτίνα. Δεν θα μπορούσε να κάνει λάθος βλέποντας το ευδιάκριτο σχήμα του σαν ένα πελώριο περίστροφο με έναν κόμπο δεμένο στην κάννη του. Ο Λούο Τζι ήξερε ακριβώς πού βρισκόταν: ήταν το κτήριο των Ηνωμένων Εθνών στη Νέα Υόρκη.
Αμέσως μόλις βγήκαν έξω, τους περικύκλωσαν άτομα που έμοιαζαν με μέλη κάποιου προσωπικού ασφαλείας. Ήταν ψηλοί και οι περισσότεροι φορούσαν σκούρα γυαλιά, παρά το γεγονός ότι ήταν νύχτα. Δεν μπορούσε να ξεχωρίσει τι γινόταν γύρω του, αλλά το πλήθος τον έσπρωξε μπροστά, πιέζοντάς τον με τόση δύναμη ώστε τα πόδια του κυριολεκτικά ξεκόλλησαν από το έδαφος. Οι ξερές πατημασιές ήταν ο μόνος ήχος που ακουγόταν μέσα στη σιωπή. Ακριβώς τη στιγμή που η αλλόκοτη ένταση τον είχε φέρει σε σημείο κατάρρευσης, οι άνδρες μπροστά του παραμέρισαν. Φως τον χτύπησε στα μάτια και οι υπόλοιποι σταμάτησαν και άφησαν τον ίδιο, τον Σι Τσιάνγκ και τον Κεντ να συνεχίσουν.
Περπάτησαν μέσα σε μια μεγάλη, ήσυχη αίθουσα που ήταν έρημη, εκτός από μερικούς μαυροντυμένους φρουρούς, οι οποίοι μιλούσαν σιγανά σε έναν φορητό ασύρματο κάθε φορά που οι τρεις τους προσπερνούσαν κάποιον από αυτούς. Διέσχισαν μια υπερυψωμένη γαλαρία προς την κατεύθυνση ενός βιτρό, του οποίου τα πολύχρωμα κομμάτια με τις περίπλοκες γραμμές απεικόνιζαν παραμορφωμένα σχήματα ανθρώπων και ζώων. Έστριψαν αριστερά και μπήκαν σε ένα μικρό δωμάτιο.
Όταν η πόρτα έκλεισε, ο Κεντ και ο Σι Τσιάνγκ αντάλλαξαν ένα χαμόγελο και τα πρόσωπά τους πήραν εκφράσεις ανακούφισης. Ο Λούο Τζι κοίταξε γύρω του και ανακάλυψε πως το δωμάτιο ήταν αρκετά ιδιαίτερο. Ο τοίχος της άλλης άκρης του ήταν εντελώς σκεπασμένος από έναν πίνακα αφηρημένης τέχνης, αποτελούμενο από κίτρινα, λευκά, γαλάζια και μαύρα γεωμετρικά σχήματα που αλληλοεπικαλύπτονταν τυχαία και έμοιαζαν να αιωρούνται σε έναν ωκεανό καθαρού μπλε χρώματος. Όμως, το πιο παράξενο ήταν η μεγάλη πέτρα σε σχήμα ορθογώνιου πρίσματος που ήταν τοποθετημένη στο κέντρο του δωματίου και φωτιζόταν από αρκετές αδύναμες λάμπες. Μια πιο προσεκτική ματιά αποκάλυπτε ότι η πέτρα είχε επάνω της γραμμές σκουριάς. Ο αφηρημένος πίνακας και η πέτρα ήταν τα μοναδικά διακοσμητικά στοιχεία και, εκτός από αυτά, το δωμάτιο ήταν άδειο.
«Δρ. Λούο, έχετε ανάγκη να αλλάξετε ρούχα;» ρώτησε ο Κεντ στα Αγγλικά. 
«Τι είπε;» ρώτησε ο Σι Τσιάνγκ και, όταν ο Λούο Τζι μετέφρασε, έγνεψε αρνητικά με αποφασιστικότητα. 
«Όχι. Απλώς φόρεσε αυτό.» 
«Μα πρόκειται για επίσημη περίσταση», είπε ο Κεντ προσπαθώντας να μιλήσει στα Κινεζικά. 
«Όχι», επανέλαβε ο Σι Τσιάνγκ με άλλο ένα κούνημα του κεφαλιού. 
«Η αίθουσα είναι ανοιχτή μόνο για τους εθνικούς αντιπροσώπους, όχι για τον Τύπο. Θα είναι αρκετά ασφαλής.» 
«Είπα όχι. Αν κατάλαβα καλά, είμαι πλέον υπεύθυνος για την ασφάλειά του.»
Ο Κεντ υποχώρησε. 
«Ωραία, λοιπόν. Δεν είναι και κάτι τόσο σπουδαίο.» 
«Θα έπρεπε να του δώσετε κάποιες γενικές πληροφορίες», είπε ο Σι Τσιάνγκ, δείχνοντας με το πιγούνι προς το μέρος του Λούο Τζι. 
«Δεν έχω εξουσιοδότηση να δώσω οποιαδήποτε πληροφορία.» 
«Πείτε απλά ό,τι σας αρέσει», είπε ο Σι Τσιάνγκ γελώντας.
Ο Κεντ γύρισε προς τον Λούο Τζι με μια ξαφνική ένταση στο υπεροπτικό πρόσωπό του και έφτιαξε ασυναίσθητα τη γραβάτα του. Ο Λούο Τζι συνειδητοποίησε ότι απέφευγε να τον κοιτάξει στα μάτια. Πρόσεξε, επίσης, ότι ο Σι Τσιάνγκ φαινόταν εντελώς άλλος άνθρωπος. Το μόνιμο σαρκαστικό χαμόγελό του είχε χαθεί και το είχε αντικαταστήσει μια σοβαρή έκφραση. Κοίταξε τον Κεντ σε μια σπάνια στάση προσοχής. Τελικά, ο Λούο Τζι κατάλαβε ότι όλα όσα του είχε πει νωρίτερα ο Σι Τσιάνγκ ήταν σωστά: δεν είχε την παραμικρή ιδέα για τον σκοπό της επίσκεψής τους.
«Δρ. Λούο», είπε ο Κεντ, «το μόνο που μπορώ να σας πω είναι το εξής: Θα παρευρεθείτε σε μια σημαντική συνεδρίαση στην οποία πρόκειται να γίνει μια σπουδαία ανακοίνωση. Στη συνάντηση, εσείς δεν χρειάζεται να κάνετε το παραμικρό.»
Έμειναν όλοι αμίλητοι. Μέσα στο δωμάτιο δεν ακουγόταν κανένας ήχος. Ο Λούο Τζι μπορούσε να ακούσει καθαρά τους χτύπους της καρδιάς του. Κατάλαβε ότι βρίσκονταν στο Δωμάτιο Διαλογισμού. Το κεντρικό διακοσμητικό ήταν ένας βράχος έξι τόνων, φτιαγμένος από τον καθαρότερο ανεπεξέργαστο σίδηρο, σύμβολο δύναμης και αιωνιότητας. Ήταν δώρο από τη Σουηδία. Όμως, εκείνη τη στιγμή, το μόνο που δεν είχε διάθεση να κάνει ήταν να διαλογιστεί. Προσπαθούσε όσο μπορούσε να μην σκέφτεται απολύτως τίποτα, πεπεισμένος από τα λόγια του Σι: οποιαδήποτε σκέψη ήταν πιθανό να εκτροχιαστεί. Άρχισε να μετράει τα σχήματα στον πίνακα.
Η πόρτα άνοιξε και το κεφάλι που μπήκε μέσα έκανε ένα νεύμα στον Κεντ, που στη συνέχεια στράφηκε προς τον Λούο Τζι και τον Σι Τσιάνγκ: «Είναι ώρα να περάσουμε μέσα. Κανένας δεν γνωρίζει τον δόκτορα Λούο, κι έτσι δεν θα υπάρξει κάποια αναταραχή αν αυτός κι εγώ μπούμε μαζί.»
Ο Σι Τσιάνγκ έγνεψε και μετά χαιρέτησε τον Λούο Τζι με μια κίνηση του χεριού και ένα χαμόγελο. «Θα σε περιμένω έξω.» Τα λόγια ζέσταναν την καρδιά του. Στο μέρος εκείνο, ο Σι Τσιάνγκ ήταν το μοναδικό του πνευματικό στήριγμα.
Ύστερα, ακολούθησε τον Κεντ έξω από το Δωμάτιο Διαλογισμού και μέσα στην Αίθουσα της Γενικής Συνέλευσης των Ηνωμένων Εθνών. Η αίθουσα ήταν γεμάτη και όλοι οι καθισμένοι παρευρισκόμενοι συζητούσαν μεταξύ τους. Ο Λούο Τζι δεν τράβηξε τα βλέμματα όταν ο Κεντ άρχισε να τον οδηγεί κατά μήκος του διαδρόμου, αλλά κάποια κεφάλια άρχισαν να γυρίζουν καθώς πλησίαζε την πρώτη σειρά. Ο Κεντ τον άφησε σε ένα ακριανό κάθισμα της πέμπτης σειράς και μετά πήγε να καθίσει ο ίδιος στη δεύτερη σειρά.
Ο Λούο Τζι κοίταξε γύρω του το μέρος που είχε δει αμέτρητες φορές στην τηλεόραση. Με βάση εκείνες τις φευγαλέες ματιές, του ήταν εντελώς αδύνατο να εκτιμήσει όσα ήθελαν να εκφράσουν οι αρχιτέκτονες του κτηρίου. Ακριβώς μπροστά του, ο ψηλός κίτρινος τοίχος πάνω στον οποίο ήταν σκαλισμένα τα διακριτικά του ΟΗΕ και χρησίμευε ως φόντο για το βήμα του ομιλητή, είχε κλίση προς τα εμπρός υπό οξεία γωνία, σαν επιφάνεια γκρεμού έτοιμη να καταρρεύσει ανά πάσα στιγμή. Ο θόλος, φτιαγμένος έτσι ώστε να μοιάζει με έναστρο ουρανό, ήταν δομικά ξεχωριστός από τον κίτρινο τοίχο και δεν έκανε τίποτα για να τον σταθεροποιεί. Αντίθετα, έμοιαζε με ένα πελώριο βάρος που κρεμόταν πάνω από τα κεφάλια των συγκεντρωμένων, τονίζοντας την αστάθεια του τοίχου και δίνοντας σε ολόκληρο τον χώρο την ακατανίκητη αίσθηση ότι ήταν έτοιμος να γκρεμιστεί ανά πάσα στιγμή. Κάτω από τις παρούσες περιστάσεις, φαινόταν λες και οι έντεκα αρχιτέκτονες, που είχαν σχεδιάσει το κτήριο στα μέσα του εικοστού αιώνα, είχαν προβλέψει με θαυμαστό τρόπο την παρούσα δύσκολη κατάσταση της ανθρωπότητας.
Στρέφοντας την προσοχή του πέρα από τον μακρινό τοίχο, άκουσε δύο ανθρώπους που μιλούσαν δίπλα του. Δεν μπορούσε να ξεχωρίσει την εθνικότητά τους, αλλά μιλούσαν ιδιωματικά Αγγλικά.
«Πιστεύετε πραγματικά στον αποφασιστικό ρόλο του ατόμου μέσα στην Ιστορία;» 
«Θεωρώ ότι είναι ένα ζήτημα που δεν μπορεί να αποδειχθεί ή να διαψευσθεί, εκτός κι αν επιστρέψουμε πίσω στον χρόνο, σκοτώσουμε μερικά σπουδαία πρόσωπα και δούμε με ποιο τρόπο θα προχωρήσει η Ιστορία χωρίς αυτά. Ασφαλώς, δεν μπορείτε να αποκλείσετε την πιθανότητα η πορεία της Ιστορίας να έχει καθοριστεί από τους ποταμούς που έχουν ανοίξει ή φράξει οι μεγάλες αυτές μορφές.» 
«Υπάρχει όμως και μια άλλη πιθανότητα: αυτές οι μεγάλες μορφές σας να μην είναι τίποτα περισσότερο από κολυμβητές μέσα στον ποταμό της Ιστορίας. Μπορεί να άφησαν τα ονόματά τους στην Ιστορία εξαιτίας των παγκόσμιων ρεκόρ που έκαναν και των επαίνων και της δόξας που κέρδισαν, αλλά δεν είχαν καμιά επίδραση πάνω στη ροή του ποταμού... Εντούτοις, με τα πράγματα όπως έχουν, ποιος ο λόγος να τα σκεφτόμαστε όλα αυτά;»
«Το πρόβλημα είναι πως, σε όλη τη διάρκεια της διαδικασίας λήψης αποφάσεων, κανείς δεν σκέφτηκε τα ζητήματα σε αυτό το επίπεδο. Όλες οι χώρες είναι μπλεγμένες με θέματα όπως η ισότητα των υποψηφίων και τα δικαιώματα στους φυσικούς πόρους.»
Οι παρευρισκόμενοι σώπασαν καθώς η Γενική Γραμματέας Σέι προχώρησε προς το βήμα του ομιλητή. Η θητεία της Φιλιππινέζας πολιτικού κάλυπτε τόσο την περίοδο πριν όσο και μετά την κρίση. Αν η ψηφοφορία είχε λάβει χώρα λίγο αργότερα, δεν θα είχε εκλεγεί ποτέ, επειδή μια εκλεπτυσμένη Ασιάτισσα κυρία δεν εξέπεμπε την αίσθηση δύναμης που ζητούσε ο κόσμος μπροστά στην Τρισηλιανή Κρίση. Τώρα, το μικρό της σώμα φαινόταν μικροσκοπικό και ανήμπορο μπροστά στη γυρτή όψη του γκρεμού. Την ώρα που ανέβαινε στο βήμα, ο Κεντ τη σταμάτησε και της ψιθύρισε κάτι στο αυτί. Εκείνη έγνεψε με τα μάτια χαμηλωμένα και συνέχισε τον δρόμο της. Ο Λούο Τζι ήταν σίγουρος ότι η Γενική Γραμματέας είχε κοιτάξει προς το μέρος του.
Μόλις βρέθηκε στο βήμα, άφησε το βλέμμα της να πλανηθεί πάνω σε όλους τους συγκεντρωμένους και είπε: «Η δέκατη ένατη σύνοδος του Συμβουλίου Πλανητικής Άμυνας κατέληξε στο τελευταίο θέμα της ημερήσιας διάταξής της: την αποκάλυψη των υποψηφίων Τοιχοπρόσωπων και την ανακοίνωση της έναρξης του Σχεδίου Τοιχοπρόσωπος.
»Πριν προχωρήσουμε σε αυτό το θέμα της ημερήσιας διάταξης, πιστεύω ότι είναι αναγκαίο να ρίξουμε μια σύντομη ματιά στο Σχέδιο Τοιχοπρόσωπος.
»Στην αρχή της Τρισηλιανής Κρίσης, τα μόνιμα μέλη του πρώην Συμβουλίου Ασφαλείας έκαναν έκτακτες διαπραγματεύσεις και συνέλαβαν το Σχέδιο Τοιχοπρόσωπος.
»Οι χώρες έλαβαν υπόψη τους τα ακόλουθα γεγονότα: Μετά την εμφάνιση των δύο πρώτων σοφονίων, συσσωρευμένες ενδείξεις απέδειξαν ότι περισσότερα σοφόνια έφταναν στο ηλιακό μας σύστημα και κατέληγαν στη Γη – μια διαδικασία η οποία συνεχίζεται μέχρι τώρα. Έτσι, για τον εχθρό, η Γη είναι ένας εντελώς διαφανής κόσμος. Για αυτούς, τα πάντα είναι ένα ανοιχτό βιβλίο που μπορούν να διαβάσουν ανά πάσα στιγμή. Η ανθρωπότητα δεν έχει κανένα μυστικό.
»Πρόσφατα, η διεθνής κοινότητα ξεκίνησε ένα γενικό πρόγραμμα άμυνας το οποίο, τόσο στη γενικότερη στρατηγική σκέψη του όσο και στις παραμικρότερες τεχνολογικές και στρατιωτικές λεπτομέρειές του, είναι εντελώς εκτεθειμένο στα μάτια του εχθρού. Κάθε αίθουσα συνεδριάσεων, κάθε φοριαμός, οι σκληροί δίσκοι και η μνήμη κάθε υπολογιστή... δεν υπάρχει σημείο που να μην μπορούν να δουν τα σοφόνια. Κάθε σχέδιο, πρόγραμμα και ανάπτυξη δυνάμεων, ανεξαρτήτως μεγέθους, είναι ορατά στη διοίκηση του εχθρού, τέσσερα έτη φωτός μακριά, τη στιγμή που παίρνουν μορφή πάνω στη Γη. Οι ανθρώπινες επικοινωνίες οποιασδήποτε μορφής έχουν διαρροές.
»Πρέπει να έχουμε επίγνωση ενός γεγονότος: τα τεχνάσματα τακτικής και στρατηγικής δεν εξελίσσονται με τον ρυθμό της τεχνολογικής προόδου. Κάποιες ακριβείς πληροφορίες έχουν αποδείξει ότι οι Τρισηλιανοί επικοινωνούν με άμεσες και ανοιχτές σκέψεις, κάτι που τους κάνει να έχουν μεγάλη έλλειψη σε ζητήματα τεχνασμάτων, καμουφλάζ και εξαπάτησης, δίνοντας με αυτόν τον τρόπο στον ανθρώπινο πολιτισμό ένα τεράστιο πλεονέκτημα απέναντι στον εχθρό. Αυτό είναι το μοναδικό πλεονέκτημα που δεν έχουμε την πολυτέλεια να χάσουμε. Οι ιδρυτές του Σχεδίου Τοιχοπρόσωπος πιστεύουν ότι ένας αριθμός άλλων στρατηγικών σχεδιασμών πρέπει να προχωρήσουν παράλληλα με το βασικό αμυντικό πρόγραμμα και ότι αυτά τα σχέδια πρέπει να είναι μυστικά και όχι διαφανή για τον εχθρό. Έχουν γίνει διάφορες προτάσεις, αλλά μόνο το Σχέδιο Τοιχοπρόσωπος είναι εφικτό.»
«Θέλω να κάνω μια διόρθωση σε όσα μόλις είπα: η ανθρωπότητα έχει ακόμη μυστικά, στον εσωτερικό κόσμο που διαθέτει ο καθένας από εμάς. Τα σοφόνια μπορούν να κατανοήσουν την ανθρώπινη γλώσσα και να διαβάσουν κάθε είδους τυπωμένα κείμενα και πληροφορίες από τα μέσα αποθήκευσης των υπολογιστών, και μάλιστα με απίστευτες ταχύτητες, αλλά δεν μπορούν να διαβάσουν τις ανθρώπινες σκέψεις. Όσο δεν επικοινωνούμε με τον έξω κόσμο, ο καθένας από εμάς κρατά μόνιμα κάποια πράγματα μυστικά από τα σοφόνια. Αυτή είναι και η βάση του Σχεδίου Τοιχοπρόσωπος.
»Στη βάση του, το σχέδιο αποτελείται από την επιλογή μιας ομάδας ατόμων που θα δημιουργούν και θα κατευθύνουν στρατηγικά σχέδια. Θα αναπτύσσουν αυτά τα σχέδια αποκλειστικά μέσα στο νου τους, χωρίς κανενός είδους επικοινωνία με τον έξω κόσμο. Η αληθινή στρατηγική αυτών των σχεδίων, τα απαραίτητα βήματα προς την ολοκλήρωσή τους και οι απώτατοι στόχοι τους θα παραμένουν κρυμμένα μέσα στο μυαλό τους. Θα τους ονομάσουμε Τοιχοπρόσωπους, επειδή αυτή η αρχαία ανατολίτικη ονομασία που δινόταν στους διαλογιστές αντικατοπτρίζει τα μοναδικά χαρακτηριστικά της δουλειάς τους. Καθώς θα κατευθύνουν την εκτέλεση των στρατηγικών σχεδίων τους, οι σκέψεις και οι συμπεριφορές των Τοιχοπρόσωπων προς τον εξωτερικό κόσμο θα είναι εντελώς ψευδείς – ένα προσεκτικό μείγμα απόκρυψης, παραπλάνησης και εξαπάτησης. Το αντικείμενο αυτής της παραπλάνησης και εξαπάτησης θα είναι ολόκληρος ο κόσμος, εχθροί και σύμμαχοι, μέχρι που ένας πελώριος και μπερδεμένος λαβύρινθος ψευδαισθήσεων θα υψωθεί και θα κάνει τον εχθρό να χάσει την κρίση του, ενώ ο Τοιχοπρόσωπος θα καθυστερεί όσο το δυνατόν περισσότερο τη στιγμή που θα αποκαλύψει τις πραγματικές στρατηγικές προθέσεις του.
»Σε αυτούς τους Τοιχοπρόσωπους θα δοθούν εκτεταμένες εξουσίες που θα τους επιτρέψουν να κινητοποιήσουν και να εκμεταλλευτούν ένα τμήμα των υφιστάμενων στρατιωτικών δυνάμεων της Γης. Καθώς θα εκτελούν τα στρατηγικά τους σχέδια, οι Τοιχοπρόσωποι δεν θα οφείλουν να δίνουν καμιά εξήγηση για τις ενέργειες και τις διαταγές τους, ανεξάρτητα από το πόσο ακατανόητη μπορεί να είναι η συμπεριφορά τους. Την παρακολούθηση και τον έλεγχο της δραστηριότητας των Τοιχοπρόσωπων θα αναλάβει το Συμβούλιο Πλανητικής Άμυνας των Ηνωμένων Εθνών, ο μοναδικός θεσμός που θα έχει την εξουσία να προβάλει βέτο στις εντολές των Τοιχοπρόσωπων, σύμφωνα με το ψήφισμα περί Τοιχοπρόσωπων του ΟΗΕ.
»Για να εξασφαλιστεί η συνέχεια του Σχεδίου Τοιχοπρόσωπος, οι Τοιχοπρόσωποι θα εκμεταλλευτούν την τεχνολογία χειμερίας νάρκης, έτσι ώστε να γεφυρώσουν τους αιώνες που απομένουν μέχρι τη Μάχη της Ημέρας της Κρίσης. Το πότε και κάτω από ποιες συνθήκες θα αφυπνιστούν, και για πόσο χρόνο, θα αποφασιστεί από τους ίδιους τους Τοιχοπρόσωπους. Μέσα στους επόμενους τέσσερις αιώνες, το ψήφισμα των Ηνωμένων Εθνών για τους Τοιχοπρόσωπους θα ισχύει σύμφωνα με το διεθνές δίκαιο σε επίπεδο ίσο με εκείνο του Χάρτη των Ηνωμένων Εθνών και θα συνεργάζεται με τους εθνικούς νόμους για να εξασφαλίσει την πραγματοποίηση των στρατηγικών σχεδίων των Τοιχοπρόσωπων.
»Οι Τοιχοπρόσωποι αναλαμβάνουν την πιο δύσκολη αποστολή της ανθρώπινης ιστορίας. Θα είναι πραγματικά μόνοι τους, αφού οι ψυχές τους θα είναι κλειστές όχι μόνο στον κόσμο αλλά και σε ολόκληρο το σύμπαν. Ο μόνος πνευματικός συνεργάτης τους και το μοναδικό τους πνευματικό στήριγμα θα είναι ο εαυτός τους. Καθώς, επωμιζόμενοι αυτή τη μεγάλη ευθύνη, θα περάσουν μόνοι τα ατέλειωτα χρόνια που θα έρθουν, επιτρέψτε μου να τους μιλήσω εκ μέρους όλης της ανθρωπότητας και να τους εκφράσω τον πιο βαθύ σεβασμό μας.
»Και τώρα, εκ μέρους των Ηνωμένων Εθνών, θα αναγγείλω τους τελικούς τέσσερις υποψήφιους Τοιχοπρόσωπους που επιλέχθηκαν από το Συμβούλιο Πλανητικής Άμυνας των Ηνωμένων Εθνών.»
Ο Λούο Τζι, όπως και όλοι οι συγκεντρωμένοι, άκουγε την ομιλία της Γενικής Γραμματέως με απόλυτη προσοχή και κρατούσε την ανάσα του περιμένοντας την ανακοίνωση της λίστας των ονομάτων. Ήθελε να μάθει τι είδους άτομα θα αναλάμβαναν αυτή την απίθανη αποστολή. Προς στιγμήν, είχε ξεχάσει εντελώς τη δική του τύχη, επειδή τίποτα από όσα θα μπορούσαν να συμβούν στον ίδιο δεν θα ήταν παρά ένας μηδαμινός κόκκος σε σύγκριση με εκείνη τη σημαντική στιγμή της ιστορίας.
«Πρώτος Τοιχοπρόσωπος: ο Φρέντρικ Τάιλερ.»
Μόλις η Γενική Γραμματέας πρόφερε το όνομά του, ο Τάιλερ σηκώθηκε από τη θέση του στην πρώτη σειρά και κινήθηκε με αργό βήμα προς το βάθρο, από το οποίο κοίταξε ανέκφραστα τους συγκεντρωμένους. Κανένας δεν χειροκρότησε: όλοι κοίταζαν σιωπηλοί τον Πρώτο Τοιχοπρόσωπο. Το ψηλό, λεπτό σώμα του Τάιλερ και τα γυαλιά του με τον τετράγωνο σκελετό ήταν πασίγνωστα στον κόσμο. Ο πρόσφατα συνταξιοδοτημένος υπουργός Άμυνας των ΗΠΑ είχε ασκήσει βαθιά επιρροή πάνω στην εθνική στρατηγική της χώρας του. Η ιδεολογία του είχε αποτυπωθεί σε ένα βιβλίο με τίτλο Η αλήθεια της τεχνολογίας, στο οποίο υποστήριζε ότι οι πραγματικά ωφελημένες από την τεχνολογία ήταν οι μικρές χώρες και πως οι αλόγιστες προσπάθειες τεχνολογικής εξέλιξης εκ μέρους των μεγαλύτερων χωρών ουσιαστικά άνοιγαν τον δρόμο για την παγκόσμια κυριαρχία των μικρότερων. Αυτό συνέβαινε επειδή η τεχνολογική πρόοδος μείωνε τη σημασία των πλεονεκτημάτων του πληθυσμού και των πρώτων υλών των μεγάλων χωρών, αλλά πρόσφερε στις μικρές χώρες τον μοχλό για να μετακινήσουν τον κόσμο. Μια συνέπεια της πυρηνικής τεχνολογίας ήταν ότι επέτρεπε σε μια χώρα μερικών εκατομμυρίων κατοίκων να αποτελεί σημαντική απειλή για μια χώρα εκατό εκατομμυρίων, κάτι που στο παρελθόν ήταν πρακτικά αδύνατο. Ένα από τα βασικά σημεία της θεωρίας του ήταν ότι τα πλεονεκτήματα μιας μεγάλης χώρας ήταν πραγματικά μόνο σε εποχές χαμηλής τεχνολογικής εξέλιξης και τελικά θα αποδυναμώνονταν από τους ταχείς ρυθμούς της τεχνολογικής προόδου, που στο μεταξύ θα ενίσχυαν το στρατηγικό βάρος μικρών χωρών. Μερικές τέτοι
ες χώρες ίσως ζούσαν μια απρόσμενη ακμή, κερδίζοντας κυριαρχία πάνω στον κόσμο, όπως έκαναν κάποτε η Ισπανία και η Πορτογαλία.
Δεν υπήρχε καμιά αμφιβολία ότι η σκέψη του Τάιλερ πρόσφερε μια θεωρητική βάση για τον παγκόσμιο πόλεμο των Ηνωμένων Εθνών κατά της τρομοκρατίας. Δεν ήταν όμως απλώς ένας μελετητής του στρατηγικού σχεδιασμού. Ήταν και άνθρωπος της δράσης και είχε γίνει δημοφιλής επειδή είχε δείξει θάρρος και προνοητικότητα απέναντι σε μεγάλες απειλές. Ως εκ τούτου, τόσο για το βάθος της σκέψης του όσο και για τις ηγετικές του ικανότητες, ο Τάιλερ ήταν ένας άξιος Τοιχοπρόσωπος.
«Ο δεύτερος Τοιχοπρόσωπος είναι ο Μανουέλ Ρέι Ντίαζ.»
Όταν ο καστανόδερμος, κοντόχοντρος Νοτιοαμερικανός με το πεισματάρικο βλέμμα ανέβηκε στο βήμα, ο Λούο Τζι ξαφνιάστηκε: ήταν πολύ ασυνήθιστο για εκείνον τον άνδρα ακόμα και να εμφανίζεται στην έδρα των Ηνωμένων Εθνών. Όμως, μετά από δεύτερη σκέψη, κατάλαβε ότι ήταν λογικό. Αναρωτήθηκε, μάλιστα, γιατί δεν είχε ήδη περάσει από το μυαλό του. Ο Ρέι Ντίαζ ήταν ο τωρινός πρόεδρος της Βενεζουέλας, η οποία, κάτω από την ηγεσία του, είχε εύστοχα αποδείξει τη θεωρία του Τάιλερ σχετικά με την άνοδο των μικρότερων χωρών. Είχε προχωρήσει την Μπολιβαριανή Επανάσταση που είχε ξεκινήσει ο Ούγκο Τσάβες. Μέσα σε έναν σύγχρονο κόσμο που κυβερνούσαν ο καπιταλισμός και οι οικονομίες της αγοράς, είχε προωθήσει στη Βενεζουέλα αυτό που ο Τσάβες αποκαλούσε Σοσιαλισμό του Εικοστού Πρώτου Αιώνα, βασισμένο σε μαθήματα που είχε αντλήσει από τις εμπειρίες των διεθνών σοσιαλιστικών κινημάτων του προηγούμενου αιώνα.
Κατά περίεργο τρόπο, είχε καταφέρει σημαντικές επιτυχίες, αυξάνοντας την ισχύ της χώρας του πάνω στον χάρτη και για κάποιο χρονικό διάστημα μετατρέποντας τη Βενεζουέλα σε μια «πόλη πάνω στον λόφο», ένα σύμβολο ισότητας, δικαιοσύνης και ευημερίας για τον κόσμο. Ακολούθησαν και άλλες χώρες της Νότιας Αμερικής και για ένα σύντομο χρονικό διάστημα ο σοσιαλισμός απλώθηκε σαν φωτιά σε όλη την ήπειρο. Ο Ρέι Ντίαζ είχε κληρονομήσει όχι μόνο τη σοσιαλιστική ιδεολογία του Τσάβες, αλλά και τον έντονο αντιαμερικανισμό του, θυμίζοντας στις Ηνωμένες Πολιτείες ότι, αν παρέμενε ανεξέλεγκτη, η λατινοαμερικανική «πίσω αυλή» τους θα μπορούσε να μετατραπεί σε μια δεύτερη Σοβιετική Ένωση.
Μια σπάνια ευκαιρία που πρόσφεραν ένα ατύχημα και μια παρανόηση, έδωσε στις Ηνωμένες Πολιτείες την αφορμή για να ξεκινήσουν μια μεγάλης κλίμακας εισβολή στη Βενεζουέλα, προσπαθώντας να ανατρέψουν την κυβέρνηση Ντίαζ, σύμφωνα με το ιρακινό μοντέλο. Όμως, με αυτόν τον πόλεμο, η αλυσίδα από νίκες των μεγάλων δυτικών δυνάμεων εναντίον μικρών χωρών του Τρίτου Κόσμου, που είχε ξεκινήσει μετά τον Ψυχρό Πόλεμο, τελικά έσπασε. Όταν ο στρατός των ΗΠΑ μπήκε στη Βενεζουέλα, ανακάλυψε ότι οι ένστολοι στρατιωτικοί είχαν εξαφανιστεί. Ολόκληρος ο στρατός είχε χωριστεί ανά ουλαμούς σε αντάρτικες ομάδες, κρυμμένες μεταξύ των «απλών ανθρώπων», και ο μοναδικός στρατιωτικός τους στόχος ήταν να εξοντώσουν τις ζωτικές δυνάμεις του εχθρού.
Η βασική προσέγγιση του Ρέι Ντίαζ στον πόλεμο ήταν θεμελιωμένη πάνω σε μια μοναδική και ξεκάθαρη ιδέα: τα σύγχρονα όπλα υψηλής τεχνολογίας μπορεί να ήταν χρήσιμα εναντίον επιλεγμένων στόχων, αλλά, σε μεγαλύτερες περιοχές, η αποτελεσματικότητά τους δεν ήταν καλύτερη από εκείνη των συμβατικών όπλων, ενώ το κόστος και η περιορισμένη τους ποσότητα ουσιαστικά τα έβγαζαν από το παιχνίδι. Ο ίδιος ήταν μεγαλοφυΐα σε ζητήματα επιτευγμάτων υψηλής τεχνολογίας και χαμηλού κόστους. Προς το τέλος του εικοστού αιώνα, ένας Αυστραλός μηχανικός είχε κατασκευάσει έναν τηλεκατευθυνόμενο πύραυλο με στόχο την αύξηση της ετοιμότητας απέναντι στους τρομοκράτες, όμως οι χιλιάδες αντάρτικες ομάδες του Ρέι Ντίαζ ήταν οπλισμένες με διακόσιες χιλιάδες τέτοιους, οι οποίοι είχαν παραχθεί μαζικά με κόστος μόλις τρεις χιλιάδες δολάρια ο καθένας. Αν και οι πύραυλοι ήταν φτιαγμένοι από φτηνά υλικά, ευρέως διαθέσιμα στην αγορά, ήταν πλήρως εξοπλισμένοι με ραντάρ, αλτίμετρο και GPS, και μπορούσαν να χτυπήσουν στόχους σε ακτίνα πέντε χιλιομέτρων με ακρίβεια πέντε μέτρων. Μπορεί η ευστοχία τους να ήταν μικρότερη από δέκα τοις εκατό στη διάρκεια του πολέμου, αλλά προκάλεσαν τεράστια καταστροφή στον εχθρό. Άλλα όπλα μαζικής παραγωγής, όπως σφαίρες για τουφέκια ελεύθερων σκοπευτών που έσκαγαν όταν έφταναν κοντά στον στόχο τους, είχαν παρόμοια λαμπρή επιτυχία κατά τη διάρκεια του πολέμου.
Κατά τη σύντομη παραμονή του στρατού των ΗΠΑ στη Βενεζουέλα, υπέστη απώλειες που πλησίαζαν εκείνες του Πολέμου του Βιετνάμ και τελικά αναγκάστηκε να αποσυρθεί. Η ήττα των ισχυρών στα χέρια των αδυνάτων έκανε τον Ρέι Ντίαζ έναν ήρωα του εικοστού πρώτου αιώνα.
«Τρίτος Τοιχοπρόσωπος: ο Μπιλ Χάινς.»
Ένας Άγγλος δανδής ανέβηκε στο βήμα. Η εκλεπτυσμένη του εμφάνιση ερχόταν σε αντίθεση με την ψυχρότητα του Τάιλερ και το πείσμα του Ρέι Ντίαζ. Απεύθυνε στα μέλη της συνέλευσης έναν κομψό χαιρετισμό. Ήταν κι αυτός γνωστός στον κόσμο, αν και δεν διέθετε την αύρα των άλλων δύο ανδρών. Η ζωή του Χάινς ήταν χωρισμένη σε δύο εντελώς διαφορετικά στάδια. Ως επιστήμονας, ήταν το μόνο πρόσωπο στην ιστορία που είχε προταθεί για το βραβείο Νόμπελ σε δύο επιστήμες ταυτόχρονα και για την ίδια ανακάλυψη. Στη διάρκεια της έρευνας που είχε διεξαγάγει μαζί με τη νευροεπιστήμονα Κέικο Γιαμασούκι, ανακάλυψε ότι η εγκεφαλική δραστηριότητα των σκέψεων και των αναμνήσεων λειτουργούσε στο κβαντικό επίπεδο και όχι στο μοριακό, όπως πίστευαν μέχρι τότε. Αυτή η ανακάλυψη ώθησε την έρευνα για τους μηχανισμούς του εγκεφάλου στο μικροκοσμικό επίπεδο, μετατρέποντας όλες τις προηγούμενες έρευνες σε επιφανειακές απόπειρες που απλώς άγγιζαν την επιφάνεια της νευροεπιστήμης. Επίσης, αυτή η ανακάλυψη είχε αποδείξει ότι η ικανότητα των εγκεφάλων των ζώων να επεξεργάζονται πληροφορίες ήταν πολλές τάξεις μεγέθους μεγαλύτερη από εκείνη που φαντάζονταν μέχρι τότε, κάτι που έδινε βάση στην παλιά θεωρία ότι ο εγκέφαλος έχει ολογραφική δομή. Γι' αυτή του την ανακάλυψη, ο Χάινς ήταν υποψήφιος για το βραβείο Νόμπελ τόσο στη Φυσική όσο και στην Ιατρική. Αν και το έργο του ήταν πολύ ριζοσπαστικό για να του εξασφαλίσει οποιοδήποτε από τα δύο βραβεία, η Κέικο Γιαμασούκι, με την οποία είχε ήδη παντρευτεί, κέρδισε εκείνη τη χρονιά το βραβείο στην Ιατρική για την εφαρμογή της θεωρίας του στη θεραπεία της αμνησίας και των ψυχικών νοσημάτων.
Στο δεύτερο στάδιο της ζωής του είχε υπάρξει πολιτικός και είχε υπηρετήσει δύο χρόνια ως πρόεδρος της Ευρωπαϊκής Ένωσης. Ο Χάινς αναγνωριζόταν ως σώφρων και έμπειρος πολιτικός, αλλά η θητεία του δεν είχε σημαδευτεί από πολλές προκλήσεις που να δοκιμάσουν τις πολιτικές του δεξιότητες. Η φύση του πολιτικού έργου κατά την περίοδο εκείνη, που ήταν εν πολλοίς ο συντονισμός των εμπορικών συναλλαγών, σήμαινε ότι τα προσόντα του για την αντιμετώπιση μιας μεγάλης κρίσης δεν έφταναν ιδιαίτερα ψηλά σε σύγκριση με εκείνα των δύο άλλων ανδρών. Και πάλι, όμως, η επιλογή του Χάινς προφανώς λάμβανε υπόψη τόσο τα επιστημονικά όσο και τα πολιτικά του προσόντα, έναν τέλειο συνδυασμό που σπάνιζε ιδιαίτερα.
Καθισμένη στην τελευταία σειρά καθισμάτων της αίθουσας, η Κέικο Γιαμασούκι, παγκόσμια αυθεντία της νευροεπιστήμης, κοίταζε με αγάπη τον σύζυγό της στο βήμα του ομιλητή.
Τα μέλη της συνέλευσης παρέμειναν αμίλητα καθώς όλοι περίμεναν την αναγγελία του τελευταίου Τοιχοπρόσωπου. Οι πρώτοι τρεις, ο Τάιλερ, ο Ντίαζ και ο Χάινς, αντιπροσώπευαν την ισορροπία και τους συμβιβασμούς μεταξύ των πολιτικών δυνάμεων των Ηνωμένων Πολιτειών, της Ευρώπης και του Τρίτου Κόσμου, οπότε υπήρχε σημαντικό ενδιαφέρον για την τελευταία επιλογή.
Καθώς κοίταζε τη Σέι να στρέφει το βλέμμα στη σελίδα μέσα στο ντοσιέ, ο Λούο Τζι σκεφτόταν διάφορα διάσημα ονόματα. Ο τελευταίος Τοιχοπρόσωπος θα ήταν ένας από αυτούς. Κοίταξε τέσσερις σειρές μπροστά, καρφώνοντας το βλέμμα στις πλάτες όσων κάθονταν στην πρώτη σειρά. Εκεί βρίσκονταν οι τρεις πρώτοι Τοιχοπρόσωποι πριν ανεβούν στο βήμα, αλλά από πίσω δεν μπορούσε να ξεχωρίσει αν κάποιοι από εκείνους που είχε κατά νου κάθονταν εκεί. Και πάλι, όμως, ο Τέταρτος Τοιχοπρόσωπος σίγουρα θα βρισκόταν ανάμεσά τους.
Η Σέι σήκωσε αργά το δεξί της χέρι και την είδε να δείχνει σε ένα σημείο που δεν βρισκόταν στην πρώτη σειρά.
Έδειχνε τον ίδιο. 
«Τέταρτος Τοιχοπρόσωπος: ο Λούο Τζι!» 
«Είναι το ΗΟΒΟ1 μου!» φώναξε ο Άλμπερι Ρίνγκιερ, χτυπώντας τις παλάμες του μεταξύ τους. Τα δάκρυα που πλημμύριζαν τα μάτια του καθρέφτιζαν μια μακρινή πύρινη σφαίρα που μούγκρισε για μερικές στιγμές πριν χαθεί. Αυτός και το ενθουσιώδες πλήθος αστρονόμων και φυσικών πίσω του θα έπρεπε να παρακολουθούν την εκτόξευση από μια πιο κοντινή εξέδρα επισήμων, αλλά κάποιος αναθεματισμένος αξιωματούχος της NASA είχε πει ότι δεν διέθεταν τα κατάλληλα διαπιστευτήρια για να έχουν πρόσβαση, επειδή το αντικείμενο που θα στελνόταν στο διάστημα δεν τους ανήκε. Στη συνέχεια, ο αξιωματούχος είχε επιστρέψει σε μια ομάδα ένστολων στρατηγών, οι οποίοι στέκονταν λες και είχαν καταπιεί στειλιάρια και, σαλιαρίζοντας μπροστά τους σαν σκύλος, τους είχε οδηγήσει στην εξέδρα παρατήρησης που βρισκόταν πέρα από ένα φυλάκιο. Ο Ρίνγκιερ και οι συνάδελφοί του αναγκάστηκαν να μείνουν σε εκείνο το απόμακρο σημείο όπου, τον προηγούμενο αιώνα, ένα ρολόι αντίστροφης μέτρησης είχε κατασκευαστεί στην όχθη της λίμνης που βρισκόταν κοντά στο σημείο εκτόξευσης. Το μέρος ήταν ανοιχτό στο κοινό, αλλά εκείνη την περασμένη ώρα της νύχτας δεν υπήρχαν άλλοι παρατηρητές εκτός από τους επιστήμονες. Όταν την έβλεπε κανείς από εκείνη την απόσταση, η εκτόξευση έμοιαζε με επιταχυνόμενη ανατολή του ήλιου. Οι προβολείς δεν ακολούθησαν τον πύραυλο καθώς υψωνόταν στον αέρα, αφήνοντας το ογκώδες σώμα του ασαφές πέρα από τις τρεμάμενες φλόγες που έφτυνε από το πίσω μέρος του. Εκεί που ήταν κρυμμένος μέσα στο σκοτάδι της νύχτας, ο κόσμος μεταμορφώθηκε σε ένα μεγαλοπρεπές θέαμα φωτός, ενώ χρυσαφένια κύματα σάρωναν την κατάμαυρη επιφάνεια της λίμνης, λες και οι φλόγες είχαν βάλει φωτιά στο ίδιο το νερό. Παρακολούθησαν τον πύραυλο να παίρνει ύψος. Όταν βρέθηκε μέσα στα σύννεφα, έβαψε τον μισό ουρανό με το είδος του κόκκινου που βρίσκεται μόνο στα όνειρα και μετά χάθηκε στον ουρανό της Φλόριντα. Η νύχτα κατάπιε για άλλη μια φορά τη σύντομη αυγή.
Το διαστημικό τηλεσκόπιο HOB01 ήταν ένα μοντέλο δεύτερης γενιάς και η διάμετρός του έφτανε τα 21 μέτρα, από τα 4,27 μέτρα του προκατόχου του, κάτι που βελτίωνε τις δυνατότητές του κατά πενήντα φορές. Χρησιμοποιούσε μια τεχνολογία σύνθετων κατόπτρων που αποτελούνταν από στοιχεία κατασκευασμένα στη γη και συναρμολογημένα σε τροχιά. Για να ολοκληρωθεί η τοποθέτηση του τηλεσκοπίου στο διάστημα χρειάζονταν έντεκα εκτοξεύσεις και εκείνη ήταν η τελευταία. Η συναρμολόγηση του HOB01 κοντά στον Διεθνή Διαστημικό Σταθμό πλησίαζε την ολοκλήρωσή της. Δύο μήνες μετά, θα μπορούσε να στρέψει το βλέμμα του προς τα βάθη του διαστήματος.
«Είστε μια συμμορία ληστών! Κλέψατε άλλο ένα αντικείμενο ομορφιάς», είπε ο Ρίνγκιερ στον ψηλό άνδρα δίπλα του, τον μοναδικό μέσα στην ομάδα που δεν φαινόταν να έχει επηρεαστεί από το θέαμα που είχαν δει. Ο Τζορτζ Φιτζρόι, που είχε παρακολουθήσει υπερβολικά πολλές εκτοξεύσεις, είχε περάσει ολόκληρη τη διαδικασία ακουμπώντας πάνω στο ρολόι της αντίστροφης μέτρησης και καπνίζοντας ένα τσιγάρο. Είχε γίνει αντιπρόσωπος του στρατού μετά την επίταξη του HOB01, αλλά τις περισσότερες φορές φορούσε πολιτικά. Ο Ρίνγκιερ δεν γνώριζε τον βαθμό του και δεν του απευθυνόταν ποτέ ως στρατιωτικό. Ήταν προτιμότερο να αποκαλεί έναν κλέφτη με το όνομά του.
«Δόκτορα, σε καιρό πολέμου ο στρατός έχει το δικαίωμα να επιτάσσει κάθε είδους πολιτικό εξοπλισμό. Εξάλλου, όλοι εσείς δεν φτιάξατε ούτε ένα κάτοπτρο, δεν σχεδιάσατε ούτε καν μια βίδα από το HOB01. Βρίσκεστε εδώ για να απολαύσετε την επιτυχία του, οπότε δεν έχετε δικαίωμα να παραπονείστε». Ο Φιτζρόι χασμουρήθηκε, λες και ήταν πολύ κουραστική δουλειά να ασχολείται με ένα κοπάδι σπασίκλες.
«Μα, χωρίς εμάς, δεν θα είχε τον παραμικρό λόγο ύπαρξης! Πολιτικός εξοπλισμός; Μπορεί να δει μέχρι την άκρη του σύμπαντος, μα εσείς οι κοντόφθαλμοι το χρησιμοποιείτε μόνο για να κοιτάξετε το πλησιέστερο αστέρι!»
«Όπως μόλις είπα, είμαστε σε καιρό πολέμου: ενός πολέμου που σκοπό έχει να υπερασπιστεί όλη την ανθρωπότητα. Ακόμα κι αν έχετε ξεχάσει ότι είστε Αμερικανός, σίγουρα θα θυμάστε ότι είστε άνθρωπος, σωστά;»
Ο Ρίνγκιερ βογκούσε και έγνεψε. Ύστερα κούνησε το κεφάλι με έναν αναστεναγμό. «Μα τι ακριβώς θέλετε να δει το HOB01; Θα πρέπει να ξέρετε ότι δεν θα μπορέσει να δει τον πλανήτη των Τρισήλιων».
«Τα πράγματα είναι ακόμα χειρότερα», είπε ο Φιτζρόι με έναν αναστεναγμό. «Το κοινό πιστεύει ότι θα μπορέσει να δει τον Στόλο των Τρισηλιανών».
«Θαυμάσια», είπε ο Ρίνγκιερ. Παρόλο που το πρόσωπό του ήταν δυσδιάκριτο μέσα στο σκοτάδι, ο Φιτζρόι μπορούσε να νιώσει τη χαιρεκακία στην έκφρασή του, κάτι που προκαλούσε στον Φιτζρόι την ίδια δυσφορία με την οξεία μυρωδιά που είχε φτάσει από την εξέδρα εκτόξευσης και γέμιζε πλέον τον αέρα.
«Δόκτορα, θα έπρεπε να γνωρίζετε τις συνέπειες».
«Αν το κοινό έχει εναποθέσει τις ελπίδες του στο HOB01, τότε πιθανόν δεν θα πιστέψουν ότι ο ε
χθρός πραγματικά υπάρχει, μέχρι να δουν τον Τρισηλιανό Στόλο με τα ίδια τους τα μάτια».
«Και εσείς βρίσκετε κάτι τέτοιο αποδεκτό;»
«Δεν το εξηγήσατε στο κοινό;»
«Ασφαλώς και το εξηγήσαμε! Δώσαμε τέσσερις συνεντεύξεις Τύπου και επανειλημμένα εξήγησα ότι, μολονότι το HOB01 είναι, σε ζητήματα μεγέθυνσης, το ισχυρότερο από τα σύγχρονα τηλεσκόπια που διαθέτουμε, αποκλείεται να μπορέσει να εντοπίσει τον Τρισηλιανό Στόλο. Είναι υπερβολικά μικρός! Ο εντοπισμός ενός πλανήτη σε ένα άλλο ηλιακό σύστημα είναι σαν να προσπαθούμε να εντοπίσουμε από τη Δυτική Ακτή ένα έντομο πάνω σε μια λάμπα που βρίσκεται στην Ανατολική Ακτή, αλλά ο Τρισηλιανός Στόλος θα είναι τόσο μεγάλος όσο και τα βακτηρίδια σε ένα από τα πόδια εκείνου του κουνουπιού. Πόσο πιο σαφής μπορώ να γίνω;»
«Το είπατε αρκετά ξεκάθαρα».
«Και τι άλλο μπορούμε να κάνουμε; Το κοινό θα πιστέψει ό,τι θέλει να πιστέψει. Κάνω αυτή τη δουλειά αρκετό καιρό και ποτέ δεν έχω δει οποιοδήποτε μεγάλο διαστημικό πρόγραμμα που να μην έχει παρερμηνευτεί».
«Έχω πει εδώ και καιρό ότι ο στρατός έχει χάσει κάθε αξιοπιστία, τουλάχιστον όσον αφορά τα διαστημικά προγράμματα».
«Μα είναι πρόθυμοι να πιστέψουν σε εσάς. Δεν σας αποκαλούν δεύτερο Καρλ Σαγκάν; Έχετε βγάλει ένα σωρό λεφτά με αυτά τα εκλαϊκευμένα βιβλία Κοσμολογίας που γράφετε. Βοηθήστε μας. Αυτό ζητάει ο στρατός και τώρα σας μεταφέρω επισήμως το αίτημά του».
«Θα συζητήσουμε κατ’ ιδίαν τους όρους της συμφωνίας;»
«Δεν υπάρχουν όροι! Έχετε καθήκον ως Αμερικανός πολίτης, ως πολίτης της Γης».
«Δώστε μου λίγο περισσότερο χρόνο παρατήρησης. Δεν χρειάζομαι και πολύ. Ανεβάστε με στο 2096, εντάξει;»
«Τα πάτε πολύ καλά και με το 12,596 αυτή τη στιγμή και κανείς δεν μπορεί να πει με βεβαιότητα αν αυτή η παραχώρηση θα μείνει εγγυημένη και στο μέλλον». Ο Φιτζρόι έδειξε με ένα νεύμα προς την κατεύθυνση της εξέδρας εκτόξευσης, εκεί όπου ο καπνός που είχε αφήσει πίσω του ο πύραυλος λέρωνε, καθώς διαλυόταν, ένα κομμάτι του νυχτερινού ουρανού. Φωτισμένος από τους προβολείς του σημείου εκτόξευσης, έμοιαζε με ένα λεκέ από γάλα πάνω σε ένα παντελόνι τζιν. Η μυρωδιά είχε γίνει πιο δυσάρεστη. Ο πρώτος όροφος του πυραύλου είχε ως καύσιμα υγρό οξυγόνο και υγρό υδρογόνο και δεν θα έπρεπε να έχει μια τέτοια οσμή. Άρα κάτι εκεί κοντά πιθανώς να είχε καεί από τις φλόγες που είχαν παρασυρθεί από την εξέδρα εκτόξευσης. 
«Να είστε σίγουρος ότι τα πράγματα θα χειροτερέψουν», είπε ο Φιτζρόι.
Ο Λούο Τζι ένιωσε το βάρος του κυρτού τοίχου να τον πιέζει ασφυκτικά και για μια στιγμή παρέλυσε. Στην αίθουσα επικρατούσε απόλυτη σιωπή, μέχρι που μια φωνή πίσω του είπε: 
«Αν έχετε την καλοσύνη, Δρ. Λούο». 
Σηκώθηκε μουδιασμένα και περπάτησε με μηχανικά βήματα μέχρι το βάθρο. Στη σύντομη διαδρομή του ένιωθε λες και είχε γίνει πάλι ανήμπορος σαν νήπιο. Ήθελε κάποιον να του κρατήσει το χέρι και να τον οδηγήσει μπροστά. Όμως κανείς δεν του άπλωσε το χέρι. Ανέβηκε στην εξέδρα, στάθηκε δίπλα στον Χάινς και μετά γύρισε για να κοιτάξει τη συνέλευση και τα εκατοντάδες ζευγάρια μάτια που ήταν στραμμένα προς το μέρος του· μάτια που αντιπροσώπευαν έξι δισεκατομμύρια ανθρώπους από διακόσιες και πλέον χώρες της Γης.
Ο Λούο Τζι δεν είχε ιδέα τι συνέβη στη διάρκεια της υπόλοιπης συνεδρίασης. Το μόνο που ήξερε ήταν πως, αφού στάθηκε εκεί για λίγο, τον οδήγησαν σε ένα κάθισμα στο κέντρο της πρώτης σειράς, μαζί με τους άλλους τρεις Τοιχοπρόσωπους. Μέσα στην παραζάλη του είχε χάσει την ιστορική στιγμή της αναγγελίας της έναρξης του Σχεδίου Τοιχοπρόσωπος.
Κάποια στιγμή αργότερα, όταν η συνεδρίαση φαινόταν να έχει λήξει και οι παρευρισκόμενοι, συμπεριλαμβανομένων και των τριών Τοιχοπρόσωπων που κάθονταν στα αριστερά του Λούο Τζι, είχαν αρχίσει να σκορπίζουν, ένας άνδρας, ίσως ο Κεντ, του ψιθύρισε κάτι στο αυτί πριν φύγει. Μετά η αίθουσα έμεινε άδεια, με μόνη εξαίρεση τη γενική γραμματέα, η οποία παρέμενε ακόμη στο βάθρο. Η μικροσκοπική μορφή της ήταν στην άλλη άκρη της αίθουσας και είχε φόντο τον κυρτό τοίχο.
«Δρ. Λούο, φαντάζομαι ότι θα έχετε να μου υποβάλετε κάποιες ερωτήσεις». Η ευγενική, γυναικεία φωνή της Σέι αντήχησε μέσα στον άδειο χώρο σαν αυτή ενός πνεύματος που κατεβαίνει από τους ουρανούς.
«Έγινε κάποιο λάθος;» είπε ο Λούο Τζι. Η φωνή του ακουγόταν παρόμοια αιθέρια και δεν την αισθανόταν για δική του.
Από το βάθρο, η Σέι ξέσπασε σε ένα γέλιο που σίγουρα σήμαινε: Πιστεύεις πως κάτι τέτοιο είναι δυνατό;
«Και γιατί εγώ;» τη ρώτησε.
«Την απάντηση σε αυτό το ερώτημα θα πρέπει να τη βρείτε μόνος σας», του είπε.
«Είμαι ένας συνηθισμένος άνθρωπος».
«Απέναντι σε αυτή την κρίση, όλοι είμαστε συνηθισμένοι άνθρωποι. Όμως, όλοι έχουμε τις ευθύνες μας».
«Κανένας δεν εξασφάλισε τη σύμφωνη γνώμη μου εκ των προτέρων. Δεν είχα την παραμικρή ιδέα για όλα αυτά».
Η Σέι γέλασε ξανά. «Το όνομά σας στα κινέζικα σημαίνει "λογική", σωστά;»
«Σωστά».
«Τότε θα έπρεπε να έχετε συμπεράνει ότι ήταν αδύνατο να εξασφαλίσουμε τη σύμφωνη γνώμη όσων ανέλαβαν αυτή την αποστολή πριν τους την εμπιστευτούμε».
«Αρνούμαι», είπε με αποφασιστικότητα, χωρίς καν να σκεφτεί όσα μόλις είχε πει η Σέι.
«Μπορείτε να το κάνετε».
Η ταχύτητα της απάντησής της, αμέσως μετά την άρνησή του, τον έκανε, για μια στιγμή, να τα χάσει. Μετά από μερικές στιγμές σιωπής, είπε: 
«Αρνούμαι τη θέση του Τοιχοπρόσωπου, αρνούμαι όλες τις εξουσίες που τη συνοδεύουν και δεν πρόκειται να αναλάβω καμιά από τις ευθύνες που θέλετε να μου επιβάλετε».
«Μπορείτε να το κάνετε».
Η απλή και άμεση απόκρισή της στη δήλωσή του, ανάλαφρη σαν μια λιβελούλα που αγγίζει το νερό, εξουδετέρωσε την ικανότητα του εγκεφάλου του να σκέφτεται και άφησε στο μυαλό του ένα απόλυτο κενό.
«Είμαι ελεύθερος να φύγω;» ήταν το μόνο που μπορούσε να ρωτήσει.
«Μπορείτε, Δρ. Λούο. Είστε ελεύθερος να κάνετε οτιδήποτε». Ο Λούο Τζι γύρισε και περπάτησε ανάμεσα στις σειρές των άδειων καθισμάτων. Η ευκολία με την οποία είχε μπορέσει να απαλλαγεί από την ταυτότητα του Τοιχοπρόσωπου και τις ευθύνες της δεν του πρόσφερε την παραμικρή παρηγοριά ή ανακούφιση. Το μυαλό του γέμισε με μια παράλογη αίσθηση εξωπραγματικού, λες και όλα όσα συνέβαιναν ήταν μέρος κάποιου μεταμοντέρνου θεατρικού έργου, στερημένου από κάθε λογική.
Στράφηκε προς την έξοδο και μετά γύρισε και είδε τη Σέι να τον κοιτάζει από το βάθρο. Έμοιαζε μικρή και αδύναμη με φόντο τον λοξό τοίχο, αλλά, όταν τον είδε να γυρίζει και να την κοιτάζει, έγνεψε και του χαμογέλασε.
Συνέχισε να περπατά, προσπερνώντας το Εκκρεμές του Φουκό που έδειχνε την περιστροφή της Γης, και έπεσε πάνω στον Σι Τσιάνγκ, τον Κεντ και μια ομάδα μαυροντυμένων ανδρών της ασφάλειας, που τον κοίταξαν με απορία. Στα μάτια τους διέκρινε έναν νέο σεβασμό και δέος. Ακόμα και ο Σι Τσιάνγκ και ο Κεντ, που του συμπεριφέρονταν πάντα με φυσικότητα, δεν έκαναν καμιά προσπάθεια να κρύψουν τις εκφράσεις τους. Ο Λούο Τζι πέρασε ανάμεσά τους δίχως να πει λέξη. Διέσχισε τον άδειο προθάλαμο, ο οποίος, όπως και κατά την άφιξή του, ήταν κατειλημμένος μόνο από μαυροντυμένους φρουρούς. Όπως και πριν, όποτε περνούσε μπροστά από έναν, εκείνος μιλούσε σιγανά σε έναν ασύρματο. Την ώρα που έφτασε στην έξοδο, ο Σι Τσιάνγκ και ο Κεντ τον σταμάτησαν.
«Έξω μπορεί να είναι επικίνδυνα. Δεν χρειάζεστε ασφάλεια;» τον ρώτησε ο Σι Τσιάνγκ.
«Όχι, δεν θέλω. Φύγε από μπροστά μου», είπε ο Λούο Τζι, κοιτάζοντας κατευθείαν μπροστά.
«Ωραία, λοιπόν. Δεν μπορούμε παρά να υπακούσουμε», είπε ο Σι Τσιάνγκ και παραμέρισε. Ο Κεντ έκανε το ίδιο. Ο Λούο Τζι βγήκε έξω. Ο κρύος αέρας τον χτύπησε στο πρόσωπο. Ήταν ακόμη νύχτα, αλλά ο εξωτερικός χώρος ήταν καλά φωτισμένος από δυνατές λάμπες. Οι αντιπρόσωποι της ειδικής συνόδου είχαν φύγει με τα αυτοκίνητά τους και οι λίγοι άνθρωποι που είχαν απομείνει στην πλατεία ήταν τουρίστες ή ντόπιοι. Η ιστορική συνεδρίαση δεν είχε ακόμη φτάσει στα μέσα μαζικής ενημέρωσης και κανένας δεν τον αναγνώρισε, ούτε και η παρουσία του τράβηξε την προσοχή.
Έτσι, ο Λούο Τζι, ο Τοιχοπρόσωπος, περπάτησε σαν υπνοβάτης μέσα σε μια παράλογα φανταστική πραγματικότητα. Μέσα στην κατατονία του, είχε χάσει την ικανότητα για λογική σκέψη και δεν ήξερε από πού ερχόταν, πόσο μάλλον πού πήγαινε. Άθελά του, περπάτησε μέσα στο χορτάρι μέχρι που έφτασε μπροστά σε ένα άγαλμα. Όταν ύψωσε το βλέμμα και το κοίταξε, πρόσεξε ότι ήταν ένας άνδρας που σφυρηλατούσε ένα σπαθί: «Ας μετατρέψουμε τα σπαθιά σε υνιά». Ήταν ένα δώρο για τα Ηνωμένα Έθνη από την πρώην Σοβιετική Ένωση, όμως, μέσα στο νου του, εκείνη η εντυπωσιακή σύνθεση που την αποτελούσαν το σφυρί, ο ογκώδης άνδρας και το σπαθί που λύγιζε από κάτω του, εμπότιζε το έργο με βίαια υπονοούμενα.
Ύστερα, ο άνδρας με το σφυρί χτύπησε άγρια τον Λούο Τζι στο στήθος, κάνοντάς τον να κατρακυλήσει στο έδαφος, ρίχνοντάς τον αναίσθητο πριν ακόμη προλάβει να ακουμπήσει στο χορτάρι. Όμως το σοκ πέρασε γρήγορα και σύντομα ανέκτησε εν μέρει τις αισθήσεις του, μέσα σε πόνο και ζαλάδα. Έπρεπε να κλείσει τα μάτια για να προστατευτεί από το εκτυφλωτικό φως των φακών παντού γύρω του. Μετά, ο φωτεινός κλοιός απομακρύνθηκε και μπόρεσε να διακρίνει έναν κύκλο από πρόσωπα που έσκυβαν από πάνω του. Μέσα στο μαύρο σύννεφο της θολούρας και του πόνου αναγνώρισε τον Σι Τσιάνγκ τη στιγμή που άκουσε τη φωνή του:
«Χρειάζεσαι προστασία; Μόνο εσύ μπορείς να μας πεις».
Ο Λούο Τζι έγνεψε αδύναμα. Ύστερα, όλα έγιναν αστραπιαία. Ένιωσε να τον βάζουν σε κάτι που έμοιαζε με φορείο και μετά να τον σηκώνουν. Μια ομάδα ανθρώπων τον περιτριγύρισε στενά, κάνοντάς τον να νιώθει λες και βρισκόταν μέσα σε έναν στενό λάκκο που τα τοιχώματά του αποτελούνταν από ανθρώπινα κορμιά. Το μοναδικό πράγμα που ήταν ορατό στο άνοιγμα του λάκκου ήταν ο κατάμαυρος ουρανός της νύχτας, και μόνο από την κίνηση των ποδιών των ατόμων που τον περιτριγύριζαν μπορούσε να καταλάβει ότι τον μετακινούσαν. Σύντομα ο λάκκος χάθηκε, όπως και ο ουρανός από πάνω του, και αντικαταστάθηκαν από τα φώτα στην οροφή ενός ασθενοφόρου. Ένιωσε τη γεύση του αίματος στο στόμα του και μια ξαφνική ναυτία τον έκανε να αδειάσει το στομάχι του. Κάποιος δίπλα του μάζεψε επιδέξια μέσα σε μια πλαστική σακούλα τον εμετό του: αίμα μαζί με ό,τι είχε φάει στο αεροπλάνο. Μόλις έκανε εμετό, κάποιος του πέρασε στο πρόσωπο μια μάσκα οξυγόνου. Όταν κατάφερε να ανασάνει ευκολότερα, ένιωσε λίγο καλύτερα, αν και το στήθος του τον πονούσε ακόμα. Αισθάνθηκε να του κόβουν τα ρούχα στο ύψος του στήθους και πανικόβλητος φαντάστηκε ότι καινούριο αίμα ανάβλυζε από ένα τραύμα, αλλά αυτό δεν του φαινόταν λογικό, επειδή κανένας δεν φρόντιζε να επιδέσει κάτι. Ήταν σκεπασμένος με μια κουβέρτα. Λίγο αργότερα, το όχημα σταμάτησε. Τον μετέφεραν έξω και ο νυχτερινός ουρανός και τα φωτισμένα ταβάνια των νοσοκομειακών διαδρόμων πέρασαν από πάνω του. Μετά, αντίκρισε την οροφή ενός θαλάμου εντατικής θεραπείας και, στη συνέχεια, κινούμενη αργά πάνω από το κεφάλι του, πέρασε η λαμπερή κόκκινη σχισμή ενός αξονικού τομογράφου. Πρόσωπα γιατρών και νοσοκόμων εμφανίζονταν περιστασιακά, προκαλώντας του πόνο με τις εξετάσεις τους και το πασπάτεμα του στήθους του. Τελικά, όταν μπορούσε πια να δει το ταβάνι του θαλάμου πάνω από το κεφάλι του, όλα ηρέμησαν. 
«Ένα σπασμένο πλευρό και μια μικρή εσωτερική αιμορραγία», είπε ο γιατρός με τα γυαλιά που τον κοίταζε από ψηλά. «Δεν είναι τίποτα σοβαρό. Δεν έχετε τραυματιστεί άσχημα, αλλά χρειάζεστε ανάπαυση εξαιτίας της αιμορραγίας».
Αυτή τη φορά, ο Λούο Τζι δεν αρνήθηκε τα ηρεμιστικά χάπια. Τα πήρε με τη βοήθεια μιας νοσοκόμας και σύντομα αποκοιμήθηκε. Μέσα στα όνειρά του εναλλάσσονταν δύο σκηνές: το βάθρο της αίθουσας συνελεύσεων των Ηνωμένων Εθνών που δέσποζε πάνω από το κεφάλι του και ο άνδρας του αγάλματος με τίτλο «Ας μετατρέψουμε τα ξίφη σε υνιά», που τον χτυπούσε με το σφυρί του ξανά και ξανά. Αργότερα, έφτασε στην ήρεμη χιονισμένη έκταση, βαθιά μέσα στην καρδιά του, και μπήκε στην απλή, υπέροχη καλύβα. Η Εύα που είχε δημιουργήσει σηκώθηκε από τη θέση της, πλάι στο τζάκι, και τα πανέμορφα μάτια της ήταν βουρκωμένα...
Ύστερα ανασηκώθηκε κι αυτός και αισθάνθηκε δάκρυα στα δικά του μάτια και υγρασία στο μαξιλάρι. Είχαν χαμηλώσει τα φώτα στον θάλαμο και, αφού εκείνη δεν εμφανίστηκε όσο ήταν ξύπνιος, κοιμήθηκε ξανά, με την ελπίδα πως θα επέστρεφε στην καλύβα. Όμως, αυτή τη φορά κοιμήθηκε χωρίς να δει όνειρα.
Την επόμενη φορά που ξύπνησε, κατάλαβε ότι κοιμόταν για πολλές ώρες. Ένιωθε ανανεωμένος και, μολονότι το στήθος του τον πονούσε ακόμη κατά διαστήματα, μπορούσε πλέον να πιστέψει ότι τα τραύματά του δεν ήταν σοβαρά. Όταν προσπάθησε να ανασηκωθεί, η ξανθή νοσοκόμα δεν τον εμπόδισε, αλλά του έφτιαξε τα μαξιλάρια για να ακουμπήσει καλύτερα. Μετά από λίγο, ο Σι Τσιάνγκ μπήκε μέσα και κάθισε στην άκρη του κρεβατιού του.
«Πώς αισθάνεσαι;» τον ρώτησε.
«Με έχουν πυροβολήσει τρεις φορές ενώ φορούσα αλεξίσφαιρο γιλέκο. Δεν πρέπει να είναι κάτι σοβαρό», απάντησε ο Λούο Τζι.
«Ντα Σι, μου έσωσες τη ζωή», είπε αδύναμα ο Λούο Τζι.
Ο Σι Τσιάνγκ έκανε μια χειρονομία. «Αυτό συνέβη επειδή δεν κάναμε σωστά τη δουλειά. Δεν πήραμε έγκαιρα και αποτελεσματικά μέτρα προστασίας. Έπρεπε να κάνουμε αυτό που έλεγες. Τώρα όμως τελείωσε».
«Οι άλλοι τρεις;»
Ο Σι Τσιάνγκ κατάλαβε αμέσως σε ποιους αναφερόταν. «Είναι μια χαρά. Δεν ήταν απρόσεκτοι όπως εσύ, που βγήκες έξω μόνος σου».
«Η ΓΑΙΤΟ είναι αυτή που θέλει να μας σκοτώσει;»
«Πιθανώς. Ο δράστης έχει συλληφθεί. Ήταν καλό που είχαμε βάλει πίσω σου ένα "μάτι φιδιού"».
«Τι πράγμα;»
«Ένα ακριβές σύστημα ραντάρ που μπορεί να εντοπίσει γρήγορα τη θέση του σκοπευτή από την πορεία της σφαίρας. Η ταυτότητα του δράστη επαληθεύτηκε. Ήταν επαγγελματίας αντάρτης των παραστρατιωτικών της ΓΑΙΤΟ. Ποτέ δεν φανταζόμασταν ότι θα τολμούσε να επιτεθεί στο κέντρο της Νέας Υόρκης με αυτόν τον τρόπο. Ήταν σαν να ήθελε να αυτοκτονήσει».
«Θα ήθελα να τον δω».
«Ποιον; Τον δράστη;»
Ο Λούο Τζι έγνεψε καταφατικά.
«Ασφαλώς. Μα εγώ δεν έχω εξουσία για κάτι τέτοιο. Είμαι απλώς επικεφαλής της ασφάλειάς σου. Όμως, θα κάνω ένα αίτημα». Με τα λόγια αυτά, ο Σι Τσιάνγκ σηκώθηκε και έφυγε. Φαινόταν πλέον πιο προσεκτικός και επιφυλακτικός, πολύ διαφορετικός από την εικόνα αδιαφορίας που συνήθως πρόβαλλε γύρω του.
Πολύ γρήγορα, ο Σι Τσιάνγκ επέστρεψε και του είπε: «Μπορείς, είτε εδώ είτε κάπου αλλού. Ο γιατρός λέει ότι δεν έχεις πρόβλημα να περπατήσεις».
Ο Λούο Τζι ήθελε να του πει ότι θα του άρεσε μια αλλαγή περιβάλλοντος. Ήταν μάλιστα έτοιμος να σηκωθεί, αλλά μετά σκέφτηκε ότι μια ανήμπορη εμφάνιση θα ταίριαζε καλύτερα με τον σκοπό του και έτσι ξάπλωσε ξανά. «Θα τον δω εδώ».
«Βρίσκονται στο δρόμο, άρα θα πρέπει να περιμένεις λιγάκι. Γιατί δεν τρως κάτι; Πάει μια μέρα από την τελευταία φορά που έφαγες μέσα στο αεροπλάνο. Θα το κανονίσω». Βγήκε πάλι από τον θάλαμο.
Έφεραν τον δράστη μπροστά στον Λούο Τζι μόλις τελείωσε το φαγητό του. Είχε ένα όμορφο ευρωπαϊκό πρόσωπο, αλλά το πιο έντονο χαρακτηριστικό του ήταν το αχνό χαμόγελο που φαινόταν να έχει χαραχτεί μόνιμα στα χείλη του. Δεν φορούσε χειροπέδες, αλλά, όταν μπήκε, δύο άτομα που έμοιαζαν με επαγγελματίες συνοδούς κάθισαν σε καρέκλες και άλλοι δύο στάθηκαν στην πόρτα. Φορούσαν σήματα που αποκάλυπταν ότι ήταν μέλη του Συμβουλίου Πλανητικής Άμυνας.
Προσπάθησε να δείξει πως ήταν ετοιμοθάνατος, αλλά ο δράστης διέκρινε την προσποίησή του. «Δόκτορα, σίγουρα δεν είναι κάτι σοβαρό». Χαμογέλασε καθώς το έλεγε, με ένα διαφορετικό χαμόγελο που χαράχτηκε πάνω στο μόνιμο, σαν μια εφήμερη πετρελαιοκηλίδα πάνω σε νερό. «Λυπάμαι πολύ».
«Λυπάσαι που προσπάθησες να με σκοτώσεις;» Ο Λούο Τζι σήκωσε το κεφάλι από το μαξιλάρι για να κοιτάξει τον άνδρα που του είχε επιτεθεί.
«Λυπάμαι που δεν σας σκότωσα, κύριε. Πίστευα ότι δεν θα φορούσατε το αλεξίσφαιρο γιλέκο σε μια τέτοια συνάντηση. Ποτέ δεν φανταζόμουν ότι θα ήσασταν τόσο λεπτολόγος στην προστασία της ζωής σας. Διαφορετικά θα είχα χρησιμοποιήσει διατρητικές σφαίρες ή απλώς θα είχα σημαδέψει το κεφάλι σας. Αν είχε συμβεί κάτι τέτοιο, εγώ θα είχα ολοκληρώσει την αποστολή μου και εσείς θα είχατε απελευθερωθεί από αυτή την αφύσικη αποστολή που κανένα φυσιολογικό πρόσωπο δεν μπορεί να επωμιστεί».
«Έχω ήδη απαλλαγεί από αυτήν. Υπέβαλα την άρνησή μου στη Γενική Γραμματέα, απορρίπτοντας τη θέση του Τοιχοπρόσωπου μαζί με όλα τα δικαιώματα και τις ευθύνες της, και εκείνη συμφώνησε για λογαριασμό των Ηνωμένων Εθνών. Ασφαλώς, δεν το ήξερες όταν προσπάθησες να με σκοτώσεις. Η ΓΑΙΤΟ σπατάλησε έναν εκτελεστή της».
Το χαμόγελο στο πρόσωπο του δράστη έγινε εντονότερο, σαν μια οθόνη της οποίας κάποιος είχε αυξήσει τη φωτεινότητα. 
«Είσαι αστείος άνθρωπος». 
«Τι εννοείς; Σου λέω την αλήθεια. Αν δεν με πιστεύεις...». 
«Σε πιστεύω, αλλά και πάλι είσαι αστείος», είπε ο δράστης, συνεχίζοντας να χαμογελάει πλατιά. Ήταν ένα χαμόγελο στο οποίο ο Λούο Τζι δεν είχε δώσει ιδιαίτερη σημασία, αλλά σύντομα θα αποτυπωνόταν στη συνείδησή του σαν ρευστό μέταλλο, σημαδεύοντάς τον για το υπόλοιπο της ζωής του. Κούνησε το κεφάλι κουρασμένα και ξανάγειρε πίσω με έναν αναστεναγμό, χωρίς να μιλήσει.
«Δόκτορα, δεν νομίζω πως έχουμε πολύ καιρό», είπε ο δράστης. «Υποθέτω ότι δεν με κάλεσες εδώ μόνο και μόνο για να μου πεις αυτό το νηπιακό αστείο». 
«Δεν σε καταλαβαίνω». 
«Αν ισχύει αυτό, τότε η ευφυΐα σου δεν είναι αρκετή για να γίνεις Τοιχοπρόσωπος, δόκτορα Λούο Τζι. Δεν είσαι τόσο λογικός όσο υπονοεί το όνομά σου. Φαίνεται ότι πραγματικά σπατάλησα τη ζωή μου χωρίς λόγο». Ο δράστης κοίταξε τους δύο άνδρες που στέκονταν σε επιφυλακή πίσω του και είπε: «Κύριοι, νομίζω ότι μπορούμε να φύγουμε».
Οι δύο άνδρες έριξαν μια ερευνητική ματιά στον Λούο Τζι, που έκανε ένα νεύμα. Οδήγησαν τον δράστη έξω.
Ο Λούο Τζι ανακάθησε στο κρεβάτι και σκέφτηκε τα λόγια του δράστη. Είχε την παράξενη αίσθηση ότι κάτι δεν πήγαινε καλά, αλλά δεν ήξερε τι. Σηκώθηκε από το κρεβάτι και έκανε μερικά βήματα· δεν ένιωθε άλλη ενόχληση πέρα από τον αμβλύ πόνο στο στήθος του. Όταν πήγε ως την πόρτα και κοίταξε έξω, οι ένοπλοι άνδρες με τα τουφέκια που κάθονταν πλάι της σηκώθηκαν αμέσως, και ένας από αυτούς μίλησε στον ασύρματο που είχε κρεμασμένο στον ώμο του. Ο Λούο Τζι αντίκρισε έναν φωτεινό και καθαρό διάδρομο που ήταν εντελώς άδειος, με μόνη εξαίρεση δύο ακόμη ένοπλους φρουρούς στην άκρη του. Έκλεισε την πόρτα, πήγε μέχρι το παράθυρο και παραμέρισε την κουρτίνα. Κοιτάζοντας κάτω από εκείνο το ύψος, είδε πως φρουροί οπλισμένοι ως τα δόντια ήταν τοποθετημένοι παντού γύρω από την είσοδο του νοσοκομείου, ενώ δύο πράσινα στρατιωτικά αυτοκίνητα ήταν σταθμευμένα έξω. Πέρα από κάποιο λευκοντυμένο μέλος του προσωπικού του νοσοκομείου που έμπαινε ή έβγαινε βιαστικά, δεν είδε κανέναν άλλο. Κοιτάζοντας πιο προσεκτικά, παρατήρησε ότι στην οροφή του απέναντι κτηρίου δύο άτομα επιτηρούσαν τον γύρω χώρο με κιάλια, πλάι σε έναν τουφέκι ακροβολιστή, και κατάλαβε ότι παρόμοιοι ελεύθεροι σκοπευτές θα υπήρχαν και στην οροφή του δικού του κτηρίου.
Οι φρουροί δεν ήταν αστυνομικοί. Έμοιαζαν με στρατιωτικούς.
Φώναξε τον Σι Τσιάνγκ. 
«Το νοσοκομείο προστατεύεται με αυστηρά μέτρα ασφαλείας, έτσι δεν είναι;» ρώτησε. 
«Ναι». 
«Τι θα γινόταν αν ζητούσα να διώξετε όλους τους φρουρούς;» 
«Θα γινόταν αυτό που θα ζητούσες. Όμως σε συμβουλεύω να μην το κάνεις». 
«Σε ποιο τμήμα ανήκεις; Για ποιο πράγμα έχεις ευθύνη;» 
«Ανήκω στο Τμήμα Ασφάλειας της Πλανητικής Άμυνας και είμαι επιφορτισμένος με την ασφάλειά σου». 
«Μα εγώ δεν είμαι πια Τοιχοπρόσωπος. Είμαι ένας κοινός πολίτης, άρα, ακόμα και αν η ζωή μου βρίσκεται σε κίνδυνο, αυτοί που οφείλουν να με προστατεύσουν είναι κοινοί αστυνομικοί. Γιατί να απολαμβάνω ακόμα την προστασία του τμήματος ασφαλείας της Πλανητικής Άμυνας; Γιατί μπορώ να τους διώχνω ή να τους ανακαλώ όποτε επιθυμώ; Ποιος μου έδωσε αυτή την εξουσία;»
Το πρόσωπο του Σι Τσιάνγκ παρέμενε ανέκφραστο σαν λαστιχένια μάσκα. 

«Αυτές οι διαταγές μάς έχουν δοθεί». 
«Τότε... πού είναι ο Κεντ;» 
«Έξω». 
«Φώναξέ τον μέσα!»
Ο Κεντ μπήκε λίγα λεπτά αφότου έφυγε ο Σι Τσιάνγκ. Συμπεριφερόταν και πάλι με την ευγένεια ενός αξιωματούχου των Ηνωμένων Εθνών. 
«Δρ. Λούο, ήθελα να περιμένω για να σας δω όταν αναρρώσετε», είπε. 
«Τι κάνετε τώρα;». 
«Είμαι ο καθημερινός σας σύνδεσμος με το Συμβούλιο Πλανητικής Άμυνας». 
«Μα αφού δεν είμαι πια Τοιχοπρόσωπος!» φώναξε ο Λούο Τζι. Μετά ρώτησε: «Ανακοίνωσαν τα μέσα μαζικής ενημέρωσης το Σχέδιο Τοιχοπρόσωπος;» 
«Σε ολόκληρο τον κόσμο». 
«Και την άρνησή μου να γίνω Τοιχοπρόσωπος;» 
«Είναι, ασφαλώς, κι αυτή στις ειδήσεις». 
«Και τι έλεγε η είδηση;» 
«Ήταν απλό: "Μετά το κλείσιμο της ειδικής συνέλευσης του ΟΗΕ, ο Λούο Τζι δήλωσε την άρνησή του να αναλάβει τη θέση και την αποστολή του Τοιχοπρόσωπου"». 
«Τότε εσείς τι γυρεύετε εδώ;». 
«Είμαι υπεύθυνος για τις καθημερινές σας επαφές».
Ο Λούο Τζι τον κοίταξε σαν χαμένος. Ο Κεντ έμοιαζε να φοράει την ίδια λαστιχένια μάσκα με τον Σι. Δεν μπορούσε να διαβάσει τη σκέψη του.
«Αν δεν έχετε κάτι άλλο, να πηγαίνω», είπε ο Κεντ και ετοιμάστηκε να φύγει. «Αναπαυθείτε καλά. Μπορείτε να με καλέσετε οποτεδήποτε θέλετε». Ακριβώς την ώρα που έβγαινε από την πόρτα, ο Λούο Τζι του φώναξε να σταματήσει.
«Θέλω να δω τη Γενική Γραμματέα». 
«Το Συμβούλιο Πλανητικής Άμυνας είναι η υπηρεσία στην οποία έχει ανατεθεί η διεύθυνση και η εκτέλεση του Σχεδίου Τοιχοπρόσωπος. Ο ανώτατος διοικητής είναι ο πρόεδρος του ΣΠΑ, ο οποίος αλλάζει περιοδικά. Η Γενική Γραμματέας των Ηνωμένων Εθνών δεν ασκεί κάποια άμεση εξουσία πάνω στο ΣΠΑ».
Ο Λούο Τζι το ξανασκέφτηκε. 
«Και πάλι επιθυμώ να δω τη Γενική Γραμματέα. Μάλλον έχω την εξουσία να το απαιτήσω».
«Πολύ ωραία. Περιμένετε μια στιγμή», είπε ο Κεντ καθώς βγήκε από το δωμάτιο, αλλά επέστρεψε σύντομα και πρόσθεσε: «Η Γενική Γραμματέας σάς περιμένει στο γραφείο της. Να ξεκινήσουμε;»
Σε όλη τη διαδρομή μέχρι το γραφείο της Γενικής Γραμματέως, το οποίο βρισκόταν στον τριακοστό τέταρτο όροφο του Κτηρίου της Γραμματείας, ο Λούο Τζι παρέμενε κάτω από μέτρα ασφαλείας τόσο αυστηρά ώστε κυριολεκτικά ένιωθε σαν να ήταν κλεισμένος σε ένα κινητό χρηματοκιβώτιο. Το γραφείο ήταν μικρότερο από ό,τι είχε φανταστεί και η επίπλωσή του ήταν απλή. Ένα μεγάλο μέρος του καλυπτόταν από μια σημαία του ΟΗΕ πίσω από το γραφείο. Η Σέι σηκώθηκε από το γραφείο για να τον υποδεχθεί.
«Δρ. Λούο, ήθελα να σας επισκεφτώ χθες στο νοσοκομείο, αλλά βλέπετε...» Έδειξε τη στοίβα των εγγράφων πάνω στο γραφείο, όπου η μοναδική προσωπική πινελιά ήταν μια λεπτοκαμωμένη μολυβοθήκη από μπαμπού.
«Κυρία Σέι, οφείλω να σας επαναλάβω τη δήλωση που σας έκανα με το κλείσιμο της συνεδρίασης», είπε ο Λούο Τζι.
Η Σέι έγνεψε, αλλά δεν απάντησε.
«Θέλω να γυρίσω στο σπίτι μου. Αν διατρέχω κίνδυνο, σας παρακαλώ να ενημερώσετε την αστυνομία της Νέας Υόρκης και να τους αναθέσετε την ασφάλειά μου. Είμαι ένας απλός πολίτης και δεν χρειάζομαι την προστασία του ΣΠΑ».
Η Σέι έγνεψε ξανά. «Αυτό είναι κάτι που μπορεί να γίνει, αλλά σας συμβουλεύω να δεχτείτε την τωρινή προστασία, επειδή είναι πιο εξειδικευμένη και αξιόπιστη από εκείνη της αστυνομίας της Νέας Υόρκης».
«Σας παρακαλώ να μου απαντήσετε με ειλικρίνεια. Είμαι ακόμα ένας Τοιχοπρόσωπος;»
Η Σέι επέστρεψε στο γραφείο της. Στάθηκε πλάι στη σημαία του ΟΗΕ και χαμογέλασε αχνά στον Λούο Τζι. «Εσείς τι πιστεύετε;» ρώτησε και του έγνεψε να καθίσει στον καναπέ.
Το αχνό χαμόγελο στο πρόσωπο της Σέι ήταν γνώριμο. Ο Λούο Τζι είχε δει ένα παρόμοιο χαμόγελο στο πρόσωπο του νεαρού δράστη και στο μέλλον θα το έβλεπε στα μάτια και το πρόσωπο οποιουδήποτε συναντούσε. Θα ονομαζόταν «χαμόγελο του Τοιχοπρόσωπου» και θα έμενε διάσημο, όπως το χαμόγελο της Τζοκόντας ή το μειδίαμα της γάτας του Τσέσαϊρ. Τελικά, το χαμόγελο της Σέι τον ηρέμησε, κι αυτή ήταν η πρώτη φορά που ένιωθε πραγματικά ήρεμος από τη στιγμή που εκείνη είχε σταθεί στο βήμα του ομιλητή και είχε αναγγείλει σε όλο τον κόσμο ότι ήταν ένας Τοιχοπρόσωπος. Κάθισε αργά στον καναπέ και, μέχρι να γείρει πίσω, είχε καταλάβει τα πάντα.
Θεέ μου!
Ο Λούο Τζι χρειάστηκε μια στιγμή για να κατανοήσει την πραγματική φύση της κατάστασής του ως Τοιχοπρόσωπος. Όπως είχε πει και η Σέι, δεν θα μπορούσαν να ζητήσουν την άδεια από κάποιον επιλεγμένο υποψήφιο πριν του δοθεί η αποστολή. Και από τη στιγμή που δινόταν σε κάποιον η αποστολή και η ταυτότητα του Τοιχοπρόσωπου, αυτός δεν μπορούσε ούτε να την αρνηθεί ούτε να την εγκαταλείψει. Αυτή η έλλειψη δυνατότητας δεν οφειλόταν σε κάποιον ατομικό εξαναγκασμό, αλλά στη λογική που υπαγόρευε η ίδια η φύση του σχεδίου: από τη στιγμή που κάποιος γινόταν Τοιχοπρόσωπος, ένα αόρατο και αδιαπέραστο παραπέτασμα υψωνόταν ανάμεσα σ’ αυτόν και τους κοινούς ανθρώπους, δίνοντας σε κάθε του πράξη μια ιδιαίτερη σημασία.
Αυτό σήμαιναν και τα χαμόγελα που απευθύνονταν στους Τοιχοπρόσωπους: Πώς μπορούμε να ξέρουμε ότι δεν έχεις ήδη πιάσει δουλειά; 
Καταλάβαινε πλέον ότι οι Τοιχοπρόσωποι είχαν μια αποστολή πολύ πιο αλλόκοτη από οποιαδήποτε άλλη στην Ιστορία, με μια λογική ψυχρή και διεστραμμένη, αλλά απαραβίαστη σαν τις αλυσίδες που έδεναν τον Προμηθέα. Ήταν μια κατάρα που οι Τοιχοπρόσωποι δεν μπορούσαν να διώξουν από πάνω τους με τις δικές τους δυνάμεις. Όσο κι αν πάσχιζε, όλες οι πράξεις του θα αντιμετωπίζονταν με το χαμόγελο του Τοιχοπρόσωπου και θα εμποτίζονταν με τη σημασία του Σχεδίου Τοιχοπρόσωπος: Πώς μπορούμε να ξέρουμε ότι δεν έχεις ήδη πιάσει δουλειά;
Η καρδιά του πλημμύρισε από μια έντονη οργή που όμοιά της δεν είχε νιώσει ποτέ ξανά. Ήθελε να βρίσει τη μάνα της Σέι και τη μάνα του ΟΗΕ, τις μανάδες όλων των αντιπροσώπων εκείνης της ειδικής συνεδρίασης και των μελών του ΣΠΑ, τις μανάδες όλης της ανθρώπινης φυλής, αλλά και τις ανύπαρκτες μάνες των Τρισηλιανών. Ήθελε να αρχίσει να πηδάει πάνω-κάτω και να σπάει πράγματα, να πετάξει στο πάτωμα τα έγγραφα, την υδρόγειο και τη μολυβοθήκη από μπαμπού που υπήρχε πάνω στο γραφείο της Σέι και μετά να κομματιάσει τη γαλάζια σημαία... Όμως, στο τέλος κατάλαβε πού βρισκόταν και ποια είχε μπροστά του. Συγκρατήθηκε και σηκώθηκε, μόνο και μόνο για να ξανασωριαστεί βαριά στον καναπέ.
«Γιατί επιλέχτηκα;» ρώτησε, χώνοντας το πρόσωπο μέσα στις παλάμες του. «Σε σύγκριση με τους άλλους τρεις, εγώ δεν έχω προσόντα. Δεν έχω κανένα ταλέντο και καμία εμπειρία. Ποτέ δεν έχω ζήσει πόλεμο, πόσο μάλλον να έχω κυβερνήσει μια χώρα».
Δεν είμαι κάποιος επιτυχημένος επιστήμονας: Είμαι απλά ένας καθηγητής του πανεπιστημίου που περνά τα χρόνια του συγγράφοντας άθλια επιστημονικά άρθρα. Είμαι ένας άνθρωπος που ζει για το σήμερα. Δεν θέλω να αποκτήσω παιδιά και δεν με ενδιαφέρει καθόλου η συνέχιση του ανθρώπινου πολιτισμού. Γιατί λοιπόν με επέλεξαν;»
Τελειώνοντας αυτά τα λόγια, είχε πεταχτεί από τον καναπέ.
Το χαμόγελο της Σέι εξαφανίστηκε. «Για να σας πω την αλήθεια, δρ. Λούο, κι εμείς απορήσαμε. Κι αυτός είναι ο λόγος για τον οποίο εσείς θα έχετε πρόσβαση σε λιγότερους πόρους απ’ ό,τι όλοι οι άλλοι Τοίχοπρόσωποι. Η επιλογή σας ήταν το μεγαλύτερο ρίσκο στην Ιστορία».
«Μα θα πρέπει να υπάρχει κάποιος λόγος που με επέλεξαν!»
«Ναι, αλλά μόνο έμμεσος. Κανένας δεν γνωρίζει τον αληθινό λόγο. Όπως σας είπα, την απάντηση θα πρέπει να τη βρείτε μόνος σας».
«Και ποιος ήταν ο έμμεσος λόγος;»
«Λυπάμαι, αλλά δεν έχω εξουσιοδότηση να σας τον αποκαλύψω. Πιστεύω, όμως, ότι θα το καταλάβετε όταν έρθει η κατάλληλη στιγμή».
Ο Λούο Τζι διαισθάνθηκε ότι είχαν φτάσει στο τέλος της συνομιλίας τους και αποφάσισε να φύγει, αλλά μόλις έφτασε στην πόρτα συνειδητοποίησε πως δεν είχε αποχαιρετήσει τη Γενική Γραμματέα. Γύρισε προς το μέρος της. Όπως και μέσα στην αίθουσα των συνελεύσεων, η Σέι τού έγνεψε μ' ένα χαμόγελο. Αυτή τη φορά γνώριζε τη σημασία του χαμόγελού της.
«Είναι χαρά μου που σας είδα και πάλι», του είπε. «Όμως, στο μέλλον, η δουλειά σας θα διεξάγεται μέσα στο πλαίσιο του ΣΠΑ και έτσι θα αναφέρεστε απευθείας στον εκάστοτε πρόεδρο του ΣΠΑ».
«Δεν έχετε καμιά εμπιστοσύνη στο πρόσωπό μου, έτσι δεν είναι;» ρώτησε ο Λούο Τζι.
«Είπα πως η επιλογή σας ήταν ένα τεράστιο ρίσκο».
«Τότε είχατε δίκιο».
«Δίκιο που ρίσκαρα;»
«Όχι. Δίκιο που δεν έχετε καμιά εμπιστοσύνη στο πρόσωπό μου».
Βγήκε από το γραφείο και πάλι χωρίς να χαιρετήσει. Επιστρέφοντας στην κατάσταση που βρισκόταν ακριβώς αφότου είχε μάθει ότι τον είχαν ανακηρύξει Τοίχοπρόσωπο, άρχισε να περπατά άσκοπα. Στο τέρμα του διαδρόμου, μπήκε σε έναν ανελκυστήρα και κατέβηκε στο ισόγειο. Ύστερα, βγήκε από το κτήριο της Γραμματείας και έφτασε για άλλη μια φορά στην Πλατεία των Ηνωμένων Εθνών. Σε όλη τη διαδρομή περιτριγυριζόταν από φρουρούς και, μολονότι κάποιες φορές τους παραμέριζε εκνευρισμένα, εκείνοι είχαν κολλήσει επάνω του σαν μαγνήτες και τον ακολουθούσαν όπου κι αν πήγαινε.
Είχε πια ξημερώσει. Ο Σι Τσιάνγκ και ο Κεντ τον πλησίασαν μέσα στην πλημμυρισμένη από ήλιο πλατεία και τον ρώτησαν αν προτιμούσε να επιστρέψει πίσω στο κτήριο ή να μπει μέσα σε ένα όχημα το συντομότερο δυνατό.
«Δεν πρόκειται να ξαναδώ τον ήλιο στο υπόλοιπο της ζωής μου, σωστά;» ρώτησε τον Σι Τσιάνγκ.
«Δεν είναι αυτό. Έχουν εκκενώσει την περιοχή, άρα είμαστε σχετικά ασφαλείς. Υπάρχουν όμως πολλοί επισκέπτες που όλοι σε αναγνωρίζουν. Είναι δύσκολο να διαχειριστείς τα πλήθη και πιθανώς να μην το θέλεις κι εσύ».
Ο Λούο Τζι κοίταξε γύρω του. Τουλάχιστον προς το παρόν, κανένας δεν έδινε σημασία στη μικρή τους ομάδα. Κατευθύνθηκε προς το Κτίριο της Γενικής Συνέλευσης και, για δεύτερη φορά, μπήκε γρήγορα μέσα. Ο σκοπός του ήταν ξεκάθαρος και ήξερε πού έπρεπε να πάει. Πέρα από τον άδειο εξώστη, είδε το πολύχρωμο βιτρό. Στρίβοντας δεξιά, μπήκε στο Δωμάτιο Διαλογισμού, κλείνοντας την πόρτα για να μην μπουν ο Σι Τσιάνγκ, ο Κεντ και οι φρουροί.
Όταν αντίκρισε για δεύτερη φορά το μακρόστενο κομμάτι του σιδηρομεταλλεύματος, η πρώτη του επιθυμία ήταν να πέσει επάνω του με το κεφάλι και να δώσει ένα τέλος σε όλα. Αντί γι’ αυτό, ξάπλωσε πάνω στη λεία επιφάνεια της πέτρας, που η δροσιά της αφαίρεσε ένα μέρος του εκνευρισμού του. Αισθάνθηκε με το κορμί του τη σκληρότητα του σιδηρομεταλλεύματος και, κατά παράξενο τρόπο, σκέφτηκε ένα πρόβλημα που του είχε βάλει ο καθηγητής της Φυσικής στο γυμνάσιο: Πώς μπορείς να κάνεις ένα μαρμάρινο κρεβάτι απαλό σαν ακριβό στρώμα; Η απάντηση: Σκάψε επάνω του μια εσοχή που να έχει το ακριβές μέγεθος και σχήμα ενός ανθρώπινου σώματος. Ύστερα, όταν ξαπλώσεις μέσα στην εσοχή, η πίεση θα διανέμεται ομοιόμορφα και το μάρμαρο θα δίνει μια απίστευτα μαλακή αίσθηση. Έκλεισε τα μάτια και φαντάστηκε ότι η ζεστασιά του κορμιού του έλιωνε το μετάλλευμα από κάτω του, σχηματίζοντας μια τέτοια εσοχή... Λίγο λίγο, αυτό τον ηρέμησε.
Μετά από ένα χρονικό διάστημα, άνοιξε τα μάτια και κοίταξε τη γυμνή οροφή. Το Δωμάτιο Διαλογισμού είχε σχεδιαστεί από τον Νταγκ Χαμαρσκγιόλντ, τον δεύτερο Γραμματέα των Ηνωμένων Εθνών, ο οποίος πίστευε ότι τα Ηνωμένα Έθνη θα έπρεπε να έχουν ένα μέρος για διαλογισμό, μακριά από την Αίθουσα των Γενικών Συνελεύσεων όπου λαμβάνονταν οι Ιστορικές αποφάσεις. Ο Λούο Τζι δεν ήξερε αν πράγματι κάποιος ηγέτης κράτους ή πρεσβευτής του ΟΗΕ είχε ποτέ διαλογιστεί εκεί, μα ήταν σίγουρος πως, πριν ο Χαμαρσκγιόλντ πεθάνει, το 1961, δεν θα μπορούσε ποτέ να φανταστεί ότι ένας Τοίχοπρόσωπος όπως ο ίδιος θα ονειροπολούσε κάποτε εκεί μέσα.
Ο Λούο Τζι ένιωσε και πάλι πιασμένος σε μια παγίδα λογικής και, για άλλη μια φορά, σκέφτηκε ότι δεν θα μπορούσε ποτέ να ελευθερωθεί. Έτσι, έστρεψε την προσοχή του στην εξουσία που είχε στα χέρια του. Η Σέι είχε πει πως ήταν ο τελευταίος σε δύναμη από τους Τοίχοπρόσωπους, αλλά σίγουρα θα μπορούσε να χρησιμοποιήσει μια τρομακτική ποσότητα πόρων. Το πιο σημαντικό ήταν πως δεν χρειαζόταν να δικαιολογεί τη χρήση τους σε κανέναν. Στην πραγματικότητα, μάλιστα, σημαντικό μέρος της εντολής που είχε λάβει ήταν να ενεργεί με τέτοιο τρόπο ώστε να κάνει τους άλλους να υποθέτουν και, επιπλέον, να κάνει όσα μπορεί περισσότερα για να προκαλεί παρανοήσεις. Ποτέ στην ανθρώπινη ιστορία δεν είχε παρουσιαστεί κάτι παρόμο
ιο. Ίσως οι απόλυτοι μονάρχες του παρελθόντος να μπορούσαν να κάνουν οτιδήποτε ήθελαν, όμως κι εκείνοι, στο τέλος, έπρεπε να δώσουν λογαριασμό για τις πράξεις τους.
«Αν έχω ξεμείνει με μια τόσο ιδιαίτερη εξουσία, για ποιο λόγο να μην τη χρησιμοποιήσω;» σκέφτηκε και ανακάθισε. Μετά από μερικές στιγμές σκέψης, αποφάσισε ποιο θα ήταν το επόμενο βήμα του.
Κατέβηκε από το σκληρό πέτρινο κρεβάτι του, άνοιξε την πόρτα και ζήτησε να δει τον πρόεδρο του ΣΠΑ.
Ο προεδρεύων της στιγμής εκείνης, ένας Ρώσος που ονομαζόταν Γκαράνιν, ήταν ένας μεγαλόσωμος άνδρας με άσπρα γένια. Το γραφείο του προέδρου βρισκόταν έναν όροφο κάτω από εκείνο της γενικής γραμματέως. Την ώρα που ο Λούο Τζι έμπαινε, τον είδε να συνοδεύει στην έξοδο κάποιους επισκέπτες, οι μισοί από τους οποίους ήταν ένστολοι.
«Δρ. Λούο! Έμαθα πως υπήρξαν κάποια μικροπροβλήματα και έτσι δεν βιάστηκα να επικοινωνήσω μαζί σας».
«Τι ακριβώς κάνουν οι άλλοι τρεις Τοίχοπρόσωποι;» 
«Είναι απασχολημένοι με το στήσιμο επιτελικών τμημάτων, κάτι που θα σας συμβούλευα να ξεκινήσετε κι εσείς αμέσως. Θα σας στείλω μερικούς συμβούλους για να σας βοηθήσουν στα αρχικά στάδια». 
«Δεν χρειάζομαι επιτελείο». 
«Σοβαρά; Αν εσείς το νομίζετε... Πάντως, αν το χρειαστείτε, μπορείτε να το ζητήσετε ανά πάσα στιγμή». 
«Μπορώ να έχω χαρτί και μολύβι;» 
«Ασφαλώς». 
Κοιτάζοντας το χαρτί, ο Λούο Τζι ρώτησε: «Κύριε Πρόεδρε, είχατε ποτέ κάποιο όνειρο;» 
«Τι είδους όνειρο;» 
«Για παράδειγμα, ονειρευτήκατε ποτέ ότι ζούσατε σε κάποιο τέλειο μέρος;» 
Ο Γκαράνιν έγνεψε αρνητικά με ένα ξινό χαμόγελο: «Μόλις χθες ήρθα με πτήση από το Λονδίνο. Εργαζόμουν σε όλη τη διαδρομή και, όταν έφτασα, κοιμήθηκα λιγότερες από δυο ώρες πριν ξαναπιάσω δουλειά. Όταν οι σημερινές μου συναντήσεις τελειώσουν, θα πρέπει να πετάξω πάλι, ώστε αύριο το πρωί να είμαι στο Τόκιο... Η ζωή μου έχει γίνει μύλος και το σπίτι μου δεν με βλέπει περισσότερους από τρεις μήνες τον χρόνο. Τι νόημα έχει ένα τέτοιο όνειρο για μένα;» 
«Στα όνειρά μου έχω δει πολλά τέτοια μέρη. Έχω επιλέξει το ομορφότερο». 
Ο Λούο Τζι πήρε το μολύβι και άρχισε να σχεδιάζει πάνω στο χαρτί. «Δεν είναι έγχρωμο, άρα θα πρέπει να το φανταστείτε: Βλέπετε αυτά τα χιονοσκέπαστα βουνά; Είναι απότομα όπως τα ξίφη των θεών ή οι κυνόδοντες της γης και λάμπουν με ένα μεταξένιο ασημένιο χρώμα πάνω στον γαλάζιο ουρανό. Θαμπώνουν τη ματιά...»
«Θα πρέπει να είναι ένα πολύ κρύο μέρος», είπε ο Γκαράνιν, παρατηρώντας προσεκτικά. 
«Λάθος! Το τοπίο κάτω από τις βουνοκορφές δεν πρέπει να είναι κρύο. Έχει ένα υποτροπικό κλίμα. Αυτό είναι σημαντικό! Μπροστά στα βουνά υπάρχει μια πλατιά λίμνη που το νερό της είναι πιο γαλάζιο κι από τον ουρανό, γαλάζιο σαν τα μάτια της συζύγου σας...» 
«Τα μάτια της γυναίκας μου είναι μαύρα». 
«Τέλος πάντων, το νερό της λίμνης έχει ένα τόσο σκούρο μπλε χρώμα ώστε μοιάζει με μαύρο. Αυτό είναι ακόμα καλύτερο. Γύρω από τη λίμνη υπάρχουν εκτάσεις με δάση και λιβάδια, αλλά να θυμάστε ότι υπάρχουν και τα δύο, όχι μόνο το ένα από τα δύο. Αυτό, λοιπόν, είναι το μέρος: χιονισμένες κορφές, μια λίμνη, δάση και λιβάδια. Όλα βρίσκονται στην ανέγγιχτη, αρχέγονη κατάστασή τους. Όταν αντικρίσετε αυτό το μέρος, θα φανταστείτε ότι ο άνθρωπος δεν έχει πατήσει ποτέ το πόδι του πάνω στη γη. Εκεί, στο χορτάρι πλάι στη λίμνη, φτιάξτε ένα σπίτι. Δεν χρειάζεται να είναι μεγάλο, αλλά θα πρέπει να είναι πλήρως εξοπλισμένο για μια σύγχρονη ζωή. Η αρχιτεκτονική του μπορεί να είναι κλασική ή μοντέρνα, αλλά να δένει με το φυσικό περιβάλλον του. Οι αναγκαίες ευκολίες, όπως σιντριβάνια, μια πισίνα, θα πρέπει να είναι επίσης διαθέσιμες, ώστε ο ιδιοκτήτης του να μπορεί να απολαμβάνει την άνετη ζωή της αριστοκρατίας». 
«Και ποιος θα είναι ο ιδιοκτήτης του;» 
«Εγώ». 
«Και τι θα κάνετε εκεί πέρα;» 
«Θα ζήσω την υπόλοιπη ζωή μου με ηρεμία». 
Ο Λούο Τζι περίμενε πως ο Γκαράνιν θα έλεγε κάτι προσβλητικό, αλλά ο πρόεδρος απλώς έγνεψε σοβαρά και είπε: «Μετά από έναν λογιστικό έλεγχο εκ μέρους της επιτροπής, θα εκτελέσουμε το σχέδιο αμέσως».
«Εσείς και η επιτροπή σας δεν θα θέσετε σε αμφιβολία τα κίνητρά μου;» 
Ο Γκαράνιν σήκωσε τους ώμους αδιάφορα. «Η επιτροπή μπορεί να αμφισβητήσει τις αποφάσεις των Τοίχοπρόσωπων σε δύο ζητήματα: στη χρήση πόρων που να ξεπερνούν το προκαθορισμένο και στη βλάβη που μπορεί να προκληθεί σε ανθρώπινες ζωές. Πέρα από αυτά, κάθε είδους αμφισβήτηση παραβιάζει το πνεύμα του Σχεδίου Τοίχοπρόσωπος. Και για να πούμε την αλήθεια, ο Τάιλερ, ο Ρέι Ντίαζ και ο Χάινς με απογοήτευσαν. Βλέποντάς τους να κάνουν στρατηγικά σχέδια τις δυο τελευταίες μέρες, μπορώ να καταλάβω αμέσως τους σκοπούς τους. Εσείς διαφέρετε. Η συμπεριφορά σας προκαλεί απορίες. Έτσι πρέπει να είναι ένας Τοίχοπρόσωπος». 
«Πραγματικά πιστεύετε ότι το μέρος που μόλις περιέγραψα υπάρχει;» 
Ο Γκαράνιν χαμογέλασε και έγνεψε καταφατικά. «Ο κόσμος είναι αρκετά μεγάλος για να υπάρχει κι ένα τέτοιο μέρος. Εξάλλου, για να σας πω την αλήθεια, το έχω δει». 
«Αυτό είναι πραγματικά υπέροχο. Να βεβαιωθείτε ότι μπορώ να ζήσω εκεί την άνετη ζωή ενός αριστοκράτη. Είμαι μέρος του Σχεδίου Τοίχοπρόσωπος». 
Ο Γκαράνιν έγνεψε με σοβαρότητα. 
«Και κάτι ακόμα. Όταν εντοπίσετε το κατάλληλο μέρος, δεν θέλω να μου πείτε πού βρίσκεται». 
«Όχι, δεν μπορείς να μου πεις πού βρίσκεται! Έτσι και ξέρω πού είμαι, ο κόσμος γίνεται στενός σαν χάρτης. Όταν δεν ξέρω, ο κόσμος μοιάζει απέραντος». 
Ο Γκαράνιν έγνεψε ξανά, αυτή τη φορά φανερά ικανοποιημένος. «Δρ. Λούο, έχετε άλλο ένα χαρακτηριστικό που ικανοποιεί την ιδέα που διατηρώ για έναν Τοίχοπρόσωπο: Το σχέδιό σας απαιτεί τη μικρότερη επένδυση από τα τέσσερα, τουλάχιστον για την ώρα». 
«Σε αυτή την περίπτωση, το δικό μου δεν θα απαιτήσει ποτέ τη μεγαλύτερη επένδυση». 
«Τότε θα είστε ευλογία και για όλους τους διαδόχους μου. Τα χρήματα είναι πραγματικός πονοκέφαλος... Τα τμήματα που θα έχουν την ευθύνη της εκτέλεσης ίσως χρειαστεί να επικοινωνήσουν μαζί σας για κάποιες λεπτομέρειες. Ειδικά το σπίτι, νομίζω».
«Α, το σπίτι», είπε ο Λούο Τζι. «Ξέχασα μια πολύ σημαντική λεπτομέρεια».
«Συνεχίστε».
Ο Λούο Τζι μιμήθηκε το πονηρό χαμόγελο και τον μορφασμό του Γκαράνιν. «Πρέπει οπωσδήποτε να έχει τζάκι».
Μετά την κηδεία του πατέρα του, ο Ζανγκ Μπεϊχάι πήγε για άλλη μια φορά μαζί με τον Γου Γιούε στο ναυπηγείο, εκεί όπου η κατασκευή του Τανγκ είχε σταματήσει εντελώς. Οι σπίθες της οξυγονοκόλλησης δεν κάλυπταν πια σημεία του κύτους και κανένα σημάδι ζωής δεν υπήρχε πουθενά πάνω στο πελώριο σκάφος που απλωνόταν κάτω από τον μεσημεριάτικο ήλιο. Η εικόνα έδινε την έντονη εντύπωση της κίνησης του χρόνου.
«Είναι νεκρό», είπε ο Ζανγκ Μπεϊχάι.
«Ο πατέρας σου ήταν ο σοφότερος ανάμεσα στους υψηλόβαθμους του πολεμικού ναυτικού», είπε ο Γου Γιούε. «Αν ήταν ακόμη μαζί μας, ίσως να μην είχα κολλήσει τόσο άσχημα».
«Η αυτολύπηση σου βασίζεται σε μια λογική βάση», είπε ο Ζανγκ Μπεϊχάι, «ή, τουλάχιστον, σε μια δική σου λογική, και γι’ αυτό δεν πιστεύω ότι υπάρχει άνθρωπος που να μπορεί πραγματικά να σου φτιάξει τη διάθεση. Δεν ήρθα εδώ για να σου ζητήσω συγγνώμη, Γου Γιούε. Ξέρω πως δεν με μισείς για όλα αυτά».
«Θα ήθελα να σ’ ευχαριστήσω, Μπεϊχάι. Με απάλλαξες».
«Μπορείς να επιστρέψεις στο πολεμικό ναυτικό. Η δουλειά εκεί θα σου ταιριάζει πολύ καλά».
Ο Γου Γιούε κούνησε αργά το κεφάλι του. «Έχω ήδη υποβάλει αίτηση παραίτησης. Τι θα έκανα έτσι κι επέστρεφα πίσω; Έχουν πάψει πια να κατασκευάζουν καινούρια αντιτορπιλικά ή φρεγάτες και δεν έχω πλέον καμιά θέση μέσα στον στόλο. Να κάθομαι σε ένα γραφείο στη Διοίκηση; Ξέχνα το. Εξάλλου, δεν είμαι καθόλου καλός στρατιώτης. Ένας στρατιώτης που είναι πρόθυμος να πολεμήσει μόνο σε έναν πόλεμο που μπορεί να κερδηθεί είναι ακατάλληλος για τις μέρες μας».
«Δεν μπορούμε να προβλέψουμε εμείς τη νίκη ή την ήττα».
«Εσύ όμως πιστεύεις στη νίκη, Μπεϊχάι. Πραγματικά, σε ζηλεύω μέχρι σημείου να σε φθονώ. Στις μέρες μας, μια τέτοια πίστη είναι αληθινή ευτυχία για έναν στρατιωτικό. Είσαι πραγματικά παιδί του πατέρα σου».
«Έχεις λοιπόν κανένα σχέδιο;»
«Όχι. Αισθάνομαι ότι η ζωή μου έχει τελειώσει». Ο Γου Γιούε έδειξε το Τανγκ από μακριά. «Όπως κι αυτό εδώ, πριν ακόμη καθελκυστεί».
Από την κατεύθυνση του ναυπηγείου ακούστηκε ένα υπόκωφο μουγκρητό και το Τανγκ άρχισε να κινείται αργά. Για να αδειάσει η θέση στο ναυπηγείο, έπρεπε να το ρίξουν στο νερό πριν την ώρα του και να το ρυμουλκήσουν σε μια άλλη αποβάθρα για διάλυση. Την ώρα που η κοφτερή πλώρη του Τανγκ έσκιζε το νερό, ο Ζανγκ Μπεϊχάι και ο Γου Γιούε αισθάνθηκαν μια οργή στο ογκώδες σκάφος. Μπήκε γρήγορα στη θάλασσα, τινάζοντας ψηλά πελώρια κύματα που έκαναν τα άλλα πλεούμενα του λιμανιού να σκαμπανεβάζουν, λες και απέτιαν φόρο τιμής. Το Τανγκ κύλησε αργά μπροστά, απολαμβάνοντας αθόρυβα την αγκαλιά της θάλασσας. Μέσα στη σύντομη σταδιοδρομία του, που τόσο απότομα είχε διακοπεί, το γιγάντιο πλοίο είχε συναντήσει επιτέλους τον ωκεανό, έστω και για μια φορά.
Μέσα στον εικονικό κόσμο των Τριών Σωμάτων, ήταν μαύρα μεσάνυχτα. Πέρα από κάποια σημεία με αστροφεγγιά, ήταν ολόκληρος βυθισμένος σε βαθύ σκοτάδι, έτσι ώστε ακόμα και ο ορίζοντας ήταν αόρατος, ενώ η άδεια χώρα και ο ουρανός γίνονταν ένα μέσα στο σκοτάδι.
«Διαχειριστή, ξεκίνα μια Σταθερή Εποχή», φώναξε μια φωνή. «Δεν βλέπεις πως έχουμε συνάντηση;»
Η φωνή του διαχειριστή φάνηκε να έρχεται από τον ίδιο τον ουρανό. «Αυτό δεν γίνεται. Η εποχή τρέχει τυχαία μέσα από το βασικό πρόγραμμα και δεν μπορεί να καθοριστεί εξωτερικά».
«Τότε αύξησε την ταχύτητα και βρες κάποια περίοδο με σταθερό φως ημέρας», είπε μια άλλη φωνή μέσα στο σκοτάδι. «Δεν θα σου πάρει πολύ».
Ο κόσμος άστραψε. Ήλιοι κινήθηκαν σαν αστραπή στον ουρανό και σύντομα ο κόσμος έγινε φυσιολογικός, φωτισμένος από έναν σταθερό ήλιο.
«Ωραία», είπε ο διαχειριστής. «Όμως δεν ξέρω πόσο θα κρατήσει».
Ο ήλιος έλαμψε μέσα στην έρημο πάνω σε μια ομάδα ανθρώπων. Ανάμεσά τους υπήρχαν κάποια γνώριμα πρόσωπα: ο βασιλιάς Γουέν του Τζο, ο Νεύτων, ο φον Νόιμαν, ο Αριστοτέλης, ο Μόζι, ο Κομφούκιος και ο Αϊνστάιν. Σκορπισμένοι τριγύρω, κοίταζαν προς το μέρος του Τσιν Σι Χουάνγκ, που στεκόταν πάνω σε έναν βράχο με ένα ξίφος στους ώμους του.
«Δεν είμαι μόνος», είπε. «Σας μιλώ εκ μέρους της κεντρικής ηγεσίας των επτά».
«Νομίζω πως, για την ώρα τουλάχιστον, πρέπει να ξεκινήσουμε με την ψυχολογική διάθεση των στρατιωτών», είπε ο Ζανγκ Μπέιχάι. «Η μεγάλη εικόνα έχει ως εξής: Την προηγούμενη εβδομάδα επισκέφτηκα στρατεύματα της πολεμικής αεροπορίας και του πολεμικού ναυτικού που μόλις είχαν μεταταγεί στο δικό μας σώμα και ανακάλυψα ότι η καθημερινή εκπαίδευση αυτών των δυνάμεων είναι απίστευτα χαλαρή. Η μικρή εικόνα: Τα προβλήματα στρατιωτικής πειθαρχίας εμφανίζονται με ολοένα και αυξανόμενη συχνότητα. Υποτίθεται ότι θα υπήρχε πλήρης αλλαγή σε καλοκαιρινές στολές, αλλά πολλά άτομα στο αρχηγείο φορούν ακόμη τις χειμερινές στολές τους. Αυτή η νοοτροπία πρέπει ν' αλλάξει το συντομότερο δυνατόν. Παρατηρώ ότι το Διαστημικό Σώμα μετατρέπεται σε μια ακαδημία επιστημών. Ασφαλώς, δεν μπορούμε να αρνηθούμε ότι, επί του παρόντος, η αποστολή του είναι αυτή μιας ακαδημίας στρατιωτικών επιστημών, αλλά θα πρέπει να συνειδητοποιούμε ότι είμαστε στρατός, και μάλιστα στρατός σε εμπόλεμη κατάσταση!»
Η συζήτηση συνεχίστηκε για λίγη ώρα ακόμη και μετά ο Ζανγκ Γουαϊσάι επέστρεψε στο κάθισμά του. «Ευχαριστώ. Ελπίζω ότι θα μπορέσουμε να συνεχίσουμε αυτές τις ειλικρινείς συζητήσεις. Και τώρα, ας επιστρέψουμε στο περιεχόμενο της τυπικής μας συνεδρίασης». Καθώς μιλούσε, ύψωσε τα μάτια και αντίκρισε ξανά το σταθερό βλέμμα του Ζανγκ Μπέιχάι. Του αποκάλυπτε μια αποφασιστικότητα που ζέστανε έστω και λίγο την καρδιά του. «Ζανγκ Μπέιχάι, ξέρω πως έχεις μέσα σου πίστη. Με έναν πατέρα σαν τον δικό σου, θα ήταν αδύνατο να μην την είχες. Όμως, σίγουρα, τα πράγματα δεν είναι τόσο απλά όσο τα λες. Δεν ξέρω σε τι βασίζεις την πίστη σου και δεν ξέρω καν σε τι άλλο πιστεύεις».
Ακριβώς όπως και για τον πατέρα σου. Τον θαύμαζα, αλλά οφείλω να παραδεχτώ ότι στο τέλος δεν μπορούσα να τον καταλάβω. Ο Τσανγκ Γουαϊσάι άνοιξε τον φάκελο μπροστά του. «Η έρευνα πάνω στη θεωρία του διαστημικού πολέμου έχει ξεκινήσει για τα καλά, όμως ήδη έχει παρουσιαστεί ένα πρόβλημα: Η μελέτη του διαστημικού πολέμου θα πρέπει αναμφίβολα να βασίζεται σε κάποιο επίπεδο τεχνολογικής εξέλιξης. Όμως, αυτή τη στιγμή, η βασική έρευνα έχει μόλις ξεκινήσει και οι όποιες τεχνολογικές ανακαλύψεις θα λάβουν χώρα στο απώτερο μέλλον. Αυτό σημαίνει ότι η έρευνά μας δεν έχει υποστήριξη. Κάτω από αυτές τις συνθήκες, το αρχηγείο αναθεώρησε το πρόγραμμα ερευνών και διαχώρισε την ενοποιημένη έρευνα της θεωρίας του διαστημικού πολέμου σε τρεις τομείς, έτσι ώστε να μπορέσει να αντιμετωπίσει όλα τα πιθανά τεχνολογικά επίπεδα στα οποία η ανθρωπότητα μπορεί να φτάσει στο μέλλον, δηλαδή μία στρατηγική χαμηλού τεχνολογικού επιπέδου, μία μεσαίου και μία υψηλού.
» Αυτή τη στιγμή προχωρά η δουλειά του προσδιορισμού αυτών των τριών επιπέδων τεχνολογίας για να καθορίσει έναν μεγάλο αριθμό παραμέτρων σε κάθε βασικό επιστημονικό πεδίο, αλλά η βασική παράμετρος θα είναι πάντοτε η ταχύτητα και το βεληνεκές ενός διαστημόπλοιου της τάξεως των δέκα κιλοτόνων.
< Το Επίπεδο Χαμηλής Τεχνολογίας σημαίνει ότι η ταχύτητα του διαστημόπλοιου θα είναι πεντηκονταπλάσια της τρίτης κοσμικής ταχύτητας, δηλαδή, χονδρικά, οκτακόσια χιλιόμετρα το δευτερόλεπτο. Τα διαστημόπλοια δεν διαθέτουν συστήματα υποστήριξης ζωής. Κάτω από αυτές τις συνθήκες, το σκάφος έχει μία...
< Σημείωση: Η πρώτη κοσμική ταχύτητα είναι η αρχική ταχύτητα που απαιτείται ώστε ένα αντικείμενο να τεθεί σε τροχιά γύρω από ένα ουράνιο σώμα, η δεύτερη κοσμική ταχύτητα είναι αυτή που απαιτείται ώστε το αντικείμενο να ξεφύγει από τη βαρυτική έλξη του ουράνιου σώματος, και η τρίτη κοσμική ταχύτητα είναι αυτή που απαιτείται ώστε το αντικείμενο να φύγει από το ηλιακό σύστημα (Σ.τ.Μ.).
«Η ακτίνα δράσης περιορίζεται στο εσώτερο ηλιακό σύστημα, δηλαδή εντός της τροχιάς του Ποσειδώνα, ή τριάντα αστρονομικές μονάδες από τον Ήλιο.
»Το Μέσο Τεχνολογικό Επίπεδο: Η ταχύτητα των διαστημοπλοίων είναι τριακόσιες φορές μεγαλύτερη από την τρίτη κοσμική ταχύτητα, δηλαδή τέσσερις χιλιάδες τετρακόσια χιλιόμετρα το δευτερόλεπτο. Τα διαστημόπλοια διαθέτουν μερική υποστήριξη των ζωτικών λειτουργιών. Κάτω από αυτές τις συνθήκες, η ακτίνα δράσης του σκάφους επεκτείνεται πέρα από τη Ζώνη του Κούιπερ και περιλαμβάνει όλο το διάστημα σε ακτίνα χιλίων αστρονομικών μονάδων από τον Ήλιο.
»Το Υψηλό Τεχνολογικό Επίπεδο: Η ταχύτητα των διαστημοπλοίων είναι χίλιες φορές μεγαλύτερη από την τρίτη κοσμική ταχύτητα, δηλαδή δεκαέξι χιλιάδες χιλιόμετρα το δευτερόλεπτο, δηλαδή πέντε τοις εκατό της ταχύτητας του φωτός. Τα διαστημόπλοια είναι πλήρως εξοπλισμένα με συστήματα υποστήριξης ζωτικών λειτουργιών. Κάτω από αυτές τις συνθήκες, η ακτίνα δράσης επεκτείνεται μέχρι το Νέφος του Όορτ και διαθέτει κάποιες πρωταρχικές δυνατότητες διαστρικών ταξιδιών.
»Η ηττοπάθεια είναι η μεγαλύτερη απειλή των ενόπλων μας δυνάμεων στο διάστημα, άρα οι πολιτικοί και ιδεολογικοί καθοδηγητές θα πρέπει να επωμιστούν μια εξαιρετικά σημαντική ευθύνη στο διαστημικό σώμα. Τα πολιτικά τμήματα του στρατού θα συμμετάσχουν πλήρως στη μελέτη της θεωρίας του διαστημικού πολέμου ώστε να εξαλείψουν το στίγμα της ηττοπάθειας και να εξασφαλίσουν τη σωστή κατεύθυνση της έρευνας.
< Μία αστρονομική μονάδα ισούται με τη μέση απόσταση Γης-Ήλιου, δηλαδή, χονδρικά, 150 εκατομμύρια χιλιόμετρα (Σ.τ.Μ.).
< Η Ζώνη του Κούιπερ είναι το τμήμα του εξώτερου ηλιακού μας συστήματος που βρίσκεται πέρα από την τροχιά του Ποσειδώνα και περιλαμβάνει έναν μεγάλο αριθμό αστεροειδών και κομητών. Απέχει από τη Γη τριάντα με πενήντα αστρονομικές μονάδες (Σ.τ.Μ.).
< Το Νέφος του Όορτ είναι ένα σύνολο παγωμένων αντικειμένων σε σφαιρική διάταξη που περιβάλλει το ηλιακό μας σύστημα σε μία απόσταση 50.000 έως 100.000 αστρονομικών μονάδων και πιστεύεται ότι είναι η πηγή από όπου προέρχονται όλοι οι κομήτες μακράς περιόδου. Απέχει από τη Γη περίπου ένα έτος φωτός, δηλαδή το ένα τέταρτο της απόστασης μέχρι τον Εγγύτατο του Κενταύρου και τον Τρισήλιο της Ιστορίας μας.
Όσοι βρίσκεστε εδώ σήμερα, θα γίνετε μέλη μιας ομάδας που θα ασχοληθεί με τη θεωρία του διαστημικού πολέμου. Αν και θα υπάρχει κάποια αλληλοεπικάλυψη μεταξύ των μελών των τριών κλάδων, οι ερευνητικοί θεσμοί είναι ανεξάρτητοι μεταξύ τους και θα είναι γνωστοί ως Ινστιτούτο Στρατηγικής Χαμηλής Τεχνολογίας, Ινστιτούτο Στρατηγικής Μεσαίας Τεχνολογίας και Ινστιτούτο Στρατηγικής Υψηλής Τεχνολογίας. Στη σημερινή μας συνάντηση, θα ήθελα να ακούσω από τον καθένα σας ποιο θεσμό θα επιλέγατε, ώστε να υπάρχει κάποιο σημείο αναφοράς στις αναθέσεις που θα κάνει στη συνέχεια το Πολιτικό Τμήμα. Ας μοιραστούμε τις επιλογές μας."
Από τους τριάντα δύο πολιτικούς αξιωματούχους που συμμετείχαν στη συνεδρίαση, είκοσι τέσσερις επέλεξαν τον τομέα χαμηλής τεχνολογίας και επτά τον τομέα μεσαίας τεχνολογίας. Μόνο ένας αξιωματούχος επέλεξε την υψηλή τεχνολογία, και αυτός ήταν ο Ζανγκ Μπεϊχάι.
«Φαίνεται ότι ο σύντροφος Μπεϊχάι θέλει να ασχοληθεί με την επιστημονική φαντασία», είπε κάποιος, προκαλώντας διάσπαρτα γέλια.
«Η επιλογή μου είναι η μοναδική ελπίδα για τη νίκη», είπε ο Μπεϊχάι. «Είναι το μοναδικό επίπεδο τεχνολογίας που προσφέρει στην ανθρωπότητα την παραμικρή ελπίδα για να δημιουργήσει ένα αποτελεσματικό αμυντικό σύστημα γύρω από τη Γη και το ηλιακό σύστημα.»
«Μα εμείς δεν ελέγχουμε ακόμα καλά την πυρηνική σύντηξη, και λες πως θα στείλουμε ένα πολεμικό διαστημόπλοιο δέκα χιλιάδων τόνων με ταχύτητα που να αγγίζει το πέντε τοις εκατό της ταχύτητας του φωτός; Δέκα χιλιάδες φορές ταχύτερο από τα διαστημόπλοια σε μέγεθος φορτηγού που διαθέτει σήμερα η ανθρωπότητα; Αυτό δεν είναι καν επιστημονική φαντασία! Είναι φαντασίωση!»
«Μα δεν έχουμε μπροστά μας τέσσερις αιώνες; Πρέπει να έχουμε κατά νου την πιθανή ανάπτυξη.»
«Η πρόοδος στη θεμελιώδη φυσική είναι κάτι αδύνατο.»
«Δεν έχουμε ακόμη αγγίξει ούτε το ένα τοις εκατό των πιθανών εφαρμογών των υφιστάμενων θεωριών», είπε ο Ζανγκ Μπεϊχάι.
«Διαισθάνομαι ότι το μεγαλύτερο πρόβλημα αυτή τη στιγμή είναι η προσέγγιση του τεχνολογικού τομέα απέναντι στην έρευνα. Χάνουν υπερβολικά πολύ χρόνο και χρήματα σε εφαρμογές χαμηλής τεχνολογίας. Στην πρόωση, για παράδειγμα, δεν υπάρχει κανένας απολύτως λόγος να εργαζόμαστε πάνω σε μηχανές πυρηνικής σχάσης, όμως, αυτή τη στιγμή, εκτός από το ότι αφιερώνουν τεράστιες ποσότητες πόρων και προσωπικού σε αυτήν, ασχολούνται με τον ίδιο ζήλο και στην προσπάθεια να μελετήσουν τη χημική πρόωση επόμενης γενιάς. Θα πρέπει να εστιάσουμε τους πόρους μας στη μελέτη μηχανών σύντηξης, και μάλιστα να περάσουμε κατευθείαν στην ανάπτυξη μηχανών σύντηξης χωρίς διάμεσο, χωρίς να ασχοληθούμε καθόλου με τη σύντηξη που βασίζεται σε διάμεσο. Το ίδιο πρόβλημα ισχύει και σε άλλους τομείς έρευνας.
Τα κλειστά οικοσυστήματα, για παράδειγμα, είναι μια τεχνολογία απαραίτητη για διαστρικά διαστημόπλοια, η οποία δεν βασίζεται ιδιαίτερα σε κάποια θεμελιώδη θεωρία, αλλά η έρευνα στον τομέα αυτό είναι πολύ περιορισμένη.»
«Ο σύντροφος Ζανγκ Μπεϊχάι έθεσε τουλάχιστον ένα ερώτημα που αξίζει την προσοχή μας», είπε ο Τσανγκ Γουαϊσάι. «Η στρατιωτική και η επιστημονική κοινότητα είναι η καθεμιά απασχολημένη με το ξεκίνημα της δουλειάς της, αλλά υπάρχει ανεπαρκής επικοινωνία μεταξύ τους. Ευτυχώς, και οι δυο πλευρές έχουν αντιληφθεί την κατάσταση και οργανώνουν μια συνδιάσκεψη. Τόσο η στρατιωτική όσο και η επιστημονική κοινότητα δημιουργούν ειδικές υπηρεσίες, που θα ενδυναμώσουν την επικοινωνία μεταξύ των δύο πλευρών και θα εγκαθιδρύσουν μια πλήρως διαδραστική σχέση ανάμεσα στη στρατηγική του διαστήματος και την επιστημονική έρευνα. Το επόμενο στάδιο είναι η αποστολή στρατιωτικών αντιπροσώπων στους διάφορους τομείς έρευνας και η ανάμειξη ενός μεγάλου αριθμού επιστημόνων στη μελέτη της θεωρίας του διαστημικού πολέμου. Και πάλι, δεν μπορούμε να καθόμαστε και να περιμένουμε την επίτευξη τεχνολογικών αλμάτων. Θα πρέπει να δημιουργήσουμε, όσο το δυνατόν γρηγορότερα, τη δική μας ιδεολογική στρατηγική και στη συνέχεια να την προωθήσουμε σε κάθε πεδίο.
»Στη συνέχεια, θα ήθελα να μιλήσουμε για ένα άλλο ζήτημα σχέσεων: αυτών μεταξύ του Διαστημικού Σώματος και των Τοιχοπρόσωπων.»
«Των Τοιχοπρόσωπων;» ρώτησε κάποιος με απορία. «Δηλαδή, θα ανακατευτούν στο έργο του Διαστημικού Σώματος;»
«Επί του παρόντος, δεν υπάρχει κάποια τέτοια ένδειξη, αν και ο Τάιλερ έχει προτείνει να κάνει μια επίσκεψη γνωριμίας στον στρατό. Όμως, πρέπει να καταλάβουμε ότι έχουν τεράστια εξουσία και ότι οποιαδήποτε ανάμειξή τους μπορεί να έχει απροσδόκητα αποτελέσματα. Θα πρέπει να είμαστε ψυχολογικά προετοιμασμένοι. Όταν συμβεί κάτι τέτοιο, θα πρέπει να διατηρήσουμε μια ισορροπία ανάμεσα στο Σχέδιο Τοιχοπρόσωπος και στη βασική στρατιωτική άμυνα».
Μετά τη συνεδρίαση, ο Τσανγκ Γουαϊσάι κάθισε μόνος στην άδεια αίθουσα, καπνίζοντας ένα τσιγάρο. Ο καπνός πέρασε μέσα από μια χαραμάδα που διαπερνούσε το παράθυρο και φάνηκε να πιάνει φωτιά.
«Ό,τι κι αν συμβεί, τουλάχιστον ξεκίνησε», σκέφτηκε.
Για πρώτη φορά στη ζωή του, ο Λούο Τζι αισθανόταν ότι ένα όνειρο είχε πραγματοποιηθεί. Αρχικά είχε φανταστεί ότι ο Γκαράνιν απλώς κομπορρημονούσε. Σίγουρα θα μπορούσε να βρει κάποια εντυπωσιακή, παρθένα τοποθεσία, αλλά σίγουρα θα ήταν εντελώς διαφορετική από το μέρος της φαντασίας του. Όταν όμως κατέβηκε από το ελικόπτερο, ήταν σαν να είχε περάσει σε έναν ονειρικό κόσμο: οι μακρινές χιονισμένες κορυφές, η λίμνη μπροστά του, η πράσινη πεδιάδα και το δάσος πλάι στη λίμνη, όλα ήταν ακριβώς όπως τα είχε περιγράψει στον Γκαράνιν. Δεν τολμούσε να επιτρέψει στον εαυτό του να φανταστεί ένα τέτοιο άμωμο περιβάλλον. Όλα έμοιαζαν βγαλμένα από ένα παραμύθι. Ο καθαρός αέρας είχε μια ελαφρώς γλυκιά οσμή και ακόμα και ο ήλιος φαινόταν προσεκτικός και έστελνε σε εκείνο το μέρος μόνο το πιο απαλό και πιο υπέροχο μέρος της λάμψης του. Ωστόσο, το πιο απίθανο ήταν το μικρό κτήμα πλάι στη λίμνη και η βίλα στο κέντρο του. Ο Κένι, που είχε ταξιδέψει μαζί του, είπε πως το σπίτι είχε κατασκευαστεί στα μέσα του δέκατου ένατου αιώνα, αλλά έδειχνε παλιότερο και το πέρασμα του χρόνου το είχε κάνει ένα με το περιβάλλον του.
«Μην ξαφνιάζεστε», του είπε ο Κένι. «Μερικές φορές, οι άνθρωποι ονειρεύονται υπαρκτά μέρη».
«Ζει κανείς εδώ;» ρώτησε ο Λούο Τζι.
«Κανείς σε ακτίνα πέντε χιλιομέτρων. Πιο πέρα υπάρχουν μόνο μερικά μικρά χωριά».
Ο Λούο Τζι υπέθεσε πως το μέρος βρισκόταν κάπου στη βόρεια Ευρώπη, αλλά δεν ρώτησε περισσότερα.
Ο Κένι τον οδήγησε μέσα στο σπίτι. Με την πρώτη ματιά στο ευρύχωρο σαλόνι με την ευρωπαϊκή τεχνοτροπία, ο Λούο Τζι είδε το τζάκι και τα κούτσουρα από οπωροφόρα δέντρα που ήταν στοιβαγμένα πλάι του και ανέδιδαν μια φρέσκια ευωδιά.
«Ο πρώην ιδιοκτήτης του σπιτιού σας καλωσορίζει. Είναι περήφανος που ένας Τοιχοπρόσωπος θα ζήσει εδώ». Ο Κένι συνέχισε λέγοντάς του ότι το κτήμα περιείχε περισσότερες από τις ανέσεις που είχε ήδη ζητήσει. Είχε στάβλους με δέκα άλογα, επειδή ο καλύτερος τρόπος για να φτάσει κανείς στα βουνά ήταν περπατώντας ή ιππεύοντας. Είχε γήπεδο του τένις και γήπεδο του γκολφ, κελάρι με κρασιά και, στην όχθη της λίμνης, μια βενζινάκατο και μερικά μικρά ιστιοφόρα. Κάτω από την παλιά του πρόσοψη, το σπίτι ήταν εντελώς εκσυγχρονισμένο. Κάθε δωμάτιο διέθετε υπολογιστή, ευρυζωνική σύνδεση και δορυφορική τηλεόραση. Υπήρχε ακόμα και μια αίθουσα ψηφιακών προβολών. Επιπλέον, την ώρα που έφτανε, ο Λούο Τζι είχε προσέξει και ένα ελικοδρόμιο. Ήταν προφανές πως δεν είχε κατασκευαστεί την τελευταία στιγμή.
«Ο άνθρωπος αυτός έχει πολλά λεφτά».
«Όχι μόνο λεφτά. Δεν θέλει να αποκαλύψουμε την ταυτότητά του, αλλά πιθανώς να αναγνωρίζατε το όνομά του αν σας το έλεγα. Δώρισε τη γη στα Ηνωμένα Έθνη και αυτό είναι ένα δώρο πολύ μεγαλύτερο από εκείνο του Ροκφέλερ. Για να μην έχετε πρόβλημα, η περιοχή και όλα τα ακίνητα επάνω της ανήκουν στον ΟΗΕ. Εσείς έχετε μόνο το δικαίωμα διαμονής. Όμως δεν θα μείνετε με άδεια χέρια. Όταν ο ιδιοκτήτης έφυγε, είπε πως θα έπαιρνε όλα τα προσωπικά του αντικείμενα και πως ό,τι έμενε θα ήταν δικό σας. Αυτοί οι πίνακες, από μόνοι τους, θα πρέπει να αξίζουν μια μικρή περιουσία».
Ο Κένι έκανε στον Λούο Τζι μια περιήγηση σε κάθε δωμάτιο του σπιτιού. Πρόσεξε ότι ο αρχικός ιδιοκτήτης είχε καλό γούστο και είχε επιπλώσει το κάθε δωμάτιο με μια αίσθηση ήρεμης κομψότητας. Σημαντικό μέρος από τα βιβλία της βιβλιοθήκης ήταν παλιές εκδόσεις στα Λατινικά. Οι περισσότεροι πίνακες ήταν σύγχρονης τεχνοτροπίας, αλλά δεν έμοιαζαν εκτός τόπου μέσα σε δωμάτια με πλούσια κλασική ατμόσφαιρα. Κάτι που του έκανε ιδιαίτερη εντύπωση ήταν η πλήρης απουσία τοπιογραφιών. Ήταν ένα σημάδι ώριμης αισθητικής ευαισθησίας: το να κρεμάς τοπιογραφίες σε ένα σπίτι που βρισκόταν στον Κήπο της Εδέμ ήταν εξίσου ανούσιο με το να αδειάζεις έναν κουβά νερό στη θάλασσα.
Επιστρέφοντας στο καθιστικό, ο Λούο Τζι κάθισε στην υπέροχα άνετη πολυθρόνα μπροστά στο τζάκι. Άπλωσε το χέρι και άγγιξε ένα αντικείμενο, το οποίο στη συνέχεια έπιασε και περιεργάστηκε. Ήταν μια πίπα με μακρύ, λεπτό στέλεχος, σαν αυτές που χρησιμοποιούσαν οι πλούσιοι μέσα στο σπίτι. Κοίταξε τα άδεια ράφια στον τοίχο, προσπαθώντας να φανταστεί τι αντικείμενα είχαν αφαιρεθεί από εκεί.
Στη συνέχεια, μπήκε ο Κένι για να του παρουσιάσει κάποια άτομα: την οικονόμο, τη μαγείρισσα, τον οδηγό, τον ιπποκόμο και τον υπεύθυνο των σκαφών, που όλοι υπηρετούσαν μέχρι τότε τον προηγούμενο ιδιοκτήτη. Όταν αυτοί έφυγαν, ο Κένι τον σύστησε σε έναν αντισυνταγματάρχη με πολιτικά, ο οποίος θα ήταν υπεύθυνος για την ασφάλειά του. Όταν έφυγε κι αυτός, ο Λούο Τζι ρώτησε τον Κένι πού βρισκόταν ο Σι Τσιάνγκ.
«Παρέδωσε την ευθύνη της ασφάλειάς σας και πιθανώς έχει επιστρέψει στην πατρίδα του».
«Θέλω να αναλάβει τη θέση αυτού του τύπου που μόλις είδα. Νο
μίζω πως θα κάνει καλύτερη δουλειά».
«Κι εγώ το νομίζω, αλλά δεν μιλάει Αγγλικά. Θα δυσκολευτεί».
«Τότε, φέρτε μου Κινέζους φρουρούς για να αντικαταστήσουν αυτούς που βρίσκονται ήδη εδώ».
Ο Κένι συμφώνησε και έφυγε για να τηλεφωνήσει. Ο Λούο Τζι βγήκε κι αυτός από το δωμάτιο και περπάτησε πάνω στο περιποιημένο γρασίδι μέχρι μια προβλήτα που κατέληγε στο κέντρο της λίμνης. Κρατήθηκε από την κουπαστή που υπήρχε στην άκρη της και κοίταξε την αντανάκλαση των χιονισμένων βουνοκορφών στην επιφάνεια της λίμνης που έμοιαζε με καθρέφτη. Περιτριγυρισμένος από γλυκό αέρα και ηλιόφωτο, μονολόγησε: «Σε σύγκριση με τη ζωή του σήμερα, τι σημασία έχει ο κόσμος μετά από τέσσερις αιώνες; Ας πάει να χαθεί το Σχέδιο Τοιχοπρόσωπος».
«Πώς μπήκε μέσα αυτός ο μπάσταρδος;» είπε σιγανά ο ερευνητής στο τερματικό.
«Οι Τοιχοπρόσωποι έχουν το ελεύθερο να μπαίνουν όποτε θέλουν», απάντησε ήρεμα ο συνάδελφός του.
«Είναι βαρετά, ε; Περιμένω ότι θα απογοητευτείτε, κύριε Πρόεδρε», είπε ο Δρ. Άλεν, διευθυντής του Εθνικού Εργαστηρίου Λος Άλαμος, στον Ρέι Ντίαζ καθώς τον οδηγούσε ανάμεσα στις σειρές των τερματικών.
«Δεν είμαι πια πρόεδρος», είπε ο Ρέι Ντίαζ αυστηρά, καθώς επιθεωρούσε τον χώρο γύρω του.
«Αυτό είναι το κέντρο προσομοίωσης πυρηνικών όπλων. Το Λος Άλαμος έχει τέσσερα από αυτά τα κέντρα και το Λόρενς Λίβερμορ τρία».
Στα μάτια του Ρέι Ντίαζ, μόνο δύο αντικείμενα δεν ήταν εντελώς βαρετά. Φαίνονταν καινούρια, με μεγάλες οθόνες και κονσόλες γεμάτες με μικρούς διακόπτες. Πλησίασε για να δει από πιο κοντά, μα ο Άλεν τον τράβηξε πίσω.
«Είναι μια παιχνιδομηχανή. Τα τερματικά δεν είναι για παιχνίδι, κι έτσι φέραμε δύο μηχανήματα για να χαλαρώνουμε».
Ο Ρέι Ντίαζ πρόσεξε και άλλα δύο αντικείμενα που δεν ήταν εντελώς βαρετά. Ήταν διαφανή, με περίπλοκη κατασκευή, και περιείχαν ένα υγρό που κόχλαζε. Πήγε να πλησιάσει πιο κοντά, αλλά αυτή τη φορά ο Άλεν κούνησε το κεφάλι πέρα-δώθε με ένα χαμόγελο και δεν τον σταμάτησε.
«Είναι ένας υγραντήρας. Το κλίμα στο Νέο Μεξικό είναι πολύ ξηρό. Μάικ, βάλε έναν καφέ στον κύριο Ρέι Ντίαζ... Όχι, περίμενε, όχι από εκεί. Θα φτιάξω εγώ ένα φλιτζάνι από τον καλό στο γραφείο μου».
Το μόνο που είχε απομείνει στον Ρέι Ντίαζ ήταν να εξερευνήσει τις μεγεθυμένες ασπρόμαυρες φωτογραφίες που κρέμονταν στον τοίχο. Αναγνώρισε τον κοκαλιάρη άνδρα που φορούσε καπέλο και κάπνιζε πίπα ως τον Οπενχάιμερ. Στη συνέχεια, ο Άλεν έστρεψε την προσοχή του στις βαρετές οθόνες των τερματικών.
«Αυτές οι οθόνες είναι ξεπερασμένες», είπε ο Ρέι Ντίαζ.
«Όμως, πίσω τους κρύβεται ο πιο ισχυρός υπολογιστής στον κόσμο, που λειτουργεί με τριάντα petaflops».
Ένας μηχανικός πλησίασε τον Άλεν. «Δόκτορ, ο ΑΠ445306α τέθηκε σε λειτουργία».
«Θαυμάσια». Ο μηχανικός χαμήλωσε τη φωνή. «Σταματήσαμε το δομοστοιχείο εξαγωγής δεδομένων», είπε λοξοκοιτάζοντας τον Ρέι Ντίαζ.
«Βάλ' το να τρέξει», απάντησε ο Άλεν και μετά στράφηκε προς τον Ρέι Ντίαζ. «Δεν έχουμε τίποτα να κρύψουμε από τον Τοιχοπρόσωπο».
Μετά, ο Ρέι Ντίαζ άκουσε ήχους από σκίσιμο και είδε τα άτομα στα τερματικά να κομματιάζουν χαρτιά. Υποθέτοντας ότι κατέστρεφαν έγγραφα, μουρμούρισε: «Μα δεν έχετε έναν καταστροφέα εγγράφων;». Ύστερα, πρόσεξε πως αυτό που έσκιζαν ήταν κενές σελίδες φωτοτυπίας. Μετά κάποιος φώναξε: «Τελειώσαμε!» και όλοι ζητωκραύγασαν, πετώντας τα σκισμένα χαρτιά στον αέρα και κάνοντας το πάτωμα να μοιάζει ακόμα περισσότερο με σκουπιδότοπο.
«Είναι μια παράδοση του κέντρου προσομοίωσης. Όταν εξερράγη η πρώτη ατομική βόμβα, ο Δρ. Φέρμι πέταξε σκισμένα χαρτιά στον αέρα και, σύμφωνα με την απόσταση που τα κομμάτια μετατοπίστηκαν από το ωστικό κύμα, μπόρεσε να υπολογίσει την ισχύ της βόμβας. Τώρα κάνουμε το ίδιο για κάθε προσομοίωση που τρέχουμε».
Ο Ρέι Ντίαζ τίναξε τα κομματάκια του χαρτιού από το κεφάλι και τους ώμους του και είπε: «Κάνετε πυρηνικές δοκιμές κάθε μέρα, αλλά για σας είναι εύκολο σαν να παίζετε βιντεοπαιχνίδι. Όμως, μ' εμάς τα πράγματα δεν είναι έτσι. Δεν έχουμε υπερυπολογιστές. Πρέπει να κάνουμε πραγματικές δοκιμές... Κάνουμε τα ίδια πράγματα, αλλά οι φτωχοί πάντα καταλήγουν να αποτελούν το πρόβλημα».
«Κύριε Ρέι Ντίαζ, κανείς εδώ δεν ενδιαφέρεται για την πολιτική».
Ο Ρέι Ντίαζ έσκυψε για να κοιτάξει καλύτερα τις οθόνες των τερματικών, αλλά το μόνο που είδε ήταν αεικίνητα δεδομένα και καμπύλες. Όταν τελικά εντόπισε κάποια γραφικά, ήταν τόσο αφηρημένα που δεν μπορούσε να βγάλει κανένα συμπέρασμα. Όταν έσκυψε μπροστά σε ένα άλλο τερματικό, ο φυσικός που ήταν καθισμένος μπροστά του ύψωσε το βλέμμα και είπε: «Κύριε Πρόεδρε, αν αναζητάτε κάποιο σύννεφο-μανιτάρι, δεν θα το βρείτε εκεί».
«Δεν είμαι πια πρόεδρος», επανέλαβε ο Ρέι Ντίαζ, ενώ δεχόταν τον καφέ που του πρόσφερε ο Άλεν.
«Τότε θα πρέπει να μιλήσουμε σχετικά με το τι μπορούμε να κάνουμε για σας», είπε ο Άλεν.
«Να σχεδιάσετε μια πυρηνική βόμβα».
«Ασφαλώς. Το Λος Άλαμος μπορεί να είναι ένας θεσμός με πολλά επιστημονικά πεδία, αλλά υποθέτω ότι δεν θα ήσασταν εδώ για οποιονδήποτε άλλο λόγο. Μπορείτε να μου δώσετε κάποιες λεπτομέρειες; Τι είδους; Ποιας ισχύος;»
«Σύντομα το ΣΠΑ θα σας στείλει τις πλήρεις τεχνικές απαιτήσεις, άρα εγώ θα σας ενημερώσω μόνο για τα βασικά σημεία. Μεγάλη ισχύς: τη μεγαλύτερη δυνατή. Όσο πιο μεγάλη μπορείτε να τη φτιάξετε. Διακόσιοι μεγατόνοι είναι το ελάχιστο».
Ο Άλεν τον κοίταξε για μια στιγμή κατάπληκτος και μετά έσκυψε το κεφάλι σκεφτικός. «Αυτό θα χρειαστεί κάποιο χρόνο».
«Έχετε κάποια μαθηματικά μοντέλα;»
«Ασφαλώς. Έχουμε μοντέλα για τα πάντα, από βλήματα των πεντακοσίων τόνων μέχρι μεγάλες βόμβες των είκοσι μεγατόνων, από βόμβες νετρονίων μέχρι βόμβες ηλεκτρομαγνητικών παλμών, αλλά η ισχύς που ζητάτε είναι υπερβολικά μεγάλη. Είναι δεκαπλάσια από τη μεγαλύτερη θερμοπυρηνική συσκευή που υπάρχει στον κόσμο και πιθανώς να απαιτεί μια εντελώς καινούρια δομή. Δεν έχουμε κάποιο μοντέλο που να ταιριάζει σε αυτές τις προδιαγραφές».
Μίλησαν λίγη ώρα ακόμα για τον γενικό σχεδιασμό των διάφορων ερευνητικών σχεδίων και, όταν ήρθε η ώρα να φύγει, ο Άλεν είπε: «Κύριε Ρέι Ντίαζ, γνωρίζω πως έχετε στο επιτελείο σας τους καλύτερους φυσικούς του ΣΠΑ. Να υποθέσω ότι σας έχουν μιλήσει για τις εφαρμογές των πυρηνικών όπλων στον διαστημικό πόλεμο;»
«Έχεις την άδειά μου να συνεχίσεις».
«Πολύ ωραία. Στον διαστημικό πόλεμο, οι πυρηνικές βόμβες μπορεί να είναι όπλα χαμηλής αποτελεσματικότητας, επειδή οι πυρηνικές εκρήξεις δεν προκαλούν ωστικό κύμα μέσα στο κενό του διαστήματος, παρά μόνο μηδαμινή πίεση από το φως που παράγουν, άρα δεν δημιουργούν το μηχανικό αποτέλεσμα των εκρήξεων στην ατμόσφαιρα. Όλη η ενέργειά τους εξαπολύεται με τη μορφή ακτινοβολίας και ηλεκτρομαγνητικών παλμών, και, τουλάχιστον για τους ανθρώπους, η προστασία από ακτινοβολία και ηλεκτρομαγνητικούς παλμούς μέσα στα διαστημόπλοια αποτελεί μια σχετικά ώριμη τεχνολογία».
«Και αν ο στόχος δεχθεί απευθείας βολή;»
«Τότε τα πράγματα αλλάζουν. Στην περίπτωση αυτή, αποφασιστικός παράγοντας θα είναι η θερμότητα και ο στόχος μπορεί να λιώσει, ίσως ακόμη και να εξαερωθεί. Όμως μια βόμβα μερικών εκατοντάδων εκατομμυρίων τόνων πιθανώς θα είναι μεγάλη όσο ένα κτήριο και φοβάμαι πως δεν θα είναι εύκολο να πετύχει κατευθείαν τον στόχο της... Στην πραγματικότητα, τα μηχανικά αποτελέσματα που προκαλούν τα πυρηνικά όπλα δεν συγκρίνονται με αυτά από τα συμβατικά όπλα. Η ακτινοβολία που εκπέμπουν είναι λιγότερο ισχυρή από τα όπλα ακτίνων σωματιδίων και η θερμική καταστροφή που προκαλούν δεν συγκρίνεται με εκείνη από τα λέιζερ ακτίνων γάμμα».
«Μα όλα αυτά τα όπλα δεν είναι ακόμη έτοιμα για πόλεμο. Τα πυρηνικά όπλα είναι τα ισχυρότερα έτοιμα όπλα της ανθρωπότητας. Όσο για τα ζητήματα απόδοσης στη διαστημική μάχη, τα οποία ανέφερες, μπορεί να βρεθούν τρόποι για τη βελτίωσή τους. Αν προσθέταμε ένα μέσο για να προκαλέσουμε ωστικό κύμα, για παράδειγμα, όπως αν βάζαμε ρουλεμάν σε μια χειροβομβίδα...»
«Αυτή είναι μια ενδιαφέρουσα ιδέα. Η εμπειρία σας στις θετικές επιστήμες είναι ολοφάνερη».
«Οι σπουδές μου ήταν πάνω στην πυρηνική ενέργεια, γι' αυτό και μου αρέσουν οι πυρηνικές βόμβες. Μου προκαλούν ένα ευχάριστο συναίσθημα». Ο Άλεν γέλασε. «Παραλίγο να το ξεχάσω. Είναι γελοίο να συζητάς τέτοια ζητήματα με έναν Τοιχοπρόσωπο».
Οι δυο άνδρες γέλασαν, μα ο Ρέι Ντίαζ σοβάρεψε πάλι πολύ γρήγορα και είπε: «Δρ. Άλεν, όπως και όλοι οι άλλοι, αντιμετωπίζετε τη στρατηγική ενός Τοιχοπρόσωπου ως κάτι το μυστηριώδες. Το πιο ισχυρό ετοιμοπόλεμο όπλο που διαθέτει αυτή τη στιγμή η ανθρωπότητα είναι η βόμβα υδρογόνου. Είναι φυσικό να επικεντρώνουμε την προσοχή μας σε αυτήν, δεν συμφωνείς; Θεωρώ ότι η προσέγγισή μου είναι η σωστή».
Οι δυο άνδρες σταμάτησαν μέσα στο ήσυχο μονοπάτι του δάσους όπου περπατούσαν. «Ο Φέρμι και ο Οπενχάιμερ περπάτησαν σε αυτό τον δρόμο αμέτρητες φορές», είπε ο Άλεν. «Μετά τη Χιροσίμα και το Ναγκασάκι, οι περισσότεροι από τους αρχιτέκτονες της πρώτης γενιάς πυρηνικών όπλων πέρασαν το υπόλοιπο της ζωής τους μέσα σε βαθιά κατάθλιψη. Θα καίγονταν αν ήξεραν τον σκοπό για τον οποίο πρόκειται πλέον να χρησιμεύσουν τα πυρηνικά όπλα της ανθρωπότητας».
«Όσο τρομακτικά και να είναι, τα όπλα είναι καλό πράγμα... Απλώς για να ξέρεις, την επόμενη φορά που θα επισκεφτώ το μέρος δεν θέλω να σας δω να πετάτε χαρτάκια εδώ κι εκεί. Πρέπει να κάνουμε καλή εντύπωση στα σοφιστικέ άτομα».
Η Κέικο Γιαμασούκι ξύπνησε μέσα στη νύχτα και βρέθηκε μόνη. Το σεντόνι δίπλα της ήταν κρύο. Σηκώθηκε, ντύθηκε και βγήκε έξω. Με την πρώτη ματιά εντόπισε τη σκιά του συζύγου της, όπως συνήθως, μέσα στο σύδεντρο των μπαμπού της αυλής. Είχαν σπίτια στην Αγγλία και στην Ιαπωνία, αλλά ο Χάινς προτιμούσε τη γιαπωνέζικη κατοικία του. Έλεγε πως το φεγγαρόφωτο της Άπω Ανατολής τον ηρεμούσε. Εκείνο το βράδυ, δεν είχε φεγγάρι. Τα μπαμπού και η μορφή του, ντυμένη με ένα κιμονό, έχαναν τις διαστάσεις τους και έμοιαζαν με ζωγραφιές κομμένες από χαρτί, που κρέμονταν κάτω από τ' αστέρια.
Ο Χάινς άκουσε τα βήματα της Κέικο Γιαμασούκι, αλλά δεν κοίταξε πίσω. Ήταν παράξενο, αλλά η Κέικο φορούσε τα ίδια παπούτσια στην Αγγλία όπως και στην Ιαπωνία. Ακόμα και στην ιδιαίτερη πατρίδα της, δεν φορούσε ποτέ γκέτα. Όμως, μόνο εκεί μπορούσε να ακούσει τα βήματά της, ποτέ στην Αγγλία.
«Αγάπη μου, δεν έχεις κοιμηθεί καλά για μέρες», του είπε.
Η φωνή της ήταν απαλή, αλλά τα έντομα του καλοκαιριού έπαψαν να τριζούν και η σιγή απλώθηκε σαν νερό πάνω στα πάντα.
Άκουσε τον σύζυγό της να αναστενάζει. «Κέικο, δεν μπορώ να το κάνω. Δεν μπορώ να σκεφτώ οτιδήποτε. Δεν μπορώ να επινοήσω οτιδήποτε».
«Κανένας δεν μπορεί. Θεωρώ ότι δεν υπάρχει κάποιο απόλυτο σχέδιο νίκης». Έκανε δυο βήματα μπροστά, αλλά και πάλι υπήρχαν αρκετά βλαστάρια μπαμπού που τη χώριζαν από τον Χάινς. Εκείνο το σύδεντρο ήταν το μέρος όπου αποσύρονταν για να διαλογιστούν και είχε αποτελέσει την έμπνευση για τις περισσότερες από τις προηγούμενες ανακαλύψεις τους. Σε εκείνο το μέρος, σπάνια φέρονταν σαν σύζυγοι, αλλά πάντα απευθύνονταν ο ένας στον άλλο ευγενικά, όπως ταίριαζε σε μια ατμόσφαιρα που έμοιαζε εμποτισμένη από τη φιλοσοφία της Ανατολής. «Μπιλ, πρέπει να χαλαρώσεις. Αρκεί που κάνεις ό,τι καλύτερο μπορείς».
Γύρισε προς το μέρος της, αλλά μέσα στο σκοτάδι του σύδεντρου το πρόσωπό του ήταν δυσδιάκριτο. «Πώς είναι δυνατόν; Κάθε βήμα που κάνω καταναλώνει μια τεράστια ποσότητα χρημάτων και πόρων».
«Τότε, γιατί δεν ακολουθείς μια άλλη προσέγγιση;» Η απάντηση της Κέικο ήταν γρήγορη. Προφανώς σκεφτόταν αυτό το ζήτημα πολύ καιρό. «Διάλεξε μια πορεία η οποία, ακόμα και αν αποβεί ανεπιτυχής, θα πετύχει κάτι ωφέλιμο κατά την πραγματοποίησή της».
«Αυτό ακριβώς σκεφτόμουν κι εγώ, Κέικο. Να τι αποφάσισα: Ακόμα κι αν δεν καταφέρω να καταλήξω σε ένα σχέδιο, μπορώ να βοηθήσω άλλους να σκεφτούν ένα».
«Ποιους άλλους; Τους άλλους Τοιχοπρόσωπους;»
«Όχι, εκείνοι τα πάνε πολύ καλύτερα από ό,τι εγώ. Κέικο, έχεις σκεφτεί ποτέ ότι τα αποτελέσματα της φυσικής βιολογικής εξέλιξης χρειάζονται τουλάχιστον είκοσι χιλιάδες χρόνια για να εμφανιστούν, μα ο ανθρώπινος πολιτισμός έχει ιστορία μόλις πέντε χιλιάδων χρόνων και ο σύγχρονος τεχνολογικός πολιτισμός μόλις διακοσίων; Αυτό σημαίνει ότι η μελέτη της σύγχρονης επιστήμης γίνεται σήμερα με τον εγκέφαλο του πρωτόγονου ανθρώπου».
«Θέλεις να χρησιμοποιήσουμε την τεχνολογία για να επιταχύνουμε την εξέλιξη του εγκεφάλου;»
«Κάνουμε ήδη έρευνες πάνω στον ανθρώπινο εγκέφαλο και πρέπει να καταβάλουμε περισσότερες προσπάθειες ώστε να τον αναπτύξουμε σε μια κλίμακα που να μπορεί να ασχοληθεί με ένα σύστημα πλανητικής άμυνας. Αν εργαστούμε σκληρά για έναν-δυο αιώνες, ίσως μπορέσουμε να αυξήσουμε την ανθρώπινη ευφυΐα και να επιτρέψουμε στην επιστήμη του μέλλοντος να ξεφύγει από τη φυλακή των σοφονίων».
«Η ευφυΐα είναι ένας ασαφής όρος στο πεδίο μας. Τι εννοείς συγκεκριμένα;»
«Εννοώ ευφυΐα με την ευρύτερη έννοια του όρου. Όχι μόνο με την παραδοσιακή σημασία της λογικής σκέψης, αλλά και της ικανότητας μάθησης, της φαντασίας και της επινόησης. Επίσης, την ικανότητα συσσώρευσης κοινής λογικής και εμπειρίας χωρίς απώλεια διανοητικής ευρωστίας. Μια ενισχυμένη πνευματική αντοχή, έτσι ώστε ένας εγκέφαλος να μπορεί να σκέφτεται συνεχώς χωρίς να κουράζεται. Ίσως θα πρέπει να ασχοληθούμε και με την πιθανότητα εξαφάνισης της ανάγκης για ύπνο. Υπάρχουν κι άλλα».
«Και τι θα χρειαστεί για όλα αυτά; Έχεις έστω και μια πρώτη ιδέα;»
«Όχι. Όχι ακόμα. Ίσως ο εγκέφαλος να μπορεί να συνδεθεί απευθείας με έναν υπολογιστή, ο οποίος να έχει τη δυνατότητα να προσθέσει την ισχύ του ώστε να μεγεθύνει την ανθρώπινη διάνοια. Μπορεί, πάλι, να επιτύχουμε μια διεπαφή μεταξύ ανθρώπινων εγκεφάλων, συνενώνοντας τις σκέψεις διαφόρων ανθρώπων. Ή να καταφέρουμε να κληρονομούμε αναμνήσεις. Όμως, όποιο δρόμο κι αν ακολουθήσουμε τελικά για να αυξήσουμε την ανθρώπινη ευφυΐα, πρέπει πρώτα να ξεκινήσουμε με μια θεμελιώδη κατανόηση των μηχανισμών του ανθρώπινου εγκεφάλου».
«Και αυτός ακριβώς είναι ο δικός μας τομέας».
«Μπορούμε να συνεχίσουμε στον ίδιο τομέα όπως και πριν. Η διαφορά θα είναι πως τώρα μπορούμε να αντλήσουμε τεράστια ποσά και πόρους για να το πετύχουμε!»
«Αγάπη μου, είμαι πραγματικά ευτυχισμένη και εκστασιασμένη! Υπάρχει όμως και κάτι ακόμα. Ως Τοιχοπρόσωπος, δεν νομίζεις πως αυτό το σχέδιο είναι λίγο...»
«Λίγο έμμεσο; Ίσως. Σκέψου το όμως, Κέικο. Ο ανθρώπινος πολιτισμός τελικά ταυτίζεται με τους ίδιους τους ανθρώπους. Αν αρχίσουμε να βελτιώνουμε τους ανθρώπους, δεν θα είναι αυτό ένα μακρόπνοο σχέδιο; Εκτός αυτού, τι άλλο μπορώ να κάνω;»
«Μπιλ, είσαι υπέροχος!»
«Για σκέψου το για μια στιγμή: Αν μετατρέψουμε τη νευροεπιστήμη και την έρευνα για τη σκέψη σε ένα παγκόσμιο σχέδιο, και αν μπορούμε να επενδύσουμε σε αυτήν ένα αδιανόητα μεγάλο ποσό χρημάτων, πόσο θα χρειαστεί να περιμένουμε για την επιτυχία;»
«Κάπου έναν αιώνα, λίγο-πολύ».
«Ας είμαστε λίγο πιο απαισιόδοξοι και ας πούμε δύο αιώνες. Στη συνέχεια, οι πολύ ευφυέστεροι άνθρωποι θα έχουν ακόμα δύο αιώνες μπροστά τους και, αν χρησιμοποιήσουν έναν αιώνα για να αναπτύξουν τη θεμελιώδη επιστήμη και άλλον έναν για να μετατρέψουν τις θεωρίες αυτές σε τεχνολογία...»
«Ακόμα κι αν το σχέδιο αποτύχει, θα έχουμε πετύχει αυτό που θέλαμε».
«Κέικο», μουρμούρισε ο Χάινς, «έλα μαζί μου ως το τέλος των ημερών».
«Ναι, Μπιλ. Σίγουρα έχουμε αρκετό χρόνο».
Τα έντομα μέσα στο σύδεντρο φάνηκαν να συνηθίζουν την παρουσία τους και ξανάρχισαν τα μουσικά τους τερετίσματα. Όταν ένα απαλό αεράκι φύσηξε μέσα από τα μπαμπού και τα αστέρια του ουρανού της νύχτας έλαμψαν στα κενά ανάμεσα στα φύλλα τους, ήταν λες και ο χορός των εντόμων ακουγόταν από εκείνα τα αστέρια.
Ήταν η τρίτη μέρα της πρώτης ακρόασης του Σχεδίου Τοιχοπρόσωπος στο ΣΠΑ. Ο Ρέι Ντίαζ και ο Χάινς είχαν μιλήσει σχετικά με την πρώτη φάση των αντίστοιχων σχεδίων τους, τα οποία είχαν τεθεί για προκαταρκτική συζήτηση από τους αντιπροσώπους των μονίμων μελών του ΣΠΑ.
Ο Ρέι Ντίαζ και ο Χάινς είχαν υποβάλει τα σχέδιά τους στην προηγούμενη ακρόαση, μα ο Τάιλερ είχε καθυστερήσει τη δική του αποκάλυψη μέχρι εκείνη τη συνεδρίαση, κάνοντας τους αντιπροσώπους να ανυπομονούν για λεπτομέρειες.
Ο Τάιλερ ξεκίνησε με μια σύντομη εισαγωγή. «Θα πρέπει να δημιουργήσω μια ένοπλη δύναμη στο διάστημα που θα συμπληρώνει τον γήινο στόλο, αλλά θα βρίσκεται υπό τις διαταγές μου».
Μόλις είχε προλάβει να ολοκληρώσει την πρότασή του, όταν οι άλλοι δύο Τοιχοπρόσωποι σήκωσαν τα χέρια.
«Κύριε Χάινς, έχω κατηγορηθεί ότι κάνω υπερβολική χρήση πόρων στα σχέδιά μας», τον διέκοψε ο Ρέι Ντίαζ. «Όμως αυτό είναι γελοίο. Ο κύριος Τάιλερ θέλει να έχει τον δικό του προσωπικό διαστημικό στόλο».
«Δεν είπα πως θα είναι διαστημικός στόλος», είπε ψύχραιμα ο Τάιλερ. «Σκοπός δεν είναι να κατασκευαστούν πολεμικά σκάφη ή μεγάλα διαστημόπλοια, αλλά να δημιουργηθεί ένα σμήνος μικρών μαχητικών διαστημοπλοίων. Το καθένα θα έχει περίπου το μέγεθος ενός συμβατικού γήινου μαχητικού αεροσκάφους και θα μεταφέρει έναν μόνο πιλότο. Θα είναι σαν κουνούπια στο διάστημα, γι’ αυτό και βάφτισα το σχέδιο "σμήνος κουνουπιών". Ο σχηματισμός θα πρέπει να είναι τουλάχιστον ισάριθμος με τον στόλο των Τρισηλιανών εισβολέων, δηλαδή χίλια σκάφη».
«Και σκοπεύετε να επιτεθείτε σε ένα τρισήλιο πολεμικό σκάφος με ένα κουνούπι; Μα αυτό δεν θα του κάνει ούτε αμυχή», είπε απορριπτικά ένα από τα μέλη του Συμβουλίου.
Ο Τάιλερ σήκωσε το δάχτυλο. «Όχι, αν το καθένα από αυτά τα κουνούπια είναι εφοδιασμένο με μια βόμβα υδρογόνου της τάξης των εκατό μεγατόνων. Θα χρειαστώ λοιπόν την τελευταία λέξη στην τεχνολογία των υπερβομβών. Μην με απορρίπτετε αμέσως, κύριε Ρέι Ντίαζ. Στην πραγματικότητα, και να θέλετε, δεν μπορείτε να με απορρίψετε. Σύμφωνα με τις αρχές του Σχεδίου Τοιχοπρόσωπος, η τεχνολογία που αναπτύσσετε δεν είναι ιδιοκτησία σας. Μόλις αναπτυχθεί, θα έχω το δικαίωμα να την επιτάξω».
Ο Ρέι Ντίαζ τον λοξοκοίταξε. «Το ερώτημά μου είναι αν σκοπεύετε να αντιγράψετε το δικό μου σχέδιο».
Ο Τάιλερ χαμογέλασε σαρκαστικά. «Αν το σχέδιο ενός Τοιχοπρόσωπου αντιγράφεται, μπορεί αυτός να θεωρείται ακόμη Τοιχοπρόσωπος;»
«Τα κουνούπια δεν μπορούν να πετάξουν πολύ μακριά», είπε ο Γκαράνιν, ο προεδρεύων του ΣΠΑ. «Πιστεύω ότι αυτά τα μικρά μαχητικά παιχνίδια μπορούν να εμπλακούν σε μάχη με τον εχθρό μόνο μέσα στην ακτίνα της τροχιάς του Άρη».
«Προσέξτε», είπε ο Χάινς με ένα χαμόγελο. «Το επόμενο αίτημά του μπορεί να είναι ένα διαστημικό αεροπλανοφόρο».
«Αυτό δεν θα είναι αναγκαίο», απάντησε υπεροπτικά ο Τάιλερ. «Τα μαχητικά μπορεί να συνδέονται μεταξύ τους, μεταμορφώνοντας έτσι ολόκληρο το σμήνος σε μία και μοναδική οντότητα, μια ομάδα κουνουπιών που θα μπορεί να λειτουργήσει ως αεροπλανοφόρο και θα κινείται με τη βοήθεια μιας εξωτερικής μηχανής ή με τις μηχανές ενός μικρού αριθμού των μελών του σμήνους. Σε ταχύτητα "πλεύσης", το σμήνος θα διαθέτει τις δυνατότητες πλοήγησης μεγάλων διαστημοπλοίων. Μόλις φτάσει στο πεδίο της μάχης, η τεράστια αυτή οντότητα θα αποσυναρμολογηθεί και θα εμπλακεί με τον εχθρό ως ένας στόλος μεμονωμένων μαχητικών».
«Το σμήνος των κουνουπιών σας θα κάνει χρόνια για να φτάσει στην αμυντική ζώνη της περιμέτρου του ηλιακού μας συστήματος», είπε κάποιος. «Ένας πιλότος μαχητικού δεν μπορεί να περάσει ένα τόσο μακρύ ταξίδι μέσα σε μια καμπίνα που δεν του επιτρέπει ούτε καν να σταθεί όρθιος. Θα υπάρχει χώρος για προμήθειες σε ένα τόσο μικρό σκάφος;»
«Αναστολή των ζωτικών λειτουργιών», είπε ο Τάιλερ. «Θα πρέπει να πέσουν σε χειμερία νάρκη. Το σχέδιό μου βασίζεται στην πραγματοποίηση δύο τεχνολογιών: τη σμίκρυνση των υπερβομβών και τη σμίκρυνση των μονάδων αναστολής ζωτικών λειτουργιών».
«Χειμερία νάρκη για μερικά χρόνια μέσα σε ένα μεταλλικό φέρετρο και μετά αφύπνιση για την εξαπόλυση μιας επίθεσης αυτοκτονίας», είπε ο Χάινς. «Σίγουρα δεν θα ζήλευα τη δουλειά ενός τέτοιου πιλότου».
Ο ενθουσιασμός του Χάινς έσβησε και έμεινε για μια στιγμή αμίλητος. Μετά, έγνεψε. «Ναι. Η εξεύρεση πιλότων είναι το δυσκολότερο μέρος του σχεδίου με το σμήνος των κουνουπιών».
Οι λεπτομέρειες του σχεδίου του Τάιλερ μοιράστηκαν στα μέλη της ακρόασης, αλλά δεν υπήρξε ενδιαφέρον για συζήτηση.
Ο προεδρεύων δήλωσε ότι η ακρόαση έμελλε να διακοπεί.
«Ακόμα να φτάσει ο Λούο Τζι;» ρώτησε ενοχλημένος ο αντιπρόσωπος των Ηνωμένων Εθνών.
«Δεν πρόκειται να έρθει», είπε ο Γκαράνιν. «Δήλωσε πως η απομόνωσή του και η μη συμμετοχή του στην ακρόαση του ΣΠΑ είναι μέρος του σχεδίου του».
Ακούγοντας αυτά τα λόγια, οι παρευρισκόμενοι άρχισαν να ψιθυρίζουν μεταξύ τους. Κάποιοι έδειχναν ενοχλημένοι, κάποιοι άλλοι χαμογελούσαν μυστηριωδώς.
«Είναι ένα ρεμάλι, ένας άχρηστος!» είπε ο Ρέι Ντίαζ.
«Τότε εσύ τι είσαι;» ρώτησε ο Τάιλερ με αγένεια, παρ’ όλο που το σχέδιό του με το «σμήνος των κουνουπιών» βασιζόταν στην τεχνολογία της υπερβόμβας υδρογόνου που θα κατασκεύαζε ο Ντίαζ.
«Εγώ θα ήθελα να εκφράσω τον σεβασμό μου απέναντι στον δόκτορα Λούο», είπε ο Χάινς. «Γνωρίζει τον εαυτό του και τις ικανότητές του, και έτσι δεν θέλει να σπαταλήσει άσκοπα πόρους». Μετά, στράφηκε με ευγένεια προς τον Ρέι Ντίαζ. «Νομίζω ότι ο κύριος Ρέι Ντίαζ θα μπορούσε να διδαχθεί κάποια πράγματα από αυτόν».
Ο καθένας μπορούσε να καταλάβει ότι ο Τάιλερ και ο Χάινς δεν υπερασπίζονταν τον Λούο Τζι, αλλά ότι η εχθρότητά τους απέναντι στον Ρέι Ντίαζ ήταν συγκριτικά πολύ βαθύτερη.
Ο Γκαράνιν χτύπησε το σφυρί του πάνω στο τραπέζι. «Πρώτα απ’ όλα, ο Τοιχοπρόσωπος Ρέι Ντίαζ μίλησε εκτός σειράς. Σας θυμίζω ότι πρέπει να δείχνετε σεβασμό στους άλλους Τοιχοπρόσωπους. Κατά παρόμοιο τρόπο, θυμίζω στους Τοιχοπρόσωπους Χάινς και Τάιλερ ότι τα λόγια τους δεν είναι αυτά που αρμόζουν σε μια τέτοια συνεδρίαση».
«Κύριε Πρόεδρε», είπε ο Χάινς, «αυτό που έδειξε ο Τοιχοπρόσωπος Ρέι Ντίαζ με το σχέδιό του δεν είναι τίποτα περισσότερο από τη χοντροκοπιά ενός στρατιώτη. Ακολουθώντας τα χνάρια του Ιράν και της Βόρειας Κορέας, η χώρα του υπέστη κυρώσεις από τον ΟΗΕ εξαιτίας του προγράμματος πυρηνικών όπλων που είχε αναπτύξει, και αυτό του έχει αφήσει ένα διεστραμμένο σύμπλεγμα σχετικά με τη βόμβα. Ουσιαστικά δεν υπάρχει καμία διαφορά ανάμεσα στο σμήνος κουνουπιών του κυρίου Τάιλερ και το σχέδιο του Ρέι Ντίαζ για μια πελώρια υδρογονοβόμβα. Και τα δύο απογοητεύουν. Είναι ξεκάθαρα και ο στρατηγικός σκοπός τους έχει ήδη αποκαλυφθεί από την αρχή. Κανένας δεν επιδεικνύει την πονηριά που είναι το στρατηγικό πλεονέκτημα του Σχεδίου Τοιχοπρόσωπος».
«Και το δικό σας σχέδιο, κύριε Χάινς, μοιάζει με αφελή ονειροφαντασία», αντείπε ο Τάιλερ.
Όταν η ακρόαση τελείωσε, οι Τοιχοπρόσωποι πήγαν στο Δωμάτιο Διαλογισμού, το αγαπημένο τους μέρος στο Αρχηγείο των Ηνωμένων Εθνών. Τους φαινόταν πια ότι το συγκεκριμένο δωμάτιο είχε φτιαχτεί ειδικά για Τοιχοπρόσωπους. Συγκεντρωμένοι εκεί, περίμεναν αμίλητοι. Ο καθένας τους αισθανόταν ότι ποτέ δεν θα μπορούσε να ανταλλάξει σκέψεις με τον άλλο μέχρι να έρθει η ώρα του αληθινού πολέμου. Το κομμάτι του σιδηρομεταλλεύματος στεκόταν ακίνητο ανάμεσά τους, λες και απορροφούσε τις σκέψεις τους, παίζοντας τον ρόλο του σιωπηλού μάρτυρα.
«Ακούσατε για τους Τοιχοθραύστες;» ρώτησε σιγανά ο Χάινς.
Ο Τάιλερ έγνεψε. «Η ΓΑΙΤΟ ανήγγειλε τη δημιουργία τους στη δημόσια ιστοσελίδα της, και το γεγονός επαληθεύτηκε από την CID».
Οι Τοιχοπρόσωποι έμειναν πάλι αμίλητοι. Ο καθένας προσπαθούσε να φανταστεί την εικόνα του δικού του Τοιχοθραύστη. Ήταν ένα είδωλο που θα εμφανιζόταν άπειρες φορές στους εφιάλτες τους, επειδή η μέρα που κάποιος Τοιχοθραύστης θα εμφανιζόταν, πιθανώς θα σήμαινε το τέλος του αντίστοιχου Τοιχοπρόσωπου.
Όταν ο Σι Σιαομίνγκ είδε τον πατέρα του να μπαίνει, πισωπάτησε προς τη γωνία, αλλά ο Σι Τσιάνγκ απλώς κάθισε ήσυχα δίπλα του.
«Μη φοβάσαι. Αυτή τη φορά δεν πρόκειται να σε χτυπήσω ή να σε βρίσω. Δεν έχω τη δύναμη». Έβγαλε ένα πακέτο τσιγάρα, τράβηξε έξω δύο και πρόσφερε το ένα στον γιο του. Ο Σι Σιαομίνγκ δίστασε πριν το δεχτεί. Άναψαν και κάπνισαν για λίγο αμίλητοι.
Μετά, ο Σι Τσιάνγκ είπε: «Έχω μια αποστολή. Σύντομα πρόκειται να φύγω από τη χώρα».
«Και η αρρώστια σου;» Ο Σι Σιαομίνγκ κοίταξε ανήσυχα τον πατέρα του μέσα από τους καπνούς.
«Πρώτα να μιλήσουμε για σένα».
Η έκφραση του Σι Σιαομίνγκ έγινε ικετευτική. «Μπαμπά, θα φάω βαριά ποινή...»
«Αν ήταν οποιοδήποτε άλλο έγκλημα, κάτι θα μπορούσα να κάνω, αλλά αυτό δεν πρόκειται να λυθεί έτσι. Μινγκ, είμαστε και οι δύο ενήλικες. Πρέπει να είμαστε υπεύθυνοι για τις πράξεις μας».
Ο Σι Σιαομίνγκ έσκυψε απεγνωσμένα το κεφάλι και ρούφηξε σιωπηλά το τσιγάρο του.
«Το μισό φταίξιμο είναι δικό μου», είπε ο Σι Τσιάνγκ. «Ποτέ δεν σε νοιάστηκα όταν ήσουν μικρός. Κάθε βράδυ γύριζα στο σπίτι τόσο κουρασμένος, που ήθελα μόνο να πιω ένα ποτό και να πάω για ύπνο. Ποτέ δεν πήγα σε κάποια ενημέρωση γονέων στο σχολείο σου, ποτέ δεν μίλησα σοβαρά μαζί σου για οτιδήποτε... Πάλι μία από τα ίδια: Πρέπει να είμαστε υπεύθυνοι για τις πράξεις μας».
Με βουρκωμένα μάτια, ο Σι Σιαομίνγκ έσβησε το αποτσίγαρό του, πιέζοντάς το ξανά και ξανά στην άκρη του κρεβατιού, λες κι έσβηνε το δεύτερο μισό της ζωής του.
«Η φυλακή μοιάζει με στίβο ασκήσεων για εγκληματίες. Ξέχνα την αμορφωσιά σου όταν θα μπεις: απλώς μην ανακατευτείς με τους άλλους κρατούμενους. Και μάθε λιγάκι πώς να προστατεύεις τον εαυτό σου. Πάρε αυτά...» Ο Σι Τσιάνγκ άφησε μια πλαστική σακούλα πάνω στο κρεβάτι. Μέσα είχε δύο κούτες από συνηθισμένα τσιγάρα Γιουν Γιαν. «Και αν χρειαστείς κάτι άλλο, θα σ’ το στείλει η μητέρα σου».
Ο Σι Τσιάνγκ πήγε μέχρι την πόρτα και μετά γύρισε και είπε στον γιο του: «Μινγκ, ίσως τελικά να ξαναδείς τον πατέρα σου...»
«Μάλλον θα είσαι πια μεγαλύτερος σε ηλικία από μένα και τότε θα καταλάβεις πώς αισθάνομαι αυτή τη στιγμή». Μέσα από το μικρό παράθυρο της πόρτας, ο Σι Σιαομίνγκ είδε τον πατέρα του να φεύγει από το κέντρο κράτησης. Με την πλάτη γυρισμένη, φαινόταν πολύ γέρος.
Σε μια εποχή κατά την οποία το άγχος είχε καταλάβει τους πάντες, ο Λούο Τζι ήταν πλέον ο πιο χαλαρός άνθρωπος του κόσμου. Έκανε περιπάτους πλάι στη λίμνη, κωπηλατούσε με μια βάρκα, έβαζε τον μάγειρα να μετατρέπει τα μανιτάρια που μάζευε και τα ψάρια που έπιανε σε νόστιμες λιχουδιές, έψαχνε μέσα στην πλούσια συλλογή της βιβλιοθήκης και, όταν βαριόταν απ’ όλα αυτά, έβγαινε έξω και έπαιζε γκολφ με τους φρουρούς. Έκανε ιππασία στο χορτάρι της πεδιάδας και στο μονοπάτι του δάσους που οδηγούσε προς τη χιονισμένη βουνοκορφή, αλλά ποτέ δεν έφτανε στους πρόποδες του βουνού. Συχνά καθόταν σε ένα παγκάκι στην όχθη της λίμνης και κοίταζε το καθρέφτισμα του βουνού μέσα στο νερό, δίχως να κάνει και να σκέφτεται τίποτα, μέχρι που η μέρα περνούσε χωρίς να το καταλάβει.
Στη διάρκεια όλου αυτού του χρόνου ήταν μόνος, χωρίς καμιά επαφή με τον έξω κόσμο. Ο Κενι ζούσε κι αυτός στην έπαυλη, αλλά είχε το δικό του μικρό γραφείο και σπάνια τον ενοχλούσε. Ο Λούο Τζι είχε μιλήσει μόνο μια φορά στον αξιωματικό που ήταν υπεύθυνος για την ασφάλειά του, ζητώντας του να δώσει εντολή στους φρουρούς να μην τον ακολουθούν πίσω του ή, αν αυτό ήταν απολύτως αναγκαίο, να βεβαιώνονται ότι δεν θα μπορούσε να τους δει.
Ένιωθε όπως η βάρκα στο νερό. Επέπλεε ήσυχα, με το πανί διπλωμένο, αγνοώντας αν ήταν ακόμα αγκυροβολημένη ή όχι, χωρίς να νοιάζεται πού πήγαινε. Κάπου κάπου, όταν σκεφτόταν την παλιά του ζωή, ξαφνιαζόταν επειδή συνειδητοποιούσε ότι στο διάστημα λίγων ημερών δεν μπορούσε πια να την αναγνωρίσει. Η κατάσταση αυτή τον ευχαριστούσε.
Το κελάρι τού προκαλούσε ιδιαίτερο ενδιαφέρον. Ήξερε ότι οι σκονισμένες μπουκάλες που ήταν τοποθετημένες οριζόντια στα ράφια περιείχαν μόνο τα καλύτερα κρασιά. Έπινε στο καθιστικό, έπινε στη βιβλιοθήκη, μερικές φορές έπινε και μέσα στη βάρκα, αλλά ποτέ υπερβολικά: μόνο αρκετά ώστε το ποτό να τον κρατά σε μια μισομεθυσμένη, μισονηφάλια κατάσταση, και μετά έβγαζε την πίπα με το μακρύ στέλεχος που είχε αφήσει ο προηγούμενος ιδιοκτήτης και άρχιζε να καπνίζει.
Ακόμα κι όταν έβρεχε και το καθιστικό γινόταν ψυχρό, ο Λούο Τζι ποτέ δεν έβαζε να ανάψουν το τζάκι. Ήξερε πως δεν είχε έρθει ακόμη η κατάλληλη στιγμή. Ποτέ δεν έμπαινε στο διαδίκτυο, αλλά μερικές φορές έβλεπε τηλεόραση, προσπερνώντας τις ειδήσεις και παρακολουθώντας εκπομπές που δεν είχαν καμιά σχέση με τα πρόσφατα γεγονότα, ούτε καν με το παρόν. Μπορούσε ακόμη να βρει τέτοιο περιεχόμενο, αν και γινόταν ολοένα και πιο σπάνιο μέσα στα τελευταία εκείνα απόνερα του Χρυσού Αιώνα.
Αργά κάποιο βράδυ, παρασύρθηκε από μια μπουκάλα κονιάκ που, από την ετικέτα του, ήταν ηλικίας τριάντα πέντε ετών. Χρησιμοποιώντας το τηλεχειριστήριο, προσπέρασε αρκετούς σταθμούς ειδήσεων στην τηλεόραση υψηλής ανάλυσης, αλλά μια είδηση στην αγγλική γλώσσα τράβηξε την προσοχή του. Αφορούσε την ανάσυρση ενός ναυαγίου των μέσων του δέκατου έβδομου αιώνα, ενός τρικάταρτου ιστιοφόρου που είχε ξεκινήσει από το Ρότερνταμ για το Φαρίνταμπαντ και είχε βυθιστεί έξω από το ακρωτήριο Χορν. Ανάμεσα στα αντικείμενα που είχαν ανασύρει οι δύτες από το ναυάγιο ήταν και ένα μικρό, σφραγισμένο βαρελάκι με καλό κρασί, που οι ειδικοί θεωρούσαν πως ήταν ακόμη πόσιμο. Όχι μόνο αυτό, αλλά μετά από τρεις αιώνες στον πάτο του ωκεανού, η γεύση του θα ήταν απίστευτα καλή. Ο Λούο Τζι έγραψε το μεγαλύτερο μέρος της εκπομπής και μετά κάλεσε τον Κεντ.
«Θέλω αυτό το βαρελάκι», είπε. «Να μου το αγοράσεις».
Ο Κεντ έκανε ένα τηλεφώνημα. Δυο ώρες αργότερα, είπε στον Λούο Τζι ότι η τιμή για το βαρελάκι ήταν απίστευτα υψηλή. Η τιμή εκκίνησης στη δημοπρασία θα ήταν τριακόσιες χιλιάδες ευρώ.
«Αυτό το ποσό δεν είναι τίποτα για το Πρόγραμμα Τοιχοπρόσωπος. Αγόρασέ το. Είναι μέρος του σχεδίου».
Έτσι, το Σχέδιο Τοιχοπρόσωπος δημιούργησε έναν δεύτερο ιδιωματισμό μετά το «χαμόγελο του Τοιχοπρόσωπου». Οτιδήποτε ήταν ολοφάνερα παράλογο, αλλά έπρεπε ούτως ή άλλως να πραγματοποιηθεί, ονομαζόταν «μέρος του Σχεδίου Τοιχοπρόσωπος» ή απλώς «μέρος του σχεδίου».
Δυο μέρες αργότερα, το βαρελάκι με τη φθαρμένη του επιφάνεια γεμάτη αχιβάδες, μεταφέρθηκε στο καθιστικό της βίλας. Ο Λούο Τζι πήρε μια κάνουλα με τρυπάνι, φτιαγμένο ειδικά για ξύλινα βαρελάκια, που είχε βρει στο κελάρι, και τρύπησε προσεκτικά το πλάι του για να γεμίσει το πρώτο ποτήρι. Το υγρό είχε ένα δελεαστικό σμαραγδί χρώμα. Το μύρισε και μετά έφερε το ποτήρι στα χείλη του.
«Δόκτορα, είναι κι αυτό μέρος του σχεδίου;» ρώτησε χαμηλόφωνα ο Κενι.
«Σωστά. Είναι μέρος του σχεδίου». Ο Λούο Τζι ήταν έτοιμος να πιει, αλλά, βλέποντας τα άτομα που βρίσκονταν μαζί του μέσα στο δωμάτιο, είπε: «Βγείτε όλοι έξω».
Ο Κενι και οι υπόλοιποι δεν κινήθηκαν.
«Το ότι σας διώχνω είναι κι αυτό μέρος του σχεδίου. Έξω!» Τους αγριοκοίταξε. Ο Κεντ κούνησε ευγενικά το κεφάλι πέρα-δώθε και οδήγησε τους υπόλοιπους έξω.
Ο Λούο Τζι ήπιε μια γουλιά. Αν και έβαλε τα δυνατά του για να πείσει τον εαυτό του ότι η γεύση ήταν θεσπέσια, τελικά δεν είχε το θάρρος να πιει δεύτερη. Όμως και αυτή η μοναδική γουλιά δεν τον άφησε ανέγγιχτο. Εκείνη τη νύχτα είχε διάρροια και εμετό, μέχρι που έφτυσε χολή στο χρώμα του κρασιού, και το σώμα του έγινε τόσο αδύναμο ώστε δεν μπορούσε να σηκωθεί από το κρεβάτι.
Αργότερα, αφού γιατροί και ειδικοί άνοιξαν το σκέπασμα του μικρού βαρελιού, ανακάλυψαν ότι είχε μια μάλλον μεγάλη μπρούτζινη ετικέτα στο εσωτερικό του τοιχώματος, όπως ήταν το συνήθειο της εποχής εκείνης. Με το πέρασμα των χρόνων είχε γίνει κάποια αντίδραση μεταξύ του κανονικά άκακου χαλκού και του κρασιού, και ένα μέρος της ουσίας είχε διαλυθεί μέσα στο κρασί... Όταν το βαρελάκι απομακρύνθηκε, ο Λούο Τζι διέκρινε τη χαιρεκακία στο πρόσωπο του Κεντ. Βαθιά εξαντλημένος, έμεινε στο κρεβάτι κοιτάζοντας τον ορό να στάζει και αισθάνθηκε να τον πλημμυρίζει μια έντονη μοναξιά.
Ήξερε πως η πρόσφατη χαλαρότητά του ήταν απλώς η ελαφριά αίσθηση του κατρακυλίσματος μέσα στην άβυσσο της μοναξιάς και πως τώρα πια είχε φτάσει στον πάτο. Όμως, ήταν μια στιγμή που περίμενε και για την οποία ήταν προετοιμασμένος. Περίμενε την άφιξη κάποιου και μετά θα ξεκινούσε το επόμενο στάδιο του σχεδίου του. Περίμενε τον Ντα Σι.
Ο Τάιλερ στεκόταν κρατώντας την ομπρέλα του και προσπαθώντας να προστατευτεί από το ψιλόβροχο της Καγκοσίμα. Πίσω του, δυο μέτρα πιο μακριά, στεκόταν ο υπεύθυνος άμυνας, Κιόιτσι Ίνοουε, του οποίου η ομπρέλα παρέμενε κλειστή. Τις τελευταίες δύο μέρες είχε διατηρήσει την ίδια απόσταση από τον Τάιλερ, τόσο σωματική όσο και ψυχική. Βρίσκονταν στο Μουσείο Ειρήνης της Τσίραμ, αφιερωμένο στους πιλότους Καμικάζι, και είχαν μπροστά τους το άγαλμα ενός πιλότου ειδικών επιθέσεων, πλάι σε ένα λευκό αεροπλάνο με τον αριθμό 502. Ένα ελαφρύ στρώμα βροχής κάλυπτε την επιφάνεια του αγάλματος και του αεροπλάνου, κάνοντάς τα να μοιάζουν σαν αληθινά.
«Δεν υπάρχει λοιπόν περιθώριο για συζήτηση της πρότασής μου;» ρώτησε ο Τάιλερ.
«Σας συνιστώ θερμά να μη μιλήσετε για όλα αυτά στα ΜΜΕ. Θα προκληθεί αναταραχή», απάντησε ο Κιόιτσι Ίνοουε, με λόγια ψυχρά όπως η βροχή.
«Είναι λοιπόν τόσο ευαίσθητο ζήτημα ακόμα και σήμερα;»
«Αυτό που είναι ευαίσθητο δεν είναι η ιστορία, αλλά η πρότασή σας να επαναφέρετε τη μονάδα ειδικών επιθέσεων των καμικάζι. Γιατί δεν το κάνετε στις Ηνωμένες Πολιτείες ή σε κάποιο άλλο μέρος; Μήπως οι Ιάπωνες είναι οι μοναδικοί στον κόσμο που μπορούν να θυσιαστούν για το καθήκον;»
Ο Τάιλερ έκλεισε την ομπρέλα του και πλησίασε πιο κοντά στον Κιόιτσι Ίνοουε, ο οποίος, αν και δεν αποτραβήχτηκε, φαινόταν να διαθέτει γύρω του ένα δυναμικό πεδίο που εμπόδισε τον Τάιλερ να πλησιάσει περισσότερο.
«Δεν είπα εγώ ότι το μελλοντικό σώμα των καμικάζι θα αποτελείται μόνο από Ιάπωνες. Θα είναι μια διεθνής δύναμη, αλλά, αφού προέρχεται από τη σπουδαία χώρα σας, δεν θα ήταν φυσικό να το αναβιώσουμε εδώ;»
«Μπορεί να έχει κάποια σημασία ένα τέτοιο είδος επίθεσης σε έναν διαπλανητικό πόλεμο; Θα πρέπει να γνωρίζετε ότι οι νίκες αυτών των πιλότων ειδικών επιθέσεων ήταν περιορισμένες και δεν ανέτρεψαν την πορεία του πολέμου».
«Διοικητά, το διαστημικό σώμα που έχω δημιουργήσει είναι ένας στόλος μαχητικών εξοπλισμένων με υπερβόμβες υδρογόνου».
«Γιατί χρειάζεστε ανθρώπους; Δεν μπορούν μαχητικά που να ελέγχονται από υπολογιστές να φτάσουν αρκετά κοντά ώστε να επιτεθούν;»
Το ερώτημα αυτό φάνηκε να δίνει στον Τάιλερ την ευκαιρία που περίμενε και έδειξε να ενθουσιάζεται.
«Αυτό ακριβώς είναι το πρόβλημα! Οι σημερινοί υπολογιστές δεν μπορούν να αντικαταστήσουν τους ανθρώπινους εγκεφάλους, και για να υπάρξουν κβαντικοί ή άλλοι υπολογιστές νέας γενιάς, είναι αναγκαίες εξελίξεις στη θεμελιώδη θεωρία. Όμως αυτή έχει αποκλειστεί από τα σοφόνια. Άρα, τέσσερις αιώνες από τώρα, η ευφυΐα των υπολογιστών θα παραμένει περιορισμένη και τα όπλα που θα ελέγχονται από ανθρώπους θα είναι απαραίτητα... Για να πούμε και την αλήθεια, η αναβίωση των καμικάζι θα έχει αυτή τη στιγμή μόνο ηθική σημασία, επειδή θα περάσουν δέκα γενιές πριν οποιοσδήποτε από αυτούς πάει να συναντήσει τον θάνατο. Για να παγιωθεί όμως το πνεύμα και η πίστη, θα πρέπει να ξεκινήσουμε από τώρα!»
Ο Κιόιτσι Ίνοουε γύρισε για να κοιτάξει τον Τάιλερ για πρώτη φορά. Τα βρεγμένα μαλλιά του ήταν κολλημένα στο μέτωπό του και οι στάλες της βροχής στο πρόσωπό του έμοιαζαν με δάκρυα.
«Η προσέγγιση αυτή παραβιάζει τις βασικές ηθικές αρχές της σύγχρονης κοινωνίας: οι ανθρώπινες ζωές προηγούνται, και έτσι το κράτος δεν μπορεί να απαιτήσει από οποιοδήποτε άτομο να αναλάβει μια αποστολή αυτοκτονίας. Θυμάμαι μια ατάκα που λέει ο Γιάνγκ Γουέν Λι στον Θρύλο των Γαλαξιακών Ηρώων: "Από τον πόλεμο εξαρτάται η μοίρα της χώρας, αλλά τι σημασία έχει αυτό μπροστά στα ατομικά δικαιώματα και τις ελευθερίες; Όλοι σας, απλώς κάνετε ό,τι καλύτερο μπορείτε".»
Ο Τάιλερ αναστέναξε. «Ξέρεις κάτι; Μόλις πέταξες στα σκουπίδια τον πιο πολύτιμο πόρο σου». Μετά, άνοιξε βίαια την ομπρέλα του, έκανε μεταβολή και απομακρύνθηκε θυμωμένα. Όταν έφτασε στην πύλη του μνημείου, γύρισε το κεφάλι και είδε τον Κιόιτσι Ίνοουε να στέκεται ακόμα μέσα στη βροχή, μπροστά στο άγαλμα.
Καθώς η θαλασσινή αύρα φύσηξε τον Τάιλερ, το μυαλό του γύρισε σε μια πρόταση από ένα σημείωμα που είχε δει στο μουσείο, γραμμένο από κάποιον πιλότο καμικάζι προς τη μητέρα του: «Μαμά, θα γίνω πυγολαμπίδα».
< Μια σειρά βιβλίων επιστημονικής φαντασίας που έγραψε κατά τη δεκαετία του 1980 ο Ιάπωνας συγγραφέας Γιόσικι Τανάκα (Σ.τ.Μ.).
«Είναι χειρότερα απ’ όσο φανταζόμουν», είπε ο Άλεν στον Ρέι Ντίαζ. Στέκονταν πλάι σε ένα μαύρο οβελίσκο φτιαγμένο από πυρωμένη λάβα: το μνημείο που σημείωνε το σημείο μηδέν της πρώτης ατομικής βόμβας της ανθρωπότητας.
«Και είναι τόσο διαφορετική η δομή της;» ρώτησε ο Ρέι Ντίαζ.
«Εντελώς διαφορετική από τις σημερινές πυρηνικές βόμβες. Η κατασκευή του μαθηματικού μοντέλου της ίσως είναι εκατό φορές πιο περίπλοκη από εκείνου των σύγχρονων βομβών. Πρόκειται για τεράστιο εγχείρημα».
«Και τι θέλετε να κάνω;» 
«Ο Κόσμο ανήκει στο επιτελείο σας, έτσι δεν είναι; Φέρτε τον στο εργαστήριό μου». 
«Εννοείτε τον Γουίλιαμ Κόσμο;» 
«Ναι». 
«Μα αυτός είναι... είναι...» 
«Αστροφυσικός. Αυθεντία στα αστέρια». 
«Και τι ακριβώς θα κάνει;» 
«Θα σας πω. Στο δικό σας μυαλό, μια πυρηνική βόμβα πυροδοτείται και μετά εκρήγνυται, αλλά η πραγματική διαδικασία μοιάζει πιο πολύ με καύση. Όσο μεγαλύτερη η ισχύς, τόσο μεγαλύτερη σε διάρκεια η ανάφλεξη. Για παράδειγμα, μια πυρηνική έκρηξη είκοσι μεγατόνων δημιουργεί μια πύρινη σφαίρα που μπορεί να κρατήσει πάνω από είκοσι δευτερόλεπτα. Η υπερβόμβα που σχεδιάζουμε είναι ισχύος διακοσίων μεγατόνων, και η πύρινη σφαίρα της θα καίει για αρκετά λεπτά. Σκεφτείτε το λίγο. Πώς θα φαίνεται;» 
«Σαν ένας μικρός ήλιος». 
«Σωστά. Η σύντηξή της μοιάζει πολύ με εκείνη ενός άστρου και αναπαράγει την εξέλιξη ενός άστρου μέσα σε μια πολύ σύντομη χρονική περίοδο. Άρα το μαθηματικό μοντέλο που θα πρέπει να κατασκευάσουμε είναι ουσιαστικά το μοντέλο ενός άστρου». 
Μπροστά τους απλωνόταν μια έκταση λευκής άμμου. Τις στιγμές πριν την αυγή, δεν μπορούσαν να ξεχωρίσουν τις λεπτομέρειες της σκοτεινής ερήμου. Καθώς κοίταζαν το τοπίο, θυμήθηκαν άθελά τους το βασικό σκηνικό των Τριών Σωμάτων. 
«Είμαι πολύ ενθουσιασμένος, κύριε Ρέι Ντίαζ. Σας παρακαλώ να μου συγχωρήσετε την έλλειψη ενθουσιασμού στο ξεκίνημα. Κοιτάζοντας το σχέδιο, τώρα πια, η σημασία του ξεπερνά κατά πολύ την κατασκευή της ίδιας της υπερβόμβας. Ξέρετε τι ακριβώς κάνουμε; Δημιουργούμε ένα εικονικό άστρο!» 
Ο Ρέι Ντίαζ κούνησε το κεφάλι του αποδοκιμαστικά. 
«Και τι σχέση έχει αυτό με την άμυνα της Γης;» 
«Μην περιορίζεστε στην πλανητική άμυνα. Στο κάτω κάτω, εγώ και οι συνάδελφοί μου στο εργαστήριο είμαστε επιστήμονες. Εξάλλου, όλη αυτή η υπόθεση δεν στερείται πρακτικής σημασίας. Όσο μπαίνουν στο πρόγραμμα οι σωστές παράμετροι, το άστρο θα μπορεί να είναι ένα μοντέλο του ήλιου μας. Σκεφτείτε το. Είναι πάντα χρήσιμο να έχεις τον ήλιο μέσα στη μνήμη του υπολογιστή σου. Είναι η μεγαλύτερη παρουσία στη γειτονιά μας μέσα στο σύμπαν, αλλά θα μπορούσαμε να τον εκμεταλλευτούμε περισσότερο. Το μοντέλο μπορεί να κρύβει πολλές ακόμη ανακαλύψεις». 
«Μια προηγούμενη χρήση του ήλιου ήταν αυτή που έφερε την ανθρωπότητα στο χείλος της καταστροφής κι εσάς κι εμένα σ' αυτό το μέρος», είπε ο Ντίαζ. 
«Όμως, κάποιες νέες ανακαλύψεις ίσως φέρουν την ανθρωπότητα πίσω στο σωστό μονοπάτι. Έτσι, σήμερα, σας προσκάλεσα εδώ για να δούμε μαζί την ανατολή του ήλιου». 
Ο ήλιος είχε μόλις ξεπροβάλει στον ορίζοντα. Η έρημος μπροστά του άρχισε να αποκαλύπτεται σαν φωτογραφία που εμφανιζόταν, και ο Ρέι Ντίαζ είδε πως το μέρος εκείνο, που κάποτε είχε σαρωθεί από τις φωτιές της κόλασης, ήταν τώρα σκεπασμένο με αραιούς θάμνους. 
«Έγινα ο θάνατος, ο καταστροφέας των κόσμων», αναφώνησε ο Άλεν. 
«Τι πράγμα;» Ο Ρέι Ντίαζ γύρισε απότομα το κεφάλι, λες και κάποιος τον είχε πυροβολήσει από πίσω. 
«Το είπε ο Οπενχάιμερ όταν αντίκρισε την πρώτη πυρηνική έκρηξη. Νομίζω ότι είναι μια ρήση από τη Μπαγκαβάντ Γκίτα». 
Ο δίσκος στην ανατολή επεκτάθηκε γρήγορα, ρίχνοντας το φως του πάνω στη Γη σαν έναν χρυσό ιστό. Ο ίδιος ήλιος έλαμπε και εκείνο το πρωινό κατά το οποίο η Γιέ Γουέντζι είχε συντονίσει την κεραία της Κόκκινης Ακτής και, ακόμα πιο πριν, ο ίδιος ήλιος είχε λάμψει πάνω στη σκόνη που κατακάθιζε μετά την έκρηξη της πρώτης ατομικής βόμβας. Ο Αυστραλοπίθηκος πριν από ένα εκατομμύριο χρόνια και οι δεινόσαυροι πριν από εκατό εκατομμύρια χρόνια είχαν στρέψει τα νωθρά μάτια τους προς τον ίδιο ήλιο και, ακόμα νωρίτερα, ο ίδιος ακριβώς ήλιος είχε στείλει το θαμπό φως που είχε διαπεράσει την επιφάνεια του αρχέγονου ωκεανού και είχε γίνει αισθητό από το πρώτο ζωντανό κύτταρο. 
Ο Άλεν συνέχισε: «Και μετά ένας άνδρας που ονομαζόταν Μπέινμπριτζ συμπλήρωσε τη δήλωση του Οπενχάιμερ με κάτι όχι και τόσο ποιητικό: "Τώρα είμαστε όλοι καθάρματα"». 
«Μα τι λέτε τώρα;» είπε ο Ρέι Ντίαζ. Κοιτάζοντας τον ήλιο που ανέτειλε, η ανάσα του άρχισε να βγαίνει κοφτή. 
«Σας ευχαριστώ, κύριε Ρέι Ντίαζ, που από 'δώ και στο εξής δεν θα είμαστε καθάρματα». 
Στην ανατολή, ο ήλιος υψώθηκε με μια υπεροπτική σοβαρότητα, σαν να δήλωνε στον κόσμο: «Μπροστά μου, τα πάντα είναι φευγαλέα σαν σκιά». 
«Τι συμβαίνει, κύριε Ρέι Ντίαζ;» Ο Άλεν είδε πως ο Ρέι Ντίαζ είχε σκύψει και στηριζόταν με το ένα χέρι στο έδαφος, ενώ σπασμοί διαπερνούσαν το κορμί του. Το πρόσωπό του είχε χλομιάσει και ήταν λουσμένο από ιδρώτα, ενώ φαινόταν να μην έχει τη δύναμη να σηκώσει το χέρι του από τα αγκάθια πάνω στα οποία το πίεζε.
«Πηγαίνετε... στο αυτοκίνητο», είπε αδύναμα. Γύρισε το κεφάλι μακριά από τον ήλιο και ύψωσε το άλλο χέρι για να το προστατέψει από τις ακτίνες του. Δεν μπορούσε να σηκωθεί. Ο Άλεν προσπάθησε να τον βοηθήσει, αλλά του ήταν αδύνατο να μετακινήσει το ογκώδες σώμα. «Φέρτε εδώ το αυτοκίνητο», είπε ο Ρέι Ντίαζ λαχανιασμένος, τραβώντας πίσω το χέρι για να σκιάσει τα μάτια του. Όταν ο Άλεν έφτασε κοντά του με το αυτοκίνητο, εκείνος είχε σωριαστεί στο έδαφος. Με μεγάλη δυσκολία, ο Άλεν κατάφερε να τον ρίξει στο πίσω κάθισμα. 
«Γυαλιά ηλίου. Χρειάζομαι γυαλιά ηλίου...» Ήταν μισοξαπλωμένος στο πίσω κάθισμα, γδέρνοντας με τα χέρια τον αέρα. Ο Άλεν τού έδωσε ένα ζευγάρι γυαλιά ηλίου που βρήκε στο ντουλαπάκι του συνοδηγού. Όταν ο Ντίαζ τα φόρεσε, η ανάσα του ομαλοποιήθηκε κάπως. 
«Είμαι εντάξει. Πάμε να φύγουμε. Γρήγορα», είπε αδύναμα. 
«Μα τι στην ευχή έγινε;» 
«Μπορεί να είναι ο ήλιος». 
«Πότε άρχισες να έχεις τέτοιου είδους αντιδράσεις;» 
«Μόλις τώρα». 
Η παράξενη φοβία για τον ήλιο που είχε καταλάβει τον Ρέι Ντίαζ τον έσπρωχνε στα όρια της ψυχικής και σωματικής κατάρρευσης κάθε φορά που τον αντίκριζε, και από εκείνη την ημέρα τον κρατούσε κλεισμένο σε εσωτερικούς χώρους.
«Ήταν μεγάλη η πτήση; Φαίνεσαι ξεθεωμένος». Αυτά ήταν τα πρώτα λόγια που είπε ο Λούο Τζι μετά την άφιξη του Σι Τσιάνγκ. 
«Πράγματι. Δεν πρόκειται να βρεις αεροπλάνο άνετο όπως αυτό με το οποίο ταξιδέψαμε την άλλη φορά», είπε ο Σι Τσιάνγκ, κοιτάζοντας γύρω του για να εκτιμήσει το περιβάλλον. 
«Δεν είναι κι άσχημα, ε;» 
«Χάλια είναι», απάντησε ο Σι Τσιάνγκ, κουνώντας σκεφτικός το κεφάλι του. «Έχει δάσος από τρεις μεριές, οπότε είναι εύκολο για κάποιον να πλησιάσει αθέατος το σπίτι. Και υπάρχει και η λίμνη. Με την όχθη τόσο κοντά στο σπίτι, θα είναι πολύ δύσκολο να το υπερασπιστούμε απέναντι σε δύτες που θα βγουν από το δάσος στην άλλη πλευρά. Τουλάχιστον το λιβάδι είναι αρκετά καλό και προσφέρει ανοιχτό χώρο». 
«Δεν μπορείς να γίνεις λίγο πιο ρομαντικός;» 
«Έχω έρθει για δουλειά, αγόρι μου». 
«Κι εγώ τη ρομαντική δουλειά σκέφτομαι». Ο Λούο Τζι οδήγησε τον Σι Τσιάνγκ στο καθιστικό. Το κοίταξε εξεταστικά, αλλά δεν φάνηκε να εντυπωσιάζεται ιδιαίτερα από την πολυτέλεια και την κομψότητά του. Ο Λούο Τζι τού έβαλε ποτό σε ένα κρυστάλλινο ποτήρι, αλλά ο Σι Τσιάνγκ το αρνήθηκε με μια κίνηση του χεριού. 
«Είναι κονιάκ τριάντα ετών». 
«Δεν μπορώ να πιω αυτή τη στιγμή... Πες μου για τη ρομαντική δουλειά σου». 
Ο Λούο Τζι ήπιε μια γουλιά από το κονιάκ του και κάθισε δίπλα του. «Ντα Σι, σου ζητώ να μου κάνεις μια χάρη. Στην παλιά σου δουλειά, αναγκάστηκες ποτέ να αναζητήσεις ένα συγκεκριμένο πρόσωπο σε ολόκληρη τη χώρα ή ακόμα και σε ολόκληρο τον κόσμο;» 
«Ναι». 
«Είσαι καλός σ' αυτή τη δουλειά;» 
«Στο να βρίσκω ανθρώπους; Ασφαλώς». 
«Ωραία. Βοήθησέ με να βρω ένα πρόσωπο. Μια γυναίκα είκοσι με είκοσι δύο χρονών. Είναι μέρος του σχεδίου μου». 
«Εθνικότητα; Όνομα; Διεύθυνση;» 
«Δεν έχω τίποτα. Ακόμα και η πιθανότητα να υπάρχει σ' αυτόν τον κόσμο είναι πολύ μικρή». 
Ο Σι Τσιάνγκ τον κοίταξε για μερικές στιγμές και μετά είπε: «Την ονειρεύτηκες;» 
Ο Λούο Τζι έγνεψε καταφατικά. «Την έχω δει και σε όνειρα και σε φαντασίες». 
Ο Σι Τσιάνγκ κούνησε το κεφάλι του και μετά είπε κάτι που ο Λούο Τζι δεν περίμενε ν' ακούσει. «Εντάξει». 
«Τι πράγμα;» 
«Εντάξει. Αρκεί να μου την περιγράψεις». 
«Είναι Ασιάτισσα, ας πούμε Κινέζα». Καθώς ο Λούο Τζι μιλούσε, πήρε χαρτί και μολύβι. «Το πρόσωπό της είναι έτσι. Η μύτη της, έτσι. Και το στόμα της... μα δεν ξέρω να σχεδιάζω. Και τα μάτια της... ανάθεμά με, πώς μπορώ να σχεδιάσω τα μάτια της; Μήπως έχεις κανένα από εκείνα τα λογισμικά που σου επιτρέπουν να φτιάχνεις ένα πρόσωπο και μετά να προσαρμόζεις μάτια, μύτη και τα παρόμοια, σύμφωνα με τις περιγραφές των αυτοπτών μαρτύρων, ώστε να δημιουργηθεί μια ακριβής απεικόνιση του ατόμου που είδαν;» 
«Ασφαλώς. Έχω ένα τέτοιο πρόγραμμα στον φορητό μου υπολογιστή». 
«Τότε άνοιξέ το για να σχεδιάσουμε». 
Ο Σι Τσιάνγκ απλώθηκε με άνεση στον καναπέ. «Δεν είναι απαραίτητο. Δεν χρειάζεται να τη σχεδιάσεις. Απλώς συνέχισε να μιλάς. Άσε κατά μέρος την εμφάνισή της και περίγραψέ μου τι είδους άτομο είναι». 
Κάτι μέσα στο μυαλό του Λούο Τζι άναψε φωτιά. Σηκώθηκε και άρχισε να βηματίζει νευρικά μπροστά στο τζάκι. «Είναι... πώς να το περιγράψω... Ήρθε σ' αυτόν τον κόσμο σαν ένα κρίνο που ξεφύτρωσε μέσα από ένα σωρό σκουπιδιών. Είναι... είναι τόσο αγνή και λεπτεπίλεπτη... τίποτα γύρω της δεν μπορεί να τη μολύνει. Όμως όλα μπορούν να τη βλάψουν. Ναι, όλα γύρω της μπορούν να της κάνουν κακό! Η πρώτη σου αντίδραση μόλις την αντικρίσεις είναι μια επιθυμία να την προστατέψεις. Να τη φροντίσεις, να της βεβαιώσεις πως είσαι πρόθυμος να πληρώσεις οποιοδήποτε τίμημα για να γίνεις η ασπίδα της απέναντι στο κακό μιας ωμής και βάρβαρης πραγματικότητας. Είναι... είναι... αχ, έχω τόσο αδέξια γλώσσα. Δεν μπορώ να πω τίποτα καθαρά». 
«Πάντα αυτό συμβαίνει», είπε ο Σι Τσιάνγκ με ένα γέλιο. Το γέλιο του, που την πρώτη φορά που το είχε ακούσει είχε φανεί στον Λούο Τζι άκομψο και ανόητο, τώρα ακουγόταν γεμάτο σοφία και τον καθησύχασε. «Όμως ήσουν αρκετά ξεκάθαρος». 
«Ωραία. Να συνεχίσω, τότε. Είναι... μα τι λέω; Ό,τι και να πω, δεν μπορώ να εκφράσω αυτό που υπάρχει μέσα στην καρδιά μου». Εκνευρίστηκε και φάνηκε να θέλει να ξεριζώσει την καρδιά του για να τη δείξει στον Σι Τσιάνγκ.
Ο Σι Τσιάνγκ τον καθησύχασε με ένα νεύμα. «Ξέχνα το. Μίλα μου μόνο για το τι συμβαίνει όταν εσείς οι δυο βρίσκεστε μαζί. Όσο πιο λεπτομερώς, τόσο το καλύτερο».
Τα μάτια του Λούο Τζι γούρλωσαν από έκπληξη. «Πώς ξέρεις για τους δυο μας;»
Ο Σι Τσιάνγκ γέλασε ξανά και μετά κοίταξε γύρω του. «Μήπως υπάρχουν πούρα σ' αυτό το μέρος;»
«Ασφαλώς!» Ο Λούο Τζι άρπαξε ένα κομψό ξύλινο κουτί από το πρέκι του τζακιού, έβγαλε ένα χοντρό πούρο και χρησιμοποίησε έναν ακόμη πιο κομψό κόφτη πούρων σε σχήμα γκιλοτίνας για να κόψει τη μία άκρη του. Μετά το έδωσε στον Σι Τσιάνγκ και του το άναψε με μια σκλήθρα κέδρου σχεδιασμένη ειδικά για το άναμμα πούρων.
Ο Σι Τσιάνγκ τράβηξε μια ρουφηξιά και έγνεψε ικανοποιημένος. «Συνέχισε».
Ο Λούο Τζι ξεπέρασε το αρχικό του κόμπιασμα κι άρχισε να γίνεται φλύαρος. Μίλησε για τον τρόπο με τον οποίο η κοπέλα είχε ζωντανέψει για πρώτη φορά μέσα στη βιβλιοθήκη, για το πώς είχε εμφανιστεί στην τάξη του την ώρα που έκανε μάθημα, για τη συνάντησή τους μπροστά στο ζεστό τζάκι του δωματίου του στην πανεπιστημιούπολη και για την ομορφιά της φωτιάς που έφεγγε στο πρόσωπό της μέσα από το μπουκάλι του κρασιού, κάνοντάς την να μοιάζει με τα μάτια του λυκόφωτος. Θυμήθηκε με ικανοποίηση το ταξίδι τους στην ύπαιθρο και το περιέγραψε με κάθε λεπτομέρεια: τα χιονισμένα χωράφια, την κωμόπολη και το χωριό κάτω από τον γαλάζιο ουρανό, τα βουνά που έμοιαζαν με γέρους χωρικούς που είχαν βγει να λιαστούν, το δειλινό και τη φωτιά που άναψαν στους πρόποδες του βουνού...
Όταν τέλειωσε, ο Σι Τσιάνγκ έσβησε το πούρο του στο τασάκι. «Αρκετά ως εδώ. Θα υποθέσω κάποια πράγματα γι’ αυτή την κοπέλα και θα μου πεις αν έχω δίκιο».
«Θαυμάσια».
«Μόρφωση: Έχει τουλάχιστον ένα πτυχίο, αλλά δεν έχει και διδακτορικό».
Ο Λούο Τζι έγνεψε. «Ναι, ναι. Έχει γνώσεις, αλλά όχι ως το σημείο να τη μετατρέπουν σε απολίθωμα. Απλά, την κάνουν πιο ευαίσθητη απέναντι στη ζωή και στον κόσμο».
«Ίσως να προέρχεται από πολύ μορφωμένη οικογένεια και να έχει κάνει μια ζωή που, χωρίς να είναι υπερβολικά πλούσια, της πρόσφερε ανέσεις που δεν έχουν οι περισσότερες οικογένειες. Μεγάλωσε απολαμβάνοντας την αγάπη των γονιών της, αλλά είχε λίγη επαφή με τον κόσμο, ιδιαίτερα με τα κατώτερα στρώματα της κοινωνίας».
«Έχεις απόλυτο δίκιο! Ποτέ δεν μου έχει μιλήσει για την οικογένειά της ή για οτιδήποτε άλλο σχετικά με την ίδια, αλλά πιστεύω ότι κάπως έτσι έχουν τα πράγματα».
«Τώρα, αν κάποια από τις προβλέψεις μου είναι λανθασμένη, να μου το πεις: Της αρέσει να φοράει απλά και κομψά ρούχα, λίγο πιο απλά απ’ αυτά που φορούν άλλες κοπέλες στην ηλικία της».
Ο Λούο Τζι έγνεψε αμίλητος πολλές φορές. «Μα υπάρχει πάντα κάτι λευκό, ένα πουκάμισο ή ένας γιακάς, που έρχεται σε έντονη αντίθεση με τα σκούρα χρώματα των υπόλοιπων ρούχων της».
«Ντα Σι, είσαι...» Τα μάτια του Λούο Τζι γυάλιζαν από θαυμασμό καθώς έβλεπε τον Σι Τσιάνγκ να μιλάει.
Αγνοώντας τον, ο Σι Τσιάνγκ συνέχισε: «Τέλος, δεν είναι ψηλή, είναι κάπου ένα κι εξήντα, αλλά, καθώς είναι λεπτή, λες και ένα φύσημα ανέμου θα μπορούσε να την παρασύρει, δεν φαίνεται τόσο κοντή... Μπορώ να πω κι άλλα... Δεν έχω πέσει και πολύ έξω, σωστά;»
Ο Λούο Τζι ήταν έτοιμος να γονατίσει μπροστά στον Σι Τσιάνγκ. «Ντα Σι, σε προσκυνώ. Είσαι η μετενσάρκωση του Σέρλοκ Χολμς!»
Ο Σι Τσιάνγκ σηκώθηκε. «Τώρα θα τη σχεδιάσω στον υπολογιστή», είπε.
Εκείνο το βράδυ, έφερε τον υπολογιστή μπροστά στον Λούο Τζι. Όταν το πορτρέτο της γυναίκας εμφανίστηκε στην οθόνη, ο Λούο Τζι έμεινε άναυδος, σαν να είχε πάθει αποπληξία. Ο Σι Τσιάνγκ, που προφανώς περίμενε κάτι τέτοιο, πήρε άλλο ένα πούρο από το τζάκι, το έκοψε στη μια άκρη με την γκιλοτίνα, το άναψε κι άρχισε να καπνίζει. Όταν είχε τραβήξει μερικές ρουφηξιές, επέστρεψε και βρήκε τον Λούο Τζι να κοιτάζει ακόμα την οθόνη.
«Πες μου τι είναι λάθος και θα το διορθώσω».
Ο Λούο Τζι τράβηξε με δυσκολία το βλέμμα του από την οθόνη. Σηκώθηκε και περπάτησε μέχρι το παράθυρο, όπου και στάθηκε κοιτάζοντας το φεγγάρι που έλαμπε πάνω στη μακρινή χιονισμένη βουνοκορφή. «Τίποτα δεν είναι λάθος», μουρμούρισε σαν υπνωτισμένος.
«Καλά το είχα καταλάβει», είπε ο Σι Τσιάνγκ και έκλεισε τον υπολογιστή.
Κοιτάζοντας πάντα το κενό, ο Λούο Τζι είπε μια φράση που και άλλα άτομα είχαν χρησιμοποιήσει για να περιγράψουν τον Σι Τσιάνγκ: «Ντα Σι, είσαι ένας διάβολος».
Ο Σι Τσιάνγκ κάθισε στον καναπέ, εξουθενωμένος. «Δεν υπάρχει τίποτα το υπερφυσικό σ’ όλα αυτά. Είμαστε και οι δύο άνδρες».
Ο Λούο Τζι γύρισε προς το μέρος του. «Ναι, αλλά η ιδανική γυναίκα είναι διαφορετική για κάθε άνδρα!»
«Οι ιδανικές γυναίκες είναι βασικά οι ίδιες για άνδρες ενός συγκεκριμένου τύπου».
«Και πάλι, όμως, το να φτάσεις τόσο κοντά στην πραγματικότητα είναι κάτι αδύνατο!»
«Μην ξεχνάς ότι μου είπες πολλά πράγματα».
Ο Λούο Τζι ξαναγύρισε στον υπολογιστή και τον ξανάνοιξε. «Στείλε μου ένα αντίγραφο», είπε, και μετά, καθώς ο Σι Τσιάνγκ ετοιμαζόταν να στείλει ένα αντίγραφο της εικόνας, ρώτησε: «Μπορείς να τη βρεις;»
«Το μόνο που μπορώ να πω τώρα είναι πως είναι πολύ πιθανό. Δεν μπορώ όμως να αποκλείσω και την περίπτωση να μην τη βρω».
«Πώς;» Τα χέρια του Λούο Τζι σταμάτησαν τις κινήσεις τους και γύρισε να κοιτάξει τον Σι Τσιάνγκ έκπληκτος.
«Μα, με τέτοιου είδους έρευνα, πώς μπορείς να εγγυηθείς εκατό τοις εκατό επιτυχία;» 
«Δεν εννοούσα αυτό ακριβώς, μάλλον το αντίθετο. Σκέφτηκα ότι θα μου απαντούσες πως είναι ουσιαστικά αδύνατο, αλλά δεν θα απέκλειες μία στις δέκα χιλιάδες τυχαία πιθανότητα να την εντοπίσεις. Ακόμα κι αν έλεγες κάτι τέτοιο, θα έμενα ευχαριστημένος». Στράφηκε προς την εικόνα στην οθόνη και για άλλη μια φορά μουρμούρισε: «Είναι δυνατόν να υπάρχει τέτοιο άτομο στον κόσμο;»
Ο Σι Τσιάνγκ χαμογέλασε σαρκαστικά. «Δρ. Λούο, πόσους ανθρώπους έχεις γνωρίσει;»
«Όχι τόσο πολλούς όσο εσύ, ασφαλώς, αλλά ξέρω ότι στον κόσμο δεν υπάρχει τέλειος άνθρωπος, πόσο μάλλον τέλεια γυναίκα».
«Όπως σου είπα και νωρίτερα, συχνά καταφέρνω να ανακαλύψω ένα συγκεκριμένο άτομο μέσα σε δεκάδες χιλιάδες άλλα και μπορώ να σου πω από την εμπειρία μου ότι εκεί έξω υπάρχουν κάθε είδους άτομα. Κάθε είδους, αγόρι μου. Τέλειοι άνδρες, τέλειες γυναίκες. Απλά δεν τους έχεις γνωρίσει». 
«Πρώτη φορά ακούω κάποιον να λέει κάτι τέτοιο». 

«Αυτό συμβαίνει επειδή κάποιος που είναι τέλειος στα δικά σου μάτια δεν είναι κατ' ανάγκη τέλειος και στα μάτια των άλλων. Αυτό το κορίτσι των ονείρων σου... θα πρέπει να σου πω ότι, κατά τη γνώμη μου, έχει ολοφάνερα κάποιες ατέλειες. Άρα υπάρχει σημαντική πιθανότητα να την ανακαλύψω».
«Κάποιοι σκηνοθέτες ψάχνουν τον τέλειο ηθοποιό μέσα σε δεκάδες χιλιάδες άτομα και τελικά δεν τον βρίσκουν».
«Αυτοί οι σκηνοθέτες δεν μπορούν να συναγωνιστούν τις δικές μας επαγγελματικές ικανότητες έρευνας. Εμείς δεν κοιτάζουμε απλώς δεκάδες χιλιάδες ή ακόμα και εκατοντάδες χιλιάδες ή εκατομμύρια άτομα. Τα εργαλεία και οι τεχνικές που χρησιμοποιούμε είναι πιο εξελιγμένα από αυτά οποιουδήποτε σκηνοθέτη. Οι υπολογιστές στο κέντρο αναλύσεων της Αστυνομίας, για παράδειγμα, μπορούν να ταιριάξουν ένα πρόσωπο μέσα σε εκατό εκατομμύρια άλλα μέσα σε μισή μόλις μέρα. Το μόνο πρόβλημα είναι πως, επειδή αυτό είναι πέρα από το εύρος των καθηκόντων μου, θα πρέπει πρώτα να αναφερθώ στους ανωτέρους μου. Αν το επικροτήσουν και μου αναθέσουν την αποστολή, τότε ασφαλώς θα βάλω τα δυνατά μου». 
«Πες τους ότι είναι ένα σημαντικό κομμάτι του Σχεδίου Τοιχοπρόσωπος και πρέπει να το πάρουν στα σοβαρά».
Ο Σι Τσιάνγκ χαχάνισε μυστηριωδώς και μετά αποσύρθηκε.
«Τι πράγμα; Το ΣΠΑ πρέπει να του βρει...» Ο Κεντ προσπάθησε να θυμηθεί την κινεζική λέξη. «Μια ονειρική ερωμένη; Νομίζω πως τον παραχαϊδέψαμε τον τύπο. Λυπάμαι, αλλά δεν μπορώ να μεταφέρω το αίτημά σας». 
«Τότε παραβιάζετε την αρχή του Σχεδίου Τοιχοπρόσωπος: Ανεξάρτητα από το πόσο ακατανόητη είναι μια εντολή ενός Τοιχοπρόσωπου, θα πρέπει να αναφέρεται και να εκτελείται. Οποιοδήποτε βέτο ανήκει μόνο στο ΣΠΑ». 
«Μα δεν μπορούμε να χρησιμοποιούμε τους πόρους της Κοινωνίας για να επιτρέπουμε σε ένα τέτοιο άτομο να ζει σαν αυτοκράτορας! Κύριε Σι, δεν έχουμε συνεργαστεί για πολύ καιρό, αλλά πραγματικά σας σέβομαι. Είστε ένας έμπειρος και διορατικός άνθρωπος και σας παρακαλώ να μου πείτε την αλήθεια. Πιστεύετε πραγματικά ότι ο Λούο Τζι ακολουθεί το Σχέδιο Τοιχοπρόσωπος;»
Ο Σι Τσιάνγκ κούνησε το κεφάλι του σκεφτικός. «Δεν ξέρω». Αμέσως μετά, σήκωσε το χέρι για να σταματήσει τον Κεντ, που ήταν έτοιμος να επιχειρηματολογήσει. «Εντούτοις, κύριε, αυτή η απάντηση βασίζεται μόνο στην άγνοιά μου και όχι στη γνώμη των ανωτέρων μας. Αυτή είναι η μεγαλύτερη διαφορά ανάμεσα σ' εσάς και σ' εμένα: Εγώ είμαι απλώς κάποιος που εκτελεί πιστά διαταγές. Εσείς είστε κάποιος που συνεχώς ρωτάει γιατί».
«Είναι κακό αυτό;»
«Δεν έχει να κάνει με το καλό ή με το κακό. Αν ο καθένας έπρεπε να είναι απόλυτα σίγουρος για τους λόγους για τους οποίους δίνει μια διαταγή πριν αυτή εκτελεστεί, τότε ο κόσμος θα είχε βυθιστεί προ πολλού στο χάος. Κύριε Κεντ, είστε ιεραρχικά ανώτερός μου, αλλά σε τελευταία ανάλυση είμαστε και οι δύο άτομα που εκτελούν διαταγές. Οφείλουμε να κατανοούμε ότι μερικά πράγματα δεν κρίνονται από άτομα σαν εμάς. Αρκεί να κάνουμε το καθήκον μας. Αν δεν μπορείτε να κάνετε κάτι τέτοιο, φοβάμαι πως θα συναντήσετε πολλές δυσκολίες». 
«Ήδη έχω δυσκολίες! Μόλις ξοδέψαμε ένα σωρό λεφτά για ν’ αγοράσουμε εκείνο το κρασί από το ναυάγιο. Και τώρα σκέφτομαι... φέρεται στο ελάχιστο σαν Τοιχοπρόσωπος;»
«Και πώς πρέπει, δηλαδή, να φέρεται ένας Τοιχοπρόσωπος;»
Ο Κεντ έμεινε για λίγο αμίλητος.
«Ακόμα κι αν υπήρχε ένα πρότυπο για τους Τοιχοπρόσωπους, ο Λούο Τζι δεν θα ήταν εντελώς ασύμβατος μαζί του».
«Τι πράγμα;» ρώτησε ο Κεντ κάπως ξαφνιασμένος. «Δεν πιστεύω να εννοείς ότι διακρίνεις κάποια ποιότητα επάνω του».
«Αυτό λέω».
«Και τι στο διάβολο βλέπεις, ακριβώς;»
Ο Σι Τσιάνγκ χτύπησε φιλικά τον ώμο του Κεντ. «Εσένα, για παράδειγμα. Αν σου έδιναν τον ρόλο του Τοιχοπρόσωπου, θα γινόσουν ένας καιροσκόπος ηδονιστής, ακριβώς όπως αυτός».
«Θα είχα ήδη σπάσει».
«Ακριβώς. Όμως, ο Λούο Τζι είναι ξέγνοιαστος. Δεν τον ενοχλεί τίποτα. Κεντ, παλιόφιλε, νομίζεις πως αυτό που κάνει είναι εύκολο; Αυτό που κάνει απαιτεί ανοιχτό μυαλό και οποιοσδήποτε θέλει να πετύχει σπουδαία πράγματα πρέπει να είναι ανοιχτόμυαλος. Κάποιος σαν κι εσένα δεν μπορεί να πετύχει σπουδαία πράγματα».
«Μα αυτός είναι τόσο... θέλω να πω... αν είναι τόσο ξέγνοιαστος, πώς μπορεί να συσχετιστεί με το Σχέδιο Τοιχοπρόσωπος;»
«Σου το εξηγώ τόση ώρα κι ακόμα δεν το 'χεις καταλάβει. Σου είπα ότι δεν ξέρω! Πώς μπορώ να ξέρω αν όσα κάνει ο τύπος αυτή τη στιγμή δεν είναι μέρος του σχεδίου του; Για άλλη μια φορά, επιμένω πως δεν είναι κάτι που μπορούμε να κρίνουμε εγώ κι εσύ. Κάνε ένα βήμα πίσω, έστω κι αν έχουμε δίκιο σ' αυτό που σκεφτόμαστε». Ο Σι Τσιάνγκ ήρθε πιο κοντά στον Κεντ και χαμήλωσε τη φωνή του. «Μερικά πράγματα χρειάζονται χρόνο».
Ο Κεντ κοίταξε τον Σι Τσιάνγκ για αρκετές στιγμές και τελικά κούνησε το κεφάλι σκεφτικός, χωρίς να είναι βέβαιος ότι είχε καταλάβει την τελευταία φράση του. «Ωραία, λοιπόν. Θα κάνω την αναφορά. Θα μου δείξεις όμως πρώτα τη φανταστική ερωμένη του;»
Όταν είδε τη γυναίκα στην οθόνη, το γερασμένο πρόσωπο του Κεντ μαλάκωσε για μια στιγμή. Έτριψε το πιγούνι του και είπε: «Ω, Θεέ μου. Δεν θα πίστευα ούτε για μια στιγμή πως ένα τέτοιο πλάσμα υπάρχει, αλλά ελπίζω να την ανακαλύψει σύντομα».
«Συνταγματάρχα, θεωρείτε λίγο αγενές εκ μέρους μου να επιθεωρήσω το πολιτικό και ιδεολογικό έργο των στρατιωτικών που βρίσκονται κάτω από τις διαταγές μου;» είπε ο Τάιλερ όταν συνάντησε τον Ζανγκ Μπεϊχάι.
«Όχι, κύριε Τάιλερ. Υπάρχει και προηγούμενο. Ο Ράμσφελντ επισκέφτηκε την Κομματική Σχολή της Κεντρικής Στρατιωτικής Επιτροπής τον καιρό που σπούδαζα εκεί».
Ο Ζανγκ Μπεϊχάι δεν διέθετε την επιφυλακτικότητα που ο Τάιλερ είχε παρατηρήσει στους άλλους αξιωματικούς, ούτε κρατούσε, όπως εκείνοι, αποστάσεις. Φαινόταν ειλικρινής και αυτό έκανε τη συζήτηση ευκολότερη.
«Ξέρετε καλά Αγγλικά. Θα πρέπει να προέρχεστε από το Πολεμικό Ναυτικό».
«Σωστά. Το αμερικανικό διαστημικό σώμα άντλησε από το πολεμικό του ναυτικό πολύ περισσότερα άτομα απ' όσα εμείς».
«Αυτός ο σεβάσμιος παλιός κλάδος του στρατού δεν θα φανταζόταν ποτέ ότι τα πολεμικά σκάφη του θα αρμένιζαν στο διάστημα... Θα είμαι ειλικρινής. Όταν ο στρατηγός Τσανγκ Γουαϊσάι σας σύστησε ως τον καλύτερο πολιτικό επίτροπο του διαστημικού σώματος, πίστευα ότι θα ανήκατε στον στρατό ξηράς, επειδή αυτός είναι η ψυχή του στρατού σας».
Ο Ζανγκ Μπεϊχάι προφανώς δεν συμφωνούσε, αλλά γέλασε ευγενικά. «Η ίδια ψυχή βρίσκεται σε όλους τους κλάδους του στρατού. Στο νεογέννητο διαστημικό σώμα της κάθε χώρας, η στρατιωτική κουλτούρα φέρει τα αποτυπώματα των διαφόρων κλάδων της».
«Με ενδιαφέρει πολύ το πολιτικό και ιδεολογικό έργο σας. Είχα την ελπίδα ότι θα μπορούσα να κάνω μια έρευνα σε βάθος».
«Κανένα πρόβλημα. Οι ανώτεροί μου μού έχουν δώσει εντολή να μην αποκρύψω τίποτα από το εύρος της δουλειάς μου».
«Σας ευχαριστώ!» Ο Τάιλερ δίστασε λίγο πριν συνεχίσει. «Σκοπός αυτού του ταξιδιού ήταν να πάρω μια απάντηση. Θα ήθελα να ρωτήσω πρώτα εσάς».
«Ασφαλώς. Σας ακούω».
«Συνταγματάρχα, πιστεύετε ότι μπορούμε να αποκαταστήσουμε το πνεύμα των στρατών του παρελθόντος;»
«Τι εννοείτε με τη λέξη "παρελθόν";»
«Ένα μεγάλο χρονικό φάσμα, ίσως από την αρχαία Ελλάδα μέχρι τον Δεύτερο Παγκόσμιο Πόλεμο. Ποιο είναι το κλειδί στα κοινά πνευματικά στοιχεία που προανέφερα; Πρώτα απ’ όλα, το καθήκον και η τιμή υπεράνω όλων και, σε ώρα ανάγκης, η θυσία της ζωής δίχως δεύτερη σκέψη. Ίσως να έχετε προσέξει ότι, μετά τον Δεύτερο Παγκόσμιο Πόλεμο, το πνεύμα αυτό έχει εξαφανιστεί από τους στρατούς τόσο των δημοκρατικών όσο και των αυταρχικών πολιτευμάτων».
«Ο στρατός προέρχεται από την κοινωνία κι αυτό σημαίνει πως το πνεύμα του παρελθόντος, για το οποίο μιλήσατε, θα πρέπει να αποκατασταθεί μέσα από την κοινωνία».
«Στο σημείο αυτό οι απόψεις μας συμφωνούν».
«Όμως, κύριε Τάιλερ, κάτι τέτοιο είναι αδύνατο».
«Μα γιατί; Έχουμε μπροστά μας τετρακόσια χρόνια. Κατά το παρελθόν, η ανθρώπινη κοινωνία χρειάστηκε αυτό ακριβώς το χρονικό διάστημα για να εξελιχθεί από την εποχή του συλλογικού πρωτογονισμού σε εκείνη του ατομισμού. Γιατί λοιπόν να μην εκμεταλλευτούμε το ίδιο χρονικό διάστημα για να ξαναγυρίσουμε πίσω;»
Ο Ζανγκ Μπεϊχάι συλλογίστηκε για μια στιγμή κι ύστερα είπε: «Αυτό είναι ένα πολύ βαθυστόχαστο ερώτημα, αλλά νομίζω ότι η κοινωνία έχει ενηλικιωθεί και δεν μπορεί πια να επιστρέψει στην παιδική της ηλικία. Στα τετρακόσια χρόνια που οδήγησαν στον σχηματισμό της σύγχρονης κοινωνίας δεν είδαμε καμιά πολιτιστική ή πνευματική προετοιμασία για ένα τέτοιο είδος κρίσης».
«Μα αυτός είναι τόσο... θέλω να πω... αν είναι τόσο ξέγνοιαστος, πώς μπορεί να συσχετιστεί με το Σχέδιο Τοιχοπρόσωπος;»
«Σου το εξηγώ τόση ώρα κι ακόμα δεν το 'χεις καταλάβει. Σου είπα ότι δεν ξέρω! Πώς μπορώ να ξέρω αν όσα κάνει ο τύπος αυτή τη στιγμή δεν είναι μέρος του σχεδίου του; Για άλλη μια φορά, επιμένω πως δεν είναι κάτι που μπορούμε να κρίνουμε εγώ κι εσύ. Κάνε ένα βήμα πίσω, έστω κι αν έχουμε δίκιο σ' αυτό που σκεφτόμαστε». Ο Σι Τσιάνγκ ήρθε πιο κοντά στον Κεντ και χαμήλωσε τη φωνή του. «Μερικά πράγματα χρειάζονται χρόνο».
Ο Κεντ κοίταξε τον Σι Τσιάνγκ για αρκετές στιγμές και τελικά κούνησε το κεφάλι σκεφτικός, χωρίς να είναι βέβαιος ότι είχε καταλάβει την τελευταία φράση του. «Ωραία, λοιπόν. Θα κάνω την αναφορά. Θα μου δείξεις όμως πρώτα τη φανταστική ερωμένη του;»
Όταν είδε τη γυναίκα στην οθόνη, το γερασμένο πρόσωπο του Κεντ μαλάκωσε για μια στιγμή. Έτριψε το πιγούνι του και είπε: «Ω, Θεέ μου. Δεν θα πίστευα ούτε για μια στιγμή πως ένα τέτοιο πλάσμα υπάρχει, αλλά ελπίζω να την ανακαλύψει σύντομα».
Εκείνο το βράδυ άρχισε να βρέχει και ήταν η πρώτη φορά από τη στιγμή που ο Λούο Τζι είχε φτάσει στην έπαυλη. Το καθιστικό ήταν πολύ κρύο. Κάθισε δίπλα στο σβηστό τζάκι, ακούγοντας τη βροχή να πέφτει έξω από τα παράθυρα. Είχε την αίσθηση ότι το σπίτι ήταν χτισμένο πάνω σε ένα μοναχικό νησί, στη μέση ενός σκοτεινού ωκεανού. Τυλίχτηκε με την απεριόριστη μοναξιά. Ο Σι Τσιάνγκ είχε φύγει, και ο ίδιος περίμενε πλέον ανυπόμονα, μέσα σε μια μοναχική αναμονή που ήταν από μόνη της ένα είδος ευτυχίας.
Μετά άκουσε ένα αυτοκίνητο να σταματάει στην αυλή και στα αυτιά του έφτασαν αποσπασματικές συνομιλίες. Η απαλή, ευγενική φωνή μιας γυναίκας που έλεγε «Ευχαριστώ» και «Αντίο» τον συντάραξε σαν ηλεκτροπληξία.
Δυο χρόνια πριν, άκουγε τον ίδιο ήχο νύχτα και μέρα μέσα στα όνειρά του. Ο αιθέριος ήχος, ένα αραχνοΰφαντο πέπλο που λες και αιωρούνταν μέσα σε γαλάζιο ουρανό, έφερε στο μελαγχολικό απόγευμα ένα φευγαλέο φως.
Ακούστηκε ένα ελαφρύ χτύπημα στην πόρτα. Ο Λούο Τζι έμεινε μουδιασμένος στη θέση του και πέρασε πολλή ώρα πριν τελικά ανοίξει το στόμα του και πει: «Εμπρός». Η πόρτα άνοιξε. Μια λεπτή μορφή μπήκε μέσα μαζί με μια ανάσα βροχής. Ο μοναδικός φωτισμός στο καθιστικό ήταν μια λάμπα δαπέδου με ένα παλιομοδίτικο καπέλο που έριχνε έναν φωτεινό κύκλο πλάι στο τζάκι, αλλά φώτιζε ελάχιστα το υπόλοιπο δωμάτιο. Ο Λούο Τζι δεν μπορούσε να διακρίνει το πρόσωπό της, αλλά πρόσεξε ότι φορούσε λευκό παντελόνι και ένα σκούρο σακάκι που ερχόταν σε έντονη αντίθεση με τον λευκό γιακά της, που του έφερνε στο νου κρινάκια.
«Γεια σας, κύριε Λούο», του είπε.
«Γεια», είπε κι εκείνος και σηκώθηκε. «Κάνει κρύο έξω;»
«Όχι μέσα στο αυτοκίνητο». Αν και δεν μπορούσε να τη δει καθαρά, ήξερε ότι χαμογελούσε. «Όμως εδώ», κοίταξε γύρω της, «εδώ κάνει λιγάκι κρύο... Είμαι η Ζουάνγκ Γιέν, κύριε Λούο».
«Καλησπέρα, Ζουάνγκ Γιέν. Ας ανάψουμε το τζάκι». Ο Λούο Τζι γονάτισε και έβαλε μέσα στο τζάκι μερικά από τα κούτσουρα οπωροφόρων δέντρων που ήταν προσεκτικά στοιβαγμένα πλάι του. «Έχεις δει κάτι τέτοιο άλλη φορά; Έλα, κάθισε».
Πλησίασε και κάθισε στον καναπέ, ντυμένη ακόμα με τις σκιές της. «Μόνο... μόνο σε ταινίες», απάντησε.
Ο Λούο Τζι άναψε ένα σπίρτο και έβαλε φωτιά στο προσάναμμα κάτω από τον σωρό των ξύλων. Η φωτιά απλώθηκε σαν να ήταν κάτι ζωντανό, και μέσα στην απαλή χρυσαφένια λάμψη της η γυναίκα πήρε σταδιακά μορφή. Ο Λούο Τζι έσφιξε το σπίρτο μέσα στα δυο του δάχτυλα καθώς αυτό εξακολουθούσε να καίγεται. Χρειαζόταν τον πόνο για να του αποδείξει ότι αυτό που έβλεπε δεν ήταν όνειρο. Ήταν λες κι είχε ανάψει τον ήλιο, και ο ονειρόκοσμος, μέσα στον οποίο έλαμπε, είχε μετατραπεί σε πραγματικότητα. Έξω, ο ήλιος μπορούσε να μένει κρυμμένος για πάντα μέσα στα σύννεφα και τη νύχτα, αρκεί ο δικός του κόσμος να είχε εκείνη και το φως της φωτιάς.
Ντα Σι, είσαι πραγματικός διάβολος. Πού τη βρήκες; Πώς στην ευχή μπόρεσες να τη βρεις;
Ο Λούο Τζι κοίταξε πάλι τη φωτιά και, άθελά του, τα μάτια του βούρκωσαν. Αυτό τον τρόμαξε και για μερικές στιγμές φοβόταν να γυρίσει προς την κοπέλα. Όταν κατάλαβε ότι δεν υπήρχε λόγος να κρύβεται, γιατί ίσως εκείνη να σκεφτόταν ότι τα μάτια του έτρεχαν από τον καπνό, σκούπισε τα δάκρυά του με το ένα χέρι.
«Τώρα είναι πραγματικά ζεστά και όμορφα», του είπε εκείνη με ένα χαμόγελο, κοιτάζοντας τις φλόγες.
Τα λόγια της και το χαμόγελό της έκαναν την καρδιά του Λούο Τζι να τρέμει.
«Γιατί είναι έτσι;» Ύψωσε το βλέμμα της και για δεύτερη φορά κοίταξε το μισοσκότεινο καθιστικό γύρω της.
«Δεν είναι όπως το είχες φανταστεί;»
«Όχι, δεν είναι».
«Δεν είναι...» Σκέφτηκε το όνομά της. «Δεν είναι αρκετά... “μεγαλόπρεπο” για σένα;»
Του χαμογέλασε. «Το όνομά μου σημαίνει χρώμα, όχι μεγαλοπρέπεια».
«Κατάλαβα. Μήπως περίμενες ότι θα έβλεπες πολλούς χάρτες, μια μεγάλη οθόνη και παρέες ένστολων στρατηγών στους οποίους θα έδειχνα πράγματα με μια ράβδο;»
«Ακριβώς, κύριε Λούο». Φάνηκε να ενθουσιάζεται και το χαμόγελό της άνθισε σαν τριαντάφυλλο.
Ο Λούο Τζι σηκώθηκε. «Θα πρέπει να είσαι κουρασμένη από το ταξίδι. Να σου προσφέρω λίγο τσάι;» Δίστασε. «Ή μήπως θα ήθελες λίγο κρασί; Θα διώξει και το κρύο».
Εκείνη έγνεψε. «Εντάξει». Δέχθηκε το κρασοπότηρο με ένα σιγανό «ευχαριστώ» και ήπιε μια μικρή γουλιά.
Κοιτάζοντάς την να κρατάει έτσι αθώα το κρυστάλλινο ποτήρι, ένιωσε να αναδεύονται μέσα του τα πιο λεπτά σημεία του μυαλού του. Όταν της πρόσφεραν, έπινε. Εμπιστευόταν τον κόσμο και δεν έδειχνε καμία επιφύλαξη. Ναι, τα πάντα στον κόσμο καιροφυλακτούσαν για να τη βλάψουν, και εκείνο ήταν το μόνο μέρος όπου ήταν ασφαλής. Είχε ανάγκη από προστασία. Αυτό ήταν το κάστρο της.
Κάθισε, την κοίταξε και μετά είπε όσο πιο ήρεμα μπορούσε: «Τι σου είπαν πριν σε φέρουν εδώ;»
«Ότι θα ερχόμουν για να δουλέψω, ασφαλώς». Τον κοίταξε ξανά με εκείνο το αθώο χαμόγελο που κομμάτιαζε την καρδιά του.
«Κύριε Λούο, πάνω σε ποιο θέμα θα εργαστώ;»
«Τι έχεις σπουδάσει;»
«Παραδοσιακή ζωγραφική στην Κεντρική Ακαδημία Καλών Τεχνών».
«Ώστε έχεις πάρει πτυχίο;»
«Ναι, μόλις ολοκλήρωσα τις σπουδές μου και έψαχνα δουλειά μέχρι να προετοιμαστώ για μεταπτυχιακό».
Ο Λούο Τζι έμεινε για λίγο συλλογισμένος, αλλά δεν μπορούσε να σκεφτεί κάποια δουλειά που θα μπορούσε να της αναθέσει. «Για τη δουλειά θα μιλήσουμε αύριο. Θα είσαι κουρασμένη. Πρώτα πρέπει να κοιμηθείς καλά... Σου αρέσει εδώ;»
«Δεν ξέρω. Είχε πολλή ομίχλη όταν έφτασα στο αεροδρόμιο και μετά σκοτείνιασε, οπότε δεν μπορούσα να δω τίποτα... Κύριε Λούο, πού βρίσκεται αυτό το μέρος;»
«Ούτε κι εγώ γνωρίζω».
Του έγνεψε και γέλασε σιγανά. Ήταν προφανές ότι δεν τον πίστευε.
«Πραγματικά δεν ξέρω πού είμαστε. Το μέρος μοιάζει με τη Σκανδιναβία. Θα μπορούσα να τηλεφωνήσω και να μάθω αυτή τη στιγμή». Άπλωσε το χέρι του στο τηλέφωνο πλάι στον καναπέ.
«Όχι, κύριε Λούο, μην το κάνετε. Είναι ωραίο να μην ξέρεις».
«Γιατί;»
«Έτσι και μάθεις, ο κόσμος στενεύει».
Θεέ μου, αναφώνησε από μέσα του.
Εντελώς ξαφνικά, η κοπέλα είπε με ενθουσιασμό: «Κύριε Λούο, κοιτάξτε πόσο όμορφο είναι το κρασί στο φως της φωτιάς».
Πραγματικά, το κρασί έλαμπε με ένα έντονο πορφυρό χρώμα, που μονάχα μέσα στα όνειρα θα μπορούσε να βρει κανείς.
«Με τι νομίζεις ότι μοιάζει;» τη ρώτησε νευρικά.
«Νομίζω ότι μοιάζει με μάτια».
«Τα μάτια του λυκόφωτος, ε;»
«Τα μάτια του λυκόφωτος. Το είπατε υπέροχα, κύριε Λούο».
«Αυγή ή σούρουπο; Προτιμάς το σούρουπο, σωστά;»
«Σωστά. Πώς το ξέρατε; Λατρεύω να ζωγραφίζω τοπία την ώρα του σούρουπου».
Τα μάτια της έλαμψαν σαν κρύσταλλοι στο φως της φωτιάς, σαν να τον ρωτούσε: Κακό είναι αυτό;
Το άλλο πρωί, όταν η βροχή είχε πια σταματήσει, ο Λούο Τζι ένιωθε λες και ο Θεός είχε πλύνει εκείνον στον Κήπο της Εδέμ, ώστε να τον προετοιμάσει για την άφιξη της Ζουάνγκ Γιέν. Όταν είδε την πραγματική όψη του μέρους για πρώτη φορά, δεν άρχισε τα σκουξίματα ενθουσιασμού, τις νευρικές χειρονομίες και τα επιφωνήματα που συνήθιζαν οι νεαρές γυναίκες στην ηλικία της. Αντίθετα, μπροστά σε εκείνο το μεγαλόπρεπο τοπίο, η κοπέλα πλημμύρισε από δέος. Η ανάσα της κόπηκε και δεν μπορούσε να ξεστομίσει ούτε μια λέξη ικανοποίησης.
Ο Λούο Τζι διέκρινε πως ήταν πολύ πιο ευαίσθητη απέναντι στη φυσική ομορφιά από τις άλλες γυναίκες.
«Σου αρέσει πράγματι η ζωγραφική;»
Εκείνη κοίταξε άναυδη τη μακρινή χιονισμένη βουνοκορφή και πέρασε αρκετή ώρα πριν συνέλθει από το δέος.
«Και βέβαια. Όμως, αν είχα μεγαλώσει εδώ, πιθανώς να μην μου άρεσε».
«Γιατί αυτό;»
«Έχω φανταστεί πολλά υπέροχα μέρη και όταν τα ζωγραφίζω, είναι σαν να βρίσκομαι εκεί. Όμως, αυτό το μέρος έχει όλα όσα φαντάζομαι στα όνειρά μου· τι είδους τοπίο να ζωγραφίσω τώρα πια;»
«Αυτό είναι αλήθεια. Όταν η ομορφιά της φαντασίας σου μετατρέπεται σε πραγματικότητα...»
Σιώπησε και κοίταξε την Ζουάνγκ Γιέν με φόντο την ανατολή του ήλιου. Έμοιαζε με έναν άγγελο που είχε ξεπροβάλει από το όνειρό του. Η ευτυχία που ένιωθε κυμάτιζε σαν το νερό της λίμνης που καθρέφτιζε το φως. Τα Ηνωμένα Έθνη και το Συμβούλιο Πλανητικής Ασφάλειας δεν είχαν ποτέ φανταστεί πως το Σχέδιο Τοιχοπρόσωπος θα μπορούσε να είχε μια τέτοια συνέπεια. Αν πέθαινε εκείνη τη στιγμή, πραγματικά δεν θα τον ένοιαζε.
«Κύριε Λούο, αφού χθες έβρεξε τόσο πολύ, γιατί δεν έχει λιώσει το χιόνι στην βουνοκορφή;» ρώτησε η κοπέλα.
«Η βροχή έπεσε χαμηλότερα. Το βουνό έχει χιόνι όλο το χρόνο. Το κλίμα εδώ είναι διαφορετικό απ' ό,τι στην Κίνα».
«Έχετε επισκεφτεί το βουνό;»
«Όχι. Δεν είμαι εδώ πολύ καιρό». Πρόσεξε πως το βλέμμα της κοπέλας ήταν συνεχώς καρφωμένο στο βουνό. «Σου αρέσουν οι χιονοσκέπαστες κορφές;»
Εκείνη έγνεψε καταφατικά.
«Τότε φύγαμε».
«Αλήθεια;» φώναξε με ενθουσιασμό. «Πότε;»
«Τώρα. Υπάρχει ένας απλός δρόμος που φτάνει μέχρι τους πρόποδες του βουνού, και αν ξεκινήσουμε τώρα, θα μπορέσουμε να γυρίσουμε πριν νυχτώσει».
«Και η δουλειά;» Η Ζουάνγκ Γιέν τράβηξε το βλέμμα της από το βουνό και κοίταξε τον Λούο Τζι.
«Η δουλειά μπορεί να περιμένει για την ώρα», είπε εκείνος αδιάφορα. «Μόλις έφτασες».
«Λοιπόν...» Έγειρε το κεφάλι της στο ένα πλάι, κάνοντας την καρδιά του να αναπηδήσει. Είχε αντικρίσει την αφελή εκείνη έκφραση αμέτρητες φορές στο παρελθόν. «Κύριε Λούο, πρέπει να ξέρω ποια θα είναι η δουλειά μου εδώ».
Ο Λούο Τζι κοίταξε τον ορίζοντα, σκέφτηκε για μερικές στιγμές και τελικά απάντησε: «Θα σου πω μόλις φτάσουμε στο βουνό».
«Σπουδαία! Τότε, μπορούμε να ξεκινήσουμε;»
«Και βέβαια. Θα είναι ευκολότερο αν πάμε με τη βάρκα μέχρι την άλλη άκρη της λίμνης και συνεχίσουμε με το αυτοκίνητο από εκεί».
Περπάτησαν μέχρι την άκρη της προβλήτας. Ο Λούο Τζι πρόσεξε πως ο άνεμος ήταν ούριος και έτσι μπορούσαν να πάρουν το ιστιοφόρο. Η κατεύθυνση του ανέμου άλλαζε με το πέσιμο της νύχτας, άρα θα μπορούσαν να το χρησιμοποιήσουν και στην επιστροφή. Την έπιασε από το χέρι για να τη βοηθήσει να μπει στη βάρκα. Ήταν η πρώτη φορά που την άγγιζε, και τα χέρια της ήταν το ίδιο απαλά και δροσερά με αυτά που είχε σφίξει για πρώτη φορά εκείνη τη χειμωνιάτικη νύχτα με τη φαντασία του. Την είδε να ξαφνιάζεται ευχάριστα όταν εκείνος σήκωσε το λευκό πανί. Μόλις η βάρκα ξεκόλλησε από την προβλήτα, έβαλε το χέρι της στο νερό.
«Το νερό της λίμνης είναι πολύ κρύο», της είπε.
«Μα είναι τόσο καθαρό και διάφανο!»
Σαν τα μάτια σου, σκέφτηκε ο Λούο Τζι. «Γιατί σου αρέσουν οι χιονισμένες βουνοκορφές;»
«Μου αρέσει η παραδοσιακή ζωγραφική».
«Και τι σχέση έχει αυτό με τις χιονισμένες βουνοκορφές;»
«Κύριε Λούο, γνωρίζετε τη διαφορά ανάμεσα στην παραδοσιακή κινεζική ζωγραφική και την ελαιογραφία; Οι ελαιογραφίες βρίθουν από πλούσια χρώματα. Ένας μεγάλος δάσκαλος είπε κάποτε ότι στην ελαιογραφία το λευκό είναι πολύτιμο σαν το χρυσάφι. Με την παραδοσιακή ζωγραφική τα πράγματα είναι διαφορετικά. Υπάρχει πολύς κενός χώρος και ο κενός χώρος αποτελεί τα μάτια του πίνακα. Το σκηνικό είναι απλά το περιθώριο για αυτό το κενό. Κοιτάξτε εκείνη τη χιονισμένη κορυφή. Δεν σας φαίνεται σαν το κενό διάστημα σε έναν παραδοσιακό πίνακα;»
Αυτό ήταν το πιο τολμηρό πράγμα που του είχε πει. Έκανε διάλεξη σε έναν Τοιχοπρόσωπο, μιλώντας ακατάπαυστα και κάνοντάς τον να μοιάζει με αδαές σχολιαρόπαιδο, χωρίς η ίδια να νιώθει ότι είχε παρεκτραπεί.
Κι εσύ μοιάζεις με τον κενό χώρο μέσα σε έναν πίνακα παραδοσιακής ζωγραφικής, σκέφτηκε καθώς την κοιτούσε. Ανέγγιχτη, αλλά απίστευτα ελκυστική για κάποιον με ώριμα γούστα.
Το μικρό ιστιοφόρο άραξε σε μια προβλήτα της απέναντι όχθης, όπου ένα ανοιχτό τζιπ ήταν παρκαρισμένο κοντά στα δέντρα. Ο οδηγός που το είχε αφήσει εκεί είχε εξαφανιστεί.
«Είναι στρατιωτικό αυτοκίνητο;» τον ρώτησε καθώς έμπαιναν μέσα. «Είδα στρατιώτες την ώρα που έφτανα και θα πρέπει να πέρασα από τρία φυλάκια με σκοπούς».
«Δεν έχει σημασία», της απάντησε, ανάβοντας τη μηχανή.
Ο δρόμος που διέσχιζε το δάσος ήταν στενός και τραχύς, αλλά το αυτοκίνητο έτρεχε ομαλά επάνω του. Μέσα στο δάσος, όπου η πρωινή ομίχλη δεν είχε ακόμη διαλυθεί, ο ήλιος διαπερνούσε τα ψηλά πεύκα με φωτεινές ακτίνες και, παρά τον ήχο της μηχανής, μπορούσαν να ακούσουν το κελάηδισμα των πουλιών στα δέντρα. Ένα απαλό αεράκι σήκωσε τα μαλλιά της Ζουάνγκ Γιέν και τα έριξε στο πρόσωπο του Λούο Τζι. Η φαγούρα που του προκάλεσαν τον έκανε να θυμηθεί τη χειμωνιάτικη έξοδο στα βουνά, δυο χρόνια πριν. Τα πάντα γύρω τους ήταν εντελώς διαφορετικά από το Όρος Ταϊχάνγκ και τις χιονισμένες πεδιάδες της βόρειας Κίνας, όμως τα όνειρά του από εκείνη την εκδρομή ήταν τόσο αψεγάδιαστα και συνυφασμένα με την πραγματικότητα εκείνης της ημέρας, που δυσκολευόταν να πιστέψει ότι του συνέβαινε πραγματικά.
Γύρισε να κοιτάξει τη Ζουάνγκ Γιέν και ανακάλυψε πως και εκείνη ήταν γυρισμένη προς το μέρος του. Όπως φαινόταν, τον κοίταζε για πολλή ώρα. Το βλέμμα της έδειχνε ένα μείγμα περιέργειας, καλής θέλησης και αθωότητας. Οι ηλιαχτίδες έπαιζαν πάνω στο πρόσωπο και στο σώμα της. Όταν είδε τον Λούο Τζι να την κοιτάζει, δεν απέφυγε το βλέμμα του.
«Κύριε Λούο, πραγματικά έχετε την ικανότητα να νικήσετε τους εξωγήινους;» ρώτησε.
Η παιδιάστικη φύση της τον άφησε άναυδο. Κανένας άλλος εκτός από εκείνη δεν θα έκανε μια τέτοια ερώτηση σε έναν Τοιχοπρόσωπο, και οι ώρες που γνωρίζονταν ήταν ελάχιστες.
«Ζουάνγκ Γιέν, η βασική σημασία του Σχεδίου Τοιχοπρόσωπος είναι να περικλείσει την αληθινή στρατηγική της ανθρωπότητας στο μυαλό ενός ανθρώπου, δηλαδή στο μοναδικό μέρος στον κόσμο όπου θα είναι ασφαλής από την κατασκοπεία των Σοφόνιων. Έπρεπε να επιλέξουν μερικούς ανθρώπους, αλλά αυτό δεν σημαίνει πως πρόκειται για υπερανθρώπους. Ο
Σούπερμαν είναι φανταστικό πρόσωπο».
«Εσάς γιατί σας διάλεξαν;»
Η ερώτηση αυτή ήταν ακόμη πιο ωμή και εξωφρενική από την πρώτη, αλλά από τα χείλη της Ζουάνγκ Γιέν ακουγόταν φυσιολογική.
Ο Λούο Τζι έκοψε ταχύτητα και σταμάτησε το αυτοκίνητο. Τον κοίταξε έκπληκτη καθώς παρατηρούσε τις φωτεινές λιμνούλες που δημιουργούσαν οι ηλιαχτίδες στον χωματόδρομο μπροστά τους.
«Οι Τοιχοπρόσωποι είναι οι πιο αναξιόπιστοι άνθρωποι της ιστορίας. Οι μεγαλύτεροι ψεύτες του κόσμου».
«Αυτό είναι το καθήκον σας».
Κούνησε το κεφάλι του καταφατικά. «Όμως, σ' εσένα θα πω την αλήθεια, Ζουάνγκ Γιέν. Προσπάθησε να με πιστέψεις».
Έγνεψε ζωηρά. «Συνεχίστε σας παρακαλώ, κύριε Λούο. Σας πιστεύω».
Έμεινε για ώρα σιωπηλός και όταν τελικά μίλησε, τα λόγια του ακούστηκαν ακόμη πιο βαριά. «Δεν ξέρω γιατί με διάλεξαν».
Στράφηκε προς το μέρος της. «Είμαι ένας απλός, συνηθισμένος άνθρωπος».
Εκείνη έγνεψε ξανά. «Θα πρέπει να είναι πολύ δύσκολο».
Τα λόγια και η αθώα έκφραση της Ζουάνγκ Γιέν τον έκαναν και πάλι να βουρκώσει. Από τότε που είχε γίνει Τοιχοπρόσωπος, ήταν η πρώτη φορά που συναντούσε μια τέτοια αποδοχή. Τα μάτια της κοπέλας ήταν ο παράδεισός του, και μέσα σε εκείνο το καθαρό βλέμμα δεν διέκρινε ούτε το παραμικρό ίχνος της έκφρασης με την οποία κοίταζαν τους Τοιχοπρόσωπους όλοι οι άλλοι άνθρωποι. Παράδεισο ένιωθε και με το χαμόγελό της. Δεν ήταν το «Χαμόγελο του Τοιχοπρόσωπου», αλλά ένα αγνό, αθώο χαμόγελο, σαν μια δροσοσταλιά που είχε αντλήσει ο ήλιος και έπεφτε απαλά πάνω στο πιο στεγνό κομμάτι της ψυχής του.
«Θα είναι δύσκολο, μα θα ήθελα να το κάνω ευκολότερο», της είπε ανάβοντας ξανά τη μηχανή. «Αυτό είναι όλο. Εδώ τελειώνει η αλήθεια. Τώρα θα επιστρέψουμε στην κατάσταση του Τοιχοπρόσωπου».
Συνέχισαν αμίλητοι μέχρι που τα δέντρα αραίωσαν και ο σκουρογάλανος ουρανός αποκαλύφθηκε πάνω από τα κεφάλια τους.
«Κοιτάξτε αυτόν τον αετό, κύριε Λούο!» φώναξε η Ζουάνγκ Γιέν.
«Κι αυτό εκεί κάτω μοιάζει με ελάφι!» της είπε και έδειξε αρκετά γρήγορα για να αποσπάσει την προσοχή της, επειδή ήξερε ότι το αντικείμενο στον ουρανό δεν ήταν αετός, αλλά ένα μικρό μη επανδρωμένο σκάφος που τους παρακολουθούσε. Αυτό του θύμισε τον Σι Τσιάνγκ. Έβγαλε το κινητό του και του τηλεφώνησε.
Ο Σι Τσιάνγκ του απάντησε. «Γεια σου, αδελφέ μου, Λούο. Τώρα με θυμήθηκες, ε; Πες μου, όμως, πρώτα, τι κάνει η Γιέν Γιέν;»
«Πολύ καλά. Εξαιρετικά. Θαυμάσια. Σε ευχαριστώ!»
«Ωραία, λοιπόν. Φαίνεται ότι ολοκλήρωσα την τελική μου αποστολή».
«Τελική αποστολή; Μα πού βρίσκεσαι;»
«Επέστρεψα στην πατρίδα. Ετοιμάζομαι να πέσω σε χειμερία νάρκη».
«Τι πράγμα;»
«Έχω λευχαιμία. Πάω στο μέλλον για να τη θεραπεύσω».
Ο Λούο Τζι πάτησε απότομα το φρένο. Ξαφνιασμένη, η Ζουάνγκ Γιέν έβγαλε μια φωνή. Την κοίταξε με αγωνία, μα όταν είδε πως δεν είχε συμβεί τίποτα, ξανάρχισε να μιλάει με τον Σι Τσιάνγκ.
«Εε... πότε έγινε αυτό;»
«Δέχθηκα ακτινοβολία σε μια προηγούμενη αποστολή και αρρώστησα πέρυσι».
«Θεέ μου! Δεν σε καθυστέρησα, ελπίζω!»
«Με τέτοιου είδους πράγματα, η καθυστέρηση δεν έχει καμιά σημασία. Ποιος ξέρει πώς θα είναι η ιατρική του μέλλοντος;»
«Λυπάμαι πολύ, Ντα Σι».
«Δεν πειράζει. Είναι κι αυτό μέρος της δουλειάς. Δεν σε ενόχλησα με το πρόβλημά μου επειδή φαντάστηκα πως κάποια μέρα ίσως μπορέσουμε να ξανασυναντηθούμε. Θέλω όμως να σου πω κάτι σε περίπτωση που δεν τα καταφέρουμε».
«Ασφαλώς. Σε ακούω».
Μετά από μια μακρά σιωπή, ο Σι Τσιάνγκ είπε: «Τρία πράγματα δεν αρμόζουν σε έναν γιο, και το χειρότερο είναι να μην αποκτήσει απογόνους. Αδελφέ μου, Λούο, η συνέχεια της οικογένειας Σι τετρακόσια χρόνια από τώρα βρίσκεται στα δικά σου χέρια».
Η κλήση διακόπηκε. Ο Λούο Τζι κοίταξε ψηλά στον ουρανό, όπου το τηλεκατευθυνόμενο σκάφος είχε εξαφανιστεί. Η καρδιά του έμοιαζε με το ξεπλυμένο γαλάζιο χρώμα του ουρανού.
«Μιλούσατε με τον θείο Σι;» ρώτησε η Ζουάνγκ Γιέν.
«Ναι. Τον γνώρισες;»
«Τον γνώρισα. Είναι καλός άνθρωπος. Τη μέρα που έφευγα, κόπηκε κατά λάθος στο χέρι και η αιμορραγία δεν σταματούσε με τίποτα. Ήταν πολύ τρομακτικό».
«Σου είπε τίποτα;»
«Είπε πως αυτό που κάνετε είναι το πιο σημαντικό πράγμα στον κόσμο και μου ζήτησε να σας βοηθήσω».
Το δάσος είχε πια εξαφανιστεί εντελώς, αφήνοντας ανάμεσα σε αυτούς και το βουνό μονάχα μια χορταριασμένη πεδιάδα. Έχοντας πια μόνο ασημένιο και πράσινο χρώμα, η σύνθεση του κόσμου είχε γίνει απλή και αγνή. Στο μυαλό του Λούο Τζι έμοιαζε ολοένα και περισσότερο με την κοπέλα που καθόταν πλάι του. Ξαφνικά, διέκρινε στα μάτια της μια υποψία μελαγχολίας και την είδε να αναστενάζει ελαφρά.
«Τι συμβαίνει, Γιέν Γιέν;» Ήταν η πρώτη φορά που την αποκαλούσε έτσι, αλλά σκέφτηκε: Αν ο Ντα Σι μπορεί να τη φωνάζει έτσι, τότε γιατί να μην μπορώ κι εγώ;
«Ο κόσμος είναι πολύ όμορφος, αλλά αν σκεφτείς ότι κάποια μέρα ίσως δεν υπάρχει κανένας για να τον αντικρίζει, σε πιάνει κατάθλιψη».
«Δεν θα είναι εδώ οι εξωγήινοι;»
«Δεν νομίζω ότι εκτιμούν την ομορφιά».
«Γιατί;»
«Ο μπαμπάς μου λέει πως όσοι είναι ευαίσθητοι στην ομορφιά είναι από τη φύση τους καλοί, και πως αν δεν είναι καλοί, δεν μπορούν να εκτιμήσουν την ομορφιά».
«Γιέν Γιέν, η αντιμετώπιση που έχουν για τους ανθρώπους είναι μια λογική επιλογή. Είναι αυτό που πρέπει να κάνουν για την επιβίωση του είδους τους και δεν έχει καμιά σχέση με το καλό ή το κακό».
«Αυτό πρώτη φορά το ακούω. Κύριε Λούο, θα τους δείτε κάποτε, έτσι δεν είναι;»
«Πιθανώς».
«Αν είναι ακριβώς όπως τα λέτε και τους νικήσετε στη Μάχη της Ημέρας της Κρίσης, τότε ίσως να μπορούσατε...» Έγειρε το κεφάλι στο ένα πλάι για να τον κοιτάξει και δίστασε.
Ο Λούο Τζι ετοιμαζόταν να πει ότι η πιθανότητα για κάτι τέτοιο ήταν ουσιαστικά μηδενική, αλλά συγκρατήθηκε και ρώτησε: «Να κάνω τι;»
«Γιατί πρέπει να τους διώξετε πίσω στο διάστημα για να πεθάνουν; Γιατί να μην τους δώσετε ένα κομμάτι γη ώστε να συνυπάρξουν μαζί μας; Δεν θα ήταν υπέροχο κάτι τέτοιο;»
Ο Λούο Τζι προσπάθησε για μια στιγμή να διαχειριστεί σιωπηλά τα συναισθήματά του και μετά έδειξε προς τον ουρανό και είπε: «Γιέν Γιέν, δεν είμαι ο μόνος που άκουσε αυτό που μόλις είπες».
Η Ζου
άνγκ Γιέν κοίταξε προς τα πάνω με νευρικότητα. «Α, ναι, σωστά. Θα πρέπει να υπάρχουν τόνοι από σοφόνια γύρω μας».
«Ίσως να σε άκουσε και ο ίδιος ο Ύπατος των Τρισολιανών».
«Και θα γελάτε όλοι μαζί μου, σωστά;»
«Όχι. Γιέν Γιέν, ξέρεις τι σκέφτομαι αυτή τη στιγμή;» Ένιωθε την έντονη παρόρμηση να σφίξει το λεπτό της αριστερό χέρι που βρισκόταν κοντά στο τιμόνι, αλλά συγκρατήθηκε. «Νομίζω πως το μοναδικό πρόσωπο που έχει κάποια ελπίδα να σώσει τον κόσμο είσαι εσύ».
«Εγώ;» Ξέσπασε σε γέλια.
«Εσύ, μόνο που δεν είσαι αρκετή. Ή, μάλλον, δεν υπάρχουν αρκετοί άνθρωποι σαν κι εσένα. Αν το ένα τρίτο της ανθρωπότητας σκεφτόταν όπως εσύ, τότε οι Τρισολιανοί ίσως διαπραγματεύονταν μαζί μας την πιθανότητα συνύπαρξης πάνω στον κόσμο μας. Τώρα όμως...» Έβγαλε ένα βαθύ στεναγμό.
Η Ζουάνγκ Γιέν χαμογέλασε αδύναμα. «Κύριε Λούο, δεν ήταν κάτι εύκολο για μένα. Όταν βγήκα στον κόσμο μετά την αποφοίτησή μου, ένιωθα σαν ένα ψάρι που κολυμπάει σε μια θάλασσα με θολό νερό και δεν μπορεί να δει τίποτα. Ήθελα να κολυμπήσω προς πιο καθαρά νερά, αλλά όλο αυτό το κολύμπι γίνεται κουραστικό...»
Μακάρι να μπορούσα να σε βοηθήσω να κολυμπήσεις σε αυτά τα νερά, σκέφτηκε ο Λούο Τζι.
Ο δρόμος άρχισε να ανηφορίζει προς το βουνό. Καθώς το υψόμετρο μεγάλωνε, η βλάστηση αραιώθηκε, αποκαλύπτοντας τον γυμνό μαύρο βράχο. Για ένα διάστημα, ήταν σαν να οδηγούσαν πάνω στην επιφάνεια της σελήνης. Σύντομα όμως πέρασαν τα όρια του χιονιού και βρέθηκαν περιτριγυρισμένοι από ένα λευκό τοπίο, ενώ μια διαπεραστική ψύχρα απλώθηκε στον αέρα. Πήραν μπουφάν με πουπουλένια επένδυση από τον ταξιδιωτικό σάκο που βρισκόταν στο πίσω κάθισμα, τα φόρεσαν και συνέχισαν.
Πριν περάσει πολλή ώρα, έφτασαν σε μια πινακίδα, μια μεγάλη επιγραφή στη μέση του δρόμου που προειδοποιούσε: ΚΙΝΔΥΝΟΣ: ΠΕΡΙΟΔΟΣ ΚΑΤΟΛΙΣΘΗΣΕΩΝ. ΔΡΟΜΟΣ ΜΠΡΟΣΤΑ ΚΛΕΙΣΤΟΣ. Βγήκαν από το αυτοκίνητο και περπάτησαν πάνω στο χιόνι, στην άκρη του δρόμου. Ο ήλιος είχε αρχίσει να πέφτει, ρίχνοντας σκιές στη χιονισμένη πλαγιά γύρω τους. Το καθαρό χιόνι είχε ένα αχνό γαλάζιο χρώμα που σχεδόν φωσφόριζε. Οι τραχιές κορυφές πιο μακριά ήταν ακόμα φωτισμένες και έλαμπαν ασημένιες προς κάθε κατεύθυνση, με ένα φως που έμοιαζε να βγαίνει από το ίδιο το χιόνι, λες κι ήταν το βουνό και όχι ο ήλιος που φώτιζε τον κόσμο.
«Ιδού λοιπόν: ο πίνακας είναι πλέον εντελώς κενός», είπε ο Λούο Τζι, δείχνοντας με τα χέρια γύρω του.
Η Ζουάνγκ Γιέν έμοιαζε να ρουφάει αχόρταγα το λευκό τοπίο. «Κύριε Λούο, πραγματικά ζωγράφισα ένα τέτοιο τοπίο κάποτε. Από μακριά, έμοιαζε με έναν λευκό καμβά, χωρίς κανένα σημάδι, αλλά αν πλησίαζες, μπορούσες να διακρίνεις στην κάτω αριστερή γωνία μερικά λεπτά καλάμια και στην πάνω δεξιά τα ίχνη ενός πουλιού που κάθονταν. Στο άδειο κέντρο υπήρχαν δυο μικροσκοπικές σιλουέτες ανθρώπων... Είναι ο πίνακας για τον οποίο είμαι πιο περήφανη».
«Μπορώ να τον φανταστώ. Θα πρέπει να ήταν εκπληκτικός... Και τώρα που έχουμε βρεθεί σε αυτόν τον άδειο κόσμο, ενδιαφέρεσαι να μάθεις κάποια πράγματα σχετικά με τη δουλειά σου;»
Του έγνεψε καταφατικά, αλλά φαινόταν αγχωμένη.
«Γνωρίζεις για το Σχέδιο Τοιχοπρόσωπος και θα ξέρεις ότι η επιτυχία του βασίζεται στο μυστήριο που το περικλείει. Στο υψηλότερο επίπεδό του, δεν το κατανοεί κανείς πάνω στη Γη ή τον Τρισήλιο, εκτός από τον ίδιο τον Τοιχοπρόσωπο. Έτσι, λοιπόν, Ζουάνγκ Γιέν, όσο ακατανόητη κι αν σου φαίνεται η δουλειά σου, να ξέρεις πως έχει νόημα. Πριν προσπαθήσεις να την καταλάβεις, κάνε αυτό που θα κάνεις όσο καλύτερα μπορείς».
Εκείνη έγνεψε καταφατικά με νευρικότητα. «Ναι, καταλαβαίνω». Μετά γέλασε και κούνησε το κεφάλι πέρα-δώθε. «Θέλω να πω, το 'πιασα».
Καθώς την κοίταζε μέσα στο χιόνι, η λευκότητα έχασε όλες τις διαστάσεις της και ο κόσμος γύρω της ξεθώριασε, αφήνοντας μονάχα εκείνη. Δυο χρόνια πριν, όταν το λογοτεχνικό είδωλο που είχε δημιουργήσει είχε ζωντανέψει μέσα στη φαντασία του, είχε γευτεί τον έρωτα. Τώρα, μέσα στο κενό διάστημα εκείνου του μεγαλειώδους φυσικού πίνακα ζωγραφικής, κατανοούσε το απόλυτο μυστήριό του.
«Ζουάνγκ Γιέν, δουλειά σου θα είναι να είσαι ευτυχισμένη».
Τα μάτια της άνοιξαν διάπλατα.
«Πρέπει να γίνεις η πιο ευτυχισμένη γυναίκα πάνω στη Γη. Είναι μέρος του Σχεδίου Τοιχοπρόσωπος».
Το φως της βουνοκορφής που φώτιζε τον κόσμο τους καθρεφτίστηκε μέσα στα μάτια της, και μπερδεμένα συναισθήματα πέρασαν σαν σύννεφα στο καθαρό της βλέμμα. Η χιονισμένη κορυφή απορροφούσε κάθε ήχο από τον έξω κόσμο, και ο Λούο Τζι περίμενε υπομονετικά μέσα στη σιωπή, μέχρι που τελικά εκείνη είπε με μια φωνή που έμοιαζε να έρχεται από πολύ μακριά: «Τότε... τι πρέπει να κάνω;»
Ο Λούο Τζι ζωήρεψε. «Ό,τι σου αρέσει! Αύριο ή απόψε, όταν γυρίσουμε, μπορείς να πας όπου σου αρέσει και να κάνεις ό,τι θέλεις, ζώντας τη ζωή όπως σε ευχαριστεί. Ως Τοιχοπρόσωπος, μπορώ να σε βοηθήσω να το πετύχεις».
«Μα εγώ...» Τον κοίταξε ανήμπορα. «Κύριε Λούο, εγώ... δεν χρειάζομαι τίποτα».
«Αυτό είναι αδύνατον. Ο καθένας έχει ανάγκη από κάτι. Οι νέοι δεν είναι αυτοί που συνεχώς επιδιώκουν κάτι;»
«Επιδίωξα εγώ ποτέ οτιδήποτε;» Κούνησε αργά το κεφάλι της πέρα-δώθε. «Όχι, δεν το νομίζω».
«Ναι, ασφαλώς. Μια ξέγνοιαστη νεαρή κοπέλα σαν κι εσένα ίσως και να μην το χρειάζεται. Μα, αν μη τι άλλο, θα πρέπει να έχεις ένα όνειρο. Σου αρέσει η ζωγραφική, άρα θα πρέπει να επιθυμείς να κάνεις μια ατομική έκθεση στη μεγαλύτερη πινακοθήκη ή στο πιο γνωστό μουσείο τέχνης του κόσμου».
Η Ζουάνγκ Γιέν γέλασε, λες και ο Λούο Τζι είχε μεταμορφωθεί μπροστά της σε ένα ανόητο παιδί. «Κύριε Λούο, ζωγραφίζω για τον εαυτό μου. Ποτέ δεν έχω σκεφτεί τέτοια πράγματα».
«Τέλος πάντων. Θα πρέπει να έχεις ονειρευτεί τον έρωτα», συνέχισε εκείνος χωρίς δισταγμό. «Τώρα έχεις τα μέσα, γιατί δεν ψάχνεις να τον βρεις;»
Οι τελευταίες ακτίνες του ήλιου αποτραβιούνταν από τη χιονισμένη κορυφή. Τα μάτια της Ζουάνγκ Γιέν σκοτείνιασαν και η έκφρασή της μαλάκωσε. «Κύριε Λούο», είπε ευγενικά, «αυτό δεν είναι κάτι που μπορείς να πας να το ψάξεις».
«Πράγματι». Προσπάθησε να ανακτήσει την ψυχραιμία του και έγνεψε. «Τότε, τι θα έλεγες για το εξής: Μην σκέφτεσαι μακροπρόθεσμα· σκέψου μονάχα το αύριο. Πού θα ήθελες να πας αύριο; Τι θα ήθελες να κάνεις; Τι θα σε έκανε ευτυχισμένη αύριο; Σίγουρα θα μπορέσεις να σκεφτείς κάτι».
Σκέφτηκε σοβαρά για λίγο και τελικά του είπε δισταχτικά: «Αν σας το πω, μπορείτε στ’ αλήθεια να το πραγματοποιήσετε;»
«Ασφαλώς. Πες μου».
«Τότε, κύριε Λούο, μπορείτε να με πάτε στο Λούβρο;»
Όταν ο Τάιλερ έβγαλε το πανί που του σκέπαζε τα μάτια, το φως τον τύφλωσε, κάνοντάς τον να μορφάσει. Παρά τους ισχυρούς προβολείς που ήταν προσαρμοσμένοι στα τοιχώματα εκείνης της ορεινής σπηλιάς, επικρατούσε σκοτάδι. Βαθύ σκοτάδι, μάλιστα, επειδή οι τοίχοι απορροφούσαν το φως. Μύρισε αντισηπτικό και πρόσεξε ότι η σπηλιά ήταν διαμορφωμένη σαν νοσοκομείο, με πολλά ανοιχτά κιβώτια αλουμινίου που περιείχαν τακτοποιημένα φάρμακα, φιάλες οξυγόνου, μικρές μονάδες απολύμανσης με υπεριώδεις ακτίνες και αρκετές φορητές ιατρικές συσκευές που έμοιαζαν με μηχανήματα ακτινογραφιών και απινιδωτές. Ήταν σαν να μόλις είχαν βγει από τα κουτιά τους και να μπορούσαν να χρησιμοποιηθούν εκεί ανά πάσα στιγμή. Ο Τάιλερ διέκρινε δυο τουφέκια εφόδου κρεμασμένα σε έναν πέτρινο τοίχο, αλλά η ομοιότητα του χρώματός τους με το χρώμα της σπηλιάς τα έκανε δυσδιάκριτα. Ένας άνδρας και μια γυναίκα τον προσπέρασαν με ανέκφραστα πρόσωπα. Δεν φορούσαν λευκές ρόμπες, και μάλλον δεν ήταν γιατροί και νοσοκόμες.
Το κρεβάτι κοντά στην είσοδο της σπηλιάς έμοιαζε με μια λευκή θάλασσα. Οι κουρτίνες πίσω του, ο γέρος κάτω από τα σεντόνια, η μακριά γενειάδα του, το μαντήλι γύρω από το κεφάλι του, ακόμα και το πρόσωπό του ήταν όλα λευκά. Το φως εκεί μέσα έμοιαζε περισσότερο με φως από κεριά, κρύβοντας ένα μέρος της λευκότητας και ρίχνοντας ένα αδύναμο χρυσωπό επίχρισμα πάνω στα υπόλοιπα, μεταμορφώνοντας το μέρος σε κλασική ελαιογραφία ενός αγίου.
Ο Τάιλερ έβρισε από μέσα του. «Ανάθεμα και τρισανάθεμα. Πώς καταλήξαμε εδώ;»
Καθώς πλησίαζε το κρεβάτι, προσπάθησε να ξεπεράσει τον πόνο στον γοφό και στο εσωτερικό του μηρού του και υιοθέτησε ένα πιο μεγαλόπρεπο και σταθερό βήμα. Σταμάτησε πλάι στο κρεβάτι: μπροστά στον άνδρα που αυτός και η κυβέρνησή του ονειρεύονταν να ανακαλύψουν επί τόσα χρόνια. Δυσκολευόταν να πιστέψει πως ήταν αληθινός. Κοίταξε το χλομό πρόσωπό του και συμφώνησε πως ήταν ακριβώς όπως το περιέγραφαν τα μέσα μαζικής ενημέρωσης: το πιο ευγενικό πρόσωπο στον κόσμο.
«Είναι τιμή μου που σας συναντώ», είπε ο Τάιλερ με μια μικρή υπόκλιση.
«Το ίδιο κι εμένα», απάντησε ο γέρος ευγενικά. Δεν κινήθηκε, μα η φωνή του, αν και αδύναμη σαν ήχος από καλαμιά, έκρυβε μια αδρανή δύναμη. Φαινόταν ανθεκτική σαν τον ιστό μιας αράχνης. Ο γέρος του έδειξε την άκρη του κρεβατιού και ο Τάιλερ κάθισε επιφυλακτικά, χωρίς να ξέρει αν ήταν μια χειρονομία ευγένειας ή όχι. Στο κάτω κάτω, δεν υπήρχε πουθενά καρέκλα.
«Θα πρέπει να είστε κουρασμένος», είπε ο γέρος. «Είναι η πρώτη φορά που χρησιμοποιήσατε μουλάρι;»
«Όχι. Καβάλησα ένα όταν κάποτε επισκέφτηκα το Γκραν Κάνιον».
Έλεγε την αλήθεια, με τη διαφορά ότι τότε τα πόδια του δεν τον είχαν πονέσει τόσο πολύ.
«Πώς είστε;»
Ο γέρος κούνησε αργά το κεφάλι του. «Σίγουρα βλέπετε πως δεν έχω και πολλή ζωή ακόμα». Ένα παιχνιδιάρικο φως εμφανίστηκε ξαφνικά μέσα στα βαθουλωμένα του μάτια. «Είστε ο τελευταίος άνθρωπος που θα ήθελε να πεθάνω από αρρώστια. Λυπάμαι ειλικρινά».
Η ειρωνεία στην τελευταία φράση ενόχλησε τον Τάιλερ, αλλά ήταν η αλήθεια. Κάποτε, ένας από τους μεγαλύτερους φόβους του ήταν μήπως ο άνδρας πέθαινε από κάποια αρρώστια ή από γεράματα. Ο υπουργός Άμυνας είχε πολλές φορές προσευχηθεί να πετύχει κάποιος αμερικανικός πύραυλος ή κάποια σφαίρα των ειδικών δυνάμεων εκείνον τον άνθρωπο στο κεφάλι πριν πεθάνει από φυσικά αίτια, έστω κι αν αυτό γινόταν ένα λεπτό πριν ξεψυχήσει. Ο φυσικός θάνατος θα ήταν ο μεγαλύτερος θρίαμβος του άνδρα και ένα σημάδι αποτυχίας στον πόλεμο κατά της τρομοκρατίας. Ακόμα κι εκείνη τη στιγμή, ο άνδρας κόντευε να δοξαστεί.
Υπήρξαν, ασφαλώς, ευκαιρίες: Κάποτε, ένα μικρό τηλεκατευθυνόμενο σκάφος τύπου Predator τον είχε φωτογραφήσει στην αυλή ενός τζαμιού, στα βουνά του βόρειου Αφγανιστάν. Αν έριχναν το σκάφος επάνω του, θα είχαν γράψει ιστορία, πέρα από το γεγονός ότι εκείνη τη μέρα μετέφερε πυραύλους Hellfire. Όμως ο νεαρός αξιωματικός που εκείνη την ώρα είχε υπηρεσία δεν είχε το θάρρος να πάρει μόνος του την απόφαση όταν έγινε η θετική αναγνώριση. Αντίθετα, έδωσε αναφορά στην ιεραρχία, και μέχρι να ελέγξουν ξανά, ο στόχος είχε χαθεί. Μέσα στον θυμό του, ο Τάιλερ είχε πεταχτεί από το κρεβάτι του και είχε σπάσει μια πολύτιμη κινέζικη πορσελάνη που είχε στο σπίτι.
Ο Τάιλερ ήθελε να αποφύγει αυτό το δύσκολο θέμα συζήτησης κι έτσι πήρε τον χαρτοφύλακά του και τον ακούμπησε πάνω στο κρεβάτι. «Έχω ένα μικρό δώρο για σας», είπε ανοίγοντας τον χαρτοφύλακα. Έβγαλε μια σειρά βιβλίων με σκληρό εξώφυλλο.
«Αυτή είναι η τελευταία μετάφραση στα αραβικά».
Με αρκετή προσπάθεια, ο γέρος άπλωσε ένα χέρι λεπτό σαν ξερόκλαδο και έπιασε τον τελευταίο τόμο. «Αχ, έχω διαβάσει μόνο την πρώτη τριλογία. Είχα βάλει κάποιον να μου αγοράσει και τα άλλα, αλλά ποτέ δεν είχα χρόνο να τα διαβάσω και μετά τα έχασα... Εξαιρετικά, σας ευχαριστώ. Μου αρέσουν πολύ».
«Υπάρχει ένας θρύλος που λέει πως δώσατε στην οργάνωσή σας το όνομα από αυτά τα μυθιστορήματα».
Ο γέρος ακούμπησε ευγενικά το βιβλίο στο πλάι και χαμογέλασε. «Ας το αφήσουμε στο επίπεδο του θρύλου. Εσείς έχετε πλούτη και τεχνολογία. Εμείς το μόνο που έχουμε είναι θρύλοι».
Ο Τάιλερ σήκωσε το βιβλίο που είχε αφήσει ο γέρος και τον κοίταξε σαν πάστορας που κρατάει μια Βίβλο. «Ήρθα για να σας μεταμορφώσω σε Σέλντον».
Το ίδιο παιχνιδιάρικο φως επέστρεψε στα μάτια του άνδρα. «Σοβαρά; Και τι ακριβώς πρέπει να κάνω;»
«Να επιτρέψετε στην οργάνωσή σας να διατηρηθεί».
«Μέχρι πότε;»
«Για τέσσερις ακόμη αιώνες. Μέχρι τη Μάχη της Ημέρας της Κρίσης».
«Και θεωρείτε ότι κάτι τέτοιο είναι εφικτό;»
«Ναι, αν συνεχίσει να αναπτύσσεται. Αφήστε την ψυχή και το πνεύμα της να διαποτίσουν τη διαστημική δύναμη, ώστε η οργάνωσή σας να γίνει κομμάτι της για πάντα».
«Και για ποιο λόγο δίνετε τόσο μεγάλη αξία στην οργάνωσή μου;» Ο σαρκασμός στη φωνή του γέρου έγινε εντονότερος.
«Επειδή είναι μια από τις λίγες ένοπλες δυνάμεις της ανθρωπότητας που χρησιμοποιούν ως όπλο τις ανθρώπινες ζωές. Θα ξέρετε ότι τα σοφόνια έχουν παγώσει την εξέλιξη της θεμελιώδους επιστήμης και αυτό επιφέρει αντίστοιχους περιορισμούς στην ανάπτυξη της επιστήμης των υπολογιστών και της τεχνητής νοημοσύνης. Κατά τη Μάχη της Ημέρας της Κρίσης, τα διαστημικά μαχητικά θα έχουν ανθρώπινα πληρώματα και αυτό απαιτεί έναν στρατό που να διαθέτει ένα τέτοιο πνεύμα. Η χρήση της αστραπής απαιτεί και επίθεση από κοντά».
«Και τι άλλο μου φέρατε εκτός από τα βιβλία;»
Ο Τάιλερ σηκώθηκε από το κρεβάτι ενθουσιασμένος. «Αυτό εξαρτάται από το τι χρειάζεστε. Όσο μπορείτε να εξασφαλίσετε τη διατήρηση της οργάνωσής σας, μπορώ να σας προσφέρω οτιδήποτε».
Ο γέρος έκανε νόημα στον Τάιλερ να καθίσει. «Σας λυπάμαι. Μετά από τόσα πολλά χρόνια, δεν έχετε καταλάβει ακόμα ποιες είναι οι πραγματικές μας ανάγκες».
«Πείτε μου εσείς».
«Χρήματα; Όπλα; Όχι, όχι. Αυτά που χρειαζόμαστε είναι πολύ πιο πολύτιμα. Η οργάνωση δεν υφίσταται λόγω των φιλόδοξων στόχων του Σέλντον. Δεν μπορείς να πείσεις ένα λογικό και ψυχολογικά ισορροπημένο πρόσωπο να πιστέψει σ' αυτό και να πεθάνει γι' αυτό. Υφίσταται επειδή διαθέτει κάτι, κάτι που είναι ο αέρας και το αίμα της, και χωρίς το οποίο η οργάνωση θα μαραινόταν αμέσως».
«Και ποιο είναι αυτό;»
«Το μίσος».
Ο Τάιλερ έμεινε βουβός.
«Από τη μια πλευρά, χάρη στον κοινό μας εχθρό, το μίσος μας προς τη Δύση έχει ξεθυμάνει. Από την άλλη πλευρά, η ανθρώπινη φυλή που οι Τρισολιανοί θέλουν να εξαλείψουν συμπεριλαμβάνει και τη μισητή Δύση· άρα, για μας, το να χαθούμε μαζί θα είναι μια μεγάλη χαρά. Έτσι, δεν μισούμε τους Τρισολιανούς». Ο γέρος άπλωσε τα χέρια. «Βλέπετε, το μίσος είναι ένας θησαυρός πιο πολύτιμος από το χρυσάφι ή τα διαμάντια και ένα όπλο πιο κοφτερό από οποιοδήποτε άλλο στον κόσμο, αλλά τώρα έχει χαθεί. Δεν είναι δικό σας για να μας το επιστρέψετε. Έτσι λοιπόν η οργάνωση, όπως κι εγώ, δεν έχουμε ακόμη πολύ χρόνο ζωής».
Ο Τάιλερ έμεινε αμίλητος. «Όσο για τον Σέλντον, θα έλεγα πως το σχέδιό του είναι αδύνατο να πραγματοποιηθεί».
Ο Τάιλερ άφησε έναν αναστεναγμό και ξανακάθισε στο κρεβάτι. «Θέλετε να πείτε ότι έχετε διαβάσει το τέλος».
Ο γέρος ανασήκωσε έκπληκτος το ένα του φρύδι. «Όχι, δεν το έχω διαβάσει. Απλώς το σκέφτηκα. Μα τι μου λέτε; Το Σχέδιο Σέλντον αποτυγχάνει μέσα στο βιβλίο; Αν συμβαίνει κάτι τέτοιο, ο συγγραφέας είναι ένας ξεχωριστός άνθρωπος. Είχα φανταστεί πως θα είχε γράψει κάποιο αίσιο τέλος, ο Αλλάχ να τον προστατεύει».
«Ο Ασίμοφ έχει πεθάνει εδώ και πολλά χρόνια».
«Αχ, οι σοφοί πάντα πεθαίνουν νέοι. Μακάρι να βρει τον παράδεισο, όποιος κι αν είναι...»
Για το μεγαλύτερο μέρος του δρόμου της επιστροφής δεν είχαν δέσει τα μάτια του Τάιλερ, δίνοντάς του την ευκαιρία να αντικρίσει τα απότομα, γυμνά βουνά του Αφγανιστάν. Μάλιστα, ο νεαρός που οδηγούσε το μουλάρι του τον εμπιστευόταν αρκετά, ώστε να αφήσει το τουφέκι του κρεμασμένο από τη σέλα, πλάι στο χέρι του Τάιλερ.
«Έχεις σκοτώσει ποτέ κανέναν μ' αυτό το όπλο;» ρώτησε.
Ο νεαρός δεν καταλάβαινε, αλλά ένας πιο ηλικιωμένος, άοπλος άνδρας που ιππεύει πλάι τους τού απάντησε: «Όχι. Έχει πολύ καιρό να γίνει μάχη».
Ο νεαρός κοίταξε ερωτηματικά τον Τάιλερ. Στο παιδικό πρόσωπό του δεν είχαν ακόμη φυτρώσει γένια και τα μάτια του ήταν καθάρια σαν τον γαλανό ουρανό της δυτικής Ασίας.
Στη διάρκεια της Τέταρτης Ακρόασης των Τοιχοπρόσωπων από το ΣΠΑ, ο Τάιλερ εμφανίστηκε κουρασμένος μετά το μακρύ ταξίδι του και υπέβαλε αναθεωρήσεις σχετικά με το σχέδιο του σμήνους των κουνουπιών.
«Θέλω κάθε μαχητικό στο σμήνος των κουνουπιών να είναι εφοδιασμένο με δύο συστήματα ελέγχου: ένα με πιλότο και ένα μη επανδρωμένο. Αν αλλάξω το σύστημα σε κατάσταση μη επανδρωμένου, θα πρέπει να μπορώ να ελέγξω όλα τα μαχητικά του σμήνους».
«Είσαι πολύ άμεσος», είπε σαρκαστικά ο Χάινς.
«Θα μπορέσω να δώσω εντολή στο σμήνος να ομαδοποιηθεί και να ταξιδέψει μέχρι το πεδίο της μάχης και μετά θα του πω να διαλυθεί και να ξαναμπεί σε σχηματισμό. Όταν εμπλακεί με τον στόλο του εχθρού, θα προγραμματίσω το οπλικό σύστημα του κάθε μαχητικού να επιλέξει τον στόχο του και να επιτεθεί αυτόματα. Φαντάζομαι πως, ακόμα και με το πάγωμα της ανάπτυξης της θεμελιώδους φυσικής, η σύγχρονη τεχνολογία τεχνητής νοημοσύνης θα αναπτυχθεί αρκετά μέσα στους επόμενους τρεις αιώνες ώστε να επιτρέπει κάτι τέτοιο».
«Εννοείτε ότι σχεδιάζετε να πέσετε σε χειμερία νάρκη μέχρι τη Μάχη της Ημέρας της Κρίσης και μετά να προχωρήσετε σε άμεση εμπλοκή με τον στόλο των Τρισολιανών;»
«Έχω και άλλη επιλογή; Ξέρετε ότι πήγα στην Ιαπωνία, στην Κίνα και στο Αφγανιστάν και ότι δεν βρήκα εκεί αυτό που έψαχνα».
«Και, μάλιστα, επισκεφτήκατε κάποιο συγκεκριμένο άτομο», είπε ο αντιπρόσωπος των ΗΠΑ.
«Σωστά. Τον συνάντησα. Όμως...» Ο Τάιλερ έβγαλε έναν μακρόσυρτο αναστεναγμό παραίτησης. «Τίποτα. Θα εξακολουθήσω να προσπαθώ να δημιουργήσω ένα σώμα αφοσιωμένων μαχητών του διαστήματος, αλλά, αν δεν τα καταφέρω, θα πρέπει να τους οδηγήσω μόνος μου στην τελευταία επίθεση».
Κανένας δεν μίλησε. Σε ζητήματα που αφορούσαν τη Μάχη της Ημέρας της Κρίσης, οι άνθρωποι συνήθως επέλεγαν να σωπαίνουν.
«Έχω άλλη μια προσθήκη στο σχέδιο με το σμήνος των κουνουπιών», συνέχισε ο Τάιλερ. «Θέλω να κάνω τις δικές μου μελέτες σε ορισμένα σώματα του ηλιακού μας συστήματος και σε περιοχές που θα επιλέξω εγώ. Στα ουράνια αυτά σώματα συγκαταλέγονται η Ευρώπη, η Δήμητρα και αρκετοί κομήτες».
«Πώς σχετίζεται κάτι τέτοιο με τον στόλο των διαστημικών μαχητικών;» ρώτησε κάποιος.
«Οφείλω ν' απαντήσω σ' αυτό;» ρώτησε ο Τάιλερ, κοιτάζοντας τον προεδρεύοντα.
Κανείς δεν μίλησε. Ασφαλώς και δεν όφειλε να απαντήσει.
«Τέλος, έχω μια σύσταση. Το ΣΠΑ και κάθε έθνος πάνω στη Γη θα πρέπει να περιορίσουν τις επιθέσεις τους εναντίον της ΓΑΙΤΟ».
Ο Ρέι Ντίαζ πετάχτηκε από το κάθισμά του. «Κύριε Τάιλερ, ακόμα κι αν ισχυριστείτε ότι είναι κι αυτό μέρος του σχεδίου, εναντιώνομαι κάθετα σε αυτή την εξωφρενική πρόταση!»
Ο Τάιλερ έγνεψε αρνητικά. «Δεν είναι μέρος του σχεδίου. Είναι εντελώς άσχετο με το Σχέδιο Τοιχοπρόσωπος. Ο λόγος της πρότασής μου είναι προφανής: αν επιμείνουμε στις επιθέσεις μας εναντίον της ΓΑΙΤΟ, σε δύο ή τρία χρόνια ίσως την εξαλείψουμε εντελώς και τότε θα χάσουμε τον μόνο άμεσο δίαυλο επικοινωνίας ανάμεσα στη Γη και τον Τρισήλιο. Έτσι θα χάσουμε και την πιο σημαντική πηγή πληροφοριών για τον εχθρό. Είμαι βέβαιος ότι αντιλαμβάνεστε τις συνέπειες που θα έχει κάτι τέτοιο».
«Συμφωνώ», είπε ο Χάινς. «Όμως, μια τέτοια πρόταση δεν πρέπει να γίνεται από έναν Τοιχοπρόσωπο. Στη σκέψη του κοινού, εμείς οι τρεις αποτελούμε μια μονάδα. Γι' αυτό, σας παρακαλώ να μην ξεχνάτε και την υπόληψη του καθενός μας».
Η ακρόαση έληξε με άλυτες διαφωνίες, αλλά το ΣΠΑ κατέληξε στη συμφωνία να μελετήσει περισσότερο τις τρεις αλλαγές στο σχέδιο του Τάιλερ και να τις θέσει σε ψηφοφορία κατά την επόμενη συνεδρίαση.
Ο Τάιλερ παρέμεινε στη θέση του μέχρι που έμεινε μόνος μέσα στην αίθουσα των συνεδριάσεων. Ήταν εξουθενωμένος και ζαλισμένος από τα πολύωρα ταξίδια του και, καθώς κοίταζε την άδεια αίθουσα γύρω του, συνειδητοποίησε ξαφνικά έναν κίνδυνο που είχε παραβλέψει. Έπρεπε να βρει έναν γιατρό ή έναν ψυχολόγο, καθώς και έναν ειδικό στην ιατρική του ύπνου.
Έπρεπε να βρει κάποιον που να τον βοηθήσει να πάψει να μιλάει στον ύπνο του.
Ο Λούο Τζι και η Ζουάνγκ Γιέν κινήθηκαν προς την κεντρική είσοδο του Λούβρου στις 10:00 μ.μ. Ο Κενι τούς είχε συμβουλέψει να κάνουν την επίσκεψη μέσα στη νύχτα ώστε να διευκολυνθούν τα μέτρα ασφαλείας. Το πρώτο πράγμα που αντίκρισαν ήταν η γυάλινη πυραμίδα, που το ανάκτορο σε σχήμα [U] προστάτευε από τη νυχτερινή φασαρία του Παρισιού. Υψωνόταν ακίνητη κάτω από το θαμπό φεγγαρόφωτο, λες και ήταν φτιαγμένη από ασήμι.
«Κύριε Λούο, δεν σας δίνει την αίσθηση ότι έφτασε εδώ από το διάστημα;» ρώτησε η Ζουάνγκ Γιέν, δείχνοντας την πυραμίδα.
«Όλοι αυτή την αίσθηση έχουν», είπε ο Λούο Τζι. «Στην αρχή μοιάζει λίγο παράταιρη, αλλά όσο την κοιτάζεις τόσο περισσότερο σου φαίνεται ότι αποτελεί αναπόσπαστο κομμάτι αυτού του μέρους».
Η συνάντηση δύο εντελώς διαφορετικών κόσμων, σκέφτηκε ο Λούο Τζι, αλλά δεν μίλησε.
Ξαφνικά, ολόκληρη η πυραμίδα φωτίστηκε και από θαμπή ασημένια έγινε εκτυφλωτικά χρυσαφένια. Την ίδια στιγμή, τα συντριβάνια γύρω τους ζωντάνεψαν, στέλνοντας ψηλά στον ουρανό πίδακες νερού και φωτεινές στήλες. Η Ζουάνγκ Γιέν κοίταξε τον Λούο Τζι αναστατωμένη, ταραγμένη από το ξαφνικό ξύπνημα του Λούβρου την ώρα της άφιξής τους. Συνοδευόμενοι από τους ήχους του νερού, κατέβηκαν μέσα στην πυραμίδα και βρέθηκαν στην Αίθουσα του Ναπολέοντα και από εκεί μέσα στο ανάκτορο.
Ο πρώτος τους προορισμός ήταν η μεγαλύτερη αίθουσα εκθεμάτων. Είχε μήκος διακόσια μέτρα και ήταν απαλά φωτισμένη. Βήματα αντηχούσαν μέσα στον άδειο χώρο. Πολύ γρήγορα, ο Λούο Τζι συνειδητοποίησε ότι μόνο τα δικά του βήματα αντιλαλούσαν, επειδή η Ζουάνγκ Γιέν περπατούσε ανάλαφρα σαν γάτα, σαν παιδί που σ' ένα παραμύθι έχει μπει σε ένα μαγικό κάστρο και φοβάται μήπως ξυπνήσει όποιον ή ό,τι κοιμόταν εκεί. Ελάττωσε το βήμα του, όχι για χάρη των εκθεμάτων, που δεν τον ενδιέφεραν καθόλου, αλλά για να μεγαλώσει την απόσταση ανάμεσά τους, επιτρέποντάς του να την εκτιμήσει μέσα σε εκείνο τον κόσμο της τέχνης, να αντικρίσει την ομορφιά εκείνης της γυναίκας από την Ανατολή ανάμεσα στους μυώδεις Έλληνες θεούς, τους αγγέλους και την Παρθένο Μαρία που απεικόνιζαν οι κλασικές ελαιογραφίες γύρω τους. Όπως και η γυάλινη πυραμίδα στον περίβολο, σύντομα έγινε κι αυτή ένα με το περιβάλλον, ένα κομμάτι εκείνου του ιερού βασιλείου της τέχνης. Χωρίς αυτήν, το μέρος θα ήταν κάπως λειψό. Μέσα σε μια ονειροφαντασία, ένα όνειρο ή ένα όραμα, άφηνε αμίλητος τον χρόνο να κυλάει.
Μετά από λίγο, η Ζουάνγκ Γιέν θυμήθηκε τελικά την παρουσία του Λούο Τζι και στράφηκε για να του χαρίσει ένα χαμόγελο. Το σώμα του τρεμούλιασε και ένιωσε λες και μια αστραπή φωτός είχε σταλεί στο βασίλειο των θνητών από έναν πίνακα που απεικόνιζε τον Όλυμπο.
«Έχω ακούσει πως ένα εκπαιδευμένο μάτι θα χρειαζόταν έναν ολόκληρο χρόνο για να δει όλα τα εκθέματα», της είπε.
«Το ξέρω», του απάντησε απλά, αλλά το βλέμμα της έλεγε: Τι πρέπει να κάνω; Μετά, έστρεψε την προσοχή της στους πίνακες. Όλη αυτή την ώρα είχε δει μόνο πέντε.
«Δεν έχει σημασία, Γιέν. Εγώ μπορώ να τους κοιτάζω μαζί σου κάθε νύχτα για έναν ολόκληρο χρόνο». Του είχε ξεφύγει και είχε μιλήσει φωναχτά.
Γύρισε να τον κοιτάξει, ολοφάνερα ενθουσιασμένη. «Σοβαρά;»
«Σοβαρά».
«Τότε... Κύριε Λούο, έχετε ξανάρθει εδώ;»
«Όχι. Όμως, όταν πριν τρία χρόνια επισκέφτηκα το Παρίσι, πήγα στο Κέντρο Πομπιντού. Στην αρχή πίστευα ότι θα το έβρισκες πιο ενδιαφέρον αν πηγαίναμε εκεί».
Του έγνεψε αρνητικά. «Δεν μου αρέσει η μοντέρνα τέχνη».
«Μα όλα αυτά...» Κοίταξε τους θεούς, τους αγγέλους και τις Παναγίες γύρω του. «Δεν θεωρείς ότι είναι υπερβολικά παλιά;»
«Δεν μου αρέσουν τα πολύ παλιά. Μόνο οι πίνακες της Αναγέννησης».
«Μα κι αυτοί παλιοί είναι».
«Σε μένα δεν φαίνονται παλιοί. Οι ζωγράφοι εκείνοι ήταν οι πρώτοι που ανακάλυψαν την ανθρώπινη ομορφιά και ζωγράφισαν τον Θεό ως ένα ευχάριστο πρόσωπο. Κοιτάζοντας αυτά τα έργα, μπορεί κανείς να αισθανθεί τη χαρά που ένιωθαν όταν ζωγράφιζαν, την ίδια χαρά που ένιωσα κι εγώ όταν αντίκρισα για πρώτη φορά τη λίμνη και τη χιονισμένη βουνοκορφή».
«Αυτό είναι καλό, αλλά το ανθρωπιστικό πνεύμα που ξεκίνησε από τους μεγάλους καλλιτέχνες της Αναγέννησης μετατράπηκε σε εμπόδιο».
«Εννοείτε, στην Τρισλιανή Κρίση;»
«Ναι. Πρέπει να έχεις δει τι έχει συμβεί τελευταία. Σε τέσσερις αιώνες από σήμερα, ο κόσμος μετά την καταστροφή μπορεί να έχει επιστρέψει στον Μεσαίωνα και η ανθρωπότητα να υφίσταται ξανά μια τρομερή καταπίεση».
«Και έτσι θα ’ρθει ένας μακρύς χειμώνας και για την τέχνη, σωστά;»
Κοιτάζοντας τα αθώα μάτια της, χαμογέλασε πικρά. «Ανόητο παιδί, μιλάς για την τέχνη, όμως, αν η ανθρωπότητα καταφέρει να επιζήσει, η επιστροφή σε μια πρωτόγονη κοινωνία θα είναι ένα πολύ μικρό τίμημα για να το πετύχει». Φωναχτά, όμως, είπε: «Όταν έρθει η κατάλληλη στιγμή, ίσως γίνει μια δεύτερη Αναγέννηση και τότε θα μπορέσεις να ανακαλύψεις ξανά την ξεχασμένη ομορφιά και να τη ζωγραφίσεις». Του χαμογέλασε μελαγχολικά. Ήταν ολοφάνερο ότι κατανοούσε τη σημασία που έκρυβαν τα παρηγορητικά λόγια του Λούο Τζι.
«Απλώς σκέφτομαι: Μετά την Ημέρα της Κρίσης, τι πρόκειται να συμβεί σε όλους αυτούς τους πίνακες και τα έργα τέχνης;»
«Αυτό σε ανησυχεί;» τη ρώτησε. Όταν του ανέφερε την Ημέρα της Κρίσης, η καρδιά του πόνεσε, αλλά, αν και η τελευταία του προσπάθεια να την παρηγορήσει είχε αποτύχει, ήταν σίγουρος πως αυτή τη φορά θα πετύχαινε. Έτσι, την έπιασε από το χέρι και της είπε: «Έλα, πάμε να δούμε τα εκθέματα της Ασιατικής Τέχνης».
Πριν κτιστεί ο προθάλαμος της πυραμίδας, το Λούβρο ήταν ένας πελώριος λαβύρινθος. Για να φτάσεις σε οποιαδήποτε συγκεκριμένη αίθουσα, έπρεπε να κάνεις μια μεγάλη και ελικοειδή παράκαμψη. Όμως, τώρα πια, μπορούσες να πας κατευθείαν από την Αίθουσα του Ναπολέοντα, κάτω από την πυραμίδα, σε οποιοδήποτε σημείο του μουσείου. Ο Λούο Τζι και η Ζουάνγκ Γιέν επέστρεψαν στην είσοδο, ακολουθώντας τις πινακίδες που έδειχναν προς τα εκθέματα της Αφρικής, της Ασίας, της Ωκεανίας και της Αμερικής, και κατέληξαν σε έναν κόσμο εντελώς διαφορετικό από τις αίθουσες με τους κλασικούς ευρωπαϊκούς πίνακες.
Ο Λούο Τζι της έδειξε γλυπτά, πίνακες και παλιά έγγραφα από την Ασία και την Αφρική, λέγοντας: «Αυτά τα πήρε ένας εξελιγμένος πολιτισμός από έναν οπισθοδρομικό. Κάποια από αυτά τα έργα είναι αποτέλεσμα λεπτομερούς αναπαραγωγής, άλλα κλάπηκαν ή υπεξαιρέθηκαν, αλλά κοίταξέ τα τώρα: είναι όλα καλά διατηρημένα. Ακόμα και στη διάρκεια του Δευτέρου Παγκοσμίου Πολέμου, τα αντικείμενα αυτά είχαν μεταφερθεί σε ασφαλές σημείο».
Στάθηκαν μπροστά σε μια τοιχογραφία από το Ντουνχουάνγκ, κλεισμένη σε γυάλινη θήκη. «Σκέψου πόσες ταραχές και πολέμους έζησε η χώρα μας από τη στιγμή που ο προηγούμενος Γουάνγκ έδωσε αυτό εδώ στον Γάλλο! Αν οι τοιχογραφίες είχαν μείνει εκεί, πιστεύεις ότι θα είχαν διατηρηθεί τόσο καλά;»
«Μα θα διατηρήσουν οι Τρισηλιανοί την πολιτισμική κληρονομιά της ανθρωπότητας; Δεν μας έχουν σε καμιά εκτίμηση».
«Επειδή είπαν ότι είμαστε μαμούνια; Δεν εννοούσαν αυτό. Γιέν, ξέρεις ποια είναι η μεγαλύτερη έκφραση εκτίμησης απέναντι σε μια φυλή ή έναν πολιτισμό;»
«Όχι. Ποια;»
«Η εξάλειψη. Αυτή είναι η μεγαλύτερη ένδειξη σεβασμού που μπορεί να δεχτεί ένας πολιτισμός. Θα αισθάνονται ότι απειλούνται μόνο από έναν πολιτισμό που πραγματικά σέβονται».
Πέρασαν αμίλητοι από τις είκοσι τέσσερις αίθουσες που περιείχαν έργα ασιατικής τέχνης, περπατώντας μέσα στο μακρινό παρελθόν, ενώ συλλογίζονταν εικόνες ενός μελαγχολικού μέλλοντος. Χωρίς να το καταλάβουν, έφτασαν στην αίθουσα με τις αιγυπτιακές αρχαιότητες.
«Ξέρεις ποια μου ήρθε στο νου τώρα εδώ μέσα;» Ο Λούο Τζι στεκόταν πλάι σε μια γυάλινη προθήκη που περιείχε τη χρυσή μάσκα ενός μουμιοποιημένου φαραώ. Προσπαθούσε να βρει ένα πιο ανάλαφρο θέμα συζήτησης. «Η Σοφί Μαρσό».
«Εξαιτίας της ταινίας Μπέλφεγκορ, το Φάντασμα του Λούβρου, σωστά; Η Σοφί Μαρσό είναι πανέμορφη. Έχει και ανατολίτικα χαρακτηριστικά».
Το Ντουνχουάνγκ είναι μια όαση πάνω στον Δρόμο του Μεταξιού, στην περιοχή που σήμερα ανήκει στην επαρχία Γκανσού της βορειοδυτικής Κίνας. Εκεί, υπήρχαν σπήλαια τα οποία κατοικούνταν από το 45 μ.Χ. μέχρι τον 14ο αιώνα και πολλά είχαν μετατραπεί σε βουδιστικούς ναούς με εντυπωσιακή διακόσμηση. Το 1900, ο Γιάνγκ Γιέν Λου, ένας Ταοϊστής ηγούμενος του μοναστηριού, ανακάλυψε μια σφραγισμένη σπηλιά μέσα στην οποία υπήρχε ένας μεγάλος αριθμός αρχαίων χειρογράφων και άλλων έργων τέχνης. Τα πιο πολύτιμα από αυτά κατέληξαν το 1908 στα χέρια του Γάλλου σινολόγου Πολ Πελιό, ο οποίος τα αγόρασε από τον ηγούμενο, και από εκεί βρέθηκαν τελικά στο Λούβρο.
Για κάποιο λόγο, σωστό ή λάθος, ο Λούο Τζι διέκρινε στη φωνή της κάποια ίχνη ζήλιας και προσβολής.
«Γιέν, δεν είναι τόσο όμορφη όσο εσύ. Αυτή είναι η αλήθεια». Ήθελε επίσης να πει: Κάποιος μπορεί να εντοπίσει την ομορφιά της ανάμεσα σ' αυτά τα έργα τέχνης, μα η δική σου τα εξαφανίζει όλα, αλλά δεν ήθελε να φανεί σαρκαστικός. Η υποψία ενός ντροπαλού χαμόγελου πέρασε από το πρόσωπό της σαν σύννεφο. Ήταν η πρώτη φορά που έβλεπε αυτό το χαμόγελο που θυμόταν από τα όνειρά του. «Ας επιστρέψουμε στις ελαιογραφίες», του είπε σιγανά.
Επέστρεψαν στην Αίθουσα του Ναπολέοντα, αλλά είχαν ξεχάσει ποια είσοδο είχαν χρησιμοποιήσει. Οι πιο ορατές πινακίδες έδειχναν προς τα τρία πολύτιμα πετράδια του μουσείου: τη Μόνα Λίζα, την Αφροδίτη της Μήλου και τη Νίκη της Σαμοθράκης.
«Πάμε να δούμε τη Μόνα Λίζα», της πρότεινε.
Την ώρα που πήγαιναν προς τα εκεί, του είπε: «Ο καθηγητής μας επισκέφτηκε το Λούβρο και ένιωσε κάπως αηδιασμένος με τη Μόνα Λίζα και την Αφροδίτη της Μήλου».
«Για ποιο λόγο;»
«Επειδή οι τουρίστες έρχονται να δουν αυτά τα δύο αντικείμενα και δεν δείχνουν κανένα ενδιαφέρον για λιγότερο διάσημα αλλά εξίσου σπουδαία έργα τέχνης».
«Εγώ ανήκω στους μεγάλους αδαείς».
Έφτασαν μπροστά στη γυναίκα με το μυστηριώδες χαμόγελο που κρυβόταν πίσω από μια χοντρή προστατευτική γυάλινη προθήκη. Ο πίνακας ήταν πολύ μικρότερος απ’ ό,τι φανταζόταν ο Λούο Τζι. Ακόμα και η Ζουάνγκ Γιέν δεν φάνηκε να ενθουσιάζεται ιδιαίτερα.
«Μου θυμίζει όλους εσάς», είπε δείχνοντας τον πίνακα.
«Όλους εμάς;»
«Εννοώ τους Τοιχοπρόσωπους, ασφαλώς».
«Μα τι σχέση έχει η Μόνα Λίζα με τους Τοιχοπρόσωπους;»
«Να σας πω την αλήθεια, αναρωτιέμαι κι αυτό είναι μόνο μια υπόθεση εκ μέρους μου, άρα μη γελάσετε... Αναρωτιέμαι αν θα καταφέρναμε να βρούμε μια μορφή επικοινωνίας που να την καταλαβαίνουν μόνο οι άνθρωποι και όχι τα σοφόνια. Με τον τρόπο αυτό, η ανθρωπότητα θα μπορούσε να ξεφύγει από την επιτήρηση των σοφονίων».
Ο Λούο Τζι την κοίταξε για αρκετά δευτερόλεπτα και μετά έστρεψε το βλέμμα του προς τη Μόνα Λίζα. «Κατάλαβα τι εννοείς. Το χαμόγελό της είναι κάτι που τα σοφόνια και οι Τρισλιανοί δεν θα μπορούσαν ποτέ να καταλάβουν».
«Σωστά. Οι ανθρώπινες εκφράσεις, ειδικά τα μάτια των ανθρώπων, είναι πράγματα περίπλοκα και λεπτοφυή. Ένα βλέμμα ή ένα χαμόγελο μπορεί να μεταδώσει πολλές πληροφορίες και μόνο οι άνθρωποι θα μπορούσαν να τις κατανοήσουν. Μόνο οι άνθρωποι διαθέτουν αυτή την ευαισθησία».
«Πράγματι. Ένα από τα μεγαλύτερα προβλήματα της τεχνητής νοημοσύνης είναι ο εντοπισμός των εκφράσεων του προσώπου και του βλέμματος. Κάποιοι ειδικοί υποστηρίζουν ότι οι υπολογιστές ίσως δεν καταφέρουν ποτέ να διαβάσουν τα μάτια των ανθρώπων».
«Δηλαδή, θα μπορούσαμε να δημιουργήσουμε μια γλώσσα εκφράσεων και μετά να μιλάμε με το πρόσωπο και τα μάτια;»
Ο Λούο Τζι σκέφτηκε για μια στιγμή σοβαρά και μετά έγνεψε αρνητικά με ένα χαμόγελο. Έδειξε τη Μόνα Λίζα. «Δεν μπορούμε καν να διαβάσουμε τη δική της έκφραση. Όσο την κοιτάζω, η σημασία του χαμόγελού της αλλάζει κάθε στιγμή και δεν επαναλαμβάνεται ποτέ».
Η Ζουάνγκ Γιέν άρχισε να χοροπηδάει, ενθουσιασμένη σαν μικρό παιδί. «Μα αυτό σημαίνει ότι οι εκφράσεις του προσώπου μπορούν πράγματι να μεταφέρουν περίπλοκες πληροφορίες!»
«Και αν η πληροφορία είναι: “Το διαστημόπλοιο έφυγε από τη Γη με προορισμό τον Δία"; Πώς θα μετέφερες μια τέτοια πληροφορία μόνο με εκφράσεις του προσώπου;»
«Όταν ο πρωτόγονος άνθρωπος άρχισε να μιλάει, σίγουρα το έκανε μόνο για να μεταφέρει απλές έννοιες, ίσως λιγότερο περίπλοκες και από τα κελαηδήματα των πουλιών. Η γλώσσα εξελίχθηκε σταδιακά».
«Ας προσπαθήσουμε, λοιπόν, να μεταφέρουμε μια απλή έννοια μέσα από εκφράσεις του προσώπου».
«Ωραία!» Έγνεψε με ενθουσιασμό. «Ας σκεφτεί ο καθένας μας ένα μήνυμα και ας τα ανταλλάξουμε».
Ο Λούο Τζι έμεινε για μια στιγμή συλλογισμένος. «Το σκέφτηκα το δικό μου».
Η Ζουάνγκ Γιέν σκέφτηκε λίγο περισσότερο χρόνο και μετά έγνεψε. «Ας αρχίσουμε, λοιπόν».
Αλληλοκοιτάχτηκαν και κράτησαν σοβαρή στάση για λιγότερο από μισό λεπτό πριν ξεσπάσουν σε γέλια, ουσιαστικά την ίδια στιγμή.
«Το μήνυμά μου ήταν: Απόψε θέλω να σε καλέσω για δείπνο στα Ηλύσια Πεδία», είπε ο Λούο Τζι.
Η Ζουάνγκ Γιέν διπλώθηκε στα δύο από τα γέλια. «Το δικό μου ήταν: Θέλεις ξύρισμα!»
«Πρόκειται για σοβαρά ζητήματα που αφορούν την τύχη της ανθρωπότητας και πρέπει να είμαστε σοβαροί», είπε ο Λούο Τζι συγκρατώντας το γέλιο του.
«Αυτή τη φορά δεν επιτρέπονται γέλια!» είπε εκείνη με τη σοβαρότητα ενός παιδιού που επανακαθορίζει τους κανόνες ενός παιχνιδιού.
Στάθηκαν πλάτη με πλάτη και ο καθένας σκέφτηκε ένα μήνυμα. Μετά, γύρισαν και κοιτάχτηκαν για ακόμα μια φορά. Ο Λούο Τζι ένιωσε την ανάγκη να γελάσει και προσπάθησε να την καταπνίξει, αλλά το εγχείρημα έγινε γρήγορα πολύ ευκολότερο επειδή τα καθαρά μάτια της Ζουάνγκ Γιέν είχαν αρχίσει να παίζουν ξανά με τις χορδές της καρδιάς του.
Έτσι, ο Τοιχοπρόσωπος και η νεαρή γυναίκα έμειναν με το βλέμμα καρφωμένο ο ένας στον άλλον, μπροστά στο χαμόγελο της Μόνα Λίζα, στο μουσείο του Λούβρου, μέσα στα μαύρα μεσάνυχτα.
Το φράγμα μέσα στην ψυχή του Λούο Τζι είχε αποκτήσει μια μικροσκοπική διαρροή που σύντομα διεύρυνε τη μικρή ρωγμή και μετατράπηκε σε ταραγμένο ρυάκι. Φοβήθηκε και προσπάθησε να μπαλώσει τη ρωγμή του φράγματος, αλλά του ήταν αδύνατο. Η κατάρρευση ήταν αναπόφευκτη.
Ύστερα, ένιωσε σαν να στεκόταν στο χείλος ενός πανύψηλου γκρεμού, ενώ τα μάτια της κοπέλας ήταν μια άβυσσος από κάτω του, σκεπασμένη με μια καθαρή λευκή θάλασσα από σύννεφα. Όμως, ο ήλιος έλαμπε από όλες τις κατευθύνσεις, δίνοντας στα σύννεφα εκτυφλωτικά χρώματα που άλλαζαν συνεχώς. Αισθάνθηκε τον εαυτό του να γλιστρά προς τα κάτω, με μια πολύ αργή κίνηση, που όμως δεν μπορούσε να σταματήσει με τις δικές του δυνάμεις. Μέσα στον πανικό του, κίνησε σπασμωδικά τα άκρα του προσπαθώντας να βρει ένα σημείο για να κρατηθεί, αλλά κάτω από το κορμί του δεν υπήρχε τίποτα άλλο εκτός από γλιστερό πάγο. Η κίνησή του επιταχύνθηκε μέχρι που, τελικά, νιώθοντας τον ίλιγγο να τον πλημμυρίζει, άρχισε να πέφτει στην άβυσσο. Μέσα σε μια στιγμή, η χαρά της πτώσης έφτασε στο απόλυτο όριο του πόνου.
Η Μόνα Λίζα παραμορφωνόταν. Οι τοίχοι παραμορφώνονταν, λιώνοντας σαν τον πάγο καθώς το Λούβρο κατέρρεε. Οι πέτρες του μετατρέπονταν σε πυρωμένο μάγμα. Όταν όμως το μάγμα διαπέρασε τα κορμιά τους, το ένιωσε δροσερό σαν το νερό μιας καθαρής πηγής. Έπεσαν μαζί με το Λούβρο, περνώντας μέσα από μια λιωμένη Ευρώπη προς το κέντρο της Γης και, όταν το έφτασαν, ο κόσμος γύρω τους εξερράγη σε έναν καταρράκτη από υπέροχα συμπαντικά πυροτεχνήματα. Μετά, οι σπίθες έσβησαν και, μέσα στον χρόνο που χρειάζεται για να κλείσει και να ξανανοίξει ένα μάτι, ο χώρος έγινε πεντακάθαρος. Τα αστέρια ύφαιναν μια πελώρια ασημένια κουβέρτα με τις κρυστάλλινες ακτίνες τους και οι πλανήτες δονούνταν, εκπέμποντας μια υπέροχη μουσική.
Τα αστέρια πύκνωσαν σαν τα νερά μιας παλίρροιας. Το σύμπαν συστάλθηκε και κατέρρευσε, μέχρι που τελικά τα πάντα χάθηκαν κάτω από το δημιουργικό φως της αγάπης.
«Πρέπει να παρατηρήσουμε τον Τρισήλιο αμέσως τώρα!» είπε ο στρατηγός Φιτζρόι στον δρ. Ρίνγκιερ. Βρίσκονταν στην αίθουσα ελέγχου του Διαστημικού Τηλεσκοπίου Hubble, μια εβδομάδα μετά την ολοκλήρωση της συναρμολόγησής του.
«Στρατηγέ, φοβάμαι ότι κάτι τέτοιο είναι αδύνατο».
«Έχω την αίσθηση ότι οι παρατηρήσεις που γίνονται αυτή τη στιγμή είναι στην πραγματικότητα ατομικές, που τις κάνετε παράπλευρα εσείς οι αστρονόμοι».
«Θα έκανα και τη δική μου έρευνα αν κάτι τέτοιο ήταν δυνατό, αλλά το Hubble βρίσκεται αυτή τη στιγμή σε φάση δοκιμών».
«Εργάζεστε για λογαριασμό του στρατού. Το μόνο που χρειάζεται να κάνετε, είναι να ακολουθείτε διαταγές».
«Κανένας εδώ δεν ανήκει στον στρατό εκτός από εσάς. Ακολουθούμε το δοκιμαστικό πρόγραμμα της NASA».
Η φωνή του στρατηγού μαλάκωσε. «Δόκτορ, δεν μπορείτε να χρησιμοποιήσετε τον Τρισήλιο ως δοκιμαστικό στόχο;»
«Οι δοκιμαστικοί στόχοι έχουν επιλεγεί προσεκτικά σύμφωνα με τις διαβαθμίσεις απόστασης και λαμπρότητας, και το δοκιμαστικό σχέδιο είναι φτιαγμένο με τέτοιο τρόπο ώστε να μεγιστοποιεί την οικονομία και το τηλεσκόπιο να ολοκληρώσει όλες τις δοκιμές μέσα σε μία μόνο περιστροφή. Για να παρατηρήσουμε τον Τρισήλιο τώρα, θα πρέπει να περιστρέψουμε το τηλεσκόπιο σε μια γωνία σχεδόν τριάντα μοιρών και μετά να το επαναφέρουμε στην αρχική του θέση. Για να περιστραφεί, το "αγόρι" μας χρειάζεται καύσιμα τα οποία ξοδεύουμε. Εξοικονομούμε στον στρατό χρήματα, στρατηγέ».
«Ας δούμε, λοιπόν, με ποιον τρόπο τα εξοικονομείτε. Μόλις ανακάλυψα αυτό στον υπολογιστή σας». Ο Φιτζρόι τράβηξε το χέρι που έκρυβε πίσω από την πλάτη του. Ήταν η εκτύπωση μιας φωτογραφίας που είχε τραβηχτεί από ψηλά και έδειχνε μια ομάδα ανθρώπων να κοιτάζουν ενθουσιασμένοι προς τα πάνω. Ήταν εμφανώς οι επιστήμονες εκείνης της συγκεκριμένης αίθουσας ελέγχου, με τον Ρίνγκιερ στο κέντρο τους, μαζί με τρεις γυναίκες σε προκλητικές στάσεις που θα μπορούσαν να είναι φιλενάδες κάποιων μελών της ομάδας. Η τοποθεσία όπου είχε τραβηχτεί η φωτογραφία ήταν προφανώς η στέγη του κτηρίου της αίθουσας ελέγχου και η εικόνα ήταν πολύ καθαρή, σαν να είχε τραβηχτεί από απόσταση δέκα ή είκοσι μέτρων. Σε αυτό που διέφερε από μια συνηθισμένη φωτογραφία ήταν οι περίπλοκοι αριθμοί που ήταν τυπωμένοι επάνω της.
«Δόκτορ, στέκεστε στο ψηλότερο σημείο του κτιρίου. Δεν έχετε κάποιον ειδικό εξοπλισμό κάμερας όπως στα γυρίσματα μιας ταινίας, έτσι δεν είναι; Μου λέτε πως η περιστροφή του Hubble κατά τριάντα μοίρες κοστίζει χρήματα. Πόσο λοιπόν κοστίζει να τον περιστρέψετε τριακόσιες εξήντα μοίρες; Εξάλλου, αυτή η επένδυση δέκα εκατομμυρίων δολαρίων δεν έγινε για να μπορείτε να στήνεστε μαζί με τις φιλενάδες σας και να τραβάτε φωτογραφίες από το διάστημα. Να προσθέσω το κόστος στον λογαριασμό σας;»
«Στρατηγέ,
η διαταγή σας πρέπει ασφαλώς να εκτελεστεί αμέσως», είπε βιαστικά ο Ρίνγκιερ και οι μηχανικοί έπιασαν δουλειά.
Οι συντεταγμένες ανακλήθηκαν από μια βάση δεδομένων. Στο διάστημα, ο πελώριος κύλινδρος που είχε διάμετρο πάνω από είκοσι μέτρα και μήκος πάνω από εκατό, άρχισε να περιστρέφεται αργά, καταγράφοντας τα άστρα που αποκάλυπτε η οθόνη στην αίθουσα ελέγχου.
«Αυτό βλέπει το τηλεσκόπιο;» ρώτησε ο στρατηγός.
«Όχι, αυτή είναι απλώς η εικόνα που στέλνει το σύστημα ρύθμισης θέσης. Το τηλεσκόπιο στέλνει μόνο φωτογραφίες, οι οποίες πρέπει να περάσουν από επεξεργασία πριν μπορέσουμε να τις δούμε».
Πέντε λεπτά αργότερα, η περιστροφή σταμάτησε. Το σύστημα ελέγχου ανέφερε πως η θέση είχε επιτευχθεί και, μετά από πέντε ακόμη λεπτά, ο Ρίνγκιερ είπε: «Ωραία. Τώρα επιστρέψτε στη θέση δοκιμών».
«Τι;» ρώτησε έκπληκτος ο Φιτζρόι. «Αυτό ήταν;»
«Ναι. Τώρα οι εικόνες περνούν από επεξεργασία».
«Δεν μπορείτε να τραβήξετε περισσότερες φωτογραφίες;»
«Στρατηγέ, τραβήξαμε διακόσιες δέκα φωτογραφίες με πολλαπλά εστιακά μήκη». Τη στιγμή εκείνη, η επεξεργασία της πρώτης φωτογραφίας ολοκληρώθηκε και ο Ρίνγκιερ την έδειξε στην οθόνη. «Κοιτάξτε, στρατηγέ. Να ο εχθρικός κόσμος που θέλατε τόσο πολύ να δείτε».
Ο Φιτζρόι δεν είδε τίποτα περισσότερο από τρία φωτοστέφανα σε σκούρο φόντο. Ήταν θαμπά σαν φώτα φαναριών δρόμων μέσα στην ομίχλη. Ήταν τα τρία αστέρια που θα έκριναν τη μοίρα δύο πολιτισμών.
«Πραγματικά, λοιπόν, δεν μπορούμε να δούμε τον πλανήτη». Ο Φιτζρόι δεν μπορούσε να κρύψει την απογοήτευσή του.
«Ασφαλώς και δεν μπορούμε. Ακόμα και όταν θα έχει ολοκληρωθεί το Hubble των εκατό μέτρων, θα μπορούμε να παρατηρήσουμε τον Τρισήλιο μόνο σε κάποιες λίγες συγκεκριμένες θέσεις και μόνο ως κουκίδα, χωρίς την παραμικρή λεπτομέρεια».
«Μα υπάρχει και κάτι άλλο εκεί, δόκτορ. Τι λέτε πως είναι;» ρώτησε ένας από τους μηχανικούς, δείχνοντας ένα σημείο κοντά.
Ο Φιτζρόι έσκυψε, αλλά δεν είδε τίποτα. Το σημείο ήταν τόσο αμυδρό, που μόνο ένας ειδικός θα μπορούσε να το εντοπίσει.
«Έχει διάμετρο μεγαλύτερη και από άστρο», είπε ένας άλλος μηχανικός.
Όταν μεγέθυναν την περιοχή αρκετές φορές, το αντικείμενο κάλυψε ολόκληρη την οθόνη.
«Είναι ένα πινέλο!» φώναξε αναστατωμένος ο στρατηγός.
Ο αμύητος επινοεί πάντοτε καλύτερα ονόματα από τον ειδικό, γι’ αυτό, όταν οι ειδικοί ονοματίζουν πράγματα, προσπαθούν να τα δουν από την οπτική γωνία ενός τρίτου. Έτσι, το σχήμα πήρε την ονομασία «πινέλο», επειδή η περιγραφή του στρατηγού ήταν ακριβής: ήταν ένα συμπαντικό πινέλο ή, με μεγαλύτερη ακρίβεια, μια σειρά από συμπαντικές τρίχες πινέλου χωρίς λαβή. Ασφαλώς, κάποιος θα μπορούσε να το δει και σαν μια σειρά από ανασηκωμένες τρίχες ενός κεφαλιού.
«Θα πρέπει να είναι κάποιο γδάρσιμο πάνω στην επιφάνεια», είπε ο Ρίνγκιερ κουνώντας σκεφτικός το κεφάλι του. «Το είχα αναφέρει στη μελέτη σκοπιμότητας ότι ένας προσκολλημένος φακός θα δημιουργούσε προβλήματα».
«Όλες οι επικαλύψεις πέρασαν από αυστηρές δοκιμές. Αποκλείεται να έχει παρουσιαστεί γδάρσιμο τέτοιου είδους. Άλλωστε, δεν έχει εμφανιστεί πουθενά αλλού και έχουμε ήδη επεξεργαστεί δεκάδες χιλιάδες δοκιμαστικές φωτογραφίες», είπε ένας ειδικός από την ZEISS, την εταιρία που κατασκεύαζε τους φακούς.
Μέσα στην αίθουσα ελέγχου έπεσε βαριά σιωπή. Είχαν μαζευτεί όλοι για να κοιτάξουν την εικόνα στην οθόνη, μέχρι που τελικά κάποιοι εμφάνισαν τη φωτογραφία και σε άλλα τερματικά. Ο Φιτζρόι διαισθάνθηκε την αλλαγή μέσα στην αίθουσα ελέγχου: άτομα που είχαν τεμπελιάσει από την κούραση των πολυάριθμων δοκιμών αγωνιούσαν τώρα, λες και είχαν χτυπηθεί από μια κατάρα που ρίζωνε τα πάντα στην ίδια θέση εκτός από τα μάτια τους, τα οποία έλαμπαν ολοένα και περισσότερο.
«Θεέ μου!» φώναξαν αρκετοί ταυτόχρονα.
Τα κοκαλωμένα κορμιά άρχισαν απότομα μια φρενήρη δραστηριότητα. Οι διάλογοι, που αποσπασματικά μόνο άκουγε ο Φιτζρόι, είχαν υπερβολικά πολλή τεχνική ορολογία για να τους καταλάβει απόλυτα.
«Υπάρχει σκόνη γύρω από τη θέση του στόχου; Ελέγξτε».
«Δεν χρειάζεται. Έχω ολοκληρώσει αυτό το κομμάτι. Παρατηρώντας την απορρόφηση υποβάθρου της αστρικής ακτινικής ταχύτητας, υπάρχει μια κορύφωση απορρόφησης στα διακόσια χιλιοστόμετρα. Μπορεί να είναι ένα μικροσωματίδιο άνθρακα, πυκνότητας τάξης Ε».
«Υπάρχουν γνώμες για το αποτέλεσμα μιας πρόσκρουσης υψηλής ταχύτητας;»
«Τα ίχνη διαχέονται πάνω στον άξονα πρόσκρουσης, αλλά το εύρος της διάχυσης... Έχουμε κάποιο μοντέλο γι' αυτό;»
«Ναι. Μια στιγμή... Εδώ είναι. Ταχύτητα πρόσκρουσης;»
«Εκατονταπλάσια της τρίτης κοσμικής ταχύτητας».
«Είναι ήδη τόσο υψηλή;»
«Μιλάμε για συντηρητικές εκτιμήσεις... Για το σημείο πρόσκρουσης, χρησιμοποιήστε... Σωστά, εκεί. Κάπου εκεί. Είναι μια πρόχειρη εκτίμηση».
Ενώ οι ειδικοί ήταν απασχολημένοι, ο Ρίνγκιερ στάθηκε πλάι στον Φιτζρόι. «Στρατηγέ, μπορείτε να βάλετε τα δυνατά σας και να μετρήσετε τις τρίχες της βούρτσας;»
Ο στρατηγός έγνεψε και μετά έσκυψε πάνω από ένα τερματικό και άρχισε να μετράει.
Ο υπολογιστής χρειαζόταν τέσσερα ή πέντε λεπτά για να ολοκληρώσει κάθε μέτρηση, αλλά υπήρχαν και κάποια σφάλματα, οπότε πέρασε μισή ώρα πριν να είναι έτοιμα τα αποτελέσματα.
«Τα ίχνη διαχέουν τη σκόνη σε μια μέγιστη διάμετρο διακοσίων σαράντα χιλιάδων χιλιομέτρων ή δύο φορές το μέγεθος του Δία», είπε ο αστρονόμος που έτρεχε το μαθηματικό μοντέλο.
«Αυτό ακούγεται λογικό», είπε ο Ρίνγκιερ. Σήκωσε τα χέρια και κοίταξε την οροφή, λες και προσπαθούσε να κοιτάξει τον ουρανό μέσα από αυτήν. «Άρα επιβεβαιώνεται». Η φωνή του είχε ένα τρέμουλο. Μετά, σαν να μιλούσε στον εαυτό του, συνέχισε: «Άρα επιβεβαιώνεται. Τίποτα το κακό μ' αυτό».
Η σιωπή ξανάπεσε μέσα στην αίθουσα ελέγχου, αυτή τη φορά βαριά και καταθλιπτική. Ο Φιτζρόι ήθελε να κάνει μια ερώτηση, αλλά βλέποντας τα σοβαρά και σκυμμένα κεφάλια δεν κατάφερνε να ανοίξει το στόμα του. Μετά από λίγο, άκουσε σιγανούς λυγμούς και είδε έναν νεαρό που προσπαθούσε να κρύψει τα δάκρυά του.
«Κόφ’ το, Χάρις», είπε κάποιος. «Δεν είσαι ο μόνος σκεπτικιστής εδώ. Για όλους είναι δύσκολο».
Ο νεαρός που ονομαζόταν Χάρις ύψωσε τα βουρκωμένα μάτια του και είπε: «Ξέρω ότι ο σκεπτικισμός μου ήταν απλώς ένας τρόπος για να παρηγοριέμαι, αλλά ήθελα να ζήσω τη ζωή μου με παρηγοριά. Θεέ μου, δεν ήμουν αρκετά τυχερός ούτε γι' αυτό».
Η σιωπή επανήλθε.
Επιτέλους, ο Ρίνγκιερ θυμήθηκε τον Φιτζρόι. «Στρατηγέ, επιτρέψτε μου να σας εξηγήσω. Τα τρία άστρα περιβάλλονται από διαστρική σκόνη. Πρόσφατα, ένας αριθμός σωμάτων που κινούνται με υψηλή ταχύτητα διέσχισε αυτή τη σκόνη και η πρόσκρουση με υψηλή ταχύτητα άφησε πίσω της ίχνη. Τα ίχνη εξακολουθούσαν να διευρύνονται και τώρα έχουν φτάσει μια διάμετρο διπλάσια από εκείνη του πλανήτη Δία. Υπάρχουν μικρές μόνο διαφορές ανάμεσα στα ίχνη και τη σκόνη που τα περιβάλλει και έτσι δεν μπορούν να εντοπιστούν σε κοντινή απόσταση. Είναι παρατηρήσιμα μόνο από εδώ: από απόσταση τεσσάρων ετών φωτός».
«Μέτρησα τις τρίχες», είπε ο στρατηγός Φιτζρόι. «Είναι καμιά χιλιάδα».
«Ασφαλώς. Ο αριθμός επιβεβαιώνει τις αναφορές της κατασκοπίας μας. Στρατηγέ, αυτό που βλέπουμε είναι ο Τρισηλιανός Στόλος».
Η ανακάλυψη του Y16, της τελικής επιβεβαίωσης της πραγματικότητας της τρισηλιανής εισβολής, έσβησε και τις τελευταίες φαντασιώσεις της ανθρωπότητας. Η δημιουργία ενός νέου κύκλου απόγνωσης, πανικού και σύγχυσης οδήγησε την ανθρώπινη φυλή στη ζωή κάτω από την Τρισηλιανή Κρίση. Μετά, άρχισαν τα δύσκολα. Με μια απότομη αλλαγή κατεύθυνσης, το όχημα του χρόνου ακολούθησε μια νέα διαδρομή.
Η μόνη σταθερά μέσα σε έναν κόσμο τρομερής αλλαγής είναι το γρήγορο κύλισμα του χρόνου. Πέντε χρόνια πέρασαν σαν αστραπή.




ΜΕΡΟΣ ΔΕΎΤΕΡΟ
Το ξόρκι
Έτος 8 της Εποχής της Κρίσης*
Απόσταση του Τρισηλιανού Στόλου από το Ηλιακό Σύστημα της Γης: 4,20 έτη φωτός*
Τον τελευταίο καιρό ο Τάιλερ ένιωθε μεγάλη νευρικότητα. Παρά τα διάφορα εμπόδια, το σχέδιο με το σμήνος των κουνουπιών είχε τελικά κερδίσει την έγκριση του ΣΠΑ. Η κατασκευή των διαπλανητικών μαχητικών είχε ξεκινήσει, αλλά η πρόοδος ήταν αργή εξαιτίας της έλλειψης εξελιγμένων τεχνολογιών. Η ανθρωπότητα συνέχιζε να βελτιώνει την τεχνολογία των πελέκεων και των ροπάλων της λίθινης εποχής, επινοώντας πυραύλους χημικών καυσίμων. Το παράπλευρο σχέδιο του Τάιλερ για τη μελέτη της Ευρώπης, της Δήμητρας και διάφορων κομητών ήταν τόσο αλλόκοτο που πολλοί υποπτεύονταν ότι το είχε επινοήσει μόνο και μόνο για να δώσει μια αίσθηση μυστηρίου στο κύριο σχέδιό του. Ωστόσο, επειδή μπορούσε να ενσωματωθεί στο βασικό αμυντικό πρόγραμμα, του επέτρεψαν ν' αρχίσει τη δουλειά και πάνω σ' αυτό.
Έτσι, ο Τάιλερ έπρεπε να περιμένει. Επέστρεψε στο σπίτι του και, για πρώτη φορά στα πέντε χρόνια που ήταν Τοιχοπρόσωπος, άρχισε να κάνει μια φυσιολογική ζωή.
Οι Τοιχοπρόσωποι τραβούσαν ολοένα και περισσότερο την προσοχή του κοινού. Είτε είχαν επιζητήσει τον ρόλο είτε όχι, οι μάζες τούς έβλεπαν πια ως μεσσίες. Αντίστοιχα, δημιουργήθηκε και μια θρησκευτική σέχτα που λάτρευε τους Τοιχοπρόσωπους. Όσες εξηγήσεις και αν εξέδιδαν τα Ηνωμένα Έθνη και το ΣΠΑ, οι θρύλοι για τις υπερφυσικές τους ικανότητες κυκλοφορούσαν ευρύτατα και γίνονταν ολοένα και πιο ευφάνταστοι. Στις ταινίες επιστημονικής φαντασίας εμφανίζονταν ως υπερήρωες και στα μάτια πολλών ήταν η μοναδική ελπίδα της ανθρωπότητας. Αυτό πρόσφερε στους Τοιχοπρόσωπους τεράστιο λαϊκό και πολιτικό κεφάλαιο που εξασφάλιζε ότι τα πράγματα θα κυλούσαν ομαλά όταν χρησιμοποιούσαν τεράστιες ποσότητες οικονομικών και φυσικών πόρων.
Ο Λούο Τζι αποτελούσε την εξαίρεση. Παρέμενε απομονωμένος και δεν εμφανιζόταν ποτέ δημόσια. Κανένας δεν ήξερε πού βρισκόταν ή τι έκανε. Κάποια μέρα, ο Τάιλερ δέχτηκε έναν επισκέπτη. Η κατοικία του, όπως και αυτές των άλλων Τοιχοπροσώπων, προστατευόταν από αυστηρά μέτρα ασφάλειας και όλοι οι επισκέπτες περνούσαν από προσεκτικούς ελέγχους. Όταν όμως αντίκρισε τον επισκέπτη στο καθιστικό, κατάλαβε πως ο άνδρας εκείνος θα περνούσε πολύ εύκολα· με την πρώτη ματιά φαινόταν ότι δεν θα μπορούσε να απειλήσει κανέναν. Εκείνη τη ζεστή μέρα φορούσε ένα τσαλακωμένο κοστούμι, μια εξίσου τσαλακωμένη γραβάτα και, το πιο ενοχλητικό, ένα στρογγυλό καπέλο, ενός είδους που κανείς δεν φορούσε πια. Προφανώς ήθελε να έχει μια πιο επίσημη εμφάνιση στην επίσκεψή του, αλλά μάλλον δεν είχε παρευρεθεί ποτέ ξανά σε επίσημη συγκέντρωση. Χλομός και αποστεωμένος, έμοιαζε υποσιτισμένος. Τα γυαλιά του κάθονταν βαριά πάνω στο αδύνατο, χλωμό πρόσωπό του, ο λαιμός του φαινόταν να κρατά μόλις και μετά βίας το βάρος του κεφαλιού του και το κοστούμι του έμοιαζε αδειανό, σαν να κρεμόταν από κρεμάστρα.
Ως πολιτικός, ο Τάιλερ διέκρινε με την πρώτη ματιά ότι ο άνδρας ανήκε σ’ εκείνες τις κοινωνικές τάξεις των οποίων η φτώχεια ήταν περισσότερο πνευματική παρά υλική, σαν τους μικροπρεπείς γραφειοκράτες των έργων του Γκόγκολ, οι οποίοι, παρά τη χαμηλή κοινωνική τους θέση, ανησυχούσαν για τη διατήρησή της και περνούσαν ολόκληρη τη ζωή τους ασχολούμενοι με βαρετές και εξουθενωτικές εργασίες, τις οποίες εκτελούσαν με την παραμικρή λεπτομέρεια. Σε ό,τι έκαναν, φοβούνταν μήπως διαπράξουν κάποιο σφάλμα και όποιον κι αν συναντούσαν, φοβούνταν μήπως προκαλέσουν τη δυσαρέσκειά του. Δεν τολμούσαν να ρίξουν ούτε το παραμικρό βλέμμα μέσα από τη γυάλινη οροφή ενός ανώτερου κοινωνικού επιπέδου. Ο Τάιλερ σιχαινόταν αυτούς τους ανθρώπους. Ήταν εντελώς αναλώσιμοι, και η σκέψη ότι αποτελούσαν την πλειονότητα του κόσμου που ήθελε να σώσει, άφηνε μια άσχημη γεύση στο στόμα του.
Ο άνδρας μπήκε επιφυλακτικά στο καθιστικό, αλλά στάθηκε στην πόρτα και δεν τόλμησε να προχωρήσει περισσότερο. Ήταν λες και φοβόταν ότι θα λέρωνε το χαλί με τις βρόμικες σόλες των παπουτσιών του. Έβγαλε το καπέλο του και κοίταξε τον οικοδεσπότη μέσα από τα χοντρά γυαλιά του, ενώ έκανε επανειλημμένες υποκλίσεις. Ο Τάιλερ αποφάσισε να τον διώξει αμέσως μόλις ξεστόμιζε την πρώτη φράση του, επειδή, ακόμα κι αν αυτά που θα έλεγε ο άλλος ήταν σημαντικά για τον ίδιο, για τον Τάιλερ θα ήταν ανούσια.
Με αδύναμη φωνή, ο αξιοθρήνητος άνδρας ψέλλισε την πρώτη του φράση. Τα λόγια του χτύπησαν τον Τάιλερ σαν αστραπή και τον ζάλισαν τόσο που κυριολεκτικά κάθησε στο πάτωμα. Η κάθε λέξη ήταν σαν κεραυνός: 
«Τοιχοπρόσωπε Φρέντρικ Τάιλερ, είμαι ο Τοιχοθραύστης σου».
«Ποιος θα φανταζόταν ότι κάποια μέρα θα κοιτάζαμε έναν στρατηγικό χάρτη σαν κι αυτόν», φώναξε ο Τσανγκ Γουαΐσάι καθώς κοίταζε σε μια οθόνη υπολογιστή, αρκετά μεγάλη ώστε να μοιάζει με οθόνη κινηματογράφου, έναν χάρτη του ηλιακού συστήματος με κλίμακα ένα προς ένα τρισεκατομμύριο. Ήταν σχεδόν εντελώς σκοτεινός, με μόνη εξαίρεση ένα μικροσκοπικό κίτρινο σημάδι στο κέντρο του, που ήταν ο ήλιος. Η ακτίνα του χάρτη έφτανε στα μέσα της Ζώνης του Κάιπερ. Στην ολότητά του, ήταν σαν κάποιος να κοίταζε το ηλιακό σύστημα από μια απόσταση πενήντα ΑΜ πάνω από το επίπεδο της εκλειπτικής. Πάνω στον χάρτη ήταν σημειωμένες με ακρίβεια οι τροχιές πλανητών και δορυφόρων, καθώς επίσης και η κατάσταση των γνωστών αστεροειδών, ενώ μπορούσε επίσης να παρουσιάσει μια ακριβή αναπαράσταση του ηλιακού συστήματος σε οποιαδήποτε χρονική στιγμή μέσα στην επόμενη χιλιετία. Οι ενδείξεις για τις θέσεις των ουράνιων σωμάτων ήταν σβηστές και έτσι, αν κοίταζε κανείς με αρκετή προσοχή, θα μπορούσε να διακρίνει τον πλανήτη Δία. Ήταν απλά μια δυσδιάκριτη, μικροσκοπική λαμπερή κουκίδα, αλλά από εκείνη την απόσταση οι υπόλοιποι επτά κύριοι πλανήτες ήταν αόρατοι.
«Ναι, αντιμετωπίζουμε μεγάλες αλλαγές», είπε ο Ζανγκ Μπεϊχάι. Η ηγεσία του στρατού είχε μόλις ολοκληρώσει μια σύσκεψη για να εξετάσει τον πρώτο διαστημικό της χάρτη και τώρα μόνο οι δυο τους είχαν απομείνει μέσα στην ευρύχωρη αίθουσα των συσκέψεων.
«Διοικητά, αναρωτιέμαι αν προσέξατε τα βλέμματα των συντρόφων μας όταν αντίκρισαν τον χάρτη», είπε.
«Ασφαλώς και τα πρόσεξα. Είναι κατανοητό. Φαντάζονταν πως ένας διαστημικός χάρτης θα έμοιαζε με αυτούς που βρίσκει κανείς στα βιβλία εκλαϊκευμένης επιστήμης. Μερικές πολύχρωμες μπάλες μπιλιάρδου που περιστρέφονται γύρω από μια φλεγόμενη σφαίρα. Μόνο όταν αντίκρισαν έναν χάρτη με ακριβή κλίμακα μπόρεσαν να συλλάβουν την απεραντοσύνη του ηλιακού μας συστήματος. Και είτε ανήκουν στην πολεμική αεροπορία είτε στο πολεμικό ναυτικό, το περισσότερο που θα μπορούσαν να προχωρήσουν τα σκάφη τους δεν μετράει ούτε ένα εικονοστοιχείο σε αυτή τη μεγάλη οθόνη».
«Φαίνεται ότι η θέαση του μελλοντικού πεδίου μάχης δεν ενέπνευσε στους συντρόφους μας καμιά σιγουριά ή πάθος για νίκη».
«Επιστρέψαμε στην ηττοπάθεια, λοιπόν».
«Διοικητά, δεν θέλω να μιλήσουμε σήμερα για την πραγματικότητα της ηττοπάθειας. Αυτό θα είναι ζήτημα μιας επίσημης συνεδρίασης. Εκείνο που θα ήθελα να συζητήσουμε είναι... δηλαδή...» Κόμπιασε και χαμογέλασε, κάτι σπάνιο για κάποιον τόσο πολυλογά.
Ο Τσανγκ Γουαΐσάι γύρισε να τον κοιτάξει και του ανταπέδωσε το χαμόγελο. «Φαίνεται πως έχεις να πεις κάτι εντελώς ανορθόδοξο».
«Ναι. Κάτι που δεν έχει προηγούμενο, αν μη τι άλλο. Θέλω να κάνω μια σύσταση».
«Προχώρησε κατευθείαν στο θέμα, αν και, ασφαλώς, δεν χρειάζεσαι ενθάρρυνση για κάτι τέτοιο».
«Μάλιστα, διοικητά. Τα τελευταία πέντε χρόνια, η βασική έρευνα πάνω στην πλανητική άμυνα και τα διαστημικά ταξίδια έχει σημειώσει πολύ μικρή πρόοδο. Η προκαταρκτική τεχνολογία πάνω στα δύο αυτά προγράμματα, την ελεγχόμενη πυρηνική σύντηξη και τον διαστημικό ανελκυστήρα, βρίσκεται ακόμα στο πρώτο στάδιο, χωρίς καμιά ελπίδα για το άμεσο μέλλον, ενώ υπάρχουν και κάθε είδους προβλήματα με τους χημικούς πυραύλους υψηλότερης ώσης. Αν τα πράγματα συνεχίσουν έτσι, φοβάμαι ότι ένας διαστημικός στόλος, ακόμα και χαμηλότερου τεχνολογικού επιπέδου, θα μείνει για πάντα στο επίπεδο της επιστημονικής φαντασίας».
«Μίλησες για υψηλή τεχνολογία, σύντροφε Μπεϊχάι. Θα πρέπει να ξέρεις καλά τους κανόνες της επιστημονικής έρευνας».
«Ασφαλώς και τους γνωρίζω. Η έρευνα είναι μια διαδικασία αλμάτων προς τα εμπρός και η ποιοτική αλλαγή λαμβάνει χώρα μόνο μέσα από μια μακροπρόθεσμη ποσοτική συσσώρευση. Τα μεγάλα άλματα στη θεωρία και στην πρακτική εφαρμογή επιτυγχάνονται μέσα από σύντομες, συμπυκνωμένες ανακαλύψεις... Και πάλι, όμως, διοικητά, πόσοι άνθρωποι κατανοούν το πρόβλημα όπως εγώ; Είναι πολύ πιθανό ότι σε δέκα, είκοσι ή πενήντα χρόνια από τώρα, ίσως ακόμα και σε έναν αιώνα, δεν θα έχουμε πετύχει κάποια μεγάλα άλματα έστω και σε ένα επιστημονικό ή τεχνολογικό πεδίο... Και αν φτάσουμε σ' αυτό το σημείο, μέχρι πού θα εξαπλωθεί η ηττοπάθεια; Ποια ψυχολογία θα έχουν τα μέλη του διαστημικού σώματος; Διοικητά, πραγματικά το έχω παρατραβήξει;»
«Μπεϊχάι, αυτό που θαυμάζω περισσότερο σ' εσένα είναι ότι πάντα σκέφτεσαι μακροπρόθεσμα σε ό,τι κι αν ασχολείσαι. Είναι κάτι σπάνιο μεταξύ των πολιτικών στελεχών αυτού του στρατού. Συνέχισε, σε παρακαλώ».
«Μιλάω μόνο από την οπτική γωνία της δικής μου δουλειάς. Εργαζόμενοι κάτω από αυτές τις προϋποθέσεις, τι είδους δυσκολίες και πιέσεις θα αντιμετωπίσουν οι μελλοντικοί μας σύντροφοι που θα ασχολούνται με το πολιτικό και ιδεολογικό έργο μέσα στο διαστημικό σώμα;»
«Μια πιο δύσκολη ερώτηση είναι πόσα καταρτισμένα πολιτικά στελέχη θα έχουν απομείνει στα στρατιωτικά σώματα», πρόσθεσε ο Τσανγκ Γουαϊσάι. «Για να περιορίσουμε την ηττοπάθεια, θα πρέπει πρώτα να έχουμε εμείς οι ίδιοι ακλόνητη πίστη στη νίκη. Αυτό όμως θα είναι σίγουρα δυσκολότερο στο υποθετικό σου μέλλον».
«Εκεί έγκειται και η δική μου ανησυχία, διοικητά: Όταν έρθει η ώρα, τα στελέχη που θα επιτελούν πολιτικό έργο μέσα στο διαστημικό σώμα δεν θα έχουν αρκετά προσόντα για να το κάνουν».
«Και τι συστήνεις;»
«Την αποστολή ενισχύσεων!»
Ο Τσανγκ Γουαϊσάι κοίταξε τον Ζανγκ Μπεϊχάι για μερικές στιγμές και μετά στράφηκε πίσω στη μεγάλη οθόνη. Μετακίνησε τον κέρσορα και μεγέθυνε τον ήλιο μέχρι που οι επωμίδες του αντανακλούσαν το φως του.
«Διοικητά, αυτό που θέλω να πω...»
Εκείνος σήκωσε το χέρι του. «Ξέρω τι θέλεις να πεις». Μετά τράβηξε πίσω το χέρι του μέχρι που εμφανίστηκε ολόκληρος ο χάρτης, βυθίζοντας στο μισοσκόταδο την αίθουσα, και μετά μεγέθυνε τον ήλιο ξανά... και ξανά και ξανά, καθώς σκεφτόταν, μέχρι που τελικά είπε: «Πέρασε ποτέ από τον νου σου ότι αν το πολιτικό και ιδεολογικό έργο μέσα στο διαστημικό σώμα είναι αυτή τη στιγμή ένα περίπλοκο και δύσκολο εγχείρημα, θα δυσκόλευε σημαντικά το έργο του παρόντος αν επρόκειτο να θέσουμε σε χειμερία νάρκη τους πιο ικανούς πολιτικούς αξιωματούχους μας ώστε να τους στείλουμε στο μέλλον;»
«Το αντιλαμβάνομαι, διοικητά. Όμως απλώς εκφράζω μια προσωπική γνώμη. Οι αποφάσεις που θα ληφθούν με βάση το ευρύτερο πλαίσιο ανήκουν, ασφαλώς, στους ανωτέρους μου».
Ο Τσανγκ Γουαϊσάι σηκώθηκε και άναψε τα φώτα, φωτίζοντας την αίθουσα των συνεδριάσεων: «Όχι, σύντροφε Μπεϊχάι, αυτή είναι δουλειά για σένα. Σταμάτα οτιδήποτε άλλο. Από αύριο θα επικεντρωθείς στο Πολιτικό Τμήμα του Διαστημικού Σώματος, θα κάνεις κάποια έρευνα για τους άλλους κλάδους και θα ετοιμάσεις μια προκαταρκτική αναφορά για την Κεντρική Στρατιωτική Επιτροπή το συντομότερο δυνατό».
Όταν ο Τάιλερ έφτασε τελικά στον προορισμό του, ο ήλιος έδυε πίσω από τα βουνά. Βγαίνοντας από το αυτοκίνητο, του φάνηκε πως αντίκρισε τον παράδεισο: το απαλό φως της μέρας που λαμπύριζε πάνω στις χιονισμένες βουνοκορφές, τη λίμνη και το δάσος, τον Λούο Τζι και την οικογένειά του που απολάμβαναν το απόκοσμο απόγευμα στο χορτάρι πλάι στην όχθη της λίμνης. Αυτό που τράβηξε την προσοχή του ήταν η μητέρα: τόσο νέα που έμοιαζε με μεγαλύτερη αδελφή του παιδιού, που ήταν κάπου δώδεκα μηνών. Από τόση απόσταση ήταν δύσκολο να ξεχωρίσει τα χαρακτηριστικά της, αλλά καθώς πλησίαζε, η προσοχή του στράφηκε προς το παιδί. Αν δεν το είχε δει με τα ίδια του τα μάτια, δεν θα πίστευε πως υπήρχε πράγματι στον κόσμο ένα τόσο αξιολάτρευτο πλασματάκι. Έμοιαζε με βλαστοκύτταρο ομορφιάς: την εμβρυϊκή κατάσταση οτιδήποτε ωραίου. Μητέρα και παιδί ζωγράφιζαν πάνω σε μια μεγάλη κόλλα λευκό χαρτί, ενώ ο Λούο Τζι στεκόταν παράμερα κοιτάζοντας με ενδιαφέρον, όπως έκανε στο Λούβρο, παρατηρώντας από απόσταση την αγαπημένη του, που είχε πλέον γίνει μητέρα.
Πλησιάζοντας ακόμα πιο κοντά, ο Τάιλερ διέκρινε στα μάτια του μια απέραντη μακαριότητα, μια ευτυχία που έμοιαζε να διαποτίζει τα πάντα ανάμεσα στο βουνό και τη λίμνη, μέσα σ' εκείνον τον Κήπο της Εδέμ...
Έχοντας μόλις πρόσφατα φτάσει εκεί από τον σκυθρωπό έξω κόσμο, ένιωθε τη σκηνή που εκτυλισσόταν μπροστά στα μάτια του εξωπραγματική. Είχε παντρευτεί δύο φορές στο παρελθόν, αλλά πλέον ήταν εργένης, και οι οικογενειακές χαρές δεν σήμαιναν ποτέ πολλά πράγματα μπροστά στο κυνήγι της δόξας. Τώρα, για πρώτη φορά, αισθανόταν ότι είχε ζήσει μια άδεια ζωή.
Μαγεμένος από τη γυναίκα και το παιδί του, ο Λούο Τζι πρόσεξε τον Τάιλε
ρ μόνο όταν αυτός είχε φτάσει πια πολύ κοντά του. Λόγω των ψυχολογικών φραγμών που είχε δημιουργήσει η κοινή τους κατάσταση, μέχρι εκείνη τη στιγμή δεν είχε υπάρξει καμιά επαφή μεταξύ Τοιχοπροσώπων. Αφού όμως πρώτα του είχε μιλήσει στο τηλέφωνο, ο Λούο Τζι δεν έδειξε καμιά έκπληξη για την άφιξη του Τάιλερ και τον υποδέχθηκε με ευγένεια και ζεστασιά.
«Κυρία, σας παρακαλώ να με συγχωρήσετε που σας διακόπτω», είπε ο Τάιλερ με μια μικρή υπόκλιση προς τη Ζουάνγκ Γιέν, η οποία είχε έρθει κοντά του μαζί με το παιδί.
«Καλωσήλθατε, κύριε Τάιλερ. Σπανίως έχουμε επισκέπτες, γι’ αυτό χαρήκαμε πολύ που ήρθατε». Τα αγγλικά της ήταν σπαστά, αλλά η φωνή της διατηρούσε μια παιδιάστικη απαλότητα και είχε ακόμα εκείνο το δροσερό χαμόγελο που χάιδευε την κουρασμένη του ψυχή σαν χέρια αγγέλου. «Αυτή είναι η κόρη μας, η Σία Σία».
Ένιωσε την επιθυμία να αγκαλιάσει το παιδί, αλλά φοβήθηκε ότι θα έχανε τον έλεγχο των συναισθημάτων του και έτσι απλά είπε: «Αφού αντίκρισα δύο αγγέλους, το ταξίδι μου άξιζε τον κόπο».
«Θα σας αφήσουμε να μιλήσετε», είπε εκείνη χαμογελώντας στους δύο άνδρες. «Εγώ θα πάω να ετοιμάσω φαγητό».
«Όχι, δεν είναι ανάγκη. Απλώς ήθελα να έχω μια σύντομη κουβέντα με τον δρ. Λούο. Δεν θα πάρει πολύ χρόνο».
Η Ζουάνγκ Γιέν επέμεινε ευγενικά ότι έπρεπε να μείνει για φαγητό και μετά έφυγε μαζί με το παιδί.
Ο Λούο Τζι έκανε νόημα στον Τάιλερ να πάρει θέση σε μια λευκή πολυθρόνα πάνω στο χορτάρι. Μόλις κάθισε, ολόκληρο το σώμα του ατόνησε, λες και του είχαν αφαιρέσει όλους τους τένοντες. Ήταν ένας ταξιδιώτης που είχε φτάσει στον προορισμό του μετά από ένα μακρύ ταξίδι.
«Δόκτορα, τα τελευταία δύο χρόνια είχατε εξαφανιστεί εντελώς από τον κόσμο», είπε ο Τάιλερ.
«Πράγματι». Ο Λούο Τζι παρέμεινε όρθιος. Έδειξε με το χέρι γύρω του. «Αυτό εδώ είναι πια τα πάντα για μένα».
«Είστε ένας πραγματικά έξυπνος άνθρωπος και, από μια άποψη τουλάχιστον, πιο υπεύθυνος από μένα».
«Τι εννοείτε;» ρώτησε ο Λούο Τζι μ’ ένα χαμόγελο απορίας.
«Τουλάχιστον δεν σπαταλήσατε πόρους... Ώστε ούτε κι εκείνη βλέπει τηλεόραση; Θέλω να πω, ο άγγελός σας».
«Δεν ξέρω να σας πω. Αυτό τον καιρό είναι συνεχώς μαζί με τη Σία Σία και δεν πιστεύω ότι παρακολουθεί και πολύ».
«Δηλαδή, στ’ αλήθεια δεν ξέρετε τι συνέβη μέσα στις τελευταίες λίγες μέρες;»
«Τι συνέβη; Δεν φαίνεστε καλά. Είστε κουρασμένος; Τι να σας φέρω να πιείτε;»
«Οτιδήποτε», είπε ο Τάιλερ, κοιτάζοντας ζαλισμένος τις τελευταίες χρυσαφένιες ακτίνες του ήλιου που έδυε πάνω από τη λίμνη. «Πριν τέσσερις ημέρες εμφανίστηκε ο Τοιχοθραύστης μου».
Ο Λούο Τζι σταμάτησε να βάζει κρασί στο ποτήρι και μετά από μια στιγμή σιωπής είπε: «Τόσο γρήγορα;»
Ο Τάιλερ έγνεψε βαριά. «Αυτό ήταν το πρώτο πράγμα που του είπα κι εγώ».
«Τόσο γρήγορα;» είπε ο Τάιλερ στον Τοιχοθραύστη. Προσπαθούσε να κρατήσει τη φωνή του ήρεμη, μα κατέληξε να ακούγεται αδύναμη.
«Θα ήθελα να είχα έρθει νωρίτερα, αλλά σκέφτηκα ότι θα έπρεπε να συλλέξω πιο κατανοητά στοιχεία και έτσι άργησα», είπε ο Τοιχοθραύστης. «Ζητώ συγγνώμη». Στάθηκε πίσω από τον Τάιλερ, σαν υπηρέτης, μιλώντας αργά, με την ταπεινότητα ενός υπηρέτη. Η τελευταία του φράση περιείχε λεπτότητα και φροντίδα, την κατανόηση που δείχνει ένας δήμιος απέναντι στο θύμα του.
Ακολούθησε μια αποπνικτική σιωπή. Τελικά, ο Τάιλερ βρήκε το θάρρος να κοιτάξει κατάματα τον Τοιχοθραύστη, ο οποίος στη συνέχεια ρώτησε με σεβασμό: «Μπορώ να συνεχίσω, κύριε;»
Ο Τάιλερ έγνεψε, αλλά απέστρεψε το βλέμμα. Κάθισε στον καναπέ και προσπάθησε να ηρεμήσει.
«Σας ευχαριστώ, κύριε». Ο Τοιχοθραύστης υποκλίθηκε ξανά, κρατώντας ακόμα το καπέλο στο χέρι του. «Πρώτα απ’ όλα, θα σας περιγράψω με συντομία το σχέδιο που δείξατε στον έξω κόσμο: τη χρήση ενός στόλου ευέλικτων διαστημικών μαχητικών σκαφών που θα μεταφέρουν υπερβόμβες τάξης μεγατόνων. Τα μαχητικά σας αυτά θα βοηθήσουν τον γήινο στόλο κάνοντας μια επίθεση αυτοκτονίας εναντίον του Τρισηλιανού Στόλου. Ίσως να απλοποίησα υπερβολικά το σχέδιο, αλλά σε βασικές γραμμές είναι αυτό, σωστά;»
«Δεν υπάρχει λόγος να το συζητώ μαζί σου», είπε ο Τάιλερ.
Είχε σκεφτεί αν έπρεπε να δώσει τέλος στη συνομιλία. Τη στιγμή που ο Τοιχοθραύστης είχε αποκαλυφθεί, η διαίσθηση του Τάιλερ ως πολιτικού και ως στρατηγιστή τον πληροφορούσε ότι ο άλλος άνδρας ήταν ο νικητής. Στο σημείο εκείνο θα ήταν πολύ τυχερός αν η σκέψη του δεν είχε γυμνωθεί εντελώς μπροστά του.
«Αν είναι έτσι, κύριε, δεν χρειάζεται να συνεχίσω και μπορείτε να διατάξετε να με συλλάβουν. Όμως σίγουρα θα πρέπει να γνωρίζετε ότι, παρά τα όσα πρόκειται να συμβούν, η αληθινή σας στρατηγική και όλα τα στοιχεία που χρησιμοποίησα για να αποδείξω τη θεωρία μου θα κυκλοφορήσουν σε ολόκληρο τον κόσμο μέχρι αύριο το πρωί, ίσως και απόψε. Με κόστος το υπόλοιπο της ζωής μου, στέκομαι σήμερα μπροστά σας και ελπίζω να εκτιμήσετε τη θυσία μου».
«Μπορείς να συνεχίσεις», είπε ο Τάιλερ με μια κίνηση του χεριού.
«Σας ευχαριστώ, κύριε. Νιώθω ειλικρινά πως με τιμάτε και δεν θα σπαταλήσω πολύ από τον χρόνο σας». Ο Τοιχοθραύστης υποκλίθηκε ξανά. Ένας σεβασμός και μια ταπεινότητα που σπάνια συναντούσε κανείς στους σύγχρονους ανθρώπους φαινόταν να κυλάει στο αίμα του και να μπορεί να εμφανιστεί ανά πάσα στιγμή, σαν μια θηλιά που έσφιγγε σταδιακά γύρω από τον λαιμό του Τάιλερ.
«Τότε, κύριε, η ανάλυση της στρατηγικής σας που μόλις έκανα ήταν σωστή;»
«Ήταν... Δεν ήταν», είπε ο Τοιχοθραύστης. «Με συγχωρείτε που το λέω, κύριε, αλλά δεν ήταν».
«Γιατί;»
«Με δεδομένες τις τεχνολογικές δυνατότητες της ανθρωπότητας, τα ισχυρότερα όπλα που είναι πιθανόν να αποκτήσετε στο μέλλον είναι υπερβόμβες υδρογόνου. Στο κενό του διαστήματος, οι βόμβες πρέπει να εκραγούν ενώ θα βρίσκονται σε άμεση επαφή με τους στόχους τους ώστε να μπορέσουν να καταστρέψουν εχθρικά σκάφη. Τα διαστημικά μαχητικά είναι ευέλικτα και μπορούν να παραταχθούν σε μεγάλους αριθμούς. Άρα το να στείλετε έναν στόλο μαχητικών που θα κάνει επιθέσεις αυτοκτονίας σαν σμήνος εντόμων είναι αναμφίβολα η καλύτερη λύση. Το σχέδιό σας είναι απολύτως λογικό. Η όλη συμπεριφορά σας, όπως τα ταξίδια σας στην Ιαπωνία, την Κίνα, ακόμα και στα βουνά του Αφγανιστάν σε αναζήτηση πιλότων καμικάζι με πνεύμα αυτοθυσίας για τα διαστημόπλοια, καθώς και το σχέδιό σας να θέσετε το σμήνος των κουνουπιών κάτω από τον άμεσο έλεγχό σας όταν η παραπάνω έρευνα απέτυχε, ήταν επίσης εντελώς λογικά».
«Τότε τι πρόβλημα υπάρχει;» ρώτησε ο Τάιλερ και ανακάθισε στον καναπέ.
«Κανένα πρόβλημα με όλα αυτά. Όμως, αυτή είναι μόνο η στρατηγική που παρουσιάσατε στον έξω κόσμο». Ο Τοιχοθραύστης έσκυψε κοντά στο αυτί του Τάιλερ και συνέχισε να μιλάει με σιγανή φωνή. «Η πραγματική σας στρατηγική είχε μικρές αλλαγές. Για μεγάλο χρονικό διάστημα με είχατε μπερδέψει. Ένιωθα μεγάλο άγχος και παραλίγο να εγκαταλείψω την προσπάθεια».
Ο Τάιλερ κατάλαβε ότι έσφιγγε σπασμωδικά το χέρι του καναπέ και προσπάθησε να χαλαρώσει.
«Ύστερα όμως μου δώσατε το κλειδί για να ξεκλειδώσω τον γρίφο. Ταίριαζε τόσο πολύ, που για μια στιγμή αμφέβαλα για την καλή μου τύχη. Ξέρετε σε τι αναφέρομαι: στη μελέτη σας πάνω σε ορισμένα σώματα του ηλιακού συστήματος, την Ευρώπη, τη Δήμητρα και τους κομήτες. Τι κοινό έχουν όλα αυτά; Το νερό. Όλα διαθέτουν νερό και μάλιστα σε μεγάλες ποσότητες. Από μόνες τους, η Ευρώπη και η Δήμητρα έχουν περισσότερο νερό απ’ ό,τι όλοι οι ωκεανοί της Γης...»
«Όσοι πάσχουν από λύσσα φοβούνται το νερό και μπορεί να πάθουν σπασμούς μόνο και μόνο στο άκουσμα της λέξης. Φαντάζομαι πως έχετε κι εσείς παρόμοια αίσθηση». Ο Τοιχοθραύστης πλησίασε τον Τάιλερ και του μίλησε κατευθείαν στο αυτί. Η ανάσα του δεν είχε την παραμικρή ζεστασιά, αλλά έμοιαζε με έναν αδιόρατο άνεμο που κουβαλούσε μαζί του την αποφορά του τάφου. «Νερό», ψιθύρισε λες και μιλούσε στον ύπνο του. «Νερό...»
Ο Τάιλερ παρέμεινε αμίλητος, με πρόσωπο ανέκφραστο σαν αυτό ενός αγάλματος.
«Χρειάζεται να συνεχίσω;» ρώτησε ο Τοιχοθραύστης ανασηκώνοντας το κορμί του.
«Όχι», απάντησε ο Τάιλερ χαμηλόφωνα.
«Μα εγώ θα συνεχίσω έτσι κι αλλιώς», είπε ο Τοιχοθραύστης σχεδόν χαιρέκακα. «Θ’ αφήσω στους ιστορικούς ένα πλήρες αρχείο, έστω κι αν η Ιστορία δεν θα συνεχιστεί για πολύ ακόμα. Θα είναι, ασφαλώς, και μια εξήγηση για τον Κύριο. Δεν διαθέτουν όλοι τη δική μας οξεία διάνοια ώστε να μπορούν να συλλάβουν το όλον από το μέρος. Ειδικά ο Κύριος, ο οποίος ίσως δεν μπορέσει να καταλάβει ούτε την πλήρη εξήγηση». Σήκωσε το ένα χέρι σαν να αποδεχόταν την παρουσία των Τρισήλιων ωτακουστών και γέλασε. «Ζητώ συγγνώμη».
Τα χαρακτηριστικά του Τάιλερ χαλάρωσαν και μετά τα κόκαλά του φάνηκαν να λιώνουν. Βούλιαξε στον καναπέ. Είχε ξοφλήσει και το πνεύμα του δεν κατοικούσε πια μέσα στο σώμα του.
«Ας αφήσουμε κατά μέρος το νερό και ας μιλήσουμε για το σμήνος των κουνουπιών. Ο στόχος της πρώτης του επίθεσης δεν θα είναι οι Τρισήλιοι εισβολείς, αλλά το ίδιο το διαστημικό σώμα της Γης. Αυτή η θεωρία είναι λίγο τραβηγμένη και βασίζεται σε ελάχιστες ενδείξεις, αλλά πιστεύω ότι είναι η σωστή. Γυρίσατε τον κόσμο αναζητώντας μια δύναμη καμικάζι για λογαριασμό της ανθρωπότητας, αλλά οι προσπάθειές σας απέτυχαν. Το περιμένατε, αλλά από αυτή την αποτυχία αποκτήσατε δύο πράγματα που επιθυμούσατε. Το ένα ήταν η πλήρης απελπισία για την τύχη της ανθρωπότητας... Αυτό το πετύχατε απόλυτα. Το δεύτερο θα το συζητήσω σε λίγο».
Το μαχαίρι καρφώθηκε.
«Αφού ταξιδέψατε στον κόσμο, απογοητευτήκατε πλήρως από την αφοσίωση της σύγχρονης ανθρωπότητας. Πειστήκατε επίσης ότι η γήινη διαστημική δύναμη δεν έχει την παραμικρή πιθανότητα να νικήσει τους Τρισήλιους μέσα από συμβατικές μάχες. Έτσι, σκαρώσατε μια στρατηγική ακόμα πιο ακραία. Κατά τη γνώμη μου, δίνει μια πολύ αμυδρή ελπίδα, αλλά προσφέρει και έναν τεράστιο κίνδυνο. Εντούτοις, οι αρχές του Σχεδίου Τοιχοπρόσωπος υπαγορεύουν ότι σε αυτό τον πόλεμο το ασφαλέστερο εγχείρημα είναι το ρίσκο.
Ασφαλώς, αυτή θα ήταν μόνο η αρχή. Η προδοσία της ανθρωπότητας εκ μέρους σας θα ήταν μια μακρά διαδικασία, αλλά είχατε το πλεονέκτημα του χρόνου. Στους μήνες και τα χρόνια που θα ακολουθούσαν, θα θέτατε σε κίνηση γεγονότα τα οποία θα ενίσχυαν ακόμα περισσότερο τον τοίχο που θα κτίζατε ανάμεσα σε εσάς και την ανθρώπινη φυλή. Η απόγνωσή σας θα μεγάλωνε σταδιακά και η θλίψη σας θα γινόταν εντονότερη, μέχρι που θα αφήνατε τον ανθρώπινο κόσμο όλο και πιο πίσω σας και θα ερχόσασταν ολοένα και πιο κοντά στη ΓΑΙΤΟ και τον Τρισήλιο. Στην πραγματικότητα, κάνατε τα πρώτα βήματα σε αυτό το μονοπάτι, όταν, πριν λίγο καιρό, ζητήσατε επιείκεια για τη ΓΑΙΤΟ στη συνεδρίαση του ΣΠΑ. Δεν ήταν απλά για επίδειξη. Θέλετε πράγματι να αντέξει. Χρειάζεστε μέλη της ΓΑΙΤΟ για να οδηγήσουν τα διαστημικά μαχητικά σας στη Μάχη της Ημέρας της Κρίσης».
«Είναι ένα ζήτημα χρόνου και υπομονής, αλλά θα τα καταφέρνατε, επειδή και η ΓΑΙΤΟ σάς χρειάζεται. Χρειάζεται τη βοήθειά σας και τους πόρους που έχετε στη διάθεσή σας. Δεν θα ήταν δύσκολο να παραδώσετε το σμήνος των κουνουπιών στη ΓΑΙΤΟ, αν το κρατούσατε μυστικό από τον έξω κόσμο. Ακόμα όμως και αν σας ανακάλυπταν, θα μπορούσατε να ισχυριστείτε ότι ήταν κι αυτό μέρος του σχεδίου».
Ο Τάιλερ δεν φαινόταν να ακούει πια τον Τοιχοθραύστη. Καθόταν στον καναπέ του με τα μάτια μισόκλειστα, δείχνοντας κουρασμένος, λες κι είχε ήδη εγκαταλείψει την προσπάθεια και άρχιζε να χαλαρώνει.
«Πολύ ωραία. Ας μιλήσουμε τώρα για το νερό. Στη διάρκεια της Μάχης της Ημέρας της Κρίσης, το σμήνος των κουνουπιών που θα ελέγχεται από τη ΓΑΙΤΟ πιθανότατα θα επιτεθεί απροσδόκητα στον γήινο στόλο και μετά θα καταφύγει στον στόλο του Κυρίου. Επειδή θα έχουν δείξει την προδοσία τους απέναντι στη Γη, οι Τρισήλιοι ίσως τους αφήσουν να ενωθούν με τον στόλο, όμως ο Κύριος δεν θα δεχτεί τόσο γρήγορα τον στρατό των προδοτών. Θα χρειαστεί ένα αρκετά σημαντικό δώρο για να κερδίσουν την εμπιστοσύνη του. Και τι θα χρειάζεται ο Κύριος που διαθέτει το ηλιακό σύστημα; Νερό. Στη διάρκεια του ταξιδιού τους, διάρκειας τεσσάρων αιώνων, το περισσότερο νερό στον στόλο των Τρισήλιων θα έχει εξαντληθεί. Καθώς θα πλησιάζουν το ηλιακό σύστημα, οι αφυδατωμένοι Τρισήλιοι που επιβαίνουν στα σκάφη θα πρέπει να ενυδατωθούν ξανά. Από τη στιγμή που το νερό που θα χρησιμοποιηθεί για αυτό τον λόγο θα γίνει μέρος των σωμάτων τους, το καθαρό νερό σίγουρα θα είναι προτιμότερο από το στάσιμο που θα έχει ανακυκλωθεί αμέτρητες φορές πάνω στο σκάφος. Το σμήνος των κουνουπιών θα προσφέρει στον Κύριο ένα παγόβουνο αποτελούμενο από τεράστιες ποσότητες νερού που αποκτήθηκαν από την Ευρώπη, τη Δήμητρα και τους κομήτες. Δεν είμαι βέβαιος για τις λεπτομέρειες, φαντάζομαι πως ούτε εσείς τις γνωρίζετε αυτή τη στιγμή, αλλά ας πούμε ότι θα πρόκειται για δεκάδες χιλιάδες τόνους.
Αυτό το γιγάντιο κομμάτι πάγου θα μεταφερόταν από το σμήνος των κουνουπιών. Το σμήνος πιθανώς να πλησίαζε πολύ κοντά στον στόλο του Κυρίου για να παραδώσει το δώρο, και σε αυτό το σημείο θα ετίθετο σε εφαρμογή η δεύτερη συνέπεια της αποτυχίας σας να δημιουργήσετε μια δύναμη πιλότων αυτοκτονίας. Η αποτυχία αυτή σας οδήγησε στο αίτημα για ανεξάρτητο έλεγχο ολόκληρου του σμήνους των κουνουπιών. Όταν ο γήινος στόλος θα πλησίαζε τον στόλο του Κυρίου, θα αναλαμβάνατε τον έλεγχο των μαχητικών από τους πιλότους της ΓΑΙΤΟ και θα περνούσατε σε κατάσταση τηλεχειρισμού, διατάσσοντας τα μαχητικά να χτυπήσουν τους επιλεγμένους στόχους τους. Οι υπερβόμβες θα πυροδοτούνταν σχεδόν εξ επαφής, καταστρέφοντας όλα τα σκάφη του Κυρίου».
Ο Τοιχοθραύστης όρθωσε την πλάτη και, φεύγοντας από το πλάι του Τάιλερ, πλησίασε τα ψηλά παράθυρα που έβλεπαν προς τον κήπο. Ο κολασμένος άνεμος που φυσούσε μέσα στο αυτί του Τάιλερ ξεθύμανε, αλλά όχι πριν το ψύχος διαπεράσει ολόκληρο το σώμα του.
«Εξαιρετικό σχέδιο και δεν λέω ψέματα. Όμως, ορισμένες παραβλέψεις είναι ανεξήγητες. Για ποιο λόγο δείξατε τόση ανυπομονησία για τη μελέτη υδροφόρων ουράνιων σωμάτων; Η τεχνολογία για εξαγωγή και μεταφορά νερού σε μεγάλες ποσότητες δεν υφίσταται αυτή τη στιγμή και η έρευνα και η ανάπτυξή της θα χρειαστούν χρόνια, ίσως και δεκαετίες. Ακόμα κι αν πιστεύατε ότι έπρεπε να ξεκινήσετε αμέσως, γιατί δεν ανακατεύατε και κάποιους στόχους που να μην περιέχουν νερό; Τα φεγγάρια του Άρη, για παράδειγμα. Αν κάνατε κάτι τέτοιο, παρόλο που δεν θα με εμπόδιζε να αποκαλύψω τελικά το σχέδιό σας, θα είχε αυξηθεί απίστευτα η δυσκολία. Πώς ένας μεγάλος στρατηγιστής όπως εσείς παραβλέψατε τόσο απλά τεχνάσματα; Από την άλλη πλευρά, αναγνωρίζω πως ενεργείτε κάτω από τρομερή πίεση».
Ο Τοιχοθραύστης ακούμπησε ευγενικά το χέρι του στον ώμο του Τάιλερ, που αισθάνθηκε μια στιγμιαία τρυφερότητα, σαν αυτή ενός δήμιου για το θύμα του. Ένιωσε ακόμη και λιγάκι συγκινημένος.
«Μην κατηγορείτε τον εαυτό σας. Η αλήθεια είναι πως τα πήγατε αρκετά καλά. Ελπίζω η Ιστορία να σας θυμάται».
Ο Τοιχοθραύστης τράβηξε το χέρι του και το ως τότε χλωμό και αρρωστιάρικο πρόσωπό του φάνηκε να ξαναβρίσκει λίγη ενέργεια.
«Εγώ τελείωσα, κύριε Τάιλερ. Μπορείτε να καλέσετε τους δικούς σας».
«Είσαι ελεύθερος να φύγεις», είπε ο Τάιλερ ξεψυχισμένα, με τα μάτια πάντα κλειστά.
Μόλις ο Τοιχοθραύστης άνοιξε την πόρτα, ο Τάιλερ του έκανε βραχνά μια τελευταία ερώτηση: «Κι αν είναι έτσι όπως τα λες;»
Ο Τοιχοθραύστης γύρισε και τον κοίταξε. «Δεν έχει καμιά σημασία, κύριε Τάιλερ. Ανεξάρτητα από το αν κατέστρεψα το σχέδιό σας ή όχι, ο Κύριος δεν ενδιαφέρεται ούτε στο ελάχιστο».
Ο Λούο Τζι παρέμεινε άφωνος για πολλή ώρα αφού άκουσε τη διήγηση του Τάιλερ. Όταν ένα συνηθισμένο άτομο μιλούσε με κάποιον Τοιχοπρόσωπο, σκεφτόταν: "Είναι ένας Τοιχοπρόσωπος, δεν μπορώ να εμπιστευτώ τα λόγια του", και αυτές οι σκέψεις δημιουργούσαν ένα εμπόδιο στην επικοινωνία τους. Όμως, όταν δύο Τοιχοπρόσωποι συζητούσαν μεταξύ τους, οι σκέψεις που υπήρχαν και στα δύο μυαλά πολλαπλασίαζαν αυτά τα εμπόδια. Σε μια τέτοια συνομιλία, μάλιστα, οτιδήποτε έλεγε η μία ή η άλλη πλευρά γινόταν ανούσιο και η επικοινωνία έχανε κάθε νόημα. Γι' αυτό και δεν υπήρχε προσωπική επαφή μεταξύ των Τοιχοπρόσωπων.
«Πώς εκτιμάτε την ανάλυση του Τοιχοθραύστη;» ρώτησε ο Λούο Τζι για να σπάσει τη σιωπή, έστω κι αν ήξερε ότι η ερώτηση δεν είχε κανένα νόημα.
«Υπέθεσε σωστά», απάντησε ο Τάιλερ.
Ο Λούο Τζι ήθελε να πει κάτι, αλλά τι;
Τι θα μπορούσε να πει; Ήταν και οι δύο Τοιχοπρόσωποι.
«Αυτή ήταν η αληθινή μου στρατηγική», συνέχισε ο Τάιλερ. Προφανώς είχε μεγάλη επιθυμία να μιλήσει και δεν ενδιαφερόταν αν ο ακροατής του τον πίστευε ή όχι. «Ασφαλώς, βρίσκεται ακόμα σε προκαταρκτικά στάδια. Η τεχνολογία είναι από μόνη της πολύ δύσκολη, αν και περίμενα μια σταδιακή επίλυση όλων των θεωρητικών και τεχνικών προβλημάτων μέσα στην πορεία τεσσάρων αιώνων. Αν κρίνω όμως από τη στάση του εχθρού απέναντι στο σχέδιο, δεν θα κάνει καμιά διαφορά. Δεν νοιάζονται, και αυτό είναι το αποκορύφωμα της περιφρόνησης».
«Δηλαδή;» Ο Λούο Τζι αισθανόταν σαν μια μηχανή που έκανε έναν άσκοπο διάλογο.
«Τη μέρα μετά την επίσκεψη του Τοιχοθραύστη, στο διαδίκτυο αναρτήθηκε μια πλήρης ανάλυση της στρατηγικής μου. Το υλικό είχε έκταση εκατομμυρίων λέξεων, που οι περισσότερες είχαν αποκτηθεί μέσα από την παρακολούθηση των σοφονίων, και προκάλεσε μεγάλη αναταραχή. Προχθές, το ΣΠΑ συνεδρίασε για να συζητήσει το θέμα και πάρθηκε η ακόλουθη απόφαση: "Τα σχέδια των Τοιχοπρόσωπων δεν πρέπει να εμπεριέχουν οτιδήποτε αποτελεί απειλή για την ανθρώπινη ζωή". Αν το σχέδιό μου πράγματι υπήρχε, τότε η εκτέλεσή του θα αποτελούσε έγκλημα κατά της ανθρωπότητας. Θα έπρεπε να διακοπεί και ο Τοιχοπρόσωπος να τιμωρηθεί σύμφωνα με τον νόμο. Προσέχετε πώς επικαλούνται τα εγκλήματα κατά της ανθρωπότητας, έναν όρο που χρησιμοποιείται πολύ συχνά στις μέρες μας; Όμως η απόφαση κατέληξε λέγοντας: "Σύμφωνα με τις βασικές αρχές του Σχεδίου Τοιχοπρόσωπος, τα στοιχεία που είναι διαθέσιμα για τον έξω κόσμο μπορεί να αποτελούν μέρος της στρατηγικής εξαπάτησης που ακολουθεί ένας Τοιχοπρόσωπος και δεν μπορούν να χρησιμοποιηθούν ως απόδειξη για το γεγονός ότι ο Τοιχοπρόσωπος έχει πράγματι αναπτύξει και θα εκτελέσει το σχέδιο". Άρα δεν θα μου απαγγελθούν κατηγορίες».
«Το είχα υποπτευθεί», είπε ο Λούο Τζι.
«Στη συνεδρίαση, όμως, εγώ δήλωσα ότι η ανάλυση του Τοιχοθραύστη ήταν σωστή και ότι η στρατηγική μου αφορούσε πράγματι το σμήνος των κουνουπιών. Ζήτησα να δικαστώ σύμφωνα με το εθνικό και διεθνές δίκαιο».
«Μπορώ να φανταστώ την αντίδρασή τους».
«Ο προεδρεύων και όλοι οι αντιπρόσωποι των μόνιμων μελών με κοίταξαν με το χαμόγελο του Τοιχοπρόσωπου και ο πρόεδρός τους κήρυξε τη λήξη της συνεδρίασης. Τους μπάσταρδους!»
«Ξέρω το συναίσθημα».
«Κατέρρευσα πλήρως. Βγήκα στην πλατεία έξω από την αίθουσα, φωνάζοντας: "Είμαι ο Τοιχοπρόσωπος Φρέντρικ Τάιλερ! Ο Τοιχοθραύστης αποκάλυψε τη στρατηγική μου! Είχε δίκιο! Επρόκειτο να επιτεθώ στον γήινο στόλο με το σμήνος των κουνουπιών! Είμαι ένας εχθρός της ανθρωπότητας. Είμαι ένας δαίμονας! Τιμωρήστε με και εκτελέστε με!"»
«Αυτή ήταν μια ανούσια πράξη, κύριε Τάιλερ».
«Αυτό που σιχαίνομαι περισσότερο είναι η έκφραση με την οποία με κοιτάζουν οι άνθρωποι. Όσο ήμουν στην πλατεία, με περικύκλωσε ένα πλήθος. Τα μάτια τους έκρυβαν τις φαντασιώσεις παιδιών, τον σεβασμό των μεσήλικων και την έγνοια των ηλικιωμένων. Όλων τα μάτια έλεγαν: "Κοιτάξτε, είναι ένας Τοιχοπρόσωπος. Εργάζεται, αλλά είναι ο μοναδικός στον κόσμο που ξέρει τι κάνει. Βλέπετε πόσο σπουδαία είναι η δουλειά του; Προσποιείται τόσο καλά! Πώς θα μπορέσει να καταλάβει ο εχθρός την αληθινή στρατηγική του; Αυτή τη σπουδαία στρατηγική που μόνο αυτός γνωρίζει και που θα είναι η σωτηρία του κόσμου..." Η απόλυτη μπούρδα! Πόσο ηλίθιοι μπορεί να είναι!»
Τελικά, ο Λούο Τζι αποφάσισε να κρατήσει το στόμα του κλειστό και χαμογέλασε βουβά στον Τάιλερ.
Καθώς ο Τάιλερ τον κοίταζε, ένα αχνό χαμόγελο έπαιξε πάνω στο χλωμό του πρόσωπο και εξελίχθηκε σ’ ένα δυνατό, υστερικό γέλιο. «Χα! Χαμογελάς με το χαμόγελο του Τοιχοπρόσωπου! Ένα χαμόγελο από έναν Τοιχοπρόσωπο προς έναν άλλον! Νομίζεις ότι εργάζομαι. Νομίζεις πως προσποιούμαι και πιστεύεις πως θα σώσω τον κόσμο!» Χαχάνισε ξανά. «Μα πώς καταλήξαμε σε αυτή τη γελοία κατάσταση;»
«Είναι ένας φαύλος κύκλος από τον οποίο δεν πρόκειται να ελευθερωθούμε ποτέ, κύριε Τάιλερ», είπε ο Λούο Τζι και αναστέναξε σιγανά.
Το γέλιο του Τάιλερ σταμάτησε απότομα. «Ποτέ; Όχι, δρ. Λούο, υπάρχει διέξοδος. Υπάρχει πραγματικά διέξοδος και σήμερα ήρθα για να σου την πω».
«Χρειάζεστε ένα διάλειμμα», είπε ο Λούο Τζι. «Ξεκουραστείτε μερικές μέρες».
«Είμαστε οι μόνοι που κατανοούμε ο ένας τον πόνο του άλλου, δόκτορ. Γι’ αυτό, άλλωστε, ήρθα». Ύψωσε το βλέμμα. Ο ήλιος είχε δύσει πριν από αρκετή ώρα και ο κήπος της Εδέμ είχε γίνει δυσδιάκριτος μέσα στο σούρουπο. «Εδώ είναι ο παράδεισος. Μπορώ να κάνω μια βόλτα μόνος πλάι στη λίμνη;»
«Μπορείτε να κάνετε ό,τι θέλετε. Χαλαρώστε, κι εγώ θα σας φωνάξω αργότερα για το δείπνο».
Ο Τάιλερ περπάτησε πλάι στην όχθη, αφήνοντας τον Λούο Τζι να κάθεται βυθισμένος σε βαριές σκέψεις.
Επί πέντε χρόνια κολυμπούσε σε έναν ωκεανό ευτυχίας. Ειδικά η γέννηση της Σία Σία τον είχε κάνει να ξεχάσει εντελώς τον έξω κόσμο. Η αγάπη του για τη γυναίκα του κι εκείνη για το παιδί τους ενώνονταν και μεθούσαν την ψυχή του. Έτσι, σ’ εκείνο το ήρεμο σπίτι, απομονωμένος από τον υπόλοιπο κόσμο, έπεφτε ολοένα και βαθύτερα μέσα σε μια ψευδαίσθηση. Ίσως ο έξω κόσμος να βρισκόταν σε κάποια κβαντική κατάσταση και να μην υπήρχε παρά μόνο αν τον παρατηρούσε.
Όμως, τώρα που ο απαίσιος έξω κόσμος είχε εισβάλει στον παράδεισό του για να τον μπερδέψει και να τον τρομάξει, δεν μπορούσε πια ν’ αντέξει. Η σκέψη του έτρεξε στον Τάιλερ, τα τελευταία λόγια του οποίου αντηχούσαν στα αυτιά του. Ήταν δυνατόν οι Τοιχοπρόσωποι να σπάσουν τον φαύλο κύκλο, να συντρίψουν τα σιδερένια δεσμά της λογικής...;
Συνήλθε και έτρεξε προς τη λίμνη. Ήθελε να φωνάξει, αλλά φοβόταν ότι θα τρόμαζε την Ζουάνγκ Γιέν και την Σία Σία, κι έτσι έτρεξε όσο πιο γρήγορα μπορούσε μέσα στο ήρεμο σούρουπο. Ο μοναδικός ήχος ήταν το σούρσιμο των ποδιών του πάνω στο χορτάρι της λοφοπλαγιάς. Ξαφνικά, ακούστηκε ένας σιγανός κρότος. Ήταν ο ήχος ενός πυροβολισμού από την κατεύθυνση της λίμνης.
Ο Λούο Τζι επέστρεψε στο σπίτι του αργότερα εκείνο το βράδυ, αφού το παιδί είχε πια αποκοιμηθεί. «Έφυγε ο κύριος Τάιλερ;» ρώτησε σιγανά η Ζουάνγκ Γιέν.
«Ναι. Έφυγε», της απάντησε κουρασμένα.
«Φαινόταν σε χειρότερη κατάσταση από εσένα».
«Πράγματι. Αυτό συνέβη επειδή δεν ακολούθησε το εύκολο μονοπάτι... Γιέν, είδες τηλεόραση πρόσφατα;»
«Όχι. Δηλαδή...» Σταμάτησε και ο Λούο Τζι κατάλαβε τι σκεφτόταν. Καθώς ο έξω κόσμος σοβάρευε μέρα με τη μέρα και το κενό ανάμεσα στη ζωή εκεί και στη ζωή των άλλων ανθρώπων μεγάλωνε, η διαφορά τής προκαλούσε ανησυχία. «Είναι πράγματι η ζωή που ζούμε μέρος του Σχεδίου Τοιχοπρόσωπος;» ρώτησε, κοιτάζοντάς τον με το ίδιο αθώο πρόσωπο.
«Ασφαλώς. Για ποιο λόγο αμφιβάλλεις;»
«Μα, μπορούμε πράγματι να είμαστε ευτυχισμένοι όταν όλη η ανθρωπότητα είναι δυστυχισμένη;»
«Αγάπη μου, όταν όλη η ανθρωπότητα είναι δυστυχισμένη, η ευθύνη σου είναι να κάνεις τον εαυτό σου ευτυχισμένο. Με την Σία Σία, η ευτυχία σου κερδίζει έναν πόντο και το Σχέδιο Τοιχοπρόσωπος κερδίζει κι αυτό έναν πόντο στο δρόμο προς την επιτυχία του».
Η Ζουάνγκ Γιέν τον κοίταξε αμίλητη. Η γλώσσα των εκφράσεων του προσώπου, που εκείνη είχε συλλάβει μπροστά στη Μόνα Λίζα πριν από πέντε χρόνια, φαινόταν να έχει επιτευχθεί εν μέρει, ανάμεσα σ’ εκείνη και τον Λούο Τζι. Όλο και περισσότερο, μπορούσε να διαβάσει τη σκέψη του μέσα από τα μάτια του, και αυτό που διάβαζε τώρα ήταν: «Πώς μπορώ να πιστέψω κάτι τέτοιο;»
Ο Λούο Τζι έμεινε για πολλή ώρα σκεπτικός και τελικά είπε: «Γιέν, για τα πάντα υπάρχει ένα τέλος. Αφού ο ήλιος και το ίδιο το σύμπαν θα πεθάνουν μια μέρα, γιατί να πιστεύουμε ότι η ανθρωπότητα πρέπει να είναι αθάνατη; Άκουσέ με: ο κόσμος αυτός είναι παρανοϊκός. Η διεξαγωγή ενός πολέμου που δεν μπορείς να κερδίσεις είναι πράξη για ανόητους. Άρα, δες την Τρισπλιανή Κρίση από άλλη οπτική γωνία και άσε τις έγνοιες πίσω σου. Όχι μόνο εκείνες που αφορούν την ίδια την κρίση, αλλά και καθετί πριν απ’ αυτήν. Χρησιμοποίησε τον χρόνο που σου απομένει για ν’ απολαύσεις τη ζωή. Τετρακόσια χρόνια! Ή, αν αρνηθούμε τη Μάχη της Ημέρας της Κρίσης, σχεδόν πεντακόσια. Είναι πολύς ο χρόνος. Η ανθρωπότητα χρησιμοποίησε ένα ίδιο χρονικό διάστημα για να περάσει από την Αναγέννηση στην εποχή της πληροφορίας και στο ίδιο χρονικό διάστημα θα μπορούσε να δημιουργήσει μια ξέγνοιαστη και άνετη ζωή. Πέντε ειδυλλιακοί αιώνες χωρίς να πρέπει να ανησυχούμε για το μακρινό μέλλον και με μοναδική μας υποχρέωση να απολαμβάνουμε τη ζωή. Πόσο όμορφο...»
Συνειδητοποίησε ότι δεν είχε μιλήσει σωστά. Ο ισχυρισμός ότι η ευτυχία της και η ευτυχία του παιδιού ήταν μέρος του σχεδίου πρόσθετε άλλο ένα στρώμα προστασίας στη ζωή της, μετατρέποντας την ευτυχία της σε ευθύνη. Ήταν ο μόνος τρόπος για να βεβαιωθεί ότι θα διατηρούσε ένα ισορροπημένο μυαλό απέναντι στον σκληρό κόσμο. Ποτέ δεν μπορούσε να αντισταθεί στα αιώνια αθώα μάτια της κι έτσι δεν τολμούσε να την κοιτάξει την ώρα που του έκανε ερωτήσεις. Τώρα, όμως, εξαιτίας του παράγοντα Τάιλερ, είχε, άθελά του, πει την αλήθεια.
«Όταν το λες αυτό, είσαι Τοιχοπρόσωπος;» τον ρώτησε.
«Ναι, ασφαλώς και είμαι», της απάντησε για να διορθώσει την κατάσταση.
Όμως τα μάτια της έλεγαν: "Δεν φαίνεται να το πιστεύεις!"
Συμβούλιο Πλανητικής Άμυνας ΟΗΕ, Συνεδρίαση Σχεδίου Τοιχοπρόσωπος 389
Στο ξεκίνημα της συνεδρίασης, ο προεδρεύων πίεσε ώστε ο Λούο Τζι να υποχρεωθεί να παρευρεθεί στην επόμενη συνεδρίαση, υποστηρίζοντας ότι η άρνηση συμμετοχής δεν αποτελούσε μέρος του σχεδίου Τοιχοπρόσωπος, επειδή η εξουσία επίβλεψης που είχε το ΣΠΑ πάνω στους Τοιχοπρόσωπους ήταν ανώτερη από τα στρατηγικά σχέδια των ίδιων των Τοιχοπρόσωπων. Η πρόταση υιοθετήθηκε ομόφωνα από όλους τους αντιπροσώπους των μόνιμων μελών, και εξαιτίας της εμφάνισης του πρώτου Τοιχοθραύστη και της αυτοκτονίας του Τοιχοπρόσωπου Τάιλερ, οι άλλοι δύο Τοιχοπρόσωποι που παρευρίσκονταν στη συνεδρίαση διέκριναν τις βουβές υπόνοιες στα λόγια του προέδρου.
Ο Χάινς ήταν ο πρώτος που μίλησε. Το σχέδιό του, βασισμένο στη νευροεπιστήμη, ήταν ακόμα σε πρώιμο στάδιο, αλλά περιέγραψε τον εξοπλισμό που φανταζόταν ως βάση για περαιτέρω έρευνα. Το αποκαλούσε "Αναλυτικό Απεικονιστή". Βασισμένος στην τομογραφία μέσω υπολογιστών και στα πυρηνικά μαγνητικά υπερηχογραφήματα, λειτουργούσε σαρώνοντας ταυτόχρονα όλα τα σημεία του εγκεφάλου, πράγμα που απαιτούσε μια ακρίβεια τομογραφίας στο επίπεδο των εγκεφαλικών κυττάρων και νευρώνων. Αυτό θα ανέβαζε τον αριθμό των ταυτόχρονων αξονικών τομογραφιών σε αρκετά εκατομμύρια και όλες μαζί θα συνδυάζονταν μέσω υπολογιστή σε ένα ψηφιακό μοντέλο του εγκεφάλου. Οι άλλες τεχνικές απαιτήσεις ήταν ακόμη μεγαλύτερες. Η τομογραφία έπρεπε να γίνεται με ρυθμό είκοσι τεσσάρων εικόνων ανά δευτερόλεπτο, ώστε να δημιουργηθεί το δυναμικό συνθετικό μοντέλο το οποίο θα μπορούσε να συλλάβει όλη την εγκεφαλική δραστηριότητα σε ανάλυση επιπέδου νευρώνων, κάνοντας δυνατή την ακριβή παρακολούθηση των σκέψεων του εγκεφάλου ή ακόμα και να επαναλάβει την πλήρη νευρωνική δραστηριότητα ολόκληρης της διαδικασίας σκέψης.
Στη συνέχεια, ο Ρέι Ντίαζ περιέγραψε την πρόοδο του δικού του σχεδίου. Μετά από πέντε χρόνια ερευνών, το ψηφιακό αστρικό μοντέλο για πυρηνικά υπερόπλα μεγάλης ισχύος είχε ολοκληρωθεί και βρισκόταν στη φάση του εντοπισμού σφαλμάτων.
Μετά, η επιστημονική ομάδα συμβούλων του ΣΠΑ παρουσίασε μια αναφορά για τη δυνατότητα πραγματοποίησης των σχεδίων των δύο Τοιχοπρόσωπων.
Οι σύμβουλοι πίστευαν ότι, μολονότι δεν υπήρχαν θεωρητικά εμπόδια στον Αναλυτικό Απεικονιστή του Χάινς, οι τεχνικές δυσκολίες ξεπερνούσαν κατά πολύ τις παρούσες συνθήκες και ότι οι σύγχρονοι αξονικοί τομογράφοι απείχαν τόσο από την τεχνολογία του Αναλυτικού Απεικονιστή όσο και οι ασπρόμαυρες ταινίες από τις σύγχρονες κάμερες υψηλής ανάλυσης. Το μεγαλύτερο πρόβλημα ήταν η επεξεργασία δεδομένων, επειδή η σάρωση και η δημιουργία μοντέλων για ένα αντικείμενο στο μέγεθος του ανθρώπινου εγκεφάλου με ακρίβεια επιπέδου νευρώνων απαιτούσε μια ισχύ που δεν ήταν διαθέσιμη στους σύγχρονους υπολογιστές.
Το εμπόδιο για την αστρική βόμβα του Ρέι Ντίαζ είχε παρόμοια φύση: η παρούσα ισχύς των υπολογιστών δεν ήταν αρκετή. Αφού εξέτασαν τους υπολογισμούς που θα απαιτούσε το ολοκληρωμένο μοντέλο, η ομάδα των ειδικών κατέληξε στο συμπέρασμα ότι οι ισχυρότεροι από τους σύγχρονους υπολογιστές θα χρειάζονταν είκοσι χρόνια για να κατασκευάσουν το μοντέλο του ενός εκατοστού του δευτερολέπτου της διαδικασίας σύντηξης. Αφού το μοντέλο θα έπρεπε να τρέξει επανειλημμένα στη διάρκεια των ερευνών, μια πρακτική εφαρμογή ήταν κυριολεκτικά αδύνατη.
Ο επικεφαλής της ομάδας των ειδικών στους υπολογιστές είπε: «Αυτή τη στιγμή, η τεχνολογία των υπολογιστών, η οποία βασίζεται στα παραδοσιακά ολοκληρωμένα κυκλώματα και την αρχιτεκτονική φον Νόιμαν, πλησιάζει στα όρια της ανάπτυξής της. Ο Νόμος του Μουρ πρόκειται να καταρρεύσει. Ασφαλώς, μπορούμε να βγάλουμε λίγες ακόμα σταγόνες λεμονάδας από αυτές τις παραδοσιακές ηλεκτρονικές και τεχνολογικές λεμονόκουπες. Κατά τη γνώμη μας, ακόμα και με την παρούσα επιβράδυνση της εξέλιξης των υπερυπολογιστών, η υπολογιστική δύναμη που απαιτείται για τα δύο αυτά σχέδια μπορεί και πάλι να επιτευχθεί. Απλώς χρειάζεται χρόνο: με τις πιο αισιόδοξες προβλέψεις, γύρω στα είκοσι με τριάντα χρόνια. Αυτοί οι στόχοι, έτσι και επιτευχθούν, θα αποτελέσουν το κορύφωμα της ανθρώπινης τεχνολογίας των υπολογιστών και οποιαδήποτε περαιτέρω πρόοδος θα είναι δύσκολη. Αφού τα σοφόνια έχουν σταματήσει την πρωτοπόρο εξέλιξη της Φυσικής, οι υπολογιστές επόμενης γενιάς και οι κβαντικοί υπολογιστές που κάποτε ονειρευόμασταν θα είναι μάλλον απίθανο να κατασκευαστούν».
«Φτάσαμε στο τείχος που ύψωσαν τα σοφόνια μπροστά στον δρόμο των επιστημών μας», είπε ο προεδρεύων.
«Δηλαδή δεν μπορούμε να κάνουμε τίποτα για τα επόμενα είκοσι χρόνια», είπε ο Χάινς.
«Είκοσι χρόνια είναι η πιο αισιόδοξη πρόβλεψη. Ως επιστήμονας, θα πρέπει να γνωρίζετε πώς συμπεριφέρεται η έρευνα σε πρωτοπόρα ζητήματα».
«Τότε, το μόνο πράγμα που μπορούμε να κάνουμε είναι να πέσουμε σε χειμερία νάρκη και να περιμένουμε την άφιξη ικανών υπολογιστών», είπε ο Ρέι Ντίαζ.
«Αποφάσισα να πέσω κι εγώ σε χειμερία νάρκη», είπε ο Χάινς.
«Σε μια τέτοια περίπτωση, θα σας παρακαλέσω να δώσετε τα χαιρετίσματά μου στον διάδοχό μου, σε είκοσι χρόνια από τώρα», είπε ο προεδρεύων με ένα χαμόγελο. Η διάθεση στη συνεδρίαση ήταν χαλαρή. Από τη στιγμή που οι Τοιχοπρόσωποι είχαν ανακοινώσει την πρόθεσή τους να πέσουν σε χειμερία νάρκη, οι συμμετέχοντες αναστέναξαν με ανακούφιση. Η εμφάνιση του πρώτου Τοιχοθραύστη και η αυτοκτονία του Τοιχοπρόσωπου στον οποίο αντιστοιχούσε είχε επιφέρει βαρύ πλήγμα σε ολόκληρο το σχέδιο. Ιδιαίτερα η αυτοκτονία του Τάιλερ ήταν μια ανόητη ενέργεια. Αν ζούσε, οι άνθρωποι και πάλι θα αμφέβαλλαν αν το σμήνος των κουνουπιών ήταν πράγματι το σχέδιό του. Ο θάνατός του αποτελούσε μια ύστατη επιβεβαίωση της ύπαρξης του τρομερού σχεδίου. Είχε βγει έξω από τον φαύλο κύκλο με κόστος την ίδια του τη ζωή, προκαλώντας ένα αυξανόμενο κύμα επικρίσεων της διεθνούς κοινότητας απέναντι στο Σχέδιο Τοιχοπρόσωπος. Η κοινή γνώμη απαιτούσε περαιτέρω περιορισμούς των εξουσιών των Τοιχοπρόσωπων, αλλά η ίδια η φύση του Σχεδίου Τοιχοπρόσωπος σήμαινε ότι υπερβολικά πολλοί περιορισμοί θα δυσκόλευαν τους Τοιχοπρόσωπους να διεξάγουν τις στρατηγικές τους εξαπατήσεις, κάνοντας έτσι ολόκληρο το σχέδιο ανούσιο. Το Σχέδιο Τοιχοπρόσωπος διέθετε μια δομή ηγεσίας πρωτοφανή για την ανθρώπινη κοινωνία, η οποία χρειαζόταν χρόνο για να προσαρμοστεί σε αυτό. Ήταν προφανές ότι η χειμερία νάρκη των δύο Τοιχοπρόσωπων θα πρόσφερε μια περίοδο προσαρμογής.
Λίγες μέρες αργότερα, σε μια άκρως απόρρητη υπόγεια εγκατάσταση, ο Ρέι Ντίαζ και ο Χάινς μπήκαν σε κατάσταση αναστολής των ζωτικών τους λειτουργιών.
Ο Λούο Τζι έβλεπε ένα πολύ δυσοίωνο όνειρο. Ονειρευόταν ότι περιδιάβαινε τις αίθουσες του Λούβρου. Ήταν ένα όνειρο που δεν είχε δει ποτέ πριν, επειδή τα τελευταία χρόνια ευτυχίας δεν τον άφηναν να ονειρεύεται χαμένες απολαύσεις. Στο όνειρό του ήταν ολομόναχος, μέσα σε εκείνη τη μοναξιά που είχε αποδιώξει από τη ζωή του τα τελευταία πέντε χρόνια. Κάθε βήμα του αντιλαλούσε μέσα στις αίθουσες του μουσείου και με κάθε αντίλαλο κάτι φαινόταν να φεύγει από μέσα του, μέχρι που τελικά δεν τολμούσε να κάνει άλλο βήμα. Βρισκόταν μπροστά στη Μόνα Λίζα. Δεν του χαμογελούσε πια· τον κοιτούσε με συμπόνια. Όταν σταμάτησε να περπατά, ο ήχος των σιντριβανιών της εξωτερικής πλατείας μπήκε στην αίθουσα και σταδιακά δυνάμωσε, οπότε και ξύπνησε για να ανακαλύψει ότι ο ήχος ερχόταν από τον πραγματικό κόσμο. Έβρεχε.
Ο Λούο Τζι άπλωσε το χέρι για να πιάσει το χέρι της αγαπημένης του και ανακάλυψε ότι το όνειρο είχε γίνει πραγματικότητα.
Η Ζουάνγκ Γιέν είχε εξαφανιστεί.
Πετάχτηκε από το κρεβάτι και μπήκε στο δωμάτιο του παιδιού που φωτιζόταν ακόμη θαμπά από μια λάμπα, αλλά η Σία Σία δεν ήταν εκεί. Πάνω στο μικρό κρεβάτι που ήταν προσεκτικά στρωμένο, υπήρχε μια από τις ζωγραφιές της Ζουάνγκ Γιέν, από τις αγαπημένες και των δύο. Από μακριά έμοιαζε απλά με ένα λευκό φύλλο χαρτιού. Από πιο κοντά, μπορούσε να διακρίνει κανείς λεπτεπίλεπτα καλάμια στην κάτω αριστερή γωνία και τα ίχνη μιας αχριόχηνας που χανόταν στην πάνω δεξιά. Στο άδειο κέντρο ήταν ζωγραφισμένα δυο απειροελάχιστα μικροσκοπικά άτομα. Όμως, τώρα, κάτω από αυτά είχε προστεθεί μια χαριτωμένη γραμμή με μερικά λόγια: 
Αγάπη μου, σε περιμένουμε την Ημέρα της Κρίσης.
Ήταν αναμενόμενο ότι, αργά ή γρήγορα, θα συνέβαινε. Ήταν δυνατό μια τέτοια ονειρική ζωή να κρατήσει για πάντα; Έμελλε να συμβεί, γι' αυτό μην ανησυχείς, είπε ο Λούο Τζι από μέσα του. Είσαι πνευματικά προετοιμασμένος για να το αντιμετωπίσεις. Όμως ένα κύμα ζαλάδας τον συνεπήρε. Καθώς έπιανε τη ζωγραφιά και κατευθυνόταν προς το καθιστικό, τα πόδια του τρεμούλιασαν κι ένιωσε σαν να αιωρούνταν.
Το καθιστικό ήταν άδειο, αλλά τα αποκαΐδια μέσα στο τζάκι έλαμπαν με ένα θαμπό κόκκινο χρώμα που έκανε τα πάντα να μοιάζουν με πάγο που έλιωνε. Έξω, η βροχή εξακολουθούσε να πέφτει. Κάτω από τον ίδιο ήχο βροχής είχε ξεπροβάλει εκείνη μέσα από τα όνειρά του και τώρα είχε επιστρέψει σ’ αυτά, παίρνοντας μαζί της και το παιδί τους.
Σήκωσε το τηλέφωνο για να καλέσει τον Κεντ, αλλά άκουσε σιγανά βήματα έξω από το σπίτι. Ήταν βήματα γυναίκας, αλλά όχι της Ζουάνγκ Γιέν. Ακόμα κι έτσι, όμως, πέταξε το τηλέφωνο και βγήκε έξω.
Ο Λούο Τζι αναγνώρισε αμέσως τη λεπτή μορφή που στεκόταν στην εξώπορτα μέσα στη βροχή, έστω και αν διέκρινε μόνο μια σιλουέτα.
«Γεια σας, δρ. Λούο», είπε η Γενική Γραμματέας Σέι.
«Γεια... Μα πού είναι η γυναίκα μου και το παιδί μου;»
«Θα σας περιμένουν κατά την Ημέρα της Κρίσης», του είπε, επαναλαμβάνοντας τα λόγια που υπήρχαν στη ζωγραφιά.
«Γιατί;»
«Ήταν μια απόφαση του ΣΠΑ για να σας επιτρέψουν να αφοσιωθείτε στις ευθύνες σας ως Τοιχοπρόσωπος. Δεν πρόκειται να πάθουν κακό, και τα παιδιά προσαρμόζονται καλύτερα από τους ενήλικες στην αναστολή των ζωτικών λειτουργιών».
«Τις απαγάγατε! Μα αυτό είναι έγκλημα!»
«Δεν απαγάγαμε κανέναν». 
Η καρδιά του Λούο Τζι σφίχτηκε καθώς αναλογιζόταν τις επιπτώσεις αυτών που έλεγε η Σέι, αλλά προτίμησε να διώξει τη σκέψη από το μυαλό του αντί να αντιμετωπίσει την πραγματικότητα. «Είχα πει πως τις ήθελα εδώ και πως ήταν κι αυτό μέρος του σχεδίου!»
«Όμως, μετά από ενδελεχή έρευνα, το ΣΠΑ έκρινε πως δεν ήταν μέρος του σχεδίου και έτσι πήρε μέτρα ώστε να σας παρακινήσει να πιάσετε δουλειά».
«Ακόμα κι αν δεν ήταν απαγωγή, πήρατε το παιδί μου μακριά μου χωρίς τη συναίνεσή μου, και αυτό είναι παράνομο», διαμαρτυρήθηκε. Όταν όμως συνειδητοποίησε ποια άλλη συμπεριλαμβανόταν σε εκείνο το «πήρατε», η καρδιά του χτύπησε ξανά και έγειρε για να στηριχτεί αδύναμα στην κολόνα που υπήρχε πίσω του.
«Πράγματι, μα αυτό είναι μέσα στα αποδεκτά όρια. Μην ξεχνάτε, δρ. Λούο, ότι αυτό και όλοι οι άλλοι πόροι που έχετε χρησιμοποιήσει δεν εμπίπτουν στα υπάρχοντα νομικά πλαίσια. Έτσι, οι ενέργειες των Ηνωμένων Εθνών στην παρούσα περίοδο κρίσης μπορούν να δικαιωθούν κάτω από οποιονδήποτε νόμο».
«Εργάζεστε ακόμα για λογαριασμό των Ηνωμένων Εθνών;»
«Μάλιστα».
«Επανεκλεγήκατε;»
«Όχι». Ήθελε ν' αλλάξει θέμα συζήτησης για ν' αποφύγει την ψυχρή πραγματικότητα, αλλά δεν τα κατάφερε. «Τι θα απογίνω χωρίς αυτές; Τι θα απογίνω χωρίς αυτές;» ρωτούσε η καρδιά του ξανά και ξανά. Τελικά, το είπε και φωναχτά, καθώς γλιστρούσε από την κολόνα στο έδαφος. Ήταν λες και όλα κατέρρεαν γύρω του, λες και μετατρέπονταν σε μάγμα από πάνω προς τα κάτω, με μόνη εξαίρεση το γεγονός ότι αυτή τη φορά το μάγμα έκαιγε και συσσωρευόταν μέσα στην καρδιά του.
«Δεν έχουν πάει πουθενά, δρ. Λούο. Σας περιμένουν σώες και αβλαβείς στο μέλλον. Ήσασταν πάντοτε ένα νηφάλιο άτομο και θα πρέπει να γίνετε ακόμα πιο νηφάλιος τώρα, αν όχι για όλη την ανθρωπότητα, τουλάχιστον για την οικογένειά σας». Η Σέι κοίταξε κάτω, στο σημείο όπου ο Λούο Τζι καθόταν πλάι στην κολόνα, στα όρια της νευρικής κατάρρευσης.
Ύστερα, μια ριπή ανέμου έφερε τη βροχή κάτω από το υπόστεγο της εξώπορτας. Η αναζωογονητική δροσιά και τα λόγια της Σέι κατάφεραν να καταλαγιάσουν, ως ένα σημείο, τη φωτιά που έκαιγε μέσα στην καρδιά του.
«Αυτό ήταν το σχέδιό σας από την αρχή, σωστά;»
«Ναι, αλλά προχωρήσαμε σ' αυτό το στάδιο μόνο όταν δεν υπήρχε άλλη επιλογή».
«Ώστε όταν ήρθε εδώ, ήταν πράγματι μια ζωγράφος παραδοσιακής ζωγραφικής;»
«Ναι».
«Από την Κεντρική Ακαδημία Καλών Τεχνών;»
«Ναι».
«Ώστε ήταν...»
«Όλα όσα είδατε ήταν ο αληθινός εαυτός της. Όλα όσα ξέρατε γι' αυτήν ήταν αλήθεια. Όλα όσα την έκαναν αυτή που ήταν: το παρελθόν της, η οικογένειά της, η προσωπικότητα και το μυαλό της».
«Εννοείτε ότι πράγματι ήταν τέτοια γυναίκα;»
«Ναι. Νομίζατε ότι θα μπορούσε να προσποιείται με αυτόν τον τρόπο επί πέντε χρόνια; Έτσι ήταν στην πραγματικότητα: αθώα και ευγενική σαν άγγελος. Τίποτα δεν ήταν προσποιητό, ούτε καν η αγάπη της για σας, που ήταν πολύ αληθινή».
«Τότε, πώς μπόρεσε να διαπράξει μια τόσο σκληρή απάτη; Να κρύβει την αλήθεια επί πέντε ολόκληρα χρόνια;»
«Πώς ξέρετε εσείς ότι δεν της ξέφυγε ποτέ τίποτα; Η ψυχή της ήταν τυλιγμένη στη μελαγχολία από την πρώτη φορά που την αντικρίσατε εκείνη τη βροχερή νύχτα πριν από πέντε χρόνια. Δεν την έκρυβε. Η μελαγχολία αυτή παρέμενε μέσα της επί πέντε χρόνια, σαν μια πανταχού παρούσα υποβόσκουσα μουσική που δεν σταμάτησε στιγμή, και αυτός ήταν ο λόγος που δεν το προσέξατε».
Τώρα καταλάβαινε τι ήταν αυτό που είχε αγγίξει το πιο ευαίσθητο σημείο της καρδιάς του όταν την είχε δει για πρώτη φορά... Αυτό που τον είχε κάνει να νιώθει ότι όλος ο κόσμος την πλήγωνε... Ήταν αυτή η ευγενική θλίψη που κρυβόταν μέσα στα καθαρά, άδολα μάτια της: μια θλίψη που, σαν το φως της φωτιάς του τζακιού, φώτιζε απαλά, διαπερνώντας την ομορφιά της. Ήταν πραγματικά μια αδιόρατη υποβόσκουσα μουσική που διαπότιζε αθόρυβα το υποσυνείδητό του, σπρώχνοντάς τον βήμα-βήμα στην άβυσσο του έρωτα.
«Δεν θα μπορέσω να τις εντοπίσω, έτσι δεν είναι;» ρώτησε.
«Σωστά. Όπως είπα, πρόκειται για απόφαση του ΣΠΑ».
«Τότε θα πάω να τις βρω την Ημέρα της Κρίσης».
«Μπορείτε».
Ο Λούο Τζι είχε φανταστεί ότι θα απέρριπταν το αίτημά του, ακριβώς όπως τότε που του είχαν δώσει το αξίωμα του Τοιχοπρόσωπου, αλλά ανάμεσα στη φράση του και την απάντηση της Σέι δεν υπήρξε κανένα κενό. Ήξερε καλά ότι τα πράγματα δεν ήταν τόσο εύκολα. «Υπάρχει πρόβλημα;» ρώτησε.
«Όχι. Αυτή τη φορά πραγματικά δεν υπάρχει πρόβλημα. Ξέρετε, από τη γέννηση του Σχεδίου Τοιχοπρόσωπος, υπήρχε πάντοτε μια διαφωνία στη διεθνή κοινότητα. Για δικά τους συμφέροντα, οι περισσότερες χώρες υποστήριζαν κάποιους από τους Τοιχοπρόσωπους και είχαν αντιρρήσεις για άλλους, πράγμα που σημαίνει ότι θα υπάρχει πάντα μια πλευρά που θα θέλει να σας ξεφορτωθεί. Τώρα που ο πρώτος Τοιχοπρόσωπος έχει φύγει από τη μέση και ο Τάιλερ έχει αποτύχει, οι δυνάμεις που αντιμάχονται το σχέδιο έχουν γίνει ισχυρότερες και έχουν φέρει τους υποστηρικτές του σε αδιέξοδο. Αν σε αυτό το σημείο προτείνετε να πάτε κατευθείαν στην Ημέρα της Κρίσης, αυτή θα είναι μια συμβιβαστική λύση που θα γίνει αποδεκτή και από τις δύο πλευρές.
Εντούτοις, δρ. Λούο, είστε πράγματι πρόθυμος να το κάνετε όταν η ανθρωπότητα παλεύει για την επιβίωσή της;»
«Εσείς οι πολιτικοί μιλάτε κάθε στιγμή για ανθρωπότητα, όμως εγώ δεν βλέπω καμιά ανθρωπότητα. Βλέπω μόνο άτομα. Κι εγώ ο ίδιος είμαι μονάχα ένα άτομο, ένας συνηθισμένος άνθρωπος, και δεν μπορώ να αναλάβω την ευθύνη της σωτηρίας της ανθρωπότητας. Θέλω απλώς να ζήσω τη ζωή μου».
«Πολύ καλά. Όμως η Ζουάνγκ Γιέν και η Σία Σία είναι δύο από αυτά τα άτομα. Δεν θα θέλατε να εκπληρώσετε την υποχρέωση που έχετε απέναντί τους; Ακόμα κι αν σας πλήγωσε, μπορώ να δω ότι την αγαπάτε ακόμα. Ύστερα είναι και το παιδί. Από τη στιγμή που το ΣΠΑ επιβεβαίωσε αμετάκλητα την εισβολή των Τρισπλιανών, ένα πράγμα είναι σίγουρο: η ανθρωπότητα θα παλέψει ως το τέλος. Όταν η αγαπημένη σας και το παιδί σας ξυπνήσουν σε τέσσερις αιώνες από τώρα, η Ημέρα της Κρίσης και οι φλόγες του πολέμου θα έχουν πέσει επάνω τους, αλλά τότε θα έχετε χάσει πια το αξίωμα του Τοιχοπρόσωπου και θα είστε ανίκανος να τις προστατέψετε. Το μόνο που θα μπορούν να κάνουν είναι να μοιραστούν μαζί σας μια κολασμένη κατάσταση ύπαρξης μέχρι τον τελικό αφανισμό του κόσμου. Αυτή είναι η ζωή που θέλετε να χαρίσετε στη γυναίκα και στο παιδί σας;»
Ο Λούο Τζι δεν είπε τίποτα.
«Αν δεν μπορείτε να σκεφτείτε τίποτε άλλο, φανταστείτε εκείνη τη Μάχη της Ημέρας της Κρίσης, τέσσερις αιώνες από τώρα, και την έκφραση στα πρόσωπά τους όταν θα σας αντικρίσουν! Τι είδους άτομο θα δουν; Έναν άνδρα που εγκατέλειψε τη γυναίκα που αγάπησε περισσότερο απ’ όλους τους ανθρώπους και μαζί της εγκατέλειψε και ολόκληρη την ανθρωπότητα; Έναν άνθρωπο απρόθυμο να σώσει όλα τα παιδιά του κόσμου; Έναν άνθρωπο που αρνήθηκε να σώσει ακόμα και το δικό του παιδί; Θα μπορούσατε να σταθείτε μπροστά τους και να τις κοιτάξετε κατάματα;»
Ο Λούο Τζι έσκυψε το κεφάλι αμίλητος. Ο ήχος της νυχτερινής βροχής που έπεφτε στο χορτάρι και στη λίμνη έμοιαζε με μυριάδες ικεσίες από μια άλλη χρονική στιγμή και έναν άλλο τόπο. «Πιστεύετε πραγματικά πως εγώ μπορώ να τ' αλλάξω όλα αυτά;» ρώτησε ο Λούο Τζι, σηκώνοντας το κεφάλι.
«Γιατί να μη δοκιμάσετε; Απ’ όλους τους Τοιχοπρόσωπους, εσείς μπορεί να έχετε τη μεγαλύτερη ελπίδα επιτυχίας. Ήρθα σήμερα εδώ για να σας το πω».
«Συνεχίστε, λοιπόν. Γιατί το λέτε αυτό;»
«Επειδή, απ’ όλους τους ανθρώπους στον κόσμο, είστε το μόνο άτομο που οι Τρισήλιοι θέλουν επίμονα να σκοτώσουν».
Ακουμπώντας πάνω στην κολόνα, ο Λούο Τζι κοίταζε τη Σέι χωρίς να πει λέξη. Προσπαθούσε να θυμηθεί.
Η Σέι συνέχισε: «Το αυτοκινητιστικό ατύχημα προοριζόταν για σας. Ήταν τυχαίο που χτύπησε τη φίλη σας».
«Μα ήταν πράγματι ατύχημα. Το αυτοκίνητο άλλαξε κατεύθυνση επειδή δύο άλλα συγκρούστηκαν μεταξύ τους».
«Ήταν προσχεδιασμένο από καιρό».
«Μα εκείνη την εποχή ήμουν ένας συνηθισμένος άνθρωπος χωρίς ιδιαίτερη προστασία. Θα ήταν πολύ απλό να με σκοτώσουν. Γιατί να μπουν σε τέτοια φασαρία;»
«Για να μοιάζει ο φόνος με ατύχημα και να μην προσελκύσει την προσοχή. Σχεδόν τα κατάφεραν. Εκείνη τη μέρα, έγιναν στην πόλη πενήντα ένα αυτοκινητιστικά δυστυχήματα, στα οποία σκοτώθηκαν πέντε άνθρωποι. Όμως, ένας κατάσκοπος κρυμμένος στην ΓΑΙΤΟ μάς έδωσε την πληροφορία, επιβεβαιώνοντας ότι η ΓΑΙΤΟ είχε ενορχηστρώσει την απόπειρα εναντίον της ζωής σας. Το πιο τρομακτικό είναι πως η διαταγή ήρθε από τον ίδιο τον Τρισήλιο και μεταδόθηκε στον Έβανς μέσω των σοφονίων. Μέχρι σήμερα, είναι η μοναδική εντολή δολοφονίας που έχει δοθεί».
«Εμένα; Οι Τρισηλιανοί θέλουν να σκοτώσουν εμένα; Για ποιο λόγο;» Άλλη μια φορά, ο Λούο ένιωθε να βγαίνει έξω από το σώμα του.
«Δεν ξέρω. Κανείς, πια, δεν ξέρει. Ίσως να το γνώριζε ο Έβανς, μα αυτός είναι πλέον νεκρός. Προφανώς ήταν αυτός που πρόσθεσε την απαίτηση η δολοφονία σας να μην τραβήξει την προσοχή. Αυτό απλώς ενισχύει το ειδικό βάρος σας».
«Ειδικό βάρος;» Ο Λούο Τζι κούνησε το κεφάλι του χαμογελώντας στραβά. «Κοιτάξτε με καλά. Σας μοιάζω με άτομο που διαθέτει υπερδυνάμεις;»
«Δεν διαθέτετε υπερδυνάμεις και μην αφήνετε τις σκέψεις σας να ακολουθούν μια τέτοια κατεύθυνση, γιατί αυτό θα σας οδηγήσει σε λάθος δρόμο», είπε η Σέι, χειρονομώντας με έμφαση. «Και στην παλιότερη έρευνά σας, δεν είχατε ιδιαίτερες δυνάμεις είτε αυτές ήταν υπερφυσικές ικανότητες είτε εξαιρετικές τεχνικές δεξιότητες εντός των γνωστών νόμων της Φυσικής. Εμείς, τουλάχιστον, δεν καταφέραμε να ανακαλύψουμε κάτι τέτοιο. Ο Λούο Τζι δεν διέθετε υπερφυσικές δυνάμεις, αλλά ίσως είχε ικανότητες που είχαν και άλλα άτομα».
«Γιατί δεν μου το είχατε πει;»
«Φοβηθήκαμε ότι θα επηρεάζαμε οτιδήποτε ήταν αυτό που κάναμε. Οι αστάθμητοι παράγοντες ήταν υπερβολικά πολλοί και θεωρήσαμε πως θα ήταν προτιμότερο να αφήσουμε τα πράγματα να ακολουθήσουν τον δρόμο τους».
«Κάποτε μου είχε έρθει η ιδέα να εργαστώ πάνω στη συμβατική κοινωνιολογία επειδή...». Την ίδια στιγμή, μια μικρή φωνή μέσα του είπε: Είσαι ένας Τοιχοπρόσωπος! Ήταν η πρώτη φορά που άκουγε αυτή τη φωνή. Άκουσε επίσης και έναν άλλο ανύπαρκτο ήχο: το βούισμα των σοφονίων καθώς πετούσαν γύρω του. Του φάνηκε μάλιστα πως διέκρινε και μερικά θαμπά σημάδια φωτός που έμοιαζαν με πυγολαμπίδες. Έτσι, για πρώτη φορά στη ζωή του, συμπεριφέρθηκε σαν Τοιχοπρόσωπος: κατάπιε αυτό που ήθελε να πει και ρώτησε απλά: «Έχει καμιά σχέση αυτό;»
Η Σέι έγνεψε αρνητικά. «Πιθανώς όχι. Από όσο γνωρίζουμε, είναι απλά το θέμα μιας αίτησης για έγκριση έρευνας, η οποία ποτέ δεν προχώρησε και ασφαλώς δεν έδωσε κάποιο αποτέλεσμα. Εξάλλου, ακόμα κι αν είχατε κάνει την έρευνά σας, δεν θα περιμέναμε να εμφανίσετε αποτελέσματα πιο πολύτιμα από αυτά οποιουδήποτε άλλου ερευνητή».
«Και γιατί αυτό;»
«Δρ. Λούο, εδώ μιλάμε ξεκάθαρα. Όπως το βλέπετε κι εσείς, ως ερευνητής είστε αποτυχημένος. Δεν διεξαγάγατε έρευνα από κάποια δίψα για ανακάλυψη ή από κάποια αίσθηση αποστολής και καθήκοντος, αλλά απλά και μόνο για να βγάλετε τον επιούσιο».
«Έτσι δεν κάνουν όλοι στις μέρες μας;»
«Δεν υπάρχει κάτι κακό σε όλα αυτά, αλλά γενικά η συμπεριφορά σας δεν συνάδει με έναν σοβαρό και αφοσιωμένο ερευνητή. Η έρευνά σας είναι χρησιμοθηρική, οι τεχνικές σας καιροσκοπικές, αναζητάτε τον αισθησιασμό και έχετε ιστορικό κατάχρησης χρηματοδοτήσεων. Ως χαρακτήρας, είστε κυνικός και ανεύθυνος, και αντιμετωπίζετε με ειρωνεία το επάγγελμα του ερευνητή επιστήμονα... Γνωρίζουμε μάλιστα καλά ότι δεν νοιάζεστε ούτε στο ελάχιστο για τη μοίρα της ανθρώπινης φυλής».
«Και καταφύγατε σε τόσο απαίσια μέσα για να με εξαναγκάσετε; Με σιχαινόσασταν από την αρχή, έτσι δεν είναι;»
«Κάτω από φυσιολογικές συνθήκες, δεν θα αναθέταμε ποτέ σε ένα άτομο όπως εσείς ένα τόσο σημαντικό καθήκον, αλλά υπάρχει μια λεπτομέρεια που τα παραμερίζει όλα: Ο Τρισήλιος σας φοβάται. Γίνετε, λοιπόν, Τοιχοθραύστης του εαυτού σας και ανακαλύψτε το γιατί».
Όταν η Σέι ολοκλήρωσε την τελευταία φράση της, του γύρισε την πλάτη, επέστρεψε στο αυτοκίνητο που την περίμενε και εξαφανίστηκε μέσα στη βροχή και την ομίχλη.
Ο Λούο Τζι είχε χάσει την αίσθηση του χρόνου. Σταδιακά, η βροχή σταμάτησε και ο άνεμος δυνάμωσε, διώχνοντας τα σύννεφα από τον ουρανό της νύχτας, αποκαλύπτοντας τις χιονισμένες βουνοκορφές και αφήνοντας το λαμπερό στρογγυλό φεγγάρι να λούσει τον κόσμο με το ασημένιο του φως.
Πριν επιστρέψει μέσα, ο Λούο Τζι έριξε μια τελευταία ματιά στον ασημένιο Παράδεισο και η καρδιά του είπε στην Ζουάνγκ Γιέν και στην Σία Σία: Αγάπες μου, περιμένετέ με την Ημέρα της Κρίσης.
Καθώς στεκόταν κάτω από τη γιγάντια σκιά που έριχνε το διαστημικό αεροπλάνο Υψηλό Σύνορο και κοίταζε το ογκώδες σώμα του, ο Ζανγκ Μπεϊχάι θυμήθηκε άθελά του το αεροπλανοφόρο Τανγκ, που από καιρό είχε αποσυναρμολογηθεί, και αναρωτήθηκε αν το κύτος του Υψηλού Συνόρου περιείχε κάποιες χαλύβδινες λαμαρίνες από το Τανγκ. Στη διάρκεια των τριάντα και πλέον επιστροφών του στη Γη, η θερμοκρασία από την τριβή της ατμόσφαιρας είχε αφήσει σημάδια καψαλίσματος πάνω στο διαστημικό αεροπλάνο, έτσι που πραγματικά έμοιαζε όπως και το Τανγκ όταν βρισκόταν υπό κατασκευή. Η άτρακτος έδινε την ίδια αίσθηση παλαιότητας, αλλά οι δύο κυλινδρικοί πύραυλοι καυσίμων κάτω από τα φτερά του ήταν καινούριοι, κάνοντάς τους να μοιάζουν με επισκευές σε κάποιο αρχαίο αρχιτεκτόνημα της Ευρώπης: οι νέες επισκευές έρχονταν σε άμεση αντίθεση με τον χρωματισμό του αρχικού κτηρίου, υπενθυμίζοντας στους επισκέπτες ότι αυτά τα κομμάτια ήταν σύγχρονες προσθήκες. Αν όμως αφαιρούσε κανείς τους πυραύλους, το Υψηλό Σύνορο θα έμοιαζε με ένα μεγάλο, παλιό μεταφορικό αεροσκάφος.
Το διαστημικό αεροπλάνο ήταν κάτι πολύ καινούριο, μια από τις λιγοστές προόδους στην αεροδιαστημική τεχνολογία κατά τα τελευταία πέντε χρόνια, και πολύ πιθανώς η τελευταία γενιά διαστημόπλοιων με μηχανές χημικών καυσίμων. Η ιδέα είχε προταθεί από τον προηγούμενο αιώνα ως αντικατάσταση του διαστημικού λεωφορείου, και μπορούσε να απογειωθεί από αεροδιάδρομο σαν κανονικό αεροπλάνο και να πετάξει με τον συνηθισμένο τρόπο μέχρι τα ανώτερα στρώματα της ατμόσφαιρας, οπότε και ενεργοποιούσε τους πυραύλους του για διαστημική πτήση, μπαίνοντας σε τροχιά. Το Υψηλό Σύνορο ήταν το τέταρτο παρόμοιο σκάφος σε λειτουργία και πολλά ακόμη βρίσκονταν υπό κατασκευή. Στο κοντινό μέλλον, θα αναλάμβαναν και την κατασκευή του διαστημικού ανελκυστήρα.
«Κάποτε φανταζόμουν ότι ποτέ δεν θα μας δινόταν η ευκαιρία να πάμε στο διάστημα στη διάρκεια της ζωής μας», είπε ο Ζανγκ Μπεϊχάι στον Τσανγκ Γουαϊσάι, που είχε έρθει για να τον αποχαιρετήσει. Αυτός και είκοσι ακόμη αξιωματικοί του διαστημικού σώματος, όλοι μέλη των τριών ινστιτούτων στρατηγικής, θα μεταφέρονταν με το Υψηλό Σύνορο στον Διεθνή Διαστημικό Σταθμό.
«Υπάρχουν αξιωματικοί του ναυτικού που δεν βρέθηκαν ποτέ στη θάλασσα;» ρώτησε ο Τσανγκ Γουαϊσάι, χαμογελώντας.
«Ασφαλώς και υπάρχουν. Πολλοί. Αυτό ακριβώς αναζητούν κάποιοι στο ναυτικό, αλλά εγώ δεν είμαι τέτοιος τύπος».
«Μπεϊχάι, μην ξεχνάς ότι οι αστροναύτες που έχουν ακόμα ενεργά καθήκοντα παραμένουν προσωπικό της πολεμικής αεροπορίας, άρα εσείς είστε οι πρώτοι εκπρόσωποι του διαστημικού σώματος που βγαίνετε στο διάστημα».
«Κρίμα που δεν έχουμε και συγκεκριμένη αποστολή».
«Η αποστολή είναι η απόκτηση εμπειρίας. Ένας στρατηγιστής διαστημικών μαχών πρέπει να έχει αντίληψη του διαστήματος. Κάτι τέτοιο δεν ήταν εφικτό πριν από την κατασκευή του διαστημικού αεροπλάνου, αφού το να στείλεις ένα άτομο στο διάστημα κόστιζε δεκάδες εκατομμύρια, αλλά τώρα είναι πολύ φθηνότερο. Θα προσπαθήσουμε να στείλουμε περισσότερους στρατηγιστές στο διάστημα, αφού, στο κάτω κάτω, εμείς είμαστε το διαστημικό σώμα. Αυτή τη στιγμή μοιάζουμε περισσότερο με ένα άχρηστο κολλέγιο και δεν πρέπει να παραμείνουμε έτσι».
Ακούστηκε η κλήση επιβίβασης και οι αξιωματικοί άρχισαν να επιβιβάζονται στο αεροσκάφος. Δεν φορούσαν διαστημικές, αλλά στρατιωτικές στολές και δεν φαίνονταν αλλιώτικοι απ’ ό,τι αν θα ταξίδευαν με κανονικό αεροπλάνο. Ήταν ένα σημάδι προόδου που έδειχνε ότι η μετάβαση στο διάστημα ήταν κάτι λίγο πιο συνηθισμένο απ’ όσο ήταν παλιότερα. Από τις στολές, ο Ζανγκ Μπεϊχάι κατάλαβε ότι στο αεροσκάφος επιβιβάζονταν και άτομα από άλλα σώματα του στρατού.
«Μπεϊχάι, υπάρχει και κάτι ακόμα σημαντικό που πρέπει να ξέρεις», είπε ο Τσανγκ Γουαϊσάι ενώ ο Μπεϊχάι ετοιμαζόταν να σηκώσει τη βαλίτσα του. «Το Κεντρικό Πολεμικό Συμβούλιο μελέτησε την αναφορά που υποβάλαμε σχετικά με την αποστολή πολιτικών στελεχών στο μέλλον εν είδει ενισχύσεων, αλλά οι αστεράτοι θεωρούν ότι είναι ακόμη πρόωρο».
Ο Ζανγκ Μπεϊχάι μόρφασε σαν να προσπαθούσε να αποφύγει την αντηλιά, αν και βρίσκονταν κάτω από τη σκιά του αεροσκάφους. «Διοικητά, διαισθάνομαι ότι, όταν κάνουμε σχέδια, θα πρέπει να έχουμε κατά νου ολόκληρη την περίοδο των τεσσάρων αιώνων και να είμαστε ξεκάθαροι σχετικά με το τι είναι επείγον και σημαντικό... Σας παρακαλώ, όμως, να ξέρετε ότι δεν θα πω τίποτα τέτοιο σε επίσημη περίσταση. Γνωρίζω πολύ καλά ότι οι ανώτεροι μας κοιτάζουν την ευρύτερη εικόνα».
«Οι ανώτεροι μας έχουν βεβαιωθεί για τη μακρόπνοη σκέψη σου και την έχουν επαινέσει. Το έγγραφο τονίζει ένα σημείο: Το σχέδιο για την αποστολή ενισχύσεων στο μέλλον δεν έχει απορριφθεί. Η έρευνα και ο σχεδιασμός θα συνεχιστούν, αλλά οι παρούσες συνθήκες δεν είναι ακόμη αρκετά ώριμες για την εφαρμογή του. Πιστεύω, και αυτό είναι, ασφαλώς, η προσωπική μου γνώμη, ότι χρειαζόμαστε επιπλέον προσοντούχα πολιτικά στελέχη στις τάξεις μας, ώστε να ελαττώσουμε την πίεση του σημερινού έργου πριν αρχίσουμε να σκεφτόμαστε την πρότασή σου».
«Διοικητά, σίγουρα γνωρίζετε τι σημαίνει "προσοντούχος" στο πλαίσιο του Πολιτικού Τμήματος του Διαστημικού Σώματος και ποια είναι τα βασικά προαπαιτούμενα. Τα προσοντούχα άτομα σπανίζουν ολοένα και περισσότερο».
«Μα πρέπει να κοιτάξουμε μπροστά. Αν υπάρξουν άλματα στις δύο τεχνολογίες-κλειδιά της πρώτης φάσης, δηλαδή στον διαστημικό ανελκυστήρα και στην ελεγχόμενη σύντηξη, και υπάρχει ελπίδα για κάτι τέτοιο όσο ακόμα είμαστε ζωντανοί, τότε τα πράγματα θα καλυτερέψουν. Ωραία, λοιπόν. Ξεκίνα».
Ο Ζανγκ Μπεϊχάι τον χαιρέτισε στρατιωτικά και μετά ανέβηκε τη σκάλα. Η πρώτη του αίσθηση όταν μπήκε στην καμπίνα ήταν πως δεν διέφερε και πολύ από εκείνη ενός πολιτικού αεροπλάνου, μόνο που τα καθίσματα ήταν πιο φαρδιά, σχεδιασμένα ώστε να χωρούν διαστημικές στολές. Στη διάρκεια των πρώτων πτήσεων του διαστημικού αεροπλάνου, όλοι οι επιβάτες έπρεπε να φορούν διαστημικές στολές ως μέτρο προφύλαξης, αλλά τώρα πια δεν υπήρχε ανάγκη για κάτι τέτοιο.
Είχε θέση πλάι στο παράθυρο και το κάθισμα ακριβώς δίπλα του ήταν επίσης κατειλημμένο. Όπως έκρινε από τα ρούχα του, ο επιβάτης ήταν πολίτης. Ο Ζανγκ Μπεϊχάι του έγνεψε φιλικά πριν στρέψει την προσοχή του στο δέσιμο της περίπλοκης ζώνης ασφαλείας του καθίσματος.
Δεν υπήρξε αντίστροφη μέτρηση. Το Υψηλό Σύνορο έβαλε εμπρός τις μηχανές του και άρχισε να τροχοδρομεί. Εξαιτίας του βάρους του, χρειάστηκε πολύ μεγαλύτερο χρόνο απογείωσης από αυτόν ενός κοινού αεροπλάνου, αλλά τελικά σηκώθηκε μεγαλόπρεπα από το έδαφος και ξεκίνησε το ταξίδι του προς το διάστημα.
«Αυτή είναι η τριακοστή όγδοη πτήση του διαστημικού αεροπλάνου Υψηλό Σύνορο. Η αεροπορική πτήση έχει ξεκινήσει και θα κρατήσει περίπου τριάντα λεπτά. Σας παρακαλούμε να παραμείνετε δεμένοι στις θέσεις σας», είπε μια φωνή στο σύστημα ενδοεπικοινωνίας.
Καθώς κοίταζε το έδαφος να χάνεται μέσα από το παράθυρο της καμπίνας, οι σκέψεις του Ζανγκ Μπεϊχάι γύρισαν στο παρελθόν. Στη διάρκεια της εκπαίδευσής του για να γίνει κυβερνήτης αεροπλανοφόρου, είχε ολοκληρώσει την εκπαίδευση ενός πιλότου του πολεμικού ναυτικού και είχε περάσει από εξετάσεις πιλότου μαχητικού τρίτου επιπέδου. Στην πρώτη πτήση στην οποία είχε βρεθεί μόνος στο πιλοτήριο, είχε δει τη Γη να απομακρύνεται από κάτω του και ξαφνικά είχε ανακαλύψει ότι αγαπούσε τον ουρανό περισσότερο απ’ ό,τι τη θάλασσα. Τώρα πια, λαχταρούσε το διάστημα πέρα από τον ουρανό. Ήταν ένας άνθρωπος προορισμένος να πετάξει πολύ ψηλά και πολύ μακριά.
«Δεν διαφέρει και πολύ από μια συνηθισμένη πτήση πολιτικού αεροπλάνου, δεν συμφωνείτε;»
Γύρισε να κοιτάξει εκείνον που του είχε μιλήσει από το διπλανό κάθισμα και τελικά τον αναγνώρισε. «Θα πρέπει να είστε ο δρ. Ντινγκ Γι. Ήθελα πολύ να σας γνωρίσω».
Ας καθαρίσουμε και αυτό το απόσπασμα για να είναι ευανάγνωστο και σωστό:
«Σε λίγο τα πράγματα θα δυσκολέψουν κάπως», είπε ο άνδρας, αδιαφορώντας για τον χαιρετισμό του Ζανγκ Μπεϊχάι, και μετά συνέχισε: «Την πρώτη φορά που δεν έβγαλα τα γυαλιά μου μετά τη φάση αεροπορίας, συνέθλιψαν τη μύτη μου με το βάρος ενός τούβλου. Τη δεύτερη φορά τα έβγαλα, αλλά πέταξαν μακριά μου όταν βρεθήκαμε σε περιβάλλον έλλειψης βαρύτητας. Δεν ήταν καθόλου εύκολο να μου τα βρουν μέσα στο φιλτράρισμα αέρα, στην ουρά του αεροπλάνου».
«Νομίζω ότι την πρώτη φορά είχατε μπει στο διαστημικό λεωφορείο. Στην τηλεόραση δεν μου φάνηκε και πολύ άνετο ταξίδι», είπε ο Ζανγκ Μπεϊχάι με ένα μειδίαμα.
«Μα εγώ μιλώ για το διαστημικό αεροπλάνο. Αν μετρήσουμε και το λεωφορείο, αυτή είναι η τέταρτη φορά μου. Στο λεωφορείο, μου είχαν πάρει τα γυαλιά πριν από την απογείωση».
«Γιατί πηγαίνετε αυτή τη φορά στον σταθμό; Μόλις σας τοποθέτησαν επικεφαλής ενός προγράμματος ελεγχόμενης σύντηξης. Στον τρίτο τομέα, έτσι δεν είναι;»
Το σχέδιο ελεγχόμενης σύντηξης είχε τέσσερις συνολικά τομείς, ο καθένας από τους οποίους ασχολιόταν με ένα διαφορετικό κομμάτι της έρευνας. Δεμένος με τη ζώνη ασφαλείας, ο Ντινγκ Γι σήκωσε το χέρι και έδειξε κάποια άτομα στον Ζανγκ Μπεϊχάι. «Ξέρετε ότι μελετώ την ελεγχόμενη σύντηξη και με ρωτάτε γιατί βγαίνω στο διάστημα; Μιλάτε ακριβώς όπως αυτοί οι τύποι. Ο απώτατος σκοπός της έρευνάς μας είναι οι νέες μηχανές των διαστημοπλοίων και η πραγματική δύναμη που έχει σήμερα η βιομηχανία του αεροδιαστήματος παραμένει εν πολλοίς στα χέρια ανθρώπων που συνήθιζαν να κατασκευάζουν πυραύλους χημικών καυσίμων. Τώρα μας λένε ότι θα πρέπει να αφιερωθούμε στην ελεγχόμενη σύντηξη στο έδαφος και πως βασικά δεν θα έχουμε λόγο στον γενικό σχεδιασμό του διαστημικού στόλου».
«Δόκτορα Ντινγκ, οι απόψεις σας ταυτίζονται με τις δικές μου», είπε ο Ζανγκ Μπεϊχάι χαλαρώνοντας τη ζώνη ασφαλείας και γέρνοντας προς το μέρος του άνδρα. «Για έναν διαστημικό στόλο, το ταξίδι στο διάστημα είναι εντελώς διαφορετικό από τους πυραύλους χημικών καυσίμων. Ακόμα και ο διαστημικός ανελκυστήρας είναι διαφορετικός από τις σημερινές τεχνικές του αεροδιαστήματος. Όμως, αυτή τη στιγμή, η αεροδιαστημική βιομηχανία του παρελθόντος διατηρεί ακόμα πολλές δυνάμεις. Όσοι εργάζονται σε αυτήν είναι ιδεολογικά απολιθωμένοι και τόσο κολλημένοι στην παράδοση, που, αν τα πράγματα συνεχίσουν έτσι, θα υπάρξουν κάθε είδους προβλήματα».
«Δεν γίνεται τίποτα για να αλλάξει αυτό. Τουλάχιστον μπόρεσαν να επινοήσουν αυτό εδώ μέσα σε πέντε χρόνια», είπε δείχνοντας γύρω του. «Κι αυτό τους προσφέρει το κεφάλαιο για να αποκλείσουν κάθε εξωτερικό παράγοντα».
Το σύστημα ενδοεπικοινωνίας της καμπίνας τέθηκε πάλι σε λειτουργία. «Παρακαλούμε για την προσοχή σας. Πλησιάζουμε σε ύψος δώδεκα χιλιάδων μέτρων. Λόγω της αραιής ατμόσφαιρας μέσα στην οποία πετάμε, μπορεί να υπάρξουν απότομες μεταπτώσεις που θα προκαλέσουν στιγμιαίες συνθήκες απουσίας βαρύτητας. Παρακαλούμε, μην πανικοβληθείτε. Σας υπενθυμίζουμε για άλλη μια φορά να έχετε δεμένες τις ζώνες ασφαλείας».
«Όμως, αυτή τη φορά το ταξίδι μας στον σταθμό είναι άσχετο με το σχέδιο ελεγχόμενης σύντηξης. Πρέπει να ανακτήσουμε τους συλλέκτες κοσμικών ακτίνων. Είναι ακριβές συσκευές».
«Δηλαδή, οι έρευνες πάνω στην φυσική υψηλής ενέργειας με βάση το διάστημα σταμάτησαν;» ρώτησε ο Ζανγκ Μπεϊχάι, ξανασφίγγοντας τη ζώνη ασφαλείας.
«Σταμάτησαν. Θεωρούν ως επιτυχία τη γνώση ότι δεν υπάρχει λόγος να σπαταλάμε μελλοντικά προσπάθειες πάνω σε αυτόν τον τομέα».
«Τα σοφόνια κέρδισαν».
«Σωστά. Έτσι, η ανθρωπότητα έχει πια στη διάθεσή της λιγοστά αποθέματα θεωρίας: κλασική φυσική, κβαντομηχανική και μια θεωρία των χορδών που βρίσκεται ακόμα σε εμβρυακό στάδιο. Το τι επιπλέον εφαρμογές μπορεί να έχουν όλα αυτά, εξαρτάται από την τύχη».
Το Υψηλό Σύνορο εξακολουθούσε να παίρνει ύψος καθώς οι μηχανές του μούγκριζαν και ζορίζονταν, σαν να πάσχιζαν να το ανεβάσουν σε ένα ψηλό βουνό, αλλά δεν υπήρξαν απότομες πτώσεις. Το διαστημικό αεροπλάνο πλησίαζε πλέον τα τριάντα χιλιάδες μέτρα, το όριο της αεροπορίας. Κοιτάζοντας έξω, ο Ζανγκ Μπεϊχάι είδε πως το γαλάζιο του ουρανού ξεθώριαζε καθώς σκοτείνιαζε, παρόλο που ο ήλιος γινόταν ολοένα και πιο εκτυφλωτικός.
«Αυτή τη στιγμή πετάμε σε ύψος τριάντα ενός χιλιάδων μέτρων. Η φάση αεροπορίας έληξε και πρόκειται να ξεκινήσει η διαστημική πτήση. Σας παρακαλούμε να προσαρμόσετε τα καθίσματά σας σύμφωνα με την εικόνα στην οθόνη σας ώστε να ελαχιστοποιηθεί η δυσφορία από την υπερβαρύτητα».
Μετά, ο Ζανγκ Μπεϊχάι αισθάνθηκε το αεροπλάνο να παίρνει απαλά ύψος, λες κι είχε απαλλαγεί από ένα φορτίο.
«Διακοπή λειτουργίας μηχανής αεροσκάφους. Αντίστροφη μέτρηση για την ανάφλεξη της μηχανής αεροδιαστήματος: δέκα, εννέα, οκτώ...»
«Γι’ αυτούς, ετούτη εδώ είναι η αληθινή εκτόξευση. Απολαύστε την», είπε ο Ντινγκ Γι κι έκλεισε τα μάτια.
Όταν η αντίστροφη μέτρηση έφτασε στο μηδέν, ακούστηκε ένα τρομερό μουγκρητό, λες και φώναζε ολόκληρος ο ουρανός γύρω τους. Και μετά η υπερβαρύτητα ήρθε σαν ένας γίγαντας που έκλεινε αργά τη γροθιά του ολόγυρά τους. Με μεγάλη προσπάθεια, ο Ζανγκ Μπεϊχάι γύρισε το κεφάλι για να κοιτάξει έξω από το παράθυρο. Δεν μπορούσε να δει τις φλόγες που εκτοξεύονταν από τη μηχανή, όμως μια μεγάλη έκταση του αραιού αέρα γύρω τους είχε βαφτεί κόκκινη, λες και το Υψηλό Σύνορο πετούσε μέσα σε ένα ηλιοβασίλεμα. Πέντε λεπτά αργότερα, οι ωθητήρες αποκολλήθηκαν και μετά από άλλα πέντε λεπτά επιτάχυνσης, η κεντρική μηχανή έσβησε. Το Υψηλό Σύνορο είχε μπει σε τροχιά.
Το γιγάντιο χέρι της υπερβαρύτητας τούς άφησε ξαφνικά και το σώμα του Ζανγκ Μπεϊχάι αναπήδησε πίσω στη θέση του από τα βάθη του καθίσματος όπου είχε βρεθεί. Αν και η ζώνη ασφαλείας τον εμπόδιζε να αιωρηθεί, για τις αισθήσεις του αυτός και το Υψηλό Σύνορο δεν αποτελούσαν πλέον μέρη του ίδιου συνόλου. Η βαρύτητα που κάποτε τους έδενε μεταξύ τους είχε χαθεί και τώρα αυτός και το αεροπλάνο πετούσαν σε παράλληλα μονοπάτια μέσα στο διάστημα. Έξω από το παράθυρο έβλεπε τα πιο λαμπερά αστέρια που είχε δει ποτέ στη ζωή του. Αργότερα, όταν το διαστημικό αεροπλάνο προσάρμοσε το ύψος του, ο ήλιος πέρασε μέσα από τα παράθυρα και μυριάδες κουκίδες φωτός χόρεψαν μέσα στις ακτίνες του: σωματίδια σκόνης που είχαν σηκωθεί αβαρή στον αέρα. Καθώς το σκάφος περιστρεφόταν αργά, αντίκρισε τη Γη. Από εκείνη τη χαμηλή τροχιά δεν μπορούσε να διακρίνει ολόκληρη τη σφαίρα, παρά μόνο την καμπύλωση του ορίζοντα, αλλά ξεχώριζε καθαρά τα οχήματα των ηπείρων.
Μετά αποκαλύφθηκε το πεδίο των άστρων, το θέαμα που τόσο καιρό περίμενε, και ο Μπεϊχάι είπε μέσα του: «Μπαμπά, έκανα το πρώτο βήμα».
Για πέντε χρόνια, ο στρατηγός Φιτζρόι ένιωθε ως Τοιχοπρόσωπος με την πραγματική έννοια της λέξης και ο τοίχος που είχε μπροστά του ήταν η μεγάλη οθόνη με την εικόνα των αστεριών μεταξύ της Γης και του Τρισήλιου. Με την πρώτη ματιά έμοιαζε εντελώς μαύρη, αλλά, αν κοιτούσε πιο προσεκτικά, η οθόνη αποκάλυπτε σημαδάκια αστροφεγγιάς. Είχε μάθει τόσο καλά αυτά τα αστέρια που, όταν είχε προσπαθήσει να σχεδιάσει τις θέσεις τους πάνω σε ένα κομμάτι χαρτί κατά τη διάρκεια μιας βαρετής συνεδρίασης της προηγούμενης ημέρας και στη συνέχεια τα είχε συγκρίνει με την πραγματική φωτογραφία, κατά βάση είχε πέσει μέσα. Τα τρία άστρα του Τρισήλιου βρίσκονταν στο κέντρο, χωρίς να τραβούν την προσοχή, μοιάζοντας με ένα και μοναδικό αστέρι. Όμως, κάθε φορά που τα μεγέθυνε, ανακάλυπτε ότι οι θέσεις τους είχαν αλλάξει. Αυτός ο χαοτικός συμπαντικός χορός τον γοήτευσε τόσο, που ξέχασε αυτό που έψαχνε αρχικά. Το πινέλο που είχε παρατηρήσει πέντε χρόνια νωρίτερα είχε σταδιακά ξεθωριάσει και κανένα δεύτερο πινέλο δεν είχε εμφανιστεί. Ο στόλος των Τρισηλιανών άφηνε ορατά ίχνη μόνο όταν περνούσε μέσα από νέφη διαστρικής σκόνης. Οι γήινοι αστρονόμοι είχαν επαληθεύσει μέσα από τις παρατηρήσεις τους ότι η απορρόφηση της ακτινοβολίας υποβάθρου κατά τη διάρκεια των τεσσάρων αιώνων που θα κρατούσε το ταξίδι του στόλου στο διάστημα, θα περνούσε μέσα από πέντε τέτοια νέφη. Οι άνθρωποι τα είχαν ονομάσει «χιονισμένα τοπία», επειδή αποτύπωναν κι αυτά ίχνη πάνω στην επιφάνειά τους.
Αν ο στόλος των Τρισηλιανών είχε διατηρήσει μια σταθερή επιτάχυνση στη διάρκεια των τελευταίων πέντε χρόνων, εκείνη τη μέρα θα περνούσε από το δεύτερο «χιονισμένο τοπίο». Ο Φιτζρόι έφτασε νωρίς στο Κέντρο Ελέγχου του Διαστημικού Τηλεσκοπίου. Όταν τον είδε, ο Ρίνγκιερ γέλασε. «Στρατηγέ, γιατί μου θυμίζετε ένα παιδί που ζητάει άλλο ένα δώρο τόσο γρήγορα μετά τα Χριστούγεννα;»
«Δεν είπες ότι σήμερα θα περνούσαν το χιονισμένο τοπίο;»
«Σωστά, αλλά ο Τρισήλιος Στόλος έχει διανύσει μόλις 0,22 έτη φωτός και απέχει ακόμη τέσσερα έτη φωτός. Το φως που θα ανακλαστεί από το πέρασμά του μέσα από το χιόνι δεν θα φτάσει στη Γη πριν περάσουν άλλα τέσσερα χρόνια».
«Ωχ, συγνώμη. Το είχα ξεχάσει αυτό», είπε ο Φιτζρόι κουνώντας το κεφάλι ντροπιασμένα. «Ήθελα πράγματι να τα δω ξανά. Αυτή τη φορά, θα μπορούσα να μετρήσω την ταχύτητα και την επιτάχυνσή τους κατά τη διάρκεια του περάσματος και αυτό θα ήταν πολύ σημαντικό».
«Λυπάμαι, αλλά είμαστε έξω από τον κώνο του φωτός».
«Τι είναι πάλι αυτό;»
«Έτσι ονομάζουν οι φυσικοί το κωνικό σχήμα που σχηματίζει το φως καθώς εκπέμπεται κατά μήκος του χρονικού άξονα. Όσα άτομα βρίσκονται έξω από τον κώνο είναι αδύνατο να αντιληφθούν τα γεγονότα που λαμβάνουν χώρα μέσα στον κώνο. Σκεφτείτε το λίγο: οι πληροφορίες για το ποιος ξέρει πόσα πολλά σημαντικά γεγονότα μέσα στο σύμπαν πετούν αυτή τη στιγμή προς το μέρος μας με την ταχύτητα του φωτός. Μερικά έχουν ταξιδέψει επί εκατοντάδες εκατομμύρια χρόνια, αλλά εμείς βρισκόμαστε ακόμη έξω από τους κώνους φωτός αυτών των γεγονότων».
«Η μοίρα, λοιπόν, κρύβεται μέσα στον κώνο του φωτός».
Ο Ρίνγκιερ το σκέφτηκε για λίγο και μετά έγνεψε με επιδοκιμασία. «Στρατηγέ, αυτή είναι μια θαυμάσια μεταφορά! Όμως, τα σοφόνια έξω από τον κώνο του φωτός μπορούν να δουν γεγονότα στο εσωτερικό του».
«Άρα τα σοφόνια έχουν αλλάξει τη μοίρα», είπε ο Φιτζρόι με σοβαρότητα και μετά στράφηκε προς ένα τερματικό που επεξεργαζόταν εικόνες. Πέντε χρόνια πριν, ο νεαρός μηχανικός Χάρις είχε βγάλει μια φωνή βλέποντας το πινέλο, μα στη συνέχεια είχε πάθει μια τόσο βαριάς μορφής κατάθλιψη, ώστε είχε γίνει άχρηστος στη δουλειά και είχαν αναγκαστεί να τον διώξουν. Κανένας δεν γνώριζε πού είχε καταλήξει. Ευτυχώς, δεν υπήρχαν πολλοί σαν κι αυτόν.
Εκείνες τις μέρες, η θερμοκρασία έπεφτε γοργά και σύντομα άρχισε να χιονίζει. Το πράσινο σταδιακά εξαφανίστηκε από τη γύρω περιοχή και ένα λεπτό στρώμα πάγου απλώθηκε στην επιφάνεια της λίμνης. Η φύση έχασε τα λαμπερά της χρώματα, σαν μια φωτογραφία που είχε γίνει ξαφνικά ασπρόμαυρη. Ο ζεστός καιρός ποτέ δεν κρατούσε πολύ στην περιοχή, αλλά, μετά την αναχώρηση της γυναίκας και του παιδιού του, ο Κήπος της Εδέμ φαινόταν να έχει χάσει την αύρα του για τον Λούο Τζι.
Ο χειμώνας ήταν μια περίοδος περισυλλογής. Όταν ο Λούο Τζι άρχισε να σκέφτεται, ξαφνιάστηκε ανακαλύπτοντας πως οι σκέψεις του είχαν ήδη προχωρήσει. Θυμήθηκε το γυμνάσιο και κάτι που τον είχε διδάξει ένας καθηγητής για τις εξετάσεις στα φιλολογικά μαθήματα: κοίτα πρώτα το θέμα της έκθεσης και μετά ξεκίνα με τα υπόλοιπα θέματα, ώστε, όσο θα δουλεύεις το διαγώνισμα, το υποσυνείδητό σου να σκέφτεται το θέμα της έκθεσης όπως συμβαίνει με τη διαδικασία στο εσωτερικό ενός υπολογιστή. Τώρα πια καταλάβαινε ότι, από τη στιγμή που είχε γίνει Τοιχοπρόσωπος, η διαδικασία της σκέψης του είχε ξεκινήσει και δεν είχε σταματήσει ποτέ, αν και δεν την είχε αντιληφθεί. Εξέτασε βιαστικά τα στάδια που είχαν ήδη ολοκληρώσει οι σκέψεις του.
Ήταν πλέον βέβαιος πως όλα όσα σχετίζονταν με την παρούσα κατάστασή του ξεκινούσαν από την τυχαία του συνάντηση με την Γιε Γουέντζι, εννέα χρόνια πριν. Από τότε δεν είχε μιλήσει σε κανέναν για τη συνάντηση, από φόβο μήπως δημιουργήσει περιττά μπλεξίματα για τον εαυτό του, αλλά τώρα που η Γιε Γουέντζι είχε πια φύγει, η συνάντηση ήταν ένα μυστικό που γνώριζε μόνο ο ίδιος και οι Τρισηλιανοί. Τις μέρες εκείνες μόνο δύο σοφόνια είχαν φτάσει στη Γη, αλλά ήταν σίγουρος ότι εκείνο το απόγευμα βρίσκονταν εκεί, πάνω από τον τάφο της Γιάνγκ Ντονγκ, και άκουγαν την κάθε λέξη τους. Και οι διακυμάνσεις του κβαντικού σχηματισμού τους, που διέσχιζαν στιγμιαία το διάστημα τεσσάρων ετών φωτός, σήμαιναν ότι τους άκουγαν και οι Τρισηλιανοί.
Μα τι ακριβώς είχε πει η Γιε Γουέντζι; Η Γενική Γραμματέας Σέι είχε κάνει λάθος σε ένα πράγμα: η έρευνα πάνω στη συμπαντική κοινωνιολογία, που ποτέ δεν είχε ξεκινήσει ο Λούο Τζι, ήταν πιθανότατα ο άμεσος λόγος για τον οποίο οι Τρισηλιανοί ήθελαν να τον σκοτώσουν. Ασφαλώς, η Σέι δεν ήξερε ότι το σχέδιο αυτό ήταν πρόταση της Γιε Γουέντζι και, μολονότι είχε απλώς φανεί στον Λούο Τζι ως μια διασκεδαστική ακαδημαϊκή έρευνα, ήταν ακριβώς η ευκαιρία που αναζητούσε. Πριν από την Τρισιπλιανή Κρίση, η μελέτη εξωγήινων πολιτισμών ήταν πράγματι ένα φανταχτερό σχέδιο έρευνας που θα τραβούσε εύκολα την προσοχή των μέσων μαζικής ενημέρωσης.
Το εγκαταλειμμένο σχέδιο για την έρευνα δεν ήταν σημαντικό από μόνο του. Αυτό που είχε σημασία ήταν οι οδηγίες που του είχε δώσει η Γιέ Γουέντζι, και εκεί ακριβώς ήταν κολλημένο το μυαλό του Λούο Τζι.
Θυμόταν τα λόγια της ξανά και ξανά: «Ας υποθέσουμε ότι υπάρχει ένας τεράστιος αριθμός πολιτισμών διασκορπισμένων σε ολόκληρο το σύμπαν, ανάλογος με τον αριθμό των ορατών αστεριών. Πάρα πολλοί, δηλαδή. Η μαθηματική δομή της συμπαντικής κοινωνιολογίας είναι πολύ πιο ξεκάθαρη από την ανθρώπινη κοινωνιολογία. Οι παράμετροι του χάους και της τυχαιότητας στις περίπλοκες διαρθρώσεις κάθε πολιτισμένης κοινωνίας του σύμπαντος φιλτράρονται από την αποστάσιση, άρα εκείνοι οι πολιτισμοί μπορούν να λειτουργούν ως σημεία αναφοράς, ο χειρισμός των οποίων θα είναι σχετικά εύκολος από μαθηματικής άποψης. Πρώτον: Η επιβίωση είναι η πρωταρχική ανάγκη του πολιτισμού. Δεύτερον: Ο πολιτισμός εξακολουθεί να μεγεθύνεται και να εξαπλώνεται, αλλά η συνολική ύλη μέσα στο σύμπαν παραμένει σταθερή. Και κάτι ακόμα: για να συναγάγεις μια βασική εικόνα της συμπαντικής κοινωνιολογίας από τα δύο αυτά αξιώματα, χρειάζεσαι δύο άλλες σημαντικές έννοιες: αλυσίδες υποψίας και την τεχνολογική έκρηξη. Φοβάμαι ότι δεν θα υπάρξει τέτοια ευκαιρία... Αν είναι έτσι, καλύτερα να ξεχάσεις οτιδήποτε μόλις είπα. Σε κάθε περίπτωση, εγώ εκπλήρωσα το καθήκον μου».
Είχε αναλογιστεί αμέτρητες φορές αυτά τα λόγια, αναλύοντας την κάθε φράση από κάθε γωνία και αναμασώντας κάθε λέξη. Οι λέξεις που αποτελούσαν τις φράσεις έμοιαζαν περασμένες στη σειρά σαν χάντρες σε κομποσκοίνι, κι εκείνος, σαν ευλαβής μοναχός, τις πασπάτευε ξανά και ξανά. Τις έβγαζε από το κορδόνι τους, τις σκορπούσε και μετά τις ξαναπερνούσε με διαφορετική σειρά, μέχρι που μια στρώση της καθεμιάς από αυτές είχε φαγωθεί. Όσο κι αν προσπαθούσε, δεν μπορούσε να βγάλει κάποιο συμπέρασμα και να καταλάβει τι ήταν αυτό που τον έκανε το μοναδικό πρόσωπο που οι Τρισηλιανοί ήθελαν να αφανίσουν.
Στη διάρκεια της μακράς περισυλλογής του περιπλανιόταν άσκοπα εδώ κι εκεί. Περπατούσε κατά μήκος της έρημης όχθης, μέσα στον άνεμο που γινόταν ολοένα και πιο παγερός, μερικές φορές κάνοντας το γύρο της λίμνης δίχως να το καταλάβει. Δύο φορές μάλιστα είχε περπατήσει μέχρι τη ρίζα της χιονισμένης κορυφής, στο σημείο όπου το κομμάτι του γυμνού βράχου που έμοιαζε με σεληνιακό τοπίο είχε σκεπαστεί κι αυτό με χιόνι και είχε γίνει ένα με τη λευκή κορυφή. Μόνο τότε ξέφυγε από τον κύκλο των σκέψεων και τα μάτια της Ζανγκ Γιέν εμφανίστηκαν μπροστά στα δικά του μέσα στο αχανές λευκό του φυσικού πίνακα. Όμως, τώρα πια μπορούσε να ελέγξει τη διάθεσή του και έτσι εξακολούθησε να μετατρέπει τον εαυτό του σε μια μηχανή σκέψης.
Ένας μήνας πέρασε χωρίς να το καταλάβει και ο χειμώνας έπεσε βαρύς. Ωστόσο, εκείνος συνέχιζε τους συλλογισμούς του στο ύπαιθρο, ακονίζοντας το μυαλό του μέσα στο κρύο. Ήδη οι περισσότερες χάντρες στο κομποσκοίνι είχαν ξεθωριάσει: όλες εκτός από είκοσι μία. Αυτές φαίνονταν να ξανανιώνουν όσο τις γυάλιζε και τώρα πια σκόρπιζαν ένα αμυδρό φως.
"Η επιβίωση είναι η πρωταρχική ανάγκη του πολιτισμού. Ο πολιτισμός εξακολουθεί να μεγεθύνεται και να εξαπλώνεται, αλλά η συνολική ύλη μέσα στο σύμπαν παραμένει σταθερή."
Είχε καρφωθεί στις δυο αυτές φράσεις: τα αξιώματα που είχε προτείνει η Γιέ Γουέντζι για τον συμπαντικό πολιτισμό. Αν και δεν γνώριζε το υπέρτατο μυστικό τους, ο μακρύς διαλογισμός του τού έλεγε ότι η απάντηση κρυβόταν μέσα τους.
Όμως το στοιχείο ήταν υπερβολικά απλό. Τι θα μπορούσαν να κερδίσουν αυτός και το ανθρώπινο είδος από δύο αυταπόδεικτους κανόνες; 
Μην απορρίπτεις την απλότητα, σκέφτηκε. Το απλό σημαίνει και σταθερό. Ολόκληρο το οικοδόμημα των μαθηματικών είναι στηριγμένο πάνω στα θεμέλια αυτών των ανεπίδεκτων περαιτέρω απλούστευσης, αλλά λογικά ακλόνητων αξιωμάτων.
Με αυτό στο νου, κοίταξε γύρω του. Όλα όσα τον περιτριγύριζαν ήταν συρρικνωμένα για να αντιμετωπίσουν το παγερό κρύο του χειμώνα, αλλά και πάλι το μεγαλύτερο μέρος του κόσμου έβριθε από ζωή. Ήταν ένας ζωντανός κόσμος πλημμυρισμένος από μια περίπλοκη αφθονία ωκεανών, ξηράς και ουρανού, απέραντου όσο και η ομιχλώδης θάλασσα, αλλά όλα λειτουργούσαν σύμφωνα με έναν κανόνα πιο απλό ακόμα και από τα αξιώματα του συμπαντικού πολιτισμού: την επιβίωση του ικανότερου.
Τώρα πια ο Λούο Τζι διέκρινε το πρόβλημά του. Εκεί που ο Δαρβίνος είχε πάρει τον αχανή ζωντανό κόσμο και είχε φτιάξει έναν κανόνα για να τον συνοψίσει, ο Λούο Τζι έπρεπε να χρησιμοποιήσει τους κανόνες που γνώριζε για να αποκαλύψει μια εικόνα του συμπαντικού πολιτισμού. Ήταν ο αντίθετος δρόμος από αυτόν που είχε ακολουθήσει ο Δαρβίνος και πολύ πιο δύσκολος.
Έτσι, άρχισε να κοιμάται τη μέρα και να σκέφτεται τη νύχτα. Όποτε οι κίνδυνοι του πνευματικού του μονοπατιού τον τρομοκρατούσαν, έβρισκε παρηγοριά στα αστέρια από πάνω του. Όπως είχε πει και η Γιε Γουέντζι, η μεγάλη απόσταση έκρυβε την περίπλοκη δομή του κάθε αστεριού, μετατρέποντάς τα απλώς σε μια συλλογή από σημάδια στο διάστημα, που διέθεταν μόνο μια καθαρή μαθηματική σύνθεση. Ήταν ο παράδεισος ενός διανοητή, ο δικός του παράδεισος. Για τον Λούο Τζι, τουλάχιστον, ο κόσμος που είχε μπροστά του ήταν πολύ πιο καθαρός και πολύ πιο συνεπής από εκείνον του Δαρβίνου.
Όμως, η απλή εκείνη λέξη έκρυβε έναν δύσκολο γρίφο: ολόκληρος ο γαλαξίας ήταν μια απέραντη άδεια έρημος, και όμως ένας πολιτισμός εξελιγμένης ευφυΐας είχε εμφανιστεί στο πλησιέστερο σε εμάς αστέρι. Μέσα σ’ αυτό το μυστήριο, οι σκέψεις του βρήκαν κάποιο σημείο εκκίνησης. Σταδιακά, οι δύο έννοιες που η Γιε Γουέντζι είχε αφήσει ανεξήγητες εστιάστηκαν: αλληλουχίες υποψίας και τεχνολογική έκρηξη.
Ο καιρός τη μέρα εκείνη ήταν πιο κρύος από συνήθως και, από το σημείο της όχθης όπου βρισκόταν ο Λούο Τζι, το κρύο φαινόταν να μετατρέπει τα αστέρια σε ένα ακόμα πιο λαμπερό ασημένιο πλέγμα πάνω στον μαύρο ουρανό, αποκαλύπτοντάς του με μεγαλοπρέπεια την καθαρή μαθηματική τους σύνθεση. Ξαφνικά, βρέθηκε σε μια εντελώς νέα κατάσταση. Για εκείνον, ολόκληρο το σύμπαν πάγωσε, κάθε κίνηση σταμάτησε, και τα πάντα, από τα αστέρια μέχρι τα άτομα, μπήκαν σε μια κατάσταση πρεμίας.
Τα αστέρια ήταν απλώς αμέτρητα, ψυχρά, μονοδιάστατα σημάδια που καθρέφτιζαν το παγερό φως ενός εξώτερου κόσμου... Τα πάντα βρίσκονταν σε κατάσταση πρεμίας, περιμένοντας την τελική του αφύπνιση. Το μακρινό γάβγισμα ενός σκυλιού τον έφερε πίσω στην πραγματικότητα: πιθανώς ήταν ένα ζώο που ανήκε στις δυνάμεις ασφαλείας που τον φρουρούσαν. Ο Λούο Τζι σχεδόν παραληρούσε από ενθουσιασμό. Αν και δεν είχε πραγματικά αντικρίσει το τελικό εκείνο μυστήριο, είχε ολοφάνερα αισθανθεί την παρουσία του.
Συμμάζεψε τις σκέψεις του και προσπάθησε να ξαναμπεί στην ίδια κατάσταση, αλλά δεν τα κατάφερε. Αν και τα άστρα παρέμεναν τα ίδια, ο κόσμος γύρω του επενέβαινε στη σκέψη του. Όλα ήταν τυλιγμένα στο σκοτάδι, αλλά μπορούσε να διακρίνει τη μακρινή χιονισμένη κορυφή, το δάσος πλάι στη λίμνη και το λιβάδι, το σπίτι πίσω του και, μέσα από τη μισάνοιχτη πόρτα του, τη σκούρα λάμψη της φωτιάς... Σε σχέση με την απλή διαύγεια των άστρων, οτιδήποτε άλλο στην περιοχή αντιπροσώπευε μια περιπλοκότητα και ένα χάος που τα μαθηματικά δεν θα μπορούσαν ποτέ να συλλάβουν: έτσι προσπάθησε να τα απομακρύνει από την αντίληψή του.
Άρχισε να περπατάει πάνω στην παγωμένη λίμνη, προσεκτικά στην αρχή, αλλά μόλις κατάλαβε ότι η παγωμένη επιφάνεια φαινόταν στέρεη, τάχυνε το βήμα του, μέχρι που έφτασε σ’ ένα σημείο όπου, μέσα στο σκοτάδι της νύχτας γύρω του, δεν μπορούσε πια να διακρίνει την όχθη. Λείος πάγος τον πλαισίωνε απ’ όλες τις πλευρές. Αυτό τον απομάκρυνε κάπως από τη γήινη περιπλοκότητα και το χάος. Πλάθοντας με τη φαντασία του την εικόνα ότι η παγωμένη πεδιάδα απλωνόταν χωρίς τέλος προς κάθε κατεύθυνση, σχημάτισε την αντίληψη ενός απλού, επίπεδου κόσμου: μιας ψυχρής δισδιάστατης νοητής εξέδρας. Οι έγνοιες έσβησαν και σύντομα η αντίληψή του ξαναμπήκε σ’ εκείνη την κατάσταση πρεμίας μέσα στην οποία τον περίμεναν τα αστέρια....
Μετά, με έναν ήχο σαν τρίξιμο, ο πάγος κάτω από τα πόδια του Λούο Τζι έσπασε και το σώμα του έπεσε κατευθείαν στο νερό.
Ακριβώς τη στιγμή που το παγωμένο νερό σκέπαζε το κεφάλι του, είδε την ακινησία των άστρων να θρυμματίζεται. Το αστρικό πεδίο καμπυλώθηκε σε στρόβιλο και διασκορπίστηκε σε ταραγμένα και χαοτικά ασημένια κύματα. Το διαπεραστικό κρύο έσκισε σαν κρυστάλλινη αστραπή την ομίχλη του συνειδητού του, φωτίζοντας τα πάντα. Εξακολούθησε να βυθίζεται. Στο σημείο όπου ο πάγος είχε σπάσει πάνω από το κεφάλι του, τα ταραγμένα αστέρια μετατράπηκαν σε ένα θαμπό φωτοστέφανο, αφήνοντας γύρω του μόνο κρύο και μαύρο σκοτάδι. Ήταν λες και δεν βυθιζόταν στο νερό, αλλά σαν να είχε πηδήξει στο κενό του διαστήματος.
Μέσα στο νεκρό, μοναχικό, ψυχρό σκοτάδι, αντίκρισε την αλήθεια του σύμπαντος.
Βγήκε γρήγορα στην επιφάνεια. Το κεφάλι του αναδύθηκε και έφτυσε νερό. Προσπάθησε να συρθεί πάνω στον πάγο του χείλους της τρύπας, αλλά, μόλις κατάφερε να βγάλει το σώμα του μόνο μέχρι τη μέση, ο πάγος έσπασε ξανά. Σερνόταν και έσπαγε, δημιουργώντας ένα μονοπάτι μέσα στον πάγο, αλλά η πρόοδος ήταν αργή και η αντοχή του είχε αρχίσει να τον εγκαταλείπει. Δεν ήξερε αν η ομάδα ασφαλείας θα πρόσεχε κάτι ασυνήθιστο πάνω στη λίμνη πριν πνιγεί ή πεθάνει από υποθερμία. 
Βγάζοντας το μουλιασμένο μπουφάν του με επένδυση από πούπουλα για να ελαφρύνει τις κινήσεις του, σκέφτηκε πως αν άπλωνε το μπουφάν στον πάγο, ίσως αυτό διένεμε την πίεση πιο ομοιόμορφα και του επέτρεπε να συρθεί επάνω του. Το έκανε και, με μόλις αρκετή ενέργεια για μια τελευταία προσπάθεια, εξάντλησε την τελευταία ίκμάδα του κορμιού του για να συρθεί πάνω στο μπουφάν στην άκρη του πάγου. Αυτή τη φορά, ο πάγος δεν έσπασε και επιτέλους βρέθηκε με ολόκληρο το σώμα του πάνω στην επιφάνειά του. Ξανάρχισε να σέρνεται προσεκτικά και δεν σταμάτησε παρά μόνο όταν βρέθηκε σε αρκετή απόσταση από την τρύπα. Μετά είδε φώτα από ηλεκτρικούς φακούς να φωτίζουν την όχθη και άκουσε φωνές.
Στάθηκε όρθιος πάνω στον πάγο. Τα δόντια του χτυπούσαν από το κρύο, ένα κρύο που δεν φαινόταν να προέρχεται από το νερό της λίμνης ή από τον παγωμένο άνεμο, αλλά κατευθείαν από το διάστημα. Κράτησε το κεφάλι σκυφτό, γνωρίζοντας ότι από εκείνη τη στιγμή και μετά, τα αστέρια δεν ήταν αυτά που ήταν κάποτε. Δεν τόλμησε να κοιτάξει ψηλά. Όπως ο Ρέι Ντίαζ φοβόταν τον ήλιο, έτσι και ο Λούο Τζι είχε αποκτήσει μια έντονη φοβία για τα αστέρια. Χαμήλωσε το κεφάλι και, μέσα από τα δόντια του που χτυπούσαν από το κρύο, μονολόγησε: «Τοιχοπρόσωπε Λούο Τζι, είμαι ο Τοικοθραύστης σου».
«Τα μαλλιά σας άσπρισαν με τα χρόνια», είπε ο Λούο Τζι στον Κένι.
«Για πολλά χρόνια, τουλάχιστον, δεν πρόκειται να ασπρίσουν περισσότερο», είπε ο Κένι γελώντας. Μπροστά στον Λούο Τζι είχε πάντα μια ευγενική και συγκρατημένη έκφραση. Ήταν η πρώτη φορά που ο Λούο Τζι τον έβλεπε να χαμογελάει με τόση ειλικρίνεια. Στα μάτια του διέκρινε τα λόγια που δεν είχε προφέρει: «Επιτέλους, έπιασες δουλειά».
«Χρειάζομαι κάποιο πιο ασφαλές σημείο», είπε.
«Κανένα πρόβλημα, δρ. Λούο. Κάποιο ιδιαίτερο αίτημα;»
«Κανένα, εκτός από την ασφάλεια. Το μέρος πρέπει να είναι απολύτως ασφαλές».
«Δόκτορ, δεν υπάρχει πουθενά κάποιο εντελώς ασφαλές σημείο, αλλά μπορούμε να πλησιάσουμε πολύ κοντά στο απόλυτο. Θα πρέπει όμως να σας προειδοποιήσω ότι τα μέρη βρίσκονται πάντοτε κάτω από τη γη. Όσο για την άνεση...»
«Αδιαφορώ για την άνεση. Ωστόσο, θα ήταν προτιμότερο να βρίσκεται στην Κίνα».
«Κανένα πρόβλημα. Θα το φροντίσω αμέσως».
Όταν ο Κένι ετοιμαζόταν να φύγει, ο Λούο Τζι τον σταμάτησε. Έδειξε από το παράθυρο τον Κήπο της Εδέμ, που ήταν πλέον εντελώς σκεπασμένος από το χιόνι. «Μπορείτε να μου πείτε το όνομα αυτού του μέρους;» ρώτησε. «Θα μου λείψει».
Ο Λούο Τζι ταξίδεψε περισσότερο από δέκα ώρες κάτω από αυστηρές συνθήκες ασφαλείας πριν φτάσει στον προορισμό του. Όταν βγήκε από το αυτοκίνητο, κατάλαβε αμέσως πού βρισκόταν. Ήταν εκεί, στην πλατιά, χαμηλοτάβανη αίθουσα που έμοιαζε με υπόγειο γκαράζ, απ’ όπου είχε ξεκινήσει την απίθανη νέα ζωή του πριν από πέντε χρόνια. Τώρα, μετά από πέντε χρόνια ονείρων που εναλλάσσονταν με εφιάλτες, είχε επιστρέψει στο αρχικό σημείο εκκίνησης.
Τον χαιρέτησε ένας άνδρας που ονομαζόταν Ζανγκ Σιάνγκ, ο ίδιος νεαρός που, μαζί με τον Σι Τσιάνγκ, τον είχαν κατευοδώσει πέντε χρόνια πριν και ήταν πλέον επικεφαλής της ασφάλειάς του. Μέσα σε αυτά τα πέντε χρόνια φαινόταν να έχει γεράσει πολύ και έμοιαζε πλέον με μεσόκοπο. Ο ανελκυστήρας λειτουργούσε ακόμη με τη βοήθεια ενός στρατιώτη, αν και όχι του ίδιου με τότε, αλλά ο Λούο Τζι ένιωσε και πάλι μια ζεστασιά στην καρδιά του. Ο παλιομοδίτικος ανελκυστήρας είχε αντικατασταθεί με έναν εντελώς αυτόματο που δεν απαιτούσε χειριστή, και έτσι ο στρατιώτης πάτησε απλά το κουμπί «10» και η καμπίνα άρχισε να κατεβαίνει.
Όλα έδειχναν πως το υπόγειο οικοδόμημα είχε ανακαινιστεί πρόσφατα. Οι αεραγωγοί στους διαδρόμους ήταν πια κρυμμένοι, οι τοίχοι ήταν καλυμμένοι με υδατοστεγή πλακάκια, και τα κάθε είδους συνθήματα της πολιτικής αεράμυνας είχαν εξαφανιστεί.
Τα διαμερίσματα του Λούο Τζι καταλάμβαναν ολόκληρο τον δέκατο υπόγειο όροφο. Αν και δεν μπορούσαν να συγκριθούν με την έπαυλη που μόλις είχε αφήσει, ήταν εφοδιασμένα με επαρκή εξοπλισμό επικοινωνίας και υπολογιστών, μαζί με μια αίθουσα συσκέψεων εξοπλισμένη με σύστημα τηλεδιασκέψεων που έδινε στο μέρος την αίσθηση ενός κέντρου στρατιωτικών επιχειρήσεων.
Ο διαχειριστής επέμεινε ιδιαίτερα στην επίδειξη μιας σειράς από διακόπτες που υπήρχαν μέσα στο δωμάτιο και που ο καθένας τους έφερε επάνω του ένα μικρό σύμβολο του ήλιου. Ο διαχειριστής αποκαλούσε τα φώτα αυτά «λάμπες ήλιου» και τόνισε ότι έπρεπε να ανάβουν τουλάχιστον πέντε ώρες καθημερινά. Αρχικά προορίζονταν ως μέτρο ασφάλειας για εργάτες ορυχείων και μπορούσαν να προσομοιώσουν το ηλιακό φως, συμπεριλαμβανομένων και των υπεριωδών ακτίνων, προσφέροντας μια απομίμηση του φωτός της ημέρας σε ανθρώπους που περνούσαν μεγάλα χρονικά διαστήματα κάτω από το έδαφος.
Την άλλη ημέρα, ο αστρονόμος Άλμπερτ Ρίνγκερ επισκέφτηκε το δέκατο υπόγειο, όπως ακριβώς είχε ζητήσει ο Λούο Τζι.
Όταν τον είδε, ο Λούο Τζι είπε: «Ήσασταν ο πρώτος που παρατήρησε τα ίχνη της πορείας του Τρισολιανού Στόλου;»
Ακούγοντάς τον, ο Ρίνγκιερ στραβομουτσούνιασε. «Έκανα επανειλημμένα δηλώσεις στους δημοσιογράφους, μα αυτοί επιμένουν να αποδίδουν αυτή την τιμή σε μένα. Θα έπρεπε να αποδίδεται στον στρατηγό Φιτζρόι. Αυτός απαίτησε την παρατήρηση του Τρισήλιου μέσα από το Hythe 6 κατά τη διάρκεια των δοκιμών. Αν δεν ήταν αυτός, ίσως να είχαμε χάσει την ευκαιρία, γιατί τα ίχνη μέσα στη διαστημική σκόνη θα είχαν σβήσει!»
«Αυτό για το οποίο θα ήθελα να σας μιλήσω είναι άσχετο. Ασχολήθηκα κάποτε με την αστρονομία, αλλά όχι σε μεγάλο βάθος, και δεν είμαι πια οικείος με το αντικείμενο. Η πρώτη μου ερώτηση είναι η εξής: αν, μέσα στο σύμπαν, υπάρχει κάποιος άλλος παρατηρητής πέρα από τον Τρισήλιο, έχει αποκαλυφθεί και σ' αυτόν η θέση της Γης;»
«Όχι.»
«Είστε βέβαιος;»
«Ναι.»
«Μα η Γη επικοινώνησε με τον Τρισήλιο.»
«Αυτή η επικοινωνία χαμηλών συχνοτήτων θα αποκάλυπτε μόνο τη γενικότερη κατεύθυνση της Γης και του Τρισήλιου μέσα στον Γαλαξία μας και την απόσταση μεταξύ των δύο κόσμων. Αν, δηλαδή, υπήρξε κάποιος τρίτος δέκτης, η επικοινωνία θα του επέτρεπε να γνωρίζει την ύπαρξη δύο πολιτισμένων κόσμων που απέχουν 4,22 έτη φωτός μεταξύ τους και βρίσκονται στον βραχίονα του Ωρίωνα, αλλά και πάλι θα αγνοούσε την ακριβή θέση των δύο κόσμων. Στην ουσία, ο προσδιορισμός της θέσης ενός πλανήτη από έναν άλλον μέσα από τέτοιου είδους επικοινωνία είναι δυνατός μόνο για κοντινά αστέρια, όπως ο ήλιος και τα άστρα του Τρισήλιου. Ωστόσο, για έναν ελαφρώς πιο μακρινό τρίτο παρατηρητή, ακόμα και αν επικοινωνούσαμε απευθείας μαζί του, δεν θα μπορούσαμε να προσδιορίσουμε ο ένας τη θέση του άλλου.»
«Γιατί αυτό;»
«Ο εντοπισμός της θέσης ενός άστρου από έναν παρατηρητή σε ένα άλλο σημείο του σύμπαντος δεν είναι τόσο εύκολος όσο φαντάζονται οι άνθρωποι. Θα σας δώσω μια αναλογία: Πετάτε με το αεροπλάνο πάνω από την έρημο Σαχάρα και κάποιος κόκκος άμμου από κάτω σας φωνάζει: "Εδώ είμαι!" Ακούτε τη φωνή, αλλά πώς να εντοπίσετε τη θέση εκείνου του κόκκου άμμου από το αεροπλάνο; Υπάρχουν σχεδόν διακόσια δισεκατομμύρια αστέρια μέσα στον Γαλαξία. Είναι ουσιαστικά μια έρημος αστεριών.»
Ο Λούο Τζι έγνεψε με φανερή ανακούφιση. «Κατάλαβα. Αυτό είναι, λοιπόν.»
«Ποιο πράγμα;» ρώτησε ο Ρίνγκιερ μπερδεμένος.
Ο Λούο Τζι δεν απάντησε, αλλά ρώτησε: «Χρησιμοποιώντας το σημερινό επίπεδο της τεχνολογίας, υπάρχει τρόπος να εντοπίσει κανείς τη θέση ενός άστρου μέσα στο σύμπαν;»
«Ναι, χρησιμοποιώντας κατευθυνόμενα ηλεκτρομαγνητικά κύματα, με συχνότητα ίση ή υψηλότερη από το ορατό φως, και μετά χαλιναγωγώντας τη δύναμη των άστρων για τη μετάδοση της πληροφορίας. Με απλά λόγια, κάνεις το άστρο να αστράψει σαν συμπαντικός φάρος.»
«Μα αυτό ξεπερνά τις παρούσες τεχνικές μας δυνατότητες.»
«Ζητώ συγγνώμη. Παρέβλεψα τον όρο που θέσατε. Με τις παρούσες τεχνικές δυνατότητες θα ήταν αρκετά δύσκολο να δείξουμε τη θέση ενός άστρου στις εσχατιές του σύμπαντος. Υπάρχει βέβαια ένας τρόπος, αλλά η ερμηνεία των πληροφοριών που αποκαλύπτουν τη θέση απαιτεί ένα επίπεδο τεχνολογίας πολύ μεγαλύτερο από εκείνο της ανθρωπότητας και, πιστεύω, και από εκείνο του Τρισήλιου.»
«Μιλήστε μου γι' αυτή την προσέγγιση.»
«Η βασική πληροφορία είναι η σχετική θέση των άστρων. Αν προσδιορίσετε μια περιοχή του διαστήματος μέσα στον Γαλαξία που εμπεριέχει ικανό αριθμό άστρων, πιθανώς μερικές δεκάδες να αρκούν, η σχετική τους διάταξη στον τρισδιάστατο χώρο θα είναι μοναδική σαν δακτυλικό αποτύπωμα.»
«Αρχίζω να καταλαβαίνω. Στέλνουμε ένα μήνυμα που περιέχει τη θέση του άστρου το οποίο θέλουμε να υποδείξουμε, σε σχέση με τα γύρω αστέρια, και ο δέκτης συγκρίνει τα δεδομένα στον αστρικό του χάρτη για να προσδιορίσει τη θέση του άστρου.»
«Σωστά. Όμως τα πράγματα δεν είναι τόσο απλά. Ο δέκτης πρέπει να διαθέτει ένα τρισδιάστατο μοντέλο ολόκληρου του γαλαξία, το οποίο να προσδιορίζει με ακρίβεια τη σχετική θέση καθενός από εκατό δισεκατομμύρια άστρα. Μετά, και αφού θα λάβει το μήνυμα, θα πρέπει να ψάξει μέσα σ' εκείνη την τεράστια βάση δεδομένων για να εντοπίσει μια περιοχή του διαστήματος που να ταιριάζει με το πλέγμα των θέσεων που αποστείλαμε».
«Πράγματι, δεν είναι καθόλου απλό. Είναι σαν να προσπαθείς να καταγράψεις τις σχετικές θέσεις κάθε κόκκου άμμου μέσα στην έρημο».
«Ακόμα δυσκολότερο. Ο Γαλαξίας, σε αντίθεση με την έρημο, βρίσκεται σε κίνηση, και οι σχετικές θέσεις των άστρων αλλάζουν συνεχώς. Όσο πιο αργά λαμβάνονται οι πληροφορίες για τη θέση, τόσο μεγαλύτερο θα είναι το σφάλμα που θα έχουν προκαλέσει αυτές οι αλλαγές. Αυτό σημαίνει ότι η βάση δεδομένων θα πρέπει να μπορεί να προβλέπει τις αλλαγές στη θέση του καθενός από αυτά τα εκατό δισεκατομμύρια άστρα. Θεωρητικά, δεν θα είναι πρόβλημα, αλλά για να το πετύχεις στην πραγματικότητα... Θεέ μου!»
«Θα ήταν δύσκολο για μας να στείλουμε αυτές τις πληροφορίες θέσης;»
«Όχι, επειδή για αυτό χρειαζόμαστε μόνο ένα πλέγμα θέσεων για έναν περιορισμένο αριθμό άστρων. Και τώρα που είχα χρόνο να το σκεφτώ, με δεδομένη τη μέση πυκνότητα των άστρων στην εξωτερική σπείρα του γαλαξία, ένα πλέγμα τριάντα άστρων θα ήταν αρκετό. Πρόκειται για μικρή ποσότητα πληροφοριών».
«Ωραία. Τώρα θα κάνω μια τρίτη ερώτηση: Έξω από το ηλιακό σύστημα υπάρχουν και άλλα άστρα με πλανήτες. Έχετε ανακαλύψει αρκετές εκατοντάδες, σωστά;»
«Περισσότερα από χίλια μέχρι σήμερα».
«Ποιο είναι το πλησιέστερο στον ήλιο;»
«Το 244J2E1, δεκαέξι έτη φωτός από τη Γη».
«Αν θυμάμαι καλά, οι αριθμοί επιλέγονται ως εξής: τα πρώτα ψηφία αντιπροσωπεύουν τη σειρά ανακάλυψης, τα γράμματα Ε και Χ συμβολίζουν τους πλανήτες τύπου Δία, Γης και άλλων ειδών αντίστοιχα, και τα ψηφία που ακολουθούν δείχνουν τον αριθμό των πλανητών αυτού του τύπου μέσα στο συγκεκριμένο ηλιακό σύστημα».
«Σωστά. Το 244J2E1 είναι ένα άστρο με τρεις πλανήτες: δύο τύπου Δία και έναν τύπου Γης».
Ο Λούο Τζι σκέφτηκε για μια στιγμή και μετά έγνεψε αρνητικά. «Είναι υπερβολικά κοντά. Λίγο μακρύτερα, ίσως... καμιά πενηνταριά έτη φωτός;»
«Το 18713X1, 49,5 έτη φωτός από τον ήλιο».
«Αυτό είναι μια χαρά. Μπορείτε να φτιάξετε ένα πλέγμα θέσης γι' αυτό το άστρο;»
«Ασφαλώς και μπορώ».
«Πόσο χρόνο θα πάρει; Θα χρειαστείτε βοήθεια;»
«Μπορώ να το κάνω κι εδώ αν υπάρχει υπολογιστής με σύνδεση στο διαδίκτυο. Για ένα πλέγμα τριάντα, ας πούμε, αστεριών, μπορώ να σας το παραδώσω απόψε».
«Τι ώρα είναι τώρα; Δεν έχει ήδη νυχτώσει;»
«Θα έλεγα ότι είναι μάλλον πρωί, δρ. Λούο».
Ο Ρίνγκιερ πήγε στην αίθουσα με τους υπολογιστές που βρισκόταν παραδίπλα και ο Λούο Τζι φώναξε μέσα τον Κένι και τον Ζανγκ Σιάνγκ. Πρώτα εξήγησε στον Κένι ότι ήθελε το ΣΠΑ να συγκαλέσει συνεδρίαση με τους Τοιχοπρόσωπους όσο το δυνατόν πιο γρήγορα.
«Γίνονται πολλές συνεδριάσεις του ΣΠΑ αυτές τις μέρες», είπε ο Κένι. «Μόλις υποβάλετε το αίτημα, πιθανώς να χρειαστεί να περιμένετε μόνο λίγες μέρες».
«Τότε θα πρέπει να περιμένω. Θα ήθελα όμως να γινόταν όσο το δυνατόν πιο γρήγορα. Έχω επίσης και κάτι ακόμα να ζητήσω: θέλω να παρευρεθώ στη σύσκεψη μέσω τηλεσυνεδρίας και όχι να επισκεφτώ τα Ηνωμένα Έθνη».
Ο Κένι φάνηκε διστακτικός. «Δρ. Λούο, δεν θεωρείτε πως αυτό είναι λιγάκι απρεπές; Για μια διεθνή συνάντηση τέτοιου υψηλού επιπέδου... είναι θέμα σεβασμού για τους συμμετέχοντες».
«Είναι μέρος του σχεδίου. Όλα τα αλλόκοτα αιτήματα που είχα κάνει στο παρελθόν πραγματοποιήθηκαν και θεωρείτε ότι αυτό ξεπερνά τα όρια;»
«Ξέρετε...» Ο Κένι κόμπιασε.
«Ξέρω ότι το αξίωμα του Τοιχοπρόσωπου δεν είναι αυτό που ήταν κάποτε, αλλά επιμένω». Συνέχισε με πιο σιγανή φωνή, μολονότι γνώριζε ότι τα μικρόφωνα που τριγυρνούσαν στην περιοχή μπορούσαν ακόμη να τον ακούσουν. «Αν όλα ήταν όπως παλιά, δεν θα με πείραζε να πάω στα Ηνωμένα Έθνη. Τώρα όμως υπάρχει άλλη μία πιθανότητα: Ίσως να είναι πολύ επικίνδυνο και δεν μπορώ να αναλάβω ένα τέτοιο ρίσκο». Μετά, είπε στον Ζανγκ Σιάνγκ: «Γι' αυτό και σας έφερα εδώ. Ίσως γίνουμε στόχος μιας επικεντρωμένης επίθεσης του εχθρού, οπότε τα μέτρα ασφαλείας θα πρέπει να ενισχυθούν».
«Μην ανησυχείτε, δρ. Λούο. Βρισκόμαστε διακόσια μέτρα κάτω από τη γη. Η περιοχή από πάνω μας επιτηρείται, έχει αναπτυχθεί αντιπυραυλικό σύστημα και ένα υπόγειο σύστημα συναγερμού τελευταίας τεχνολογίας έχει εγκατασταθεί για να εντοπίζει το σκάψιμο σήραγγας από οποιαδήποτε κατεύθυνση. Σας εγγυώμαι ότι η ασφάλειά μας είναι αδιαπέραστη».
Όταν οι δύο άνδρες έφυγαν, ο Λούο Τζι έκανε μια βόλτα στον διάδρομο. Οι σκέψεις του γύρισαν άθελά του στον Κήπο της Εδέμ (ήξερε πλέον το όνομα της τοποθεσίας, αλλά μέσα του την αποκαλούσε ακόμα έτσι), τη λίμνη της και τη χιονισμένη βουνοκορφή της. Ήξερε πως πιθανότατα θα περνούσε το υπόλοιπο της ζωής του κάτω από το έδαφος.
Κοίταξε τις λάμπες ήλιου στην οροφή. Το φως που έβγαζαν δεν είχε καμιά σχέση με το ηλιόφωτο.
Δυο μετεωρίτες κινήθηκαν αργά πάνω στο πεδίο των αστεριών. Όλα στο έδαφος ήταν σκοτεινά και ο μακρινός ορίζοντας γινόταν ένα με τον ουρανό της νύχτας. Μέσα στο σκοτάδι ακούστηκε ένας ήχος από ψιθύρους, αλλά οι ομιλητές παρέμεναν αθέατοι, λες και οι ίδιες οι φωνές ήταν αόρατα πλάσματα που πετούσαν ολόγυρα.
Με έναν κρότο, μια μικρή φλόγα εμφανίστηκε μέσα στο σκοτάδι, αποκαλύπτοντας με το αμυδρό της φως τρία πρόσωπα: τον Τσιν Σι Χουάνγκ, τον Αριστοτέλη και τον φον Νόιμαν. Η φλόγα προερχόταν από έναν αναπτήρα στο χέρι του Αριστοτέλη. Όταν οι λιγοστοί δαυλοί τεντώθηκαν προς το μέρος του, άναψε έναν, με τον οποίο στη συνέχεια πέρασε τη φωτιά στους υπόλοιπους, έτσι ώστε να δημιουργηθεί ένα τρεμάμενο φως μέσα στην ερημιά, φωτίζοντας μια ομάδα ανθρώπων που προέρχονταν από όλες τις ιστορικές περιόδους. Οι ψίθυροί τους συνεχίστηκαν.
Ο Τσιν Σι Χουάνγκ πήδηξε πάνω σε μια πέτρα, κραδαίνοντας το σπαθί του, και το πλήθος σώπασε. «Ο Κύριος έδωσε μια νέα διαταγή», είπε. «Εξοντώστε τον Τοιχοπρόσωπο Λούο Τζι».
«Λάβαμε κι εμείς την ίδια διαταγή», είπε ο Μόιζι. «Είναι η δεύτερη εντολή δολοφονίας που έδωσε ο Κύριος για τον Λούο Τζι».
«Μα τώρα πια θα είναι δύσκολο να τον σκοτώσουμε», είπε κάποιος.
«Δύσκολο; Είναι αδύνατο!»
«Αν ο Έβανς δεν είχε προσθέσει την προϋπόθεση στην πρώτη διαταγή δολοφονίας, θα ήταν νεκρός εδώ και πέντε χρόνια».
«Ίσως ο Έβανς να είχε δίκιο. Στο κάτω-κάτω, δεν γνωρίζουμε τους λόγους του. Ο Λούο Τζι ήταν πολύ τυχερός που γλίτωσε τη δεύτερη φορά στην πλατεία των Ηνωμένων Εθνών».
Ο Τσιν Σι Χουάνγκ σταμάτησε τη συζήτηση με μια κίνηση του σπαθιού του. «Μήπως θα ήταν προτιμότερο να μιλήσουμε για το τι πρέπει να κάνουμε από εδώ και πέρα;»
«Δεν μπορούμε να κάνουμε τίποτα. Ποιος μπορεί να φτάσει κοντά σε ένα καταφύγιο βάθους διακοσίων μέτρων, πόσο μάλλον να μπει μέσα; Φυλάσσεται πολύ αυστηρά».
«Μήπως πρέπει να σκεφτούμε τα πυρηνικά όπλα;»
«Το μέρος αυτό είναι αντιπυρηνικό καταφύγιο από την εποχή του Ψυχρού Πολέμου, ανάθεμά το».
«Η μοναδική μας ουσιαστική επιλογή είναι να στείλουμε κάποιον για να διεισδύσει στην ασφάλεια».
«Μπορεί να γίνει κάτι τέτοιο; Προσπαθούμε χρόνια. Υπήρξε ποτέ κάποια επιτυχής διείσδυση;»
«Να διεισδύσουμε στην κουζίνα του!» Αυτό προκάλεσε κάποια γέλια.
«Κόψτε τις βλακείες. Ο Κύριος όφειλε να μας πει την αλήθεια και ίσως τότε να βρίσκαμε ένα καλύτερο σχέδιο».
Ο Τσιν Σι Χουάνγκ απάντησε στον τελευταίο ομιλητή: «Υπέβαλα κι εγώ αυτό το αίτημα, αλλά ο Κύριος είπε ότι η αλήθεια είναι το πιο σημαντικό μυστικό στο σύμπαν και δεν μπορούσε να αποκαλυφθεί. Ο Κύριος μίλησε γι' αυτήν στον Έβανς, έχοντας την εντύπωση ότι η ανθρωπότητα γνώριζε ήδη, μα στη συνέχεια έμαθε ότι τα πράγματα ήταν διαφορετικά».
«Τότε ζήτησε από τον Κύριο να μεταφέρει τεχνολογία!» Πολλές άλλες φωνές συμφώνησαν με αυτά τα λόγια.
«Κι αυτό το ζήτησα», είπε ο Τσιν Σι Χουάνγκ. «Προς μεγάλη μου έκπληξη, και αντίθετα με τη συνηθισμένη του συμπεριφορά, ο Κύριος δεν το απέρριψε εντελώς». Από το πλήθος των συγκεντρωμένων ακούστηκαν διάφορα σχόλια, αλλά τα επόμενα λόγια του Τσιν Σι Χουάνγκ τούς έκαναν να σωπάσουν. «Όταν όμως ο Κύριος έμαθε την τοποθεσία του στόχου, το αίτημά μου απορρίφθηκε αμέσως. Είπε πως, σε σχέση με τη θέση του στόχου, οποιαδήποτε τεχνολογία κι αν μπορούσε να μας μεταδώσει θα ήταν αναποτελεσματική».
«Είσαι στ' αλήθεια τόσο σημαντικός;» ρώτησε ο φον Νόιμαν, αδυνατώντας να κρύψει μια υποψία ζήλειας στη φωνή του. Ως ο πρώτος επιτυχημένος Τοιχοθραύστης, είχε ανέβει γρήγορα στην ιεραρχία της οργάνωσης. «Ο Κύριος τον φοβάται;»
«Το σκέφτηκα πολύ», είπε ο Αϊνστάιν, «και πιστεύω πλέον ότι ο Κύριος έχει μόνο έναν πιθανό λόγο για να φοβάται τον Λούο Τζι: Είναι το φερέφωνο κάποιας συγκεκριμένης δύναμης».
Ο Τσιν Σι Χουάνγκ διέκοψε κάθε περαιτέρω συζήτηση πάνω στο θέμα. «Μην ασχολείστε με αυτό. Σκεφτείτε μόνο πώς θα μπορέσουμε να εκτελέσουμε την εντολή του Κυρίου».
«Δεν γίνεται».
«Πραγματικά δεν γίνεται. Είναι μια αποστολή που δεν μπορεί να ολοκληρωθεί».
Ο Τσιν Σι Χουάνγκ χτύπησε το σπαθί του στο βράχο κάτω από τα πόδια του. «Η αποστολή είναι ζωτικής σημασίας. Ο Κύριος μπορεί πράγματι να κινδυνεύει. Εξάλλου, αν τη φέρουμε σε πέρας, η οργάνωση θα ανεβεί πολύ στα μάτια του Κυρίου! Εδώ είναι συγκεντρωμένοι οι επίλεκτοι από κάθε γνωστικό αντικείμενο και από ολόκληρο τον κόσμο. Πώς είναι δυνατόν να μην μπορέσουμε να σκεφτούμε κάτι; Επιστρέψτε, σκεφτείτε και στείλτε μου τα σχέδιά σας εδώ μέσα από άλλους διαύλους. Πρέπει να πετύχουμε τον στόχο μας!»
Οι δαυλοί έσβησαν ο ένας μετά τον άλλο και το σκοτάδι κατάπιε τα πάντα. Όμως οι ψίθυροι συνεχίστηκαν.
Η Συνεδρίαση του Σχεδίου Τοιχοπρόσωπος του ΣΠΑ δεν συγκλήθηκε παρά μόνο αφού πέρασαν δύο ακόμη εβδομάδες. Μετά την αποτυχία του Τάιλερ και τη χειμερία νάρκη των άλλων δύο Τοιχοπρόσωπων, η κύρια προτεραιότητα του ΣΠΑ ήταν η βασική άμυνα.
Ο Λούο Τζι περίμενε την έναρξη της συνεδρίασης στην αίθουσα τηλεδιάσκεψης. Η σύνδεση είχε γίνει και η μεγάλη οθόνη έδειχνε το αμφιθέατρο του ΣΠΑ, αν και το στρογγυλό τραπέζι, γνώριμο από τις μέρες του Συμβουλίου Ασφαλείας, ήταν ακόμη εντελώς άδειο. Ο Λούο Τζι είχε εμφανιστεί νωρίς, σαν να ζητούσε συγγνώμη επειδή δεν θα παρευρισκόταν αυτοπροσώπως.
Ενώ περίμενε, έπιασε κουβέντα με τον Κεντ, ρωτώντας τον τι έκανε στη ζωή του. Ο Κεντ είπε πως είχε ζήσει τρία χρόνια στην Κίνα όταν ακόμη ήταν νέος και είχε προσαρμοστεί απόλυτα και τα πήγαινε καλά. Σε κάθε περίπτωση, δεν όφειλε να περνάει όλη τη μέρα του κάτω από τη Γη όπως ο Λούο Τζι και είχε πρόσφατα αποκτήσει μια νέα άνεση στα Κινεζικά.
«Ακούγεστε κρυωμένος», είπε ο Λούο Τζι.
«Μόλις κόλλησα τη γρίπη του κρεβατιού», απάντησε εκείνος.
«Τι πράγμα είναι πάλι αυτό;» ρώτησε ο Λούο Τζι αναστατωμένος.
«Γρίπη του κρεβατιού. Έτσι την έχουν βαφτίσει τα ΜΜΕ. Άρχισε να μεταδίδεται σε μια γειτονική πόλη πριν από μια εβδομάδα. Είναι κολλητική, μα τα συμπτώματα είναι ελαφρά. Δεν έχει πυρετό, μόνο λίγο συνάχι, και κάποιοι ασθενείς έχουν και πονόλαιμο. Δεν χρειάζεται φάρμακα και φεύγει από μόνη της μετά από δύο μέρες, με λίγη ξεκούραση».
«Συνήθως, η γρίπη είναι πιο σοβαρή απ' όσο μου περιγράφετε».
«Όχι αυτή τη φορά. Πολλοί από τους στρατιώτες και το προσωπικό εδώ έχουν ήδη μολυνθεί. Δεν προσέξατε ότι αντικατέστησαν την κοπέλα που σας φρόντιζε; Κόλλησε και αυτή γρίπη του κρεβατιού, αλλά φοβήθηκε μήπως σας τη μεταδώσει. Εγώ, όμως, ως υπασπιστής σας, δεν μπορούσα προς το παρόν να βρω αντικαταστάτη».
Στην οθόνη, οι εθνικοί αντιπρόσωποι είχαν αρχίσει να μπαίνουν στο αμφιθέατρο. Κάθισαν και άρχισαν να μιλούν χαμηλόφωνα, σαν να μην είχαν προσέξει την παρουσία του Λούο Τζι. Ο εκ περιτροπής προεδρεύων του ΣΠΑ άνοιξε τη συνεδρίαση, λέγοντας: «Τοιχοπρόσωπε Λούο Τζι, ο Νόμος περί Τοιχοπρόσωπων αναθεωρήθηκε κατά την ειδική σύσκεψη της Γενικής Συνέλευσης των Ηνωμένων Εθνών που μόλις διακόπηκε. Την παρακολουθήσατε;»
«Ναι», απάντησε εκείνος.
«Τότε, θα προσέξατε ότι ο Νόμος ενισχύει τους ελέγχους και τους περιορισμούς στην παροχή πόρων προς τους Τοιχοπρόσωπους. Ελπίζω το σχέδιο που θα υποβάλετε στη σημερινή συνεδρίαση να συνάδει με τις απαιτήσεις του Νόμου».
«Κύριε Πρόεδρε», είπε ο Λούο Τζι, «στους άλλους τρεις Τοιχοπρόσωπους δόθηκαν τεράστια ποσά για να εκτελέσουν τα στρατηγικά τους σχέδια. Είναι άδικο να μειώνετε έτσι τους πόρους του δικού μου σχεδίου».
«Το προνόμιο διανομής πόρων εξαρτάται από το ίδιο το σχέδιο και θα πρέπει να γνωρίζετε ότι εκείνα των υπόλοιπων τριών Τοιχοπρόσωπων δεν έρχονταν σε σύγκρουση με τα βασικά σχέδια άμυνας. Με άλλα λόγια, η έρευνα και οι εφαρμογές που διεξάγουν θα λάμβαναν χώρα ακόμα και χωρίς το Σχέδιο Τοιχοπρόσωπος. Ελπίζω το στρατηγικό σας σχέδιο να είναι παρόμοιας φύσης».
«Λυπάμαι που το λέω, αλλά το σχέδιό μου δεν είναι παρόμοιας φύσης. Δεν έχει καμιά απολύτως σχέση με τη συνηθισμένη στρατιωτική άμυνα».
«Τότε λυπάμαι κι εγώ. Σύμφωνα με τον νέο Νόμο, οι πόροι που μπορούν να σας δοθούν για το σχέδιο αυτό είναι πολύ περιορισμένοι».
«Ακόμα και σύμφωνα με το παλιό πρόγραμμα, δεν μπορούσα να ξοδέψω και τόσα πολλά. Εντούτοις, αυτή τη φορά δεν υπάρχει πρόβλημα, κύριε Πρόεδρε. Το στρατηγικό μου σχέδιο δεν απαιτεί ουσιαστικά κανέναν οικονομικό πόρο».
«Όπως και τα προηγούμενα σχέδιά σας;», είπε ο προεδρεύων, προκαλώντας γέλια από αρκετούς αντιπροσώπους.
«Ακόμα λιγότερους από το παρελθόν. Όπως είπα, ουσιαστικά δεν καταναλώνει κανέναν οικονομικό πόρο», απάντησε απλά.
«Ας το δούμε, λοιπόν», υποχώρησε ο προεδρεύων με ένα κούνημα του κεφαλιού.
«Τις λεπτομέρειες του σχεδίου θα σας τις παρουσιάσει ο δρ. Άλμπερτ Ρίνγκιερ, αν και νομίζω πως όλοι έχετε λάβει το αντίστοιχο αρχείο. Για να συνοψίσω: χρησιμοποιώντας τη δυνατότητα του ήλιου για ενίσχυση των ραδιοκυμάτων, θα στείλουμε στο σύμπαν ένα μήνυμα το οποίο θα περιέχει τρεις απλές εικόνες μαζί με επιπλέον πληροφορίες που να αποδεικνύουν ότι οι εικόνες αυτές στάλθηκαν από έλλογα πλάσματα και όχι με κάποιο φυσικό τρόπο. Οι εικόνες περιλαμβάνονται στο αρχείο».
Ο ήχος από θρόισμα χαρτιών γέμισε το αμφιθέατρο καθώς όλοι οι παρευρισκόμενοι έψαχναν να βρουν τις τρεις σελίδες. Οι εικόνες εμφανίστηκαν και στην οθόνη. Ήταν πολύ απλές: όλες αποτελούνταν από μαύρες κουκίδες που φαίνονταν τυχαία σκορπισμένες, αλλά όλοι πρόσεξαν ότι κάθε εικόνα εμπεριείχε μια έντονα μεγαλύτερη κουκίδα, σημαδεμένη με ένα βέλος.
«Τι είναι αυτό;» ρώτησε ο αντιπρόσωπος των Ηνωμένων Πολιτειών, ο οποίος, όπως και οι υπόλοιποι παρευρισκόμενοι, εξέταζε τις εικόνες προσεκτικά.
«Τοιχοπρόσωπε Λούο Τζι, σύμφωνα με τις βασικές αρχές του Σχεδίου Τοιχοπρόσωπος, δεν είστε υποχρεωμένος να απαντήσετε στην ερώτηση», είπε ο προεδρεύων.
«Είναι ένα ξόρκι», απάντησε εκείνος.
Οι ψίθυροι και τα μουρμουρητά μέσα στο αμφιθέατρο σταμάτησαν απότομα. Όλοι είχαν στραφεί προς την ίδια κατεύθυνση, που ο Λούο Τζι ήξερε πλέον ότι ήταν η θέση με την οθόνη που μετέδιδε την εικόνα του.
«Τι πράγμα;» ρώτησε ο προεδρεύων με μισόκλειστα μάτια.
«Είπε ότι είναι ένα ξόρκι», εξήγησε δυνατά κάποιος από όσους κάθονταν στο στρογγυλό τραπέζι.
«Ξόρκι εναντίον ποίου;»
«Εναντίον των πλανητών του άστρου 187J13X1», απάντησε ο Λούο Τζι. «Ασφαλώς, μπορεί να λειτουργήσει και απευθείας εναντίον του ίδιου του άστρου».
«Ποιο θα είναι το αποτέλεσμά του;»
«Μέχρι στιγμής, αυτό είναι άγνωστο. Όμως ένα είναι βέβαιο: το αποτέλεσμά του θα είναι καταστροφικό».
«Υπάρχει περίπτωση να υπάρχει ζωή πάνω σ' αυτούς τους πλανήτες;»
«Σχετικά μ' αυτό το σημείο έκανα πολλές συζητήσεις με την αστρονομική κοινότητα. Από τα στοιχεία που διαθέτουμε σήμερα, η απάντηση είναι όχι», απάντησε ο Λούο Τζι, μισοκλείνοντας τα μάτια όπως είχε κάνει και ο προεδρεύων. Και: μακάρι να έχουν δίκιο, ευχήθηκε από μέσα του.
«Και αφού αποσταλεί το ξόρκι σας, πόσος χρόνος θα χρειαστεί για να υπάρξουν αποτελέσματα;»
«Το άστρο βρίσκεται σε απόσταση περίπου πενήντα ετών φωτός από τον ήλιο, άρα το ξόρκι θα ολοκληρωθεί το νωρίτερο μέσα σε πενήντα χρόνια. Όμως, σύμφωνα με την πιο αισιόδοξη εκτίμηση, εμείς δεν θα μπορέσουμε να παρατηρήσουμε τα αποτελέσματά του πριν περάσουν εκατό χρόνια ή ακόμη περισσότερα. Αυτή είναι η πιο αισιόδοξη εκτίμηση· ο πραγματικός χρόνος μπορεί να είναι μεγαλύτερος».
Μετά από ένα λεπτό σιωπής μέσα στο αμφιθέατρο, ο αντιπρόσωπος των ΗΠΑ ήταν ο πρώτος που κινήθηκε, πετώντας πάνω στο τραπέζι τις τρεις σελίδες με τις αποτυπωμένες μαύρες κουκίδες. «Εξαιρετικά. Αποκτήσαμε τελικά και έναν θεό».
«Έναν θεό που κρύβεται σε ένα υπόγειο κελάρι», πρόσθεσε ο αντιπρόσωπος του Ηνωμένου Βασιλείου μέσα σε χαχανητά.
«Μάλλον για μάγος ακούγεται», είπε σαρκαστικά ο αντιπρόσωπος της Ιαπωνίας, η οποία δεν είχε γίνει ποτέ δεκτή στο Συμβούλιο Ασφαλείας, αλλά είχε γίνει αμέσως δεκτή μόλις είχε ιδρυθεί το ΣΠΑ.
«Δρ. Λούο, αν μη τι άλλο, κατορθώσατε να κάνετε το σχέδιό σας αλλόκοτο και μυστηριώδες», είπε ο Γκαράνιν, ο Ρώσος αντιπρόσωπος που είχε αναλάβει την εκ περιτροπής θέση του προεδρεύοντος αρκετές φορές στη διάρκεια των πέντε ετών κατά τα οποία ο Λούο Τζι ήταν Τοιχοπρόσωπος.
Ο προεδρεύων χτύπησε το σφυρί του για να σταματήσει το σούσουρο. «Τοιχοπρόσωπε Λούο Τζι, έχω ένα ερώτημα να σας θέσω. Αν αυτό είναι πράγματι ένα καταστροφικό ξόρκι, γιατί δεν το στρέφετε προς τον κόσμο του εχθρού;»
Πρόκειται για μια επαλήθευση της θεωρίας», είπε ο Λούο Τζι. «Η πραγματική του εφαρμογή θα περιμένει τη Μάχη της Ημέρας της Κρίσης». 
«Δεν γίνεται ο στόχος δοκιμής να είναι ο Τρισήλιος;»
Ο Λούο Τζι κούνησε αποφασιστικά το κεφάλι του. «Ασφαλώς όχι. Βρίσκεται υπερβολικά κοντά μας και οι συνέπειες από το ξόρκι ίσως φτάσουν και σε εμάς. Αυτός είναι και ο λόγος για τον οποίο απέρριψα οποιοδήποτε ηλιακό σύστημα με πλανήτες μέσα σε ακτίνα πενήντα ετών φωτός από εμάς».
«Έχω και μια τελευταία ερώτηση: Τι σκοπεύετε να κάνετε μέσα στα επόμενα εκατό και πλέον χρόνια;»
«Θα σας απαλλάξω από την παρουσία μου, πέφτοντας σε χειμερία νάρκη. Ξυπνήστε με όταν εντοπίσετε τα αποτελέσματα που θα έχει το ξόρκι πάνω στο 187J13X1».
Ενώ ετοιμαζόταν να πέσει σε χειμερία νάρκη, ο Λούο Τζι χτυπήθηκε από τη γρίπη του κρεβατιού. Τα αρχικά συμπτώματα δεν διέφεραν από αυτά οποιουδήποτε άλλου ασθενή — ένα απλό συνάχι και ελαφρύς ερεθισμός του λαιμού. Ούτε αυτός ούτε κανείς άλλος έδωσαν ιδιαίτερη σημασία. Όμως, δυο μέρες αργότερα, η κατάστασή του χειροτέρεψε και ανέβασε πυρετό. Ο γιατρός το βρήκε ασυνήθιστο και πήρε ένα δείγμα αίματος για να κάνει εξετάσεις στην πόλη.
Ο Λούο Τζι πέρασε τη νύχτα μέσα σε έναν λήθαργο που προκαλούσε ο πυρετός: τον κυνηγούσαν ακατάπαυστα όνειρα μέσα στα οποία τ’ αστέρια του ουρανού της νύχτας στροβιλίζονταν και χόρευαν σαν κόκκοι άμμου πάνω στο δέρμα ενός τύμπανου. Αντιλαμβανόταν ακόμη και τις βαρυτικές αλληλεπιδράσεις μεταξύ των αστεριών. Δεν ήταν πια μια κίνηση τριών σωμάτων, αλλά η κίνηση διακοσίων δισεκατομμυρίων σωμάτων, όλων των άστρων του γαλαξία! Μετά, τα αστέρια συγκεντρώθηκαν σε έναν πελώριο στρόβιλο και η τρελή σπείρα του στρόβιλου μεταμορφώθηκε ξανά σε ένα γιγάντιο φίδι, που το αποτελούσε το πηγμένο ασήμι του κάθε άστρου. Με ένα μουγκρητό, το φίδι τρύπησε το μυαλό του...
Γύρω στις τέσσερις το πρωί, το τηλέφωνο που χτυπούσε ξύπνησε τον Ζανγκ Σιάνγκ. Ήταν μια κλήση από την ηγεσία του Τμήματος Ασφαλείας του Πλανητικού Συμβουλίου Άμυνας. Ο διευθυντής απαιτούσε, σε αυστηρό τόνο, να μάθει αμέσως ποια ήταν η κατάσταση του Λούο Τζι και μετά διέταξε όλη η βάση να τεθεί σε κατάσταση έκτακτης ανάγκης. Μια ομάδα ειδικών είχε ήδη ξεκινήσει για να φτάσει εκεί.
Δεν είχε προλάβει να κλείσει το τηλέφωνο, όταν αυτό χτύπησε ξανά. Αυτή τη φορά ήταν μια κλήση από τον γιατρό στο δέκατο υπόγειο, ο οποίος ανέφερε ότι η κατάσταση του ασθενούς είχε επιδεινωθεί βαριά και βρισκόταν πλέον σε κατάσταση σοκ. Ο Ζανγκ Σιάνγκ κατέβηκε αμέσως με τον ανελκυστήρα και ο πανικόβλητος γιατρός, μαζί με τη νοσοκόμα, τον πληροφόρησαν ότι ο Λούο Τζι είχε κάνει αιμόπτυση στη μέση της νύχτας και μετά είχε χάσει τις αισθήσεις του. Ο Ζανγκ Σιάνγκ είδε τον Λούο Τζι ξαπλωμένο στο κρεβάτι, με κάτωχρο πρόσωπο, μελανιασμένα χείλη και ουσιαστικά χωρίς κανένα ίχνος ζωής στο σώμα του.
Η ομάδα, αποτελούμενη από ειδικούς του Κινεζικού Κέντρου για τον Έλεγχο και την Αποτροπή Ασθενειών, γιατρούς από το γενικό νοσοκομείο του Λαϊκού Απελευθερωτικού Στρατού και ολόκληρο το ερευνητικό τμήμα της Στρατιωτικής Ακαδημίας Ιατρικών Επιστημών, έφτασε πολύ γρήγορα. Μόλις είδαν την κατάσταση του Λούο Τζι, ένας ειδικός της ΣΑΙΕ πήρε έξω από το δωμάτιο τον Ζανγκ Σιάνγκ και τον Κεντ και τους εξέθεσε την κατάσταση.
«Η γρίπη αυτή τράβηξε την προσοχή μας πριν από λίγο καιρό. Βλέπαμε ότι η προέλευσή της και τα χαρακτηριστικά της ήταν εντελώς αφύσικα και είναι πλέον προφανές ότι πρόκειται για ένα γενετικό όπλο, έναν γενετικά τηλεκατευθυνόμενο πύραυλο».
«Τηλεκατευθυνόμενο πύραυλο;»
«Πρόκειται για έναν γενετικά μεταλλαγμένο ιό με υψηλή μεταδοτικότητα, που στους περισσότερους ανθρώπους προκαλεί μόνο ήπια συμπτώματα γρίπης. Εντούτοις, ο ιός έχει μία ικανότητα αναγνώρισης που του επιτρέπει να εντοπίζει τα γενετικά χαρακτηριστικά ενός συγκεκριμένου ατόμου. Όταν ο στόχος αυτός μολυνθεί, ο ιός δημιουργεί θανάσιμες τοξίνες μέσα στο αίμα του. Ξέρουμε πλέον ποιος ήταν ο στόχος».
Ο Ζανγκ Σιάνγκ και ο Κεντ κοιτάχτηκαν, πρώτα με δυσπιστία και μετά με απόγνωση. Ο Ζανγκ Σιάνγκ έγινε κάτασπρος και έσκυψε το κεφάλι. «Αναλαμβάνω πλήρως την ευθύνη».
«Δεν μπορείτε να πείτε κάτι τέτοιο, διευθυντά Ζανγκ», είπε ο ερευνητής, ένας συνταγματάρχης. «Δεν υπάρχει άμυνα απέναντι σε αυτό το πράγμα. Αν και είχαμε αρχίσει να υποπτευόμαστε κάτι περίεργο σχετικά με τον ιό, δεν είχαμε ποτέ σκεφτεί μια τέτοια πιθανότητα: Η ιδέα των γενετικών όπλων παρουσιάστηκε για πρώτη φορά τον προηγούμενο αιώνα, αλλά κανείς δεν πίστευε ότι θα υπήρχε κάποιος που θα μπορούσε να τα δημιουργήσει. Αν και αυτό το συγκεκριμένο είναι ατελές, είναι πραγματικά ένα τρομακτικό φονικό όργανο. Το μόνο που χρειάζεται κάποιος είναι να εξαπλώσει τον ιό στην ευρύτερη περιοχή που ζει ο στόχος. Μάλλον, δεν χρειάζεται καν να ξέρεις πού βρίσκεται ο στόχος. Θα μπορούσες να τον εξαπλώσεις σε όλη την υδρόγειο και, καθώς ο ιός προκαλεί αμελητέα συμπτώματα στους κοινούς ανθρώπους, θα μεταδιδόταν γρήγορα και πιθανώς τελικά θα έφτανε και θα χτυπούσε τον στόχο του».
«Όχι, εγώ φέρω την απόλυτη ευθύνη», είπε ο Ζανγκ κρύβοντας τα μάτια του. «Αν ο αστυνόμος Σι ήταν εδώ, τίποτα τέτοιο δεν θα είχε συμβεί». Χαμήλωσε το χέρι και τα μάτια του γυάλισαν από τα δάκρυα. «Το τελευταίο πράγμα που μου είπε πριν πέσει σε χειμερία νάρκη ήταν να με προειδοποιήσει σχετικά με αυτό που είπατε για την απουσία δυνατότητας άμυνας. “Σιάο Ζανγκ", μου είπε, “σ᾽ ετούτη τη δουλειά πρέπει να κοιμόμαστε με το ένα μάτι ανοιχτό. Δεν υπάρχει ποτέ βεβαιότητα επιτυχίας και απέναντι σε μερικά πράγματα δεν μπορούμε να αμυνθούμε"».
«Τι κάνουμε, λοιπόν, στη συνέχεια;» ρώτησε ο Κεντ.
«Ο ιός έχει εισδύσει πολύ βαθιά. Οι λειτουργίες του ήπατος, της καρδιάς και των πνευμόνων έχουν πάψει και η σύγχρονη επιστήμη αδυνατεί να κάνει οτιδήποτε. Θέστε τον σε χειμερία νάρκη όσο πιο γρήγορα γίνεται».
Μετά από πολλή ώρα, όταν ο Λούο Τζι ανέκτησε ένα μέρος των αισθήσεων που είχε χάσει εντελώς, ένιωσε ένα κρύο που έμοιαζε να βγαίνει μέσα από το σώμα του και να διαχέεται προς τα έξω σαν φως για να παγώσει ολόκληρο τον κόσμο. Είδε έναν κατάλευκο λεκέ που αρχικά φαινόταν να μην περιέχει τίποτα απολύτως. Μετά, μια μικρή μαύρη κουκίδα εμφανίστηκε ακριβώς στο κέντρο του, και σταδιακά μπόρεσε να διακρίνει μια γνώριμη μορφή, την Ζουάνγκ Γιέν, η οποία κρατούσε το παιδί τους. Περπατούσε με δυσκολία μέσα σε μια λευκή ερημιά, τόσο άδεια ώστε έχανε όλες τις διαστάσεις της. Ήταν τυλιγμένη με ένα κόκκινο κασκόλ, το ίδιο που φορούσε επτά χρόνια πριν, εκείνη τη χιονισμένη νύχτα που την είχε αντικρίσει για πρώτη φορά.
Το παιδί, με πρόσωπο κατακόκκινο από το κρύο, κούνησε τα δυο χεράκια του προς το μέρος του από την αγκαλιά της μητέρας του και φώναξε κάτι που δεν μπορούσε να ακούσει. Ήθελε να τις κυνηγήσει, αλλά η νεαρή μητέρα και το παιδί χάθηκαν, λες κι είχαν απορροφηθεί από το χιόνι. Μετά χάθηκε κι ο ίδιος και ο κατάλευκος κόσμος συρρικνώθηκε σε μια λεπτή ασημένια κλωστή, που ήταν ό,τι απόμενε από τη συνείδησή του μέσα στο σκοτάδι. Ήταν το νήμα του χρόνου, μια λεπτή, ακίνητη χορδή, που εκτεινόταν στο άπειρο προς τις δύο κατευθύνσεις. Δεμένη πάνω στην κλωστή, η ψυχή του γλιστρούσε απαλά, με σταθερή ταχύτητα, προς ένα άγνωστο μέλλον.
Δυο μέρες αργότερα, μια ροή ραδιοκυμάτων υψηλής ισχύος στάλθηκε από τη Γη προς τον Ήλιο, διαπερνώντας τη ζώνη μεταφοράς και φτάνοντας το ενεργειακό κάτοπτρο στη ζώνη ακτινοβολίας, απ' όπου η αντανάκλασή του, μεγεθυμένη εκατοντάδες εκατομμύρια φορές, μετέφερε το ξόρκι του Τοιχοπρόσωπου Λούο Τζι μέσα στο σύμπαν με την ταχύτητα του φωτός.


Έτος 12 τῆς Εποχής της Κρίσης
Απόσταση του Τρισηλιανού Στόλου από το ηλιακό σύστημα της [απόσταση: 4,18 έτη φωτός]
Άλλο ένα «πινέλο» εμφανίστηκε στο διάστημα. Ο Τρισηλιανός Στόλος είχε περάσει τη δεύτερη έκταση διαστρικής σκόνης και επειδή το Ηυθ}}]6 Π παρακολουθούσε στενά την περιοχή, φωτογράφισε τα ίχνη του στόλου αμέσως μόλις εμφανίστηκαν. Αυτή τη φορά δεν έμοιαζαν καθόλου με τρίχες πινέλου. Αντίθετα, έμοιαζαν με μια έκταση από χορτάρι που μόλις είχε αρχίσει να φυτρώνει μέσα στη σκοτεινή άβυσσο του διαστήματος. Αυτά τα χιλιάδες χορτάρια μεγάλωναν με ταχύτητα ορατή με γυμνό μάτι και ήταν πολύ καθαρότερα από τα ίχνη που είχαν παρουσιαστεί εννέα χρόνια πριν, εξαιτίας των εννέα ετών επιτάχυνσης που είχαν αυξήσει κατά πολύ την ταχύτητα του στόλου και έκαναν την επίδρασή του πάνω στη διαστρική σκόνη περισσότερο δραματική.
«Στρατηγέ, κοιτάξτε καλύτερα εδώ. Τι βλέπετε;» ρώτησε ο Ρίνγκιερ τον Φιτζρόι, δείχνοντάς του τη μεγεθυμένη εικόνα στην οθόνη.
«Και πάλι φαίνονται σαν τρίχες πινέλου».
«Όχι. Κοιτάξτε καλύτερα».
Ο Φιτζρόι κοίταξε προσεκτικά για μια στιγμή και μετά έδειξε στο κέντρο του πινέλου. «Μοιάζει λες και... μία, δύο, τρεις, τέσσερις... δέκα τρίχες του πινέλου είναι πιο μακριές από τις άλλες. Έχουν επεκταθεί περισσότερο».
«Σωστά. Τα δέκα αυτά ίχνη είναι πολύ αδύναμα και ορατά μόνο μετά την επεξεργασία της εικόνας».
Ο Φιτζρόι γύρισε προς το μέρος του Ρίνγκιερ, έχοντας την ίδια έκφραση όπως και τότε που είχαν ανακαλύψει τον Τρισηλιανό Στόλο, μια δεκαετία νωρίτερα. «Δόκτορ, αυτό σημαίνει πως τα δέκα αυτά πολεμικά σκάφη επιταχύνουν;»
«Όλα επιταχύνουν. Όμως, αυτά τα δέκα δείχνουν μεγαλύτερη επιτάχυνση. Δεν πρόκειται όμως για πολεμικά σκάφη. Ο αριθμός των ιχνών έχει αυξηθεί κατά δέκα, σε χίλια δέκα. Μια ανάλυση της μορφολογίας αυτών των δέκα ιχνών δείχνει ότι είναι πολύ μικρότερα από τα πολεμικά σκάφη πίσω τους, σχεδόν το ένα δέκατο χιλιοστό του μεγέθους τους, ή περίπου όσο ένα φορτηγό. Όμως, εξαιτίας της υψηλής τους ταχύτητας, και πάλι δημιουργούν ίχνη που μπορούν να καταγραφούν».
«Πολύ μικρά, λοιπόν. Μήπως είναι ανιχνευτικά σκάφη;»
«Ναι, ίσως είναι κάτι τέτοιο».
Αυτή ήταν μια ακόμη από τις συγκλονιστικές ανακαλύψεις του Ηυθ}}]6. Η ανθρωπότητα θα ερχόταν σε επαφή με Τρισηλιανές οντότητες ακόμα νωρίτερα από το προβλεπόμενο, έστω κι αν επρόκειτο για δέκα μόνο μικρά σκάφη.
«Πότε θα φτάσουν στο ηλιακό μας σύστημα;» ρώτησε ο Φιτζρόι με νευρικότητα.
«Δεν μπορούμε να γνωρίζουμε με βεβαιότητα. Θα εξαρτηθεί από την επιτάχυνσή τους, αλλά σίγουρα θα φτάσουν πριν από τον στόλο. Με μια συντηρητική εκτίμηση, θα έλεγα μισό αιώνα νωρίτερα. Η επιτάχυνση του στόλου έχει προφανώς φτάσει στο μέγιστο δυνατό, αλλά, για κάποιο λόγο που δεν γνωρίζουμε, θέλουν να φτάσουν στο ηλιακό μας σύστημα όσο το δυνατόν γρηγορότερα. Και έτσι εκτόξευσαν μικρότερα σκάφη που μπορούν να επιταχύνουν ακόμη περισσότερο».
«Αν έχουν τα σοφόνια, τότε τι χρειάζονται τα κατασκοπευτικά σκάφη;» ρώτησε ένας μηχανικός.
Αυτή η ερώτηση τους έκανε όλους να σωπάσουν και να σκεφτούν, αλλά ο Ρίνγκιερ έσπασε σύντομα τη σιωπή. «Ξεχάστε το. Δεν είναι κάτι που μπορούμε να διαλευκάνουμε».
«Όχι», είπε ο Φιτζρόι σηκώνοντας το χέρι. «Μπορούμε τουλάχιστον να υπολογίσουμε ένα μέρος του... Κοιτάζουμε γεγονότα που συνέβησαν πριν από τέσσερα χρόνια. Μπορείτε να προσδιορίσετε την ακριβή ημερομηνία που ο στόλος εκτόξευσε τα ανιχνευτικά σκάφη;»
«Είμαστε τυχεροί που ο στόλος τα εκτόξευσε όσο βρισκόταν μέσα στο "χιόνι"... εννοώ, την αστρική σκόνη... επιτρέποντάς μας να προσδιορίσουμε τον χρόνο από τις παρατηρήσεις της αλληλοεπικάλυψης των ιχνών του στόλου και των ιχνών των κατασκοπευτικών σκαφών».
Μετά, ο Ρίνγκιερ του είπε την ημερομηνία.
Ο Φιτζρόι έμεινε για μια στιγμή άφωνος κι ύστερα άναψε ένα τσιγάρο και κάθισε να καπνίσει. Μετά από λίγο, είπε: «Δόκτορ, δεν είστε πολιτικός. Ακριβώς όπως εγώ δεν θα μπορούσα να διακρίνω αυτές τις δέκα μεγαλύτερες τρίχες του πινέλου, έτσι κι εσείς δεν μπορείτε να διακρίνετε πόσο κρίσιμης σημασίας είναι αυτό το γεγονός».
«Τι το ιδιαίτερο έχει αυτή η ημερομηνία;» ρώτησε ο Ρίνγκιερ με αβεβαιότητα.
«Αυτή τη μέρα, τέσσερα χρόνια πριν, παρευρέθηκα στη συνεδρίαση του ΣΠΑ για τους Τοιχοπρόσωπους, στην οποία ο Λούο Τζι πρότεινε να χρησιμοποιήσουμε τον Ήλιο για να στείλουμε ένα ξόρκι στο σύμπαν».
Οι επιστήμονες και οι μηχανικοί αλληλοκοιτάχτηκαν.
Ο Φιτζρόι συνέχισε: «Και αυτή ήταν και η στιγμή κατά την οποία ο Τρισήλιος έδωσε δεύτερη εντολή στην ΓΑΙΤΟ, απαιτώντας την εξόντωση του Λούο Τζι!».
«Σοβαρά; Είναι πράγματι τόσο σημαντικός;»
«Πιστεύατε πως στην αρχή ήταν ένας συναισθηματικός γλεντζές και μετά ένας επιτηδευμένος ψευτομάγος; Ασφαλώς. Το ίδιο πιστεύαμε κι εμείς. Όλοι αυτό πίστευαν, εκτός από τους Τρισηλιανούς».
«Εσείς, στρατηγέ, τι πιστεύετε πως είναι;»
«Δόκτορ, πιστεύετε στο Θεό;»
Η ερώτηση τέθηκε τόσο ξαφνικά, που για μια στιγμή ο Ρίνγκιερ έμεινε άφωνος. «Στο Θεό; Μα αυτή η λέξη έχει πλέον τόσες σημασίες σε τόσα επίπεδα, ώστε δεν ξέρω σε ποιο...»
«Πιστεύω, όχι επειδή έχω οποιαδήποτε απόδειξη, αλλά επειδή είναι κάτι σχετικά ασφαλές. Αν υπάρχει πράγματι Θεός, τότε καλώς πιστεύω σ' Αυτόν. Αν δεν υπάρχει, τότε δεν έχω να χάσω τίποτα».
Τα λόγια του προκάλεσαν γέλια και ο Ρίνγκιερ είπε: «Το δεύτερο μισό δεν ισχύει. Υπάρχει κάτι που μπορείς να χάσεις, τουλάχιστον όσον αφορά την επιστήμη... Και πάλι, όμως, τι κι αν υπάρχει Θεός; Ποια σχέση έχει με αυτά που πρόκειται να αντιμετωπίσουμε;»
«Αν ο Θεός πράγματι υπάρχει, ίσως πρέπει να έχει έναν αντιπρόσωπο στον κόσμο των θνητών».
Όλοι τον κοίταξαν αποσβολωμένοι επί πολλή ώρα πριν κατανοήσουν τη σημασία των λόγων του. Μετά, ένας αστρονόμος είπε: «Μα τι λέτε τώρα, στρατηγέ; Ο Θεός δεν θα επέλεγε αντιπρόσωπο από ένα έθνος άθεων».
Ο Φιτζρόι έσβησε το τσιγάρο του και άπλωσε τα χέρια. «Όταν έχεις αποκλείσει το αδύνατο, ό,τι απομένει, όσο απίθανο κι αν είναι, πρέπει να είναι η αλήθεια. Μπορείτε να σκεφτείτε μια καλύτερη εξήγηση;»
«Μμμ», είπε ο Ρίνγκιερ σκεφτικός, «αν με τη λέξη Θεός εννοούμε μια δύναμη δικαιοσύνης μέσα στο σύμπαν, η οποία βρίσκεται υπεράνω πάντων...»
Ο Φιτζρόι τον σταμάτησε σηκώνοντας το χέρι, λες και η θεϊκή δύναμη εκείνου, για τον οποίο μόλις είχαν μάθει, θα ελαττωνόταν αν κάποιος μιλούσε γι' αυτήν φωναχτά. «Πιστέψτε, λοιπόν, όλοι σας. Μπορείτε πλέον ν' αρχίσετε να πιστεύετε».
Μετά έκανε το σημείο του σταυρού.
Η τηλεόραση έδειχνε σε απευθείας σύνδεση την πρώτη δοκιμαστική ανάβαση του Τιαντέ 19 ΠΙ. Η κατασκευή των τριών διαστημικών ανελκυστήρων είχε ξεκινήσει πέντε χρόνια πριν και, αφού ο Τιαντέ Ι και ο Τιαντέ ΙΙ είχαν τεθεί σε λειτουργία στην αρχή της χρονιάς, η δοκιμή για τον Τιαντέ ΙΙΙ δεν είχε προκαλέσει μεγάλο ενδιαφέρον. Για την ώρα, όλοι οι διαστημικοί ανελκυστήρες κατασκευάζονταν μόνο με μια βασική ράγα, και αυτό τους έδινε πολύ μικρότερη δυνατότητα μεταφοράς από τα μοντέλα με τις τέσσερις ράγες που βρίσκονταν ακόμη υπό κατασκευή, αλλά ήδη ο κόσμος ήταν διαφορετικός από την εποχή των πυραύλων χημικών καυσίμων. Εκτός από το κόστος κατασκευής, το κόστος της μεταφοράς στο διάστημα με τον ανελκυστήρα ήταν σημαντικά χαμηλότερο από εκείνο με ένα πολιτικό αεροσκάφος. Αυτό, με τη σειρά του, είχε αυξήσει τον αριθμό των σωμάτων που κινούνταν στον γήινο ουρανό: ήταν οι μεγαλύτερες κατασκευές της ανθρωπότητας που βρίσκονταν σε τροχιά γύρω από τη Γη.
Ο Τιαντέ ΙΙΙ ήταν ο μοναδικός διαστημικός ανελκυστήρας με βάση τη θάλασσα. Η βάση του βρισκόταν στον Ισημερινό, πάνω σε ένα τεχνητό νησί του Ειρηνικού Ωκεανού το οποίο μπορούσε να μετακινείται μέσα στο νερό με τη δική του πυρηνική δύναμη, γεγονός που σήμαινε ότι η θέση του ανελκυστήρα στον Ισημερινό μπορούσε ν' αλλάξει αν αυτό κρινόταν αναγκαίο. Το πλωτό νησί ήταν μια πραγματική παραλλαγή του Ελικοφόρου Νησιού που είχε περιγράψει ο Ιούλιος Βερν και έτσι του είχαν δώσει την ονομασία «Νήσος του Βερν». Η θάλασσα δεν φαινόταν από την τηλεόραση, που έδειχνε μόνο μια εικόνα της μεταλλικής βάσης σε σχήμα πυραμίδας, η οποία περιβαλλόταν από μια χαλύβδινη πόλη και στην άκρη της ράγας την κυλινδρική καμπίνα μεταφοράς που ήταν έτοιμη για εκτόξευση. Από εκείνη την απόσταση, η ράγα-οδηγός που έφτανε μέχρι το διάστημα ήταν αόρατη εξαιτίας του γεγονότος ότι είχε διάμετρο μόνο εξήντα εκατοστών, αλλά μερικές φορές μπορούσες να διακρίνεις ένα λαμπύρισμα από το καθρέφτισμα του ήλιου που έδυε.
Τρεις ηλικιωμένοι άνδρες, ο Ζανγκ Γιουαντσάο και οι γείτονές του, Γιάνγκ Τζινγουέν και Μιάο Φουκουάν, παρακολουθούσαν την τηλεοπτική μετάδοση. Είχαν περάσει όλοι τα εβδομήντα και, παρόλο που κανείς δεν θα τους ονόμαζε ξεμωραμένους, είχαν πλέον γεράσει ορατά. Γι' αυτούς ήταν κουραστικό τόσο το να θυμούνται το παρελθόν όσο και το να προσβλέπουν στο μέλλον και, μιας κι α
δυνατούσαν να κάνουν οτιδήποτε για το παρόν, η μοναδική επιλογή τους ήταν να ζουν τα τελευταία χρόνια της ζωής τους χωρίς να σκέφτονται οτιδήποτε σχετικά με την ασυνήθιστη εκείνη εποχή.
Ο Ζανγκ Γουεϊμίνγκ, ο γιος του Ζανγκ Γιουαντσάο, έφερε μέσα τον εγγονό του, τον Ζανγκ Γιέν. Κουβαλούσε μια χάρτινη σακούλα και είπε: «Μπαμπά, πήρα την κάρτα σου για τα δελτία τροφίμων και την πρώτη σειρά από τα κουπόνια δημητριακών».
Μετά, έβγαλε από τη σακούλα ένα πακέτο πολύχρωμα κουπόνια και τα έδωσε στον πατέρα του.
«Όπως τον παλιό καιρό», είπε ο Γιάνγκ Τζινγουέν, που κοίταζε από το πλάι.
«Όλα επαναλαμβάνονται. Πάντα αυτό γίνεται», μουρμούρισε ο Ζανγκ Γιουαντσάο συγκινημένος, καθώς έπαιρνε τα κουπόνια.
«Λεφτά είναι αυτά;» ρώτησε ο Γιέν Γιέν, κοιτάζοντας τα κομμάτια του χαρτιού.
«Δεν είναι λεφτά, παιδί μου», είπε ο Ζανγκ Γιουαντσάο στον εγγονό του. «Όμως, από 'δώ και στο εξής, αν θέλεις να αγοράσεις σιτηρά πέρα από την ποσόστωση, όπως ψωμί ή κέικ, ή αν θέλεις να φας σε ένα εστιατόριο, θα πρέπει να τα χρησιμοποιείς κι αυτά μαζί με τα λεφτά».
«Δεν διαφέρει και πολύ από τον παλιό καιρό», είπε ο Ζανγκ Γουεϊμίνγκ βγάζοντας μια έξυπνη κάρτα. «Αυτή εδώ είναι μια κάρτα δελτίου».
«Και σε τι αναλογεί;»
«Εγώ έχω είκοσι ένα κιλά και μισό ή σαράντα τρία τζιν. Εσύ και η Σιαοχόνγκ παίρνετε τριάντα επτά τζιν και ο Γιέν Γιέν είκοσι ένα».
«Περίπου όσο και τον παλιό καιρό», σχολίασε ο ηλικιωμένος άνδρας.
«Θα πρέπει να φτάνουν για έναν μήνα», είπε ο Γιάνγκ Τζινγουέν.
Ο Ζανγκ Γουεϊμίνγκ κούνησε αρνητικά το κεφάλι. «Κύριε Γιάνγκ, έχετε ζήσει σε εκείνη την εποχή. Δεν το θυμάστε; Τώρα μπορεί να σας φαίνεται μια χαρά, αλλά σύντομα θα υπάρχουν λιγότερα ελεύθερα προϊόντα και θα χρειάζεστε δελτίο και για τα λαχανικά και το κρέας. Τότε, αυτά τα λιγοστά δημητριακά σίγουρα δεν θα είναι αρκετά για να σας χορτάσουν».
«Τα πράγματα δεν είναι και τόσο σοβαρά», είπε ο Μιάο Φουκουάν με μια κίνηση του χεριού του. «Περάσαμε τέτοιες εποχές πριν από μερικές δεκαετίες. Δεν πρόκειται να λιμοκτονήσουμε. Σταματήστε, λοιπόν, και δείτε τηλεόραση».
«Σύντομα μπορεί να εμφανιστούν και κουπόνια για τη βιομηχανία», είπε ο Ζανγκ Γιουαντσάο, αφήνοντας τα κουπόνια και το δελτίο πάνω στο τραπέζι και στρέφοντας ξανά την προσοχή του στην τηλεόραση.
Στην οθόνη, η κυλινδρική καμπίνα υψωνόταν από τη βάση της. Ανέβηκε γρήγορα, επιταχύνοντας, και τελικά χάθηκε στον ουρανό. Καθώς η ράγα-οδηγός ήταν αόρατη, έμοιαζε να ανεβαίνει από μόνη της. Η καμπίνα θα έπιανε τη μέγιστη ταχύτητα των πεντακοσίων χιλιομέτρων την ώρα, αλλά, ακόμα και με αυτήν, θα χρειαζόταν εξήντα οκτώ ώρες για να φτάσει στον τερματικό σταθμό του διαστημικού ανελκυστήρα, ο οποίος βρισκόταν σε γεωστατική τροχιά. Η σκηνή κόπηκε και στην οθόνη εμφανίστηκε μια κάμερα που έβλεπε προς τα κάτω και ήταν προσαρμοσμένη στο κάτω μέρος της καμπίνας. Στο πλάνο αυτό, η ράγα πάχους εξήντα εκατοστών καταλάμβανε το μεγαλύτερο μέρος της οθόνης. Η λεία επιφάνειά της έκανε την κίνηση σχεδόν αθέατη, εκτός από τα φευγαλέα σύμβολα που έδειχναν την ταχύτητα με την οποία κινούνταν η κάμερα. Λίγο πιο κάτω, η ράγα έμοιαζε να εξαφανίζεται, αλλά έδειχνε προς ένα μακρινό σημείο, εκεί όπου η Νήσος του Βερν, που ήταν πλέον εντελώς ορατή, έμοιαζε με ένα πελώριο πιάτο κρεμασμένο από την κάτω άκρη της ράγας.
Ο Γιάνγκ Τζινγουέν θυμήθηκε κάτι και είπε: «Τώρα θα σας δείξω κάτι πραγματικά σπάνιο». Σηκώθηκε και βγήκε με κάποια δυσκολία, επιστρέφοντας πιθανώς στο δικό του διαμέρισμα. Σύντομα ξαναγύρισε με μια λεπτή φέτα που είχε το μέγεθος ενός κουτιού τσιγάρων και την ακούμπησε πάνω στο τραπέζι. Ο Ζανγκ Γιουαντσάο τη σήκωσε και την κοίταξε. Το αντικείμενο ήταν γκρίζο, διαφανές και πανάλαφρο, σαν νύχι.
«Από τέτοιο υλικό είναι κατασκευασμένος και ο Τιαντέ ΙΙΙ», είπε ο Γιάνγκ Τζινγουέν.
«Ωραία! Ο γιος σου έκλεψε υλικά στρατηγικής σημασίας από το δημόσιο», είπε ο Μιάο Φουκουάν δείχνοντας το αντικείμενο.
«Είναι μόνο ένα κομμένο απομεινάρι. Είπε πως όταν ο Τιαντέ βρισκόταν υπό κατασκευή, χιλιάδες τόνοι αυτού του υλικού μεταφέρθηκαν στο διάστημα και εκεί μετατράπηκαν στη ράγα-οδηγό, την οποία και κρέμασαν μέχρι να φτάσει πίσω στη Γη από θέση τροχιάς... Σύντομα, τα ταξίδια στο διάστημα θα γίνουν πολύ δημοφιλή. Ζήτησα από τον γιο μου να με ενημερώσει για τις επιχειρήσεις που ενεργοποιούνται σε αυτόν τον τομέα».
«Θέλεις να πας στο διάστημα;» ρώτησε έκπληκτος ο Ζανγκ Γιουαντσάο.
«Δεν είναι και σπουδαίο πράγμα», είπε υποτιμητικά ο Μιάο Φουκουάν. «Έχω ακούσει ότι, όσο ανεβαίνεις, δεν συναντάς ούτε καν υπερβαρύτητα. Είναι σαν να παίρνεις ένα τρένο με κλινάμαξες για να ταξιδέψεις σε μεγάλη απόσταση».
Στα πολλά χρόνια που δεν μπορούσε πια να λειτουργήσει τα ορυχεία του, η οικογένειά του είχε πάρει την κάτω βόλτα. Πριν από τέσσερα χρόνια είχε πουλήσει τη βίλα του και του είχε μείνει μόνο το διαμέρισμα όπου ζούσε. Ο Γιάνγκ Τζινγουέν, του οποίου ο γιος εργαζόταν στο πρόγραμμα του διαστημικού ανελκυστήρα, είχε γίνει μέσα σε ελάχιστο χρόνο ο πλουσιότερος από τους τρεις και αυτό έκανε μερικές φορές τον γερο-Μιάο να ζηλεύει.
«Δεν πρόκειται να ταξιδέψω στο διάστημα», είπε ο Γιάνγκ Τζινγουέν, σηκώνοντας το κεφάλι, και όταν είδε ότι ο Γουεϊμίνγκ είχε πάρει το αγόρι σε ένα άλλο δωμάτιο, συνέχισε: «Θα ταξιδέψουν όμως τα λείψανά μου. Δεν πιστεύω να έχετε κολλήματα με αυτό εσείς οι δύο;»
«Τι κόλλημα μπορεί να υπάρχει; Γιατί όμως να θέλεις να στείλεις τα λείψανά σου εκεί πάνω;» ρώτησε ο Ζανγκ Γιουαντσάο.
«Γνωρίζετε ότι στο τέρμα του Τιαντέ υπάρχει ένας ηλεκτρομαγνητικός εκτοξευτής. Όταν έρθει η ώρα μου, το φέρετρό μου θα εκτοξευτεί με την τρίτη συμπαντική ταχύτητα και θα πετάξει έξω από το ηλιακό σύστημα. Αυτό ονομάζεται συμπαντική ταφή, αν ξέρετε. Όταν πεθάνω, δεν θέλω να παραμείνω σε μια Γη που θα έχουν καταλάβει οι εξωγήινοι. Είναι κι αυτό μια μορφή διαφυγής».
«Και αν οι εξωγήινοι ηττηθούν;»
«Αυτό είναι πρακτικά αδύνατο. Όμως, ακόμα κι αν συμβεί, μικρό το κακό. Θα ταξιδέψω σε ολόκληρο το σύμπαν!»
Ο Ζανγκ Γιουαντσάο κούνησε σκεφτικός το κεφάλι του. «Εσείς οι διανοούμενοι έχετε αλλόκοτες ιδέες. Είναι ανούσιο. Το πεσμένο φύλλο επιστρέφει στη ρίζα. Εγώ θα θαφτώ στο κίτρινο χώμα της Γης».
«Και δεν φοβάσαι ότι οι Τρισηλιανοί θα συλήσουν τον τάφο σου;»
Στα λόγια αυτά, ο Μιάο Φουκουάν, που μέχρι εκείνη τη στιγμή ήταν αμίλητος, έδειξε έναν ξαφνικό ενθουσιασμό. Έγνεψε στους άλλους δύο να πλησιάσουν και χαμήλωσε τη φωνή του, σαν να φοβόταν μήπως τον ακούσουν τα σοφόνια. «Μην το πείτε σε κανέναν, αλλά σκέφτηκα κάτι. Έχω πολλά άδεια ορυχεία στο Σιάνσι...»
«Θέλεις να σε θάψουν εκεί;»
«Όχι, όχι. Είναι όλα μικροί λάκκοι. Τι βάθος μπορεί να έχουν; Όμως, σε αρκετά σημεία συνδέονται με τα μεγάλα κρατικά ορυχεία και ακολουθώντας τις εγκαταλειμμένες στοές τους μπορείς να φτάσεις μέχρι και τετρακόσια μέτρα κάτω από τη γη. Σας φτάνει τόσο βάθος; Μετά, θα ανατινάξουμε το φρεάτιο. Δεν πιστεύω ότι οι Τρισηλιανοί θα μπορέσουν να σκάψουν μέχρι εκεί κάτω».
«Σιγά! Αν οι γήινοι μπορούν να σκάψουν μέχρι εκεί, γιατί να μην μπορούν και οι Τρισηλιανοί; Θα βρουν την ταφόπλακα και θα συνεχίσουν να σκάβουν βαθύτερα».
Κοιτάζοντας τον Ζανγκ Γιουαντσάο, ο Μιάο Φουκουάν δεν μπόρεσε να συγκρατήσει τα γέλια του. «Λάο Ζανγκ, χάζεψες εντελώς;» Βλέποντάς τον να τα έχει ακόμη χαμένα, έδειξε προς το μέρος του Γιάνγκ Τζινγουέν, που είχε βαρεθεί με την κουβέντα τους και κοίταζε πάλι την αναμετάδοση στην τηλεόραση. «Άσε να σου μιλήσει γι' αυτό ένας μορφωμένος άνθρωπος».
Ο Γιάνγκ Τζινγουέν γέλασε ειρωνικά. «Λάο Ζανγκ, τι να την κάνεις την ταφόπλακα; Οι ταφόπλακες στήνονται για να τις βλέπουν οι άνθρωποι, αλλά τότε δεν θα έχει απομείνει κανένας».
Μέχρι να φτάσει στην Τρίτη Βάση Δοκιμών Πυρηνικής Σύντηξης, το αυτοκίνητο του Ζανγκ Μπεϊχάι περνούσε μέσα από παχύ χιόνι. Όμως, καθώς πλησίαζε στη βάση, το χιόνι έλιωσε εντελώς, ο δρόμος γέμισε λάσπες και ο κρύος αέρας έγινε ζεστός και υγρός σαν να είχε έρθει η άνοιξη.
Στις πλαγιές δεξιά και αριστερά του δρόμου διέκρινε σημεία όπου άνθιζαν ροδακινιές: κάτι εντελώς εκτός εποχής μέσα στον τραχύ εκείνο χειμώνα. Συνέχισε να οδηγεί προς το λευκό κτήριο στην κοιλάδα μπροστά του, ένα οικοδόμημα που αποτελούσε απλώς την είσοδο για το μεγαλύτερο μέρος της βάσης, το οποίο βρισκόταν κάτω από τη γη. Μετά, πρόσεξε στη λοφοπλαγιά κάποιον που μάζευε άνθη ροδακινιάς. Κοιτάζοντας πιο προσεκτικά, διέκρινε πως ήταν το πρόσωπο που είχε έρθει για να συναντήσει, κι έτσι σταμάτησε το αυτοκίνητό του.
«Δρ. Ντινγκ!» του φώναξε. Όταν ο Ντινγκ Γι πλησίασε το αυτοκίνητο κρατώντας τα λουλούδια σε μπουκέτο, εκείνος γέλασε και ρώτησε: «Για ποιον είναι αυτά τα λουλούδια;»
«Για μένα, ασφαλώς. Είναι λουλούδια που άνθισαν από τη θερμότητα της σύντηξης». Κυριολεκτικά έλαμπε από ενθουσιασμό καθώς κρατούσε τα ζωηρόχρωμα λουλούδια. Η μεγάλη πρόοδος που μόλις είχε επιτευχθεί τον είχε συγκλονίσει.
«Είναι σπατάλη να αφήνεις τόση θερμότητα να χάνεται».
Ο Ζανγκ Μπεϊχάι βγήκε από το αυτοκίνητο, έβγαλε τα γυαλιά του και εξέτασε τη μικροσκοπική άνοιξη γύρω του. Η ανάσα του δεν έβγαινε πια αχνιστή και μπορούσε να νιώσει τη θερμότητα του εδάφους μέσα από τις σόλες των παπουτσιών του.
«Δεν υπάρχουν χρήματα ή χρόνος για την κατασκευή ενός εργοστασίου παραγωγής ηλεκτρικής ενέργειας. Όμως δεν έχει σημασία. Από 'δώ και στο εξής, η Γη δεν θα πρέπει να κάνει πια οικονομία στην ενέργεια».
Ο Ζανγκ Μπεϊχάι έδειξε τα λουλούδια στα χέρια του Ντινγκ Γι. «Δρ. Ντινγκ, έλπιζα πραγματικά να σας βρω ενθουσιασμένο. Η μεγάλη αυτή πρόοδος δεν θα σημειωνόταν τόσο γρήγορα αν δεν ήσασταν εσείς».
«Χωρίς εμένα εδώ, θα είχε συμβεί νωρίτερα. Στη βάση υπάρχουν πάνω από χίλιοι ερευνητές. Απλώς τους υπέδειξα τη σωστή κατεύθυνση. Πίστευα εδώ και καιρό ότι η διάταξη τόκαμακ ήταν αδιέξοδο. Με τη σωστή προσέγγιση, το τεχνολογικό άλμα ήταν αναπόφευκτο. Είμαι θεωρητικός και δεν ασχολούμαι με τις πειραματικές εφαρμογές. Οι υποδείξεις μου, ίσως, απλώς να καθυστέρησαν την πρόοδο της έρευνας».
«Δεν μπορείτε να αναβάλετε την ανακοίνωση των αποτελεσμάτων; Μιλώ σοβαρά. Επίσης, μεταφέρω ατύπως την επιθυμία της Διαστημικής Διοίκησης».
«Πώς είναι δυνατόν να το αναβάλουμε; Τα ΜΜΕ παρακολουθούν ενεργά την πρόοδο των ερευνών στις τρεις βάσεις δοκιμών πυρηνικής σύντηξης».
Ο Ζανγκ Μπεϊχάι έγνεψε και αναστέναξε. «Αυτό δεν είναι καλό νέο».
«Ξέρω κάποιους από τους λόγους, αλλά γιατί δεν μου λέτε το γιατί;»
«Αν επιτευχθεί η ελεγχόμενη πυρηνική σύντηξη, η έρευνα πάνω στα διαστημικά σκάφη θα ξεκινήσει αμέσως. Δόκτορ, γνωρίζετε σχετικά με τα δύο παρακλάδια που ακολουθεί σήμερα η έρευνα: διαστημόπλοια που χρησιμοποιούν κάποιο είδος καυσίμων και διαστημόπλοια χωρίς καύσιμα, που ωθούνται από ακτινοβολία. Γύρω από αυτές τις δύο κατευθύνσεις έρευνας έχουν δημιουργηθεί δύο αντίπαλες παρατάξεις: η παράταξη του αεροδιαστήματος υποστηρίζει την έρευνα στα διαστημόπλοια με καύσιμα, ενώ το διαστημικό σώμα υποστηρίζει τα διαστημόπλοια με μηχανές ακτινοβολίας. Και τα δύο προγράμματα θα απαιτήσουν τεράστια ποσά και, αν οι δύο κατευθύνσεις δεν μπορούν να εξελίσσονται ταυτόχρονα, τότε η μία κατεύθυνση πρέπει να γίνει η κύρια».
«Όσοι είναι υπέρ της σύντηξης, όπως κι εγώ, υποστηρίζουμε την πρόωση ακτινοβολίας. Από την πλευρά μου, θεωρώ ότι είναι το μοναδικό σχέδιο που επιτρέπει διαστρικά ταξίδια στο σύμπαν. Ομολογώ, ασφαλώς, ότι η Υπηρεσία Αεροδιαστημικής έχει τη δική της λογική. Τα διαστημόπλοια με καύσιμα είναι ουσιαστικά μια παραλλαγή των πυραύλων χημικών καυσίμων που θα χρησιμοποιούν δευτέριο και τρίτιο, αυξάνοντας έτσι ακόμα περισσότερο τη θερμοκρασία μέσα στον αντιδραστήρα, η οποία, με τη σειρά της, μπορεί να μετατραπεί σε ηλεκτρική ενέργεια. Οι προοπτικές είναι κάπως πιο ασφαλείς σε αυτόν τον κλάδο της έρευνας».
«Μα, σε έναν μελλοντικό διαστημικό πόλεμο δεν υπάρχει καμία ασφάλεια! Όπως είπατε, τα αεροσκάφη καυσίμων είναι απλώς πελώριοι πύραυλοι. Θα πρέπει να αφιερώνουν τα δύο τρίτα της χωρητικότητάς τους στο μέσο πρόωσης, και αυτό καταναλώνεται πολύ γρήγορα. Για να μπορεί να κινείται μέσα στο ηλιακό μας σύστημα, ένα τέτοιο διαστημόπλοιο θα χρειάζεται πλανητικές βάσεις ανεφοδιασμού. Αν κάνουμε κάτι τέτοιο, θα επαναλάβουμε την τραγωδία του Σινοϊαπωνικού Πολέμου, και αυτή τη φορά η Γουέιχαγουέι θα είναι το ηλιακό σύστημα».
«Σωστή η παρομοίωση», είπε ο Ντινγκ Γι, τείνοντας το μπουκέτο προς το μέρος του Ζανγκ Μπεϊχάι.
«Είναι ένα γεγονός. Η πρώτη γραμμή άμυνας ενός πολεμικού ναυτικού πρέπει να αγγίζει τα λιμάνια του εχθρού. Βέβαια, δεν μπορούμε να κάνουμε κάτι τέτοιο, αλλά η αμυντική μας γραμμή θα πρέπει να φτάνει μέχρι το Νέφος του Όορτ. Πρέπει να εξασφαλίσουμε ότι ο στόλος θα διαθέτει αρκετές δυνατότητες πλευροκόπησης του εχθρού μέσα στις εσχατιές του ηλιακού μας συστήματος. Αυτή είναι η βάση της στρατηγικής του διαστημικού σώματος».
«Εκ των έσω, η Αεροδιαστημική Δύναμη δεν είναι εντελώς μονολιθική», είπε ο Ντινγκ Γι. «Η παλιά φρουρά που έχει απομείνει από την εποχή των πυραύλων χημικών καυσίμων προσπαθεί να προωθήσει τα διαστημόπλοια καυσίμων, αλλά στον τομέα έχουν μπει και άτομα από άλλα σώματα του στρατού. Δείτε αυτούς που δουλεύουν στο δικό μας σύστημα σύντηξης. Οι περισσότεροι προτιμούν τα διαστημόπλοια με πρόωση ακτινοβολίας. Οι δύο παρατάξεις είναι ισοδύναμες και το μόνο που χρειάζεται για να σπάσει η ισορροπία είναι δύο-τρεις άνθρωποι σε θέσεις-κλειδιά. Οι γνώμες τους θα κρίνουν προς τα πού θα κλίνει τελικά η ζυγαριά. Όμως, φοβάμαι ότι αυτοί οι δύο-τρεις άνθρωποι θα ανήκουν στην παλιά φρουρά».
«Πρόκειται για την πιο κρίσιμη απόφαση σε ολόκληρη τη βασική στρατηγική. Αν η επιλογή είναι εσφαλμένη, τότε ολόκληρος ο διαστημικός στόλος θα κατασκευαστεί πάνω σε λάθος θεμέλια και θα χάσουμε έναν ή δύο αιώνες. Μέχρι τότε, φοβάμαι πως δεν θα υπάρχει τρόπος να αλλάξουμε κατεύθυνση».
«Μα εσείς κι εγώ δεν είμαστε σε θέση να διορθώσουμε την κατάσταση».
Αφού έφαγε μαζί με τον Ντινγκ Γι, ο Ζανγκ Μπεϊχάι έφυγε από τη βάση. Πριν απομακρυνθεί πολύ, το υγρό χώμα είχε ξανά καλυφθεί με χιόνι που άστραφτε κατάλευκο κάτω από τον ήλιο. Καθώς η θερμοκρασία της ατμόσφαιρας έπεφτε κατακόρυφα, πάγωνε μαζί και η καρδιά του. Χρειαζόταν απεγνωσμένα ένα διαστημόπλοιο ικανό για διαστρικά ταξίδια. Αν όλοι οι άλλοι δρόμοι οδηγούσαν σε αδιέξοδο, υπήρχε κι ένας ανοιχτός. Όσο επικίνδυνος κι αν ήταν, έπρεπε να τον ακολουθήσουν.
Όταν ο Ζανγκ Μπεϊχάι μπήκε στην κατοικία του συλλέκτη μετεωριτών, που βρισκόταν σε μια αυλή με δωμάτια, στα βάθη ενός σοκακιού χουτόνγκ, πρόσεξε ότι το παλιό και κακοφωτισμένο σπίτι έμοιαζε με μικροσκοπικό μουσείο γεωλογίας. Στον καθένα από τους τέσσερις τοίχους υπήρχαν γυάλινες προθήκες μέσα στις οποίες επαγγελματικοί προβολείς φώτιζαν αμέτρητες πέτρες χωρίς ιδιαίτερα χαρακτηριστικά. Ο ιδιοκτήτης, γύρω στα πενήντα, που φαινόταν υγιής σε σώμα και πνεύμα, καθόταν σε έναν πάγκο εργαστηρίου και εξέταζε μια μικρή πέτρα με έναν μεγεθυντικό φακό. Μόλις είδε τον επισκέπτη του, τον καλωσόρισε θερμά. Ο Ζανγκ Μπεϊχάι κατάλαβε ότι ο άνδρας ήταν ένας από εκείνους τους τυχερούς ανθρώπους που κατοικούν σε έναν δικό τους, ιδιωτικό κόσμο. Όποιες αλλαγές κι αν γίνονταν στον έξω κόσμο, εκείνος μπορούσε πάντοτε να βυθιστεί στον δικό του και να βρει εκεί τη χαρά.
Μέσα στην παλιομοδίτικη ατμόσφαιρα που συναντούσε κανείς στα παλιά σπίτια, ο Ζανγκ Μπεϊχάι θυμήθηκε πως, ενώ αυτός και οι σύντροφοί του πάλευαν για την επιβίωση της ανθρώπινης φυλής, οι περισσότεροι άνθρωποι εξακολουθούσαν να κάνουν την ίδια ζωή. Η σκέψη αυτή τον γέμισε με μια αίσθηση θαλπωρής και γαλήνης.
Η ολοκλήρωση του διαστημικού ανελκυστήρα και το μεγάλο άλμα στην τεχνολογία της ελεγχόμενης σύντηξης ήταν δύο τεράστιες ελπίδες για τον κόσμο και είχαν μειώσει σημαντικά το αίσθημα της απελπισίας. Όμως, οι νηφάλιοι ηγέτες ήξεραν πως αυτό ήταν μόνο η αρχή. Αν η κατασκευή ενός διαστημικού στόλου μπορούσε να παραλληλιστεί με την κατασκευή ενός ναυτικού στόλου, τότε η ανθρωπότητα είχε μόλις φτάσει στην ακτή, κουβαλώντας τα εργαλεία. Ούτε τα ναυπηγεία δεν είχαν κτιστεί ακόμη. Πέρα από την κατασκευή του κυρίως διαστημόπλοιου, η έρευνα πάνω στα διαστημικά όπλα, τα ανακυκλούμενα οικοσυστήματα και τη δημιουργία διαστημικών λιμένων αποτελούσε ένα τεχνολογικό σύνορο που η ανθρωπότητα δεν είχε αγγίξει μέχρι εκείνη τη στιγμή. Για να φτιαχτούν τα θεμέλια, ίσως χρειαζόταν ένας αιώνας.
Πέρα από την τρομακτική άβυσσο, η ανθρώπινη κοινωνία αντιμετώπιζε και άλλη μια πρόκληση: Η κατασκευή ενός συστήματος διαστημικής άμυνας θα απαιτούσε τεράστιες ποσότητες πόρων και η κατανάλωση αυτή θα γύριζε την ποιότητα ζωής έναν αιώνα πίσω, πράγμα που σήμαινε ότι η μεγαλύτερη δοκιμασία για το ανθρώπινο πνεύμα δεν είχε έρθει ακόμη. Με αυτό κατά νου, η στρατιωτική ηγεσία είχε αποφασίσει να αρχίσει την εφαρμογή του σχεδίου χρήσης πολιτικών στελεχών από το διαστημικό σώμα ως μελλοντικών ενισχύσεων. Ως αρχικός εισηγητής του σχεδίου, ο Ζανγκ Μπεϊχάι είχε διοριστεί διοικητής της Ειδικής Ομάδας Μελλοντικών Ενισχύσεων. Αποδεχόμενος την αποστολή, είχε προτείνει όλοι οι αξιωματικοί της ειδικής αυτής ομάδας να περάσουν από τουλάχιστον έναν χρόνο εκπαίδευσης και δουλειάς στο διάστημα πριν μπουν σε χειμερία νάρκη, έτσι ώστε να έχουν την απαραίτητη προετοιμασία για το μελλοντικό τους έργο μέσα στο διαστημικό σώμα. «Οι αστεράτοι δεν θέλουν οι πολιτικοί τους κομισάριοι να είναι άσχετοι από το διάστημα», είχε πει στον Τσανγκ Γουαϊσάι. Το αίτημα αυτό είχε γίνει γρήγορα δεκτό και, έναν μήνα αργότερα, αυτός και η πρώτη ειδική ομάδα τριάντα συντρόφων είχαν φύγει για το διάστημα.
«Είσαι στρατιώτης;» τον ρώτησε ο συλλέκτης την ώρα που του πρόσφερε τσάι. Όταν εκείνος έγνεψε καταφατικά, ο συλλέκτης συνέχισε: «Στις μέρες μας, οι στρατιώτες δεν είναι αυτοί που ήταν κάποτε, αλλά εσένα σε κατάλαβα με την πρώτη ματιά».
«Ήσουν κι εσύ στρατιώτης κάποτε», είπε ο Ζανγκ Μπεϊχάι. «Ξέρεις να διακρίνεις. Πέρασα το μεγαλύτερο μέρος της ζωής μου υπηρετώντας στη Γεωγραφική Υπηρεσία του Στρατού».
«Και πώς άρχισες να ενδιαφέρεσαι για τους μετεωρίτες;» ρώτησε ο Ζανγκ Μπεϊχάι, κοιτάζοντας με εκτίμηση την πλούσια συλλογή.
«Πριν από μια δεκαετία, βρέθηκα με μια ερευνητική ομάδα στην Ανταρκτική, αναζητώντας μετεωρίτες θαμμένους μέσα στο χιόνι, και εκεί κόλλησα. Προέρχονται από κάπου πέρα από τη Γη, από το μακρινό διάστημα, άρα ασφαλώς ασκούν αυτή την έλξη. Κάθε φορά που πιάνω έναν, είναι σαν να ταξιδεύω σε έναν καινούργιο και άγνωστο κόσμο».
Ο Ζανγκ Μπεϊχάι κούνησε το κεφάλι του χαμογελώντας. «Αυτό είναι απλώς ένα συναίσθημα. Η ίδια η Γη έχει δημιουργηθεί από συσσωρευμένο διαστημικό υλικό, άρα, κατά βάση, είναι απλώς ένας γιγάντιος μετεωρίτης. Η πέτρα κάτω από τα πόδια μας είναι μετεωρίτης. Το φλιτζάνι που κρατάω είναι μετεωρίτης. Εξάλλου, λένε πως και το νερό που βρίσκεται πάνω στη Γη προέρχεται από μετεωρίτες, άρα», σήκωσε το φλιτζάνι του, «και το περιεχόμενο αυτού εδώ είναι κι αυτό μετεωρίτης. Δεν υπάρχει τίποτα το ιδιαίτερο σε όσα έχεις μαζέψει».
Ο συλλέκτης έδειξε προς το μέρος του και γέλασε: «Είσαι ξύπνιος. Άρχισες ήδη να παζαρεύεις... Ωστόσο, εγώ εμπιστεύομαι τα συναισθήματά μου».
Ο συλλέκτης δεν άντεξε στον πειρασμό να κάνει μια επίδειξη στον Ζανγκ Μπεϊχάι και έφτασε στο σημείο να ανοίξει ένα χρηματοκιβώτιο για να του δείξει τον θησαυρό του σπιτιού του: έναν αρειανό αχονδρίτη σε μέγεθος νυχιού. Τον έβαλε να εξετάσει τις μικρές στρογγυλές τρύπες πάνω στην επιφάνεια του μετεωρίτη και είπε πως θα μπορούσαν να είναι απολιθώματα μικροβίων.
«Πέντε χρόνια πριν, ο Ρόμπερτ Χάαγκ ήθελε να το αγοράσει για χίλιες φορές το βάρος του σε χρυσάφι, αλλά δεν συμφώνησα».
«Και πόσους απ’ αυτούς έχεις συλλέξει μόνος σου;» ρώτησε ο Ζανγκ Μπεϊχάι, δείχνοντας το δωμάτιο γύρω του.
«Μικρό μόνο μέρος. Τους περισσότερους τους έχω αγοράσει από ιδιώτες ή τους έχω ανταλλάξει με την κοινότητα... Σε ακούω, λοιπόν. Τι είδος θέλεις;»
«Τίποτα το ακριβό. Θα πρέπει να έχει υψηλή πυκνότητα, να μη σπάει εύκολα με ένα χτύπημα και να δουλεύεται εύκολα».
«Κατάλαβα. Θέλεις να το σκαλίσεις». Ο Μπεϊχάι κούνησε το κεφάλι του. «Θα μπορούσες να το πεις κι έτσι. Θα ήταν καλό αν μπορούσα να χρησιμοποιήσω έναν τόρνο».
«Τότε χρειάζεσαι έναν σιδηρομετεωρίτη», είπε ο συλλέκτης, ανοίγοντας μια γυάλινη προθήκη και βγάζοντας μια σκουρόχρωμη πέτρα σε μέγεθος καρυδιού. «Να, αυτόν εδώ. Αποτελείται κυρίως από σίδηρο και νικέλιο, μαζί με κοβάλτιο, φώσφορο, πυρίτιο, θείο και χαλκό. Θέλεις μεγάλη πυκνότητα; Αυτός εδώ ζυγίζει οκτώ γραμμάρια το κυβικό εκατοστό. Δουλεύεται εύκολα και έχει υψηλή περιεκτικότητα σε μέταλλο, άρα ο τόρνος δεν θα είναι πρόβλημα».
«Ωραία. Μόνο που είναι λίγο μικρός».
Ο συλλέκτης έβγαλε ένα άλλο κομμάτι, που είχε μέγεθος μήλου. «Δεν έχεις τίποτα ακόμα μεγαλύτερο;»
Ο συλλέκτης τον κοίταξε επίμονα. «Αυτά τα πράγματα δεν πουλιούνται με το ζύγι. Οι μεγάλοι είναι ακριβοί».
«Έχεις τουλάχιστον τρεις σε αυτό το μέγεθος;»
Ο συλλέκτης έβγαλε τρεις μετεωρίτες σιδήρου που είχαν περίπου το ίδιο μέγεθος και άρχισε να προετοιμάζει το έδαφος για την τιμή που θα ζητούσε: «Οι σιδηρομετεωρίτες δεν είναι πολύ συνηθισμένοι. Αποτελούν μόνο το πέντε τοις εκατό όλων των μετεωριτών και αυτοί οι τρεις είναι θαυμάσια δείγματα. Κοίταξε αυτόν εδώ, είναι οκτάεδρος. Βλέπεις τις διασταυρούμενες γραμμές πάνω στην επιφάνειά του; Ονομάζονται σχήματα Βίντμανσταιτεν. Να κι ένας αταξίτης, πλούσιος σε νικέλιο. Οι παράλληλες αυτές γραμμές ονομάζονται γραμμές Νόιμαν. Το κομμάτι αυτό περιέχει καμασίτη και αυτό εδώ ταενίτη, ένα ορυκτό που δεν συναντάται στη Γη. Το κομμάτι αυτό το ανακάλυψα στην έρημο χρησιμοποιώντας ανιχνευτή μετάλλων και ήταν σαν να προσπαθούσα να ψαρέψω βελόνα μέσα από τη θάλασσα. Το αυτοκίνητο κόλλησε στην άμμο και ο κινητήριος άξονας έσπασε. Παραλίγο να πεθάνω».
«Πες πόσα θέλεις».
«Στη διεθνή αγορά, ένα δείγμα τέτοιου μεγέθους και ποιότητας θα είχε περίπου είκοσι δολάρια Αμερικής το γραμμάριο. Τι θα έλεγες, λοιπόν, για εξήντα χιλιάδες γιουάν το κομμάτι ή εκατόν ογδόντα χιλιάδες για τα τρία;»
Ο Ζανγκ Μπεϊχάι έβγαλε το τηλέφωνό του. «Πες μου τον τραπεζικό σου λογαριασμό και θα τα καταθέσω αμέσως».
Για αρκετή ώρα, ο συλλέκτης δεν είπε τίποτα. Όταν ο Ζανγκ Μπεϊχάι σήκωσε το βλέμμα, εκείνος γέλασε με μια δόση αμηχανίας. «Να σου πω την αλήθεια, περίμενα να μου αντιπροτείνεις χαμηλότερη τιμή».
«Όχι, δέχομαι την τιμή που ζήτησες».
«Κοίτα, τώρα που ο καθένας μπορεί να ταξιδέψει στο διάστημα, η τιμή έχει πέσει κάπως, μολονότι δεν είναι τόσο εύκολο να βρεις μετεωρίτες στο διάστημα όπως στην επιφάνεια της Γης. Αυτοί εδώ, λοιπόν, αξίζουν...»
Ο Ζανγκ Μπεϊχάι τον διέκοψε με αποφασιστικότητα. «Όχι. Αυτή θα είναι η τιμή. Θεώρησέ την ως ένδειξη σεβασμού για τους αποδέκτες τους».
Όταν έφυγε από το σπίτι του συλλέκτη, ο Ζανγκ Μπεϊχάι πήγε τους μετεωρίτες στο εργαστήριο ενός Ινστιτούτου ερευνών που ανήκε στο διαστημικό σώμα. Η δουλειά της ημέρας είχε τελειώσει και το εργαστήριο, που διέθετε και μια φρέζα τελευταίας τεχνολογίας ελεγχόμενη από υπολογιστή, ήταν άδειο.
Πρώτα χρησιμοποίησε τη φρέζα για να κόψει τους τρεις μετεωρίτες σε κυλίνδρους ίδιου πάχους, περίπου όσο ενός μολυβιού, και μετά έκοψε κι αυτούς σε μικρά ισομήκη τμήματα. Εργάστηκε πολύ προσεκτικά, προσπαθώντας να σπαταλήσει όσο το δυνατόν λιγότερο υλικό και κατέληξε με τριάντα έξι μικρές ράβδους από μετεωρίτη. Όταν η δουλειά ολοκληρώθηκε, μάζεψε προσεκτικά τα τρίμματα, αφαίρεσε από τη μηχανή την ειδική λεπίδα που είχε επιλέξει για το κόψιμο της πέτρας και μετά έφυγε από το εργαστήριο.
Το υπόλοιπο της δουλειάς το έκανε μέσα σε ένα κρυφό υπόγειο. Ακούμπησε στο τραπέζι μπροστά του τριάντα έξι σφαίρες από πιστόλι 7,62 χιλ. και αφαίρεσε το κάθε βλήμα. Αν ήταν οι παλιές μπρούντζινες σφαίρες, κάτι τέτοιο θα απαιτούσε πολλή προσπάθεια, αλλά, δύο χρόνια πριν, ολόκληρος ο στρατός είχε αναβαθμίσει τα όπλα του ώστε να χρησιμοποιούν πυρομαχικά χωρίς κάλυκες, των οποίων το βλήμα ήταν κολλημένο κατευθείαν στην προωστική ύλη και ήταν εύκολο να αποσπαστεί.
Στη συνέχεια χρησιμοποίησε μια ειδική κόλλα για να κολλήσει μια ράβδο από μετεωρίτη σε κάθε προωστική ύλη. Η κόλλα, που αρχικά είχε κατασκευαστεί για να επιδιορθώνει το κέλυφος μιας διαστημικής κάψουλας, εξασφάλιζε ότι τα κομμάτια θα παρέμεναν κολλημένα στις ακραίες θερμοκρασίες του διαστήματος. Τελικά, είχε στα χέρια του τριάντα έξι σφαίρες από μετεωρίτη.
Έβαλε τέσσερις σφαίρες από μετεωρίτη σε έναν γεμιστήρα, τον τοποθέτησε μέσα σε ένα πιστόλι Ρ224 και πυροβόλησε έναν σάκο σε μια γωνία. Οι ήχοι των πυροβολισμών ήταν εκκωφαντικοί και μέσα στο στενό υπόγειο απλώθηκε μια έντονη μυρωδιά μπαρουτιού. Εξέτασε προσεκτικά τις τέσσερις τρύπες στον σάκο και, παρατηρώντας ότι ήταν μικρές, κατάλαβε ότι ο μετεωρίτης δεν είχε θρυμματιστεί στη διάρκεια της εκπυρσοκρότησης. Άνοιξε τον σάκο και έβγαλε από μέσα ένα μεγάλο κομμάτι φρέσκο μοσχαρίσιο κρέας.
Με ένα μαχαίρι, αφαίρεσε προσεκτικά τα κομμάτια του μετεωρίτη που το είχαν διαπεράσει. Οι τέσσερις ράβδοι είχαν θρυμματιστεί εντελώς, αφήνοντας πίσω μόνο ένα μικρό σωρό από θραύσματα τα οποία έριξε στην παλάμη του. Δεν έδειχναν κανένα σημάδι ότι είχαν δουλευτεί στη φρέζα. Το αποτέλεσμα τον ικανοποίησε.
Ο σάκος που είχε μέσα το μοσχαρίσιο κρέας ήταν φτιαγμένος από το υλικό που χρησιμοποιούσαν για την κατασκευή διαστημικών στολών. Για να είναι η προσομοίωση ακόμα πιο ρεαλιστική, είχε φτιάξει ενδιάμεσες στρώσεις με μονωτικούς σπόγγους, πλαστικούς σωλήνες και άλλα υλικά.
Μάζεψε προσεκτικά τις τριάντα δύο σφαίρες από μετεωρίτη και έφυγε από το υπόγειο. Έπρεπε να προετοιμαστεί για την επίσκεψή του στο διάστημα.
Ο Ζανγκ Μπεϊχάι αιωρούνταν στο διάστημα, πέντε χιλιόμετρα έξω από τον Σταθμό του Κίτρινου Ποταμού, ενός διαστημικού σταθμού σε σχήμα τροχού που βρισκόταν τριακόσια χιλιόμετρα πάνω από τον τερματικό του διαστημικού ανελκυστήρα, ως αντίβαρο. Ήταν η μεγαλύτερη κατασκευή της ανθρωπότητας στο διάστημα και μπορούσε να φιλοξενήσει για μεγάλο χρονικό διάστημα πάνω από χίλιους ενοίκους.
Η περιοχή του διαστήματος σε ακτίνα πεντακοσίων χιλιομέτρων από τον διαστημικό ανελκυστήρα φιλοξενούσε και άλλες διαστημικές κατασκευές, όλες πολύ μικρότερες από τον Σταθμό του Κίτρινου Ποταμού και διασκορπισμένες σαν τα αντίσκηνα νομάδων πάνω σε ένα λιβάδι τον καιρό της Αμερικανικής Δύσης. Αποτελούσαν το πρελούδιο της εισόδου μεγάλης κλίμακας που επιχειρούσε η ανθρωπότητα στο διάστημα. Τα ναυπηγεία που μόλις είχαν αρχίσει την κατασκευή ήταν τα μεγαλύτερα ως τώρα και τελικά θα κάλυπταν μια έκταση δεκαπλάσια από εκείνη του Σταθμού του Κίτρινου Ποταμού, αλλά, εκείνη τη στιγμή, το μόνο που είχε στηθεί ήταν μια σκαλωσιά που έμοιαζε με τον σκελετό ενός πελώριου τέρατος.
Ο Ζανγκ Μπεϊχάι είχε έρθει από τη Βάση 1, έναν ξεχωριστό διαστημικό σταθμό κάπου εξήντα χιλιόμετρα μακριά και με μέγεθος όσο το ένα πέμπτο εκείνου του Σταθμού του Κίτρινου Ποταμού. Ήταν η βάση του Διαστημικού Σώματος και βρισκόταν σε γεωστατική τροχιά. Είχε ζήσει και εργαστεί μαζί με τα άλλα μέλη της πρώτης Ειδικής Ομάδας Μελλοντικών Ενισχύσεων επί τρεις μήνες και είχε επιστρέψει στη Γη μόνο μια φορά.
Στη Βάση περίμενε μια ευκαιρία και τώρα η ευκαιρία είχε παρουσιαστεί: η παράταξη του Αεροδιαστήματος είχε μια σημαντική συνάντηση εργασίας στον Σταθμό του Κίτρινου Ποταμού και εκεί θα παρευρίσκονταν και οι τρεις στόχοι που ήθελε να εξολοθρεύσει. Από τη στιγμή που ο Σταθμός του Κίτρινου Ποταμού είχε τεθεί σε λειτουργία, η Υπηρεσία Αεροδιαστήματος είχε κάνει εκεί αρκετές συναντήσεις, σαν να ήθελε να συγκαλύψει το λυπηρό γεγονός ότι στους περισσότερους εργαζόμενους στον τομέα του αεροδιαστήματος δεν είχε δοθεί ποτέ η ευκαιρία να βρεθούν στο διάστημα.
Πριν φύγει από τη Βάση 1, ο Ζανγκ Μπεϊχάι είχε αφήσει τη συσκευή εντοπισμού της διαστημικής στολής του στην καμπίνα του, ώστε το σύστημα παρακολούθησης να μη γνωρίζει ότι είχε εγκαταλείψει τη βάση και να μην υπάρχει καταγραφή των κινήσεών του. Χρησιμοποιώντας τους ωθητήρες της στολής του, πέταξε ογδόντα χιλιόμετρα μέσα στο διάστημα μέχρι να φτάσει στη θέση που είχε επιλέξει. Μετά, περίμενε.
Αποτελούσε παράδοση όλοι οι συμμετέχοντες στη συνάντηση να βγάζουν μια ομαδική φωτογραφία στο διάστημα. Συνήθως, η φωτογραφία τραβιόταν κόντρα στον ήλιο, επειδή αυτός ήταν ο μόνος τρόπος για να βγει καθαρά ο διαστημικός σταθμός. Επειδή κάθε άτομο στην ομαδική φωτογραφία έπρεπε να κάνει διαφανή την προσωπίδα του κράνους ώστε να αποκαλύψει το πρόσωπό του στη διάρκεια της φωτογραφίας, θα έπρεπε να έχουν τα μάτια κλειστά απέναντι στις διαπεραστικές ακτίνες του ήλιου, ενώ και η θερμοκρασία στο εσωτερικό του κάθε κράνους θα ανέβαινε ανυπόφορα. Έτσι, η καλύτερη στιγμή για μια ομαδική φωτογραφία ήταν όταν ο ήλιος ετοιμαζόταν να ανατείλει ή να δύσει πίσω από τον ορίζοντα της Γης. Σε γεωστατική τροχιά, μια ανατολή και μια δύση λάβαιναν χώρα κάθε είκοσι τέσσερις ώρες, αν και η νύχτα ήταν πολύ σύντομη.
Ο Ζανγκ Μπεϊχάι περίμενε μέχρι ο ήλιος να δύσει. Ήξερε πως το σύστημα παρακολούθησης του Σταθμού του Κίτρινου Ποταμού θα μπορούσε να εντοπίσει την παρουσία του, αλλά αυτό δεν θα τραβούσε την προσοχή. Ως σημείο αναφοράς για την ανάπτυξη των διαστημικών εφαρμογών, η περιοχή ήταν γεμάτη από υλικά κατασκευής, τόσο αχρησιμοποίητα όσο και εγκαταλελειμμένα, καθώς και μια ακόμη μεγαλύτερη ποσότητα σκουπιδιών. Μεγάλο μέρος του αιωρούμενου υλικού είχε περίπου το μέγεθος ανθρώπου.
Επιπλέον, ο διαστημικός ανελκυστήρας και οι γύρω εγκαταστάσεις είχαν τη σχέση μιας μητρόπολης και των γύρω χωριών, με τα εφόδια για τις εγκαταστάσεις να προέρχονται αποκλειστικά από τον ανελκυστήρα, άρα η κυκλοφορία ανάμεσά τους ήταν πυκνή. Καθώς οι άνθρωποι συνήθιζαν στο περιβάλλον του διαστήματος, σταδιακά είχαν αρχίσει να αποκτούν τη συνήθεια να κάνουν διαδρομές μόνοι τους. Η χρήση των διαστημικών στολών ως ένα είδος ποδηλάτου με ωθητήρες, που έφτανε σε ταχύτητες μέχρι και πεντακόσια χιλιόμετρα την ώρα, ήταν ο ευκολότερος τρόπος για να διασχίσουν τα λίγες εκατοντάδες χιλιόμετρα που τους χώριζαν από τον διαστημικό ανελκυστήρα. Ήδη, άνθρωποι πετούσαν όλη την ώρα ανάμεσα στον διαστημικό ανελκυστήρα και τους γύρω σταθμούς.
Όμως, τη συγκεκριμένη στιγμή, ο Ζανγκ Μπεϊχάι ήξερε πως το διάστημα γύρω του ήταν άδειο. Πέρα από τη Γη (η οποία από γεωσύγχρονη τροχιά ήταν ορατή ως κανονική σφαίρα) και τον ήλιο που ετοιμαζόταν να χαθεί πίσω από το χείλος της, τα πάντα προς όλες τις κατευθύνσεις ήταν μια κατάμαυρη άβυσσος και τα μυριάδες αστέρια έμοιαζαν με λαμπερή σκόνη που αδυνατούσε να αλλάξει το κενό του σύμπαντος. Ήξερε πως τα συστήματα της στολής του θα εξακολουθούσαν να τον κρατούν στη ζωή μόνο για δώδεκα ώρες ακόμη και πως, πριν αυτός ο χρόνος τελειώσει, θα έπρεπε να διανύσει ογδόντα χιλιόμετρα για να επιστρέψει στη Βάση 1, η οποία ήταν πλέον ένα άμορφο σημαδάκι μέσα στην άβυσσο του διαστήματος.
Ούτε και η ίδια η βάση θα άντεχε πολύ, αν κοβόταν ο ομφάλιος λώρος του διαστημικού ανελκυστήρα. Όμως τώρα, καθώς αιωρείτο μέσα στο αχανές κενό, ένιωθε πως η επαφή του με τον γαλάζιο κόσμο από κάτω του είχε αποκοπεί. Ήταν πλέον μια ανεξάρτητη παρουσία μέσα στο σύμπαν, αποκολλημένος από οποιονδήποτε κόσμο, χωρίς έδαφος κάτω από τα πόδια του και περικυκλωμένος από διάστημα, χωρίς σημείο προέλευσης ή προορισμού, ακριβώς όπως η Γη, ο
Ήλιος ή ο Γαλαξίας. Απλώς υπήρχε, και αυτό το συναίσθημα του άρεσε. Είχε μάλιστα την αίσθηση ότι, ίσως, το πνεύμα του νεκρού πατέρα του να μοιραζόταν το ίδιο συναίσθημα.
Ο ήλιος ήρθε σε επαφή με το χείλος της Γης.
Ο Ζανγκ Μπεϊχάι σήκωσε το ένα του χέρι. Το γάντι της στολής του διέθετε ένα τηλεσκοπικό στόχαστρο, το οποίο χρησιμοποίησε για να παρατηρήσει μία από τις εξόδους του Σταθμού του Κίτρινου Ποταμού, σε απόσταση δέκα χιλιομέτρων. Πάνω στο μεγάλο, καμπύλο μεταλλικό εξωτερικό τοίχωμα, ο στρογγυλός αεροφράκτης παρέμενε σφραγισμένος.
Γύρισε το κεφάλι προς τον ήλιο, που είχε πλέον δύσει ως τη μέση και έμοιαζε με ένα λαμπερό δαχτυλίδι καθισμένο πάνω στη Γη.
Κοιτάζοντας ξανά μέσα από το στόχαστρο, είδε αυτή τη φορά τον φανό πλάι στην έξοδο να γίνεται από κόκκινος πράσινος, δείχνοντας ότι ο αέρας στο εσωτερικό του αεροφράκτη είχε αδειάσει. Αμέσως μετά, η καταπακτή άνοιξε και μια ομάδα από μορφές ντυμένες με λευκές διαστημικές στολές άρχισαν να βγαίνουν η μία πίσω από την άλλη. Ήταν καμιά τριανταριά. Καθώς προχωρούσαν σε μικρή απόσταση μεταξύ τους, η σκιά που έριχναν πάνω στο εξωτερικό τοίχωμα του Σταθμού μεγάλωνε.
Έπρεπε να πετάξουν σε σημαντική απόσταση για να μπει στο πλαίσιο της φωτογραφίας ολόκληρος ο σταθμός, αλλά, πριν περάσει πολλή ώρα, έκοψαν ταχύτητα και άρχισαν να παρατάσσονται αργά, κάτω από τις οδηγίες του φωτογράφου. Ήδη ο ήλιος είχε δύσει κατά τα δύο τρίτα. Ο υπόλοιπος έμοιαζε με ένα φωτεινό αντικείμενο κολλημένο στη Γη, πάνω από έναν λείο θαλασσινό καθρέφτη που ο μισός ήταν γαλάζιος και ο μισός πορτοκαλοκόκκινος, ενώ η κορυφή του σκεπαζόταν από σύννεφα που οι ακτίνες του ήλιου έκαναν να μοιάζουν με ροζ πούπουλα.
Καθώς η ένταση του φωτός μειωνόταν, τα άτομα στη μακρινή φωτογραφία άρχισαν να κάνουν τις προσωπίδες των στολών τους διαφανείς, αποκαλύπτοντας τα πρόσωπά τους μέσα στις κάσκες. Ο Ζανγκ Μπεϊχάι αύξησε τη μεγέθυνση στο στόχαστρο και γρήγορα βρήκε τους στόχους του. Όπως ακριβώς περίμενε, εξαιτίας των βαθμών τους, βρίσκονταν στο κέντρο της μπροστινής σειράς.
Άφησε το στόχαστρο, που έμεινε αιωρούμενο μπροστά του, και με το αριστερό του χέρι έστριψε το μεταλλικό δαχτυλίδι που συγκρατούσε το δεξί του γάντι για να το αφαιρέσει. Στο δεξί του χέρι φορούσε πια μόνο ένα λεπτό πάνινο γάντι και έτσι αισθάνθηκε αμέσως τη θερμοκρασία των μείον εκατό βαθμών που επικρατούσε στο διάστημα. Για να μην παγώσει, έστρεψε το σώμα του υπό γωνία, έτσι ώστε το αδύναμο φως του ήλιου να πέφτει πάνω στο χέρι του. Έχωσε το χέρι μέσα σε μια πλαϊνή τσέπη της στολής του και έβγαλε ένα πιστόλι και δύο γεμιστήρες. Μετά, με το αριστερό χέρι, άρπαξε το αιωρούμενο στόχαστρο και το προσάρτησε στο πιστόλι. Το στόχαστρο ήταν για τουφέκι, μα του είχε προσθέσει έναν μαγνήτη ώστε να μπορεί να τοποθετηθεί και σε πιστόλι.
Η πλειονότητα των γήινων πυροβόλων όπλων μπορούσε να χρησιμοποιηθεί και στο διάστημα. Το κενό δεν αποτελούσε πρόβλημα, επειδή το υλικό ώσης της σφαίρας περιείχε το δικό του οξειδωτικό. Όμως, κάποιος έπρεπε να ανησυχεί για τη θερμοκρασία στο διάστημα, καθώς τα δύο άκρα της διέφεραν ριζικά από το φάσμα των θερμοκρασιών μέσα στη γήινη ατμόσφαιρα και μπορούσαν να επηρεάσουν το όπλο και τα πυρομαχικά. Έτσι, φοβόταν να αφήσει το πιστόλι και τους γεμιστήρες εκτεθειμένους για πολύ.
Για να συντομεύσει τον χρόνο, τους τελευταίους τρεις μήνες έκανε συνεχώς την ίδια εξάσκηση: έβγαζε το όπλο, το τοποθετούσε στο στόχαστρο και άλλαζε γεμιστήρα.
Άρχισε να σημαδεύει και μέσα στο σταυρό του στόχαστρου εντόπισε τον πρώτο του στόχο.
Μέσα στη γήινη ατμόσφαιρα, ακόμα και τα πιο εξελιγμένα τουφέκια ελεύθερων σκοπευτών δεν θα ήταν ικανά να πετύχουν ένα στόχο σε απόσταση πέντε χιλιομέτρων, αλλά ένα κοινό πιστόλι μπορούσε να πετύχει κάτι τέτοιο στο διάστημα. Οι σφαίρες κινούνταν μέσα στη μηδενική βαρύτητα του κενού, ελεύθερες από κάθε εξωτερική παρέμβαση, και από τη στιγμή που το σημάδι ήταν σωστό, ακολουθούσαν μια εξαιρετικά σταθερή πορεία κατευθείαν προς τον στόχο. Ταυτόχρονα, η μηδενική αντίσταση του αέρα σήμαινε ότι οι σφαίρες δεν θα έχαναν ταχύτητα στη διάρκεια της πορείας τους και θα χτυπούσαν τον στόχο με την αρχική ταχύτητα διαφυγής από την κάννη, εξασφαλίζοντας ένα θανάσιμο χτύπημα από εκείνη την απόσταση.
Τράβηξε τη σκανδάλη. Το πιστόλι εκπυρσοκρότησε αθόρυβα, μα είδε την κάνη να αστράφτει και ένιωσε το κλότσημα του όπλου.
Έριξε δέκα σφαίρες στον πρώτο στόχο, μετά αντικατέστησε γρήγορα τον γεμιστήρα και έριξε άλλες δέκα στον δεύτερο. Αντικαθιστώντας τον γεμιστήρα και πάλι, έριξε τις τελευταίες δέκα σφαίρες στον τρίτο στόχο. Τριάντα λάμψεις της κάνης. Αν κάποιος από τον Σταθμό του Κίτρινου Ποταμού κοίταζε προς το μέρος του, θα είχε δει μια πυγολαμπίδα μέσα στο μαύρο φόντο του διαστήματος.
Οι τριάντα μετεωρίτες πετούσαν προς τους στόχους τους. Το πιστόλι τύπου 2010 έριχνε σφαίρες με ταχύτητα πεντακόσια μέτρα το δευτερόλεπτο, άρα, για να καλύψουν την απόσταση, θα χρειάζονταν κάπου δέκα δευτερόλεπτα, στη διάρκεια των οποίων ο Ζανγκ Μπεϊχάι μπορούσε απλώς να εύχεται να μην αλλάξουν θέση οι στόχοι. Ο φόβος του ήταν βάσιμος, επειδή οι δύο πίσω σειρές δεν είχαν ακόμη τακτοποιηθεί για την ομαδική φωτογραφία. Ακόμα κι όταν όλοι έπαιρναν τις θέσεις τους, ο φωτογράφος θα έπρεπε να περιμένει μέχρι η ομίχλη από τους ωθητήρες των διαστημικών στολών να διαλυθεί, οπότε οι πρώτοι στη σειρά θα έπρεπε να περιμένουν. Όμως, καθώς οι στόχοι αιωρούνταν στο διάστημα και ήταν αβαρείς, μπορούσαν εύκολα να παρασυρθούν, κάνοντας τις σφαίρες όχι μόνο να χάσουν τους στόχους τους, αλλά ίσως και να χτυπήσουν αθώους.
Αθώους; Μα και οι τρεις άνθρωποι που επρόκειτο να σκοτώσει ήταν κι αυτοί αθώοι. Στα χρόνια πριν την Τρισολιανή Κρίση, είχαν κάνει επενδύσεις που φάνηκαν πλέον ιδιαιτέρως ισχνές και είχαν προχωρήσει με προσοχή πάνω σε λεπτό πάγο προς την αυγή της διαστημικής εποχής. Αυτή η εμπειρία είχε παγιδεύσει τη σκέψη τους. Έπρεπε να εξοντωθούν για χάρη της ανακάλυψης διαστημοπλοίων ικανών για διαστημικά ταξίδια. Οι θάνατοί τους θα θεωρούνταν κάποτε η ύστατη συνεισφορά τους στο μεγάλο εγχείρημα της ανθρωπότητας να βγει στο διάστημα.
Στην πραγματικότητα, ο Ζανγκ Μπεϊχάι είχε εσκεμμένα στείλει μερικές σφαίρες εκτός στόχου, με την ελπίδα να χτυπήσει και άλλους. Το ιδανικό θα ήταν να τους τραυματίσει, μα και το να σκότωνε έναν ή δύο ακόμα δεν είχε καμία σημασία. Απλώς θα μείωνε ακόμα περισσότερο τις πιθανές υποψίες.
Σήκωσε το άδειο όπλο και κοίταξε σκυθρωπά μέσα από το στόχαστρο. Ήταν προετοιμασμένος για αποτυχία. Στην περίπτωση αυτή, θα ξεκινούσε, δίχως πάθος, την αναζήτηση μιας δεύτερης ευκαιρίας.
Ο χρόνος περνούσε δευτερόλεπτο προς δευτερόλεπτο, μέχρι που τελικά υπήρξαν ενδείξεις ότι ένας στόχος είχε χτυπηθεί. Ο Ζανγκ Μπεϊχάι δεν διέκρινε την τρύπα στη διαστημική στολή, αλλά είδε ένα λευκό αέριο να ξεπηδά. Αμέσως μετά, ένας ακόμα μεγαλύτερος πίδακας λευκού ατμού τινάχτηκε ανάμεσα στην πρώτη και τη δεύτερη σειρά, πιθανότατα επειδή η σφαίρα είχε διαπεράσει την πλάτη του στόχου και είχε τρυπήσει τη συσκευή των ωθητήρων. Ήταν σίγουρος για την ισχύ της κάθε σφαίρας του: όταν οι σφαίρες από μετεωρίτη χτυπούσαν τους στόχους τους, χωρίς ουσιαστικά καμία επιβράδυνση στην ταχύτητά τους, ήταν σαν να είχαν πυροβοληθεί εξ επαφής.
Ρωγμές εμφανίστηκαν στην προσωπίδα της κάσκας ενός στόχου, κάνοντάς την αδιαφανή, αλλά ο Μπεϊχάι μπορούσε και πάλι να δει το αίμα που είχε πιτσιλίσει το εσωτερικό της, πριν ανακατευτεί με αέρια που διέφευγαν και εκτιναχθεί έξω από την τρύπα που είχε δημιουργήσει η σφαίρα, όπου και αμέσως πάγωσε και μετατράπηκε σε κρυστάλλους που έμοιαζαν με χιονονιφάδες. Οι παρατηρήσεις του σύντομα επιβεβαίωσαν ότι πέντε άτομα, συμπεριλαμβανομένων και των τριών στόχων, είχαν βληθεί και ότι κάθε στόχος είχε χτυπηθεί τουλάχιστον πέντε φορές.
Είδε τους πάντες να ουρλιάζουν με τρόμο πίσω από τις προσωπίδες τους και, από το σχήμα των χειλιών τους, ήξερε πως στα λόγια τους περιλαμβάνονταν και δύο λέξεις που περίμενε: «Βροχή μετεωριτών!»
Όλοι στην ομάδα άνοιξαν τους ωθητήρες τους σε πλήρη ισχύ και επέστρεψαν όσο πιο γρήγορα γινόταν, αφήνοντας πίσω τους ουρές λευκής ομίχλης. Σύντομα πέρασαν μέσα από τη στρογγυλή μπουκαπόρτα και βρέθηκαν πίσω στο εσωτερικό του διαστημικού σταθμού. Ο Ζανγκ Μπεϊχάι είδε πως είχαν σύρει μαζί τους και τους πέντε χτυπημένους.
Ενεργοποίησε τους δικούς του ωθητήρες και επιτάχυνε με κατεύθυνση τη Βάση 1. Η καρδιά του ήταν πια τόσο κρύα και ήρεμη όσο και το κενό διάστημα γύρω του. Ήξερε πως ο θάνατος των τριών σημαντικών στελεχών της δύναμης του αεροδιαστήματος δεν θα εξασφάλιζε ότι η πρόωση ακτινοβολίας θα επικρατούσε στη βασική έρευνα για τα διαστημόπλοια, μα είχε κάνει ό,τι μπορούσε. Ό,τι κι αν συνέβαινε στη συνέχεια, τουλάχιστον σε σχέση με το βλέμμα του πατέρα του, που τον παρατηρούσε από το επέκεινα, μπορούσε πια να είναι ήσυχος.
Την ίδια στιγμή που ο Ζανγκ Μπεϊχάι επέστρεφε στη Βάση 1, στο γήινο διαδίκτυο μια ομάδα ανθρώπων συγκεντρώνονταν βιαστικά μέσα στην έρημο του εικονικού κόσμου των Τριών Σωμάτων για να συζητήσουν αυτό που μόλις είχε συμβεί.
«Αυτή τη φορά, η πληροφορία που μεταδόθηκε μέσω του σοφονίου ήταν πολύ λεπτομερής, διαφορετικά δεν θα πιστεύαμε ότι πραγματικά είχε συμβεί», είπε ο Τσιν Σι Χουάνγκ, κραδαίνοντας το ξίφος του μέσα στη νευρικότητά του. «Κοιτάξτε τι έκανε και δείτε και τις δικές μας τρεις απόπειρες εναντίον του Λούο Τζι». Αναστέναξε. «Μερικές φορές είμαστε πραγματικά φυτά. Δεν διαθέτουμε την ψύχραιμη αποτελεσματικότητα που έχει εκείνος».
«Θα καθίσουμε έτσι και θα τον αφήσουμε να πετύχει τον σκοπό του;» ρώτησε ο Αϊνστάιν.
«Με βάση τις προθέσεις του Κυρίου, αυτό είναι το μόνο που μπορούμε να κάνουμε», είπε ο Νεύτων. «Ο άνδρας είναι εξαιρετικά πεισματάρης και αλαζόνας, και ο Κύριος δεν θέλει να ανακατευόμαστε χωρίς σπουδαίο λόγο με τέτοιους τύπους ανθρώπων. Η προσοχή μας πρέπει να είναι επικεντρωμένη στους οπαδούς της Φυγής. Ο Κύριός μας πιστεύει ότι η λιποταξία είναι πιο επικίνδυνη από την αλαζονεία της νίκης».
«Αν θέλουμε να υπηρετήσουμε τον Κύριο με ειλικρίνεια και σοβαρότητα, δεν μπορούμε να πιστέψουμε απόλυτα στη στρατηγική του», είπε ο Μόζι. «Στο κάτω-κάτω, δεν είναι τίποτα περισσότερο από τη συμβουλή ενός παιδιού».
Ο Τσιν Σι Χουάνγκ χτύπησε το ξίφος του στο έδαφος. «Σε κάθε περίπτωση, η μη ανάμειξη είναι σωστή τακτική, τουλάχιστον όσον αφορά αυτό το ζήτημα. Αφήστε τους να στρέψουν την έρευνα προς την κατεύθυνση της ώθησης ακτινοβολίας. Αφού τα σοφόνια έχουν παγώσει την εξέλιξη της Φυσικής, ένα τέτοιο τεχνολογικό άλμα θα είναι πρακτικά αδύνατο, για να μην αναφέρω ότι θα είναι και μια άπατη άβυσσος μέσα στην οποία η ανθρωπότητα θα ρίξει όλο τον χρόνο και την ενέργειά της χωρίς τελικά να καταφέρει τίποτα».
«Σε αυτό το σημείο συμφωνούμε», είπε ο φον Νόιμαν. «Όμως, πιστεύω ότι αυτός ο άνδρας είναι σημαντικός και επικίνδυνος».
«Ακριβώς!» είπε ο Αριστοτέλης κουνώντας εμφατικά το κεφάλι. «Κάποτε πιστεύαμε ότι είναι ένας πιστός στρατιώτης, αλλά η συμπεριφορά του είναι αυτή ενός στρατιώτη που ενεργεί σύμφωνα με αυστηρούς κανόνες και πειθαρχία;»
«Είναι πράγματι επικίνδυνος», είπε ο Κομφούκιος με έναν αναστεναγμό. «Διαθέτει ακλόνητη πίστη, βλέπει μακριά, είναι απαθής και ανελέητος, και ενεργεί με ήρεμη αποφασιστικότητα. Συνήθως είναι ακριβής και σοβαρός, όμως, όταν υπάρξει ανάγκη, μπορεί να βγει έξω από τα όρια και να αναλάβει ακραία δράση. Όπως είπε και ο Πρώτος Αυτοκράτορας, ένα τέτοιο ακριβώς άτομο λείπει από εμάς».
«Δεν θα είναι δύσκολο να τον βγάλουμε από τη μέση», είπε ο Νεύτων. «Το μόνο που έχουμε να κάνουμε είναι να τον καταδώσουμε για τις δολοφονίες του».
«Δεν είναι τόσο απλό!» είπε ο Τσιν Σι Χουάνγκ, τινάζοντας το μανίκι του προς το μέρος του. «Εσύ φταις για όλα. Χρησιμοποιούσες τις πληροφορίες που έπαιρνες από τα σοφόνια για να σπείρεις τη διχόνοια ανάμεσα στο Διαστημικό Σώμα και τα Ηνωμένα Έθνη. Και κοίτα τι έγινε. Η κατάδοσή του θα ήταν γι' αυτόν τιμή, ακόμα και απόδειξη αφοσίωσης!»
«Άλλωστε, δεν έχουμε και ακλόνητα στοιχεία», είπε ο Μόζι. «Τα σχέδιά του ήταν ολοκληρωμένα. Οι σφαίρες θρυμματίστηκαν μόλις βρήκαν τους στόχους τους, άρα οποιαδήποτε αυτοψία θα έβγαζε απλώς αυθεντικούς μετεωρίτες από τα σώματα των νεκρών και των τραυματιών. Όλοι θα νομίζουν ότι πέθαναν από μια βροχή μετεωριτών. Η αλήθεια είναι τόσο απίθανη, που κανείς δεν θα την πιστέψει».
«Είναι καλό που θα πάει κι αυτός μαζί με τις ενισχύσεις του μέλλοντος. Αν μη τι άλλο, δεν θα μας προκαλεί προβλήματα για κάποιο καιρό». Ο Αϊνστάιν έβγαλε έναν βαθύ αναστεναγμό. «Πάει κι αυτό. Όλοι φεύγουν. Ίσως και κάποιοι από εμάς να πρέπει να πάνε στο μέλλον».
Αν και είπαν ότι θα συναντηθούν ξανά, όλοι ήξεραν, βαθιά μέσα τους, πως αυτός ήταν ο τελευταίος αποχαιρετισμός τους.
Όταν η Ειδική Ομάδα των Μελλοντικών Ενισχύσεων ετοιμαζόταν να φύγει για το Κέντρο χειμερίας νάρκης, ο Τσανγκ Γουαϊσάι και αρκετοί ακόμα ανώτατοι στρατιωτικοί της διαστημικής δύναμης ήρθαν στο αεροδρόμιο για να τους κατευοδώσουν. Έδωσε, μάλιστα, στον Ζανγκ Μπεϊχάι και μια επιστολή.
«Αυτή εδώ η επιστολή είναι για τον μελλοντικό μου διάδοχο. Σε αυτήν εξηγώ τις καταστάσεις και σε συνιστώ θερμά στη μελλοντική Διοίκηση του Διαστημικού Σώματος. Η αφύπνισή σου δεν θα γίνει νωρίτερα από το χρονικό διάστημα των πενήντα ετών στο μέλλον, ίσως και αργότερα, οπότε θα έχεις να αντιμετωπίσεις ένα πιο απαιτητικό περιβάλλον εργασίας. Θα πρέπει πρώτα να προσαρμοστείς στο μέλλον, ενώ ταυτόχρονα θα διατηρείς το ηθικό των στρατιωτών της δικής μας εποχής. Θα πρέπει να γνωρίζεις τις μεθόδους με τις οποίες δουλεύουμε σήμερα και να ξεχωρίσεις ποιες είναι πλέον ξεπερασμένες και ποιες θα πρέπει να διατηρηθούν. Αυτό μπορεί να αποδειχθεί το μεγαλύτερο πλεονέκτημά μας στο μέλλον».
«Κύριε Διοικητά», είπε ο Ζανγκ Μπεϊχάι, «για πρώτη φορά λυπάμαι λίγο που είμαι άθεος. Διαφορετικά, θα είχα την ελπίδα ότι θα σας συναντούσα ξανά σε κάποιον άλλο τόπο και χρόνο».
Ο Τσανγκ Γουαϊσάι αιφνιδιάστηκε βλέποντας ένα τέτοιο συναίσθημα να βγαίνει από έναν άνθρωπο που συνήθως ήταν πολύ νηφάλιος, και τα λόγια του δόνησαν τις καρδιές όλων των παρευρισκόμενων. Ωστόσο, σαν στρατιώτες που ήταν, κράτησαν όλοι καλά κρυμμένους τους χτύπους της καρδιάς τους.
«Εγώ χαίρομαι που μπορέσαμε να γνωριστούμε σ’ αυτή τη ζωή», είπε ο Τσανγκ Γουαϊσάι. «Φρόντισε να χαιρετίσεις εκ μέρους μας και τους μελλοντικούς μας συντρόφους».
Μετά από έναν τελευταίο στρατιωτικό χαιρετισμό, η ειδική ομάδα επιβιβάστηκε στο αεροπλάνο. Τα μάτια του Τσανγκ Γουαϊσάι δεν άφησαν την πλάτη του Ζανγκ Μπεϊχάι ούτε για μια στιγμή. Ένας ακλόνητος στρατιώτης έφευγε και ίσως να μην υπήρχε ποτέ άλλος σαν κι αυτόν. Από πού πήγαζε η πίστη του; Το ερώτημα παρέμενε πάντα κρυμμένο στα βάθη του μυαλού του και μερικές φορές του προκαλούσε μια μικρή ζήλια. Ένας στρατιώτης που πίστευε στη νίκη ήταν μακάριος. Κατά τη Μάχη της Ημέρας της Κρίσης, τα τυχερά αυτά άτομα θα ήταν λιγοστά.
Καθώς η ψηλή κορμοστασιά του Ζανγκ Μπεϊχάι χανόταν μέσα στην καμπίνα, ο Τσανγκ Γουαϊσάι αναγκάστηκε να παραδεχτεί στον εαυτό του ότι ποτέ δεν τον είχε καταλάβει πραγματικά.
Το αεροπλάνο απογειώθηκε, μεταφέροντας εκείνους που πιθανώς να είχαν μια ευκαιρία να δουν την τελική κατάληξη της ανθρωπότητας, και μετά χάθηκε πίσω από αραιά, χλομά σύννεφα. Ήταν μια ψυχρή χειμωνιάτικη μέρα. Ο ήλιος έλαμπε άψυχος πίσω από ένα πέπλο γκρίζων σύννεφων και ο παγερός άνεμος που φυσούσε πάνω στο άδειο αεροδρόμιο έδινε στον αέρα μια αίσθηση στερεοποιημένου κρυστάλλου, προκαλώντας έναν φόβο ότι η άνοιξη ίσως δεν ερχόταν ποτέ.
Ο Τσανγκ Γουαϊσάι έσφιξε τον γιακά του στρατιωτικού παλτού του. Εκείνη τη μέρα έκλεινε τα πενήντα τέσσερα και, μέσα στον βαρύ χειμώνα, διέκρινε το δικό του τέλος και το τέλος της ανθρώπινης φυλής.


Έτος 20 της Εποχής της Κρίσης
Απόσταση του Τρισολιανού Στόλου από το ηλιακό σύστημα της Γης: 4,15 έτη φωτός
Ο Ρέι Ντίαζ και ο Χάινς αφυπνίστηκαν από τη χειμερία νάρκη τους ταυτόχρονα με την είδηση ότι η τεχνολογία που περίμεναν είχε εμφανιστεί.
«Τόσο γρήγορα;» φώναξαν μόλις έμαθαν ότι είχαν περάσει μόλις οκτώ χρόνια.
Τους πληροφόρησαν ότι, εξαιτίας μιας εντελώς απροσδόκητης επένδυσης, τα τελευταία λίγα χρόνια η τεχνολογία είχε προοδεύσει με εκπληκτική ταχύτητα. Όμως δεν ήταν όλα αισιόδοξα. Η ανθρωπότητα έκανε απλά μια τελική κούρσα στην απόσταση ανάμεσα σε αυτήν και στο φράγμα των σοφονίων, άρα η πρόοδος που σημειωνόταν ήταν καθαρά τεχνολογική. Η φυσική αίσθηση παρέμενε σταματημένη σαν λιμνούλα από στάσιμο νερό και τα αποθέματα στον τομέα της θεωρίας εξαντλούνταν. Η τεχνολογική πρόοδος θα επιβραδυνόταν και τελικά θα σταματούσε εντελώς. Όμως, για την ώρα, τουλάχιστον, κανείς δεν γνώριζε πότε θα έφτανε αυτό το τέλος.
Με πόδια μουδιασμένα ακόμη από τη χειμερία νάρκη, ο Χάινς μπήκε σε ένα οικοδόμημα που έμοιαζε με στάδιο και το εσωτερικό του ήταν καλυμμένο από λευκή ομίχλη, αν και το ένιωθε στεγνό. Δεν μπορούσε να αναγνωρίσει τι ήταν. Μια απαλή λάμψη φεγγαρόφωτου φώτιζε την ομίχλη, που ήταν αρκετά αραιή στο ύψος ενός ανθρώπου, αλλά που ψηλότερα πύκνωνε τόσο ώστε να κρύβει την οροφή. Μέσα από την ομίχλη διέκρινε μια μικρόσωμη φιγούρα που αναγνώρισε αμέσως ότι ήταν η γυναίκα του. Καθώς έτρεχε προς το μέρος της, ήταν σαν να κυνηγούσε ένα φάντασμα, αλλά τελικά βρέθηκαν αγκαλιασμένοι.
«Με συγχωρείς, αγάπη μου», είπε η Κέικο Γιαμασούκι. «Γέρασα οκτώ χρόνια».
«Ακόμα κι έτσι, είσαι και πάλι έναν χρόνο νεότερή μου», της είπε εκείνος με το βλέμμα καρφωμένο επάνω της. Ο χρόνος δεν φαινόταν να έχει αφήσει σημάδια στο σώμα της, αλλά, μέσα στο υγρό φεγγαρόφωτο της ομίχλης, έδειχνε χλομή και αδύναμη. Του θύμιζε εκείνη τη νύχτα στο σύδεντρο των μπαμπού, στην αυλή τους στην Ιαπωνία. «Δεν συμφωνήσαμε ότι θα έμπαινες σε χειμερία νάρκη δύο χρόνια μετά από μένα; Γιατί περίμενες όλο αυτό το διάστημα;»
«Ήθελα να δουλέψω πάνω στις προετοιμασίες μας για το έργο που θα είχαμε μετά την αφύπνισή μας, αλλά η δουλειά ήταν πάρα πολλή κι έτσι έμεινα», του απάντησε, παραμερίζοντας μια τούφα μαλλιά από το μέτωπό της.
«Ήταν δύσκολα;»
«Πολύ δύσκολα. Έξι προγράμματα έρευνας για υπερυπολογιστές της επόμενης γενιάς ξεκίνησαν λίγο αφότου έπεσες σε χειμερία νάρκη. Τρία από αυτά χρησιμοποιούσαν την παραδοσιακή αρχιτεκτονική, ένα την αρχιτεκτονική που δεν βασιζόταν στις αρχές του φον Νόιμαν και τα άλλα δύο ήταν βασισμένα στην κβαντική φυσική και τα βιομόρια. Όμως, δύο χρόνια αργότερα, οι επικεφαλής επιστήμονες των έξι προγραμμάτων μού είπαν ότι η ισχύς των υπολογιστών που ζητούσαμε ήταν αδύνατη. Πρώτο τερματίστηκε το πρόγραμμα κβαντικών υπολογιστών επειδή δεν μπορούσε να βρει αρκετή στήριξη στην παρούσα θεωρητική φυσική. Η έρευνα κολλούσε στο φράγμα των σοφονίων. Μετά διακόπηκε και το πρόγραμμα των βιομορίων. Έλεγαν πως ήταν μια απλή φαντασίωση. Το τελευταίο που σταμάτησε ήταν το πρόγραμμα για την κατασκευή ενός υπολογιστή που δεν θα βασιζόταν στην αρχιτεκτονική Νόιμαν, αλλά σε μια προσομοίωση του ανθρώπινου εγκεφάλου. Και αυτό γιατί κατέληξαν στο συμπέρασμα ότι ήταν ένα άμορφο αβγό από το οποίο δεν θα έβγαινε ποτέ κοτόπουλο. Συνεχίστηκαν μόνο τα τρία προγράμματα που βασίζονταν στην παραδοσιακή αρχιτεκτονική των υπολογιστών, αλλά για πολύ καιρό δεν είχε σημειωθεί καμιά πρόοδος».
«Ώστε αυτό ήταν... θα έπρεπε να είμαι μαζί σου όλον αυτόν τον καιρό».
«Δεν θα ωφελούσε σε τίποτα. Απλά, θα είχες σπαταλήσει οκτώ χρόνια. Μόνο πρόσφατα, σε μια περίοδο κατά την οποία ήμασταν εντελώς αποθαρρυμένοι, μας ήρθε η τρελή ιδέα να μιμηθούμε τον ανθρώπινο εγκέφαλο με έναν πραγματικά βάρβαρο τρόπο».
«Και ποιος ήταν αυτός;»
«Να μεταφέρουμε τις προηγούμενες προσομοιώσεις λογισμικού σε υλισμικό, χρησιμοποιώντας έναν μικροεπεξεργαστή για να μιμηθεί τον κάθε νευρώνα και αφήνοντας όλους τους μικροεπεξεργαστές να αλληλοαντιδράσουν, επιτρέποντας δυναμικές αλλαγές στο μοντέλο σύνδεσης».
Ο Χάινς σκέφτηκε για μερικές στιγμές και μετά συνειδητοποίησε τι του έλεγε. «Δηλαδή σκεφτήκατε να φτιάξετε εκατό δισεκατομμύρια μικροεπεξεργαστές;»
Η σύζυγός του έγνεψε καταφατικά.
«Μα... αυτό είναι ουσιαστικά το σύνολο όλων των μικροεπεξεργαστών που έχουν κατασκευαστεί στην ανθρώπινη ιστορία!»
«Δεν έχω ελέγξει τους αριθμούς, αλλά πιθανώς να είναι και περισσότεροι».
«Μα ακόμα κι αν είχατε στη διάθεσή σας όλα αυτά τα τσιπάκια, πόσος χρόνος θα χρειαζόταν για να τα συνδέσετε όλα μεταξύ τους;»
Η Κέικο Γιαμασούκι χαμογέλασε κουρασμένα. «Το ήξερα πως δεν ήταν εφαρμόσιμο. Ήταν απλώς μια ιδέα απελπισίας. Όμως, πραγματικά, σκεφτήκαμε να προχωρήσουμε με αυτήν και να φτιάξουμε όσα περισσότερα μπορούσαμε». Έδειξε γύρω της. «Αυτή είναι μια από τις τριάντα εγκαταστάσεις συναρμολόγησης του εικονικού εγκεφάλου που είχαμε σχεδιάσει. Είναι και η μοναδική που τελικά κατασκευάσαμε».
«Πραγματικά θα έπρεπε να ήμουν εδώ, μαζί σου», επανέλαβε με θέρμη ο Χάινς.
«Ευτυχώς έχουμε ακόμα τον υπολογιστή που ζητούσαμε. Η ισχύς του είναι δέκα χιλιάδες φορές μεγαλύτερη από εκείνη που υπήρχε όταν μπήκες σε χειμερία νάρκη».
«Είναι φτιαγμένος με παραδοσιακή αρχιτεκτονική;»
«Ναι. Μερικές σταγόνες ακόμα από τη στειμμένη λεμονόκουπα του Νόμου του Μουρ. Εξέπληξε την κοινότητα όσων ασχολούνται με τους υπολογιστές. Αυτή τη φορά, αγάπη μου, φτάσαμε πραγματικά στο τέρμα».
Ένας άψογος υπολογιστής. Αν η ανθρωπότητα αποτύγχανε, ποτέ δεν θα ξαναφτιαχνόταν όμοιός του, σκέφτηκε ο Χάινς, αλλά δεν το είπε δυνατά. «Με τη βοήθεια αυτού του υπολογιστή, η έρευνα για τον Απεικονιστή θα γίνει πολύ ευκολότερη». Μετά, τον ρώτησε ξαφνικά: «Αγάπη μου, έχεις μια ιδέα για το πώς μοιάζουν εκατό δισεκατομμύρια;»
Όταν εκείνος έγνεψε αρνητικά, η Κέικο χαμογέλασε και έδειξε γύρω της. «Κοίτα. Αυτά είναι εκατό δισεκατομμύρια».
«Τι πράγμα;» Έχοντας χάσει τα λόγια του, ο Χάινς κοίταξε τη λευκή ομίχλη γύρω του.
«Βρισκόμαστε στο μέσο της ολογραφικής απεικόνισης του υπερυπολογιστή», είπε εκείνη, πασπατεύοντας ένα χειριστήριο που κρεμόταν από τον λαιμό της. Ο Χάινς πρόσεξε πως υπήρχε επάνω του ένας τροχός κύλισης και σκέφτηκε πως ίσως ήταν κάτι σαν ποντίκι υπολογιστή.
Καθώς εκείνη τον ρύθμιζε, ο Χάινς ένιωσε κάτι ν’ αλλάζει στην ομίχλη γύρω του: πύκνωσε σε ένα σημείο που ήταν ολοφάνερα η μεγέθυνση μιας συγκεκριμένης περιοχής. Μετά, πρόσεξε ότι την περιοχή αυτή αποτελούσαν αναρίθμητα μικροσκοπικά σωματίδια που έλαμπαν και ήταν αυτά που εξέπεμπαν την ακτινοβολία του φεγγαρόφωτου, αντί να αντανακλούν φως από κάποια εξωτερική πηγή. Καθώς η μεγέθυνση συνεχιζόταν, τα σωματίδια έγιναν λαμπερά αστέρια, αλλά, αντί να νιώθει ότι έβλεπε τον αστροφέγγιστο ουρανό της Γης, ο Χάινς αισθανόταν ότι βρισκόταν στην καρδιά του Γαλαξία, εκεί όπου τα αστέρια είναι πυκνά και ουσιαστικά δεν υπάρχει χώρος για το σκοτάδι.
«Το κάθε άστρο είναι κι ένας νευρώνας», είπε η Κέικο. Τα σώματά τους ήταν λουσμένα στο ασήμι από έναν ωκεανό που τον αποτελούσαν εκατό δισεκατομμύρια άστρα. Καθώς το ολόγραμμα εξακολουθούσε να μεγεθύνεται, πρόσεξε αμέτρητα λεπτά πλοκάμια να απλώνονται ακτινωτά από κάθε άστρο και να δημιουργούν περίπλοκες συνδέσεις, εξαφανίζοντας το αστρικό πεδίο και τοποθετώντας τον ίδιο τον Χάινς μέσα σε ένα απείρως μεγάλο δίκτυο.
Η εικόνα μεγάλωσε περισσότερο και κάθε αστέρι άρχισε ν’ αποκαλύπτει μια δομή που του ήταν γνώριμη από τα ηλεκτρονικά μικροσκόπια: αυτή εγκεφαλικών κυττάρων και συνάψεων. Η Κέικο πίεσε το ποντίκι και η εικόνα μεταμορφώθηκε πάλι στη λευκή ομίχλη. «Αυτή είναι μια πλήρης εικόνα της δομής του εγκεφάλου που τραβήχτηκε με τη χρήση του Απεικονιστή, ο οποίος σάρωσε τρία εκατομμύρια διατομές ταυτόχρονα. Ασφαλώς, αυτό που βλέπουμε τώρα είναι η επεξεργασμένη εικόνα για την άνεση της παρατήρησης. Η απόσταση μεταξύ των νευρώνων έχει μεγεθυνθεί τέσσερις ή πέντε φορές, άρα φαίνεται σαν να έχουμε εξατμίσει έναν εγκέφαλο. Εντούτοις, η τοπολογία των συνδέσεων μεταξύ τους έχει διατηρηθεί. Ας δούμε, τώρα, μια δυναμική εικόνα...»
Η ομίχλη ταράχτηκε και εμφανίστηκαν λαμπερά σημεία, λες και κάποιος είχε πετάξει μια πρέζα μπαρούτι μέσα στη φωτιά. Η Κέικο Γιαμασούκι μεγέθυνε την εικόνα μέχρι που έμοιαζε με έναν στρωμένο ουρανό και ο Χάινς είδε την παλίρροια των άστρων μέσα στον εγκέφαλο του σύμπαντος. Οι αναταράξεις στον ωκεανό των άστρων εμφανίζονταν με διαφορετικές μορφές σε διαφορετικά σημεία: κάποιες έμοιαζαν με ρυάκια, άλλες σαν στρόβιλοι και άλλες σαν σαρωτικά κύματα. Όλα άλλαζαν συνεχώς και παρουσίαζαν συγκλονιστικές εικόνες αυτοοργάνωσης μέσα στο ασφυκτικά γεμάτο χάος.
Μετά, η εικόνα άλλαξε ξανά ώστε να μοιάζει με δίκτυο και ο Χάινς είδε μυριάδες νευρικά σήματα να περνούν ακατάπαυστα κατά μήκος λεπτών συνάψεων, σαν αστραφτερά πετράδια μέσα σε ένα περίπλοκο δίκτυο σωλήνων...
«Σε ποιον ανήκει αυτός ο εγκέφαλος;» ρώτησε γεμάτος δέος.
«Είναι ο δικός μου», του απάντησε κοιτάζοντάς τον με αγάπη. «Όταν τραβήχτηκε αυτή η απεικόνιση, σκεφτόμουν εσένα».
«Προσοχή, παρακαλώ: Όταν το φως γίνει πράσινο, θα εμφανιστεί η έκτη ομάδα των δοκιμαστικών προτάσεων. Αν η πρόταση είναι αληθινή, πατήστε το δεξί κουμπί. Αν η πρόταση είναι ψευδής, πατήστε το αριστερό κουμπί».

Οι προτάσεις παρουσιάζονταν διαδοχικά στη μικρή οθόνη μπροστά από το υποκείμενο του πειράματος. Κάθε πρόταση εμφανιζόταν για τέσσερα δευτερόλεπτα και το υποκείμενο πίεζε το αριστερό ή το δεξί κουμπί ανάλογα με την κρίση του. Το κεφάλι του ήταν κλεισμένο μέσα σε ένα μεταλλικό κάλυμμα που επέτρεπε στον Αναλυτικό Απεικονιστή να καταγράφει μια ολογραφική εικόνα του εγκεφάλου του, την οποία ο υπολογιστής μετέτρεπε σε ένα δυναμικό μοντέλο νευρωνικού δικτύου για ανάλυση.
Σε εκείνα τα αρχικά στάδια του ερευνητικού προγράμματος του Χάινς, το υποκείμενο έκανε μόνο τις απλούστερες σκέψεις κρίσης, και οι προτάσεις του τεστ είχαν δομημένες και ξεκάθαρες απαντήσεις. Η λειτουργία του εγκεφαλικού νευρωνικού δικτύου ήταν ευκολότερο να απεικονιστεί στη διάρκεια τόσο απλών σκέψεων, προσφέροντας έτσι ένα σημείο εκκίνησης για μια πιο εμπεριστατωμένη ανάλυση της φύσης της σκέψης. Οι ερευνητικές ομάδες που είχαν επικεφαλής τον Χάινς και την Κέικο Γιαμασούκι σημείωσαν κάποια πρόοδο. Είχαν ανακαλύψει ότι η κριτική σκέψη δεν παραγόταν σε κάποιο συγκεκριμένο σημείο του εγκεφαλικού νευρωνικού δικτύου, αλλά χρησιμοποιούσε μία ιδιαίτερη μέθοδο μετάδοσης νευρικών ερεθισμάτων και, με τη βοήθεια του πανίσχυρου υπολογιστή, το μοντέλο αυτό μπορούσε να ανακτηθεί και να εντοπιστεί μέσα στο αχανές δίκτυο των νευρώνων με τη χρήση μιας μεθόδου παρόμοιας με τις συντεταγμένες ενός άστρου που είχε δώσει ο αστρονόμος Ρίνγκιερ στον Λούο Τάιζι. 
Αντί να βρίσκει ένα συγκεκριμένο πλέγμα θέσεων μέσα σε ένα αστρικό πεδίο, στο σύμπαν του εγκεφάλου το πλέγμα ήταν δυναμικό και αναγνωριζόταν μόνο από τα μαθηματικά χαρακτηριστικά του. Ήταν κάπως σαν να κοίταζες έναν πελώριο ωκεανό μέσα από μια μικρή ρουφήχτρα, πράγμα που σήμαινε πως η υπολογιστική δύναμη που χρειαζόταν ήταν πολλές φορές μεγαλύτερη από εκείνη που ήταν απαραίτητη για το αστρικό πεδίο και δυνατή μόνο μέσω της πρόσφατης εκείνης μηχανής.
Ο Χάινς και η γυναίκα του περπάτησαν μέσα στον "χάρτη" σύννεφο της ολογραφικής απεικόνισης του εγκεφάλου. Κάθε φορά που, μέσα στον εγκέφαλο του υποκειμένου, εντοπιζόταν ένα σημείο κριτικής σκέψης, ο υπολογιστής έδειχνε τη θέση του μέσα στην απεικόνιση με ένα κόκκινο φως που αναβόσβηνε. Αυτό ήταν απλά ένας τρόπος για να προσφερθεί μια διαισθητική ικανοποίηση της όρασης και δεν ήταν απαραίτητος για τη μελέτη. Το σημαντικό ήταν η ανάλυση της εσωτερικής δομής της μετάδοσης των νευρικών ερεθισμάτων κατά τη στιγμή της σκέψης, επειδή εκεί κρύβονταν τα μυστήρια της ουσίας του νου.
Εκείνη τη στιγμή, μπήκε μέσα ο διευθυντής του ιατρικού τμήματος της ερευνητικής ομάδας και είπε ότι το υποκείμενο 104 είχε προβλήματα. Κατά την αρχική δημιουργία του Αναλυτικού Απεικονιστή, η σάρωση μιας τόσο μεγάλης ποσότητας διατομών δημιουργούσε ισχυρή ακτινοβολία που απέβαινε μοιραία για οποιοδήποτε ζωντανό ον την δεχόταν, αλλά οι διαδοχικές βελτιώσεις είχαν φέρει την ακτινοβολία κάτω από τα όρια κινδύνου, και μια μεγάλη σειρά δοκιμών είχε αποδείξει ότι, με την προϋπόθεση πως η σάρωση δεν θα υπερέβαινε ένα συγκεκριμένο χρονικό διάστημα, ο αναλυτικός Απεικονιστής δεν προκαλούσε κάποια βλάβη στον εγκέφαλο. 
«Μάλλον τον έπιασε υδροφοβία», είπε ο διευθυντής του ιατρικού καθώς έτρεχαν όλοι μαζί προς το ιατρικό κέντρο.
Ο Χάινς και η Κέικο Γιαμασούκι σταμάτησαν έκπληκτοι. Ο Χάινς κοίταξε τον διευθυντή. «Υδροφοβία; Μήπως τον έπιασε λύσσα;» Ο διευθυντής σήκωσε το χέρι, προσπαθώντας να βάλει σε τάξη τις σκέψεις του. «Με συγχωρείτε. Δεν ήμουν ακριβής. Δεν έχει κάποιο σωματικό πρόβλημα, και τόσο ο εγκέφαλός του όσο και τα άλλα του όργανα δεν έχουν υποστεί βλάβη. Απλώς φοβάται το νερό, σαν κάποιος που έχει πάθει λύσσα. Αρνείται να πιει, αλλά και να φάει υγρή τροφή. Είναι ένα σύμπτωμα εντελώς ψυχολογικό. Πιστεύει ότι το νερό είναι τοξικό».
«Μανία καταδίωξης;» ρώτησε η Κέικο Γιαμασούκι. Ο διευθυντής του ιατρικού κούνησε το χέρι. «Όχι, όχι. Δεν πιστεύει ότι κάποιος έχει δηλητηριάσει το νερό του. Απλά, πιστεύει ότι το ίδιο το νερό είναι τοξικό».
Και πάλι ο Χάινς και η σύζυγός του σταμάτησαν κατάπληκτοι και ο ιατρικός διευθυντής κούνησε το κεφάλι του αμήχανα.
«Εντούτοις, ψυχολογικά είναι εντελώς φυσιολογικός από κάθε άλλη άποψη... Δεν μπορώ να το εξηγήσω. Πρέπει να το δείτε μόνοι σας».
Το υποκείμενο 104 ήταν ένας σπουδαστής κολεγίου που είχε πάει για να βγάλει το χαρτζιλίκι του. Πριν μπουν στο δωμάτιο του ασθενούς, ο διευθυντής είπε στον Χάινς και τη γυναίκα του: «Έχει δύο μέρες να πιει νερό. Αν αυτό συνεχιστεί, θα αφυδατωθεί επικίνδυνα και θα πρέπει να τον ενυδατώσουμε με τη βία». Στάθηκε στην πόρτα, έδειξε έναν φούρνο μικροκυμάτων και συμπλήρωσε: «Το βλέπετε αυτό; Θέλει να ψήνει το ψωμί του και οποιαδήποτε άλλη τροφή μέχρι να στεγνώσει εντελώς πριν τη φάει».
Ο Χάινς και η Κέικο μπήκαν στο δωμάτιο του ασθενούς. Το υποκείμενο 104 τους κοίταξε με μάτια γεμάτα φόβο. Τα χείλη του ήταν σκασμένα και τα μαλλιά του ατημέλητα, αλλά κατά τα άλλα έδειχνε εντελώς φυσιολογικός. Τράβηξε τον Χάινς από το μανίκι και είπε με βραχνή φωνή: «Δρ. Χάινς, θέλουν να με σκοτώσουν. Δεν ξέρω γιατί». Μετά, έδειξε ένα ποτήρι γεμάτο με νερό που ήταν αφημένο στο ντουλάπι πλάι στο κρεβάτι του. «Θέλουν να με βάλουν να πιω νερό».
Ο Χάινς κοίταξε το ποτήρι με το ολοκάθαρο νερό, βέβαιος ότι ο φοιτητής δεν είχε λύσσα, αφού η αληθινή υδροφοβία θα προκαλούσε σπασμούς τρόμου ακόμα και στην απλή θέα του νερού. Ο ήχος του τρεχούμενου νερού θα προκαλούσε τρέλα, και ίσως να υπήρχε ακόμα και έντονος φόβος απόκρισης αν κάποιος απλώς μιλούσε στον ασθενή.
«Από τα μάτια και την ομιλία του, θα πρέπει να είναι σε φυσιολογική ψυχολογική κατάσταση», είπε στα Ιαπωνικά η Κέικο στον Χάινς. Είχε πτυχίο ψυχολογίας.
«Πιστεύεις πραγματικά ότι το νερό είναι τοξικό;» ρώτησε ο Χάινς.
«Υπάρχει η παραμικρή αμφιβολία; Όπως ακριβώς ο ήλιος έχει φως και ο αέρας οξυγόνο. Δεν μπορείτε να αρνηθείτε αυτή τη βασική αλήθεια, έτσι δεν είναι;» Ο Χάινς έσκυψε από πάνω του και είπε: «Νεαρέ, η ζωή γεννήθηκε μέσα στο νερό και δεν μπορεί να υπάρξει δίχως αυτό. Το ίδιο σου το σώμα αποτελείται κατά 70% από νερό».
Το βλέμμα του υποκειμένου 104 σκοτείνιασε και έγειρε πίσω στο κρεβάτι, πιάνοντας το κεφάλι του. «Σωστά. Αυτό το ζήτημα με βασανίζει. Είναι το πιο απίστευτο πράγμα στο σύμπαν».
«Θέλω να δω τον κατάλογο πειραμάτων στα οποία συμμετείχε», είπε ο Χάινς στον διευθυντή του Ιατρικού μόλις βγήκαν από το δωμάτιο. Όταν έφτασαν στο γραφείο του διευθυντή, η Κέικο Γιαμασούκι είπε: «Κοίτα πρώτα τις προτάσεις του τεστ».
Οι προτάσεις του τεστ εμφανίστηκαν στην οθόνη του υπολογιστή μία-μία:
Πρόταση 1: Οι γάτες έχουν συνολικά τρία πόδια. 
Πρόταση 2: Οι πέτρες δεν είναι ζωντανές. 
Πρόταση 3: Ο ήλιος έχει τριγωνικό σχήμα. 
Πρόταση 4: Ο σίδηρος είναι βαρύτερος από βαμβάκι ίδιου όγκου. 
Πρόταση 5: Το νερό είναι τοξικό.
«Σταματήστε εδώ», είπε ο Χάινς δείχνοντας την Πρόταση 5.
«Η απάντησή του ήταν "λάθος"», είπε ο διευθυντής. «Εξετάστε όλες τις παραμέτρους και τις λειτουργίες που ακολούθησαν την απάντηση στην Πρόταση 5».
Τα αρχεία έδειχναν πως, μόλις απαντήθηκε η Πρόταση 5, ο Αναλυτικός Απεικονιστής είχε αυξήσει την ισχύ της σάρωσης του σημείου κριτικής σκέψης μέσα στο εγκεφαλικό νευρωνικό δίκτυο του υποκειμένου. Για να βελτιωθεί η ακρίβεια της σάρωσης σε εκείνη τη μικρή περιοχή, η ένταση της ακτινοβολίας και του μαγνητικού πεδίου είχαν αυξηθεί. Ο Χάινς και η Κέικο Γιαμασούκι εξέτασαν προσεκτικά τον μεγάλο κατάλογο των καταγεγραμμένων παραμέτρων που είχε εμφανιστεί στην οθόνη.
«Αυτή η ενισχυμένη σάρωση έλαβε χώρα και σε άλλα υποκείμενα και σε άλλες προτάσεις;» ρώτησε ο Χάινς.
«Εξαιτίας του γεγονότος ότι η ενισχυμένη σάρωση δεν ήταν ιδιαίτερα καλή, ακυρώθηκε μετά από τέσσερις προσπάθειες από τον φόβο της έντονης εντοπισμένης ακτινοβολίας», απάντησε ο διευθυντής. «Οι προηγούμενες τρεις... έγιναν όλες πάνω σε καλοήθεις, αληθινές προτάσεις».
«Πρέπει να χρησιμοποιήσουμε τις ίδιες παραμέτρους σάρωσης και να επαναλάβουμε το πείραμα για την Πρόταση 5», πρότεινε η Κέικο Γιαμασούκι.
«Μα... ποιος θα το κάνει;» ρώτησε ο διευθυντής.
«Εγώ», είπε ο Χάινς.
Η Πρόταση 5 εμφανίστηκε με μαύρα γράμματα σε λευκό φόντο. Ο Χάινς πίεσε το αριστερό κουμπί, «Λάθος», αλλά δεν ένιωσε τίποτα εκτός από μια ανεπαίσθητη αίσθηση θερμότητας που προκαλούσε η έντονη σάρωση στο πίσω μέρος του κεφαλιού του.
Βγήκε από το εργαστήριο του Αναλυτικού Απεικονιστή και κάθισε σε ένα τραπέζι, ενώ ένα πλήθος ανθρώπων, στο οποίο συμπεριλαμβανόταν και η Κέικο Γιαμασούκι, παρακολουθούσαν. Πάνω στο τραπέζι βρισκόταν ένα ποτήρι με καθαρό νερό. Σήκωσε το ποτήρι, το έφερε αργά στα χείλη του και ήπιε μια γουλιά. Οι κινήσεις του ήταν χαλαρές και είχε μια έκφραση γαλήνης. Όλοι άρχισαν να αναστενάζουν με ανακούφιση, μα ύστερα πρόσεξαν ότι ο λάρυγγάς του δεν κουνιόταν για να καταπιεί το νερό. Οι μύες του προσώπου του σφίχτηκαν και μετά συσπάστηκαν ελαφρά προς τα πάνω. Στα μάτια του εμφανίστηκε ο ίδιος φόβος που έδειχνε και το Υποκείμενο 104, λες και το πνεύμα του πάλευε με κάποια πανίσχυρη, άμορφη δύναμη. Τελικά, έφτυσε όλο το νερό που είχε στο στόμα και έσκυψε για να κάνει εμετό, αν και τίποτα δεν βγήκε από το στομάχι του. Το πρόσωπό του μελάνιασε. Σφίγγοντάς τον στην αγκαλιά της, η Κέικο Γιαμασούκι τον χτύπησε απαλά στην πλάτη.
Όταν συνήλθε, ο Χάινς άπλωσε το χέρι του. «Δώστε μου ένα χαρτομάντιλο», είπε. Όταν το πήρε, σκούπισε προσεκτικά τις σταγόνες του νερού που είχαν πιτσιλίσει τα παπούτσια του.
«Αγάπη μου, πιστεύεις πραγματικά πως το νερό είναι τοξικό;» ρώτησε η Γιαμασούκι με δάκρυα στα μάτια. Πριν από το πείραμα, του είχε ζητήσει επανειλημμένα να αντικαταστήσει την πρόταση με μια ψεύτικη που θα ήταν εντελώς ακίνδυνη, μα εκείνος είχε αρνηθεί.
Της έγνεψε καταφατικά. «Ναι, το πιστεύω». Κοίταξε το πλήθος ανήμπορα, με ένα βλέμμα γεμάτο σύγχυση. «Πραγματικά το πιστεύω».
«Θα επαναλάβω τα λόγια σου», του είπε εκείνη, χτυπώντας τον ενθαρρυντικά στον ώμο. «Η ζωή γεννήθηκε μέσα στο νερό και δεν μπορεί να υπάρξει χωρίς αυτό. Το ίδιο σου το σώμα αποτελείται κατά εβδομήντα τοις εκατό από νερό!»
Ο Χάινς έσκυψε το κεφάλι και κοίταξε τις πιτσιλιές του νερού στο πάτωμα. Μετά, κούνησε το κεφάλι σκεφτικός. «Σωστά, αγάπη μου. Αυτό το ερώτημα με βασανίζει. Είναι το πιο απίστευτο πράγμα στον κόσμο».
Τρία χρόνια μετά το μεγάλο άλμα στην ελεγχόμενη πυρηνική σύντηξη, νέα και ασυνήθιστα σώματα είχαν πάρει θέση στον ουρανό της Γης, και στη διάρκεια της νύχτας, πέντε από αυτά ήταν ταυτόχρονα ορατά σε ένα ημισφαίριο. Η φωτεινότητά τους άλλαζε δραματικά και στη μεγαλύτερη έντασή τους ξεπερνούσαν τη λαμπρότητα της Αφροδίτης, ενώ συχνά αναβόσβηναν γοργά. Μερικές φορές, ένα από αυτά αύξανε ξαφνικά τη λαμπρότητά του και μετά από δύο ή τρία δευτερόλεπτα έσβηνε. Ήταν πυρηνικοί αντιδραστήρες σύντηξης που δοκιμάζονταν σε γεωσύγχρονη τροχιά.
Η πρόωση με ακτινοβολία είχε κερδίσει ως το μονοπάτι έρευνας για τα μελλοντικά διαστημόπλοια. Αυτός ο τύπος πρόωσης απαιτούσε αντιδραστήρες υψηλής ισχύος που μπορούσαν να δοκιμαστούν μόνο στο διάστημα, οδηγώντας στους λαμπερούς αντιδραστήρες που αιωρούνταν τριάντα χιλιάδες χιλιόμετρα μακριά από τη Γη και ήταν γνωστοί ως «πυρηνικά
αστέρια». Κάθε φορά που ένα πυρηνικό άστρο ανατιναζόταν, η απώλεια αντιπροσώπευε και μια καταστροφική ήττα. Σε αντίθεση όμως με ό,τι πίστευαν οι περισσότεροι άνθρωποι, οι καταστροφές των πυρηνικών άστρων δεν προκαλούνταν από εκρήξεις μέσα στον πυρηνικό αντιδραστήρα, αλλά από την έκθεση του πυρήνα όταν το εξωτερικό κέλυφος του αντιδραστήρα έλιωνε από τη θερμότητα που προκαλούσε η σύντηξη. Ο πυρήνας σύντηξης έμοιαζε με έναν μικρό ήλιο και, καθώς έλιωνε μερικά από τα πιο ανθεκτικά στη θερμότητα υλικά της Γης σαν να ήταν κερί, έπρεπε να περιορίζεται από έναν πλεκτρομαγνητικό πυρήνα. Αυτοί οι περιορισμοί συχνά αποτύγχαναν να επιτελέσουν το έργο τους.
Στον εξώστη του τελευταίου ορόφου του κτηρίου Διαστημικής Διοίκησης, ο Τσανγκ Γουαϊσάι και ο Χάινς είχαν μόλις δει μια ακόμη τέτοια έκρηξη. Πριν σβήσει, η λάμψη της, που έμοιαζε με φεγγαρόφωτο, έριξε σκιές πάνω στον τοίχο. Ο Χάινς ήταν ο δεύτερος Τοιχοπρόσωπος που συναντούσε ο Τσανγκ Γουαϊσάι μετά τον Τάιλερ.
«Τρίτη φορά μέσα σ' αυτόν τον μήνα», είπε ο Τσανγκ Γουαϊσάι.
Ο Χάινς κοίταξε τον σκοτεινιασμένο πλέον ουρανό της νύχτας. «Η ισχύς αυτών των αντιδραστήρων φτάνει μόνο το 1/90 εκείνης που θα απαιτούν οι μηχανές των μελλοντικών διαστημοπλοίων και δεν λειτουργούν σταθερά. Ακόμα κι αν κατασκευάζονταν οι απαιτούμενοι αντιδραστήρες, η τεχνολογία των μηχανών θα είναι ακόμη δυσκολότερη. Σίγουρα, εκεί θα συναντήσουμε το εμπόδιο των σοφονίων».
«Αυτό είναι αλήθεια. Τα σοφόνια φράζουν κάθε δρόμο μας», είπε ο Τσανγκ Γουαϊσάι, κοιτάζοντας τον ορίζοντα. «Η θάλασσα των φώτων της πόλης έμοιαζε πλέον πιο λαμπερή από το φως που είχε σβήσει πριν από λίγο στον ουρανό».
«Δρ. Χάινς, δεν ήρθατε εδώ για να μου μιλήσετε περί πττοπάθειας, έτσι δεν είναι;» είπε γελώντας ο Τσανγκ Γουαϊσάι.
«Γι' αυτό ακριβώς ήθελα να σας μιλήσω. Η αναζωπύρωση της πττοπάθειας έχει αυτή τη φορά διαφορετικά χαρακτηριστικά. Βασίζεται στη δραστική επιδείνωση των συνθηκών ζωής του μεγαλύτερου μέρους του πληθυσμού και έχει ακόμη σοβαρότερες επιπτώσεις στον στρατό».
Ο Τσανγκ Γουαϊσάι γύρισε προς το μέρος του, αλλά δεν είπε τίποτα.
«Κατανοώ τις δυσκολίες σας, στρατηγέ, και θα ήθελα να σας βοηθήσω».
Για μερικές στιγμές, ο Τσανγκ Γουαϊσάι κοίταξε τον Χάινς αμίλητος και με μια ανεξιχνίαστη έκφραση. Ύστερα, χωρίς να απαντήσει αν δεχόταν την προσφορά, είπε: «Η εξέλιξη του ανθρώπινου εγκεφάλου χρειάζεται είκοσι χιλιάδες έως διακόσιες χιλιάδες χρόνια για να πετύχει αντιληπτές αλλαγές, όμως ο ανθρώπινος πολιτισμός έχει ιστορία μόλις πέντε χιλιάδων ετών. Άρα, αυτό που χρησιμοποιούμε τώρα είναι ο εγκέφαλος του πρωτόγονου ανθρώπου... Δόκτορ, πραγματικά επικροτώ τις μοναδικές ιδέες σας και ίσως εκεί να κρύβεται και η πραγματική απάντηση».
«Σας ευχαριστώ. Σε βασικές γραμμές, είμαστε όλοι άνθρωποι των σπηλαίων».
«Μα είναι πράγματι δυνατό να βελτιωθούν οι νοητικές ικανότητες με τη χρήση της τεχνολογίας;»
Η ερώτηση ενθουσίασε τον Χάινς. «Στρατηγέ, δεν είστε και τόσο πρωτόγονος: τουλάχιστον σε σύγκριση με άλλους! Πρόσεξα ότι είπατε "νοητική ικανότητα" και όχι "ευφυΐα". Η πρώτη είναι πολύ ευρύτερη από τη δεύτερη. Για να νικήσουμε την πττοπάθεια, για παράδειγμα, δεν μπορούμε απλώς να βασιστούμε στην ευφυΐα. Με δεδομένο τον φραγμό των σοφονίων, όσο υψηλότερη είναι η ευφυΐα σου τόσο περισσότερο δυσκολεύεσαι να πιστέψεις στη νίκη».
«Δώστε μου λοιπόν μια απάντηση. Είναι πιθανό;»
Ο Χάινς κούνησε σκεφτικός το κεφάλι του. «Τι γνωρίζετε σχετικά με τη δουλειά μου και τη δουλειά της Κέικο Γιαμασούκι πριν από την Τρισηλιανή Κρίση;»
«Όχι και πολλά πράγματα. Πιστεύω όμως ότι βασικά υποστηρίζετε πως η σκέψη δεν είναι κάτι που λαμβάνει χώρα στο μοριακό επίπεδο, αλλά στο κβαντικό. Αναρωτιέμαι αν αυτό υπονοεί ότι...»
«Υπονοεί ότι τα σοφόνια μάς περιμένουν, ακριβώς όπως κι εμείς περιμένουμε αυτά», είπε ο Χάινς δείχνοντας προς τον ουρανό. «Αυτή τη στιγμή, όμως, η έρευνά μας απέχει πολύ από τους στόχους μας. Και πάλι, ωστόσο, ανακαλύψαμε ένα απρόσμενο υποπροϊόν».
Ο Τσανγκ Γουαϊσάι χαμογέλασε και έγνεψε δείχνοντας ένα επιφυλακτικό ενδιαφέρον.
«Δεν θα μιλήσω για λεπτομέρειες. Σε γενικές γραμμές, ανακαλύψαμε τον μηχανισμό λήψης αποφάσεων του μυαλού μέσα στο νευρωνικό δίκτυο του εγκεφάλου, όπως επίσης και μια δυνατότητα που το επηρεάζει αποφασιστικά. Αν συγκρίνουμε τη διαδικασία κρίσης ενός ανθρώπινου μυαλού με την κρίση ενός υπολογιστή, υπάρχει η είσοδος των εξωτερικών δεδομένων, ο υπολογισμός και το τελικό αποτέλεσμα. Αυτό που μπορούμε να κάνουμε, είναι να παραλείψουμε το στάδιο του υπολογισμού και να προκαλέσουμε απευθείας ένα αποτέλεσμα. Όταν μια πληροφορία μπει στον εγκέφαλο, ασκεί επιρροή σε ένα συγκεκριμένο σημείο του νευρωνικού δικτύου, και έτσι μπορούμε να κάνουμε έναν εγκέφαλο να προβεί σε κρίση, δηλαδή να πιστέψει ότι μια πληροφορία είναι αληθινή χωρίς καν να την επεξεργαστεί».
«Και έχει ήδη επιτευχθεί κάτι τέτοιο;» ρώτησε σιγανά ο Τσανγκ Γουαϊσάι.
«Ναι. Ξεκίνησε με μια τυχαία ανακάλυψη, την οποία υποβάλαμε σε επισταμένη έρευνα και τα καταφέραμε. Το ονομάσαμε “νοητική σφραγίδα”».
«Και αν αυτή η κρίση ή η πίστη, αν θέλετε, έρχεται σε αντίθεση με την πραγματικότητα;»
«Τότε η πίστη τελικά θα ανατραπεί, αλλά η διαδικασία θα είναι πολύ οδυνηρή, επειδή η κρίση που προκαλεί η νοητική σφραγίδα στο μυαλό είναι ιδιαίτερα επίμονη. Κάποτε, αυτή η σφραγίδα με είχε πείσει ότι το νερό ήταν τοξικό, και μόνο μετά από δύο μήνες ψυχοθεραπείας κατόρθωσα να πιω νερό χωρίς ζόρι. Αυτή η διαδικασία είναι κάτι... που δεν θέλω να θυμάμαι. Όμως, η τοξικότητα του νερού είναι μια ολοφάνερα ψευδής πρόταση. Άλλες πεποιθήσεις μπορεί να μην είναι, όπως η ύπαρξη του Θεού ή το εάν η ανθρωπότητα θα βγει νικήτρια από τον πόλεμο. Αυτές δεν έχουν ξεκάθαρες απαντήσεις και, στη φυσιολογική διαδικασία εγκαθίδρυσης αυτών των πεποιθήσεων, ο νους ωθείται ανεπαίσθητα προς μια συγκεκριμένη κατεύθυνση από κάθε είδους επιλογές. Αν η πεποίθηση έχει εγκαθιδρυθεί από τη νοητική σφραγίδα, θα είναι σταθερή και απολύτως ακλόνητη».
«Αυτό είναι ένα πραγματικά μεγάλο επίτευγμα», είπε ο Τσανγκ Γουαϊσάι σοβαρά. «Εννοώ, για τη νευροεπιστήμη. Όμως, στον πραγματικό κόσμο, δρ. Χάινς, έχετε δημιουργήσει κάτι πραγματικά προβληματικό. Το πιο προβληματικό πράγμα στην ανθρώπινη ιστορία».
«Δεν θέλετε να χρησιμοποιήσω τη νοητική σφραγίδα για να δημιουργήσουμε ένα Διαστημικό Σώμα που να διαθέτει ακλόνητη πίστη στη νίκη; Στον στρατό, εσείς έχετε κομισάριους και εμείς στρατιωτικούς ιερείς. Η νοητική σφραγίδα είναι απλά ένα τεχνολογικό μέσο για μια πιο αποτελεσματική επίτευξη του έργου τους».
«Η πολιτική και ιδεολογική εκπαίδευση εγκαθιδρύει την πίστη μέσα από ορθολογική και επιστημονική σκέψη».
«Μα είναι δυνατόν να υπάρξει πίστη στη νίκη στον πόλεμο αυτό με βάση την ορθολογική και επιστημονική σκέψη;»
«Αν όχι, δόκτορα, θα προτιμούσαμε ένα Διαστημικό Σώμα που να μεν δεν θα πιστεύει στη νίκη, αλλά θα μπορεί να διατηρήσει την ανεξάρτητη σκέψη».
«Πέρα από αυτή την πεποίθηση, ο υπόλοιπος νους θα είναι, ασφαλώς, εντελώς αυτόνομος. Απλώς θα κάνουμε μια μικρή παρέμβαση στο μυαλό για να παρακάμψουμε τη σκέψη και να εμφυτεύσουμε ένα και μόνο ένα συμπέρασμα».
«Το ένα είναι αρκετό. Η τεχνολογία θα μπορεί πλέον να επεμβαίνει στις σκέψεις σαν να επεμβαίνει στο πρόγραμμα ενός υπολογιστή. Μετά τις επεμβάσεις, οι άνθρωποι θα παραμένουν άνθρωποι ή ρομπότ;»
«Πρέπει να έχετε διαβάσει το "Κουρδιστό Πορτοκάλι"».
«Είναι ένα βαθυστόχαστο βιβλίο».
«Στρατηγέ, το περίμενα πως θα αντιμετώπιζα αυτή τη στάση», είπε ο Χάινς με έναν αναστεναγμό. «Θα συνεχίσω τις προσπάθειες σε αυτόν τον τομέα, τις προσπάθειες που πρέπει να καταβάλλει ένας Τοιχοπρόσωπος».
Στην επόμενη συνεδρίαση του ΣΠΑ για το Σχέδιο Τοιχοπρόσωπος, η παρουσίαση της νοητικής σφραγίδας από τον Χάινς προκάλεσε σπάνια συναισθήματα στους αντιπροσώπους. Η συνοπτική εκτίμηση του αντιπροσώπου των Ηνωμένων Πολιτειών εξέφραζε τα συναισθήματα της πλειονότητας των παρευρισκόμενων: «Με το εξαιρετικό τους ταλέντο, ο δρ. Χάινς και η δρ. Γιαμασούκι άνοιξαν για την ανθρωπότητα μια μεγάλη πόρτα στο σκοτάδι».
Ο Γάλλος αντιπρόσωπος σηκώθηκε αναστατωμένος από το κάθισμά του. «Τι είναι πιο τραγικό για την ανθρωπότητα; Η απώλεια της δυνατότητας και του δικαιώματος να σκέφτεται ελεύθερα ή η ήττα σε αυτόν τον πόλεμο;»
«Ασφαλώς πιο τραγικό θα είναι το δεύτερο!» απάντησε ο Χάινς και σηκώθηκε κι αυτός. «Επειδή, υπό την πρώτη προϋπόθεση, η ανθρωπότητα έχει, αν μη τι άλλο, μια πιθανότητα να ανακτήσει την ελεύθερη σκέψη της!»
«Διατηρώ τις αμφιβολίες μου», είπε ο Ρώσος αντιπρόσωπος. «Αν αυτό το πράγμα τελικά χρησιμοποιηθεί... Κοιτάξτε όλους εσάς τους Τοιχοπρόσωπους». Ύψωσε τα χέρια του προς την οροφή. «Ο Τάιλερ ήθελε να στερήσει τη ζωή στους ανθρώπους κι εσείς θέλετε να τους στερήσετε τα μυαλά τους. Μα τι ακριβώς προσπαθείτε να κάνετε;»
Τα λόγια του προκάλεσαν αναστάτωση.
«Σήμερα απλώς κάνουμε μια πρόταση», είπε ο αντιπρόσωπος του Ηνωμένου Βασιλείου, «αλλά πιστεύω ότι οι κυβερνήσεις όλων των χωρών θα συμφωνήσουν ομόφωνα στην απαγόρευση αυτού του πράγματος. Ανεξαρτήτως του τι θα συμβεί, τίποτα δεν είναι χειρότερο από τον έλεγχο του νου».
«Μα γιατί όλοι νιώθουν τόση ευαισθησία στην αναφορά και μόνο του ελέγχου του νου;» ρώτησε ο Χάινς. «Από τις εμπορικές διαφημίσεις μέχρι την κουλτούρα του Χόλιγουντ, στη σύγχρονη κοινωνία ο έλεγχος της σκέψης κρύβεται παντού. Όπως λένε και οι Κινέζοι, κοροϊδεύετε τους ανθρώπους που έχουν υποχωρήσει εκατό βήματα όταν εσείς οι ίδιοι έχετε υποχωρήσει πενήντα».
«Δρ. Χάινς, εσείς δεν πήγατε μόνο εκατό βήματα πίσω», είπε ο αντιπρόσωπος των ΗΠΑ. «Φτάσατε μέχρι το κατώφλι του σκοταδισμού και απειλείτε τα ίδια τα θεμέλια της σύγχρονης κοινωνίας».
Οι συγκεντρωμένοι έδειξαν πάλι ν' αναστατώνονται και ο Χάινς ένιωσε πως είχε έρθει η στιγμή να αναλάβει τον έλεγχο της κατάστασης. Ύψωσε τον τόνο της φωνής του και είπε: «Διδαχθείτε από το μικρό αγόρι!»
Μόλις άκουσαν τη φράση του, ο θόρυβος καταλάγιασε. «Ποιο μικρό αγόρι;» ρώτησε ο προεδρεύων.
«Νομίζω πως όλοι γνωρίζουμε την ιστορία. Σε ένα δάσος, ένα δέντρο έπεσε και πλάκωσε το πόδι ενός μικρού αγοριού. Το παιδί ήταν ολομόναχο και το πόδι του αιμορραγούσε ασταμάτητα. Η αιμορραγία θα το σκότωνε, αλλά πήρε μια απόφαση που θα ντρόπιαζε όλους εσάς τους αντιπροσώπους. Πήρε το πριόνι του, έκοψε το παγιδευμένο πόδι του, μπήκε σε ένα αυτοκίνητο και βρήκε ένα νοσοκομείο. Έσωσε μόνο του τον εαυτό του».
Ο Χάινς είδε με ικανοποίηση ότι, αν μη τι άλλο, κανείς μέσα στην αίθουσα δεν είχε προσπαθήσει να τον διακόψει. Συνέχισε: «Η ανθρωπότητα αντιμετωπίζει ένα πρόβλημα ζωής και θανάτου. Της ζωής ή του θανάτου του είδους μας και του πολιτισμού συνολικά. Κάτω από αυτές τις συνθήκες, πώς είναι δυνατόν να αρνούμαστε να παραχωρήσουμε κάποια πράγματα;»
Ακούστηκαν δυο ανάλαφροι γδούποι. Ο πρόεδρος κτυπούσε το σφυρί του, παρ' όλο που δεν υπήρχε μεγάλη φασαρία στη συγκέντρωση. Οι παρευρισκόμενοι θυμήθηκαν ότι ο Γερμανός είχε κρατήσει μια ασυνήθιστη σιωπή κατά τη διάρκεια της ακρόασης. Με ευγενική φωνή, ο πρόεδρος είπε: «Πρώτα απ’ όλα, ελπίζω πως ο καθένας από εσάς μπορεί να έχει μια σωστή άποψη για την παρούσα κατάσταση. Οι επενδύσεις για την κατασκευή ενός διαστημικού αμυντικού συστήματος αυξάνονται συνεχώς και, στη διάρκεια αυτής της μεταβατικής περιόδου, η παγκόσμια οικονομία ζει μια έντονη ύφεση. Η πρόβλεψη ότι η ποιότητα ζωής μπορεί να πισωγυρίσει έναν αιώνα ίσως βγει αληθινή μέσα στο άμεσο μέλλον. Στο μεταξύ, η επιστημονική έρευνα που σχετίζεται με τη διαστημική έχει συναντήσει το οδόφραγμα των σοφονίων και η τεχνολογική πρόοδος επιβραδύνεται. Αυτό θα προκαλέσει ένα νέο κύμα πττοπάθειας στη διεθνή κοινότητα και, αυτή τη φορά, ίσως επιφέρει και την πλήρη κατάρρευση του Προγράμματος Άμυνας του Ηλιακού Συστήματος».
Τα λόγια του προέδρου προκάλεσαν απόλυτη σιγή. Μετά από μισό λεπτό, εκείνος συνέχισε: «Όπως και όλοι εσείς, όταν έμαθα για την ύπαρξη της νοητικής σφραγίδας ένιωσα το είδος του φόβου και της απάθειας που προκαλεί σε κάποιον η θέα ενός φαρμακερού φιδιού. Όμως, η πιο λογική προσέγγιση που μπορούμε να έχουμε αυτή τη στιγμή είναι να πρεμήσουμε και να σκεφτούμε την πρόταση σοβαρά. Όταν ο ίδιος ο διάβολος εμφανίζεται μπροστά σου, η καλύτερη επιλογή είναι η ψυχραιμία και ο ορθός λόγος. Σε αυτή την ακρόαση, απλά θέτουμε μια πρόταση προς ψήφιση».
Ο Χάινς διέκρινε μια αμυδρή ελπίδα. «Κύριε Πρόεδρε και κύριοι Αντιπρόσωποι, από τη στιγμή που δεν μπορείτε να θέσετε σε ψηφοφορία την αρχική μου πρόταση, ίσως μπορούμε να κάνουμε όλοι ένα βήμα πίσω».
«Όσα βήματα και να κάνετε πίσω, ο έλεγχος της σκέψης είναι απολύτως απαράδεκτος», είπε ο Γάλλος αντιπρόσωπος, αλλά με έναν τόνο πιο χαμηλό από πριν.
«Και αν δεν ήταν έλεγχος της σκέψης; Αν ήταν κάτι μεταξύ του ελέγχου και της ελευθερίας;»
«Η νοητική σφραγίδα ισοδυναμεί με τον έλεγχο της σκέψης», είπε ο Ιάπωνας αντιπρόσωπος.
«Δεν το νομίζω. Στον έλεγχο της σκέψης, θα πρέπει να υπάρχει ένας ελεγκτής και ένα υποκείμενο. Αν κάποιος τοποθετήσει ηθελημένα μια σφραγίδα στο δικό του μυαλό, αυτό θα θεωρείται έλεγχος σε τι;»
Στη συνέλευση επικράτησε ξανά σιγή. Νιώθοντας ότι η επιτυχία ήταν κοντά, ο Χάινς συνέχισε: «Προτείνω η νοητική σφραγίδα να γίνει προσιτή στους πάντες, ως ανοικτή εγκατάσταση. Θα έχει μόνο μια πρόταση: την πίστη στη νίκη στον πόλεμο. Οποιοσδήποτε θέλει να αποκτήσει αυτή την πίστη μέσω της χρήσης της σφραγίδας, εντελώς εθελοντικά, θα μπορεί να εκμεταλλευτεί την εγκατάσταση. Ασφαλώς, τα πάντα θα γίνονται κάτω από αυστηρή επιτήρηση».
Στη συνέλευση ξεκίνησε μια συζήτηση και στη βασική πρόταση του Χάινς προστέθηκαν αρκετοί περιορισμοί σχετικά με τη χρήση της νοητικής σφραγίδας. Ο πιο σημαντικός ήταν να περιοριστεί η χρήση της στις ένοπλες δυνάμεις του διαστήματος, επειδή ήταν σχετικά εύκολο για τους ανθρώπους να αποδέχονται την ιδέα της ομοιόμορφης σκέψης στο στράτευμα. Η συνεδρία ήταν η μεγαλύτερη που είχε γίνει ποτέ και συνεχίστηκε για σχεδόν οκτώ ώρες. Τελικά, αποφασίστηκε ότι η ψηφοφορία θα γινόταν στην επόμενη συνάντηση και ότι τα μόνιμα κράτη-μέλη θα μετέφεραν την πρόταση στις κυβερνήσεις τους.
«Δεν θα έπρεπε να σκεφτούμε ένα όνομα γι’ αυτές τις εγκαταστάσεις;» ρώτησε ο αντιπρόσωπος του ΟΗΕ.
«Τι θα λέγατε αν τις ονομάζαμε Κέντρο Υποβοηθούμενης Πίστης;» πρότεινε ο αντιπρόσωπος του Ηνωμένου Βασιλείου.
Το βρετανικό χιούμορ και το παράξενο όνομα προκάλεσαν γέλια.
«Βγάλτε το Υποβοηθούμενης και ονομάστε το Κέντρο Πίστης», είπε ο Χάινς με μεγάλη σοβαρότητα.
Στην πύλη του Κέντρου Πίστης είχε στηθεί ένα αντίγραφο του Αγάλματος της Ελευθερίας σε μικρότερη κλίμακα. Ο σκοπός του ήταν άγνωστος· ίσως μια προσπάθεια να χρησιμοποιηθεί η έννοια της «ελευθερίας» για να μειωθεί η αίσθηση του «ελέγχου», αλλά το πιο αξιοπρόσεκτο στο συγκεκριμένο άγαλμα ήταν το αλλαγμένο ποίημα στη βάση του:
*Δώστε μου τις ανήμπορες ψυχές σας, 
Τα τυραγνισμένα πλήθη που διψούν για νίκη, 
Τα ζαλισμένα κατακάθια των απάνθρωπων υφάλων σας. 
Στείλτε μου αυτούς, τους ποδοπατημένους και περιπλανώμενους, 
Γιατί, ιδού, ο πυρσός μου της χρυσής πίστης θα τους παρηγορήσει.*
Το ποίημα ήταν γραμμένο ευδιάκριτα σε πολλές διαφορετικές γλώσσες πάνω σε ένα κομμάτι μαύρου γρανίτη, το οποίο είχε ονομαστεί «Μνημείο της Πίστης» και είχε στηθεί πλάι στο άγαλμα:
Στον πόλεμο της αντίστασης ενάντια στην εισβολή από τον Τρισήλιο, η ανθρωπότητα θα βγει νικήτρια. Ο εχθρός που θα εισβάλει στο ηλιακό μας σύστημα θα αφανιστεί. Η Γη θα αντέξει μέσα στο σύμπαν για δέκα χιλιάδες γενεές.
Το Κέντρο Πίστης είχε ήδη ανοίξει τις πύλες του πριν τρεις μέρες. Στη διάρκεια αυτών των ημερών, ο Χάινς και η Κέικο Γιαμασούκι περίμεναν στη μεγαλοπρεπή σάλα υποδοχής. Το μικρό κτήριο που είχε χτιστεί δίπλα στην Πλατεία των Ηνωμένων Εθνών είχε γίνει αμέσως πόλος έλξης για τους τουρίστες. Άνθρωποι έρχονταν συνεχώς για να φωτογραφίσουν το Άγαλμα της Ελευθερίας και το Μνημείο της Πίστης, αλλά κανένας δεν έμπαινε μέσα. Όλοι έδειχναν να κρατούν μια επιφυλακτική απόσταση.
«Δεν έχεις την αίσθηση ότι προσπαθούμε να κρατήσουμε μια οικογενειακή επιχείρηση που παραπαίει;» τον ρώτησε η Κέικο.
«Αγάπη μου, κάποια μέρα αυτό εδώ το μέρος θα θεωρείται ιερός τόπος», είπε ο Χάινς με σοβαρότητα.
Το απόγευμα της τρίτης μέρας, κάποιος μπήκε τελικά μέσα στο Κέντρο Πίστης. Ένας φαλακρός, μεσόκοπος άνδρας με μελαγχολικό πρόσωπο περπατούσε με αστάθεια και, όταν τους πλησίασε, μύριζε αλκοόλ. «Ήρθα να βρω την πίστη», είπε αργόσυρτα.
«Το Κέντρο Πίστης δέχεται μόνο μέλη των εθνικών διαστημικών σωμάτων», είπε η Κέικο Γιαμασούκι και υποκλίθηκε.
Στον Χάινς έμοιαζε σαν μια ευγενική σερβιτόρα στο Ξενοδοχείο Πλάζα του Τόκιο.
Ο άνδρας έβγαλε την ταυτότητά του. «Είμαι μέλος ενός διαστημικού σώματος. Πολιτικό προσωπικό. Είναι εντάξει;»
Αφού εξέτασε την ταυτότητά του, ο Χάινς κούνησε το κεφάλι του.
«Κύριε Γουίλσον, θέλετε να το κάνετε τώρα;»
«Αυτό θα ήταν θαυμάσιο», απάντησε ο άλλος. «Το... το πράγμα που ονομάζετε πρόταση πίστης... Το έχω γράψει εδώ. Σε αυτό θέλω να πιστέψω». Έβγαλε από την τσέπη του πουκαμίσου του ένα χαρτί διπλωμένο προσεκτικά.
Η Κέικο Γιαμασούκι ήθελε να του εξηγήσει ότι, σύμφωνα με την απόφαση του ΣΠΑ, η νοητική σφραγίδα επιτρεπόταν να λειτουργήσει μόνο με μια πρόταση, αυτή που ήταν γραμμένη στο μνημείο της εισόδου. Έπρεπε να τεθεί ακριβώς όπως ήταν γραμμένη και οποιαδήποτε αλλαγή απαγορευόταν. Όμως, ο Χάινς τη σταμάτησε ευγενικά. Ήθελε πρώτα να δει την πρόταση που είχε φτιάξει ο άνδρας. Ξεδιπλώνοντας το χαρτί, διάβασε αυτό που ήταν γραμμένο επάνω του:
Η Κάθριν με αγαπά. Ποτέ δεν είχε και ποτέ δεν θα έχει σχέση με κάποιον άλλον!
Η Κέικο έπνιξε ένα γέλιο, αλλά ο Χάινς τσαλάκωσε θυμωμένα το χαρτί και το πέταξε στο πρόσωπο του μεθυσμένου. «Άντε στο διάβολο!»
Όταν ο Γουίλσον έφυγε, ένας άλλος άνδρας διάβηκε το Μνημείο της Πίστης, το όριο πέρα από το οποίο δεν περνούσαν οι κοινοί τουρίστες. Καθώς ο άνδρας βημάτιζε πίσω από το μνημείο, τράβηξε την προσοχή του Χάινς. Ο Χάινς κάλεσε την Γιαμασούκι και της είπε: «Κοίταξέ τον. Πρέπει να είναι στρατιωτικός!»
«Δείχνει εξαντλημένος, τόσο ψυχικά όσο και σωματικά», είπε εκείνη.
«Κι όμως... Σε βεβαιώνω ότι είναι στρατιώτης», επέμεινε ο Χάινς.
Ήταν έτοιμος να βγει έξω και να μιλήσει στον άγνωστο, όταν τον είδε να ανεβαίνει τα σκαλιά. Ο άνδρας είχε περίπου την ηλικία του Γουίλσον και, μολονότι τα ασιατικά χαρακτηριστικά του ήταν όμορφα, έμοιαζε κι αυτός μελαγχολικός, αν και με τρόπο διαφορετικό από την προηγούμενη ατυχή περίπτωση. Η μελαγχολία του δεν ήταν τόσο βαριά, αλλά έφτανε βαθύτερα, λες και την κουβαλούσε χρόνια.
«Ονομάζομαι Γου Γιούε», είπε ο επισκέπτης. «Θέλω να αποκτήσω βεβαιότητα». Ο Χάινς πρόσεξε πως ο άνδρας είχε αναφερθεί σε «βεβαιότητα» και όχι σε «πίστη».
Η Κέικο Γιαμασούκι υποκλίθηκε και επανέλαβε τα λόγια που είχε πει και λίγο πριν: «Το Κέντρο Πίστης δέχεται μόνο μέλη των εθνικών διαστημικών σωμάτων. Σας παρακαλώ να μας δείξετε ταυτότητα».
Ο Γου Γιούε δεν κινήθηκε, αλλά είπε: «Πριν από δεκαέξι χρόνια, πέρασα έναν μήνα υπηρετώντας στο διαστημικό σώμα και μετά αποστρατεύτηκα».
«Υπηρετήσατε μόνο για έναν μήνα; Και, αν μου επιτρέπετε, ποιος ήταν ο λόγος για την αποστράτευσή σας;» ρώτησε ο Χάινς.
«Είμαι πιτοπαθής. Οι ανώτεροί μου θεώρησαν ότι δεν ήμουν πλέον κατάλληλος για να υπηρετώ στο Διαστημικό Σώμα».
«Η πιτοπάθεια είναι μια συνηθισμένη νοοτροπία», είπε η Κέικο Γιαμασούκι. «Προφανώς είστε απλά ένας ειλικρινής πιτοπαθής και δηλώσατε ξεκάθαρα τις απόψεις σας. Οι συνάδελφοί σας, που συνεχίζουν να υπηρετούν, ίσως να έχουν ένα ακόμη εντονότερο σύμπλεγμα πιτοπάθειας, αλλά απλά το κρύβουν».
«Μπορεί. Όμως όλα αυτά τα χρόνια πήγαν χαμένα».
«Επειδή εγκαταλείψατε την υπηρεσία;»
Ο Γου Γιούε έγνεψε αρνητικά. «Όχι. Είχα γεννηθεί από γονείς ακαδημαϊκούς και η μόρφωση που πήρα με έκανε να αντιμετωπίζω την ανθρωπότητα σαν μία και μόνη μονάδα, ακόμα και αφότου έγινα στρατιώτης. Πάντοτε πίστευα ότι η μεγαλύτερη τιμή για έναν στρατιώτη θα ήταν να πολεμήσει για ολόκληρη την ανθρώπινη φυλή. Η ευκαιρία εμφανίστηκε, αλλά πρόκειται για έναν πόλεμο τον οποίο είμαστε καταδικασμένοι να χάσουμε».
Ο Χάινς ήταν έτοιμος να πει κάτι, αλλά η Κέικο Γιαμασούκι τον διέκοψε. «Επιτρέψτε μου να σας κάνω μια ερώτηση: Πόσων χρόνων είστε;»
«Πενήντα ενός».
«Αν μπορούσατε πράγματι να επιστρέψετε στο διαστημικό σώμα αφότου αποκτήσετε πεποίθηση στη νίκη, δεν νομίζετε ότι η ηλικία σας είναι κάπως προχωρημένη για να μπείτε ξανά σε υπηρεσία;»
Ο Χάινς διέκρινε πως η γυναίκα του δεν άντεχε να του αρνηθεί άμεσα. Προφανώς εκείνος ο βαθιά μελαγχολικός άνδρας ήταν πολύ ελκυστικός στα μάτια της. Όμως αυτό δεν τον ανησυχούσε: ο άνδρας ήταν ολοφάνερα τόσο παγιδευμένος μέσα στην απελπισία του, που τίποτε άλλο δεν είχε σημασία γι’ αυτόν.
Ο Γου Γιούε κούνησε το κεφάλι του. «Με παρεξηγήσατε. Δεν θέλω να αποκτήσω πίστη στη νίκη. Το μόνο που αναζητώ είναι γαλήνη για την ψυχή μου».
Ο Χάινς έκανε να μιλήσει, αλλά και πάλι η Κέικο Γιαμασούκι τον σταμάτησε.
Ο Γου Γιούε συνέχισε: «Συνάντησα την τωρινή μου σύζυγο όταν σπούδαζα στη ναυτική ακαδημία της Ανάπολις. Ήταν ένθερμη Χριστιανή και αντιμετώπιζε το μέλλον με μια ψυχραιμία που με έκανε να ζηλεύω. Έλεγε ότι ο Θεός έχει σχεδιάσει τα πάντα, από το παρελθόν μέχρι το μέλλον. Εμείς, που είμαστε τα παιδιά του, δεν χρειάζεται να κατανοούμε τα σχέδιά του, αλλά απλά να πιστεύουμε ότι κάθε σχέδιό του είναι το πιο λογικό στο σύμπαν και να ζούμε ειρηνικά σύμφωνα με το θέλημά του».
«Άρα καταλήξατε να πιστέψετε στον Θεό;» ρώτησε ο Χάινς.
Ο Γου Γιούε έγνεψε καταφατικά. «Έχω γράψει την πρόταση της πεποίθησής μου. Σας παρακαλώ να της ρίξετε μια ματιά». Την ίδια ώρα, έβαλε το χέρι μέσα στην τσέπη του πουκαμίσου του. Και πάλι η Κέικο σταμάτησε τον Χάινς πριν προλάβει να μιλήσει. Μετά, είπε στον Γου Γιούε: «Αν τα πράγματα έχουν έτσι, τότε συνεχίστε να πιστεύετε. Δεν υπάρχει λόγος να καταφύγετε σε τόσο ακραία, τεχνολογικά μέτρα».
Ο πρώην σμηναγός του Διαστημικού Σώματος χαμογέλασε πικρά. «Μεγάλωσα ως υλιστής. Είμαι ένας πεπεισμένος άθεος. Θεωρείτε ότι η απόκτηση αυτής της πίστης θα ήταν εύκολο πράγμα για μένα;»
«Ασφαλώς όχι!» είπε ο Χάινς και στάθηκε μπροστά στην Κέικο Γιαμασούκι. Είχε αποφασίσει να ξεκαθαρίσει τα πράγματα όσο πιο γρήγορα μπορούσε. «Πρέπει να γνωρίζετε ότι, σύμφωνα με την απόφαση του ΟΗΕ, η νοητική σφραγίδα μπορεί να τεθεί για μία και μόνη πρόταση». Καθώς μιλούσε, έβγαλε ένα μεγάλο και περίτεχνο κόκκινο ντοσιέ και το άνοιξε μπροστά στον Γου Γιούε ώστε να μπορέσει να το δει. Στο εσωτερικό, πάνω σε μαύρο βελούδο και με χρυσά γράμματα, ήταν γραμμένος ο όρκος της νίκης από το Μνημείο της Πίστης. «Αυτό είναι ένα βιβλίο πίστης», είπε. Μετά, έβγαλε μια σειρά από ντοσιέ σε διαφορετικά χρώματα. «Αυτά είναι βιβλία πίστης σε διαφορετικές γλώσσες. Κύριε Γου, επιτρέψτε μου να σας εξηγήσω πόσο αυστηρά είναι τα μέτρα επίβλεψης για τη χρήση της νοητικής σφραγίδας. Για να εξασφαλιστεί η ασφαλής και αξιόπιστη λειτουργία, η πρόταση δεν έχει ανακοινωθεί δημόσια, αλλά διαβάζεται από τον εθελοντή μέσα από αυτό το πρωτότυπο βιβλίο πίστης. Με βάση την αρχή της ελεύθερης βούλησης, η συγκεκριμένη διαδικασία ολοκληρώνεται από τον εθελοντή. Ανοίγει το βιβλίο της πίστης και μετά πιέζει το πλήκτρο εκκίνησης στη συσκευή της νοητικής σφραγίδας. Πριν προχωρήσει η διαδικασία, το σύστημα παρέχει τρεις ευκαιρίες επιβεβαίωσης. Πριν από κάθε διαδικασία, το βιβλίο της πίστης επιθεωρείται από μια ομάδα δέκα ειδικών επιθεωρητών, όλων μελών της Επιτροπής Ανθρωπίνων Δικαιωμάτων του ΟΗΕ και των μονίμων κρατών-μελών του ΣΠΑ. Στη διάρκεια λειτουργίας της συσκευής νοητικής σφραγίδας, η δεκαμελής επιτροπή θα συνεδριάζει και θα επιβλέπει αυστηρά την εξέλιξη. Άρα, λοιπόν, κύριε, το αίτημά σας δεν μπορεί να πραγματοποιηθεί. Ξεχάστε τη δική σας πρόταση για θρησκευτική πίστη. Η αλλαγή ακόμα και μιας λέξης μέσα στο βιβλίο της πίστης αποτελεί έγκλημα».
«Τότε συγγνώμη που σας ενόχλησα», είπε ο Γου Γιούε κουνώντας το κεφάλι του. Φαινόταν να περίμενε αυτή την εξέλιξη. Καθώς γύριζε για να βγει έξω, έδειχνε μόνος και γερασμένος.
«Η υπόλοιπη ζωή του θα είναι δύσκολη», είπε σιγανά η Κέικο Γιαμασούκι με φωνή γεμάτη τρυφερότητα.
«Κύριε!» φώναξε ο Χάινς σταματώντας τον Γου Γιούε λίγο έξω από την πόρτα. Βγήκε ως το σημείο όπου το φως του ήλιου που έδυε καθρεφτιζόταν σαν φωτιά πάνω στο Μνημείο της Πίστης και το γυάλινο κτήριο των Ηνωμένων Εθνών που βρισκόταν λίγο πιο πέρα. Μισοκλείνοντας τα μάτια από την αντηλιά, είπε: «Μπορεί να μη με πιστεύετε, αλλά εγώ παραλίγο να κάνω το ακριβώς αντίθετο».
Ο Γου Γιούε φάνηκε να απορεί. Ο Χάινς κοίταξε πίσω και, βλέποντας ότι η Κέικο Γιαμασούκι δεν τον είχε ακολουθήσει, έβγαλε από την τσέπη του ένα κομμάτι χαρτί και το άνοιξε για να το διαβάσει ο Γου Γιούε. «Αυτή είναι η νοητική σφραγίδα που ήθελα να θέσω στον εαυτό μου. Ασφαλώς, δίστασα, και στο τέλος δεν το έκανα». Το κείμενο με τα έντονα γράμματα έλεγε:
Ο Θεός είναι νεκρός.
«Μα γιατί;» ρώτησε ο Γου Γιούε ανασηκώνοντας το κεφάλι.
«Δεν είναι προφανές; Δεν είναι ο Θεός νεκρός; Στο διάβολο το σχέδιο του Κυρίου! Στο διάβολο ο ήπιος ζυγός του!»
Για μια στιγμή, ο Γου Γιούε κοίταξε τον Χάινς αμίλητος και μετά έκανε μεταβολή και κατέβηκε τα σκαλιά.
Όταν βρέθηκε κάτω από τη σκιά που έριχνε το Μνημείο της Πίστης, ο Χάινς φώναξε πίσω του: «Κύριε, θα ήθελα να μπορούσα να κρύψω την περιφρόνησή μου για σας, αλλά δεν μπορώ».
Την επόμενη μέρα, εκείνοι που περίμεναν ο Χάινς και η Κέικο Γιαμασούκι άρχισαν επιτέλους να καταφτάνουν. Στο λαμπερό ηλιόφωτο του πρωινού, τέσσερις άνθρωποι μπήκαν μέσα: τρεις που έδειχναν Ευρωπαίοι και μια γυναίκα με ασιατικά χαρακτηριστικά. Ήταν νέοι, ευθυτενείς και ψηλοί, περπατούσαν με σταθερό βήμα και έδειχναν σίγουροι και ώριμοι.
Όμως, ο Χάινς και η Κέικο διέκριναν στα βλέμματά τους κάτι γνώριμο: την ίδια μελαγχολική σύγχυση που είχαν δει και στα μάτια του Γου Γιούε.
Άφησαν τα έγγραφά τους τακτοποιημένα πάνω στο γραφείο υποδοχής και ο επικεφαλής τους είπε με σοβαρότητα: «Είμαστε αξιωματικοί του Διαστημικού Σώματος και έχουμε έρθει για ν’ αποκτήσουμε πίστη στη νίκη».
Η διαδικασία της νοητικής σφραγίδας ήταν πολύ γρήγορη. Αφού τα βιβλία της πίστης εξετάστηκαν από τα δέκα μέλη της ομάδας επίβλεψης, το καθένα από τα οποία έλεγξε προσεκτικά το περιεχόμενό του, υπέγραψαν ένα συμβολαιογραφικό έγγραφο.
Μετά, κάτω από την επίβλεψή τους, ο πρώτος εθελοντής πήρε το βιβλίο της πίστης και κάθισε στον σαρωτή της νοητικής σφραγίδας. Μπροστά του υπήρχε ένα μικρό αναλόγιο, πάνω στο οποίο τοποθέτησε το βιβλίο, που είχε ένα κόκκινο κουμπί στην κάτω δεξιά γωνία. Όταν άνοιξε το βιβλίο της πίστης, μια φωνή ρώτησε: «Είστε σίγουρος ότι θέλετε να πιστέψετε σε αυτή την πρόταση; Αν ναι, σας παρακαλώ να πιέσετε το πλήκτρο. Αν όχι, σας παρακαλώ να εγκαταλείψετε τον χώρο σάρωσης». 
Η ερώτηση επαναλήφθηκε τρεις φορές και κάθε φορά το κουμπί έλαμπε κόκκινο. Μια συσκευή έκλεισε αργά γύρω από το κεφάλι του εθελοντή για να το βάλει στη σωστή θέση και μετά η φωνή είπε: «Η διαδικασία της νοητικής σφραγίδας είναι έτοιμη να ξεκινήσει. Σας παρακαλώ να διαβάσετε την πρόταση σιωπηλά και μετά να πατήσετε το πλήκτρο».
Όταν το κουμπί πατήθηκε, έγινε πράσινο και μετά από μισό λεπτό έσβησε εντελώς. Η φωνή είπε: «Η διαδικασία της νοητικής σφραγίδας ολοκληρώθηκε». Η συσκευή άνοιξε και ο εθελοντής σηκώθηκε και βγήκε έξω.
Όταν και οι τέσσερις αξιωματικοί ολοκλήρωσαν τη διαδικασία και επέστρεψαν στην αίθουσα υποδοχής, η Κέικο τους κοίταξε προσεκτικά, επιβεβαιώνοντας σχεδόν αμέσως ότι η εντύπωση της βελτιωμένης διάθεσης που της έδιναν δεν ήταν απλά αποκύημα της φαντασίας της: η μελαγχολία και η σύγχυση είχαν χαθεί από όλα τα βλέμματα, τα οποία ήταν πλέον γαλήνια σαν ήρεμο νερό.
«Πώς αισθάνεστε;» τους ρώτησε χαμογελώντας.
«Θαυμάσια», είπε ένας νεαρός αξιωματικός, ανταποδίδοντας το χαμόγελο. «Όπως θα έπρεπε».
Την ώρα που έφευγαν, η Ασιάτισσα γύρισε το κεφάλι και πρόσθεσε: «Δόκτορ, αισθάνομαι πραγματικά υπέροχα. Σας ευχαριστώ».
Εκείνη τη στιγμή, το μέλλον ήταν βέβαιο, τουλάχιστον στα μυαλά αυτών των τεσσάρων νέων ανθρώπων.
Από εκείνη την ημέρα και έπειτα, μέλη του διαστημικού σώματος κατέφταναν συνεχώς για να αποκτήσουν πίστη. Στην αρχή κυρίως ένας-ένας, αλλά στη συνέχεια σε μεγαλύτερες ομάδες. Αρχικά φορούσαν πολιτικά, αλλά κατόπιν οι περισσότεροι έρχονταν με στρατιωτικές στολές. Αν παρουσιάζονταν περισσότερα από πέντε άτομα, η ομάδα επίβλεψης έπαιρνε συνεντεύξεις για να επαληθεύσει ότι κανείς δεν είχε εξαναγκαστεί.
Μια εβδομάδα αργότερα, περισσότερα από εκατό μέλη των διαστημικών σωμάτων είχαν αποκτήσει πίστη στη νίκη μέσω της νοητικής σφραγίδας. Οι βαθμοί τους κυμαίνονταν από τον απλό σμηνία μέχρι τον ταξίαρχο: τον ανώτερο βαθμό στον οποίο τα εθνικά διαστημικά σώματα επέτρεπαν τη χρήση της νοητικής σφραγίδας.
Εκείνη τη νύχτα, κάτω από το φεγγαρόφωτο που έλουζε το Μνημείο της Πίστης, ο Χάινς είπε στην Κέικο Γιαμασούκι:
«Αγάπη μου, πρέπει να φύγουμε».
«Για το μέλλον;»
«Ακριβώς. Δεν είμαστε καλύτεροι από τους άλλους επιστήμονες στη μελέτη του νου και έχουμε πετύχει όλα όσα έπρεπε. Κάναμε τον τροχό της ιστορίας να κυλήσει. Ας πάμε λοιπόν στο μέλλον να την περιμένουμε».
«Πόσο μακριά στο μέλλον;»
«Πολύ μακριά, Κέικο. Πολύ μακριά. Μέχρι τη μέρα κατά την οποία τα ανιχνευτικά σκάφη των Τρισήλιων θα μπουν στο ηλιακό μας σύστημα».
«Πριν το κάνουμε, ας ζήσουμε για λίγο στο σπίτι μας στο Τόκιο. Στο κάτω-κάτω, αυτή η εποχή πρόκειται να χαθεί για πάντα».
«Ασφαλώς, αγάπη μου. Κι εμένα μου έχει λείψει».
Έξι μήνες αργότερα, καθώς η Κέικο Γιαμασούκι ετοιμαζόταν να πέσει σε χειμερία νάρκη, το κρύο πάγωσε και φιλτράρισε το χάος μέσα στο μυαλό της, εστιάζοντας τις σκέψεις της στη μοναξιά του σκοταδιού, ακριβώς όπως τη στιγμή, δέκα χρόνια πριν, που ο Λούο Τζι βρέθηκε να βουλιάζει μέσα στην παγωμένη λίμνη. Εντελώς ξαφνικά, όλες οι ομιχλώδεις σκέψεις της έγιναν ασυνήθιστα καθαρές, σαν τον ψυχρό ουρανό του καταχείμωνου.
Ήθελε να φωνάξει και να τους ζητήσει να διακόψουν τη διαδικασία, αλλά ήταν ήδη πολύ αργά. Η υπερβολικά χαμηλή θερμοκρασία είχε διαποτίσει το σώμα της, κάνοντάς την να χάσει την ικανότητα να παράγει ήχους.
Οι χειριστές των μηχανημάτων και οι γιατροί πρόσεξαν πως, καθώς έπεφτε σε αναστολή των ζωτικών της λειτουργιών, τα μάτια της ξαφνικά μισάνοιξαν, αποκαλύπτοντας ένα βλέμμα φρίκης και απόγνωσης. Αν το κρύο δεν είχε παγώσει τα βλέφαρά της, τα μάτια της θα είχαν ανοίξει διάπλατα. Όμως, αυτό ήταν ένα συνηθισμένο αντανακλαστικό στη διάρκεια της διαδικασίας, που είχαν δει και σε προηγούμενα άτομα, και έτσι δεν έδωσαν σημασία.
Στη νέα συνεδρίαση του Προγράμματος Τοιχοπρόσωπος του Συμβουλίου Πλανητικής Άμυνας των Ηνωμένων Εθνών, σκεφτόνταν αν θα έπρεπε να προχωρήσουν στη δοκιμή της αστρικής βόμβας υδρογόνου. Το τεράστιο άλμα στην τεχνολογία των υπολογιστών σήμαινε ότι οι υπολογιστές μπορούσαν επιτέλους να διαχειριστούν το θεωρητικό αστρικό μοντέλο μιας πυρηνικής έκρηξης που είχε αναπτυχθεί κατά την τελευταία δεκαετία, και η παραγωγή αστρικών βομβών υδρογόνου μεγάλης ισχύος θα μπορούσε να ξεκινήσει αμέσως. Η προβλεπόμενη ισχύς της πρώτης βόμβας ήταν το ισοδύναμο 350 μεγατόνων TNT, επτά φορές ισχυρότερη από τη μεγαλύτερη βόμβα υδρογόνου που είχε κατασκευάσει ποτέ η ανθρωπότητα.
Καθώς ήταν αδύνατο μια τέτοια υπερβόμβα να δοκιμαστεί μέσα στη γήινη ατμόσφαιρα και η έκρηξή της σε ένα υπόγειο φρέαρ, όπως γινόταν στο παρελθόν, θα εκτόξευε τα γύρω πετρώματα στον αέρα, η δοκιμή της πάνω στον πλανήτη θα απαιτούσε το σκάψιμο ενός υπερβολικά βαθιού φρέατος. Όμως, ακόμα και η έκρηξη σε ένα πολύ βαθύ φρέαρ θα προκαλούσε ισχυρότατες δονήσεις που θα εξαπλώνονταν σε ολόκληρο τον κόσμο και ίσως είχαν απρόσμενα αποτελέσματα σε ένα ευρύ φάσμα γεωλογικών δομών, προκαλώντας καταστροφές όπως σεισμούς και τσουνάμι. Ως εκ τούτου, μόνο στο διάστημα θα μπορούσε να δοκιμαστεί η αστρική βόμβα υδρογόνου.
Και πάλι, αυτό ήταν αδύνατο σε υψηλή τροχιά, επειδή, σε μια τέτοια απόσταση, ο ηλεκτρομαγνητικός παλμός που θα δημιουργούσε η βόμβα θα είχε καταστροφικά αποτελέσματα στις τηλεπικοινωνίες και τα συστήματα ηλεκτροδότησης της Γης. Έτσι, η ιδανική τοποθεσία ήταν η αθέατη πλευρά της Σελήνης. Εντούτοις, ο Ρέι Ντίαζ έκανε μια διαφορετική επιλογή.
«Αποφάσισα να κάνω τις δοκιμές στον Ερμή», είπε.
Η πρόταση αυτή ξάφνιασε τους παρευρισκόμενους αντιπροσώπους, οι οποίοι εξέφρασαν απορίες σχετικά με τη σημασία του σχεδίου.
«Σύμφωνα με τις βασικές αρχές του Σχεδίου Τοιχοπρόσωπος, δεν είμαι υποχρεωμένος να δώσω εξηγήσεις», τους απάντησε ψυχρά. «Οι δοκιμές πρέπει να διεξαχθούν υπόγεια. Θα χρειαστεί να σκάψουμε πολύ βαθιά φρεάτια μέσα στο έδαφος του Ερμή».
«Μπορούμε να κάνουμε δοκιμές πάνω στην επιφάνεια του Ερμή, γιατί οι υπόγειες θα κοστίσουν υπερβολικά», είπε ο Ρώσος αντιπρόσωπος. «Η δημιουργία τέτοιων φρεατίων θα μπορούσε να κοστίσει εκατονταπλάσια από ένα παρόμοιο έργο μηχανικής πάνω στη Γη. Εξάλλου, τα αποτελέσματα μιας πυρηνικής βόμβας στο περιβάλλον του Ερμή δεν πρόκειται να μας πουν τίποτα το χρήσιμο».
«Ακόμα και μια δοκιμή στην επιφάνεια του Ερμή είναι αδύνατη!» είπε ο αντιπρόσωπος των ΗΠΑ. «Μέχρι σήμερα, ο Ρέι Ντίαζ έχει καταναλώσει περισσότερους πόρους από όλους τους Τοιχοπρόσωπους. Ήρθε η ώρα να τον σταματήσουμε!» Η άποψή του επικροτήθηκε από τους αντιπροσώπους του Ηνωμένου Βασιλείου, της Γαλλίας και της Γερμανίας.
«Ακόμα και αν χρησιμοποιούσα τόσο λίγους πόρους όσο ο δρ. Λούο», είπε ο Ρέι Ντίαζ, «και πάλι θα θέλατε να ασκήσετε βέτο στο σχέδιό μου». Μετά, στράφηκε προς τον προεδρεύοντα. «Θα ήθελα να ζητήσω από τον πρόεδρο και τον κάθε αντιπρόσωπο να θυμάται ότι, από όλες τις στρατηγικές που πρότειναν οι Τοιχοπρόσωποι, το δικό μου σχέδιο είναι το περισσότερο εναρμονισμένο με τις κλασικές αμυντικές μεθόδους, σε σημείο που να μπορείτε να το θεωρείτε κομμάτι τους. Σε απόλυτους αριθμούς, η κατανάλωση πόρων μπορεί να φαίνεται μεγάλη, αλλά ένα σημαντικό τμήμα της επικαλύπτεται από τις δαπάνες της βασικής άμυνας. Ως εκ τούτου...»
Ο αντιπρόσωπος του Ηνωμένου Βασιλείου τον διέκοψε. «Και πάλι θα πρέπει να εξηγήσετε για ποιο λόγο πρέπει να κάνετε υπόγειες δοκιμές στον Ερμή. Εκτός κι αν το κάνετε απλώς για να ξοδέψετε χρήματα. Δεν μπορούμε να βρούμε κάποια άλλη εξήγηση».
«Κύριε Πρόεδρε και κύριοι Αντιπρόσωποι!», ανταπάντησε ήρεμα ο Ρέι Ντίαζ. «Ίσως προσέξατε ότι το ΣΠΑ δεν δείχνει πια τον παραμικρό σεβασμό προς τους Τοιχοπρόσωπους και την αρχή του Σχεδίου. Αν έπρεπε να εξηγούμε κάθε λεπτομέρεια των σχεδίων μας, τότε ποια η χρησιμότητα του Σχεδίου Τοιχοπρόσωπος;» Άρχισε να κοιτάζει με το διαπεραστικό βλέμμα του τους αντιπροσώπους έναν-έναν, αναγκάζοντάς τους να χαμηλώσουν τα μάτια.
«Ακόμα κι έτσι, όμως», συνέχισε, «αφού τέθηκε το ζήτημα, μπορώ να σας δώσω μια εξήγηση. Σκοπός της διενέργειας πυρηνικών δοκιμών βαθιά στο υπέδαφος του Ερμή είναι να ανοίξουμε μια μεγάλη σπηλιά πάνω στον πλανήτη, ώστε να μας χρησιμεύσει ως μελλοντική βάση. Είναι προφανώς ο πιο οικονομικός τρόπος για να προχωρήσουμε ένα εγχείρημα αυτού του είδους».
Τα λόγια του προκάλεσαν ψιθύρους και ένας από τους αντιπροσώπους ρώτησε: «Τοιχοπρόσωπε Ρέι Ντίαζ, σκοπεύετε να χρησιμοποιήσετε τον Ερμή ως βάση εκτόξευσης αστρικών υδρογονοβομβών;»
«Ναι», απάντησε με σιγουριά ο Ρέι Ντίαζ. «Η σύγχρονη στρατηγική θεωρία στη βασική άμυνα πιστεύει ότι θα πρέπει να δοθεί έμφαση στους εξωτερικούς πλανήτες, με αποτέλεσμα οι εσωτερικοί πλανήτες, που δεν θεωρούνται σημαντικοί, να μην έχουν προσεχθεί αρκετά. Η βάση που σχεδιάζω στον Ερμή έχει σκοπό να διορθώσει αυτόν τον αδύναμο κρίκο στη βασική μας άμυνα».
«Φοβάται τον ήλιο, αλλά θέλει να πάει στον πλανήτη που βρίσκεται πιο κοντά στο άστρο μας», είπε ο αντιπρόσωπος των ΗΠΑ. «Δεν είναι λιγάκι περίεργο;» Ακολούθησαν κάποια γέλια και μια προειδοποίηση από την πλευρά του προέδρου.
«Δεν έχει σημασία, κύριε Πρόεδρε», είπε ο Ρέι Ντίαζ με μια χειρονομία. «Έχω συνηθίσει αυτή την έλλειψη σεβασμού, πριν ακόμη γίνω Τοιχοπρόσωπος. Όμως, όλοι θα πρέπει να σεβαστούν τα γεγονότα. Όταν πια οι εξωτερικοί πλανήτες και η Γη θα έχουν πέσει, η βάση στον Ερμή θα είναι το τελευταίο προπύργιο της ανθρωπότητας. Έχοντας πίσω της τον ήλιο και διαθέτοντας την κάλυψη της ακτινοβολίας, θα είναι μια πολύ δυσπρόσιτη θέση για τον εχθρό».
«Τοιχοπρόσωπε Ρέι Ντίαζ, αυτό σημαίνει ότι το σχέδιό σας βασίζεται ολοκληρωτικά σε μια ύστατη αντίσταση όταν η κατάσταση της ανθρωπότητας θα έχει ήδη φτάσει στο απροχώρητο;» ρώτησε ο Γάλλος αντιπρόσωπος. «Αυτό, βέβαια, ταιριάζει με τον χαρακτήρα σας».
«Κύριοι, δεν μπορούμε ν’ αρνιόμαστε ακόμα και να σκεφτούμε μια ύστατη αντίσταση», απάντησε ο Ρέι Ντίαζ με σοβαρότητα.
«Πολύ καλά, Τοιχοπρόσωπε Ρέι Ντίαζ», είπε ο Πρόεδρος. «Μπορείτε τώρα να μας πείτε, μέσα στο γενικότερο σενάριο στρατηγικής ανάπτυξης που έχετε κατά νου, πόσες αστρικές βόμβες υδρογόνου θα χρειαστείτε συνολικά;»
«Όσο περισσότερες, τόσο το καλύτερο. Θα κατασκευάσουμε όσες επιτρέπουν οι δυνατότητες της Γης. Ο συγκεκριμένος αριθμός θα εξαρτάται από την ισχύ που θα έχουν στο μέλλον οι βόμβες υδρογόνου, αλλά, με τους σημερινούς υπολογισμούς, η πρώτη παραγγελία στο σχέδιο στρατηγικής ανάπτυξης απαιτεί τουλάχιστον ένα εκατομμύριο».
Τα λόγια του Ρέι Ντίαζ προκάλεσαν γέλια στο αμφιθέατρο.
«Προφανώς ο Τοιχοπρόσωπος Ρέι Ντίαζ δεν θέλει απλά να δημιουργήσει έναν μικρό ήλιο, αλλά έναν μικρό γαλαξία!» είπε δυνατά ο αντιπρόσωπος των ΗΠΑ. Ύστερα, έγειρε προς το μέρος του Ρέι Ντίαζ. «Θεωρείτε πραγματικά ότι το υδρογόνο, το δευτέριο και το τρίτιο των ωκεανών φτιάχτηκαν μόνο για σας; Εξαιτίας της διαστρεβλωμένης σας αγάπης για τη βόμβα, θα μετατρέψετε τη Γη σε ένα εργοστάσιο κατασκευής βομβών;»
Στο σημείο αυτό, ο Ρέι Ντίαζ ήταν ο μόνος από τους παρευρισκόμενους που διατηρούσε την ψυχραιμία του. Περίμενε ήρεμα μέχρι που η αναστάτωση που είχε προκαλέσει να κοπάσει και μετά είπε αργά: «Αυτός είναι ο ύστατος πόλεμος της ανθρώπινης φυλής, άρα ο αριθμός που ζητώ δεν είναι και τόσο μεγάλος. Όμως, αν και περίμενα το σημερινό αποτέλεσμα, θα εργαστώ σκληρά. Θα φτιάξω βόμβες και σας δηλώνω ότι θα φτιάξω όσες περισσότερες μπορώ. Θα δουλέψω σκληρά και δεν πρόκειται να σταματήσω».
Ως αντίδραση, οι αντιπρόσωποι των ΗΠΑ, του Ηνωμένου Βασιλείου και της Γαλλίας έκαναν μια κοινή πρόταση, την Ρ269, για τον τερματισμό του στρατηγικού σχεδίου του Τοιχοπρόσωπου Ρέι Ντίαζ.
Μόνο δύο χρώματα ήταν ορατά στην επιφάνεια του Ερμή: μαύρο και χρυσό. Μαύρο ήταν το έδαφος του πλανήτη και η χαμηλή του ανακλαστικότητα σήμαινε ότι, ακόμα και κάτω από το κοντινό φως του άγριου ήλιου, παρέμενε μια μαύρη επιφάνεια. Χρυσός ήταν ο ήλιος που κάλυπτε ένα σημαντικό κομμάτι του ουρανού. Στο εσωτερικό του μεγάλου δίσκου του μπορούσε να δει κανείς καθαρά τους κυματισμούς των άγριων θαλασσών του άστρου και τις ηλιακές κηλίδες που σάλευαν σαν μαύρα κύματα, ενώ στο περίγραμμά του χόρευαν οι ηλιακές εκλάμψεις.
Πάνω σε εκείνο το σκληρό κομμάτι πέτρας που αιωρείτο λίγο πιο πέρα από τη φλογισμένη θάλασσα του ήλιου, η ανθρωπότητα φύτευε έναν άλλο μικρό ήλιο.
Με την ολοκλήρωση του διαστημικού ανελκυστήρα, η ανθρωπότητα είχε ξεκινήσει μια μεγάλης κλίμακας εξερεύνηση των υπόλοιπων πλανητών του ηλιακού συστήματος. Επανδρωμένα διαστημόπλοια είχαν προσεδαφιστεί στον Άρη και στους δορυφόρους του Δία, αλλά δεν είχαν προκαλέσει μεγάλη αίσθηση, επειδή οι άνθρωποι γνώριζαν πως ο σκοπός αυτών των αποστολών ήταν πολύ πιο ξεκάθαρος και πρακτικός απ’ ό,τι στο παρελθόν: έπρεπε να δημιουργήσουν βάσεις για την άμυνα του ηλιακού συστήματος. Τα ταξίδια αυτά, που βασίζονταν κυρίως σε πυραύλους χημικών καυσίμων, ήταν μικροσκοπικά βήματα προς αυτή την κατεύθυνση.
Η αρχική εξερεύνηση επικεντρωνόταν κυρίως στους εξωτερικούς πλανήτες, αλλά, καθώς η μελέτη της στρατηγικής του διαστήματος βάθαινε, πολλοί είχαν αρχίσει να αμφισβητούν την παραμέληση της στρατηγικής αξίας των εσωτερικών πλανη
τών. Έτσι, η εξερεύνηση της Αφροδίτης και του Ερμή είχε επιταχυνθεί και το ΣΠΑ δέχθηκε, με διαφορά λίγων ψήφων, το σχέδιο του Ρέι Ντίαζ για δοκιμή της αστρικής βόμβας υδρογόνου στον Ερμή.
Το σκάψιμο του φρεατίου μέσα στο πυριγενές έδαφος του Ερμή ήταν το πρώτο σχέδιο μηχανικής μεγάλης κλίμακας που η ανθρωπότητα είχε επιχειρήσει σε έναν άλλο πλανήτη. Επειδή οι εργασίες μπορούσαν να γίνονται μόνο κατά τη διάρκεια της νύχτας του Ερμή, σε περιόδους που ισοδυναμούσαν με ογδόντα οκτώ γήινες ημέρες, το σχέδιο θα έπαιρνε τρία χρόνια για να ολοκληρωθεί. Ωστόσο, στο τέλος έφτασαν μόνο στο ένα τρίτο του προβλεπόμενου βάθους, επειδή συνάντησαν ένα ασυνήθιστα σκληρό στρώμα, μείγμα μετάλλου και βράχου. Αν η εκσκαφή συνεχιζόταν, θα ήταν πολύ πιο αργή και πολύ πιο ακριβή. Τελικά, αποφασίστηκε πως το σχέδιο έπρεπε να τερματιστεί. Αν οι δοκιμές συνεχίζονταν με το ήδη υπάρχον βάθος, η έκρηξη ήταν σχεδόν σίγουρο ότι θα τίναζε ψηλά τον γύρω βράχο, μετατρέποντας τη δοκιμή σε κάτι που θα έμοιαζε σχεδόν με ατμοσφαιρική. Εξαιτίας της παρεμβολής του γύρω φλοιού, θα ήταν πολύ πιο δύσκολο να παρατηρηθεί το αποτέλεσμα της δοκιμής απ' ό,τι στην περίπτωση μιας καθαρά ατμοσφαιρικής δοκιμής. Όμως, ο Ρέι Ντίαζ πίστευε ότι αν ο κρατήρας σκεπαζόταν με ένα κάλυμμα, θα μπορούσε και πάλι να χρησιμεύσει ως βάση, και έτσι επέμενε το πείραμα να διεξαχθεί στο παρόν βάθος.
Η δοκιμή έγινε την αυγή. Η ανατολή του ήλιου στον Ερμή ήταν μια διαδικασία που έπαιρνε παραπάνω από δέκα ώρες, και ένα αμυδρό φως μόλις είχε εμφανιστεί στον ορίζοντα. Όταν η αντίστροφη μέτρηση για την έκρηξη ολοκληρώθηκε, κυματισμοί απλώθηκαν από το σημείο μηδέν, και για μια στιγμή το έδαφος του Ερμή φάνηκε να γίνεται μαλακό σαν μετάξι. Μετά, στο σημείο της έκρηξης, ένα βουνό υψώθηκε αργά σαν την πλάτη ενός γίγαντα που ξυπνούσε. Όταν η κορυφή του είχε φτάσει στα τρεις χιλιάδες περίπου μέτρα, ολόκληρο το βουνό ανατινάχτηκε, στέλνοντας δισεκατομμύρια τόνους λάσπης και πέτρας στον αέρα, σε μια τρομερή επίδειξη οργής του εδάφους προς τον ουρανό.
Μαζί με το έδαφος που ανατιναζόταν, ήρθε και το εκτυφλωτικό φως της υπόγειας πυρηνικής φωτιάς που φώτισε την πέτρα και το χώμα, δημιουργώντας ένα μεγαλειώδες πυροτέχνημα στον μαύρο ουρανό του Ερμή. Η πύρινη σφαίρα διατηρήθηκε για πέντε λεπτά πριν σβήσει, ενώ κομμάτια βράχου έπεφταν στο έδαφος μέσα στην πυρηνική λάμψη.
Δέκα ώρες μετά την ολοκλήρωση της έκρηξης, οι επιστήμονες είδαν ότι γύρω από τον Ερμή είχε σχηματιστεί ένας δακτύλιος. Αυτό οφειλόταν στη σημαντική ποσότητα πετρωμάτων που είχαν αποκτήσει κοσμική ταχύτητα από τη βίαιη έκρηξη, που τα είχε μετατρέψει σε μυριάδες δορυφόρους διαφόρων μεγεθών. Απλώθηκαν ομοιόμορφα σε τροχιά, μετατρέποντας τον Ερμή στον πρώτο συμπαγή πλανήτη με δικό του δακτύλιο. Ο δακτύλιος ήταν λεπτός και, καθώς λαμπύριζε στο τραχύ φως του ήλιου, έμοιαζε λες και κάποιος είχε ζωγραφίσει τον πλανήτη με μαρκαδόρο.
Ένα άλλο μέρος των πετρωμάτων έφτασε την ταχύτητα διαφυγής και εγκατέλειψε εντελώς τον Ερμή. Έγιναν δορυφόροι του ήλιου από μόνα τους, δημιουργώντας μια εξαιρετικά αραιή ζώνη αστεροειδών στην τροχιά του Ερμή.
Ο Ρέι Ντίαζ ζούσε κάτω από το έδαφος, όχι από κάποια ανησυχία για την ασφάλειά του, αλλά εξαιτίας της ηλιοφοβίας του. Το κλειστοφοβικό περιβάλλον, τόσο μακριά από το φως του ήλιου, τον έκανε να αισθάνεται λίγο πιο άνετα. Παρακολούθησε τη ζωντανή αναμετάδοση της πυρηνικής δοκιμής στον Ερμή από το υπόγειο όπου ζούσε. Στην πραγματικότητα, η μετάδοση δεν ήταν ζωντανή, αφού οι εικόνες έκαναν περίπου επτά λεπτά να φτάσουν στη Γη. Όταν η έκρηξη στον Ερμή είχε ολοκληρωθεί και η βροχή από πέτρες εξακολουθούσε να πέφτει μέσα στο σκοτάδι που είχε αφήσει πίσω της η πύρινη σφαίρα που είχε σβήσει, έλαβε ένα τηλεφώνημα από τον προεδρεύοντα του ΣΠΑ, ο οποίος είπε ότι η τρομακτική ισχύς των αστρικών υδρογονοβομβών είχε προξενήσει μεγάλη εντύπωση στην ηγεσία του ΣΠΑ και ότι τα μόνιμα κράτη-μέλη είχαν ζητήσει η επόμενη ακρόαση των Τοιχοπρόσωπων να γίνει όσο το δυνατόν νωρίτερα, ώστε να συζητηθεί η κατασκευή και η στρατηγική ανάπτυξη των βομβών. Ο πρόεδρος είπε ότι, μολονότι ο αριθμός των βομβών που είχε ζητήσει ο Ρέι Ντίαζ ήταν αδύνατο να κατασκευαστεί, οι μεγάλες δυνάμεις ενδιαφέρονταν πραγματικά για την παραγωγή ενός τέτοιου όπλου.
Στις δέκα ώρες που ακολούθησαν την ολοκλήρωση της δοκιμής στον Ερμή, και καθώς παρατηρούσε τον καινούριο δακτύλιο του Ερμή να λαμπυρίζει στην οθόνη της τηλεόρασής του, η φωνή ενός φρουρού στο σύστημα ενδοεπικοινωνίας του είπε ότι ο ψυχίατρός του είχε φτάσει για τη συνεδρία.
«Δεν ζήτησα ποτέ ψυχίατρο. Διώξ' τον!» Ένιωθε εξοργισμένος, σαν να είχε δεχτεί κάποια μεγάλη προσβολή.
«Μην κάνετε έτσι, κύριε Ρέι Ντίαζ», είπε μια άλλη, πιο ήρεμη φωνή, που προφανώς ανήκε στον επισκέπτη. «Μπορώ να σας βοηθήσω να ξαναδείτε τον ήλιο...»
«Να πας στο διάβολο», φώναξε, αλλά αμέσως μετά άλλαξε γνώμη. «Όχι», είπε. «Θέλω να συλλάβεις αυτό τον ηλίθιο και να μάθεις από πού έρχεται».
«Επειδή γνωρίζω την αιτία που προκάλεσε την κατάστασή σας», συνέχισε η φωνή με την ίδια ηρεμία. «Κύριε Ρέι Ντίαζ, σας παρακαλώ να με πιστέψετε. Εσείς κι εγώ είμαστε οι μόνοι στον κόσμο που γνωρίζουμε».
Ακούγοντας αυτά τα λόγια, ο Ρέι Ντίαζ κοντοστάθηκε ανήσυχος και είπε: «Φέρ' τον μέσα». Με κουρασμένο βλέμμα, κοίταξε για μερικές στιγμές το ταβάνι και μετά σηκώθηκε αργά. Έπιασε μια γραβάτα που ήταν πεταμένη σε έναν καναπέ, μόνο και μόνο για να την ξαναπετάξει πίσω. Ύστερα, πήγε μπροστά στον καθρέφτη, ίσιωσε τον γιακά του και χτένισε τα μαλλιά του με τα χέρια του, σαν να προετοιμαζόταν για κάποια σοβαρή περίσταση.
Ήξερε πως η περίσταση ήταν πράγματι σοβαρή.
Ο επισκέπτης ήταν ένας αρρενωπός, μεσόκοπος άνδρας, ο οποίος μπήκε μέσα χωρίς να συστηθεί. Συνοφρυώθηκε ελαφρά μόλις ένιωσε τη βαριά μυρωδιά τσιγάρου και αλκοόλ που πλημμύριζε το δωμάτιο, αλλά στάθηκε ήρεμα καθώς ο Ρέι Ντίαζ τον κοίταζε εξεταστικά.
«Γιατί έχω την αίσθηση ότι σε έχω ξαναδεί;» ρώτησε ο Ρέι Ντίαζ.
«Δεν είναι περίεργο, κύριε Ρέι Ντίαζ. Όλοι μου λένε ότι μοιάζω με τον Σούπερμαν στις παλιές ταινίες».
«Πιστεύεις πραγματικά πως είσαι ο Σούπερμαν;»
Ο Ρέι Ντίαζ κάθισε στον καναπέ, άρπαξε ένα πούρο, έκοψε την άκρη με τα δόντια του και άρχισε να το ανάβει.
«Αυτό το ερώτημα αποδεικνύει ότι ξέρετε ήδη τι είδους άτομο είμαι. Δεν είμαι ο Σούπερμαν, κύριε Ρέι Ντίαζ, αλλά ούτε κι εσείς είστε», απάντησε ο επισκέπτης με αυτοπεποίθηση. Καθώς μιλούσε, έκανε ένα βήμα μπροστά. Ο Ρέι Ντίαζ διαπίστωσε πως στεκόταν ακριβώς μπροστά του, κοιτάζοντάς τον μέσα από το σύννεφο καπνού που μόλις είχε εκπνεύσει.
Σηκώθηκε.
«Τοιχοπρόσωπε Μανουέλ Ρέι Ντίαζ», είπε ο επισκέπτης, «είμαι ο Τοιχοθραύστης σου».
Ο Ρέι Ντίαζ έγνεψε σκυθρωπά.
«Μπορώ να καθίσω;» ρώτησε ο Τοιχοθραύστης.
«Όχι, δεν μπορείς», απάντησε ο Ρέι Ντίαζ, φυσώντας αργά τον καπνό στο πρόσωπό του.
«Μη θλίβεσαι», είπε ο Τοιχοθραύστης με καλοσυνάτο χαμόγελο.
«Δεν θλίβομαι καθόλου», απάντησε ο Ρέι Ντίαζ, με φωνή ψυχρή και σκληρή σαν πέτρα.
Ο Τοιχοθραύστης προχώρησε προς τον τοίχο και κατέβασε έναν διακόπτη. Ανεμιστήρες εξαερισμού άρχισαν να λειτουργούν κάπου στον χώρο.
«Μην πειράζεις τα πράγματα», τον προειδοποίησε ο Ρέι Ντίαζ.
«Χρειάζεσαι λίγο καθαρό αέρα. Ακόμα περισσότερο, χρειάζεσαι ήλιο. Γνωρίζω πολύ καλά αυτό το δωμάτιο, Τοιχοπρόσωπε Ρέι Ντίαζ. Στις εικόνες που έστελναν τα σοφόνια, συχνά σε παρατηρούσα να βηματίζεις πέρα-δώθε σαν το θηρίο στο κλουβί. Κανένας στον κόσμο δεν σε έχει παρακολουθήσει όσο εγώ, και πίστεψέ με, όλες αυτές τις μέρες τα πράγματα δεν ήταν εύκολα ούτε για μένα».
Ο Τοιχοθραύστης κοίταξε τον Ρέι Ντίαζ κατάματα, που παρέμενε ανέκφραστος σαν γλυπτό από πάγο, και συνέχισε:
«Σε σύγκριση με τον Φρέντρικ Τάιλερ, είσαι λαμπρός στρατηγιστής. Ένας ικανός Τοιχοπρόσωπος. Σε παρακαλώ να πιστέψεις ότι δεν πρόκειται για κολακεία. Πρέπει να ομολογήσω ότι για πολύ καιρό, σχεδόν μια δεκαετία, με είχες ξεγελάσει. Η μανία σου για την υπερβόμβα, ένα τόσο ανεπαρκές όπλο σε μια διαστημική μάχη, έκρυψε με επιτυχία την κατεύθυνση της στρατηγικής σου και για πολύ καιρό δεν μπορούσα να βρω κάποιο στοιχείο ώστε να ανακαλύψω τα πραγματικά σου σχέδια. Πάλευα μέσα στον λαβύρινθο που είχες δημιουργήσει και σε κάποιο σημείο σχεδόν απελπίστηκα».
Ο Τοιχοθραύστης κοίταξε το ταβάνι, συνεπαρμένος από την ανάμνηση εκείνης της δύσκολης περιόδου.
«Αργότερα, σκέφτηκα να ελέγξω κάποιες πληροφορίες για σένα πριν να γίνεις Τοιχοπρόσωπος, αλλά αυτό δεν ήταν εύκολο επειδή τα σοφόνια δεν μπορούσαν να με βοηθήσουν. Όπως ξέρεις, την εποχή εκείνη μόνο ένας περιορισμένος αριθμός σοφονίων είχε φτάσει στη Γη και, ως ηγέτης μιας μικρής χώρας της Νότιας Αμερικής, δεν είχες τραβήξει την προσοχή τους. Έπρεπε λοιπόν να καταφύγω σε συμβατικές μεθόδους για να συγκεντρώσω υλικό. Χρειάστηκαν τρία χρόνια. Μέσα στο υλικό, ξεχώριζε ένας άνθρωπος: ο Ουΐλιαμ Κόσμο. Τον συνάντησες μυστικά σε τρεις περιπτώσεις. Τα σοφόνια δεν έχουν καταγράψει το περιεχόμενο των συνομιλιών σας, άρα δεν θα το μάθω ποτέ, αλλά το γεγονός ότι ο ηγέτης μιας μικρής, αναπτυσσόμενης χώρας συνάντησε τρεις φορές έναν αστροφυσικό της Δύσης είναι εντελώς ασυνήθιστο».
Γνωρίζουμε πως εκείνη την εποχή προετοιμαζόσουν ήδη για να γίνεις Τοίχοπρόσωπος. Αναμφίβολα, αυτό που σε ενδιέφερε ήταν η έρευνα του δρ. Κόσμο. Δεν είμαι ακόμα σίγουρος πώς έμαθες πρώτη φορά για αυτά τα αποτελέσματα, αλλά, εκτός από ένα υπόβαθρο στη μηχανική, είχες την πετυχημένη εμπειρία του σοσιαλιστή προκατόχου σου, ο οποίος έδειχνε τον ίδιο ενθουσιασμό για ένα έθνος που θα κυβερνούσαν μηχανικοί. Αυτός ήταν και ένας σημαντικός λόγος που έγινες διάδοχός του. Θα είχες την ικανότητα και την ευαισθησία να διακρίνεις τις δυνατότητες της έρευνας του Κόσμο.
Όταν ξεκίνησε η Κρίση του Τρισήλιου, η ερευνητική ομάδα του δρ. Κόσμο μελετούσε την ατμόσφαιρα στο πλανητικό σύστημα του Τρισήλιου. Υπέθεταν ότι η ατμόσφαιρα είχε δημιουργηθεί από έναν παλιότερο πλανήτη, ο οποίος είχε συγκρουστεί με ένα άστρο. Καθώς συγκρούστηκε, διέλυσε τα εξωτερικά στρώματα, τη φωτόσφαιρα και την τροπόσφαιρα, κάνοντας το αστρικό υλικό στο εσωτερικό να εκτοξευτεί στο διάστημα και να δημιουργήσει μια περιβάλλουσα ατμόσφαιρα. Εξαιτίας της εντελώς ακανόνιστης κίνησης του συστήματος, υπάρχουν στιγμές κατά τις οποίες τα άστρα περνούν πολύ κοντά το ένα στο άλλο και, στις περιόδους αυτές, η ατμόσφαιρα ενός άστρου διαλύεται από τη βαρύτητα του άλλου, για να αντικατασταθεί στη συνέχεια από εκρήξεις στην επιφάνειά του. Δεν πρόκειται για συνεχείς εκρήξεις, αλλά περισσότερο για ένα είδος ηφαιστείων που έχουν ξαφνικούς παροξυσμούς. Αυτός είναι και ο λόγος για τη συνεχή συστολή και διαστολή της ατμόσφαιρας των άστρων. Για να αποδείξει αυτή τη θεωρία, ο Κόσμο αναζήτησε στο σύμπαν κάποιο άλλο άστρο με ατμόσφαιρα που είχε δημιουργηθεί μετά από σύγκρουση με πλανήτη. Το τρίτο έτος της Εποχής της Κρίσης, τα κατάφερε.
Η ομάδα του δρ. Κόσμο ανακάλυψε το πλανητικό σύστημα 215E1, σε απόσταση περίπου ογδόντα τεσσάρων ετών φωτός από το ηλιακό μας σύστημα. Το HΟΡΠΕ1 δεν είχε ακόμα τεθεί σε λειτουργία και έτσι χρησιμοποίησαν τη μέθοδο του τρεμουλιάσματος. Παρατηρώντας και υπολογίζοντας τη συχνότητα του τρεμουλιάσματος και τη μάσκα φωτός, ανακάλυψαν ότι ο πλανήτης βρισκόταν πολύ κοντά στο μητρικό του άστρο. Στην αρχή, αυτή η ανακάλυψη δεν τράβηξε και πολύ την προσοχή, επειδή η αστρονομική κοινότητα είχε ήδη ανακαλύψει περισσότερα από διακόσια πλανητικά συστήματα, αλλά οι επόμενες παρατηρήσεις αποκάλυψαν κάτι συγκλονιστικό: η απόσταση μεταξύ του πλανήτη και του άστρου μειωνόταν συνεχώς και ο ρυθμός μείωσης επιταχυνόταν.
Αυτό σήμαινε ότι η ανθρωπότητα θα μπορούσε, για πρώτη φορά, να παρακολουθήσει έναν πλανήτη ενώ έπεφτε μέσα σε ένα άστρο. Έναν χρόνο αργότερα, για την ακρίβεια, ογδόντα τέσσερα χρόνια πριν από την παρατήρηση, αυτό συνέβη. Οι συνθήκες παρατήρησης εκείνης της περιόδου σήμαιναν ότι η σύγκρουση μπορούσε να προσδιοριστεί μόνο με βάση το βαρυτικό τρέμουλο και την περιοδική μάσκα φωτός. Όμως, μετά συνέβη κάτι θαυμαστό: μια σπείρα ύλης εμφανίστηκε γύρω από το άστρο και η σπείρα αυτή εξακολούθησε να επεκτείνεται. Έμοιαζε με ένα ελατήριο που ξετυλιγόταν αργά, έχοντας ως κέντρο του το άστρο. Ο Κόσμο και οι συνάδελφοί του συνειδητοποίησαν ότι η ύλη είχε εκτοξευτεί από το σημείο πρόσκρουσης του πλανήτη πάνω στο άστρο. Η συμπαγής μάζα του είχε διαπεράσει το κέλυφος του μακρινού εκείνου ήλιου και είχε στείλει αστρική ύλη στο διάστημα, όπου, λόγω της περιστροφής του ίδιου του άστρου, είχε δημιουργήσει μια σπείρα.
Υπήρχαν αρκετά στοιχεία-κλειδιά στα δεδομένα που ελήφθησαν. Το άστρο είναι ένα κίτρινο τύπου G2, με απόλυτο μέγεθος 4,3 και διάμετρο 1,2 εκατομμύρια χιλιόμετρα. Είναι παρόμοιο με τον δικό μας ήλιο. Ο πλανήτης είχε μέγεθος περίπου 0,9 εκείνου της Γης, δηλαδή λίγο μικρότερος από τον Ερμή, και το σπειροειδές σύννεφο ύλης που προκλήθηκε από τη σύγκρουση είχε ακτίνα μέχρι τρεις αστρικές μονάδες, δηλαδή μεγαλύτερη από την απόσταση του ήλιου μας από τη ζώνη των αστεροειδών.
Σε αυτή την ανακάλυψη βρήκα τη ρωγμή με τη βοήθεια της οποίας μπόρεσα να ανακαλύψω το αληθινό στρατηγικό σου σχέδιο και τώρα, αφού είμαι ο Τοίχοθραύστης σου, θα την περιγράψω. Ας υποθέσουμε ότι τελικά κατορθώνεις να αποκτήσεις το ένα εκατομμύριο αστρικές υδρογονοβόμβες, τις οποίες, όπως υποσχέθηκες στο ΣΠΑ, θα αποθηκεύσεις πάνω στον Ερμή. Αν οι βόμβες πυροδοτηθούν πάνω στον βράχο του Ερμή, θα λειτουργήσουν σαν μια μηχανή τούρμπο, η οποία θα ελαττώσει την ταχύτητα περιστροφής του πλανήτη. Τελικά, η ταχύτητά του δεν θα είναι πια αρκετή για να τον διατηρεί σε χαμηλή τροχιά και θα πέσει μέσα στον ήλιο. Στη συνέχεια, θα επαναλαμβανόταν αυτό που είχε συμβεί στον 275E1, ογδόντα τέσσερα έτη φωτός μακριά μας: ο Ερμής θα διατρυπούσε τη θερμοαγωγό ζώνη και θα εκτόξευε, με υψηλή ταχύτητα, μια τεράστια ποσότητα αστρικής ύλης από τη ζώνη ακτινοβολίας προς το διάστημα, δημιουργώντας μια σπειροειδή ατμόσφαιρα παρόμοια με εκείνη του 275E1. Ο ήλιος διαφέρει από το τρισήλιανο σύστημα στο γεγονός ότι, ως μοναχικό αστέρι, δεν πρόκειται ποτέ να βρεθεί στο δρόμο ενός άλλου αστεριού και έτσι η ατμόσφαιρά του θα εξακολουθεί να αυξάνεται ανεξέλεγκτα μέχρι να γίνει πιο πυκνή και από την ατμόσφαιρα εκείνων των άστρων. Κι αυτό, επίσης, επιβεβαιώθηκε από τις παρατηρήσεις επί του 275E1. Καθώς η σπείρα της εκτοξευμένης ύλης θα επεκτεινόταν προς τα έξω σαν ξετυλιγμένο ελατήριο, το πάχος της τελικά θα έφτανε ως την τροχιά του Άρη και, στο σημείο αυτό, θα ξεκινούσε μια μεγαλειώδης αλυσιδωτή αντίδραση.
«Πρώτα, οι τρεις συμπαγείς πλανήτες, η Αφροδίτη, η Γη και ο Άρης, θα βρίσκονταν μέσα στη σπειροειδή ατμόσφαιρα του ήλιου, θα έχαναν ταχύτητα εξαιτίας της ατμοσφαιρικής τριβής και θα μετατρέπονταν σε τρεις πελώριους μετεωρίτες που τελικά θα έπεφταν μέσα στον ήλιο. Ασφαλώς, πολύ πριν συμβεί αυτό, η γήινη ατμόσφαιρα θα χανόταν από την έντονη τριβή με την ηλιακή ύλη. Οι ωκεανοί θα εξατμίζονταν και η χαμένη ατμόσφαιρα μαζί με τους εξατμισμένους ωκεανούς θα μετέτρεπαν τη Γη σε έναν γιγάντιο κομήτη, με ουρά που θα εκτεινόταν κατά μήκος της τροχιάς της, κάνοντας τον γύρο του ήλιου. Η επιφάνεια της Γης θα μετατρεπόταν ξανά στην πύρινη θάλασσα μάγματος της γέννησής της, μέσα στην οποία καμία ζωή δεν θα μπορούσε να επιβιώσει.
Καθώς η Αφροδίτη, η Γη και ο Άρης θα έπεφταν μέσα στον ήλιο, η εκτίναξη ηλιακής ύλης στο διάστημα θα αυξανόταν. Η μοναδική σπειροειδής ροή ύλης θα γινόταν τέσσερις ροές. Επειδή η συνολική μάζα των τριών αυτών πλανητών είναι σαράντα φορές μεγαλύτερη από εκείνη του Ερμή και επειδή οι υψηλότερες τροχιές τους θα τους έκαναν να χτυπήσουν τον ήλιο με πολύ μεγαλύτερη ταχύτητα, κάθε καινούρια σπείρα θα εκτιναζόταν με μια βιαιότητα δεκάδες φορές μεγαλύτερη από εκείνη του Ερμή. Η υπάρχουσα σπειροειδής ατμόσφαιρα θα διευρυνόταν γοργά, μέχρι που το χείλος της να πλησιάσει την τροχιά του Δία.
Η τριβή θα δημιουργούσε μόνο μια πολύ μικρή επιβράδυνση στη πελώρια μάζα του Δία και έτσι θα περνούσε πολύς καιρός πριν η σπείρα επηρεάσει σε αντιληπτό σημείο την τροχιά του. Όμως, οι δορυφόροι του Δία θα είχαν μία από τις δύο ακόλουθες προοπτικές: ή η τριβή θα τους απομάκρυνε από τον Δία και, χάνοντας ταχύτητα, θα έπεφταν κι αυτοί μέσα στον ήλιο, ή θα έχαναν ταχύτητα εντός της τροχιάς του Δία και θα έπεφταν μέσα στον αέριο πλανήτη.
Καθώς η αλυσιδωτή αντίδραση θα συνεχιζόταν, η μείωση της ταχύτητας του Δία εξαιτίας της σπειροειδούς ατμόσφαιρας θα συνεχιζόταν, αλλά σε μικρό βαθμό, κι έτσι η τροχιά του Δία σταδιακά θα περιοριζόταν. Αυτό θα τον έκανε να περνά μέσα από μια ολοένα και πιο πυκνή ατμόσφαιρα, η τριβή της οποίας θα επιτάχυνε την απώλεια ταχύτητας, κάνοντας την τροχιά του να εκφυλίζεται ολοένα και γρηγορότερα... Με τον τρόπο αυτό, τελικά ο Δίας θα έπεφτε κι αυτός μέσα στον ήλιο. Με μια μάζα εξακόσιες φορές μεγαλύτερη από εκείνη των προηγούμενων τεσσάρων πλανητών και την πρόσκρουση ενός τόσο ογκώδους ουράνιου σώματος πάνω στον ήλιο, ακόμα και με τις πιο συντηρητικές προβλέψεις θα γινόταν μια ακόμη πιο βίαιη εκτίναξη αστρικής ύλης, αυξάνοντας την πυκνότητα της σπειροειδούς ατμόσφαιρας και οξύνοντας το διαπεραστικό ψύχος του Ουρανού και του Ποσειδώνα. Όμως, μια άλλη εξέλιξη ήταν πιο πιθανή: η πτώση του γιγάντιου Δία θα ωθούσε το χείλος της σπειροειδούς ατμόσφαιρας έξω και από την τροχιά του Ουρανού ή ακόμη και του Ποσειδώνα και, μολονότι η ατμόσφαιρα σε τόσο εξωτερικό σημείο θα ήταν πολύ αραιή, τα επιβραδυντικά αποτελέσματα της τριβής θα τραβούσαν προς τον ήλιο ακόμα και αυτούς τους δύο πλανήτες και τους δορυφόρους τους.
Σε ποια κατάσταση θα είναι πλέον ο ήλιος και με ποιον τρόπο θα έχει αλλάξει το ηλιακό σύστημα όταν η αλυσιδωτή αντίδραση ολοκληρωθεί και τέσσερις συμπαγείς καθώς και τέσσερις αέριοι πλανήτες καταβροχθιστούν από τον ήλιο, είναι άγνωστο. Το μόνο βέβαιο είναι πως για τη ζωή και τον πολιτισμό, αυτό θα είναι ένα πλήγμα, πιο άγριο και από την επίθεση των Τρισηλιανών. Όσο για τους Τρισηλιανούς, το ηλιακό μας σύστημα είναι η μοναδική τους ελπίδα πριν τ’ αστέρια τους καταπιούν τον πλανήτη τους. Δεν υπάρχουν άλλοι κόσμοι στους οποίους να μπορούν να μεταναστεύσουν έγκαιρα, οπότε ο πολιτισμός τους θα ακολουθήσει την ανθρωπότητα στην απόλυτη καταστροφή.
Αυτή λοιπόν είναι η στρατηγική σου: θάνατος και για τις δύο πλευρές. Όταν όλα έχουν προετοιμαστεί και όλες οι αστρικές υδρογονοβόμβες έχουν τοποθετηθεί στον Ερμή, θα τις χρησιμοποιήσεις για να πείσεις τους Τρισηλιανούς να παραδοθούν, κερδίζοντας την ύψιστη νίκη για την ανθρωπότητα.
Αυτό που σου παρουσίασα είναι το αποτέλεσμα πολλών χρόνων δουλειάς που έκανα εγώ, ο Τοίχοθραύστης σου. Δεν ζητώ τη γνώμη ή την κριτική σου, επειδή ξέρω πως όλα αυτά είναι αληθινά».
Ενώ ο Τοίχοπρόσωπος μιλούσε, ο Ρέι Ντίαζ άκουγε προσεκτικά. Το πούρο στο χέρι του είχε μείνει μισό και τώρα το γύριζε προς το μέρος του σαν να ήθελε να απολαύσει τη λάμψη στην άκρη του.
Ο Τοίχοθραύστης κάθισε στον καναπέ, σχεδόν πλάι του. Σαν δάσκαλος που βαθμολογούσε τη δουλειά του μαθητή του, συνέχισε απτόητος:
«Κύριε Ρέι Ντίαζ, είπα ότι είσαι ένας λαμπρός στρατηγιστής ή τουλάχιστον ότι επέδειξες πολλές εξαιρετικές ικανότητες στη διαμόρφωση και εφαρμογή αυτού του σχεδίου.
Κατ’ αρχάς, εκμεταλλεύτηκες το υπόβαθρό σου. Όλοι θυμούνται τις ταπεινώσεις που δεχτήκατε εσύ και η χώρα σου όταν αναγκαστήκατε να κλείσετε τις πυρηνικές εγκαταστάσεις του Ορινόκου, την ώρα που προσπαθούσατε να αποκτήσετε πυρηνική ενέργεια. Ολόκληρος ο κόσμος είχε δει τη μελαγχολική σου έκφραση και έτσι εκμεταλλεύτηκες την αντίληψη του κόσμου για την παράνοιά σου σχετικά με τα πυρηνικά όπλα ώστε να εξαφανίσεις κάθε πιθανή υποψία.
Όμως, το ταλέντο σου αποδεικνύεται και από κάθε σημείο της εκτέλεσης του σχεδίου σου. Θα αναφέρω μόνο ένα παράδειγμα: Στη διάρκεια της πυρηνικής δοκιμής πάνω στον Ερμή, ήθελες να τινάξεις τα πετρώματα στον ουρανό, αλλά, σε μια διορατική μπλόφα, επέμενες στην εκσκαφή ενός φρεατίου με υπερβολικό βάθος. Είχες διαβλέψει επακριβώς τα όρια ανοχής των μόνιμων μελών του ΣΠΑ σχετικά με το κόστος αυτού του τεράστιου εγχειρήματος και αυτό είναι αξιοθαύμαστο.
Σου ξέφυγε όμως κάτι σοβαρό. Για ποιο λόγο η πρώτη δοκιμή έπρεπε να γίνει στον Ερμή; Θα είχες άφθονο χρόνο ώστε να μεταφέρεις εκεί τις βόμβες αργότερα, αλλά ίσως από ανυπομονησία ήθελες να δεις επί τόπου τα αποτελέσματα της έκρηξης μιας αστρικής βόμβας υδρογόνου. Τα είδες. Μεγάλες ποσότητες πετρωμάτων τινάχτηκαν μακριά με ταχύτητα διαφυγής, ξεπερνώντας ίσως και τις προσδοκίες σου. Έμεινες ικανοποιημένος. Όμως αυτό πρόσφερε και την τελική επιβεβαίωση της θεωρίας μου.
Ναι, κύριε Ρέι Ντίαζ, ακόμα και με όλη την προηγούμενη δουλειά μου, χωρίς αυτό το τελευταίο γεγονός ίσως να μην κατάφερνα να διακρίνω τις πραγματικές στρατηγικές προθέσεις σου. Η ιδέα ήταν υπερβολικά τρελή. Όμως, ήταν όχι μόνο μεγαλειώδης, αλλά και υπέροχη. Αν η αλυσιδωτή αντίδραση που θα ξεκινούσε με την πτώση του Ερμή πράγματι λάμβανε χώρα, τότε θα ήταν η πιο σημαντική κίνηση σε ολόκληρη τη μουσική συμφωνία του ηλιακού συστήματος... Αν και, δυστυχώς, η ανθρωπότητα θα μπορούσε να απολαύσει μόνο το πρώτο μέρος της. Κύριε Ρέι Ντίαζ, είστε ένας Τοίχοπρόσωπος με θεϊκή ευφυΐα. Ήταν τιμή μου να γίνω ο Τοίχοθραύστης σας».
Ο Τοίχοθραύστης σηκώθηκε και υποκλίθηκε ευγενικά μπροστά στον Ρέι Ντίαζ.
Ο Ρέι Ντίαζ απέφυγε να τον κοιτάξει. Φύσηξε τη στάχτη από το πούρο, εξακολουθώντας να κοιτάζει τη κάφτρα του.
«Ωραία, λοιπόν. Τότε θα θέσω το ερώτημα που έθεσε και ο Τάιλερ».
Ο Τοίχοθραύστης έθεσε το ερώτημα για λογαριασμό του. «Και τι έγινε, αν όσα λέω είναι αλήθεια;»
Ο Ρέι Ντίαζ έγνεψε κοιτάζοντας πάντα το πούρο του.
«Η απάντησή μου είναι η ίδια με εκείνη που δόθηκε από τον Τοίχοθραύστη του Τάιλερ: Ο Κύριος αδιαφορεί».
Ο Ρέι Ντίαζ τράβηξε το βλέμμα του από το πούρο και κοίταξε με περιέργεια τον Τοίχοθραύστη του.
«Δείχνεις άξεστος, αλλά έχεις οξύτατο μυαλό. Εντούτοις, μέσα στα βάθη της ψυχής σου, παραμένεις άξεστος. Η φύση σου είναι αυτή ενός αχόρταγου ανθρώπου και αυτή η χοντροκοπιά αποκαλύφθηκε στη βάση του στρατηγικού σχεδίου σου. Είναι άπληστο».
Η ανθρωπότητα δεν έχει τη δυνατότητα να κατασκευάσει τόσες πολλές αστρικές βόμβες υδρογόνου. Ακόμα και αν εξαντλούνταν όλοι οι βιομηχανικοί πόροι της Γης, δεν θα μπορούσε να κατασκευάσει ούτε το ένα δέκατο αυτού του αριθμού. Όμως, ακόμα και ένα εκατομμύριο αστρικές υδρογονοβόμβες δεν αρκούν για να επιβραδύνουν τον Ερμή αρκετά ώστε να πέσει μέσα στον ήλιο. Με την παράτολμη σκέψη ενός στρατιώτη, δημιούργησες αυτό το απραγματοποίητο σχέδιο και μετά το συνέχισες πεισματικά, βήμα-βήμα, με τους πονηρούς υπολογισμούς ενός ανώτερου στρατηγιστή. Τοίχοπρόσωπε Ρέι Ντίαζ, ήταν μια πραγματική τραγωδία».
Καθώς ο Ρέι Ντίαζ κοιτούσε τον Τοίχοθραύστη, η έκφρασή του σταδιακά μαλάκωσε: κάποιοι ανεπαίσθητοι σπασμοί διαπέρασαν το βαθιά ρυτιδωμένο του πρόσωπο, παίρνοντας σχήμα μέχρι που τελικά δεν μπορούσε πια να συγκρατηθεί και ξέσπασε σε γέλια.
«Χα χα χα χα χα...», γέλασε, δείχνοντας τον Τοίχοθραύστη. «Ο Σούπερμαν... Χα χα χα χα. Ναι, τώρα θυμάμαι... Μιλάς για εκείνον τον παλιό Σούπερμαν. Μπορούσε να πετάξει, να αλλάξει τη φορά περιστροφής της Γης, αλλά όταν πήγε να καβαλήσει ένα άλογο... Χα χα χα χα... όταν πήγε να καβαλήσει ένα άλογο, έπεσε και έσπασε τον σβέρκο του... χα χα χα χα...»
«Αυτός που έπεσε και έσπασε τον αυχένα του ήταν ο Κρίστοφερ Ριβ, ο ηθοποιός που έπαιζε τον Σούπερμαν», τον διόρθωσε μειλίχια ο Τοίχοθραύστης. 
«Φαντάζεσαι... φαντάζεσαι πως η δική σου τύχη θα είναι καλύτερη; Χα χα χα χα...»
«Από τη στιγμή που ήρθα εδώ, αδιαφορώ εντελώς για την τύχη μου», είπε ψύχραιμα ο Τοίχοθραύστης. «Έχω ζήσει μια πολύ γεμάτη ζωή. Όμως εσύ, κύριε Ρέι Ντίαζ, σίγουρα πρέπει να σκεφτείς τη δική σου τύχη από εδώ και πέρα».
«Πρώτα θα πεθάνεις εσύ», είπε ο Ρέι Ντίαζ, χαμογελώντας πλατιά καθώς κόλλησε την κάφτρα του πούρου του ανάμεσα στα μάτια του Τοίχοθραύστη. Ύστερα, ενώ ο Τοίχοθραύστης κρατούσε το πρόσωπό του μέσα στα χέρια του, ο Ρέι Ντίαζ άρπαξε μια στρατιωτική ζώνη από τον καναπέ, την πέρασε γύρω από τον λαιμό του Τοίχοθραύστη και άρχισε να τον στραγγαλίζει με όλη του τη δύναμη. Αν και ο Τοίχοθραύστης ήταν νέος, δεν μπορούσε ν’ αμυνθεί απέναντι στην ευκινησία και τη δύναμη του Ρέι Ντίαζ και έπεσε στο πάτωμα.
«Θα σου στρίψω το λαρύγγι, μπάσταρδε!» μούγκρισε ο Ρέι Ντίαζ. «Ποιος σ’ έστειλε εδώ να πουλήσεις εξυπνάδα; Ποιος στο διάβολο είσαι; Μπάσταρδε! Θα σου στρίψω το λαρύγγι!» Έσφιξε τη ζώνη, χτυπώντας το κεφάλι του Τοίχοθραύστη στο πάτωμα, ακούγοντας τον ήχο από τα δόντια που έσπαγαν. Όταν οι φρουροί μπήκαν μέσα για να τους χωρίσουν, το πρόσωπο του Τοίχοθραύστη είχε μελανιάσει, είχε αφρίσει και τα μάτια του είχαν πεταχτεί έξω σαν του χρυσόψαρου.
Ακόμα μανιασμένος, ο Ρέι Ντίαζ προσπάθησε να ξεφύγει από τους φρουρούς, φωνάζοντας: «Στρίψτε του το λαρύγγι. Κρεμάστε τον ψηλά! Αυτή τη στιγμή! Είναι μέρος του σχεδίου! Δεν μ’ ακούσατε, μαλάκες; Είναι μέρος του σχεδίου!»
Όμως, οι τρεις φρουροί δεν υπάκουσαν στη διαταγή του. Ένας απ’ αυτούς κρατούσε σφιχτά τον Ρέι Ντίαζ, ενώ οι δύο άλλοι σήκωσαν τον Τοίχοπρόσωπο, που είχε συνέλθει ελαφρά, και τον έσυραν προς την έξοδο.
«Περίμενε και θα δεις, μπάσταρδε. Δεν θα πεθάνεις τόσο εύκολα», είπε ο Ρέι Ντίαζ εγκαταλείποντας την προσπάθεια να ξεφύγει από τον φρουρό και να επιτεθεί ξανά στον Τοίχοπρόσωπο. Μετά, άφησε έναν βαθύ αναστεναγμό.
Ο Τοίχοπρόσωπος έριξε μια ματιά πίσω από τον ώμο του φρουρού κι ένα χαμόγελο απλώθηκε στο μελανιασμένο και πρησμένο πρόσωπό του. Άνοιξε το στόμα του, από το οποίο έλειπαν αρκετά δόντια, και είπε: «Έζησα μια γεμάτη ζωή».

Ακρόαση των Τοίχοπρόσωπων στο ΣΠΑ
Μόλις ξεκίνησε η συνεδρίαση, οι Ηνωμένες Πολιτείες, το Ηνωμένο Βασίλειο, η Γαλλία και η Γερμανία έφεραν προς ψήφιση μια ακόμη πρόταση, αυτή τη φορά απαιτώντας την άμεση έκπτωση του Ρέι Ντίαζ από το αξίωμα του Τοίχοπρόσωπου και τη δίκη του ενώπιον του Διεθνούς Δικαστηρίου της Χάγης.
Τον λόγο πήρε ο αντιπρόσωπος των Ηνωμένων Πολιτειών:
«Μετά από ουσιαστική έρευνα, πιστεύουμε ότι η στρατηγική πρόθεση του Ρέι Ντίαζ, όπως την αποκάλυψε ο Τοίχοθραύστης, είναι η αληθινή. Έχουμε να κάνουμε με ένα πρόσωπο το έγκλημα του οποίου ξεπερνά σε απίστευτο βαθμό όλα τα άλλα εγκλήματα που έχουν διαπραχθεί ποτέ στη διάρκεια της ανθρώπινης ιστορίας. Δεν μπορούμε να βρούμε κανέναν νόμο που να μπορεί να εφαρμοστεί γι’ αυτό το έγκλημα, κι έτσι προτείνουμε το έγκλημα της Εξάλειψης της Ζωής πάνω στη Γη να προστεθεί στη διεθνή νομοθεσία και ο Ρέι Ντίαζ να δικαστεί για αυτό».
Ο Ρέι Ντίαζ έδειχνε πολύ χαλαρός. «Προσπαθείτε να με ξεφορτωθείτε, έτσι δεν είναι;» είπε σαρκαστικά στον αντιπρόσωπο των ΗΠΑ. «Από τη στιγμή που ξεκίνησε το Σχέδιο Τοίχοπρόσωπος, εφαρμόζετε διπλά μέτρα και σταθμά για τους Τοίχοπρόσωπους. Εγώ είμαι αυτός που συμπαθείτε λιγότερο».
«Ο ισχυρισμός του Τοίχοπρόσωπου Ρέι Ντίαζ είναι αβάσιμος», ανταπάντησε ο αντιπρόσωπος του Ηνωμένου Βασιλείου. «Στην πραγματικότητα, οι χώρες τις οποίες κατηγορεί είναι εκείνες που επένδυσαν τα περισσότερα χρήματα στο σχέδιό του: πολύ περισσότερα από εκείνα που επένδυσαν στα σχέδια των τριών άλλων Τοίχοπρόσωπων».
«Ασφαλώς», είπε ο Ρέι Ντίαζ με έναν μορφασμό. «Όμως, ο πραγματικός λόγος για τον οποίο επενδύσατε τόσα πολλά στο σχέδιό μου είναι επειδή θέλατε να αποκτήσετε τις αστρικές υδρογονοβόμβες».
«Αυτό είναι γελοίο!» φώναξε ο αντιπρόσωπος των ΗΠΑ. «Τι θα τις κάναμε; Είναι εντελώς ανεπαρκείς ως όπλα σε μια διαστημική μάχη, ενώ πάνω στη Γη δεν έχουν νόημα ούτε καν οι παλιές υδρογονοβόμβες των είκοσι μεγατόνων, πόσο μάλλον ένα τέρας τριακοσίων μεγατόνων».
«Όμως οι βόμβες θα είναι το πιο αποτελεσματικό όπλο σε μάχες πάνω σε άλλους πλανήτες», είπε ο Ρέι Ντίαζ ήρεμα, «ειδικά σε πολέμους μεταξύ ανθρώπων. Στις έρημες επιφάνειες των άλλων πλανητών δεν θα υπάρχει λόγος να ασχολείται κανείς με απώλειες αμάχων ή με καταστροφή του περιβάλλοντος. Άρα θα μπορείτε να καταστρέψετε ελεύθερα μια μεγάλη έκταση, ίσως ακόμα και ολόκληρη την επιφάνεια ενός πλανήτη. Να πού θα φανούν χρήσιμες οι αστρικές υδρογονοβόμβες. Θα πρέπει να περιμένετε ότι, καθώς η ανθρωπότητα θα επεκτείνεται μέσα στο ηλιακό σύστημα, θα επεκτείνονται μαζί της και οι συγκρούσεις μεταξύ των ανθρώπων. Αυτό δεν πρόκειται ν' αλλάξει, ακόμα και τώρα που έχουμε τους Τρισηλιανούς ως κοινό εχθρό. Έτσι προετοιμάζεστε κατάλληλα. Αυτή τη στιγμή είναι εντελώς καταστροφικό από πολιτικής άποψης να αναπτύξετε υπερόπλα που θα χρησιμοποιηθούν εναντίον ανθρώπων, και έτσι εκμεταλλευτήκατε εμένα για να τα κατασκευάσετε».
«Αυτή είναι η παράλογη λογική ενός τρομοκράτη και ενός δικτάτορα», είπε ο αντιπρόσωπος των ΗΠΑ. «Ο Ρέι Ντίαζ είναι το είδος του ανθρώπου που, αν του δοθεί το αξίωμα και οι εξουσίες ενός Τοίχοπρόσωπου, μπορεί να μετατρέψει το Σχέδιο Τοίχοπρόσωπος σε κάτι εξίσου επικίνδυνο με την εισβολή των Τρισηλιανών. Πρέπει να διορθώσουμε αμέσως αυτό το λάθος».
«Εννοούν αυτό που λένε», είπε ο Ρέι Ντίαζ, γυρίζοντας προς τον Γκαράνιν, ο οποίος είχε πάλι αναλάβει εκ περιτροπής την προεδρία. «Η CIA έχει στείλει ανθρώπους της που περιμένουν έξω για να με συλλάβουν μόλις βγω από την αίθουσα».
Ο προεδρεύων λοξοκοίταξε τον αντιπρόσωπο των ΗΠΑ, που εκείνη την ώρα έπαιζε επίμονα με το στυλό του. Ο Γκαράνιν είχε αναλάβει για πρώτη φορά την προεδρία κατά το ξεκίνημα του Σχεδίου Τοίχοπρόσωπος κι ακόμα κι ο ίδιος είχε ξεχάσει πόσες φορές την είχε ξαναπάρει στη διάρκεια των δύο δεκαετιών που είχαν ακολουθήσει. Αυτή θα ήταν η τελευταία του θητεία. Είχε πια άσπρα μαλλιά και ήταν έτοιμος να πάρει σύνταξη.
«Τοίχοπρόσωπε Ρέι Ντίαζ, αν όσα λέγονται είναι αλήθεια, οι πράξεις σου είναι ανάρμοστες. Εντούτοις, όσο ισχύουν οι αρχές του Σχεδίου Τοίχοπρόσωπος, οι Τοίχοπρόσωποι έχουν νομική ασυλία και κανένας λόγος ή καμιά πράξη τους δεν μπορούν να χρησιμοποιηθούν ως στοιχεία για να τους απαγγελθεί κατηγορία εγκλήματος», είπε.
«Επιπλέον, μην ξεχνάτε πως το μέρος αυτό είναι διεθνές έδαφος», συμπλήρωσε ο αντιπρόσωπος της Ιαπωνίας.
«Δηλαδή», είπε ο Αμερικανός αντιπρόσωπος, σηκώνοντας το στυλό του, «αυτό σημαίνει πως, ακόμα και όταν ο Ρέι Ντίαζ θα είναι έτοιμος να πυροδοτήσει το ένα εκατομμύριο υπερβόμβες που θα έχει θάψει στον Ερμή, η κοινωνία δεν θα μπορεί να τον κατηγορήσει ως εγκληματία;»
«Σύμφωνα με τις σχετικές προβλέψεις του Νόμου περί Τοίχοπρόσωπων, οι περιορισμοί και τα όρια στα στρατηγικά σχέδια των Τοίχοπρόσωπων που επιδεικνύουν επικίνδυνες τάσεις είναι ένα θέμα εντελώς διαφορετικό από τη νομική ασυλία του Τοίχοπρόσωπου», απάντησε ο Γκαράνιν.
«Τα εγκλήματα του Ρέι Ντίαζ έχουν υπερβεί τα όρια της νομικής ασυλίας. Πρέπει να τιμωρηθεί. Αυτό αποτελεί προϋπόθεση για να εξακολουθήσει να υφίσταται το Σχέδιο Τοίχοπρόσωπος».
Ο Ρέι Ντίαζ σηκώθηκε από τη θέση του. «Μπορώ να θυμίσω στον προεδρεύοντα και στους αντιπροσώπους ότι εδώ έχουμε μια ακρόαση Τοίχοπρόσωπων του ΣΠΑ και όχι ένα δικαστήριο στο οποίο δικάζομαι;» ρώτησε.
«Σύντομα θα βρεθείς και στο δικαστήριο», απάντησε ο αντιπρόσωπος των ΗΠΑ με ένα παγερό χαμόγελο.
«Συμφωνώ με τον Τοίχοπρόσωπο Ρέι Ντίαζ. Πρέπει να επιστρέψουμε στη συζήτηση του στρατηγικού του σχεδίου», πρότεινε ο Γκαράνιν, εκμεταλλευόμενος την ευκαιρία για να παρακάμψει προσωρινά το ακανθώδες ζήτημα.
Ο αντιπρόσωπος της Ιαπωνίας έσπασε τη σιωπή του.
«Όπως το αντιλαμβάνομαι, οι αντιπρόσωποι συμφώνησαν στα ακόλουθα: Το στρατηγικό σχέδιο του Ρέι Ντίαζ παρουσιάζει επικίνδυνες τάσεις για ξεκάθαρη παραβίαση των ανθρωπίνων δικαιωμάτων και, σύμφωνα με τις σχετικές διατάξεις του Νόμου περί Τοίχοπρόσωπων, πρέπει να ακυρωθεί».
«Τότε η πρόταση Ρ269, η οποία ακούστηκε στην προηγούμενη ακρόαση Τοίχοπρόσωπων σχετικά με τη διακοπή του στρατηγικού σχεδίου του Ρέι Ντίαζ, μπορεί πλέον να τεθεί σε ψηφοφορία», είπε ο Γκαράνιν.
«Μια στιγμή, κύριε Πρόεδρε». Ο Ρέι Ντίαζ σήκωσε το χέρι του. «Πριν ψηφίσετε, θα ήθελα να σας προσφέρω μια τελευταία εξήγηση σχετικά με κάποιες λεπτομέρειες του σχεδίου μου».
«Αν είναι απλώς λεπτομέρειες, γιατί είναι τόσο απαραίτητο;» ρώτησε κάποιος.
«Κράτα τες για το δικαστήριο», είπε σαρκαστικά ο αντιπρόσωπος του Ηνωμένου Βασιλείου.
«Όχι, οι λεπτομέρειες αυτές είναι σημαντικές», επέμεινε ο Ρέι Ντίαζ. «Αυτή τη στιγμή, ας υποθέσουμε ότι όσα αποκάλυψε ο Τοίχοθραύστης σχετικά με τις προθέσεις μου είναι αλήθεια. Ένας αντιπρόσωπος μίλησε για τη στιγμή κατά την οποία το ένα εκατομμύριο υδρογονοβόμβες που θα έχουν τοποθετηθεί πάνω στον Ερμή είναι έτοιμες να πυροδοτηθούν, οπότε κι εγώ στρέφομαι προς τα πανταχού παρόντα σοφόνια και ανακοινώνω στους Τρισηλιανούς την πρόθεση της ανθρωπότητας να χαθεί μαζί τους. Τι λέτε ότι πρόκειται να συμβεί;»
«Η αντίδραση των Τρισηλιανών δεν μπορεί να προβλεφθεί, αλλά πάνω στη Γη είναι βέβαιο ότι δισεκατομμύρια άνθρωποι θα θέλουν να σας πνίξουν, όπως κάνατε εσείς σ' εκείνον τον Τοίχοθραύστη», είπε ο Γάλλος αντιπρόσωπος.
«Ακριβώς. Έλαβα λοιπόν κάποια μέτρα για να αντιμετωπίσω μια τέτοια κατάσταση. Κοιτάξτε εδώ». Ο Ρέι Ντίαζ σήκωσε το αριστερό του χέρι, επιδεικνύοντας στους συγκεντρωμένους το ρολόι του. Ήταν κατάμαυρο, με καντράν σχεδόν διπλάσιο σε μέγεθος και πάχος από τα κανονικά ανδρικά ρολόγια, αν και δεν φαινόταν ιδιαίτερα μεγάλο πάνω στον χοντρό καρπό του. «Αυτός είναι ένας αναμεταδότης που μπορεί να στείλει ένα σήμα μέσω μιας διαστημικής επαφής κατευθείαν στον Ερμή».
«Θα το χρησιμοποιήσετε για να στείλετε ένα σήμα πυροδότησης;» ρώτησε κάποιος.
«Ακριβώς το αντίθετο. Στέλνει ένα σήμα για μη πυροδότηση». Τα λόγια του τράβηξαν την προσοχή όλων των παρευρισκόμενων. «Το σύστημα έχει την κωδική ονομασία "Κούνια"», συνέχισε, «πράγμα που σημαίνει πως όταν η κούνια σταματήσει να κουνιέται, το μωρό θα ξυπνήσει. Στέλνει ένα συνεχές σήμα το οποίο φτάνει στον Ερμή. Αν το σήμα διακοπεί, τότε το σύστημα θα πυροδοτήσει αμέσως την υδρογονοβόμβα».
«Ονομάζεται διακόπτης του νεκρού», είπε στωικά ο αντιπρόσωπος των ΗΠΑ. «Στον Ψυχρό Πόλεμο είχαν γίνει έρευνες πάνω στη χρήση αντιπυροδοτητών και διακοπτών νεκρών σε στρατηγικά πυρηνικά όπλα, αλλά ποτέ δεν εφαρμόστηκαν. Μόνο ένας τρελός θα εφάρμοζε κάτι τέτοιο».
Ο Ρέι Ντίαζ κατέβασε το αριστερό του χέρι και κάλυψε την «κούνια» με το μανίκι του. «Αυτή τη θαυμάσια ιδέα δεν την έμαθα από κάποιον ειδικό στη στρατηγική των πυρηνικών όπλων, αλλά από μια αμερικάνικη ταινία. Σε αυτήν, ένας άνδρας έχει πάνω του μία από αυτές τις συσκευές που στέλνουν ένα συνεχές σήμα αλλά, αν η καρδιά του σταματήσει να χτυπά, το σήμα διακόπτεται. Ένας άλλος άνδρας έχει δεμένη επάνω του μια βόμβα που δεν μπορεί να αφαιρέσει, και αν η βόμβα δεν λάβει το σήμα, θα εκραγεί. Έτσι, ακόμα κι αν αυτός ο ταλαίπωρος δεν συμπαθεί τον πρώτο τύπο, πρέπει να κάνει οτιδήποτε περνάει από το χέρι του για να τον προστατέψει... Μου αρέσουν αυτές οι αμερικάνικες υπερπαραγωγές. Ακόμα και σήμερα μπορώ να αναγνωρίσω την παλιά ταινία του Σούπερμαν».
«Εννοείτε ότι η συσκευή αυτή συνδέεται με τον καρδιακό παλμό σας;» ρώτησε ο αντιπρόσωπος της Ιαπωνίας. Άπλωσε το χέρι προς τον Ρέι Ντίαζ, ο οποίος στεκόταν δίπλα του, για ν' ακουμπήσει τη συσκευή κάτω από το μανίκι του, αλλά ο Ρέι Ντίαζ τράβηξε το μπράτσο του και στάθηκε λίγο πιο μακριά.
«Ασφαλώς. Όμως η "κούνια" είναι πολύ πιο εξελιγμένη και εκλεπτυσμένη. Παρακολουθεί και καταγράφει όχι μόνο τον καρδιακό παλμό, αλλά και πολλούς άλλους σωματικούς δείκτες, όπως η πίεση του αίματος, η θερμοκρασία του σώματος και τα παρόμοια, και διεξάγει μια εμπεριστατωμένη ανάλυση αυτών των παραμέτρων. Αν δεν είναι φυσιολογικές, διακόπτει αμέσως το σήμα μη πυροδότησης στον διακόπτη του νεκρού. Μπορεί επίσης να αναγνωρίσει πολλές απλές φωνητικές εντολές εκ μέρους μου».
Ένας άνδρας μπήκε με νευρικότητα μέσα στο αμφιθέατρο και ψιθύρισε κάτι στο αυτί του Γκαράνιν. Πριν καν προλάβει να τελειώσει, ο Γκαράνιν γύρισε και κοίταξε τον Ρέι Ντίαζ με ένα περίεργο βλέμμα που πρόσεξαν όλοι οι οξυδερκείς αντιπρόσωποι.
«Υπάρχει τρόπος για να αφοπλίσει κανείς την "κούνια" σου;» είπε ο αντιπρόσωπος των ΗΠΑ. «Στη διάρκεια του Ψυχρού Πολέμου μελετήθηκαν και αντίμετρα για αυτού του είδους τις συσκευές».
«Η κούνια δεν είναι δική μου», είπε ο Ρέι Ντίαζ. «Είναι η κούνια για τις βόμβες υδρογόνου. Μόλις η κούνια σταματήσει να κουνιέται, θα ανατιναχτούν».
«Σκέφτηκα την ίδια τεχνική», είπε ο Γερμανός αντιπρόσωπος. «Όταν το σήμα από το ρολόι σου μεταδίδεται προς τον Ερμή, θα πρέπει να περάσει από μια περίπλοκη αλυσίδα επικοινωνιών. Η καταστροφή ή η κάλυψη οποιουδήποτε κόμβου, και στη συνέχεια η χρήση μιας πηγής ψεύτικων σημάτων που θα εξακολουθεί να μεταδίδει το σήμα αντιπυροδότησης στη συνέχεια της αλυσίδας, θα μπορούσε να αχρηστεύσει εντελώς το σύστημά σου».
«Αυτό είναι πράγματι ένα πρόβλημα», είπε ο Ρέι Ντίαζ, κουνώντας το κεφάλι προς τον Γερμανό αντιπρόσωπο. «Χωρίς τα σοφόνια, το πρόβλημα λύνεται εύκολα. Όλοι οι κόμβοι έχουν φορτωθεί με έναν ταυτόσημο αλγόριθμο κρυπτογράφησης, ο οποίος δημιουργεί το κάθε σήμα που στέλνεται. Στον έξω κόσμο, φαίνεται πως οι τιμές των σημάτων είναι κάθε φορά τυχαίες και διαφορετικές, όμως ο αποστολέας και ο δέκτης της κούνιας δημιουργούν μια σειρά ταυτόσημων τιμών. Το σήμα θεωρείται αξιόπιστο μόνο όταν ο δέκτης πάρει ένα σήμα που να αντιστοιχεί στη δική του αλληλουχία. Χωρίς τον αλγόριθμο κρυπτογράφησης, το σήμα που θα στέλνεται από την ψεύτικη πηγή σας δεν θα ταιριάζει με την αλληλουχία του δέκτη, αλλά τα αναθεματισμένα σοφόνια μπορούν να εντοπίσουν τον αλγόριθμο».
«Δηλαδή βρήκες κάποια άλλη προσέγγιση;» ρώτησε κάποιος.
«Μια χονδροειδή προσέγγιση. Όλες μου οι προσεγγίσεις είναι αδέξιες και χονδροειδείς», είπε ο Ρέι Ντίαζ με ένα αυτοσαρκαστικό γέλιο. «Αύξησα την ευαισθησία με την οποία ο κάθε κόμβος παρακολουθεί την κατάστασή του. Πιο συγκεκριμένα, κάθε κόμβος επικοινωνίας αποτελείται από αρκετές μονάδες οι οποίες, μολονότι απέχουν πολύ μεταξύ τους, συνδέονται ως σύνολο μέσω της συνεχούς επικοινωνίας. Αν οποιαδήποτε μονάδα δεν λειτουργήσει, ολόκληρος ο κόμβος θα δώσει μια εντολή που θα τερματίσει την αναστολή πυροδότησης. Μετά από αυτή την εντολή, ακόμα και αν η ψεύτικη πηγή ξαναρχίσει να στέλνει σήμα στον επόμενο κόμβο, αυτό δεν θα αναγνωριστεί. Η παρακολούθηση της κάθε μονάδας μπορεί να επιτευχθεί με ακρίβεια μικροδευτερολέπτου, πράγμα που σημαίνει ότι για να χρησιμοποιήσω την προσέγγιση του Γερμανού αντιπροσώπου, κάθε μονάδα ενός κόμβου θα πρέπει να καταστραφεί ταυτόχρονα και το σήμα να επανέλθει από την ψεύτικη πηγή μέσα σε διάστημα ενός μικροδευτερολέπτου. Κάθε κόμβος αποτελείται από τουλάχιστον τρεις ενότητες, αλλά μπορεί να έχει και δεκάδες. Οι μονάδες αυτές χωρίζονται μεταξύ τους από μια απόσταση κάπου τριακοσίων χιλιομέτρων. Η καθεμία είναι εξαιρετικά ευαίσθητη και στέλνει προειδοποίηση στο παραμικρό εξωτερικό άγγιγμα. Η εξουδετέρωση αυτών των μονάδων μέσα σε διάστημα ενός μικροδευτερολέπτου μπορεί να είναι δυνατή για τους Τρισηλιανούς, αλλά επί του παρόντος είναι αδύνατη για τους ανθρώπους».
Η τελευταία του πρόταση προκάλεσε αναστάτωση στους πάντες.
«Μόλις έλαβα αναφορά ότι το αντικείμενο στον καρπό του Ρέι Ντίαζ εκπέμπει ένα ηλεκτρομαγνητικό σήμα», είπε ο Γκαράνιν.
Στο άκουσμα αυτής της είδησης, η ατμόσφαιρα μέσα στην αίθουσα έγινε τεταμένη. «Σε ρωτώ, Τοίχοπρόσωπε Ρέι Ντίαζ. Το σήμα από το ρολόι σου στέλνεται στον Ερμή;»
Ο Ρέι Ντίαζ καχάνισε μερικές φορές και μετά είπε: «Για ποιο λόγο να το στέλνω στον Ερμή; Δεν υπάρχει πια τίποτα εκεί, εκτός από έναν γιγάντιο λάκκο. Εξάλλου, η διαστημική σύνδεση επικοινωνίας της κούνιας δεν έχει ακόμη ολοκληρωθεί. Όχι, όχι, δεν χρειάζεται να ανησυχείτε. Το σήμα δεν πάει στον Ερμή. Πηγαίνει κάπου μέσα στη Νέα Υόρκη, πολύ κοντά μας».
Ο αέρας φάνηκε να παγώνει και όλοι μέσα στη συνέλευση, εκτός από τον Ρέι Ντίαζ, έμειναν αποσβολωμένοι σαν ξύλινα κοτόπουλα.
«Τι θα συμβεί αν διακοπεί το σήμα που διατηρεί την κούνια;» ρώτησε απότομα ο αντιπρόσωπος του Ηνωμένου Βασιλείου, αδυνατώντας να κρύψει την έντασή του.
«Το βέβαιο είναι ότι κάτι θα ενεργοποιηθεί», του απάντησε ο Ρέι Ντίαζ με ένα δυνατό γέλιο. «Είμαι Τοίχοπρόσωπος για παραπάνω από είκοσι χρόνια και πάντα κατάφερνα να πετυχαίνω κάποια δικά μου πράγματα».
«Αν είναι έτσι, κύριε Ρέι Ντίαζ, θα μπορέσετε να απαντήσετε σε μια ακόμα πιο ευθεία ερώτηση;» είπε ο Γάλλος αντιπρόσωπος. Έδειχνε ήρεμος, αλλά στη φωνή του υπήρχε ένα τρέμουλο. «Για πόσες ζωές θα είστε, και μαζί μ’ εσάς κι εμείς, υπεύθυνος;»
Ο Ρέι Ντίαζ άνοιξε τα μάτια διάπλατα, λες και η ερώτηση που του είχε κάνει ο Γάλλος ήταν αλλόκοτη. «Τι πράγμα; Παίζει ρόλο ο αριθμός; Νόμιζα ότι είστε ευυπόληπτοι κύριοι που θέτετε πάνω απ' όλα τα ανθρώπινα δικαιώματα. Ποια η διαφορά ανάμεσα σε μια ζωή και σε 8,2 εκατομμύρια ζωές; Αν πρόκειται για τη μία, δεν τη σέβεστε;»
Ο αντιπρόσωπος των ΗΠΑ σηκώθηκε. «Πριν από είκοσι και πλέον χρόνια, όταν ξεκίνησε το Σχέδιο Τοίχοπρόσωπος, είχαμε ενημερώσει τους πάντες για το ποιόν του». Έδειξε με το δάχτυλο τον Ρέι Ντίαζ. Σάλια πετάγονταν από το στόμα του καθώς μιλούσε, προσπαθώντας να συγκρατηθεί, μα τελικά έχασε κάθε έλεγχο. «Είναι ένας τρομοκράτης. Ένας σατανικός, βρομερός τρομοκράτης. Ένας δαίμονας! Ανοίξατε το μπουκάλι με το τζίνι και το απελευθερώσατε. Τώρα πρέπει να αναλάβετε την ευθύνη. Η ευθύνη βαραίνει τα Ηνωμένα Έθνη!» Φώναζε υστερικά, πετώντας εδώ κι εκεί τα έγγραφα που βρίσκονταν μπροστά του.
«Ηρεμήστε, κύριε αντιπρόσωπε», είπε ο Ρέι Ντίαζ με ένα αχνό χαμόγελο. «Η
κούνια είναι πολύ ευαίσθητη στους σωματικούς δείκτες. Αν γινόμουν υστερικός όπως εσείς, αν ταραζόμουν, η συσκευή θα έπαυε αμέσως να στέλνει το σήμα μη πυροδότησης».
«Έτσι, τόσο εσείς όσο και όλοι οι άλλοι παρευρισκόμενοι δεν θα πρέπει να με στενοχωρείτε. Θα ήταν καλύτερο για όλους μας αν προσπαθούσατε να με κρατάτε χαρούμενο», είπε ο Ρέι Ντίαζ.
«Ποιοι είναι οι όροι σου;» ρώτησε σιγανά ο Γκαράνιν.
Μια θλίψη συννέφιασε το χαμόγελο του Ρέι Ντίαζ καθώς γύρισε προς τον Γκαράνιν και κουνούσε το κεφάλι. «Μα τι άλλους όρους θα μπορούσα να θέσω, κύριε Πρόεδρε; Θέλω να φύγω από εδώ και να επιστρέψω στην πατρίδα μου. Μια πτήση τσάρτερ με περιμένει στο αεροδρόμιο Κένεντι».
Όλοι είχαν μείνει αμίλητοι και, ασυναίσθητα, έστρεψαν την προσοχή τους από τον Ρέι Ντίαζ στον αντιπρόσωπο των ΗΠΑ, ο οποίος, μην μπορώντας να αντέξει όλα τα βλέμματα επάνω του, έπεσε πίσω στην καρέκλα και είπε μέσα από τα δόντια του: «Φύγε και τράβα στο διάβολο».
Ο Ρέι Ντίαζ έγνεψε αργά και μετά σηκώθηκε και κατευθύνθηκε προς την έξοδο.
«Κύριε Ρέι Ντίαζ, θα σας συνοδέψω», είπε ο Γκαράνιν αφήνοντας το προεδρείο.
Ο Ρέι Ντίαζ περίμενε τον Γκαράνιν, καθώς εκείνος τον πλησίαζε, λιγότερο σβέλτα από ό,τι παλιότερα. «Σας ευχαριστώ, κύριε Πρόεδρε. Σκέφτηκα πως κι εσείς θα θέλατε να βγείτε έξω».
Μόλις οι δύο βρέθηκαν στην πόρτα, ο Ρέι Ντίαζ άρπαξε τον Γκαράνιν από το μπράτσο και γύρισε μαζί του προς το εσωτερικό του αμφιθεάτρου. «Κύριοι, δεν πρόκειται να μου λείψει αυτό το μέρος. Έχασα εδώ δύο δεκαετίες και κανείς δεν με καταλαβαίνει. Θέλω να γυρίσω στην πατρίδα μου και στο λαό μου. Ναι, στην πατρίδα και στο λαό μου. Μου έχουν λείψει».
Προς μεγάλη έκπληξη όλων, τα μάτια του μεγαλόσωμου άνδρα γυάλιζαν από τα δάκρυα. Τελικά είπε: «Θέλω να γυρίσω πίσω στην πατρίδα μου. Αυτό δεν είναι μέρος του σχεδίου».
Όταν βγήκαν από το κτήριο της Γενικής Συνέλευσης των Ηνωμένων Εθνών, ο Ρέι Ντίαζ άνοιξε τα χέρια διάπλατα προς τον ήλιο και είπε με ανακούφιση: «Αχ, ο ήλιος μου!» Η ηλιοφοβία του, που διαρκούσε δύο δεκαετίες, είχε εξαφανιστεί.
Το αεροπλάνο του Ρέι Ντίαζ απογειώθηκε και διέσχισε την ανατολική ακτή, πετώντας πάνω από τον απέραντο Ατλαντικό Ωκεανό.
Μέσα στην καμπίνα, ο Γκαράνιν τού είπε: «Με εμένα μέσα, το αεροσκάφος είναι ασφαλές. Σας παρακαλώ, πείτε μου την τοποθεσία της συσκευής που έχετε συνδέσει με τον διακόπτη του νεκρού».
«Δεν υπάρχει καμιά συσκευή. Δεν υπάρχει τίποτα. Ήταν μονάχα ένα τέχνασμα για να ξεφύγω». Ο Ρέι Ντίαζ έβγαλε το ρολόι του και το έδωσε στον Γκαράνιν. «Αυτό είναι μονάχα ένας απλός πομπός που έφτιαξα από ένα κινητό τηλέφωνο Μότορολα. Ούτε καν συνδέεται με τον καρδιακό παλμό μου. Έχει πλέον κλείσει. Κρατήστε το για ενθύμιο».
Για πολλή ώρα δεν μίλησε κανένας από τους δυο τους. Τελικά, ο Γκαράνιν αναστέναξε και είπε: «Μα πώς έγινε αυτό; Το προνόμιο της Κρυφής Στρατηγικής Σκέψης των Τοίχοπρόσωπων έπρεπε να χρησιμοποιείται εναντίον των σοφονίων και των Τρισηλιανών. Όμως, τόσο εσείς όσο και ο Τάιλερ το χρησιμοποιήσατε εναντίον της ανθρωπότητας».
«Δεν είναι παράξενο», αποκρίθηκε ο Ρέι Ντίαζ. Καθόταν δίπλα στο παράθυρο, απολαμβάνοντας το ηλιόφωτο που ερχόταν απ' έξω. «Αυτή τη στιγμή, το μεγαλύτερο εμπόδιο στην επιβίωση της ανθρωπότητας προέρχεται από την ίδια την ανθρωπότητα».
Έξι ώρες αργότερα, το αεροπλάνο προσγειώθηκε στο Διεθνές Αεροδρόμιο του Καράκας, στην ακτή της Καραϊβικής. Ο Γκαράνιν δεν βγήκε. Θα επέστρεφε με το αεροπλάνο στα Ηνωμένα Έθνη.
«Μην ακυρώσετε το Σχέδιο Τοίχοπρόσωπος», του είπε ο Ρέι Ντίαζ την ώρα που χώριζαν. «Είναι πραγματικά μια ελπίδα μέσα σ' αυτόν τον πόλεμο. Μένουν άλλοι δύο Τοίχοπρόσωποι. Σας παρακαλώ να τους δώσετε τις πιο ειλικρινείς ευχές μου».
«Ούτε κι εγώ πρόκειται να τους δω ξανά», είπε ο Γκαράνιν συγκινημένος. Ο Ρέι Ντίαζ βγήκε, αφήνοντάς τον μόνο και βουρκωμένο μέσα στην καμπίνα.
Ο ουρανός πάνω από το Καράκας ήταν καθαρός, όπως και στη Νέα Υόρκη. Ο Ρέι Ντίαζ κατέβηκε τη σκάλα, οσμίστηκε τη γνώριμη τροπική ατμόσφαιρα και μετά γονάτισε και φίλησε για πολλή ώρα το χώμα της πατρίδας του. Ύστερα, προστατευόμενος από ένα μεγάλο απόσπασμα της στρατιωτικής αστυνομίας, ξεκίνησε με μια πομπή αυτοκινήτων για την πόλη. Ύστερα από μισή ώρα σε έναν ελικοειδή, ορεινό δρόμο, μπήκαν στην πρωτεύουσα και κατευθύνθηκαν προς το κέντρο της πόλης και την Πλατεία Μπολίβαρ. Μπροστά στο άγαλμα του Σιμόν Μπολίβαρ, ο Ρέι Ντίαζ βγήκε από το αυτοκίνητο και στάθηκε στη βάση του αγάλματος.
Ψηλά από πάνω του, ορθωνόταν ο σπουδαίος, αρματωμένος ήρωας που είχε νικήσει τους Ισπανούς και είχε προσπαθήσει να εγκαθιδρύσει μια ενωμένη Δημοκρατία της Μεγάλης Κολομβίας στη Νότια Αμερική. Μπροστά του, ένα φρενιασμένο πλήθος σιγόβραζε κάτω από τον ήλιο, προσπαθώντας να σπάσει τον κλοιό της στρατιωτικής αστυνομίας. Κάποιοι αστυνομικοί πυροβόλησαν στον αέρα, αλλά τελικά η ανθρωποθάλασσα διέσπασε τον αστυνομικό κλοιό και ξεχύθηκε προς το μέρος του ζωντανού Μπολίβαρ, στη βάση του αγάλματος.
Ο Ρέι Ντίαζ άπλωσε τα χέρια διάπλατα και μετά, με δάκρυα στα μάτια, φώναξε συγκινημένος προς το πλήθος: «Αχ, λαέ μου!»
Η πρώτη πέτρα που εκτόξευσαν οι δικοί του τον χτύπησε στην τεντωμένη αριστερή παλάμη, η δεύτερη στο στήθος και η τρίτη έσκασε στο μέτωπό του και παραλίγο να τον ρίξει αναίσθητο. Μετά από αυτό, οι πέτρες άρχισαν να πέφτουν σαν βροχή, μέχρι που τελικά έθαψαν κυριολεκτικά το άψυχο σώμα του.
Την τελευταία πέτρα που χτύπησε τον Τοίχοπρόσωπο Ρέι Ντίαζ την έριξε μια γριά που κατάφερε να φτάσει το πτώμα του και είπε στα ισπανικά: «Διάβολε μεταμορφωμένε! Θα σκότωνες τους πάντες. Ο εγγονός μου θα βρισκόταν εκεί. Θα σκότωνες τον εγγονό μου!» Με όλη τη δύναμη των τρεμάμενων χεριών της, κατέβασε την πέτρα πάνω στο σπασμένο κρανίο του Ρέι Ντίαζ που ξεχώριζε μέσα στο σωρό των λιθαριών.
Ο χρόνος είναι το μοναδικό πράγμα που δεν σταματιέται. Σαν κοφτερή λεπίδα, κόβει βουβά σκληρό και μαλακό, προχωρώντας ακατάπαυστα. Τίποτα δεν είναι ικανό να τον παραλλάξει, έστω και στο ελάχιστο, μα ο ίδιος αλλάζει τα πάντα.
Την ίδια χρονιά που έγινε η πυρηνική δοκιμή στον Ερμή, ο Ύσανγκ Γουαϊσάι αποστρατεύτηκε. Στην τελευταία του εμφάνιση στα μέσα μαζικής ενημέρωσης, παραδέχθηκε πως ο ίδιος δεν πίστευε στη νίκη, αλλά αυτό δεν επηρέασε τη σπουδαία γνώμη της ιστορίας για το έργο του πρώτου διοικητή του Διαστημικού Σώματος. Η πολυετής δουλειά σε κατάσταση άγχους είχε καταστρέψει την υγεία του και έτσι πέθανε σε ηλικία εξήντα οκτώ ετών. Ο στρατηγός είχε διαύγεια πνεύματος στο νεκροκρέβατό του και ανέφερε πολλές φορές το όνομα του Ζανγκ Μπεϊχάι.
Τελειώνοντας τη δεύτερη θητεία της στο αξίωμα, η Γενική Γραμματέας Σέι ξεκίνησε το Σχέδιο Ανθρώπινης Μνήμης, σκοπός του οποίου ήταν η συγκροτημένη συλλογή στοιχείων και αναμνηστικών αντικειμένων του ανθρώπινου πολιτισμού, που τελικά επρόκειτο να σταλούν στο σύμπαν, μέσα σε ένα μη επανδρωμένο διαστημόπλοιο. Το πιο σημαντικό κομμάτι του σχεδίου ονομαζόταν Ανθρώπινο Ημερολόγιο και ήταν μια ιστοσελίδα που είχε στηθεί με σκοπό να επιτρέψει σε όσο το δυνατόν περισσότερους ανθρώπους να καταγράψουν την καθημερινή ζωή τους με τη μορφή κειμένου και εικόνων, ώστε αυτή να γίνει τμήμα των δεδομένων του πολιτισμού. Η ιστοσελίδα του Ανθρώπινου Ημερολογίου απέκτησε τελικά περισσότερους από δύο δισεκατομμύρια χρήστες, δημιουργώντας το μεγαλύτερο σώμα πληροφοριών που υπήρχε στο Διαδίκτυο. Αργότερα, το ΣΠΑ, πιστεύοντας ότι το Σχέδιο Ανθρώπινης Μνήμης συνέβαλε στην ηττοπάθεια, πέρασε ένα ψήφισμα που σταματούσε την περαιτέρω ανάπτυξή του, εξισώνοντάς το με την Τάση Φυγής.
Όμως, η Σέι εξακολούθησε να διοχετεύει τις προσωπικές της προσπάθειες στο σχέδιο, μέχρι που πέθανε σε ηλικία ογδόντα τεσσάρων ετών.
Μετά τη συνταξιοδότησή τους, ο Γκαράνιν και ο Κεντ έκαναν την ίδια επιλογή: να κλειστούν στον Κήπο της Εδέμ, στη βόρεια Ευρώπη, εκεί όπου ο Λούο Τζι είχε ζήσει για πέντε χρόνια. Κανένας δεν τους ξαναείδε ποτέ στον έξω κόσμο και κανένας δεν έμαθε ούτε καν την ακριβή ημερομηνία του θανάτου τους. Ένα όμως είναι βέβαιο: έζησαν πολλά χρόνια. Κάποιοι λένε πως και οι δύο τους πέρασαν τα εκατό πριν πεθάνουν από φυσικά αίτια.
Όπως είχε προβλέψει η Κέικο Γιαμασούκι, ο Γου Γιούε πέρασε την υπόλοιπη ζωή του μέσα σε κατάθλιψη και σύγχυση. Δούλεψε για μια και πλέον δεκαετία στο Σχέδιο Ανθρώπινης Μνήμης, αλλά δεν μπορούσε να βρει παρηγοριά σε αυτό και έτσι έσβησε μέσα στη μοναξιά, σε ηλικία εβδομήντα επτά ετών. Όπως και ο Τσανγκ Γουαϊσάι, στις τελευταίες του στιγμές ο Γου Γιούε είχε στα χείλη του το όνομα του Ζανγκ Μπεϊχάι. Είχαν κι οι δύο εναποθέσει τις κοινές ελπίδες τους στον γενναίο πολεμιστή που περνούσε τα χρόνια του βυθισμένος σε χειμερία νάρκη.
Ο δρ. Άλμπερτ Ρίνγκιερ και ο στρατηγός Φιτζρόι πέρασαν και οι δύο τα ογδόντα και πρόλαβαν να δουν την ολοκλήρωση του Διαστημικού Τηλεσκοπίου των εκατό μέτρων H0RR16 με το οποίο μπόρεσαν να παρατηρήσουν τον πλανήτη Τρισήλιο. Όμως, δεν αντίκρισαν ποτέ ξανά τον Τρισηλιανό Στόλο ή τα ανιχνευτικά σκάφη που προπορεύονταν. Δεν έζησαν αρκετά για να τα δουν να διασχίζουν την τρίτη «έκταση χιονιού».
Οι ζωές των κοινών ανθρώπων συνέχιζαν και τέλειωναν επίσης. Από τους τρεις ηλικιωμένους γείτονες στο Πεκίνο, πρώτος έφυγε ο Μιάο Φουκουάν, σε ηλικία εβδομήντα πέντε ετών. Πέτυχε πράγματι να πείσει τον γιο του να τον θάψει διακόσια μέτρα κάτω από το έδαφος, σε ένα εγκαταλειμμένο ορυχείο, και ο γιος του εκτέλεσε την τελευταία επιθυμία του, ανατινάζοντας τα τοιχώματα του ορυχείου και στήνοντας μια ταφόπλακα για να τον θυμάται. Σύμφωνα με τη διαθήκη του πατέρα του, η τελευταία γενιά πριν τη Μάχη της Κρίσης θα έπρεπε να αφαιρέσει την ταφόπλακα και να την επαναφέρει στην αρχική της θέση αν η ανθρωπότητα έβγαινε νικήτρια. Εντούτοις, λιγότερο από μισό αιώνα μετά τον θάνατό του, η περιοχή πάνω από το φρεάτιο του ορυχείου μετατράπηκε σε έρημο. Η ταφόπλακα εξαφανίστηκε, η ακριβής τοποθεσία του ορυχείου χάθηκε και οι απόγονοι της οικογένειας Μιάο δεν μπήκαν στον κόπο να την αναζητήσουν.
Ο Ζανγκ Γουανισάο πέθανε στα ογδόντα του από ασθένεια σαν κοινός θνητός και, σαν κοινός θνητός, αποτεφρώθηκε. Οι στάχτες του εναποτέθηκαν στη συνηθισμένη ορθογώνια σχισμή, σε μια μακριά σειρά του δημόσιου νεκροταφείου.
Ο Γιάνγκ Τζινγουέν έζησε μέχρι τα ενενήντα δύο του και το μεταλλικό δοχείο που περιείχε τα απομεινάρια του έφυγε από το ηλιακό σύστημα και βγήκε στο απέραντο σύμπαν, ταξιδεύοντας με την τρίτη κοσμική ταχύτητα. Ξόδεψε στο εγχείρημα αυτό όλες του τις οικονομίες.
Όμως ο Ντινγκ Γι ζούσε ακόμη. Μετά το άλμα στην τεχνολογία της ελεγχόμενης σύντηξης, έστρεψε την προσοχή του στη Θεωρητική Φυσική, αναζητώντας τρόπους για να ξεφύγει από την παρέμβαση των σοφονίων στα πειράματα σωματιδιακής φυσικής. Δεν τα κατάφερε. Φτάνοντας στα εβδομήντα του, είχε εγκαταλείψει, όπως και άλλοι φυσικοί, κάθε ελπίδα για ένα πιθανό τεχνολογικό άλμα. Μπήκε σε χειμερία νάρκη, σχεδιάζοντας να ξυπνήσει όταν θα ξεκινούσε η Μάχη της Ημέρας της Κρίσης. Μοναδική του επιθυμία ήταν να μπορέσει να δει με τα ίδια του τα μάτια την ανώτερη τεχνολογία των Τρισηλιανών.
Στον αιώνα που ακολούθησε το ξεκίνημα της Τρισηλιανής Κρίσης, όλοι όσοι είχαν ζήσει στη διάρκεια της Χρυσής Εποχής έφυγαν από τη ζωή. Ήταν μια εποχή που τη θυμούνταν συνεχώς, και οι ηλικιωμένοι που είχαν ζήσει σ' εκείνους τους μεγαλειώδεις καιρούς αναμασούσαν τις αναμνήσεις τους σαν μηρυκαστικά, απολαμβάνοντας τις γεύσεις. Πάντα έκλειναν την κουβέντα τους με μια φράση: «Αχ, και να ξέραμε πώς να απολαύσουμε το κάθε τι τότε που το είχαμε».
Οι νέοι άκουγαν τις ιστορίες τους με ένα μείγμα ζήλιας και σκεπτικισμού. Είχε υπάρξει πράγματι κάποτε αυτή η θρυλική ειρήνη, ευημερία και ευτυχία, αυτή η ιδανική ουτοπία της ξεγνοιασιάς;
Καθώς οι ηλικιωμένοι πέθαιναν ένας-ένας, η Χρυσή Εποχή έσβησε μέσα στους καπνούς της ιστορίας. Το πλοίο του ανθρώπινου πολιτισμού έπλεε μόνο του σε έναν αχανή ωκεανό, περικυκλωμένο από όλες τις πλευρές από ατέλειωτα, απειλητικά κύματα, και κανείς δεν γνώριζε αν κάπου απέναντι υπήρχε ακτή.




ΜΕΡΟΣ ΤΡΙΤΟ: Το Σκοτεινό Δάσος
Έτος 205 της Εποχής της Κρίσης
Απόσταση του Τρισηλιανού Στόλου από το ηλιακό σύστημα: 2,10 έτη φωτός
Σκοτάδι. Πριν από το σκοτάδι δεν υπήρχε τίποτα εκτός από το τίποτα και το τίποτα ήταν άχρωμο. Το τίποτα βρισκόταν στο πουθενά. Αν μη τι άλλο, το σκοτάδι σήμαινε ότι υπήρχε διάστημα. Σύντομα αναταράξεις εμφανίστηκαν μέσα στο σκοτάδι του διαστήματος, διαπερνώντας τα πάντα σαν μια απαλή αύρα. Ήταν η αίσθηση του χρόνου που κυλούσε, επειδή το τίποτα ήταν άχρονο, αλλά πια ο χρόνος έπαιρνε σχήμα λες και κάποιοι πάγοι έλιωναν. Μόνο πολύ αργότερα υπήρξε φως, στην αρχή σαν μια άμορφη μάζα λαμπρότητας κι ύστερα, μετά από μια άλλη μεγάλη αναμονή, το σχήμα του κόσμου αναδύθηκε σταδιακά. Η πρόσφατα αναστημένη συνείδηση προσπαθούσε να βγάλει νόημα απ' όλα αυτά και στην αρχή κατάφερε να ξεχωρίσει μερικούς λεπτούς, διαφανείς σωλήνες και μετά ένα ανθρώπινο πρόσωπο πίσω τους. Το πρόσωπο εξαφανίστηκε γρήγορα, αποκαλύπτοντας το θαμπό λευκό φως της οροφής.
Ο Λούο Τζι ξύπνησε από τη χειμερία νάρκη του.
Το πρόσωπο εμφανίστηκε ξανά. Ανήκε σε έναν άνδρα με ευγενική έκφραση που κοίταξε τον Λούο Τζι και είπε: «Καλωσορίσατε στην εποχή μας». Ενώ μιλούσε, ένα λιβάδι γεμάτο ζωηρόχρωμα τριαντάφυλλα άστραψε πάνω στη λευκή μπλούζα εργαστηρίου που φορούσε και σιγά σιγά ξεθώριασε και χάθηκε. Καθώς εξακολουθούσε να μιλάει, η μπλούζα πρόβαλλε επάνω της μια συνεχή εναλλαγή από υπέροχες εικόνες που ταίριαζαν με τις εκφράσεις και τα συναισθήματά του: θάλασσες, ηλιοβασιλέματα και δάση μέσα στη βροχή. Είπε στον Λούο Τζι ότι είχαν θεραπεύσει την ασθένειά του στη διάρκεια της χειμερίας νάρκης του και πως η αφύπνισή του είχε εξελιχθεί ομαλά. Η ανάρρωση θα απαιτούσε μόνο τρεις ή τέσσερις μέρες και μετά το σώμα του θα ανακτούσε πλήρως τις κανονικές λειτουργίες του.
Το μυαλό του Λούο Τζι, ακόμη νωθρό και όχι εντελώς ξύπνιο, κατέγραψε μόνο μία πληροφορία από όσα είχε πει ο γιατρός: ήταν το έτος 205 της Εποχής της Κρίσης και είχε παραμείνει σε χειμερία νάρκη για εκατόν ογδόντα πέντε χρόνια.
Στην αρχή, βρήκε την προφορά του γιατρού κάπως περίεργη, αλλά σύντομα ανακάλυψε ότι, μολονότι οι ήχοι της συνηθισμένης κινεζικής γλώσσας δεν είχαν αλλάξει πολύ, είχε γεμίσει με έναν μεγάλο αριθμό αγγλικών λέξεων. Ενώ ο γιατρός μιλούσε, όλα όσα έλεγε εμφανίζονταν στην οροφή του δωματίου, πιθανότατα μέσω κάποιας συσκευής αναγνώρισης φωνής. Επίσης, ίσως για να μπορεί ο πρόσφατα αφυπνισμένος να καταλάβει καλύτερα, οι αγγλικές λέξεις εμφανίζονταν με κινεζικά ιδεογράμματα.
Τελικά, ο γιατρός είπε ότι ο Λούο Τζι μπορούσε να μεταφερθεί από την αίθουσα ανάνηψης στη γενική πτέρυγα. Πάνω στην ιατρική του ρόμπα εμφανίστηκε μια σκηνή ηλιοβασιλέματος και μετά ο ήλιος χάθηκε για να δώσει τη θέση του σε έναν έναστρο ουρανό, λες και, με αυτόν τον τρόπο, ο γιατρός ήθελε να τον αποχαιρετήσει. Την ίδια στιγμή, ο Λούο Τζι αισθάνθηκε το κρεβάτι του να κινείται. Μόλις είχε βγει από την πόρτα, άκουσε τον γιατρό να φωνάζει: «Ο επόμενος». Γυρίζοντας το κεφάλι του, είδε ένα άλλο κρεβάτι να μπαίνει στην αίθουσα ανάνηψης, μεταφέροντας κάποιο άτομο που, προφανώς, μόλις είχαν βγάλει από την αίθουσα χειμερίας νάρκης. Το κρεβάτι κύλησε γρήγορα μπροστά σε μια σειρά από οθόνες και ο γιατρός, που η ρόμπα του ήταν πια κατάλευκη, άγγιξε τον τοίχο με το ένα δάχτυλο, κάνοντας ένα μέρος της επιφάνειάς του να προβάλλει περίπλοκες καμπύλες και δεδομένα, τα οποία άρχισε να χειρίζεται με προσοχή.
Ο Λούο Τζι συνειδητοποίησε ότι, σε εκείνο το μέρος, η δική του αφύπνιση δεν ήταν κάποιο σημαντικό γεγονός, αλλά τμήμα μιας καθημερινότητας. Ο γιατρός ήταν φιλικός, αλλά, στα μάτια του, ο Λούο Τζι δεν ήταν τίποτα περισσότερο από ένας συνηθισμένος αφυπνισμένος.
Όπως και το δωμάτιο ανάνηψης, ούτε ο διάδρομος είχε λάμπες. Το φως έβγαινε από τους ίδιους τους τοίχους και, παρ' όλο που ήταν απαλό, ο Λούο Τζι ήταν αναγκασμένος να μισοκλείνει τα μάτια. Όμως, καθώς το έκανε, οι τοίχοι σε εκείνο το σημείο του διαδρόμου θάμπωσαν και το θαμπωμένο κομμάτι άρχισε να ακολουθεί το κρεβάτι του που κυλούσε. Όταν τα μάτια του συνήθισαν στο φως, τα άνοιξε πάλι διάπλατα, οπότε και ο διάδρομος φωτίστηκε ξανά περισσότερο, διατηρώντας το φως στο σημείο που ένιωθε άνετα. Προφανώς, το σύστημα προσαρμογής της φωτεινότητας του διαδρόμου μπορούσε να παρακολουθεί τις αλλαγές στις κόρες των ματιών του.
Αν έκρινε από αυτό το γεγονός, η εποχή στην οποία είχε βρεθεί θα έπρεπε να ήταν έντονα εξατομικευμένη. Ήταν κάτι που ξεπερνούσε κατά πολύ τις προσδοκίες του.
Καθώς οι τοίχοι περνούσαν αργά από πλάι του, είδε πολλές ενεργοποιημένες προβολές σε διαφορετικά μεγέθη που ήταν τυχαία διανεμημένες επάνω τους. Μερικές ήταν κινούμενες εικόνες που δεν πρόλαβε να δει καθαρά και ίσως είχαν μείνει πίσω από χρήστες που είχαν ξεχάσει να τις σβήσουν.
Μερικές φορές, το αυτόματο κρεβάτι του περνούσε πλάι σε ανθρώπους που περπατούσαν στον διάδρομο. Παρατήρησε ότι τόσο τα πέλματά τους όσο και οι τροχοί του κρεβατιού άφηναν φωτεινά, ρευστά ίχνη πίεσης στα σημεία όπου έρχονταν σε επαφή με το έδαφος, ακριβώς όπως συνέβαινε στη δική του εποχή όταν πίεζες με το δάχτυλο μια οθόνη LCD. Ο μακρύς διάδρομος τού έδινε μια έντονη αίσθηση καθαρότητας, σαν να βρισκόταν μέσα σε μια τρισδιάστατη ταινία κινουμένων σχεδίων, αν και γνώριζε πως όλα ήταν αληθινά. Μετακινούταν με μια αίσθηση άνεσης και ασφάλειας που δεν είχε νιώσει ποτέ στο παρελθόν.
Όμως, αυτό που τον εντυπωσίαζε περισσότερο με τους ανθρώπους που έβλεπε ήταν ότι όλοι –γιατροί, νοσοκόμες, μα και όσοι δεν ανήκαν στο προσωπικό– έδειχναν καθαροί και κομψοί και του χαμογελούσαν θερμά ή του έγνεφαν καθώς περνούσαν από δίπλα του. Τα ρούχα τους είχαν υπέροχες εικόνες, διαφορετικής τεχνοτροπίας για κάθε άτομο, άλλες αφηρημένες και άλλες συγκεκριμένες. Τον κέρδισαν οι εκφράσεις τους, επειδή ήξερε ότι τα μάτια των κοινών ανθρώπων αντικατόπτριζαν με τον καλύτερο τρόπο το επίπεδο του πολιτισμού σε μια εποχή και σε ένα μέρος. Κάποτε είχε δει φωτογραφίες που είχαν τραβήξει Ευρωπαίοι φωτογράφοι από την ύστερη δυναστεία των Τσινγκ, και αυτό που του είχε κάνει τη μεγαλύτερη εντύπωση ήταν οι νωθρές εκφράσεις των ανθρώπων στις φωτογραφίες. Τα βλέμματα όλων, αξιωματούχων και παρακατιανών, αποκάλυπταν μονάχα νωθρότητα και βλακεία, χωρίς το παραμικρό ίχνος ζωτικότητας. Ίσως οι άνθρωποι εκείνης της νέας εποχής που κοίταζαν τον Λούο Τζι να είχαν σχηματίσει την ίδια εντύπωση και για αυτόν. Τα βλέμματα που αντίκριζαν το δικό του ήταν γεμάτα από μια ένθερμη σοφία και μια ειλικρίνεια, μια κατανόηση και μια αγάπη που σπάνια είχε διακρίνει στη δική του εποχή. Όμως, αυτό που του έκανε τη μεγαλύτερη εντύπωση ήταν η σιγουριά στις εκφράσεις τους. Ήταν φανερό πως η φωτεινή βεβαιότητα που πλημμύριζε κάθε ζευγάρι μάτια είχε γίνει το πνευματικό υπόβαθρο των ανθρώπων εκείνης της νέας εποχής. Δεν φαινόταν να είναι μια εποχή απόγνωσης, κι αυτό ήταν μια ακόμη απροσδόκητη έκπληξη.
Το κρεβάτι του Λούο Τζι μπήκε αθόρυβα μέσα στο θάλαμο όπου υπήρχαν δύο ακόμη αφυπνισμένοι από τη χειμερία νάρκη τους. Ο ένας ήταν ξαπλωμένος στο κρεβάτι. Ο άλλος, πλάι στην πόρτα, ετοίμαζε τα πράγματά του με τη βοήθεια μιας νοσοκόμας και φαινόταν έτοιμος να φύγει. Από τα βλέμματά τους ο Λούο Τζι κατάλαβε ότι και οι δύο τους ήταν από τη δική του ιστορική περίοδο. Τα μάτια τους έμοιαζαν με παράθυρα στον χρόνο και μέσα απ’ αυτά μπορούσε να δει την γκρίζα εποχή από την οποία προέρχονταν.
Ο Λούο Τζι άκουσε τον αφυπνισμένο που έφευγε να διαμαρτύρεται: «Πώς μπορούν να κάνουν έτσι; Είμαι προπάππους τους!»
«Δεν μπορείς να επικαλείσαι τη μεγαλύτερη ηλικία σου μπροστά τους», είπε η νοσοκόμα. «Είναι ο νόμος. Τα χρόνια της χειμερίας νάρκης δεν πιάνονται, άρα, μπροστά στους μεγαλύτερους, η νέα
γενιά είσαι εσύ... Πάμε τώρα, γιατί αρκετά σε περίμεναν στην αίθουσα αναμονής». Αν και προσπαθούσε να αποφεύγει τις αγγλικές λέξεις, μερικές φορές κόμπιαζε στις κινεζικές, σαν να ήταν αναγκασμένη να μιλάει σε κάποια αρχαία γλώσσα. Στη συνέχεια, ο τοίχος εμφάνιζε τη μετάφραση στα κινεζικά.
«Δεν μπορώ ούτε καν να τους καταλάβω την ώρα που μιλάνε!» είπε ο αφυπνισμένος, καθώς αυτός και η νοσοκόμα έπιαναν ο καθένας από μια τσάντα και κατευθύνονταν προς την πόρτα. «Είναι ανακατεμένα με ακαταλαβίστικα!»
«Στην εποχή αυτή πρέπει να μαθαίνεις συνεχώς. Διαφορετικά, θα αναγκαστείς να ζήσεις επάνω», είπε η νοσοκόμα στον άνδρα.
Αν και κατανοούσε πια τη σύγχρονη γλώσσα χωρίς μεγάλη δυσκολία, ο Λούο Τζι δεν καταλάβαινε τι εννοούσε η νοσοκόμα με την τελευταία της φράση.
«Γεια χαρά. Έπεσες σε χειμερία νάρκη εξαιτίας κάποιας αρρώστιας;» ρώτησε ο αφυπνισμένος στο κρεβάτι πλάι στον Λούο Τζι. Ήταν νέος και δεν φαινόταν πάνω από είκοσι πέντε ετών.
Ο Λούο Τζι άνοιξε το στόμα του, αλλά κανένας ήχος δεν βγήκε από μέσα. Ο νεαρός τού χαμογέλασε ενθαρρυντικά: «Μπορείς να μιλήσεις. Δοκίμασε λίγο!»
«Γεια», είπε τελικά ο Λούο Τζι, με μια ελαφριά βραχνάδα στη φωνή.
Ο νεαρός έγνεψε. «Αυτός που μόλις έφυγε, είχε πέσει σε χειμερία νάρκη γιατί ήταν άρρωστος. Εγώ, πάλι, ήρθα εδώ για να ξεφύγω από την πραγματικότητα. Με λένε Σιόνγκ Γουέν».
«Πώς... πώς είναι τα πράγματα εδώ;» ρώτησε ο Λούο Τζι, πολύ πιο άνετα αυτή τη φορά.
«Πραγματικά δεν ξέρω. Είμαι εδώ μόνο πέντε μέρες. Ωστόσο, καταλαβαίνω ότι είναι μια καλή εποχή. Ασφαλώς, εμείς θα δυσκολευτούμε να προσαρμοστούμε στην κοινωνία. Μάλλον ξυπνήσαμε υπερβολικά νωρίς. Μερικά χρόνια αργότερα, θα ήταν πολύ καλύτερα».
«Μερικά χρόνια αργότερα; Μα τότε τα πράγματα δεν θα ήταν ακόμα δυσκολότερα;»
«Όχι. Βρισκόμαστε ακόμη σε εμπόλεμη κατάσταση και η κοινωνία δεν μπορεί να μας φροντίσει. Σε μερικές δεκαετίες όμως, μετά τις ειρηνευτικές διαπραγματεύσεις, θα επέλθει ειρήνη και ευημερία».
«Ειρηνευτικές διαπραγματεύσεις; Με ποιους;»
«Με τους Τρισήλιους, ασφαλώς».
Συγκλονισμένος από την τελευταία φράση του Σιόνγκ Γουέν, ο Λούο Τζι προσπάθησε να σηκωθεί. Μια νοσοκόμα μπήκε και τον βοήθησε να ανακαθίσει πάνω στο κρεβάτι.
«Είπαν ότι επιθυμούν ειρηνευτικές διαπραγματεύσεις;»
«Όχι ακόμα. Όμως δεν έχουν άλλη επιλογή». Ο Σιόνγκ Γουέν σηκώθηκε με ευκινησία από το κρεβάτι του και ήρθε και κάθισε στην άκρη του κρεβατιού του Λούο Τζι. Προφανώς ανυπομονούσε να περιγράψει την καινούρια εποχή σε κάποιον πρόσφατα αφυπνισμένο. «Δεν το ξέρατε; Η ανθρωπότητα είναι πλέον καταπληκτική. Πραγματικά φανταστική!»
«Από ποια άποψη;»
«Τα διαστημόπλοιά μας είναι απίστευτα ισχυρά. Πολύ ισχυρότερα από τα τρισήλιανα!»
«Μα πώς είναι δυνατόν;»
«Γιατί να μην είναι; Αφήστε κατά μέρος τα υπερόπλα και κοιτάξτε την ταχύτητα. Μπορούν να φτάσουν το δεκαπέντε τοις εκατό της ταχύτητας του φωτός! Απίστευτα πιο γρήγορα από εκείνα των Τρισήλιων!»
Όταν ο Λούο Τζι κοίταξε με δυσπιστία τη νοσοκόμα, πρόσεξε ότι ήταν εξαιρετικά όμορφη. Όλοι έδειχναν όμορφοι σε εκείνη την εποχή. Η κοπέλα τού έγνεψε καταφατικά με ένα χαμόγελο. «Είναι αλήθεια».
«Και ξέρετε πόσα σκάφη έχει ο διαστημικός στόλος;» συνέχισε ο Σιόνγκ Γουέν. «Θα σας πω εγώ: δύο χιλιάδες! Διπλάσια από εκείνα των Τρισήλιων! Και ο αριθμός μεγαλώνει συνεχώς!»
Ο Λούο Τζι λοξοκοίταξε ξανά τη νοσοκόμα, που το επιβεβαίωσε με ένα νεύμα.
«Ξέρετε πόσο άσχημα την έχει τώρα πια ο Τρισήλιος Στόλος; Στους δύο αιώνες που μεσολάβησαν, πέρασαν τρεις φορές μέσα από την αστρική σκόνη που αποκαλούν "έκταση χιονιού". Άκουσα κάποιον να λέει πως η πιο πρόσφατη φορά ήταν πριν από τέσσερα χρόνια και πως το τηλεσκόπιο παρατήρησε ότι ο σχηματισμός τους είχε αραιώσει. Δεν είναι πια όλα μαζί. Τα περισσότερα από τα μισά σκάφη είχαν σταματήσει από καιρό να επιταχύνουν και, όταν πέρασαν μέσα από τη σκόνη, είχαν πια χάσει σημαντική ταχύτητα. Σέρνονται πλέον και δεν πρόκειται να φτάσουν στο ηλιακό μας σύστημα πριν περάσουν άλλα οκτακόσια χρόνια. Ως τότε, μπορεί να είναι ήδη κατεστραμμένα. Αν προβάλουμε την τωρινή τους ταχύτητα, σε δύο αιώνες από σήμερα ούτε καν τριακόσια σκάφη δεν θα φτάσουν έγκαιρα. Εντούτοις, ένα τρισήλιο ανιχνευτικό σκάφος θα φτάσει στο ηλιακό μας σύστημα σύντομα: μέσα σε αυτή τη χρονιά. Τα άλλα εννιά ακολουθούν και θα φτάσουν εδώ τρία χρόνια αργότερα».
«Και αυτό το ανιχνευτικό... τι ακριβώς είναι;» ρώτησε ο Λούο Τζι, μπερδεμένος.
«Δεν επικροτούμε την ανταλλαγή πρακτικών πληροφοριών γιατί αυτό δεν βοηθάει στην ανάρρωση», είπε η νοσοκόμα. «Όταν ο προηγούμενος αφυπνισμένος έμαθε γι' αυτά τα πράγματα, χρειάστηκαν αρκετές μέρες μέχρι να ηρεμήσει».
«Εμένα μ' ευχαριστεί, οπότε εσένα τι σε νοιάζει;» είπε ο Σιόνγκ Γουέν, ανασηκώνοντας τους ώμους του. Μετά επέστρεψε στο κρεβάτι του και ξάπλωσε. Κοιτάζοντας το απαλό φως που σκόρπιζε η οροφή, αναστέναξε. «Τα παιδιά είναι εντάξει. Είναι πολύ εντάξει».
«Ποιος είναι παιδί;» ρώτησε η νοσοκόμα, ρουθουνίζοντας. «Η χειμερία νάρκη δεν μετράει ως ηλικία. Εσύ είσαι το παιδί». Στα μάτια του Λούο Τζι, πραγματικά έμοιαζε νεότερη από τον Σιόνγκ Γουέν, αν και γνώριζε πως η εκτίμηση της ηλικίας με βάση την εμφάνιση ίσως δεν ήταν αξιόπιστη σε εκείνη την εποχή.
«Οι άνθρωποι του καιρού σας είναι όλοι λίγο πολύ απελπισμένοι», του είπε η νοσοκόμα. «Όμως τα πράγματα δεν είναι και τόσο σοβαρά».
Στα αυτιά του Λούο Τζι, ήταν η φωνή ενός αγγέλου. Ένιωσε λες και είχε μεταμορφωθεί σε παιδί που μόλις είχε ξυπνήσει από έναν εφιάλτη, και όλα τα τρομακτικά πράγματα που είχε δει άρχιζαν να σβήνουν από το χαμόγελο ενός ενήλικα. Όταν εκείνη μίλησε, η στολή της έλαμψε με έναν ήλιο που ανέτειλε γοργά. Κάτω από το χρυσαφένιο φως του, η ξερή κίτρινη γη πρασίνισε και λουλούδια άρχισαν ν’ ανθίζουν...
«Τι γίνεται με το Σχέδιο Τοίχοπρόσωπος;» ρώτησε ο Λούο Τζι τον Σιόνγκ Γουέν μόλις έφυγε η νοσοκόμα.
Ο Σιόνγκ Γουέν κούνησε το κεφάλι μπερδεμένος. «Τοίχοπρόσωπος...; Δεν το έχω ξανακούσει».
Ο Λούο Τζι τον ρώτησε πότε είχε μπει σε χειμερία νάρκη. Ήταν πριν ξεκινήσει το Σχέδιο Τοίχοπρόσωπος, τότε που η χειμερία νάρκη ήταν ακόμη πολύ ακριβή. Η οικογένειά του θα έπρεπε να είχε πάρα πολλά χρήματα. Όμως, αν δεν είχε ακούσει τίποτα για το Σχέδιο στις πέντε μέρες που ήταν ξύπνιος, αυτό σήμαινε πως, ακόμα κι αν το πρόγραμμα δεν είχε ξεκαθαρίσει σε εκείνη την εποχή, είχε πάψει πια να είναι σημαντικό.
Στη συνέχεια, ο Λούο Τζι ένιωσε προσωπικά το επίπεδο της τεχνολογίας εκείνης της νέας εποχής σε δύο ασήμαντους τομείς.
Λίγη ώρα αφού βρέθηκε στο θάλαμο, η νοσοκόμα τού έφερε το πρώτο γεύμα μετά την αφύπνισή του: γάλα, ψωμί και μαρμελάδα σε πολύ μικρές ποσότητες, επειδή η λειτουργία του στομαχιού του δεν είχε ακόμη ανακάμψει. Έφαγε μια μπουκιά ψωμί και ένιωσε σαν να μασούσε ροκανίδι.
«Μαζί σας ανακάμπτει και η αίσθηση της γεύσης», του είπε η νοσοκόμα.
«Η γεύση θα είναι ακόμα χειρότερη όταν αναρρώσετε πλήρως», είπε ο Σιόνγκ Γουέν.
Η νοσοκόμα γέλασε. «Ασφαλώς, δεν είναι το ίδιο καλό με το φαγητό που καλλιεργούσατε στην επιφάνεια, στη δική σας εποχή».
«Μα τότε από πού προέρχεται αυτό;» ρώτησε ο Λούο Τζι, με γεμάτο στόμα.
«Από εργοστάσιο».
«Μπορείτε να συνθέτετε σιτάρι;»
Ο Σιόνγκ Γουέν απάντησε για λογαριασμό της νοσοκόμας: «Δεν υπάρχει άλλη επιλογή από το συνθετικό. Η γη δεν παράγει πια σπαρτά».
Ο Λούο Τζι ένιωσε να λυπάται για τον Σιόνγκ Γουέν. Στην εποχή του υπήρχαν άνθρωποι που είχαν πάθει ανοσία στην τεχνολογία και αδιαφορούσαν για οποιοδήποτε τεχνολογικό θαύμα, και ο Σιόνγκ Γουέν φαινόταν να είναι ένας απ’ αυτούς. Δεν μπορούσε να εκτιμήσει με τον σωστό τρόπο την καινούρια εκείνη εποχή.
Η επόμενη ανακάλυψη ήταν ένα απίστευτο σοκ για τον Λούο Τζι, αν και το πράγμα από μόνο του ήταν πολύ απλό. Η νοσοκόμα έδειξε το ποτήρι με το γάλα και του είπε πως το είχε βάλει σε ένα θερμαντικό σκεύος ειδικά κατασκευασμένο για αφυπνισμένους, αφού οι άνθρωποι εκείνης της εποχής, γενικά, δεν έπιναν ζεστά υγρά. Ακόμα και τον καφέ, τον έπιναν κρύο. Αν δεν ήταν συνηθισμένος στο κρύο γάλα, θα μπορούσε να το ζεστάνει μετακινώντας στην επιθυμητή θερμοκρασία έναν δείκτη κοντά στον πάτο του ποτηριού. Όταν σταμάτησε να πίνει, εξέτασε το ποτήρι. Έμοιαζε με ένα συνηθισμένο γυάλινο ποτήρι, εκτός από το γεγονός ότι είχε μια παχιά, αδιαφανή βάση, που θα έπρεπε να περιέχει και την πηγή της θερμότητας. Όμως, όσο προσεκτικά και αν το εξέταζε, δεν μπορούσε να εντοπίσει άλλους τρόπους ελέγχου πέρα από τον δείκτη.
Όταν δοκίμασε να στρίψει τον πάτο, ανακάλυψε πως ήταν ένα με το υπόλοιπο ποτήρι. 
«Μην παίζετε με τα αντικείμενα. Δεν τα γνωρίζετε ακόμα και είναι επικίνδυνο», είπε η νοσοκόμα βλέποντας τις προσπάθειες του Λούο Τζι.
«Θα ήθελα να μάθω πώς επαναφορτίζεται».
«Επαναφορτίζεται;» Η νοσοκόμα επανέλαβε αδέξια τη λέξη. Ήταν προφανές ότι την άκουγε για πρώτη φορά.
«Φορτίζω. Επαναφορτίζω», είπε ο Λούο Τζι στα Αγγλικά, αλλά η νοσοκόμα κούνησε το κεφάλι της μπερδεμένη.
«Τι γίνεται όταν αδειάσουν οι μπαταρίες;»
«Μπαταρίες;»
«Μπαταρίες», επανέλαβε στα Αγγλικά. «Δεν έχετε πια μπαταρίες;»
Όταν η νοσοκόμα κούνησε πάλι το κεφάλι πέρα δώθε, εκείνος είπε:
«Από πού προέρχεται ο ηλεκτρισμός μέσα στο ποτήρι;»
«Ηλεκτρισμός; Μα υπάρχει ηλεκτρισμός παντού», είπε αποδοκιμαστικά η νοσοκόμα.
«Και ο ηλεκτρισμός μέσα στο κύπελλο δεν πρόκειται να τελειώσει;»
«Δεν θα τελειώσει;»
«Είναι ανεξάντλητος;»
«Ασφαλώς. Πώς είναι δυνατόν να τελειώσει ο ηλεκτρισμός;»
Ακόμα κι όταν η νοσοκόμα έφυγε, ο Λούο Τζι δεν μπορούσε ν’ αφήσει το ποτήρι. Αγνόησε τις κοροϊδίες του Σιόνγκ Γουέν, επειδή τα συναισθήματα που τον πλημμύριζαν τού έλεγαν ότι κρατούσε στα χέρια ένα ιερό αντικείμενο, το πανάρχαιο όνειρο της ανθρωπότητας: μια αεικίνητη μηχανή. Αν η ανθρωπότητα είχε κατορθώσει να αποκτήσει ανεξάντλητη ενέργεια, θα μπορούσε να πετύχει τα πάντα. Τώρα πια, άρχιζε να πιστεύει τα λόγια της όμορφης νοσοκόμας: τα πράγματα μπορεί να μην ήταν και τόσο σοβαρά.
Όταν ο γιατρός μπήκε στο θάλαμο για έναν έλεγχο ρουτίνας, ο Λούο Τζι τον ρώτησε για το Σχέδιο Τοιχοπρόσωπος.
«Το έχω ακουστά», απάντησε ο γιατρός με άνεση. «Είναι ένα αρχαίο αστείο».
«Τι απέγιναν οι Τοιχοπρόσωποι;»
«Νομίζω πως ένας απ’ αυτούς αυτοκτόνησε και έναν άλλον τον λιθοβόλησαν μέχρι θανάτου... Όλα συνέβησαν κατά τα πρώτα χρόνια του σχεδίου και από τότε έχουν περάσει κοντά δυο αιώνες».
«Και οι άλλοι δύο;»
«Δεν ξέρω. Πιθανώς να βρίσκονται ακόμη σε χειμερία νάρκη».
«Ένας απ’ αυτούς ήταν Κινέζος. Τον θυμάστε;» τόλμησε να ρωτήσει ο Λούο Τζι, κοιτάζοντας με κάποια νευρικότητα τον γιατρό.
«Εννοείτε εκείνον που έκανε ξόρκι σε ένα αστέρι;» μπήκε στη μέση η νοσοκόμα. «Νομίζω ότι τον είχαν αναφέρει στο μάθημα της Προνεωτερικής Ιστορίας».
«Σωστά. Και τώρα βρίσκεται...», επέμεινε ο Λούο Τζι.
«Δεν ξέρω. Νομίζω ότι βρίσκεται ακόμα σε χειμερία νάρκη», είπε ο γιατρός αφηρημένα. «Δεν δίνω μεγάλη σημασία σ’ αυτά τα πράγματα».
«Και το αστέρι; Αυτό που καταράστηκε το αστέρι με τον πλανήτη; Τι απέγινε;»
«Τι λέτε εσείς πως έγινε; Πιθανώς βρίσκεται ακόμα εκεί. Ξόρκι; Τι αστείο κι αυτό!»
«Ώστε τίποτα δεν συνέβη σ’ εκείνο το αστέρι;»
«Τίποτα που να έχω ακουστά, τουλάχιστον. Εσύ;» ρώτησε τη νοσοκόμα.
«Ούτε κι εγώ», απάντησε η κοπέλα, γνέφοντας αρνητικά. «Την εποχή εκείνη ο κόσμος ήταν τρομοκρατημένος και συνέβαιναν πολλά ανόητα πράγματα».
«Και μετά;» είπε ο Λούο Τζι αναστενάζοντας.
«Μετά υπήρξε το Μεγάλο Ράγισμα», απάντησε ο γιατρός.
«Το Μεγάλο Ράγισμα; Τι ήταν πάλι αυτό;»
«Θα το μάθετε αργότερα. Για την ώρα, ξεκουραστείτε», είπε ο γιατρός ξεφυσώντας ευγενικά. «Θα ήταν πάντως καλύτερα να μην ξέρετε τίποτα γι’ αυτό».
Καθώς γύριζε για να φύγει, πάνω στη λευκή του ρόμπα εμφανίστηκαν πυκνά μαύρα σύννεφα, ενώ στη στολή της νοσοκόμας παρουσιάστηκαν πολλά ζευγάρια μάτια, κάποια τρομαγμένα και κάποια γεμάτα δάκρυα.
Όταν ο γιατρός έφυγε, ο Λούο Τζι έμεινε για πολλή ώρα ακίνητος πάνω στο κρεβάτι, μονολογώντας μέσα απ’ τα δόντια του: «Ένα αστείο. Ένα αρχαίο αστείο». Μετά άρχισε να γελάει, σιωπηλά στην αρχή και μετά με μεγάλα χαχανητά, τρέμοντας πάνω στο κρεβάτι του και τρομάζοντας τον Σιόνγκ Γουέν, που ήθελε να φωνάξει το γιατρό.
«Είμαι καλά», του είπε ο Λούο Τζι. «Πέσε για ύπνο». Μετά έγειρε πίσω και σύντομα αποκοιμήθηκε, για πρώτη φορά μετά την αφύπνισή του.
Ονειρεύτηκε τη Ζουάνγκ Γιέν και την κόρη τους. Όπως και πριν, η Ζουάνγκ Γιέν περπατούσε μέσα στο χιόνι, κρατώντας το κοιμισμένο παιδί στην αγκαλιά της.
Όταν ξύπνησε, η νοσοκόμα μπήκε και τον καλημέρισε. Μιλούσε σιγανά για να μην ξυπνήσει τον Σιόνγκ Γουέν, που κοιμόταν ακόμα.
«Ξημέρωσε; Γιατί δεν υπάρχουν παράθυρα σ’ αυτό το δωμάτιο;» ρώτησε ο Λούο Τζι κοιτάζοντας γύρω του.
«Οποιοδήποτε τμήμα του τοίχου μπορεί να γίνει διαφανές. Όμως, οι γιατροί θεωρούν ότι δεν είστε ακόμη έτοιμος να κοιτάξετε έξω. Το θέαμα δεν θα σας είναι οικείο, θα σας αποσπάσει την προσοχή και θα επηρεάσει την ανάρρωσή σας».
«Έχω ξυπνήσει εδώ και κάμποσες ώρες, αλλά δεν ξέρω ακόμα πώς είναι ο έξω κόσμος. Αυτό ταράζει την ηρεμία μου». Ο Λούο Τζι έδειξε τον Σιόνγκ Γουέν και πρόσθεσε: «Εγώ δεν είμαι τέτοιος τύπος».
Η νοσοκόμα γέλασε. «Δεν πειράζει. Μόλις τώρα τελείωνα τη βάρδιά μου. Θέλετε να σας βγάλω έξω για να ρίξετε μια ματιά; Μπορείτε να φάτε το πρωινό σας μόλις επιστρέψετε».
Ενθουσιασμένος, ο Λούο Τζι ακολούθησε τη νοσοκόμα στο δωμάτιο του προσωπικού. Κοιτάζοντας γύρω του, μπορούσε να υποθέσει τη χρησιμότητα των μισών επίπλων, αλλά δεν είχε ιδέα σε τι χρησίμευαν τα υπόλοιπα. Δεν υπήρχε υπολογιστής ή παρόμοιος εξοπλισμός, αλλά αυτό ήταν αναμενόμενο, αφού οποιοδήποτε σημείο κάθε τοίχου μπορούσε να γίνει διαδραστική οθόνη.
Την προσοχή του τράβηξαν τρεις ομπρέλες που ήταν στημένες στη σειρά έξω από την πόρτα. Είχαν διαφορετική φτιαξιά από αυτές που γνώριζε, αλλά από το σχήμα τους ήταν βέβαιος ότι ήταν ομπρέλες. Αυτό που τον εξέπληξε ήταν ο όγκος τους. Δεν υπήρχαν πτυσσόμενες ομπρέλες σε εκείνη την εποχή;
Η νοσοκόμα βγήκε από το διπλανό δωμάτιο έχοντας βγάλει τη στολή της και φορώντας τα κανονικά της ρούχα. Πέρα από τις φανταχτερές ταινίες που χόρευαν πάνω στο υλικό, οι αλλαγές στη γυναικεία μόδα εκείνης της εποχής δεν ξάφνιαζαν ιδιαίτερα τον Λούο Τζι. Σε σύγκριση με τη δική του εποχή, η σημαντικότερη διαφορά ήταν η έντονη ασυμμετρία των ρούχων. Χαιρόταν που, μετά από εκατόν ογδόντα πέντε χρόνια, μπορούσε ακόμα να βρίσκει όμορφα τα γυναικεία ρούχα.
Η νοσοκόμα πήρε μια από τις ομπρέλες, που θα έπρεπε να ήταν αρκετά βαριά γιατί ήταν αναγκασμένη να την κουβαλάει στον ώμο της.
«Βρέχει έξω;» τη ρώτησε.
Κούνησε το κεφάλι της αρνητικά. «Νομίζετε ότι κουβαλάω μια ομπρέλα;» του είπε, δείχνοντας να μην έχει συνηθίσει τη χρήση της τελευταίας λέξης.
«Αν δεν είναι ομπρέλα, τότε τι είναι;» Ο Λούο Τζι έδειξε τη συσκευή στον ώμο της και φαντάστηκε ότι θα του έλεγε κάποιο περίεργο όνομα.
«Είναι το ποδήλατό μου», του απάντησε.
Όταν έφτασαν στον διάδρομο, ο Λούο Τζι ρώτησε: «Είναι μακριά το σπίτι σας;»
«Αν ρωτάτε για το πού μένω, όχι, δεν είναι μακριά. Μόνο δέκα ή είκοσι λεπτά με το ποδήλατο». Μετά στάθηκε ακίνητη, τον κάρφωσε με τα γοητευτικά της μάτια και είπε κάτι που τον σόκαρε: «Δεν υπάρχουν πια σπίτια. Κανένας δεν έχει δικό του σπίτι. Γάμος και οικογένεια χάθηκαν μετά το Μεγάλο Ράγισμα. Αυτό θα είναι το πρώτο πράγμα που θα πρέπει να συνηθίσετε».
«Αυτό το πρώτο πράγμα είναι κάτι που δεν θα μπορώ να συνηθίσω».
«Δεν ξέρω να σας πω... Στο μάθημα της ιστορίας έμαθα ότι ο γάμος και η οικογένεια ήταν θεσμοί που είχαν ήδη αρχίσει να καταρρέουν από τη δική σας εποχή. Πολλοί ήταν εκείνοι που δεν επιθυμούσαν δεσμούς, αλλά ήθελαν να ζουν ελεύθεροι».
Ήταν η δεύτερη φορά που ανέφερε το μάθημα της ιστορίας. Κάποτε ήταν έτσι, αλλά μετά..., μονολόγησε μέσα του ο Λούο Τζι. Από τη στιγμή της αφύπνισής του, η Ζουάνγκ Γιέν και η κόρη τους δεν είχαν φύγει στιγμή από τον νου του. Ήταν το φόντο της συνείδησής του σε μόνιμη προβολή. Όμως κανένας δεν φαινόταν να τον αναγνωρίζει και, με την κατάσταση τόσο αβέβαιη, δεν τολμούσε να ρωτήσει πού βρίσκονταν, έστω κι αν τον βασάνιζε η λαχτάρα να τις ξαναδεί.
Περπάτησαν για αρκετή ώρα στο διάδρομο. Ύστερα, αφού πέρασαν μέσα από μια αυτόματη πόρτα, τα μάτια του Λούο Τζι φωτίστηκαν καθώς αντίκρισε μια στενή εξέδρα που απλωνόταν μέχρι τον ορίζοντα και ένιωσε τον καθαρό αέρα να φυσάει προς το μέρος του.
«Πόσο γαλάζιος είναι ο ουρανός!» ήταν το πρώτο πράγμα που φώναξε μόλις είδε τον έξω κόσμο.
«Αλήθεια; Δεν είναι δυνατόν να τον συγκρίνετε με τους γαλάζιους ουρανούς της εποχής σας».
Είναι σίγουρα πιο γαλάζιος. Πολύ πιο γαλάζιος. Ο Λούο Τζι δεν επανέλαβε δυνατά τις σκέψεις του· απολάμβανε την αχανή γαλάζια αγκαλιά και ένιωσε την ψυχή του να λιώνει. Μήπως βρισκόταν στον παράδεισο; Μέσα στις αναμνήσεις του, η μόνη περίοδος που είχε αντικρίσει τόσο καθαρό γαλάζιο ουρανό ήταν στα πέντε χρόνια που είχε περάσει, αποκλεισμένος από τον κόσμο, στον Κήπο της Εδέμ.
Όμως, εκείνος ο γαλάζιος ουρανός είχε λιγότερα λευκά σύννεφα, μονάχα δυο-τρία χλομά ξέφτια στον ουρανό της δύσης, λες και κάποιος είχε άθελά του αφήσει μια μουτζούρα. Ο ήλιος είχε μόλις σηκωθεί στην ανατολή, γυαλίζοντας σαν πετράδι στον εντελώς διαφανή αέρα, με το χείλος του περιτριγυρισμένο από τη θαμπάδα της υγρασίας.
Ο Λούο Τζι χαμήλωσε το βλέμμα και αμέσως αισθάνθηκε ίλιγγο. Από εκεί ψηλά, χρειάστηκε αρκετές στιγμές για να συνειδητοποιήσει ότι αυτό που έβλεπε ήταν η πόλη. Στην αρχή πίστεψε ότι κοίταζε ένα γιγάντιο δάσος, που οι λεπτοί κορμοί των δέντρων του υψώνονταν κατευθείαν προς τον ουρανό, και ότι από τον καθένα τους ξεφύτρωναν οριζόντια κλαδιά σε διάφορα μήκη. Τα κτίρια της πόλης ήταν τα φύλλα που κρέμονταν από εκείνα τα κλαδιά. Η διάταξη της πόλης έμοιαζε τυχαία και διαφορετικά δέντρα είχαν διαφορετική πυκνότητα φύλλων. Το Κέντρο Χειμερίας Νάρκης και Αφύπνισης αποτελούσε τμήμα ενός από αυτά τα γιγάντια δέντρα και το φύλλο που περιείχε το κρεβάτι του κρεμόταν από τη στενή εξέδρα που τώρα έβλεπε να εκτείνεται μπροστά του.
Κοιτάζοντας πίσω, είδε ότι ο κορμός του δέντρου στον οποίο ανήκε το κλαδί ανέβαινε τόσο ψηλά, που χανόταν από τα μάτια του. Το κλαδί στο οποίο βρισκόταν ήταν τοποθετημένο κάπου πάνω στο μεσαίο προς ψηλότερο τμήμα του δέντρου, ενώ από πάνω και από κάτω τους μπορούσε να δει άλλα κλαδιά, καθώς και τα φύλλα-κτίρια που κρέμονταν από αυτά. Δίνοντας μεγαλύτερη προσοχή, είδε πως τα κλαδιά δημιουργούσαν ένα περίπλοκο δίκτυο από γεφύρια μέσα στον χώρο, γεφύρια που η μία άκρη τους κατέληγε στο κενό.
«Ποιο είναι αυτό το μέρος;» ρώτησε ο Λούο Τζι.
«Το Πεκίνο».
Κοίταξε τη νοσοκόμα, που ήταν ακόμα ομορφότερη κάτω από τον ήλιο του πρωινού. Μετά, έστρεψε ξανά το βλέμμα του προς το μέρος που εκείνη είχε ονομάσει Πεκίνο και ρώτησε:
«Πού είναι το κέντρο της πόλης;»
«Προς αυτή την κατεύθυνση. Είμαστε έξω από τον Τέταρτο Δυτικό Δακτύλιο, στο Δέντρο 179, Κλαδί 23, φύλλο 18 και μπορείτε να δείτε σχεδόν ολόκληρη την πόλη».
Ο Λούο Τζι κοίταξε για λίγο στον ορίζοντα, προς το σημείο που του έδειχνε, και μετά φώναξε:
«Αυτό είναι αδύνατον! Πώς γίνεται να μην έχει απομείνει τίποτα;»
«Τι να έχει απομείνει; Στην εποχή σας, εδώ δεν υπήρχε απολύτως τίποτα!»
«Τίποτα; Το Αυτοκρατορικό Ανάκτορο; Το Πάρκο Τζινγκσάν; Η Πλατεία Τιανανμέν; Το Κινεζικό Κέντρο Παγκοσμίου Εμπορίου; Δεν έχουν περάσει ούτε καν διακόσια χρόνια. Δεν είναι δυνατόν να τα ισοπέδωσαν όλα».
«Όλα αυτά βρίσκονται ακόμα στη θέση τους».
«Πού;»
«Στην επιφάνεια».
Βλέποντας την τρομοκρατημένη έκφραση του Λούο Τζι, η νοσοκόμα ξέσπασε σε γέλια τόσο δυνατά ώστε αναγκάστηκε να κρατηθεί από το παραπέτο για να στηριχτεί.
«Α, χα χα. Το είχα ξεχάσει. Ζητώ ειλικρινά συγγνώμη. Το έχω ξεχάσει τόσες φορές. Κοιτάξτε, εδώ βρισκόμαστε κάτω από το έδαφος. Χίλια μέτρα κάτω από την επιφάνεια... Αν καταφέρω ποτέ να ταξιδέψω πίσω στον χρόνο, μπορείτε να με εκδικηθείτε και να ξεχάσετε να μου πείτε ότι η πόλη σας βρίσκεται στην επιφάνεια. Θα τρομοκρατηθώ το ίδιο όπως κι εσείς τώρα. Χα χα χα...»
«Μα... όλο αυτό...» άπλωσε τα χέρια του.
«Ο ουρανός είναι ψεύτικος. Ο ήλιος είναι ψεύτικος κι αυτός», είπε η γυναίκα, προσπαθώντας να πνίξει ένα χαμόγελο. «Ασφαλώς, το να λέμε ότι είναι ψεύτικα δεν είναι κι αυτό απολύτως σωστό, επειδή πρόκειται για μια εικόνα που τραβιέται από ένα ύψος δέκα χιλιάδων μέτρων και προβάλλεται εδώ κάτω, οπότε ίσως να πρέπει να μετράει κι αυτή για αληθινή».
«Γιατί να χτίσεις μια πόλη κάτω από το έδαφος; Και μάλιστα σε βάθος χιλίων μέτρων... είναι πραγματικά πολύ».
«Μα, για τον πόλεμο, ασφαλώς. Σκεφτείτε το. Όταν έρθει η Μάχη της Ημέρας της Κρίσης, δεν θα μετατραπεί η επιφάνεια της Γης σε μια θάλασσα φωτιάς; Ασφαλώς, τώρα πια, η μάχη είναι κι αυτή μια ξεπερασμένη ιδέα, αλλά όταν τέλειωσε το Μεγάλο Ράγισμα, όλες οι πόλεις του κόσμου αναπτύχθηκαν υπόγεια».
«Δηλαδή όλες οι πόλεις στον κόσμο είναι πλέον υπόγειες;»
«Οι περισσότερες».
Ο Λούο Τζι ξανακοίταξε τον κόσμο με άλλο μάτι. Τώρα πια καταλάβαινε ότι οι κορμοί των μεγάλων δέντρων όχι μόνο ήταν οι κίονες που στήριζαν την οροφή του υπόγειου κόσμου, αλλά και εξυπηρετούσαν ως κολόνες από τις οποίες κρέμονταν τα κτήρια της πόλης.
«Δεν πρόκειται να νιώσετε κλειστοφοβικά. Κοιτάξτε πόσο πλατύς είναι ο ουρανός! Στην επιφάνεια, ο ουρανός δεν είναι τόσο όμορφος».
Ο Λούο Τζι ξανακοίταξε τον γαλάζιο ουρανό—ή μάλλον την προβολή του γαλάζιου ουρανού. Μπορούσε πλέον να διακρίνει μερικά μικρά αντικείμενα: στην αρχή του φάνηκαν λίγα και σκόρπια, αλλά, καθώς τα μάτια του συνήθιζαν, συνειδητοποίησε ότι ήταν τόσα πολλά ώστε γέμιζαν ολόκληρο τον ουρανό. Κατά παράξενο τρόπο, τα αντικείμενα στον ουρανό του θύμιζαν ένα εντελώς άσχετο μέρος: τη βιτρίνα ενός κοσμηματοπωλείου. Πριν γίνει Τοιχοπρόσωπος, όταν ήταν ακόμη ερωτευμένος με τη Ζουάνγκ Γιέν της φαντασίας του, είχε παθιαστεί τόσο πολύ ώστε ήθελε ν’ αγοράσει στον φανταστικό του άγγελο ένα δώρο. Πήγε σε ένα κοσμηματοπωλείο και άρχισε να κοιτάζει όλα τα πλατινένια μενταγιόν που υπήρχαν στη βιτρίνα, απλωμένα πάνω στο μαύρο βελούδο. Άστραφταν κάτω από το φως των προβολέων. Αν το μαύρο βελούδο ήταν γαλάζιο, θα μπορούσε να μοιάζει με τον ουρανό που έβλεπε εκείνη την ημέρα.
«Είναι ο διαστημικός στόλος;» ρώτησε με ενθουσιασμό.
«Όχι. Ο στόλος δεν είναι ορατός από εδώ. Βρίσκεται πέρα από τη ζώνη των αστεροειδών. Αυτά όμως… αυτά είναι τα πάντα. Όσα έχουν ορατό σχήμα είναι διαστημικές πόλεις και τα φωτεινά σημαδάκια είναι πολιτικά διαστημόπλοια. Οι μηχανές τους είναι πολύ λαμπερές και δεν μπορείτε να τις κοιτάτε πολλή ώρα… Τώρα θα πρέπει να πηγαίνω. Καλά θα κάνετε να ξαναμπείτε μέσα. Έχει αέρα εδώ».
Ο Λούο Τζι γύρισε για να την αποχαιρετήσει, αλλά ήταν τόσο σαστισμένος που δεν μπορούσε να μιλήσει. Η γυναίκα είχε τοποθετήσει την ομπρέλα της—ή, μάλλον, το ποδήλατό της—στην πλάτη της, σαν σακίδιο, και αυτό είχε ανοίξει πάνω από το κεφάλι της για να σχηματίσει δυο ομοαξονικές προπέλες που άρχισαν να λειτουργούν αθόρυβα, γυρίζοντας αντίθετα η μία από την άλλη για να ακυρώσουν τη ροπή περιστροφής. Μετά, ανυψώθηκε αργά, περνώντας πάνω από το παραπέτο πλάι της και πετώντας πάνω από την άβυσσο που του προκαλούσε τόσο μεγάλο ίλιγγο.
Αιωρούμενη εκεί, του φώναξε: «Όπως βλέπετε, είναι μια αρκετά αξιοπρεπής εποχή. Θεωρήστε το παρελθόν σας ένα όνειρο. Τα λέμε αύριο!»
Πέταξε με χάρη. Οι μικροί έλικες ανάδευαν το ηλιόφωτο μέχρι που η κοπέλα μετατράπηκε σε μια μικροσκοπική λιβελούλα και χάθηκε ανάμεσα σε δυο γιγάντια δέντρα στον ορίζοντα. Ολόκληρα σμήνη από παρόμοιες λιβελούλες πετούσαν ανάμεσα στα τεράστια δέντρα της πόλης. Ακόμα πιο αξιοσημείωτες ήταν οι σειρές των ιπτάμενων αυτοκινήτων. Έμοιαζαν με κοπάδια ψαριών που κινούνταν ακατάπαυστα ανάμεσα στα φυτά του βυθού. Ο ήλιος, που ανέτελλε, έλαμπε πάνω από την πόλη, δημιουργώντας στήλες φωτός ανάμεσα στα δέντρα και βάφοντας τα οχήματα με μια χρυσή επίστρωση.
Μπροστά στο θέαμα εκείνου του ολοκαίνουργιου κόσμου, αλλά και εξαιτίας της αίσθησης της νεογέννητης ζωής που διέτρεχε κάθε του κύτταρο, ο Λούο Τζι ένιωσε δάκρυα να κυλούν στο πρόσωπό του. Το παρελθόν ήταν πραγματικά ένα όνειρο.
Όταν αντίκρισε τον Ευρωπαίο στην αίθουσα υποδοχής, ο Λούο Τζι κατάλαβε ότι είχε κάτι το διαφορετικό. Αργότερα, συνειδητοποίησε ότι αυτό συνέβαινε επειδή το επίσημο κουστούμι που φορούσε δεν έλαμπε ούτε και πρόβαλλε κάποια εικόνα, αλλά έμοιαζε με τα ρούχα μιας περασμένης εποχής. Ίσως να αποτελούσε έκφραση της σοβαρότητάς του. Αφού αντάλλαξαν χειραψία, ο επισκέπτης συστήθηκε:
«Είμαι ο Ειδικός Επίτροπος Μπεν Τζόναθαν από την Κοινή Σύνοδο του Ηλιακού Στόλου. Κανόνισα την αφύπνισή σας εκ μέρους της επιτροπής επειδή πρόκειται να λάβει χώρα η τελευταία ακρόαση του Σχεδίου Τοιχοπρόσωπος. Συγγνώμη, μπορείτε να με καταλάβετε; Τα Αγγλικά έχουν αλλάξει λίγο».
Ο Λούο Τζι μπορούσε πράγματι να καταλάβει όσα του έλεγε ο Τζόναθαν, αλλά, καθώς τον άκουγε να μιλάει, η αίσθηση της εισβολής της δυτικής κουλτούρας, που είχε νιώσει τις τελευταίες λίγες ημέρες εξαιτίας των αλλαγών στα σύγχρονα Κινεζικά, χάθηκε, επειδή τα Αγγλικά του Τζόναθαν περιείχαν διάσπαρτες κινεζικές λέξεις. Για παράδειγμα, είχε πει τις λέξεις «Σχέδιο Τοιχοπρόσωπος» στα Κινεζικά. Τα Αγγλικά, που μέχρι πρότινος ήταν η πιο διαδεδομένη γλώσσα του κόσμου, και τα Κινεζικά, τα οποία μιλούσε το μεγαλύτερο μέρος του πληθυσμού, είχαν ανακατευτεί αδιακρίτως για να γίνουν η ισχυρότερη γλώσσα του κόσμου. Αργότερα, ο Λούο Τζι έμαθε ότι και οι άλλες γλώσσες είχαν ανακατευτεί.
"Το παρελθόν δεν είναι όνειρο", σκέφτηκε ο Λούο Τζι. "Το παρελθόν σε προλαβαίνει." Μετά θυμήθηκε ότι ο Τζόναθαν είχε πει τη λέξη «τελευταία» και αναρωτήθηκε αν τελικά υπήρχε η ελπίδα για μια γρήγορη επίλυση.
Ο Τζόναθαν κοίταξε πίσω του, σαν να προσπαθούσε να βεβαιωθεί ότι η πόρτα είχε κλείσει, και μετά προχώρησε προς τον τοίχο και ενεργοποίησε μια διαδραστική οθόνη. Έδωσε στην επιφάνειά της μερικά απλά χτυπήματα με το δάχτυλό του και αμέσως οι τέσσερις τοίχοι και η οροφή χάθηκαν μέσα σε μια ολογραφική απεικόνιση.
Ο Λούο Τζι βρέθηκε σε ένα αμφιθέατρο. Αν και τα πάντα είχαν αλλάξει, και τόσο οι τοίχοι όσο και το τραπέζι ανάδιναν μια αχνή ακτινοβολία, ήταν ολοφάνερο πως οι σχεδιαστές είχαν προσπαθήσει να αναπαραστήσουν την τεχνοτροπία της παλιάς εποχής. Τα πάντα, από το μεγάλο στρογγυλό τραπέζι και το έδρανο του ομιλητή μέχρι τη γενικότερη διακόσμηση, ενσωμάτωναν μια νοσταλγία που του επέτρεπε να καταλάβει αμέσως πού βρισκόταν. Το αμφιθέατρο ήταν άδειο, εκτός από δύο μέλη του προσωπικού που άφηναν διάφορα έγγραφα πάνω στα τραπέζια. Ο Λούο Τζι έμεινε έκπληκτος όταν είδε ότι χρησιμοποιούσαν ακόμα χαρτί.
Όπως και τα ρούχα του Τζόναθαν, φαινόταν να είναι κι αυτό μια έκφραση επισημότητας.
«Οι τηλεδιασκέψεις είναι πλέον συνηθισμένη πρακτική», είπε ο Τζόναθαν. «Το να παίρνεις μέρος σε μια διάσκεψη με αυτό τον τρόπο δεν επηρεάζει τη σημασία ή τη σοβαρότητα της συνάντησης. Υπάρχει ακόμα λίγος χρόνος πριν ξεκινήσει η ακρόαση και δείχνετε να μην ξέρετε πολλά για τον έξω κόσμο. Θα θέλατε να σας πω λίγα πράγματα για τα βασικά;»
Ο Λούο Τζι έγνεψε. «Ασφαλώς. Σας ευχαριστώ».
Ο Τζόναθαν έδειξε το αμφιθέατρο και είπε: «Θα είμαι σύντομος. Πρώτα θα σας μιλήσω για τις χώρες. Η Ευρώπη είναι πλέον μία και μόνη χώρα, η οποία ονομάζεται Ευρωπαϊκή Κοινοπολιτεία, και περιλαμβάνει τόσο την ανατολική όσο και τη δυτική Ευρώπη, αλλά όχι και τη Ρωσία. Η Ρωσία και η Λευκορωσία ενώθηκαν σε μια χώρα που ονομάζεται ακόμα Ρωσική Ομοσπονδία. Οι γαλλόφωνες και οι αγγλόφωνες περιοχές του Καναδά έχουν γίνει δύο ξεχωριστές χώρες. Έχουν σημειωθεί κάποιες αλλαγές και σε άλλες περιοχές, αλλά δεν είναι οι σημαντικότερες».
Ο Λούο Τζι ξαφνιάστηκε. «Αυτές ήταν οι μόνες αλλαγές; Έχουν περάσει κοντά δυο αιώνες. Πίστευα ότι οι αλλαγές θα είχαν κάνει τον κόσμο αγνώριστο».
Ο Τζόναθαν στράφηκε προς το μέρος του και έγνεψε με σοβαρότητα. «Αγνώριστος, δρ. Λούο. Ο κόσμος είναι πράγματι αγνώριστος».
«Όχι, γιατί σημάδια αυτών των επερχόμενων αλλαγών υπήρχαν και στη δική μου εποχή».
«Υπάρχει όμως κάτι που δεν είχατε προβλέψει. Δεν υπάρχουν πια μεγάλες δυνάμεις. Η πολιτική δύναμη όλων των χωρών έχει ελαττωθεί».
«Όλων των χωρών; Τότε ποιος πήρε την εξουσία;»
«Μια υπερκρατική οντότητα: ο διαστημικός στόλος».
Ο Λούο Τζι έμεινε για λίγο σκεφτικός πριν καταλάβει τι εννοούσε ο Τζόναθαν. «Εννοείτε ότι ο διαστημικός στόλος είναι ανεξάρτητος;»
«Μάλιστα. Οι στόλοι που τον συγκροτούν δεν ανήκουν σε καμία χώρα. Αποτελούν ανεξάρτητες πολιτικές και οικονομικές οντότητες, οι οποίες, όπως και οι χώρες, είναι μέλη των Ηνωμένων Εθνών. Υπάρχουν τρεις μεγάλοι στόλοι στο ηλιακό μας σύστημα: ο Ασιατικός Στόλος, ο Ευρωπαϊκός Στόλος και ο Βορειοαμερικανικός Στόλος. Οι ονομασίες τους παραπέμπουν μόνο στην αρχική περιοχή προέλευσής τους, αλλά οι ίδιοι οι στόλοι δεν είναι πλέον υπό την εξουσία αυτών των περιοχών. Είναι εντελώς ανεξάρτητοι. Ο καθένας διαθέτει την πολιτική και οικονομική ισχύ μιας υπερδύναμης της εποχής σας».
«Θεέ μου!» είπε δυνατά ο Λούο Τζι.
«Σας παρακαλώ, όμως, να μην παρερμηνεύσετε τα λόγια μου. Η Γη δεν ελέγχεται από κάποιο στρατιωτικό καθεστώς. Η περιουσία και η εξουσία των διαστημικών στόλων βρίσκονται στο διάστημα και σπάνια επεμβαίνουν στις εσωτερικές υποθέσεις της γήινης κοινωνίας. Αυτό ορίζεται από τον καταστατικό χάρτη των Ηνωμένων Εθνών. Έτσι, λοιπόν, ο ανθρώπινος κόσμος χωρίζεται σε δύο διεθνείς σφαίρες: την παραδοσιακή Γήινη Διεθνή και την καινούρια Διεθνή του Διαστημικού Στόλου. Οι τρεις στόλοι της Διαστημικής Διεθνούς, ο Ασιατικός, ο Ευρωπαϊκός και ο Βορειοαμερικανικός, αποτελούν τον Ηλιακό Στόλο, ενώ το πρώην Συμβούλιο Πλανητικής Άμυνας μετατράπηκε σε Κοινή Σύνοδο του Ηλιακού Στόλου, η οποία και είναι τυπικά η ανώτατη αρχή διοίκησης του Ηλιακού Στόλου. Ωστόσο, όπως συμβαίνει και με τον ΟΗΕ, έχει συντονιστική λειτουργία, αλλά όχι και πραγματική εξουσία. Η πραγματική δύναμη των ενόπλων δυνάμεων της ανθρωπότητας που εδρεύουν στο διάστημα βρίσκεται στα χέρια της ανώτατης διοίκησης των τριών μεγάλων στόλων».
«Τώρα πια, γνωρίζετε αρκετά για να συμμετάσχετε στη σημερινή ακρόαση. Την έχει συγκαλέσει η Κοινή Σύνοδος του Ηλιακού Στόλου, η οποία και κληρονόμησε το Σχέδιο Τοιχοπρόσωπος».
Στην ολογραφική οθόνη άνοιξε ένα παράθυρο και εκεί εμφανίστηκαν τα είδωλα του Μπιλ Χάινς και της Κέικο Γιαμασούκι.
Έδειχναν απαράλλαχτοι. Ο Χάινς χαιρέτισε τον Λούο Τζι με ένα χαμόγελο, αλλά η Γιαμασούκι καθόταν ανέκφραστη πλάι του, ανταποδίδοντας τον χαιρετισμό του Λούο Τζι μόνο με ένα ανεπαίσθητο νεύμα.
«Μόλις ξύπνησα, δρ. Λούο», είπε ο Χάινς. «Λυπήθηκα πολύ που έμαθα ότι ο πλανήτης τον οποίο καταραστήκατε περιφέρεται ακόμη γύρω από το άστρο του, πενήντα έτη φωτός μακριά μας».
«Α, ήταν ένα αστείο. Ένα αρχαίο αστείο», είπε ο Λούο Τζι με αυτοσαρκασμό και μια κίνηση του χεριού του.
«Όμως, σε σύγκριση με τον Τάιλερ και τον Ρέι Ντίαζ, σταθήκατε τυχερός».
«Μάλλον είστε ο μόνος επιτυχημένος Τοιχοπρόσωπος. Ίσως η στρατηγική σας να ανύψωσε πραγματικά την ανθρώπινη ευφυΐα».
Ο Χάινς χαμογέλασε με τον ίδιο αυτοσαρκασμό που είχε δείξει και ο Λούο Τζι, γνέφοντας αρνητικά. «Όχι, δεν το νομίζω. Τώρα πια ξέρω ότι, λίγο αφότου πέσαμε σε χειμερία νάρκη, ο ανθρώπινος νους συνάντησε ένα ανυπέρβλητο εμπόδιο. Αν έμελλε να προχωρήσουμε, θα έπρεπε να προσεγγίσουμε τους μηχανισμούς σκέψης του εγκεφάλου σε κβαντικό επίπεδο. Όμως, στο σημείο αυτό, όπως και σε κάθε άλλο επιστημονικό πεδίο, έπεσαν πάνω στο αδιαπέραστο ανάχωμα των σοφονίων. Δεν ανυψώσαμε την ανθρώπινη ευφυΐα. Αν καταφέραμε κάτι, αυτό ήταν απλώς να αυξήσουμε την αυτοπεποίθηση μερικών ανθρώπων».
Όταν ο Λούο Τζι είχε μπει σε χειμερία νάρκη, η νοητική σφραγίδα δεν είχε ακόμη εξελιχθεί και έτσι δεν κατάλαβε την τελευταία φράση του Χάινς. Όμως, πρόσεξε πως, την ώρα που το έλεγε, ένα μυστηριώδες χαμόγελο πέρασε πάνω από το παγερό πρόσωπο της Κέικο Γιαμασούκι.
Το παράθυρο χάθηκε και ο Λούο Τζι συνειδητοποίησε ότι το αμφιθέατρο ήταν γεμάτο ανθρώπους. Οι περισσότεροι φορούσαν στρατιωτικές στολές, η μόδα των οποίων δεν είχε αλλάξει ιδιαίτερα. Κανένας από τους παρευρισκόμενους δεν είχε ρούχα διακοσμημένα με απεικονίσεις, αλλά τα παράσημα και οι επωμίδες τους ακτινοβολούσαν.
Η ΚΣΗΣ χρησιμοποιούσε ακόμα το σύστημα της εκ περιτροπής προεδρίας. Για την ώρα, τη θέση κατείχε ένας πολιτικός αξιωματούχος που θύμιζε στον Λούο Τζι τον Γκαράνιν. Σκέφτηκε πως και ο ίδιος ήταν ένας γέρος από μια εποχή διακοσίων ετών στο παρελθόν, αλλά τουλάχιστον, σε σύγκριση με τους περισσότερους ανθρώπους της ηλικίας του που είχαν χαθεί μέσα στον ποταμό του χρόνου, αυτός είχε σταθεί τυχερός.
Με την έναρξη της συνεδρίασης, ο πρόεδρος πήρε το λόγο:
«Αντιπρόσωποι, σε αυτή την ακρόαση θα γίνει η τελευταία ψηφοφορία πάνω στην Πρόταση 649, την οποία έθεσε ο Βορειοαμερικανικός και ο Ευρωπαϊκός Στόλος κατά την τεσσαρακοστή έβδομη Κοινή Σύνοδο αυτής της χρονιάς. Πρώτα, θα αναγνώσω την πρόταση.
»Κατά το δεύτερο έτος της Τρισηλιανής Κρίσης, το Συμβούλιο Πλανητικής Άμυνας των Ηνωμένων Εθνών ξεκίνησε το Σχέδιο Τοιχοπρόσωπος, το οποίο υιοθετήθηκε ομόφωνα από τα μόνιμα μέλη των Ηνωμένων Εθνών και τέθηκε σε εφαρμογή μέσα στο επόμενο έτος. Κατά βάση, το Σχέδιο Τοιχοπρόσωπος είχε σκοπό να αναπτύξει κρυφές στρατηγικές για άμυνα απέναντι στην εισβολή των Τρισιλιανών, αναθέτοντάς τες σε τέσσερις Τοιχοπρόσωπους που είχαν προτείνει τα μόνιμα κράτη-μέλη. Αποστολή τους θα ήταν η διαμόρφωση και εκτέλεση στρατηγικών σχεδίων που θα έκαναν μέσα στο μυαλό τους, μακριά από την πανταχού παρούσα παρακολούθηση των σοφονίων. Τα Ηνωμένα Έθνη ψήφισαν τον Νόμο περί Τοιχοπρόσωπων για να εξασφαλίσουν προνόμια στους Τοιχοπρόσωπους, βοηθώντας έτσι στη διαμόρφωση και την πραγματοποίηση των σχεδίων τους.
»Το Σχέδιο Τοιχοπρόσωπος συνεχιζόταν επί διακόσια πέντε χρόνια και μέσα στο πλαίσιο αυτό περιλαμβάνεται και ένα κενό ενός αιώνα. Στη διάρκεια αυτής της περιόδου, ο έλεγχος του σχεδίου πέρασε από το πρώην ΣΠΑ στη σημερινή ΚΣΗΣ».
«Το Σχέδιο Τοιχοπρόσωπος δημιουργήθηκε μέσα σε ένα μοναδικό ιστορικό πλαίσιο. Η Τρισηλιανή Κρίση είχε μόλις ξεκινήσει και, μπροστά σε μια ανυπολόγιστη καταστροφή που όμοιά της δεν είχε υπάρξει ποτέ στην ανθρώπινη ιστορία, η διεθνής κοινότητα κατέληξε σε άνευ προηγουμένου επίπεδα φόβου και απόγνωσης. Μέσα σε αυτό το κλίμα γεννήθηκε το Σχέδιο Τοιχοπρόσωπος. Δεν ήταν μια λογική επιλογή, αλλά μια απελπισμένη κίνηση.
»Τα γεγονότα απέδειξαν ότι, ως στρατηγική κίνηση, το Σχέδιο Τοιχοπρόσωπος ήταν μια παταγώδης αποτυχία. Δεν είναι υπερβολή να πούμε ότι ήταν η πιο αφελής και ανόητη ενέργεια που έκανε ποτέ η ανθρώπινη κοινωνία ως σύνολο. Στους Τοιχοπρόσωπους δόθηκε τεράστια εξουσία χωρίς καμιά νομική δέσμευση, και μάλιστα είχαν την ελευθερία να εξαπατήσουν τη διεθνή κοινότητα. Αυτό παραβίασε τις βασικές ηθικές και νομικές αρχές της ανθρώπινης κοινωνίας.
»Κατά τη διάρκεια της εκτέλεσης του Σχεδίου Τοιχοπρόσωπος, τεράστιες ποσότητες στρατηγικών πόρων σπαταλήθηκαν χωρίς λόγο. Το σμήνος των κουνουπιών του Τοιχοπρόσωπου Φρέντρικ Τάιλερ αποδείχθηκε ότι δεν είχε καμιά στρατηγική σημασία, ενώ το σχέδιο του Τοιχοπρόσωπου Ρέι Ντίαζ για αλυσιδωτή αντίδραση στον Ερμή ήταν ανέφικτο. Επιπλέον, και τα δύο αυτά σχέδια ήταν εγκληματικά. Ο Τάιλερ θα προσπαθούσε να επιτεθεί και να αφανίσει τον γήινο στόλο, ενώ ο ακόμα πιο διαβολικός στόχος του Ρέι Ντίαζ θα ήταν να θέσει σε ομηρία κάθε ζωή πάνω στον πλανήτη.
»Οι άλλοι δύο Τοιχοπρόσωποι ήταν εξίσου απογοητευτικοί. Η αληθινή στρατηγική πρόθεση για το σχέδιο νοητικής αναβάθμισης του Τοιχοπρόσωπου Χάινς δεν έχει ακόμη αποκαλυφθεί, αλλά η χρήση των διαστημικών δυνάμεων για το προκαταρκτικό της αποτέλεσμα, τη νοητική σφραγίδα, είναι επίσης ένα έγκλημα. Αποτελεί σοβαρή παραβίαση της ελευθερίας της σκέψης, η οποία είναι το θεμέλιο της επιβίωσης και της προόδου του ανθρώπινου πολιτισμού. Όσο για τον Τοιχοπρόσωπο Λούο Τζι, αρχικά σπατάλησε δημόσιους πόρους για τον δικό του ηδονιστικό τρόπο ζωής και μετά έπαιξε με την πίστη του πλήθους, χρησιμοποιώντας τον γελοίο μυστικισμό του.
»Πιστεύουμε ότι, με δεδομένη τη σημαντική ανάπτυξη της ανθρωπότητας και την ανάληψη της πρωτοβουλίας κινήσεων στον πόλεμο, το Σχέδιο Τοιχοπρόσωπος δεν έχει πλέον καμιά σημασία. Ήρθε η στιγμή να δώσουμε ένα τέλος σε αυτό το πρόβλημα που μας κληροδότησε η Ιστορία. Προτείνουμε στην ΚΣΗΣ τον άμεσο τερματισμό του Σχεδίου Τοιχοπρόσωπος και την κατάργηση του Ψηφίσματος των Ηνωμένων Εθνών περί Τοιχοπρόσωπων.
»Η πρόταση ολοκληρώνεται εδώ».
Ο πρόεδρος άφησε αργά το προτεινόμενο έγγραφο και, κοιτάζοντας τους παρευρισκόμενους, είπε: «Άρχεται η ψηφοφορία για την Πρόταση υπ’ αριθμ. 649 της ΚΣΗΣ. Ποιοι είναι υπέρ;»
Όλοι οι αντιπρόσωποι σήκωσαν τα χέρια. 
Εκείνη την εποχή, η ψηφοφορία γινόταν ακόμη με πρωτόγονες μεθόδους. Κάποιοι υπάλληλοι κινήθηκαν με σοβαρότητα μέσα στο αμφιθέατρο επαληθεύοντας τον αριθμό των ψήφων, και όταν μετέφεραν το αποτέλεσμα στον πρόεδρο, εκείνος ανήγγειλε: «Η Πρόταση 649 ψηφίστηκε ομόφωνα και τίθεται σε ισχύ αμέσως». 
Ο πρόεδρος σήκωσε το κεφάλι. Ο Λούο Τζι δεν ήξερε αν κοίταζε τον Χάινς ή τον ίδιο, επειδή, όπως και στην περίπτωση της πρώτης τηλεδιάσκεψης στην οποία είχε παραβρεθεί πριν από εκατόν ογδόντα πέντε χρόνια, δεν ήξερε ακόμα σε ποιο σημείο του αμφιθέατρου προβαλλόταν η εικόνα του και η εικόνα του Χάινς. «Και τώρα που το Σχέδιο Τοιχοπρόσωπος τερματίστηκε, καταργείται και το Ψήφισμα περί Τοιχοπρόσωπων. Ως εκ τούτου, και για λογαριασμό της ΚΣΗΣ, ενημερώνω τους Τοιχοπρόσωπους Μπιλ Χάινς και Λούο Τζι ότι το αξίωμά τους έχει ανακληθεί. Όλα τα δικαιώματα που σας παραχωρούσε το Ψήφισμα περί Τοιχοπρόσωπων, όπως επίσης και η αντίστοιχη νομική ασυλία, παύουν πλέον να ισχύουν. Ανακτάτε την ταυτότητα του κοινού πολίτη της αντίστοιχης χώρας σας».
Ο πρόεδρος κήρυξε το πέρας της συνεδρίασης. Ο Τζόναθαν σηκώθηκε και έσβησε την ολογραφική εικόνα, σβήνοντας μαζί και τον διακοσίων χρόνων εφιάλτη του Λούο Τζι.
«Δρ. Λούο, απ’ όσο μπορώ να γνωρίζω, αυτό ήταν το αποτέλεσμα που ελπίζατε», του είπε ο Τζόναθαν με ένα χαμόγελο.
«Ναι, αυτό ακριβώς ήθελα. Σας ευχαριστώ, κύριε Επίτροπε. Και ευχαριστώ την ΚΣΗΣ που μου ξανάδωσε την κανονική μου ταυτότητα», απάντησε ο Λούο Τζι από τα βάθη της καρδιάς του.
«Η συνεδρίαση ήταν απλή: μονάχα μια ψηφοφορία για μια πρόταση. Έχω την εξουσιοδότηση να συζητήσω μαζί σας λεπτομερώς για πολλά πράγματα. Μπορείτε να ξεκινήσετε με τη μεγαλύτερη έγνοια σας».
«Τι κάνουν η γυναίκα και το παιδί μου;» ρώτησε ο Λούο Τζι, αδυνατώντας να συγκρατήσει το ερώτημα που τον βασάνιζε από τη στιγμή της αφύπνισής του. Ήθελε να το θέσει στον Τζόναθαν πριν ακόμα και από την έναρξη της συνεδρίασης.
«Μην ανησυχείτε. Είναι και οι δύο καλά. Βρίσκονται ακόμη σε χειμερία νάρκη. Μπορώ να σας δώσω τα αρχεία τους και να ζητήσετε την αφύπνισή τους οποτεδήποτε επιθυμείτε».
«Σας ευχαριστώ. Σας ευχαριστώ». Τα μάτια του Λούο Τζι βούρκωσαν και για άλλη μια φορά ένιωσε ότι είχε φτάσει στον Παράδεισο.
«Εντούτοις, δρ. Λούο, θα ήθελα να σας δώσω μια συμβουλή», είπε ο Τζόναθαν, πλησιάζοντας ακόμα πιο κοντά στον καθισμένο Λούο Τζι. «Δεν είναι εύκολο για έναν αφυπνισμένο να συνηθίσει τη ζωή σε αυτή την εποχή. Σας συμβουλεύω να σταθεροποιήσετε τη δική σας ζωή πριν τις ξυπνήσετε. Οι πόροι των Ηνωμένων Εθνών είναι αρκετοί για να τις κρατήσουν σε χειμερία νάρκη άλλα διακόσια τριάντα χρόνια».
«Μα πώς υποτίθεται ότι θα βγάζω το ψωμί μου εδώ;»
Ο επίτροπος γέλασε με αυτή την ερώτηση. «Μην ανησυχείτε γι' αυτό. Μπορεί να μην έχετε συνηθίσει ακόμη την εποχή μας, αλλά η καθημερινή ζωή δεν θα είναι πρόβλημα. Η κοινωνική πρόνοια είναι εξαιρετική και ένα άτομο μπορεί να απολαύσει μια άνετη ζωή ακόμα κι αν δεν κάνει τίποτα απολύτως. Το πανεπιστήμιο όπου εργαζόσασταν υπάρχει ακόμη σε αυτήν εδώ την πόλη. Έχουν πει ότι θα εξετάσουν το αίτημά σας για εργασία σε αυτό και θα επικοινωνήσουν μαζί σας αργότερα».
Μια σκέψη πέρασε ξαφνικά από το μυαλό του Λούο Τζι, κάνοντάς τον να ριγήσει. «Και τι θα γίνει με την ασφάλειά μου όταν βγω στον έξω κόσμο; Η ΓΑΙΤΟ θέλει να με σκοτώσει!»
«Η ΓΑΙΤΟ;» Ο Τζόναθαν ξέσπασε σε γέλια. «Η Γαιοτρισιλιανή Οργάνωση εξαλείφθηκε εντελώς πριν από έναν αιώνα. Δεν υπάρχουν πια κοινωνικά θεμέλια που να επιτρέπουν την ύπαρξή της. Ασφαλώς, υπάρχουν ακόμη άτομα με τις ίδιες ιδεολογικές τάσεις, αλλά δεν μπορούν να οργανωθούν. Θα είστε απολύτως ασφαλής εκεί έξω».
Καθώς ετοιμαζόταν να φύγει, ο Τζόναθαν άφησε την επίσημη στάση του και το κοστούμι του άρχισε να λάμπει με μια υπερβολική και παραμορφωμένη εικόνα του ουρανού. Χαμογέλασε και είπε στον Λούο Τζι: «Δόκτορα, από όλες τις ιστορικές μορφές που έχω δει, εσείς έχετε τη μεγαλύτερη αίσθηση του χιούμορ. Ξόρκι! Ένα ξόρκι εναντίον ενός άστρου. Χα, χα, χα!»
Ο Λούο Τζι έμεινε μόνος μέσα στην αίθουσα υποδοχής, μηρυκάζοντας τη σιωπή καθώς σκεφτόταν την πραγματικότητα που τον περίμενε. Μετά από δύο αιώνες ως μεσσίας, ήταν και πάλι ένα συνηθισμένο πρόσωπο. Μια καινούρια ζωή ξεκινούσε γι’ αυτόν.
«Είσαι ένας κοινός θνητός, παλικάρι μου», είπε μια τραχιά φωνή, διαπερνώντας ηχηρά τις σκέψεις του Λούο Τζι. Όταν κοίταξε πίσω του, αντίκρισε τον Σι Τσιάνγκ να μπαίνει μέσα. «Το άκουσα από τον τύπο που μόλις έφευγε».
Ήταν ένα χαρούμενο αντάμωμα. Αντάλλαξαν εμπειρίες και ο Λούο Τζι έμαθε ότι ο Σι Τσιάνγκ είχε αφυπνιστεί πριν από δύο μήνες. Η λευχαιμία του είχε θεραπευτεί. Οι γιατροί είχαν επίσης ανακαλύψει ότι κινδύνευε από κίρρωση του ήπατος, πιθανώς εξαιτίας του ποτού, κι έτσι το φρόντισαν κι αυτό. Κανένας από τους δύο δεν ένιωθε πως είχαν χωριστεί για πολύ, όχι περισσότερο από τέσσερα ή πέντε χρόνια, αφού στη διάρκεια της χειμερίας νάρκης δεν είχαν την αίσθηση του χρόνου. Όμως, η συνάντησή τους σε μια άλλη εποχή, δυο αιώνες στο μέλλον, πρόσθετε ένα βαθύτερο επίπεδο στη φιλία τους.
«Έχω έρθει να σε πάρω μαζί μου μόλις σου δώσουν εξιτήριο. Δεν υπάρχει λόγος να μένεις εδώ», είπε ο Σι Τσιάνγκ, βγάζοντας από το σακίδιό του μια αλλαξιά ρούχα και δίνοντάς τα στον Λούο Τζι για να τα φορέσει.
«Δεν είναι... λίγο μεγάλο;» ρώτησε ο Λούο Τζι ανοίγοντας το μπουφάν.
«Για κοίταξέ τον! Ξύπνησες δυο μήνες μετά από μένα και ήδη μου φαίνεσαι σαν πρωτόγονος. Δοκίμασέ το».
Ο Σι Τσιάνγκ τού έδειξε ένα ελατήριο μπροστά στο πουκάμισο και του είπε ότι μπορούσε να το χρησιμοποιήσει για να ρυθμίσει το μέγεθος. Όταν ο Λούο Τζι ντύθηκε, άκουσε ένα σφύριγμα και τα ρούχα συρρικνώθηκαν αργά για να ταιριάξουν με τις διαστάσεις του σώματός του. Το ίδιο έγινε και με το παντελόνι.
«Μα γιατί εσύ είσαι με τα ίδια ρούχα που φορούσες και πριν από δύο αιώνες;» ρώτησε ο Λούο Τζι κοιτάζοντας τον Σι Τσιάνγκ.
Θυμόταν καθαρά το δερμάτινο μπουφάν του Σι Τσιάνγκ την τελευταία φορά που τον είχε δει, και ήταν το ίδιο μ' αυτό που έβλεπε και τώρα.
«Τα περισσότερα υπάρχοντά μου χάθηκαν στη διάρκεια του Μεγάλου Ραγίσματος, αλλά η οικογένειά μου φύλαξε αυτά τα ρούχα για χάρη μου. Έχεις κι εσύ κάποια πράγματα που έχουν απομείνει από την εποχή μας και, όταν βολευτείς, μπορείς να πας και να τα πάρεις. Πίστεψέ με, παλικάρι μου, αν δεις πώς έχουν αλλάξει αυτά τα πράγματα, τότε θα καταλάβεις ότι διακόσια χρόνια δεν είναι καθόλου λίγος χρόνος». Καθώς μιλούσε, ο Σι Τσιάνγκ πίεσε κάτι πάνω στο μπουφάν του και το ρούχο έγινε κατάλευκο. Η όψη του δέρματος ήταν μόνο μια προβολή πάνω στην επιφάνειά του. «Μου αρέσει να φοράω τα ίδια που φορούσα κάποτε».
«Μπορούν και τα δικά μου ρούχα να κάνουν κάτι τέτοιο; Μπορούν να προβάλλουν εικόνες σαν τα δικά σου;» ρώτησε ο Λούο Τζι, κοιτάζοντας τα ρούχα που φορούσε.
«Μπορούν, μα είναι λίγο δύσκολο να τα ρυθμίσεις. Έλα, πάμε».
Ο Λούο Τζι και ο Σι Τσιάνγκ πήραν τον ανελκυστήρα του κορμού, κατέβηκαν στο ισόγειο, πέρασαν μέσα από τον μεγάλο θάλαμο υποδοχής του δέντρου και βγήκαν έξω στον καινούριο κόσμο.
Όταν ο επίτροπος έσβησε την ολογραφική εικόνα της συνεδρίασης, αυτή δεν είχε ακόμη τελειώσει. Ο Λούο Τζι είχε προσέξει ότι, τη στιγμή που ο πρόεδρος κήρυττε το πέρας της συνεδρίασης, μια ξαφνική φωνή είχε αντηχήσει μέσα στην αίθουσα. Ήταν γυναικεία και, μολονότι δεν μπορούσε να την διακρίνει καθαρά, όλοι οι συγκεντρωμένοι είχαν στραφεί προς μια συγκεκριμένη κατεύθυνση. 
Μετά, ο Τζόναθαν είχε σβήσει την εικόνα. Θα έπρεπε να το είχε προσέξει κι αυτός, αλλά, από τη στιγμή που ο πρόεδρος είχε κηρύξει το πέρας της συνεδρίασης, ο Λούο Τζι, που ήταν πλέον ένας κοινός πολίτης χωρίς το αξίωμα του Τοιχοπρόσωπου, δεν είχε το δικαίωμα να συμμετέχει σε αυτήν, ακόμα κι αν συνεχιζόταν.
Η ομιλήτρια ήταν η Κέικο Γιαμασούκι.
«Κύριε Πρόεδρε», είπε, «έχω κάτι να πω».
«Δρ. Γιαμασούκι», είπε ο πρόεδρος, «δεν είστε Τοιχοπρόσωπος. Σας επιτράπηκε να παρακολουθήσετε τη σημερινή συνεδρίαση λόγω της ιδιαίτερης θέσης σας, αλλά δεν έχετε το δικαίωμα να μιλήσετε».
Κανένας από τους αντιπροσώπους δεν έδειχνε να ενδιαφέρεται γι’ αυτήν. Είχαν σηκωθεί και ετοιμάζονταν να φύγουν. Γι’ αυτούς, ολόκληρο το Σχέδιο Τοιχοπρόσωπος δεν ήταν παρά μια υποσημείωση της ιστορίας, με την οποία είχαν ασχοληθεί άθελά τους.
Όμως, αυτό που άκουσαν από το στόμα της στη συνέχεια πάγωσε τους πάντες. Η Γιαμασούκι στράφηκε προς τον Χάινς και του είπε: «Τοιχοπρόσωπε Μπιλ Χάινς, είμαι ο Τοιχοθραύστης σου».
Ακούγοντας τα λόγια της Γιαμασούκι, ο Χάινς, που ετοιμαζόταν κι αυτός να φύγει, ένιωσε τα πόδια του να λυγίζουν και ξανακάθισε. Τα άτομα μέσα στο αμφιθέατρο αλληλοκοιτάχτηκαν και άρχισαν να ψιθυρίζουν μεταξύ τους, ενώ το πρόσωπο του Χάινς γινόταν κάτωχρο.
«Ελπίζω να μην έχετε ξεχάσει τη σημασία αυτού του τίτλου», είπε αυταρχικά στους συγκεντρωμένους η Γιαμασούκι.
«Ναι, όλοι ξέρουμε τι είναι ένας Τοιχοθραύστης», είπε ο πρόεδρος. «Όμως η οργάνωσή σας δεν υφίσταται πια».
«Αυτό το γνωρίζω». Έδειχνε εντελώς ήρεμη. «Όμως, ως τελευταίο μέλος της ΓΑΙΤΟ, πρόκειται να εκπληρώσω το καθήκον μου απέναντι στον Κύριο».
«Έπρεπε να το είχα καταλάβει, Κέικο», είπε ο Χάινς. «Έπρεπε να το είχα καταλάβει». Η φωνή του έτρεμε. Έδειχνε αδύναμος.
Ήξερε πως η γυναίκα του ήταν οπαδός των ιδεών του Τίμοθι Λίρι και είχε διακρίνει τη φανατική επιθυμία της να αλλάξει το ανθρώπινο μυαλό με τεχνολογικά μέσα, αλλά ποτέ δεν την είχε συνδυάσει με ένα βαθιά κρυμμένο μίσος για την ανθρωπότητα.
«Κατ' αρχάς, θα ήθελα να πω ότι ο αληθινός στόχος του στρατηγικού σου σχεδίου δεν ήταν η ανύψωση της ανθρώπινης ευφυΐας. Εσύ, περισσότερο από οποιονδήποτε άλλον, γνωρίζεις πως είναι εντελώς αδύνατο για την ανθρώπινη τεχνολογία να επιτύχει κάτι τέτοιο στο ορατό μέλλον, επειδή εσύ ήσουν εκείνος που ανακάλυψε την κβαντική δομή του εγκεφάλου. Γνωρίζεις ότι, μόλις η μελέτη του εγκεφάλου φτάσει σε αυτό το κβαντικό επίπεδο, το ανάχωμα που θέτουν τα σοφόνια στη θεμελιώδη φυσική σημαίνει ότι η επιστημονική έρευνα θα είναι σαν νερό δίχως πηγή. Δεν θα έχει θεμέλια και έτσι δεν πρόκειται ποτέ να επιτύχει. Η νοητική σφραγίδα δεν ήταν απλώς ένα τυχαίο υποπροϊόν της μελέτης σου πάνω στον ανθρώπινο εγκέφαλο. Ήταν αυτό που επιζητούσες από την αρχή. Αυτός ήταν ο ύψιστος στόχος της έρευνάς σου». Στράφηκε προς τους συγκεντρωμένους αντιπροσώπους. «Τώρα, θα ήθελα να σας ρωτήσω το εξής: Τι έγινε με τη νοητική σφραγίδα στα χρόνια που εμείς βρισκόμασταν σε χειμερία νάρκη;»
«Δεν είχε και μεγάλη ιστορία», είπε ο αντιπρόσωπος του Ευρωπαϊκού Διαστημικού Στόλου. «Σχεδόν πενήντα χιλιάδες άτομα από τις δυνάμεις των εθνικών διαστημικών σωμάτων αποδέχθηκαν οικειοθελώς την πίστη στη νίκη μέσω της νοητικής σφραγίδας, δημιουργώντας μια ξεχωριστή τάξη στον στρατό, τη γνωστή ως οι "Σφραγισμένοι". Αργότερα, κάπου δέκα χρόνια αφ' ότου πέσατε σε χειμερία νάρκη, η χρήση της νοητικής σφραγίδας θεωρήθηκε από το Διεθνές Δικαστήριο έγκλημα και παραβίαση της ελευθερίας της σκέψης, και έτσι η μοναδική συσκευή νοητικής σφράγισης, αυτή που βρισκόταν στο Κέντρο Πίστης, αποθηκεύτηκε. Η κατασκευή και χρήση τέτοιου εξοπλισμού απαγορεύτηκε διεθνώς, με όρους σχεδόν εξίσου αυστηρούς με εκείνους της διάδοσης των πυρηνικών όπλων. Στην πραγματικότητα, η απόκτηση της νοητικής σφραγίδας ήταν ακόμη δυσκολότερη από την απόκτηση πυρηνικών όπλων, κυρίως εξαιτίας της χρήσης των υπολογιστών. Λίγο αφότου μπήκατε σε χειμερία νάρκη, η τεχνολογία των υπολογιστών ουσιαστικά σταμάτησε να εξελίσσεται. Ο υπολογιστής που εφάρμοζε τη νοητική σφραγίδα παραμένει ακόμη και σήμερα ένας υπερυπολογιστής που δεν είναι δυνατόν να κατέχουν συνηθισμένα άτομα ή οργανώσεις».
Τότε, η Κέικο Γιαμασούκι αποκάλυψε την πρώτη ουσιαστική καινούρια πληροφορία: «Αυτό που δεν γνωρίζετε είναι ότι υπήρχαν περισσότερες συσκευές νοητικής σφράγισης. Κατασκευάστηκαν πέντε, που η κάθε μία συνοδευόταν από τον δικό της υπερυπολογιστή. Ο Χάινς παρέδωσε μυστικά τις άλλες τέσσερις σε άτομα που είχαν ήδη δεχθεί τη σφραγίδα: αυτούς που εσείς αποκαλέσατε Σφραγισμένους. Εκείνη την εποχή ήταν μονάχα γύρω στους τρεις χιλιάδες, αλλά είχαν ήδη δημιουργήσει μια σφιχτά δεμένη υπερεθνική οργάνωση μέσα στους στρατούς των διαφόρων χωρών. Ο Χάινς δεν μου το αποκάλυψε. Το έμαθα από τα σοφόνια. Ο Κύριος δεν ενδιαφέρεται για μια τέτοιου είδους φανατική πίστη των ανθρώπων στη νίκη και έτσι δεν αναλάβαμε δράση».
«Και για ποιο λόγο να έχει σημασία κάτι τέτοιο;» ρώτησε ο πρόεδρος.
«Ας κάνουμε κάποιες υποθέσεις: Η συσκευή της νοητικής σφραγίδας δεν λειτουργεί συνεχώς. Ενεργοποιείται μόνο όταν είναι αναγκαίο. Κάθε συσκευή μπορεί να χρησιμοποιηθεί για πολύ καιρό και, αν συντηρείται σωστά, θα μπορεί να λειτουργεί χωρίς πρόβλημα για μισό αιώνα. Αν οι τέσσερις συσκευές χρησιμοποιούνταν, η κάθε μία με τη σειρά της, μέχρι να ξεκινήσει η λειτουργία της άλλης, θα άντεχαν για δύο αιώνες. Αυτό σημαίνει ότι οι Σφραγισμένοι ίσως δεν έχουν χαθεί, αλλά έχουν κρατήσει, από γενιά σε γενιά, μέχρι σήμερα. Είναι μια θρησκεία που πρεσβεύει ότι η πίστη ατσαλώνεται από τη νοητική σφραγίδα και η τελετή μύησης σε αυτήν είναι η χρήση της νοητικής σφραγίδας στο ίδιο σου το μυαλό».
«Κύριε Χάινς», είπε ο αντιπρόσωπος του Βορειοαμερικανικού Στόλου, «χάσατε το αξίωμα του Τοιχοπρόσωπου και δεν έχετε πλέον την νομική εξουσία να εξαπατάτε τον κόσμο. Μπορείτε, σας παρακαλώ, να πείτε στην Κοινή Σύνοδο την αλήθεια; Είναι σωστά όσα είπε η σύζυγός σας ή, μάλλον, ο Τοιχοθραύστης σας;»
«Είναι αλήθεια», απάντησε ο Χάινς, κουνώντας βαριά το κεφάλι του.
«Μα αυτό είναι έγκλημα!» φώναξε ο αντιπρόσωπος του Ασιατικού Στόλου.
«Μπορεί και να είναι», φώναξε ο Χάινς γνέφοντας ξανά. «Όμως, όπως όλοι σας, δεν γνωρίζω αν οι Σφραγισμένοι κατάφεραν ν' αντέξουν μέχρι σήμερα».
«Αυτό δεν έχει σημασία», παρατήρησε ο αντιπρόσωπος του Ασιατικού Στόλου. «Νομίζω ότι το επόμενο βήμα θα πρέπει να είναι ο εντοπισμός των συσκευών της νοητικής σφράγισης που υπάρχουν ακόμη, καθώς και η καταστροφή τους. Όσο για τους ίδιους τους Σφραγισμένους, αν δέχθηκαν εθελοντικά τη νοητική σφραγίδα, δεν φαίνεται να παραβίασαν τους νόμους της εποχής τους. Αν εφάρμοσαν τη νοητική σφραγίδα σε άλλους εθελοντές, τότε βρίσκονταν κάτω από το καθεστώς μιας πίστης που είχαν ήδη δεχθεί με τεχνητό τρόπο, οπότε δεν θα πρέπει να τιμωρηθούν. Έτσι, το μόνο πράγμα που πρέπει να κάνουμε είναι να βρούμε τις συσκευές. Θεωρώ ότι δεν χρειάζεται ν' ασχοληθούμε καθόλου με το ζήτημα των Σφραγισμένων».
«Σωστά», είπε ο αντιπρόσωπος του Ευρωπαϊκού Στόλου. «Δεν είναι άλλωστε κακό να υπάρχουν μέσα στον Ηλιακό Στόλο μερικά άτομα με απόλυτη πίστη στη νίκη μας. Έτσι κι αλλιώς δεν πρόκειται να μας βλάψουν. Το ζήτημα θα πρέπει να μείνει προσωπικό και κανένας δεν χρειάζεται να ξέρει ποιοι ακριβώς είναι. Αν και δυσκολεύομαι να φανταστώ για ποιο λόγο θα μπορούσε κάποιος στις μέρες μας να δεχθεί τη νοητική σφραγίδα, αφού η νίκη της ανθρωπότητας είναι τόσο προφανής».
Η Κέικο Γιαμασούκι χαμογέλασε ειρωνικά. Η έκφρασή της έφερνε στον νου των συγκεντρωμένων την αρχαία εικόνα ενός φιδιού που σερνόταν στο χορτάρι και τα λέπια του γυάλιζαν στο φεγγαρόφωτο.
«Είστε αφελείς», είπε.
«Είστε αφελείς», επανέλαβε ο Χάινς σκύβοντας το κεφάλι.
Εκείνη στράφηκε άλλη μια φορά προς το μέρος του συζύγου της. «Χάινς, πάντα μου έκρυβες τις σκέψεις σου ακόμα και πριν γίνεις Τοιχοπρόσωπος».
«Φοβόμουν ότι θα με μισούσες», της απάντησε με το κεφάλι ακόμα κατεβασμένο.
«Πόσες φορές κοιταχτήκαμε αμίλητοι στο σιντριβάνι με τα μπαμπού, μέσα στη σιωπή της νύχτας του Κιότο; Στο βλέμμα σου διέκρινα τότε τη μοναξιά του Τοιχοπρόσωπου και την επιθυμία σου να μιλήσεις. Πόσες φορές παραλίγο να μου πεις την αλήθεια; Ήθελες να χώσεις το κεφάλι σου στην αγκαλιά μου, να κλάψεις, να εκφράσεις με λόγια τις σκέψεις σου και να απελευθερωθείς. Όμως το καθήκον του Τοιχοπρόσωπου σε εμπόδιζε. Μια από τις υποχρεώσεις σου ήταν και η εξαπάτηση, ακόμα και αυτής που αγαπούσες περισσότερο. Έτσι, το μόνο που μπορούσα να κάνω ήταν να κοιτάζω μέσα στα μάτια σου ελπίζοντας να διαβάσω κάποια ίχνη από τις αληθινές σου σκέψεις. Δεν ξέρεις πόσες αμέτρητες νύχτες έμεινα ξάγρυπνη πλάι σου, ενώ εσύ κοιμόσουν βαριά, περιμένοντας μήπως μιλούσες μέσα στον ύπνο σου... Ακόμα πιο συχνά σε παρατηρούσα προσεκτικά, μελετώντας κάθε σου κίνηση και αποτυπώνοντας κάθε σου έκφραση, ακόμα και τα χρόνια που είχες πέσει σε χειμερία νάρκη πριν από μένα. Θυμάμαι κάθε λεπτομέρεια από σένα, όχι γιατί σε ποθούσα, αλλά επειδή ήθελα να μάθω τις αληθινές σου σκέψεις. Για πολύ καιρό, δεν τα κατάφερα. Ήξερα ότι φορούσες μια μάσκα, αλλά δεν είχα ιδέα γι' αυτό που κρυβόταν από κάτω. Τα χρόνια περνούσαν μέχρι που, όταν μόλις είχες αφυπνιστεί και περπατούσες μέσα στο νέφος του νευρωνικού δικτύου πλάι μου, τελικά κατάλαβα. Είχα ωριμάσει άλλα οκτώ χρόνια, ενώ εσύ ήσουν ακόμη ακριβώς όπως οκτώ χρόνια πριν. Και έτσι, αποκαλύφθηκες».
«Από εκείνη τη στιγμή, διέκρινα τον αληθινό σου εαυτό: ήσουν βαθιά πιστός στη Φυγή. Τόσο πριν όσο και αφ' ότου έγινες Τοιχοπρόσωπος, μοναδικός σου σκοπός ήταν να ανακαλύψεις έναν τρόπο διαφυγής για την ανθρωπότητα. Σε σύγκριση με τους άλλους Τοιχοπρόσωπους, η ιδιοφυΐα σου δεν βρισκόταν στη στρατηγική αποπλάνηση, αλλά στην απόκρυψη και συγκάλυψη της αληθινής κοσμοθεωρίας σου».
«Όμως, ακόμα και τώρα, δεν ξέρω πώς θα μπορούσες να πετύχεις αυτό τον στόχο σου μέσα από την έρευνα του εγκεφάλου και της σκέψης. Ήμουν μπερδεμένη ακόμα και όταν εμφανίστηκε η νοητική σφραγίδα, μέχρι τη στιγμή που μπήκα σε χειμερία νάρκη, όταν θυμήθηκα τα μάτια τους. Τα μάτια των ανθρώπων στους οποίους είχε δοθεί η νοητική σφραγίδα... έμοιαζαν με τα δικά σου. Ξαφνικά, κατανόησα μια έκφρασή σου που ποτέ, μέχρι εκείνη τη στιγμή, δεν είχα μπορέσει να διαβάσω. Τότε αντιλήφθηκα την αληθινή σου στρατηγική, αλλά ήταν πια πολύ αργά για να πω οτιδήποτε».
«Κυρία Κέικο Γιαμασούκι, δεν νομίζω πως διακρίνω κάτι ασυνήθιστο σε όλα αυτά», είπε ο αντιπρόσωπος του Βορειοαμερικανικού Στόλου. «Γνωρίζουμε την ιστορία της νοητικής σφραγίδας. Στην πρώτη ομάδα των πενήντα χιλιάδων εθελοντών, η διαδικασία γινόταν κάτω από τα αυστηρότερα μέτρα επίβλεψης».
«Σωστά», συμφώνησε εκείνη. «Όμως η επίβλεψη ήταν αποτελεσματική μόνο ως προς το περιεχόμενο της πρότασης πίστης που έμελλε να επιβληθεί. Η επίβλεψη της ίδιας της νοητικής σφραγίδας ήταν πολύ δυσκολότερη».
«Ναι, αλλά, όπως δείχνουν τα στοιχεία, η επίβλεψη των τεχνικών λεπτομερειών της νοητικής σφράγισης ήταν επίσης αυστηρή και πέρασε από πολλούς ελέγχους πριν τεθεί σε λειτουργία», απάντησε ο πρόεδρος.
Η Γιαμασούκι έγνεψε αρνητικά. «Η συσκευή της νοητικής σφραγίδας είναι μια απίστευτα περίπλοκη μηχανή. Αναπόφευκτα, οποιαδήποτε επίβλεψη θα είχε κενά. Ειδικά ένα μικροσκοπικό αρνητικό πρόσημο μέσα σε εκατοντάδες εκατομμύρια γραμμές κωδικού. Ακόμα και τα σοφόνια δεν μπόρεσαν να το εντοπίσουν».
«Ένα αρνητικό πρόσημο;»
«Όταν ανακαλύφθηκε το μοντέλο του νευρωνικού κυκλώματος που έκρινε αν μια πρόταση είναι αληθινή, ο Χάινς ανακάλυψε ταυτόχρονα το μοντέλο που έκρι
νε ότι μια πρόταση ήταν ψευδής. Αυτό χρειαζόταν. Απέκρυψε την ανακάλυψή του από όλους, ακόμα κι από εμένα. Δεν ήταν δύσκολο, επειδή τα δύο μοντέλα ήταν σχεδόν πανομοιότυπα. Εμφανιζόταν ως η κατεύθυνση ροής ενός σήματος-κλειδί μέσα στο μοντέλο νευρωνικής μετάδοσης, ενώ στο μαθηματικό μοντέλο της νοητικής σφραγίδας αντιπροσωπευόταν από ένα πρόσημο: θετικό για την αλήθεια, αρνητικό για το ψεύδος. Δουλεύοντας με απόλυτη μυστικότητα, ο Χάινς χειραγώγησε το πρόσημο αυτό μέσα στο λογισμικό του ελέγχου της νοητικής σφραγίδας. Το πρόσημο ήταν αρνητικό και στις πέντε συσκευές».
Μια θανάσιμη σιωπή έπεσε μέσα στο αμφιθέατρο. Τέτοια σιωπή είχε πέσει μόνο άλλη μια φορά στη διάρκεια μιας Ακρόασης Τοιχοπρόσωπων του ΣΠΑ, δύο αιώνες πριν, όταν ο Ρέι Ντίαζ είχε δείξει την «κούνια» στον καρπό του και είχε πει στη συνέλευση ότι η συσκευή που δεχόταν το σήμα μη πυροδότησης βρισκόταν εκεί κοντά.
«Δρ. Χάινς, τι κάνατε;» ρώτησε ο πρόεδρος στρέφοντας οργισμένος προς το μέρος του.
Ο Χάινς σήκωσε το κεφάλι και όλοι μπόρεσαν να δουν πως το χλωμιασμένο του πρόσωπο είχε ξαναπάρει το κανονικό του χρώμα. Η φωνή του ήταν ήρεμη και σταθερή. «Ομολογώ ότι υποτίμησα τη δύναμη της ανθρωπότητας. Η πρόοδος που έχετε πετύχει είναι πραγματικά απίστευτη. Την είδα και την πιστεύω, όπως πιστεύω και ότι η νίκη σε αυτόν τον πόλεμο θα έρθει για την ανθρωπότητα. Η πίστη μου αυτή είναι ακλόνητη, σαν να έχει αποτυπωθεί με τη νοητική σφραγίδα. Η απαισιοδοξία και η επιθυμία φυγής που υπήρχαν πριν από δύο αιώνες είναι σήμερα πραγματικά γελοίες. Εντούτοις, κύριε πρόεδρε και κύριοι αντιπρόσωποι, θα ήθελα να πω στον κόσμο ότι είναι αδύνατο να με κάνετε να μετανιώσω για όσα έπραξα».
«Θα έχετε την ίδια άποψη στο όχι και τόσο μακρινό μέλλον, όταν οι Τρισηλιανοί εισβολείς θα παραδίδονται σε έναν ισχυρότερο ανθρώπινο πολιτισμό;» ρώτησε ο πρόεδρος με μια έκφραση που φανέρωνε περισσότερο περιέργεια παρά έκπληξη.
«Εξακολουθώ να πιστεύω ότι έχω δίκιο», είπε ο Χάινς, γνέφοντας καταφατικά με ειλικρίνεια. «Όλα όσα αφορούσαν το σχέδιο που είχα ως Τοιχοπρόσωπος είναι εντελώς αληθινά. Ασφαλώς, τα πραγματικά γεγονότα θα με κάνουν να βασανιστώ πολύ άσχημα». Στράφηκε προς τη σύζυγό του. «Αγάπη μου, ξέρεις ότι ήδη υπέφερα αυτό το μαρτύριο άλλη μια φορά στο παρελθόν, όταν πίστευα ότι το νερό είναι τοξικό».
«Ας επανέλθουμε στο παρόν», είπε ο αντιπρόσωπος του Βορειοαμερικανικού Στόλου, διακόπτοντας τις ψιθυριστές συζητήσεις όλων. «Το γεγονός ότι οι Σφραγισμένοι έχουν φτάσει μέχρι τις μέρες μας είναι μια απλή εικασία. Στο κάτω-κάτω, έχουν περάσει πάνω από εκατόν εβδομήντα χρόνια. Αν πράγματι υπάρχει μια κοινωνική τάξη ή οργάνωση με τόσο απόλυτη πίστη στην ήττα της ανθρώπινης φυλής, για ποιο λόγο δεν έχουν ακόμη παρουσιαστεί σημάδια;»
«Υπάρχουν δύο πιθανές εξηγήσεις», απάντησε ο αντιπρόσωπος του Ευρωπαϊκού Στόλου. «Η μία είναι ότι η νοητική σφραγίδα χάθηκε πριν από πολύ καιρό και δεν υπάρχει κανένας λόγος αναστάτωσης...»
Ο αντιπρόσωπος του Ασιατικού Στόλου συμπλήρωσε τη σκέψη του λέγοντας: «Υπάρχει όμως άλλη μια πιθανότητα: Το πιο τρομακτικό με αυτή την κατάσταση είναι το γεγονός ότι δεν υπάρχει κανένα σημάδι».
Ο Λούο Τζι και ο Σι Τσιάνγκ περπάτησαν μέσα στην υπόγεια πόλη που σκίαζαν τα δενδρόσχημα κτήρια, ενώ ποτάμια από οχήματα πετούσαν ανάμεσα στα κενά στον ουρανό από πάνω τους. Καθώς τα κτήρια ήταν «φύλλα» που κρέμονταν στον αέρα, το έδαφος ήταν μια ανοιχτή έκταση και οι αραιά στημένοι κορμοί των γιγάντιων δέντρων δεν έδιναν αίσθηση δρόμων, μόνο την αίσθηση μιας αχανούς πλατείας διάσπαρτης από κορμούς. Το περιβάλλον ήταν θαυμαστό: Οι πλατιές εκτάσεις χορταριού, δασών με πραγματικά δέντρα και καθαρού αέρα, έκαναν το μέρος να δείχνει, με την πρώτη ματιά, σαν ένα πανέμορφο τοπίο εξοχής. Υπήρχαν περαστικοί ντυμένοι με αστραφτερά ρούχα που τους έκαναν να μοιάζουν με φωσφορίζοντα μυρμήγκια. Ο Λούο Τζι δεν έπαυε να εντυπωσιάζεται από τον αστικό σχεδιασμό που μετέφερε τον θόρυβο και την πυκνή κυκλοφορία ψηλά στον αέρα, ενώ επέτρεπε στο έδαφος να επιστρέφει στη φύση. Εκεί δεν έπεφτε καμιά σκιά πολέμου, μόνο ανθρώπινες ανέσεις και απολαύσεις.
Πριν φτάσουν πολύ μακριά, άκουσε την ευγενική φωνή μιας γυναίκας: «Εσείς δεν είστε ο κύριος Λούο Τζι;» Κοίταξε γύρω του και ανακάλυψε ότι η φωνή προερχόταν από μια διαφημιστική πινακίδα στο χορτάρι της άκρης του δρόμου. Μια ελκυστική γυναίκα, ντυμένη με στολή, τον κοίταζε μέσα από την κινούμενη εικόνα.
«Εγώ είμαι», της απάντησε κουνώντας το κεφάλι.
«Γεια σας. Είμαι η Οικονομική Σύμβουλος 8065 του Γενικού Τραπεζικού Συστήματος. Καλωσορίσατε στην εποχή μας. Πρόκειται να σας ενημερώσω για την παρούσα οικονομική σας κατάσταση». Καθώς μιλούσε, ένας πίνακας δεδομένων εμφανίστηκε πλάι της. «Αυτά είναι τα οικονομικά αρχεία σας από το Έτος 9 της Εποχής της Κρίσης, συμπεριλαμβανομένων και των καταθέσεών σας στη Βιομηχανική και την Εμπορική Τράπεζα της Κίνας και την Κατασκευαστική Τράπεζα της Κίνας. Υπάρχουν και κάποιες επενδύσεις σε εισαγόμενες μετοχές, αλλά αυτές μπορεί εν μέρει να χάθηκαν κατά τη διάρκεια του Μεγάλου Ραγίσματος».
«Πώς ξέρει ότι βρίσκομαι εδώ;» ψιθύρισε ο Λούο Τζι.
«Σου έχουν φυτέψει ένα τσιπάκι στο αριστερό σου μπράτσο», είπε ο Σι Τσιάνγκ. «Μην ανησυχείς, αυτή την εποχή ο καθένας έχει από ένα. Είναι κάτι σαν ταυτότητα. Όλες οι διαφημιστικές πινακίδες μπορούν να σε αναγνωρίσουν. Οι διαφημίσεις είναι πια προσωποποιημένες και έτσι, όπου και να πας, όλα όσα δείχνουν οι επιγραφές θα αφορούν εσένα».
Η σύμβουλος φάνηκε να ακούει τα λόγια του Σι Τσιάνγκ, επειδή είπε: «Κύριε, αυτή δεν είναι διαφήμιση, αλλά υπηρεσία του Γενικού Τραπεζικού Συστήματος».
«Πόσα έχω σε καταθέσεις;» ρώτησε ο Λούο Τζι.
Ένας ιδιαίτερα περίπλοκος πίνακας εμφανίστηκε πλάι στη σύμβουλο.
«Αυτή είναι η κατάσταση όλων των τοκοφόρων λογαριασμών σας από το Έτος 9 της Εποχής της Κρίσης. Είναι αρκετά περίπλοκη, αλλά, στο εξής, μπορείτε να έχετε πρόσβαση σε αυτήν στον χώρο των προσωπικών σας πληροφοριών».
Μετά, είδαν έναν άλλο, απλούστερο χάρτη.
«Αυτή είναι η παρούσα οικονομική σας κατάσταση σε όλα τα υποσυστήματα του Γενικού Τραπεζικού Συστήματος».
Ο Λούο Τζι δεν είχε ιδέα τι σήμαιναν οι αριθμοί και ρώτησε σαν χαμένος: «Δηλαδή... πόσα είναι αυτά;»
«Είσαι πλούσιος, αγόρι μου!» είπε ο Σι Τσιάνγκ, χτυπώντας τον με δύναμη στην πλάτη. «Εγώ μπορεί να μην έχω όσα εσύ, αλλά και πάλι έχω αρκετά. Μιλάμε για τόκους δύο αιώνων, μια πραγματικά μακροπρόθεσμη επένδυση. Από φτωχαδάκι, μεγιστάνας. Το μόνο για το οποίο μετανιώνω είναι που δεν είχα κάνει μεγαλύτερη αποταμίευση».
«Είστε σίγουρη πως είναι όλα σωστά;» ρώτησε ο Λούο Τζι επιφυλακτικά.
«Ορίστε;» Τα μεγάλα μάτια της συμβούλου κοίταξαν τον Λούο Τζι με απορία.
«Έχουν περάσει πάνω από εκατόν ογδόντα χρόνια. Δεν υπήρξε πληθωρισμός; Θέλετε να πείτε ότι όλο αυτό το διάστημα το οικονομικό σύστημα εξακολουθούσε να λειτουργεί ομαλά;»
«Πολύ το ψειρίζεις», είπε ο Σι Τσιάνγκ, βγάζοντας ένα πακέτο τσιγάρα από την τσέπη του. Ο Λούο Τζι κατάλαβε ότι τα προϊόντα καπνού κυκλοφορούσαν ακόμη. Όταν όμως ο Σι Τσιάνγκ έβγαλε ένα τσιγάρο από το πακέτο, μπορούσε να ξεφυσάει σύννεφα καπνού χωρίς να το ανάψει.
«Υπήρξαν πολλές περίοδοι πληθωρισμού στη διάρκεια του Μεγάλου Ραγίσματος», απάντησε η σύμβουλος, «και τα οικονομικά και πιστωτικά συστήματα έφτασαν στα όρια της κατάρρευσης. Όμως, σύμφωνα με τους σημερινούς νόμους, ο τόκος για τις καταθέσεις όσων βρίσκονται σε χειμερία νάρκη υπολογίζεται με βάση έναν ειδικό τύπο που παραβλέπει το Μεγάλο Ράγισμα και μεταφέρει το ποσό των καταθέσεων στο οικονομικό επίπεδο της περιόδου μετά το Ράγισμα, αρχίζοντας τον υπολογισμό των τόκων από εκεί και μετά».
«Μιλάμε για πολύ προνομιακή μεταχείριση!» αναφώνησε ο Λούο Τζι. «Αγόρι μου, έχουμε βρεθεί σε καλή εποχή», είπε ο Σι Τσιάνγκ φυσώντας τον καπνό. Μετά, σηκώνοντας το τσιγάρο του που έκαιγε ακόμη, παρατήρησε: «Μόνο που τα τσιγάρα τους είναι απαίσια».
«Κύριε Λούο Τζι, είναι μια ευκαιρία να γνωριστούμε. Όποτε σας βολεύει, μπορούμε να συζητήσουμε τα οικονομικά σας και ένα σχέδιο επενδύσεων. Αν δεν υπάρχει κάτι άλλο, θα πρέπει να σας αποχαιρετήσω». Η σύμβουλος χαμογέλασε και κούνησε το χέρι της.
«Έχω μια ερώτηση», είπε εκείνος βιαστικά. Δεν ήξερε πώς να προσφωνεί τις νεαρές γυναίκες σε εκείνη την εποχή και δεν ήθελε να μιλήσει με ακατάλληλο τρόπο. Έτσι, είπε απλά: «Δεν γνωρίζω ακόμη καλά αυτή την εποχή και σας παρακαλώ να με συγχωρήσετε αν βρίσκετε την ερώτησή μου προσβλητική».
«Κανένα πρόβλημα», απάντησε η σύμβουλος και χαμογέλασε. «Είναι υποχρέωσή μας να σας βοηθήσουμε να προσαρμοστείτε σ’ αυτή την εποχή όσο το δυνατόν πιο γρήγορα».
«Είστε αληθινό πρόσωπο ή ρομπότ; Ή μήπως είστε κάποιο πρόγραμμα λογισμικού;»
Η ερώτηση δεν φάνηκε να ενοχλεί τη σύμβουλο. «Ασφαλώς και είμαι αληθινό πρόσωπο», είπε. «Πώς θα ήταν δυνατόν ένας υπολογιστής να διαχειρίζεται τόσο περίπλοκες υπηρεσίες;»
Όταν η γυναίκα στην επιγραφή εξαφανίστηκε, ο Λούο Τζι είπε στον Σι Τσιάνγκ: «Ντα Σι, υπάρχουν κάποια πράγματα που δυσκολεύομαι να καταλάβω. Βρισκόμαστε σε μια εποχή όπου έχουν ανακαλυφθεί το αεικίνητο και τα συνθετικά τρόφιμα, αλλά η τεχνολογία των υπολογιστών φαίνεται να μην έχει προοδεύσει καθόλου. Η τεχνητή νοημοσύνη δεν μπορεί καν να διαχειριστεί τα οικονομικά ενός ανθρώπου».
«Ποιο αεικίνητο; Εννοείς μια αεικίνητη μηχανή;» ρώτησε ο Σι Τσιάνγκ.
«Ναι. Είναι κάτι που υπονοεί απεριόριστη ενέργεια».
Ο Σι Τσιάνγκ κοίταξε γύρω του. «Πού το είδες αυτό;»
Ο Λούο Τζι έδειξε τη ροή της κυκλοφορίας. «Αυτά τα ιπτάμενα αυτοκίνητα καταναλώνουν είτε πετρέλαιο είτε ηλεκτρικό ρεύμα».
Ο Σι Τσιάνγκ κούνησε το κεφάλι του. «Τίποτε από τα δύο. Τα ορυκτά καύσιμα της Γης έχουν εξαντληθεί. Τα αυτοκίνητα αυτά μπορούν να πετούν για πάντα χωρίς ποτέ να ξεμείνουν από ενέργεια. Είναι φοβερά. Νομίζω πως θ’ αγοράσω κι εγώ ένα».
«Πώς είναι δυνατόν να μένεις τόσο ασυγκίνητος μπροστά σε ένα τεχνολογικό θαύμα; Απεριόριστη ενέργεια για την ανθρωπότητα. Αυτό το γεγονός είναι τόσο σπουδαίο όσο και η δημιουργία του ουρανού και της γης από τον Πανγκού! Δεν καταλαβαίνεις πόσο μεγαλειώδης είναι αυτή η εποχή;»
Ο Σι Τσιάνγκ πέταξε κάτω το αποτσίγαρό του. Μετά, το ξανασκέφτηκε, έσκυψε, το μάζεψε από το χορτάρι και το έριξε σε έναν κοντινό κάδο απορριμμάτων.
«Ασυγκίνητος; Είσαι ένας διανοούμενος που η φαντασία σου έχει ξεφύγει. Η τεχνολογία ήταν κάτι που υπήρχε στη δική μας εποχή».
«Μάλλον θα αστειεύεσαι».
«Δεν καταλαβαίνω τα περισσότερα πράγματα σχετικά με την τεχνολογία, αλλά ξέρω κάποια λίγα γι’ αυτό το συγκεκριμένο πράγμα, επειδή κάποτε είχα τύχει να χρησιμοποιήσω έναν κοριό παρακολούθησης που, αν και δεν είχε μπαταρία, δεν ξέμενε ποτέ από ενέργεια. Ξέρεις με ποιο τρόπο δούλευε; Με μικροκύματα. Αυτά είναι ο ηλεκτρισμός του σήμερα, αν και οι μέθοδοι διαφέρουν κάπως από εκείνες της δικής μας εποχής».
Ο Λούο Τζι σώπασε και κοίταξε για πολλή ώρα τον Σι Τσιάνγκ. Μετά, ύψωσε τα μάτια του στα αυτοκίνητα που πετούσαν στον αέρα. Σκέφτηκε το θερμαινόμενο γυαλί και τελικά κατάλαβε: ήταν απλά μια ασύρματη παροχή ενέργειας. Η παροχή ενέργειας εξέπεμπε ηλεκτρισμό με τη μορφή μικροκυμάτων ή κάποιας άλλης ηλεκτρομαγνητικής ακτινοβολίας για να δημιουργήσει ένα ηλεκτρικό πεδίο πάνω από έναν συγκεκριμένο χώρο, επιτρέποντας σε οποιαδήποτε συσκευή μέσα στην ακτίνα του να αντλεί ενέργεια από εκεί, σαν να ήταν κεραία ή πηνίο αντήχησης. Όπως είχε πει και ο Σι Τσιάνγκ, ακόμα και δυο αιώνες πριν, η τεχνολογία αυτή ήταν εντελώς συνηθισμένη. Ο μοναδικός λόγος για τον οποίο δεν είχε εξαπλωθεί παντού ήταν επειδή η απώλεια ενέργειας ήταν υπερβολικά μεγάλη. Μόνο
ένα μικρό τμήμα της ισχύος που εκπεμπόταν στον χώρο μπορούσε να χρησιμοποιηθεί, ενώ το μεγαλύτερο μέρος της χανόταν. Στην εποχή εκείνη, ωστόσο, η ώριμη και ελεγχόμενη τεχνολογία σύντηξης σήμαινε ότι οι πηγές ενέργειας είχαν εμπλουτιστεί πολύ, σε σημείο που οι απώλειες από την ασύρματη εκπομπή τους να είναι αποδεκτές.
«Και τα συνθετικά δημητριακά; Μπορούν να συνθέσουν δημητριακά;» ρώτησε ο Λούο Τζι.
«Γι’ αυτό δεν είμαι και πολύ σίγουρος. Τα δημητριακά γίνονται ακόμα από σπόρους, μόνο που τώρα μεγαλώνουν μέσα σε εργοστάσια, σε δεξαμενές καλλιεργειών. Όλα τα δημητριακά είναι γενετικά τροποποιημένα και έχω ακούσει πως το σιτάρι δημιουργεί πια μόνο το στάχυ, χωρίς βλαστάρι. Και αναπτύσσεται πολύ γρήγορα εξαιτίας του έντονου τεχνητού ηλιοφωτός και άλλων συστημάτων, όπως π.χ. μιας ισχυρής ακτινοβολίας που ευνοεί την ανάπτυξη. Μια σοδειά στάρι ή ρύζι μπορεί να συλλεχθεί μέσα σε μια εβδομάδα, γεγονός που σημαίνει ότι εξωτερικά μοιάζει σαν να παράγεται με εργοστασιακούς ρυθμούς».
«Για φαντάσου!» Ο Λούο Τζι τόνισε τη σκέψη του με έναν παρατεταμένο αναστεναγμό καθώς οι πανέμορφες φούσκες μπροστά στα μάτια του έσκαγαν για να αποκαλύψουν το αληθινό πρόσωπο του κόσμου. Ήξερε πως, ακόμα και σε αυτή τη σπουδαία νέα εποχή, τα σοφόνια εξακολουθούσαν να πετούν παντού και η ανθρώπινη επιστήμη παρέμενε ακινητοποιημένη. Η υπάρχουσα τεχνολογία δεν θα μπορούσε ποτέ να περάσει τα όρια που είχαν θέσει τα σοφόνια.
«Και τα διαστημόπλοια που μπορούν να φτάσουν στο δεκαπέντε τοις εκατό της ταχύτητας του φωτός;»
«Κι αυτό είναι αλήθεια. Όταν αυτά τα πολεμικά σκάφη κινητοποιούνται, είναι λες κι ένας μικρός ήλιος κινείται στον ουρανό. Όσο για τα όπλα τους... προχθές είδα στην τηλεόραση ένα ρεπορτάζ σχετικά με μια άσκηση του Ασιατικού Στόλου. Ένα κανόνι ακτίνων λέιζερ σάρωσε ένα σκάφος-στόχο μεγάλο σαν αεροπλανοφόρο. Το μισό από αυτό το σιδερένιο μαραφέτι εξατμίστηκε σαν κομμάτι πάγου και το άλλο μισό ανατινάχτηκε σαν πυροτέχνημα, μέσα σε μια βροχή από λαμπερό λιωμένο χάλυβα. Υπάρχουν πολυβόλα που μπορούν να εκτοξεύουν εκατό σιδερένιες σφαίρες το δευτερόλεπτο, την κάθε μία σε μέγεθος μπάλας ποδοσφαίρου, με ταχύτητα δεκάδες χιλιόμετρα το δευτερόλεπτο. Μέσα σε μερικά λεπτά μπορούν να ισοπεδώσουν ένα βουνό του Άρη... Άρα, ακόμα και αν δεν έχει επινοηθεί το αεικίνητό σου, με αυτές τις τεχνολογίες η ανθρωπότητα θα μπορέσει πολύ άνετα να εξουδετερώσει τον Τρισηλιανό Στόλο».
Ο Σι Τσιάνγκ έδωσε στον Λούο Τζι ένα τσιγάρο και τον έμαθε πώς να στρίβει την άκρη του φίλτρου για να το ανάψει. Κάπνισαν, παρατηρώντας τα κατάλευκα σύννεφα καπνού να υψώνονται στον αέρα.
«Σε κάθε περίπτωση, αγόρι μου, βρεθήκαμε σε ωραία εποχή».
«Ναι. Ωραία εποχή».
Ο Λούο Τζι δεν είχε προλάβει να τελειώσει, όταν ο Σι Τσιάνγκ έπεσε πάνω του. Κατρακύλησαν και οι δύο στο χορτάρι μερικά μέτρα μακριά, ακούγοντας πίσω τους έναν δυνατό θόρυβο καθώς ένα ιπτάμενο αυτοκίνητο έπεφτε με ταχύτητα πάνω στο σημείο όπου στέκονταν πριν από μια στιγμή. Ο Λούο Τζι ένιωσε το τράνταγμα της έκρηξης και μεταλλικά θραύσματα σφύριξαν πάνω από το κεφάλι του, κόβοντας τη μισή διαφημιστική επιγραφή και στέλνοντας σπασμένους στο έδαφος τους διαφανείς γυάλινους σωλήνες της οθόνης της. Ενώ βρισκόταν ακόμα πεσμένος, με ζαλισμένο κεφάλι και μαυρισμένο μάτι, ο Σι Τσιάνγκ πετάχτηκε όρθιος και έτρεξε προς το ιπτάμενο αυτοκίνητο. Το δισκοειδές σασί του είχε σπάσει και παραμορφωθεί εντελώς, αλλά, καθώς του έλειπε τεπόζιτο καυσίμων, δεν είχε πιάσει φωτιά. Ακουγόταν μόνο ο ήχος από σπίθες που τριζοβολούσαν μέσα στο στραβωμένο μέταλλο.
«Δεν υπάρχει κανένας μέσα στο αυτοκίνητο», είπε ο Σι Τσιάνγκ στον Λούο Τζι, που πλησίασε κουτσαίνοντας.
«Ντα Σι, για άλλη μια φορά μου έσωσες τη ζωή», είπε ο Λούο Τζι, γέρνοντας στον ώμο του και τρίβοντας το πληγωμένο του πόδι.
«Δεν ξέρω πόσες φορές ακόμα θα χρειαστεί να το κάνω. Πρέπει πραγματικά να βάλεις λίγο μυαλό και να αποκτήσεις μερικά μάτια ακόμα». Έδειξε το κατεστραμμένο ιπτάμενο όχημα. «Σου θυμίζει τίποτα;»
Ο Λούο Τζι θυμήθηκε το περιστατικό πριν από δύο αιώνες και ρίγησε άθελά του.
Πολλοί πεζοί μαζεύτηκαν γύρω τους και οι σκηνές τρόμου πάνω στα ρούχα τους έμοιαζαν να έχουν γίνει μία. Δύο περιπολικά της αστυνομίας προσγειώθηκαν με ανοιχτές τις σειρήνες. Αρκετοί αστυνομικοί βγήκαν από αυτά και δημιούργησαν κλοιό γύρω από το διαλυμένο αυτοκίνητο. Οι στολές τους αναβόσβηναν σαν τα φώτα των περιπολικών, κρύβοντας με τη λάμψη τους τα ρούχα του πλήθους. Ο αξιωματικός που πλησίασε τον Σι Τσιάνγκ και τον Λούο Τζι είχε ρούχα τόσο λαμπερά, που αναγκάστηκαν να κλείσουν τα μάτια τους.
«Ήσασταν ακριβώς εδώ όταν κατέπεσε το αυτοκίνητο. Τραυματιστήκατε;» ρώτησε με ενδιαφέρον. Προφανώς διέκρινε ότι οι δυο τους ήταν αφυπνισμένοι, επειδή έκανε προσπάθεια να μιλήσει στα "αρχαία κινεζικά".
Πριν ο Λούο Τζι προλάβει να απαντήσει, ο Σι Τσιάνγκ τράβηξε τον αξιωματικό που είχε κάνει την ερώτηση πέρα από τον κλοιό και μακριά από το πλήθος. Μόλις απομακρύνθηκαν, η στολή του αστυνομικού σταμάτησε να αναβοσβήνει.
«Θέλω να το ελέγξετε», είπε. «Μπορεί να πρόκειται για απόπειρα ανθρωποκτονίας».
Ο αξιωματικός γέλασε. «Σοβαρά; Ήταν απλά ένα αυτοκινητιστικό ατύχημα».
«Θέλουμε να κάνουμε αναφορά». 
«Είστε σίγουρος;» 
«Ασφαλώς. Θα κάνουμε αναφορά». 
«Νομίζω ότι υπερβάλλετε. Ίσως να ξαφνιαστήκατε, αλλά δεν ήταν τίποτα περισσότερο από ένα ατύχημα. Ωστόσο, σύμφωνα με τον νόμο, αν επιμένετε να κάνετε αναφορά...» 
«Επιμένουμε». 
Ο αξιωματικός πίεσε ένα σημείο στο μανίκι του που λειτουργούσε ως οθόνη κι εμφανίστηκε ένα παράθυρο πληροφοριών. Το κοίταξε μια στιγμή και μετά είπε: «Αναφέρθηκε. Για τις επόμενες σαράντα οκτώ ώρες, η αστυνομία θα σας παρακολουθεί, αλλά κάτι τέτοιο απαιτεί τη συναίνεσή σας». 
«Συμφωνούμε. Μπορεί να κινδυνεύουμε ακόμα». 
Ο αστυνομικός γέλασε ξανά. «Πρόκειται για ένα πολύ συνηθισμένο συμβάν». 
«Συνηθισμένο συμβάν; Θα σας ρωτήσω κάτι: Κατά μέσο όρο, πόσα αυτοκινητιστικά ατυχήματα αυτού του είδους συμβαίνουν σε αυτή την πόλη κάθε μήνα;» 
«Υπήρξαν έξι ή επτά μέσα σε ολόκληρη την τελευταία χρονιά». 
«Θα πρέπει να σας πω ότι στην εποχή μας αυτή η πόλη είχε περισσότερα ατυχήματα κάθε μέρα».
«Στις μέρες σας, όλα τα αυτοκίνητα κινούνταν στο έδαφος. Δεν μπορώ ούτε καν να φανταστώ πόσο επικίνδυνο ήταν αυτό. Σε κάθε περίπτωση, βρίσκεστε τώρα υπό παρακολούθηση από την αστυνομία. Θα ενημερωθείτε για οποιαδήποτε πρόοδο στην υπόθεσή σας, αλλά σας παρακαλώ να πιστέψετε ότι επρόκειτο για ένα συνηθισμένο αυτοκινητιστικό ατύχημα. Είτε υποβάλετε αναφορά είτε όχι, και πάλι θα πάρετε αποζημίωση».
Όταν είχαν πια αφήσει τους αστυνομικούς και το σημείο του ατυχήματος πίσω τους, ο Σι Τσιάνγκ είπε στον Λούο Τζι: «Καλύτερα να επιστρέψουμε στο διαμέρισμά μου. Δεν αισθάνομαι άνετα όταν βρίσκομαι εδώ έξω. Δεν είναι μακριά. Ίσως θα ήταν καλό να πάμε με τα πόδια. Τα ταξί δεν έχουν οδηγό, άρα δεν είναι ασφαλή».
«Μα δεν έχει εξαλειφθεί η ΓΑΙΤΟ;» ρώτησε ο Λούο Τζι κοιτάζοντας γύρω του. Είδε από μακριά ένα μεγαλύτερο ιπτάμενο όχημα που σήκωνε το πεσμένο αυτοκίνητο. Το πλήθος είχε διαλυθεί και το περιπολικό είχε φύγει. Ένα όχημα της Δημοτικής Αστυνομίας είχε προσγειωθεί και αρκετοί εργάτες είχαν βγει έξω για να μαζέψουν τα συντρίμμια και να αρχίσουν επιδιορθώσεις στο έδαφος που είχε πάθει ζημιά από την πρόσκρουση. Μετά τη μικρή αναταραχή, η πόλη επέστρεφε στην κανονική, ευχάριστη ηρεμία της. 
«Μπορεί και ναι, όμως θα πρέπει να εμπιστευτείς τη διαίσθησή μου, αγόρι μου».
«Δεν είμαι πια Τοιχοπρόσωπος». 
«Το αυτοκίνητο αυτό φαινόταν να έχει άλλη γνώμη... Όσο λοιπόν περπατάμε, πρόσεχε τα αυτοκίνητα πάνω από το κεφάλι σου».
Παρέμειναν κάτω από τη «σκιά» των δενδρόσχημων κτηρίων. Ο Λούο Τζι δεν είχε παρατηρήσει το γλυπτό που τους περιέβαλλε. Πρόσεξε ότι οι κίονες δεν ήταν συρρικνωμένα δέντρα, αλλά χέρια που ξεπρόβαλλαν μέσα από την έρημο. Ήταν φτιαγμένα ώστε να δείχνουν μόνο δέρμα και κόκαλα, και με την πρώτη ματιά έμοιαζαν με κορμούς νεκρών δέντρων. Οι παλάμες και τα δάχτυλα στις άκρες τους έκαναν κάθε είδους στρεβλές χειρονομίες προς τον ουρανό και φαίνονταν να εκφράζουν κάποιο είδος ακατάπαυστου πόνου.
«Τι είδους γλυπτό είναι αυτό;» Μέσα σε εκείνη τη συστάδα των χεριών που σπαρταρούσαν, ο Λούο Τζι ένιωθε ανατριχίλα, παρ' όλο που ήταν ακόμα ιδρωμένος από το τρέξιμο. Στην άκρη του γλυπτού διέκρινε έναν μελαγχολικό οβελίσκο πάνω στον οποίο ήταν σκαλισμένα μια σειρά από μεγάλα, χρυσά ιδεογράμματα: 
ΒΡΕΙΤΕ ΧΡΟΝΟ ΓΙΑ ΤΟΝ ΠΟΛΙΤΙΣΜΟ ΕΠΕΙΔΗ Ο ΠΟΛΙΤΙΣΜΟΣ ΔΕΝ ΠΡΟΚΕΙΤΑΙ ΝΑ ΤΟΝ ΒΡΕΙ ΑΠΟ ΜΟΝΟΣ ΤΟΥ
«Είναι το μνημείο του Μεγάλου Ραγίσματος», είπε ο Σι Τσιάνγκ. Δεν φαινόταν να θέλει να δώσει άλλες λεπτομέρειες κι έτσι, με βιαστικό βήμα, οδήγησε τον Λούο Τζι έξω από το γλυπτό και κατά μήκος του άλλου μισού της πλατείας. «Ωραία, αγόρι μου».
«Σ’ αυτό το δέντρο μένω», είπε ο Σι Τσιάνγκ δείχνοντας το ογκώδες αρχιτεκτόνημα μπροστά τους. Καθώς περπατούσε, ο Λούο Τζι κοίταζε γύρω του. Εντελώς ξαφνικά, άκουσε ένα τρίξιμο και μετά το έδαφος χάθηκε απότομα κάτω από τα πόδια του. Ο Σι Τσιάνγκ τον άρπαξε ενώ το στήθος του βρισκόταν ήδη στο ίδιο ύψος με το έδαφος και πάλεψε για να τον τραβήξει έξω. Μόλις ο Λούο Τζι κατάφερε να σταθεί ξανά στα πόδια του, κοίταξαν και οι δύο έκπληκτοι την τρύπα μπροστά τους.
Ήταν το στόμιο ενός υπονόμου που το κάλυμμά του είχε γλιστρήσει στο πλάι ακριβώς τη στιγμή που ο Λούο Τζι ετοιμαζόταν να πατήσει επάνω του.
«Είστε καλά, κύριε; Αυτό ήταν πραγματικά επικίνδυνο!» Η φωνή ερχόταν από μια μικρή διαφημιστική επιγραφή δίπλα τους.
Η επιγραφή ήταν κολλημένη σε ένα μικρό περίπτερο που περιείχε ένα αυτόματο μηχάνημα πώλησης αναψυκτικών και ο ομιλητής ήταν ένας νεαρός ντυμένος με γαλάζια στολή. Το πρόσωπό του ήταν κάτωχρο και έδειχνε πιο φοβισμένος ακόμα και από τον Λούο Τζι. «Ανήκω στο Γραφείο Απομάκρυνσης και Αποχέτευσης της Τρίτης Εταιρίας Δημοτικής Διοίκησης. Το κάλυμμα άνοιξε αυτόματα. Ίσως ήταν κάποια αστοχία του λογισμικού».
«Συμβαίνει συχνά αυτό;» ρώτησε ο Σι Τσιάνγκ.
«Όχι, όχι. Εγώ, τουλάχιστον, πρώτη φορά το βλέπω».
Ο Σι Τσιάνγκ πήρε μια μικρή στρογγυλή πέτρα από το χορτάρι που υπήρχε στην άκρη του δρόμου και την πέταξε μέσα στην τρύπα. Πέρασαν αρκετές στιγμές πριν ακούσει οποιονδήποτε ήχο.
«Ανάθεμα! Τι βάθος έχει;» ρώτησε τον άνδρα στην επιγραφή.
«Γύρω στα τριάντα μέτρα. Νομίζω ότι είναι πραγματικά επικίνδυνο. Έχω μελετήσει το σύστημα αποχέτευσης της επιφάνειας. Οι υπόνομοι στις μέρες σας ήταν όλοι πολύ ρηχοί. Το ατύχημα καταγράφηκε. Και εσείς...» Καθώς μιλούσε, έριξε μια ματιά στο μανίκι του. «Ε, κύριε Λούο, μπορείτε να πάτε στην ΤΕΔΗΔ για να αποζημιωθείτε».
Τελικά, έφτασαν στην αίθουσα υποδοχής στη βάση του δέντρου Ξ1863, όπου ζούσε ο Σι Τσιάνγκ. Είπε ότι έμενε στο κλαδί 106, κοντά στην κορυφή, και συμβούλεψε τον Λούο Τζι να φάει κάτω πριν ανεβούν. Πήγαν σε ένα εστιατόριο, στην άκρη της αίθουσας υποδοχής. Πέρα από το γεγονός ότι ήταν καθαρό σαν τρισδιάστατη απεικόνιση, ένα χαρακτηριστικό εκείνης της εποχής ήταν ακόμα πιο εμφανές από ό,τι όταν το είχε πρωτοδεί στο κέντρο αφύπνισης: Παντού υπήρχαν διαδραστικά παράθυρα πληροφόρησης — στους τοίχους, στις επιφάνειες των τραπεζιών, στις καρέκλες, στο πάτωμα, στην οροφή, ακόμα και πάνω σε μικρά αντικείμενα όπως τα ποτήρια και οι θήκες για τις χαρτοπετσέτες. Τα πάντα διέθεταν διαδραστική οθόνη, με κείμενο ή κινούμενες εικόνες. Ήταν λες και ολόκληρο το εστιατόριο ήταν μια γιγάντια οθόνη υπολογιστή που απεικόνιζε ένα πολύμορφο και λαμπερό μεγαλείο.
Αυτοί που έτρωγαν δεν ήταν πολλοί. Διάλεξαν ένα τραπέζι πλάι στο παράθυρο και κάθισαν. Ο Σι Τσιάνγκ χτύπησε με το δάχτυλο το τραπέζι για να ενεργοποιήσει μια διαδραστική οθόνη και παρήγγειλε μερικά πιάτα.
«Δεν μπορώ να διαβάσω τις ξένες γλώσσες και έτσι παράγγειλα μόνο κινέζικα».
«Όλος ο κόσμος μοιάζει φτιαγμένος από οθόνες υπολογιστών», είπε ο Λούο Τζι αναστενάζοντας.
«Σωστά. Οτιδήποτε λείο μπορεί να φωτιστεί». Καθώς μιλούσε, ο Σι Τσιάνγκ έβγαλε ένα πακέτο τσιγάρα και το έδωσε στον Λούο Τζι. «Για κοίτα εδώ. Είναι μόνο ένα πακέτο φτηνά τσιγάρα».
Ενώ ο Λούο Τζι έπιανε το πακέτο στα χέρια του, εκείνο άρχισε να προβάλλει στην επιφάνειά του μια σειρά από μικροσκοπικές εικόνες που έμοιαζαν με μενού επιλογών.
«Μοιάζει με... επιφάνεια που μπορεί να προβάλει εικόνες», είπε ο Λούο Τζι κοιτάζοντας το πακέτο.
«Επιφάνεια; Με αυτό το μαραφέτι μπορείς να συνδεθείς στο διαδίκτυο!». Ο Σι Τσιάνγκ έσκυψε και χτύπησε με το δάχτυλό του το πακέτο. Μια από τις μικροσκοπικές εικόνες βυθίστηκε προς τα μέσα σαν κουμπί και η διαφήμιση που είχε επιλέξει απλώθηκε σε ολόκληρο το πακέτο.
Στην εικόνα, ο Λούο Τζι είδε μια οικογένεια με ένα παιδί καθισμένους σε ένα σαλόνι. Η εικόνα πρέπει να προερχόταν από το παρελθόν. Ξαφνικά, από το πακέτο ακούστηκε μια στριγκή φωνή: «Κύριε Λούο, εσείς ζούσατε κάποτε σε αυτή την εποχή. Ξέρουμε ότι, τότε, η απόκτηση μιας κατοικίας στην πρωτεύουσα ήταν το μεγάλο όνειρο κάθε ανθρώπου. Τώρα, εμείς στον Όμιλο Πράσινο Φύλλο μπορούμε να σας βοηθήσουμε να εκπληρώσετε αυτό το όνειρο. Όπως μπορείτε να δείτε, αυτή είναι μια υπέροχη εποχή. Τα σπίτια έχουν μεταμορφωθεί σε φύλλα δέντρων και ο Όμιλος Πράσινο Φύλλο μπορεί να σας παρέχει κάθε είδους φύλλο».
Στο σημείο αυτό εμφανίστηκε μια εικόνα με φύλλα που πολλαπλασιάζονταν πάνω σε ένα κλαδί και μετά μια εντυπωσιακή ποικιλία από κρεμαστές κατοικίες, μία από τις οποίες ήταν εντελώς διαφανής και η επίπλωση στο εσωτερικό της έμοιαζε να κρέμεται στον αέρα.
«Ασφαλώς, μπορούμε επίσης να σας κτίσουμε μια παραδοσιακή κατοικία στην επιφάνεια, έτσι ώστε να επιστρέψετε στη θαλπωρή της Χρυσής Εποχής και να ξεκινήσετε μια ζεστή... οικογένεια...»
Στην οθόνη εμφανίστηκαν ένας κήπος και ένα ανεξάρτητο σπίτι, ίσως από μία άλλη παλιά φωτογραφία. Η φωνή στη διαφήμιση μιλούσε άψογα «αρχαία κινεζικά», αλλά σταμάτησε για μια στιγμή πριν προφέρει τη λέξη «οικογένεια» και μετά την είπε με ιδιαίτερη έμφαση. Στο κάτω-κάτω, ήταν κάτι που ανήκε στο παρελθόν.
Ο Σι Τσιάνγκ πήρε το πακέτο από τα χέρια του Λούο Τζι, έβγαλε τα δύο τελευταία τσιγάρα, του έδωσε το ένα και μετά τσαλάκωσε το άδειο πακέτο και το πέταξε πάνω στο τραπέζι. Στο τσαλακωμένο πακέτο, οι εικόνες εξακολουθούσαν να κινούνται, αλλά ο ήχος είχε σβήσει.
«Όπου κι αν βρεθώ, το πρώτο πράγμα που κάνω είναι να σβήνω κάθε οθόνη γύρω μου», είπε. «Είναι πολύ ενοχλητικές». Άρχισε να σβήνει τις οθόνες του τραπεζιού και του πατώματος με χέρια και πόδια. «Όμως, οι άνθρωποι αυτής της εποχής δεν κάνουν χωρίς αυτές». Έδειξε γύρω του. «Δεν υπάρχουν πια υπολογιστές. Όποιος θέλει να μπει στο διαδίκτυο ή να κάνει κάτι παρόμοιο, χτυπάει απλά με το δάχτυλό του οποιαδήποτε λεία επιφάνεια. Τα ρούχα και τα παπούτσια χρησιμεύουν κι αυτά ως υπολογιστές. Είτε το πιστεύεις είτε όχι, έχω δει ακόμα και χαρτί τουαλέτας μέσα από το οποίο μπορείς να μπεις στο διαδίκτυο».
Ο Λούο Τζι τράβηξε μια χαρτοπετσέτα. Ήταν από συνηθισμένο χαρτί χωρίς σύνδεση, αλλά η κίνηση ενεργοποίησε το ίδιο το χάρτινο κουτί και μια όμορφη γυναίκα άρχισε να διαφημίζει στον Λούο Τζι επιδέσμους, γνωρίζοντας προφανώς τις πρόσφατες εμπειρίες του και υποθέτοντας ότι είχε γδάρει χέρια και πόδια.
«Θεέ μου!» αναστέναξε ο Λούο Τζι και έχωσε ξανά τη χαρτοπετσέτα μέσα στο κουτί.
«Είναι η εποχή της πληροφορίας. Στη δική μας εποχή τα πράγματα ήταν αρκετά πρωτόγονα», είπε ο Σι Τσιάνγκ γελώντας.
Ενώ περίμεναν το φαγητό τους, ο Λούο Τζι ρώτησε τον Σι Τσιάνγκ πώς ήταν τώρα πια η ζωή του. Ένιωθε κάποια ενοχή που δεν το είχε κάνει νωρίτερα, αλλά, καθώς σκεφτόταν με ποιον τρόπο είχε κυλήσει εκείνη η μέρα, αισθανόταν λες και ήταν ο ίδιος ένας κουρδιστός μηχανισμός που προχωρούσε ακατάπαυστα μπροστά. Μέχρι εκείνη τη στιγμή, δεν του είχε δοθεί καθόλου ελεύθερος χρόνος.
«Μου έδωσαν σύνταξη», απάντησε ανέκφραστα ο Σι Τσιάνγκ. «Δεν είναι κι άσχημα».
«Μιλάς για την Υπηρεσία Δημόσιας Ασφάλειας ή για τη μονάδα στην οποία είχες βρεθεί αργότερα; Υπάρχουν ακόμα;»
«Υπάρχουν. Και η ΥΔΑ είναι πάντα η ΥΔΑ. Όμως, ακόμη και πριν πέσω σε χειμερία νάρκη, δεν ένιωθα πια να ανήκω εκεί. Η μονάδα στην οποία ανήκα τον τελευταίο καιρό υπάγεται πλέον στον Ασιατικό Στόλο. Ο στόλος μοιάζει με μεγάλη χώρα, άρα κι εγώ είμαι πια σαν ξένος εκεί». Καθώς μιλούσε, φύσηξε ένα μεγάλο σύννεφο καπνού. Παρατήρησε το σύννεφο να ανεβαίνει, λες και προσπαθούσε να λύσει ένα μυστήριο. «Οι χώρες δεν έχουν πια τη σημασία που είχαν κάποτε... Ο κόσμος έχει αλλάξει. Είναι κάτι που με μπερδεύει. Ευτυχώς, Ντα Σι, εσύ κι εγώ είμαστε το είδος των αδιάφορων ανθρώπων που μπορούν να ζουν, και μάλιστα καλά, οτιδήποτε κι αν συμβεί».
«Λούο, αγόρι μου, για να σου πω την αλήθεια, σε κάποια πράγματα δεν είμαι τόσο ανοιχτόμυαλος όσο εσύ. Δεν νιώθω τόσο αμέτοχος. Αν είχα περάσει όσα εσύ, θα είχα καταρρεύσει πριν από καιρό».
Ο Λούο Τζι σήκωσε το τσαλακωμένο κουτί των τσιγάρων από το τραπέζι και το ξεδίπλωσε για να αποκαλύψει την εικόνα που προβαλλόταν ακόμη, αν και κάπως αποχρωματισμένη. Έπαιζε ακόμα τη διαφήμιση του Ομίλου Πράσινο Φύλλο.
«Είτε ως μεσσίας, είτε ως πρόσφυγας, μπορώ πάντα να χρησιμοποιώ όσα μέσα διαθέτω για να προσπαθήσω να ζήσω μια ευτυχισμένη ζωή. Ίσως με θεωρείς εγωιστή, αλλά, για να είμαι ειλικρινής, είναι το μόνο πράγμα που εκτιμώ στον εαυτό μου. Ντα Σι, θα ήθελα να πω κάτι και για σένα. Δείχνεις αδιάφορος, όμως βαθιά μέσα σου είσαι ένας άνθρωπος που εκτιμά την υπευθυνότητα. Άφησε πια πίσω σου αυτή την αίσθηση ευθύνης. Κοίτα τι γίνεται σε αυτή την εποχή. Ποιος μας έχει ανάγκη; Το πιο ιερό καθήκον μας είναι να αδράξουμε την ημέρα».
«Ναι, ασφαλώς, αλλά, αν είχα εγκαταλείψει κάθε ευθύνη, εσύ αυτή τη στιγμή δεν θα είχες και πολλή όρεξη». Ο Σι Τσιάνγκ πέταξε το τσιγάρο του στο τασάκι, ενεργοποιώντας μια διαφήμιση τσιγάρων.
Ο Λούο Τζι κατάλαβε πως τα λόγια του είχαν παρερμηνευτεί. «Όχι, Ντα Σι, θα πρέπει να συνεχίσεις να με προστατεύεις. Αν φύγω από κοντά σου, θα πεθάνω. Ήδη, σήμερα, με έσωσες μία, δύο, τρεις φορές. Τουλάχιστον δυόμισι!»
«Θέλεις να πεις ότι δεν μπορώ να αφήσω κάποιον να πεθάνει; Αυτή είναι η ζωή μου: αφιερωμένη στο να σώζω τη δική σου», είπε ο Σι Τσιάνγκ αποδοκιμαστικά, κοιτάζοντας γύρω του, πιθανώς αναζητώντας κάποιο σημείο που να πουλάει τσιγάρα. Μετά κοίταξε πίσω του, έγειρε προς το μέρος του Λούο Τζι και ψιθύρισε: «Όμως για ένα χρονικό διάστημα ήσουν πραγματικά μεσσίας, αγόρι μου».
«Είναι αδύνατο για κάποιον σε μια τέτοια θέση να διατηρήσει το μυαλό του ακέραιο. Ευτυχώς, τώρα επέστρεψα σε φυσιολογική κατάσταση».
«Πώς σου ήρθε η ιδέα να κάνεις μάγια σ' εκείνο το αστέρι;»
«Εκείνη την περίοδο είχα γίνει πολύ παρανοϊκός. Δεν θέλω να το σκέφτομαι. Είτε το πιστεύεις είτε όχι, Ντα Σι, είμαι σίγουρος πως όσο κοιμόμουν, όχι μόνο γιάτρεψαν την αρρώστια μου, αλλά μου έκαναν και ψυχολογική θεραπεία. Πραγματικά, δεν είμαι το ίδιο άτομο που ήμουν τότε. Πώς θα μπορούσα να είμαι τόσο ηλίθιος ώστε να έχω μια τέτοια ιδέα; Μια τέτοια αυταπάτη;»
«Τι είδους αυταπάτη; Για να ακούσω».
«Είναι δύσκολο να στο εξηγήσω με συντομία. Εξάλλου, δεν υπάρχει λόγος. Στη δουλειά σου σίγουρα θα είχες να κάνεις με παρανοϊκούς, με ανθρώπους που πάντα πίστευαν ότι κάποιος θέλει να τους σκοτώσει. Υπάρχει κάποιος λόγος να δίνεις σημασία στα λόγια τους;»
Ο Λούο Τζι κομμάτιασε μεθοδικά το κουτί των τσιγάρων. Αυτή τη φορά, η εικόνα καταστράφηκε, αλλά τα κομμάτια έλαμπαν ακόμα σε μια στοίβα με αποκρουστικά χρώματα.
«Ωραία, λοιπόν, ας πούμε
κάτι ευχάριστο. Ο γιος μου ζει ακόμα».
«Τι πράγμα;» Ο Λούο Τζι κυριολεκτικά αναπήδησε από την έκπληξή του.
«Το έμαθα πριν από δύο μέρες. Έψαξε και με βρήκε. Δεν έχουμε ακόμα συναντηθεί, απλώς μιλήσαμε από το τηλέφωνο».
«Μα δεν...»
«Δεν ξέρω πόσο καιρό έμεινε στη φυλακή, αλλά στη συνέχεια έπεσε σε χειμερία νάρκη. Είπε πως το έκανε για να έρθει στο μέλλον και να με συναντήσει. Αναρωτιέμαι πού βρήκε τα λεφτά. Τώρα βρίσκεται στην επιφάνεια και έχει κανονίσει να έρθει αύριο να με επισκεφτεί». 
Ο Λούο Τζι σηκώθηκε με ενθουσιασμό, πετώντας λαμπερά κομμάτια χαρτιού στο πάτωμα. «Ντα Σι, αυτό είναι... Πρέπει να πιούμε για να το γιορτάσουμε».
«Ας πιούμε, λοιπόν. Το αλκοόλ σε αυτή την εποχή έχει απαίσια γεύση, αλλά διατηρεί τη δύναμή του».
Τότε ήρθε το φαγητό. Ο Λούο Τζι δεν αναγνώριζε τίποτα στα πιάτα. «Δεν είναι τίποτα άξιο λόγου», είπε ο Σι Τσιάνγκ. «Υπάρχουν και εστιατόρια που εφοδιάζονται από παραδοσιακά αγροκτήματα, αλλά αυτά είναι μόνο για πλούσιους. Θα φάμε σε ένα από αυτά όταν έρθει ο Σιαομίνγκ».
Όμως το βλέμμα του Λούο Τζι είχε καρφωθεί στη σερβιτόρα: το πρόσωπο και το σώμα της ήταν εξωπραγματικά όμορφα, και πρόσεξε ότι και οι άλλες σερβιτόρες που πηγαινοέρχονταν ανάμεσα στα τραπέζια είχαν την ίδια αγγελική εμφάνιση.
«Μην κοιτάζεις σαν ηλίθιος», είπε ο Σι Τσιάνγκ, χωρίς να σηκώσει τα μάτια. «Είναι ψεύτικες».
«Ρομπότ;» ρώτησε ο Λούο Τζι. Επιτέλους, το μέλλον του παρουσίαζε κάτι που είχε δει στις ιστορίες επιστημονικής φαντασίας της παιδικής του ηλικίας.
«Από μια άποψη».
«Τι εννοείς, από μια άποψη;»
Ο Σι Τσιάνγκ έδειξε το ρομπότ-σερβιτόρα και είπε: «Το μόνο που γνωρίζει αυτό το ανόητο κορίτσι είναι να σερβίρει φαγητό. Ακολουθούν συγκεκριμένες διαδρομές. Πόσο βλακώδες μπορεί να είναι αυτό; Κάποτε είδα πως είχαν μετακινήσει προσωρινά ένα τραπέζι, αλλά αυτές εξακολουθούσαν να φέρνουν πιάτα και να τα αφήνουν στην αρχική του θέση, με αποτέλεσμα να σπάνε όλα στο πάτωμα».
Όταν η σερβιτόρα-ρομπότ σέρβιρε το φαγητό, τους χαμογέλασε γλυκά και τους ευχήθηκε καλή όρεξη. Η φωνή της δεν ακουγόταν ρομποτική, αλλά απίστευτα όμορφη. Μετά, άπλωσε το λεπτό της χέρι και σήκωσε το μαχαίρι του φαγητού που ήταν ακουμπισμένο μπροστά στον Σι Τσιάνγκ.
Σαν αστραπή, το βλέμμα του Σι Τσιάνγκ πέταξε από το μαχαίρι στα χέρια της σερβιτόρας και μετά στον Λούο Τζι που καθόταν απέναντί του. Τινάχτηκε όρθιος, έκανε βουτιά πάνω από το τραπέζι και έσπρωξε βίαια τον Λούο Τζι, ρίχνοντάς τον από το κάθισμά του στο πάτωμα. Σχεδόν την ίδια στιγμή, το ρομπότ κάρφωνε το μαχαίρι στο σημείο όπου λίγο πριν βρισκόταν η καρδιά του Λούο Τζι.
Η λεπίδα βρήκε την πλάτη του καθίσματος, ενεργοποιώντας τη διεπαφή ενημέρωσης. Το ρομπότ τράβηξε πίσω το μαχαίρι και στάθηκε πλάι στο τραπέζι, κρατώντας τον δίσκο του σερβιρίσματος με το άλλο χέρι και διατηρώντας ακόμα το γλυκό χαμόγελο στο αφύσικα όμορφο πρόσωπό του. Πανικόβλητος, ο Λούο Τζι προσπάθησε να σταθεί όρθιος και μετά έτρεξε να κρυφτεί πίσω από τον Σι Τσιάνγκ. Εκείνος απλώς κούνησε το χέρι λέγοντας: «Μην ανησυχείς, δεν είναι και τόσο επιδέξια».
Το ρομπότ στεκόταν ακίνητο, κρατώντας το μαχαίρι και χαμογελώντας, και για άλλη μια φορά τους ευχήθηκε καλή όρεξη με την ευγενική της φωνή.
Οι έκπληκτοι θαμώνες μαζεύτηκαν γύρω τους, κοιτάζοντας τη σκηνή αποσβολωμένοι. Μετά, εμφανίστηκε η υπεύθυνη του εστιατορίου. Όταν άκουσε τον Σι Τσιάνγκ να κατηγορεί το ρομπότ του εστιατορίου για απόπειρα φόνου, έγνεψε αρνητικά.
«Κύριε, κάτι τέτοιο είναι αδύνατον! Τα μάτια τους δεν βλέπουν ανθρώπους, αλλά μόνο τους αισθητήρες στα τραπέζια και στις καρέκλες!»
«Θα καταθέσω ενόρκως ότι έπιασε ένα μαχαίρι φαγητού και προσπάθησε να σκοτώσει αυτόν τον άνθρωπο. Το είδαμε με τα ίδια μας τα μάτια», είπε ένας άνδρας με δυνατή φωνή. Οι υπόλοιποι θαμώνες υποστήριξαν την άποψή του.
Ενώ η υπεύθυνη σκεφτόταν με ποιο τρόπο να αντικρούσει τα λόγια τους, το ρομπότ κάρφωσε το μαχαίρι στο κάθισμα για δεύτερη φορά, χώνοντάς το ακριβώς στην ίδια τρύπα που είχε ήδη ανοίξει και προκαλώντας μερικές κραυγές.
«Καλή σας όρεξη», είπε με ένα χαμόγελο.
Σε λίγο, έφτασαν αρκετά ακόμη άτομα και μαζί τους κι ο μηχανικός του εστιατορίου. Όταν πίεσε το πίσω μέρος του κεφαλιού του ρομπότ, το χαμόγελο έφυγε από το όμορφο πρόσωπο της κοπέλας και είπε: «Αναγκαστική διακοπή λειτουργίας. Δεδομένα σημείου διακοπής αποθηκεύτηκαν». Μετά κοκάλωσε στη θέση της.
«Μάλλον πρόκειται για κάποιο σφάλμα του λειτουργικού», είπε ο μηχανικός σκουπίζοντας τον κρύο ιδρώτα του.
«Συμβαίνει συχνά αυτό;» ρώτησε ο Σι Τσιάνγκ με ένα σαρκαστικό χαμόγελο.
«Όχι, όχι. Ορκίζομαι πως δεν έχω ακούσει ποτέ κάτι τέτοιο», είπε ο μηχανικός και μετά έδωσε εντολή σε δύο βοηθούς του να σηκώσουν το ρομπότ.
Η υπεύθυνη βάρδιας άρχισε να ενημερώνει με θέρμη τους πελάτες ότι μέχρι να εντοπιστεί η αιτία της βλάβης, το εστιατόριο θα χρησιμοποιούσε αληθινούς ανθρώπους για σερβιτόρους, αλλά οι μισοί από αυτούς σηκώθηκαν κι έφυγαν.
«Αντιδράσατε και οι δύο πολύ γρήγορα», είπε ένας από τους πελάτες με θαυμασμό.
«Είναι αφυπνισμένοι», είπε κάποιος άλλος. «Στην εποχή τους είχαν συνηθίσει τέτοιου είδους συμβάντα». Τα ρούχα του πρόβαλλαν την εικόνα ενός ξιφομάχου.
Η υπεύθυνη του καταστήματος στράφηκε προς τον Λούο Τζι και τον Σι Τσιάνγκ. «Κύριοι, πραγματικά δεν ξέρω τι να πω... Σε κάθε περίπτωση, σας διαβεβαιώνω ότι θα αποζημιωθείτε».
«Ωραία. Και τώρα ας φάμε». Ο Σι Τσιάνγκ έκανε νόημα στον Λούο Τζι να ξανακαθίσει στη θέση του και ένας άνθρωπος σερβιτόρος τους έφερε καινούργια πιάτα για να αντικαταστήσει εκείνα που είχαν αδειάσει.
Χωρίς ακόμα να έχει συνέλθει από το σοκ, ο Λούο Τζι ένιωσε την άβολη τρύπα στην πλάτη της καρέκλας. «Ντα Σι, νιώθω λες κι όλος ο κόσμος είναι εναντίον μου. Κάποτε είχα ευνοϊκή εντύπωση γι’ αυτόν».
Ο Σι Τσιάνγκ κοίταξε τα πιάτα μπροστά του και μετά είπε: «Έχω κάποιες σκέψεις γύρω από το συγκεκριμένο ζήτημα». Σήκωσε το βλέμμα και έβαλε στον Λούο Τζι ένα ποτό. «Αγνόησέ τες για την ώρα. Θα σου μιλήσω λεπτομερώς αργότερα».
«Ορίστε: μια πρόποση για να ζούμε την κάθε μέρα σαν να είναι η τελευταία ή, καλύτερα, την κάθε ώρα», είπε ο Λούο Τζι υψώνοντας το ποτήρι. «Ας πιούμε και για τον γιο σου που ζει ακόμα».
«Είσαι πραγματικά καλά;» ρώτησε ο Σι Τσιάνγκ με ένα επιφυλακτικό χαμόγελο.
«Κάποτε ήμουν ένας μεσσίας. Τίποτα δεν με τρομάζει». Ο Λούο Τζι ανασήκωσε αδιάφορα τους ώμους και μετά άδειασε το ποτήρι του. Η γεύση του αλκοόλ τον έκανε να μορφάσει. «Αυτό μοιάζει με καύσιμο πυραύλων».
«Με σκοτώνεις, αγόρι μου. Αυτή η στάση σου ανέκαθεν με σκότωνε», είπε ο Σι Τσιάνγκ σηκώνοντας ψηλά τον αντίχειρα.
Το φύλλο στο οποίο ζούσε ο Σι Τσιάνγκ βρισκόταν στην κορυφή του δέντρου. Ήταν ένα ευρύχωρο διαμέρισμα, πλήρως εξοπλισμένο με τις συσκευές που πρόσφεραν μια άνετη ζωή. Διέθετε γυμναστήριο και ακόμα και έναν εσωτερικό κήπο με ένα σιντριβάνι.
«Ο στόλος μου παραχώρησε αυτό εδώ το διαμέρισμα για προσωρινή διαμονή», είπε. «Μου είπαν ότι θα μπορέσω να αγοράσω καλύτερο με τα χρήματα της σύνταξης».
«Όλοι έχουν τόσο χώρο στη διάθεσή τους αυτή την εποχή;»
«Πιθανώς. Αυτό το είδος κατασκευής εκμεταλλεύεται τον χώρο καλύτερα από όλα. Ένα μεγάλο φύλλο ισοδυναμεί με ένα ολόκληρο κτήριο της εποχής μας. Ίσως όμως η αιτία να είναι πως υπάρχουν λιγότεροι άνθρωποι: πολύ λιγότεροι από την εποχή του Μεγάλου Ραγίσματος».
«Μα, Ντα Σι, η δική σου χώρα βρίσκεται στο διάστημα».
«Δεν πρόκειται να πάω εκεί. Όπως ξέρεις, είμαι ήδη συνταξιούχος».
Ο Λούο Τζι ένιωθε πολύ καλύτερα εκεί, κυρίως επειδή τα περισσότερα παράθυρα πληροφόρησης μέσα στο σπίτι του Σι Τσιάνγκ ήταν κλειστά, μολονότι στους τοίχους και στο πάτωμα υπήρχαν κάποιες διάσπαρτες προβολές. Ο Σι Τσιάνγκ ενεργοποίησε μια διεπαφή στο πάτωμα με ένα πάτημα του ποδιού του, κάνοντας έναν τοίχο εντελώς διαφανή, έτσι ώστε η νυχτερινή πόλη να αποκαλυφθεί μπροστά στα μάτια τους. Ήταν ένα εκτυφλωτικό, γιγάντιο δάσος από χριστουγεννιάτικα δέντρα που ενώνονταν μεταξύ τους με τα φώτα των ιπτάμενων αυτοκινήτων.
Ο Λούο Τζι πλησίασε τον καναπέ, που καθώς τον άγγιζε, έμοιαζε σκληρός σαν μάρμαρο. «Αυτό είναι για να κάθεσαι;» ρώτησε. Όταν ο Σι Τσιάνγκ έγνεψε καταφατικά, εκείνος κάθισε όσο πιο προσεκτικά μπορούσε, αλλά αμέσως ένιωσε σαν να βούλιαζε μέσα σε μαλακό πηλό. Τα μαξιλάρια και η πλάτη του καναπέ προσαρμόζονταν στο σώμα του, δημιουργώντας ένα καλούπι απολύτως συντονισμένο με τον σωματότυπό του, διατηρώντας την πίεση στο ελάχιστο.
Το όραμα που του είχε προσφέρει το κομμάτι του σιδηρομεταλλεύματος μέσα στο Δωμάτιο Διαλογισμού του Κτηρίου των Ηνωμένων Εθνών πριν από δύο αιώνες, είχε γίνει πραγματικότητα.
«Έχεις κανένα υπνωτικό χάπι;» ρώτησε. Μόλις είχε βρεθεί σε έναν χώρο που τον έκανε να νιώθει ασφαλής, η εξάντληση τον είχε πλημμυρίσει.
«Όχι, αλλά μπορείς να αγοράσεις εδώ», είπε ο Σι Τσιάνγκ και έθεσε πάλι τον τοίχο σε λειτουργία. «Ορίστε. Υπνωτικά χάπια χωρίς συνταγή γιατρού. Αυτά εδώ λέγονται "Ποταμός Ονείρων"».
Αν και ο Λούο Τζι περίμενε να δει κάποιο είδος αυτόματης μεταφοράς υψηλής τεχνολογίας μέσω διαδικτύου, η πραγματικότητα ήταν απλούστερη από εκείνη που είχε φανταστεί. Μέσα σε λίγα λεπτά, ένα μικρό ιπτάμενο όχημα παράδοσης σταμάτησε έξω από τον διαφανή τοίχο και παρέδωσε το σκεύασμα με ένα λεπτό μεταλλικό άκρο μέσα από το μικρό άνοιγμα που δημιουργήθηκε.
Ο Λούο Τζι πήρε το φάρμακο από τα χέρια του Σι Τσιάνγκ. Ήταν ένα παραδοσιακό κουτί χωρίς οθόνη στην επιφάνειά του. Οι οδηγίες έλεγαν να πάρει ένα χάπι κι έτσι άνοιξε το πακέτο, έβγαλε ένα και άπλωσε το χέρι για να πάρει ένα ποτήρι με νερό από το τραπεζάκι.
«Για μια στιγμή», είπε ο Σι Τσιάνγκ, αρπάζοντας το κουτί από τα χέρια του Λούο Τζι και διαβάζοντάς το προσεκτικά πριν του το ξαναδώσει. «Τι γράφει αυτό εδώ; Αυτό που ζήτησα εγώ ονομάζεται "Ποταμός Ονείρων"».
Ο Λούο Τζι διάβασε μια περίπλοκη σειρά από ονομασίες φαρμακευτικών ουσιών γραμμένες στα Αγγλικά. «Δεν το αναγνωρίζω. Σίγουρα πάντως δεν γράφει "Ποταμός Ονείρων"».
Ο Σι Τσιάνγκ ενεργοποίησε ένα παράθυρο πάνω στο τραπέζι του σαλονιού και άρχισε να ψάχνει για κάποιον ιατρικό σύμβουλο. Με τη βοήθεια του Λούο Τζι, εντόπισε έναν γιατρό με λευκή ρόμπα, ο οποίος εξέτασε το κουτί και μετά κοίταξε τον Σι Τσιάνγκ με περίεργο ύφος.
«Πού το βρήκατε αυτό;» ρώτησε επιφυλακτικά ο γιατρός.
«Το αγόρασα. Μόλις τώρα».
«Αδύνατον. Αυτό είναι φάρμακο που χορηγείται μόνο με ιατρική συνταγή. Το χρησιμοποιούν αποκλειστικά στο κέντρο χειμερίας νάρκης».
«Τι σχέση έχει με τη χειμερία νάρκη;»
«Είναι για μια βραχυπρόθεσμη αναστολή των ζωτικών λειτουργιών. Μπορεί να κάνει κάποιον να πέσει σε χειμερία νάρκη από δέκα μέρες μέχρι ένα χρόνο».
«Μόνο και μόνο με το να το καταπιείς;»
«Όχι, βέβαια. Απαιτείται μια ολόκληρη σειρά από εξωτερικά συστήματα ώστε να διατηρηθούν οι εσωτερικές λειτουργίες του σώματος πριν επιτευχθεί η βραχυπρόθεσμη αναστολή των ζωτικών λειτουργιών».
«Και αν το καταπιείς χωρίς αυτές;»
«Τότε σίγουρα πεθαίνεις. Αν μη τι άλλο, όμως, πεθαίνεις ανώδυνα. Γι' αυτό το χρησιμοποιούν συχνά όσοι θέλουν να αυτοκτονήσουν».
Ο Σι Τσιάνγκ έκλεισε την οθόνη και πέταξε το κουτί πάνω στο τραπέζι. Μετά, κοίταξε για λίγη ώρα τον Λούο Τζι κατάματα κι ύστερα είπε: «Ανάθεμα!»
«Ανάθεμα!» επανέλαβε ο Λούο Τζι, γέρνοντας πίσω στον καναπέ. Και τότε έγινε η τελευταία απόπειρα κατά της ζωής του για την ημέρα εκείνη.
Μόλις το κεφάλι του ακούμπησε στην πλάτη του καναπέ, η σκληρή επιφάνεια προσαρμόστηκε γρήγορα στο πίσω μέρος του κεφαλιού του κι άρχισε να παίρνει το σχήμα του. Όμως η διαδικασία δεν σταμάτησε εκεί. Το κεφάλι και ο λαιμός του εξακολουθούσαν να βουλιάζουν, μέχρι που το κεφαλάρι δημιούργησε κι από τις δύο πλευρές ένα ζευγάρι πλοκάμια που τυλίχτηκαν σφιχτά γύρω από τον λαιμό του. Δεν πρόλαβε ούτε να φωνάξει, αλλά μόνο ν' ανοίξει το στόμα και τα μάτια, κουνώντας τα χέρια του σπασμωδικά.
Ο Σι Τσιάνγκ έτρεξε στην κουζίνα και επέστρεψε με ένα μαχαίρι, το οποίο χρησιμοποίησε για να χτυπήσει μερικές φορές τα πλοκάμια. Μετά, τα τράβηξε με τα χέρια του μακριά από τον λαιμό του Λούο Τζι. Όταν ο Λούο Τζι ξέφυγε από τον καναπέ και σωριάστηκε στο πάτωμα, η επιφάνεια του καθίσματος φωτίστηκε αποκαλύπτοντας μια σειρά από μηνύματα σφάλματος.
«Πόσες φορές σου έσωσα τη ζωή σήμερα, αγόρι μου;» ρώτησε ο Σι Τσιάνγκ τρίβοντας τα χέρια του.
«Αυτή είναι... η έκτη», είπε ο Λούο Τζι, προσπαθώντας να πάρει ανάσα. Έκανε εμετό στο πάτωμα. Όταν τέλειωσε, έγειρε αδύναμα πίσω στον καναπέ, αλλά μετά τινάχτηκε πάλι μπροστά, σαν να είχε πάθει ηλεκτροπληξία. Δεν ήξερε πού να βάλει τα χέρια του. «Πόσος καιρός θα χρειαστεί πριν καταφέρω να γίνω επιδέξιος σαν κι εσένα και να μπορώ να σωθώ μόνος μου;»
«Πιθανώς αυτό δεν θα γίνει ποτέ», είπε ο Σι Τσιάνγκ. Μια συσκευή που έμοιαζε με ηλεκτρική σκούπα εμφανίστηκε και άρχισε να καθαρίζει τον εμετό από το πάτωμα.
«Τότε είμαι ξοφλημένος. Αυτός ο κόσμος είναι διεστραμμένος».
«Τα πράγματα δεν είναι και τόσο άσχημα. Αν μη τι άλλο, έχω σχηματίσει μια ιδέα για την όλη κατάσταση. Η πρώτη απόπειρα κατά της ζωής σου απέτυχε και στη συνέχεια ακολούθησαν πέντε ακόμη. Αυτό δεν είναι επαγγελματική συμπεριφορά, αλλά βλακεία. Κάτι, κάπου, πρέπει να πήγε στραβά... Ας επικοινωνήσουμε αμέσως με την αστυνομία. Δεν μπορούμε να περιμένουμε μέχρι να διαλευκάνουν την υπόθεση».
«Ποιος έκανε το λάθος και πού; Ντα Σι, έχουν περάσει δύο αιώνες. Μην προβάλλεις τον τρόπο σκέψης που είχες στη δική μας εποχή».
«Μερικά πράγματα δεν αλλάζουν όσος καιρός κι αν περάσει, αγόρι μου. Όσο για το ποιος έκανε το λάθος, ειλικρινά δεν ξέρω».
Αρχίζω, μάλιστα, να αναρωτιέμαι αν πραγματικά υπάρχει κάποιο συγκεκριμένο πρόσωπο...» 
Το κουδούνι της πόρτας ήχησε. Ο Σι Τσιάνγκ άνοιξε και βρήκε αρκετά άτομα να στέκονται έξω. Φορούσαν πολιτικά, αλλά ο Σι Τσιάνγκ τους είχε καταλάβει πριν ακόμα ο αρχηγός τους του δείξει την αστυνομική του ταυτότητα.
«Ά, φαντάσου: Κάποιοι σ' αυτή την κοινωνία περπατάνε. Περάστε μέσα, κύριοι.»
Τρεις μπήκαν μέσα στο σπίτι, αφήνοντας άλλους δύο έξω για να φρουρούν την πόρτα. Ο επικεφαλής αξιωματικός, που έδειχνε τριαντάρης, κοίταξε το δωμάτιο γύρω του. Όπως ο Σι Τσιάνγκ και ο Λούο Τζι, είχε κι αυτός τις οθόνες των ρούχων του σβησμένες, πράγμα που τους καθησύχασε. Μίλησε με άνεση σε καθαρά αρχαία κινεζικά, χωρίς να χρησιμοποιεί αγγλικές λέξεις.
«Είμαι ο αστυνόμος Γκούο Ζενμίνγκ από το Τμήμα Ψηφιακής Πραγματικότητας της ΥΔΑ. Ζητώ συγγνώμη που καθυστερήσαμε. Ήταν αμέλεια εκ μέρους μας, αλλά έχει περάσει μισός αιώνας από την τελευταία φορά που αντιμετωπίσαμε παρόμοια περίσταση.» Υποκλίθηκε μπροστά στον Σι Τσιάνγκ. «Υποβάλλω τα σέβη μου σε έναν αρχαιότερο αξιωματικό. Μια ετοιμότητα σαν τη δική σας σπανίζει πολύ στις μέρες μας μέσα στο σώμα.»
Ενώ ο αστυνόμος Γκούο μιλούσε, ο Λούο Τζι και ο Σι Τσιάνγκ πρόσεξαν ότι όλα τα παράθυρα πληροφοριών μέσα στο διαμέρισμα είχαν σβήσει. Το σπίτι είχε προφανώς αποκοπεί από τον εξωτερικό κόσμο της υπερπληροφόρησης. Οι άλλοι δύο αστυνομικοί εργάζονταν πυρετωδώς. Κρατούσαν κάτι που δεν είχαν δει εδώ και αιώνες: έναν μικρό φορητό υπολογιστή, που όμως ήταν λεπτός σαν φύλλο χαρτιού.
«Εγκαθιστούν ένα τείχος προστασίας γι' αυτό το σπίτι», εξήγησε ο αστυνόμος Γκούο. «Σας διαβεβαιώνω ότι από εδώ και στο εξής είστε ασφαλείς. Σας εγγυώμαι, επίσης, ότι θα λάβετε αποζημίωση από το δημοτικό σύστημα.»
«Σήμερα», είπε ο Σι Τσιάνγκ, μετρώντας στα δάχτυλά του, «μας εγγυήθηκαν ότι θα αποζημιωθούμε τέσσερις φορές.»
«Το ξέρω. Και εξαιτίας αυτού, πολλά άτομα σε πολλές υπηρεσίες έχασαν τη δουλειά τους. Σας ικετεύω να συνεργαστείτε, για να μην απολύσουν κι εμάς. Σας ευχαριστώ εκ των προτέρων.» Ο αστυνόμος υποκλίθηκε μπροστά τους.
«Αυτό το καταλαβαίνω», είπε ο Σι Τσιάνγκ. «Έχω βρεθεί κι εγώ σ' αυτή τη θέση. Θέλετε να σας ενημερώσουμε για την κατάσταση;»
«Όχι... Σας παρακολουθούσαμε από την αρχή. Ήταν απλώς θέμα αμέλειας.»
«Μπορείτε να μας πείτε τι συμβαίνει;»
«Πρόκειται για τον Φονιά 5.2.»
«Τι πράγμα;»
«Είναι ένας ιός του διαδικτύου. Η ΓΑΙΤΟ τον εξαπέλυσε για πρώτη φορά έναν αιώνα μετά την απαρχή της Εποχής της Κρίσης και ακολούθησαν πολλές παραλλαγές και αναβαθμίσεις. Είναι ένας φονικός ιός. Πρώτα αναγνωρίζει την ταυτότητα του στόχου με πολλές διαφορετικές μεθόδους, συμπεριλαμβανομένου και του τσιπ που ο καθένας έχει εμφυτευμένο στο σώμα του. Όταν εντοπίσει τον στόχο, ο φονικός ιός χρησιμοποιεί κάθε πιθανή εξωτερική συσκευή για να πετύχει τον φόνο. Είναι σαν τα πάντα μέσα στον κόσμο να θέλουν να σε σκοτώσουν. Έτσι, σε κάποια εποχή, οι άνθρωποι το είχαν ονομάσει 'σύγχρονο βουντού'. Για ένα χρονικό διάστημα, μάλιστα, το λογισμικό του Φονιά εμπορευματοποιήθηκε και πουλιόταν διαδικτυακά στη μαύρη αγορά. Εισήγες τον προσωπικό αριθμό ταυτότητας του στόχου σου και μετά φόρτωνες τον ιό. Ακόμα κι αν ο στόχος σου κατάφερνε να αποφύγει τον θάνατο, θα δυσκολευόταν πολύ να συνεχίσει να ζει μέσα στην κοινωνία.»
«Δηλαδή, μέχρι εκεί εξελίχθηκε η βιομηχανία;» φώναξε ο Σι Τσιάνγκ. «Απίστευτο!»
«Και ένα λογισμικό ηλικίας ενός αιώνα μπορεί να τρέξει ακόμα και σήμερα;» ρώτησε ο Λούο Τζι με δυσπιστία.
«Ασφαλώς και μπορεί. Η τεχνολογία των υπολογιστών έπαψε να εξελίσσεται εδώ και πολύ καιρό. Όταν ο ιός Φονιάς εμφανίστηκε για πρώτη φορά, σκότωσε πολλούς ανθρώπους, συμπεριλαμβανομένου και ενός αρχηγού κράτους, αλλά τελικά ελέγχθηκε από τα προγράμματα προστασίας και έσβησε. Αυτή η παραλλαγή του Φονιά είχε προγραμματιστεί ειδικά για να επιτίθεται στον δρ. Λούο, αλλά επειδή ο στόχος βρισκόταν σε χειμερία νάρκη, δεν του δόθηκε ποτέ η ευκαιρία να δράσει. Παρέμενε σε αδράνεια και δεν εντοπίστηκε ούτε και καταγράφηκε από το σύστημα ασφαλείας πληροφοριών. Ο Φονιάς 5.2 ενεργοποιήθηκε μόνο σήμερα, όταν ο δρ. Λούο επέστρεψε στον κόσμο. Απλώς οι δημιουργοί του αφανίστηκαν πριν από έναν αιώνα.»
«Δηλαδή προσπαθούσαν να με σκοτώσουν και έναν αιώνα πριν;» ρώτησε ο Λούο Τζι. Ένιωσε ξανά μια επιθυμία από την οποία πίστευε ότι είχε απαλλαχτεί για πάντα, και για άλλη μια φορά προσπάθησε να την αποδιώξει.

«Πράγματι. Το ζήτημα είναι πως η συγκεκριμένη παραλλαγή του φονικού ιού ήταν προγραμματισμένη ειδικά για εσάς. Δεν ενεργοποιήθηκε ποτέ κι αυτός ήταν ο λόγος που παραμόνευε μέχρι σήμερα.»
«Και τι πρέπει να κάνουμε τώρα;» ρώτησε ο Σι Τσιάνγκ.
«Ολόκληρο το σύστημα θα καθαριστεί από τον Φονιά 5.2, αλλά θα χρειαστεί κάποιος χρόνος. Πριν ολοκληρωθεί ο καθαρισμός, θα έχετε δύο επιλογές. Πρώτον, ο δρ. Λούο μπορεί να πάρει μια προσωρινή ψεύτικη ταυτότητα, αλλά αυτό δεν θα εξασφαλίσει απόλυτα την ασφάλειά του και ίσως οδηγήσει σε άλλες, σοβαρότερες συνέπειες. Λόγω της τεχνολογικής ανωτερότητας του λογισμικού της ΓΑΙΤΟ, ο Φονιάς 5.2 ίσως έχει ήδη καταγράψει και άλλα χαρακτηριστικά του στόχου του. Σε μια περίπτωση που προκάλεσε αίσθηση πριν από έναν αιώνα, όταν δόθηκε ψεύτικη ταυτότητα σε ένα προστατευμένο άτομο, ο Φονιάς χρησιμοποίησε την ασαφή αναγνώριση προσώπου για να σκοτώσει ταυτόχρονα πάνω από εκατό άτομα, συμπεριλαμβανομένου και του στόχου. Η άλλη επιλογή, την οποία και σας συνιστώ, είναι να πάτε να ζήσετε για λίγο στην επιφάνεια. Εκεί, ο ιός Φονιάς 5.2 δεν θα έχει συσκευές για να ελέγξει.»
«Συμφωνώ», είπε ο Σι Τσιάνγκ. «Ακόμα κι αν δεν υπήρχε αυτή η κατάσταση, θα ήθελα να ανεβώ στην επιφάνεια.»
«Μα τι υπάρχει εκεί;» ρώτησε ο Λούο Τζι. 
«Οι περισσότεροι από τους αφυπνισμένους ζουν στην επιφάνεια», του εξήγησε ο Σι Τσιάνγκ. «Τους είναι δύσκολο να προσαρμοστούν εδώ κάτω.» 
«Σωστά. Πρέπει λοιπόν να περάσετε ένα χρονικό διάστημα εκεί πάνω», είπε ο αστυνόμος Γκούο. «Πολλές πλευρές της σύγχρονης κοινωνίας — πολιτική, οικονομία, κουλτούρα, τρόπος ζωής και σχέσεις μεταξύ των φύλων — έχουν αλλάξει πολύ μέσα σε δύο αιώνες, και έτσι χρειάζεται κάποιος χρόνος για να προσαρμοστούμε.» 
«Εσείς όμως προσαρμοστήκατε αρκετά καλά», είπε ο Σι Τσιάνγκ, κοιτάζοντάς τον εξεταστικά. Τόσο αυτός όσο και ο Λούο Τζι είχαν προσέξει ότι ο αστυνομικός είχε χρησιμοποιήσει το πρώτο πληθυντικό πρόσωπο.
«Μπήκα σε χειμερία νάρκη επειδή είχα λευχαιμία, και όταν αφυπνίστηκα, ήμουν πολύ νέος, μόλις δεκατριών χρόνων», είπε ο Γκούο Ζενμίνγκ γελώντας. «Όμως οι άνθρωποι δεν καταλαβαίνουν ακόμα τις δυσκολίες που περνάω. Ούτε κι εγώ θυμάμαι πόσες φορές έχω πάει για ψυχοθεραπεία.» 
«Υπάρχουν πολλοί άλλοι αφυπνισμένοι όπως εσείς που έχουν προσαρμοστεί απόλυτα στη σύγχρονη ζωή;» ρώτησε ο Λούο Τζι.
«Πολλοί. Όμως μπορείτε να ζήσετε εξίσου άνετα και στην επιφάνεια.»
«Ζανγκ Μπεϊχάι, διοικητής της Ειδικής Ομάδας Μελλοντικών Ενισχύσεων, αναφέρω», είπε ο Ζανγκ Μπεϊχάι και χαιρέτησε στρατιωτικά.
Πίσω από τον διοικητή του Ασιατικού Στόλου φαινόταν ο λαμπερός γαλαξίας. Ο Διαστημικός Σταθμός της Διοίκησης του Στόλου βρισκόταν σε τροχιά γύρω από τον Δία και περιστρεφόταν συνεχώς για να δημιουργεί τεχνητή βαρύτητα. Ο Ζανγκ Μπεϊχάι παρατήρησε ότι τα φώτα του δωματίου είχαν σχετικά χαμηλή ένταση και ότι τα μεγάλα παράθυρα έμοιαζαν να προορίζονται για την όσο το δυνατόν μεγαλύτερη ενσωμάτωση του εσωτερικού περιβάλλοντος στο εξωτερικό διάστημα. Ο διοικητής ανταπέδωσε τον χαιρετισμό. 
«Σας χαιρετώ, προκάτοχε.» Έδειχνε πολύ νέος και τα ασιατικά χαρακτηριστικά του φωτίζονταν από τη λάμψη των επωμίδων του και το σήμα στο πηλήκιό του. Όταν του δόθηκε στολή, κατά την έκτη μέρα μετά την αφύπνισή του, ο Μπεϊχάι είχε προσέξει το γνώριμο έμβλημα του διαστημικού σώματος: ένα ασημένιο αστέρι με ακτίνες που προεκτείνονταν σε τέσσερις κατευθύνσεις, σε μορφή ξίφους. Είχαν περάσει δύο αιώνες και, μολονότι το έμβλημα δεν είχε αλλάξει πολύ, ο στόλος είχε μετατραπεί σε μια ανεξάρτητη χώρα, με πρόεδρο ως υπέρτατο ηγέτη. Ο διοικητής ήταν απλώς υπεύθυνος για το στρατιωτικό σκέλος.
«Νομίζω ότι υπερβάλλετε, κύριε διοικητά», είπε ο Ζανγκ Μπεϊχάι. «Είμαστε πλέον όλοι νεοσύλλεκτοι που πρέπει να μάθουμε τα πάντα από την αρχή.» 
Ο διοικητής χαμογέλασε και έγνεψε αρνητικά. «Δεν μπορείτε να πείτε κάτι τέτοιο. Έχετε ήδη μάθει όσα θα μπορούσατε να μάθετε εδώ. Και η γνώση που διαθέτετε είναι κάτι που εμείς δεν θα μπορέσουμε να μάθουμε ποτέ. Αυτός ήταν και ο λόγος που σας αφυπνίσαμε τη συγκεκριμένη στιγμή.» 
«Ο διοικητής Τσανγκ Γουαϊσάι του Κινεζικού Διαστημικού Σώματος μού ζήτησε να σας μεταφέρω τους χαιρετισμούς του.»
Τα λόγια του Ζανγκ Μπεϊχάι άγγιξαν κάτι στην καρδιά του διοικητή. Γύρισε και κοίταξε έξω από το παράθυρο, προς τα αστέρια που έμοιαζαν με τα νερά ενός μεγάλου ποταμού. 
«Ήταν ένας εξαιρετικός στρατηγός, ένας από τους ιδρυτές του Ασιατικού Στόλου. Η σύγχρονη διαστημική στρατηγική χρησιμοποιεί το πλαίσιο που δημιούργησε εκείνος πριν από δύο αιώνες. Μακάρι να μπορούσα να είχα δει εκείνη τη μέρα.»
«Τα σημερινά επιτεύγματα ξεπερνούν κατά πολύ οτιδήποτε ονειρευτήκαμε.» 
«Ναι, μα όλα αυτά άρχισαν... στη δική σας εποχή.»
Εκείνη τη στιγμή εμφανίστηκε ο Δίας, πρώτα σαν ένα λεπτό μισοφέγγαρο, που σύντομα γέμισε ολόκληρη τη θέα έξω από το παράθυρο, λούζοντας το γραφείο με το πορτοκαλί του φως. Τα ονειρικά μοτίβα που δημιουργούσαν το υδρογόνο και το ήλιο μέσα στον αχανή ωκεανό των αερίων είχαν μια κλίμακα που έκοβε την ανάσα και γοήτευε με τη λεπτομέρειά τους. Η Μεγάλη Κόκκινη Κηλίδα αποκαλύφθηκε. Η υπερκαταιγίδα που θα μπορούσε να χωρέσει μέσα της δύο πλανήτες σαν τη Γη έμοιαζε με το γιγάντιο και δίχως κόρη μάτι εκείνου του θαμπού κόσμου. Οι τρεις στόλοι είχαν την κύρια βάση τους στον Δία, επειδή ο ωκεανός του από υδρογόνο και ήλιο πρόσφερε μια ανεξάντλητη πηγή καυσίμου για πυρηνική σύντηξη.
Ο Ζανγκ Μπεϊχάι είχε μαγευτεί από την εικόνα του Δία. Αμέτρητες φορές είχε ονειρευτεί εκείνο το νέο βασίλειο που τώρα αποκαλυπτόταν μπροστά στα μάτια του. Περίμενε μέχρι ο Δίας να χαθεί από το παράθυρο και μετά είπε: 
«Διοικητά, τα σπουδαία επιτεύγματα αυτής της εποχής κάνουν την αποστολή μας περιττή.» 
Ο διοικητής στράφηκε προς το μέρος του. «Όχι, δεν έχετε δίκιο», απάντησε. «Το Σχέδιο των Μελλοντικών Ενισχύσεων ήταν μια μακρόπνοη πρωτοβουλία. Στη διάρκεια του Μεγάλου Ραγίσματος, όταν οι ένοπλες διαστημικές δυνάμεις βρίσκονταν στο χείλος της κατάρρευσης, οι ομάδες ειδικών ενισχύσεων έπαιξαν πολύ σημαντικό ρόλο στη σταθεροποίηση της όλης κατάστασης.»
«Μα η ομάδα μας έφτασε υπερβολικά αργά για να προσφέρει ουσιαστική βοήθεια.» 
«Λυπάμαι, αλλά είναι όπως ακριβώς τα λέω», είπε ο διοικητής. Οι γραμμές του προσώπου του μαλάκωσαν. «Αφότου φύγατε εσείς, έστειλαν και άλλες ομάδες ειδικών ενισχύσεων στο μέλλον και οι τελευταίες που στάλθηκαν ήταν και οι πρώτες που αφυπνίστηκαν.»
«Αυτό είναι κατανοητό, κύριε διοικητά, αφού οι γνώσεις τους βρίσκονταν πιο κοντά σε αυτές της συγκεκριμένης εποχής.» 
«Ακριβώς. Τελικά, η δική σας ομάδα ήταν η μόνη που παρέμενε σε χειμερία νάρκη. Το Μεγάλο Ράγισμα τέλειωσε και ο κόσμος πέρασε σε μια περίοδο γοργής ανάπτυξης. Η μιζέρια είχε ουσιαστικά εξαφανιστεί, οπότε δεν υπήρχε κανένας λόγος να σας αφυπνίσω. Εκείνη
την περίοδο, η διοίκηση του στόλου πήρε την απόφαση να σας κρατήσει μέχρι τη Μάχη της Ημέρας της Κρίσης.»
«Αυτό ακριβώς ήλπιζα κι εγώ, κύριε διοικητά», είπε ο Ζανγκ Μπεϊχάι με ενθουσιασμό. «Και είναι η μεγαλύτερη τιμή για κάθε στρατιώτη του διαστήματος. Το ήξεραν καλά όταν πήραν αυτή την απόφαση. Όμως, όπως καλά γνωρίζετε, οι παρούσες περιστάσεις είναι εντελώς διαφορετικές.» 
Ο διοικητής έδειξε τον ποταμό των άστρων πίσω του. «Η Μάχη της Ημέρας της Κρίσης ίσως δεν γίνει ποτέ.»
«Αυτό είναι εξαιρετικό, κύριε διοικητά. Η μικρή μου θλίψη ως στρατιώτη είναι μηδαμινή σε σύγκριση με τη μεγάλη νίκη που πρόκειται να υποδεχθεί η ανθρωπότητα. Ελπίζω μόνο ότι θα μπορέσετε να ικανοποιήσετε ένα και μοναδικό μας αίτημα: να μας επιτρέψετε να καταταγούμε στον στόλο, ως απλοί στρατιώτες, προσφέροντας όποιο έργο μπορούμε.»
Ο διοικητής έγνεψε αρνητικά. «Η διάρκεια της υπηρεσίας για όλο το προσωπικό της ειδικής ομάδας θα ξαναρχίσει να μετράει από την ημερομηνία αφύπνισης, και όλοι θα προαχθούν έναν ή δύο βαθμούς».
«Όχι, κύριε διοικητά. Δεν θέλουμε να περάσουμε όσα χρόνια μας απομένουν σε ένα γραφείο. Θέλουμε να βρεθούμε στην πρώτη γραμμή του στόλου. Δύο αιώνες πριν, το διαστημικό σώμα ήταν το όνειρό μας. Δίχως αυτό, οι ζωές μας είναι ανούσιες. Όμως, ακόμα και με τους βαθμούς που έχουμε, δεν διαθέτουμε τα προσόντα για να υπηρετήσουμε στον στόλο».
«Ποτέ δεν είπα ότι ήθελα να φύγετε από τον στόλο. Ακριβώς το αντίθετο, μάλιστα. Όλοι θα εργαστείτε εντός του στόλου για να ολοκληρώσετε μια άκρως σημαντική αποστολή».
«Ευχαριστώ, κύριε διοικητά. Όμως, ποια αποστολή θα μπορούσαμε να αναλάβουμε σε αυτή την εποχή;»
Ο διοικητής δεν απάντησε στην ερώτησή του. Αντίθετα, είπε, λες και μόλις είχε περάσει από το μυαλό του: «Δεν σας πειράζει να μιλάμε ενώ στέκεστε έτσι;» Το γραφείο του διοικητή δεν είχε καθίσματα και το τραπέζι ήταν σχεδιασμένο ώστε μόνο όρθιος να μπορεί να το χρησιμοποιήσει κανείς. Η περιστροφή της Βάσης Διοίκησης Στόλου δημιουργούσε το ένα έκτο της γήινης βαρύτητας, πράγμα που σήμαινε ότι δεν υπήρχε και μεγάλη διαφορά ανάμεσα στο να κάθεσαι και να στέκεσαι όρθιος.
Ο Ζανγκ Μπεϊχάι χαμογέλασε και έγνεψε καταφατικά. «Δεν έχω πρόβλημα. Πέρασα έναν χρόνο στο διάστημα».
«Και η γλώσσα; Είχατε κάποια προβλήματα επικοινωνίας μέσα στον στόλο;»
Ο διοικητής μιλούσε κανονικά Κινεζικά, αλλά οι τρεις στόλοι είχαν δημιουργήσει μια δική τους γλώσσα, παρόμοια με τα σύγχρονα Κινεζικά και τα σύγχρονα Αγγλικά πάνω στη Γη, αν και εκεί οι δύο γλώσσες ήταν ακόμα πιο ανακατεμένες μεταξύ τους. Οι μισές λέξεις του λεξιλογίου ήταν κινεζικές και οι άλλες μισές αγγλικές.
«Στην αρχή, ναι, κυρίως επειδή δεν μπορούσα να ξεχωρίσω τις κινεζικές από τις αγγλικές λέξεις· όμως, μπόρεσα να καταλάβω τη γλώσσα αρκετά γρήγορα. Το πιο δύσκολο είναι να τη μιλάω».
«Δεν έχει μεγάλη σημασία. Αν απλώς χρησιμοποιείτε Αγγλικά ή Κινεζικά όταν μιλάτε, θα μπορούν να σας καταλάβουν. Αυτό σημαίνει ότι το Τμήμα του Γενικού Επιτελείου σας έχει κάνει πλήρη ενημέρωση;»
«Ακριβώς. Μέσα στις πρώτες μέρες που βρεθήκαμε στη βάση, μας ενημέρωσαν με κατανοητό τρόπο για τα πάντα».
«Τότε θα πρέπει να γνωρίζετε και για τη νοητική σφραγίδα».
«Σωστά».
«Οι πρόσφατες έρευνες δεν έχουν ακόμη καταφέρει να ανακαλύψουν κάποια σημάδια των Σφραγισμένων. Εσείς τι πιστεύετε;»
«Μία πιθανότητα είναι οι Σφραγισμένοι να έχουν πράγματι εξαφανιστεί και μία άλλη να είναι καλά κρυμμένοι. Αν ένα άτομο έχει μια συνηθισμένη νοοτροπία ηττοπάθειας, την εκφράζει και στους άλλους. Όμως η ακλόνητη πίστη του ενός τοις εκατό που προκλήθηκε τεχνολογικά θα δημιουργήσει, αναπόφευκτα, και μια αίσθηση καθήκοντος. Η ηττοπάθεια και η Διάθεση Φυγής σχετίζονται άμεσα, και αν οι Σφραγισμένοι πράγματι υπάρχουν, τότε σίγουρα η υπέρτατη αποστολή τους θα είναι μια απόδραση μέσα στο σύμπαν. Ωστόσο, για να επιτευχθεί αυτός ο σκοπός, θα πρέπει να κρύβουν καλά τις πραγματικές τους σκέψεις».
Ο διοικητής έγνεψε για να δείξει ότι συμφωνούσε. «Μια εξαιρετική ανάλυση. Αυτή είναι και η γνώμη του Γενικού Επιτελείου».
«Διοικητά, η δεύτερη πιθανή εξήγηση είναι πολύ επικίνδυνη».
«Ναι, πράγματι είναι, ειδικά τώρα που το τρισηλιανό σκάφος βρίσκεται τόσο κοντά στο ηλιακό μας σύστημα. Ο στόλος χωρίζεται από ένα σύστημα κατηγοριοποίησης της διοίκησης σε δύο βασικές ομάδες. Η πρώτη, ένα διάσπαρτο σύστημα διοίκησης, έχει μια παραδοσιακή δομή που μοιάζει με εκείνη στο θαλάσσιο σκάφος που κάποτε διοικούσατε. Οι εντολές του κυβερνήτη εκτελούνται από τα διάφορα μέλη του πληρώματος. Το δεύτερο είναι ένα συγκεντρωτικό σύστημα διακυβέρνησης. Οι διαταγές του κυβερνήτη εκτελούνται αυτομάτως από τον υπολογιστή του σκάφους. Τα πιο πρόσφατα κατασκευασμένα και εξελιγμένα πολεμικά διαστημόπλοια, όπως επίσης και αυτά που βρίσκονται υπό κατασκευή, ανήκουν σε αυτή την κατηγορία. Η μεγαλύτερη απειλή της νοητικής σφραγίδας αφορά αυτά ακριβώς τα πολεμικά σκάφη, επειδή ο κυβερνήτης τους κατέχει τεράστια εξουσία μέσα στο σύστημα διακυβέρνησης. Μπορεί να ελέγξει μόνος του πότε το σκάφος θα φύγει και πότε θα επιστρέψει, την ταχύτητα και την πορεία του, ακόμα και ένα μεγάλο μέρος των οπλικών συστημάτων του. Κάτω από αυτό το σύστημα διοίκησης, θα μπορούσε να φανταστεί κανείς το σκάφος ως επέκταση του σώματος του κυβερνήτη του. Αυτή τη στιγμή, 178 από τα 695 πολεμικά σκάφη αστρικής τάξης του στόλου διαθέτουν συγκεντρωτικό σύστημα διακυβέρνησης. Οι κυβερνήτες αυτών των σκαφών θα είναι το επίκεντρο της αξιολόγησης. Αρχικά, όλα τα πολεμικά σκάφη που σχετίζονταν με τη συγκεκριμένη διαδικασία υποτίθεται ότι θα έμεναν αραγμένα και σφραγισμένα, αλλά οι παρούσες περιστάσεις δεν επιτρέπουν πια κάτι τέτοιο, επειδή οι τρεις στόλοι ετοιμάζονται να αναχαιτίσουν το τρισηλιανό ανιχνευτικό μόλις αυτό φτάσει. Θα είναι η πρώτη πραγματική εμπλοκή μεταξύ του Διαστημικού Στόλου και των Τρισηλιανών εισβολέων και έτσι όλα τα πολεμικά σκάφη πρέπει να βρίσκονται σε επιφυλακή».
«Όπως μου τα λέτε, κύριε Διοικητά, η εξουσία διακυβέρνησης των πολεμικών σκαφών που ελέγχονται κεντρικά θα πρέπει να δοθεί μόνο σε αξιόπιστα άτομα», είπε ο Ζανγκ Μπεϊχάι. Έκανε κάποιες εικασίες για την αποστολή του, αλλά δεν την είχε ακόμα αντιληφθεί πλήρως.
«Και ποιοι θεωρούνται αξιόπιστοι;» ρώτησε ο διοικητής.
«Δεν γνωρίζουμε την έκταση της επίδρασης της νοητικής σφραγίδας και δεν έχουμε καμιά πληροφορία για τους Σφραγισμένους. Κάτω από αυτές τις συνθήκες, κανένας δεν είναι αξιόπιστος, ούτε καν εγώ.»
Ο ήλιος εμφανίστηκε έξω από το παράθυρο. Αν και σε εκείνη την απόσταση το φως του ήταν πολύ πιο αδύναμο απ' ό,τι στη Γη, το σώμα του διοικητή κρύφτηκε μέσα στη λάμψη του όταν ο δίσκος πέρασε πίσω του, αφήνοντας μόνο τη φωνή του: «Όμως εσείς είστε αξιόπιστος. Όταν μπήκατε σε χειμερία νάρκη, η νοητική σφραγίδα δεν υπήρχε ακόμα. Και ένας από τους πιο σημαντικούς παράγοντες για την επιλογή σας, δύο αιώνες πριν, ήταν η αφοσίωση και η πίστη σας. Αυτή τη στιγμή είστε η μόνη αξιόπιστη ομάδα μέσα στον στόλο. Άρα, ο στόλος αποφάσισε να εναποθέσει την εξουσία του συγκεντρωτικού συστήματος διακυβέρνησης στα χέρια σας και να σας διορίσει κυβερνήτες, μέσα από τους οποίους θα πρέπει να περνάει κάθε εντολή των πρώην κυβερνητών πριν αυτή φτάσει μέσα στο σύστημα διακυβέρνησης».
Στα μάτια του Ζανγκ Μπεϊχάι φάνηκαν να ανατέλλουν δύο μικροσκοπικοί ήλιοι. «Κύριε Διοικητά, φοβάμαι πως κάτι τέτοιο είναι αδύνατον», είπε. «Η άρνηση εκτέλεσης μιας διαταγής δεν είναι κάτι που συνάδει με την παράδοσή μας».
Η χρήση του πρώτου πληθυντικού και της λέξης «παράδοση» ζέσταναν την καρδιά του Ζανγκ Μπεϊχάι, δείχνοντάς του ότι η στρατιωτική παράδοση του παρελθόντος συνεχιζόταν ακόμη στον διαστημικό στόλο εκείνης της νέας εποχής.
«Κύριε διοικητά, έχουμε έρθει από ένα παρελθόν διακοσίων χρόνων. Είναι σαν να χρησιμοποιούσαμε έναν αξιωματούχο του Στόλου του Μπεϊγιάνγκ για να διοικήσει ένα αντιτορπιλικό του εικοστού πρώτου αιώνα».
«Θεωρείς ότι ναύαρχοι όπως ο Ντενγκ Σισάνγκ και ο Λιού Μπουχάνξ θα αδυνατούσαν πράγματι να διοικήσουν τα αντιτορπιλικά σας; Ήταν μορφωμένοι και ήξεραν καλά Αγγλικά. Θα μάθαιναν. Στις μέρες μας, η διακυβέρνηση ενός πολεμικού διαστημόπλοιου δεν αφορά τεχνικές λεπτομέρειες. Οι κυβερνήτες δίνουν γενικές διαταγές, αλλά το πολεμικό σκάφος είναι γι' αυτούς ένα μαύρο κουτί. Εξάλλου, τα πολεμικά σκάφη θα είναι αγκυροβολημένα στη βάση όσο εσείς υπηρετείτε ως ενεργός κυβερνήτης. Δεν θα κινούνται στο διάστημα. Καθήκον σας θα είναι να μεταδίδετε τις εντολές των πρώην κυβερνητών στο σύστημα ελέγχου, από τη στιγμή που έχετε κρίνει ότι οι εντολές αυτές είναι φυσιολογικές. Τα υπόλοιπα θα τα μάθετε στη διαδρομή».
«Θα έχουμε υπερβολικά μεγάλη εξουσία στα χέρια μας. Θα μπορούσατε να επιτρέψετε στους πρώην κυβερνήτες να διατηρήσουν ένα μέρος αυτής της εξουσίας, και εμείς θα μπορούσαμε να επιβλέπουμε τις διαταγές τους.»
«Αν το καλοσκεφτείτε, θα καταλάβετε πως κάτι τέτοιο δεν θα λειτουργήσει. Αν οι Σφραγισμένοι κατέχουν πράγματι θέσεις-κλειδιά στη μάχη, τότε θα πάρουν όλα τα απαραίτητα μέτρα για να ξεφύγουν από την επίβλεψή σας, συμπεριλαμβανομένης και της δολοφονίας των εποπτών τους. Ένα σκάφος με συγκεντρωτικό σύστημα διακυβέρνησης χρειάζεται μόνο τρεις εντολές για να ξεκινήσει, και μετά από αυτό θα είναι πολύ αργά για οτιδήποτε. Το σύστημα θα πρέπει να δέχεται εντολές μόνο από τον ενεργό κυβερνήτη.»
Στην ήδη αναφερθείσα Μάχη της Γουεϊχαγουέι, τον Φεβρουάριο του 1895, ο Λιού Μπουχάν διοικούσε τη ναυαρχίδα του στόλου του Μπεϊγιάνγκ, το θωρηκτό Ντινγκγιουάν. Καθώς το σκάφος προσωπικού πετούσε πάνω από τη βάση του Ασιατικού Στόλου στον Δία, ο Ζανγκ Μπεϊχάι ένιωθε ότι πετούσε πάνω από μια οροσειρά από πανύψηλα βουνά, μόνο που το κάθε βουνό ήταν ένα ακίνητο πολεμικό σκάφος. Η πολεμική βάση είχε περάσει στη σκοτεινή πλευρά του Δία και τα χαλύβδινα βουνά έμοιαζαν να κοιμούνται σιωπηλά κάτω από την ακτινοβολία της επιφάνειας και το ασημένιο φεγγαρόφωτο της Ευρώπης που βρισκόταν από πάνω τους. Μια στιγμή αργότερα, μια σφαίρα από λευκό φως υψώθηκε από την άκρη της οροσειράς, φωτίζοντας τα αραγμένα πλοία με τέλεια καθαρότητα. Στον Ζανγκ Μπεϊχάι φαινόταν λες κι ο ήλιος είχε ανατείλει πίσω από τα βουνά, ρίχνοντας μια κινούμενη σκιά του στόλου πάνω στην ταραγμένη ατμόσφαιρα του Δία από κάτω τους. Όταν ένα δεύτερο φως σηκώθηκε από την άλλη πλευρά του στόλου, ο Ζανγκ Μπεϊχάι κατάλαβε ότι δεν επρόκειτο για τον ήλιο, αλλά για δύο πολεμικά σκάφη που έμπαιναν στη βάση και έστρεφαν τις μηχανές σύντηξης για να μειώσουν ταχύτητα.
Ο αρχηγός του επιτελείου του στόλου, που θα παρέδιδε στον Ζανγκ Μπεϊχάι τη νέα του θέση, τον ενημέρωσε ότι περισσότερα από τετρακόσια πολεμικά σκάφη, τα οποία αντιπροσώπευαν τα δύο τρίτα του Ασιατικού Στόλου, ήταν πλέον αγκυροβολημένα στη βάση. Τα υπόλοιπα έκαναν περιπολίες μέσα στο ηλιακό σύστημα και πέρα από αυτό, και σύντομα αναμένονταν να επιστρέψουν και εκείνα στη βάση.
Ο Ζανγκ Μπεϊχάι αναγκάστηκε να τραβήξει το βλέμμα του από το μεγαλειώδες θέαμα του στόλου και να επανέλθει στην πραγματικότητα. «Κύριε, δεν νομίζετε ότι η ανάκληση όλων των σκαφών θα προκαλέσει την άμεση ενέργεια οποιουδήποτε Σφραγισμένου;»
«Χμμ... Όχι, η διαταγή ανάκλησης των σκαφών δόθηκε για άλλο λόγο πραγματικό, και όχι δικαιολογία, αν και μπορεί να ακούγεται λιγάκι γελοία. Να φανταστώ ότι δεν βλέπετε τις ειδήσεις τελευταία;»
«Όχι, μελετούσα τα συστήματα της Φυσικής Επιλογής.»
«Μην ανησυχείτε γι' αυτό. Αν κρίνω από την τελευταία φάση της βασικής σας εκπαίδευσης, έχετε μια καλή αντίληψη των πραγμάτων. Τώρα, καθήκον σας θα είναι να εξοικειωθείτε με τα συστήματα μέχρι του σημείου που τα πάντα να μπορούν να λειτουργήσουν με τάξη μόλις βρεθείτε μέσα στο διαστημόπλοιο. Δεν είναι τόσο δύσκολο όσο φαντάζεστε... Ο ανταγωνισμός μεταξύ των τριών στόλων για την αποστολή της αναχαίτισης του τρισηλιανού ανιχνευτικού σκάφους μετατράπηκε σε διαμάχη, αλλά τελικά μόλις χθες η Κοινή Σύνοδος κατέληξε σε μια προκαταρκτική συμφωνία: Τα σκάφη του κάθε στόλου θα επιστρέψουν σε μια βάση. Μια ειδική επιτροπή θα επιβλέψει την εκτέλεση του ελιγμού, ώστε κανένα πλοίο να μην αποσταλεί για αναχαίτιση χωρίς εξουσιοδότηση».
«Γιατί καταλήξαμε σε κάτι τέτοιο; Οποιαδήποτε τεχνολογική πληροφορία ή άλλου είδους γνώση αποκτηθεί από μια επιτυχημένη αναχαίτιση θα πρέπει να μοιραστεί σε όλους.»
«Ναι, μα είναι ζήτημα τιμής. Ο στόλος που θα έρθει πρώτος σε επαφή με τους Τρισηλιανούς θα κερδίσει μεγάλο πολιτικό κεφάλαιο. Γιατί το αποκάλεσα γελοίο; Επειδή είναι φτηνό και δεν ενέχει κανέναν απολύτως κίνδυνο. Το χειρότερο που θα μπορούσε να συμβεί θα ήταν το ανιχνευτικό να αυτοκαταστραφεί κατά τη διάρκεια της διαδικασίας αναχαίτισης, και έτσι όλοι θέλουν να το δουν από κοντά. Αν επρόκειτο για τη μάχη με τον βασικό Τρισηλιανό Στόλο, τότε όλες οι πλευρές θα προσπαθούσαν να διατηρήσουν τις δυνάμεις τους. Η σύγχρονη πολιτική δεν διαφέρει και πολύ από εκείνη του καιρού σας... Κοιτάξτε... να η Φυσική Επιλογή.»
Καθώς το σκάφος μεταφοράς προσωπικού πλησίαζε τη Φυσική Επιλογή και ο τεράστιος όγκος του σιδερένιου βουνού έγινε σταδιακά ορατός, στον νου του Ζανγκ Μπεϊχάι ήρθε η εικόνα του Τανγκ. Η Φυσική Επιλογή αποτελούνταν από ένα σώμα σε σχήμα δίσκου και μια ξεχωριστή κυλινδρική μηχανή και έτσι ήταν εντελώς διαφορετική από το πλωτό αεροπλανοφόρο που είχε γνωρίσει δύο αιώνες πριν. Όταν το Τανγκ είχε βρει το τέλος του, ήταν λες και ο Ζανγκ Μπεϊχάι είχε χάσει την πνευματική του κατοικία κι ας μην είχε ποτέ εγκατασταθεί στο εσωτερικό του. Τώρα πια, το γιγάντιο σκάφος του πρόσφερε μια καινούρια αίσθηση ατομικής κατοικίας. Πάνω στο πανίσχυρο σκαρί της Φυσικής Επιλογής, το πνεύμα του βρήκε ένα μέρος για να ζήσει μετά από δύο αιώνες περιπλάνησης, σαν παιδί που χωνόταν στην αγκαλιά κάποιας τεράστιας δύναμης.
Η Φυσική Επιλογή ήταν η ναυαρχίδα της τρίτης μοίρας του Ασιατικού Στόλου και, σε θέματα μεγέθους και απόδοσης, ήταν αξεπέραστη. Διέθετε το τελευταίο σύστημα πρόωσης με πυρηνική σύντηξη χωρίς μέσο, και σε πλήρη ταχύτητα μπορούσε να φτάσει το δεκαπέντε τοις εκατό της ταχύτητας του φωτός, ενώ τα άψογα οικολογικά της συστήματα αρκούσαν για να συντηρήσουν το πλήρωμα σε μεγάλο ταξίδι. Μια πειραματική παραλλαγή του συστήματος είχε χρησιμοποιηθεί στη Σελήνη πριν από εβδομήντα χρόνια και δεν είχε ακόμη παρουσιάσει κανένα σημαντικό ελάττωμα ή σφάλμα. Επίσης, τα όπλα της Φυσικής Επιλογής ήταν τα ισχυρότερα του στόλου. Λέιζερ ακτίνων γάμμα, πολυβόλα, ακτίνες σωματιδίων υψηλής ενέργειας και αστρικές τορπίλες δημιουργούσαν ένα τετραπλό οπλικό σύστημα που θα μπορούσε να ερημώσει την επιφάνεια ενός πλανήτη στο μέγεθος της Γης.
Η Φυσική Επιλογή καταλάμβανε πια ολόκληρο το οπτικό πεδίο του Ζανγκ Μπεϊχάι, έτσι που μόνο ένα τμήμα της ήταν ορατό από το μεταγωγικό. Πρόσεξε ότι τα εξωτερικά τοιχώματα του σκάφους ήταν λεία σαν καθρέφτης· ένας πλατύς καθρέφτης που αντανακλούσε τέλεια τον ωκεανό της ατμόσφαιρας του Δία, όπως επίσης και τη σταδιακή προσέγγιση του μεταγωγικού σκάφους.
Ένα ωοειδές άνοιγμα εμφανίστηκε στο εξωτερικό τοίχωμα του διαστημόπλοιου. Το μεταγωγικό πέρασε από μέσα και σταμάτησε. 
Ο επιτελάρχης άνοιξε την πόρτα της καμπίνας και βγήκε πρώτος. Αν και ο Ζανγκ Μπεϊχάι ήταν κάπως νευρικός, επειδή δεν είχε δει το μεταγωγικό να περνά μέσα από αεροφράκτη, ένιωσε αμέσως την είσοδο καθαρού αέρα απ’ έξω. Η τεχνολογία διατήρησης ενός συμπιεσμένου χώρου με άνοιγμα κατευθείαν στο διάστημα χωρίς ο αέρας να διαφεύγει έξω ήταν κάτι που δεν είχε δει ποτέ πριν.
Ο Ζανγκ Μπεϊχάι και ο επιτελάρχης βρίσκονταν στο εσωτερικό μιας γιγάντιας σφαίρας που είχε τη διάμετρο ενός ποδοσφαιρικού γηπέδου. Οι χώροι των διαστημοπλοίων ακολουθούσαν συνήθως μια σφαιρική δομή, επειδή, στη διάρκεια της επιτάχυνσης, της επιβράδυνσης ή της αλλαγής κατεύθυνσης, οποιοδήποτε σημείο της σφαίρας θα μπορούσε να εξυπηρετήσει ως πάτωμα ή οροφή, ενώ, στη διάρκεια των περιόδων έλλειψης βαρύτητας, το κέντρο της σφαίρας αποτελούσε τον κύριο χώρο δραστηριότητας του πληρώματος. Την εποχή του Ζανγκ Μπεϊχάι, οι καμπίνες φτιάχνονταν ώστε να μοιάζουν με δωμάτια κτηρίων της Γης, και εκείνος δεν ήταν καθόλου συνηθισμένος σε αυτή τη νέα αρχιτεκτονική. Ο επιτελάρχης του είπε πως αυτό ήταν το υπόστεγο των μαχητικών σκαφών, αλλά, αφού εκείνη τη στιγμή δεν υπήρχαν μαχητικά, οι δύο χιλιάδες αξιωματικοί και στρατιώτες της Φυσικής Επιλογής αιωρούνταν παρατεταγμένοι στο κέντρο της σφαίρας.
Πριν ο Ζανγκ Μπεϊχάι μπει σε χειμερία νάρκη, τα εθνικά διαστημικά σώματα είχαν ξεκινήσει ασκήσεις μέσα στο αβαρές περιβάλλον του διαστήματος. Με τον τρόπο αυτόν είχαν αναπτυχθεί συγκεκριμένοι όροι και εγχειρίδια ασκήσεων, αλλά η εφαρμογή είχε αποδειχθεί ιδιαίτερα δύσκολη. Έξω από το διαστημόπλοιο, το πλήρωμα μπορούσε να χρησιμοποιεί για μετακίνηση τους μικροωθητήρες της διαστημικής στολής, αλλά, από τη στιγμή που δεν υπήρχε ανάλογος εξοπλισμός πρόωσης στο εσωτερικό, ήταν αναγκασμένοι να μετακινούνται σπρώχνοντας προεξοχές
και «κολυμπώντας» στον αέρα. Κάτω από τέτοιες συνθήκες, ήταν πολύ δύσκολο να παραταχθούν σωστά. Τώρα, προς μεγάλη του έκπληξη, αντίκριζε παραπάνω από δύο χιλιάδες άτομα να αιωρούνται στον χώρο, σε απόλυτα αυστηρή παράταξη, χωρίς καμιά υποστήριξη. Την εποχή εκείνη, το προσωπικό κινούνταν μέσα σε χώρους χωρίς βαρύτητα χρησιμοποιώντας κυρίως μαγνητικές ζώνες, κατασκευασμένες από υπεραγωγούς, οι οποίες περιείχαν ένα κύκλωμα που δημιουργούσε μαγνητικό πεδίο. Το πεδίο αυτό αλληλεπιδρούσε με το μαγνητικό πεδίο που υπήρχε συνεχώς μέσα στις καμπίνες και τους διαδρόμους του διαστημοπλοίου. Με ένα μικροσκοπικό χειριστήριο στο χέρι, μπορούσαν να κινούνται ελεύθερα μέσα στο σκάφος.
Ο Ζανγκ Μπεϊχάι είχε φορέσει κι αυτός μια τέτοια ζώνη, αλλά χρειαζόταν εξάσκηση για να μπορέσει να τη χρησιμοποιεί σωστά. Παρατηρούσε τον σχηματισμό των στρατιωτών του διαστήματος: μιας γενιάς που είχε μεγαλώσει εντός του στόλου. Τα ψηλά, λεπτά κορμιά τους δεν είχαν την αδέξια στιβαρότητα όσων ανθρώπων είχαν γεννηθεί κάτω από την επήρεια της γήινης βαρύτητας, αλλά διέθεταν την ανάλαφρη επιδεξιότητα των διαστημάνθρωπων. Τρεις αξιωματικοί στέκονταν στην πρώτη γραμμή του σχηματισμού, αλλά το βλέμμα του καρφώθηκε στη νεαρή γυναίκα που βρισκόταν στο κέντρο, έχοντας τέσσερα λαμπερά αστέρια στον ώμο της. Σίγουρα θα ήταν η κυβερνήτης της Φυσικής Επιλογής. Ως τυπικό δείγμα της νέας ανθρωπότητας του διαστήματος, ήταν ψηλότερη ακόμα και από τον ήδη πολύ ψηλό Ζανγκ Μπεϊχάι. Απομακρύνθηκε αβίαστα από τον σχηματισμό και το λυγερό της σώμα κινήθηκε μέσα στον χώρο σαν μια κομψή νότα μουσικής. Όταν έφτασε τον Ζανγκ Μπεϊχάι και τον επιτελάρχη, σταμάτησε, και τα μαλλιά της, που κρέμονταν πίσω της, κυμάτισαν γύρω από τον όμορφο λαιμό της. Τα μάτια της ήταν γεμάτα φως και ζωτικότητα, και ο Ζανγκ Μπεϊχάι ένιωσε αμέσως να την εμπιστεύεται· οι Σφραγισμένοι δεν θα είχαν ποτέ μια τέτοια έκφραση.
«Ντονγκφάνγκ Γιανσού, κυβερνήτης της Φυσικής Επιλογής», του είπε, χαιρετώντας στρατιωτικά. Μια υποψία παιχνιδιάρικης πρόκλησης φάνηκε στο βλέμμα της. «Εκ μέρους όλου του πληρώματος, προσφέρω ένα δώρο στον πρόγονό μου». Άπλωσε το χέρι της, κι εκείνος είδε πως, παρόλο που το αντικείμενο που κρατούσε είχε αλλάξει αρκετά από την εποχή του, ήταν ακόμη αναγνωρίσιμο ως πιστόλι. «Αν πράγματι ανακαλύψετε πως έχω μέσα μου σκέψεις ηττοπάθειας και στόχους φυγής, μπορείτε να το χρησιμοποιήσετε για να με εκτελέσετε».
Δεν ήταν δύσκολο να φτάσουν στην επιφάνεια. Ο κορμός του κάθε γιγάντιου δέντρου-κτηρίου ήταν ένας κίονας που στήριζε τον θόλο της υπόγειας πόλης, και από τον κορμό μπορούσες να πάρεις έναν ανελκυστήρα για να φτάσεις απευθείας στην επιφάνεια, περνώντας μέσα από τριακόσια και πλέον μέτρα πέτρας. Όταν ο Λούο Τζι και ο Σι Τσιάνγκ βγήκαν από τον ανελκυστήρα, ένιωσαν νοσταλγία, που την προκαλούσε ένα και μόνο πράγμα: Οι τοίχοι! Και το πάτωμα της αίθουσας εξόδου δεν διέθεταν ενεργοποιημένα τμήματα που λειτουργούσαν ως οθόνες. Οι πληροφορίες παρουσιάζονταν σε πραγματικές οθόνες που κρέμονταν από την οροφή.
Το μέρος έμοιαζε με παλιό σταθμό του μετρό, και οι περισσότεροι από τους λιγοστούς ανθρώπους που βρίσκονταν εκεί φορούσαν ρούχα χωρίς επιφάνειες προβολής.
Όταν πέρασαν μέσα από τον αεροφράκτη της αίθουσας, ένας καυτός άνεμος τούς χτύπησε στο πρόσωπο, φέρνοντας μαζί του σκόνη. 
«Νάιτο, το αγόρι μου!» φώναξε ο Σι Τσιάνγκ, δείχνοντας έναν άνδρα που ανέβαινε δύο-δύο τα σκαλοπάτια. Από εκείνη την απόσταση, ο Λούο Τζι μπορούσε να διακρίνει μόνο ότι ο άνδρας ήταν γύρω στα σαράντα και η βεβαιότητα του Σι Τσιάνγκ τον ξάφνιασε.
Καθώς ο Σι Τσιάνγκ κατέβαινε βιαστικά τη σκάλα για να καλωσορίσει τον γιο του, ο Λούο Τζι έστρεψε το βλέμμα προς τον κόσμο της επιφάνειας που απλωνόταν μπροστά του.
Ο ουρανός ήταν κίτρινος. Κατάλαβε πως το είδωλο του ουρανού που προβαλλόταν μέσα στην υπόγεια πόλη ήταν κάτι τραβηγμένο από ύψος δέκα χιλιάδων μέτρων, επειδή από την επιφάνεια της γης ο ήλιος ήταν ορατός μόνο ως ένα θαμπό περίγραμμα. Η άμμος κάλυπτε τα πάντα και αυτοκίνητα κυκλοφορούσαν στους δρόμους, σηκώνοντας σύννεφα σκόνης. Ήταν άλλο ένα θέαμα από το παρελθόν, αυτοκίνητα που κινούνταν πάνω στο έδαφος. Δεν φαίνονταν να λειτουργούν με βενζίνη. Είχαν όλων των ειδών τα αλλόκοτα σχήματα, μερικά ήταν καινούρια και μερικά παλιά, αλλά όλα είχαν ένα κοινό χαρακτηριστικό: το κάθε αυτοκίνητο είχε εγκατεστημένο στην οροφή του ένα επίπεδο φύλλο σαν τέντα. Στην άλλη μεριά του δρόμου διέκρινε ένα κτήριο της παλιάς εποχής με περβάζια σκεπασμένα από άμμο και παράθυρα που είτε ήταν καλυμμένα με σανίδες είτε ήταν μαύρες τρύπες με σπασμένα τζάμια. Ωστόσο, ήταν φανερό ότι κάποιοι άνθρωποι εξακολουθούσαν να ζουν ακόμα εκεί μέσα, επειδή έβλεπε απλωμένα ρούχα και κάποιες γλάστρες με λουλούδια στα περβάζια. Αν και η άμμος και η σκόνη που μετέφερε ο άνεμος διατηρούσαν χαμηλή την ορατότητα, σύντομα ξεχώρισε λίγο πιο μακριά κάποια γνώριμα περιγράμματα κτηρίων και βεβαιώθηκε ότι βρισκόταν στην ίδια πόλη όπου είχε περάσει τη μισή ζωή του πριν από δύο αιώνες. 
Κατέβηκε τα σκαλιά και πλησίασε τους δύο άνδρες που έσφιγγαν ο ένας τον άλλον και χτυπιούνταν φιλικά στην πλάτη. Βλέποντας τον μεσόκοπο άνδρα από κοντά, κατάλαβε πως ο Σι Τσιάνγκ δεν είχε λαθέψει.
«Μπαμπά, τώρα που το σκέφτομαι, είμαι μόνο πέντε χρόνια νεότερός σου», είπε ο Σι Σιαομίνγκ, σκουπίζοντας τα δάκρυα από τις άκρες των ματιών του.
«Δεν τα πήγες κι άσχημα, μικρέ. Φοβήθηκα μήπως συναντούσα κανέναν παλιόγερο με άσπρη γενειάδα που να με λέει μπαμπά», είπε ο Σι Τσιάνγκ χαχανίζοντας. Μετά σύστησε στον γιο του τον Λούο Τζι.
«Δρ. Λούο, κάποτε ήσασταν παγκοσμίως γνωστός», είπε ο Σι Σιαομίνγκ, κοιτάζοντας τον Λούο Τζι με περιέργεια.
Οι τρεις τους κατευθύνθηκαν προς το αυτοκίνητο του Σι Σιαομίνγκ που ήταν σταθμευμένο στην άκρη του δρόμου. Πριν μπουν μέσα, ο Λούο Τζι ρώτησε για το αντικείμενο στην οροφή.
«Είναι μια κεραία. Εδώ, στην επιφάνεια, είμαστε αναγκασμένοι να χρησιμοποιούμε τον όποιο ηλεκτρισμό διαρρέει την υπόγεια πόλη, και έτσι οι κεραίες είναι κάπως μεγαλύτερες και η ισχύς αρκετή για να κινεί τα αυτοκίνητα στο έδαφος. Δεν μπορούν να πετάξουν.»
Είτε εξαιτίας της λιγοστής ενέργειας είτε εξαιτίας της άμμου που σκέπαζε τον δρόμο, το
αυτοκίνητο δεν ήταν γρήγορο. Ο Λούο Τζι κοίταζε την σκονισμένη πόλη έξω από το παράθυρο. Ήθελε να κάνει ένα σωρό ερωτήσεις, αλλά ο Σι Σιαομίνγκ και ο πατέρας του εξακολουθούσαν να μιλούν μεταξύ τους και δεν είχε την ευκαιρία να παρέμβει.
«Η μαμά πέθανε το έτος 34 της Κρίσης. Μαζί της ήμουν εγώ και η εγγονή σου.»
«Ωραία!... Μήπως έφερες και την εγγονή μου μαζί σου;»
«Μετά το διαζύγιο, πήγε να ζήσει με τη μητέρα της. Έψαξα τον φάκελό της. Πέρασε τα ογδόντα και πέθανε το έτος 105.»
«Κρίμα που δεν την γνώρισα ποτέ. Πόσων χρόνων ήσουν όταν έληξε η ποινή σου;»
«Δεκαεννιά.»
«Και τι έκανες μετά;»
«Τα πάντα. Στην αρχή δεν υπήρχε άλλη λύση από την παρανομία, αλλά στη συνέχεια έκανα και νόμιμες δουλειές. Μόλις απέκτησα κάποια λεφτά, διέκρινα τα σημάδια του Μεγάλου Ραγίσματος και μπήκα σε χειμερία νάρκη. Δεν ήξερα τότε ότι τα πράγματα θα καλυτέρευαν αργότερα. Απλώς ήθελα να σε ξαναδώ.»
«Το σπίτι μας υπάρχει ακόμα;»
«Τα δικαιώματα χρήσης γης επεκτάθηκαν πέρα από την αρχική περίοδο των εβδομήντα ετών, αλλά πρόλαβα να μείνω μέσα πολύ λίγο πριν κατεδαφιστεί. Αυτό που αγοράσαμε αργότερα βρίσκεται ακόμα στη θέση του, αλλά δεν το έχω δει.»
Ο Σι Σιαομίνγκ έδειξε έξω από το παράθυρο.
«Ο πληθυσμός της πόλης δεν είναι ούτε το ένα τοις εκατό εκείνου που υπήρχε στην εποχή μας. Ξέρεις ποιο είναι το πιο άχρηστο πράγμα; Εκείνο το σπίτι. Αφιέρωσες όλη σου τη ζωή σ’ αυτό, αλλά τώρα όλα σχεδόν τα κτήρια είναι άδεια. Μπορείς να μείνεις σε όποιο σου αρέσει.»
Καταφέρνοντας να εκμεταλλευτεί ένα κενό στην κουβέντα τους, ο Λου Τζι ρώτησε τελικά:
«Όλοι οι αφυπνισμένοι ζουν στην παλιά πόλη;»
«Όχι, βέβαια! Ζουν έξω. Μέσα στην πόλη υπάρχει πάρα πολλή άμμος. Όμως, αυτό συμβαίνει κυρίως επειδή δεν έχουν τίποτα να κάνουν. Αν απομακρυνθείς πολύ από την υπόγεια πόλη, δεν έχεις ηλεκτρισμό.»
«Και τι κάνετε όλοι σας;» ρώτησε ο Σι Τσιάνγκ.
«Σκέψου: τι μπορούμε να κάνουμε εμείς που δεν μπορούν να κάνουν τα πιτσιρίκια; Καλλιεργούμε τη γη!» Ο Σι Σιαομίνγκ, όπως και άλλοι αφυπνισμένοι, ανεξάρτητα από την ηλικία τους, είχαν αποκτήσει το συνήθειο να αποκαλούν τους σύγχρονους ανθρώπους «πιτσιρίκια».
Το αυτοκίνητο άφησε την πόλη και κινήθηκε προς τα ανατολικά. Καθώς η άμμος λιγόστευε αποκαλύπτοντας τον αυτοκινητόδρομο, ο Λου Τζι αναγνώρισε πως ο δρόμος ήταν η παλιά εθνική οδός μεταξύ Πεκίνου και Σιγιατσουάνγκ, αν και τώρα πια η άμμος δημιουργούσε αναχώματα κι από τις δύο πλευρές της. Τα παλιά κτήρια υψώνονταν εκεί, ξεφυτρώνοντας μέσα από την άμμο, αλλά αυτό που έδινε μια σπίθα ζωής στην ερημοποιημένη πεδιάδα της βόρειας Κίνας ήταν οι μικρές οάσεις που περιβάλλονταν από αραιά δέντρα και που, όπως εξήγησε ο Σι Σιαομίνγκ, ήταν οικισμοί αφυπνισμένων.
Μπήκαν σε μια από τις οάσεις, μια μικρή κοινότητα που την περιέβαλλε ένας δακτύλιος δέντρων ως ανάχωμα της άμμου. Ο Σι Σιαομίνγκ τους είπε πως το χωριό ονομαζόταν Νέα Ζωή Ξ5. Όταν βγήκαν από το αυτοκίνητο, ο Λου Τζι ένιωσε τον χρόνο να γυρίζει προς τα πίσω: είδε σειρές εξαώροφων πολυκατοικιών που είχαν μπροστά τους ανοιχτό χώρο, γέρους που έπαιζαν σκάκι πάνω σε πέτρινα τραπέζια, μητέρες που έσπρωχναν καροτσάκια με μωρά και μερικά παιδιά που έπαιζαν ποδόσφαιρο στο αραιό χορτάρι που φύτρωνε πάνω στην άμμο.
Ο Σι Σιαομίνγκ ζούσε στον έκτο όροφο με μια σύζυγο εννιά χρόνια νεότερή του. Εκείνη είχε πέσει σε χειμερία νάρκη το έτος 21, εξαιτίας ενός καρκίνου του ήπατος, αλλά τώρα πια ήταν εντελώς υγιής. Είχαν κι έναν τετράχρονο γιο που αποκαλούσε τον Σι Τσιάνγκ «παππού».
Ως καλωσόρισμα για τον Λου Τζι και τον Σι Τσιάνγκ, είχαν ετοιμάσει ένα πλούσιο γεύμα: προϊόντα από το τοπικό αγρόκτημα, κοτόπουλο και χοιρινό από ζώα που εκτρέφονταν σε γειτονικά αγροκτήματα, ακόμα και σπιτικό ποτό. Είχαν προσκαλέσει και τρεις γείτονες, τρεις άνδρες οι οποίοι, όπως ο Σι Σιαομίνγκ, είχαν μπει σε χειμερία νάρκη σχετικά νωρίς, την εποχή που η διαδικασία ήταν ακριβή και διαθέσιμη μόνο στα πλούσια μέλη της ανώτερης τάξης ή στους γιους και τις κόρες τους. Τώρα, συγκεντρωμένοι εκεί μετά από ένα διάστημα ενός και πλέον αιώνα, ήταν όλοι συνηθισμένοι άνθρωποι.
Ο Σι Σιαομίνγκ σύστησε τον ένα τους γείτονα ως Ζανγκ Γιέν, εγγονό του Ζανγκ Γιουανσάο, του άνδρα που είχε κάποτε εξαπατήσει.
«Θυμάσαι που μου είπες να του επιστρέψω τα λεφτά που του άρπαξα; Ξεκίνησα από τη μέρα που βγήκα από τη φυλακή και έτσι ακριβώς συνάντησα τον Γιέν. Είχε μόλις αποφοιτήσει από το κολέγιο. Παίρνοντας έμπνευση από τους δύο γείτονές του, ανοίξαμε Γραφείο Κηδειών, αποκαλώντας την εταιρία μας “Ψηλά και Βαθιά". Το “Ψηλά” αφορούσε τις ταφές στο διάστημα. Εκτοξεύαμε τις στάχτες στο ηλιακό σύστημα και αργότερα μπορούσαμε να εκτοξεύσουμε και ολόκληρα πτώματα, με ένα ακριβό αντίτιμο, ασφαλώς. Το “Βαθιά” σήμαινε ταφές σε ορυχεία. Στην αρχή χρησιμοποιούσαμε εγκαταλειμμένα φρεάτια και αργότερα αρχίσαμε να σκάβουμε καινούρια, αφού κι αυτά θα λειτουργούσαν εξίσου καλά ως τάφοι προστατευμένοι από τους Τρισηλιανούς.»
Ο άνδρας που ονομαζόταν Γιέν ήταν κάπως μεγαλύτερος σε ηλικία· έδειχνε πενήντα ή εξήντα χρόνων. Ο Σι Σιαομίνγκ τους εξήγησε ότι ο Γιέν είχε αφυπνιστεί άλλη μια φορά στο παρελθόν και είχε ζήσει για τριάντα και πλέον χρόνια πριν επιστρέψει σε χειμερία νάρκη.
«Ποιο είναι το νομικό μας καθεστώς εδώ;» ρώτησε ο Λουο Τζι.
«Πρόκειται για το απολύτως αντίστοιχο των σύγχρονων περιοχών κατοικιών», απάντησε ο Σι Σιαομίνγκ. «Θεωρούμαστε μακρινά προάστια της πόλης και έχουμε δική μας δημοτική αυτοδιοίκηση. Και δεν είναι μόνο αφυπνισμένοι που ζουν εδώ. Έχουμε και σύγχρονους ανθρώπους, ενώ συχνά έρχονται για αναψυχή και πολλοί από την πόλη.»
Ο Ζανγκ Γιάν πήρε τον λόγο: «Αυτούς τους σύγχρονους τούς ονομάζουμε “Ψηλαφιστές", επειδή, όταν πρωτοέρθουν, ψηλαφίζουν τους τοίχους από συνήθεια, σαν να προσπαθούν να απενεργοποιήσουν κάτι».
«Ζείτε καλή ζωή;» ρώτησε ο Σι Τσιάνγκ.
Όλοι συμφώνησαν ότι ζούσαν αρκετά καλά.
«Στη διαδρομή είδα τα χωράφια που καλλιεργείτε. Μπορείτε πράγματι να ζήσετε μόνο καλλιεργώντας σπαρτά;»
«Γιατί όχι; Στις μέρες μας, στις πόλεις, τα αγροτικά προϊόντα είναι είδη πολυτελείας. Η κυβέρνηση φέρεται με μεγάλη καλοσύνη στους αφυπνισμένους. Ακόμα κι αν δεν κάνεις τίποτα, μπορείς και πάλι να ζήσεις άνετα με τα κυβερνητικά επιδόματα. Όμως, πρέπει να ασχοληθείς με κάτι. Η ιδέα ότι όλοι οι αφυπνισμένοι ξέρουν να καλλιεργούν τη γη είναι μια βλακεία και μισή. Κανένας μας δεν ήταν αρχικά αγρότης, αλλά αυτό είναι το μόνο που μπορούμε να κάνουμε».
Η συζήτηση γύρισε γρήγορα στην ιστορία των δυο τελευταίων αιώνων.
«Τελικά, τι ήταν όλη αυτή η ιστορία με το Μεγάλο Ράγισμα;» Ο Λούο Τζι έθεσε το ερώτημα που τον απασχολούσε από καιρό.
Αμέσως τα πρόσωπά τους σοβάρεψαν. Βλέποντας ότι όλοι κόντευαν να τελειώσουν το φαγητό τους, ο Σι Σιαομίνγκ επέτρεψε στη συζήτηση να συνεχιστεί. «Ίσως να μάθατε κάποια πράγματα γι' αυτό τις τελευταίες μέρες. Είναι μεγάλη ιστορία. Για περισσότερο από μια δεκαετία αφότου μπήκατε σε χειμερία νάρκη, η ζωή κυλούσε αρκετά καλά. Αργότερα, όμως, όταν ο ρυθμός της οικονομικής μεταμόρφωσης άρχισε να επιταχύνεται μέρα με τη μέρα, η ποιότητα ζωής άρχισε να χαλάει και το πολιτικό κλίμα άλλαξε. Ήταν σαν να βρισκόμασταν σε καιρό πολέμου».
«Αυτό δεν συνέβη μόνο σε κάποιες χώρες», είπε ένας γείτονας. «Ολόκληρη η Γη βρέθηκε σ' αυτή την κατάσταση. Η κοινωνία έφτασε στο χείλος του γκρεμού κι αν έλεγες πως κάτι πήγαινε στραβά, σε κατηγορούσαν πως ανήκεις στην ΓΑΙΤΟ και είσαι προδότης της ανθρωπότητας. Έτσι, κανένας δεν αισθανόταν ασφαλής. Οι ταινίες και οι τηλεοπτικές σειρές από τη Χρυσή Εποχή άρχισαν να προβάλλονται όλο και πιο σπάνια και τελικά απαγορεύτηκαν σε ολόκληρο τον κόσμο. Ασφαλώς, υπήρχε πάρα πολύ υλικό και δεν μπορούσαν να το εξαφανίσουν όλο».
«Μα γιατί;»
«Φοβούνταν μήπως διαβρωθεί το μαχητικό πνεύμα», είπε ο Σι Σιαομίνγκ. «Εντούτοις, όσο υπήρχε τροφή για όλους, μπορούσες να τα βγάλεις πέρα. Αργότερα, όμως, τα πράγματα χειροτέρεψαν και ο κόσμος άρχισε να λιμοκτονεί. Αυτό συνέβη κάπου είκοσι χρόνια αφότου ο δρ. Λούο έπεσε σε χειμερία νάρκη».
«Εξαιτίας της οικονομικής αλλαγής;»
«Ακριβώς. Σημαντικό όμως ρόλο έπαιξε και η περιβαλλοντική αλλαγή. Η νομοθεσία προστασίας του περιβάλλοντος, ασφαλώς, υπήρχε, αλλά σε εκείνους τους απαισιόδοξους καιρούς η γενική τάση του κοινού ήταν “Τι στο διάβολο χρειάζεται η προστασία του περιβάλλοντος; Ακόμα κι αν η Γη μεταμορφωθεί σε Παράδεισο, πάλι στους Τρισηλιανούς δεν θα καταλήξει!" Τελικά, η προστασία του περιβάλλοντος άρχισε να θεωρείται ως προδοσία για την ανθρωπότητα, όχι μικρότερη από εκείνη που αντιπροσώπευε η ΓΑΙΤΟ. Οργανώσεις όπως η Γκρηνπίς θεωρήθηκαν παρακλάδια της ΓΑΙΤΟ και εξαφανίστηκαν. Τα έργα για τη δημιουργία των διαστημικών στρατιωτικών σωμάτων επιτάχυναν την επέκταση μιας βαριάς ρυπογόνου βιομηχανίας, που έκανε τη μόλυνση του περιβάλλοντος ακατάσχετη. Φαινόμενο του θερμοκηπίου, κλιματικές ανωμαλίες, ερημοποίηση του εδάφους...» Αναστέναξε.
«Όταν εγώ μπήκα σε χειμερία νάρκη, η ερημοποίηση είχε μόλις ξεκινήσει», είπε ένας άλλος γείτονας. «Δεν ήταν, όπως το φαντάζεστε, σαν η έρημος να επεκτεινόταν από το Σινικό Τείχος. Όχι! Ήταν μια διάσπαρτη διάβρωση. Κάποιες εύφορες καλλιεργήσιμες εκτάσεις στο εσωτερικό της χώρας άρχισαν να μετατρέπονται ταυτόχρονα σε έρημο και το φαινόμενο απλώθηκε από εκείνα τα σημεία, όπως ένα υγρό ρούχο στεγνώνει στον ήλιο».
«Η αγροτική παραγωγή έπεσε κατακόρυφα και τα αποθέματα σιτηρών εξαντλήθηκαν. Μετά... Μετά ήρθε το Μεγάλο Ράγισμα».
«Δηλαδή, η πρόβλεψη ότι το επίπεδο ζωής θα γύριζε εκατό χρόνια πίσω επαληθεύτηκε;» ρώτησε ο Λούο Τζι.
Ο Σι Σιαομίνγκ χασκογέλασε πικρά. «Εκατό χρόνια είπατε, δρ. Λούο; Στα όνειρά σας! Εκατό χρόνια πίσω θα έφερναν τον κόσμο κάπου στη δεκαετία του 1930. Αυτό θα ήταν παράδεισος σε σύγκριση με το Μεγάλο Ράγισμα! Δεν μπορούμε να συγκρίνουμε αυτές τις δύο περιόδους. Κατ' αρχάς, υπήρχαν πολύ περισσότεροι άνθρωποι απ' ό,τι κατά τη Μεγάλη Ύφεση: 8,3 δισεκατομμύρια!» Έδειξε τον Ζανγκ Γιέν. «Αυτός είδε το Μεγάλο Ράγισμα όταν αφυπνίστηκε για λίγο. Πες τους».
Ο Ζανγκ Γιέν άδειασε το ποτήρι του και είπε με απλανές βλέμμα: «Είδα τη μεγάλη επέκταση της πείνας. Εκατομμύρια άνθρωποι προσπαθούσαν να ξεφύγουν από τη λιμοκτονία βγαίνοντας στις μεγάλες πεδιάδες, μέσα σε σκόνη που θάμπωνε τον ουρανό. Πυρωμένος ουρανός, πυρωμένη γη, καυτός ήλιος. Όσους πέθαιναν, τους έτρωγαν επί τόπου... Ήταν μια επίγεια κόλαση. Υπάρχουν άπειρα σχετικά βίντεο που θα μπορούσατε να δείτε. Όταν σκεφτεί κανείς εκείνη την εποχή, νιώθει τυχερός που είναι ζωντανός».
«Το Μεγάλο Ράγισμα κράτησε περίπου μισό αιώνα και, σε αυτά τα πενήντα κάτι χρόνια, ο παγκόσμιος πληθυσμός μειώθηκε από τα 8,3 στα 3,5 δισεκατομμύρια. Σκεφτείτε τι σήμαινε κάτι τέτοιο!» 
Ο Λούο Τζι σηκώθηκε και πήγε κοντά στο παράθυρο. Από το σημείο εκείνο μπορούσε να δει την έρημο πέρα από τον προστατευτικό κλοιό των δέντρων και την κίτρινη επιφάνεια της άμμου που απλωνόταν σιωπηλά μέχρι τον ορίζοντα κάτω από τον μεσημεριανό ήλιο. Το χέρι του χρόνου είχε ισοπεδώσει τα πάντα.
«Και μετά;» ρώτησε ο Σι Τσιάνγκ.
Ο Ζανγκ Γιέν έβγαλε μια βαθιά ανάσα, λες και το γεγονός ότι δεν ήταν πια υποχρεωμένος να μιλάει για εκείνη την περίοδο της ιστορίας είχε αφαιρέσει ένα φορτίο από τους ώμους του.
«Ύστερα απ' αυτό, κάποιοι άνθρωποι άρχισαν να συνέρχονται και, μετά, ακόμα περισσότεροι. Αναρωτιούνταν αν τελικά άξιζε να καταβάλουν ένα τόσο υψηλό τίμημα, ακόμα κι αν αυτό σήμαινε τη νίκη στη Μάχη της Ημέρας της Κρίσης. Αναρωτιούνταν τι ήταν πιο σημαντικό: το παιδί που πέθαινε από την πείνα μέσα στην αγκαλιά σου ή η συνέχιση του ανθρώπινου πολιτισμού; Αυτή τη στιγμή μπορεί να νομίζετε ότι η δεύτερη επιλογή είναι πιο σημαντική, μα αν ζούσατε εκείνη την εποχή δεν θα το κάνατε. Κι αν φέρει το μέλλον, το παρόν είναι πάντα πιο σημαντικό. Ασφαλώς, αυτή η νοοτροπία φαινόταν στην αρχή απαράδεκτη, η αντίληψη ενός κλασικού προδότη της ανθρωπότητας, αλλά δεν μπορούσες να κάνεις τους ανθρώπους να την αποβάλουν. Σύντομα άρχισε να σκέφτεται έτσι ολόκληρος ο κόσμος. Εκείνη την εποχή διαδόθηκε και ένα δημοφιλές σλόγκαν που σύντομα έγινε ένα διάσημο ιστορικό ρητό.»
«“Δημιουργείτε χρόνο για τον πολιτισμό επειδή ο πολιτισμός δεν δημιουργεί χρόνο”», πρόσθεσε ο Λούο Τζι χωρίς να πάρει το βλέμμα του από το παράθυρο.
«Σωστά, αυτό. Ο πολιτισμός προορίζεται για μας».
«Και στη συνέχεια;» ρώτησε ο Σι Τσιάνγκ.
«Ακολούθησε ένας δεύτερος Διαφωτισμός, μια δεύτερη Αναγέννηση, μια δεύτερη Γαλλική Επανάσταση... Μπορείτε να διαβάσετε για όλα αυτά στα βιβλία της ιστορίας.»
Ο Λούο Τζι γύρισε το κεφάλι του έκπληκτος. Οι προβλέψεις που είχε κάνει στη Ζουάνγκ Γιέν πριν από δύο αιώνες έμοιαζαν να έχουν επαληθευτεί.
«Δεύτερη Γαλλική Επανάσταση; Στη Γαλλία;»
«Όχι, όχι. Τρόπος του λέγειν. Έγινε σε ολόκληρο τον κόσμο! Μετά την επανάσταση, οι καινούριες εθνικές κυβερνήσεις τερμάτισαν τις διαστημικές στρατηγικές τους και έστρεψαν όλη την προσοχή τους στη βελτίωση του βιοτικού επιπέδου. Μετά, ανακαλύφθηκε μια κρίσιμη τεχνολογία: η γενετική μηχανική και η τεχνολογία πυρηνικής σύντηξης χρησιμοποιήθηκαν για την παραγωγή τροφίμων σε μεγάλη κλίμακα, θέτοντας τέρμα στην εξάρτηση της παραγωγής τροφίμων από τον καιρό. Από εκεί και πέρα, η ανθρωπότητα δεν πείνασε ποτέ. Στη συνέχεια, τα πράγματα άρχισαν να κινούνται πιο γρήγορα. Στο κάτω κάτω, είχαν μείνει και λιγότεροι άνθρωποι, και έτσι μέσα σε μόλις δύο δεκαετίες η ζωή είχε επιστρέψει στα επίπεδα που είχε πριν το Μεγάλο Ράγισμα. Το βιοτικό επίπεδο της Χρυσής Εποχής ανακτήθηκε. Οι άνθρωποι είχαν μπει στον δρόμο της άνεσης και κανένας δεν ήθελε να γυρίσει πίσω».
«Υπάρχει άλλος ένας όρος που θα βρίσκατε ενδιαφέροντα, δρ. Λούο», είπε ο πρώτος γείτονας πλησιάζοντας. Πριν πέσει σε χειμερία νάρκη ήταν οικονομολόγος και έτσι καταλάβαινε βαθύτερα τα ιστορικά αυτά θέματα. «Αποκαλείται ανοσία στον πολιτισμό. Σημαίνει ότι όταν ο κόσμος πέρασε από μια σοβαρή ασθένεια, αυτό ενεργοποίησε το ανοσοποιητικό σύστημα του πολιτισμού και έτσι κάτι σαν την πρώτη περίοδο της Εποχής της Κρίσης δεν πρόκειται να ξανασυμβεί. Ο ανθρωπισμός έρχεται πρώτος και η διατήρηση του πολιτισμού δεύτερη. Αυτές είναι οι αντιλήψεις πάνω στις οποίες βασίζεται η σύγχρονη κοινωνία».
«Και μετά;» ρώτησε ο Λούο Τζι.
«Μετά έγιναν τα τρελά», είπε ο Σι Σιαομίνγκ με ενθουσιασμό. «Αρχικά, οι χώρες όλου του κόσμου είχαν σχεδιάσει να ζήσουν ειρηνικά και να αφήσουν για το μέλλον την Τρισηλιανή Κρίση, αλλά τι νομίζετε πως έγινε; Παντού ξεκίνησε γοργή πρόοδος. Η τεχνολογία αναπτύχθηκε και άρχισε να σπάει το ένα μετά το άλλο όλα τα εμπόδια που στέκονταν στο δρόμο της στρατηγικής του διαστήματος πριν από το Μεγάλο Ράγισμα!»
«Αυτό δεν είναι περίεργο», είπε ο Λούο Τζι. «Η εξύψωση της ανθρώπινης φύσης αναπόφευκτα φέρνει μαζί της την επιστημονική και την τεχνολογική πρόοδο».
«Μετά από μισό περίπου αιώνα ειρήνης που ακολούθησε το Μεγάλο Ράγισμα, ο κόσμος έστρεψε ξανά τις σκέψεις του στην εισβολή των Τρισιλιώνων και αισθάνθηκε ότι έπρεπε να ξανασκεφτεί τον πόλεμο. Αφού η δύναμη της ανθρωπότητας βρισκόταν πια σε ένα εντελώς διαφορετικό επίπεδο από εκείνο πριν το Μεγάλο Ράγισμα, κηρύχθηκε εκ νέου εμπόλεμη κατάσταση σε παγκόσμιο επίπεδο και ξεκίνησε η κατασκευή ενός διαστημικού στόλου. Αντίθετα, όμως, με την πρώτη φορά, οι εθνικοί θεσμοί ήταν ξεκάθαροι πάνω σε ένα ζήτημα: η χρήση πόρων για τη διαστημική στρατηγική θα έπρεπε να διατηρηθεί εντός καθορισμένων ορίων ώστε να μην έχει καταστροφική επίδραση στην παγκόσμια οικονομία και στην κοινωνία. Τότε ήταν που οι διαστημικοί στόλοι έγιναν ανεξάρτητες χώρες...»
«Δεν χρειάζεται να σκέφτεστε πια τίποτα απ' όλα αυτά», είπε ο οικονομολόγος. «Από εδώ και στο εξής, να νοιάζεστε μόνο για το πώς θα ζήσετε μια καλή ζωή. Το επαναστατικό σλόγκαν που είπαμε λίγο πριν δεν είναι παρά μια παραλλαγή του παλιού ρητού της Χρυσής Εποχής: “Δημιουργήστε χρόνο για τη ζωή, επειδή η ζωή δεν δημιουργεί χρόνο”. Ας πιούμε, λοιπόν, γι’ αυτή τη νέα ζωή!»
Όταν άδειασαν και το τελευταίο τους ποτήρι, ο Λούο Τζι επαίνεσε τον οικονομολόγο που είχε περιγράψει τα πράγματα τόσο καλά. Τώρα πια, η μόνη σκέψη στο μυαλό του ήταν η Ζουάνγκ Γιέν και η κόρη τους. Ήθελε να εγκατασταθεί κάπου όσο το δυνατόν πιο σύντομα και μετά να πάει να τις ξυπνήσει.
Δημιουργήστε χρόνο για τον πολιτισμό, δημιουργήστε χρόνο για τη ζωή.
Λίγο αφ' ότου επιβιβάστηκε στη Φυσική Επιλογή, ο Ζανγκ Μπέιχάι ανακάλυψε ότι το σύγχρονο σύστημα διακυβέρνησης είχε εξελιχθεί πολύ περισσότερο απ' όσο θα μπορούσε να φανταστεί. Το γιγάντιο διαστημόπλοιο, ισοδύναμο σε όγκο με τρία από τα μεγαλύτερα αεροπλανοφόρα του εικοστού πρώτου αιώνα, ήταν ουσιαστικά μια μικρή πόλη, αλλά δεν είχε γέφυρα ή κέντρο διοίκησης, ούτε καν δωμάτιο κυβερνήτη ή αίθουσα επιχειρήσεων. Στην πραγματικότητα, δεν είχε κανένα χώρο με συγκεκριμένη λειτουργία. Όλοι οι χώροι ήταν πανομοιότυποι: κανονικές σφαίρες που διέφεραν μόνο στο μέγεθος. Σε οποιοδήποτε σημείο στο εσωτερικό του σκάφους, μπορούσες απλώς να χρησιμοποιήσεις ένα γάντι δεδομένων για να ενεργοποιήσεις μια ολογραφική προβολή, η οποία, εξαιτίας του υψηλού κόστους, σπάνιζε ακόμα και στην υπερδικτυωμένη κοινωνία της εποχής. Οπουδήποτε, με την προϋπόθεση ότι διέθετες την κατάλληλη άδεια από το σύστημα, μπορούσε κάποιος να εμφανίσει έναν πλήρη πίνακα ελέγχου, συμπεριλαμβανομένης και της κονσόλας του κυβερνήτη, πράγμα που ουσιαστικά μετέτρεπε ολόκληρο το σκάφος, ακόμα και τους διαδρόμους και τις τουαλέτες, σε γέφυρα, αίθουσα διακυβέρνησης, δωμάτιο κυβερνήτη και θάλαμο επιχειρήσεων! Στα μάτια του Ζανγκ Μπέιχάι, έμοιαζε με τη μετάβαση από ένα μοντέλο πελάτη-διακομιστή στο μοντέλο του φυλλομετρητή-διακομιστή που είχε διαδοθεί στα δίκτυα των υπολογιστών κατά τα τέλη του 21ου αιώνα. Όσο υπήρχε το πρώτο, μπορούσες να έχεις πρόσβαση σε έναν διακομιστή μόνο μέσα από ειδικό λογισμικό εγκατεστημένο σε έναν υπολογιστή, αλλά, χρησιμοποιώντας το δεύτερο, μπορούσες να έχεις πρόσβαση στον εξυπηρετητή από οποιονδήποτε δικτυωμένο υπολογιστή, αρκεί να διέθετες την κατάλληλη άδεια.
Ο Ζανγκ Μπέιχάι και η Ντονγκφάνγκ Γιανσού βρίσκονταν σε μια συνηθισμένη καμπίνα, η οποία, όπως και οποιαδήποτε άλλη, δεν διέθετε ιδιαίτερα όργανα ή οθόνες. Ήταν απλά ένας σφαιρικός χώρος, τα τοιχώματα του οποίου ήταν τις περισσότερες στιγμές λευκά, κάνοντας κάποιον να αισθάνεται σαν να βρισκόταν μέσα σε ένα πελώριο μπαλάκι του πινγκ-πονγκ. Με τη βοήθεια της βαρύτητας που προκαλούσε η επιτάχυνση του σκάφους, οποιοδήποτε σημείο του σφαιρικού τοιχώματος μπορούσε να μετατραπεί σε σχήμα κατάλληλο για κάθισμα. Για τον Ζανγκ Μπέιχάι, αυτό ήταν άλλη μια πλευρά της σύγχρονης τεχνολογίας που λίγοι άνθρωποι της εποχής του θα μπορούσαν να είχαν φανταστεί: η εξάλειψη των εγκαταστάσεων ενός και μοναδικού σκοπού. Πάνω στη Γη, είχαν εμφανιστεί μόνο κάποιες παραφυάδες αυτής της τάσης, αλλά αποτελούσε μέρος της θεμελιώδους δομής του πιο εξελιγμένου κόσμου του διαστημικού στόλου. Ο κόσμος εκείνος ήταν λιτός και απλός. Οι συσκευές δεν ήταν πια μόνιμα εγκατεστημένες κάπου, αλλά εμφανίζονταν όποτε υπήρχε ανάγκη στο σημείο που τις χρειάζονταν. Ο κόσμος, που είχε γίνει περίπλοκος εξαιτίας της τεχνολογίας, ήταν και πάλι απλός και η τεχνολογία του κρυβόταν βαθιά πίσω από το πρόσωπο της πραγματικότητας.
«Και τώρα ερχόμαστε στο πρώτο μάθημα πάνω στο σκάφος», είπε η Ντονγκφάνγκ Γιανσού. «Ασφαλώς, δεν θα πρέπει να δέχεστε αυτό το μάθημα από έναν κυβερνήτη που αυτή τη στιγμή ελέγχεται, αλλά κανείς στον στόλο δεν είναι πιο αξιόπιστος από μένα. Σήμερα θα σας δείξω πώς ξεκινάει και πώς μπαίνει σε κατάσταση πλοήγησης η Φυσική Επιλογή. Στην πραγματικότητα, από τη στιγμή που θυμάστε όσα θα δείτε σήμερα, έχετε κλείσει το σημαντικότερο κενό που θα μπορούσαν να εκμεταλλευτούν οι Σφραγισμένοι». Καθώς μιλούσε, χρησιμοποίησε το γάντι δεδομένων για να εμφανίσει έναν αστρικό χάρτη στον αέρα. «Αυτός εδώ μπορεί να διαφέρει λίγο από τους χωρικούς χάρτες της εποχής σας, αλλά και πάλι χρησιμοποιεί ως βάση του τον Ήλιο». 
«Τον μελέτησα στη διάρκεια της εκπαίδευσής μου και μπορώ να τον διαβάζω άνετα», είπε ο Ζανγκ Μπέιχάι κοιτάζοντας τον αστρικό χάρτη. Η ανάμνηση του αρχαίου χάρτη του ηλιακού συστήματος μπροστά στον οποίο αυτός και ο Τσανγκ Ουάισάι είχαν σταθεί πριν από δύο αιώνες ήταν ακόμα νωπή στο μυαλό του. Ο χάρτης εκείνος, όμως, σημείωνε με ακρίβεια τις θέσεις όλων των ουράνιων σωμάτων σε μια ακτίνα εκατό ετών φωτός από τον Ήλιο, σε κλίμακα περισσότερο από εκατό φορές μεγαλύτερη από εκείνη του παλιού.
«Δεν χρειάζεται να κατανοείτε πολλά. Στην παρούσα κατάσταση, η πλοήγηση προς οποιοδήποτε σημείο του χάρτη απαγορεύεται... Αν ήμουν Σφραγισμένη και ήθελα να αρπάξω τη Φυσική Επιλογή και να φύγω μακριά στο σύμπαν, θα έπρεπε πρώτα να επιλέξω έναν προορισμό κάπως έτσι». Ενεργοποίησε ένα σημείο του χάρτη, το οποίο έγινε πράσινο. «Ασφαλώς, αυτή τη στιγμή είμαστε σε κατάσταση προσομοίωσης, επειδή δεν έχω πια τις κατάλληλες άδειες. Όταν αποκτήσετε εσείς τις άδειες του κυβερνήτη, κάθε ενέργειά μου θα πρέπει να περνάει από εσάς. Αν όμως πράγματι ζητούσα την άδεια για κάτι τέτοιο, θα ήταν μια επικίνδυνη ενέργεια την οποία θα έπρεπε να μου απαγορεύσετε. Επίσης, θα έπρεπε να με αναφέρετε».
Μόλις ο προορισμός ενεργοποιήθηκε, μια οθόνη διεπαφής εμφανίστηκε στον αέρα. Ο Ζανγκ Μπέιχάι είχε ήδη εξοικειωθεί με την εμφάνιση και τη λειτουργία της από τις μέρες της εκπαίδευσής του, αλλά και πάλι άκουσε υπομονετικά την εξήγηση της Ντονγκφάνγκ Γιανσού και παρακολούθησε με ποιο τρόπο έφερνε το πελώριο σκάφος από την πλήρη αδράνεια σε κατάσταση αναστολής λειτουργίας, μετά σε κατάσταση ετοιμότητας και, τέλος, σε πρόσω αργά.
«Αν αυτές ήταν πραγματικές ενέργειες, αυτή τη στιγμή η Φυσική Επιλογή θα έφευγε από τη βάση. Τι λέτε; Είναι τα πράγματα απλούστερα από τις λειτουργίες των διαστημοπλοίων της εποχής σας;» 
«Ναι. Πολύ απλούστερα». Όταν αυτός και τα άλλα μέλη της ειδικής ομάδας είχαν δει για πρώτη φορά τον πίνακα διεπαφής, είχαν ξαφνιαστεί από την απλότητά του και την απόλυτη απουσία τεχνικών λεπτομερειών.
«Η λειτουργία είναι πλήρως αυτοματοποιημένη, αφήνοντας τις τεχνικές διαδικασίες εν
τελώς κρυμμένες από τον κυβερνήτη».
«Αυτή η προβολή δείχνει μόνο γενικές παραμέτρους. Πώς μπορείτε να δείτε την κατάσταση του σκάφους;»
«Η κατάσταση λειτουργίας παρακολουθείται από αξιωματικούς και υπαξιωματικούς σε κατώτερα επίπεδα. Οι δικές τους οθόνες είναι πιο περίπλοκες: όσο πιο κάτω κατεβαίνει κανείς, τόσο πιο περίπλοκη γίνεται η οθόνη διεπαφής. Ως πλοίαρχος και υποπλοίαρχος, θα πρέπει να επικεντρώνουμε την προσοχή μας σε πιο σημαντικά ζητήματα. Και τώρα, ας συνεχίσουμε. Αν ήμουν Σφραγισμένη... Πάλι χρησιμοποίησα αυτή την υπόθεση. Τι σκέφτεστε;» 
«Δεδομένης της θέσης μου, οποιαδήποτε απάντηση θα ήταν ανεύθυνη εκ μέρους μου».
«Ωραία. Αν ήμουν Σφραγισμένη, θα ρύθμιζα την ταχύτητα κατευθείαν στο Πρόσω Τέσσερα. Κανένα άλλο σκάφος του στόλου δεν θα μπορούσε να προφτάσει τη Φυσική Επιλογή όταν αυτή κινείται με επιτάχυνση Πρόσω Τέσσερα».
«Μα δεν θα μπορούσατε να το κάνετε, ακόμα κι αν είχατε την άδεια, επειδή το σύστημα θα προχωρήσει στην κατάσταση Πρόσω Τέσσερα μόνο αν διακρίνει ότι όλοι οι επιβάτες βρίσκονται σε κατάσταση βαθιάς θάλασσας».
Κάτω από τη μέγιστη πρόωση, η επιτάχυνση του σκάφους μπορούσε να φτάσει τα 120 rps, αλλά κάτι τέτοιο ασκούσε μια δύναμη δέκα και πλέον φορές μεγαλύτερη από εκείνη που θα μπορούσε να αντέξει ένας άνθρωπος κάτω από κανονικές συνθήκες. Για να φτάσουν στη μέγιστη ταχύτητα, έπρεπε να μπουν σε «κατάσταση βαθιάς θάλασσας», στη διάρκεια της οποίας οι καμπίνες γέμιζαν με ένα «υγρό επιτάχυνσης βαθιάς θάλασσας» πλούσιο σε οξυγόνο, το οποίο το εκπαιδευμένο προσωπικό μπορούσε να αναπνέει σαν αέρα. Καθώς το εισέπνεαν, γέμιζε τους πνεύμονές τους και στη συνέχεια τα υπόλοιπα όργανά τους. Το υγρό αυτό, που κάποιοι ερευνητές είχαν φανταστεί ήδη από το πρώτο μισό του 20ού αιώνα, είχε σκοπό να διευκολύνει τις καταδύσεις σε πολύ μεγάλα βάθη. Ένα ανθρώπινο σώμα γεμάτο από το υγρό επιτάχυνσης βαθιάς θάλασσας είχε ισορροπία πίεσης μέσα και έξω από αυτό, κάτι που σήμαινε ότι θα μπορούσε να αντέξει σε υψηλές πιέσεις όπως τα ψάρια που ζουν στα βαθιά νερά. Το περιβάλλον μιας καμπίνας γεμάτης με υγρό σε ένα διαστημόπλοιο που επιτάχυνε με γοργό ρυθμό έμοιαζε με εκείνο της βαθιάς θάλασσας: έτσι το υγρό χρησίμευε πια για να προστατεύει τα ανθρώπινα σώματα από την υπερυψηλή επιτάχυνση των διαστημικών ταξιδιών. Από εκεί προερχόταν και ο όρος «κατάσταση βαθιάς θάλασσας».
Η Ντονγκφάνγκ Γιανσού έγνεψε καταφατικά. «Θα πρέπει όμως να ξέρετε ότι υπάρχει κάποιος τρόπος παράκαμψης. Αν θέσετε το διαστημόπλοιο σε κατάσταση τηλεχειρισμού, θα υποθέσει ότι δεν υπάρχει κανένας επιβάτης και δεν θα προχωρήσει στον έλεγχο. Η κατάσταση τηλεχειρισμού είναι μέρος των αδειών του κυβερνήτη».
«Επιτρέψτε μου να προσπαθήσω και πείτε μου αν το έκανα σωστά», είπε ο Ζανγκ Μπέιχάι. Ενεργοποίησε μια οθόνη διεπαφής μπροστά του και άρχισε να ρυθμίζει την κατάσταση τηλεχειρισμού του διαστημοπλοίου, ενώ κάθε τόσο συμβουλευόταν ένα μικρό σημειωματάριο.
Κοιτάζοντας το σημειωματάριο, η Ντονγκφάνγκ Γιανσού χαμογέλασε. «Υπάρχουν πλέον πιο αποτελεσματικές μέθοδοι καταγραφής».
«Δεν είναι παρά μια συνήθεια. Όταν κάτι είναι ιδιαίτερα σημαντικό, είναι πάντα πιο καθησυχαστικό αν το γράφεις κάπου. Το μόνο μου πρόβλημα είναι ότι δεν μπορώ πια να βρω πουθενά στυλό. Είχα πάρει μαζί μου δύο όταν μπήκα σε χειμερία νάρκη, αλλά τώρα πια μόνο το μολύβι μπορεί να γράψει».
«Μάθατε γρήγορα».
«Αυτό συμβαίνει επειδή το σύστημα διοίκησης διατηρεί πολλά σημεία από εκείνο του πολεμικού ναυτικού. Μετά από όλα αυτά τα χρόνια, τα ονόματα των πραγμάτων δεν έχουν αλλάξει. Οι εντολές για το μηχανοστάσιο, για παράδειγμα».
«Ο διαστημικός στόλος πράγματι έχει τις ρίζες του στο πολεμικό ναυτικό... Ωραία, λοιπόν, σύντομα θα λάβετε άδειες συστήματος ως ενεργός κυβερνήτης της Φυσικής Επιλογής. Αυτό το πολεμικό σκάφος είναι σε ετοιμότητα τάξεως Α ή, όπως έλεγαν στην εποχή σας, "με τα καζάνια αναμμένα και έτοιμο για αναχώρηση"». Άπλωσε τα λεπτά της χέρια και έκανε μια περιστροφή στον αέρα.
Ο Ζανγκ Μπέιχάι δεν μπορούσε να καταλάβει με ποιο τρόπο είχε κάνει αυτή την ενέργεια, χρησιμοποιώντας τη ζώνη υπεραγωγιμότητας. «Δεν "βάζαμε φωτιά στα καζάνια" στην εποχή μου. Είναι όμως προφανές ότι γνωρίζετε πολλά από την ιστορία του πολεμικού ναυτικού», είπε τελικά, αλλάζοντας το θέμα συζήτησης και αποφεύγοντας το ευαίσθητο σημείο που πιθανώς να την έκανε εχθρική απέναντί του.
«Ένα σπουδαίο παλιό σώμα του στρατού».
«Και δεν κληρονόμησε αυτό το μεγαλείο ο διαστημικός στόλος;»
«Ναι. Μα σκοπεύω να το εγκαταλείψω. Ετοιμάζομαι να παραιτηθώ».
«Εξαιτίας της αξιολόγησης;» Γύρισε και τον κοίταξε. Τα πυκνά μαύρα μαλλιά της αναπήδησαν ξανά από την έλλειψη βαρύτητας. «Είχατε συναντήσει παρόμοιες καταστάσεις και τότε, στο παρελθόν, σωστά;»
«Όχι απαραίτητα. Όμως, αν το κάναμε, κάθε σύντροφος θα έδειχνε κατανόηση, επειδή ένα από τα καθήκοντα του στρατιώτη είναι και να αξιολογείται από τους ανωτέρους του».
«Έχουν περάσει δύο αιώνες. Δεν ζούμε πια στην εποχή σας».
«Ντονγκφάνγκ, μη διευρύνετε επίτηδες το κενό που μας χωρίζει. Έχουμε και κοινά στοιχεία εμείς οι δύο: οι στρατιώτες όλων των εποχών θα πρέπει να υπομένουν τον εξευτελισμό».
«Με συμβουλεύετε να μείνω;»
«Όχι».
«Ιδεολογικό έργο. Αυτός δεν ήταν ο χαρακτηρισμός; Δεν ήταν κάποτε το καθήκον σας;»
«Όχι πια. Τώρα, έχω ένα νέο καθήκον». Αιωρήθηκε με άνεση γύρω του, σαν να τον παρατηρούσε προσεκτικά. «Μήπως φταίει το ότι μας θεωρείτε όλους παιδιά; Πριν από μισό χρόνο επισκέφτηκα την [Πόλη] και, σε μια περιοχή αφυπνισμένων, ένα αγόρι έξι ή επτά χρόνων με αποκάλεσε παιδί».
Εκείνος γέλασε. «Είμαστε, λοιπόν, παιδιά για σας;»
«Στις μέρες μας, η αρχαιότητα είχε μεγάλη σημασία. Στην ύπαιθρο, υπήρχαν ενήλικες που αποκαλούσαν παιδιά "θείο" ή "θεία" εξαιτίας της αρχαιότητας μέσα στην οικογένεια».
«Μα η δική σας αρχαιότητα δεν έχει καμιά σημασία για μένα».
«Αυτό μπορώ να το διακρίνω στο βλέμμα σας».
«Η κόρη και η γυναίκα σας δεν ήρθαν μαζί σας; Απ' όσο γνωρίζω, τα μέλη των οικογενειών της Ειδικής Ομάδας μπορούσαν να πέσουν κι αυτά σε χειμερία νάρκη μαζί τους».
«Δεν ήρθαν και δεν ήθελαν να το κάνω ούτε εγώ. Ίσως να ξέρετε ότι οι προβλέψεις εκείνης της εποχής έδειχναν ένα πολύ σκοτεινό μέλλον. Με κατηγόρησαν για ανευθυνότητα. Αυτή και η μητέρα της έφυγαν από το σπίτι και η Ειδική Ομάδα πήρε διαταγή την ίδια νύχτα. Δεν είχα καν χρόνο να τις ξαναδώ. Έφυγα από το σπίτι μου κουβαλώντας τα πράγματά μου μέσα στα μαύρα μεσάνυχτα μιας χειμωνιάτικης και κρύας νύχτας... ασφαλώς, δεν περιμένω ότι θα καταλάβετε τίποτα απ' όσα σας λέω».
«Κι όμως, καταλαβαίνω... Τι απέγιναν;»
«Η γυναίκα μου πέθανε το Έτος 47. Η κόρη μου το Έτος 81».
«Γνώρισαν το Μεγάλο Ράγισμα». Χαμήλωσε το βλέμμα της και έμεινε για λίγο σιωπηλή. Μετά ενεργοποίησε ένα ολογραφικό παράθυρο και το ρύθμισε σε κατάσταση εμφάνισης του διαστήματος έξω από το σκάφος.
Τα τοιχώματα της λευκής σφαίρας φάνηκαν να λιώνουν σαν κερί και η Φυσική Επιλογή εξαφανίστηκε, αφήνοντάς τους να αιωρούνται στο άπειρο, κοιτάζοντας το ομιχλώδες αστρικό πεδίο του Γαλαξία. Ήταν πλέον δύο ανεξάρτητα όντα μέσα στο σύμπαν, ελεύθερα από οποιονδήποτε κόσμο, έχοντας γύρω τους μονάχα την άβυσσο. Κρέμονταν μέσα στο σύμπαν όπως ο Ήλιος, ο ίδιος ο γαλαξίας, χωρίς προέλευση και χωρίς προορισμό. Απλώς υπήρχαν...
Ο Ζανγκ Μπέιχάι είχε νιώσει αυτό το συναίσθημα κι άλλη μια φορά, πριν από 190 χρόνια, όταν αιωρούνταν μέσα στο διάστημα, φορώντας μονάχα μια διαστημική στολή, κρατώντας ένα πιστόλι γεμισμένο με σφαίρες φτιαγμένες από μετεωρίτη.
«Μου αρέσει να είμαι έτσι. Με αυτόν τον τρόπο μπορείς να αγνοείς το διαστημόπλοιο, τον στόλο και οτιδήποτε άλλο έξω από το μυαλό σου», του είπε.
«Ντονγκφάνγκ», της είπε σιγανά. 
«Ναι;» Η κυβερνήτης στράφηκε και τα μάτια της γυάλιζαν από την αστροφεγγιά του Γαλαξία.
«Αν έρθει η στιγμή που θα χρειαστεί να σας σκοτώσω, σας παρακαλώ να με συγχωρέσετε», της είπε ευγενικά.
Αντιμετώπισε τα λόγια του με ένα χαμόγελο. «Σας φαίνομαι για Σφραγισμένη;»
Την κοίταξε μέσα στο φως του Ήλιου που ερχόταν από πέντε αστρικές μονάδες μακριά. Το σώμα της του φαινόταν σαν ένα λεπτό φτερό που έπλεε μέσα στο φόντο των άστρων. «Ανήκουμε στη Γη και στη θάλασσα, κι εσείς ανήκετε στα αστέρια».
«Κι είναι κακό αυτό;»
«Όχι, είναι πολύ καλό».
«Το ανιχνευτικό σκάφος εξαφανίστηκε!»
Η αναφορά από τον αξιωματικό υπηρεσίας προκάλεσε σοκ στον Δρ. Κουν και τον στρατηγό Ρόμπινσον. Ήξεραν ότι αν το νέο μαθευόταν, θα προκαλούσε μεγάλες αντιδράσεις τόσο στη Γη όσο και στη Διαστημική Διεθνή, ειδικά από τη στιγμή που οι τελευταίες παρατηρήσεις σχετικά με την ταχύτητα του ανιχνευτικού σκάφους έδειχναν ότι θα περνούσε την τροχιά του Δία σε έξι μόλις μέρες.
Ο Κουν και ο Ρόμπινσον βρίσκονταν πάνω στον Σταθμό Ρίνγκιερ-Φιτζρόι, που είχε μπει σε τροχιά γύρω από τον Ήλιο, στα όρια της ζώνης των αστεροειδών. Σε απόσταση πέντε χιλιομέτρων από τον σταθμό αιωρούνταν τα πιο περίεργα αντικείμενα μέσα στο ηλιακό σύστημα: μια σειρά έξι γιγάντιων φακών, με τον πιο απομακρυσμένο να έχει διάμετρο 1.200 μέτρα και τους άλλους πέντε να είναι ελαφρώς μικρότερου μεγέθους. Ήταν η τελευταία ενσάρκωση του διαστημικού τηλεσκοπίου, αλλά, αντίθετα με τις προηγούμενες πέντε γενιές του HERRIE, το διαστημικό τηλεσκόπιο δεν είχε σωλήνα ούτε κάποιο άλλο συνδετικό υλικό μεταξύ των έξι γιγάντιων φακών. Αιωρούνταν ανεξάρτητα ο ένας από τον άλλον, εφοδιασμένοι με πολλαπλούς ωθητήρες ιόντων που μπορούσαν να ρυθμίσουν με ακρίβεια την απόσταση μεταξύ τους ή να αλλάξουν τον προσανατολισμό ολόκληρης της ομάδας. Ο Σταθμός Ρίνγκιερ-Φιτζρόι ήταν το κέντρο ελέγχου του τηλεσκοπίου, αλλά, ακόμα και από τόσο κοντινή απόσταση, οι διαφανείς φακοί ήταν ουσιαστικά αόρατοι. Όταν οι τεχνικοί και οι μηχανικοί πετούσαν ανάμεσά τους για να κάνουν συντήρηση, το σύμπαν και από τις δύο πλευρές παραμορφωνόταν άγρια και, αν βρίσκονταν υπό την κατάλληλη γωνία, η προστατευτική ίριδα της επιφάνειας θα καθρέφτιζε το φως του Ήλιου και θα αποκάλυπτε ολόκληρο τον γιγάντιο φακό, που η καμπύλη επιφάνειά του έμοιαζε τότε με έναν πλανήτη καλυμμένο από μαγευτικά ουράνια τόξα.
Το τηλεσκόπιο είχε διακόψει την παράδοση της ονομασίας HERRIE για κάθε μέλος της σειράς και είχε ονομαστεί Τηλεσκόπιο Ρίνγκιερ-Φιτζρόι, σε ανάμνηση των δύο ανδρών που είχαν ανακαλύψει τα ίχνη του Τρισηλιανού Στόλου. Αν και η ανακάλυψή τους δεν είχε κάποια επιστημονική σημασία, το όνομα ήταν κατάλληλο, επειδή ο κύριος σκοπός του πελώριου εκείνου τηλεσκοπίου, ενός σχεδίου που είχαν πραγματοποιήσει οι τρεις μεγάλοι διαστημικοί στόλοι σε συνεργασία, ήταν η συνεχής παρακολούθηση του Τρισηλιανού Στόλου.
Μια ομάδα όπως ο Ρίνγκιερ και ο Φιτζρόι, δηλαδή ένας επιφανής επιστήμονας από τη Γη και ένας επιτελάρχης από τον διαστημικό στόλο, ήταν πάντα υπεύθυνοι για το τηλεσκόπιο. Και σε κάθε τέτοια ομάδα υπήρχαν οι διαφορετικές απόψεις που είχαν και ο Ρίνγκιερ με τον Φιτζρόι. Τη συγκεκριμένη στιγμή, ο Κουν ήθελε να ξεκλέψει λίγο ακόμη χρόνο παρατήρησης για τη δική του μελέτη του σύμπαντος, ενώ ο Ρόμπινσον προσπαθούσε να τον σταματήσει για να εξασφαλίσει τα συμφέροντα του στόλου. Μάλωναν, επίσης, και για άλλα πράγματα: για παράδειγμα, ο Κουν νοσταλγούσε τον θαυμαστό τρόπο με τον οποίο οι υπερδυνάμεις της Γης, με πρώτες τις Ηνωμένες Πολιτείες, οδηγούσαν τον κόσμο, σε αντίθεση με την παρούσα ανεπαρκή γραφειοκρατία των διαστημικών στόλων. Όμως, κάθε φορά που το έκανε, ο Ρόμπινσον κατεδάφιζε ανελέητα τις γελοίες ιστορικές φαντασιώσεις του Κουν. Ωστόσο, η πιο έντονη διαφωνία τους ήταν σχετικά με την ταχύτητα περιστροφής του σταθμού. Ο στρατηγός επέμενε σε μια αργή περιστροφή για ελάχιστη βαρύτητα, μέχρι σημείου να επιθυμεί μια παντελή απουσία βαρύτητας χωρίς καμιά περιστροφή, ενώ ο Κουν επέμενε για μια γρήγορη περιστροφή που θα πρόσφερε την κανονική γήινη βαρύτητα.
Όμως, αυτό που συνέβαινε εκείνη τη στιγμή είχε παραμερίσει όλα τα άλλα. Το ανιχνευτικό σκάφος είχε «χαθεί», πράγμα που σήμαινε ότι οι μηχανές του είχαν σβήσει. Πριν από δύο χρόνια, μακριά και πέρα από το Νέφος του Όορτ, το σκάφος είχε αρχίσει να μειώνει ταχύτητα, γεγονός που έδειχνε ότι η μηχανή του είχε στραφεί προς μια κατεύθυνση που έβλεπε τον Ήλιο, επιτρέποντας στο διαστημικό τηλεσκόπιο να το παρακολουθεί μέσω του φωτός των μηχανών του. Τώρα που το φως είχε σβήσει, η παρακολούθηση δεν ήταν πλέον δυνατή, επειδή το ίδιο το σκάφος ήταν πολύ μικρό — πιθανώς όχι μεγαλύτερο από μια νταλίκα, αν βασιζόταν κανείς στα ίχνη που είχε αφήσει περνώντας μέσα από τη διαστρική σκόνη. Ένα αντικείμενο τόσο μικρό στα όρια της Ζώνης του Κούιπερ, που δεν εξέπεμπε πια δικό του φως, αλλά απλώς αντανακλούσε το αδύναμο φως του μακρινού Ήλιου ακόμα πιο αδύναμα, ήταν κάτι που μέσα στο σκοτάδι του διαστήματος δεν μπορούσε να εντοπιστεί, ακόμα και από ένα τηλεσκόπιο τόσο ισχυρό όσο το Ρίνγκιερ-Φιτζρόι.
«Οι τρεις στόλοι δεν ξέρουν τίποτα άλλο από το να αντιμάχονται για την εξουσία. Τέλεια... ο στόχος χάθηκε...», μουρμούρισε ο Κουν, κουνώντας τα χέρια για να δώσει έμφαση στα λόγια του. Είχε ξεχάσει ότι στον σταθμό επικρατούσε απουσία βαρύτητας και οι κινήσεις του τον είχαν κάνει να πάρει μια τούμπα στον αέρα.
Για πρώτη φορά, ο στρατηγός Ρόμπινσον δεν υποστήριξε τον στόλο. Ο Ασιατικός Στόλος είχε αρχικά στείλει τρία ελαφριά, γρήγορα σκάφη για να παρακολουθήσουν το ανιχνευτικό από κοντά, αλλά, όταν ξέσπασε διαφωνία μεταξύ των τριών στόλων σχετικά με το ποιος θα είχε το δικαίωμα της αναχαίτισης, η Κοινή Σύνοδος βρήκε τη λύση ανακαλώντας όλα τα σκάφη στη βάση τους. Ο Ασιατικός Στόλος είχε επανειλημμένα διαμαρτυρηθεί, υποστηρίζοντας ότι όλα τα όπλα και ο εξωτερικός εξοπλισμός είχαν αφαιρεθεί από τα τρία μαχητικά διαστημόπλοιά του, ότι αυτά μετέφεραν ένα πλήρωμα μόλις δύο ατόμων το καθένα, ώστε να πετύχουν τη μέγιστη επιτάχυνση στην παρακολούθηση του στόχου, και ότι, ακόμα κι έτσι, δεν θα μπορούσαν να αναχαιτίσουν το ανιχνευτικό. Ωστόσο, ο Ευρωπαϊκός και ο Βορειοαμερικανικός Στόλος δεν είχαν πειστεί και επέμεναν ότι όλα τα διαστημόπλοια που βρίσκονταν σε ταξίδι έπρεπε να ανακληθούν και να αντικατασταθούν από τρία διαστημόπλοια τα οποία θα απέστελλε η Γήινη Διεθνής ως τέταρτο, ανεξάρτητο μέλος. Αν δεν είχε συμβεί αυτό, τα σκάφη του στόλου θα είχαν ήδη έρθει σε στενή επαφή με το ανιχνευτικό και θα είχαν αρχίσει να το παρακολουθούν. Τα σκάφη της Γήινης Διεθνούς, σταλμένα από την Ευρωπαϊκή Κοινοπολιτεία και την Κίνα, δεν είχαν περάσει ακόμη ούτε καν την τροχιά του Ποσειδώνα.
«Οι μηχανές του μπορεί να ανάψουν πάλι», είπε ο στρατηγός. «Εξακολουθεί να ταξιδεύει με αρκετά μεγάλη ταχύτητα και, αν δεν τη μειώσει σύντομα, δεν θα μπορέσει να παραμείνει σε τροχιά μέσα στο ηλιακό μας σύστημα, αλλά θα το προσπεράσει».
«Μήπως είστε ο διοικητής των Τρισηλιανών; Μπορεί το ανιχνευτικό να μην σκοπεύει καν να παραμείνει μέσα στο ηλιακό σύστημα, αλλά να μας προσπεράσει έτσι κι αλλιώς!» είπε ο Κουν. Μετά, μια σκέψη πέρασε ξαφνικά από το μυαλό του. «Αν οι μηχανές του έχουν σβήσει, δεν μπορεί να αλλάξει πορεία! Δεν μπορείτε να υπολογίσετε πού κατευθύνεται και να στείλετε τα διαστημόπλοια για να το περιμένουν εκεί;»
Ο στρατηγός έγνεψε αρνητικά. «Οι υπολογισμοί δεν είναι αρκετά ακριβείς. Δεν είναι σαν μια αεροπορική έρευνα μέσα στη γήινη ατμόσφαιρα. Αν υπάρξει το παραμικρό σφάλμα, θα βρεθούν εκατοντάδες χιλιάδες, ίσως ακόμη και εκατομμύρια χιλιόμετρα εκτός πορείας. Σε μια τόσο πελώρια έκταση, τα ερευνητικά σκάφη δεν θα μπορέσουν να εντοπίσουν έναν τόσο μικροσκοπικό και σκοτεινό στόχο... Όμως, κάτι πρέπει να κάνουμε...»
«Τι μπορούμε να κάνουμε εμείς; Ας το σκεφτεί ο στόλος», απάντησε ο Κουν.
Ο στρατηγός αγρίεψε. «Δόκτορα, θα πρέπει να καταλάβετε τη φύση της κατάστασης. Ακόμα κι αν δεν φταίμε εμείς, τα ΜΜΕ δεν νοιάζονται. Το σύστημα Ρίνγκιερ-Φιτζρόι ήταν υπεύθυνο για την παρακολούθηση του ανιχνευτικού μέσα στο βαθύ διάστημα, άρα ένα μεγάλο μέρος από τα βρομόνερα πρόκειται να πέσει στα κεφάλια μας».
Ο Κουν δεν είπε τίποτα, αλλά παρέμεινε για αρκετή ώρα με το σώμα του κάθετο σε σχέση με εκείνο του στρατηγού. Μετά, ρώτησε: «Υπάρχει κάτι πέρα από την τροχιά του Ποσειδώνα που θα μπορούσε να μας φανεί χρήσιμο;»
«Για τον στόλο, πιθανώς τίποτα. Για τη Γη...» Ο στρατηγός γύρισε για να ρωτήσει τον αξιωματικό υπηρεσίας και σύντομα έμαθε ότι ο Οργανισμός Προστασίας Περιβάλλοντος του ΟΗΕ είχε τέσσερα μεγάλα σκάφη κοντά στον Ποσειδώνα, τα οποία εργάζονταν πάνω στα πρώτα στάδια του Σχεδίου Ομπρέλα Νέφους. Τα τρία μικρότερα σκάφη, που είχαν πρόσφατα αναλάβει τον εντοπισμό του τρισηλιανού ανιχνευτικού, είχαν φύγει από εκείνα τα διαστημόπλοια.
«Και βρίσκονται εκεί για να συλλέξουν μεμβράνη πετρελαίου;» ρώτησε ο Κουν.
Η απάντηση ήταν θετική. Η μεμβράνη πετρελαίου ήταν μια ουσία που βρισκόταν στους δακτυλίους του Ποσειδώνα. Σε υψηλές θερμοκρασίες, μετατρεπόταν σε ένα αέριο που διαχεόταν εύκολα και στη συνέχεια συμπυκνωνόταν σε νανοσωματίδια στο διάστημα, δημιουργώντας αστρική σκόνη. Ονομαζόταν έτσι επειδή, όταν εξατμιζόταν, αποκτούσε μεγάλη διάχυση, έτσι ώστε μια μικρή ποσότητα της ουσίας μπορούσε να δημιουργήσει έναν μεγάλο λεκέ σκόνης, ακριβώς όπως μια μικροσκοπική σταγόνα πετρελαίου απλωνόταν σε πάχος μορίου πάνω σε μια μεγάλη επιφάνεια νερού. Η σκόνη που δημιουργούνταν από αυτή τη μεμβράνη πετρελαίου είχε μια ακόμη ιδιότητα: αντίθετα με άλλους τύπους αστρικής σκόνης, η «σκόνη μεμβράνης πετρελαίου» δεν διαλυόταν εύκολα από τον ηλιακό άνεμο.
Η ανακάλυψη της μεμβράνης πετρελαίου έκανε δυνατή και την πραγματοποίηση του Σχεδίου Ομπρέλα Ομίχλης. Το σχέδιο ήταν να χρησιμοποιηθούν πυρηνικές εκρήξεις στο διάστημα για να εξατμίσουν και να εξαπλώσουν την ουσία αυτή σε ένα σύννεφο σκόνης ανάμεσα στον Ήλιο και τη Γη, ώστε να μειώσουν την ακτινοβολία του Ήλιου και την υπερθέρμανση του πλανήτη.
«Θυμάμαι πως, πριν από τους πολέμους, υπήρχε μια αστρική βόμβα κοντά στην τροχιά του Ποσειδώνα», είπε ο Κουν.
«Πράγματι υπάρχει. Και τα διαστημόπλοια του Σχεδίου Ομπρέλα Ομίχλης έφεραν κι αυτά μερικές μαζί τους για να χτυπήσουν τον Ποσειδώνα και τους δορυφόρους του. Δεν γνωρίζω τον ακριβή αριθμό».
«Θα έλεγα ότι μία είναι αρκετή», είπε ο Κουν με ενθουσιασμό.
Όπως είχε προβλέψει ο εκπρόσωπος Ρέι Ντίαζ πριν από δύο αιώνες, όταν είχε δημιουργήσει την αστρική υδρογονοβόμβα για να τη χρησιμοποιήσει στο σχέδιό του, μολονότι το όπλο θα είχε περιορισμένη χρήση κατά τη Μάχη της Ημέρας της Κρίσης, οι μεγάλες δυνάμεις το ήθελαν ώστε να προετοιμαστούν για έναν πιθανό διαπλανητικό πόλεμο μεταξύ των ανθρώπων. Έτσι, είχαν κατασκευαστεί περισσότερες από πέντε χιλιάδες βόμβες, οι περισσότερες κατά τη διάρκεια του Μεγάλου Ραγίσματος, όταν οι διεθνείς σχέσεις είχαν ενταθεί λόγω της έλλειψης πόρων και η ανθρωπότητα είχε φτάσει στο χείλος του πολέμου. Όταν ξεκίνησε η νέα εποχή, τα τρομερά όπλα έγιναν επικίνδυνα και περιττά, και έτσι τα κρατούσαν αποθηκευμένα στο εξώτερο διάστημα, αν και συνέχιζαν να ανήκουν στις χώρες της Γης. Μερικά από αυτά χρησιμοποιήθηκαν σε κάποια διαπλανητικά σχέδια κατασκευών, ενώ άλλη μια σειρά στάλθηκε σε τροχιά στις παρυφές του ηλιακού συστήματος, με την ιδέα ότι τα υλικά σύντηξης θα μπορούσαν να ενισχύσουν τα καύσιμα των διαστημοπλοίων που θα ταξίδευαν μακριά. Εντούτοις, εξαιτίας της μεγάλης δυσκολίας στην αποσυναρμολόγηση των βομβών, η ιδέα δεν υλοποιήθηκε ποτέ.
«Και πώς πιστεύετε ότι θα λειτουργήσει;» ρώτησε ο Ρόμπινσον με μάτια που έλαμπαν. Ήταν λίγο νευριασμένος που δεν είχε συλλάβει ο ίδιος αυτή την απλή ιδέα και που ο Κουν είχε αδράξει την ευκαιρία για να μείνει στην Ιστορία.
«Ας το δοκιμάσουμε. Είναι το μόνο πράγμα που έχουμε στη διάθεσή μας».
«Αν η ιδέα σας έχει αποτέλεσμα, δόκτορα, τότε ο Σταθμός Ρίνγκιερ-Φιτζρόι θα περιστρέφεται για πάντα αρκετά γρήγορα ώστε να δημιουργεί συνθήκες γήινης βαρύτητας».
«Είναι το μεγαλύτερο πράγμα που κατασκεύασε ποτέ η ανθρωπότητα», είπε ο διοικητής της Γαλάζιας Σκιάς, κοιτάζοντας το κατάμαυρο διάστημα έξω από το παράθυρο του διαστημοπλοίου. Τίποτα δεν ήταν ορατό, αλλά προσπάθησε να πείσει τον εαυτό του ότι έβλεπε το σύννεφο της σκόνης.
«Γιατί δεν το φωτίζει ο Ήλιος όπως την ουρά ενός κομήτη;» είπε ο πιλότος. Αυτός και ο κυβερνήτης ήταν το μοναδικό πλήρωμα της Γαλάζιας Σκιάς. Ήξερε ότι η πυκνότητα του σύννεφου της σκόνης ήταν αραιή, όπως και η ουρά ενός κομήτη, ή περίπου η ίδια με το κενό που μπορούσε να δημιουργηθεί σε ένα εργαστήριο πάνω στη Γη.
«Μπορεί το φως του Ήλιου να είναι υπερβολικά αδύναμο». Ο κυβερνήτης κοίταξε τον Ήλιο στο μακρινό διάστημα ανάμεσα στην τροχιά του Ποσειδώνα και τη Ζώνη του Κούιπερ. Έμοιαζε με ένα μεγάλο αστέρι, που ο δίσκος του ξεχώριζε μόλις και μετά βίας στο γυμνό μάτι. Και πάλι, όμως, ακόμα κι αυτό το αδύναμο φως μπορούσε να ρίχνει σκιές πάνω στα τοιχώματα του σκάφους. «Εξάλλου, η ουρά ενός κομήτη είναι ορατή μόνο από κάποια απόσταση. Εμείς βρισκόμαστε μόλις στις παρυφές του νέφους».
Ο πιλότος προσπάθησε να φανταστεί το αραιό αλλά γιγάντιο σύννεφο. Μερικές μέρες πριν, αυτός και ο κυβερνήτης είχαν δει με τα μάτια τους πόσο μικρό ήταν το σύννεφο όταν ήταν συμπιεσμένο σε στερεή κατάσταση. Την ίδια περίοδο, το γιγάντιο διαστημόπλοιο Ειρηνικός είχε έρθει από τον Ποσειδώνα, αφήνοντας πίσω του πέντε αντικείμενα όταν σταμάτησε σε εκείνο το σημείο του διαστήματος. Το μηχανικό χέρι της Γαλάζιας Σκιάς έπιασε πρώτα μια αστρική υδρογονοβόμβα από τις πρώτες μέρες του πολέμου: έναν κύλινδρο με μήκος πέντε μέτρα και διάμετρο ενάμισι. Στη συνέχεια, μάζεψε τέσσερις μεγάλες σφαίρες, η καθεμία από τις οποίες είχε διάμετρο μεταξύ τριάντα και πενήντα μέτρων. Οι τέσσερις σφαίρες περιείχαν τη μεμβράνη πετρελαίου που είχε συλλεγεί από τους δακτυλίους του Ποσειδώνα. Τοποθετήθηκαν σε σημεία που απείχαν αρκετές εκατοντάδες μέτρα από τη βόμβα.
Όταν ο Ειρηνικός έφυγε από την περιοχή, η βόμβα εξερράγη, δημιουργώντας έναν μικρό Ήλιο του οποίου το φως και η θερμότητα ξεχύθηκαν μέσα στην ψυχρή άβυσσο του διαστήματος και εξαέρωσαν στιγμιαία τις γύρω σφαίρες. Η μεμβράνη πετρελαίου, σε αέρια πια κατάσταση, απλώθηκε γοργά μέσα στον τυφώνα της ακτινοβολίας της υδρογονοβόμβας και στη συνέχεια ψύχθηκε σε αμέτρητα μικροσκοπικά σωματίδια σκόνης που δημιούργησαν ένα νέφος. Το νέφος είχε διάμετρο δύο εκατομμύρια χιλιόμετρα, δηλαδή μεγαλύτερη και από εκείνη του Ήλιου.
Το νέφος της σκόνης βρισκόταν στην περιοχή από την οποία αναμενόταν να περάσει το ανιχνευτικό σκάφος των Τρισηλιανών, σύμφωνα με τις παρατηρήσεις της πορείας του που είχαν γίνει πριν σβήσουν οι μηχανές του. Ο δρ. Κουν και ο στρατηγός Ρόμπινσον ήλπιζαν να καθορίσουν επακριβώς τη διαδρομή και τη θέση του ανιχνευτικού από τα ίχνη που θα άφηνε μέσα στο τεχνητό σύννεφο σκόνης.
Μετά τη δημιουργία του νέφους, ο Ειρηνικός επέστρεψε στη βάση του Ποσειδώνα, αφήνοντας πίσω του τρία μικρά διαστημόπλοια που θα παρακολουθούσαν στενά το ανιχνευτικό από τη στιγμή που αποκαλύπτονταν τα ίχνη του. Η Γαλάζια Σκιά ήταν ένα από αυτά. Το μικρό γρήγορο σκάφος είχε πάρει το παρατσούκλι «διαστημικός δρομέας». Ως μοναδικό φορτίο του είχε μια μικρή κάψουλα που
μπορούσε να χωρέσει πέντε άτομα, ενώ το υπόλοιπο τμήμα του καταλαμβανόταν εντελώς από μια μηχανή σύντηξης, προσφέροντάς του μεγάλη ταχύτητα και ευελιξία. Μόλις το νέφος της σκόνης σχηματίστηκε, η Γαλάζια Σκιά πέταξε μέσα σε ολόκληρη την περιοχή για να δοκιμάσει τι είδους ίχνη θα άφηνε, και τα αποτελέσματα ήταν ιδιαίτερα ικανοποιητικά. Ασφαλώς, τα ίχνη θα μπορούσαν να γίνουν αντιληπτά μόνο από το διαστημικό τηλεσκόπιο που απείχε περισσότερες από εκατό αστρικές μονάδες.
Από την ίδια τη Γαλάζια Σκιά, τα ίχνη ήταν αόρατα και το γύρω διάστημα εξίσου έρημο όπως πάντοτε. Και πάλι, όμως, όταν είχαν πια περάσει μέσα από το νέφος, ο πιλότος επέμενε ότι ο Ήλιος φαινόταν λίγο πιο θαμπός και ότι η ως τότε ευκρινής του περιφέρεια είχε γίνει λίγο πιο ασαφής. Οι παρατηρήσεις των οργάνων του σκάφους επιβεβαίωναν αυτή τη μοναδική οπτική εντύπωση που είχαν από εκείνο το γιγάντιο δημιούργημα.
«Απομένουν λιγότερες από τρεις ώρες», είπε ο κυβερνήτης κοιτάζοντας το ρολόι του. Το νέφος της σκόνης ήταν στην πραγματικότητα ένας γιγάντιος, αραιός δορυφόρος σε τροχιά γύρω από τον Ήλιο και η θέση του άλλαζε συνεχώς. Όταν τελικά απομακρυνόταν από το σημείο του διαστήματος από το οποίο πιθανόν να περνούσε το ανιχνευτικό των Τρισηλιανών, θα έπρεπε να κατασκευάσουν ένα καινούριο νέφος σκόνης πίσω του.
«Πιστεύετε πραγματικά ότι θα το βρούμε και θα το προλάβουμε;» ρώτησε ο πιλότος.
«Γιατί όχι; Θα γράψουμε ιστορία!»
«Και δεν θα μας επιτεθεί αυτό το πράγμα; Δεν είμαστε στρατιώτες. Αυτή η δουλειά θα έπρεπε να γίνει από τον στόλο».
Τότε, το διαστημόπλοιό τους έλαβε ένα μήνυμα από τον Σταθμό Ρίνγκιερ-Φιτζρόι που έλεγε ότι το τρισηλιανό ανιχνευτικό είχε μπει μέσα στο σύννεφο σκόνης, αφήνοντας πίσω του ίχνη, και ότι οι ακριβείς παράμετροι της πορείας του είχαν υπολογιστεί. Η Γαλάζια Σκιά έλαβε εντολή να κινηθεί αμέσως προς το σημείο συνάντησης και να παρακολουθεί στενά τον στόχο. Ο σταθμός βρισκόταν περισσότερες από εκατό αστρικές μονάδες μακριά από τη Γαλάζια Σκιά, πράγμα που σήμαινε ότι το μήνυμα είχε κάνει περισσότερες από δέκα ώρες για να φτάσει. Ωστόσο, το κλειδί είχε αφήσει το αποτύπωμά του πάνω στο καλούπι. Οι υπολογισμοί τροχιάς είχαν λάβει υπόψη τους ακόμη και την επίδραση του αραιού σύννεφου σκόνης, οπότε η συνάντηση ήταν μόνο ζήτημα χρόνου.
Η Γαλάζια Σκιά προγραμμάτισε πορεία σύμφωνη με τη διαδρομή του ανιχνευτικού και μπήκε για άλλη μια φορά μέσα στο αόρατο σύννεφο σκόνης, αλλά αυτή τη φορά με κατεύθυνση προς το τρισηλιανό ανιχνευτικό. Η πτήση θα είχε μεγάλη διάρκεια και, μέσα στις επόμενες δέκα ώρες, τόσο ο πιλότος όσο και ο κυβερνήτης είχαν νυστάξει. Όμως, η συνεχώς μειούμενη απόσταση ανάμεσα σε αυτούς και το ανιχνευτικό τους κρατούσε σε ένταση.
«Το βλέπω! Το βλέπω!» φώναξε ο πιλότος.
«Μα τι λες;» τον μάλωσε ο κυβερνήτης. «Απέχουμε ακόμη δεκατέσσερις χιλιάδες χιλιόμετρα!» Το γυμνό μάτι ήταν αδύνατο να διακρίνει ένα φορτηγό σε απόσταση δεκατεσσάρων χιλιάδων χιλιομέτρων, ακόμα και μέσα στο κενό του διαστήματος. Όμως, σύντομα το είδε και ο ίδιος: πάνω στην πορεία που καθόριζαν οι παράμετροι και μέσα στο σιωπηλό φόντο του διαστήματος, ένα φωτεινό σημάδι βρισκόταν σε κίνηση.
Μετά από ένα λεπτό σκέψης, ο κυβερνήτης κατάλαβε: το νέφος της σκόνης, που ήταν μεγαλύτερο από τον Ήλιο, είχε τελικά αποδειχθεί περιττό, αφού το τρισηλιανό ανιχνευτικό είχε ανάψει και πάλι τις μηχανές του και εξακολουθούσε να μειώνει ταχύτητα. Δεν σκόπευε να προσπεράσει το ηλιακό σύστημα, αλλά να μείνει εκεί.
Επειδή επρόκειτο μόνο για ένα προσωρινό μέτρο στους στόλους, η τελετή παράδοσης των αδειών του κυβερνήτη πάνω στη Φυσική Επιλογή ήταν μια απλή υπόθεση που έγινε με χαμηλούς τόνους και στην οποία παραβρέθηκαν μόνο η κυβερνήτης Ντονγκφάνγκ Γιανσού, ο νέος κυβερνήτης Ζανγκ Μπέιχάι, ο πρώτος αντιπλοίαρχος Λέβιν και ο δεύτερος αντιπλοίαρχος Ακίρα Ινόουε, καθώς και μια ειδική ομάδα από το Γενικό Επιτελείο.
Παρά την τεχνολογική ανάπτυξη της εποχής εκείνης, δεν είχαν ακόμη καταφέρει να ξεπεράσουν την τελμάτωση της θεμελιώδους θεωρίας, και έτσι η μεταφορά των αδειών της Φυσικής Επιλογής είχε γίνει μέσω μεθόδων με τις οποίες ο Ζανγκ Μπέιχάι ήταν εξοικειωμένος: έλεγχος αμφιβληστροειδούς, δακτυλικά αποτυπώματα και εξακρίβωση φωνητικού συνθήματος.
Μόλις η ομάδα του Γενικού Επιτελείου είχε ολοκληρώσει την αναθεώρηση των δεδομένων αμφιβληστροειδούς και δακτυλικών αποτυπωμάτων που αναγνώριζαν τον κυβερνήτη μέσα στο σύστημα, η Ντονγκφάνγκ Γιανσού παρέδωσε τη φράση-σύνθημα στον Ζανγκ Μπέιχάι: «Οι άνθρωποι θυμούνται την αγάπη μόνο εξαιτίας του έρωτα».
«Δεν καπνίζεις», απάντησε εκείνος ήρεμα.
«Και η μάρκα χάθηκε στη διάρκεια του Μεγάλου Ραγίσματος», είπε εκείνη με ένα ίχνος απογοήτευσης και χαμήλωσε το βλέμμα.
«Όμως το σύνθημα είναι καλό. Ούτε και τον παλιό καιρό το γνώριζαν πολλοί».
Ο κυβερνήτης και ο υποπλοίαρχος βγήκαν έξω, αφήνοντας τον Ζανγκ Μπέιχάι μόνο του να ανανεώσει το σύνθημα και να αποκτήσει πλήρη έλεγχο πάνω στη Φυσική Επιλογή.
«Είναι έξυπνο», είπε ο Ακίρα Ινόουε, όταν η πόρτα της σφαιρικής καμπίνας χάθηκε.
«Αρχαία σοφία», είπε η Ντονγκφάνγκ Γιανσού, παρατηρώντας το σημείο όπου η πόρτα είχε εξαφανιστεί, λες και προσπαθούσε να το διαπεράσει με το βλέμμα της. «Εμείς δεν θα μπορέσουμε ποτέ να μάθουμε όσα έφερε μαζί του από δύο αιώνες πριν, αλλά αυτός μπορεί να μάθει όλα όσα ξέρουμε εμείς».
Οι τρεις τους παρέμειναν σιωπηλοί και περίμεναν. Πέρασαν πέντε λεπτά, ένα χρονικό διάστημα προφανώς πολύ μεγάλο για μια απλή αλλαγή κωδικού, ειδικά από τη στιγμή που ο Ζανγκ Μπέιχάι είχε περάσει την εκπαίδευση και είχε κριθεί ως ο πιο ικανός χειριστής συστημάτων διακυβέρνησης μεταξύ όλων των μελών της Ειδικής Ομάδας του. Πέρασαν άλλα πέντε λεπτά. Οι δύο αντιπλοίαρχοι άρχισαν να κολυμπούν ανυπόμονα μέσα στον διάδρομο, αλλά η Ντονγκφάνγκ Γιανσού παρέμενε σιωπηλή και ακίνητη.
Τελικά η πόρτα επανεμφανίστηκε. Προς μεγάλη τους έκπληξη, είδαν ότι η σφαιρική καμπίνα είχε μαυρίσει. Ο Ζανγκ Μπέιχάι είχε εμφανίσει έναν ολογραφικό αστρικό χάρτη πάνω στον οποίο όλες οι ετικέτες είχαν αποκλειστεί, αφήνοντας μόνο τα αστέρια που τρεμόσβηναν. Από την είσοδο, φαινόταν σαν να αιωρούνταν έξω από το διαστημόπλοιο και η κονσόλα διεπαφής επέπλεε κι αυτή πλάι του.
«Τελείωσα», είπε.
«Γιατί αργήσατε τόσο πολύ;» μουρμούρισε ο Λέβιν μέσα από τα δόντια του.
«Απολαμβάνατε την ικανοποίηση από την ανάληψη της διακυβέρνησης της Φυσικής Επιλογής;» ρώτησε ο Ακί
ρα Ινόουε.
Ο Ζανγκ Μπέιχάι δεν απάντησε. Δεν κοίταζε την κονσόλα διεπαφής, αλλά είχε το βλέμμα καρφωμένο σε ένα αστέρι, σε κάποιο μακρινό σημείο του χάρτη. Η Ντονγκφάνγκ Γιανσού πρόσεξε ότι ένα πράσινο φως αναβόσβηνε προς την κατεύθυνση που κοίταζε.
«Αυτό θα ήταν γελοίο», είπε ο Λέβιν συνεχίζοντας την κουβέντα του Ακίρα Ινόουε. «Μπορώ να σας υπενθυμίσω ότι η διακυβέρνηση του σκάφους ανήκει ακόμη στη σμήναρχο Ντονγκφάνγκ; Ο ενεργός κυβερνήτης αποτελεί μόνο ένα τείχος προστασίας. Λυπάμαι που φαίνομαι αγενής, μα είναι η αλήθεια».
«Και αυτή η κατάσταση δεν πρόκειται να συνεχιστεί για πολύ», είπε ο Ακίρα Ινόουε. «Η έρευνα μέσα στον στόλο πλησιάζει στο τέλος της και ουσιαστικά έχει αποδείξει ότι οι Σφραγισμένοι δεν υπάρχουν».
Ετοιμαζόταν να συνεχίσει, αλλά σταμάτησε από ένα σιγανό βογκητό έκπληξης που βγήκε από την Ντονγκφάνγκ. «Θεέ μου!» είπε, και οι δύο υποπλοίαρχοι, ακολουθώντας το βλέμμα της, πρόσεξαν την παρούσα κατάσταση της Φυσικής Επιλογής στην κονσόλα διεπαφής του Ζανγκ Μπέιχάι.
Το πολεμικό σκάφος είχε τεθεί σε λειτουργία τηλεχειρισμού, παρακάμπτοντας με αυτόν τον τρόπο τον έλεγχο για κατάσταση βαθιάς θάλασσας πριν από την εντολή Πρόσω Τέσσερα. Η επικοινωνία με τον έξω κόσμο είχε διακοπεί. Τέλος, είχαν τεθεί σε λειτουργία οι περισσότερες ρυθμίσεις που θα οδηγούσαν το σκάφος στη μέγιστη ταχύτητά του. Με το πάτημα ενός ακόμα πλήκτρου, η Φυσική Επιλογή θα ξεκινούσε με τη μέγιστη δυνατή ταχύτητα για τον προορισμό που είχε επιλεγεί στον χάρτη.
«Όχι, αυτό δεν μπορεί να συμβαίνει», είπε η Ντονγκφάνγκ Γιανσού, με φωνή τόσο σιγανή που μόνο εκείνη μπορούσε ν' ακούσει. Το 'κανε για ν' ακούσει τον εαυτό της, αντιδρώντας στο προηγούμενο επιφώνημά της. Ποτέ δεν είχε πιστέψει στην ύπαρξη του Θεού, μα τώρα οι προσευχές της ήταν αληθινές.
«Τρελάθηκες;» φώναξε ο Λέβιν. Αυτός και ο Ακίρα έτρεξαν προς την καμπίνα, αλλά το μόνο που κατάφεραν ήταν να πέσουν πάνω στο τοίχωμα. Δεν υπήρχε πόρτα: μονάχα ένα ωοειδές τμήμα του τοίχου που είχε γίνει διαφανές.
«Η Φυσική Επιλογή πρόκειται να κινηθεί σύντομα με ταχύτητα Πρόσω Τέσσερα. Όλα τα μέλη του πληρώματος πρέπει να μπουν αμέσως σε κατάσταση βαθιάς θάλασσας», είπε ο Ζανγκ Μπέιχάι και κάθε λέξη της σοβαρής, ήρεμης φωνής του έμοιαζε να αιωρείται στον αέρα σαν μια αρχαία άγκυρα μέσα σε έναν παγερό άνεμο.
«Αυτό είναι αδύνατο!» είπε ο Ακίρα Ινόουε.
«Είσαι Σφραγισμένος;» ρώτησε η Ντονγκφάνγκ Γιανσού, ανακτώντας γρήγορα την ψυχραιμία της.
«Ξέρεις ότι κάτι τέτοιο είναι αδύνατο».
«Μέλος της ΓΑΙΤΟ;»
«Όχι».
«Τότε ποιος είσαι;»
«Ένας στρατιώτης που επιτελεί το καθήκον του να πολεμήσει για την επιβίωση της ανθρωπότητας».
«Γιατί το κάνεις αυτό;»
«Θα σας εξηγήσω μόλις η επιτάχυνση ολοκληρωθεί. Επαναλαμβάνω: όλα τα μέλη του πληρώματος πρέπει να μπουν αμέσως σε κατάσταση βαθιάς θάλασσας».
«Αυτό είναι αδύνατο!» επανέλαβε ο Ακίρα Ινόουε.
Ο Ζανγκ Μπέιχάι γύρισε το κεφάλι και, χωρίς να δώσει την παραμικρή σημασία στους δύο υποπλοιάρχους, κοίταξε την Ντονγκφάνγκ Γιανσού κατάματα. Τα μάτια του της θύμιζαν το έμβλημα του Κινεζικού Διαστημικού Σώματος: ξίφη και άστρα μαζί.
«Ντονγκφάνγκ, σου είπα ότι θα λυπόμουν αν έπρεπε να σε σκοτώσω. Δεν μένει πολύς χρόνος».
Μετά, το υγρό επιτάχυνσης βαθιάς θάλασσας εμφανίστηκε μέσα στη σφαιρική καμπίνα του Ζανγκ Μπέιχάι, δημιουργώντας σφαιρικές σταγόνες μέσα στο αβαρές περιβάλλον. Κάθε υγρή σφαίρα εμφάνιζε πάνω της την παραμορφωμένη του αντανάκλαση μαζί με αυτές της κονσόλας και του αστρικού χάρτη. Οι μικρότερες άρχισαν να ενώνονται μεταξύ τους σε μεγαλύτερες. Οι δύο υποπλοίαρχοι στράφηκαν προς την Ντονγκφάνγκ Γιανσού.
«Κάνετε όπως λέει», είπε η κυβερνήτης. «Ολόκληρο το σκάφος θα μπει σε κατάσταση βαθιάς θάλασσας».
Οι δύο υποπλοίαρχοι την κοίταξαν έκπληκτοι. Γνώριζαν τις συνέπειες αν βρίσκονταν σε κατάσταση Πρόσω Τέσσερα έξω από την προστασία του υγρού βαθιάς θάλασσας. Τα κορμιά τους θα κολλούσαν στα τοιχώματα του διαστημόπλοιου με μια δύναμη εκατόν είκοσι φορές μεγαλύτερη από τη γήινη βαρύτητα. Πρώτα, το τεράστιο βάρος θα έκανε το αίμα να πεταχτεί έξω και να απλωθεί σε μια λεπτή μεμβράνη με πελώριους λεκέδες σε ακτινωτή διάταξη. Μετά, θα έβγαιναν έξω τα όργανα, δημιουργώντας άλλη μια λεπτή στρώση που θα γινόταν ένα με το υπόλοιπο σώμα, ζωγραφίζοντας έναν άσχημο πίνακα που θα θύμιζε Νταλί...
Καθώς έφευγαν για τις καμπίνες τους, έστελναν εντολές σε όλο το υπόλοιπο πλήρωμα ώστε να μπει σε κατάσταση βαθιάς θάλασσας.
«Είσαι μια ταλαντούχα κυβερνήτης», είπε ο Ζανγκ Μπέιχάι, κουνώντας το κεφάλι προς το μέρος της Ντονγκφάνγκ Γιανσού. «Η απόφασή σου δείχνει ωριμότητα».
«Πού πάμε;»
«Όπου κι αν πηγαίνουμε, είναι μια επιλογή πιο υπεύθυνη από το να μείνουμε εδώ».
Μετά, βυθίστηκε στο υγρό επιτάχυνσης βαθιάς θάλασσας και το μόνο που μπορούσε να ξεχωρίσει η Ντονγκφάνγκ Γιανσού ήταν ένα θαμπό σώμα μέσα στο υγρό που πλημμύριζε πλέον τη σφαιρική καμπίνα.
Επιπλέοντας μέσα στο διαφανές υγρό, ο Ζανγκ Μπέιχάι θυμήθηκε την εμπειρία των καταδύσεων με το πολεμικό ναυτικό πριν από δύο αιώνες. Ποτέ δεν είχε φανταστεί ότι ο ωκεανός θα ήταν τόσο σκοτεινός σε μερικές δεκάδες μέτρα βάθος, αλλά ο υποβρύχιος εκείνος κόσμος του είχε δώσει την ίδια αίσθηση που είχε νιώσει αργότερα στο διάστημα. Ο ωκεανός ήταν το διάστημα σε μικρογραφία πάνω στη Γη. Προσπάθησε να αναπνεύσει, αλλά τα αντανακλαστικά του τον έκαναν να βήξει για να βγάλει το υγρό και τον αέρα που είχε απομείνει, και το σώμα του συσπάστηκε από την αντίδραση. Και πάλι, όμως, δεν επρόκειτο για την ασφυξία που περίμενε και, καθώς το δροσερό υγρό γέμιζε τα πνευμόνια του, το οξυγόνο που περιείχε
άρχισε να κυλάει στο αίμα του. Τώρα πια, μπορούσε να αναπνέει ελεύθερα, σαν ψάρι.
Πάνω στην κονσόλα που επέπλεε, είδε ότι το υγρό επιτάχυνσης βαθιάς θάλασσας γέμιζε το κάθε διαμέρισμα του σκάφους, το ένα μετά το άλλο. Η διαδικασία συνεχίστηκε για περισσότερα από δέκα λεπτά. Η συνείδησή του άρχισε να θολώνει, αφού το υγρό διέθετε και ένα υπνωτικό στοιχείο που βύθιζε σε ύπνο τους πάντες πάνω στο σκάφος, έτσι ώστε να αποφευχθεί η ζημιά στον εγκέφαλο από την υψηλή πίεση και την σχετική υποξία που προκαλούσε η επιτάχυνση με ταχύτητα Πρόσω Τέσσερα.
Ο Ζανγκ Μπέιχάι ένιωσε το πνεύμα του πατέρα του να μπαίνει στο διαστημόπλοιο από το επέκεινα και να γίνεται ένα μαζί του. Πίεσε το πλήκτρο πάνω στην κονσόλα, δίνοντας νοερά την εντολή για την οποία αγωνιζόταν σε ολόκληρη τη ζωή του: 
«Φυσική Επιλογή, Πρόσω Τέσσερα!»
Ένας μικρός Ήλιος εμφανίστηκε σε τροχιά γύρω από τον Δία και το λαμπερό φως του ήταν πιο έντονο από τον φωσφορισμό της ατμόσφαιρας του πλανήτη. Σέρνοντας τον Ήλιο πίσω του, το πολεμικό σκάφος αστρικής τάξης Φυσική Επιλογή απομακρύνθηκε από τη βάση του Ασιατικού Στόλου και άρχισε να επιταχύνει γοργά, ρίχνοντας τις σκιές των άλλων πολεμικών σκαφών. Καθεμία από αυτές ήταν ένας σκούρος λεκές, αρκετά μεγάλος για να εμπεριέχει τη Γη πάνω στην επιφάνεια του Δία.
Δέκα λεπτά αργότερα, μια μεγαλύτερη σκιά έπεσε πάνω στον Δία, σαν ένα παραπέτασμα που σερνόταν πάνω στον γιγάντιο πλανήτη. Η Φυσική Επιλογή προσπερνούσε την Ιώ.
Στο σημείο εκείνο, η Ανώτατη Διοίκηση του Ασιατικού Στόλου επιβεβαίωσε το απίστευτο γεγονός ότι η Φυσική Επιλογή είχε αυτομολήσει. Ο Ευρωπαϊκός και ο Βορειοαμερικανικός Στόλος εξέδωσαν διαμαρτυρίες και προειδοποιήσεις στον Ασιατικό Στόλο, κάτω από την αρχική εντύπωση ότι επρόκειτο για μια μη εγκεκριμένη κίνηση αναχαίτισης του τρισιλιάνου ανιχνευτικού. Σύντομα, όμως, από την κατεύθυνση που είχε πάρει η Φυσική Επιλογή, κατάλαβαν ότι τα πράγματα δεν ήταν έτσι. Το διαστημόπλοιο κατευθυνόταν προς το ακριβώς αντίθετο σημείο από εκείνο που ερχόταν ο στόλος των Τρισηλιανών εισβολέων.
Τα διάφορα συστήματα επικοινωνίας που καλούσαν τη Φυσική Επιλογή τελικά σταμάτησαν, αφού δεν έπαιρναν καμία απάντηση. Οι ανώτατες διοικήσεις ετοιμάζονταν να στείλουν σκάφη για καταδίωξη και αναχαίτιση, αν και σύντομα κατάλαβαν ότι δεν μπορούσαν να κάνουν πολλά σχετικά με το πολεμικό που είχε αυτομολήσει. Πάνω σε τέσσερις από τους δορυφόρους του Δία υπήρχαν βάσεις με αρκετή δύναμη πυρός ώστε να καταστρέψουν τη Φυσική Επιλογή, αλλά δεν ακολούθησαν αυτή την πορεία επειδή ήταν πολύ πιθανό να είχε αυτομολήσει μόνο μια μικροομάδα, ή ίσως και ένα μόνο άτομο μέσα στο διαστημόπλοιο, ενώ οι περίπου δύο χιλιάδες στρατιώτες του πληρώματος που βρίσκονταν σε κατάσταση βαθιάς θάλασσας να ήταν απλώς όμηροι.
Οι διοικητές της βάσης λέιζερ ακτίνων γάμμα πάνω στην Ευρώπη μπορούσαν απλώς να παρακολουθούν τον μικρό Ήλιο να πετάει προς το εξώτερο διάστημα, ψεκάζοντας τις απέραντες εκτάσεις πάγου της Ευρώπης με φως που έμοιαζε με φλεγόμενο φώσφορο.
Η Φυσική Επιλογή διέσχισε τις τροχιές δεκαέξι δορυφόρων του Δία και πέτυχε ταχύτητα διαφυγής όταν είχε φτάσει πλέον στην Καλλιστώ. Από τη βάση του Ασιατικού Στόλου, ο μικρός Ήλιος φάνηκε να συρρικνώνεται σταδιακά και να μεταμορφώνεται σε ένα λαμπερό αστέρι που παρέμεινε αμυδρά ορατό για μια εβδομάδα, ως ανάμνηση της μόνιμης πληγής που είχε δεχθεί ο Ασιατικός Στόλος.
Αφού η δύναμη καταδίωξης έπρεπε επίσης να μπει σε κατάσταση βαθιάς θάλασσας, χρειάστηκαν σαράντα πέντε λεπτά από την αναχώρηση της Φυσικής Επιλογής μέχρι και αυτά τα σκάφη να ξεκινήσουν, φωτίζοντας τον Δία με άλλους έξι μικρούς Ήλιους.
Στη Βάση Διοίκησης του Ασιατικού Στόλου, η οποία είχε πάψει να περιστρέφεται, ο διοικητής κοίταζε αμίλητος τη σκοτεινή πλευρά του Δία καθώς αστραπές φώτιζαν την ατμόσφαιρα, δέκα χιλιάδες χιλιόμετρα από κάτω του. Η ισχυρή ακτινοβολία των μηχανών σύντηξης της Φυσικής Επιλογής και των σκαφών που την καταδίωκαν είχε προκαλέσει τον ιονισμό της ατμόσφαιρας και τις επακόλουθες αστραπές. Οι φευγαλέες αστραπές φώτιζαν τη γύρω ατμόσφαιρα, ορατές από εκείνη την απόσταση σαν φωτοστέφανα που άλλαζαν συνεχώς θέση, μετατρέποντας την επιφάνεια του Δία σε μια λιμνούλα πάνω στην οποία έπεφταν σταγόνες φωσφορούσας βροχής.
Η Φυσική Επιλογή επιτάχυνε αθόρυβα στο ένα εκατοστό της ταχύτητας του φωτός: το σημείο χωρίς επιστροφή για την κατανάλωση του καυσίμου πυρηνικής σύντηξης. Τώρα πια θα ήταν αδύνατο να επιστρέψει στο ηλιακό σύστημα με δική της ισχύ και είχε μετατραπεί σε μια μοναχική λέμβο που θα ταξίδευε για πάντα στο εξώτερο διάστημα. Ο διοικητής του Ασιατικού Στόλου κοίταζε τ' αστέρια προσπαθώντας ανεπιτυχώς να εντοπίσει ένα συγκεκριμένο, επειδή το μόνο που έβλεπε προς εκείνη την κατεύθυνση ήταν το αχνό φως από τις μηχανές σύντηξης των διωκτών.
Σύντομα έλαβε μια αναφορά: η Φυσική Επιλογή είχε σταματήσει να επιταχύνει.
Λίγο αργότερα, το διαστημόπλοιο των φυγάδων επικοινώνησε με τον στόλο. Ακολούθησε η παρακάτω επικοινωνία, με καθυστερήσεις μεγαλύτερες από δέκα δευτερόλεπτα μεταξύ των μεταδόσεων, λόγω του γεγονότος ότι το σκάφος απείχε πλέον περισσότερα από πέντε εκατομμύρια χιλιόμετρα:
ΦΥΣΙΚΗ ΕΠΙΛΟΓΗ: Φυσική Επιλογή καλεί Ασιατικό Στόλο! Φυσική Επιλογή καλεί Ασιατικό Στόλο!
ΑΣΙΑΤΙΚΟΣ ΣΤΟΛΟΣ: Φυσική Επιλογή, ο Ασιατικός Στόλος σας λαμβάνει. Αναφέρετε την κατάστασή σας.
ΦΥΣΙΚΗ ΕΠΙΛΟΓΗ: Σας μιλάει ο ενεργός κυβερνήτης Ζανγκ Μπέιχάι. Θέλω να μιλήσω απευθείας με τον διοικητή του στόλου.
ΔΙΟΙΚΗΤΗΣ ΣΤΟΛΟΥ: Ακούω.
ΖΑΝΓΚ ΜΠΕΪΧΑΪ: Αναλαμβάνω την πλήρη ευθύνη για το ταξίδι φυγής της Φυσικής Επιλογής.
ΔΙΟΙΚΗΤΗΣ ΣΤΟΛΟΥ: Υπάρχει κάποιος άλλος υπεύθυνος;
ΖΑΝΓΚ ΜΠΕΪΧΑΪ: Όχι. Η ευθύνη βαρύνει αποκλειστικά εμένα. Κανείς άλλος από όσους επιβαίνουν στη Φυσική Επιλογή δεν έχει την παραμικρή ανάμειξη.
ΔΙΟΙΚΗΤΗΣ ΣΤΟΛΟΥ: Θέλω να μιλήσω στην κυβερνήτη Ντονγκ
φάνγκ Γιανσού.
ΖΑΝΓΚ ΜΠΕΪΧΑΪ: Όχι αυτή τη στιγμή.
ΔΙΟΙΚΗΤΗΣ ΣΤΟΛΟΥ: Ποια είναι η κατάσταση του σκάφους;
ΖΑΝΓΚ ΜΠΕΪΧΑΪ: Όλα πάνε καλά. Όλα τα μέλη του πληρώματος, εκτός από εμένα, βρίσκονται ακόμη σε κατάσταση βαθιάς θάλασσας. Τα συστήματα ενέργειας και υποστήριξης ζωτικών λειτουργιών είναι σε άριστη κατάσταση.
ΔΙΟΙΚΗΤΗΣ ΣΤΟΛΟΥ: Και ποιοι ήταν οι λόγοι για αυτή την προδοσία;
ΖΑΝΓΚ ΜΠΕΪΧΑΪ: Μπορεί να λιποτάκτησα, αλλά δεν είμαι προδότης.
ΔΙΟΙΚΗΤΗΣ ΣΤΟΛΟΥ: Τότε ποιοι είναι οι λόγοι για την πράξη σου;
ΖΑΝΓΚ ΜΠΕΪΧΑΪ: Η ανθρωπότητα είναι καταδικασμένη να χάσει στο πεδίο της μάχης. Το μόνο που θέλω είναι να σώσω ένα από τα γήινα σκάφη αστρικής τάξης ώστε να διατηρήσω το σπέρμα του ανθρώπινου πολιτισμού μέσα στο σύμπαν, σαν μια σταγόνα ελπίδας.
ΔΙΟΙΚΗΤΗΣ ΣΤΟΛΟΥ: Δηλαδή, είσαι οπαδός του Κινήματος Φυγής.
ΖΑΝΓΚ ΜΠΕΪΧΑΪ: Είμαι απλώς ένας στρατιώτης που εκτελεί το καθήκον του.
ΔΙΟΙΚΗΤΗΣ ΣΤΟΛΟΥ: Έχεις δεχθεί τη νοητική σφραγίδα;
ΖΑΝΓΚ ΜΠΕΪΧΑΪ: Ξέρετε ότι κάτι τέτοιο είναι αδύνατο. Η τεχνολογία αυτή δεν υπήρχε όταν έπεσα σε χειμερία νάρκη.
ΔΙΟΙΚΗΤΗΣ ΣΤΟΛΟΥ: Τότε, οι ασυνήθιστες πεποιθήσεις σου προκαλούν απορία.
ΖΑΝΓΚ ΜΠΕΪΧΑΪ: Δεν χρειάζομαι τη νοητική σφραγίδα. Εγώ είμαι ο κύριος των πεποιθήσεών μου. Η πίστη μου είναι απόλυτη επειδή δεν προέρχεται από τη δική μου ευφυΐα. Κατά την έναρξη της Τρισηλιανής Κρίσης, ο πατέρας μου κι εγώ αρχίσαμε να εξετάζουμε σοβαρά τα πιο βασικά ερωτήματα αυτού του πολέμου. Σταδιακά, μάζεψε γύρω του μια ομάδα βαθυστόχαστων ερευνητών στους οποίους συμπεριλαμβάνονταν επιστήμονες, πολιτικοί και μελετητές στρατιωτικών θεμάτων. Ονόμασαν την ομάδα τους Ιστορικοί του Μέλλοντος.
ΔΙΟΙΚΗΤΗΣ ΣΤΟΛΟΥ: Ήταν μια μυστική οργάνωση;
ΖΑΝΓΚ ΜΠΕΪΧΑΪ: Όχι. Μελετούσαν πολύ βασικά ζητήματα και οι συζητήσεις τους γίνονταν πάντοτε φανερά. Η κυβέρνηση και ο στρατός μάλιστα εμφανίστηκαν και διοργάνωσαν αρκετά ακαδημαϊκά συνέδρια πάνω στην ιστορία του Μέλλοντος. Από τη δική τους έρευνα κατέληξα στην πεποίθηση ότι η ανθρωπότητα είναι καταδικασμένη.
ΔΙΟΙΚΗΤΗΣ ΣΤΟΛΟΥ: Μα, από τότε, οι θεωρίες των Ιστορικών του Μέλλοντος διαψεύστηκαν.
ΖΑΝΓΚ ΜΠΕΪΧΑΪ: Τους υποτιμάτε, κύριε. Όχι μόνο προέβλεψαν το Μεγάλο Ράγισμα, αλλά επίσης τον Δεύτερο Διαφωτισμό και τη Δεύτερη Αναγέννηση. Τα όσα προέβλεψαν για τη σύγχρονη περίοδο ευημερίας είναι σχεδόν πανομοιότυπα με εκείνα που συμβαίνουν στην πραγματικότητα. Τέλος, προείδαν ότι η ανθρωπότητα θα νικηθεί κατά κράτος και θα αφανιστεί κατά τη Μάχη της Ημέρας της Κρίσης.
ΔΙΟΙΚΗΤΗΣ ΣΤΟΛΟΥ: Ξεχνάς ότι βρίσκεσαι μέσα σε ένα διαστημόπλοιο ικανό να ταξιδεύει με ταχύτητα που αγγίζει το δεκαπέντε τοις εκατό της ταχύτητας του φωτός;
ΖΑΝΓΚ ΜΠΕΪΧΑΪ: Το ιππικό του Τζένγκις Χαν έκανε επίθεση με την ταχύτητα των τεθωρακισμένων του εικοστού αιώνα. Οι έφιπποι βαλλιστροφόροι της δυναστείας των Σουνγκ είχαν βεληνεκές χιλίων πεντακοσίων μέτρων, συγκρίσιμο με εκείνο των τυφεκίων εφόδου του εικοστού αιώνα. Ωστόσο, θα ήταν αδύνατο για το ιππικό και τους βαλλιστροφόρους της αρχαιότητας να αντιμετωπίσουν σύγχρονες δυνάμεις. Τα πάντα εξαρτώνται από τη θεμελιώδη θεωρία, και οι Ιστορικοί του Μέλλοντος το κατάλαβαν. Εσείς, από την άλλη, τυφλωθήκατε από την αδύναμη ακτινοβολία της ετοιμοθάνατης τεχνολογίας χαμηλού επιπέδου και απολαμβάνετε το βρεφοκομείο του σύγχρονου πολιτισμού χωρίς καμία προετοιμασία για την έλευση της τελικής μάχης που θα κρίνει τη μοίρα της ανθρωπότητας.
ΔΙΟΙΚΗΤΗΣ ΣΤΟΛΟΥ: Προέρχεσαι από έναν σπουδαίο στρατό που κάποτε νίκησε έναν εχθρό, ο οποίος διέθετε πολύ πιο εξελιγμένο πολιτισμό. Κέρδισε τη νίκη σε έναν από τους μεγαλύτερους χερσαίους πολέμους που διεξήχθησαν ποτέ στον κόσμο, βασισμένος μόνο σε οπλισμό που άρπαζε από τον εχθρό. Η συμπεριφορά σου ντροπιάζει εκείνο τον στρατό.
ΖΑΝΓΚ ΜΠΕΪΧΑΪ: Αγαπητέ διοικητά, είμαι πιο αρμόδιος να μιλώ για αυτόν τον στρατό. Τον υπηρέτησαν τρεις γενιές της οικογένειάς μου. Στη διάρκεια του Πολέμου της Κορέας, ο παππούς μου επιτέθηκε σε ένα τεθωρακισμένο Sherman οπλισμένος μόνο με μια χειροβομβίδα. Η χειροβομβίδα χτύπησε το τανκ και έπεσε κάτω πριν εκραγεί. Ο στόχος ούτε που γδάρθηκε, αλλά ο παππούς μου χτυπήθηκε από το πολυβόλο του τανκ το οποίο στη συνέχεια σύνθλιψε και τα δύο του πόδια κάτω από τις ερπύστριές του. Πέρασε το υπόλοιπο της ζωής του ως ανάπηρος. Ωστόσο, σε σύγκριση με τους δύο συντρόφους του που πολτοποιήθηκαν, στάθηκε τυχερός... Είναι η Ιστορία αυτού ακριβώς του στρατού που μας δίδαξε τόσο καθαρά τη σημασία ενός χάσματος τεχνολογίας στη διάρκεια ενός πολέμου. Η δόξα που γνωρίζετε είναι αυτή που έχετε διαβάσει στα βιβλία ιστορίας, αλλά το δικό μας τραύμα έχει παγιωθεί από το αίμα των πατέρων και των παππούδων μας. Ξέρουμε πολύ περισσότερα από εσάς για το τι σημαίνει πόλεμος.
ΔΙΟΙΚΗΤΗΣ ΣΤΟΛΟΥ: Και πότε συνέλαβες το προδοτικό σου σχέδιο;
ΖΑΝΓΚ ΜΠΕΪΧΑΪ: Επαναλαμβάνω: μπορεί να λιποτάκτησα, αλλά δεν είμαι προδότης. Συνέλαβα το σχέδιο την τελευταία φορά που αντίκρισα τον πατέρα μου. Είδα μέσα στα μάτια του τι έπρεπε να κάνω και μου πήρε δύο αιώνες για να μπορέσω να εκτελέσω το σχέδιό μου.
ΔΙΟΙΚΗΤΗΣ ΣΤΟΛΟΥ: Και για να το πετύχεις, παρίστανες τον οπαδό του θριάμβου της ανθρωπότητας. Πολύ επιτυχημένη μεταμφίεση.
ΖΑΝΓΚ ΜΠΕΪΧΑΪ: Ο στρατηγός Τσανγκ Γουαϊσάι παραλίγο να με καταλάβει.
ΔΙΟΙΚΗΤΗΣ ΣΤΟΛΟΥ: Πράγματι. Διέκρινε ότι δεν είχες ποτέ ξεκαθαρίσει
πού στήριζες την πίστη σου στη νίκη της ανθρωπότητας. Οι υποψίες του εντείνονταν ακόμα περισσότερο από τον ασυνήθιστο ενθουσιασμό σου σχετικά με τα συστήματα πρόωσης με ακτινοβολία που θα ήταν ικανά για διαστρικά ταξίδια. Πάντα ήταν αντίθετος με τη συμμετοχή σου στην Ειδική Ομάδα Μελλοντικών Ενισχύσεων, αλλά δεν μπορούσε ν’ αλλάξει τις διαταγές των ανωτέρων του. Μας προειδοποιούσε στην επιστολή που έστειλε, αλλά το έκανε με τον ανεπαίσθητο τρόπο της εποχής σου και έτσι εμείς δεν αντιληφθήκαμε το νόημά της.
ΖΑΝΓΚ ΜΠΕΪΧΑΪ: Για να μπορέσω να αποκτήσω ένα διαστημόπλοιο ικανό να καταφύγει στο διάστημα, σκότωσα τρεις ανθρώπους.
ΔΙΟΙΚΗΤΗΣ ΣΤΟΛΟΥ: Αυτό δεν το γνωρίζαμε. Ίσως να μην το γνώριζε και κανένας. Όμως, ένα είναι βέβαιο: η κατεύθυνση που πήρε η έρευνα εκείνη την περίοδο είχε κρίσιμη σημασία για την ανάπτυξη της τεχνολογίας των διαστημικών πτήσεων που έλαβε χώρα αργότερα.
ΖΑΝΓΚ ΜΠΕΪΧΑΪ: Σας ευχαριστώ που μου το είπατε.
ΔΙΟΙΚΗΤΗΣ ΣΤΟΛΟΥ: Σου λέω επίσης ότι το σχέδιό σου θα αποτύχει. 
ΖΑΝΓΚ ΜΠΕΪΧΑΙ: Μπορεί. Αλλά δεν έχει αποτύχει ακόμη. 
ΔΙΟΙΚΗΤΗΣ ΣΤΟΛΟΥ: Τα καύσιμα πυρηνικής σύντηξης της Φυσικής Επιλογής βρίσκονται μόνο στο ένα πέμπτο της πραγματικής χωρητικότητας. 
ΖΑΝΓΚ ΜΠΕΪΧΑΙ: Έπρεπε να ενεργήσω αμέσως. Δεν θα μου δινόταν άλλη ευκαιρία. 
ΔΙΟΙΚΗΤΗΣ ΣΤΟΛΟΥ: Αυτό σημαίνει ότι θα μπορέσεις να επιταχύνεις μόνο στο ένα εκατοστό της ταχύτητας του φωτός. Δεν μπορείς να καταναλώσεις επιπλέον καύσιμα, επειδή τα συστήματα υποστήριξης ζωτικών λειτουργιών του σκάφους χρειάζονται κι αυτά ενέργεια για να συνεχίσουν να λειτουργούν για ένα χρονικό διάστημα που μπορεί να είναι μερικές δεκαετίες ή μερικοί αιώνες. Όμως, με την ταχύτητα που έχεις, η δύναμη καταδίωξης θα σε φτάσει πολύ σύντομα. 
ΖΑΝΓΚ ΜΠΕΪΧΑΙ: Εξακολουθώ να ελέγχω τη Φυσική Επιλογή. 
ΔΙΟΙΚΗΤΗΣ ΣΤΟΛΟΥ: Πράγματι. Και ασφαλώς θα γνωρίζεις την ανησυχία μας: φοβόμαστε ότι η καταδίωξη θα σε ωθήσει να αυξήσεις την επιτάχυνση, καταναλώνοντας καύσιμα μέχρι που τα συστήματα υποστήριξης ζωτικών λειτουργιών να σταματήσουν και η Φυσική Επιλογή να μεταμορφωθεί σε ένα νεκρό πλοίο μέσα σε θερμοκρασία που θα πλησιάζει το απόλυτο μηδέν. Αυτός είναι και ο λόγος που οι δυνάμεις καταδίωξης δεν πρόκειται, για την ώρα, να πλησιάσουν περισσότερο τη Φυσική Επιλογή. Έχουμε την πεποίθηση ότι ο διοικητής και οι στρατιώτες που βρίσκονται στο σκάφος θα λύσουν μόνοι τα προβλήματα του διαστημοπλοίου τους. 
ΖΑΝΓΚ ΜΠΕΪΧΑΙ: Κι εγώ είμαι πεισμένος ότι όλα τα προβλήματα θα λυθούν. Αναλαμβάνω την ευθύνη, αλλά πιστεύω ακράδαντα ότι η Φυσική Επιλογή κατευθύνεται προς τη σωστή κατεύθυνση.
Όταν ο Λούο Τζι πετάχτηκε από τον ύπνο του, αναγνώρισε και κάτι άλλο που είχε επιβιώσει από το παρελθόν: πυροτεχνήματα. Ήταν ξημέρωμα και μέσα από το παράθυρο η έρημος έλαμπε λευκή, φωτισμένη από τις εκρήξεις. Στην πόρτα ακούστηκε ένα βιαστικό χτύπημα. Ήταν ο Σι Σιαομίνγκ. Χωρίς να περιμένει απάντηση, άνοιξε και όρμησε μέσα. Καθώς παρότρυνε τον Λούο Τζι να δει τις ειδήσεις, το πρόσωπό του ήταν κατακόκκινο από την έξαψη.
Ο Λούο Τζι έβλεπε τηλεόραση πολύ σπάνια. Από τη στιγμή που είχε εγκατασταθεί στο χωριό Νέα Ζωή, ζούσε μια ζωή στο παρελθόν. Μετά τον κλονισμό που του είχε προκαλέσει η αφύπνισή του στην καινούρια εκείνη εποχή, αυτό ήταν ένα πολύτιμο συναίσθημα, και για την ώρα δεν επιθυμούσε να ταράζεται από πληροφορίες για το παρόν. Περνούσε τον περισσότερο χρόνο του με αναμνήσεις της Ζουάνγκ Γιέν και της Σία Σία. Είχε υποβάλει όλες τις απαραίτητες αιτήσεις για την αφύπνισή τους, αλλά ο κυβερνητικός έλεγχος πάνω σε όσους βρίσκονταν σε χειμερία νάρκη σήμαινε πως η αφύπνισή τους δεν θα γινόταν πριν περάσουν δύο μήνες ακόμη.
Οι τηλεοπτικές ειδήσεις έλεγαν ότι, πέντε ώρες πριν, το Τηλεσκόπιο Ρίνγκιερ-Φιτζρόι είχε παρατηρήσει τον Τρισηλιανό Στόλο να διασχίζει ένα ακόμη νέφος διαστρικής σκόνης. Ήταν η έβδομη φορά από τη στιγμή της εκκίνησής του, δύο αιώνες πριν, που ο στόλος αποκαλυπτόταν καθώς περνούσε μέσα από ένα νέφος σκόνης. Είχε χάσει τον αυστηρό σχηματισμό που είχε όταν περνούσε μέσα από το πρώτο νέφος και έτσι το σχήμα πινέλου είχε αλλοιωθεί εντελώς. Όμως, όπως και κατά το δεύτερο πέρασμα, μια τρίχα του πινέλου είχε προεκταθεί. Η διαφορά όμως ήταν πως, αυτή τη φορά, το σχήμα της «τρίχας» αποκάλυπτε πως το σκάφος δεν ήταν ένα απλό ανιχνευτικό, αλλά ένα πολεμικό του στόλου.
Αφού είχαν ολοκληρώσει το κομμάτι της διαδρομής κατά το οποίο επιτάχυναν και το κομμάτι κατά το οποίο διατηρούσαν σταθερή ταχύτητα στον δρόμο τους προς το ηλιακό σύστημα, κάποια από τα σκάφη του Τρισηλιανού Στόλου είχαν αρχίσει να επιβραδύνουν εδώ και δεκαπέντε χρόνια. Δέκα χρόνια πριν, η πλειονότητα είχε επίσης επιβραδύνει. Ήταν πλέον προφανές ότι το συγκεκριμένο σκάφος δεν είχε ποτέ ελαττώσει ταχύτητα. Αν μάλιστα έκρινε κανείς από τα ίχνη που άφηνε μέσα στο νέφος της αστρικής σκόνης, εξακολουθούσε να επιταχύνει. Με τον παρόντα ρυθμό επιτάχυνσης, θα έφτανε στο ηλιακό σύστημα μισό αιώνα πριν από τον υπόλοιπο στόλο.
Αν επρόκειτο για εισβολή, ένα μοναχικό σκάφος που θα έμπαινε στην περιοχή του ηλιακού συστήματος, και εντός του βεληνεκούς του πανίσχυρου γήινου στόλου, θα ήταν καθαρή αυτοκτονία. Αυτό άφηνε μόνο μια άλλη εναλλακτική πιθανότητα: Ερχόταν για διαπραγματεύσεις.
Οι παρατηρήσεις του Τρισηλιανού Στόλου στη διάρκεια δύο αιώνων είχαν προσδιορίσει τη μέγιστη επιτάχυνση του κάθε σκάφους και οι προβολές στο μέλλον έδειχναν ότι το προχωρημένο σκάφος δεν θα προλάβαινε να επιβραδύνει έγκαιρα: θα περνούσε μέσα από το ηλιακό σύστημα μετά από 150 χρόνια και θα συνέχιζε. Αυτό, με τη σειρά του, άφηνε μόνο δύο πιθανότητες. Η πρώτη ήταν ότι οι Τρισηλιανοί ήθελαν η Γη να βοηθήσει στην επιβράδυνση. Το πιο πιθανό, όμως, ήταν πως, πριν το διαστημόπλοιο προσπεράσει το ηλιακό σύστημα, θα άφηνε ένα μικρότερο σκάφος που θα μπορούσε να επιβραδύνει ευκολότερα: ένα σκάφος που θα μετέφερε την επιτροπή διαπραγματεύσεων των Τρισηλιανών.
«Μα, αν ήθελαν να διαπραγματευτούν, γιατί να μην ειδοποιήσουν την ανθρωπότητα μέσα από ένα σοφόνιο;» ρώτησε ο Λούο Τζι. 
«Αυτό εξηγείται εύκολα!» απάντησε ο Σι Σιαομίνγκ με ενθουσιασμό. «Πρόκειται για διαφορετικό τρόπο σκέψης. Οι Τρισηλιανοί έχουν εντελώς διαφανή μυαλά και έτσι φαντάζονται ότι ξέρουμε ήδη τι σκέφτονται!»
Ἂν καὶ ἡ εξήγηση αὐτή δεν ἦταν καθόλου πειστική, ο Λούο Τζι συμμερίστηκε τα συναισθήματα του Σι Σιαομίνγκ, λες καὶ ο ἥλιος εἶχε ανατείλει νωρίτερα. Ὅταν τελικά ο ἥλιος ανέτειλε πραγματικά, ἡ γιορτή ἔφτασε στὴν κορύφωσή της. Ἦταν ὄμως μονάχα μια μικρή γωνιά του κόσμου, με κέντρο δραστηριότητας τὶς ὑπόγειες πόλεις, ὅπου οἱ ἄνθρωποι εἶχαν ἀφήσει τὰ δέντρα τους και εἶχαν μαζευτεῖ στοὺς δρόμους καὶ τὶς πλατεῖες, ἔχοντας ρυθμίσει τὰ ρούχα τους στὴ μέγιστη φωτεινότητά τους, δημιουργώντας ἕτσι μια ἀπαστράπτουσα θάλασσα ἀπό φῶς. Εἰκονικά πυροτεχνήματα ἔσκαγαν στὴν ὀροφή τῶν σπηλαίων, καὶ κάποιες στιγμές μια πολύχρωμη ἕκρηξη σκέπαζε ὁλόκληρο τὸν οὐρανό καὶ ἀνταγωνιζόταν μέ τὴ λάμψη της τὸν ἥλιο.
Τὰ νέα ἐξακολουθοῦσαν νὰ φθάνουν. Ἀρχικά, ἡ κυβέρνηση ἦταν ἐπιφυλακτική καὶ οἱ ἐκπρόσωποί της δήλωναν ἐπανειλημμένα ὅτι δὲν ὑπῆρχε καμία βάσιμη ἔνδειξη ὅτι οἱ Τρισηλιανοί εἶχαν σκοπό νὰ διαπραγματευτοῦν. Ταυτόχρονα, ὅμως, τὰ Ἡνωμένα Ἔθνη καὶ ἡ ΚΣΗΣ συγκάλεσαν ἕκτακτη σύνοδο γιὰ νὰ συζητήσουν στρατηγικές σχετικὰ μὲ τὶς διαδικασίες καὶ τοὺς ὄρους τῶν διαπραγματεύσεων.
Στὸ χωριό Νέα Ζωή Ἐξ5, ἕνα σύντομο διάλειμμα σταμάτησε τὸν ἐορτασμό. Ἕνας πολιτικός εἶχε ἔρθει ἀπὸ τὴν πόλη γιὰ νὰ μιλήσει. Ἦταν φανατικὸς ὑποστηρικτὴς τοῦ Σχεδίου Ἡλιόφωτο καὶ εἶχε ἀδράξει τὴ συγκεκριμένη εὐκαιρία γιὰ νὰ κερδίσει τὴν ὑποστήριξη τῆς κοινότητας τῶν ἀφυπνισμένων. Τὸ Σχέδιο Ἡλιόφωτο ἦταν μιὰ πρόταση τῶν Ἡνωμένων Ἐθνῶν, βασισμένη στὸ ὅτι, σὲ περίπτωση νίκης τῶν ἀνθρώπων στὴ Μάχη τῆς Ἡμέρας τῆς Κρίσης, θὰ ἔπρεπε νὰ παραχωρηθεῖ στὴν νικημένη φυλὴ τῶν Τρισηλιανῶν κάποιος χώρος μέσα στὸ ἡλιακὸ σύστημα.
Ὑπῆρχαν διάφορες παραλλαγὲς τοῦ σχεδίου. Τὸ Ἀδύναμο Σχέδιο Ἐπιβίωσης προέβλεπε καταυλισμοὺς στὸν Πλούτωνα, τὸν Χάροντα, καὶ τοὺς δορυφόρους τοῦ Ποσειδῶνα, ὅπου θὰ γίνονταν δεκτοὶ μόνο ὅσοι ἐπέβαιναν στὰ νικημένα τρισηλιανὰ σκάφη. Οἱ συνθήκες ζωῆς πάνω σ᾽ ἐκεῖνους τοὺς καταυλισμοὺς θὰ ἦταν πολύ δύσκολες, καὶ γιὰ νὰ μείνουν ζωντανοί, θὰ βασίζονταν στὴν ἐνέργεια ἀπὸ τὴν πυρηνικὴ σύντηξη καὶ τὴν ὑποστήριξη τῆς ἀνθρωπότητας. Τὸ Ἰσχυρὸ Σχέδιο Ἐπιβίωσης θὰ χρησιμοποιούσε τὸν Ἄρη ὡς κατοικία τῶν Τρισηλιανῶν καὶ τελικὰ, ἐκτὸς ἀπὸ τὰ μέλη τοῦ στόλου, θὰ ἔκανε δεκτοὺς ὅλους τοὺς Τρισηλιανοὺς μετανάστες. Τὸ σχέδιο αὐτὸ θὰ πρόσφερε στὸν τρισηλιανὸ πολιτισμὸ τὶς καλύτερες συνθήκες διαβίωσης μέσα στὸ ἡλιακὸ σύστημα, πέρα ἀπὸ τὴν ἴδια τὴ Γῆ.
Οἱ ἄλλες προτάσεις κυμαίνονταν κάπου ἀνάμεσα στὰ δύο σχέδια, ἀλλὰ ὑπῆρχαν καὶ πιο ἄκρες ἰδέες, ὅπως ἡ ἀποδοχὴ τῶν Τρισηλιανῶν στὴν ἀνθρώπινη κοινωνία τῆς Γῆς. Τὸ Σχέδιο Ἡλιόφωτο εἶχε κερδίσει εὐρεία ὑποστήριξη ἀπὸ τὸν Διεθνὴ τῆς Γῆς καὶ τὸν Διεθνὴ τῶν Στόλων. Προκαταρκτικὲς μελέτες καὶ σχεδιασμοὶ εἶχαν ἤδη ξεκινήσει, κάτω ἀπὸ τὴν πίεση διαφόρων κυβερνητικῶν καὶ μὴ κυβερνητικῶν δυνάμεων.
Ὡστόσο, εἶχε συναντήσει σφοδρὴ ἀντίδραση ἀπὸ τὴν κοινότητα τῶν ἀφυπνισμένων, ποὺ εἶχε δώσει καὶ ὄνομα στοὺς ὑποστηρικτὲς τοῦ σχεδίου: τοὺς ἀποκαλοῦσαν "Ντόνγκουο", ὅπως τὸν καλόκαρδο διανοούμενο τοῦ μύθου, ποὺ εἶχε σώσει τὴ ζωή ἑνὸς λύκου.
Μόλις ὁ πολιτικὸς ξεκίνησε τὴν ὁμιλία του, συνάντησε ἔντονη ἀντίδραση ἀπὸ τὸ πλήθος, ποὺ ἄρχισε νὰ τοῦ πετᾶει ντομάτες. Προσπαθώντας νὰ τὶς ἀποφύγει, εἶπε: «Θὰ ἤθελα νὰ σας ὑπενθυμίσω ὅτι, μετὰ τὴ Δεύτερη Ἀναγέννηση, βρισκόμαστε σὲ ἕνα ἀνθρωπιστικὸ πλαίσιο. Ἡ ζωὴ καὶ ὁ πολιτισμὸς τῆς κάθε φυλῆς ἀντιμετωπίζονται μὲ τὸν μεγαλύτερο σεβασμό...»
Οἱ συνεργάτες τοῦ μάζευαν προσεκτικὰ τὶς ντομάτες, ἕνα πολύτιμο ἔδεσμα στις ὑπόγειες πόλεις. Ὅταν οἱ ἀφυπνισμένοι εἶδαν τὴν κίνησή τους, ἄρχισαν νὰ πετοῦν πατάτες καὶ ἀγγούρια. Ἡ σύγκρουση ἔληξε μὲ ἀμοιβαία ἱκανοποίηση.
Τὸ μεσημέρι, σὲ κάθε σπίτι στήθηκε φαγοπότι. Στὸ χορτάρι, ἕνα πλοῦσιο γεύμα μὲ ἀγνὰ ἀγροτικὰ προϊόντα προσφέρθηκε στοὺς κατοίκους τῆς πόλης, ποὺ εἶχαν ἔρθει γιὰ νὰ συμμετάσχουν στὴ διασκέδαση, καὶ μαζί τους καὶ στὸν κύριο Ντόνγκουο, τὸν πολιτικὸ, καὶ τὴ συνοδεία του. Οἱ ἐορτασμοὶ συνεχίστηκαν μὲ πολὺ ποτὸ μέχρι τὴ δύση τοῦ ἡλίου. Ἐκεῖνο τὸ δειλινό, οἱ ἀμμόλοφοι θύμιζαν κορμιά κοιμισμένων γυναικῶν, κάτω ἀπὸ τὸν πορτοκαλοκόκκινο ἥλιο.
Όταν νύχτωσε, μια καινούργια εἴδηση ἔφερε τὸν ἐνθουσιασμὸ ξανά: Ἡ Διεθνὴ τῶν Στόλων εἶχε πάρει τὴν ἀπόφαση νὰ συνδυάσει ὅλα τὰ πολεμικὰ σκάφη ἀστρικῆς τάξης σὲ ἕναν στόλο, γιὰ νὰ ἀναχαιτίσουν τὸ τρισηλιανὸ σκάφος, ὅταν θὰ διέσχιζε τὴν τροχιὰ τοῦ Ποσειδῶνα.
Τα νέα έφεραν νέα κλιμάκωση στους εορτασμούς, και ο ουρανός της νύχτας γέμισε πυροτεχνήματα. Ὡστόσο, προκάλεσαν επίσης περιφρόνηση και κοροϊδία.
«Να κινητοποιήσουν δύο χιλιάδες πολεμικά σκάφη για ένα μικροσκοπικό ανιχνευτικό;» 
«Είναι σαν να χρησιμοποιείς δύο χιλιάδες μαχαίρια για να σφάξεις ένα κοτόπουλο!» 
«Σωστά! Ή δύο χιλιάδες κανόνια για να πετύχεις ένα κουνούπι! Δεν είναι δα και κάτι τόσο δύσκολο.» 
«Θα πρέπει να δείξουμε κατανόηση στη Διεθνή των Στόλων. Ίσως να είναι η μοναδική τους ευκαιρία να πολεμήσουν με τους Τρισηλιανούς.» 
«Σωστά. Αν αυτό το πράγμα μπορείς να το ονομάσεις μάχη.» 
«Δεν πειράζει. Ας το θεωρήσουμε ως μια στρατιωτική παρέλαση της ανθρωπότητας. Θα δούμε και τι μέσα διαθέτει αυτός ο υπερστόλος. Οι Τρισηλιανοί θα κατουρηθούν από τον φόβο τους! Αν, δηλαδή, μπορούν να κατουράνε.»
Ακολούθησαν γέλια. Κοντά στα μεσάνυχτα ήρθαν καινούριες ειδήσεις: Ο συνδυασμένος στόλος είχε ξεκινήσει από τη βάση του Δία! Οι τηλεθεατές ενημερώθηκαν ότι στον ουρανό του νότου ο στόλος θα ήταν ορατός με γυμνό μάτι. Στα λόγια αυτά, οι γλεντοκόποι στράφηκαν για πρώτη φορά στον ουρανό και προσπάθησαν να βρουν τον Δία. Δεν ήταν εύκολο, αλλά, με την καθοδήγηση του ειδικού από την τηλεόραση, τελικά εντόπισαν τον πλανήτη στα νοτιοδυτικά. Στο σημείο εκείνο, το φως του συνδυασμένου στόλου φαινόταν να τρέχει προς την κατεύθυνση της Γης από απόσταση πέντε αστρονομικών μονάδων. Σαράντα πέντε λεπτά αργότερα, η λαμπρότητα του Δία αυξήθηκε ξαφνικά, ξεπερνώντας εκείνη του Σείριου, και έγινε το φωτεινότερο ουράνιο σώμα στον ουρανό της νύχτας. Μετά, ένα υπέρλαμπρο άστρο αποκολλήθηκε από τον Δία, σαν μια ψυχή που άφηνε ένα σώμα. Ο πλανήτης ξαναπήρε την αρχική του λαμπρότητα καθώς το άστρο απομακρυνόταν αργά. Ο συνδυασμένος στόλος είχε ξεκινήσει.
Ουσιαστικά ταυτόχρονα, έφτασαν στη Γη ζωντανές εικόνες από τον Δία. Στην τηλεόραση, οι θεατές είδαν δύο χιλιάδες «ήλιους» να εμφανίζονται ξαφνικά μέσα στη μαυρίλα του διαστήματος. Καθώς ξεχώριζαν εντυπωσιακά μέσα στην αιώνια νύχτα, ο απόλυτος ορθογώνιος σχηματισμός τους έφερε μια σκέψη σε όλα τα μυαλά: «Και είπεν ο Θεός γεννηθήτω φως και εγένετο φως». Κάτω από το φως εκείνων των δύο χιλιάδων «ήλιων», ο Δίας και οι δορυφόροι του έμοιαζαν να έχουν πάρει φωτιά. Η ατμόσφαιρα του πλανήτη, ιονισμένη από την ακτινοβολία, δημιουργούσε αστραπές που γέμιζαν ολόκληρο το ημισφαίριο στραμμένο προς τον στόλο, καλύπτοντάς το με μια γιγάντια κουβέρτα από ηλεκτρικό φως. Ο στόλος επιτάχυνε χωρίς να διαλύσει τον σχηματισμό του, και ο πελώριος τοίχος του έκρυψε τον ήλιο. Μετά, κινήθηκε με πομπώδη ρυθμό στο διάστημα, με τη δύναμη ενός σύννεφου καταιγίδας, διαδηλώνοντας στο σύμπαν τη μεγαλοπρέπεια και το αήττητο της ανθρώπινης φυλής. Το ανθρώπινο πνεύμα που, πριν από δύο αιώνες, είχε συνθλιβεί τόσο άγρια από την πρώτη εμφάνιση του Τρισηλιανού Στόλου, είχε τελικά απελευθερωθεί εντελώς. Εκείνη τη στιγμή, όλα τα άστρα του Γαλαξία συγκράτησαν σιωπηρά το φως τους, και τόσο ο Άνθρωπος όσο και ο Θεός ξεπρόβαλαν περήφανα μέσα στο σύμπαν σαν να ήταν ένα.
Οι άνθρωποι έκλαιγαν και ζητωκραύγαζαν, και πολλοί ξέσπασαν σε λυγμούς. Ποτέ πριν στην ιστορία δεν είχε υπάρξει μια τέτοια στιγμή: κάθε άτομο ένιωθε τυχερό και περήφανο που ήταν μέλος της ανθρώπινης φυλής.
Βέβαια, υπήρχαν και κάποιοι πιο συγκρατημένοι. Ο Λούο Τζι ήταν ένας από αυτούς. Κοιτάζοντας το πλήθος, εντόπισε και κάποιον άλλο που ήταν εξίσου ήρεμος: ο Σι Τσιάνγκ ήταν μόνος του. Ακουμπούσε στο πλάι μιας γιγάντιας ολογραφικής τηλεόρασης, κάπνιζε ένα τσιγάρο και κοίταζε αδιάφορα τους γλεντοκόπους.
Ο Λούο Τζι πήγε κοντά του. «Τι κάνεις;» τον ρώτησε. 
«Γεια σου, αγόρι μου. Έχω ένα καθήκον να εκπληρώσω». Έδειξε το ενθουσιασμένο πλήθος. «Η υπερβολική χαρά μετατρέπεται εύκολα σε θλίψη, και αυτή είναι η καλύτερη στιγμή. Όπως όταν ο κύριος Ντόνγκουο έκανε διάλεξη σήμερα το πρωί. Αν δεν είχα σκεφτεί έγκαιρα τις ντομάτες, ίσως να χρησιμοποιούσαν πέτρες».
Ο Σι Τσιάνγκ είχε πρόσφατα διοριστεί αρχηγός της Αστυνομίας στο χωριό Νέα Ζωή 5:5. Για τους αφυπνισμένους, το γεγονός ότι κάποιος που ανήκε στον Ασιατικό Στόλο και δεν ήταν πια Κινέζος πολίτης είχε αναλάβει από την εθνική κυβέρνηση μια επίσημη θέση φαινόταν κάπως παράξενο. Ωστόσο, όλοι στο χωριό επαινούσαν το έργο του.
«Εξάλλου, εγώ δεν είμαι από τους τύπους που παρασύρονται εύκολα», συνέχισε, χτυπώντας τον Λούο Τζι φιλικά στους ώμους. 
«Κι ούτε κι εσύ είσαι τέτοιος, αγόρι μου.» 
«Όχι, δεν είμαι», συμφώνησε ο Λούο Τζι. «Πάντα προτιμούσα την άμεση ικανοποίηση. Το μέλλον δεν ασκούσε καμιά έλξη πάνω μου, αν και για ένα χρονικό διάστημα αναγκάστηκα να γίνω μεσσίας. Ίσως η παρούσα κατάστασή μου να είναι ένα είδος αποζημίωσης για το κακό αυτό. Είτε το πιστεύεις είτε όχι, Ντα Σι, απόψε θα μπορέσω να κοιμηθώ ήσυχα.» 
«Τράβα να δεις τον συνάδελφό σου. Μόλις έφτασε και ίσως να μην θεωρεί τη νίκη της ανθρωπότητας καλό για τον ίδιο.»
Ο Λούο Τζι ξαφνιάστηκε κάπως από αυτή την παρατήρηση. Κοιτάζοντας τον άνδρα που έδειχνε ο Σι Τσιάνγκ, κατάλαβε με έκπληξη ότι ήταν ο παλιός Τοιχοπρόσωπος Μπιλ Χάινς. Το πρόσωπό του ήταν σταχτί και φαινόταν να βρίσκεται σε μια κατάσταση ύπνωσης. Στεκόταν κοντά στον Σι Τσιάνγκ και μόνο εκείνη τη στιγμή είχε προσέξει τον Λούο Τζι. Όταν αγκαλιάστηκαν, ο Λούο Τζι ένιωσε το σώμα του Χάινς να τρέμει από αδυναμία.
«Ήρθα να σε βρω», είπε στον Λούο Τζι. «Μονάχα εμείς οι δύο, τα σκουπίδια της ιστορίας, μπορούμε να καταλάβουμε ο ένας τον άλλον. Όμως, τώρα πια, φοβάμαι πως ούτε εσύ θα με καταλάβεις.» 
«Τι έγινε η Κέικο Γιαμασούκι;» 
«Θυμάσαι το Δωμάτιο Διαλογισμού στο Κτίριο της Γενικής Συνόδου του ΟΗΕ;» είπε ο Χάινς. «Ήταν πάντα έρημο. Οι τουρίστες το επισκέπτονταν πολύ σπάνια... Θυμάσαι εκείνο το κομμάτι του σιδηρομεταλλεύματος; Έκανε σέπουκου επάνω του.» 
«Ο...» 
«Πριν πεθάνει, με καταράστηκε λέγοντας ότι η ζωή μου θα ήταν χειρότερη από τον θάνατο, αφού είμαι σφραγισμένος με τη νοητική σφραγίδα της ενοχής την ώρα που η ανθρωπότητα ετοιμάζεται να νικήσει. Είχε δίκιο. Πραγματικά, αυτή τη στιγμή πονάω. Χαίρομαι, ασφαλώς, για τη νίκη μας, αλλά μου είναι αδύνατο να πιστέψω σ' αυτήν. Είναι λες και δυο μονομάχοι μάχονται μέσα στο μυαλό μου. Ξέρεις, είναι δυσκολότερο από το να προσπαθείς να πιστέψεις ότι το νερό είναι πόσιμο.»
Όταν αυτός και ο Σι Τσιάνγκ βρήκαν δωμάτιο για τον Χάινς, ο Λούο Τζι επέστρεψε στο δικό του δωμάτιο και σύντομα αποκοιμήθηκε. Για άλλη μια φορά, ονειρεύτηκε την Ζουάνγκ Γιέν και το παρελθόν τους.
Ο Σι Τσιάνγκ είχε πρόσφατα διοριστεί αρχηγός της Αστυνομίας στο χωριό Νέα Ζωή 5:5. Για τους αφυπνισμένους, το γεγονός ότι κάποιος που ανήκε στον Ασιατικό Στόλο και δεν ήταν πια Κινέζος πολίτης είχε αναλάβει από την εθνική κυβέρνηση μια επίσημη θέση φαινόταν κάπως παράξενο. Ωστόσο, όλοι στο χωριό επαινούσαν το έργο του.
«Εξάλλου, εγώ δεν είμαι από τους τύπους που παρασύρονται εύκολα», συνέχισε, χτυπώντας τον Λούο Τζι φιλικά στους ώμους. 
«Κι ούτε κι εσύ είσαι τέτοιος, αγόρι μου.»
«Όχι, δεν είμαι», συμφώνησε ο Λούο Τζι. «Πάντα προτιμούσα την άμεση ικανοποίηση. Το μέλλον δεν ασκούσε καμιά έλξη πάνω μου, αν και για ένα χρονικό διάστημα αναγκάστηκα να γίνω μεσσίας. Ίσως η παρούσα κατάστασή μου να είναι ένα είδος αποζημίωσης για το κακό αυτό. Είτε το πιστεύεις είτε όχι, Ντα Σι, απόψε θα μπορέσω να κοιμηθώ ήσυχα.»
«Τράβα να δεις τον συνάδελφό σου. Μόλις έφτασε και ίσως να μην θεωρεί τη νίκη της ανθρωπότητας καλό για τον ίδιο.»
Ο Λούο Τζι ξαφνιάστηκε κάπως από αυτή την παρατήρηση. Κοιτάζοντας τον άνδρα που έδειχνε ο Σι Τσιάνγκ, κατάλαβε με έκπληξη ότι ήταν ο παλιός Τοιχοπρόσωπος Μπιλ Χάινς. Το πρόσωπό του ήταν σταχτί και φαινόταν να βρίσκεται σε μια κατάσταση ύπνωσης. Στεκόταν κοντά στον Σι Τσιάνγκ και μόνο εκείνη τη στιγμή είχε προσέξει τον Λούο Τζι. Όταν αγκαλιάστηκαν, ο Λούο Τζι ένιωσε το σώμα του Χάινς να τρέμει από αδυναμία.
«Ήρθα να σε βρω», είπε στον Λούο Τζι. «Μονάχα εμείς οι δύο, τα σκουπίδια της ιστορίας, μπορούμε να καταλάβουμε ο ένας τον άλλον. Όμως, τώρα πια, φοβάμαι πως ούτε εσύ θα με καταλάβεις.»
«Τι έγινε η Κέικο Γιαμασούκι;»
«Θυμάσαι το Δωμάτιο Διαλογισμού στο Κτίριο της Γενικής Συνόδου του ΟΗΕ;» είπε ο Χάινς. «Ήταν πάντα έρημο. Οι τουρίστες το επισκέπτονταν πολύ σπάνια... Θυμάσαι εκείνο το κομμάτι του σιδηρομεταλλεύματος; Έκανε σέπουκου επάνω του.»
«Ο...»
«Πριν πεθάνει, με καταράστηκε λέγοντας ότι η ζωή μου θα ήταν χειρότερη από τον θάνατο, αφού είμαι σημαδεμένος με τη νοητική σφραγίδα της ηττοπάθειας την ώρα που η ανθρωπότητα ετοιμάζεται να νικήσει. Είχε δίκιο. Πραγματικά, αυτή τη στιγμή πονάω. Χαίρομαι, ασφαλώς, για τη νίκη μας, αλλά μου είναι αδύνατο να πιστέψω σε αυτήν. Είναι λες και δύο μονομάχοι μάχονται μέσα στο μυαλό μου. Ξέρεις, είναι δυσκολότερο από το να προσπαθείς να πιστέψεις ότι το νερό είναι πόσιμο.»
Όταν αυτός και ο Σι Τσιάνγκ βρήκαν δωμάτιο για τον Χάινς, ο Λούο Τζι επέστρεψε στο δικό του δωμάτιο και σύντομα αποκοιμήθηκε. Για άλλη μια φορά, ονειρεύτηκε την Ζουάνγκ Γιέν και το παιδί τους. Όταν ξύπνησε, ο ήλιος έλαμπε μέσα από το παράθυρο και οι γιορτασμοί έξω συνεχίζονταν.
Η Φυσική Επιλογή πετούσε με το 1/6 της ταχύτητας του φωτός σε πορεία μεταξύ του Δία και της τροχιάς του Κρόνου. Πίσω της, ο ήλιος ήταν τώρα μικρός, αν και παρέμενε το λαμπρότερο από τα άστρα, ενώ μπροστά, ο Γαλαξίας έλαμπε ακόμα περισσότερο. Το σκάφος κατευθυνόταν λίγο πολύ προς τον αστερισμό του Κύκνου, αλλά, μέσα στην αχανή έκταση του εξώτερου διαστήματος, η ταχύτητά του δεν γινόταν αντιληπτή. Σε έναν κοντινό παρατηρητή, η Φυσική Επιλογή θα φαινόταν να αιωρείται μέσα στο διάστημα. Από τη δική της οπτική γωνία, μάλιστα, κάθε κίνηση μέσα στο σύμπαν έμοιαζε να έχει χαθεί, αφήνοντας το σκάφος σε μια φαινομενικά στατική κατάσταση, με τον Γαλαξία μπροστά και τον ήλιο πίσω. Ο χρόνος φαινόταν να έχει σταματήσει.
«Απέτυχες», είπε η Ντονγκφάνγκ Γιανσού στον Ζανγκ Μπεϊχάι. Όλο το πλήρωμα εκτός από τους δυο τους ήταν ακόμα σε κατάσταση ύπνου βαθιάς θάλασσας. Ο Ζανγκ Μπεϊχάι παρέμενε κλεισμένος μέσα στο σφαιρικό διαμέρισμα, και η Ντονγκφάνγκ Γιανσού, αδυνατώντας να μπει, ήταν αναγκασμένη να του μιλάει μέσω του συστήματος ενδοεπικοινωνίας. Μέσα από το διαφανές τμήμα του τοιχώματος, μπορούσε να δει τον άνδρα που είχε αρπάξει το ισχυρότερο πολεμικό σκάφος της ανθρωπότητας να επιπλέει ήρεμα στο κέντρο του διαμερίσματος, με το κεφάλι σκυφτό, γράφοντας κάτι σε ένα σημειωματάριο. Μπροστά του κρεμόταν μια κονσόλα διεπαφής που έδειχνε το σκάφος σε ετοιμότητα για Πρόσω Τέσσερα, έτοιμο να φύγει με το πάτημα ενός πλήκτρου. Γύρω του αιωρούνταν αρκετές σφαίρες υγρού βαθιάς θάλασσας που δεν είχαν ακόμη απορροφηθεί από το δωμάτιο. Η στολή του είχε στεγνώσει, αλλά οι ζάρες της τον έκαναν να δείχνει πολύ μεγαλύτερος σε ηλικία.
Την αγνόησε και συνέχισε να γράφει, με το κεφάλι σκυφτό. 
«Η δύναμη καταδίωξης βρίσκεται μόλις 1,2 εκατομμύρια χιλιόμετρα μακριά από τη Φυσική Επιλογή», του είπε.
«Το ξέρω», της απάντησε χωρίς να σηκώσει το κεφάλι. «Έκανες καλά που κράτησες όλο το πλήρωμα σε κατάσταση βαθιάς θάλασσας.» 
«Έτσι έπρεπε να γίνει. Διαφορετικά, εξοργισμένοι αξιωματικοί και στρατιώτες θα είχαν επιτεθεί σε αυτή την καμπίνα. Και, αν έθετες τη Φυσική Επιλογή σε ταχύτητα Πρόσω Τέσσερα, θα τους σκότωνες όλους. Αυτός είναι και ο λόγος που οι διώκτες δεν έχουν πλησιάσει περισσότερο.»
Εκείνος δεν είπε τίποτα, αλλά γύρισε σελίδα στο σημειωματάριο και συνέχισε να γράφει.
«Θα έκανες κάτι τέτοιο;» τον ρώτησε σιγανά. 
«Δεν είχες ποτέ φανταστεί ότι θα έκανα αυτό που κάνω τώρα.» Σταμάτησε μερικές στιγμές και μετά πρόσθεσε: «Οι άνθρωποι της εποχής μου έχουν έναν δικό τους τρόπο σκέψης.» 
«Δεν είναι όμως εχθροί.» 
«Δεν υπάρχουν μόνιμοι εχθροί ή σύντροφοι, μόνο μόνιμο καθήκον.»
«Τότε η απαισιοδοξία σου σχετικά με τον πόλεμο είναι εντελώς αβάσιμη. Ο Τρισήλιος μόλις έχει δείξει σημάδια ότι επιθυμεί συνομιλίες και ο ενωμένος Ηλιακός Στόλος έχει ξεκινήσει για να συναντήσει το τρισηλιανό ανιχνευτικό. Ο πόλεμος θα τελειώσει με νίκη της ανθρωπότητας.» 
«Είδα τα νέα.» 
«Και επιμένεις στην ηττοπάθεια και το Κίνημα Φυγής;» 
«Ναι.»
Κούνησε το κεφάλι της αγανακτισμένη. «Ο τρόπος σκέψης σου πραγματικά διαφέρει από τον δικό μας. Για παράδειγμα, γνώριζες από την αρχή πως το σχέδιό σου δεν θα πετύχαινε, επειδή η Φυσική Επιλογή είχε μόνο το ένα πέμπτο των καυσίμων της και σίγουρα θα την προλάβαιναν τα άλλα σκάφη.»
Εκείνος άφησε κάτω το μολύβι του και την κοίταξε πίσω από το διαφανές τοίχωμα της καμπίνας. Τα μάτια του ήταν ήρεμα σαν νερό λίμνης. «Είμαστε όλοι στρατιώτες, μα ξέρεις ποια είναι η μεγαλύτερη διαφορά ανάμεσα στους στρατιώτες της εποχής μου και σε εκείνους της δικής σου; Εσείς καθορίζετε τις ενέργειές σας σύμφωνα με τα πιθανά αποτελέσματα. Εμείς, όμως, πρέπει να κάνουμε το καθήκον μας ανεξάρτητα από το αποτέλεσμα. Αυτή θα ήταν η μοναδική μου ευκαιρία και την εκμεταλλεύτηκα.»
«Αυτά τα λες για να παρηγοριέσαι.» 
«Όχι. Αυτή είναι η φύση μου. Δεν περιμένω να την καταλάβεις, Ντονγκφάνγκ. Στο κάτω κάτω, μας χωρίζουν δύο αιώνες.»
«Έκανες λοιπόν το καθήκον σου, αλλά το σχέδιό σου για φυγή δεν έχει καμιά ελπίδα. Παραδόσου.»
Της χαμογέλασε και ξανακοίταξε τα γραπτά του. «Δεν είναι ώρα ακόμη. Πρέπει να καταγράψω όλα όσα έζησα. Όλα όσα έφτασαν μέχρι εδώ μετά από δύο αιώνες πρέπει να καταγραφούν, ώστε να μπορώ να φανώ χρήσιμος σε κάποιους νηφάλιους ανθρώπους σε δύο αιώνες από τώρα.» 
«Μπορείς να υπαγορεύεις στον υπολογιστή.» 
«Όχι, έχω συνηθίσει να γράφω στο χέρι. Μην ανησυχείς. Αναλαμβάνω την πλήρη ευθύνη.»
Ο Ντινγκ Γι κοίταξε έξω από το μεγάλο φινιστρίνι του Κβάνιου. Αν και η ολογραφική οθόνη της σφαιρικής καμπίνας προσέφερε καλύτερη εικόνα, προτιμούσε να παρατηρεί τα πράγματα με τα δικά του μάτια. Αυτό που έβλεπε ήταν ότι βρισκόταν μέσα σε μια μεγάλη πεδιάδα που την αποτελούσαν δύο χιλιάδες μικροί εκτυφλωτικοί «ήλιοι», το φως των οποίων έκανε τα γκρίζα μαλλιά του να μοιάζουν σαν να είχαν πάρει φωτιά. Το θέαμα του είχε γίνει γνώριμο τις μέρες που ακολούθησαν το ξεκίνημα του ενωμένου στόλου, αλλά, και πάλι, το μεγαλείο του τον συντάρασσε κάθε φορά που κοίταζε.
Ο στόλος δεν είχε πάρει αυτή τη διάταξη απλώς για επίδειξη μεγαλοπρέπειας. Σύμφωνα με τη διάταξη πομπής του παραδοσιακού πολεμικού ναυτικού, η ακτινοβολία που εξέπεμπε η μηχανή του κάθε πολεμικού σκάφους είχε επίδραση στα σκάφη που ακολουθούσαν πίσω του. Στον ορθογώνιο σχηματισμό, τα σκάφη χωρίζονταν μεταξύ τους από μια απόσταση είκοσι χιλιομέτρων. Αν και το καθένα ήταν, κατά μέσο όρο, τριπλάσιο ή τετραπλάσιο από ένα θαλάσσιο αεροπλανοφόρο, από μια τέτοια απόσταση ήταν ουσιαστικά μικρές κουκίδες, και μόνο η λάμψη των μηχανών σύντηξης αποκάλυπτε την παρουσία τους στο διάστημα.
Ο ενωμένος στόλος βρισκόταν σε πυκνό σχηματισμό, που είχε χρησιμοποιηθεί άλλη φορά μόνο σε επιθεωρήσεις. Σε κανονικό σχηματισμό πλεύσης, τα σκάφη όφειλαν να απέχουν μεταξύ τους τριακόσια έως πεντακόσια χιλιόμετρα, άρα η απόσταση των είκοσι χιλιομέτρων ισοδυναμούσε με την πλεύση κανονικών πλοίων που οι καρίνες τους άγγιζαν σχεδόν η μία την άλλη. Πολλοί από τους στρατηγούς των τριών στόλων διαφωνούσαν με τον πυκνό σχηματισμό, αλλά οι συνηθισμένοι σχηματισμοί προκαλούσαν μια σειρά από ακανθώδη προβλήματα.
Πρώτα απ’ όλα, υπήρχε η αρχή των ίσων ευκαιριών σε περίπτωση μάχης. Αν πλησίαζαν το ανιχνευτικό με κανονικό σχηματισμό, όταν αυτό θα έφτανε στην ελάχιστη απόσταση, τα σκάφη στα άκρα του θα απείχαν δεκάδες χιλιάδες χιλιόμετρα από τον στόχο. Αν η μάχη ξεσπούσε στη διάρκεια της αιχμαλωσίας, αρκετά σκάφη δεν θα θεωρούνταν ότι είχαν λάβει μέρος σε αυτήν και θα έμεναν για πάντα αθέατα μέσα στα αρχεία της ιστορίας. Όμως, οι τρεις στόλοι δεν μπορούσαν να πάρουν ο καθένας τον δικό τους σχηματισμό, επειδή έτσι θα ήταν αδύνατο να κανονιστεί ποια σκάφη θα είχαν την πιο πλεονεκτική θέση μέσα στον γενικότερο σχηματισμό. Ο σχηματισμός έπρεπε να είναι όσο το δυνατόν πιο πυκνός, σε θέσεις επιθεώρησης που έθεταν όλα τα σκάφη σε απόσταση μάχης από το ανιχνευτικό.
Ένας δεύτερος λόγος για την επιλογή αυτού του σχηματισμού ήταν πως η Διεθνής των Στόλων και τα Ηνωμένα Έθνη επιθυμούσαν εντυπωσιακές εικόνες, όχι τόσο για να επιδειχθούν στους Τρισηλιανούς, όσο για να προσφέρουν θέαμα στις μάζες. Το οπτικό αυτό θέαμα είχε τεράστια πολιτική σημασία και για τις δύο παρατάξεις. Αφού η κύρια δύναμη του εχθρού απείχε ακόμη δύο έτη φωτός, ο πυκνός σχηματισμός σίγουρα δεν αποτελούσε κίνδυνο.
Το Κβάνιο βρισκόταν σε μια γωνιά του σχηματισμού, προσφέροντας στον Ντινγκ Γι μια εικόνα της πλειονότητας του στόλου. Όταν πέρασαν την τροχιά του Κρόνου, όλες οι μηχανές σύντηξης στράφηκαν μπροστά και ο στόλος άρχισε να επιβραδύνει. Καθώς ο στόλος πλησίαζε το τρισηλιανό ανιχνευτικό, η ταχύτητά του έγινε αρνητική: τώρα πια κινιόταν πίσω προς τον ήλιο, μειώνοντας την απόσταση που τον χώριζε από τον στόχο του.
Ο Ντινγκ Γι είχε αφυπνιστεί επτά χρόνια νωρίτερα και από τότε δίδασκε στο τμήμα Φυσικής του Πανεπιστημίου του Πεκίνου. Την προηγούμενη χρονιά είχε υποβάλει στον στόλο το αίτημα να είναι ένας από εκείνους που θα εξέταζαν το τρισηλιανό ανιχνε
υτικό από κοντά όταν αυτό αναχαιτιζόταν. Αν και ο κόσμος είχε τον Ντινγκ Γι σε μεγάλη εκτίμηση, το αίτημά του απορρίφθηκε, και εκείνος δήλωσε ότι, αν δεν γινόταν δεκτό, θα αυτοκτονούσε μπροστά στους τρεις διοικητές των στόλων. Τότε του είπαν ότι θα το σκεφτόντουσαν.
Στην πραγματικότητα, η επιλογή του πρώτου ατόμου που θα ερχόταν σε επαφή με το ανιχνευτικό ήταν ένα ακανθώδες πρόβλημα, επειδή η πρώτη επαφή με το ανιχνευτικό σήμαινε και την πρώτη επαφή με τους Τρισηλιανούς. Σύμφωνα με την αρχή της ισότητας που έπρεπε να τηρηθεί κατά τη διάρκεια της αναχαίτισης, κανένας από τους στόλους δεν έπρεπε να έχει αυτή την τιμή μόνος του. Ωστόσο, το να σταλεί ένα άτομο από τον κάθε στόλο δημιουργούσε προβλήματα διαχείρισης και έκανε τα πράγματα ακόμα πιο περίπλοκα. Έτσι, την αποστολή θα έπρεπε να αναλάβει κάποιος εκτός της Διεθνούς των Στόλων. Ο Ντινγκ Γι ήταν ασφαλώς ο πιο κατάλληλος υποψήφιος, αν και υπήρχε και ένας άλλος λόγος για την τελική αποδοχή του αιτήματός του: ούτε η Διεθνής των Στόλων ούτε η Διεθνής της Γης είχαν μεγάλη βεβαιότητα ότι το ανιχνευτικό θα κατέληγε στα χέρια τους, επειδή ήταν σχεδόν βέβαιο ότι θα αυτοκαταστρεφόταν κατά τη διάρκεια της αναχαίτισης ή αμέσως μετά. Πριν συμβεί αυτό, η επαφή και η παρατήρηση από κοντά ήταν απαραίτητες για τη συλλογή όσο το δυνατόν περισσότερων δεδομένων. Ως το άτομο που είχε ανακαλύψει το μακροάτομο και είχε επινοήσει την ελεγχόμενη πυρηνική σύντηξη, ο βετεράνος φυσικός ήταν απολύτως κατάλληλος γι' αυτή την αποστολή. Σε κάθε περίπτωση, η ζωή του Ντινγκ Γι ήταν δική του, και στα ογδόντα τρία του χρόνια, οι απαράμιλλες επιτυχίες του τού επέτρεπαν να κάνει ό,τι ήθελε.
Στην τελική συνάντηση των αξιωματικών του Κβάνιου πριν ξεκινήσει η αναχαίτιση, ο Ντινγκ Γι είδε μια εικόνα του τρισηλιανού ανιχνευτικού. Τρία σκάφη παρακολούθησης είχαν σταλεί από τους τρεις στόλους για να αντικαταστήσουν τη Γαλάζια Σκιά της Διεθνούς της Γης. Είχαν τραβήξει και μια φωτογραφία του από πεντακόσια χιλιόμετρα, τη μικρότερη απόσταση στην οποία είχε φτάσει οποιοδήποτε ανθρώπινο διαστημικό σκάφος. Το τρισηλιανό σκάφος ήταν όσο μεγάλο αναμενόταν, δηλαδή 3,5 μέτρα, και όταν ο Ντινγκ Γι το είχε αντικρίσει, του είχε δώσει την εντύπωση που έδινε και σε οποιονδήποτε άλλον: μια σταγόνα υδράργυρου. Το ανιχνευτικό είχε τέλειο σχήμα σταγόνας, στρογγυλό μπροστά και μυτερό πίσω, με μια επιφάνεια τόσο λεία ώστε ήταν ένα τέλειο κάτοπτρο. Ο Γαλαξίας καθρεφτιζόταν στην επιφάνειά του σαν ένα ατάραχο μοτίβο από φως, που έδινε στη σταγόνα του υδράργυρου μια καθαρή ομορφιά. Το σχήμα της σταγόνας ήταν τόσο φυσικό ώστε θύμιζε στους παρατηρητές την υγρή κατάσταση, στην οποία θα ήταν αδύνατη κάθε στερεή δομή.
Από τη στιγμή που είχε δει την εικόνα, ο Ντινγκ Γι παρέμενε βουβός. Δεν μίλησε καθόλου στο συμβούλιο των αξιωματικών, και το πρόσωπό του ήταν κατσουφιασμένο. 
«Κάτι σας βασανίζει, Δάσκαλε Ντινγκ;» είπε ο κυβερνήτης. 
«Δεν νιώθω καλά», απάντησε σιγανά εκείνος, δείχνοντας με την πίπα του το ολόγραμμα του ανιχνευτικού.
«Για ποιο λόγο;» είπε ένας αξιωματικός. «Φαίνεται σαν ένα εντελώς άκακο έργο τέχνης.» 
«Γι' αυτό δεν νιώθω καλά», είπε ο Ντινγκ Γι κουνώντας το γκρίζο κεφάλι του. «Μοιάζει με έργο τέχνης και όχι με διαστρικό ανιχνευτικό σκάφος. Το να απέχει κάτι τόσο πολύ από την εικόνα που είχες δημιουργήσει γι' αυτό μέσα στο μυαλό σου, δεν είναι καλό σημάδι.» 
«Είναι πράγματι παράξενο. Η επιφάνειά του είναι εντελώς σφραγισμένη. Πού είναι το στόμιο της μηχανής του;» 
«Κι όμως, η μηχανή του άναψε. Το παρατηρήσαμε αυτό. Όταν έσβηνε για δεύτερη φορά, η Γαλάζια Σκιά δεν βρισκόταν αρκετά κοντά για να το φωτογραφίσει, κι έτσι δεν ξέρουμε από πού προερχόταν το φως.»
«Ποια είναι η μάζα του;» ρώτησε ο Ντινγκ Γι. 
«Αυτή τη στιγμή δεν μπορούμε να υπολογίσουμε με ακρίβεια. Όμως, χονδρικά, όπως συνάγουμε από βαρυτικά όργανα υψηλής ακρίβειας, είναι λιγότερη από δέκα τόνους.» 
«Τότε, αν μη τι άλλο, δεν αποτελείται από ύλη άστρου νετρονίων.»
Ο κυβερνήτης έθεσε τέλος στη συζήτηση των αξιωματικών και συνέχισε με το συμβούλιο. «Δάσκαλε Ντινγκ», είπε στον Ντινγκ Γι, «ο στόλος έχει προγραμματίσει την επίσκεψή σας ως εξής: Αφού πρώτα το επανδρωμένο σκάφος αιχμαλωτίσει τον στόχο και ολοκληρώσει μια περίοδο παρατήρησης, αν δεν βρεθεί τίποτα το ασυνήθιστο, θα εισέλθετε με μια άκατο στο σκάφος αιχμαλωσίας και θα κάνετε παρατηρήσεις πάνω στον στόχο από κοντά. Δεν θα μείνετε περισσότερο από δεκαπέντε λεπτά. Αυτή είναι η επισμηναγός Σιζί. Θα αντιπροσωπεύει τον Ασιατικό Στόλο και θα σας συνοδεύσει στη διάρκεια των ερευνών σας.»
Μια νεαρή αξιωματικός χαιρέτισε στρατιωτικά τον Ντινγκ Γι. Όπως και οι άλλες γυναίκες του στόλου, ήταν ψηλή και λεπτή, η επιτομή της Νέας Ανθρωπότητας του Διαστήματος.
Ρίχνοντας μόνο μια φευγαλέα ματιά στην επισμηναγό, ο Ντινγκ Γι στράφηκε ξανά προς τον κυβερνήτη. «Γιατί πρέπει να υπάρχουν κι άλλοι; Δεν μπορώ να πάω μόνος μου;» 
«Ασφαλώς όχι, κύριε. Δεν γνωρίζετε το περιβάλλον του διαστήματος και θα χρειάζεστε βοήθεια στη διάρκεια ολόκληρης της διαδικασίας.» 
«Στην περίπτωση αυτή, καλύτερα να μην πάω. Αν κάποιος πρόκειται να με ακολουθήσει...» Σταμάτησε χωρίς να πει: «μέχρι τον θάνατο.»
«Δάσκαλε Ντινγκ», είπε ο κυβερνήτης, «η επίσκεψη μπορεί να είναι επικίνδυνη, αλλά όχι απαραίτητα μοιραία. Αν το ανιχνευτικό αυτοκαταστραφεί, αυτό πιθανότατα θα συμβεί στη διάρκεια της αναχαίτισης. Η πιθανότητα αυτοκαταστροφής δύο ώρες μετά την αναχαίτιση είναι πολύ μικρή, αρκεί να μην χρησιμοποιηθούν καταστροφικά όργανα κατά τη διαδικασία της εξέτασης.»
Στην πραγματικότητα, ο σημαντικότερος λόγος για τον οποίο η Διαστημική Διεθνής και η Διεθνής της Γης είχαν αποφασίσει να στείλουν έναν άνθρωπο στο ανιχνευτικό δεν ήταν η έρευνα. Όταν ο κόσμος είχε δει το ανιχνευτικό για πρώτη φορά, όλοι είχαν μαγευτεί από το μεγαλειώδες εξωτερικό του. Η σταγόνα του υδράργυρου ήταν τόσο όμορφη, τόσο απλή στο σχήμα της, αλλά και τόσο κομ
ψή, με κάθε σημείο της επιφάνειάς της στην πιο ακριβή θέση. Διέθετε μια δυναμική χάρη, λες και κάθε στιγμή έσταζε ακατάπαυστα μέσα στη συμπαντική νύχτα. Προκαλούσε την αίσθηση ότι, ακόμα και αν ανθρωποκαλλιτέχνες προσπαθούσαν να δημιουργήσουν κάθε πιθανό λείο και κλειστό σχήμα, δεν θα κατέληγαν ποτέ σε αυτό. Τέτοιο τέλειο σχήμα δεν υπήρχε ούτε καν στην Πολιτεία του Πλάτωνα: ήταν πιο ευθύ από την πιο ευθεία γραμμή, πιο κυκλικό από έναν τέλειο κύκλο, ένα δελφίνι που ξεπιδούσε μέσα από μια θάλασσα ονείρων, μια αποκρυστάλλωση όλης της αγάπης μέσα στο σύμπαν... Η ομορφιά συνδυαζόταν πάντοτε με το καλό, οπότε, αν στο σύμπαν υπήρχε πραγματικά μια διάκριση καλού και κακού, το αντικείμενο αυτό θα συγκαταλεγόταν στην πλευρά του καλού.
Έτσι, σύντομα δημιουργήθηκε μια νέα θεωρία: Ίσως το αντικείμενο να μην ήταν καν ανιχνευτικό σκάφος. Περαιτέρω παρατηρήσεις επιβεβαίωσαν, ως έναν βαθμό, τη θεωρία. Πρώτα, οι άνθρωποι πρόσεξαν το λείο εξωτερικό του, το οποίο δημιουργούσε ένα τέλειο κάτοπτρο. Ο στόλος έκανε ένα πείραμα με το ανιχνευτικό, χρησιμοποιώντας πολλά υλικά παρακολούθησης: έλουσαν ολόκληρη την επιφάνειά του με ηλεκτρομαγνητικά κύματα υψηλής συχνότητας και διαφορετικού μήκους, μετρώντας την ανάκλαση. Προς μεγάλη τους έκπληξη, ανακάλυψαν ότι σε κάθε συχνότητα, συμπεριλαμβανομένου και του ορατού φωτός, η αντανάκλαση ήταν πρακτικά εκατό τοις εκατό. Αυτό σήμαινε ότι το ανιχνευτικό δεν μπορούσε να συλλάβει οποιοδήποτε κύμα υψηλής συχνότητας—ήταν δηλαδή, με «απλούς όρους», τυφλό. Αυτός ο σχεδιασμός θα έπρεπε να είχε κάποια ιδιαίτερη σημασία. Η πιο λογική υπόθεση ήταν ότι αποτελούσε ένα δείγμα καλής θέλησης από τους Τρισηλιανούς προς την ανθρωπότητα, ένα μήνυμα που εκφραζόταν μέσα από την υπέροχη μορφή και μια κατασκευή που δεν διέθετε καμιά πρακτική λειτουργία. Ήταν μια ειλικρινής επιθυμία ειρήνης. Έτσι, στο ανιχνευτικό δόθηκε ένα καινούριο όνομα, εμπνευσμένο από το σχήμα του: «η Ρανίδα». Τόσο στη Γη όσο και στον Τρισήλιο, το νερό ήταν πηγή ζωής και σύμβολο ειρήνης.
Σύμφωνα με την κοινή γνώμη, αντί για μια ερευνητική ομάδα αποτελούμενη από έναν φυσικό και τρεις κοινούς αξιωματικούς, για την πρώτη επαφή θα έπρεπε να σταλεί μια επίσημη αντιπροσωπία. Ωστόσο, μετά από προσεκτική μελέτη, η Διεθνής των Στόλων αποφάσισε να κρατήσει το αρχικό της σχέδιο.
«Δεν μπορείτε τουλάχιστον να στείλετε κάποιον άλλο μαζί μου; Αυτή η κοπέλα...» είπε ο Ντινγκ Γι, δείχνοντας τη Σιζί.
Η Σιζί του χαμογέλασε και είπε: «Δάσκαλε Ντινγκ, είμαι η υπεύθυνη του επιστημονικού τομέα στο Κβάνιο και επικεφαλής των επιστημονικών ερευνών εκτός του σκάφους μας κατά τη διάρκεια των ταξιδιών μας. Είναι η δουλειά μου.» 
«Και οι γυναίκες αποτελούν τη μισή δύναμη του στόλου», είπε ο κυβερνήτης. «Θα σας συνοδεύσουν τρεις άνθρωποι. Οι άλλοι δύο είναι υπεύθυνοι επιστημονικού τομέα που τους στέλνουν ο Ευρωπαϊκός και ο Βορειοαμερικανικός Στόλος. Φτάνουν εντός ολίγου. Δάσκαλε Ντινγκ, επιτρέψτε μου να επαναλάβω κάτι: Σύμφωνα με την απόφαση της ΚΣΗΣ, θα πρέπει να είστε ο πρώτος που θα έρθει σε άμεση επαφή με τον στόχο. Μόνο τότε θα επιτραπεί στους άλλους να σας ακολουθήσουν.»
«Είναι άσκοπο», είπε ο Ντινγκ Γι, κουνώντας και πάλι το κεφάλι του. «Η ανθρωπότητα δεν έχει αλλάξει καθόλου. Αναζητά τόσο ανυπόμονα τη ματαιοδοξία... Να είστε όμως βέβαιος πως θα κάνω ό,τι μου ζητήσατε. Εγώ απλώς θέλω να ρίξω μια ματιά. Αυτό που με ενδιαφέρει πραγματικά είναι η θεωρία πίσω από αυτή την υπερτεχνολογία. Όμως φοβάμαι ότι αυτή η ζωή είναι... αχ.» 
Ο κυβερνήτης ήρθε αιωρούμενος προς το μέρος του και είπε με κάποια ανησυχία: «Δάσκαλε Ντινγκ, μπορείτε να ξεκουραστείτε λίγο. Η διαδικασία αναχαίτισης πρόκειται σύντομα να ξεκινήσει και θα πρέπει να διατηρήσετε τις δυνάμεις σας για την αποστολή.»
Ο Ντινγκ Γι ύψωσε το βλέμμα και κοίταξε τον κυβερνήτη. Για μια στιγμή δεν είχε καταλάβει ότι το συμβούλιο θα συνεχιζόταν ακόμα και αφού εκείνος έφευγε. Κοίταξε πάλι την εικόνα της Ρανίδας, παρατηρώντας πώς το στρογγυλό κεφάλι της καθρέφτιζε μια κανονική σειρά από φώτα που σταδιακά παραμορφώνονταν στο πίσω μέρος της και γίνονταν ένα με το καθρέφτισμα του Γαλαξία. Κοίταξε πάλι τους αξιωματικούς του Κβάνιου που αιωρούνταν μπροστά του. Ήταν όλοι τους πολύ νέοι, σχεδόν παιδιά. Φαίνονταν πολύ αριστοκρατικοί και τέλειοι, από τον κυβερνήτη μέχρι τους υποπλοιάρχους, και τα μάτια τους έλαμπαν με μια θεϊκή σοφία. Τα φώτα του στόλου θάμπωναν καθώς τους λούζανε με χρυσάφι. Πίσω τους αιωρείτο η εικόνα της Ρανίδας, σαν ένα υπερφυσικό ασημένιο σύμβολο, κάνοντας το μέρος να φαίνεται απόκοσμο και υπερβατικό, μετατρέποντάς τους σε έναν στρατό θεών πάνω στο όρος Όλυμπος... Κάτι αναδεύτηκε βαθιά μέσα του, προκαλώντας του ενθουσιασμό.
«Δάσκαλε Ντινγκ, έχετε κάτι άλλο να προσθέσετε;» ρώτησε ο κυβερνήτης. 
«Ναι... θα ήθελα να πω...» Τα χέρια του κινήθηκαν άσκοπα και άφησε την πίπα του να αιωρείται στον αέρα. «Θα ήθελα να πω ότι όλοι εσείς, παιδιά μου, μου φερθήκατε πολύ ωραία αυτές τις τελευταίες μέρες...» 
«Είστε ο άνθρωπος που θαυμάζουμε περισσότερο απ’ όλους», είπε ένας υποπλοίαρχος. 
«Ναι, ε; Η αλήθεια είναι πως θα ήθελα να πω κάποια πράγματα... Απλώς... τις ανοησίες ενός γεροξεμωραμένου. Δεν χρειάζεται να τα πάρετε στα σοβαρά. Και πάλι, όμως, παιδιά μου, σαν κάποιος που διέσχισε δυο αιώνες, έχω περάσει περισσότερα από εσάς... Ασφαλώς, όπως είπα, δεν χρειάζεται να τα πάρετε στα σοβαρά...» 
«Δάσκαλε Ντινγκ, αν έχετε κάτι να πείτε, πείτε το. Σας σεβόμαστε απεριόριστα.»
Ο Ντινγκ Γι έγνεψε αργά. Μετά έδειξε ψηλά. «Αν αυτό το διαστημόπλοιο αναγκαζόταν να φτάσει στη μέγιστη επιτάχυνσή του, όλοι εδώ μέσα θα έπρεπε να... βυθιστούν σε ένα υγρό.» 
«Σωστά. Αυτό ονομάζεται κατάσταση βαθιάς θάλασσας.» 
«Ναι, σωστά. Κατάσταση βαθιάς θάλασσας...» Ο Ντινγκ Γι δίστασε πάλι και έμεινε για μια στιγμή συλλογισμένος, πριν αποφασίσει να συνεχίσει. «Όταν βγούμε για την εξέταση του ανιχνευτικού, θα μπορούσε αυτό το σκάφος, το, ε... Κβάνιο, να τεθεί σε κατάσταση βαθιάς θάλασσας;» 
Οι αξιωματικοί κοιτάχτηκαν μεταξύ τους με έκπληξη και ο κυβερνήτης ρώτησε: «Για ποιο λόγο;»
Τα χέρια του Ντινγκ Γι πετάρισαν ξανά. Τα μαλλιά του γυάλιζαν λευκά στο φως του στόλου. Όπως είχε παρατηρήσει κάποιος, όταν είχε επιβιβαστεί για πρώτη φορά στο σκάφος, έμοιαζε λιγάκι με τον Αϊνστάιν. «Σε κάθε περίπτωση... δεν θα έβλαπτε κανέναν αν το κάνατε, σωστά; Έχω ένα κακό προαίσθημα.» 
Αφού είπε αυτά τα λόγια, παρέμεινε σιωπηλός, κοιτάζοντας το άπειρο μπροστά του. Τελικά άπλωσε το χέρι, άρπαξε την πίπα του στον αέρα και την έβαλε στην τσέπη του. Χωρίς να αποχαιρετίσει κανέναν, χρησιμοποίησε αδέξια τη ζώνη υπεραγωγών για να κινηθεί προς την πόρτα, κάτω από τα βλέμματα των αξιωματικών.
Όταν έφτασε στα μισά, γύρισε αργά το κεφάλι: «Παιδιά μου, ξέρετε τι έκανα όλα αυτά τα χρόνια; Δίδασκα Φυσική στο πανεπιστήμιο και συμβούλευα τους διδακτορικούς φοιτητές.»
Καθώς κοίταζε τον Γαλαξία έξω από το παράθυρο, ένα αινιγματικό χαμόγελο χαράχτηκε αχνά στο πρόσωπό του, σημαδεμένο, όπως παρατήρησαν οι αξιωματικοί, από ένα ίχνος μελαγχολίας. «Παιδιά μου, ένας άνθρωπος που έζησε πριν από δυο αιώνες στο παρελθόν, μπορεί ακόμη και σήμερα να διδάσκει Φυσική στο πανεπιστήμιο.» Με αυτά τα λόγια, τους γύρισε την πλάτη και έφυγε.
Ο κυβερνήτης ήθελε να του πει κάτι, αλλά, από τη στιγμή που ο γέρος είχε φύγει, τα λόγια δεν έβγαιναν από το στόμα του. Παρέμεινε βυθισμένος σε σκέψεις. Κάποιοι από τους αξιωματικούς του κοίταζαν τη Ρανίδα, αλλά οι περισσότεροι είχαν στρέψει την προσοχή τους στον κυβερνήτη. 

«Δεν πιστεύω να τον πάρετε στα σοβαρά, κυβερνήτα, ε;» ρώτησε ένας από τους υποπλοιάρχους. 
«Είναι ένας σοφός επιστήμονας, αλλά δεν παύει να είναι ένας ηλικιωμένος άνθρωπος», πρόσθεσε κάποιος άλλος. «Οι σκέψεις του σχετικά με τα σύγχρονα πράγματα είναι πάντα...» 
«Εντούτοις, στον τομέα του, η ανθρωπότητα δεν έχει κάνει ακόμα καμιά πρόοδο. Είναι ακόμα κολλημένη στα επίπεδα της εποχής του.» 
«Μίλησε για διαίσθηση», είπε ένας άλλος αξιωματικός με φωνή γεμάτη δέος. «Νομίζω πως η διαίσθησή του τον βοήθησε να ανακαλύψει κάτι.» 
«Επίσης...» άρχισε να λέει η Σιζί, αλλά, βλέποντας τόσους ανωτέρους της γύρω της, σώπασε.
«Συνεχίστε, επισμηναγέ», είπε ο κυβερνήτης. 
«Επίσης, όπως είπε κι εκείνος, δεν θα μας κάνει κακό να ακολουθήσουμε τη συμβουλή του.» 
«Ας το σκεφτούμε κι αλλιώς», είπε ένας υποπλοίαρχος. «Σύμφωνα με τα σχέδια μάχης που υπάρχουν επί του παρόντος, αν η σύλληψη του σκάφους αποτύχει και η Ρανίδα κατορθώσει αναπάντεχα να διαφύγει, ο στόλος θα μπορέσει να στείλει μόνο μαχητικά για να την καταδιώξουν. Όμως μια καταδίωξη σε μεγάλη απόσταση θα χρειαστεί σκάφη αστρικής τάξης, οπότε ο στόλος μας θα πρέπει να έχει έτοιμα πολεμικά. Πρόκειται για μια παράβλεψη του σχεδίου.» 
«Κάντε αναφορά στον στόλο», είπε ο κυβερνήτης.
Η έγκριση του στόλου ήρθε πολύ γρήγορα. Όταν η εξερευνητική ομάδα θα ξεκινούσε, το Κβάνιο και το γειτονικό πολεμικό αστρικής τάξης Εποχή του Χαλκού θα έμπαιναν σε κατάσταση βαθιάς θάλασσας.
Για να συλληφθεί η Ρανίδα, ο σχηματισμός του στόλου θα παρέμενε χίλια χιλιόμετρα μακριά από τον στόχο, μια απόσταση που είχε αποφασιστεί μετά από προσεκτικούς υπολογισμούς. Υπήρχαν διάφορες θεωρίες σχετικά με τον τρόπο με τον οποίο θα μπορούσε να αυτοκαταστραφεί η Ρανίδα, αλλά η μέγιστη εξαπόλυση ενέργειας θα μπορούσε να έρθει από την εξαφάνιση αντιύλης. Αφού η μάζα της Ρανίδας ήταν λιγότερη από δέκα τόνους, η μεγαλύτερη εξαπόλυση ενέργειας για την οποία θα έπρεπε να ανησυχούν ήταν η αλληλοεξάλειψη πέντε τόνων ύλης και πέντε τόνων αντιύλης.
Αν μια τέτοια καταστροφή λάμβανε χώρα στη Γη, θα ήταν αρκετή για να εξαφανίσει κάθε ζωή από την επιφάνεια του πλανήτη, αλλά στο διάστημα η ενέργεια θα εξαπολυόταν αποκλειστικά με τη μορφή ακτινοβολίας. Τα πολεμικά σκάφη αστρικής τάξης διέθεταν υπερεξελιγμένα συστήματα προστασίας από την κοσμική ακτινοβολία, και έτσι χίλια χιλιόμετρα ήταν μια αρκετά μεγάλη απόσταση για να προσφέρει ικανοποιητικό όριο ασφαλείας.
Η σύλληψη θα γινόταν από τον Μάντη, ένα μικρό μη επανδρωμένο σκάφος που, μέχρι εκείνη τη στιγμή, χρησίμευε για τη συλλογή ορυκτών δειγμάτων μέσα στη ζώνη των αστεροειδών. Βασικό χαρακτηριστικό του ήταν ένας πολύ μακρύς ρομποτικός βραχίονας.
Στο ξεκίνημα της επιχείρησης, ο Μάντης διέσχισε το όριο των πεντακοσίων χιλιομέτρων που διατηρούσαν έως εκείνη τη στιγμή τα σκάφη παρακολούθησης και πλησίασε προσεκτικά τον στόχο, πετώντας αργά και σταματώντας για αρκετά λεπτά κάθε πενήντα χιλιόμετρα, έτσι ώστε το πυκνό σύστημα ελέγχου όλων των κατευθύνσεων που υπήρχε πίσω του να μπορέσει να κάνει μια πλήρη σάρωση του στόχου. Προχωρούσε μόνο αφότου επιβεβαίωνε ότι δεν υπήρχε καμιά ανωμαλία.
Σε απόσταση χιλίων χιλιομέτρων από τον στόχο, ο ενωμένος στόλος είχε ρυθμίσει την ταχύτητά του ώστε να είναι ίση με εκείνη της Ρανίδας και τα περισσότερα πολεμικά είχαν σβήσει τις μηχανές τους και έπλεαν σιωπηλά μέσα στην άβυσσο του διαστήματος, καθρεφτίζοντας με τα πελώρια μεταλλικά σκαριά τους το αδύναμο φως του ήλιου. Έμοιαζαν με εγκαταλειμμένες διαστημικές πόλεις: ένα σιωπηλό, προϊστορικό μεγαλιθικό μνημείο. Τα 1,2 εκατομμύρια των μελών του στόλου κρατούσαν την ανάσα τους καθώς παρακολουθούσαν τον Μάντη στο σύντομο ταξίδι του.
Οι εικόνες που έβλεπε ο στόλος ταξίδευαν με την ταχύτητα του φωτός επί τρεις ώρες πριν φτάσουν στη Γη, όπου και μεταδίδονταν στα μάτια τριών δισεκατομμυρίων ανθρώπων οι οποίοι κρατούσαν με παρόμοιο τρόπο την ανάσα τους. Κάθε δραστηριότητα στον κόσμο των ανθρώπων είχε σταματήσει. Τα ιπτάμενα αυτοκίνητα είχαν εξαφανιστεί ανάμεσα στα γιγάντια κτήρια και μια σιγή είχε πέσει στις υπόγειες μητροπόλεις. Ακόμη και το παγκόσμιο δίκτυο πληροφοριών, πάντα απασχολημένο από τη στιγμή της γέννησής του, τρεις αιώνες πριν, είχε αδειάσει. Η πλειονότητα των δεδομένων που μεταδίδονταν ήταν εικόνες από μια απόσταση είκοσι αστρικών μονάδων.
Με τα συνεχή σταματήματα και ξεκινήματα, ο Μάντης χρειάστηκε μισή ώρα για να καλύψει μια απόσταση που μόλις μετά βίας εθεωρείτο ένα βήμα στο διάστημα. Τελικά, έμεινε στη θέση του, πενήντα μέτρα μακριά από τον στόχο του. Τώρα πια, η παραμορφωμένη αντανάκλαση του Μάντη φαινόταν ολοκάθαρα πάνω στην επιφάνεια της Ρανίδας, που έμοιαζε φτιαγμένη από υδράργυρο.
Τα πολλά όργανα του σκάφους ξεκίνησαν μια κοντινή σάρωση του στόχου, επιβεβαιώνοντας, κατ' αρχάς, προηγούμενες παρατηρήσεις: η θερμοκρασία της επιφάνειας της Ρανίδας ήταν ακόμη χαμηλότερη από εκείνη του διαστήματος γύρω της, πλησιάζοντας το απόλυτο μηδέν. Οι επιστήμονες είχαν υποθέσει ότι στο εσωτερικό της Ρανίδας ίσως υπήρχε ισχυρός ψυκτικός μηχανισμός, αλλά τα όργανα του Μάντη δεν μπορούσαν ακόμη να εντοπίσουν οτιδήποτε σχετικά με την εσωτερική δομή του στόχου.
Ο Μάντης άπλωσε το μακρύ ρομποτικό άκρο του προς τον στόχο, ξεκινώντας και σταματώντας ξανά και ξανά στην απόσταση των πενήντα μέτρων. Όμως το σύστημα λεπτομερούς παρακολούθησης δεν εντόπισε τίποτα το αφύσικο. Η κουραστική διαδικασία κράτησε μισή ώρα πριν το άκρο του μηχανικού χεριού αγγίξει τελικά τον στόχο – ένα αντικείμενο που είχε έρθει από μια απόσταση τεσσάρων ετών φωτός, σε ένα ταξίδι που είχε κρατήσει κάπου διακόσια χρόνια.
Όταν τελικά τα έξι δάχτυλα του ρομποτικού χεριού έπιασαν τη Ρανίδα, ένα εκατομμύριο καρδιές στον διαστημικό στόλο χτύπησαν σαν μία και το ίδιο έκαναν, τρεις ώρες αργότερα, τρία δισεκατομμύρια καρδιές πάνω στη Γη.
Το μηχανικό χέρι παρέμεινε ακίνητο, συνεχίζοντας να κρατά τη Ρανίδα. Όταν ο στόχος δεν αντέδρασε ούτε παρουσίασε κάποια αλλαγή μετά από δέκα λεπτά, άρχισε να τον σέρνει προς το μέρος του.
Στο σημείο αυτό, οι άνθρωποι πρόσεξαν μια παράξενη αντίθεση: το μηχανικό χέρι ήταν προφανώς σχεδιασμένο καθαρά ως ένα λειτουργικό εργαλείο, με τραχύ μεταλλικό σκελετό και εκτεθειμένα υδραυλικά κομμάτια που έδιναν την εντύπωση περίπλοκης τεχνολογίας και χονδροειδούς β
ιομηχανίας. Αντίθετα, η Ρανίδα είχε τέλειο σχήμα κι ήταν μια λεία συμπαγής επιφάνεια που έμοιαζε υγρή, και η εξαιρετική ομορφιά της έσβηνε κάθε πρακτική και τεχνολογική σημασία της και εξέφραζε την ανάλαφρη αποστασιοποίηση της φιλοσοφίας και της τέχνης. Το χαλύβδινο άκρο του ρομποτικού χεριού έσφιγγε τη Ρανίδα, όπως το τριχωτό χέρι ενός αυστραλοπιθήκου θα μπορούσε να σφίγγει ένα μαργαριτάρι.
Η Ρανίδα έμοιαζε τόσο εύθραυστη, σαν γυάλινο θερμός, και όλοι φοβούνταν πως θα έσπαγε μέσα στο μεταλλικό χέρι. Όμως αυτό δεν συνέβη και το μεταλλικό άκρο άρχισε να μαζεύεται. Χρειάστηκε άλλη μισή ώρα μέχρι το άκρο να τραβήξει και να ρίξει τη Ρανίδα μέσα στην κεντρική καμπίνα του Μάντη, οπότε και τα δυο σκάφη έγιναν ένα. Αν ο στόχος έμελλε να αυτοκαταστραφεί, εκείνη θα ήταν η πιο πιθανή στιγμή. Ο στόλος και η Γη πίσω του περίμεναν σιωπηλά, λες και μέσα στη σιωπή μπορούσαν ν’ ακούσουν τον ήχο του χρόνου καθώς κυλούσε μέσα στο χώρο.
Δυο ώρες αργότερα, τίποτα δεν είχε συμβεί.
Το γεγονός ότι η Ρανίδα δεν είχε αυτοκαταστραφεί ήταν η τελική απόδειξη για αυτό που είχαν υποθέσει οι άνθρωποι: αν ήταν ένα στρατιωτικό σκάφος, τότε σίγουρα θα έπρεπε να αυτοκαταστραφεί μόλις έπεφτε σε εχθρικά χέρια. Ήταν πλέον βέβαιο ότι εκείνο το αντικείμενο ήταν ένα δώρο από τον Τρισήλιο προς την ανθρωπότητα, ένα σύμβολο ειρήνης σταλμένο σύμφωνα με τον περίεργο τρόπο έκφρασης αυτού του πολιτισμού.
Για άλλη μια φορά, ο κόσμος άρχισε να γιορτάζει. Τώρα, ο εορτασμός δεν ήταν τόσο αχαλίνωτος και άγριος όπως ο τελευταίος, επειδή η νίκη της ανθρωπότητας και το τέλος του πολέμου δεν ήταν πια κάτι το απροσδόκητο. Ακόμα και αν οι αναμενόμενες διαπραγματεύσεις ναυαγούσαν και ο πόλεμος συνεχιζόταν, η ανθρωπότητα θα έβγαινε και πάλι νικήτρια, επειδή η παρουσία του ενωμένου στόλου στο διάστημα είχε δώσει στις μάζες μια οπτική εντύπωση της ανθρώπινης δύναμης. Η Γη διέθετε πλέον την ήρεμη σιγουριά για να αντιμετωπίσει οποιοδήποτε είδος εχθρού.
Με την άφιξη της Ρανίδας, τα αισθήματα των ανθρώπων προς τους Τρισηλιανούς άρχισαν αργά να αλλάζουν. Καταλάβαιναν ολοένα και περισσότερο ότι η φυλή που ταξίδευε προς το ηλιακό σύστημα είχε έναν σπουδαίο πολιτισμό, έναν πολιτισμό που είχε περάσει από διακόσιους περίπου κύκλους καταστροφών και είχε αντέξει με απίστευτη επιμονή. Το επίπονο ταξίδι τους, απόσταση τεσσάρων ετών φωτός μέσα στην απεραντοσύνη του διαστήματος, είχε γίνει για χάρη της εύρεσης ενός σταθερού άστρου, μιας κατοικίας για να ζήσουν την υπόλοιπη ζωή τους... Έτσι, τα αισθήματα της κοινής γνώμης απέναντι στους Τρισηλιανούς άρχισαν να αλλάζουν: από εχθρότητα και μίσος σε συμπόνια, συμπάθεια, ακόμα και θαυμασμό. Επίσης, οι άνθρωποι άρχιζαν να συνειδητοποιούν και κάτι ακόμη: οι Τρισηλιανοί είχαν στείλει τις δέκα Ρανίδες δυο αιώνες νωρίτερα, αλλά η ανθρωπότητα μόλις εκείνη τη στιγμή αντιλαμβανόταν την αληθινή σημασία τους. Αναμφίβολα, αυτό συνέβαινε επειδή η συμπεριφορά των Τρισηλιανών ήταν ιδιαίτερα δυσνόητη, αλλά και από το γεγονός ότι η διάθεση της ανθρωπότητας ήταν διαστρεβλωμένη από τη δική της αιματοβαμμένη ιστορία. Σε ένα παγκόσμιο διαδικτυακό δημοψήφισμα, η υποστήριξη των πολιτών στο Σχέδιο Ηλιόφωτο αυξήθηκε σημαντικά, με τάση προς το ισχυρό Σχέδιο Επιβίωσης που πρόσφερε τον Άρη ως τόπο Κατοικίας των Τρισηλιανών.
Τα Ηνωμένα Έθνη και οι στόλοι επιτάχυναν τις προετοιμασίες τους για τις διαπραγματεύσεις, και οι δύο Διεθνείς ήδη οργάνωναν τις αντιπροσωπίες τους. Όλα αυτά συνέβησαν την ημέρα μετά τη σύλληψη της Ρανίδας.
Ωστόσο, αυτό που ενθουσίαζε περισσότερο τους ανθρώπους δεν ήταν τα γεγονότα που εκτυλίσσονταν μπροστά στα μάτια τους, αλλά το ασαφές περίγραμμα ενός λαμπρού μέλλοντος: Σε τι είδους φανταστικό παράδεισο θα μεταμορφωνόταν το ηλιακό σύστημα μετά την ένωση της τρισηλιανής τεχνολογίας και της ανθρώπινης ισχύος;
Περίπου στην ίδια απόσταση, από την άλλη πλευρά του ήλιου, η Φυσική Επιλογή κινούνταν σιωπηλά με το 1% της ταχύτητας του φωτός.
«Μόλις λάβαμε το μήνυμα ότι η Ρανίδα δεν αυτοκαταστράφηκε κατά τη σύλληψή της», είπε η Ντονγκφάνγκ Γιανσού στον Ζανγκ Μπέιχάι. 
«Τι είναι η Ρανίδα;» ρώτησε εκείνος. Κοιτάχτηκαν μέσα από το διαφανές τοίχωμα. Το πρόσωπό του έδειχνε κουρασμένο. 
«Το ανιχνευτικό των Τρισηλιανών. Τώρα πια έχουμε την επιβεβαίωση ότι είναι ένα δώρο προς την ανθρωπότητα, μια έκφραση της επιθυμίας των Τρισηλιανών για ειρήνη». 
«Σοβαρά; Αυτό είναι πολύ καλό». 
«Δεν δείχνεις να νοιάζεσαι και πολύ». 
Εκείνος δεν απάντησε, αλλά κράτησε το σημειωματάριο μπροστά του και με τα δύο χέρια. «Τελείωσα». Μετά το έβαλε σε μια στενή τσέπη. 
«Άρα μπορείς να μου παραδώσεις τον έλεγχο της Φυσικής Επιλογής;» 
«Μπορώ, αλλά πρώτα θα ήθελα να μάθω τι θα έκανες αν ανακτούσες τον έλεγχο». 
«Θα μείωνα ταχύτητα». 
«Για να συναντηθείς με τη δύναμη καταδίωξης;» 
«Ναι. Τα αποθέματα καυσίμων της Φυσικής Επιλογής είναι πια τόσο λίγα που δεν υπάρχει δυνατότητα επιστροφής. Θα πρέπει να ανεφοδιαστεί πριν μπορέσει να επιστρέψει στο ηλιακό σύστημα. Όμως, η δύναμη καταδίωξης δεν έχει αρκετά καύσιμα για εμάς. Τα έξι σκάφη έχουν μόνο τον μισό όγκο της Φυσικής Επιλογής και κατά τη διάρκεια της καταδίωξης επιτάχυναν μέχρι το 5% της ταχύτητας του φωτός και επιβράδυναν κατά το ίδιο ποσοστό. Έχουν αρκετά καύσιμα για μια επιστροφή. Έτσι, το πλήρωμα της Φυσικής Επιλογής θα πρέπει να επιστρέψει με τα σκάφη της δύναμης καταδίωξης. Αργότερα, ένα σκάφος που θα μεταφέρει αρκετά καύσιμα θα σταλεί στη Φυσική Επιλογή, ώστε να επιστρέψει κι αυτή στο ηλιακό σύστημα, αλλά κάτι τέτοιο θα απαιτήσει χρόνο. Πρέπει να μειώσουμε ταχύτητα όσο το δυνατόν γρηγορότερα, πριν απομακρυνθούμε, ώστε να ελαχιστοποιήσουμε αυτό το χρονικό διάστημα».
«Μην μειώσεις ταχύτητα, Ντονγκφάνγκ». 
«Γιατί;» 
«Η επιβράδυνση θα καταναλώσει ό,τι απομένει από τα καύσιμα της Φυσικής Επιλογής. Δεν μπορούμε να γίνουμε ένα ανήμπορο σκάφος. Κανένας δεν γνωρίζει τι πρόκειται να συμβεί. Ως κυβερνήτης, θα πρέπει πάντα να το έχεις κατά νου». 
«Και τι μπορεί να συμβεί; Το μέλλον είναι ξεκάθαρο. Ο πόλεμος θα τελειώσει, η ανθρωπότητα θα νικήσει και εσύ θα διαψευστείς εντελώς!» 
Ο Ζανγκ Μπέιχάι χαμογέλασε με τον ενθουσιασμό της, λες και προσπαθούσε να τον σβήσει. Καθώς την κοίταζε, τα μάτια του είχαν μια τρυφερότητα που εκείνη δεν είχε διακρίνει ποτέ πριν. Συντάραξε τα συναισθήματά της. Έβρισκε την απαισιοδοξία του απίστευτη και υποπτευόταν ότι υπήρχαν άλλα κίνητρα που τον είχαν κάνει να λιποτακτήσει. Είχε μάλιστα αρχίσει να αναρωτιέται μήπως είχε χάσει εντελώς τα λογικά του. Εντούτοις, για κάποιο λόγο αισθανόταν μια έλξη. Είχε αφήσει τον πατέρα της όταν ήταν ακόμα πολύ μικρή, αν και αυτό δεν ήταν κάτι ασυνήθιστο για ένα παιδί της εποχής της. Η πατρική αγάπη ήταν κάτι απαρχαιωμένο. Όμως, είχε αρχίσει να την αισθάνεται από εκείνον τον αρχαίο στρατιώτη του 21ου αιώνα.
«Ντονγκφάνγκ», της είπε, «προέρχομαι από μια ταραγμένη εποχή και είμαι ρεαλιστής. Το μόνο που γνωρίζω είναι πως ο εχθρός βρίσκεται ακόμα εκεί έξω και συνεχίζει να πλησιάζει το ηλιακό σύστημα. Σαν στρατιώτης, δεν μπορώ να ηρεμήσω μέχρι που όλα τα προβλήματα να λυθούν... Μην επιβραδύνεις το σκάφος. Αυτός είναι ο όρος κάτω από τον οποίο θα σου παραδώσω τη διακυβέρνηση. Η μόνη εξασφάλιση που έχω είναι το ήθος σου». 
«Σου υπόσχομαι ότι η Φυσική Επιλογή δεν πρόκειται να επιβραδύνει». 
Ο Ζανγκ Μπέιχάι γύρισε και αιωρήθηκε μπροστά στην κονσόλα διεπαφής, όπου και ανακάλεσε την οθόνη μεταφοράς αδειών, περνώντας τους κωδικούς του. Αφού πληκτρολόγησε για μερικές στιγμές, την έσβησε. 
«Τα προνόμια του κυβερνήτη της Φυσικής Επιλογής έχουν επιστρέψει σε εσένα. Ο κωδικός παραμένει ακόμα μαύρο κουτί», της είπε χωρίς να την κοιτάξει. 
Η Ντονγκφάνγκ Γιανσού εμφάνισε μια άλλη διαδραστική οθόνη στον αέρα και γρήγορα επιβεβαίωσε τα λόγια του. «Σε ευχαριστώ. Όμως, θα σου ζητήσω να μη βγεις για την ώρα από την καμπίνα, ούτε και να ανοίξεις την πόρτα. Το πλήρωμα του σκάφους ξυπνάει από την κατάσταση βαθιάς θάλασσας και φοβάμαι ότι θα σου φερθούν επιθετικά». 
«Θα με βάλουν να περπατήσω πάνω στη σανίδα;» Κοιτάζοντας την απορημένη της έκφραση, γέλασε. «Ήταν μια μορφή θανατικής ποινής πάνω στα αρχαία πλοία. Αν εφαρμοζόταν και σήμερα, θα έπρεπε να με πετάξετε στο διάστημα... Εντάξει, λοιπόν. Άλλωστε, μου αρέσει η μοναξιά».
Σε σύγκριση με το μητρικό σκάφος, η άκατος που βγήκε από το Κβάνιο έμοιαζε μικρή σαν αυτοκίνητο που βγαίνει από μια πόλη. 
Το φως της μηχανής της φώτιζε μόνο ένα μικρό μέρος της ατράκτου του σκάφους, σαν κερί στη ρίζα ενός γκρεμού. Έφυγε από τη σκιά του Κβάντου και βγήκε στο φως του ήλιου. Το ακροφύσιο της μηχανής της έλαμπε σαν πυγολαμπίδα καθώς πετούσε προς τη Ρανίδα, που βρισκόταν σε απόσταση χιλίων χιλιομέτρων. 
Η εξερευνητική ομάδα αποτελούνταν από τέσσερα άτομα: έναν επισμηναγό και μία επισμηναγό του Ευρωπαϊκού και του Βορειοαμερικανικού Στόλου, τον Ντινγκ Γι και την Σιζί. Μέσα από το φινιστρίνι, ο Ντινγκ Γι παρακολουθούσε τον παρατεταγμένο στόλο να απομακρύνεται. Το Κβάντο, το οποίο βρισκόταν σε μια γωνία, φαινόταν ακόμη μεγάλο, όμως ο πλησιέστερος γείτονάς του, το πολεμικό σκάφος Νέφος, ήταν τόσο μικρό, ώστε το σχήμα του μόλις και διακρινόταν. Πιο μακριά, τα πολεμικά σκάφη έμοιαζαν απλά με σειρές από κουκίδες κατά μήκος του οπτικού του πεδίου. 
Ο Ντινγκ Γι γνώριζε ότι ο ορθογώνιος σχηματισμός είχε μήκος εκατό σκάφη και πλάτος είκοσι, με επιπλέον δεκαπέντε σκάφη που περιπολούσαν εκτός σχηματισμού. Όμως, όταν άρχισε να μετρά κατά μήκος, μέχρι που να φτάσει στο τριάντα, δεν μπορούσε πια να δει καθαρά και η απόσταση ήταν μόνο εξακόσια χιλιόμετρα. Το ίδιο ίσχυε και όταν κοίταζε προς τα πάνω, εκεί όπου η μικρότερη πλευρά εκτεινόταν κάθετα προς τη μεγαλύτερη. Τα πολεμικά σκάφη που μπορούσε να διακρίνει στην απόσταση δεν ήταν παρά θαμπά σημαδάκια φωτός κάτω από το αδύναμο φως του ήλιου, σχεδόν χαμένα μέσα στα αστέρια του ουρανού. 
Ο παρατεταγμένος στόλος θα ήταν πλήρως ορατός στο γυμνό μάτι μόνο με τις μηχανές του σε λειτουργία. Μέσα στο διάστημα, ο συνδυασμένος στόλος ήταν μια μήτρα εκατό επί είκοσι στοιχείων. Φαντάστηκε μια άλλη μήτρα να πολλαπλασιάζεται με εκείνη, και τα οριζόντια στοιχεία της μιας να πολλαπλασιάζονται με τη σειρά τους με τα κάθετα στοιχεία της άλλης, για να δημιουργήσουν μια ακόμη μεγαλύτερη μήτρα. Αν και στην πραγματικότητα η μόνη σημαντική σταθερά της μήτρας ήταν ένα μικροσκοπικό σημείο: η Ρανίδα. 
Δεν του άρεσε η ακραία ασυμμετρία στα μαθηματικά κι έτσι αυτή η προσπάθεια να προχωρήσει μέσα από πνευματικές ασκήσεις απέτυχε. Όταν η δύναμη της επιτάχυνσης μειώθηκε, έπιασε κουβέντα με τη Σιζί, που καθόταν πλάι του. 
«Είσαι από το Χανγκζού, παιδί μου;» 
Η Σιζί κοίταζε κατευθείαν μπροστά, λες και προσπαθούσε να διακρίνει τον Μάντη, που βρισκόταν ακόμη εκατοντάδες χιλιόμετρα μακριά. Μετά, φάνηκε να συνέρχεται και κούνησε αρνητικά το κεφάλι. 
«Όχι, Δάσκαλε Ντινγκ. Γεννήθηκα μέσα στον Ασιατικό Στόλο. Δεν ξέρω αν το όνομά μου έχει κάποια σχέση με το Χανγκζού. Το έχω, όμως, επισκεφτεί. Είναι ωραίο μέρος». 
«Ήταν όμορφος τόπος στον καιρό μας. Όμως η Δυτική Λίμνη έχει πλέον μετατραπεί σε Λίμνη Μισοφέγγαρο και βρίσκεται μέσα σε έρημο... Εντούτοις, ακόμα κι αν η έρημος βρίσκεται παντού, ο σημερινός κόσμος μού θυμίζει ακόμα τον νότο και την εποχή που οι γυναίκες ήταν το ίδιο χαριτωμένες με το νερό». 
Καθώς έλεγε αυτά τα λόγια, κοίταζε τη Σιζί, της οποίας η γοητευτική σιλουέτα τονιζόταν από το απαλό φως του μακρινού ήλιου που περνούσε μέσα από το φινιστρίνι. 
«Παιδί μου, κοιτάζοντάς σε, θυμάμαι κάποια που αγάπησα κάποτε. Σαν κι εσένα ήταν επισμηναγός. Και, μολονότι δεν ήταν τόσο ψηλή όσο εσύ, ήταν εξίσου όμορφη...» 
Επιτρέψτε μου να καθαρίσω το κείμενο από τα OCR σφάλματα και να το επαναδιατυπώσω ώστε να είναι πιο ευανάγνωστο:
«Τον παλιό καιρό θα πρέπει να είχατε κάψει πολλές καρδιές κοριτσιών», είπε η Σιζί στον Ντινγκ Γι, γυρίζοντας προς το μέρος του. 
«Συνήθως δεν ασχολιόμουν με τα κορίτσια που μου άρεσαν. Πίστευα στα λόγια του Γκαίτε: “Αν είμαι ερωτευμένος μαζί σου, εσένα τι σε νοιάζει;"» 
Η Σιζί γέλασε. 
«Μακάρι να είχα την ίδια αντιμετώπιση και απέναντι στη Φυσική!» συνέχισε εκείνος. «Η μεγαλύτερη λύπη μου στη ζωή είναι πως έχουμε τυφλωθεί από τα σοφόνια. Όμως υπάρχει και μια πιο θετική αντιμετώπιση του πράγματος: Αν εμείς εξερευνούμε τους νόμους της φύσης, τι τους νοιάζει τους νόμους; Ίσως κάποια μέρα η ανθρωπότητα ή κάποιοι άλλοι να εξερευνήσουν τους φυσικούς νόμους τόσο διεξοδικά, ώστε να μπορούν πια να αλλάξουν όχι μόνο τη δική τους πραγματικότητα, αλλά ακόμα και ολόκληρο το σύμπαν. Θα μπορούν να δώσουν σε κάθε αστρικό σύστημα οποιοδήποτε σχήμα επιθυμούν, σαν να πλάθουν μια μπάλα από ζυμάρι. Και λοιπόν; Και πάλι οι φυσικοί νόμοι δεν πρόκειται ν᾽ αλλάξουν. Θα βρίσκονται ακόμη εκεί, σαν μια αναλλοίωτη παρουσία, για πάντα νέοι, ακριβώς όπως θυμόμαστε κάποια παλιά αγαπημένη...».
Καθώς μιλούσε, έδειξε μέσα από το φινιστρίνι τον λαμπερό Γαλαξία. 
«Και όταν το σκέφτομαι αυτό, οι ανησυχίες φεύγουν απ’ το μυαλό μου». 
Η Σιζί δεν είπε τίποτα και έπεσαν και οι δύο σε βαθιά σιωπή. Ο Μάντης σύντομα εμφανίστηκε, σαν μια κουκίδα φωτός διακόσια χιλιόμετρα μακριά. Η άκατος έκανε περιστροφή εκατόν ογδόντα μοιρών και το στόμιο της μηχανής, που τώρα πια ήταν στραμμένο μπροστά τους, ξεκίνησε την επιβράδυνση του σκάφους. 
Ο στόλος βρισκόταν πλέον ακριβώς μπροστά από το ρύγχος της ακάτου, κάπου οκτακόσια χιλιόμετρα μακριά: μια μηδαμινή απόσταση μέσα στο διάστημα, αλλά αρκετή για να μετατρέπει τα ογκώδη πολεμικά σκάφη σε κουκίδες που μόλις διακρίνονταν. Ο στόλος ξεχώριζε από τα άστρα πίσω του μόνο λόγω της κανονικής του παράταξης. Η ορθογώνια παράταξη έμοιαζε με ένα πλέγμα που κάλυπτε τον Γαλαξία, του οποίου η κανονικότητα ερχόταν σε έντονη αντίθεση με το χάος του αστρικού πεδίου. Τώρα που το μεγάλο μέγεθός του είχε σμικρυνθεί εξαιτίας της απόστασης, η δύναμη του σχηματισμού του γινόταν φανερή. Πολλοί άνθρωποι στον Στόλο, αλλά και στη μακρινή Γη πίσω του, που έβλεπαν την εικόνα, ένιωθαν πως ήταν μια οπτική απεικόνιση αυτού για το οποίο μιλούσε πριν από λίγο ο Ντινγκ Γι. 
Η άκατος έφτασε τον Μάντη και η ισχύς της επιβράδυνσης διακόπηκε εντελώς. Για τους επιβάτες της ακάτου, η ταχύτητα της διαδικασίας τους έκανε να νιώθουν λες και ο Μάντης είχε εμφανιστεί ξαφνικά από το πουθενά.
Η σύζευξη των δύο σκαφών έγινε πολύ γρήγορα. Επειδή ο Μάντης δεν ήταν επανδρωμένος, δεν υπήρχε αέρας στην καμπίνα και τα τέσσερα μέλη της εξερευνητικής αποστολής φόρεσαν ελαφριές διαστημικές στολές. Αφού έλαβαν τις τελευταίες εντολές από τη διοίκηση του στόλου, προχώρησαν αβαρείς μέσα από το άνοιγμα σύζευξης και μπήκαν στον Μάντη. 
Η Ρανίδα αιωρούνταν ακριβώς στο κέντρο της μοναδικής κεντρικής σφαιρικής καμπίνας του Μάντη. Τα χρώματά της ήταν εντελώς διαφορετικά από την εικόνα που είχαν δει πάνω στο Κβάντο. Ήταν πιο θαμπά και απαλά, πιθανώς εξαιτίας των διαφορών στο περιβάλλον που καθρέφτιζε η επιφάνειά της. Η απόλυτη ανακλαστικότητα της Ρανίδας σήμαινε ότι δεν είχε δικό της χρώμα.
Τακτοποιημένα μέσα στην κεντρική καμπίνα του Μάντη ήταν το διπλωμένο ρομποτικό άκρο, κάποιος εξοπλισμός και αρκετές στοίβες από δείγματα πετρωμάτων αστεροειδών. Αιωρούμενη μέσα σε ένα περιβάλλον γεμάτο πετρώματα και μηχανές, η Ρανίδα αποτελούσε για άλλη μια φορά μια αντίθεση μεταξύ της λεπτότητας και της χοντροκοπιάς, της αισθητικής και της τεχνολογίας. 
«Είναι ένα δάκρυ της ευλογημένης μητέρας», είπε η Σιζί.
Τα λόγια της μεταδόθηκαν από τον Μάντη με την ταχύτητα του φωτός, πρώτα στον Στόλο και μετά, τρεις ώρες αργότερα, σε ολόκληρο τον κόσμο των ανθρώπων. Η επισμηναγός Σιζί και ο αντισμήναρχος από τον Ευρωπαϊκό Στόλο, συνηθισμένοι άνθρωποι της ερευνητικής αποστολής που, κάτω από απρόσμενες συνθήκες, είχαν βρεθεί στην κορυφαία στιγμή της ιστορίας του πολιτισμού, μοιράζονταν ένα κοινό συναίσθημα τώρα που βρίσκονταν τόσο κοντά στη Ρανίδα: Κάθε απουσία οικειότητας για εκείνον τον μακρινό κόσμο είχε χαθεί και είχε αντικατασταθεί από μια έντονη επιθυμία για αναγνώριση. Ωστόσο, μέσα στην παγερή έκταση του σύμπαντος, όλα τα είδη ζωής με βάση τον άνθρακα μοιράζονταν ένα κοινό πεπρωμένο – ένα πεπρωμένο που είχε χρειαστεί δισεκατομμύρια χρόνια για να καλλιεργηθεί, αλλά που ανέπτυσσε αισθήματα αγάπης τα οποία ξεπερνούσαν τα όρια του χώρου και του χρόνου. Έτσι, εκείνη τη στιγμή αισθάνονταν αυτή την αγάπη για τη Ρανίδα, μια αγάπη που θα μπορούσε να γεφυρώσει το χάσμα οποιασδήποτε εχθρότητας. Τα μάτια της Σιζί ήταν βουρκωμένα και, τρεις ώρες αργότερα, τα μάτια δισεκατομμυρίων γέμισαν με δάκρυα, όπως τα δικά της.
Πίσω της, ο Ντινγκ Γι παρατηρούσε τα πάντα με απάθεια. 
«Βλέπω κάτι άλλο», είπε. «Κάτι πολύ πιο λεπτοφυές. Έναν κόσμο όπου τόσο ο Εαυτός όσο και ο Άλλος ξεχνιούνται, μια προσπάθεια να συμπεριληφθούν τα πάντα, αποκλείοντας τα πάντα». 
«Τα λόγια σας είναι υπερβολικά φιλοσοφημένα για να τα καταλάβω», είπε η Σιζί γελώντας μέσα στα δάκρυά της.
«Δρ. Ντινγκ, δεν έχουμε πολύ χρόνο». Ο αντισμήναρχος έκανε νόημα στον Ντινγκ Γι να πάει μπροστά ώστε να είναι ο πρώτος που θα άγγιζε τη Ρανίδα. Ο Ντινγκ Γι αιωρήθηκε αργά προς τη Ρανίδα και ακούμπησε το χέρι του πάνω στην επιφάνειά της. Για να αποφύγει το κρυοπάγημα από την ψυχρή επιφάνεια-καθρέφτη, έπρεπε να την αγγίξει με το γάντι. Μετά, την άγγιξαν και οι τρεις αξιωματικοί. 
«Δείχνει τόσο εύθραυστη...», είπε η Σιζί χαμηλόφωνα. «Φοβάμαι μήπως τη σπάσω». 
«Δεν αισθάνομαι οποιαδήποτε τριβή», είπε με θαυμασμό ο αντισμήναρχος. «Η επιφάνειά της είναι πολύ λεία».
«Πόσο λεία, δηλαδή;» ρώτησε ο Ντινγκ Γι.
Για να απαντήσει στην ερώτησή του, η Σιζί έβγαλε ένα κυλινδρικό όργανο, ένα μικροσκόπιο, από μια τσέπη της διαστημικής στολής της. Άγγιξε τον φακό του πάνω στη Ρανίδα και έτσι μπορούσαν να δουν μια μεγεθυμένη εικόνα της επιφάνειας στη μικρή οθόνη του οργάνου. Στην οθόνη εμφανίστηκε ένας λείος καθρέφτης.
«Ποιος είναι ο βαθμός μεγέθυνσης;» ρώτησε ο Ντινγκ Γι.
«Εκατό φορές», απάντησε η Σιζί, δείχνοντας έναν αριθμό στη γωνία της οθόνης και στη συνέχεια ρύθμισε τη μεγέθυνση στο χίλια.
Η μεγεθυμένη επιφάνεια παρέμεινε ένας λείος καθρέφτης.
«Η συσκευή είναι χαλασμένη», είπε ο αντισμήναρχος.
Η Σιζί τράβηξε το μικροσκόπιο από τη Ρανίδα και το ακούμπησε πάνω στην προσωπίδα της διαστημικής στολής της. Οι άλλοι τρεις πλησίασαν για να κοιτάξουν στην οθόνη. Στην επιφάνεια της προσωπίδας, μια επιφάνεια που στο γυμνό μάτι έδειχνε λεία όσο και η Ρανίδα, μεγεθυμένη χίλιες φορές έμοιαζε τραχιά και πετρώδης. Η Σιζί επανέφερε το μικροσκόπιο πάνω στην επιφάνεια της Ρανίδας και η οθόνη αποκάλυψε για άλλη μια φορά έναν λείο καθρέφτη που δεν διέφερε σε τίποτα από τη γύρω, μη μεγεθυμένη επιφάνεια.
«Αύξησε κι άλλο τη μεγέθυνση», είπε ο Ντινγκ Γι. «Στη δύναμη του δέκα».
Αυτό ήταν πέρα από τις δυνατότητες της οπτικής μεγέθυνσης και έτσι η Σιζί έκανε μια σειρά από χειρισμούς για να μετατρέψει το μικροσκόπιο από οπτικό σε ηλεκτρονικό. Τώρα πια, η εικόνα ήταν μεγεθυμένη κατά δέκα χιλιάδες φορές.
Η μεγεθυμένη επιφάνεια παρέμενε ένας λείος καθρέφτης, ενώ η πιο λεία επιφάνεια που μπορούσε να δημιουργήσει η ανθρώπινη τεχνολογία αποκαλυπτόταν τραχιά ακόμη και στη μεγέθυνση των χιλίων φορών, δίνοντας την εντύπωση που θα είχε ο Γκιούλιβερ βλέποντας το πρόσωπο μιας πανέμορφης γιγάντισσας.
«Ρύθμισέ το στις εκατό χιλιάδες φορές», είπε ο αντισμήναρχος.
Και πάλι είδαν έναν λείο καθρέφτη.
«Ένα εκατομμύριο φορές».
Λείος καθρέφτης.
«Δέκα εκατομμύρια φορές».
Σε μια τέτοια μεγέθυνση, τα μακρομόρια θα ήταν ορατά, αλλά αυτό που έβλεπαν στην οθόνη παρέμενε ένας λείος καθρέφτης χωρίς το παραμικρό ίχνος τραχύτητας, εντελώς όμοιος σε ομαλότητα με τη γύρω επιφάνεια που δεν ήταν μεγεθυμένη.
«Κι άλλο!» 
Η Σιζί έγνεψε αρνητικά. Αυτό ήταν το υψηλότερο επίπεδο μεγέθυνσης του ηλεκτρονικού μικροσκοπίου.
Περισσότερο από δύο αιώνες πριν, στο μυθιστόρημά του 2001: Οδύσσεια του Διαστήματος, ο Άρθουρ Κλαρκ είχε περιγράψει έναν μαύρο μονόλιθο που είχε αφήσει στη Σελήνη ένας προηγμένος εξωγήινος πολιτισμός. Οι ερευνητές είχαν μετρήσει τις διαστάσεις του και είχαν βρει μια αναλογία ένα προς τέσσερα προς εννιά. Όταν είχαν επανελέγξει, χρησιμοποιώντας την πιο ακριβή τεχνολογία μέτρησης πάνω στη Γη, η αναλογία παρέμενε ακριβώς η ίδια, χωρίς κανένα σφάλμα. Ο Κλαρκ την ανέφερε ως μια «παθητική, αλλά σχεδόν υπεροπτική, επίδειξη γεωμετρικής τελειότητας».
Τώρα η ανθρωπότητα βρισκόταν αντιμέτωπη με μια πολύ πιο υπεροπτική επίδειξη ισχύος.
«Είναι δυνατόν να υπάρχει μια απόλυτα λεία επιφάνεια;» ρώτησε η Σιζί ξεροκαταπίνοντας.
«Ναι», απάντησε ο Ντινγκ Γι. «Η επιφάνεια ενός αστέρα νετρονίων είναι σχεδόν απολύτως λεία».
«Μα αυτό εδώ έχει φυσιολογική μάζα!»
Ο Ντινγκ Γι σκέφτηκε για λίγο και μετά κοίταξε γύρω του. «Συνδέσου με τον υπολογιστή του διαστημοπλοίου και εντόπισε το σημείο που άγγιξε το ρομποτικό άκρο κατά τη σύλληψή του».
Ένας αξιωματικός του τμήματος μετρήσεων του Στόλου έκανε τον υπολογισμό. Ο υπολογιστής του Μάντη πρόβαλε λεπτές κόκκινες ακτίνες λέιζερ για να σημειώσει το σημείο όπου το χαλύβδινο άκρο είχε πιάσει την επιφάνεια της Ρανίδας. Η Σιζί εξέτασε ένα από τα σημεία με το μικροσκόπιο, αλλά ακόμη και σε μεγέθυνση δέκα εκατομμυρίων φορών, έβλεπε και πάλι μόνο έναν λείο, αψεγάδιαστο καθρέφτη.
«Πόσο υψηλή ήταν η πίεση στο σημείο επαφής;» ρώτησε ο αντισμήναρχος, και σύντομα πήρε απάντηση από τον στόλο: περίπου διακόσια κιλά ανά τετραγωνικό εκατοστό.
Οι λείες επιφάνειες γδέρνονται εύκολα, αλλά το ισχυρό μεταλλικό άκρο δεν είχε αφήσει κανένα γδάρσιμο πάνω στην επιφάνεια της Ρανίδας.
Ο Ντινγκ Γι απομακρύνθηκε πλέοντας στον αέρα και αναζητώντας κάτι μέσα στην καμπίνα. Επέστρεψε με μία αξίνα, την οποία μάλλον κάποιος είχε αφήσει εκεί κατά τη διάρκεια μιας συλλογής δειγμάτων από πετρώματα. Πριν οποιοσδήποτε προλάβει να τον σταματήσει, την κατέβασε με δύναμη πάνω στην επιφάνεια του καθρέφτη. Ακούστηκε μια διαπεραστική, μελωδική κλαγγή, λες και η αξίνα είχε χτυπήσει πάνω σε πλακάκι από νεφρίτη. Οι δονήσεις του ήχου διαπέρασαν το σώμα του, αλλά οι άλλοι τρεις δεν τον άκουσαν εξαιτίας του κενού. Έδειξε με τη λαβή της αξίνας το σημείο όπου είχε χτυπήσει και η Σιζί το εξέτασε με το μικροσκόπιο.
Σε μεγέθυνση δέκα εκατομμυρίων φορών, παρέμενε ένας λείος καθρέφτης.
Ο Ντινγκ Γι πέταξε την αξίνα στο πλάι και γύρισε την πλάτη του στη Ρανίδα, βυθισμένος σε βαθιά σκέψη. Τα μάτια των τριών αξιωματικών, όπως και τα μάτια του εκατομμυρίου των ανθρώπων του στόλου, ήταν όλα καρφωμένα πάνω του.
«Το μόνο που μπορούμε να κάνουμε, είναι να υποθέσουμε», είπε σηκώνοντας το κεφάλι. «Τα μόρια αυτού του πράγματος είναι τακτοποιημένα σαν μια τιμητική φρουρά και ενισχύονται αμοιβαία. Γνωρίζετε πόσο συμπαγές είναι; Θα έλεγε κανείς πως τα μόρια είναι καρφωμένα στις θέσεις τους. Ακόμα και οι δονήσεις τους έχουν χαθεί».
«Γι' αυτό βρίσκεται στο απόλυτο μηδέν!» είπε η Σιζί. Τόσο αυτή όσο και οι δύο άλλοι αξιωματικοί καταλάβαιναν τι εννοούσε ο Ντινγκ Γι: κάτω από μια συνηθισμένη πυκνότητα ύλης, η απόσταση μεταξύ των ατομικών πυρήνων είναι πολύ μεγάλη. Θα ήταν εξίσου δύσκολο να τους ακινητοποιήσεις όλους στις θέσεις τους, όσο και το να ενώσεις τον ήλιο και τους οκτώ πλανήτες με ράβδους για να δημιουργήσεις ένα στατικό μοντέλο.
«Ποια δύναμη επιτρέπει κάτι τέτοιο;»
«Δεν υπάρχει άλλη εξήγηση από την ισχυρή αλληλεπίδραση». Πίσω από την προσωπίδα της κάσκας του, το μέτωπο του Ντινγκ Γι ήταν σκεπασμένο από ιδρώτα. «Μα... αυτό είναι σαν να προσπαθείς να πετύχεις το φεγγάρι με τόξο και βέλος».
«Πράγματι σημάδεψαν το φεγγάρι με τόξο και βέλος... το δάκρυ της ευλογημένης μητέρας, είπες;» Γέλασε ψυχρά, βγάζοντας έναν θρηνητικό ήχο που τους έκανε να ριγήσουν. Οι τρεις αξιωματικοί κατάλαβαν τι εννοούσε. Η Ρανίδα δεν ήταν εύθραυστη σαν δάκρυ, αλλά ακριβώς το αντίθετο: η δύναμή της ήταν εκατό φορές ισχυρότερη από την πιο ανθεκτική ουσία μέσα στο ηλιακό σύστημα. Σε σύγκριση μαζί της, όλες οι γνωστές ουσίες ήταν εύθραυστες σαν χαρτί. Μπορούσε να διαπεράσει τη Γη όπως μια σφαίρα ένα κεφάλι τυριού, χωρίς την παραμικρή αμυχή στην επιφάνειά της.
«Τότε... για ποιο λόγο βρίσκεται εδώ;» τραύλισε ο αντισμήναρχος.
«Ποιος ξέρει; Ίσως να είναι πράγματι μόνο ένας αγγελιοφόρος. Όμως, έχει έρθει εδώ για να φέρει στην ανθρωπότητα ένα διαφορετικό μήνυμα», είπε ο Ντινγκ Γι, αποστρέφοντας το βλέμμα από τη Ρανίδα.
«Τι πράγμα;»
«Αν σας καταστρέψω, εσάς τι σας νοιάζει;»
Τα λόγια του ακολούθησε μια στιγμιαία σιωπή, καθώς τα τρία άλλα μέλη της αποστολής και το ένα εκατομμύριο μέλη του συνδυασμένου στόλου προσπαθούσαν να καταλάβουν τη σημασία τους. Μετά, εντελώς ξαφνικά, ο Ντινγκ Γι είπε: «Τρέξτε». Είπε τη λέξη σιγανά, αλλά μετά σήκωσε τα χέρια και φώναξε βραχνά: «Ηλίθια παιδιά! Τρέξτε!»
«Να πάμε πού;» ρώτησε η Σιζί τρομαγμένη.
Λίγα δευτερόλεπτα μετά τον Ντινγκ Γι, ο αντισμήναρχος συνειδητοποίησε την αλήθεια. Όπως και ο Ντινγκ Γι, άρχισε να φωνάζει απελπισμένα. «Τον στόλο! Διώξτε μακριά τον στόλο!»
Όμως ήταν πολύ αργά. Ισχυρές παρεμβολές είχαν ήδη καταστρέψει τους διαύλους επικοινωνίας. Η εικόνα που μεταδιδόταν από τον Μάντη χάθηκε και ο στόλος δεν μπόρεσε να ακούσει την τελευταία παρότρυνση του αντισμήναρχου.
Μια γαλάζια λάμψη βγήκε από την άκρη της ουράς της Ρανίδας. Στην αρχή ήταν περιορισμένη, αλλά πολύ λαμπρή, ρίχνοντας ένα γαλάζιο πέπλο στον γύρω χώρο. Μετά επεκτάθηκε δραματικά και από γαλάζια έγινε κίτρινη και τελικά κόκκινη. Φαινόταν πια λες και δεν ήταν η Ρανίδα αυτή που εξέπεμπε τη λάμψη, αλλά η λάμψη που μόλις είχε γεννήσει τη Ρανίδα. Η λάμψη έχασε την έντασή της καθώς διευρυνόταν και, όταν έφτασε σε μια διάμετρο διπλάσια από το μεγαλύτερο τμήμα της Ρανίδας, εξαφανίστηκε.
Τη στιγμή που εξαφανιζόταν, μια δεύτερη μικρή γαλάζια λάμψη ξεπρόβαλε από την άκρη της. Όπως και η πρώτη, επεκτάθηκε, άλλαξε χρώμα, αποδυναμώθηκε και γρήγορα χάθηκε. Οι λάμψεις εξακολουθούσαν να βγαίνουν από την ουρά της Ρανίδας με ρυθμό δύο ή τρεις ανά δευτερόλεπτο. Κάτω από την ώθησή τους, η Ρανίδα άρχισε να κινείται μπροστά και γρήγορα επιτάχυνε.
Όμως, τα τέσσερα μέλη της ερευνητικής αποστολής δεν πρόλαβαν να δουν τη δεύτερη λάμψη να βγαίνει, επειδή η πρώτη συνοδευόταν από υπερυψηλές θερμοκρασίες που άγγιζαν εκείνες του πυρήνα του ήλιου και τους εξαέρωσαν μέσα σε μια στιγμή. Η άτρακτος του Μάντη έγινε κατακόκκινη, κάνοντάς τον να μοιάζει από την έξω πλευρά του σαν χάρτινο φαναράκι μέσα στο οποίο είχαν μόλις ανάψει ένα κερί. Το μεταλλικό του σώμα έλιωσε γρήγορα, αλλά το σκάφος δεν είχε καλά-καλά προλάβει να λιώσει όταν ανατινάχτηκε, σκορπίζοντας στο διάστημα ένα διάπυρο υγρό, χωρίς να αφήσει σχεδόν κανένα στερεό θραύσμα πίσω του.
Από χίλια χιλιόμετρα μακριά, ο στόλος είδε καθαρά την έκρηξη του Μάντη, αλλά η αρχική ανάλυση ήταν ότι η Ρανίδα είχε αυτοκαταστραφεί. Όλοι αισθάνθηκαν θλίψη για τη θυσία των τεσσάρων μελών της αποστολής και, την επόμενη στιγμή, απογοήτευση επειδή η Ρανίδα δεν αποτελούσε ένα μήνυμα ειρήνης. Όμως, η ανθρώπινη φυλή δεν ήταν ούτε στο ελάχιστο προετοιμασμένη για αυτό που επρόκειτο να ακολουθήσει.
Η πρώτη ανωμαλία εντοπίστηκε από τον υπολογιστή διαστημικών μετρήσεων του στόλου, που, στη διάρκεια της επεξεργασίας των εικόνων από την έκρηξη του Μάντη, είχε ανακαλύψει ότι ένα από τα θραύσματα ήταν αφύσικο. Τα περισσότερα κομμάτια ήταν λιωμένο μέταλλο, που είχε εκτοξευτεί ομοιόμορφα μέσα στο διάστημα μετά την έκρηξη, αλλά το συγκεκριμένο επιτάχυνε. Ασφαλώς, μόνο ένας υπολογιστής μπορούσε να εντοπίσει ένα μικροσκοπικό αντικείμενο μέσα στην τεράστια ποσότητα των εκτοξευμένων θραυσμάτων. Από μια άμεση έρευνα στη βάση δεδομένων και στην τράπεζα πληροφοριών, όπου συμπεριλαμβανόταν μια τεράστια ποσότητα πληροφοριών σχετικά με τον Μάντη, έφτασαν αρκετές δεκάδες πιθανές ερμηνείες για το παράξενο θραύσμα, αλλά καμιά δεν ήταν σωστή.
Ούτε υπολογιστής ούτε άνθρωπος είχαν συνειδητοποιήσει ότι η έκρηξη είχε καταστρέψει τον Μάντη και τα τέσσερα μέλη της αποστολής, αλλά όχι και τη Ρανίδα. Όσο για το θραύσμα που επιτάχυνε, το σύστημα διαστημικών μετρήσεων του στόλου έδωσε έναν συναγερμό τρίτου επιπέδου, επειδή το αντικείμενο που πλησίαζε δεν ήταν πολεμικό σκάφος και κατευθυνόταν προς μια γωνία του ορθογώνιου σχηματισμού. Αν συνέχιζε προς εκείνη την κατεύθυνση, θα περνούσε έξω από τον σχηματισμό χωρίς να χτυπήσει κάποιο πολεμικό σκάφος. Εξαιτίας του μεγάλου αριθμού συναγερμών επιπέδου ένα που είχαν δοθεί μετά την έκρηξη του Μάντη, ο συναγερμός αυτός, επιπέδου τρία, αγνοήθηκε εντελώς.
Ο υπολογιστής, ωστόσο, είχε καταγράψει τον υψηλό ρυθμό επιτάχυνσης του θραύσματος. Στα τριακόσια χιλιόμετρα είχε ήδη περάσει την τρίτη ταχύτητα διαφυγής και εξακολουθούσε να επιταχύνει. Ο συναγερμός ανέβηκε στο επίπεδο δύο, αλλά και πάλι αγνοήθηκε.
Από τη στιγμή που το θραύσμα είχε ξεκινήσει από το σημείο της έκρηξης μέχρι να διανύσει τα χίλια πεντακόσια περίπου χιλιόμετρα που το χώριζαν από τη γωνία του σχηματισμού, είχαν περάσει μόνο πενήντα ένα δευτερόλεπτα. Όταν είχε φτάσει στη γωνία, ταξίδευε με ταχύτητα 31,7 χιλιομέτρων ανά δευτερόλεπτο. Βρισκόταν πια στην περιφέρεια του σχηματισμού, 160 χιλιόμετρα μακριά από το Σύνορο του Απείρου, το πρώτο πολεμικό σκάφος στη γωνία του σχηματισμού. Το θραύσμα δεν προσπέρασε τον σχηματισμό, αλλά έκανε μια στροφή τριάντα μοιρών και, χωρίς να μειώσει ταχύτητα, κινήθηκε κατευθείαν προς το Σύνορο του Απείρου. Στα δύο περίπου δευτερόλεπτα που χρειάστηκε για να καλύψει αυτή την απόσταση, ο υπολογιστής έριξε τον συναγερμό από το επίπεδο δύο στο επίπεδο τρία, συμπεραίνοντας ότι το θραύσμα δεν ήταν στην πραγματικότητα ένα υλικό αντικείμενο εξαιτίας του γεγονότος ότι η κίνησή του ήταν αδύνατη σύμφωνα με τους νόμους της αεροδιαστημικής μηχανικής. Έχοντας ταχύτητα διπλάσια από την τρίτη ταχύτητα διαφυγής, η απότομη εκείνη στροφή, χωρίς την παραμικρή ελάττωση ταχύτητας, κανονικά θα ισοδυναμούσε με την πρόσκρουση πάνω σε έναν σιδερένιο τοίχο. Αν ήταν ένα σκάφος που περιείχε έναν μεταλλικό κυβόλιθο, η αλλαγή στην κατεύθυνση θα ασκούσε τόση δύναμη ώστε να ισοπεδώσει τον κυβόλιθο, μετατρέποντάς τον σε μια λεπτή μεμβράνη.
Έτσι, ο υπολογιστής συμπέρανε ότι το θραύσμα έπρεπε να ήταν μια ψευδαίσθηση. Με τον τρόπο αυτό, η Ρανίδα χτύπησε το Σύνορο του Απείρου με ταχύτητα διπλάσια από την τρίτη ταχύτητα διαφυγής, με κατεύθυνση κατευθείαν μέσα από την πρώτη σειρά της παράταξης του στόλου. Η Ρανίδα χτύπησε το Σύνορο του Απείρου στο πίσω τρίτο του και το διαπέρασε χωρίς αντίσταση, λες και διαπερνούσε μια σκιά.
Η τεράστια ταχύτητα της πρόσκρουσης σήμαινε ότι οι δύο πολύ κανονικές τρύπες εισόδου και εξόδου που εμφανίστηκαν στο κύτος του είχαν χονδρικά τη διάμετρο του πιο χοντρού σημείου της Ρανίδας. Όμως, αμέσως μόλις εμφανίστηκαν, οι τρύπες παραμορφώθηκαν και χάθηκαν, καθώς το γύρω μέταλλο έλιωνε κάτω από τη θερμοκρασία που είχε δημιουργήσει η πρόσκρουση με υψηλή ταχύτητα και η υπερυψηλή θερμοκρασία της ακτινοβολίας που άφηνε πίσω της η Ρανίδα. Το σημείο του σκάφους που είχε χτυπηθεί έγινε κατακόκκινο και το χρώμα αυτό απλώθηκε από το σημείο πρόσκρουσης μέχρι που κάλυψε το μισό σκάφος, κάνοντάς το να μοιάζει με ένα κομμάτι σίδερο που μόλις είχαν βγάλει από το καμίνι.
Αφού διαπέρασε το Σύνορο του Απείρου, η Ρανίδα συνέχισε μπροστά με ταχύτητα τριάντα χιλιομέτρων το δευτερόλεπτο. Μέσα σε διάστημα τριών δευτερολέπτων είχε διασχίσει ενενήντα χιλιόμετρα, περνώντας πρώτα μέσα από το Γιουανφάνγκ, τον γείτονα του Συνόρου του Απείρου στην πρώτη σειρά, και μετά μέσα από το Κοχύλι, την Ανταρκτική και το Απόλυτο, αφήνοντας τα κύτη τους πυρωμένα, λες και τα πολεμικά σκάφη ήταν γιγάντια φανάρια στη σειρά.
Μετά, το Σύνορο του Απείρου ανατινάχτηκε. Αυτό και τα τέσσερα πολεμικά σκάφη δίπλα του είχαν χτυπηθεί στις δεξαμενές των καυσίμων πυρηνικής σύντηξης. Αντίθετα, όμως, από τη συνηθισμένη έκρηξη υψηλής θερμοκρασίας του Μάνιπ, η έκρηξη εκείνη ήταν μια αντίδραση σύντηξης που είχε προκληθεί από τα καύσιμα του Συνόρου του Απείρου. Ποτέ κανείς δεν έμαθε αν η αντίδραση σύντηξης είχε προκληθεί από την υπερυψηλή θερμοκρασία της ακτινοβολίας που ωθούσε τη Ρανίδα ή από κάποιον άλλο παράγοντα. Η πύρινη σφαίρα της θερμοπυρηνικής έκρηξης εμφανίστηκε στο σημείο της επαφής με τη δεξαμενή καυσίμων και σύντομα επεκτάθηκε μέχρι που φώτισε ολόκληρο τον στόλο με φόντο το βελούδινο σκοτάδι του διαστήματος, ξεπερνώντας σε λάμψη ακόμα και τον Γαλαξία.
Η μια μετά την άλλη, σφαίρες φωτιάς από τις πυρηνικές εκρήξεις σχηματίστηκαν απανωτά πάνω στο Γιουανφάνγκ, το Κοχύλι, την Ανταρκτική και το Απόλυτο. Μέσα στα επόμενα οκτώ δευτερόλεπτα, η Ρανίδα διαπέρασε δέκα ακόμη πολεμικά σκάφη αστρικής τάξης. Ήδη, μέχρι τότε, η διευρυνόμενη πύρινη σφαίρα της πυρηνικής έκρηξης είχε τυλίξει ολόκληρο το Σύνορο του Απείρου και είχε αρχίσει να συρρικνώνεται, ενώ περισσότερες πύρινες σφαίρες άναβαν και επεκτείνονταν πάνω στα άλλα σκάφη που είχαν χτυπηθεί.
Η Ρανίδα εξακολούθησε να ταξιδεύει κατά μήκος της παράταξης, διαπερνώντας το ένα πολεμικό σκάφος μετά το άλλο, με μεσοδιαστήματα μικρότερα του ενός δευτερολέπτου. Η πύρινη σφαίρα από την πυρηνική έκρηξη στο Σύνορο του Απείρου είχε σβήσει, αφού πρώτα είχε ρευστοποιήσει εντελώς την άτρακτο του σκάφους. Μετά, εξερράγη, εκτοξεύοντας ένα εκατομμύριο τόνους διάπυρου, σκουροκόκκινου υγρού μετάλλου, σαν μπουμπούκι που ανθίζει ξαφνικά. Το λιωμένο μέταλλο διασκορπίστηκε απρόσκοπτα προς κάθε κατεύθυνση, σε μια καταιγίδα φλεγόμενου μάγματος. Συνέχισε να κινείται, ακολουθώντας μια ευθεία γραμμή μέσα από περισσότερα πολεμικά σκάφη, αφήνοντας πίσω της μια σειρά δέκα πυρηνικών εκρήξεων.
Ολόκληρος ο στόλος είχε φωτιστεί από τις φλόγες εκείνων των μικρών ήλιων, λες και το διάστημα είχε μετατραπεί σε μια θάλασσα φωτιάς. Πίσω από τη γραμμή των πύρινων σφαιρών, τα λιωμένα πολεμικά εξακολουθούσαν να εκτοξεύουν κύματα λιωμένου μετάλλου στο κενό, λες και ογκώδη βράχια έπεφταν μέσα σε μια θάλασσα μάγματος. Μέσα σε ένα λεπτό και δεκαοκτώ δευτερόλεπτα, η Ρανίδα είχε ολοκληρώσει μια πορεία δύο χιλιάδων χιλιομέτρων, διαπερνώντας ένα-ένα τα εκατό σκάφη της πρώτης γραμμής του ορθογώνιου σχηματισμού.
Μέχρι που το τελευταίο σκάφος της σειράς, το Αδάμ, να τυλιχτεί στις φλόγες της πυρηνικής σφαίρας, οι εκρήξεις του μεταλλικού μάγματος στην άλλη άκρη είχαν απλωθεί, ψυχθεί και διασκορπιστεί, αφήνοντας την καρδιά της έκρηξης, δηλαδή το σημείο όπου πριν από ένα λεπτό βρισκόταν το Σύνορο του Απείρου, ουσιαστικά άδεια. Το Γιουανφάνγκ, το Κοχύλι, η Ανταρκτική, το Απόλυτο... όλα χάθηκαν το ένα μετά το άλλο μέσα στο μεταλλικό μάγμα. Όταν η τελευταία πυρηνική σφαίρα στη γραμμή έσβησε και το σκοτάδι επέστρεψε στο διάστημα, το μάγμα, που κρύωνε σταδιακά και μέχρι εκείνη τη στιγμή ήταν μετά βίας ορατό, επανεμφανίστηκε με τη μορφή σκουροκόκκινων φώτων μέσα στο σκοτάδι του διαστήματος, σαν ένας ποταμός αίματος μήκους δύο χιλιάδων χιλιομέτρων.
Αφού διαπέρασε το Αδάμ, η Ρανίδα διένυσε μια μικρή απόσταση ογδόντα περίπου χιλιομέτρων μέσα στο κενό και μετά έκανε μια άλλη απότομη στροφή, με τρόπο ανεξήγητο για τις ανθρώπινες γνώσεις της διαστημικής μηχανικής. Αυτή τη φορά, η γωνία που διέγραψε ήταν ακόμη μικρότερη: μόλις δεκαπέντε μοίρες μικρότερη από την απόλυτη αναστροφή και, μάλιστα, σχεδόν στιγμιαία, ενώ διατηρούσε σταθερή ταχύτητα. Στη συνέχεια, και μετά από μια μικρή διόρθωση πορείας που την έφερε στην ίδια γραμμή με τη δεύτερη σειρά σκαφών της παράταξης - ή μάλλον με την πρώτη, μετά την πρόσφατη καταστροφή - όρμησε προς το πρώτο σκάφος της σειράς, το Γάγγης, με ταχύτητα τριάντα χιλιομέτρων το δευτερόλεπτο.
Μέχρι αυτό το σημείο, η Διοίκηση του Στόλου δεν είχε αντιδράσει.
Το σύστημα πληροφόρησης του στόλου είχε εκτελέσει πιστά την αποστολή του και, μέσα από το ογκώδες δίκτυο παρακολούθησης που διέθετε, είχε καταγράψει ένα πλήρες αρχείο όλων των πληροφοριών μάχης στη διάρκεια εκείνων των εβδομήντα οκτώ δευτερολέπτων. Η τεράστια ποσότητα πληροφοριών μπορούσε προς στιγμήν να αναλυθεί μόνο από το ηλεκτρονικό σύστημα λήψης αποφάσεων πεδίου μάχης, και αυτό κατέληξε στο ακόλουθο συμπέρασμα: Μια ισχυρή διαστημική δύναμη του εχθρού είχε εμφανιστεί στην περιοχή και είχε εξαπολύσει επίθεση εναντίον του στόλου. Εντούτοις, ο υπολογιστής δεν παρείχε καμιά πληροφορία σχετικά με αυτή την εχθρική δύναμη. Μόνο δύο πράγματα ήταν βέβαια: 1. Η εχθρική διαστημική δύναμη βρισκόταν στο σημείο όπου βρισκόταν η Ρανίδα και 2. Η δύναμη αυτή ήταν αόρατη σε κάθε διαθέσιμο μέσο εντοπισμού.
Ήδη οι διοικητές του στόλου βρίσκονταν σε κατάσταση σοκ. Επί δύο σχεδόν αιώνες, οι μελέτες πάνω στη στρατηγική και τις τακτικές του διαστήματος είχαν υποθέσει κάθε δυνατό είδος ακραίων συνθηκών μάχης, αλλά το θέαμα εκατό πολεμικών σκαφών που είχαν ανατιναχθεί μέσα σε λιγότερο από ένα λεπτό, σαν μια σειρά από τρακατρούκες, ήταν κάτι που δεν μπορούσε να χωρέσει το μυαλό τους. Η πλημμύρα των πληροφοριών που έβγαιναν από το σύστημα σήμαινε πως ήταν αναγκασμένοι να βασίζονται στις αναλύσεις και τις κρίσεις του υπολογιστή και πως έπρεπε να επικεντρώσουν την προσοχή τους στον εντοπισμό ενός αόρατου εχθρού που ούτε καν υπήρχε. Σαν όλες οι συσκευές παρακολούθησης να είχαν στραφεί προς μακρινές περιοχές του διαστήματος, αγνοώντας τον κίνδυνο ακριβώς μπροστά τους. Αρκετοί, μάλιστα, είχαν πιστέψει ότι ο πανίσχυρος και αόρατος εχθρός ίσως ήταν μια άλλη εξωγήινη δύναμη, εντελώς ξεχωριστή από τους ανθρώπους και τους Τρισηλιανούς, επειδή, στο υποσυνείδητό τους, ο Τρισήλιος παρέμενε η πιο αδύναμη πλευρά που έμελλε να χάσει.
Το σύστημα παρακολούθησης του στόλου δεν εντόπισε την παρουσία της Ρανίδας νωρίτερα, κυρίως επειδή αυτή ήταν αόρατη στα ραντάρ και σε όλα τα μήκη κύματος και μπορούσε να εντοπιστεί μόνο μέσα από την ανάλυση των εικόνων ορατού φάσματος.
Εντούτοις, οι ορατές εικόνες αντιμετωπίζονταν ως ήσσονος σημασίας σε σύγκριση με τα δεδομένα των ραντάρ. Τα περισσότερα από τα θραύσματα που είχαν διασκορπιστεί στο διάστημα ήταν μέταλλο που είχε λιώσει από τις υψηλές θερμοκρασίες των πυρηνικών εκρήξεων και ξεπερνούσαν το ένα εκατομμύριο τόνους για κάθε σκάφος. Αρκετά από αυτά τα πολυάριθμα λιωμένα απομεινάρια είχαν περίπου το ίδιο μέγεθος και σχήμα με τη Ρανίδα, έτσι το σύστημα ανάλυσης εικόνων είχε το δύσκολο έργο να ξεχωρίσει τη Ρανίδα από τα υπολείμματα των διαστημοπλοίων.
Εξάλλου, ουσιαστικά όλοι οι διοικητές πίστευαν ότι η Ρανίδα είχε αυτοκαταστραφεί μέσα στον Μάνιπ, κι έτσι κανένας δεν έδωσε συγκεκριμένες εντολές για να γίνει μια τέτοια ανάλυση. Στο μεταξύ, άλλες καταστάσεις επιδείνωναν ακόμη περισσότερο τη σύγχυση. Τα θραύσματα που είχαν εκτοξευτεί από τις εκρήξεις της πρώτης σειράς των διαστημοπλοίων σύντομα έφτασαν στη δεύτερη σειρά, εξαναγκάζοντας τα αμυντικά τους συστήματα να αντιδράσουν με λέιζερ υψηλής ενέργειας και ηλεκτρομαγνητικά πυροβόλα ώστε να αναχαιτίσουν τα θραύσματα.
Τα θραύσματα αυτά, αποτελούμενα κυρίως από μέταλλο που είχε λιώσει από τις πυρηνικές εκρήξεις, ήταν ακανόνιστα σε μέγεθος και, μολονότι είχαν ψυχθεί εν μέρει από τη διαδρομή τους μέσα στις χαμηλές θερμοκρασίες του διαστήματος, μόνο το εξωτερικό τους κέλυφος είχε στερεοποιηθεί. Το εσωτερικό τους παρέμενε σε διάπυρη κατάσταση και έτσι, όταν χτυπούσαν έναν στόχο, έσκαγαν σαν πυροτεχνήματα. Δεν πέρασε πολλή ώρα πριν η δεύτερη σειρά μετατραπεί σε ένα φλεγόμενο φράγμα, παράλληλο με τον μουντό «ποταμό αίματος» που είχαν αφήσει πίσω τους τα ανατιναγμένα πολεμικά σκάφη της πρώτης γραμμής.
Οι εκρήξεις ακολουθούσαν η μία την άλλη, λες και τα χτυπούσε μια πλημμυρίδα φωτιάς που ερχόταν από την κατεύθυνση του αόρατου εχθρού. Τα θραύσματα έπεφταν πυκνά σαν χαλάζι και ήταν περισσότερα απ' όσα μπορούσαν να σταματήσουν τα αμυντικά συστήματα. Τα κομμάτια του στερεού μετάλλου είχαν σημαντική καταστροφική ισχύ. Αρκετά σκάφη της δεύτερης σειράς του στόλου υπέστησαν σοβαρές ζημιές στις ατράκτους τους, ενώ σε κάποια άνοιξαν τρύπες. Στο εσωτερικό τους άρχισε να ακούγεται ο διαπεραστικός συναγερμός που προειδοποιούσε για αποσυμπίεση.
Αν και η εκτυφλωτική μάχη με τα θραύσματα έγινε αντιληπτή, δεδομένων των περιστάσεων, ήταν δύσκολο για υπολογιστές και ανθρώπους στο σύστημα διακυβέρνησης να αποφύγουν την παρανόηση ότι ο στόλος αντάλλασσε άγρια πυρά με μια εχθρική διαστημική δύναμη. Ούτε άνθρωπος ούτε μηχανή πρόσεξαν τη μικροσκοπική φιγούρα του Θανάτου που είχε αρχίσει να καταστρέφει τη δεύτερη σειρά των διαστημοπλοίων.
Έτσι, τη στιγμή που η Ρανίδα χτύπησε τον Γάγγη, τα εκατό πολεμικά σκάφη της δεύτερης σειράς ήταν ακόμη παρατεταγμένα σε ευθεία γραμμή σε έναν σχηματισμό θανάτου. Η Ρανίδα όρμησε σαν αστραπή και μέσα σε διάστημα μόλις δέκα δευτερολέπτων διαπέρασε δώδεκα πολεμικά σκάφη: το Γάγγη, το Κολούμπια, το Δικαιοσύνη, το Μασάντα, το Πρωτόνιο, το Γιάντι, τον Ατλαντικό, τον Σείριο, την Ευχαριστία, την Εξέλιξη, τον Χαν και την Καταιγίδα.
Όπως συνέβη και με την καταστροφή της πρώτης σειράς, κάθε σκάφος, μετά τη διάτρησή του, έγινε διάπυρο, πριν τυλιχτεί σε μια πυρηνική σφαίρα φωτιάς που άφηνε πίσω της ένα εκατομμύριο τόνους σκουροκόκκινο, μεταλλικό μάγμα που στη συνέχεια ανατιναζόταν. Στη διάρκεια αυτής της κτηνώδους καταστροφής, τα παρατεταγμένα πολεμικά σκάφη έμοιαζαν με ένα φυτίλι μήκους δύο χιλιάδων χιλιομέτρων που έκαιγε με τέτοια ένταση ώστε δεν άφηνε πίσω του παρά μόνο μουντή, σκουροκόκκινη στάχτη.
Ένα λεπτό και είκοσι ένα δευτερόλεπτα αργότερα, τα εκατό σκάφη της δεύτερης σειράς είχαν καταστραφεί εντελώς.
Αφού διαπέρασε το τελευταίο σκάφος, το Μέιζι, η Ρανίδα έφτασε στην άκρη της σειράς και έκανε άλλη μια απότομη στροφή για να επιτεθεί κατευθείαν στο πρώτο σκάφος της τρίτης σειράς, το Νεύτων. Στη διάρκεια της καταστροφής της δεύτερης σειράς, τα υπολείμματα των εκρήξεων είχαν χτυπήσει την τρίτη. Η πλημμυρίδα περιείχε θραύσματα του λιωμένου μετάλλου της δεύτερης σειράς, αλλά και, κατά το πλείστον, κρύα μεταλλικά θραύσματα από τα σκάφη της πρώτης. Τα περισσότερα σκάφη της τρίτης σειράς είχαν ήδη βάλει μπροστά τις μηχανές τους και τα αμυντικά τους συστήματα και είχαν αρχίσει να κάνουν ελιγμούς, πράγμα που σήμαινε πως, αυτή τη φορά, τα σκάφη δεν ήταν παρατεταγμένα σε τέλεια ευθεία, όπως στην περίπτωση της πρώτης και της δεύτερης σειράς. Εντούτοις, τα εκατό σκάφη βρίσκονταν και πάλι χονδρικά σε μια ευθεία. 
Αφού διαπέρασε το Νεύτων, η Ρανίδα έκανε μια απότομη διόρθωση πορείας και, μέσα σε ένα βλεφάρισμα του ματιού, διέσχισε τα είκοσι χιλιόμετρα που χώριζαν το Νεύτων από το Διαφωτισμός, το οποίο είχε πλέον φύγει τρία χιλιόμετρα μακριά από την ευθεία. Από το Διαφωτισμός, έστριψε και πάλι απότομα, κινούμενη με ταχύτητα προς το Κρηπίδικη, το οποίο κινούνταν προς την αντίθετη κατεύθυνση, και το διαπέρασε. Ακολουθώντας τεθλασμένη γραμμή, η Ρανίδα τρύπησε όλα τα σκάφη της τρίτης σειράς, το ένα μετά το άλλο, χωρίς ποτέ να ελαττώσει την ταχύτητά της κάτω από τα τριάντα χιλιόμετρα το δευτερόλεπτο.
Όταν, αργότερα, οι αναλυτές εξέτασαν την πορεία της Ρανίδας, έμειναν έκπληκτοι ανακαλύπτοντας ότι κάθε της στροφή ήταν μια οξεία γωνία και όχι η ομαλή καμπύλη ενός ανθρώπινου διαστημοπλοίου. Η διαβολική πτήση αποδείκνυε ότι το σύστημα πρόωσης που διέθετε ήταν κάτι εντελώς πέρα από την ανθρώπινη αντίληψη, λες και η Ρανίδα ήταν μια σκιά δίχως μάζα, που αδιαφορούσε για τις αρχές της δυναμικής, κινούμενη κατά βούληση σαν τη μύτη της πένας του Θεού. Στη διάρκεια της επίθεσης κατά της τρίτης σειράς του στόλου, οι απότομες αλλαγές στην κατεύθυνση της Ρανίδας γίνονταν με ρυθμό δύο ή τρεις ανά δευτερόλεπτο, κάνοντάς την να μοιάζει με μια θανάσιμη βελόνα που περνούσε ένα νήμα καταστροφής μέσα από τα εκατό σκάφη της σειράς.
Η Ρανίδα χρειάστηκε δύο λεπτά και τριάντα πέντε δευτερόλεπτα για να καταστρέψει και την τρίτη γραμμή των σκαφών. Ήδη, όλα τα πολεμικά σκάφη του στόλου είχαν ενεργοποιήσει τις μηχανές τους. Αν και η παράταξη είχε χάσει πλέον εντελώς τον σχηματισμό της, η Ρανίδα εξακολουθούσε να χτυπά τα σκάφη που απομακρύνονταν. Ο ρυθμός της καταστροφής είχε επιβραδυνθεί, αλλά, σε οποιαδήποτε δεδομένη στιγμή, ανάμεσα στα διαστημόπλοια παρουσιάζονταν τρεις έως πέντε πυρηνικές εκρήξεις. Οι θανάσιμες φλόγες τους έπνιγαν τη λάμψη των μηχανών, μετατρέποντάς τα σκάφη σε ένα σμάρι από τρομοκρατημένες πυγολαμπίδες.
Ακόμα και τότε, το σύστημα διοίκησης του στόλου δεν είχε την παραμικρή ιδέα για την αληθινή προέλευση της επίθεσης και εξακολουθούσαν να σπαταλούν χρόνο αναζητώντας τον φανταστικό και αόρατο εχθρό. Ωστόσο, οι κατοπινές αναλύσεις του πλήθους των ασαφών πληροφοριών που μετέδιδαν οι υπολογιστές του στόλου αποκάλυψαν ότι η πρώτη που πλησίαζε περισσότερο την αλήθεια ήταν αυτή που είχαν κάνει δύο χαμηλόβαθμοι αξιωματικοί του Ασιατικού Στόλου. Ο ένας ήταν ο σημαιοφόρος Ζάο Σιν, ένας βοηθός στόχευσης στο σκάφος Βορράς, και ο άλλος ο σμηναγός Λι Γουάι, ένας ενδιάμεσος ελεγκτής ηλεκτρομαγνητικών όπλων πάνω στο Γέρικο Κουνπένγκ. Ακολουθεί μια απομαγνητοφώνηση της συνομιλίας τους:
*ΖΑΟ ΣΙΝ: Βορράς ΤΕΞ17 καλεί Γέρικο Κουνπένγκ ΕΜ986! Βορράς ΤΗ317 καλεί Γέρικο Κουνπένγκ ΕΜ986! 
*ΛΙ ΓΟΥΑΪ: Εδώ Γέρικο Κουνπένγκ ΕΜ986. Σας ενημερώνω ότι η μετάδοση φωνητικών μηνυμάτων από σκάφος σε σκάφος σε αυτό το επίπεδο πληροφόρησης αποτελεί παραβίαση των κανόνων πολέμου.
*ΖΑΟ ΣΙΝ: Εσύ είσαι, Λι Γουάι; Εδώ Ζάο Σιν! Εσένα προσπαθούσα να βρω. 
*ΛΙ ΓΟΥΑΪ: Γεια χαρά! Χαίρομαι που είσαι ακόμα ζωντανός. 
*ΖΑΟ ΣΙΝ: Σμηναγέ, ανακάλυψα κάτι και θα ήθελα να το μεταφέρω στο επίπεδο κοινής διοίκησης, αλλά τα προνόμια επικοινωνίας που διαθέτω είναι πολύ χαμηλά. Θα μπορούσες να με βοηθήσεις;
*ΛΙ ΓΟΥΑΪ: Και τα δικά μου προνόμια είναι επίσης χαμηλά. Όμως, η κοινή διοίκηση έχει πλέον άφθονες πληροφορίες. Τι θα ήθελες να ανακοινώσεις; 
*ΖΑΟ ΣΙΝ: Ανέλυσα μια οπτική εικόνα της μάχης. 
*ΛΙ ΓΟΥΑΪ: Μα δεν θα έπρεπε να αναλύεις τις πληροφορίες από τα ραντάρ; 
*ΖΑΟ ΣΙΝ: Αυτό είναι σφάλμα του συστήματος. Ξέρεις τι ανακάλυψα όταν ανέλυσα την οπτική εικόνα και απομόνωσα μόνο το χαρακτηριστικό της ταχύτητας; Γνωρίζεις τι συμβαίνει; 
*ΛΙ ΓΟΥΑΪ: Εσύ που μιλάς, φαίνεται να το ξέρεις εσύ. 
*ΖΑΟ ΣΙΝ: Μη φανταστείς ότι έχω τρελαθεί: με ξέρεις καλά, είμαστε φίλοι. 
*ΛΙ ΓΟΥΑΪ: Είσαι ένα υπομονετικό κτήνος. Θα είσαι ο τελευταίος που θα τρελαθεί. Μίλα. 
*ΖΑΟ ΣΙΝ: Αυτός που έχει τρελαθεί είναι ο στόλος. Κάνουμε επιθέσεις ο ένας στον άλλον. 
*ΛΙ ΓΟΥΑΪ: ... 
*ΖΑΟ ΣΙΝ: Το Σύνορο του Απείρου επιτέθηκε στο Γιουανφάνγκ, και το Γιουανφάνγκ στο Κοχύλι, ενώ το Κοχύλι επιτέθηκε στην Ανταρκτική και η Ανταρκτική... 
*ΛΙ ΓΟΥΑΪ: Έχασες εντελώς τα λογικά σου! 
*ΖΑΟ ΣΙΝ: Κι όμως, αυτό συμβαίνει. Ο Α επιτίθεται στον Β, και αφού ο Β δεχθεί την επίθεση, αλλά λίγο πριν ανατιναχτεί, επιτίθεται στον Γ. Αφού ο Γ δεχθεί επίθεση, αλλά πριν ανατιναχτεί, επιτίθεται στον Δ... Είναι λες και κάθε πολεμικό σκάφος που δέχεται επίθεση χτυπάει στη συνέχεια τον διπλανό του: είναι σαν μόλυνση, γαμώτο, ή, μάλλον, σαν ένα παιχνίδι καυτής πατάτας, αλλά μέχρι θανάτου. Είναι παράλογο! 
*ΛΙ ΓΟΥΑΪ: Τι είδους όπλα χρησιμοποιούν; 
*ΖΑΟ ΣΙΝ: Δεν ξέρω. Εντόπισα στην εικόνα μια βολίδα, τόσο μικροσκοπική και τόσο γρήγορη... πολύ πιο γρήγορη από τα οπλικά σου συστήματα. Είναι και απίστευτα ακριβής. Κάθε φορά πετυχαίνει τις δεξαμενές καυσίμων! 
*ΛΙ ΓΟΥΑΪ: Στείλε μου την ανάλυση. 
*ΖΑΟ ΣΙΝ: Έχω στείλει τόσο τα αρχικά δεδομένα όσο και τη διανυσματική ανάλυση. Ρίξε μια ματιά, ανάθεμά το!
Η ανάλυση του σημαιοφόρου Ζάο Σιν, αν και εκκεντρική, πλησίαζε πολύ κοντά στην αλήθεια. Ο Λι Γουάι χρειάστηκε μισό λεπτό για να μελετήσει τις πληροφορίες που του είχαν σταλεί. Μέσα σε αυτό το χρονικό διάστημα, άλλα τριάντα εννιά πολεμικά σκάφη είχαν καταστραφεί.
*ΛΙ ΓΟΥΑΪ: Πρόσεξα κάτι σχετικά με την ταχύτητα. 
*ΖΑΟ ΣΙΝ: Ποια ταχύτητα; 
*ΛΙ ΓΟΥΑΪ: Την ταχύτητα του μικρού βλήματος. Κάθε φορά που εκτοξεύεται από το ένα σκάφος στο άλλο, είναι ελαφρώς ελαττωμένη. Μετά, επιταχύνει πάλι στα τριάντα χιλιόμετρα το δευτερόλεπτο κατά τη διάρκεια της διαδρομής του. Χτυπάει το επόμενο σκάφος και, όταν εκτοξευτεί από αυτό, πριν από την έκρηξη, η ταχύτητά του έχει πάλι ελαττωθεί ελάχιστα. Μετά επιταχύνει... 
*ΖΑΟ ΣΙΝ: Αυτό δεν λέει τίποτα... 
*ΛΙ ΓΟΥΑΪ: Λέει ότι... υπάρχει κάτι σαν παρακώλυση. 
*ΖΑΟ ΣΙΝ: Δηλαδή; 
*ΛΙ ΓΟΥΑΪ: Κάθε φορά που το βλήμα αυτό διαπερνά έναν στόχο, αυτός το επιβραδύνει. 
*ΖΑΟ ΣΙΝ: Καταλαβαίνω τι λες. Δεν είμαι ηλίθιος. Είπες όμως "το βλήμα αυτό" και "διαπερνά έναν στόχο"... Πρόκειται για ένα και μοναδικό αντικείμενο; 
*ΛΙ ΓΟΥΑΪ: Ρίξε μια ματιά έξω. Όση ώρα μιλάμε, ανατινάχτηκαν άλλα εκατό σκάφη.
Η συνομιλία δεν είχε γίνει στη σύγχρονη γλώσσα του στόλου, αλλά στα Κινεζικά του εικοστού πρώτου αιώνα. Από τον τρόπο της ομιλίας τους, ήταν φανερό ότι και οι δύο ήταν αφυπνισμένοι που υπηρετούσαν στον στόλο. Και, μολονότι οι περισσότεροι είχαν αφυπνιστεί όσο ήταν ακόμα πολύ νέοι, δεν διέθεταν τις ικανότητες των τελευταίων γενεών για γρήγορη απορρόφηση των πληροφοριών, πράγμα που σήμαινε ότι οι περισσότεροι υπηρετούσαν σε σχετικά χαμηλόβαθμες θέσεις. Ωστόσο, αργότερα, ανακαλύφθηκε ότι η τεράστια πλειονότητα των αξιωματικών και στρατιωτών, που είχαν ανακτήσει νωρίτερα τις αισθήσεις και την ευθυκρισία τους κατά τη διάρκεια της μεγάλης εκείνης καταστροφής, ήταν αφυπνισμένοι. Για παράδειγμα, εκείνοι οι δύο αξιωματικοί, αν και δεν βρίσκονταν αρκετά ψηλά στην ιεραρχία ώστε να τους επιτρέπεται η χρήση των εξελιγμένων συστημάτων των σκαφών τους, μπορούσαν να επιτύχουν μια αξιοθαύμαστη ανάλυση.
Οι πληροφορίες του Ζάο Σιν και του Λι Γουάι δεν έφτασαν μέχρι το σύστημα διοίκησης του στόλου, αλλά η ανάλυση του συστήματος είχε στραφεί από μόνη της προς τη σωστή κατεύθυνση. Όταν το σύστημα αντιλήφθηκε ότι η αόρατη εχθρική δύναμη την οποία υπέθετε το σύστημα λήψης αποφάσεων των υπολογιστών δεν υπήρχε, η προσοχή επικεντρώθηκε στην ανάλυση των δεδομένων της μάχης που είχαν συγκεντρωθεί. Μετά από έρευνα και αντιπαράθεση ενός τεράστιου αριθμού δεδομένων, το σύστημα ανακάλυψε ξαφνικά την συνεχιζόμενη ύπαρξη της Ρανίδας. Η εικόνα της, που ανακτήθηκε από τις καταγραφές των υπολογιστών, έδειχνε πως είχε μείνει απαράλλαχτη, με μόνη διαφορά την προσθήκη ενός φωτοστέφανου στην ουρά της. Το σχήμα της παρέμενε ακόμη τέλειο, μόνο που αυτή τη φορά εκείνο που καθρέφτιζε καθώς έτρεχε με ταχύτητα ήταν η λάμψη των πυρηνικών εκρήξεων και του μεταλλικού μάγματος – εκτυφλωτικό φως που εναλλασσόταν με σκούρο κόκκινο.
Έμοιαζε με μια σταγόνα από φλεγόμενο αίμα. Περαιτέρω ανάλυση πρόσφερε ένα μοτίβο για τη διαδρομή που ακολουθούσε η Ρανίδα. Στη διάρκεια δύο αιώνων μελέτης της στρατηγικής του διαστήματος, οι αναλυτές είχαν δημιουργήσει πολλά σενάρια για τη Μάχη της Ημέρας της Κρίσης, αλλά στον νου τους ο εχθρός ήταν πάντοτε μεγάλος. Η ανθρωπότητα θα αντιμετώπιζε κυρίως τον όγκο του πανίσχυρου τρισηλιανού στόλου σε ένα διαστημικό πεδίο μάχης, όπου το κάθε πολεμικό σκάφος θα ήταν ένα οχυρό θανάτου με μέγεθος όσο εκείνο μιας μικρής πόλης. Είχαν φανταστεί κάθε ακραία μορφή οπλισμού και τακτικής που πιθανώς θα μπορούσε να διαθέτει ο εχθρός, και η πιο τρομακτική περιλάμβανε μια επίθεση του Τρισηλιανού Στόλου με όπλα αντιύλης, τα οποία θα μπορούσαν να αφανίσουν ένα πολεμικό σκάφος αστρικής τάξης με αντιύλη στο μέγεθος μιας σφαίρας τουφεκιού.
Όμως, τώρα, ο ενωμένος στόλος έπρεπε να αντιμετωπίσει την πραγματικότητα. Ο μοναδικός τους εχθρός ήταν ένα μικρό ανιχνευτικό σκάφος, μια σταγόνα νερού από τον τεράστιο ωκεανό της τρισηλιανής δύναμης, και αυτό το σκάφος έκανε επίθεση με μια από τις αρχαιότερες και πιο πρωτόγονες τακτικές που ήταν γνωστές στα πολεμικά ναυτικά της ανθρωπότητας: τον εμβολισμό.
Από τη στιγμή που το ανιχνευτικό σκάφος ξεκίνησε την επίθεσή του μέχρι εκείνη που το σύστημα διοίκησης του στόλου κατέληξε στη σωστή εκτίμηση, είχαν περάσει περίπου δεκατρία λεπτά. Με δεδομένες τις περίπλοκες και τρομερές συνθήκες μάχης, το συμπέρασμα είχε έρθει γρήγορα, αλλά η Ρανίδα ήταν γρηγορότερη. Στις ναυμαχίες του εικοστού αιώνα, ίσως υπήρχε χρόνος για να κληθούν οι κυβερνήτες στη ναυαρχίδα από τη στιγμή που ο εχθρικός στόλος εμφανιζόταν στον ορίζοντα, αλλά οι μάχες στο διάστημα μετριούνταν με τα δευτερόλεπτα και, στη διάρκεια των δεκατριών εκείνων λεπτών, είχαν καταστραφεί περισσότερα από εξακόσια πολεμικά σκάφη. Μόνο τότε η ανθρωπότητα συνειδητοποίησε πως ο έλεγχος μιας διαστημικής μάχης ήταν κάτι πέρα από τις δυνάμεις της. Εξαιτίας του εμποδίου των σοφονίων, ήταν επίσης και πέρα από τις δυνάμεις της τεχνητής νοημοσύνης που είχαν στη διάθεσή τους. Καθαρά από άποψη διοίκησης, η ανθρωπότητα ίσως δεν αποκτούσε ποτέ τη δυνατότητα να συγκρουστεί σε διαστημική μάχη με τους Τρισήλιους.
Η ταχύτητα των χτυπημάτων της Ρανίδας και ο μη εντοπισμός της από τα ραντάρ σήμαιναν ότι τα αμυντικά συστήματα των πρώτων σκαφών που είχαν χτυπηθεί δεν είχαν ανταποκριθεί ποτέ. Όμως, καθώς η απόσταση ανάμεσα στα πολεμικά σκάφη μεγάλωνε, και μαζί με αυτήν και η απόσταση που έπρεπε να διανύσει η Ρανίδα, τα αμυντικά συστήματα όλων των σκαφών ρυθμίστηκαν ξανά με βάση τα χαρακτηριστικά της Ρανίδας. Αυτό σήμαινε πως το Νέλσον ήταν το πρώτο σκάφος που επιχείρησε αναχαίτιση, χρησιμοποιώντας οπλικά συστήματα λέιζερ για να αυξήσει τις πιθανότητες επιτυχίας εναντίον εκείνου του μικρού, ταχύτατου στόχου. Όταν χτυπήθηκε από τις πολλαπλές ακτίνες, η Ρανίδα εξέπεμψε ένα ισχυρό ορατό φως, μολονότι το Νέλσον την είχε χτυπήσει με λέιζερ ακτίνων γάμμα, αόρατων από το γυμνό μάτι.
Η αδυναμία των ραντάρ να εντοπίσουν τη Ρανίδα δεν εξηγήθηκε ποτέ, από τη στιγμή που αυτή διέθετε μια εντελώς ανακλαστική επιφάνεια και ένα τέλειο σχήμα, αλλά ίσως το μυστικό της να ήταν η ικανότητά της να αλλάζει τη συχνότητα των ηλεκτρομαγνητικών κυμάτων που αντανακλούσαν επάνω της. Το φως που εξέπεμψε η Ρανίδα τη στιγμή που δέχτηκε το χτύπημα ήταν τόσο έντονο ώστε έκρυψε όλες τις πυρηνικές εκρήξεις που γίνονταν γύρω της, αναγκάζοντας τα συστήματα παρακολούθησης να θαμπώσουν τις εικόνες τους για να αποφύγουν τη ζημιά στα οπτικά στοιχεία τους και τυφλώνοντας μόνιμα όλους όσους την κοίταξαν απευθείας. Με άλλα λόγια, το υπερ-ισχυρό φως είχε το ίδιο αποτέλεσμα με το σκοτάδι. Τυλιγμένη μέσα σε εκείνο το φως που σκέπαζε τα πάντα, η Ρανίδα διαπέρασε το Νέλσον και έσβησε, βυθίζοντας το πεδίο της μάχης σε απόλυτο σκοτάδι.
Μερικά λεπτά αργότερα, οι πυρηνικές εκρήξεις επανήλθαν κυρίαρχες, ενώ η Ρανίδα βγήκε από το Νέλσον ανέγγιχτη και πέταξε κατευθείαν προς το Πράσινο, το οποίο βρισκόταν περίπου ογδόντα χιλιόμετρα μακριά. Για να αναχαιτίσει την επίθεση, το αμυντικό σύστημα του Πράσινου ενεργοποίησε κινητικά όπλα ηλεκτρομαγνητικών παλμών.
Τα μεταλλικά βλήματα που εκτόξευε το όπλο διέθεταν τεράστια καταστροφική ισχύ, και η κινητική ενέργεια που τους προσέδιδε η υψηλή τους ταχύτητα σήμαινε ότι το κάθε βλήμα που πετύχαινε τον στόχο τον χτυπούσε με τη δύναμη μιας βόμβας. Απέναντι σε επίγειους στόχους, θα μπορούσαν να ισοπεδώσουν ένα βουνό μέσα σε μερικές στιγμές. Η σχετική ταχύτητα της Ρανίδας ενίσχυε ακόμη περισσότερο την ενέργεια των βλημάτων, αλλά, όταν την χτύπησαν, η Ρανίδα επιβράδυνε ελαφρά πριν ρυθμίσει εκ νέου την ώθησή της και ανακτήσει την ταχύτητά της. Κάτω από ένα πυκνό χαλάζι βλημάτων, πέταξε κατευθείαν προς το Πράσινο και το διέσχισε. Αν παρατηρούσε κανείς την επιφάνειά της με μικροσκόπιο υψηλής ευκρίνειας, θα έβλεπε ότι παρέμενε λεία σαν καθρέφτης, χωρίς την παραμικρή γρατζουνιά.
Το υλικό της ισχυρής αλληλεπίδρασης διαφέρει από τη συνηθισμένη ύλη όσο και τα στερεά διαφέρουν από τα υγρά. Οι επιθέσεις εναντίον της Ρανίδας με ανθρώπινα όπλα έμοιαζαν με κύματα που χτυπούσαν έναν ύφαλο. Ήταν αδύνατο να την καταστρέψουν, και αυτό σήμαινε ότι τίποτα μέσα στο ηλιακό σύστημα δεν θα μπορούσε να την καταστρέψει. Ήταν ανέγγιχτη.
Το σύστημα διοίκησης στόλου είχε μόλις προλάβει να σταθεροποιηθεί, όταν βυθίστηκε και πάλι στο χάος. Αυτή τη φορά, η απόγνωση σχετικά με την απουσία οποιουδήποτε κατάλληλου όπλου άμυνας σήμαινε ότι ποτέ δεν επρόκειτο να συνέλθει από αυτή την κατάρρευση. Η ανελέητη σφαγή στο διάστημα συνεχίστηκε. Καθώς η απόσταση ανάμεσα στα σκάφη μεγάλωνε, η Ρανίδα επιτάχυνε και σύντομα διπλασίασε την ταχύτητά της στα εξήντα χιλιόμετρα το δευτερόλεπτο. Δείχνοντας μια ψυχρή και ακριβή νοημοσύνη με τις συνεχείς επιθέσεις της, έλυνε με τελειότητα το πρόβλημα της επίσκεψης του πλανόδιου πωλητή σε διάφορες περιοχές, χωρίς σχεδόν ποτέ να ακολουθεί για δεύτερη φορά την ίδια διαδρομή. Με τους στόχους της σε συνεχή κίνηση, πετύχαινε άκοπα και με τεράστια ταχύτητα ακριβείς μετρήσεις και περίπλοκους υπολογισμούς. Στη διάρκεια του εστιασμένου μακελειού, κάποιες φορές έφτανε γρήγορα στις παρυφές των ορίων του διαλυμένου σχηματισμού, καταστρέφοντας μερικά από τα πιο απομακρυσμένα σκάφη και σταματώντας την τάση του στόλου να κινηθεί προς μια συγκεκριμένη κατεύθυνση.
Η Ρανίδα χτυπούσε συνήθως με ακρίβεια τις δεξαμενές καυσίμων των σκαφών, αν και ήταν άγνωστο αν το πετύχαινε με κάποιον εντοπισμό σε πραγματικό χρόνο ή με τη χρήση μιας αποθηκευμένης βάσης δεδομένων για την εσωτερική δομή του κάθε σκάφους που της παρείχαν τα σοφόνια. Εντούτοις, σε περίπου δέκα τοις εκατό των στόχων, η Ρανίδα δεν χτυπούσε τις δεξαμενές. Η καταστροφή εκείνων των σκαφών δεν προκαλούσε σύντηξη του πυρηνικού υλικού, και έτσι χρειαζόταν σχετικά μεγάλο χρονικό διάστημα μέχρι να εκραγούν τα πυρωμένα διαστημόπλοια. Ήταν μια φριχτή κατάσταση, μέσα στην οποία το πλήρωμα υπέφερε κάτω από τις υψηλές θερμοκρασίες μέχρι που τελικά γινόταν στάχτη.
Η απομάκρυνση των σκαφών δεν εξελίχθηκε ομαλά. Ήταν πολύ αργά για να μπουν σε κατάσταση βαθιάς θάλασσας, κι έτσι τα διαστημόπλοια μπορούσαν να απομακρυνθούν μόνο με επιτάχυνση Πρόσω Τρία, πράγμα που έκανε τη διασπορά αδύνατη.
Σαν σκυλί που έτρεχε πλάι σε ένα κοπάδι προβάτων, η Ρανίδα εκτελούσε κατά διαστήματα χτυπήματα αναχαίτισης σε διαφορετικά σημεία των παρυφών του στόλου ώστε να τον αναγκάζει να διατηρεί σχηματισμό. Το διάστημα ήταν γεμάτο από ψυχρά ή ακόμη ρευστά θραύσματα και μεγάλα κομμάτια διαστημοπλοίων, με αποτέλεσμα τα συστήματα άμυνας των σκαφών να είναι αναγκασμένα να σαρώνουν συνεχώς τη διαδρομή της φυγής τους με λέιζερ ή πολυβόλα ηλεκτρομαγνητικών παλμών. Τα θραύσματα δημιουργούσαν αστραφτερά, φλεγόμενα τόξα που καμπυλώνονταν γύρω από κάθε διαστημόπλοιο, δημιουργώντας ένα λαμπερό περίβλημα. Ωστόσο, κάποια από τα θραύσματα δεν καταστρέφονταν από τα αμυντικά συστήματα και, όταν χτυπούσαν ευαίσθητα σημεία των σκαφών, προκαλούσαν όχι μόνο σοβαρές ζημιές στις ατράκτους, αλλά και απώλεια της δυνατότητας πλοήγησης. Η σύγκρουση με μεγαλύτερα θραύσματα ήταν μοιραία.
Παρά την κατάρρευση του συστήματος διοίκησης του στόλου, η Ανώτατη Διοίκηση εξακολούθησε να διατηρεί τον έλεγχο της εκκένωσης του σημείου, αν και η πυκνότητα του αρχικού σχηματισμού σήμαινε ότι οι συγκρούσεις ανάμεσα στα σκάφη ήταν αναπόφευκτες. Τα Ιμαλάια και ο Θωρ συγκρούστηκαν μετωπικά με μεγάλη ταχύτητα και έγιναν κομμάτια. Ο Αγγελιοφόρος χτύπησε με την πρύμνη το Γένεσις και ο αέρας που διέφυγε σαν σίφουνας μέσα από τα ανοίγματα σάρωσε και τα δύο σκάφη, τινάζοντας στο διάστημα πλήρωμα και αντικείμενα, δημιουργώντας ουρές που σέρνονταν πίσω από τα δύο γιγάντια ναυάγια.
Το πιο τρομακτικό ήταν αυτό που συνέβη με το Αϊνστάιν και το Σία, των οποίων οι κυβερνήτες προσπέρασαν τα συστήματα προστασίας μέσω τηλεχειρισμού και προχώρησαν σε επιτάχυνση Πρόσω Τέσσερα. Κανένα από τα μέλη του πληρώματος δεν προστατευόταν από κατάσταση βαθιάς θάλασσας. Οι εικόνες που μεταδόθηκαν από το εσωτερικό του Σία έδειχναν ένα υπόστεγο άδειο από μαχητικά σκάφη, αλλά κατειλημμένο από εκατό και πλέον άτομα, τα οποία είχαν ισοπεδωθεί πάνω στο κατάστρωμα καθώς ξεκινούσε η μεγάλη επιτάχυνση. Από εκείνο το σημείο, οι παρατηρητές είδαν πορφυρά λουλούδια αίματος να ανθίζουν πάνω στον λευκό χώρο που είχε το μέγεθος ενός γηπέδου ποδοσφαίρου, δημιουργώντας εξαιρετικά λεπτά στρώματα που, κάτω από την τρομερή δύναμη, απλώθηκαν και τελικά ενώθηκαν σε ένα. 
Η απόλυτη φρίκη ήταν αυτή που παρουσίαζαν οι σφαιρικές καμπίνες. Με το ξεκίνημα της υπερβαρύτητας, όλοι στο εσωτερικό τους γλιστρούσαν στον πάτο και μετά ένα διαβολικό χέρι τους μετέτρεπε σε έναν σβώλο, σαν να άλεθε μια στοίβα από ανθρωπάκια πλαστελίνης, χωρίς να αφήνει χρόνο ούτε για μια κραυγή. Μετά, ο σωρός από σάρκα και κόκαλα βυθιζόταν σε ένα ματωμένο υγρό που, από τη στιγμή που η μεγάλη βαρύτητα έδιωχνε τα στερεά από μέσα του, γινόταν αλλόκοτα διαφανές, δημιουργώντας μια επιφάνεια επίπεδη και ακίνητη σαν καθρέφτη. Έμοιαζε συμπαγής, και ο άμορφος σωρός της σάρκας, των οστών και των οργάνων ξεχώριζε μέσα της, όμοια με ρουμπίνια κλεισμένα μέσα σε κρύσταλλο χαλαζία.
Αρχικά, θεωρήθηκε ότι η επιτάχυνση του Αϊνστάιν και του Σία με ταχύτητα Πρόσω Τέσσερα ήταν ένα λάθος που είχε διαπραχθεί μέσα στη σύγχυση, αλλά η περαιτέρω ανάλυση ανέτρεψε αυτή τη θεωρία. Η χρήση του τηλεχειρισμού για την υπερκέραση των αυστηρών διαδικασιών που απαιτούσε το σύστημα ελέγχου ενός πολεμικού σκάφους πριν περάσει σε επιτάχυνση Πρόσω Τέσσερα, συμπεριλαμβανομένης και της επιβεβαίωσης ότι όλο το πλήρωμα βρισκόταν σε κατάσταση βαθιάς θάλασσας, περιλάμβανε μια περίπλοκη σειρά επεμβάσεων που ήταν απίθανο να έχουν συμβεί κατά λάθος. Επίσης, από τις πληροφορίες που μεταδόθηκαν και από τα δύο σκάφη, ανακαλύφθηκε ότι, πριν περάσουν σε επιτάχυνση Πρόσω Τέσσερα, το Αϊνστάιν και το Σία είχαν χρησιμοποιήσει μαχητικά και μικρότερα σκάφη για να μεταφέρουν έξω το πλήρωμα. Δεν είχαν μπει σε κατάσταση Πρόσω Τέσσερα, παρά μόνο όταν η Ρανίδα τα πλησίασε και τα γειτονικά διαστημόπλοια άρχισαν να ανατινάζονται.
Αυτό υπονοούσε ότι σκόπευαν να στείλουν το δικό τους σκάφος μακριά από τη Ρανίδα με πλήρη επιτάχυνση για να σώσουν τα πολεμικά σκάφη της ανθρωπότητας. Όμως, ούτε το Αϊνστάιν ούτε το Σία κατάφεραν να ξεφύγουν από τη Ρανίδα. Ο διορατικός θεός του θανάτου πρόσεξε ότι τα δύο σκάφη επιτάχυναν πολύ γρηγορότερα από τον μέσο όρο των υπολοίπων και γρήγορα τα πρόλαβε και τα κατέστρεψε μαζί με το άψυχο φορτίο τους.
Ωστόσο, δύο άλλα πολεμικά σκάφη κατόρθωσαν να επιταχύνουν επιτυχώς σε Πρόσω Τέσσερα και να ξεφύγουν από την επίθεση της Ρανίδας: το Κβάντο και το Εποχή του Χαλκού, που, πριν από τη μάχη, μετά από παρότρυνση του Ντινγκ Γι, είχαν μπει και τα δύο σε κατάσταση βαθιάς θάλασσας. Μόλις και η τρίτη σειρά των σκαφών καταστράφηκε, τα δύο διαστημόπλοια μπήκαν σε επιτάχυνση Πρόσω Τέσσερα και διέφυγαν προς την ίδια κατεύθυνση. Η θέση τους σε μια γωνιά της παράταξης, και με ολόκληρο τον στόλο να τους χωρίζει από τη Ρανίδα, τους προσέφερε αρκετό χρόνο για να διαφύγουν στα βάθη του διαστήματος.
Περισσότερα από χίλια σκάφη, δηλαδή ο μισός και πλέον στόλος, είχαν καταστραφεί σε μια επίθεση που είχε διαρκέσει είκοσι λεπτά. Το διάστημα ήταν γεμάτο από συντρίμμια σε μια ακτίνα δέκα χιλιάδων χιλιομέτρων, δημιουργώντας ένα μεταλλικό νέφος που απλωνόταν γρήγορα και του οποίου οι παρυφές φωτίζονταν κάθε τόσο από τις πυρηνικές εκρήξεις των σκαφών που ανατινάζονταν, λες και μια γιγάντια μάσκα τρεμόσβηνε μέσα στη συμπαντική νύχτα. Ανάμεσα στις εκρήξεις, η ακτινοβολία του μεταλλικού μάγματος μετέτρεπε το νέφος σε ένα ματωμένο ηλιοβασίλεμα. Τα υπόλοιπα πολεμικά σκάφη είχαν διασκορπιστεί, αλλά σχεδόν όλα παρέμεναν ακόμη μέσα στο μεταλλικό νέφος. Τα περισσότερα είχαν εξαντλήσει τα πολυβόλα ηλεκτρομαγνητικών παλμών και έπρεπε να βασίζονται στα λέιζερ για να ανοίγουν δρόμο μέσα στο σύννεφο, αλλά η αποστράγγιση ενέργειας έκανε τα λέιζερ αδύναμα, αφήνοντας τα σκάφη να κινούνται βασανιστικά αργά μέσα στα χαλάσματα. Τα περισσότερα διατηρούσαν μια ταχύτητα ουσιαστικά ίδια με τον ρυθμό διεύρυνσης του νέφους, μετατρέποντάς το σε μια θανάσιμη παγίδα από την οποία κάθε διαφυγή ήταν αδύνατη.
Η ταχύτητα της Ρανίδας ήταν πλέον δέκα φορές η τρίτη ταχύτητα διαφυγής, περίπου 170 χιλιόμετρα το δευτερόλεπτο. Η πορεία της την περνούσε μέσα από θραύσματα τα οποία ρευστοποιούσε με την επαφή, στέλνοντάς τα με υψηλή ταχύτητα να συγκρουστούν με άλλα, χαρίζοντας στη Ρανίδα μια απαστράπτουσα ουρά. Αρχικά, την έκαναν να μοιάζει με οργισμένο κομήτη, αλλά, καθώς η ουρά μάκραινε, τη μετέτρεψε σε έναν πελώριο ασημένιο δράκοντα που απλωνόταν σε μήκος δέκα χιλιάδων χιλιομέτρων. Ολόκληρο το μεταλλικό σύννεφο έλαμπε από το φως του δράκοντα, καθώς αυτός πηγαινοερχόταν μέσα του σε έναν τρελό χορό. Τα σκάφη που διαπερνούσε η κεφαλή του δράκοντα άρχιζαν να ανατινάζονται κατά μήκος του σώματός του, έτσι που αυτό φωτιζόταν από τις πυρηνικές εκρήξεις τεσσάρων ή πέντε μικρών ήλιων ανά πάσα δεδομένη στιγμή. Ακόμα πιο πίσω, λιωμένα διαστημόπλοια μετατρέπονταν σε εκατομμύρια τόνους μεταλλικού μάγματος που έβαφαν την ουρά με ένα απόκοσμο ρουμπινί χρώμα.
Τριάντα λεπτά αργότερα, ο λαμπερός δράκοντας εξακολουθούσε να πετάει, αλλά οι πυρηνικές εκρήξεις πάνω στο σώμα του είχαν εξαφανιστεί και η ουρά του δεν ήταν πια βαθυκόκκινη. Μέσα στο μεταλλικό νέφος δεν είχε απομείνει ούτε ένα πολεμικό σκάφος. Όταν ο δράκος βγήκε από το νέφος, το σώμα του χάθηκε στις παρυφές του: πρώτα το κεφάλι και μετά η ουρά του. Ύστερα, άρχισε να καταστρέφει τα απομεινάρια του στόλου. Μόνο είκοσι ένα σκάφη είχαν ξεφύγει από το νέφος, αλλά είχαν υποστεί αρκετές ζημιές ώστε να διατηρούν ελάχιστη επιτάχυνση ή ακόμη και να παρασύρονται ακυβέρνητα. Η Ρανίδα τα έφτασε και τα κατέστρεψε γρήγορα. Τα μικρότερα μεταλλικά νέφη που δημιουργήθηκαν από τα πρόσφατα κατεστραμμένα σκάφη διευρύνθηκαν και έγιναν ένα με το μεγαλύτερο.
Η Ρανίδα έπρεπε να αφιερώσει λίγο περισσότερο χρόνο για να καταστρέψει τα πέντε πιο αλώβητα σκάφη, επειδή είχαν ήδη αυξήσει ταχύτητα και κατευθύνονταν προς διαφορετικές κατευθύνσεις. Το τελευταίο σκάφος προς καταστροφή, η Κιβωτός, είχε διανύσει σημαντική απόσταση μακριά από το σύννεφο και έτσι, όταν η σφαίρα φωτιάς που δημιούργησε η έκρηξή του φώτισε το διάστημα για μερικές στιγμές πριν σβήσει, έμοιαζε με ένα μοναχικό λυχνάρι μέσα στον άνεμο της ερημιάς.
Οι ένοπλες δυνάμεις της ανθρωπότητας που είχαν τη βάση τους στο διάστημα είχαν αφανιστεί. Η Ρανίδα επιτάχυνε για λίγο προς την κατεύθυνση του Κβάντου και της Εποχής του Χαλκού, αλλά σύντομα εγκατέλειψε την καταδίωξη επειδή οι δύο στόχοι είχαν απομακρυνθεί πολύ και είχαν αναπτύξει υπερβολικά μεγάλη ταχύτητα. Έτσι, τα δύο αυτά σκάφη έγιναν οι μόνοι επιζώντες της τρομακτικής καταστροφής. Η Ρανίδα άφησε το πεδίο της συμφοράς και κατευθύνθηκε προς τον Ήλιο.
Πέρα από τα δύο ακέραια διαστημόπλοια, κάποια λιγοστά μέλη των πληρωμάτων του στόλου είχαν επιζήσει από το ολοκαύτωμα, μπαίνοντας σε μαχητικά ή σε ακάτους πριν την καταστροφή των σκαφών τους. Αν και η Ρανίδα θα μπορούσε να τους καταστρέψει όλους άκοπα, δεν έδωσε καμιά σημασία στα μικρότερα σκάφη. Η μεγαλύτερη απειλή για αυτά, επειδή δεν διέθεταν αμυντικά συστήματα και δεν θα μπορούσαν να αντέξουν μια πρόσκρουση, ήταν τα μεταλλικά θραύσματα που ταξίδευαν με μεγάλη ταχύτητα στο διάστημα, και, πραγματικά, κάπως έτσι είχαν καταστραφεί μερικά από αυτά αφότου είχαν εγκαταλείψει τα μητρικά τους σκάφη. Είχαν τις μεγαλύτερες ελπίδες επιβίωσης στην αρχή και στο τέλος της επίθεσης, επειδή στην αρχή το μεταλλικό νέφος δεν είχε ακόμη σχηματιστεί και, προς το τέλος, το νέφος, καθώς διευρυνόταν, είχε αραιώσει πολύ.
Τα μικρά σκάφη και τα μαχητικά που είχαν διασωθεί παρέμειναν για μερικές ημέρες ακυβέρνητα πέρα από την τροχιά του Ουρανού και τελικά οι επιβαίνοντες σε αυτά διασώθηκαν από πολιτικά διαστημόπλοια που κινούνταν σε εκείνη την περιοχή του διαστήματος. Οι επιζώντες αριθμούσαν γύρω στους εξήντα χιλιάδες, και σ’ αυτούς περιλαμβάνονταν και οι δύο αφυπνισμένοι αξιωματικοί που είχαν κάνει την πρώτη σωστή εκτίμηση σχετικά με την επίθεση της Ρανίδας: ο σημαιοφόρος Ζάο Σιν και ο σμηναγός Λι Γουάι.
Στην περιοχή επικράτησε τελικά ακινησία και το μεταλλικό νέφος έχασε τη λάμψη του μέσα στην ψυχρότητα του σύμπαντος και έσβησε στο σκοτάδι. Με το πέρασμα των χρόνων, και κάτω από την έλξη της ηλιακής βαρύτητας, το νέφος σταμάτησε να διευρύνεται και άρχισε να επιμηκύνεται, δημιουργώντας τελικά έναν εξαιρετικά λεπτό μεταλλικό δακτύλιο γύρω από τον Ήλιο, λες και ένα εκατομμύριο ανήσυχες ψυχές αιωρούνταν αιώνια στις ψυχρές παρυφές του ηλιακού συστήματος.
Η καταστροφή ολόκληρου του διαστημικού σώματος της ανθρωπότητας είχε επιτευχθεί από ένα μόνο τρισηλιανό ανιχνευτικό σκάφος, και εννιά παρόμοια βρίσκονταν μόλις τρία χρόνια μακριά από το ηλιακό σύστημα. Τα δέκα αυτά σκάφη δεν είχαν μέγεθος ούτε όσο το ένα χιλιοστό του μεγέθους ενός πολεμικού διαστημοπλοίου, και ο Τρισήλιος είχε χίλια από αυτά που πλησίαζαν με ταχύτητα το ηλιακό σύστημα.
Ξυπνώντας από τον πολύωρο ύπνο του, ο Ζανγκ Μπεϊχάι κοίταξε την ώρα. Είχε κοιμηθεί δεκαπέντε ώρες, περισσότερο απ' ό,τι είχε κοιμηθεί ποτέ στη ζωή του, αν εξαιρούσε κανείς τους δύο αιώνες που είχε περάσει σε χειμερία νάρκη. Κάνοντας μια ενδόμυχη εξέταση, συνειδητοποίησε από πού προερχόταν το συναίσθημα. Ήταν ολομόναχος. Στο παρελθόν, ακόμα κι όταν αιωρούνταν μόνος του μέσα στην απεραντοσύνη του διαστήματος, δεν είχε νιώσει ποτέ ότι ήταν ολομόναχος. Τα μάτια του πατέρα του τον κοίταζαν από το επέκεινα με ένα βλέμμα παρόν κάθε στιγμή της κάθε μέρας. Σαν το ηλιόφως στη διάρκεια της μέρας και την αστροφεγγιά στη διάρκεια της νύχτας, είχε γίνει κι αυτό ένα κομμάτι της ζωής του.
Τώρα, όμως, το βλέμμα του πατέρα του είχε χαθεί. "Είναι ώρα να βγω έξω", μονολόγησε καθώς έφτιαχνε τη στολή του. Είχε κοιμηθεί σε συνθήκες έλλειψης βαρύτητας κι έτσι τα μαλλιά του ήταν ακόμα χτενισμένα και τα ρούχα του ατσαλάκωτα. Ρίχνοντας μια τελευταία ματιά στην καμπίνα μέσα στην οποία είχε ζήσει περισσότερο από έναν μήνα, άνοιξε την πόρτα και βγήκε έξω αιωρούμενος, έτοιμος να αντιμετωπίσει ψύχραιμα τη μανία του πλήθους, τις αμέτρητες εκφράσεις περιφρόνησης και καταδίκης, την τελική κρίση... και να ζήσει, σαν ένας ευσυνείδητος στρατιώτης, μια ζωή την οποία δεν γνώριζε. Ό,τι κι αν συνέβαινε, ο χρόνος που του έμενε να ζήσει θα ήταν σίγουρα ήρεμος.
Ο διάδρομος ήταν άδειος. Προχώρησε αργά, προσπερνώντας διαμερίσματα και από τις δύο πλευρές. Ήταν όλα ανοιχτά και πανομοιότυπα με τη δική του σφαιρική καμπίνα. Οι κατάλευκοι τοίχοι τους έμοιαζαν με μάτια χωρίς κόρες. Το περιβάλλον ήταν καθαρό και δεν έβλεπε πουθενά οθόνες πληροφοριών. Το σύστημα πληροφοριών του σκάφους είχε πιθανώς κάνει επανεκκίνηση και είχε αναδιαμορφωθεί.
Θυμήθηκε μια ταινία που είχε δει στα νιάτα του, στην οποία οι πρωταγωνιστές ζούσαν μέσα σε έναν κόσμο παρόμοιο με τον Κύβο του Ρούμπικ, αποτελούμενο από αμέτρητα πανομοιότυπα κυβικά δωμάτια, το καθένα από τα οποία περιείχε ένα διαφορετικό είδος θανάσιμου μηχανισμού. Περνούσαν ακατάπαυστα από το ένα δωμάτιο στο άλλο...
Η ελευθερία των σκέψεών του τον ξάφνιαζε. Αυτό ήταν κάποτε πολυτέλεια, αλλά, τώρα πια που η διακοσάχρονη αποστολή του έφτανε στο τέλος της, το μυαλό του μπορούσε ν' ακολουθήσει ένα πιο χαλαρό μονοπάτι.
Έστριψε σε μια γωνία και είδε μπροστά του έναν μακρύτερο διάδρομο, εξίσου άδειο. Τα τοιχώματα εξέπεμπαν ένα ομοιόμορφο, γαλακτώδες φως που ήταν αρκετό για να τον κάνει να χάνει την αίσθηση του βάθους. Ο κόσμος έμοιαζε συμπαγής.
Και πάλι, οι πόρτες στις σφαιρικές καμπίνες και από τις δύο πλευρές του διαδρόμου ήταν όλες ανοιχτές και η καθεμία ήταν ένας πανομοιότυπος λευκός χώρος.
Η Φυσική Επιλογή φαινόταν εγκαταλειμμένη. Στα μάτια του Ζανγκ Μπεϊχάι, το μεγάλο σκάφος μέσα στο οποίο βρισκόταν ήταν ένα πελώριο αλλά ξεκάθαρο σύμβολο, μια μεταφορά κάποιου νόμου κρυμμένου κάτω από την πραγματικότητα. Είχε την ψευδαίσθηση ότι οι πανομοιότυποι λευκοί χώροι απλώνονταν στο άπειρο γύρω του. Στο μυαλό του ήρθε μια ιδέα: ολογραφία. Κάθε σφαιρική καμπίνα θα μπορούσε να προσφέρει τον απόλυτο έλεγχο πάνω στη Φυσική Επιλογή, κι έτσι, από αυτή την άποψη, κάθε καμπίνα αποτελούσε την ολότητα του σκάφους. Αυτό σήμαινε ότι η Φυσική Επιλογή ήταν ένα ολογράφημα.
Το ίδιο το σκάφος ήταν ένας μεταλλικός σπόρος που εμπεριείχε όλες τις πληροφορίες του ανθρώπινου πολιτισμού. Αν φύτρωνε σε κάποιο σημείο του σύμπαντος, ίσως αναπτυσσόταν σε έναν πλήρη πολιτισμό. Το μέρος περιείχε το όλον, άρα και ο ανθρώπινος πολιτισμός ίσως ήταν κι αυτός ολογραφικός.
Είχε αποτύχει. Δεν είχε καταφέρει να σπείρει εκείνους τους σπόρους και γι' αυτό μετάνιωνε. Δεν ένιωθε όμως λύπη, κι αυτό δεν ίσχυε απλώς επειδή είχε κάνει ό,τι μπορούσε για να επιτελέσει το καθήκον του. Απελευθερωμένο πια, το μυαλό του πέταξε και φαντάστηκε το σύμπαν ως ολογράφημα, έτσι ώστε κάθε σημείο να εμπεριέχει το όλον και ολόκληρο το σύμπαν να εξακολουθήσει να υφίσταται όσο παρέμενε έστω και ένα άτομο. Ξαφνικά, αισθάνθηκε μια συγκλονιστική αίσθηση συγκέντρωσης, την ίδια που είχε νιώσει κι ο Ντινγκ Γι πριν από μόλις δέκα ώρες, στην άλλη άκρη του ηλιακού συστήματος, κατά τη διάρκεια του τελευταίου σταδίου της διαδρομής του προς τη Ρανίδα, την ώρα που ο Ζανγκ Μπεϊχάι ήταν ακόμη κοιμισμένος.
Έφτασε στην άκρη του διαδρόμου και άνοιξε την πόρτα για να μπει στη μεγαλύτερη σφαιρική αίθουσα του σκάφους, αυτή στην οποία είχε βρεθεί όταν είχε επιβιβαστεί για πρώτη φορά στη Φυσική Επιλογή, εδώ και τρεις μήνες. Όπως και πριν, ένας σχηματισμός αξιωματικών και στρατιωτών του στόλου αιωρούνταν στο κέντρο της σφαίρας, αλλά ο αριθμός τους ήταν αρκετές φορές μεγαλύτερος και δημιουργούσε τρεις στρώσεις. Η μεσαία στρώση αποτελούταν από τα δύο χιλιάδες μέλη του πληρώματος και ο Ζανγκ Μπεϊχάι κατάλαβε πως αυτή ήταν η μοναδική αληθινή στρώση. Οι άλλες δύο σχηματίζονταν από ολογράμματα.
Κοιτάζοντας από πιο κοντά, είδε πως οι σχηματισμοί ολογραμμάτων αποτελούνταν από τους αξιωματικούς και τους στρατιώτες των τεσσάρων σκαφών που τους καταδίωκαν. Στο κέντρο του σχηματισμού των τριών επιπέδων υπήρχε μια σειρά από πέντε κυβερνήτες: ήταν η Ντονγκφάνγκ Γιανσού και οι κυβερνήτες των άλλων τεσσάρων σκαφών. Εκτός από τη Ντονγκφάνγκ Γιανσού, όλοι οι υπόλοιποι ήταν ολογράμματα που προφανώς μεταδίδονταν από τα σκάφη καταδίωξης. Μόλις μπήκε στην αίθουσα, τα μάτια πέντε χιλιάδων ανθρώπων καρφώθηκαν επάνω του με βλέμματα που προφανώς δεν απευθύνονταν σε έναν αποστάτη.
Οι κυβερνήτες τον χαιρέτισαν στρατιωτικά σε θέση προσοχής:
Ας ξεκινήσουμε με τον καθαρισμό του κειμένου. Το κείμενο φαίνεται να περιέχει αρκετές παραμορφώσεις και λάθη από την αναγνώριση OCR. Θα το καθαρίσω και θα το μορφοποιήσω κατάλληλα:
«Γαλάζιο Διάσημα, του Ασιατικού Στόλου!» 
«Έντερπραϊζ, του Βορειοαμερικανικού Στόλου!» 
«Βαθύ Διάσημα, του Ασιατικού Στόλου!» 
«Υπέρτατος Νόμος, του Ευρωπαϊκού Στόλου!»
Η Ντονγκφάνγκ Γιανσού ήταν η τελευταία που τον χαιρέτισε. 
«Φυσική Επιλογή, του Ασιατικού Στόλου! Κύριε, τα πέντε πολεμικά σκάφη ασιατικής τάξεως που διασώσατε για χάρη της ανθρωπότητας είναι τα μόνα που έχουν απομείνει από τον διαστημικό στόλο της Γης. Σας παρακαλώ να αναλάβετε την διοίκησή τους!»
«Πρόκειται για κατάρρευση. Τα πάντα έχουν καταρρεύσει. Είναι μια συλλογική νευρική κατάρρευση!» Ο Σι Σιαομίνγκ αναστέναξε και κούνησε σκεφτικός το κεφάλι του. Μόλις είχε επιστρέψει από την υπόγεια πόλη. 
«Ολόκληρη η πόλη βρίσκεται εκτός ελέγχου. Τα πάντα έχουν βυθιστεί στο χάος.»
Όλοι οι δημοτικοί σύμβουλοι είχαν συναντηθεί σε μια συνεδρίαση του τοπικού δημοτικού συμβουλίου. Οι αφυπνισμένοι αποτελούσαν τα δύο τρίτα των συμβούλων και οι σύγχρονοι το υπόλοιπο ένα τρίτο. Ήταν εύκολο, πια, να ξεχωρίσουν μεταξύ τους: Αν και βρίσκονταν σε κατάσταση βαθιάς κατάθλιψης, οι αφυπνισμένοι δημοτικοί σύμβουλοι διατηρούσαν την ψυχραιμία τους παρά την κακή τους διάθεση, ενώ οι σύγχρονοι έδειχναν σημάδια κατάρρευσης σε διάφορους βαθμούς και είχαν χάσει τον έλεγχο αρκετές φορές στη διάρκεια της συνεδρίασης. Τα λόγια του Σι Σιαομίνγκ τάραξαν και πάλι τα ευαίσθητα νεύρα τους. Τα μάτια του κοινοτάρχη ήταν υγρά από τα δάκρυα και, όταν κάλυψε το πρόσωπό του για να κλάψει, παρέσυρε αρκετούς άλλους σύγχρονους συμβούλους να κλάψουν μαζί του. Ο υπεύθυνος εκπαίδευσης άρχισε να γελάει υστερικά και αρκετοί άλλοι σύγχρονοι ακούστηκαν να γρυλίζουν πριν πετάξουν τα φλιτζάνια τους στο πάτωμα...
«Ηρεμία», είπε ο Σι Τσιάνγκ. Η φωνή του δεν ήταν δυνατή, αλλά διέθετε μια αξιοπρέπεια που έκανε τους σύγχρονους συμβούλους να ηρεμήσουν. Ο κοινοτάρχης και όσοι άλλοι είχαν βάλει τα κλάματα προσπάθησαν να συγκρατήσουν τα δάκρυά τους. 
«Είναι παιδιά», είπε ο Χάινς, κουνώντας σκεφτικά το κεφάλι του. Παρευρισκόταν στη συνεδρίαση ως αντιπρόσωπος της κοινότητας και ίσως ήταν το μοναδικό άτομο που είχε ωφεληθεί από την καταστροφή του ενωμένου στόλου, επειδή τώρα που η πραγματικότητα είχε συντονιστεί με τη νοητική του σφραγίδα, είχε ανακτήσει τον παλιό εαυτό του. Μέχρι εκείνη τη στιγμή, βασανιζόταν μέρα και νύχτα από τη νοητική σφραγίδα, μπροστά σε κάτι που φαινόταν μια σχεδόν βέβαιη νίκη, και αυτό τον είχε οδηγήσει στα όρια της ψυχικής κατάρρευσης. Τον είχαν στείλει στο μεγαλύτερο νοσοκομείο της πόλης, αλλά οι ειδικευμένοι ψυχίατροι δεν είχαν καταφέρει να τον βοηθήσουν, αν και είχαν προτείνει μια πρωτότυπη ιδέα...
Ο Λούο Τζι και οι τοπικοί δημοτικοί σύμβουλοι είχαν βοηθήσει ώστε να εφαρμοστεί. Όπως είχε συμβεί στην Πολιορκία του Βερολίνου του Ντοντέ, ή στην ταινία του Χρυσού Αιώνα Αντίο Λένιν, γιατί να μην κατασκεύαζαν ένα φανταστικό περιβάλλον μέσα στο οποίο η ανθρωπότητα θα είχε αποτύχει; Ευτυχώς, στην εποχή της σύγχρονης ψηφιακής τεχνολογίας, ένα τέτοιο περιβάλλον δεν ήταν καθόλου δύσκολο να δημιουργηθεί. Καθημερινά, στην κατοικία του, ο Χάινς παρακολουθούσε ειδήσεις που μεταδίδονταν αποκλειστικά γι' αυτόν, συνοδευόμενες από τρισδιάστατες εικόνες που έμοιαζαν αληθινές. Είδε ένα μέρος του τρισηλιανού στόλου να επιταχύνει και να φτάνει στο ηλιακό σύστημα νωρίτερα, και τον ενωμένο στόλο της ανθρωπότητας να υφίσταται βαριές απώλειες σε μια μάχη στη Ζώνη του Κούιπερ. Μετά, οι τρεις στόλοι δεν κατάφεραν να κρατήσουν ούτε τη γραμμή άμυνας στην τροχιά του Ποσειδώνα και αναγκάστηκαν να στήσουν έναν δύσκολο πόλεμο αντίστασης στην τροχιά του Δία...
Ο τοπικός σύμβουλος, που ήταν υπεύθυνος για τη δημιουργία εκείνου του ψεύτικου κόσμου, παρασύρθηκε γρήγορα από αυτόν και έτσι, όταν τελικά ήρθε η συντριπτική ήττα, ήταν ο πρώτος που κατέρρευσε. Είχε εξουθενώσει τη φαντασία του για να ζωγραφίσει την ήττα της ανθρωπότητας με τον πιο καταστροφικό τρόπο, τόσο για τις ανάγκες του Χάινς όσο και για τη δική του προσωπική ευχαρίστηση, αλλά η σκληρή πραγματικότητα ξεπερνούσε κατά πολύ οτιδήποτε είχε φανταστεί.
Όταν οι εικόνες της καταστροφής του στόλου, που είχε επισυμβεί είκοσι αστρικές μονάδες μακριά, έφτασαν στη Γη μετά από καθυστέρηση τριών ωρών, το κοινό συμπεριφέρθηκε σαν μια παρέα απελπισμένων παιδιών, μετατρέποντας τον κόσμο σε ένα εφιαλτικό νηπιαγωγείο. Η μαζική νευρική κατάρρευση εξαπλώθηκε πολύ γρήγορα και τα πάντα βρέθηκαν εκτός ελέγχου.
Στη γειτονιά του Σι Τσιάνγκ, όλοι οι σύμβουλοι που βρίσκονταν πιο πάνω από αυτόν στην ιεραρχία είτε παραιτήθηκαν είτε απλώς κατέρρευσαν και έπαψαν να κάνουν οτιδήποτε. Έτσι, οι Αρχές τού ανέθεσαν επειγόντως να αναλάβει τα καθήκοντα του τοπικού κοινοτάρχη. Μπορεί να μην ήταν κάποιο ιδιαίτερα σημαντικό πόστο, όμως, στη διάρκεια της κρίσης, η τύχη της γειτονιάς των αφυπνισμένων βρέθηκε στα χέρια του. Ευτυχώς, σε σύγκριση με την υπόγεια πόλη, οι κοινωνίες των αφυπνισμένων διατηρούσαν μια σχετική σταθερότητα.
«Ζητώ από όλους να θυμηθούν σε ποια κατάσταση βρισκόμαστε», είπε ο Σι Τζιάνγκ. «Αν υπάρξει πρόβλημα με το σύστημα τεχνητού περιβάλλοντος στην υπόγεια πόλη, το μέρος θα μετατραπεί σε κόλαση και όλοι όσοι βρίσκονται εκεί θα πλημμυρίσουν την επιφάνεια, με αποτέλεσμα να μην είναι κατάλληλη για διαβίωση. Καλύτερα να σκεφτούμε τη μετανάστευση».
«Και να μεταναστεύσουμε πού;» ρώτησε κάποιος.
«Κάπου αραιοκατοικημένα, όπως στα βορειοδυτικά. Ασφαλώς, θα πρέπει πρώτα να στείλουμε κάποιους για να ελέγξουν το μέρος. Αυτή τη στιγμή, κανένας δεν μπορεί να ξέρει τι πρόκειται να συμβεί στον κόσμο ή αν θα υπάρξει άλλο Μεγάλο Ράγισμα. Πρέπει να προετοιμαστούμε ώστε να μπορούμε να επιβιώσουμε βασισμένοι αποκλειστικά στη γεωργία».
«Θα επιτεθεί η Ρανίδα και στη Γη;» ρώτησε κάποιος άλλος.
«Ποιος ο λόγος να αγωνιούμε;» Ο Σι Τσιάνγκ κούνησε το κεφάλι του. «Έτσι κι αλλιώς, κανένας δεν μπορεί να κάνει οτιδήποτε γι' αυτό. Μέχρι να διαπεράσει τη Γη, θα πρέπει να ζήσουμε με κάποιον τρόπο, σωστά;»
«Σωστά», απάντησε ο Λούο Τζι, σπάζοντας τη σιωπή του. «Η ανησυχία είναι άσκοπη, και σ' αυτό το ζήτημα είμαι απόλυτα κατασταλαγμένος».
Τα επτά διαστημόπλοια που είχαν απομείνει στην ανθρωπότητα πέταξαν μακριά από το ηλιακό σύστημα, χωρισμένα σε δύο ομάδες: την πρώτη αποτελούσε η Φυσική Επιλογή και οι διώκτες της, και την άλλη το Κβάντο και η Εποχή του Χαλκού, δηλαδή τα δύο σκάφη που είχαν γλιτώσει από την καταστροφή της Ρανίδας. Οι δύο μικροί στόλοι βρίσκονταν στις αντίθετες άκρες του ηλιακού συστήματος, έχοντας ανάμεσά τους τον Ήλιο. Ακολουθούσαν σχεδόν αντίθετες κατευθύνσεις και απομακρύνονταν ολοένα και περισσότερο η μία από την άλλη.
Ο Ζανγκ Μπέιχάι δεν είχε αλλάξει έκφραση μαθαίνοντας για την εξάλειψη του ενωμένου στόλου. Τα μάτια του παρέμεναν ήρεμα σαν το νερό και είπε ψύχραιμα: «Ο πυκνός σχηματισμός ήταν ένα ασυγχώρητο λάθος. Όλα τα άλλα ήταν αναμενόμενα».
«Σύντροφοι», συμπλήρωσε, σαρώνοντας με το βλέμμα τους πέντε κυβερνήτες και τα τρία στρώματα των συγκεντρωμένων αξιωματικών και στρατιωτών. «Σας αποκαλώ με αυτό τον αρχαίο τίτλο επειδή, από εδώ και πέρα, θέλω να μοιραζόμαστε όλοι έναν κοινό σκοπό. Ο καθένας από εσάς πρέπει να συνειδητοποιήσει την πραγματικότητα που αντιμετωπίζουμε και να φανταστεί το μέλλον που μας περιμένει. Σύντροφοι, δεν μπορούμε να γυρίσουμε πίσω».
Πραγματικά, δεν υπήρχε γυρισμός. Η Ρανίδα που είχε καταστρέψει τον ενωμένο στόλο βρισκόταν ακόμη μέσα στο ηλιακό σύστημα και σε τρία χρόνια θα έφταναν άλλες εννέα. Για τον μικρό εκείνο στόλο, η παλιά πατρίδα τους είχε μετατραπεί σε μια παγίδα θανάτου. Από τις πληροφορίες που είχαν, ο ανθρώπινος πολιτισμός θα κατέρρεε ολοκληρωτικά πριν ακόμη εμφανιστεί το κύριο σώμα.
Ο τρισηλιανός στόλος, πράγμα που σήμαινε ότι το τέλος της Γης δεν απείχε και πολύ. Τα πέντε σκάφη έπρεπε να αποδεχθούν την ευθύνη να συνεχίσουν τον πολιτισμό, αλλά το μόνο που μπορούσαν να κάνουν ήταν να συνεχίσουν να πετούν μακριά. Τώρα πια, τα διαστημόπλοια θα ήταν όχι μόνο η πατρίδα τους, αλλά και το μέρος της τελικής τους ανάπαυσης.
Όλα μαζί, τα 5.500 μέλη των πληρωμάτων έμοιαζαν με ένα βρέφος που του είχαν κόψει τον ομφάλιο λώρο και το είχαν πετάξει άκαρδα στην άβυσσο του διαστήματος. Όπως ένα τέτοιο βρέφος, το μόνο που μπορούσαν να κάνουν ήταν να βάλουν τα κλάματα. Ωστόσο, τα ήρεμα μάτια του Ζανγκ Μπέιχάι ήταν ένα ισχυρό δυναμικό πεδίο που στήριζε τη σταθερότητα του σχηματισμού και τους βοηθούσε να διατηρούν τη στρατιωτική ψυχραιμία τους. Σαν παιδιά πεταμένα μέσα στην ατέλειωτη νύχτα, είχαν ανάγκη, πάνω απ' όλα, από έναν πατέρα, και τώρα, όπως η Ντονγκφάνγκ Γιανσού, έβρισκαν αυτή την πατρική δύναμη στο πρόσωπο εκείνου του αρχαίου στρατιώτη.
«Θα μείνουμε για πάντα κομμάτι της ανθρωπότητας», συνέχισε ο Ζανγκ Μπέιχάι, «αλλά είμαστε μια ανεξάρτητη κοινωνία και θα πρέπει να απαλλαγούμε από τη φυσική μας εξάρτηση από τη Γη. Πρέπει να επιλέξουμε ένα καινούριο όνομα γι' αυτόν τον κόσμο μας».
«Προερχόμαστε από τη Γη και μπορεί να είμαστε οι μοναδικοί κληρονόμοι του γήινου πολιτισμού», είπε η Ντονγκφάνγκ Γιανσού. «Ας ονομαστούμε, λοιπόν, Αστροπλοίο Γη».
«Θαυμάσια». Ο Ζανγκ Μπέιχάι έγνεψε επιδοκιμαστικά και μετά στράφηκε προς τους συγκεντρωμένους. «Από εδώ και στο εξής, είμαστε όλοι πολίτες του Αστροπλοίου Γη, και αυτή η στιγμή ίσως να είναι μια δεύτερη εκκίνηση για τον ανθρώπινο πολιτισμό. Έχουμε πολλά πράγματα να κάνουμε και γι' αυτό ζητώ από όλους να επιστρέψετε στις θέσεις σας».
Οι δύο σχηματισμοί των ολογραμμάτων χάθηκαν και τα μέλη του πληρώματος της Φυσικής Επιλογής άρχισαν να διασκορπίζονται. 
«Κύριε, θα πρέπει τα τέσσερα σκάφη μας να συναντηθούν;» ρώτησε ο κυβερνήτης του Βαθιού Διαστήματος. Οι κυβερνήτες δεν είχαν χαθεί μαζί με τα μέλη των πληρωμάτων τους.
Ο Ζανγκ Μπέιχάι έγνεψε αρνητικά με έμφαση. «Δεν είναι απαραίτητο. Αυτή τη στιγμή βρίσκεστε κάπου διακόσιες χιλιάδες χιλιόμετρα μακριά από τη Φυσική Επιλογή και, μολονότι η απόσταση δεν είναι μεγάλη, μια συνάντηση θα σπαταλούσε πυρηνικά καύσιμα. Η ενέργεια είναι το θεμέλιο της επιβίωσής μας και, μιας και έχουμε τόση λίγη, θα πρέπει να την εξοικονομούμε όσο το δυνατόν καλύτερα. Καθώς είμαστε οι μόνοι άνθρωποι σε αυτό το τμήμα του διαστήματος, κατανοώ την επιθυμία να μαζευτούμε όλοι μαζί, αλλά διακόσιες χιλιάδες χιλιόμετρα δεν είναι μεγάλη απόσταση. Από εδώ και στο εξής θα πρέπει να σκεφτόμαστε μακροπρόθεσμα».
«Ναι, πρέπει να σκεφτούμε μακροπρόθεσμα», επανέλαβε σιγανά η Ντονγκφάνγκ Γιανσού, ενώ το απλανές βλέμμα της έδειχνε σαν τα μάτια της να αντίκριζαν τα ατέλειωτα χρόνια που περίμεναν μπροστά τους.
«Πρέπει να συγκαλέσουμε μια συνέλευση το συντομότερο δυνατό για να διευθετήσουμε κάποια βασικά ζητήματα», συνέχισε ο Ζανγκ Μπέιχάι. «Στη συνέχεια, η πλειονότητα των μελών των πληρωμάτων πρέπει να μπει όσο το δυνατόν γρηγορότερα σε χειμερία νάρκη, έτσι ώστε τα οικολογικά συστήματα να λειτουργούν με την ελάχιστη κατανάλωση ενέργειας... Ό,τι κι αν συμβεί, η ιστορία του Αστροπλοίου Γη έχει ξεκινήσει».
Τα μάτια του πατέρα του Ζανγκ Μπέιχάι αναδύθηκαν ξανά από το υπερπέραν, σαν ακτίνες που διαπερνούσαν τα πάντα από τις παρυφές του σύμπαντος. Ένιωσε το βλέμμα του και είπε μέσα του: Όχι, πατέρα. Δεν μπορείς να αναπαυθείς ακόμα. Τίποτα δεν τέλειωσε. Όλα ξαναρχίζουν από την αρχή.
Την επόμενη ημέρα, καθώς διατηρούσαν ακόμη τον γήινο τρόπο μέτρησης του χρόνου, το Αστροπλοίο Γη συγκάλεσε την πρώτη Συνέλευση των Πολιτών του, σε μια συγκέντρωση που την αποτελούσε ο συνδυασμός πέντε ολογραφικών υπο-συγκεντρώσεων. Οι πολίτες που παρευρίσκονταν αριθμούσαν γύρω στους τρεις χιλιάδες, ενώ οι υπόλοιποι, που δεν μπορούσαν να εγκαταλείψουν τις θέσεις τους, παρακολουθούσαν μέσω δικτύου.
Το πρώτο πράγμα που έκανε η συνέλευση ήταν να θέσει ένα επείγον ζήτημα: τον προορισμό του Αστροπλοίου Γη. Με ομόφωνη ψήφο, αποφασίστηκε να διατηρήσουν την παρούσα κατεύθυνσή τους. Προορισμός ήταν αυτός που ο Ζανγκ Μπέιχάι είχε ορίσει αρχικά για τη Φυσική Επιλογή, προς την κατεύθυνση του αστερισμού του Κύκνου - πιο συγκεκριμένα, το άστρο ΝΗ995812, ένα από τα αστρικά συστήματα που ήταν πλησιέστερα στο ηλιακό σύστημα. Διέθετε δύο πλανήτες, που και οι δύο ήταν αέριοι όπως ο Δίας και ακατάλληλοι για την ανθρώπινη ζωή, αλλά μπορούσαν να παρέχουν επιπλέον πυρηνικά καύσιμα. Η επιλογή του προορισμού έγινε μετά από βαθιά σκέψη, επειδή, προς μια διαφορετική κατεύθυνση, σε απόσταση μόλις 1,5 έτους φωτός μακριά από τον τωρινό τους προορισμό, υπήρχε ένα άλλο αστρικό σύστημα το οποίο, σύμφωνα με τις παρατηρήσεις, περιλάμβανε έναν πλανήτη με φυσικό περιβάλλον παρόμοιο με εκείνο της Γης. Όμως το σύστημα είχε έναν μόνο πλανήτη και αν αυτός αποδεικνυόταν αφιλόξενος - οι συνθήκες ενός φιλόξενου κόσμου ήταν πολύ πιο περίπλοκες από τις χονδρικές παρατηρήσεις - το Αστροπλοίο Γη θα έχανε την ευκαιρία του ανεφοδιασμού. Όταν έφταναν στο ΝΗ995812 και ανεφοδιάζονταν, θα μπορούσαν να κινηθούν προς τον επόμενο προορισμό τους με ακόμα υψηλότερες ταχύτητες.
Το ΝΗ995812 απείχε δεκαοκτώ έτη φωτός από το ηλιακό σύστημα της Γης. Με την παρούσα ταχύτητά του, και λαμβάνοντας υπόψη τις διάφορες αβέβαιες συνθήκες του ταξιδιού, το Αστροπλοίο Γη θα έφτανε εκεί σε δύο χιλιάδες χρόνια.
Δύο χιλιετίες. Ο σκληρός αριθμός πρόσφερε άλλη μια ξεκάθαρη εικόνα του παρόντος και του μέλλοντος. Ακόμα και με τη βοήθεια της χειμερίας νάρκης, οι περισσότεροι πολίτες του Αστροπλοίου Γη δεν θα ζούσαν για να φτάσουν στον προορισμό τους. Οι ζωές τους θα διαρκούσαν μόλις ένα μικρό τμήμα του ταξιδιού των είκοσι αιώνων, και ακόμα και για τους απογόνους τους που θα έφταναν εκεί, το άστρο ΝΗ55812 θα ήταν μόνο ένας ενδιάμεσος σταθμός. Κανένας δεν ήξερε ποιος θα ήταν ο επόμενος και πολύ περισσότερο δεν γνώριζαν πότε το Αστροπλοίο Γη θα έφτανε τελικά σε μια πραγματική, φιλόξενη πατρίδα.
Ο Ζανγκ Μπέιχάι είχε φανεί εξαιρετικά λογικός στον τρόπο σκέψης του. Γνώριζε καλά ότι η καταλληλότητα της Γης για τη φιλοξενία ανθρώπινης ζωής δεν ήταν σύμπτωση, αλλά το αποτέλεσμα της μακρόχρονης αλληλεπίδρασης της βιόσφαιρας και του φυσικού περιβάλλοντος - ένα αποτέλεσμα μάλλον απίθανο να επαναληφθεί σε κάποιον άλλο πλανήτη κάποιου μακρινού άστρου. Η επιλογή του ΝΗ55812 υπονοούσε μια άλλη πιθανότητα: ίσως να μην βρισκόταν πουθενά κάποιος φιλόξενος κόσμος και ο νέος ανθρώπινος πολιτισμός να συνέχιζε για πάντα το ταξίδι του μέσα σε ένα διαστημόπλοιο.
Απέφυγε να τονίσει ιδιαίτερα αυτή την ιδέα. Μόνο η επόμενη γενιά, που θα γεννιόταν μέσα στο Αστροπλοίο Γη, θα μπορούσε να αποδεχθεί πραγματικά έναν πολιτισμό διαστημοπλοίων. Η παρούσα γενιά θα έπρεπε να ζήσει και να πεθάνει με τη σκέψη της ανεύρεσης μιας πατρίδας σε κάποιον πλανήτη όπως η Γη.
Η συνέλευση καθόρισε επίσης την πολιτική κατάσταση του Αστροπλοίου Γη. Αποφασίστηκε ότι τα πέντε σκάφη θα παρέμεναν για πάντα μέρος του ανθρώπινου κόσμου, αλλά, κάτω από τις παρούσες συνθήκες, ήταν αδύνατο για το Αστροπλοίο Γη να παραμείνει υπό τις διαταγές της Γης ή των τριών στόλων και θα γινόταν μια εντελώς ανεξάρτητη χώρα.
Όταν η απόφαση αυτή μεταδόθηκε πίσω στο ηλιακό σύστημα, τα Ηνωμένα Έθνη και η ΚΣΗΣ παρέμειναν αδρανή για αρκετό χρόνο πριν απαντήσουν. Χωρίς να λάβουν θέση, έστειλαν απλώς τις σιωπηλές ευλογίες τους.
Έτσι, ο ανθρώπινος κόσμος χωρίστηκε σε τρεις διεθνείς: τη Διεθνή της αρχαίας Γης, τη Διεθνή του Στόλου της νέας εποχής και τη Διεθνή του Αστροπλοίου Γη που ταξίδευε πλέον προς τα βάθη του σύμπαντος. Η τελευταία αυτή ομάδα είχε μόλις κάτι παραπάνω από πέντε χιλιάδες μέλη, αλλά κουβαλούσε μαζί της όλες τις ελπίδες του ανθρώπινου πολιτισμού.
Στη δεύτερη συνεδρίαση της Συνέλευσης των Πολιτών, άρχισαν να συζητούν το ζήτημα της ιεραρχικής δομής του Αστροπλοίου Γη.
Όταν η συνεδρίαση ξεκίνησε, ο Ζανγκ Μπέιχάι είπε: «Θεωρώ ότι είναι πολύ νωρίς για ένα τέτοιο θέμα συζήτησης. Πριν αποφασίσουμε τι είδους διακυβέρνηση χρειαζόμαστε, πρέπει να καθορίσουμε τη μορφή της κοινωνίας πάνω στο Αστροπλοίο Γη».
«Εννοείτε ότι πρώτα πρέπει να συντάξουμε ένα σύνταγμα», είπε η Ντονγκφάνγκ Γιανσού.
«Αν μη τι άλλο, τις βασικές αρχές του».
Έτσι, η συνεδρίαση συνεχίστηκε σε αυτό το μήκος κύματος. Η τάση της πλειοψηφίας ήταν πως, εξαιτίας του γεγονότος ότι το Αστροπλοίο Γη ήταν ένα εξαιρετικά εύθραυστο οικοσύστημα που ταξίδευε μέσα στο σκληρό περιβάλλον του διαστήματος, έπρεπε να δημιουργηθεί μια πειθαρχημένη κοινωνία, που θα εξασφάλιζε μια κοινή θέληση για επιβίωση κάτω από αυτές τις συνθήκες. Κάποιος πρότεινε τη διατήρηση της παρούσας στρατιωτικής ιεραρχίας, και η ιδέα υποστηρίχθηκε από την πλειοψηφία.
«Εννοείτε μια απολυταρχική κοινωνία», είπε ο Ζανγκ Μπέιχάι.
«Θα πρέπει να υπάρχει κάποια πιο εύηχη ονομασία, κύριε», είπε ο κυβερνήτης του Γαλάζιου Διαστήματος. «Στο κάτω-κάτω, είμαστε στρατιωτικοί».
«Δεν νομίζω ότι κάτι τέτοιο θα έχει αποτελέσματα», είπε ο Ζανγκ Μπέιχάι, γνέφοντας αρνητικά με αποφασιστικότητα. «Δεν αρκεί να παραμείνεις ζωντανός για να επιβιώσεις. Ο καλύτερος δρόμος για την επιβίωση είναι η εξέλιξη. Στη διάρκεια του ταξιδιού μας, θα πρέπει να εξελίξουμε την επιστήμη και την τεχνολογία μας για να ενδυναμώσουμε τον στόλο μας. Τα ιστορικά δεδομένα του Μεσαίωνα και του Μεγάλου Ραγίσματος αποδεικνύουν ότι ένα ολοκληρωτικό καθεστώς αποτελεί το μεγαλύτερο εμπόδιο για την ανθρώπινη πρόοδο. Το Αστροπλοίο Γη έχει ανάγκη από ζωντανές νέες ιδέες και καινοτομίες, και αυτό μπορεί να επιτευχθεί μόνο μέσα από την εγκαθίδρυση μιας κοινωνίας, η οποία θα σέβεται απόλυτα την ελευθερία και το ατομικό πνεύμα».
«Προτείνετε να εγκαθιδρύσουμε μια κοινωνία όπως αυτή της σύγχρονης Διεθνούς της Γης;» ρώτησε ένας χαμηλόβαθμος αξιωματικός. «Το Αστροπλοίο Γη σίγουρα έχει κάποιες δικές του εσωτερικές συνθήκες».
«Σωστά». Η Ντονγκφάνγκ Γιανσού έγνεψε προς το μέρος του ομιλητή. «Το Αστροπλοίο Γη μπορεί να έχει λίγους κατοίκους, αλλά διαθέτει ένα πολύ εκλεπτυσμένο δίκτυο επικοινωνιών, μέσα από το οποίο οποιοδήποτε πρόβλημα θα μπορούσε να συζητηθεί από όλους τους πολίτες και να τεθεί σε ψηφοφορία. Θα μπορούσαμε να εγκαθιδρύσουμε την πρώτη πραγματικά δημοκρατική κοινωνία της ανθρώπινης ιστορίας».
«Ούτε κι αυτό θα πιάσει», είπε ο Ζανγκ Μπέιχάι εκφράζοντας και πάλι την αντίρρησή του. «Όπως είπαν και άλλοι πολίτες, το Αστροπλοίο Γη ταξιδεύει μέσα στο τραχύ περιβάλλον του διαστήματος, όπου, ανά πάσα στιγμή, μπορεί να προκύψουν καταστροφές που απειλούν ολόκληρο τον κόσμο. Η ιστορία της Γης κατά τη διάρκεια της Τρισηλιανής Κρίσης έχει αποδείξει ότι, μπροστά σε τέτοιες καταστροφές, όταν ο κόσμος πρέπει να κάνει θυσίες για να διατηρήσει το σύνολο, η ανθρωπιστική κοινωνία που έχετε κατά νου είναι ιδιαίτερα ευάλωτη».
Όλοι όσοι παρευρίσκονταν στη συνάντηση κοιτάχτηκαν μεταξύ τους. Στα βλέμματά τους κρυβόταν η ίδια απορία: Και τι πρέπει να κάνουμε;
«Σκέφτομαι πολύ απλά», είπε χαμογελώντας ο Ζανγκ Μπέιχάι. «Αφού σε όλη τη διάρκεια της ανθρώπινης ιστορίας δεν υπήρξε απάντηση σε αυτό το ερώτημα, πώς μπορούμε εμείς να τη δώσουμε μέσα σε μια συνεδρίαση; Θεωρώ ότι θα χρειαστεί μια μακρά διαδικασία πρακτικής εφαρμογής και πειραματισμού πριν καταφέρουμε να βρούμε το καταλληλότερο μοντέλο διακυβέρνησης του Αστροπλοίου Γη. Μετά τη συνεδρίαση, θα αρχίσουν οι συζητήσεις πάνω στο ζήτημα... Σας παρακαλώ να με συγχωρήσετε που διέκοψα την ημερήσια διάταξη της συνεδρίασης. Ας συνεχίσουμε με το αρχικό μας θέμα».
Η Ντονγκφάνγκ Γιανσού δεν είχε δει ποτέ τον Ζανγκ Μπέιχάι να χαμογελάει με αυτό τον τρόπο. Σπάνια χαμογελούσε, και τις φορές που το έκανε, το μειδίαμά του φανέρωνε σιγουριά και συγχώρεση. Όμως, στη συγκεκριμένη περίπτωση, το χαμόγελο είχε μια απολογητική ντροπαλότητα που ποτέ δεν είχε ξαναδεί στο πρόσωπό του. Παρά το γεγονός ότι η διακοπή της συνεδρίασης δεν ήταν κάτι σημαντικό, ήταν εξαιρετικά διακριτικός και ήταν η πρώτη φορά που είχε προτείνει μια γνώμη και μετά την είχε πάρει πίσω. Πρόσεξε, επίσης, πως έδειχνε αφηρημένος. Δεν είχε κρατήσει σημειώσεις. Στη διάρκεια αυτής της συνάντησης δεν είχε σημειώσει τίποτα, σε αντίθεση με τα πρακτικά που με τόση προσοχή είχε τηρήσει στην προηγούμενη. Ήταν ο μοναδικός μέσα στο σκάφος που χρησιμοποιούσε ακόμη αρχαίο στυλό και χαρτί, και αυτά είχαν γίνει το σήμα κατατεθέν του.
Τι ήταν όμως αυτό που απασχολούσε τη σκέψη του;
Η συνεδρίαση στράφηκε στο θέμα της διακυβέρνησης. Οι περισσότεροι πολίτες πίστευαν ότι οι συνθήκες δεν ήταν ακόμη κατάλληλες για να διεξαχθούν εκλογές και ότι οι ιεραρχίες των διαστημοπλοίων δεν έπρεπε να διαταραχθούν. Οι κυβερνήτες θα διοικούσαν τα αντίστοιχα σκάφη τους και μια Επιτροπή Διοίκησης του Αστροπλοίου Γη, που θα την αποτελούσαν οι ίδιοι οι πέντε, θα συζητούσε και θα αποφάσιζε για τα σοβαρότερα ζητήματα. Όλοι επέλεξαν ομόφωνα τον Ζανγκ Μπέιχάι ως πρόεδρο της Επιτροπής και ανώτατο διοικητή του Αστροπλοίου Γη. Η απόφαση τέθηκε για ψηφοφορία στη γενική συνέλευση και πέρασε με το εκατό τοις εκατό των ψήφων.
Εκείνος, όμως, αρνήθηκε το αξίωμα.
«Είναι δική σας ευθύνη, κύριε», είπε ο κυβερνήτης του Βαθιού Διαστήματος.
«Πάνω στο Αστροπλοίο Γη, είστε ο μόνος με το κύρος που απαιτείται για να διοικήσει όλα τα σκάφη», συμπλήρωσε η Ντονγκφάνγκ Γιανσού.
«Αισθάνομαι ότι έχω εκπληρώσει αυτή την ευθύνη. Είμαι κουρασμένος και έχω φτάσει σε ηλικία αποστράτευσης», είπε σιγανά ο Ζανγκ Μπέιχάι.
Όταν η συνεδρίαση λύθηκε, ο Ζανγκ Μπέιχάι ζήτησε από την Ντονγκφάνγκ Γιανσού να παραμείνει. Όταν όλοι είχαν φύγει, της είπε: «Ντονγκφάνγκ, θέλω να ανακτήσω τη θέση μου ως σκιώδης κυβερνήτης της Φυσικής Επιλογής».
«Σκιώδης κυβερνήτης;» Τον κοίταξε με έκπληξη.
«Ναι. Θέλω να μου δώσεις ξανά τις άδειες ελέγχου του σκάφους».
«Κύριε, μπορώ να σας παραδώσω τη θέση του κυβερνήτη της Φυσικής Επιλογής. Το εννοώ. Σίγουρα η Επιτροπή και η Συνέλευση των Πολιτών δεν θα έχουν αντίρρηση».
Εκείνος έγνεψε αρνητικά, χαμογελώντας. «Όχι, θα παραμείνεις κυβερνήτης με όλες τις εξουσίες διακυβέρνησης. Σε παρακαλώ, να με εμπιστευτείς. Δεν πρόκειται να ανακατεύομαι καθόλου στο έργο σου».
«Τότε γιατί ζητάτε τα προνόμια του σκιώδους κυβερνήτη; Υπάρχει κάποια ανάγκη γι’ αυτό στη θέση που βρισκόμαστε;»
«Απλώς μου αρέσει το σκάφος. Ήταν το όνειρό μας εδώ και δύο αιώνες. Ξέρεις πόσα έκανα ώστε να βρίσκομαι εδώ που είμαι σήμερα;»
Όταν την κοίταξε, η πέτρινη σκληρότητα στο βλέμμα του είχε χαθεί, αποκαλύπτοντας ένα κουρασμένο κενό και μια βαθιά θλίψη που τον έκανε να μοιάζει με ένα εντελώς διαφορετικό πρόσωπο. Δεν ήταν πια ο ήρεμος, σκυθρωπός αγωνιστής που σκεφτόταν πολύ και ενεργούσε αποφασιστικά, αλλά ένας άντρας λυγισμένος από το βάρος των χρόνων. Κοιτάζοντάς τον, η Ντονγκφάνγκ Γιανσού πλημμύρισε από μια έγνοια και μια συμπόνια που δεν είχε νιώσει ποτέ πριν.
«Μη σκέφτεστε τέτοια πράγματα, κύριε. Οι ιστορικοί έκαναν μια σωστή εκτίμηση των ενεργειών σας κατά τη διάρκεια του εικοστού πρώτου αιώνα. Η επιλογή της έρευνας πάνω στην πρόωση ακτινοβολίας ήταν ένα βήμα-κλειδί προς τη σωστή κατεύθυνση για την ανάπτυξη της διαστημικής τεχνολογίας της ανθρωπότητας. Ίσως την εποχή εκείνη να ήταν ο μόνος δρόμος, όπως και η απόδραση να ήταν ο μόνος δρόμος για τη Φυσική Επιλογή. Εξάλλου, σύμφωνα με τη σύγχρονη νομοθεσία, οι πράξεις σας έχουν παραγραφεί από καιρό».
«Δεν μπορώ, όμως, να απαλλαγώ από τον σταυρό που κουβαλάω. Δεν μπορείς να το καταλάβεις... Τρέφω συναισθήματα γι’ αυτό το σκάφος - περισσότερα απ' όσα εσύ. Νιώθω σαν να αποτελεί κομμάτι μου. Δεν μπορώ να το αφήσω. Επίσης, έχω κάτι να κάνω στο μέλλον. Το μυαλό μου λειτουργεί καλύτερα αν έχω πράγματα να κάνω».
Μετά, έκανε μεταβολή και απομακρύνθηκε. Ήταν μια κουρασμένη μορφή που πετούσε μακριά μέχρι που έγινε μια μικρή μαύρη κουκίδα μέσα στον πελώριο, λευκό, σφαιρικό χώρο. Η Ντονγκφάνγκ Γιανσού τον είδε να χάνεται και μια μοναξιά που δεν είχε νιώσει ποτέ μέχρι τότε την πλημμύρισε.
Στις κατοπινές συναθροίσεις της Συνέλευσης των Πολιτών, οι κάτοικοι του Αστροπλοίου Γη ξεκίνησαν με πάθος την προσπάθεια της δημιουργίας ενός νέου κόσμου. Έκαναν ζωηρές συζητήσεις σχετικά με το σύνταγμα και την κοινωνική δομή του κόσμου, παρουσίασαν διάφορα προσχέδια νόμων και σχεδίασαν τις πρώτες εκλογές. Επίσης, έγινε και μια διεξοδική ανταλλαγή απόψεων, όχι μόνο ανάμεσα σε αξιωματικούς και στρατιώτες διαφόρων βαθμών, αλλά και μεταξύ των διαφορετικών διαστημοπλοίων. Όλοι αναγνώριζαν τις προοπτικές τους και είχαν την ελπίδα ότι το Αστροπλοίο Γη θα δημιουργούσε τον πυρήνα που θα οδηγούσε σε έναν μελλοντικό πολιτισμό, αυξάνοντας συνεχώς σε μέγεθος καθώς ο στόλος θα επισκεπτόταν νέα αστρικά συστήματα, το ένα μετά το άλλο. Επίσης, ολοένα και περισσότεροι είχαν αρχίσει να αποκαλούν το Αστροπλοίο Γη «Δεύτερη Εδέμ»: ένα δεύτερο σημείο απαρχής για τον ανθρώπινο πολιτισμό.
Ως πρώτος ψυχολόγος της Φυσικής Επιλογής, ο Αντισμήναρχος Λαν Σι ήταν επικεφαλής του Δεύτερου Τμήματος της Πολιτικής Υπηρεσίας, μιας υπηρεσίας στρατιωτικών ψυχολόγων που ήταν υπεύθυνοι για την ψυχική υγεία των μελών του πληρώματος κατά τη διάρκεια μεγάλων διαστημικών ταξιδιών και κατά την ώρα της μάχης. Όταν το Αστροπλοίο Γη ξεκίνησε το ταξίδι του χωρίς επιστροφή, ο Λαν Σι και οι υφιστάμενοί του πέρασαν σε κατάσταση συναγερμού, σαν πολεμιστές που αντιμετώπιζαν επίθεση από έναν πανίσχυρο εχθρό. Τα σχέδια που είχαν συζητήσει σε πολλές προηγούμενες περιπτώσεις τους είχαν προετοιμάσει για ένα μεγάλο φάσμα πιθανών ψυχολογικών κρίσεων.
Όλοι συμφωνούσαν ότι ο σημαντικότερος εχθρός δεν ήταν άλλος από το «Πρόβλημα Ν» - η νοσταλγία. Σε τελευταία ανάλυση, ήταν η πρώτη φορά που η ανθρωπότητα είχε ξεκινήσει για ένα ατέλειωτο ταξίδι, άρα το Πρόβλημα Ν είχε τη δυνατότητα να προκαλέσει μια μαζική ψυχολογική καταστροφή. Ο Λαν Σι είχε δώσει εντολή στο Δεύτερο Τμήμα να πάρει κάθε απαραίτητο μέτρο, συμπεριλαμβανομένης και της δημιουργίας σταθερών διαύλων επικοινωνίας με τη Γη και τους τρεις στόλους. Αυτό θα επέτρεπε σε όλους τους επιβαίνοντες να διατηρούν συνεχή επαφή με τους συγγενείς και φίλους τους στη Γη, αλλά και μέσα στον στόλο, δίνοντάς τους την ευκαιρία να παρακολουθούν τις περισσότερες ειδήσεις και τα άλλα προγράμματα των δύο Διεθνών. Αν και το Αστροπλοίο Γη απείχε εβδομήντα ΑΜ από τον Ήλιο, πράγμα που σήμαινε ότι τα σήματα είχαν καθυστέρηση εννέα ωρών, η ποιότητα της επικοινωνίας με τη Γη και τους στόλους ήταν εξαιρετική.
Εκτός από τη διενέργεια συνεδριών συμβουλευτικής ψυχολογίας και προσαρμογών, όταν εμφανίζονταν σημάδια του Προβλήματος Ν, οι ψυχολόγοι αξιωματικοί προετοιμάζονταν και με μία ακραία μέθοδο για την αντιμετώπιση μιας μαζικής ψυχολογικής κατάρρευσης: το να θέτουν ένα τυχόν ανεξέλεγκτο πλήθος σε χειμερία νάρκη.
Τα γεγονότα που ακολούθησαν έδειξαν ότι οι ανησυχίες αυτές ήταν υπερβολικές. Αν και το Πρόβλημα Ν ήταν εξαπλωμένο πάνω στο Αστροπλοίο Γη, δεν βρισκόταν εκτός ελέγχου, ούτε έφτανε στο επίπεδο των προηγούμενων, συνηθισμένων μακρινών ταξιδιών. Αυτό το γεγονός μπέρδεψε αρχικά τον Λαν Σι, αλλά σύντομα βρήκε την εξήγηση. Μετά την καταστροφή του κύριου στόλου της ανθρωπότητας, η Γη είχε χάσει κάθε ελπίδα. Μολονότι η τελική Ημέρα της Κρίσης απείχε ακόμη δύο αιώνες (με την πιο αισιόδοξη εκτίμηση), τα νέα από τη Γη τους πληροφορούσαν ότι ο κόσμος είχε βυθιστεί στο χάος από το βαρύ χτύπημα της μεγάλης ήττας και είχε γεμίσει από την αποφορά του θανάτου. Για το Αστροπλοίο Γη δεν υπήρχε τίποτα πάνω στη Γη ή στο ηλιακό σύστημα που να μπορούσε να τους στηρίξει. Έτσι, η νοσταλγία για μια τέτοια πατρίδα ήταν περιορισμένη.
Ωστόσο, εμφανίστηκε ένας άλλος εχθρός, πολύ πιο απειλητικός από το Πρόβλημα Ν. Μέχρι να το καταλάβουν το ΔΕΤΠΥ και ο Λαν Σι, τους είχε ήδη υπερκεράσει.
Ο Λαν Σι γνώριζε από την εμπειρία του ότι, στα μεγάλα διαστημικά ταξίδια, το Πρόβλημα Ν είχε την τάση να εμφανίζεται πρώτα στους στρατιώτες και τους χαμηλόβαθμους αξιωματικούς, επειδή οι δουλειές και οι ευθύνες τους απαιτούσαν μικρότερο μέρος της προσοχής τους σε σύγκριση με εκείνες των υψηλόβαθμων αξιωματικών, ενώ η ψυχική αντοχή τους ήταν σχετικά μικρότερη. Έτσι, το ΔΕΤΠΥ είχε στρέψει από την αρχή την προσοχή του στα κατώτερα κλιμάκια, ενώ η σκιά έπεσε τελικά πάνω στα ανώτερα.
Γύρω στην ίδια περίοδο, ο Λαν Σι πρόσεξε κάτι παράξενο. Σύντομα επρόκειτο να διεξαχθούν οι πρώτες εκλογές για τα σώματα που θα διοικούσαν το Αστροπλοίο Γη, εκλογές στις οποίες θα λάμβανε μέρος όλος ο πληθυσμός. Αυτό σήμαινε ότι οι περισσότεροι ανώτεροι διοικητές αντιμετώπιζαν μια μετάβαση. Από στρατιωτικοί θα γίνονταν κυβερνητικοί αξιωματούχοι. Η τράπουλα θα ανακατευόταν, και πολλοί από αυτούς θα αντικαθίσταντο από χαμηλόβαθμους ανταγωνιστές τους. Όταν πληροφορήθηκε ότι κανένας από τους ανώτερους αξιωματικούς της Φυσικής Επιλογής δεν νοιαζόταν ιδιαίτερα για τις εκλογές που θα καθόριζαν το υπόλοιπο της ζωής τους, ο Λαν Σι ξαφνιάστηκε. Δεν είδε κανέναν από αυτούς να συμμετέχει σε κάποια προεκλογική εκστρατεία και, όταν ο ίδιος ανέφερε τις εκλογές, κανένας τους δεν έδειχνε ενδιαφέρον. Αυτό δεν μπορούσε παρά να του φέρει στον νου την αφηρημάδα του Ζανγκ Μπέιχάι κατά τη διάρκεια της δεύτερης συνάθροισης της Συνέλευσης των Πολιτών.
Ύστερα άρχισε να διακρίνει συμπτώματα ψυχικής ανισορροπίας μεταξύ των αξιωματικών που είχαν βαθμό πάνω από εκείνον του υποσμήναρχου. Οι περισσότεροι γίνονταν ολοένα και πιο εσωστρεφείς, περνώντας πολύ χρόνο μόνοι με τις σκέψεις τους και μειώνοντας κατά πολύ τις κοινωνικές επαφές τους. Μιλούσαν όλο και λιγότερο στη διάρκεια των συγκεντρώσεων, και κάποιες φορές παρέμεναν εντελώς αμίλητοι. Ο Λαν Σι πρόσεξε, ακόμη, ότι η λάμψη είχε χαθεί από τα μάτια τους και ότι οι εκφράσεις τους είχαν γίνει κατηφείς. Δεν μπορούσαν πια να κοιτάξουν οποιονδήποτε στα μάτια, από τον φόβο μήπως οι άλλοι διακρίνουν τη συννεφιά στα δικά τους. Όταν κάποιες φορές κοίταζαν κάποιον κατάματα, έστρεφαν αμέσως το βλέμμα αλλού, λες και είχαν τρομάξει... Όσο υψηλότερος ο βαθμός, τόσο πιο σοβαρά ήταν τα συμπτώματα. Υπήρχαν ενδείξεις ότι αυτό εξαπλωνόταν και στα χαμηλότερα κλιμάκια της ιεραρχίας.
Δεν υπήρχε τρόπος να προχωρήσει η συμβουλευτική. Όλοι αρνούνταν πεισματικά να μιλήσουν με τους ψυχολόγους, και το ΔΕΤΠΥ αναγκάστηκε να ασκήσει την ιδιαίτερη εξουσία του για να διεξαγάγει υποχρεωτικές συνεδρίες συμβουλευτικής. Και πάλι, όμως, τα περισσότερα υποκείμενα παρέμεναν σιωπηλά.
Ο Λαν Σι αποφάσισε να μιλήσει με τον ανώτατο διοικητή και έτσι επισκέφτηκε την Ντονγκφάνγκ Γιανσού. Αν και ο Ζανγκ Μπέιχάι είχε αρχικά το μεγαλύτερο κύρος και την υψηλότερη θέση πάνω στη Φυσική Επιλογή, αλλά και σε ολόκληρο το Αστροπλοίο Γη, τα είχε απαρνηθεί και είχε αποσυρθεί από την κούρσα, επιμένοντας πως ήταν ένας απλός άνθρωπος. Τα μόνα καθήκοντα που είχε διατηρήσει ήταν αυτά του σκιώδους κυβερνήτη, δηλαδή μετέδιδε τις εντολές της κυβερνήτριας στο σύστημα ελέγχου του σκάφους. Περνούσε όλο τον υπόλοιπο χρόνο του περιπλανώμενος μέσα στη Φυσική Επιλογή, μαθαίνοντας για τις ιδιαιτερότητες του σκάφους από αξιωματικούς και στρατιώτες όλων των βαθμών, επιδεικνύοντας μια μόνιμη αγάπη για τη διαστημική κιβωτό. Σίγουρα προσπαθούσε να παραμείνει αμέτοχος, αλλά ο Λαν Σι ήξερε ότι υπήρχε και άλλος ένας σημαντικός λόγος για την ανοσία του: Οι αρχαίοι δεν ήταν τόσο ευαίσθητοι όσο οι σύγχρονοι και, κάτω από τις παρούσες περιστάσεις, το μούδιασμα των συναισθημάτων εξυπηρετούσε θαυμάσια ως αυτοπροστασία.
«Κυβερνήτρια, θα πρέπει να μας δώσετε κάποια ένδειξη σχετικά με το τι συμβαίνει», είπε.
«Υποσμήναρχε, εσείς θα έπρεπε να μας δώσετε κάποια ένδειξη».
«Εννοείτε ότι δεν γνωρίζετε τίποτα για την παρούσα κατάστασή σας;»
Μια απροσμέτρητη θλίψη πλημμύρισε τα θαμπά μάτια της.
«Το μόνο που ξέρω είναι πως είμαστε οι πρώτοι άνθρωποι που βγήκαν στο διάστημα».
«Τι εννοείτε;»
«Αυτή είναι η πρώτη φορά που η ανθρωπότητα έχει βγει πραγματικά στο διάστημα».
«Καταλαβαίνω τι θέλετε να πείτε. Μέχρι τώρα, όσο μακριά κι αν ταξίδευαν οι άνθρωποι, παρέμεναν πάντοτε σαν ένας χαρταετός δεμένος στη Γη. Συνδέονταν με τη Γη μέσω ενός πνευματικού ιστού. Τώρα, ο ιστός αυτός έχει κοπεί».
«Πράγματι, ο ιστός έχει κοπεί. Η ουσιαστική αλλαγή δεν είναι ότι κόπηκε ο ιστός, αλλά ότι χάθηκε το χέρι που τον κρατούσε. Η Γη κατευθύνεται προς την Ημέρα της Κρίσης. Ουσιαστικά, μέσα στη σκέψη μας έχει ήδη πεθάνει. Τα πέντε διαστημόπλοιά μας δεν συνδέονται με κανένα κόσμο. Γύρω μας δεν υπάρχει τίποτα εκτός από την άβυσσο του διαστήματος».
«Έτσι είναι... Η ανθρωπότητα δεν έχει ποτέ ως τώρα αντιμετωπίσει ένα τέτοιο ψυχολογικό περιβάλλον».
«Ναι. Μέσα σε αυτό το περιβάλλον, το ανθρώπινο πνεύμα θα αλλάξει ριζικά. Οι άνθρωποι θα γίνουν...» Ξαφνικά, η κυβερνήτρια σταμάτησε να μιλάει και η θλίψη μέσα στα μάτια της χάθηκε, αφήνοντας μόνο μελαγχολία, σαν ένας συννεφιασμένος ουρανός μόλις σταματάει η βροχή.
«Εννοείτε ότι, μέσα σε αυτό το περιβάλλον, οι άνθρωποι θα γίνουν καινούριοι άνθρωποι;»
«Καινούριοι; Όχι, υποσμήναρχε. Οι άνθρωποι θα γίνουν... μη-άνθρωποι».
Ακούγοντας τις τελευταίες λέξεις, ο Λαν Σι ρίγησε σύγκορμος. Κοίταξε την Ντονγκφάνγκ Γιανσού, αλλά το μόνο που έβλεπε μέσα στα μάτια της ήταν τα σφαλιστά παράθυρα της ψυχής της.
«Αυτό που θέλω να πω είναι πως δεν θα είμαστε πια άνθρωποι με την παλιά έννοια του όρου... Δεν ξέρω τι άλλο να πω, υποσμήναρχε. Κάντε ό,τι καλύτερο μπορείτε. Και...». Είπε τα υπόλοιπα λόγια σαν να μουρμούριζε μέσα στον ύπνο της: «Σύντομα θα έρθει κι η σειρά σας».
Η κατάσταση εξακολούθησε να χειροτερεύει. Μετά την ημέρα που ο Λαν Σι μίλησε με την Ντονγκφάνγκ Γιανσού, ένα πολύ σοβαρό συμβάν σημειώθηκε πάνω στη Φυσική Επιλογή. Ένας υποσμήναρχος, υπεύθυνος για το σύστημα πλοήγησης του σκάφους, πυροβόλησε έναν άλλο αξιωματικό με τον οποίο μοιραζόταν την ίδια καμπίνα. Σύμφωνα με όσα θυμόταν το θύμα, ο αξιωματικός είχε ξυπνήσει ξαφνικά μέσα στη νύχτα και, βλέποντας ότι ο άλλος ήταν επίσης ξύπνιος, τον είχε κατηγορήσει ότι τον κρυφάκουγε την ώρα που παραμιλούσε στον ύπνο του. Μέσα στον καβγά, είχε χάσει εντελώς τα λογικά του και τον είχε πυροβολήσει.
Ο Λαν Σι πήγε αμέσως να επισκεφθεί τον φυλακισμένο υποσμήναρχο. «Φοβηθήκατε πραγματικά ότι σας άκουγε να μιλάτε στον ύπνο σας;» τον ρώτησε.
«Θέλετε να πείτε ότι πραγματικά με άκουσε;» ρώτησε έντρομος ο δράστης.
Ο Λαν Σι έγνεψε αρνητικά. «Είπε ότι δεν άκουσε τίποτα».
«Και τι έγινε αν είπα και κάτι; Δεν μπορείς να δίνεις βάση σε όσα λέει κανείς παραμιλώντας στον ύπνο του! Το μυαλό μου δεν μπορεί πραγματικά να τα πιστεύει. Σίγουρα δεν πρόκειται να πάω στην κόλαση για κάτι που είπα στον ύπνο μου!»
Τελικά, ο Λαν Σι, αδυνατώντας να συμπεράνει τι ακριβώς είχε φανταστεί ο δράστης πως είχε πει μέσα στον ύπνο του, τον ρώτησε αν θα ήθελε να περάσει από υπνοθεραπεία. Ακούγοντας αυτά τα λόγια, ο δράστης έχασε για άλλη μια φορά τα λογικά του και όρμησε πάνω στον Λαν Σι, προσπαθώντας να τον πνίξει, μέχρι που ο αξιωματικός της στρατιωτικής αστυνομίας μπήκε μέσα και τον τράβηξε από πάνω του. Την ώρα που ο Λαν Σι έφευγε από το κρατητήριο, ένας από τους άνδρες της στρατιωτικής αστυνομίας, που είχε ακούσει τη συζήτηση, του είπε: «Υποσμήναρχε, μην αναφέρετε ξανά τη λέξη υπνοθεραπεία, εκτός κι αν θέλετε το ΔΕΤΠΥ να γίνει το πιο μισητό μέρος πάνω στο σκάφος. Δεν πρόκειται ν’ αντέξετε πολύ μ’ αυτόν τον τρόπο».
Έτσι, ο Λαν Σι αναγκάστηκε να επικοινωνήσει με τον Σμήναρχο Σκοτ, έναν ψυχολόγο που επέβαινε στο Έντερπραϊζ. Ο Σκοτ υπηρετούσε ταυτόχρονα και ως στρατιωτικός ιερέας του σκάφους, μια θέση που δεν υπήρχε στα περισσότερα σκάφη του Ασιατικού Στόλου. Το Έντερπραϊζ και τα άλλα τρία σκάφη της δύναμης καταδίωξης απείχαν ακόμη διακόσιες χιλιάδες χιλιόμετρα.
«Γιατί είναι τόσο σκοτεινά εκεί πέρα;» ρώτησε ο Λαν Σι, καθώς κοίταζε το βίντεο που είχε σταλεί από το Έντερπραϊζ. Οι καμπυλωτοί τοίχοι της καμπίνας του Σκοτ είχαν ρυθμιστεί ώστε να εκπέμπουν ένα αχνό κίτρινο φως, αποκαλύπτοντας ταυτόχρονα μια εικόνα των άστρων που βρίσκονταν έξω, κάνοντας τον κυβερνήτη να μοιάζει ότι επέπλεε μέσα σε ένα ομιχλώδες σύμπαν. Το πρόσωπό του ήταν ακόμη βυθισμένο στη σκιά, αλλά, ακόμα κι έτσι, ο Λαν Σι μπορούσε να αισθανθεί τον Σκοτ να αποστρέφει τα μάτια του από τα δικά του.
«Ο Κήπος της Εδέμ σκοτεινιάζει», απάντησε ο Σκοτ με κουρασμένη φωνή. «Σε λίγο, το σκοτάδι θα καταπιεί τα πάντα».
Ο Λαν Σι είχε επικοινωνήσει μαζί του επειδή πίστευε πως ο Σκοτ, ως στρατιωτικός ιερέας του Έντερπραϊζ, θα είχε ακούσει κάποια μέλη του πληρώματος να του λένε την αλήθεια στις εξομολογήσεις τους και θα μπορούσε να του δώσει κάποια συμβουλή. Όμως, ακούγοντας αυτά τα λόγια και παρατηρώντας πώς έπαιζαν τα μάτια του σμήναρχου μέσα στις σκιές, ο Λαν Σι κατάλαβε ότι δεν επρόκειτο να κερδίσει τίποτα. Έτσι, έπνιξε την ερώτηση που ετοιμαζόταν να κάνει και έκανε μια άλλη, που ξάφνιασε ακόμα και τον ίδιο.
«Θα επαναληφθεί άραγε και στον δεύτερο Κήπο της Εδέμ αυτό που συνέβη στον πρώτο;»
«Δεν ξέρω. Σε κάθε περίπτωση, οι έχιδνες έχουν ήδη εμφανιστεί. Τα φίδια του δεύτερου Κήπου της Εδέμ χώνονται ήδη στις ψυχές των ανθρώπων».
«Εννοείτε πως έχετε φάει τον Καρπό της Γνώσης;»
Ο Σκοτ έγνεψε αργά. Μετά, έσκυψε το κεφάλι και δεν το ξανασήκωσε, σαν να προσπαθούσε να κρύψει το βλέμμα του που θα τον πρόδιδε. «Θα μπορούσατε να το πείτε κι έτσι».
«Και ποιος θα εκδιωχθεί από τον Κήπο της Εδέμ;» Η φωνή του Λαν Σι έτρεμε και ένας κρύος ιδρώτας είχε μουσκέψει τις παλάμες του.
«Πολλοί. Όμως, αντίθετα με την πρώτη φορά, αυτή εδώ κάποιοι ίσως παραμείνουν».
«Ποιοι; Ποιοι θα παραμείνουν;»
Ο Σκοτ αναστέναξε βαθιά. «Υποσμήναρχε Λαν, είπα ήδη πολλά. Γιατί δεν αναζητάτε μόνος σας τον Καρπό της Γνώσης; Στο κάτω-κάτω, όλοι πρέπει να κάνουν αυτό το βήμα. Δεν έχω δίκιο;»
«Και πού να τον αναζητήσω;»
«Αφήστε τη δουλειά σας κατά μέρος και σκεφτείτε το. Νιώστε περισσότερο και θα τον βρείτε».
Αφού μίλησε με τον Σκοτ, ο Λαν Σι σταμάτησε τη δουλειά του μέσα σε χαώδη συναισθήματα και κάθισε να σκεφτεί, όπως τον είχε συμβουλέψει ο σμήναρχος. Πιο γρήγορα απ' όσο είχε φανταστεί, γλοιώδεις έχιδνες χώθηκαν στο μυαλό του. Ανακάλυψε τον Καρπό της Γνώσης, τον έφαγε, και οι τελευταίες ακτίνες ηλιοφώτου που υπήρχαν μέσα στην ψυχή του χάθηκαν για πάντα καθώς όλα βυθίζονταν στο σκοτάδι.
Πάνω στο Αστροπλοίο Γη, μια αόρατη, τεντωμένη κλωστή τραβιόταν τόσο που ήταν έτοιμη να σπάσει.
Δυο μέρες αργότερα, ο κυβερνήτης του Υπέρτατου Νόμου αυτοκτόνησε. Την ώρα εκείνη στεκόταν στην εξέδρα της πρύμνης - μια εξέδρα κλεισμένη από έναν διαφανή θόλο που την έκανε να μοιάζει εκτεθειμένη στο διάστημα. Η πρύμνη του σκάφους έβλεπε προς το ηλιακό σύστημα, όπου ο ήλιος δεν ήταν πια παρά ένα κίτρινο άστρο, λίγο πιο λαμπερό από τα υπόλοιπα. Ο περιφερειακός σπειροειδής βραχίονας του Γαλαξία βρισκόταν επίσης προς εκείνη την κατεύθυνση, και τα αστέρια του ήταν αραιά. Το βάθος και η έκταση του διαστήματος επιδείκνυαν μια υπεροψία που δεν επέτρεπε κανένα στήριγμα στον νου ή στα μάτια.
«Είναι τόσο σκοτεινό, το γαμημένο», μουρμούρισε ο κυβερνήτης και μετά τίναξε τα μυαλά του στον αέρα.
Όταν η Ντονγκφάνγκ Γιανσού έμαθε ότι ο κυβερνήτης του Υπέρτατου Νόμου είχε αυτοκτονήσει, ένιωσε το προαίσθημα ότι ο χρόνος τους τέλειωνε και κάλεσε επειγόντως τους δύο υποπλοιάρχους στο μεγάλο σφαιρικό υπόστεγο των μαχητικών.
Στο διάδρομο που οδηγούσε στο υπόστεγο, άκουσε κάποιον πίσω της να τη φωνάζει με το όνομά της. Ήταν ο Ζανγκ Μπέιχάι. Μέσα στην κακή της διάθεση των τελευταίων ημερών, τον είχε ουσιαστικά ξεχάσει. Εκείνος την κοίταξε από πάνω μέχρι κάτω με ένα βλέμμα πατρικού ενδιαφέροντος που της πρόσφερε μια απερίγραπτη αίσθηση παρηγοριάς, επειδή δυσκολευόταν πια να συναντήσει πάνω στο Αστροπλοίο Γη κάποιο βλέμμα που να μην είναι σκοτεινιασμένο.
«Ντονγκφάνγκ, δεν νομίζω πως είσαι καλά τελευταία. Δεν ξέρω τον λόγο, αλλά φαίνεται να κρύβεις κάτι. Τι σου συμβαίνει;»
Εκείνη δεν απάντησε στην ερώτησή του, αλλά έκανε μια δική της: «Πώς είστε εσείς, τελευταία, κύριε;»
«Καλά. Πολύ καλά. Τριγυρνώ όλο το σκάφος και μελετώ. Εξοικειώνομαι με τα οπλικά συστήματα της Φυσικής Επιλογής. Ασφαλώς, πρόκειται για επιφανειακές γνώσεις, μα και πάλι είναι συναρπαστικό. Φαντάσου πώς θα ένιωθε ο Κολόμβος αν επισκεπτόταν ένα αεροπλανοφόρο. Ακριβώς το ίδιο νιώθω κι εγώ».
Βλέποντάς τον τόσο ήρεμο και χαλαρό, η Ντονγκφάνγκ Γιανσού αισθάνθηκε μια μικρή ζήλια. Ναι, είχε ολοκληρώσει τον μεγάλο άθλο του και είχε το δικαίωμα να απολαμβάνει την ηρεμία. Ο σπουδαίος άνδρας που είχε αλλάξει τη ροή της ιστορίας είχε μετατραπεί ξανά σε έναν αδαή αφυπνισμένο που είχε ανάγκη μόνο από προστασία. Με όλα αυτά κατά νου, του είπε:
«Κύριε, σας παρακαλώ να μην κάνετε σε κανέναν άλλον την ερώτηση που μόλις κάνατε».
«Γιατί; Για ποιο λόγο να μη ρωτάω;»
«Είναι επικίνδυνο. Εξάλλου, δεν χρειάζεται να μάθετε. Πιστέψτε με, δεν χρειάζεται».
Ο Ζανγκ Μπέιχάι έγνεψε καταφατικά. «Ωραία, λοιπόν, δεν πρόκειται να ρωτήσω. Σ' ευχαριστώ που μου φέρεσαι σαν να ήμουν ένα συνηθισμένο άτομο. Αυτό μονάχα ευχόμουν».
Εκείνη είπε ένα βιαστικό αντίο, αλλά, καθώς απομακρυνόταν, άκουσε πίσω της τη φωνή του ιδρυτή του Αστροπλοίου Γη: «Ντονγκφάνγκ, ό,τι κι αν συμβεί, άσε τα πράγματα να κυλήσουν. Όλα θα πάνε καλά».
Η Ντονγκφάνγκ Γιανσού βρήκε τους δύο υποπλοιάρχους της στο κέντρο της σφαιρικής αίθουσας. Είχε επιλέξει να τους συναντήσει εκεί επειδή το μέγεθος της αίθουσας την έκανε να νιώθει ότι βρισκόταν στην ύπαιθρο. Οι τρεις τους αιωρούνταν σε έναν κόσμο καθαρού λευκού, λες και ολόκληρο το σύμπαν περιείχε μόνο αυτούς, προσδίδοντας στη συνομιλία τους μια αίσθηση ασφάλειας.
Ο καθένας τους κοίταζε προς διαφορετική κατεύθυνση.
«Έχουμε κάποια πράγματα να ξεκαθαρίσουμε», τους είπε.
«Ναι. Κάθε δευτερόλεπτο που καθυστερούμε, ο κίνδυνος μεγαλώνει», είπε ο υποπλοίαρχος Λεβίν. Μετά, αυτός και ο Ακίρα γύρισαν για να την κοιτάξουν. Το νόημα της κίνησής τους ήταν ξεκάθαρο: Είσαι η κυβερνήτρια, άρα μίλα πρώτη.
Όμως εκείνη δεν είχε το θάρρος να το κάνει.
Οτιδήποτε συνέβαινε τώρα, σε εκείνη τη δεύτερη αυγή του ανθρώπινου πολιτισμού, θα μπορούσε να είναι η απαρχή ενός νέου ομηρικού έπους ή μιας Βίβλου. Ο Ιούδας έγινε αυτός που ήταν επειδή ήταν ο πρώτος που φίλησε τον Ιησού, κι αυτό τον καθιστούσε ριζικά διαφορετικό από τον δεύτερο. Το ίδιο ίσχυε και τώρα. Ο πρώτος που θα μιλούσε θα δημιουργούσε ένα ορόσημο στην ιστορία του δεύτερου πολιτισμού. Ίσως να γινόταν Ιούδας ή ίσως Ιησούς, αλλά όποια κι αν ήταν η δυνατότητα, η Ντονγκφάνγκ Γιανσού δεν είχε αυτό το θάρρος.
Ωστόσο, έπρεπε να αναλάβει τη δική της αποστολή και έτσι έκανε μια έξυπνη επιλογή. Δεν απέφυγε τα βλέμματα των υποπλοιάρχων της. Η γλώσσα δεν ήταν πια απαραίτητη. Όλη η επικοινωνία μπορούσε να γίνει μέσα από τα μάτια. Καθώς κοίταζαν ο ένας τον άλλο, τα βλέμματά τους έμοιαζαν με διαύλους που ένωναν τις τρεις ψυχές και μετέφεραν πληροφορίες με μεγάλη ταχύτητα.
Καύσιμα. 
Καύσιμα. 
Καύσιμα.
Η διαδρομή παρέμενε ασαφής, αλλά τουλάχιστον δύο σύννεφα διαστημικής σκόνης είχαν εντοπιστεί μπροστά τους.
Καθυστερήσεις.
Ασφαλώς. Αφού περνούσαν από μέσα τους, η ταχύτητα των διαστημοπλοίων θα έπεφτε στο 0,03 της ταχύτητας του φωτός εξαιτίας της τριβής.
Βρισκόμαστε ακόμη παραπάνω από δέκα έτη φωτός μακριά από το ΝΗ55872. Θα χρειαστούμε εξήντα χιλιάδες χρόνια μέχρι να φτάσουμε.
Άρα δεν θα φτάσουμε ποτέ.
Τα σκάφη ίσως να έφταναν, όχι όμως και η ζωή που είχαν μέσα τους. Ακόμα και όσοι βρίσκονταν σε χειμερία νάρκη δεν θα μπορούσαν να διατηρηθούν στη ζωή για τόσο πολύ.
Εκτός κι αν...
Εκτός κι αν η ταχύτητα διατηρηθεί μέσα από τα σύννεφα σκόνης ή επιταχύνουμε ξανά μόλις τα περάσουμε.
Τα καύσιμα δεν αρκούν.
Το καύσιμο σύντηξης είναι η μοναδική πηγή ενέργειας πάνω στο σκάφος και υπάρχει ανάγκη να χρησιμοποιείται και σε άλλους τομείς: συστήματα περιβάλλοντος, πιθανές διορθώσεις πορείας...
Και για την επιβράδυνση όταν φτάσουμε κοντά στον προορισμό. Το ΝΗ55872 είναι πολύ μικρότερο από τον ήλιο. Δεν μπορούμε να μπούμε σε τροχιά για την επιβράδυνσή μας βασισμένοι μόνο στη βαρύτητα. Πρέπει να ξοδέψουμε μεγάλες ποσότητες καυσίμων, αλλιώς θα προσπεράσουμε το αστρικό σύστημα στο οποίο θέλουμε να φτάσουμε.
Βασικά, όλα τα καύσιμα του Αστροπλοίου Γη φτάνουν για δύο διαστημόπλοια.
Αν, πάλι, είμαστε πολύ προσεκτικοί, φτάνουν μόνο για ένα.
Καύσιμα. 
Καύσιμα. 
Καύσιμα.
«Ύστερα είναι και το ζήτημα των ανταλλακτικών», είπε η Ντονγκφάνγκ Γιανσού.
Ανταλλακτικά. 
Ανταλλακτικά. 
Ανταλλακτικά.
Ιδιαίτερα ανταλλακτικά για συστήματα ζωτικής σημασίας: μηχανές σύντηξης, συστήματα ελέγχου και πληροφοριών, συστήματα διατήρησης περιβάλλοντος.
Μπορεί να μην είναι τόσο επείγοντα όσο τα καύσιμα, αλλά αποτελούν το θεμέλιο για τη μακροπρόθεσμη επιβίωση. Το ΝΗ55872 δεν διαθέτει κάποιον φιλόξενο πλανήτη για αποικισμό ή για την εγκατάσταση βιομηχανίας, ούτε καν τους απαραίτητους φυσικούς πόρους για κάτι τέτοιο. Είναι απλώς ένα μέρος για να ανεφοδιαστούμε σε καύσιμα πριν βάλουμε πλώρη για το επόμενο σύστημα, όπου θα μπορέσουμε να εγκαθιδρύσουμε μια βιομηχανία που θα παράγει ανταλλακτικά.
Η Φυσική Επιλογή έχει μόνο δύο σειρές βασικών ανταλλακτικών.
Πολύ λίγα.
Πολύ λίγα.
Πέρα από τις μηχανές σύντηξης, τα περισσότερα βασικά ανταλλακτικά του Αστροπλοίου Γη μπορούν να χρησιμοποιηθούν σε όλα τα σκάφη.
Με κάποιες τροποποιήσεις μπορούν να χρησιμοποιηθούν και τα ανταλλακτικά των μηχανών.
«Μπορούν όλα τα πληρώματα να συγκεντρωθούν σε ένα ή δύο σκάφη;» είπε η Ντονγκφάνγκ φωναχτά, αν και η φωνή της απλώς κατεύθυνε την πορεία της επικοινωνίας των ματιών τους.
Αδύνατον. 
Αδύνατον. 
Αδύνατον.
Υπάρχουν πάρα πολλά άτομα. Τα συστήματα διατήρησης περιβάλλοντος και χειμερίας νάρκης δεν μπορούν να τους διαχειριστούν όλους. Αν η παρούσα χωρητικότητα αυξανόταν έστω και λίγο, θα ήταν καταστροφικό.
«Είναι λοιπόν ξεκάθαρο τι πρόκειται να συμβεί;» Η φωνή της Ντονγκφάνγκ Γιανσού αντήχησε μέσα στον άδειο λευκό χώρο σαν τα μουρμουρητά κάποιου που παραμιλούσε μέσα σε βαθύ ύπνο.
Ξεκάθαρο. 
Ξεκάθαρο.
Κάποιοι πρέπει να πεθάνουν, αλλιώς όλοι θα πεθάνουν.
Μετά, τα βλέμματά τους σώπασαν. Ένιωθαν και οι τρεις μια έντονη ανάγκη να γυρίσουν το κεφάλι αλλού, λες και τους είχε συνταράξει ένας κεραυνός από τα βάθη του σύμπαντος, κάνοντας τις ψυχές τους να τρέμουν από τον φόβο. Η Ντονγκφάνγκ Γιανσού ήταν η πρώτη που σταθεροποίησε το βλέμμα της.
«Σταματήστε το», είπε.
Σταματήστε το. 
Μην εγκαταλείπετε. 
Μην εγκαταλείπουμε.
Μην εγκαταλείπετε! Κανένας άλλος δεν έχει εγκαταλείψει. Αν εγκαταλείψουμε, θα εκδιωχθούμε από τον Κήπο της Εδέμ.
Γιατί εμείς;
Ασφαλώς δεν θα έπρεπε να είναι ούτε κι αυτοί.
Μα κάποιος πρέπει να εκδιωχθεί. Ο Κήπος της Εδέμ έχει περιορισμένη χωρητικότητα.
Δεν θέλουμε να φύγουμε από τον Κήπο.
Δεν πρέπει να εγκαταλείψουμε!
Τρία ζευγάρια μάτια, με βλέμματα έτοιμα να καταρρεύσουν, αλληλοκοιτάχτηκαν για μια ακόμη φορά.
Υποηχητική υδρογονοβόμβα.
Υποηχητική υδρογονοβόμβα. 
Υποηχητική υδρογονοβόμβα.
Όλα τα σκάφη είναι εξοπλισμένα με τέτοιες.
Είναι δύσκολο να αμυνθείς απέναντι σε μια αιφνιδιαστική επίθεση.
Τα βλέμματά τους χωρίστηκαν προσωρινά, καθώς τα μυαλά τους οδηγούνταν στο χείλος της κατάρρευσης. Είχαν ανάγκη από ανάπαυση. Όταν τα τρία ζευγάρια των ματιών ξανασυναντήθηκαν, ήταν αβέβαια και νευρικά, σαν φλόγες κεριών που τρεμόπαιζαν στον άνεμο.
Κακό! 
Κακό! 
Κακό!
«Θα γίνουμε δαίμονες!» 
«Θα γίνουμε δαίμονες!» 
«Θα γίνουμε δαίμονες!»
«Μα... εκείνοι πώς θα σκεφτούν;» ρώτησε σιγανά η Ντονγκφάνγκ Γιανσού. Στα αυτιά των δύο υποπλοιάρχων της, η φωνή της, αν και απαλή, έμοιαζε να παραμένει μέσα στον λευκό χώρο σαν το βουητό ενός κουνουπιού.
Ναι. Δεν θέλουμε να γίνουμε δαίμονες, αλλά ποιος ξέρει τι σκέφτονται εκείνοι.
Τότε έχουμε ήδη γίνει δαίμονες, αλλιώς πώς θα μπορούσαμε να τους θεωρούμε δαίμονες χωρίς να μας προκαλέσουν;
Ωραία, λοιπόν, δεν θα τους θεωρούμε δαίμονες.
«Μα αυτό δεν πρόκειται να λύσει το πρόβλημα», είπε η Ντονγκφάνγκ κουνώντας ελαφρά το κεφάλι.
Ναι. Ακόμα κι αν δεν είναι δαίμονες, το πρόβλημα παραμένει.
Επειδή δεν ξέρουν τι σκεφτόμαστε εμείς.
Τι κι αν ξέρουμε ότι δεν είμαστε δαίμονες;
Το πρόβλημα παραμένει. 
Δεν ξέρουν τι σκεφτόμαστε εμείς γι’ αυτούς.
Δεν ξέρουν τι σκεφτόμαστε σχετικά με το τι σκέφτονται εκείνοι για εμάς.
Αυτό θα συνεχίσει μια ατέλειωτη αλυσίδα υποψιών. Δεν ξέρουν τι σκεφτόμαστε για το τι σκέφτονται σχετικά με το τι σκεφτόμαστε γι’ αυτό που σκέφτονται...
Πώς μπορεί να σπάσει αυτή η αλυσίδα υποψιών;
Με την επικοινωνία.
Στη Γη, ίσως αυτό να ήταν δυνατό. Όχι όμως στο διάστημα. Μερικοί πρέπει να πεθάνουν, αλλιώς όλοι θα πεθάνουν. Αυτή είναι η κακή χαρτωσιά που μοίρασε το διάστημα για την επιβίωση του Αστροπλοίου Γη. Είναι ένα τείχος που δεν μπορούμε να διαβούμε. Απέναντι σε μια τέτοια πραγματικότητα, η επικοινωνία δεν έχει κανένα νόημα.
Μας μένει μόνο μια επιλογή. Το ζήτημα είναι ποιος θα την κάνει.
Είναι τόσο σκοτεινό, το γαμημένο.
«Δεν έχουμε περιθώρια για άλλη καθυστέρηση», είπε η Ντονγκφάνγκ Γιανσού με αποφασιστικότητα.
Δεν θα υπάρξουν άλλες καθυστερήσεις. Μέσα στο σκοτάδι του διαστήματος, οι μονομάχοι κρατούν τις ανάσες τους. Το σκοινί είναι έτοιμο να σπάσει.
Κάθε δευτερόλεπτο που περνάει, ο κίνδυνος αυξάνεται εκθετικά.
Αφού το μόνο θέμα είναι ποιος θα τραβήξει πρώτος τη σκανδάλη, γιατί δεν την τραβάμε εμείς;
Μετά, ο Ακίρα Ίνοουε έσπασε ξαφνικά τη σιωπή. «Υπάρχει και μια ακόμα επιλογή!»
Να θυσιάσουμε τους εαυτούς μας.
Γιατί; 
Γιατί εμείς;
Οι τρεις μας θα μπορούσαμε. Έχουμε όμως την άδεια να κάνουμε αυτή την επιλογή για λογαριασμό των δύο χιλιάδων ανθρώπων μέσα στη Φυσική Επιλογή;
Οι τρεις τους στέκονταν πάνω στην κόψη του ξυραφιού. Αν και η τομή πονούσε, ένα πήδημα από οποιαδήποτε πλευρά θα τους έριχνε σε μια απύθμενη άβυσσο. Ήταν οι πόνοι του τοκετού για τη γέννηση των νέων ανθρώπων του διαστήματος.
«Τι θα λέγατε να στρέψουμε πρώτα το όπλο προς τους στόχους και μετά να το σκεφτούμε περισσότερο;» είπε ο Λεβίν.
Η Ντονγκφάνγκ Γιανσού έγνεψε καταφατικά. Ο Λεβίν εμφάνισε μια οθόνη ελέγχου των οπλικών συστημάτων και άνοιξε το παράθυρο για τις υποηχητικές βόμβες υδρογόνου και τους πυραύλους που τις μετέφεραν. Σε ένα σφαιρικό σύστημα συντεταγμένων, με κέντρο τη Φυσική Επιλογή, το Γαλάζιο Διάστημα, το Έντερπράιζ, το Βαθύ Διάστημα και ο Υπέρτατος Νόμος εμφανίστηκαν σαν τέσσερα φωτεινά σημάδια, διακόσιες χιλιάδες χιλιόμετρα μακριά. Η απόσταση έκρυβε τα περιγράμματα των στόχων αφού, στη διαστημική κλίμακα, τα πάντα απεικονίζονταν με απλά σημεία.
Όμως τα τέσσερα φωτεινά σημάδια περιβάλλονταν ήδη από τέσσερα κόκκινα φωτοστέφανα, τέσσερις θανάσιμες θηλιές που έδειχναν ότι τα οπλικά συστήματα είχαν ήδη κλειδώσει πάνω στους στόχους τους.
Αλληλοκοιτάχτηκαν αποσβολωμένοι, κουνώντας πέρα-δώθε τα κεφάλια για να πουν ότι δεν το είχαν κάνει αυτοί.
Πέρα απ’ αυτούς, τα δικαιώματα για το κλείδωμα στόχου με τα οπλικά συστήματα διατηρούσαν οι αξιωματικοί οπλικών συστημάτων και οι αξιωματικοί στόχευσης, αλλά το κλείδωμα των στόχων έπρεπε να εξουσιοδοτηθεί από τον κυβερνήτη ή τον υποπλοίαρχο. Έτσι, απόμενε μόνο ένα άλλο άτομο με άμεσα προνόμια που θα μπορούσε να κλειδώσει έναν στόχο και να εξαπολύσει επίθεση.
Είμαστε ηλίθιοι. Μιλάμε για κάποιον που άλλαξε ήδη δύο φορές την ιστορία της ανθρωπότητας!
Ήταν ο πρώτος που το κατάλαβε!
Ποιος ξέρει πότε το κατάλαβε; Ίσως όταν δημιουργήθηκε το Αστροπλοίο Γη, ή, ακόμα νωρίτερα, όταν έμαθε ότι ο ενωμένος στόλος είχε καταστραφεί. Είναι ο τελευταίος που θα ανησυχούσε. Όπως οι γονείς της εποχής του, που είχαν πάντα κατά νου τα παιδιά τους.
Η Ντονγκφάνγκ Γιανσού διέσχισε πετώντας τη σφαιρική αίθουσα όσο πιο γρήγορα μπορούσε, έχοντας στο κατόπι της τους δύο υποπλοιάρχους της. Βγήκαν από την πόρτα και διέσχισαν τον μακρύ διάδρομο μέχρι που έφτασαν στην πόρτα της καμπίνας του Ζανγκ Μπεϊχάι. Μπροστά τους κρεμόταν μια οθόνη πανομοιότυπη με εκείνη που μόλις είχαν δει. Όρμησαν ξανά, αλλά η σκηνή από την απόδραση της Φυσικής Επιλογής επαναλήφθηκε για άλλη μια φορά: Έπεσαν πάνω στον τοίχο. Δεν υπήρχε πόρτα, αλλά μόνο μια ωοειδής περιοχή με διαφανές τοίχωμα.
«Τι κάνεις εκεί;» φώναξε ο Λεβίν.
«Παιδιά μου», είπε ο Ζανγκ Μπεϊχάι, κι ήταν η πρώτη φορά που τους απευθυνόταν με αυτό τον τρόπο. Αν και τους είχε γυρισμένη την πλάτη, μπορούσαν να φανταστούν πως τα μάτια του ήταν ήρεμα σαν το νερό μιας λίμνης. «Αφήστε με να το κάνω».
«Εννοείς, αν εγώ δεν πάω στην κόλαση, τότε ποιος θα πάει; Αυτό θες να πεις;» φώναξε δυνατά η Ντονγκφάνγκ Γιανσού.
«Από τη στιγμή που έγινα στρατιώτης, ήμουν προετοιμασμένος να πάω κι εκεί, αν χρειαζόταν», της απάντησε, συνεχίζοντας τις ρυθμίσεις των οπλικών συστημάτων. Έξω από την καμπίνα, οι τρεις τους μπορούσαν να δουν ότι, παρ' όλο που δεν ήταν ιδιαίτερα επιδέξιος στους χειρισμούς, κάθε του κίνηση ήταν σωστή.
Τα μάτια της Ντονγκφάνγκ Γιανσού γέμισαν δάκρυα και φώναξε: «Τότε, ας χαθούμε μαζί. Άσε με να μπω μέσα. Θα πάω κι εγώ στην κόλαση μαζί σου!»
Εκείνος δεν έδωσε απάντηση, αλλά συνέχισε τους χειρισμούς του. Ρύθμισε τους τηλεκατευθυνόμενους πυραύλους με τέτοιο τρόπο ώστε να μπορεί να τους δώσει εντολή να αυτοκαταστραφούν εν ώρα πτήσης. Μόνο όταν ολοκλήρωσε το τελευταίο στάδιο, είπε: «Σκέψου λίγο, Ντονγκφάνγκ. Θα μπορούσαμε να έχουμε κάνει αυτή την επιλογή νωρίτερα; Ασφαλώς όχι. Όμως, τώρα μπορούμε να την κάνουμε, επειδή το διάστημα μας μεταμόρφωσε σε άλλο είδος ανθρώπων». Όρισε τις κεφαλές των πυραύλων ώστε να εκραγούν σε απόσταση πενήντα χιλιομέτρων από κάθε στόχο. Αυτό θα προστάτευε τα σκάφη από οποιαδήποτε ζημιά, αλλά, ακόμα και σε μεγαλύτερη απόσταση, η έκρηξη θα ήταν θανάσιμη για κάθε είδος ζωής πάνω σε αυτά. «Η γέννηση ενός νέου πολιτισμού σημαίνει...»
37. Η ερώτηση αυτή συνόψιζε τον όρκο του Κσαϊτιμπάργκα Μποτισάτβα, ενός από τους μυθικούς δασκάλους της βουδιστικής παράδοσης, ο οποίος λέγεται ότι αποφάσισε να μην γίνει ο ίδιος Βούδας παρά μόνο όταν και ο τελευταίος κάτοικος των διαφόρων κολάσεων απελευθερωθεί από αυτές.【Σημείωση του μεταφραστή】

«...τη γέννηση μιας νέας ηθικής». Αφαίρεσε το πρώτο κλείδωμα ασφαλείας από τις κεφαλές των υδρογονοβομβών. «Στο μέλλον, όταν θα εξετάζουν όλα όσα κάναμε, ίσως να τους φαίνονται απολύτως φυσιολογικά. Έτσι, λοιπόν, δεν πρόκειται να πάμε στην κόλαση, παιδιά μου». Αφαίρεσε το δεύτερο κλείδωμα ασφαλείας.
Ξαφνικά, ο συναγερμός αντήχησε στο σκάφος σαν τον θρήνο δέκα χιλιάδων φαντασμάτων μέσα στο σκοτάδι του διαστήματος. 
Οθόνες εμφανίστηκαν παντού στον αέρα, σαν χιονονιφάδες, δείχνοντας μια τεράστια ποσότητα δεδομένων που τα αμυντικά συστήματα της Φυσικής Επιλογής δέχονταν σχετικά με πυραύλους που πλησίαζαν, αλλά κανείς δεν είχε τον χρόνο να τα διαβάσει.
Από τη στιγμή που ήχησε ο συναγερμός μέχρι την έκρηξη των υποηχητικών υδρογονοβομβών πέρασαν μόνο τέσσερα δευτερόλεπτα.
Οι εικόνες που στάλθηκαν πίσω στη Γη από τη Φυσική Επιλογή έδειξαν πως ο Ζανγκ Μπεϊχάι ίσως τα είχε καταλάβει όλα μέσα σε ένα μόλις δευτερόλεπτο. Είχε φανταστεί ότι η καρδιά του είχε γίνει σκληρή σαν πέτρα στη διάρκεια της οδυνηρής παρέλευσης δύο αιώνων, αλλά είχε παραβλέψει κάτι κρυμμένο στο πιο βαθύ σημείο της ψυχής του και είχε διστάσει πριν πάρει την τελική απόφαση. Είχε δοκιμάσει να συγκρατήσει το τρέμουλο της καρδιάς του, κι αυτή η τελευταία στιγμή συμπόνιας είχε σκοτώσει αυτόν και όλους όσους επέβαιναν στη Φυσική Επιλογή. Μετά από ένα μήνα σιωπηλής αναμονής μέσα στο σκοτάδι, είχε αποδειχθεί μερικές στιγμές πιο αργός από το άλλο σκάφος.
Τρεις μικροί ήλιοι φώτισαν το σκοτάδι του διαστήματος, δημιουργώντας ένα ισόπλευρο τρίγωνο με τη Φυσική Επιλογή στο κέντρο τους και σε μέση απόσταση σαράντα χιλιομέτρων. Οι σφαίρες φωτιάς που δημιούργησε η πυρηνική σύντηξη κράτησαν είκοσι δευτερόλεπτα και ήταν γεμάτες από υποηχητικές συχνότητες αόρατες στο γυμνό μάτι.
Οι εικόνες που στάλθηκαν έδειξαν ότι, στα τρία δευτερόλεπτα που απόμεναν, ο Ζανγκ Μπεϊχάι γύρισε προς την Ντονγκφάνγκ Γιανσού, της χαμογέλασε και είπε: «Δεν έχει σημασία. Είναι το ίδιο πράγμα».
Τα ακριβή του λόγια ήταν μόνο μια υπόθεση, επειδή δεν του δόθηκε χρόνος να τελειώσει πριν ένας πανίσχυρος ηλεκτρομαγνητικός παλμός έρθει από τρεις κατευθύνσεις, κάνοντας την πελώρια άτρακτο να δονηθεί σαν τα φτερά ενός τζίτζικα. Η ενέργεια αυτών των δονήσεων μετατράπηκε σε υποηχητικά κύματα, τα οποία, στην εικόνα, φάνηκαν σαν μια ομίχλη αίματος που κατάπιε τα πάντα.
Η επίθεση είχε προέλθει από τον Υπέρτατο Νόμο, που είχε εκτοξεύσει εναντίον των τεσσάρων άλλων σκαφών δώδεκα κρυμμένους πυραύλους οπλισμένους με υποηχητικές υδρογονοβόμβες. Οι τρεις πύραυλοι που είχαν σταλεί εναντίον της Φυσικής Επιλογής, η οποία βρισκόταν διακόσιες χιλιάδες χιλιόμετρα μακριά, είχαν εκτοξευτεί πριν από τους άλλους, έτσι ώστε εκείνοι που θα χτυπούσαν τα τρία γειτονικά σκάφη να φτάσουν τα σημεία έκρηξης την ίδια στιγμή. Μετά την αυτοκτονία του κυβερνήτη του Υπέρτατου Νόμου, τη διοίκηση του σκάφους είχε αναλάβει ένας υποπλοίαρχος, αλλά ήταν άγνωστο ποιος πήρε τελικά την απόφαση της επίθεσης. Το όνομά του δεν θα γινόταν ποτέ γνωστό.
Ο Υπέρτατος Νόμος δεν ήταν ανάμεσα στους τυχερούς που παρέμειναν στον Κήπο της Εδέμ.
Από τα τρία άλλα σκάφη καταδίωξης, το Γαλάζιο Διάστημα ήταν το καλύτερα προετοιμασμένο απέναντι σε απρόσμενα συμβάντα. Πριν ακόμη δεχθεί επίθεση, είχε μετατρέψει το εσωτερικό του σε κενό αέρος και όλα τα μέλη του πληρώματος είχαν φορέσει διαστημικές στολές. Επειδή τα υποηχητικά κύματα είναι αδύνατο να μεταδοθούν στο κενό, κανένα μέλος του πληρώματος δεν έπαθε κακό, ενώ το σώμα του σκάφους υπέστη ελάχιστες μόνο ζημιές από τον ηλεκτρομαγνητικό παλμό.
Μετά την έκρηξη των πυρηνικών βομβών, το Γαλάζιο Διάστημα ξεκίνησε την αντεπίθεσή του με λέιζερ - την ταχύτερη δυνατή αντίδραση. Φώτισε τον Υπέρτατο Νόμο με πέντε λέιζερ ακτίνων γάμμα, ανοίγοντας πέντε τεράστιες τρύπες στην άτρακτό του. Το εσωτερικό του έπιασε γρήγορα φωτιά και οι μικρότερες εκρήξεις έκαναν το σκάφος να χάσει κάθε δυνατότητα μάχης. Ακολούθησαν σκληρότερες επιθέσεις από το Γαλάζιο Διάστημα και, κάτω από μια συνεχή βροχή πυρηνικών πυραύλων και βολών ηλεκτρομαγνητικών όπλων, ο Υπέρτατος Νόμος ανατινάχτηκε βίαια χωρίς να αφήσει επιζώντες.
Σχεδόν την ίδια στιγμή που γινόταν η Μάχη του Σκοταδιού στο Αστροπλοίο, μια παρόμοια τραγωδία λάβαινε χώρα στην άλλη άκρη του ηλιακού συστήματος. Η Εποχή του Χαλκού εξαπέλυσε μια ξαφνική επίθεση εναντίον του Κβάντου, χρησιμοποιώντας τις ίδιες υποηχητικές υδρογονοβόμβες για να σκοτώσει κάθε ίχνος ζωής μέσα στον στόχο του, αλλά διατηρώντας το σκάφος ακέραιο. Επειδή τα δύο σκάφη είχαν στείλει ελάχιστες πληροφορίες πίσω στη Γη, κανείς δεν έμαθε τι ακριβώς συνέβη μεταξύ τους. Είχαν περάσει και τα δύο σε μεγάλη επιτάχυνση για να ξεφύγουν από την επίθεση της Ρανίδας, αλλά δεν είχαν επιβραδύνει όπως οι διώκτες της Φυσικής Επιλογής, κι έτσι τα καύσιμα που τους έμεναν, ήταν παραπάνω από αρκετά για να επιστρέψουν στη Γη.
Η απεραντοσύνη του διαστήματος είχε δημιουργήσει μια σκοτεινή νέα ανθρωπότητα μέσα στη μαύρη αγκαλιά του. 
Μέσα στο διευρυνόμενο μεταλλικό νέφος που είχε σχηματιστεί από την έκρηξη του Υπέρτατου Νόμου, το Γαλάζιο Διάστημα πλησίασε το Έντερπράιζ και το Βαθύ Διάστημα, που κανένα τους δεν έδειχνε σημάδια ζωής, και συνέλεξε όλα τα καύσιμά τους. Αφού τους αφαίρεσε όλα τα χρήσιμα αντικείμενα, το Γαλάζιο Διάστημα διέσχισε τα διακόσιες χιλιάδες χιλιόμετρα που το χώριζαν από τη Φυσική Επιλογή και έκανε το ίδιο και με εκείνο το σκάφος. Το Αστροπλοίο Γη έμοιαζε πλέον με ένα εργοτάξιο στο διάστημα, αφού οι ογκώδεις άτρακτοι των τριών νεκρών σκαφών έλαμπαν σε διάφορα σημεία τους από τις σπίθες των λέιζερ κοπής και συνένωσης. Αν ο Ζανγκ Μπεϊχάι ήταν ακόμα ζωντανός, η σκηνή σίγουρα θα του θύμιζε το αεροπλανοφόρο Τανγκ, πριν από δύο αιώνες.
Το Γαλάζιο Διάστημα πήρε κομμάτια από τα τρία κατεστραμμένα πολεμικά διαστημόπλοια και τα έστησε σε έναν σχηματισμό όπως εκείνον του Στόουνχεντζ, δημιουργώντας έναν τύμβο στο εξώτερο διάστημα. Εκεί έκαναν μια κηδεία για όλα τα θύματα της Μάχης του Σκοταδιού.
Φορώντας διαστημικές στολές, τα 1.273 μέλη του Γαλάζιου Διαστήματος συγκεντρώθηκαν σε σχηματισμό, αιωρούμενα στο κέντρο του τύμβου. Ήταν οι εναπομείναντες πολίτες του Αστροπλοίου Γη. Γύρω τους, τεράστια κομμάτια των διαστημόπλοιων υψώνονταν σαν ένας κλοιός από βουνά, ενώ τα ανοίγματα μέσα στα συντρίμμια τους φάνταζαν σαν πελώριες είσοδοι σπηλαίων. Τα σώματα των 4.247 θυμάτων παρέμεναν μέσα στα χαλάσματα, που έριχναν τις σκιές τους πάνω σε όλους τους ζωντανούς, λες κι αυτοί βρίσκονταν μέσα σε μια ορεινή κοιλάδα τα μεσάνυχτα. Το μοναδικό φως ήταν η παγερή λάμψη του Γαλαξία που ξεχώριζε μέσα από τα κενά των συντριμμιών.
Στη διάρκεια της κηδείας, όλοι παρέμειναν ήρεμοι. Οι νέοι άνθρωποι του διαστήματος είχαν περάσει το στάδιο της νηπιακής τους ηλικίας.
Άναψαν μια μικρή επιτύμβια λάμπα. Ήταν ένας γλόμπος των πενήντα βατ, με εκατό επιπλέον γλόμπους πλάι του, που ο καθένας θα αντικαθιστούσε αυτόματα τον προηγούμενο. Παίρνοντας ενέργεια από μια μικρή πυρηνική μπαταρία, η επιτύμβια λάμπα θα παρέμενε αναμμένη για δεκάδες χιλιάδες χρόνια. Το αμυδρό φως της έμοιαζε με κερί μέσα στην ορεινή κοιλάδα και έριχνε ένα μικρό φωτοστέφανο πάνω στον ψηλό γκρεμό των συντριμμιών, λάμποντας πάνω σε ένα κομμάτι τιτάνιο στο οποίο ήταν σκαλισμένα τα ονόματα των θυμάτων. Δεν υπήρχε επιτάφιος.
Μια ώρα αργότερα, ο διαστημικός τάφος φωτίστηκε μια τελευταία φορά από το φως που δημιουργούσε η επιτάχυνση του Γαλάζιου Διαστήματος. Ο τάφος ταξίδευε με το ένα τοις εκατό της ταχύτητας του φωτός. Μετά από αρκετές εκατοντάδες χρόνια, η ταχύτητά του θα μειωνόταν στο 0,03 της ταχύτητας του φωτός εξαιτίας των διαστρικών νεφών σκόνης. Και πάλι θα έφτανε στο NH5958 μετά από εξήντα χιλιάδες χρόνια, αλλά το Γαλάζιο Διάστημα θα είχε ξεκινήσει για το επόμενο αστρικό σύστημα περισσότερα από πενήντα χιλιάδες χρόνια νωρίτερα.
Το Γαλάζιο Διάστημα ταξίδευε βαθιά στο διάστημα μεταφέροντας άφθονα καύσιμα σύντηξης και οκτώ από το κάθε είδος σημαντικού ανταλλακτικού. Τόσο πολύ υλικό ήταν αδύνατο να χωρέσει μέσα στο σκάφος κι έτσι αρκετά εξωτερικά χωρίσματα αποθήκευσης προσαρμόστηκαν στο κύτος του, αλλάζοντας εντελώς την όψη του σκάφους και μετατρέποντάς το σε ένα πελώριο, άσχημο και ασύμμετρο σώμα. Έμοιαζε πραγματικά με οδοιπόρο που είχε ξεκινήσει για μεγάλο ταξίδι. Την προηγούμενη χρονιά, από την αντίθετη πλευρά του ηλιακού συστήματος, η Εποχή του Χαλκού είχε επιταχύνει προς την κατεύθυνση του αστερισμού του Ταύρου, αφήνοντας πίσω της τα χαλάσματα του Κβάντου.
Το Γαλάζιο Διάστημα και το Κβάντου είχαν προέλθει από έναν κόσμο φωτός, αλλά είχαν μετατραπεί σε δυο πλοία του σκότους.
Πάνω στη Γη, κατάρες και βρισιές εκτοξεύονταν στο διάστημα προς τα σημεία όπου βρίσκονταν το Γαλάζιο Διάστημα και η Εποχή του Χαλκού, αλλά τα δυο σκάφη δεν απαντούσαν. Διέκοψαν κάθε επικοινωνία με το ηλιακό σύστημα, επειδή, για τους δυο εκείνους κόσμους, η Γη ήταν ήδη νεκρή.
Τα δύο σκάφη έγιναν ένα με το σκοτάδι και ξεμάκρυναν ολοένα και περισσότερο, έχοντας ανάμεσά τους το ηλιακό σύστημα. Μεταφέροντας όλες τις ανθρώπινες σκέψεις και αναμνήσεις και όλη τη δόξα και τα όνειρα της Γης, χάθηκαν σιωπηλά μέσα στην αιώνια νύχτα.
«Το ήξερα!»
Αυτό ήταν το πρώτο πράγμα που είπε ο Λούο Τζι όταν έμαθε για τη Μάχη του Σκότους που είχε γίνει στις παρυφές του ηλιακού συστήματος. Αφήνοντας πίσω του τον απορημένο Σι Τσιάνγκ, βγήκε βιαστικά από το δωμάτιο και διέσχισε τρέχοντας τη γειτονιά μέχρι που βρέθηκε απέναντι στην έρημο της βόρειας Κίνας.
«Είχα δίκιο! Είχα δίκιο!» φώναξε κοιτάζοντας τον ουρανό.
Ήταν αργά το βράδυ και, ίσως εξαιτίας της βροχής που είχε πέσει, η ορατότητα ήταν εξαιρετική. Τα αστέρια ήταν ορατά, αν και δεν φαίνονταν τόσο καθαρά όσο τον εικοστό πρώτο αιώνα και ήταν πολύ αραιότερα, αφού ξεχώριζαν μόνο τα πιο λαμπερά. Ωστόσο, ένιωθε και πάλι να πλημμυρίζει από το συναίσθημα που τον είχε συνεπάρει εκείνη την κρύα νύχτα πάνω από την παγωμένη λίμνη, δύο αιώνες πριν: ο Λούο Τζι, ο συνηθισμένος άνθρωπος, είχε χαθεί και είχε ξαναγίνει ένας Τοιχοπρόσωπος.
«Ντα Σι, έχω στα χέρια μου το κλειδί για τη νίκη της ανθρωπότητας!» είπε στον Σι Τσιάνγκ, που τον είχε ακολουθήσει.
Ο Σι Τσιάνγκ γέλασε. «Σοβαρά;»
Το ελαφρά κοροϊδευτικό γέλιο του Σι Τσιάνγκ με
ίωσε τον ενθουσιασμό του Λούο Τζι. «Το ήξερα ότι δεν θα με πίστευες».
«Και τι σκοπεύεις να κάνεις τώρα;» τον ρώτησε εκείνος.
Ο Λούο Τζι κοίταξε την άμμο κάτω από τα πόδια του και η καλή του διάθεση χάθηκε γρήγορα. «Τι να κάνω; Μου φαίνεται πως δεν μπορώ να κάνω τίποτα».
«Θα μπορούσες τουλάχιστον να βρεις έναν τρόπο και να το αναφέρεις στους υψηλά ιστάμενους».
«Δεν ξέρω αν θα πιάσει, αλλά θα δοκιμάσω, έστω μόνο και μόνο για να επιτελέσω το καθήκον μου».
«Πόσο ψηλά σκοπεύεις να φτάσεις;»
«Όσο πιο ψηλά γίνεται. Στον γραμματέα των Ηνωμένων Εθνών, στον πρόεδρο της ΚΣΗΣ».
«Φοβάμαι πως κάτι τέτοιο δεν θα είναι εύκολο. Είμαστε πια κοινοί άνθρωποι... Εντούτοις, πρέπει να προσπαθήσουμε. Μπορείς να πας αρχικά στις δημοτικές Αρχές. Βρες τον δήμαρχο της πόλης».
«Ωραία, λοιπόν, θα πάω πρώτα στον δήμαρχο». Όρθωσε το κορμί του.
«Θα έρθω μαζί σου».
«Όχι, θα πάω μόνος μου».
«Ακόμα και τώρα, παραμένω αξιωματούχος. Θα μου είναι ευκολότερο να κλείσω μια συνάντηση με τον δήμαρχο».
Ο Λούο Τζι κοίταξε ψηλά στον ουρανό και ρώτησε: «Πότε θα φτάσει η Ρανίδα στη Γη;»
«Τα νέα λένε ότι θα φτάσει σε δέκα ή είκοσι ώρες».
«Ξέρεις τι έρχεται να κάνει εδώ; Η αποστολή της δεν ήταν να καταστρέψει τον ενωμένο στόλο ούτε και να επιτεθεί στη Γη. Έχει έρθει για να σκοτώσει εμένα. Δεν θέλω να βρίσκεσαι μαζί μου όταν το κάνει».
Ο Σι Τσιάνγκ γέλασε με το ίδιο ειρωνικό γέλιο. «Μένουν ακόμα δέκα ώρες, σωστά; Όταν έρθει εκείνη η ώρα, θα απομακρυνθώ από κοντά σου».
Ο Λούο Τζι κούνησε το κεφάλι με ένα στραβό χαμόγελο. «Δεν με παίρνεις καθόλου στα σοβαρά. Γιατί, λοιπόν, θες να με βοηθήσεις;»
«Αγόρι μου, θα φτάσουμε στην κορυφή είτε σε πιστεύουν είτε όχι. Πάντα παίζω εκ του ασφαλούς. Αν σε επέλεξαν από δισεκατομμύρια ανθρώπους πριν από δύο αιώνες, θα πρέπει να υπάρχει κάποιος λόγος, έτσι δεν είναι; Αν σε καθυστερήσω τώρα, δεν θα με καταδικάσει η Ιστορία; Αν οι υψηλά ιστάμενοι δεν σε πάρουν στα σοβαρά, δεν έχω να χάσω τίποτα πέρα από ένα ταξίδι μέχρι την πόλη. Υπάρχει όμως κάτι που με βάζει σε σκέψη. Λες πως αυτό το πράγμα έρχεται στη Γη για να σε σκοτώσει. Δεν μπορώ να το πιστέψω. Ξέρω καλά από φονικά, κι αυτό είναι υπερβολή, ακόμα και για τους Τρισολαριανούς».
Έφτασαν στην είσοδο προς την υπόγεια πόλη νωρίς το πρωί και είδαν ότι οι ανελκυστήρες που κατέβαιναν λειτουργούσαν ακόμη κανονικά. Πολλοί έβγαιναν έξω, κουβαλώντας μεγάλες ποσότητες αποσκευών. Λίγοι, όμως, ήταν αυτοί που κατέβαιναν και στον ανελκυστήρα τους μπήκαν μόνο άλλα δύο άτομα.
«Είστε αφυπνισμένοι; Όλοι ανεβαίνουν. Εσείς γιατί κατεβαίνετε;»
«Η πόλη έχει βυθιστεί στο χάος», είπε ένας από αυτούς, ένας νεαρός άνδρας. Στα ρούχα του, σφαίρες φωτιάς έλαμπαν ακατάπαυστα πάνω σε ένα μαύρο φόντο. Μια πιο προσεκτική ματιά αποκάλυπτε ότι ήταν μια εικόνα της καταστροφής του ενωμένου στόλου.
«Τότε εσείς γιατί κατεβαίνετε;» ρώτησε ο Σι Τσιάνγκ.
«Βρήκα ένα μέρος για να ζήσω στην επιφάνεια και πάω κάτω για να πάρω μερικά πράγματα», τους είπε. Μετά έγνεψε προς το μέρος τους. «Εσείς στην επιφάνεια θα πλουτίσετε. Δεν έχουμε κατοικίες εκεί και τα δικαιώματα ιδιοκτησίας στα σπίτια της επιφάνειας ανήκουν κυρίως σε εσάς. Θα πρέπει να τα αγοράσουμε από εσάς».
«Αν η υπόγεια πόλη καταρρεύσει και όλοι αυτοί οι άνθρωποι βγουν στην επιφάνεια, πιθανώς να μην γίνει καμιά κανονική αγοραπωλησία», είπε ο Σι Τσιάνγκ.
Ένας μεσόκοπος άνδρας που τους άκουγε ζαρωμένος σε μια γωνιά του ανελκυστήρα έχωσε ξαφνικά το πρόσωπο μέσα στις παλάμες του και έβγαλε ένα μακρόσυρτο κλαψούρισμα. «Ωχχ...» Μετά, κάθισε πάνω στις φτέρνες του και άρχισε να κλαίει γοερά. Τα ρούχα του πρόβαλλαν μια κλασική βιβλική σκηνή: ένας γυμνός Αδάμ και μια Εύα στέκονταν κάτω από ένα δέντρο μέσα στον Κήπο της Εδέμ, ενώ ένα σαγηνευτικό φίδι σερνόταν ανάμεσά τους. Ίσως να συμβόλιζε την πρόσφατη Μάχη του Σκοταδιού.
«Υπάρχουν πολλοί σαν κι αυτόν», είπε ο νεαρός, δείχνοντας με περιφρόνηση τον άνδρα που έκλαιγε. «Με σαλεμένο μυαλό». Τα μάτια του φωτίστηκαν. «Στην πραγματικότητα, η Ημέρα της Κρίσης είναι μια θαυμάσια στιγμή. Η ομορφότερη περίοδος που υπήρξε ποτέ. Είναι η μοναδική στιγμή στην ιστορία όπου οι άνθρωποι έχουν την ευκαιρία να αφήσουν όλες τις έγνοιες και τα φορτία τους και να αφιερωθούν αποκλειστικά στον εαυτό τους. Είναι η πιο υπεύθυνη αντιμετώπιση για τη ζωή τώρα πια να απολαύσουμε τους εαυτούς μας όσο μπορούμε».
Όταν ο ανελκυστήρας έφτασε στον πάτο, ο Λούο Τζι και ο Σι Τσιάνγκ βγήκαν από την αίθουσα και αμέσως μύρισαν την έντονη και παράξενη μυρωδιά από κάτι που καιγόταν. Η υπόγεια πόλη ήταν πιο φωτεινή από πριν, αλλά τη φώτιζε ένα ενοχλητικό λευκό φως. Κοιτάζοντας γύρω του μέσα από κενά των πελώριων δέντρων, ο Λούο Τζι κατάλαβε πως δεν έβλεπε τον γαλάζιο ουρανό, αλλά ένα απόλυτο κενό. Η προβολή του ουρανού πάνω στην οροφή της υπόγειας πόλης είχε σβήσει. Το κενό τού θύμιζε τις σφαιρικές καμπίνες των διαστημοπλοίων που είχε δει στις ειδήσεις. Τα πάρκα ήταν γεμάτα από σκουπίδια που είχαν πέσει από τα πελώρια δέντρα. Εκεί κοντά υπήρχαν τα συντρίμμια αρκετών τσακισμένων ιπτάμενων αυτοκινήτων, ένα από τα οποία ήταν τυλιγμένο στις φλόγες και περιτριγυρισμένο από ένα πλήθος που μάζευε εύφλεκτα αντικείμενα από το παρτέρι και τα πετούσε στη φωτιά. Κάποιος μάλιστα πέταξε τα ίδια του τα ρούχα, ενώ εκείνα πρόβαλλαν ακόμη εικόνες. Ένας σπασμένος υπόγειος σωλήνας τίναζε ψηλά έναν πίδακα νερού, μουλιάζοντας μια ομάδα ανθρώπων που έπαιζαν γύρω του σαν παιδιά. Κάπου-κάπου, ούρλιαζαν όλοι μαζί με ενθουσιασμό, σκορπίζονταν για να αποφύγουν αντικείμενα που έπεφταν από τα δέντρα και μετά ενώνονταν ξανά για να συνεχίσουν τη διασκέδασή τους. Ο Λούο Τζι κοίταξε και πάλι ψηλά και είδε φωτιές σε αρκετά σημεία των δέντρων. Οι σειρήνες των ιπτάμενων πυροσβεστικών οχημάτων ούρλιαζαν καθώς πετούσαν στον αέρα, τριγυρίζοντας κρεμασμένα «φύλλα» που είχαν πιάσει φωτιά.
Πρόσεξε ότι οι άνθρωποι που συναντούσαν στους δρόμους ανήκαν σε δυο κατηγορίες, όπως κι εκείνοι που είχαν συναντήσει στον ανελκυστήρα. Ο ένας τύπος ήταν οι καταθλιπτικοί, που περπατούσαν με θολά βλέμματα ή απλώς κάθονταν στα πάρκα, υποφέροντας το μαρτύριο της απόγνωσης, μιας απόγνωσης που πλέον δεν προερχόταν από την ήττα της ανθρωπότητας, αλλά από τις δύσκολες παρούσες συνθήκες διαβίωσης. Ο άλλος τύπος ήταν εκείνοι που βρίσκονταν σε μια κατάσταση τρελού ενθουσιασμού και έμοιαζαν μεθυσμένοι από την απόλαυση.
Η κυκλοφορία μέσα στην πόλη ήταν χαοτική. Ο
Λούο Τζι και ο Σι Τσιάνγκ χρειάστηκαν μισή ώρα για να σταματήσουν ένα ταξί και όταν το ιπτάμενο αυτοκίνητο χωρίς οδηγό τους μετέφερε ανάμεσα στα πελώρια δέντρα, ο Λούο Τζι θυμήθηκε εκείνη την πρώτη τρομαχτική ημέρα του μέσα στην πόλη και αισθάνθηκε την ένταση που θα ένιωθε σε ένα τρενάκι του λούνα παρκ. Ευτυχώς, το αυτοκίνητο τους μετέφερε σύντομα στο δημαρχείο.
Ο Σι Τσιάνγκ είχε βρεθεί εκεί αρκετές φορές εξαιτίας των υποχρεώσεών του και γνώριζε καλά το μέρος. Μετά από αρκετές μεσολαβήσεις, πήραν τελικά άδεια να συναντήσουν τον δήμαρχο, αλλά έπρεπε να περιμένουν μέχρι το απόγευμα. Ο Λούο Τζι περίμενε δυσκολίες και έτσι η αποδοχή του δημάρχου τον αιφνιδίασε, αφού η κατάσταση ήταν ακραία και υπήρχαν ελάχιστοι άνθρωποι. Την ώρα του γεύματος, ο Σι Τσιάνγκ είπε στον Λούο Τζι ότι ο καινούριος δήμαρχος είχε αναλάβει καθήκοντα μόλις την προηγούμενη μέρα. Πιο πριν, ήταν ο υπεύθυνος δημοτικός σύμβουλος για τις υποθέσεις των αφυπνισμένων και έτσι, κατά κάποιο τρόπο, προϊστάμενος του Σι Τσιάνγκ, άρα τον ήξερε αρκετά καλά.
«Είναι συμπατριώτης μας», είπε ο Σι Τσιάνγκ.
Την εποχή εκείνη, η έννοια του όρου «συμπατριώτης» δεν ήταν πια γεωγραφική αλλά χρονική. Δεν τη χρησιμοποιούσαν όλοι οι αφυπνισμένοι μεταξύ τους, αλλά μόνο εκείνοι που είχαν μπει σε χειμερία νάρκη την ίδια περίπου εποχή. Όταν συναντιούνταν μετά από τόσα χρόνια, οι χρονικοί συμπατριώτες ένιωθαν μεταξύ τους πολύ πιο κοντά απ’ όσο εκείνοι που παλιά μοιράζονταν την ίδια γεωγραφική πατρίδα.
Περίμεναν μέχρι τις τέσσερις και μισή για να δουν τον δήμαρχο. Οι υψηλόβαθμοι αξιωματούχοι εκείνης της εποχής διέθεταν συνήθως τα εξωτερικά χαρίσματα ενός σταρ και μόνο οι πιο ελκυστικοί κέρδιζαν τις εκλογές, αλλά ο παρών δήμαρχος ήταν μάλλον άσχημος. Είχε περίπου την ηλικία του Σι Τσιάνγκ, αν και ήταν πολύ πιο αδύνατος, και είχε ένα χαρακτηριστικό που τον έκανε αμέσως αναγνωρίσιμο ως αφυπνισμένο: φορούσε γυαλιά. Ήταν σίγουρα αντίκες ηλικίας δύο αιώνων, επειδή ακόμη και οι φακοί επαφής είχαν εξαφανιστεί πριν από καιρό. Όμως οι άνθρωποι που είχαν συνηθίσει να φορούν γυαλιά, χωρίς αυτά ένιωθαν ότι κάτι πήγαινε στραβά με την εμφάνισή τους, κι έτσι πολλοί αφυπνισμένοι τα φορούσαν ακόμη και όταν η όρασή τους είχε πια αποκατασταθεί.
Ο δήμαρχος έδειχνε εντελώς εξουθενωμένος και φάνηκε να δυσκολεύεται να σηκωθεί από το κάθισμά του. Όταν ο Σι Τσιάνγκ τού ζήτησε συγγνώμη για την ενόχληση και του έδωσε συγχαρητήρια για την προαγωγή του, εκείνος κούνησε σκεφτικός το κεφάλι του. «Ζούμε σε ευάλωτους καιρούς κι εμείς οι άκομψοι βάρβαροι μπορεί να φανούμε και πάλι χρήσιμοι».
«Είστε ο πιο υψηλόβαθμος αφυπνισμένος πάνω στη Γη, σωστά;»
«Ποιος ξέρει; Καθώς η κατάσταση εξελίσσεται, μπορεί κάποιοι συμπατριώτες μας να προαχθούν σε ακόμα υψηλότερες θέσεις».
«Και ο προηγούμενος δήμαρχος; Νευρική κατάρρευση;»
«Όχι, όχι. Υπάρχουν δυνατοί χαρακτήρες και σ’ αυτή την εποχή. Ήταν πολύ ικανός, αλλά σκοτώθηκε σε σύγκρουση αυτοκινήτων σε μια περιοχή ταραχών, πριν από δύο μέρες».
Ο δήμαρχος πρόσεξε τον Λου Τζι πίσω από τον Σι Τσιάνγκ και αμέσως άπλωσε το χέρι. «Χαίρετε, δρ. Λούο. Ασφαλώς και σας αναγνωρίζω. Πριν από δυο αιώνες σάς λάτρευα, επειδή, από τους τέσσερις, ήσαστε ο μόνος που μοιάζατε με τοίχο προσώπου. Πραγματικά δεν μπορούσα να φανταστώ τι σκοπεύατε να κάνετε». Όμως η διάθεσή τους χάλασε όταν άκουσαν την επόμενη κουβέντα του. «Είστε ο τέταρτος μεσσίας που δέχθηκα τις τελευταίες δύο ημέρες. Υπάρχουν δεκάδες ακόμη που περιμένουν έξω και δεν έχω τη δύναμη να τους συναντήσω».
«Δήμαρχε, ο Λούο Τζι δεν είναι σαν κι αυτούς. Δυο αιώνες πριν...»
«Ασφαλώς. Δυο αιώνες πριν, επιλέχθηκε μέσα από δισεκατομμύρια ανθρώπους και για τον λόγο αυτό αποφάσισα να σας δεχθώ». Ο δήμαρχος έδειξε τον Σι Τσιάνγκ. «Σας ήθελα και για κάτι ακόμα, αλλά γι’ αυτό θα μιλήσουμε στη συνέχεια. Πρώτα πείτε μου τι θέλετε να μου πείτε. Έχω όμως μια μικρή παράκληση: Μπορείτε να μη μιλήσετε σχετικά με τα σχέδιά σας για να σώσετε τον κόσμο; Είναι πάντοτε πολύ μακροσκελή. Πρώτα πείτε μου τι θέλετε να κάνω εγώ».
Όταν ο Λούο Τζι και ο Σι Τσιάνγκ του εξήγησαν τι ήθελαν, ο δήμαρχος έγνεψε αμέσως αρνητικά. «Ακόμα κι αν ήθελα να σας βοηθήσω, δεν θα μπορούσα να το κάνω. Έχω αμέτρητα δικά μου πράγματα που πρέπει να αναφέρω στην ανώτερη ηγεσία. Όμως ακόμα και αυτά τα σκαλιά της ιεραρχίας είναι χαμηλότερα απ’ όσο φαντάζεστε. Πρόκειται απλώς για περιφερειακούς και εθνικούς ηγέτες. Η κατάσταση είναι δύσκολη για όλους. Θα έπρεπε να γνωρίζετε ότι αυτή τη στιγμή η ανώτατη ιεραρχία έχει να διαχειριστεί ακόμη μεγαλύτερα προβλήματα».
Ο Λούο Τζι και ο Σι Τσιάνγκ έβλεπαν τις ειδήσεις και έτσι, ασφαλώς, γνώριζαν για τα μεγαλύτερα προβλήματα στα οποία αναφερόταν ο δήμαρχος.
Ο αφανισμός του ενωμένου στόλου είχε προκαλέσει τη γρήγορη επάνοδο της Τάσης Φυγής μετά από δύο αιώνες σιωπής. Η Ευρωπαϊκή Κοινοπολιτεία είχε ήδη προτείνει ένα σχέδιο για την επιλογή εκατό χιλιάδων υποψηφίων για αναχώρηση μέσω μιας εθνικής κλήρωσης και το σχέδιο είχε ψηφιστεί με μεγάλη λαϊκή πλειοψηφία. Όμως, μετά τα αποτελέσματα της κλήρωσης, η πλειονότητα εκείνων που δεν είχαν επιλεγεί είχε εξοργιστεί και είχαν προκληθεί εκτεταμένες ταραχές. Το κοινό άρχισε και πάλι να θεωρεί ομόφωνα την Τάση Φυγής ως έγκλημα κατά της ανθρωπότητας.
Μετά τη Μάχη του Σκότους που είχε ξεσπάσει ανάμεσα στα πολεμικά σκάφη που είχαν διαφύγει στο εξώτερο διάστημα, οι κατηγορίες κατά της Τάσης Φυγής απέκτησαν καινούρια σημασία: Τα πρόσφατα γεγονότα είχαν αποδείξει πως, όταν οι πνευματικοί δεσμοί με τη Γη αποκόπτονταν, οι άνθρωποι στο διάστημα περνούσαν σε μια απόλυτη πνευματική αποξένωση. Έτσι, ακόμα κι αν η απόδραση είχε επιτυχία, αυτό που θα επιβίωνε δεν θα μπορούσε πια να χαρακτηριστεί ανθρώπινος πολιτισμός, αλλά θα ήταν κάτι άλλο, σκοτεινό και μοχθηρό. Όπως και ο Τρισήλιος, το πράγμα αυτό θα ήταν το αντίθετο του ανθρώπινου πολιτισμού και ένας εχθρός του. Θα μπορούσε να του δοθεί και όνομα: Αρνησιπολιτισμός.
Καθώς η Ρανίδα πλησίαζε στη Γη, η ευαισθησία της κοινής γνώμης απέναντι στην Τάση Φυγής έφτασε στο αποκορύφωμά της. Τα μέσα μαζικής ενημέρωσης προειδοποιούσαν ότι ήταν πολύ πιθανό κάποιοι να προσπαθούσαν να αποδράσουν πριν από την επίθεση της Ρανίδας. Πλήθη συγκεντρώνονταν γύρω από τους διαστημικούς σταθμούς και τις βάσεις των διαστημικών ανελκυστήρων με πρόθεση να αποκόψουν οποιονδήποτε δρόμο προς το διάστημα. Και είχαν τη δυνατότητα να το κάνουν. Την εποχή εκείνη, οι άνθρωποι σε όλο τον κόσμο ήταν ελεύθεροι να οπλοφορούν και οι περισσότεροι διέθεταν μικρά πιστόλια λέιζερ. Ασφαλώς, ένα απλό πιστόλι λέιζερ δεν αποτελούσε απειλή για την καμπίνα του διαστημικού ανελκυστήρα ή για τα εκτοξευόμενα διαστημό
πλοια, όμως, σε αντίθεση με ένα παραδοσιακό όπλο, ένας μεγάλος αριθμός από λέιζερ μπορούσε να εστιάσει το φως του σε έναν συγκεκριμένο στόχο. Αν δέκα χιλιάδες πιστόλια λέιζερ έριχναν στο ίδιο σημείο, τίποτα δεν μπορούσε να τα σταματήσει. Πλήθη, που αριθμούσαν το λιγότερο δεκάδες χιλιάδες άτομα, συγκεντρώθηκαν γύρω από τις βάσεις των ανελκυστήρων και τα σημεία εκτόξευσης και τουλάχιστον το ένα τρίτο από αυτά διέθεταν όπλα. Όταν έβλεπαν μια καμπίνα να ανεβαίνει ή κάποιο διαστημόπλοιο να εκτοξεύεται, έριχναν με τα όπλα τους ταυτόχρονα. Η ευθεία διαδρομή των ακτίνων λέιζερ έκανε τη στόχευση απίστευτα ακριβή και έτσι οι περισσότερες ακτίνες συγκεντρώνονταν πάνω στο ίδιο σημείο του στόχου και το κατέστρεφαν. Με τον τρόπο αυτό, η σύνδεση της Γης με το διάστημα αποκόπηκε σχεδόν εντελώς.
Το χάος χειροτέρεψε. Τις τελευταίες μέρες, στόχοι των επιθέσεων είχαν γίνει οι διαστημικές πόλεις σε γεωσύγχρονη τροχιά. Κυκλοφορούσαν έντονες φήμες ότι ορισμένες πόλεις είχαν μετατραπεί σε σκάφη απόδρασης, άρα κι αυτές άρχισαν να δέχονται επιθέσεις από τους κατοίκους της Γης. Εξαιτίας της τεράστιας απόστασης, οι ακτίνες λέιζερ αποδυναμώνονταν μέχρι να φτάσουν τους στόχους τους στο διάστημα και, δεδομένου του επιπλέον παράγοντα της περιστροφής κάθε διαστημικής πόλης, δεν προκλήθηκε καμιά υλική ζημιά. Όμως, εκείνες τις τελευταίες μέρες, η δραστηριότητα είχε αρχίσει να γίνεται μια μορφή συλλογικής διασκέδασης για την ανθρωπότητα. Το συγκεκριμένο απόγευμα, η τρίτη διαστημική πόλη της Ευρωπαϊκής Κοινοπολιτείας, το Νέο Παρίσι, χτυπήθηκε ταυτόχρονα από δέκα εκατομμύρια ακτίνες λέιζερ από το βόρειο ημισφαίριο, προκαλώντας μεγάλη αύξηση της θερμοκρασίας στο εσωτερικό της πόλης και προκαλώντας την εκκένωσή της από τους κατοίκους της. Από τη διαστημική πόλη, η Γη είχε γίνει πιο λαμπρή κι από τον ήλιο.
Ο Λούο Τζι και ο Σι Τσιάνγκ δεν μπορούσαν να πουν τίποτα περισσότερο.
«Είχα εντυπωσιαστεί πολύ από το έργο σας στο Γραφείο Μετοίκησης Αφυπνισμένων», είπε ο δήμαρχος στον Σι Τσιάνγκ. «Και από το έργο του Γκούο Ζενμίνγκ. Τον γνωρίζετε, έτσι δεν είναι; Μόλις προήχθη σε επικεφαλής του Γραφείου Δημόσιας Ασφάλειας και μου μίλησε για εσάς. Ελπίζω να έρθετε και να εργαστείτε για τον δήμο. Αυτή τη στιγμή έχουμε μεγάλη ανάγκη από ανθρώπους σαν κι εσάς».
Ο Σι Τσιάνγκ έμεινε για μια στιγμή σκεφτικός και μετά έγνεψε καταφατικά: «Μόλις τακτοποιήσω τα ζητήματα της γειτονιάς μου. Πώς είναι η κατάσταση μέσα στην πόλη αυτή τη στιγμή;»
«Η κατάσταση χειροτερεύει, αλλά βρίσκεται ακόμη υπό έλεγχο. Αυτή τη στιγμή, οι προσπάθειές μας επικεντρώνονται στη διατήρηση της λειτουργίας του πεδίου επαγωγής. Αν αυτό διακοπεί, η πόλη θα καταρρεύσει εντελώς».
«Οι ταραχές που συμβαίνουν είναι διαφορετικές από εκείνες που ξεσπούσαν στις μέρες μας».
«Πράγματι, έτσι είναι. Κατ' αρχάς, η πηγή τους είναι διαφορετική. Προκαλούνται από μια απόλυτη απελπισία σχετικά με το μέλλον και είναι απίστευτα δύσκολο να τις διαχειριστούμε. Ταυτόχρονα, έχουμε στη διάθεσή μας λιγότερα μέσα απ' όσα τότε». Καθώς ο δήμαρχος μιλούσε, εμφάνισε μια εικόνα στον τοίχο. «Αυτή είναι η Κεντρική πλατεία από ύψος εκατό μέτρων».
Η Κεντρική πλατεία ήταν το σημείο όπου ο Λούο Τζι και ο Σι Τσιάνγκ είχαν βρει καταφύγιο από το ιπτάμενο αυτοκίνητο. Από εκείνο το σημείο, το Μνημείο του Μεγάλου Ραγίσματος και η γύρω περιοχή δεν φαίνονταν καθόλου. Ολόκληρη η πλατεία ήταν κατάλευκη. Λευκές κουκίδες σέρνονταν εδώ κι εκεί σαν κόκκοι ρυζιού μέσα σε ένα τσουκάλι με σούπα.
«Άνθρωποι είναι αυτοί;» ρώτησε ο Λούο Τζι, έκπληκτος.
«Γυμνοί άνθρωποι. Είναι ένα τεράστιο ερωτικό πάρτι με περισσότερους από εκατό χιλιάδες ανθρώπους κι έρχονται συνεχώς περισσότεροι!».
Η αποδοχή των ετεροφυλικών και ομοφυλοφιλικών σχέσεων στην εποχή εκείνη ήταν κάτι πέρα απ' όσα θα μπορούσε να φανταστεί ο Λούο Τζι και μερικά πράγματα δεν θεωρούνταν πια αξιοπερίεργα. Ωστόσο, το θέαμα μπροστά τους προκαλούσε σοκ και στους δύο. Στον Λούο Τζι θύμιζε την έκλυτη σκηνή στη Βίβλο πριν η ανθρωπότητα δεχθεί τις Δέκα Εντολές. Ήταν ένα κλασικό σενάριο για το τέλος του κόσμου.
«Γιατί δεν το σταματά η κυβέρνηση;» ρώτησε κοφτά ο Σι Τσιάνγκ.
«Πώς να γίνει αυτό; Ό,τι κάνουν είναι νόμιμο. Αν ενεργήσουμε, αυτή που θα εγκληματεί θα είναι η κυβέρνηση».
Ο Σι Τσιάνγκ αναστέναξε βαθιά. «Ναι, το ξέρω. Σ' αυτή την εποχή, η αστυνομία και ο στρατός δεν μπορούν να κάνουν πολλά πράγματα».
«Εξετάσαμε τη νομοθεσία και δεν βρήκαμε καμιά πρόβλεψη για την αντιμετώπιση της παρούσας κατάστασης», είπε ο δήμαρχος. «Με την πόλη σ' αυτό το χάλι, ίσως θα ήταν προτιμότερο αν η Ρανίδα τη διέλυε εντελώς».
Τα λόγια του Σι Τσιάνγκ συνέφεραν απότομα τον Λούο Τζι.
«Πόσος χρόνος απομένει μέχρι η Ρανίδα να φτάσει στη Γη;» ρώτησε βιαστικά.
Ο δήμαρχος αντικατέστησε την εικόνα της εντυπωσιακής ακολασίας με ένα έκτακτο δελτίο ειδήσεων που έδειχνε μια προσομοίωση του ηλιακού συστήματος. Η κόκκινη γραμμή, που σημάδευε την πορεία της Ρανίδας και τραβούσε αμέσως το μάτι, έμοιαζε με την τροχιά ενός κομήτη, μόνο που κατέληγε κοντά στη Γη. Στην κάτω δεξιά γωνία υπήρχε ένα ρολόι που μετρούσε αντίστροφα και έδειχνε πως, αν η Ρανίδα δεν μείωνε ταχύτητα, θα έφτανε στη Γη σε τέσσερις ώρες και πενήντα τέσσερα λεπτά. Παρά τον τρόμο που είχε καταλάβει τον κόσμο, η επιστημονική κοινότητα, μετά το αρχικό σοκ της ήττας, είχε ανακτήσει την ψυχραιμία της και έτσι η ανάλυση ήταν ήρεμη και νηφάλια. Αν και η ανθρωπότητα δεν γνώριζε απολύτως τίποτα σχετικά με την πηγή ενέργειας και τον μηχανισμό πρόωσης της Ρανίδας, ο αναλυτής θεωρούσε ότι αντιμετώπιζε πρόβλημα κατανάλωσης ενέργειας, επειδή η επιτάχυνσή της προς τον ήλιο μετά την καταστροφή του ενωμένου στόλου είχε αποδειχθεί ιδιαίτερα νωθρή. Είχε περάσει κοντά από τον Δία, αλλά είχε αγνοήσει τα τρία πολεμικά σκάφη που βρίσκονταν στη βάση του και είχε χρησιμοποιήσει τη βαρύτητα του πλανήτη για να επιταχύνει· μια κίνηση που αποδείκνυε ακόμα περισσότερο ότι η ενέργεια της Ρανίδας είχε περιοριστεί σε σημείο εξάντλησής της. Οι επιστήμονες πίστευαν πως η θεωρία ότι η Ρανίδα θα χτυπούσε τη Γη ήταν εντελώς αβάσιμη, αλλά δεν είχαν ιδέα τι ερχόταν να κάνει.
«Πρέπει να φύγω από εδώ, γιατί διαφορετικά η πόλη πράγματι θα καταστραφεί», είπε ο Λούο Τζι.
«Γιατί;» ρώτησε ο δήμαρχος.
«Επειδή νομίζει πως η Ρανίδα θέλει να τον σκοτώσει», είπε ο Σι Τσιάνγκ.
Ο δήμαρχος γέλασε, μα το γέλιο του ήταν αδέξιο. Προφανώς είχε καιρό να γελάσει. «Δρ. Λούο, είστε το πιο εγωκεντρικό άτομο που έχω συναντήσει ποτέ».
Ο Λούο Τζι και ο Σι Τσιάνγκ έφυγαν αμέσως μόλις επέστρεψαν στην επιφάνεια από την υπόγεια πόλη. Οι κάτοικοι της πόλης ξεχύνονταν σε μεγάλους αριθμούς και η κυκλοφορία ήταν τόσο πυκνή ώστε χρειάστηκαν μισή ώρα για ν' αφήσουν την παλιά πόλη και ν' αρχίσουν να οδηγούν με μεγάλη ταχύτητα στον αυτοκινητόδρομο που οδηγούσε δυτικά.
Στην τηλεόραση του αυτοκινήτου, είδαν τη Ρανίδα να πλησιάζει τη Γη με ταχύτητα εβδομήντα πέντε χιλιομέτρων το δευτερόλεπτο, χωρίς να δείχνει σημάδια επιβράδυνσης. Με αυτόν τον ρυθμό, θα έφτανε τη Γη σε τρεις ώρες.
Η αποδυνάμωση του πεδίου επαγωγής έκανε το αυτοκίνητο αργό και ο Σι Τσιάνγκ έπρεπε να χρησιμοποιήσει την μπαταρία για να διατηρήσει την ταχύτητα. Έφτασαν στον μεγάλο οικισμό των αφυπνισμένων, αλλά προσπ
έρασαν το χωριό Νέα Ζωή 535 και συνέχισαν δυτικά. Παρέμεναν σιωπηλοί, μιλώντας ελάχιστα και επικεντρώνοντας την προσοχή τους στα έκτακτα δελτία ειδήσεων.
Η Ρανίδα προσπέρασε την τροχιά της Σελήνης χωρίς να κόψει ταχύτητα. Με έναν τέτοιο ρυθμό, θα έφτανε στη Γη σε μισή μόλις ώρα. Κανείς δεν ήξερε με ποιο τρόπο θα συμπεριφερόταν και έτσι, για να αποφευχθεί ο πανικός, οι ειδήσεις δεν προέβλεπαν το σημείο πρόσκρουσης.
Ο Λούο Τζι έκανε μια αποφασιστική προσπάθεια να αποδεχθεί τη στιγμή που για τόσο καιρό προσπαθούσε να αναβάλει και είπε: «Ντα Σι, σταμάτα εδώ».
Ο Σι Τσιάνγκ σταμάτησε το αυτοκίνητο και βγήκαν έξω. Ο ήλιος, που πλησίαζε τον ορίζοντα, έριχνε μακριές σκιές των δύο ανδρών που είχαν βρεθεί στην έρημο. Ο Λούο Τζι ένιωθε ότι η γη κάτω από τα πόδια του ήταν μαλακή σαν την καρδιά του. Σχεδόν δεν είχε τη δύναμη να σταθεί όρθιος.
«Θα βάλω τα δυνατά μου να φτάσω σε κάποια αραιοκατοικημένη περιοχή. Υπάρχει μια κοιλάδα μπροστά μας και θα κατευθυνθώ προς τα εκεί. Εσύ γύρνα πίσω και απομακρύνσου όσο μπορείς περισσότερο από την κατεύθυνση που ακολουθώ εγώ».
«Φίλε μου, θα σε περιμένω εδώ. Όταν όλα έχουν πια τελειώσει, θα γυρίσουμε πίσω μαζί». Ο Σι Τσιάνγκ έβγαλε ένα τσιγάρο από την τσέπη του και αναζήτησε κάποιον αναπτήρα πριν θυμηθεί πως τα τσιγάρα δεν χρειάζονταν πια άναμμα. Όπως και τα άλλα πράγματα που είχε φέρει μαζί του από το μακρινό παρελθόν, οι προσωπικές του συνήθειες δεν είχαν αλλάξει καθόλου.
Ο Λούο Τζι χαμογέλασε κάπως θλιμμένα. Είχε την ελπίδα ότι ο Σι Τσιάνγκ πραγματικά το πίστευε, επειδή έτσι θα δεχόταν τον αποχωρισμό τους λίγο πιο εύκολα. «Περίμενε, λοιπόν, αν θέλεις. Όταν έρθει η στιγμή, καλύτερα να μετακινηθείς πίσω από το κράσπεδο του δρόμου. Δεν ξέρω πόσο ισχυρό θα είναι το χτύπημα».
Ο Σι Τσιάνγκ χαμογέλασε και κούνησε το κεφάλι. «Μου θυμίζεις έναν διανοούμενο που είχα γνωρίσει πριν από διακόσια χρόνια. Είχε την ίδια ένοχη όψη που έχεις κι εσύ σήμερα. Τον θυμάμαι να κάθεται ένα πρωί έξω από την εκκλησία του Γουανγκφουτζίνγκ και να κλαίει... Τελικά, όμως, τα κατάφερε μια χαρά. Το έλεγξα όταν αφυπνίστηκα. Έζησε σχεδόν μέχρι τα εκατό».
«Τι έχεις να πεις για τον πρώτο άνθρωπο που άγγιξε τη Ρανίδα, τον Ντινγκ Γι; Νομίζω πως γνωριζόσασταν».
«Είχε την επιθυμία να πεθάνει. Σε αυτές τις περιπτώσεις δεν μπορείς να κάνεις τίποτα». Ο Σι Τσιάνγκ κοίταξε τον ουρανό που είχε βαφτεί από το ηλιοβασίλεμα, σαν να ήθελε να θυμηθεί την όψη του φυσικού. «Ήταν ένας άνθρωπος με μεγάλη ευρύτητα πνεύματος, που μπορούσε να αποδεχθεί οποιαδήποτε κατάσταση. Δεν έχω γνωρίσει άλλον παρόμοιο στη ζωή μου. Στα σοβαρά, ήταν ένα πολύ σπουδαίο μυαλό. Αγόρι μου, θα μπορούσες να μάθεις δυο-τρία πράγματα απ' αυτόν».
«Και πάλι σου λέω: εγώ κι εσύ είμαστε απλοί, συνηθισμένοι άνθρωποι». Κοίταξε το ρολόι του, καταλαβαίνοντας πως δεν υπήρχε άλλος χρόνος για καθυστέρηση. Άπλωσε προς τον Σι Τσιάνγκ ένα χέρι που δεν έτρεμε. «Ντα Σι, σ' ευχαριστώ για όλα όσα έκανες για μένα τους τελευταίους δύο αιώνες. Έχε γεια. Ίσως συναντηθούμε κάπου αλλού».
Ο Σι Τσιάνγκ δεν έσφιξε το χέρι του, αλλά έκανε μόνο μια χειρονομία. «Κόψε τις μαλακίες! Πίστεψέ με, αγόρι μου, τίποτα δεν πρόκειται να συμβεί. Πήγαινε κι όταν τελειώσει, έλα πάλι γρήγορα σε μένα. Μη με κατηγορείς όμως όταν θα σε κοροϊδεύω απόψε, την ώρα που θα τα πίνουμε».
Ο Λούο Τζι μπήκε γρήγορα στο αυτοκίνητο - δεν ήθελε ο Σι Τσιάνγκ να δει τα δάκρυα στα μάτια του. Καθισμένος στο τιμόνι, προσπάθησε να χαράξει στο μυαλό του το είδωλο του Σι Τσιάνγκ στον πίσω καθρέφτη και μετά ξεκίνησε για τον τελευταίο προορισμό του.
Ίσως πράγματι να συναντιούνταν πάλι κάπου αλλού. Την τελευταία φορά είχαν χρειαστεί δύο αιώνες - πόσο χρόνο θα διαρκούσε αυτός ο χωρισμός; Όπως και ο Ζανγκ Μπεϊχάι δύο αιώνες πριν, ο Λούο Τζι αισθάνθηκε ξαφνικά να μισεί τον εαυτό του που ήταν άθεος.
Ο ήλιος είχε πια δύσει και η έρημος από τις δύο πλευρές του δρόμου έλαμπε μέσα στο σούρουπο, λευκή σαν χιόνι. Ξαφνικά συνειδητοποίησε ότι τον ίδιο δρόμο είχε ακολουθήσει δύο αιώνες πριν, όταν οδηγούσε μαζί με τη φανταστική ερωμένη του και η πεδιάδα της βόρειας Κίνας ήταν σκεπασμένη με αληθινό χιόνι. Ένιωσε τα μαλλιά της να ανεμίζουν και τις τρίχες να γαργαλούν παράξενα το δεξί του μάγουλο.
«Όχι, όχι. Μην πεις πού είμαστε! Μόλις μάθουμε πού είμαστε, ο κόσμος γίνεται στενός σαν χάρτης. Όταν δεν ξέρουμε πού βρισκόμαστε, ο κόσμος φαίνεται ατέλειωτος».
«Ωραία, λοιπόν. Ας βάλουμε τα δυνατά μας να χαθούμε».
Ο Λούο Τζι είχε πάντα την αίσθηση ότι η Ζουάνγκ Γιέν και η Σία Σία είχαν δημιουργηθεί από τη φαντασία του. Καθώς αυτή η σκέψη έμπαινε στο μυαλό του, ένιωσε ένα κάρφωμα στην καρδιά: τη συγκεκριμένη στιγμή, η αγάπη και η λαχτάρα ήταν τα πιο οδυνηρά πράγματα στον κόσμο. Τα δάκρυα θάμπωσαν τα μάτια του καθώς προσπαθούσε να κρατήσει το μυαλό του άδειο. Όμως, τα πανέμορφα μάτια της Γιέν Γιέν εμφανίζονταν επίμονα μέσα στο κενό, συνοδευόμενα από το μεθυστικό γέλιο της Σία Σία. Δυσκολεύτηκε πολύ να εστιάσει την προσοχή του στο δελτίο ειδήσεων.
Η Ρανίδα είχε περάσει το σημείο Λαγκράνζ, αλλά εξακολουθούσε να κινείται προς τη Γη με σταθερή ταχύτητα.
Ο Λούο Τζι παρκάρισε το αυτοκίνητο στο σημείο που θεωρούσε το πιο κατάλληλο, στα όρια μεταξύ της πεδιάδας και των βουνών, όπου μέχρι εκεί που μπορούσε να δει, δεν υπήρχαν άνθρωποι και κτήρια. Το αυτοκίνητο βρισκόταν μέσα σε μια κοιλάδα τριγυρισμένη από βουνά σε σχήμα U, πράγμα που θα απορροφούσε κάποια από τα ωστικά κύματα της πρόσκρουσης. Πήρε την τηλεόραση από το αυτοκίνητο και περπάτησε μέσα στην κοιλάδα μέχρι που κάθισε στην άμμο.
Η Ρανίδα είχε προσπεράσει τη γεωσύγχρονη τροχιά των 34.000 χιλιομέτρων, περνώντας κοντά από τη διαστημική πόλη της Νέας Σαγκάης, της οποίας οι κάτοικοι είδαν καθαρά το φωτεινό σημάδι να σκίζει γοργά τον ουρανό τους. Οι ειδήσεις ανακοίνωσαν ότι η πρόσκρουση θα γινόταν σε οκτώ λεπτά.
Οι ειδήσεις προέβλεπαν τελικά και τις γεωγραφικές συντεταγμένες του σημείου πρόσκρουσης: θα ήταν κάποιο σημείο βορειοδυτικά της κινεζικής πρωτεύουσας.
Ο Λούο Τζι το γνώριζε ήδη.
Το σούρουπο είχε πέσει βαρύ και τα χρώματα του ουρανού είχαν περιοριστεί σε μια μικρή έκταση στη δύση, κάνοντάς τη να μοιάζει με ένα μάτι δίχως κόρη που κοίταζε τον κόσμο αδιάφορα.
Για να περάσει τον υπόλοιπο χρόνο του, ο Λούο Τζι άρχισε να αναπολεί τη ζωή του.
Ήταν χωρισμένη σε δύο εντελώς διακριτά μέρη. Το κομμάτι αφότου είχε γίνει Τοιχοπρόσωπος κάλυπτε δύο αιώνες, αλλά το αισθανόταν πολύ συμπυκνωμένο. Το προσπέρασε πολύ γρήγορα, σαν να ήταν χθες. Αυτό το κομμάτι της ζωής του δεν το ένιωθε δικό του, ούτε καν την αγάπη που είχε χαραχτεί στα κόκαλά του. Όλα έδιναν την αίσθηση ενός περαστικού ονείρου. Δεν τολμούσε να σκεφτεί τη γυναίκα και το παιδί του.
Αντίθετα με αυτό που περίμενε, οι ανα
μνήσεις του από τη ζωή του πριν γίνει Τοιχοπρόσωπος ήταν σχεδόν ανύπαρκτες. Το μόνο που μπορούσε να ψαρέψει μέσα από τη θάλασσα της μνήμης του ήταν μόνο μερικά ψήγματα, που λιγόστευαν όσο πιο πίσω πήγαινε. Είχε πράγματι πάει στο γυμνάσιο; Είχε πράγματι πάει στο δημοτικό; Είχε πράγματι έναν πρώτο παιδικό έρωτα; Κάποια από τα ψήγματα είχαν ξεκάθαρα γδαρσίματα, θυμίζοντάς του πως εκείνα τα πράγματα είχαν συμβεί στ’ αλήθεια. Οι λεπτομέρειες ήταν ζωηρές, αλλά τα συναισθήματα έσβηναν χωρίς να αφήνουν ίχνη πίσω τους. Το παρελθόν έμοιαζε με μια χούφτα άμμο που, ενώ πίστευες ότι κρατούσες σφιχτά, είχε ήδη κυλήσει ανάμεσα στα δάχτυλά σου. Η μνήμη ήταν ένας ποταμός που είχε ξεραθεί προ πολλού, αφήνοντας μονάχα σκόρπια χαλίκια σε μια άψυχη κοίτη. Πάντα ζούσε τη ζωή του αναζητώντας το επόμενο πράγμα σ’ αυτήν και όποτε κέρδιζε, έχανε και κάτι, έτσι που τελικά του είχαν απομείνει πολύ λίγα.
Κοίταξε τα νυχτωμένα βουνά γύρω του και θυμήθηκε εκείνη τη χειμωνιάτικη νύχτα που είχε περάσει εκεί πριν από διακόσια και πλέον χρόνια· τα βουνά που είχαν κουραστεί να στέκονται επί εκατοντάδες εκατομμύρια χρόνια και είχαν ξαπλώσει «σαν γέροι χωρικοί που λιάζονταν στον ήλιο», όπως είχε πει κάποτε η φανταστική ερωμένη του. Οι αγροί και οι πόλεις της πεδιάδας της βόρειας Κίνας είχαν προ πολλού μεταμορφωθεί σε έρημο, αλλά τα βουνά δεν φαίνονταν να έχουν αλλάξει. Το σχήμα τους παρέμενε απλό και συνηθισμένο. Ζαρωμένο χορτάρι και λυγαριές φύτρωναν ακόμη πεισματάρικα στις ρωγμές των γκρίζων βράχων και δεν ήταν ούτε πιο πυκνά αλλά ούτε και αραιότερα απ' ό,τι δύο αιώνες πριν. Δύο αιώνες ήταν υπερβολικά σύντομο χρονικό διάστημα για να φανεί κάποια ορατή αλλαγή σ' εκείνο το βραχώδες τοπίο.
Πώς έμοιαζε ο ανθρώπινος κόσμος στα μάτια εκείνων των βουνών; Ίσως να ήταν απλώς κάτι που είχαν αντικρίσει ένα ήρεμο απόγευμα. Πρώτα, μερικά μικρά ζωντανά πλάσματα είχαν εμφανιστεί στην πεδιάδα. Μετά από λίγο, είχαν πολλαπλασιαστεί και μετά από λίγο ακόμα είχαν υψώσει κατασκευές σαν απλές μυρμηγκοφωλιές που σύντομα γέμισαν την περιοχή. Το εσωτερικό των κατασκευών ήταν φωτισμένο και από κάποιες από αυτές έβγαινε καπνός. Μετά από λίγο ακόμα, τα φώτα και ο καπνός είχαν εξαφανιστεί και τα μικρά πλάσματα είχαν χαθεί μαζί τους. Ύστερα, οι κατασκευές τους είχαν καταρρεύσει και είχαν θαφτεί μέσα στην άμμο. Αυτό ήταν όλο. Ανάμεσα στα αμέτρητα πράγματα που είχαν αντικρίσει τα βουνά, αυτά τα φευγαλέα γεγονότα δεν ήταν απαραίτητα και τα πιο ενδιαφέροντα.
Τελικά, ο Λούο Τζι εντόπισε την πιο παλιά του ανάμνηση. Ξαφνιάστηκε όταν ανακάλυψε ότι η ζωή που μπορούσε να θυμηθεί είχε επίσης ξεκινήσει πάνω στην άμμο. Ήταν στη δική του προϊστορική εποχή, σε ένα μέρος που δεν θυμόταν, μαζί με ανθρώπους που δεν μπορούσε να φέρει στον νου, αλλά στη μνήμη του είχε καθαρά την αμμώδη όχθη ενός ποταμού. Στον ουρανό υπήρχε ένα στρογγυλό φεγγάρι και η επιφάνεια του ποταμού κυμάτιζε κάτω από το φεγγαρόφωτο. Έσκαβε την άμμο. Όταν άνοιξε έναν λάκκο, το νερό ανάβλυσε από τον πάτο του και μέσα στο νερό εμφανίστηκε ένα μικρό φεγγάρι. Συνέχισε να σκάβει με τον ίδιο τρόπο, ανοίγοντας πολλούς μικρούς λάκκους και εμφανίζοντας πολλά μικρά φεγγάρια.
Αυτή ήταν η πιο παλιά του ανάμνηση. Πριν από αυτήν, όλα ήταν ένα κενό.
Μέσα στο σκοτάδι της νύχτας, μόνο το φως της τηλεόρασης φώτιζε το μικρό κομμάτι της άμμου που τον περιτριγύριζε.
Καθώς ο Λούο Τζι πάσχιζε να διατηρήσει το κενό μέσα στο μυαλό του, το τριχωτό του κρανίου του σφίχτηκε και ένιωσε λες και ένα πελώριο χέρι είχε καλύψει τον ουρανό από πάνω του και τον πίεζε προς τα κάτω.
Όμως, μετά, το γιγάντιο χέρι τραβήχτηκε αργά.
Σε μια απόσταση είκοσι χιλιάδων χιλιομέτρων από την επιφάνεια, η Ρανίδα άλλαξε κατεύθυνση και πέταξε κατευθείαν προς τον ήλιο.
«Προσοχή, κάτοικοι του βορείου ημισφαιρίου», φώναξε ο ρεπόρτερ στην τηλεόραση. «Η Ρανίδα έγινε λαμπρότερη και μπορεί κανείς να τη δει με γυμνό μάτι!»
Ο Λούο Τζι σήκωσε το κεφάλι. Μπορούσε πράγματι να τη δει. Δεν ήταν υπερβολικά λαμπρή, αλλά η ταχύτητά της την έκανε να ξεχωρίζει καθώς διέσχισε τον ουρανό σαν μετέωρο και χάθηκε στη δύση.
Τελικά, η Ρανίδα μείωσε την ταχύτητά της στο μηδέν σε σχέση με τη Γη και στάθηκε σε ένα σημείο 1,5 εκατομμύρια χιλιόμετρα μακριά, στο σημείο Λαγκράνζ. Αυτό σήμαινε ότι, στις μέρες που θα έρχονταν, θα παρέμενε ακίνητη σε σχέση τόσο με τον ήλιο όσο και με τη Γη, ακριβώς ανάμεσά τους.
Ο Λούο Τζι είχε το προαίσθημα ότι θα μπορούσε να συμβεί και κάτι άλλο, κι έτσι κάθισε στην άμμο και περίμενε. Τα βουνά, σαν γέροι που βρίσκονταν πλάι και πίσω του, περίμεναν υπομονετικά μαζί του, προσφέροντάς του μια αίσθηση ασφάλειας. Προς στιγμήν, δεν υπήρχαν άλλες σημαντικές πληροφορίες στις ειδήσεις. Ένας κόσμος, αβέβαιος για το αν είχε ξεφύγει ή όχι από την καταστροφή, περίμενε νευρικά.
Πέρασαν δέκα λεπτά, αλλά δεν συνέβη τίποτα. Το σύστημα παρακολούθησης έδειχνε τη Ρανίδα ακίνητη. Το φωτοστέφανο της πρόωσης είχε χαθεί από την ουρά της και είχε στραμμένο το στρογγυλό κεφάλι της προς τον ήλιο. Καθρέφτιζε το λαμπερό ηλιόφως έτσι ώστε το μπροστινό της μέρος έμοιαζε να έχει πάρει φωτιά. Στον Λούο Τζι φαινόταν λες και κάποια μυστηριώδης επαγωγή λάβαινε χώρα ανάμεσα στη Ρανίδα και τον ήλιο.
Η εικόνα στην τηλεόραση ξαφνικά θάμπωσε και ο ήχος παραμορφώθηκε. Ο Λούο Τζι αισθάνθηκε μια ταραχή στο περιβάλλον. Ένα σμήνος από ξαφνιασμένα πουλιά πέταξε προς τα βουνά και ένας σκύλος άρχισε να γαβγίζει κάπου μακριά. Ίσως ήταν η ιδέα του, αλλά άρχισε να νιώθει φαγούρα στο δέρμα. Ο ήχος και η εικόνα της τηλεόρασης τρεμόπαιξαν για μια στιγμή και μετά καθάρισαν. Αργότερα έμαθε ότι η παρεμβολή συνεχιζόταν, αλλά τα παγκόσμια συστήματα τηλεπικοινωνίας είχαν γρήγορα φιλτράρει τον ξαφνικό θόρυβο με τις ικανότητες εξουδετέρωσης παρεμβολών που διέθεταν. Εντούτοις, οι ειδήσεις αντέδρασαν αργά σε αυτή την εξέλιξη, εξαιτίας της τεράστιας ποσότητας δεδομένων καταγραφών που έπρεπε να συγκεντρωθούν και να αναλυθούν. Πέρασαν περίπου άλλα δέκα λεπτά πριν μπορέσουν να παρουσιάσουν ακριβείς πληροφορίες.
Η Ρανίδα έστελνε ένα συνεχές, ισχυρό ηλεκτρομαγνητικό κύμα κατευθείαν προς τον ήλιο, με μια ένταση που ξεπερνούσε κατά πολύ το κατώφλι ενίσχυσης του ήλιου και σε μια συχνότητα που κάλυπτε όλο το φάσμα που ο ήλιος μπορούσε να ενισχύσει.
Ο Λούο Τζι άρχισε να χαχανίζει και μετά να γελάει τρανταχτά μέχρι που πνίγηκε. Ναι, ήταν πράγματι εγωκεντρικός. Θα έπρεπε να το είχε σκεφτεί πριν από καιρό. Αυτό που ήταν σημαντικό δεν ήταν ο Λούο Τζι, αλλά ο ήλιος. Από εδώ και στο εξής, η ανθρωπότητα δεν θα μπορούσε πια να χρησιμοποιεί τον ήλιο ως μια ισχυρότατη κεραία που μεταδίδει μηνύματα προς το σύμπαν.
Η Ρανίδα είχε καταργήσει αυτή τη δυνατότητα.
«Βλέπεις, αγόρι μου; Δεν έγινε τίποτα! Τελικά έπρεπε να έχουμε βάλει στοίχημα». Σε κάποιο σημείο, ο Σι Τσιάνγκ πλησίασε τον Λούο Τζι. Είχε σταματήσει ένα αυτοκίνητο για να φτάσει μέχρι εκεί.
Ο Λούο Τζι ένιωθε ότι κάτι είχε αδειάσει από μέσα του. Ξάπλωσε άψυχα πάνω στην άμμο που ήταν ακόμη ζεστή από τον ήλιο. Ένιωθε άνετα επάνω της.
«Ναι, Ντα Σι. Μπορούμε να συνεχίσουμε τη ζωή μας. Όλα τελείωσαν».
«Αγόρι μου, αυτή είναι η τελευταία φορά που σε βοηθάω να κάνεις τα κόλπα του Τοιχοπρόσωπου», είπε ο Σι Τσιάνγκ την ώρα που επέστρεφαν. «Αυτή η ενασχόληση μπορεί να προκαλέσει ψυχικά προβλήματα κι εσύ μάλλον είχες άλλη μία κρίση».
«Ελπίζω αυτό να συμβαίνει στ' αλήθεια», είπε ο Λούο Τζι.
Έξω, τ' αστέρια που χθες ήταν ορατά είχαν χαθεί, με αποτέλεσμα η μαύρη έρημος και ο ουρανός της νύχτας να γίνονται ένα στον ορίζοντα. Ένα κομμάτι του δρόμου φωτιζόταν από τους προβολείς των αυτοκινήτων μπροστά τους. Ο κόσμος έμοιαζε με την κατάσταση μέσα στο μυαλό του Λούο Τζι: σκοτάδι παντού, με ένα μόνο, απίστευτα φωτεινό σημείο.
«Να ξέρεις πως θα είναι εύκολο για σένα να επιστρέψεις στη φυσιολογική ζωή. Είναι καιρός να ξυπνήσεις τη Ζουάνγκ Γιέν και τη Σία Σία. Αν και, με το πρόσφατο χάος, δεν ξέρω αν έχουν αναβάλει κάθε αφύπνιση. Όμως, ακόμα κι αν έχει συμβεί κάτι τέτοιο, δεν θα κρατήσει πολύ. Θεωρώ ότι η κατάσταση θα σταθεροποιηθεί ξανά πολύ γρήγορα. Στο κάτω-κάτω, έχουμε ακόμα περιθώριο για αρκετές γενιές. Δεν είπες ότι τώρα πια μπορείς να πας να ζήσεις τη ζωή σου;»
«Αύριο το πρωί θα πάω να ρωτήσω στο γραφείο της Υπηρεσίας Αφυπνίσεων». Τα λόγια του Σι Τσιάνγκ θύμισαν στον Λούο Τζι το λιγοστό χρώμα που υπήρχε ακόμα μέσα στο μουδιασμένο μυαλό του. Μια επανένωση με τη γυναίκα και το παιδί του ήταν η μοναδική του ελπίδα εξιλέωσης.
Όμως η ανθρωπότητα είχε χάσει κάθε ελπίδα.
Καθώς πλησίαζαν τη Νέα Ζωή 535, ο Σι Τσιάνγκ έκοψε ξαφνικά ταχύτητα. «Κάτι δεν πάει καλά», είπε κοιτάζοντας μπροστά. Ακολουθώντας το βλέμμα του, ο Λούο Τζι διέκρινε στον ουρανό μια λάμψη που έριχνε ένα φως στο έδαφος, αλλά τα ψηλά κράσπεδα του δρόμου δεν του επέτρεπαν να δει την πηγή του. Η λάμψη βρισκόταν σε κίνηση. Δεν έμοιαζε με τα φώτα κάποιας κατοικημένης περιοχής.
Όταν το αυτοκίνητο βγήκε από τον αυτοκινητόδρομο, αντίκρισαν ένα παράξενο και εντυπωσιακό θέαμα: η έρημος ανάμεσα στο χωριό Νέα Ζωή 32 και τον αυτοκινητόδρομο είχε μετατραπεί σε μια λαμπερή κουβέρτα από πυκνά φώτα, έναν ωκεανό πυγολαμπίδων. Ο Λούο Τζι χρειάστηκε ένα λεπτό για να καταλάβει πως ήταν ένα πλήθος ανθρώπων. Προέρχονταν όλοι από την πόλη και το φως αναδινόταν από τα ρούχα τους.
Καθώς το αυτοκίνητο πλησίαζε αργά το πλήθος, όλοι μπροστά τους σήκωσαν τα χέρια για να προστατέψουν τα μάτια τους από τα φώτα των προβολέων και έτσι ο Σι Τσιάνγκ τα έσβησε, αφήνοντάς τους απέναντι σε ένα αλλόκοτο ανθρώπινο τείχος από ζωηρά χρώματα.
«Φαίνεται σαν να περιμένουν κάποιον», είπε ο Σι Τσιάνγκ κοιτάζοντας τον Λούο Τζι, που σφίχτηκε βλέποντας την έκφρασή του. Το αυτοκίνητο σταμάτησε και ο Σι Τσιάνγκ συνέχισε: «Μείνε εδώ και μην κουνηθείς. Πάω να δω τι συμβαίνει». Βγήκε από το αυτοκίνητο και περπάτησε προς το πλήθος. Με φόντο το φωτεινό ανθρώπινο τείχος, το κοντόχοντρο σώμα του Σι Τσιάνγκ ξεχώριζε μόνο σαν μαύρη σιλουέτα. Ο Λούο Τζι τον είδε να περπατά προς το πλήθος και να ανταλλάσσει μερικές κουβέντες με τους ανθρώπους πριν κάνει μεταβολή και επιστρέψει.
«Αποδείχθηκε ότι περιμένουν εσένα. Πήγαινε», είπε, γέρνοντας πάνω στην πόρτα. Βλέποντας την έκφραση στο πρόσωπο του Λούο Τζι, τον καθησύχασε. «Χαλάρωσε. Όλα θα πάνε καλά».
Ο Λούο Τζι βγήκε από το αυτοκίνητο και πλησίασε το πλήθος. Είχε σχεδόν συνηθίσει τα καλωδιωμένα ρούχα των σύγχρονων ανθρώπων, αλλά μέσα στην έρημο είχε ακόμα την αίσθηση ότι περπατούσε προς το άγνωστο. Όταν έφτασε πιο κοντά και μπόρεσε να διακρίνει τις εκφράσεις τους, η καρδιά του άρχισε να χτυπά δυνατότερα.
Το πρώτο πράγμα που είχε μάθει όταν είχε ξυπνήσει από τη χειμερία νάρκη ήταν ότι το πλήθος κάθε εποχής είχε τη δική του μοναδική έκφραση. Οι διαφορές που είχαν επέλθει σε εκείνη τη μακρινή εποχή ήταν αξιοθαύμαστες - μπορούσες να ξεχωρίσεις εύκολα τους σύγχρονους από τους αφυπνισμένους που μόλις είχαν ξυπνήσει. Όμως, οι εκφράσεις που αντίκριζε ο Λούο Τζι εκείνη τη στιγμή δεν ήταν σύγχρονες, αλλά ούτε και εκείνες του εικοστού πρώτου αιώνα. Δεν μπορούσε να πει σε ποια εποχή ανήκαν. Ο φόβος σχεδόν τον ακινητοποίησε, αλλά η εμπιστοσύνη που είχε στον Σι Τσιάνγκ τον έσπρωξε να κινήσει μηχανικά τα πόδια του και να προχωρήσει.
Όταν είχε πια πλησιάσει στο πλήθος, οι εικόνες που πρόβαλλαν τα ρούχα τους τον σταμάτησαν.
Ήταν εικόνες του ίδιου, κάποιες από φωτογραφίες και άλλες από βίντεο.
Αφότου είχε γίνει Τοιχοπρόσωπος, ο Λούο Τζι σπανίως εμφανιζόταν στα ΜΜΕ και έτσι δεν είχε αφήσει σπουδαία οπτικά αρχεία, αλλά μια σχεδόν πλήρης συλλογή εκείνων των βίντεο και εικόνων προβάλλονταν εκείνη τη στιγμή πάνω στα ρούχα των συγκεντρωμένων. Έβλεπε ακόμα και φωτογραφίες του από την εποχή πριν γίνει Τοιχοπρόσωπος. Τα ρούχα αντλούσαν τις εικόνες τους από το Διαδίκτυο, και αυτό σήμαινε ότι είχαν κυκλοφορήσει σε ολόκληρο τον κόσμο. Πρόσεξε ακόμα ότι οι εικόνες βρίσκονταν στην αρχική τους κατάσταση και δεν είχαν περάσει από τις καλλιτεχνικές επεμβάσεις που συνήθιζαν οι σύγχρονοι, πράγμα που σήμαινε ότι είχαν δημοσιοποιηθεί πολύ πρόσφατα.
Μόλις το πλήθος τον είδε να σταματά, άρχισε να κινείται προς το μέρος του. Όταν έφτασαν στα δύο ή τρία μέτρα, οι μπροστινοί συγκράτησαν όσους βρίσκονταν πίσω τους και μετά γονάτισαν. Με τη σειρά τους γονάτισαν και οι υπόλοιποι, σαν ένα κύμα λαμπερών ανθρώπων που έδειχνε να αποτραβιέται πάνω στην άμμο.
«Κύριε, σώσε μας!» άκουσε κάποιον να λέει. Τα λόγια αντηχούσαν μέσα στ' αυτιά του.
«Ω, θεέ, σώσε τον κόσμο!»
«Μεγάλε εκπρόσωπε, κράτα τη δικαιοσύνη μέσα στο σύμπαν!»
«Άγγελε της δικαιοσύνης, σώσε την ανθρωπότητα!»
Δύο άνθρωποι πλησίασαν τον Λούο Τζι και αναγνώρισε πως ο ένας από αυτούς, που τα ρούχα του δεν έλαμπαν, ήταν ο Χάινς. Ο άλλος ήταν ένας στρατιωτικός με φωτεινά διάσημα και γαλόνια.
«Δρ. Λούο», είπε ο Χάινς με σοβαρότητα, «μόλις με όρισαν σύνδεσμό σας στην Επιτροπή του Σχεδίου Τοιχοπρόσωπος των Ηνωμένων Εθνών. Είναι καθήκον μου να σας πληροφορήσω ότι το Σχέδιο Τοιχοπρόσωπος αναβίωσε και εσείς ονομαστήκατε ο μοναδικός Τοιχοπρόσωπος».
«Είμαι ο ειδικός επίτροπος της ΚΣΗΣ, Μπεν Τζόναθαν», είπε ο στρατιωτικός. «Είχαμε συναντηθεί όταν αφυπνιστήκατε. Έχω επίσης εντολή να σας πληροφορήσω ότι ο Ασιατικός Στόλος, ο Ευρωπαϊκός Στόλος και ο Βορειοαμερικανικός Στόλος έχουν συμφωνήσει με την επαναφορά του Νόμου Περί Τοιχοπροσώπων και αναγνωρίζουν το αξίωμα του Τοιχοπρόσωπου στο πρόσωπό σας».
Ο Χάινς έδειξε το πλήθος που είχε γονατίσει στην άμμο και είπε: «Στα μάτια του κοινού, έχετε πλέον δύο ιδιότητες. Για τους θρησκευόμενους, είστε ο άγγελος της δικαιοσύνης. Για τους άθεους, είστε ο αντιπρόσωπος ενός δίκαιου και ανώτατου πολιτισμού μέσα στον Γαλαξία».
Ακολούθησε σιωπή, ενώ όλα τα μάτια είχαν στραφεί προς τον Λούο Τζι. Εκείνος σκέφτηκε για λίγο και μόνο μια εξήγηση ήρθε στο μυαλό του: «Το ξόρκι έπιασε;» τόλμησε να πει.
Ο Χάινς και ο Τζόναθαν έγνεψαν καταφατικά και ο Χάινς είπε: «Το άστρο 187J3Χ1 καταστράφηκε».
«Πότε;»
«Πριν από πενήντα ένα χρόνια. Η παρατήρηση είχε γίνει πριν από ένα χρόνο, αλλά κανείς δεν έδινε ιδιαίτερη προσοχή σ' εκείνο το αστέρι και έτσι οι παρατηρήσεις αποκαλύφθηκαν μόλις σήμερα το απόγευμα. Μερικοί απελπισμένοι άνθρωποι στην ΚΣΗΣ ήθελαν να αναζητήσουν έμπνευση στην ιστορία και θυμήθηκαν το Σχέδιο Τοιχοπρόσωπος και το ξόρκι σας. Έτσι, αναζήτησαν το 187J3
Χ1 και ανακάλυψαν ότι δεν ήταν πια εκεί. Στη θέση του υπήρχε ένα νέφος συντριμμιών. Έψαξαν όλα τα αρχεία παρατηρήσεων του άστρου μέχρι την καταστροφή του πριν από ένα χρόνο και τελικά εντόπισαν όλα τα δεδομένα παρατηρήσεων του 187J3Χ1 την περίοδο που εξερράγη».
«Και πώς ξέρουν ότι καταστράφηκε;»
«Θα γνωρίζετε ότι το 187J3Χ1 περνούσε μια σταθερή περίοδο, όπως ο ήλιος, και θα ήταν αδύνατο να μετατραπεί σε καινοφανή αστέρα. Άλλωστε, η καταστροφή του παρατηρήθηκε: ένα σώμα που ταξίδευε σχεδόν με την ταχύτητα του φωτός χτύπησε το άστρο. Το μικροσκοπικό αντικείμενο --το αποκαλούν "φωτοειδές"-- παρατηρήθηκε από τα ίχνη που άφησε τη στιγμή που έμπαινε στην ατμόσφαιρα του άστρου. Αν και μικρό σε όγκο, η ταχύτητά του, που πλησίαζε εκείνη του φωτός, έκανε την υπερβολικά μεγεθυμένη σχετική μάζα του να φτάσει το ένα όγδοο της μάζας του 187J3Χ1 τη στιγμή που χτυπούσε τον στόχο. Κατέστρεψε το αστέρι αμέσως. Η έκρηξη εξαφάνισε και τους τέσσερις πλανήτες του άστρου».
Ο Λούο Τζι ύψωσε τα μάτια στον σκοτεινό ουρανό της νύχτας, εκεί όπου τα αστέρια ήταν ουσιαστικά αθέατα. Προχώρησε μπροστά και οι άνθρωποι σηκώθηκαν και του άνοιξαν σιωπηλά δρόμο, κλείνοντας αμέσως τις γραμμές πίσω του. Όλοι προσπαθούσαν να πλησιάσουν κοντά του, σαν να αναζητούσαν το ηλιόφωτο μέσα στο κρύο, αλλά από σεβασμό τού άφηναν έναν ελεύθερο κύκλο, ένα σκοτεινό σημείο μέσα στον φωσφορίζοντα ωκεανό, σαν το μάτι ενός κυκλώνα. Ένας άνδρας έσπρωξε τους άλλους, έπεσε στο έδαφος μπροστά στον Λούο Τζι, αναγκάζοντάς τον να σταματήσει, και μετά φίλησε τα πόδια του. Μερικοί άλλοι μπήκαν μέσα στον κύκλο για να τον μιμηθούν. Ακριβώς τη στιγμή που η κατάσταση φαινόταν έτοιμη να ξεφύγει από κάθε έλεγχο, από το πλήθος ακούστηκαν επικριτικές φωνές που καλούσαν τους γονατισμένους να σηκωθούν και να ξαναγυρίσουν στις θέσεις τους.
Ο Λούο Τζι συνέχισε, αλλά σε λίγο συνειδητοποίησε ότι δεν ήξερε πού πήγαινε. Σταμάτησε, εντόπισε τον Χάινς και τον Τζόναθαν μέσα στο πλήθος και πήγε κοντά τους.
«Τι πρέπει να κάνω τώρα;» ρώτησε όταν τους έφτασε.
«Είστε ένας Τοιχοπρόσωπος, οπότε είστε ελεύθερος να κάνετε οτιδήποτε εντός των ορίων του Νόμου περί Τοιχοπροσώπων», του είπε ο Χάινς με μια υπόκλιση. «Αν και ο νόμος έχει ακόμα κάποιους περιορισμούς, μπορείτε πλέον να χρησιμοποιήσετε ουσιαστικά όλους τους πόρους της Διεθνούς της Γης».
«Σε αυτούς συμπεριλαμβάνονται και οι πόροι της Διεθνούς του Στόλου», πρόσθεσε ο Τζόναθαν.
Ο Λούο Τζι σκέφτηκε για μια στιγμή και είπε: «Δεν χρειάζεται να χρησιμοποιήσω πόρους αυτή τη στιγμή. Αν όμως έχω πράγματι ανακτήσει τις εξουσίες που έδινε ο Νόμος περί Τοιχοπροσώπων...»
«Γι' αυτό δεν υπάρχει καμιά αμφιβολία», είπε ο Χάινς, ενώ ο Τζόναθαν έγνεφε ότι συμφωνούσε.
«Τότε, έχω να υποβάλω δύο αιτήματα. Πρώτον, να επανέλθει η τάξη σε όλες τις πόλεις και να ξαναρχίσει η κανονική ζωή. Το αίτημα αυτό δεν κρύβει κανένα μυστήριο και είμαι βέβαιος ότι θα το καταλάβεις».
Όλοι έγνεψαν καταφατικά. Κάποιος είπε: «Ο κόσμος ακούει, ω θεέ».
«Ναι, ο κόσμος ακούει!», απάντησε ο Χάινς. «Η επαναφορά της σταθερότητας θα απαιτήσει χρόνο, αλλά, χάρη σ' εσάς, έχουμε την πίστη ότι μπορεί να συμβεί». Τα λόγια του επαναλήφθηκαν από το πλήθος.
«Δεύτερον: Όλοι να γυρίσετε στα σπίτια σας. Αφήστε αυτό το μέρος στην ησυχία του. Σας ευχαριστώ!»
Ακούγοντάς τον, οι άνθρωποι σιώπησαν, αλλά μετά από λίγο όλοι άρχισαν να μουρμουρίζουν καθώς τα λόγια του μεταφέρονταν μεταξύ των συγκεντρωμένων. Το πλήθος άρχισε να διασκορπίζεται, στην αρχή αργά και απρόθυμα, αλλά τελικά ο ρυθμός του αυξήθηκε και, το ένα μετά το άλλο, τα αυτοκίνητα έστριψαν και κατευθύνθηκαν προς την πόλη. Οι άνθρωποι που περπατούσαν στην άκρη του δρόμου ήταν τόσο πολλοί που, μέσα στη νύχτα, έμοιαζαν με μια ατέλειωτη λαμπερή φάλαγγα μυρμηγκιών.
Ύστερα, η έρημος έμεινε πάλι άδεια. Μόνο ο Λούο Τζι, ο Σι Τσιάνγκ, ο Χάινς και ο Τζόναθαν απομείναν πάνω στην άμμο που ήταν γεμάτη με χαοτικά ίχνη.
«Ντρέπομαι πραγματικά για τον παλιό μου εαυτό», είπε ο Χάινς. «Ο ανθρώπινος πολιτισμός έχει μια ιστορία μόλις πέντε χιλιάδων χρόνων κι όμως εκτιμούμε απεριόριστα τη ζωή και την ελευθερία. Θα πρέπει να υπάρχουν στο σύμπαν πολιτισμοί με ιστορία ενός δισεκατομμυρίου χρόνων. Τι είδους ηθική να διαθέτουν; Υπάρχει κάποιο νόημα σ' αυτή την ερώτηση;»
«Κι εγώ ντρέπομαι για τον εαυτό μου», είπε ο Τζόναθαν. «Τις τελευταίες μέρες είχα αρχίσει να αμφιβάλλω ακόμα και για τον Θεό». Όταν είδε ότι ο Χάινς ετοιμαζόταν να τον διακόψει, σήκωσε το χέρι για να τον σταματήσει. «Όχι, φίλε. Μπορεί να μιλάμε για το ίδιο πράγμα».
Αγκαλιάστηκαν, ενώ δάκρυα κυλούσαν στα πρόσωπά τους.
«Μπορείτε να γυρίσετε πίσω, κύριοι!», είπε ο Λούο Τζι, χτυπώντας τους στην πλάτη. «Αν σας χρειαστώ, θα επικοινωνήσω μαζί σας. Σας ευχαριστώ».
Τους παρακολούθησε να φεύγουν, κρατώντας ο ένας τον άλλο σαν ένα ευτυχισμένο ζευγάρι ερωτευμένων.
«Ντα Σι, θα ήθελες να πεις κάτι τώρα;» ρώτησε, χαμογελώντας, τον Σι Τσιάνγκ όταν έμειναν μόνοι.
Ο Σι Τσιάνγκ στεκόταν ριζωμένος στη θέση του, αποσβολωμένος, λες και είχε μόλις παρακολουθήσει κάποιο εντυπωσιακό ταχυδακτυλουργικό κόλπο. «Αγόρι μου, τα έχω πραγματικά χαμένα».
«Τι εννοείς; Δεν πιστεύεις πως είμαι ο άγγελος της δικαιοσύνης;»
«Θα πρέπει να με δείρεις μέχρι λιποθυμίας πριν πω κάτι τέτοιο».
«Ούτε και αντιπρόσωπος ενός ανώτερου πολιτισμού;»
«Αυτό είναι λίγο καλύτερο από τον άγγελο, μα, για να σου πω την αλήθεια, ούτε κι αυτό το πιστεύω. Ποτέ δεν σκέφτηκα κάτι τέτοιο».
«Δεν πιστεύεις ότι υπάρχει δικαιοσύνη στο σύμπαν;»
«Δεν ξέρω».
«Μα είσαι όργανο του νόμου».
«Είπα πως δεν ξέρω. Ειλικρινά, είμαι μπερδεμένος».
«Τότε είσαι ο πιο νηφάλιος απ’ όλους».
«Μπορείς να μου πεις κάτι σχετικά με τη δικαιοσύνη στο σύμπαν;»
«Πολύ καλά. Έλα μαζί μου». Ο Λούο Τζι άρχισε να βαδίζει προς την έρημο και ο Σι Τσιάνγκ τον ακολούθησε. Περπάτησαν πολλή ώρα αμίλητοι και μετά διέσχισαν τον αυτοκινητόδρομο.
«Μα πού πάμε;» ρώτησε ο Σι Τσιάνγκ.
«Στο πιο σκοτεινό σημείο».
Πέρασαν στην απέναντι πλευρά του αυτοκινητόδρομου, σε ένα σημείο όπου το κράσπεδο έκρυβε τα φώτα της κατοικημένης περιοχής. Βρίσκοντας τον δρόμο τους μέσα στο σκοτάδι που τους τριγύριζε, τελικά ο Λούο Τζι και ο Σι Τσιάνγκ κάθισαν στο αμμώδες έδαφος.
«Ας αρχίσουμε», είπε η φωνή του Λούο Τζι μέσα στο σκοτάδι.
«Να μου τα πεις με τον εύκολο τρόπο. Στο επίπεδο που βρίσκομαι, δεν θα μπορέσω να καταλάβω τίποτα περίπλοκο».
«Οποιοσδήποτε μπορεί να καταλάβει αυτά που θα πω, Ντα Σι. Η αλήθεια είναι απλή. Είναι κάτι που, μόλις το ακούσεις, θα αναρωτηθείς πώς δεν το είχες σκεφτεί μόνος σου. Γνωρίζεις τίποτα για τα μαθηματικά αξιώματα;»
«Έκανα γεωμετρία στο γυμνάσιο. “Μεταξύ δύο σημείων μπορεί να περάσει μόνο μία ευθεία". Για τέτοια πράγματα μιλάς;»
«Σωστά. Τώρα θα ορίσουμε δύο αξιώματα για τον συμπαντικό πολιτισμό. Πρώτον, η επιβίωση είναι η πρωταρχική ανάγκη του πολιτισμού. Δεύτερον, ο πολιτισμός αναπτύσσεται και επεκτείνεται συνεχώς, αλλά η συνολική ύλη μέσα στο σύμπαν παραμένει σταθερή».
«Και μετά;»
«Αυτό ήταν όλο».
«Και τι ακριβώς μπορείς να συμπεράνεις από αυτά τα πραγματάκια;»
«Με τον ίδιο τρόπο που εσύ μπορείς να διαλευκάνεις ένα έγκλημα από μια σφαίρα ή μια σταγόνα αίματος, από αυτά τα δύο αξιώματα η συμπαντική κοινωνιολογία μπορεί να δώσει μια πλήρη εικόνα του γαλαξιακού και συμπαντικού πολιτισμού. Έτσι είναι η επιστήμη, Ντα Σι. Τα θεμέλια κάθε επιστημονικού τομέα είναι πολύ απλά».
«Ας ακούσω, λοιπόν, κάποιο συμπέρασμα».
«Πρώτα-πρώτα, ας μιλήσουμε για τη Μάχη του Σκότους. Θα με πίστευες αν σου έλεγα ότι το Αστροπλοίο Γη ήταν μια μικρογραφία του συμπαντικού πολιτισμού;»
«Όχι. Το αστροπλοίο Γη δεν διέθετε πρώτες ύλες, όπως ανταλλακτικά και καύσιμα, αλλά το σύμπαν διαθέτει. Είναι πολύ μεγάλο».
«Κάνεις λάθος. Το σύμπαν είναι μεγάλο, μα η ζωή είναι μεγαλύτερη! Αυτό σημαίνει και το δεύτερο αξίωμα. Η ποσότητα της ύλης μέσα στο σύμπαν παραμένει σταθερή, αλλά η ζωή αυξάνεται εκθετικά. Οι εκθετικοί δείκτες είναι οι δαίμονες των μαθηματικών. Αν μέσα στον ωκεανό υπάρχει ένα μικροσκοπικό βακτηρίδιο που διπλασιάζεται κάθε μισή ώρα, οι απόγονοί του θα γεμίσουν ολόκληρο τον ωκεανό μέσα σε μερικές μέρες, αρκεί να υπάρχουν αρκετά θρεπτικά συστατικά. Μην αφήνεις την ανθρωπότητα και τους Τρισηλιανούς να σε ξεγελάσουν. Αυτοί οι δύο πολιτισμοί είναι μικροσκοπικοί, αλλά βρίσκονται ακόμα στη νηπιακή τους ηλικία. Μόλις ένας πολιτισμός περάσει κάποιο συγκεκριμένο τεχνολογικό κατώφλι, η επέκταση της ζωής μέσα στο σύμπαν γίνεται τρομακτική. Δες, για παράδειγμα, την παρούσα ταχύτητα της ανθρωπότητας στο διάστημα. Μέσα σε ένα εκατομμύριο χρόνια, ο γήινος πολιτισμός θα μπορούσε να γεμίσει τον γαλαξία, και ένα εκατομμύριο χρόνια είναι πολύ μικρός χρόνος για το σύμπαν».
«Άρα λες ότι, μακροπρόθεσμα, ολόκληρο το σύμπαν μπορεί να έχει αυτή την προοπτική;»
«Δεν χρειάζονται μακροπρόθεσμες θεωρίες. Ακόμα και αυτή τη στιγμή, δεν αποκλείεται ολόκληρο το σύμπαν να βρίσκεται σε αυτή την κατάσταση. Όπως είπε ο Χάινς, ο πολιτισμός μπορεί να ξεκίνησε στο σύμπαν δισεκατομμύρια χρόνια πριν. Εξετάζοντας τα σημάδια, το σύμπαν μπορεί να είναι ήδη ασφυκτικά γεμάτο από αυτόν. Ποιος ξέρει πόσος άδειος χώρος έχει απομείνει μέσα στον γαλαξία μας ή στο σύμπαν ή πόσες πρώτες ύλες απομένουν;»
«Μα αυτό δεν μπορεί να είναι σωστό. Το σύμπαν δείχνει άδειο. Δεν έχουμε συναντήσει καμιά εξωγήινη μορφή ζωής πέρα από τους Τρισηλιανούς, έτσι δεν είναι;»
«Αυτό θα το συζητήσουμε στη συνέχεια. Δώσε μου ένα τσιγάρο».
Ο Λούο Τζι ψαχούλεψε για λίγο μέσα στο σκοτάδι πριν πάρει ένα τσιγάρο από το χέρι του Σι Τσιάνγκ. Όταν ο Λούο Τζι ξαναμίλησε, ο Σι Τσιάνγκ κατάλαβε ότι είχε μετακινηθεί σε ένα σημείο τρία ή τέσσερα μέτρα μακριά του. «Πρέπει να αυξήσουμε την απόσταση μεταξύ μας ώστε να νιώθουμε περισσότερο ότι είμαστε στο διάστημα», είπε ο Λούο Τζι. Μετά άναψε το τσιγάρο, στρίβοντας το φίλτρο, και ο Σι Τσιάνγκ άναψε ένα δικό του. Μέσα στο σκοτάδι, οι δύο μικροσκοπικοί κόκκινοι πλανήτες στέκονταν σε αστρονομική αντίθεση.
«Ωραία. Για να δείξουμε το πρόβλημα, πρέπει τώρα να ορίσουμε το πιο στοιχειώδες μοντέλο συμπαντικού πολιτισμού. Αυτές οι δύο κάφτρες αντιπροσωπεύουν δύο πλανήτες με πολιτισμό.
Το σύμπαν αποτελείται μόνο από αυτούς τους δύο πλανήτες και από τίποτα άλλο. Σβήσε όλα τα άλλα γύρω μας. Μπορείς να νιώσεις αυτή την αίσθηση;»
«Ναι. Δεν είναι και δύσκολο σε ένα σκοτεινό μέρος σαν κι αυτό».
«Ας ονομάσουμε αυτούς τους δύο κόσμους δικό μου πολιτισμό και δικό σου πολιτισμό. Τους χωρίζει μια μεγάλη απόσταση, ας πούμε εκατό έτη φωτός. Μπορείς να αντιληφθείς την ύπαρξή μου, αλλά δεν ξέρεις άλλες λεπτομέρειες. Εγώ, ωστόσο, αγνοώ εντελώς την παρουσία σου».
«Εντάξει».
«Τώρα θα πρέπει να ορίσουμε δύο έννοιες μεταξύ των πολιτισμών: την “αγαθότητα" και την “κακία". Οι λέξεις αυτές δεν ορίζονται πολύ αυστηρά μέσα σε ένα επιστημονικό πλαίσιο, άρα θα πρέπει να περιορίσουμε τη σημασία τους. “Αγαθότητα” σημαίνει να μην παίρνεις την πρωτοβουλία να επιτεθείς και να αφανίσεις άλλους πολιτισμούς. Η “κακία” είναι ακριβώς το αντίθετο».
«Βάζεις πολύ χαμηλά τον πήχη της αγαθότητας».
«Στη συνέχεια, σκέψου ποιες επιλογές έχεις για να συμπεριφερθείς απέναντί μου. Μην ξεχνάς ότι θα πρέπει να έχεις συνεχώς κατά νου τα αξιώματα του συμπαντικού πολιτισμού, καθώς επίσης και την απόσταση και το περιβάλλον του διαστήματος».
«Θα επέλεγα να επικοινωνήσω μαζί σου».
«Αν το κάνεις, θα πρέπει να γνωρίζεις και το τίμημα που θα πληρώσεις: θα μου αποκαλύψεις την ύπαρξή σου».
«Σωστά. Μέσα στο σύμπαν, αυτό δεν είναι και μικρό πράγμα».
«Υπάρχουν διάφοροι βαθμοί έκθεσης. Η χειρότερη είναι όταν γνωρίζω τις ακριβείς διαστρικές σου συντεταγμένες. Η αμέσως επόμενη είναι όταν ξέρω τη γενική κατεύθυνση προς την οποία βρίσκεσαι. Η προτιμότερη είναι όταν γνωρίζω μόνο την ύπαρξή σου. Όμως, ακόμα και η προτιμότερη μορφή έκθεσης μου επιτρέπει να σε αναζητήσω, επειδή, από τη στιγμή που εντόπισα την ύπαρξή σου, ξέρω και πώς θα μπορέσω να σε ανακαλύψω. Από την πλευρά της τεχνολογικής εξέλιξης, είναι απλά θέμα χρόνου».
«Και πάλι, όμως, αγόρι μου, θα μπορούσα να ρισκάρω να σου μιλήσω. Αν ήσουν κακός, θα στεκόμουν άτυχος. Αν όμως ήσουν καλός, θα μπορούσαμε να επικοινωνήσουμε περισσότερο και τελικά να ενωθούμε σε έναν κοινό, αγαθό πολιτισμό».
«Ωραία, Ντα Σι. Τώρα φτάσαμε στην ουσία του προβλήματος. Ας επιστρέψουμε στα αξιώματα του συμπαντικού πολιτισμού. Ακόμα κι αν είμαι ένας αγαθός πολιτισμός, μπορώ να γνωρίζω στο ξεκίνημα της επικοινωνίας μας αν είσαι κι εσύ αγαθός ή όχι;»
«Ασφαλώς όχι. Αυτό θα παραβίαζε το πρώτο αξίωμα».
«Άρα, τι πρέπει να κάνω μόλις λάβω το μήνυμά σου;»
«Θα πρέπει, φυσικά, να προσδιορίσω αν είσαι αγαθός ή κακός. Αν είσαι κακός, θα με αφανίσεις. Αν είσαι αγαθός, μπορούμε να συνεχίσουμε την επικοινωνία».
Η φωτεινή κουκίδα από την πλευρά του Λούο Τζι υψώθηκε και κινήθηκε μπρος-πίσω. Ήταν εμφανές ότι είχε σηκωθεί και βημάτιζε πέρα-δώθε. «Αυτό μπορείς να το κάνεις στη Γη, αλλά όχι στο σύμπαν μας. Στη συνέχεια, λοιπόν, θα εισάγουμε μια σημαντική καινούρια έννοια: την αλυσίδα υποψιών».
«Παράξενος όρος».
«Στην αρχή, είχα κι εγώ στη διάθεσή μου μόνο τον όρο. Δεν μου τον είχαν εξηγήσει. Αργότερα, όμως, μπόρεσα να συμπεράνω την έννοιά του από τις ίδιες τις λέξεις».
«Ποιος δεν σου τον εξήγησε;»
«Θα σου πω αργότερα. Ας συνεχίσουμε. Αν με θεωρείς αγαθό, αυτό δεν είναι λόγος να θεωρείς τον εαυτό σου ασφαλή, επειδή, σύμφωνα με το πρώτο αξίωμα, ακόμα κι ένας αγαθός πολιτισμός δεν μπορεί να προβλέψει αν οποιοσδήποτε άλλος πολιτισμός είναι αγαθός ή όχι. Δεν ξέρεις αν σε θεωρώ αγαθό ή κακόβουλο. Στη συνέχεια, ακόμα κι αν νομίζω ότι είσαι αγαθός και επίσης γνωρίζω πως εσύ θεωρείς εμένα αγαθό, και πάλι δεν ξέρω τι σκέφτεσαι σχετικά με το τι σκέφτομαι σχετικά με το τι σκέφτεσαι εσύ για μένα. Είναι λιγάκι περίπλοκο, έτσι δεν είναι; Αυτό είναι μόνο το τρίτο επίπεδο, αλλά με την ίδια λογική η αλληλουχία συνεχίζεται επ’ άπειρον».
«Καταλαβαίνω τι εννοείς».
«Αυτή είναι η αλυσίδα των υποψιών. Είναι κάτι που δεν βλέπεις πάνω στη Γη. Το κοινό είδος, οι πολιτισμικές ομοιότητες, το αλληλένδετο οικοσύστημα και οι κοντινές αποστάσεις σημαίνουν ότι, μέσα σε ένα τέτοιο περιβάλλον, η αλυσίδα της υποψίας συνεχίζεται μόνο για ένα ή δύο επίπεδα πριν το πρόβλημα λυθεί μέσω της επικοινωνίας. Όμως, στο διάστημα, μια αλυσίδα υποψιών μπορεί να είναι πολύ μακριά. Κάτι σαν τη Μάχη του Σκότους θα είχε ήδη λάβει χώρα πριν η επικοινωνία μπορέσει να λύσει το πρόβλημα».
Ο Σι Τσιάνγκ τράβηξε μια ρουφηξιά από το τσιγάρο του και το σκεπτικό του πρόσωπο εμφανίστηκε μια στιγμή μέσα στο σκοτάδι. «Μάλλον η Μάχη του Σκότους έχει πολλά να μας διδάξει».
«Σωστά. Τα πέντε σκάφη του Αστροπλοίου Γη δημιούργησαν έναν ψευδο-συμπαντικό πολιτισμό, όχι έναν πραγματικό, επειδή αποτελούνταν από ένα μόνο ζωικό είδος - ανθρώπους - που βρίσκονταν πολύ κοντά ο ένας στον άλλο. Και πάλι όμως, όταν βρέθηκαν σε αυτή τη θέση, η αλυσίδα της υποψίας ανέκυψε αμέσως. Σε έναν πραγματικό συμπαντικό πολιτισμό, οι βιολογικές διαφορές μεταξύ των διαφόρων ομάδων θα μπορούσαν να είναι τεράστιες, ενώ οι πολιτισμικές διαφορές ίσως ξεπερνούσαν ακόμα και τη φαντασία μας. Αν προσθέσει κανείς και τις τεράστιες αποστάσεις ανάμεσά τους, οι αλυσίδες των υποψιών είναι ουσιαστικά άθραυστες».
«Αυτό σημαίνει ότι το αποτέλεσμα είναι το ίδιο είτε είμαστε αγαθοί είτε κακόβουλοι πολιτισμοί;»
«Ακριβώς. Αυτό είναι το πιο σημαντικό χαρακτηριστικό της αλυσίδας των υποψιών. Είναι άσχετη με την ηθική και την κοινωνική δομή του ίδιου του πολιτισμού. Αρκεί να σκεφτεί κανείς κάθε πολιτισμό ως τα σημεία στο άκρο μιας αλυσίδας. Ανεξάρτητα από το αν οι πολιτισμοί είναι από τη φύση τους αγαθοί ή κακόβουλοι, όταν μπουν στον ιστό που δημιουργούν οι αλυσίδες υποψιών, είναι όλοι ίδιοι».
«Μα, αν είσαι πολύ πιο αδύναμος από εμένα, δεν αποτελείς απειλή και τότε θα μπορούσα να επικοινωνήσω μαζί σου, σωστά;»
«Ούτε κι αυτό θα πετύχαινε. Εδώ πρέπει να εισάγουμε μια δεύτερη σημαντική έννοια: την τεχνολογική έκρηξη. Ούτε γι' αυτήν μου δόθηκε ορισμός, αλλά μπορείς να τον συμπεράνεις ευκολότερα απ’ ό,τι τον ορισμό της αλυσίδας των υποψιών. Ο ανθρώπινος πολιτισμός έχει πέντε χιλιάδες χρόνια ιστορίας και η ζωή πάνω στη Γη έχει ηλικία μερικών δισεκατομμυρίων ετών. Όμως η σύγχρονη τεχνολογία εξελίχθηκε μέσα σε διάστημα τριακοσίων ετών. Σε συμπαντική κλίμακα, αυτό δεν θεωρείται ανάπτυξη, αλλά έκρηξη! Η δυνατότητα για τεχνολογικά άλματα είναι το εκρηκτικό που βρίσκεται θαμμένο μέσα σε κάθε πολιτισμό και, αν το πυροδοτήσει κάποιος εσωτερικός ή εξωτερικός παράγοντας, προκαλεί μια ισχυρότατη έκρηξη. Πάνω στη Γη χρειάστηκε τριακόσια χρόνια, αλλά δεν υπάρχει κανένας λόγος για τον οποίο η ανθρωπότητα θα πρέπει να είναι ο ταχύτερος από όλους τους συμπαντικούς πολιτισμούς. Ίσως υπάρχουν άλλοι, των οποίων οι τεχνολογικές εκρήξεις να είναι ακόμη πιο ξαφνικές. Μπορεί να είμαι πιο αδύναμος από σένα, αλλά, μόλις λάβω το μήνυμά σου, η αλυσίδα των υποψιών δημιουργείται αυτόματα μεταξύ μας. Αν οποιαδήποτε στιγμή περάσω από μια τεχνολογική έκρηξη που ξαφνικά με φέρει πολύ μπροστά σου, θα γίνω πια ισχυρότερος από σένα. Σε συμπαντική κλίμακα, μερικές εκατοντάδες χρόνια είναι σαν μια στιγμή. Ίσως, μάλιστα, η γνώση της ύπαρξής σου και οι πληροφορίες που πήρα από την επικοινωνία μας, να ήταν η τέλεια σπίθα για να ξεκινήσει η έκρηξη. Αυτό σημαίνει ότι, ακόμα κι αν είμαι ένας νεογέννητος ή αναπτυσσόμενος πολιτισμός, παραμένω πάντα ένας μεγάλος κίνδυνος για σένα».
Ο Σι Τσιάνγκ παρατήρησε για μερικά δευτερόλεπτα τη φλόγα του Λούο Τζι μέσα στο σκοτάδι σαν να σκεφτόταν. Μετά, κοίταξε το δικό του τσιγάρο. «Άρα θα πρέπει να παραμένω σιωπηλός».
«Νομίζεις πως αυτό θα έχει αποτέλεσμα;»
Συνέχισαν να καπνίζουν. Οι κάφτρες των τσιγάρων φωτίστηκαν περισσότερο και τα πρόσωπά τους αποκαλύφθηκαν μέσα στο σκοτάδι, βαθιά συλλογισμένα, λες κι ήταν οι θεοί εκείνου του απλού σύμπαντος.
«Όχι, δεν πρόκειται», είπε ο Σι Τσιάνγκ. «Αν είσαι δυνατότερος από μένα, τότε, από τη στιγμή που σε βρήκα εγώ, κάποια μέρα θα μπορέσεις να με βρεις κι εσύ. Και τότε ανάμεσά μας θα υπάρξει μια αλυσίδα από υποψίες. Αν είσαι πιο αδύναμος από μένα, ίσως περάσεις από μια τεχνολογική έκρηξη ανά πάσα στιγμή, κι αυτό θα μας οδηγήσει πίσω στην πρώτη περίπτωση. Για να συνοψίσουμε: πρώτον, το να σε αφήσω να μάθεις για την ύπαρξή μου και, δεύτερον, το να σε αφήσω να συνεχίσεις να υπάρχεις, αποτελούν και τα δύο κίνδυνο για μένα και παραβιάζουν το πρώτο αξίωμα».
«Ντα Σι, έχεις πράγματι πολύ κοφτερό μυαλό».
«Το μυαλό μου μπορεί να παρακολουθήσει το δικό σου μέχρι τώρα, αλλά μόλις αρχίσαμε».
Ο Λούο Τζι έμεινε σιωπηλός στο σκοτάδι για πολλή ώρα. Το πρόσωπό του αποκαλύφθηκε μέσα στο αδύναμο φως της κάφτρας για δύο ή τρεις φορές ακόμη πριν πει: «Ντα Σι, αυτό δεν είναι το ξεκίνημα. Η συλλογιστική μας έχει ήδη φτάσει σε ένα συμπέρασμα».
«Συμπέρασμα; Μα δεν έχουμε καταλήξει σε κάποιο συμπέρασμα! Πού είναι η εικόνα του συμπαντικού πολιτισμού που μου υποσχέθηκες;»
«Αν ούτε η επικοινωνία ούτε η σιωπή θα έχουν αποτέλεσμα, έτσι και έχεις αντιληφθεί την ύπαρξή μου, μένει μονάχα μια επιλογή».
Στη διάρκεια της μακράς σιωπής που ακολούθησε, οι δυο φλόγες έσβησαν. Δεν φυσούσε αέρας και η σιωπή έγινε πηχτή σαν άσφαλτος, συνδέοντας ουρανό και έρημο σε ένα θολό σύνολο. Τελικά, ο Σι Τσιάνγκ πρόφερε μια λέξη μέσα στο σκοτάδι: «Γαμώτο!»
«Πρόβαλε αυτή την επιλογή στα δισεκατομμύρια των άστρων και στα εκατοντάδες εκατομμύρια των πολιτισμών και έχεις την εικόνα σου», είπε ο Λούο Τζι γνέφοντας μέσα στο σκοτάδι.
«Περιγράφεις τα πράγματα... πολύ μαύρα».
«Εξίσου μαύρο είναι και το πραγματικό σύμπαν». Ο Λούο Τζι κούνησε το χέρι, νιώθοντας το σκοτάδι σαν να χάιδευε βελούδο. «Το σύμπαν είναι ένα σκοτεινό δάσος. Κάθε πολιτισμός μοιάζει με έναν οπλισμένο κυνηγό που κινείται μουλωχτά σαν φάντασμα ανάμεσα στα δέντρα, παραμερίζοντας τα κλαδιά που φράζουν τον δρόμο του και προσπαθώντας να περπατήσει χωρίς να κάνει θόρυβο. Προσέχει ακόμα και την ανάσα του. Ο κυνηγός πρέπει να είναι προσεκτικός, επειδή παντού μέσα στο δάσος υπάρχουν κρυμμένοι κι άλλοι κυνηγοί σαν κι αυτόν. Αν ανακαλύψει άλλη ζωή - έναν άλλο κυνηγό, έναν άγγελο ή έναν δαίμονα, ένα εύθραυστο νήπιο ή έναν ετοιμόρροπο γέροντα, μια νεράιδα ή έναν ημίθεο - μόνο ένα πράγμα μπορεί να κάνει: ν' ανοίξει πυρ και να την εξολοθρεύσει. Μέσα σ' αυτό το δάσος, η κόλαση είναι οι άλλοι. Μια αιώνια απειλή ότι οποιοδήποτε είδος ζωής αποκαλύψει την ύπαρξή του θα αφανιστεί πολύ σύντομα. Αυτή είναι η εικόνα του συμπαντικού πολιτισμού. Είναι η εξήγηση του Παραδόξου του Φέρμι».
Ο Σι Τσιάνγκ άναψε ένα ακόμα τσιγάρο, μόνο και μόνο για να υπάρχει λίγο φως.
«Όμως, μέσα στο σκοτεινό δάσος υπάρχει ένα ανόητο παιδί που ονομάζεται ανθρωπότητα», είπε ο Λούο Τζι. «Έχει ανάψει μια φωτιά, στέκεται δίπλα της και φωνάζει: Εδώ είμαι! Εδώ είμαι!»
«Το έχει ακούσει κανένας;»
«Αυτό είναι βέβαιο. Όμως, οι φωνές από μόνες τους δεν μπορούν να προσδιορίσουν τη θέση του παιδιού. Η ανθρωπότητα δεν έχει ακόμα μεταδώσει πληροφορίες σχετικά με την ακριβή θέση της Γης και του ηλιακού συστήματος μέσα στο σύμπαν. Από τις πληροφορίες που έχουν σταλεί, το μόνο που μπορεί να συμπεράνει κανείς είναι η απόσταση μεταξύ Γης και Τρισήλιου και η γενική τους κατεύθυνση μέσα στον γαλαξία μας. Η ακριβής τοποθεσία των δύο κόσμων παραμένει ακόμα μυστήριο. Αφού βρισκόμαστε στην ερημιά της περιφέρειας του γαλαξία, είμαστε λίγο ασφαλέστεροι».
«Τι ακριβώς έγινε με το ξόρκι;»
«Χρησιμοποιώντας τον ήλιο, μετέδωσα στο σύμπαν τρεις εικόνες. Κάθε μία αποτελούνταν από τριάντα σημεία που αντιπροσώπευαν την προβολή ενός συστήματος τρισδιάστατων συντεταγμένων με τις θέσεις τριάντα άστρων. Ο συνδυασμός αυτών των εικόνων δημιουργεί έναν κυβικό χώρο εντός του οποίου βρίσκονται τα τριάντα αυτά σημεία. Αυτό αντιπροσωπεύει τις σχετικές θέσεις του 187J3X1 και των είκοσι εννέα γειτονικών του άστρων, και υπάρχει επίσης ένας δείκτης που δείχνει προς το 187J3X1.
»Σκέψου προσεκτικά και θα καταλάβεις. Μέσα σε ένα σκοτεινό δάσος, ένας κυνηγός παραμονεύει με κομμένη ανάσα όταν ξαφνικά παρατηρεί ότι από ένα δέντρο μπροστά του έχει αφαιρεθεί ένα κομμάτι του φλοιού. Πάνω στο λευκό ξύλο αποκαλύπτεται μια θέση μέσα στο δάσος, με σύμβολα που όλοι οι κυνηγοί μπορούν να αναγνωρίσουν. Τι θα σκεφτεί γι' αυτή την τοποθεσία; Σίγουρα δεν θα φανταστεί ότι κάποιος σκοπεύει να αφήσει εκεί προμήθειες για λογαριασμό του. Από όλες τις εξηγήσεις, η πιο πιθανή είναι ότι το μήνυμα πληροφορεί τους πάντες ότι σε εκείνη τη θέση υπάρχει ένα ζωντανό θύμα που πρέπει να εξοντωθεί. Δεν έχει σημασία τι ήταν αυτό που παρακίνησε κάποιον να αφήσει το σημάδι. Αυτό που έχει σημασία είναι ότι η κατάσταση έχει τεντώσει τα νεύρα του σκοτεινού δάσους στα όριά τους και αυτός που είναι πιο ευαίσθητος είναι πιο πιθανό να κάνει μια κίνηση. Αν υπάρχουν ένα εκατομμύριο κυνηγοί μέσα στο δάσος, ο αριθμός των πολιτισμών στα δισεκατομμύρια των άστρων του γαλαξία μας μπορεί να είναι χιλιάδες φορές μεγαλύτερος. Ίσως οι εννιακόσιες χιλιάδες να μη δώσουν σημασία στο σημάδι. Από τους υπόλοιπους εκατό χιλιάδες, ίσως οι ενενήντα χιλιάδες να ελέγξουν την τοποθεσία και, αφού επιβεβαιώσουν ότι δεν διαθέτει ζωή, να την αγνοήσουν. Όμως, ένας από τους εναπομείναντες δέκα χιλιάδες κυνηγούς σίγουρα θα επιλέξει να ρίξει εναντίον αυτής της θέσης, επειδή, για τους πολιτισμούς που έχουν φτάσει σε ένα συγκεκριμένο επίπεδο τεχνολογικής εξέλιξης, η επίθεση μπορεί να είναι ασφαλέστερη και λιγότερο επιβαρυντική από έναν έλεγχο. Αν δεν υπάρχει τίποτα στη συγκεκριμένη τοποθεσία, τότε δεν έχουν τίποτα να χάσουν».
«Και τώρα», κατέληξε ο Λούο Τζι, «αυτός ο κυνηγός εμφανίστηκε».
«Το ξόρκι σου δεν μπορεί να σταλεί πια, έτσι δεν είναι;»
«Σωστά, Ντα Σι. Το ξόρκι πρέπει να σταλεί σε ολόκληρο τον γαλαξία, αλλά τώρα ο ήλιος έχει κλειδώσει και δεν μπορούμε να το στείλουμε πια».
«Θέλεις να πεις ότι η ανθρωπότητα άργησε μόλις ένα βήμα;» Ο Σι Τσιάνγκ πέταξε μακριά τη γόπα του τσιγάρου του. Η καύτρα διέγραψε ένα τόξο μέσα στο σκοτάδι και φώτισε για μια στιγμή έναν μικρό κύκλο από αμμώδες έδαφος.
«Όχι, όχι. Σκέψου λίγο: Αν ο ήλιος δεν είχε κλειδωθεί κι εγώ απειλούσα τον Τρισήλιο ότι θα έστελνα ένα ξόρκι εναντίον τους, τι πιστεύεις ότι θα συνέβαινε;»
«Θα σε σκότωναν με λιθοβολισμό, όπως τον Ρέι Ντίαζ, και μετά θα ψήφιζαν μια νομοθεσία που θα απαγόρευε σε όλους να σκέφτονται με αυτό τον τρόπο».
«Σωστά, Ντα Σι. Επειδή έχουμε ήδη αποκαλύψει την απόσταση μεταξύ του ηλιακού συστήματος και του Τρισήλιου, όπως επίσης και τη γενικότερη θέση μας μέσα στον γαλαξία, αν αποκαλύπταμε τη θέση του Τρισήλιου, θα ήταν σαν να αποκαλύπταμε και τη θέση της Γης. Αυτό θα ήταν μια στρατηγική αυτοκτονίας. Μπορεί να είμαστε ένα βήμα πιο πίσω, αλλά αυτό το βήμα η ανθρωπότητα δεν θα το έκανε ποτέ».
«Θα έπρεπε να έχεις απειλήσει τον Τρισήλιο τότε που είχες την ευκαιρία».
«Τα πράγματα ήταν πολύ παράξενα. Εκείνη την εποχή δεν ήμουν ακόμη σίγουρος για την ιδέα και έπρεπε να την επιβεβαιώσω. Στο κάτω-κάτω, υπήρχε άφθονος χρόνος. Όμως, ο πραγματικός λόγος ήταν ότι, βαθιά μέσα στην καρδιά μου, δεν είχα το σθένος για να το κάνω. Δεν νομίζω να την είδε και κάποιος άλλος».
«Τώρα που το σκέφτομαι, δεν έπρεπε να έχουμε πάει να συναντήσουμε τον δήμαρχο. Αν ο κόσμος μάθει γι' αυτό το πρόβλημα, θα απελπιστεί ακόμα περισσότερο. Σκέψου πώς κατέληξαν οι δύο πρώτοι Τοιχοπρόσωποι».
«Έχεις δίκιο. Το ίδιο θα πάθαινα κι εγώ, και ελπίζω πως κανένας από τους δυο μας δεν θα πει τίποτα. Και πάλι, όμως, αν θέλεις, μπορείς να μιλήσεις. Όπως μου είπε κάποτε κάποιος: Σε κάθε περίπτωση, εγώ επιτέλεσα το καθήκον μου».
«Μην ανησυχείς, αγόρι μου. Δεν πρόκειται να πω τίποτα».
«Έτσι κι αλλιώς, δεν υπάρχει πια καμιά ελπίδα».
Περπάτησαν πλάι στο κράσπεδο και μπήκαν στον αυτοκινητόδρομο, όπου το σκοτάδι ήταν λιγότερο έντονο. Τα αραιά φώτα της κατοικημένης περιοχής στον ορίζοντα ήταν αρκετά για να τους τυφλώσουν.
«Υπάρχει και κάτι ακόμα. Ποιο είναι αυτό το άτομο που ανέφερες;» ρώτησε ο Σι Τσιάνγκ.
Ο Λούο Τζι δίστασε. «Ξέχασέ το. Το μόνο που χρειάζεται να ξέρεις είναι ότι τα αξιώματα του συμπαντικού πολιτισμού και η θεωρία του σκοτεινού δάσους δεν είναι δικές μου επινοήσεις».
«Αύριο θα πάω στην πόλη για να συνεργαστώ με την κυβέρνηση. Αν χρειαστείς κάποια βοήθεια στο μέλλον, απλώς ειδοποίησέ με».
«Ντα Σι, με βοήθησες και με το παραπάνω. Αύριο θα πάω κι εγώ στην πόλη, στην Υπηρεσία Αφυπνίσεων, για να φροντίσω την αφύπνιση της οικογένειάς μου».
Αντιξοότητες στην Αφύπνιση
Σε αντίθεση με τις προσδοκίες του Λούο Τζι, η Υπηρεσία Αφυπνίσεων του είπε ότι η αφύπνιση της Ζουάνγκ Γιέν και της Σία Σία ήταν ακόμη μπλοκαρισμένη. Ο διευθυντής της υπηρεσίας του ξεκαθάρισε επίσης ότι οι εξουσίες του ως Τοιχοπρόσωπου δεν είχαν επιρροή στο συγκεκριμένο ζήτημα. Συμβουλεύτηκε τον Χάινς και τον Τζόναθαν, οι οποίοι, αν και δεν γνώριζαν τις λεπτομέρειες της κατάστασης, του είπαν ότι ο αναθεωρημένος Νόμος περί Τοιχοπροσώπων περιείχε ένα εδάφιο σύμφωνα με το οποίο η Επιτροπή του Σχεδίου Τοιχοπρόσωπος θα έπαιρνε όλα τα απαραίτητα μέτρα για να εξασφαλίσει ότι ο Τοιχοπρόσωπος θα παρέμενε επικεντρωμένος στο έργο του. Αυτό σήμαινε πως, δύο αιώνες αργότερα, τα Ηνωμένα Έθνη εκμεταλλεύονταν για άλλη μια φορά την κατάσταση του Λούο Τζι ως εργαλείο για να τον εξαναγκάσουν και να τον ελέγξουν.
Ο Λούο Τζι ζήτησε να μην ενοχλήσουν καθόλου τον οικισμό των αφυπνισμένων όπου έμενε και να τον αφήσουν στην κατάσταση που ήδη βρισκόταν. Το αίτημα αυτό ικανοποιήθηκε κατά γράμμα. Τα ΜΜΕ και οι μάζες των προσκυνητών κρατήθηκαν σε απόσταση, και όταν η ηρεμία επικράτησε ξανά στη Νέα Ζωή Ξ9, ήταν σαν να μην είχε συμβεί τίποτα το απρόοπτο.
Η Πρώτη Συνεδρίαση του Σχεδίου Τοιχοπρόσωπος
Δύο μέρες αργότερα, ο Λούο Τζι συμμετείχε στην πρώτη συνεδρίαση του ανανεωμένου Σχεδίου Τοιχοπρόσωπος. Δεν πήγε στην Αμερική, αλλά χρησιμοποίησε οπτική σύνδεση από τη λιτή κατοικία του στο χωριό της Νέας Ζωής Ξ:5, όπου η ζωντανή επικοινωνία με τη συνέλευση γινόταν μέσω της κοινής τηλεόρασης του δωματίου του.
«Τοιχοπρόσωπε Λούο Τζι, είμαστε έτοιμοι να αντιμετωπίσουμε την οργή σας», είπε ο πρόεδρος της επιτροπής.
«Η καρδιά μου έχει γίνει στάχτη και δεν έχω πια την ικανότητα να θυμώνω», απάντησε ο Λούο Τζι, καθισμένος νωχελικά στον καναπέ του.
Ο πρόεδρος κούνησε το κεφάλι του. «Αυτή είναι μια θαυμάσια αντιμετώπιση. Ωστόσο, η επιτροπή πιστεύει ότι θα πρέπει να εγκαταλείψετε το χωριό σας. Το μέρος αυτό δεν αξίζει για να αποτελέσει το κέντρο διοίκησης της άμυνας του ηλιακού συστήματος».
Ο Λούο Τζι απάντησε: «Γνωρίζετε το Σιμπάιπο; Είναι ένα ακόμα μικρότερο χωριό, όχι πολύ μακριά από εδώ. Πριν από δύο αιώνες, από το σημείο εκείνο οι ιδρυτές του έθνους μας ξεκίνησαν μια από τις μεγαλύτερες επιθέσεις της ιστορίας».
Ο πρόεδρος, σκεπτικός, κούνησε το κεφάλι του. «Προφανώς δεν έχετε αλλάξει καθόλου. Ωραία, λοιπόν. Η επιτροπή σέβεται τις συνήθειες και τις επιλογές σας. Θα πρέπει να πιάσετε δουλειά, όχι όμως όπως παλιά, όταν λέγατε πως ό,τι κάνατε ήταν δουλειά Τοιχοπρόσωπου, έτσι;»
«Δεν μπορώ να δουλέψω. Οι συνθήκες για να το κάνω δεν υπάρχουν πια. Μπορέσατε να χρησιμοποιήσετε την ενέργεια ενός άστρου για να εκπέμψετε το ξόρκι μου στο σύμπαν;»
Ο αντιπρόσωπος του Ασιατικού Στόλου παρενέβη: «Γνωρίζετε ότι κάτι τέτοιο είναι αδύνατο. Η Ρανίδα έχει κλειδώσει μόνιμα τις δυνατότητες της χρήσης του ήλιου για τον σκοπό αυτό. Δεν πιστεύουμε ότι αυτό θα σταματήσει για τα επόμενα δύο ή τρία χρόνια, και μέχρι τότε, οι εννιά άλλες Ρανίδες θα έχουν φτάσει κι αυτές στο ηλιακό μας σύστημα».
«Τότε δεν γίνεται τίποτα», απάντησε ο Λούο Τζι.
Ο πρόεδρος της επιτροπής συνέχισε: «Όχι, Τοιχοπρόσωπε Λούο Τζι. Υπάρχει κάτι σημαντικό που δεν έχετε κάνει. Δεν έχετε αποκαλύψει το μυστικό του ξορκιού στα Ηνωμένα Έθνη και την ΚΣΗΣ. Πώς το χρησιμοποιήσατε για να καταστρέψετε ένα άστρο;»
Ο Λούο Τζι απάντησε ψυχρά: «Αυτό δεν μπορώ να σας το πω».
«Και αν αυτή ήταν η προϋπόθεση για να αφυπνίσουμε τη σύζυγο και το παιδί σας;»
Ο Λούο Τζι απάντησε με σοβαρότητα: «Είναι ποταπό να λέτε αυτά τα πράγματα σε μια τέτοια περίσταση».
Ο πρόεδρος προσπάθησε να εξηγήσει: «Η συνεδρίαση είναι μυστική. Εξάλλου, το Σχέδιο Τοιχοπρόσωπος δεν έχει καμιά θέση στη σύγχρονη κοινωνία. Η αναβίωση του Σχεδίου Τοιχοπρόσωπος σημαίνει ότι όλες οι αποφάσεις που είχε πάρει η Επιτροπή του Σχεδίου στα Ηνωμένα Έθνη πριν από δύο αιώνες ισχύουν ακόμη. Σύμφωνα με αυτές τις αποφάσεις, η Ζουάνγκ Γιέν και η κόρη σας θα αφυπνιστούν κατά τη Μάχη της Ημέρας της Κρίσης».
«Δεν την δώσαμε ήδη αυτή τη μάχη;»
«Οι δύο Διεθνείς πιστεύουν πως δεν την έχουμε δώσει, αφού ο κύριος στόλος των Τρισηλιανών δεν έχει φτάσει ακόμη».
«Η διατήρηση του μυστικού του ξορκιού είναι η ευθύνη που έχω ως Τοιχοπρόσωπος. Διαφορετικά, η ανθρωπότητα θα χάσει την τελευταία της ελπίδα, αν και είναι πολύ πιθανό να έχει ήδη χαθεί».
Η Κατάσταση του Λούο Τζι
Τις μέρες που ακολούθησαν τη συνεδρίαση, ο Λούο Τζι έμενε στο σπίτι, πίνοντας πολύ και περνώντας τον περισσότερο χρόνο του μισομεθυσμένος. Κάποιοι τον είδαν να βγαίνει τσαλακωμένος και αξύριστος. Έμοιαζε με άστεγο.
Στην επόμενη συνεδρίαση του Σχεδίου Τοιχοπρόσωπος, ο Λούο Τζι παραβρέθηκε και πάλι από το σπίτι του.
«Τοιχοπρόσωπε Λούο Τζι, η κατάστασή σας μας έχει ανησυχήσει», είπε ο πρόεδρος, βλέποντας την
εικόνα του ατημέλητου Λούο Τζι στην οθόνη. Κατεύθυνε την κάμερα μέσα στο δωμάτιο και οι συγκεντρωμένοι μπόρεσαν να δουν πως ήταν γεμάτο από άδεια μπουκάλια.
«Πρέπει να πιάσετε δουλειά, έστω και μόνο για να επανέλθετε σε μια φυσιολογική κατάσταση», είπε ο αντιπρόσωπος της Ευρωπαϊκής Κοινοπολιτείας.
Ο Λούο Τζι απάντησε με κόπο: «Ξέρετε πολύ καλά τι είναι αυτό που θα με επαναφέρει στη φυσιολογική μου κατάσταση».
Ο πρόεδρος συνέχισε: «Η αφύπνιση της συζύγου και της κόρης σας δεν είναι τόσο σημαντικά. Δεν θέλουμε να τις χρησιμοποιήσουμε για να σας ελέγξουμε. Γνωρίζουμε ότι δεν μπορούμε να σας ελέγξουμε. Όμως, καθώς είναι μια απόφαση που πάρθηκε από την προηγούμενη επιτροπή, η αντιμετώπισή της παρουσιάζει κάποιες δυσκολίες. Εν κατακλείδι, θα πρέπει να υπάρξει κάποιος όρος».
Ο Λούο Τζι αντέδρασε απότομα: «Απορρίπτω τον όρο σας».
«Όχι, δρ. Λούο. Ο όρος άλλαξε», απάντησε ο πρόεδρος.
Ακούγοντας τα λόγια του, ο Λούο Τζι ανακάθισε στον καναπέ και τα μάτια του φωτίστηκαν. «Και ποιος είναι αυτός ο καινούριος όρος;»
«Δεν θα μπορούσε να είναι απλούστερος. Πρέπει να κάνετε κάτι».
Ο Λούο Τζι απάντησε με θυμό: «Αν δεν μπορώ να στείλω ένα ξόρκι στο σύμπαν, δεν μπορώ να κάνω τίποτα».
Ο πρόεδρος προσπάθησε να τον κατευνάσει: «Θα πρέπει να σκεφτείτε κάτι».
«Εννοείτε ότι θα μπορούσε να είναι και κάτι ανούσιο;»
«Αρκεί να δείχνει σημαντικό στα μάτια του κοινού. Για αυτούς, είστε είτε ο εκπρόσωπος μιας δύναμης συμπαντικής δικαιοσύνης είτε ένας θεόσταλτος άγγελος δικαιοσύνης. Αν μη τι άλλο, αυτές οι ταυτότητες μπορούν να χρησιμοποιηθούν για να σταθεροποιήσουν την κατάσταση. Αν όμως δεν κάνετε τίποτα, μετά από λίγο θα χάσετε την πίστη που έχει ο κόσμος στο πρόσωπό σας».
Ο Λούο Τζι αντέτεινε: «Η επίτευξη της σταθερότητας με τον τρόπο αυτό είναι επικίνδυνη. Δεν θα δώσει τέλος στα προβλήματα».
Ο πρόεδρος όμως επέμεινε: «Όμως, αυτό που χρειαζόμαστε αυτή τη στιγμή είναι μια σταθεροποίηση της παγκόσμιας κατάστασης. Οι εννιά Ρανίδες θα φτάσουν στο ηλιακό μας σύστημα μέσα σε τρία χρόνια και πρέπει να προετοιμαστούμε για να τις αντιμετωπίσουμε».
Ο Λούο Τζι έκλεισε τη συζήτηση λέγοντας: «Δεν θέλω να σπαταλήσω πόρους».
«Στην περίπτωση αυτή, η επιτροπή θα σας αναθέσει ένα καθήκον που δεν θα σπαταλήσει πόρους. Θα ζητήσω από τον πρόεδρο της ΚΣΗΣ να σας το εξηγήσει». Ο πρόεδρος έκανε νόημα στον πρόεδρο της ΚΣΗΣ, που παρακολουθούσε μέσω τηλεδιάσκεψης και προφανώς βρισκόταν σε κάποια διαστημική κατασκευή, επειδή πίσω από το πλατύ παράθυρο πίσω του, τα αστέρια μετατοπίζονταν αργά.
«Η εκτίμησή μας για την άφιξη των εννέα Ρανίδων στο ηλιακό μας σύστημα βασίζεται αποκλειστικά στις εκτιμήσεις ταχύτητας και επιτάχυνσης που έγιναν όταν διέσχιζαν το τελευταίο διαστρικό νέφος σκόνης πριν από τέσσερα χρόνια», είπε. «Διαφέρουν από την πρώτη στο γεγονός ότι οι μηχανές τους λειτουργούν χωρίς να εκπέμπουν φως. Δεν εκπέμπουν καμία άλλη ηλεκτρομαγνητική ακτινοβολία υψηλής συχνότητας που θα μπορούσε να προδώσει τη θέση τους. Είναι λες και, αφότου η ανθρωπότητα εντόπισε με επιτυχία την πρώτη Ρανίδα, έγινε κάποια αυτο-ρύθμιση: Ο εντοπισμός και η παρακολούθηση τόσο μικρών, σκοτεινών σωμάτων στο εξώτερο διάστημα παρουσιάζουν εξαιρετική δυσκολία και τώρα που έχουμε χάσει τα ίχνη τους δεν γνωρίζουμε πότε θα φτάσουν στο ηλιακό σύστημα. Δεν ξέρουμε καν πώς θα τις εντοπίσουμε μόλις φτάσουν».
«Και τι μπορώ να κάνω εγώ;» ρώτησε ο Λούο Τζίτζι.
«Ελπίζουμε ότι θα ηγηθείτε του Σχεδίου Χιόνι».
«Τι είναι αυτό;»
«Με τη χρήση αστρικών βομβών υδρογόνου και της μεμβράνης πετρελαίου από τον Ποσειδώνα, θα δημιουργήσουμε νέφη διαστημικής σκόνης πάνω στα οποία οι Ρανίδες θα αφήσουν ίχνη όταν περάσουν από μέσα τους».
«Θα πρέπει να αστειεύεστε. Σίγουρα γνωρίζετε ότι δεν είμαι εντελώς αδαής σε ζητήματα διαστήματος».
«Κάποτε ήσασταν αστρονόμος. Αυτό σας κάνει ακόμα πιο κατάλληλο για το σχέδιο».
«Η δημιουργία ενός νέφους σκόνης πέτυχε την τελευταία φορά επειδή η διαδρομή του στόχου ήταν χονδρικά γνωστή. Όμως, τώρα, δεν ξέρουμε τίποτα. Αν οι εννιά Ρανίδες επιταχύνουν ή αλλάξουν πορεία όσο βρίσκονται στο σκοτάδι, ίσως και να μπουν στο ηλιακό σύστημα από μια εντελώς άλλη πλευρά! Πού ακριβώς θα απλώσετε το νέφος σκόνης;»
«Προς κάθε κατεύθυνση».
«Θέλετε να πείτε ότι θα κατασκευάσετε μια σφαίρα σκόνης που θα σκεπάσει ολόκληρο το ηλιακό σύστημα; Αν ισχύει κάτι τέτοιο, τότε εσείς είστε οι θεόσταλτοι».
«Μια σφαίρα σκόνης είναι αδύνατη, αλλά μπορούμε να δημιουργήσουμε έναν δακτύλιο σκόνης πάνω στο επίπεδο της εκλειπτικής, ανάμεσα στη ζώνη των αστεροειδών και τον Δία».
«Και τι θα γίνει αν οι Ρανίδες μπουν από κάποιο σημείο εκτός του επιπέδου της εκλειπτικής;»
«Αυτό δεν μπορούμε να το αποφύγουμε. Όμως, από την άποψη της αστροδυναμικής, αν το σμήνος των Ρανίδων θέλει να συναντήσει κάθε πλανήτη του ηλιακού συστήματος, τότε είναι πιθανότερο να κάνει την είσοδό του από το επίπεδο της εκλειπτικής. Αυτό έκανε η πρώτη Ρανίδα. Με αυτόν τον τρόπο, το νέφος της σκόνης θα μπορέσει να αποτυπώσει τα ίχνη τους, οπότε με το οπτικό σύστημα παρακολούθησης θα μπορέσουμε να τις εντοπίσουμε».
«Μα ποιο νόημα θα έχει αυτό;»
«Αν μη τι άλλο, θα γνωρίζουμε ότι το σμήνος των Ρανίδων έχει μπει στο ηλιακό σύστημα. Μπορεί να χτυπήσουν πολιτικούς στόχους στο διάστημα, οπότε όλα τα σκάφη πρέπει να ανακληθούν ή τουλάχιστον αυτά που βρίσκονται στον δρόμο τους. Επίσης, οι κάτοικοι των διαστημικών πόλεων πρέπει να μεταφερθούν στη Γη επειδή θα αποτελούν αδύναμους στόχους».
«Υπάρχει και ένα άλλο, ακόμα πιο κρίσιμο ζήτημα», είπε ο πρόεδρος της Επιτροπής του Σχεδίου Τοιχοπρόσωπος. «Ο εντοπισμός ασφαλών διαδρομών για την πιθανή απόσυρση διαστημοπλοίων στο βαθύ διάστημα».
«Απόσυρση στο βαθύ διάστημα; Δεν μιλάμε για φυγή, έτσι δεν είναι;»
«Αν θέλετε, χρησιμοποιήστε και αυτόν τον όρο».
«Και γιατί δεν ξεκινάμε την απόδραση τώρα;»
«Οι παρούσες πολιτικές συνθήκες δεν το επιτρέπουν. Όταν όμως το σμήνος των Ρανίδων πλησιάσει τη Γη, ίσως γίνει αποδεκτή από τη διεθνή κοινότητα μια φυγή περιορισμένης κλίμακας. Πρόκειται, ασφαλώς, μόνο για μια δυνατότητα. Ωστόσο, τα Ηνωμένα Έθνη και ο στόλος πρέπει να προετοιμαστούν».
«Καταλαβαίνω. Δηλαδή, το Σχέδιο Χιόνι δεν με χρειάζεται πραγματικά».
«Και όμως, σας χρειάζεται. Ακόμα και στο εσωτερικό της τροχιάς του Δία, η δημιουργία ενός νέφους σκόνης είναι τεράστιο εγχείρημα που θα απαιτήσει τη διάθεση σχεδόν δέκα χιλιάδων αστρικών βομβών υδρογόνου, περισσότερα από δέκα εκατομμύρια τόνους μεμβράνης πετρελαίου και τη ναυπήγηση ενός τεράστιου διαστημικού στόλου. Για να τα πετύχουμε όλα αυτά μέσα σε τρία χρόνια, πρέπει να εκμεταλλευτούμε το κύρος που έχετε αποκτήσει για να οργανώσετε και να συντονίσετε τις δύο Διεθνείς».
«Αν συμφωνήσω να αναλάβω αυτή την αποστολή, θα τις αφυπνίσετε;»
«Μόλις ξεκινήσει το σχέδιο. Όπως είπα, δεν θα είναι πρόβλημα».
Όμως το Σχέδιο Χιόνι δεν ολοκληρώθηκε ποτέ.
Οι δύο Διεθνείς δεν ενδιαφέρονταν για το σχέδιο. Αυτό που ζητούσε το κοινό ήταν μια στρατηγική για την παγκόσμια σωτηρία και όχι κάποιο σχέδιο που απλώς θα πληροφορούσε για την άφιξη του εχθρού, ώστε κάποιοι να μπορέσουν να εγκαταλείψουν το ηλιακό σύστημα. Εξάλλου, γνώριζαν πως αυτή δεν ήταν ιδέα του Τοιχοπρόσωπου. Ήταν απλώς ένα σχέδιο που προσπαθούσαν να εφαρμόσουν τα Ηνωμένα Έθνη και η ΚΣΗΣ, ώστε να εκμεταλλευτούν την αυθεντία του. Μια πλήρης εφαρμογή του Σχεδίου Χιόνι θα διέκοπτε εντελώς τη διαστημική οικονομία και αυτό, με τη σειρά του, θα οδηγούσε σε μία γενική οικονομική ύφεση πάνω στη Γη, αλλά και στον στόλο. Επιπλέον, αντίθετα με την πρόβλεψη των Ηνωμένων Εθνών, καθώς οι Ρανίδες πλησίαζαν, η Θεωρία της Φυγής έγινε ακόμη πιο αποκρουστική στα μάτια του κοινού και έτσι οι δύο Διεθνείς δεν ήταν πρόθυμες να πληρώσουν ένα τόσο υψηλό τίμημα για ένα τόσο αντιδημοφιλές σχέδιο. Αυτό είχε ως αποτέλεσμα να καθυστερεί πολύ όχι μόνο η ναυπήγηση ενός στόλου για τη συλλογή μεμβράνης πετρελαίου από τον Ποσειδώνα, αλλά και η κατασκευή αρκετών αστρικών βομβών υδρογόνου για να προστεθούν στις λιγότερες από χίλιες που δεν είχαν ακόμη χρησιμοποιηθεί μετά το Μεγάλο Ράγισμα.
Όμως, ο Λούο Τζι αφιερώθηκε απόλυτα στο σχέδιο. Αρχικά, τα Ηνωμένα Έθνη και η ΚΣΗΣ ήθελαν μόνο να εκμεταλλευτούν το κύρος του για να εξασφαλίσουν τις πρώτες ύλες που χρειάζονταν, αλλά ο Λούο Τζι βυθίστηκε σε κάθε λεπτομέρεια του σχεδίου, περνώντας άγρυπνος τις νύχτες πλάι σε επιστήμονες και μηχανικούς της Τεχνικής Επιτροπής και προτείνοντας πολλές δικές του ιδέες. Για παράδειγμα, πρότεινε να εγκαταστήσουν σε κάθε βόμβα μια μικρή διαστρική μηχανή ιόντων, ώστε να τους επιτρέψει έναν μικρό βαθμό κινητικότητας όταν θα βρίσκονταν σε τροχιά και να επιτυγχάνονται έγκαιρες ρυθμίσεις στην πυκνότητα του αστρικού νέφους σε διάφορες περιοχές. Το πιο σημαντικό ήταν ότι οι βόμβες υδρογόνου θα μπορούσαν να λειτουργήσουν και ως επιθετικά όπλα. Τις είχε ονομάσει «διαστημικές νάρκες» και υποστήριζε ότι, αν και οι αστρικές βόμβες υδρογόνου δεν είχαν κατορθώσει να καταστρέψουν τη Ρανίδα, ίσως αποδεικνύονταν μακροπρόθεσμα χρήσιμες εναντίον των τρισηλιανών σκαφών, επειδή δεν υπήρχε καμία ένδειξη ότι τα διαστημόπλοιά τους ήταν κι αυτά κατασκευασμένα από το ίδιο υλικό ισχυρής επίδρασης. Προσδιόρισε προσωπικά την τροχιά τοποθέτησης της κάθε βόμβας. Από την άποψη της σύγχρονης τεχνολογίας, οι ιδέες του μπορεί να ήταν γεμάτες από την άγνοια και την αφέλεια του εικοστού πρώτου αιώνα, αλλά το κύρος που είχε αποκτήσει ως Τοιχοπρόσωπος τούς έκανε να υιοθετούν τις περισσότερες από αυτές.
Ο Λούο Τζι αντιμετώπιζε το Σχέδιο Χιόνι σαν έναν τρόπο απόδρασης. Ήξερε ότι ήθελε να αποδράσει από την πραγματικότητα και ότι ο καλύτερος τρόπος για να το κάνει στην παρούσα κατάσταση ήταν να αναμειχθεί ενεργά στο σχέδιο. Όμως, όσο πιο πολύ αφιερωνόταν σε αυτό, τόσο περισσότερο απογοήτευε τον κόσμο γύρω του. Όλοι ήξεραν πως είχε προσκολληθεί σε ένα κατά πολύ ανούσιο πρόγραμμα μόνο και μόνο για να μπορέσει να ξαναδεί τη γυναίκα και την κόρη του όσο το δυνατόν πιο γρήγορα. Ο κόσμος περίμενε απ’ αυτόν κάποιο σχέδιο σωτηρίας που δεν υλοποιήθηκε ποτέ. Ο Λούο Τζι δήλωνε ξανά και ξανά στα ΜΜΕ ότι, χωρίς τη δυνατότητα να χρησιμοποιήσει τη δύναμη του ήλιου για το ξόρκι του, ήταν ανίκανος να πετύχει οτιδήποτε.
Το Σχέδιο Χιόνι σταμάτησε ενάμιση χρόνο αργότερα. Μέχρι τότε, μόνο 1,5 εκατομμύρια τόνοι μεμβράνης πετρελαίου είχαν συλλεχθεί από τον Ποσειδώνα. Ακόμα κι αν πρόσθετε κανείς τους 600.000 τόνους που είχαν συλλεγεί για την Ομπρέλα Ομίχλης, η ποσότητα παρέμενε πολύ μικρότερη από εκείνη που απαιτούσε το σχέδιο. Τελικά, 3.614 αστρικές βόμβες υδρογόνου γεμάτες με μεμβράνη πετρελαίου τοποθετήθηκαν σε τροχιά και σε απόσταση δύο αστρικών μονάδων από τον ήλιο. Δεν ήταν ούτε καν το ένα πέμπτο του προγραμματισμένου αριθμού. Όταν πυροδοτούνταν, θα δημιουργούσαν έναν μεγάλο αριθμό ανεξάρτητων νεφών σκόνης σε τροχιά γύρω από τον ήλιο και όχι έναν συνεχή δακτύλιο σκόνης, μειώνοντας έτσι κατά πολύ την αποτελεσματικότητά τους ως μέσων προειδοποίησης.
Ήταν μια εποχή κατά την οποία η ελπίδα ερχόταν εξίσου γρήγορα με την απογοήτευση. Έτσι, αφού περίμενε με αγωνία για ενάμιση χρόνο, το κοινό έχασε την πίστη και την υπομονή του με τον Λούο Τζι ως Τοιχοπρόσωπο.
Σε μια γενική συνέλευση της Διεθνούς Αστρονομικής Ένωσης, ενός επιστημονικού σώματος που η τελευταία φορά που είχε τραβήξει τη διεθνή προσοχή ήταν το 2006, όταν είχε ανακαλέσει τη δυνατότητα του Πλούτωνα να συγκαταλέγεται ανάμεσα στους πλανήτες, ένας μεγάλος αριθμός αστρονόμων και αστροφυσικών υποστήριξαν την άποψη ότι η έκρηξη του 187J3X1 ήταν ένα τυχαίο γεγονός και ότι, επειδή ήταν αστρονόμος, ο Λούο Τζι ίσως είχε ανακαλύψει ορισμένα σημάδια που έδειχναν ότι το άστρο επρόκειτο να εκραγεί. Η θεωρία αυτή ήταν γεμάτη κενά, μα ολοένα και περισσότεροι άνθρωποι άρχισαν να την πιστεύουν, επιταχύνοντας ακόμα περισσότερο την αποκαθήλωση του Λούο Τζι. Στα μάτια του κοινού, μεταμορφώθηκε από μεσσία σε κοινό άνθρωπο και στη συνέχεια σε τσαρλατάνο. Απολάμβανε ακόμη το αξίωμα του Τοιχοπρόσωπου που του είχαν παραχωρήσει τα Ηνωμένα Έθνη και ο Νόμος περί Τοιχοπροσώπων ίσχυε ακόμη, αλλά δεν διέθετε πια καμιά αληθινή εξουσία. 
Έτος 208 της Εποχής της Κρίσης
Απόσταση του Τρισήλιανου Στόλου από το ηλιακό σύστημα της Γης: 2,07 έτη φωτός
Το παγερό και βροχερό εκείνο απόγευμα του φθινοπώρου, μια συνέλευση του κοινοτικού συμβουλίου της Νέας Ζωής 35 κατέληξε στην ακόλουθη απόφαση: Ο Λούο Τζι έπρεπε να αποβληθεί από τη γειτονιά επειδή επηρέαζε την καθημερινή ζωή των κατοίκων της. Όσο το Σχέδιο Χιόνι βρισκόταν σε εξέλιξη, ο Λούο Τζι έφευγε συχνά για να παρευρεθεί σε συναντήσεις
, αλλά και πάλι περνούσε τον περισσότερο χρόνο του στην περιοχή, διατηρώντας την επαφή του με τις διάφορες υπηρεσίες του Σχεδίου Χιόνι από το σπίτι του. Καθώς η θέση του επιδεινωνόταν, οι ενοχλήσεις χειροτέρευαν. Κάθε τόσο, πλήθη μαζεύονταν γύρω από το κτίριο όπου ζούσε για να τον κοροϊδέψουν ή να πετάξουν πέτρες στο παράθυρό του. Το ενδιαφέρον των ΜΜΕ ήταν τέτοιο, ώστε οι δημοσιογράφοι να είναι εξίσου πολυάριθμοι με τους διαδηλωτές. Όμως, ο πραγματικός λόγος για την αποβολή του Λούο Τζι ήταν η απόλυτη απογοήτευση των αφυπνισμένων.
Όταν έληξε η συνεδρίαση εκείνο το απόγευμα, ο κοινοτάρχης πήγε στο σπίτι του Λούο Τζι για να τον πληροφορήσει για την απόφαση του συμβουλίου. Αφού χτύπησε το κουδούνι αρκετές φορές, άνοιξε την ξεκλείδωτη πόρτα και κυριολεκτικά πνίγηκε από τη μπόχα αλκοόλ, καπνού και ιδρώτα που πλημμύριζε το δωμάτιο. Πρόσεξε πως οι τοίχοι είχαν μετατραπεί σε επιφάνειες πληροφοριών, όπως στα διαμερίσματα της πόλης - οθόνες που μπορούσαν να ενεργοποιηθούν παντού με ένα μόνο πάτημα. Τώρα, ήταν γεμάτοι από ένα συνονθύλευμα εικόνων, οι περισσότερες των οποίων έδειχναν περίπλοκα δεδομένα και καμπύλες, αλλά η μεγαλύτερη έδειχνε μια σφαίρα να αιωρείται στο διάστημα: ήταν μια αστρική βόμβα υδρογόνου σκεπασμένη με μεμβράνη πετρελαίου. Η διαφανής μεμβράνη και η βόμβα που ήταν ευδιάκριτη στο κέντρο της θύμιζαν στον πρόεδρο έναν βώλο, από αυτούς με τους οποίους έπαιζαν τα παιδιά τον καιρό του Λούο Τζι. Περιστρεφόταν αργά. Στον ένα πόλο της υπήρχε μια μικρή προεξοχή - η μηχανή ιόντων - ενώ η λεία επιφάνειά της καθρέφτιζε έναν μικροσκοπικό ήλιο. Όλες εκείνες οι εκτυφλωτικές οθόνες μετέτρεπαν το δωμάτιο σε ένα πελώριο, φανταχτερό κουτί. Επειδή τα φώτα ήταν σβηστά, αυτές ήταν η μοναδική πηγή φωτισμού, απλώνοντας θολά χρώματα παντού, έτσι που αρχικά ήταν δύσκολο να διακρίνεις τι ήταν πραγματικό και τι ένα απλό είδωλο.
Μόλις τα μάτια της προσαρμόστηκαν, η κοινοτάρχης είδε πως το μέρος έμοιαζε με την τρώγλη ενός ναρκομανούς. Το δωμάτιο ήταν γεμάτο από μπουκάλια και γόπες τσιγάρων, οι στοίβες των ρούχων ήταν σκεπασμένες με στάχτες και έμοιαζαν με σωρούς σκουπιδιών. Τελικά, κατάφερε να εντοπίσει τον Λούο Τζι ανάμεσά τους. Ήταν ζαρωμένος σε μια γωνία, μαύρος μέσα στο φόντο των εικόνων, σαν ένα ξεραμένο κλαδί που κάποιος είχε πετάξει παράμερα. Στην αρχή, της φάνηκε πως κοιμόταν, αλλά μετά παρατήρησε ότι το απλανές βλέμμα του ήταν στραμμένο προς τους σωρούς των σκουπιδιών πάνω στο πάτωμα. Τα μάτια του ήταν κατακόκκινα, το πρόσωπό του τσιτωμένο, το σώμα του σκελετωμένο. Φαινόταν να μην μπορεί να σταθεί όρθιος. Όταν άκουσε την κοινοτάρχη, την χαιρέτισε και γύρισε αργά προς το μέρος της. Μετά, της έγνεψε το ίδιο αργά, έτσι που εκείνη κατάλαβε πως ήταν ακόμη ζωντανός. Όμως οι δυο αιώνες μαρτυρίου που είχαν συσσωρευτεί στο σώμα του τον είχαν πλέον καταβάλει εντελώς.
Η κοινοτάρχης δεν έδειξε τον παραμικρό οίκτο για εκείνον τον εξουθενωμένο άνδρα. Όπως και οι άλλοι άνθρωποι της εποχής της, πάντα πίστευε ότι, ανεξάρτητα από το πόσο σκοτεινός έδειχνε ο κόσμος, η απόλυτη δικαιοσύνη παρέμενε ακόμη κρυμμένη σε κάποιο αόρατο μέρος. Ο Λούο Τζι είχε αρχικά ενισχύσει αυτή την πεποίθηση και στη συνέχεια την είχε συντρίψει ανελέητα. Η απογοήτευσή της από αυτόν είχε μετατραπεί σε ντροπή και στη συνέχεια σε θυμό. Του ανακοίνωσε ψυχρά τα αποτελέσματα της συνάντησης.
Ο Λούο Τζι έγνεψε αργά για δεύτερη φορά και μετά πίεσε τη φωνή να βγει μέσα από τον πρησμένο λαιμό του. «Φεύγω αύριο. Πραγματικά πρέπει να φύγω. Αν διέπραξα οποιοδήποτε σφάλμα, ζητώ τη συγγνώμη σας.»
Μόνο δυο μέρες αργότερα η κοινοτάρχης κατάλαβε την αληθινή σημασία των λόγων του.
Η αλήθεια ήταν πως ο Λούο Τζι σχεδίαζε να φύγει εκείνη τη νύχτα. Αφού συνόδεψε την κοινοτάρχη μέχρι την εξώπορτα, σηκώθηκε τρικλίζοντας και πήγε στο υπνοδωμάτιο για να βρει ένα ταξιδιωτικό σακίδιο μέσα στο οποίο έβαλε μερικά αντικείμενα, μαζί με αυτά κι ένα φτυάρι με κοντή λαβή που είχε βρει στην αποθήκη. Το τριγωνικό χερούλι του φτυαριού ξεπρόβαλλε από τη μια άκρη του σακιδίου. Μετά, μάζεψε ένα βρόμικο μπουφάν από το πάτωμα, το φόρεσε, έριξε την τσάντα στην πλάτη του και βγήκε έξω. Πίσω του, οι πληροφορίες στους τοίχους του δωματίου εξακολουθούσαν να αναβοσβήνουν.
Ο διάδρομος ήταν άδειος, αλλά στη βάση της σκάλας έπεσε πάνω σε ένα παιδί που πιθανώς επέστρεφε από το σχολείο και τον κοίταζε με μια παράξενη κι ανεξιχνίαστη έκφραση καθώς εκείνος έβγαινε από το κτίριο. Μόλις βρέθηκε έξω, ανακάλυψε πως έβρεχε, αλλά δεν ήθελε να γυρίσει πίσω για να πάρει ομπρέλα.
Δεν πήγε στο δικό του αυτοκίνητο, επειδή κάτι τέτοιο θα τραβούσε την προσοχή των φρουρών. Ακολουθώντας τον δρόμο, άφησε τη γειτονιά χωρίς να συναντήσει οποιονδήποτε. Μετά, διέσχισε την προστατευτική ζώνη δάσους έξω από τη γειτονιά και βρέθηκε στην έρημο. Το ψιλόβροχο έπεφτε στο πρόσωπό του σαν το ελαφρύ χάδι από δύο κρύα χέρια. Η έρημος και ο ουρανός ήταν θαμπά μέσα στο σούρουπο, όμοια με το κενό ενός παραδοσιακού κινέζικου πίνακα. Φαντάστηκε τον εαυτό του να προστίθεται στο κενό, όπως στη ζωγραφιά που είχε αφήσει πίσω της η Ζουάνγκ Γιέν.
Έφτασε στον αυτοκινητόδρομο και μετά από λίγα λεπτά μπόρεσε να σταματήσει ένα αυτοκίνητο που μετέφερε μια τριμελή οικογένεια και που τον δέχθηκε ευχαρίστως. Ήταν αφυπνισμένοι που επέστρεφαν από την παλιά πόλη. Το παιδί ήταν μικρό και η μητέρα νέα και ήταν κολλημένοι πλάι στον πατέρα στο μπροστινό κάθισμα, ψιθυρίζοντας μεταξύ τους. Κάποιες φορές, το παιδί έχωνε το κεφάλι στο στήθος της μητέρας του και όποτε συνέβαινε αυτό και οι τρεις τους ξεσπούσαν σε γέλια. Ο Λούο Τζι τους κοίταζε σαν μαγεμένος, αλλά δεν μπορούσε να ακούσει τι έλεγαν επειδή μέσα στο αυτοκίνητο έπαιζε μουσική˙ παλιά τραγούδια του εικοστού αιώνα. Άκουγε με προσοχή και, μετά από πέντε ή έξι τραγούδια, στα οποία συμπεριλαμβάνονταν το "Can’t Help Falling in Love" και το "Take Me Home, Country Roads", ένιωσε τη λαχτάρα να ακούσει το "The Sound of Silence". Είχε τραγουδήσει αυτό το τραγούδι στη φανταστική ερωμένη του σε εκείνη την εξέδρα του χωριού πριν από δυο αιώνες και αργότερα μαζί με τη Ζουάνγκ Γιέν, στον Κήπο της Εδέμ, στην όχθη της λίμνης που καθρέφτιζε τις χιονισμένες κορυφές.
Μετά, οι προβολείς ενός αυτοκινήτου που ερχόταν από την αντίθετη κατεύθυνση φώτισαν το πίσω κάθισμα, καθώς το παιδί γύριζε να τον κοιτάξει. Κάρφωσε το βλέμμα του στον Λούο Τζι και μετά φώναξε: «Ε, αυτός μοιάζει με τον Τοιχοπρόσωπο!». Οι γονείς στράφηκαν προς το μέρος του και ο Λούο Τζι αναγκάστηκε να παραδεχτεί την ταυτότητά του.
Ακριβώς εκείνη τη στιγμή άρχισε να παίζει το The Sound of Silence.
Το αυτοκίνητο σταμάτησε. «Βγες έξω», είπε βλοσυρά ο πατέρας του παιδιού, ενώ μητέρα και παιδί τον κοίταζαν με εκφράσεις παγεράς ψυχρότητας, σαν τη φθινοπωρινή βροχή που έπεφτε έξω.
Ο Λούο Τζι δεν κινήθηκε. Ήθελε να ακούσει το τραγούδι.
«Σε παρακαλώ, βγες έξω», είπε ο άνδρας, και ο Λούο Τζι μπορούσε να διαβάσει τα μάτια του: Δεν φταις εσύ που δεν μπορείς να σώσεις τον κόσμο, αλλά το να δώσεις στον κόσμο ελπίδα μόνο και μόνο για να την γκρεμίσεις ξανά είναι ένα ασυγχώρητο αμάρτημα.
Έτσι, αναγκάστηκε να βγει από το αυτοκίνητο. Του πέταξαν έξω και το σακίδιο. Καθώς το αυτοκίνητο απομακρυνόταν, εκείνος έτρεξε ξοπίσω του με την ελπίδα να προλάβει να ακούσει λίγο ακόμα από το The Sound of Silence, αλλά το τραγούδι έσβησε μέσα στην κρύα, βροχερή νύχτα.
Βρισκόταν πια στην άκρη της παλιάς πόλης. Οι παλιές πολυκατοικίες του παρελθόντος ξεχώριζαν στον ορίζοντα, μαύρες μέσα στη βροχερή νύχτα, και τα λιγοστά σκόρπια φώτα του κάθε κτιρίου έμοιαζαν με μοναχικά μάτια. Έφτασε σε μια στάση λεωφορείου και κάθισε προστατευμένος από τη βροχή για περίπου μία ώρα, μέχρι να φτάσει κάποιο δημόσιο λεωφορείο χωρίς οδηγό που να πηγαίνει προς την κατεύθυνση που ήθελε. Ήταν σχεδόν άδειο, και οι έξι ή επτά άνθρωποι που κάθονταν μέσα φαίνονταν αφυπνισμένοι από την παλιά πόλη. Όλοι κάθονταν αμίλητοι μέσα στο σκοτάδι της φθινοπωρινής νύχτας. Το ταξίδι κύλησε ομαλά, μέχρι που τελικά, κάπου μία ώρα αργότερα, κάποιος άλλος τον αναγνώρισε. Τότε όλοι οι επιβάτες του ζήτησαν ομόφωνα να κατέβει. Εκείνος διαμαρτυρήθηκε πως είχε πληρώσει τις πιστωτικές μονάδες για το εισιτήριο, άρα είχε το δικαίωμα να μείνει, αλλά ένας ηλικιωμένος με γκρίζα μαλλιά του πέταξε δυο νομίσματα, από αυτά που σπάνια έβλεπε πια κανείς να κυκλοφορούν. Έτσι, τελικά, αναγκάστηκε να κατέβει και από το λεωφορείο.
Καθώς το λεωφορείο ξεκινούσε πάλι, κάποιος έβγαλε το κεφάλι από το παράθυρο και ρώτησε: «Τοιχοπρόσωπε, τι το θέλεις το φτυάρι;»
«Για να σκάψω τον τάφο μου», είπε ο Λούο Τζι, ενώ το λεωφορείο αντηχούσε από τα γέλια.
Κανένας δεν ήξερε αν έλεγε την αλήθεια.
Η βροχή εξακολουθούσε να πέφτει. Δεν θα περνούσαν άλλα αυτοκίνητα, αλλά ευτυχώς δεν απείχε πολύ από τον προορισμό του. Έριξε το σακίδιο στην πλάτη και ξεκίνησε. Αφού περπάτησε περίπου μισή ώρα, έφυγε από τον αυτοκινητόδρομο και ακολούθησε ένα μονοπάτι. Μακριά από τα φώτα του δρόμου ήταν πολύ πιο σκοτεινά, κι έτσι έβγαλε έναν φακό από το σακίδιο για να φωτίζει το έδαφος κάτω από τα πόδια του. Το μονοπάτι γινόταν ολοένα και πιο δύσκολο, και σε κάθε πάτημα τα μουλιασμένα παπούτσια του έβγαζαν υγρούς ήχους. Γλίστρησε πολλές φορές και έπεσε στη λάσπη που σκέπασε εντελώς τα ρούχα του, κι αναγκάστηκε να χρησιμοποιεί το φτυάρι από την τσάντα του για να στηρίζεται. Το μόνο που μπορούσε να δει μπροστά του ήταν ομίχλη και βροχή, αλλά ήξερε ότι πήγαινε προς τη σωστή κατεύθυνση.
Αφού περπάτησε άλλη μία ώρα μέσα στη βροχερή νύχτα, έφτασε στο κοιμητήριο. Το μισό είχε θαφτεί κάτω από την άμμο, ενώ το άλλο μισό, που βρισκόταν σε σχετικά ψηλότερο έδαφος, παρέμενε εκτεθειμένο. Χρησιμοποίησε τον φακό για να ψάξει τις ταφόπλακες, αδιαφορώντας για τα επιβλητικά μνημεία και εξετάζοντας μόνο τις επιγραφές στις μικρότερες πλάκες. Υγρές από το φως της βροχής, οι ταφόπλακες καθρέφτιζαν το φως σαν μάτια. Πρόσεξε πως όλες οι ταφόπλακες που έβλεπε είχαν στηθεί στα τέλη του εικοστού και στις αρχές του εικοστού πρώτου αιώνα. Οι άνθρωποι εκείνοι ήταν τυχεροί: στις τελευταίες στιγμές της ζωής τους θα πίστευαν ότι ο κόσμος στον οποίο είχαν ζήσει θα εξακολουθούσε να υπάρχει για πάντα.
Δεν είχε πολλές ελπίδες ότι θα ανακάλυπτε την ταφόπλακα που έψαχνε, όμως, όπως αποδείχθηκε, τη βρήκε γρήγορα. Το παράξενο ήταν πως, παρά το πέρασμα δυο αιώνων, την ανακάλυψε χωρίς καν να διαβάσει την επιγραφή. Ίσως αυτό να οφειλόταν στη βροχή που την είχε ξεπλύνει, αλλά η πλάκα δεν έδειχνε σημάδια φθοράς. Η επιγραφή έγραφε: ΤΑΦΟΣ ΤΗΣ ΓΙΑΝΓΚ ΝΤΟΝΓΚ και θα μπορούσε να είχε σκαλιστεί την προηγούμενη μέρα. Ο τάφος της Γιέ Γουέντζι βρισκόταν πλάι σ’ αυτόν της κόρης της. Οι δυο τάφοι ήταν πανομοιότυποι, με εξαίρεση την επιγραφή. Εκείνος της Γιέ Γουέντζι είχε μόνο το όνομά της και τις ημερομηνίες της γέννησης και του θανάτου της, θυμίζοντάς του τη μικρή επιγραφή στα ερείπια της Βάσης της Ερυθράς Ακτής, ενός μνημείου για τους λησμονημένους. Οι δυο ταφόπλακες υψώνονταν σιωπηλά μέσα στη νύχτα, λες και περίμεναν την άφιξη του Λούο Τζι.
Ένιωθε κουρασμένος και έτσι κάθισε πλάι στον τάφο της Γιέ Γουέντζι, αλλά σύντομα άρχισε να τρέμει από την ψύχρα και τη βροχή. Πιάνοντας το φτυάρι, σηκώθηκε και άρχισε να σκάβει τον τάφο του πλάι στους τάφους μάνας και κόρης.
Στην αρχή, το σκάψιμο του υγρού εδάφους απαιτούσε πολύ μικρή προσπάθεια, αλλά όσο πιο βαθιά έφτανε τόσο το χώμα σκλήραινε και γινόταν πετρώδες, κάνοντάς τον να νιώθει σαν ν’ άνοι
γε τρύπα μέσα στο ίδιο το βουνό. Ταυτόχρονα αισθάνθηκε τη δύναμη και την αδυναμία του χρόνου: στη διάρκεια των δύο τελευταίων αιώνων ίσως να είχε εναποτεθεί μόνο ένα λεπτό στρώμα άμμου, αλλά το βουνό που τώρα περιείχε τους τάφους είχε δημιουργηθεί σε μια μακρά γεωλογική περίοδο κατά την οποία οι άνθρωποι δεν είχαν ακόμη εμφανιστεί. Έσκαβε με μεγάλη προσπάθεια, σταματώντας κάθε τόσο, και η νύχτα κύλησε χωρίς να το καταλάβει.
Κάποια στιγμή, μετά τα μεσάνυχτα, η βροχή σταμάτησε και τα σύννεφα άνοιξαν για να αποκαλύψουν ένα κομμάτι του έναστρου ουρανού.
Ήταν τα λαμπερότερα αστέρια που είχε δει ο Λούο Τζι από τη στιγμή που είχε ξυπνήσει σε εκείνη την εποχή. Εκείνο το απόγευμα, διακόσια δέκα χρόνια πριν, αυτός και η Γιέ Γουέντζι κοίταζαν τα ίδια αστέρια.
Τώρα, κοίταζε μόνο τα αστέρια και τις ταφόπλακες, τα δύο σημαντικότερα σύμβολα της αιωνιότητας.
Τελικά, εξαντλήθηκε τόσο ώστε δεν μπορούσε να σκάψει άλλο. Κοιτάζοντας τον λάκκο που είχε ανοίξει, είδε πως ήταν κάπως ρηχός για τάφο, αλλά θα έπρεπε να αρκεστεί σε αυτόν. Σε κάθε περίπτωση, η ενέργειά του δεν ήταν τίποτα περισσότερο από μια υπενθύμιση προς τους άλλους ότι θα ήθελε να ταφεί σε εκείνο το σημείο. Διαφορετικά, ο τελευταίος τόπος κατοικίας του θα ήταν πιθανώς το αποτεφρωτήριο, όπου θα τον έκαναν στάχτη, την οποία στη συνέχεια θα πετούσαν σε κάποιο άγνωστο μέρος. Ήταν επίσης πολύ πιθανό, λίγο μετά τον θάνατό του, τα απομεινάρια του να ακολουθούσαν τον υπόλοιπο κόσμο σε μια ακόμη μεγαλύτερη φωτιά και να μετατρέπονταν σε άτομα.
Ακουμπώντας πάνω στην ταφόπετρα της Γιέ Γουέντζι, σύντομα αποκοιμήθηκε. Ίσως εξαιτίας του κρύου, ονειρεύτηκε για άλλη μια φορά το χιονισμένο πεδίο. Πάνω του είδε τη Ζουάνγκ Γιέν να κρατά στην αγκαλιά της τη Σία Σία, ενώ το φουλάρι της ανέμιζε σαν φλόγα. Αυτή και το παιδί τον φώναζαν, αλλά κανένας ήχος δεν ακουγόταν. Τους φώναζε απελπισμένα να φύγουν από εκεί, επειδή η Ρανίδα θα χτυπούσε εκείνο ακριβώς το σημείο, αλλά οι φωνητικές χορδές του δεν έβγαζαν κανέναν ήχο. Ήταν λες και ολόκληρος ο κόσμος είχε βουβαθεί και τα πάντα παρέμεναν σιωπηλά. Όμως η Ζουάνγκ Γιέν φαινόταν να είχε καταλάβει τα λόγια του και απομακρύνθηκε μέσα στο χιονισμένο πεδίο, κρατώντας το παιδί και αφήνοντας πίσω της μια σειρά από ίχνη μέσα στο χιόνι, σαν τα αχνά σημάδια από το μελάνι πάνω σε έναν παραδοσιακό κινεζικό πίνακα. Το χιόνι ήταν άμορφο και τα σημάδια του μελανιού ήταν τα μόνα που αποκάλυπταν την ύπαρξη του Κόσμου. Η επικείμενη καταστροφή θα αγκάλιαζε τα πάντα, αλλά ήταν μια καταστροφή που δεν είχε καμιά σχέση με τη Ρανίδα.
Για άλλη μια φορά, ο Λούο Τζι ένιωσε την καρδιά του να σφίγγεται οδυνηρά. Τα χέρια του ανοιγόκλεισαν μάταια στον αέρα, όμως μέσα στην κενότητα του χιονισμένου πεδίου υπήρχε μόνο η μακρινή μορφή της Ζουάνγκ Γιέν, που είχε πια μετατραπεί σε μια μικρή μαύρη κουκίδα. Κοίταξε γύρω του, ελπίζοντας να βρει οτιδήποτε άλλο αληθινό μέσα στον άδειο κόσμο. Τελικά, το βρήκε: ήταν δύο μαύρες ταφόπλακες που ξεφύτρωναν μέσα από το χιονισμένο έδαφος, η μία πλάι στην άλλη. Στην αρχή, τραβούσαν το βλέμμα προς το χιόνι, αλλά μετά η επιφάνειά τους άρχισε να αλλάζει. Μετατράπηκαν σε καθρέφτες που θύμιζαν την επιφάνεια της Ρανίδας και οι επιγραφές τους χάθηκαν. Έσκυψε κοντά σε μία από αυτές, μα εκείνο που αντίκρισε στον καθρέφτη δεν ήταν μια αντανάκλαση. Το χιονισμένο πεδίο στον καθρέφτη δεν εμπεριείχε τη μορφή της Ζουάνγκ Γιέν, αλλά μόνο μια σειρά από αχνά χνάρια πάνω στο χιόνι. Γύρισε το κεφάλι του απότομα και είδε πως το χιονισμένο πεδίο έξω από τον καθρέφτη ήταν μονάχα μια κενή έκταση: τα ίχνη είχαν εξαφανιστεί. Όταν έστρεψε πάλι το βλέμμα προς τους καθρέφτες, αυτοί αντανακλούσαν τον κενό κόσμο και ήταν ουσιαστικά αόρατοι, αλλά μπορούσε ακόμη να αισθανθεί την παγερή, λεία επιφάνειά τους κάτω από την παλάμη του.
Ξύπνησε με το ξημέρωμα. Το νεκροταφείο φαινόταν πιο καθαρά κάτω από το πρώτο φως της αυγής και, από το σημείο όπου στεκόταν, οι ταφόπλακες γύρω του τον έκαναν να νιώθει σαν να βρισκόταν σε κάποιο προϊστορικό Στόουνχεντζ. Είχε υψηλό πυρετό και τα ρίγη που διαπερνούσαν το κορμί του έκαναν τα δόντια του να χτυπούν μεταξύ τους. Το σώμα του έμοιαζε με φυτίλι που είχε καεί μέχρι το τέλος του. Ήξερε πως είχε έρθει η ώρα.
Γέρνοντας πάνω στον τάφο της Γιέ Γουέντζι, προσπάθησε να σταθεί όρθιος, μα τότε μια μικρή, κινούμενη μαύρη κουκίδα τράβηξε την προσοχή του. Τα μυρμήγκια θα έπρεπε να σπάνιζαν πολύ σε εκείνη την εποχή του χρόνου, αλλά ήταν πράγματι ένα μυρμήγκι που περπατούσε πάνω στην πέτρα. Η επιγραφή του είχε τραβήξει την προσοχή, όπως είχε κάνει και σε ένα άλλο μυρμήγκι, πριν από δύο αιώνες, και τώρα το έντομο εξερευνούσε τις μυστηριώδεις διασταυρούμενες αυλακιές του. Κοιτάζοντάς το, ο Λούο Τζι αισθάνθηκε έναν τελευταίο σπασμό πόνου, που αυτή τη φορά ένιωθε για λογαριασμό κάθε ζωντανού πλάσματος πάνω στη Γη.
«Αν έκανα κάτι κακό, σου ζητώ συγγνώμη», είπε στο μυρμήγκι.
Σηκώθηκε με δυσκολία, τρέμοντας αδύναμα. Χρειάστηκε να κρατηθεί από την ταφόπλακα για να μη σωριαστεί. Απλώνοντας το χέρι, έστρωσε τα μουλιασμένα, λασπωμένα ρούχα του και τα αχτένιστα μαλλιά του. Μετά, ψαχούλεψε μέσα στην τσέπη του μπουφάν του για να βρει έναν μεταλλικό σωλήνα: ένα οπλισμένο πιστόλι.
Ύστερα, κοιτάζοντας προς την ανατολή, ο Λούο Τζι ξεκίνησε την τελική αναμέτρηση ανάμεσα στον γήινο και στον τρισήλιο πολιτισμό.
«Απευθύνομαι στον Τρισήλιο», είπε ο Λούο Τζι. Η φωνή του δεν ήταν δυνατή. Σκέφτηκε να το επαναλάβει, αλλά ήξερε ότι τον είχαν ακούσει.
Τίποτα δεν άλλαξε. Οι ταφόπλακες παρέμεναν άψυχες μέσα στη σιγαλιά της αυγής. Η βροχή είχε δημιουργήσει νερόλακκους που αντανακλούσαν τον ουρανό και φωτίζονταν σαν αμέτρητοι καθρέφτες, δίνοντας την ψευδαίσθηση ότι η Γη ήταν μια σφαίρα με λεία επιφάνεια πάνω στην οποία το έδαφος και ο κόσμος δεν ήταν παρά μια λεπτή κρούστα και η διάβρωση της βροχής είχε αποκαλύψει μικρά σημεία της σφαίρας που βρισκόταν από κάτω.
Ήταν ένας κόσμος που δεν είχε ακόμη ξυ
πνήσει και δεν ήξερε ότι ήταν πλέον μόνο μια μάρκα που είχε πέσει πάνω σε ένα συμπαντικό τραπέζι χαρτοπαιξίας.
Ο Λούο Τζι σήκωσε το αριστερό του χέρι, αποκαλύπτοντας στον καρπό του ένα αντικείμενο σε σχήμα ρολογιού. «Αυτός είναι ένας μετρητής ζωτικών λειτουργιών συνδεδεμένος με έναν αναμεταδότη σε ένα σύστημα “κούνιας". Θα θυμάστε τον Τοίχοπρόσωπο Ρέι Ντίαζ πριν από δύο αιώνες, άρα σίγουρα θα ξέρετε για τα “συστήματα-κούνια". Το σήμα που στέλνει αυτός ο μετρητής διαπερνά τους συνδέσμους του συστήματος-κούνια και φτάνει στις 3.614 βόμβες του Σχεδίου Χιόνι που έχουν τοποθετηθεί μέσα στο ηλιακό σύστημα. Το σύστημα μεταδίδεται μια φορά ανά δευτερόλεπτο για να αποτρέπει την πυροδότηση των βομβών. Αν πεθάνω, το σήμα διατήρησης του συστήματος θα χαθεί και όλες οι βόμβες θα πυροδοτηθούν, μετατρέποντας τη μεμβράνη πετρελαίου που περικλείει τις βόμβες σε 3.614 αστρικά σύννεφα που θα περιτριγυρίσουν τη Γη. Από απόσταση, το ορατό φως του ήλιου και το υπόλοιπο φάσμα υψηλών συχνοτήτων θα φανεί να τρεμοσβήνει μέσα από την κάλυψη των νεφών σκόνης. Η θέση της κάθε βόμβας έχει ρυθμιστεί με ακρίβεια σε πλανητική τροχιά έτσι ώστε το τρεμόπαιγμα να δημιουργήσει ένα σήμα που να μεταδίδει τρεις απλές εικόνες του είδους που απέστειλα πριν από δύο αιώνες: η κάθε εικόνα είναι μια παράταξη τριάντα σημείων, με ένα τονισμένο, ώστε να συντεθούν σε ένα τρισδιάστατο διάγραμμα συντεταγμένων. Όμως, αντίθετα με την τελευταία φορά, η θέση θα εμπεριέχει και τον Τρισήλιο σε σχέση με τα γειτονικά του είκοσι εννέα άστρα. Ο ήλιος θα γίνει ένας γαλαξιακός φάρος που θα εκπέμψει το ξόρκι, αποκαλύπτοντας ταυτόχρονα τη θέση του ήλιου και της Γης. Η μετάδοση της εκπομπής σε οποιοδήποτε σημείο του γαλαξία θα χρειαστεί πολλά χρόνια, αλλά θα πρέπει να υπάρχουν αρκετοί πολιτισμοί με την τεχνολογία να παρατηρούν τον ήλιο από πολλαπλά σημεία θέασης. Σε μια τέτοια περίπτωση, μόλις το σήμα τους φτάσει, ίσως χρειαστούν μόνο λίγες ημέρες, ή ακόμη και ώρες, για να πάρουν όλες τις πληροφορίες που χρειάζονται».
Καθώς το φως της μέρας δυνάμωνε, τα άστρα έσβηναν ένα-ένα, σαν αμέτρητα μάτια που έκλειναν σταδιακά, ενώ ο πρωινός ουρανός φωτιζόταν αργά στον ορίζοντα της ανατολής σαν ένα μοναδικό, πελώριο μάτι. Το μυρμήγκι συνέχιζε την πορεία του, ακολουθώντας τον λαβύρινθο του ονόματος της Γιέ Γουέντζι πάνω στην ταφόπλακά της. Το είδος του ζούσε πάνω στη Γη εκατό εκατομμύρια χρόνια πριν από την εμφάνιση του τζογαδόρου που εκείνη τη στιγμή έγερνε πάνω στην πέτρα. Μολονότι δεν νοιαζόταν για τα όσα συνέβαιναν, θα μοιραζόταν κι αυτό την τύχη του κόσμου.
Ο Λούο Τζι άφησε τις ταφόπλακες και στάθηκε πλάι στο λάκκο που είχε ανοίξει για τον εαυτό του. Έβαλε την κάνη του πιστολιού στην καρδιά του και είπε: 
«Και τώρα, πρόκειται να σταματήσω την καρδιά μου. Κάνοντάς το, θα διαπράξω το μεγαλύτερο έγκλημα στην ιστορία των δύο κόσμων μας. Εκφράζω την πιο ειλικρινή λύπη μου προς τους δύο πολιτισμούς μας για το έγκλημα που πρόκειται να διαπράξω, αλλά δεν το μετανιώνω επειδή αυτή είναι η μοναδική επιλογή. Γνωρίζω ότι τα σοφόνια βρίσκονται παντού γύρω μας, αλλά εσείς αγνοήσατε το κάλεσμα της ανθρωπότητας. Η σιωπή είναι η σημαντικότερη μορφή περιφρόνησης, και εμείς ανεχτήκαμε την περιφρόνησή σας επί δύο αιώνες. Αν θέλετε, μπορείτε να συνεχίσετε να παραμένετε σιωπηλοί. Θα σας δώσω τριάντα δευτερόλεπτα.»
Μετρούσε τον χρόνο σύμφωνα με τον σφυγμό του, δύο παλμούς ανά δευτερόλεπτο, επειδή η καρδιά του χτυπούσε υπερβολικά δυνατά. Όμως, μέσα στο άγχος του ξεκίνησε στραβά και αναγκάστηκε να ξαναρχίσει. Έτσι, δεν ήταν σίγουρος πόσος ακριβώς χρόνος είχε περάσει πριν εμφανιστούν τα σοφόνια. Πιθανώς να ήταν λιγότερο από δέκα δευτερόλεπτα πραγματικού χρόνου, αλλά υποκειμενικά φάνηκαν να διαρκούν μια ολόκληρη ζωή. Είδε τον κόσμο μπροστά στα μάτια του να χωρίζεται στα τέσσερα: ένα μέρος αποτελούνταν από τον πραγματικό κόσμο που τον περιέβαλλε. Τα άλλα τρία ήταν παραμορφωμένα καθρεφτίσματα πάνω σε τρεις σφαίρες που είχαν εμφανιστεί ξαφνικά πάνω από το κεφάλι του και που οι λείες επιφάνειές τους έμοιαζαν ακριβώς με τις ταφόπλακες που είχε δει στο τελευταίο όνειρό του.
Δεν γνώριζε ποιο διαστατικό ξεδίπλωμα ήταν αυτό, αλλά οι τρεις σφαίρες ήταν αρκετά μεγάλες για να καλύπτουν τον μισό ουρανό από πάνω του, κρύβοντας το λαμπερό φως της ανατολής. Στο καθρέφτισμα του ουρανού της δύσης πάνω στις σφαίρες, μπορούσε να διακρίνει μερικά αστέρια που παρέμεναν ακόμη, ενώ το κάτω μέρος των σφαιρών καθρέφτιζε παραμορφωμένα το νεκροταφείο και το δικό του είδωλο. Εκείνη τη στιγμή, αυτό που ήθελε να μάθει περισσότερο ήταν γιατί είχαν εμφανιστεί τρία σοφόνια και όχι ένα. Η πρώτη σκέψη του ήταν ότι συμβόλιζαν τον Τρισήλιο, ακριβώς όπως το έργο τέχνης που η Γιέ Γουέντζι είχε αντικρίσει στην τελευταία συνάντηση της ΓΑΙΤΟ. Καθώς όμως κοίταζε το αντικείμενο των αντανακλάσεων, μια ασυνήθιστα καθαρή, αν και παραμορφωμένη, εικόνα της πραγματικότητας, είχε την αίσθηση ότι επρόκειτο για εισόδους σε τρεις παράλληλους κόσμους, υπονοώντας την ύπαρξη τριών πιθανών επιλογών.
Τελικά, αυτό που είδε στη συνέχεια ακύρωσε την ιδέα, επειδή και οι τρεις σφαίρες εμφάνισαν στην επιφάνειά τους την ίδια λέξη:
Σταμάτα!
«Μπορώ να θέσω όρους;» ρώτησε ο Λούο Τζι, υψώνοντας το βλέμμα προς τις τρεις σφαίρες.
Πρώτα άφησε κάτω το όπλο και μετά μπορούμε να συζητήσουμε όρους.
Οι λέξεις εμφανίστηκαν ταυτόχρονα πάνω στις τρεις σφαίρες, με γράμματα που έλαμπαν με έντονο κόκκινο χρώμα. Δεν διέκρινε καμία παραμόρφωση στη γραμμή του κειμένου. Οι λέξεις ήταν στην ευθεία και έμοιαζαν να εμφανίζονται τόσο στην επιφάνεια όσο και στο εσωτερικό των σφαιρών. Του υπενθύμιζαν ότι αυτό που κοίταζε ήταν μια προβολή ενός χώρου ανώτερων διαστάσεων μέσα στον τρισδιάστατο κόσμο.
«Δεν πρόκειται για διαπραγμάτευση. Αν είναι να συνεχίσω να ζω, έχω τις απαιτήσεις μου και θέλω να μάθω αν τις αποδέχεστε ή όχι».
Δήλωσε τις απαιτήσεις σου.
«Δώστε εντολή στη Ρανίδα, ή μάλλον στο ανιχνευτικό σκάφος, να διακόψει τις εκπομπές του προς τον ήλιο».
Αυτό που ζήτησες έγινε.
Η απάντηση των σφαιρών ήταν πιο γρήγορη απ' ό,τι περίμενε. Εκείνη τη στιγμή, δεν είχε τρόπο να την επαληθεύσει, αλλά διαισθάνθηκε ανεπαίσθητες αλλαγές στον χώρο γύρω του, λες και κάποιος θόρυβος υποβάθρου, του οποίου η συνεχής ύπαρξη τον έκανε να διαφεύγει της προσοχής, είχε ξαφνικά σταματήσει. Ασφαλώς, θα μπορούσε να είναι και ψευδαίσθηση, επειδή οι άνθρωποι δεν μπορούσαν να νιώσουν με τις αισθήσεις τους την ηλεκτρομαγνητική ακτινοβολία.
«Δώστε εντολή στις εννιά Ρανίδες που πλησιάζουν το ηλιακό μας σύστημα να αλλάξουν αμέσως πορεία και να πετάξουν μακριά».
Αυτή τη φορά, η απάντηση των τριών σφαιρών καθυστέρησε μερικά δευτερόλεπτα.
Αυτό που ζήτησες έγινε.
«Παρακαλώ να προσφέρετε στην ανθρωπότητα τον τρόπο για να επαληθεύσει το γεγονός».
Τα εννιά ανιχνευτικά σκάφη θα εκπέμψουν ορατό φως. Το τηλεσκόπιο Ρίνγκιερ-Φιτζρόι θα μπορέσει να το εντοπίσει.
Ήταν ακόμη αδύνατο να το επιβεβαιώσει, αλλά πίστεψε τους Τρισηλιανούς.
«Ο τελευταίος όρος είναι πως ο τρισηλιανός στόλος δεν πρέπει να φτάσει πέρα από το Νέφος του Όορτ».
Ο στόλος βρίσκεται τώρα σε φάση μέγιστης επιβράδυνσης. Είναι αδύνατο να ρυθμίσουμε την ταχύτητά του στο μηδέν σε σχέση με τον ήλιο πριν φτάσουμε στο Νέφος του Όορτ.
«Τότε, κάντε αυτό που κάνατε και με την ομάδα των Ρανίδων. Ορίστε του μια πορεία μακριά από το ηλιακό μας σύστημα».
Το να αλλάξουμε πορεία προς οποιαδήποτε άλλη κατεύθυνση ισοδυναμεί με θάνατο. Θα κάνει τον στόλο να προσπεράσει το ηλιακό σας σύστημα και να βρεθεί στην ερημιά του διαστήματος. Τα συστήματα διατήρησης ζωής στα διαστημόπλοιά μας δεν θα αντέξουν αρκετά για να επιστρέψουν αυτά στον Τρισήλιο ή να αναζητήσουν κάποιο άλλο συμβατό ηλιακό σύστημα.
«Ο θάνατος δεν είναι αναπόφευκτος. Μπορεί κάποια ανθρώπινα ή τρισήλιανά σκάφη να τους φτάσουν και να τους διασώσουν».
Αυτό θα απαιτήσει διαταγή από τον Ύπατο.
«Αν η αλλαγή πορείας είναι μια μακρά διαδικασία, ξεκινήστε την τώρα. Αυτό θα προσφέρει σε εμένα και σε όλα τα άλλα ζωντανά πλάσματα μια ευκαιρία να συνεχίσουμε να ζούμε».
Αυτή τη φορά, η περίοδος σιωπής κράτησε τρία λεπτά. Μετά:
Ο στόλος θα αρχίσει ν' αλλάζει πορεία σε δέκα γήινα λεπτά. Σε δύο χρόνια από τώρα, τα διαστημικά συστήματα παρατήρησης των ανθρώπων θα μπορέσουν να δουν την αλλαγή
στην πορεία.
«Ωραία», είπε ο Λούο Τζι, κατεβάζοντας το πιστόλι από το στήθος του. Με το άλλο χέρι έγειρε πάνω στην ταφόπλακα, προσπαθώντας να μην πέσει. «Γνωρίζατε ότι το σύμπαν είναι ένα σκοτεινό δάσος;»
Ναι. Το γνωρίζαμε πριν από καιρό. Τι παράξενο που εσείς το καταλάβατε τόσο αργά... Όμως, η κατάσταση της υγείας σου μας ανησυχεί. Μήπως, άθελά σου, θα διακόψεις το σύστημα διατήρησης του συστήματος-κούνια;
«Όχι. Η συσκευή αυτή είναι πολύ πιο εξελιγμένη από εκείνη του Ρέι Ντίαζ. Όσο είμαι ζωντανός, το σήμα δεν πρόκειται να διακοπεί».
Πρέπει να καθίσεις κάτω. Αυτό θα βοηθήσει την κατάστασή σου.
«Ευχαριστώ», είπε ο Λούο Τζι και κάθισε χάμω, ακουμπώντας την πλάτη του πάνω στην ταφόπλακα. «Μην ανησυχείτε. Δεν πρόκειται να πεθάνω».
Βρισκόμαστε σε επαφή με τα υψηλότερα κλιμάκια των δύο Διεθνών. Μήπως θέλεις να καλέσουμε ασθενοφόρο;
Χαμογέλασε και έγνεψε αρνητικά. 
«Όχι. Δεν είμαι κανένας σωτήρας. Το μόνο που θέλω είναι να φύγω από εδώ σαν κανονικός άνθρωπος και να γυρίσω στο σπίτι μου. Θα ξεκουραστώ για λίγο εδώ και μετά θα φύγω».
Οι δύο από τις τρεις σφαίρες εξαφανίστηκαν. Το κείμενο πάνω σε εκείνη που είχε παραμείνει δεν έλαμπε πια, αλλά φαινόταν θαμπό και μελαγχολικό.
Τελικά, εκεί που αποτύχαμε ήταν η στρατηγική.
Ο Λούο Τζι έγνεψε. 
«Το μπλοκάρισμα του ήλιου με νέφη σκόνης για αποστολή ενός διαστρικού μηνύματος δεν ήταν δική μου επινόηση. Οι αστρονόμοι του εικοστού αιώνα είχαν ήδη προτείνει την ιδέα από τότε. Στην πραγματικότητα, σας δόθηκαν πολλές ευκαιρίες να καταλάβετε τι πήγαινα να κάνω. Στη διάρκεια του Σχεδίου Χιόνι, για παράδειγμα, ήμουν συνεχώς απασχολημένος με την κατάλληλη τοποθέτηση των βομβών σε πλανητική τροχιά».
Πέρασες δύο ολόκληρους μήνες μέσα στην αίθουσα ελέγχου, ρυθμίζοντας με τηλεχειρισμό τις μηχανές ιόντων για να κάνεις τις τελευταίες λεπτές προσαρμογές στις θέσεις τους. Εκείνη την εποχή δεν δώσαμε σημασία, επειδή πιστεύαμε ότι απλώς χρησιμοποιούσες αυτή την ανούσια δουλειά ως μέθοδο για να ξεφύγεις από την πραγματικότητα. Δεν σκεφτήκαμε ποτέ τι σήμαιναν πραγματικά οι αποστάσεις ανάμεσα στις βόμβες.
«Μια άλλη ευκαιρία που σας δόθηκε ήταν όταν έκανα σε μια ομάδα φυσικών ερωτήσεις σχετικά με το ξεδίπλωμα των σοφονίων στο διάστημα. Αν η ΓΑΙΤΟ υπήρχε ακόμα, σίγουρα θα είχαν καταλάβει τι πήγαινα να κάνω».
Ναι. Ήταν λάθος που τους εγκαταλείψαμε.
«Επίσης, ζήτησα από το προσωπικό του Σχεδίου Χιόνι να μου κατασκευάσει αυτό το συγκεκριμένο σύστημα ενεργοποίησης».
Αυτό μας θύμισε τον Ρέι Ντίαζ, αλλά δεν ακολουθήσαμε τη συλλογιστική. Πριν από δύο αιώνες, ο Ρέι Ντίαζ δεν αποτέλεσε πραγματική απειλή για μας, ούτε και οι δύο άλλοι Τοίχοπρόσωποι. Μεταφέραμε την περιφρόνησή μας γι' αυτούς και σε εσένα.
«Η περιφρόνηση που τους δείξατε ήταν άδικη. Ήταν όλοι σπουδαίοι στρατηγιστές. Διέκριναν καθαρά την αναπόφευκτη ήττα της ανθρωπότητας κατά τη Μάχη της Ημέρας της Κρίσης».
Ίσως θα μπορούσαμε να ξεκινήσουμε διαπραγματεύσεις.
«Αυτό δεν είναι δική μου υπόθεση», είπε ο Λούο Τζι, αφήνοντας έναν βαθύ αναστεναγμό να βγει από μέσα του. Ένιωθε χαλαρός και άνετος σαν νεογέννητο.
Ναι, πράγματι, ολοκλήρωσες την αποστολή σου ως Τοίχοπρόσωπος. Θα πρέπει όμως να έχεις κάποιες προτάσεις.
«Οι διαπραγματευτές της ανθρωπότητας σίγουρα θα σας προτείνουν πρώτα να μας βοηθήσετε να κατασκευάσουμε ένα καλύτερο σύστημα εκπομπής σημάτων, ώστε να μπορούμε να εκπέμπουμε ένα "ξόρκι" ανά πάσα στιγμή στο διάστημα. Μολονότι η Ρανίδα έχει πια άρει το μπλοκάρισμα του ήλιου, το παρόν σύστημα είναι υπερβολικά πρωτόγονο».
Μπορούμε να σας βοηθήσουμε να κατασκευάσετε ένα σύστημα μετάδοσης νετρίνων.
«Απ' όσο μπορούμε να γνωρίζουμε, αυτά ίσως συμπεριφέρονται καλύτερα απέναντι στα βαρυτικά κύματα. Αφότου έφτασαν τα σοφόνια, αυτός ήταν ο τομέας στον οποίο η ανθρώπινη έρευνα πάνω στη φυσική προόδευσε περισσότερο. Ασφαλώς, θα χρειαστούν και ένα σύστημα τις αρχές του οποίου να μπορούν να κατανοήσουν».
Οι κεραίες που απαιτούνται για τα βαρυτικά κύματα είναι τεράστιες.
«Αυτά θα τα βρείτε μεταξύ σας. Είναι παράξενο. Αυτή τη στιγμή δεν αισθάνομαι μέλος της ανθρώπινης φυλής. Η μεγαλύτερη επιθυμία μου είναι να απαλλαγώ από όλα αυτά όσο το δυνατόν πιο γρήγορα».
«Στη συνέχεια θα μας ζητήσουν να άρουμε το εμπόδιο των σοφονίων και να τους διδάξουμε επιστήμη και τεχνολογία».
«Αυτό θα είναι σημαντικό και για εσάς. Η τεχνολογία στον Τρισήλιο εξελίσσεται με σταθερό ρυθμό και, δύο αιώνες μετά, δεν έχετε ακόμη στείλει έναν ταχύτερο στόλο πίσω από τον πρώτο. Για να διασωθεί ο τρισηλιανός στόλος που έχει αλλάξει κατεύθυνση, θα πρέπει να βασιστείτε στη μελλοντική πρόοδο της ανθρωπότητας».
«Θα πρέπει να φύγω. Σίγουρα θα μπορέσεις να γυρίσεις πίσω μόνος σου; Η επιβίωση δύο πολιτισμών κρέμεται από τη ζωή σου».
«Κανένα πρόβλημα. Νιώθω πολύ καλύτερα. Μόλις επιστρέψω, θα παραδώσω αμέσως το σύστημα της κούνιας και μετά δεν θα ασχοληθώ ποτέ ξανά με τίποτα απ’ όλα αυτά. Τέλος, θα ήθελα να σας ευχαριστήσω».
«Για ποιο πράγμα;»
«Επειδή με αφήσατε να ζήσω. Αν το σκεφτείτε διαφορετικά, αφήσατε να ζήσουμε όλοι».
Η σφαίρα χάθηκε, επιστρέφοντας στη μικροσκοπική κατάσταση των έντεκα διαστάσεων. Ο ήλιος ξεπρόβαλε στην ανατολή, ρίχνοντας το χρυσάφι του πάνω σε έναν κόσμο που είχε γλιτώσει από την καταστροφή.
Ο Λούο Τζι σηκώθηκε αργά. Αφού έριξε μια τελευταία ματιά στις ταφόπλακες της Γιέ Γουέντζι και της Γιάνγκ Ντονγκ, επέστρεψε τρικλίζοντας εκεί από όπου είχε έρθει.
Το μυρμήγκι είχε φτάσει στην κορυφή της ταφόπλακας και κούνησε περήφανα τις κεραίες του προς τον ανατέλλοντα ήλιο. Από όλα τα πλάσματα της Γης, ήταν ο μόνος μάρτυρας όσων είχαν μόλις συμβεί.


Πέντε χρόνια αργότερα
Ο Λούο Τζι και η οικογένειά του μπορούσαν να διακρίνουν την κεραία των βαρυτικών κυμάτων στον ορίζοντα, αλλά απείχαν ακόμη μισή ώρα με το αυτοκίνητο. Μόνο όταν έφτασαν συνειδητοποίησαν πραγματικά το τεράστιο μέγεθός της. Η κεραία, ένας οριζόντιος κύλινδρος με μήκος ενάμισι χιλιόμετρο και διάμετρο πενήντα μέτρων, αιωρούνταν δύο μέτρα πάνω από το έδαφος. Η επιφάνειά της ήταν λεία σαν καθρέφτης. Η μισή καθρέφτιζε τον ουρανό και η άλλη μισή την πεδιάδα της Βόρειας Κίνας. Θύμιζε πολλά πράγματα: τα γιγάντια εκκρεμή στον Κόσμο των Τριών Σωμάτων, τα ξεδιπλώματα των σοφονίων στις κατώτερες διαστάσεις και τη Ρανίδα. Το αντικείμενο που καθρεφτιζόταν αντανακλούσε μια τρισηλιανή ιδέα που η ανθρωπότητα προσπαθούσε ακόμη να καταλάβει.
Η κεραία περιτριγυριζόταν από ένα μεγάλο πράσινο λιβάδι, δημιουργώντας μια μικρή όαση μέσα στην έρημο της βόρειας Κίνας. Μόλις το σύστημα των βαρυτικών κυμάτων ολοκληρωνόταν, θα άρχιζε να στέλνει συνεχείς και αδιαμόρφωτες εκπομπές, όπως τα βαρυτικά κύματα που εξέπεμπαν οι υπερκαινοφανείς αστέρες, τα άστρα νετρονίων ή οι μαύρες τρύπες. Η πυκνότητα της βαρυτικής ακτίνας συγκέντρωνε υδρατμούς στην ατμόσφαιρα, με αποτέλεσμα να βρέχει συχνά στην περιοχή της κεραίας.
Καθώς το παιδί έτρεχε πάνω στο χορτάρι, ο Λούο Τζι και η Ζουάνγκ Γιέν ακολουθούσαν μέχρι που έφτασαν στην κεραία. Τα πρώτα δύο συστήματα βαρυτικών κυμάτων είχαν κατασκευαστεί στην Ευρώπη και στη Βόρεια Αμερική. Χρησιμοποιούσαν μαγνητική ανύψωση που τα έκανε να αιωρούνται μερικά εκατοστά από τη βάση τους, όμως η συγκεκριμένη κεραία χρησιμοποιούσε αντιβαρύτητα και θα μπορούσε να σηκωθεί ακόμη και στο διάστημα.
Στέκονταν στο χορτάρι κάτω από την κεραία, κοιτάζοντας τον πελώριο κύλινδρο να καμπυλώνεται πάνω από τα κεφάλια τους σαν τον ουρανό. Η μεγάλη του διάμετρος έδινε στο κάτω μέρος μικρή καμπυλότητα, έτσι που η αντανάκλαση δεν ήταν παραμορφωμένη. Ο ήλιος που έδυε έφεγγε πλέον κάτω από την κεραία και, στο καθρέφτισμά του, ο Λούο Τζι μπορούσε να δει τα μακριά μαλλιά και το λευκό φόρεμα της Ζουάνγκ Γιέν να ανεμίζουν στο χρυσαφένιο φως σαν αυτά ενός αγγέλου που κοίταζε από τον ουρανό.
Σήκωσε ψηλά την κόρη του και εκείνη άγγιξε την λεία επιφάνεια της κεραίας και την πίεσε με δύναμη. 
«Μπορώ να την κάνω να γυρίσει;» 
«Αν την σπρώξεις με αρκετή δύναμη, θα μπορέσεις», είπε η Ζουάνγκ Γιέν και μετά, κοιτάζοντας τον Λούο Τζι με χαμόγελο, ρώτησε: 
«Σωστά;» 
Εκείνος έγνεψε καταφατικά. 
«Αν είχε αρκετό χρόνο στη διάθεσή της, θα μπορούσε να μετακινήσει και τη Γη».
Όπως είχε συμβεί τόσες φορές στο παρελθόν, τα μάτια τους συναντήθηκαν και τα βλέμματά τους πλέχτηκαν, συνεχίζοντας εκείνο το βλέμμα που είχαν ανταλλάξει μπροστά στο χαμόγελο της Μόνα Λίζα, πριν από δύο αιώνες. Είχαν ανακαλύψει ότι η γλώσσα των ματιών που είχε φανταστεί η Ζουάνγκ Γιέν ήταν πια πραγματικότητα ή ίσως οι άνθρωποι που αγαπιούνταν να κατείχαν πάντα αυτή τη γλώσσα. Όταν κοίταζαν ο ένας τον άλλον, ένας πλούτος από έννοιες ξεχυνόταν ακατάπαυστα από τα μάτια τους, ακριβώς όπως τα σύννεφα ξεχύνονταν από τη βαρυτική ακτίνα.
«Αυτό είναι η αγάπη;»
Οι γραμμές είχαν εμφανιστεί πάνω σε ένα ξεδιπλωμένο σοφόνιο που είχε παρουσιαστεί ξαφνικά δίπλα τους. Η λεία σφαίρα έμοιαζε με μια σταγόνα που κατά κάποιο τρόπο είχε λιώσει και κυλήσει από τον κύλινδρο που βρισκόταν από πάνω τους. Ο Λούο Τζι γνώριζε πλέον μερικούς Τρισηλιανούς, αλλά δεν ήξερε ποιος τους μιλούσε, ούτε αν ήταν κάποιος πάνω στον Τρισήλιο ή κάποιος από τον στόλο που απομακρυνόταν ολοένα και περισσότερο από το ηλιακό σύστημα.
«Πιθανώς», είπε ο Λούο Τζι με ένα χαμόγελο.
«Δρ. Λούο, ήρθα να διαμαρτυρηθώ».
«Για ποιο λόγο;»
«Επειδή στην ομιλία σου χθες βράδυ, είπες ότι η ανθρωπότητα άργησε τόσο να καταλάβει την πραγματική φύση του σύμπαντος, που μοιάζει με σκοτεινό δάσος, όχι επειδή η ανώριμη πολιτισμική σας εξέλιξη σας έκανε να μην αντιλαμβάνεστε σωστά το σύμπαν
, αλλά επειδή η ανθρωπότητα διαθέτει αγάπη».
«Και θεωρείς πως δεν ήταν σωστό;»
«Είναι σωστό, αν και η λέξη "αγάπη" είναι κάπως ασαφής μέσα στο πλαίσιο μιας επιστημονικής συζήτησης. Όμως, αυτό που είπες στη συνέχεια είναι αναληθές. Είπες ότι η ανθρωπότητα ίσως είναι το μοναδικό είδος που διαθέτει αγάπη και αυτή η ιδέα σε στήριξε στην πιο δύσκολη περίοδο της αποστολής σου ως Τοίχοπρόσωπου».
«Αυτή ήταν απλώς μια έκφραση. Μια χαλαρή... μεταφορά».
«Ξέρω πως και στον Τρισήλιο υπάρχει αγάπη. Επειδή όμως δεν ήταν ωφέλιμη στη γενικότερη επιβίωση του πολιτισμού, καταπνίχτηκε τη στιγμή που μόλις είχε γεννηθεί. Ωστόσο, ο σπόρος διαθέτει μια επίμονη ζωτικότητα και εμφανίζεται ακόμη σε ορισμένα άτομα».
«Μπορώ να ρωτήσω ποιος είσαι;»
«Δεν γνωριστήκαμε ποτέ. Ήμουν ο χειριστής που μετέδωσε την προειδοποίηση στη Γη πριν από δυόμισι δικούς σας αιώνες».
«Θεέ μου! Και ζεις ακόμα;» ρώτησε με έκπληξη η Ζουάνγκ Γιέν.
«Δεν θα ζήσω για πολύ ακόμα. Βρισκόμουν σε αφυδατωμένη κατάσταση, αλλά με το πέρασμα των χρόνων ακόμη και ένα αφυδατωμένο σώμα γερνάει. Ωστόσο, είδα το μέλλον που ήλπιζα να δω και γι' αυτό νιώθω ευτυχία».
«Σε παρακαλούμε να δεχθείς τον σεβασμό μας», είπε ο Λούο Τζι.
«Θα ήθελα μόνο να συζητήσουμε μια πιθανότητα. Ίσως τα σπέρματα της αγάπης να ενυπάρχουν και σε άλλα μέρη του σύμπαντος. Θα έπρεπε να τα ενθαρρύνουμε να φυτρώσουν και να μεγαλώσουν».
«Είναι ένας στόχος για τον οποίο αξίζει να ριψοκινδυνέψουμε».
«Ναι, μπορούμε να ριψοκινδυνέψουμε».
«Τρέφω το όνειρο ότι, μια μέρα, λαμπερό φως θα φωτίσει το σκοτεινό δάσος».
Ο ήλιος έδυε. Τώρα πια, μόνο μια μικρή φλούδα του διακρινόταν πίσω από τα μακρινά βουνά, λες και η βουνοκορφή ήταν στολισμένη με ένα εκτυφλωτικό πετράδι. Σαν το χορτάρι, το παιδί που έτρεχε λίγο πιο κει ήταν λουσμένο στο χρυσό φως.
«Σε λίγο ο ήλιος δύει. Το παιδί σου δεν φοβάται;»
«Ασφαλώς και δεν φοβάται. Ξέρει πως, αύριο, ο ήλιος θα ανατείλει ξανά».

